
Din  seria  Cântec  de  gheaţă  şi  foc  au  apărut: 
Urzeala  tronurilor  (2  voi.) 
încleştarea  regilor  (2  voi.) 
Iureşul  săbiilor  (3  voi.) 


George  R.R.  Martin  s-a  născut  în  1948  la  New  Jersey  şi  a  absolvit  jurnalismul 
cu  summa  cum  laude  la  Northwestern  University,  Illinois.  în  anii  70  a  scris  o  serie 
de  nuvele,  printre  care  şi  Regii  nisipurilor  (1979),  pentru  care  i-au  fost  decernate 
Premiile  Hugo  şi  Nebula,  apoi  a  continuat  cu  romane  SF,  fantasy  şi  horror.  în  anii 
'80  a  fost  producător  şi  scenarist  de  televiziune,  editor  al  seriei  Twilight  Zone  la 
CBS  Television  şi  producător  al  filmului  Beauty  and  the  Beast.  Una  dintre 
nuvelele  sale  a  fost  ecranizată  sub  numele  Nighţflyers.  în  1 996,  Martin  a  început 
să  scrie  seria  fantasy  Cântec  de  gheaţă  şi  foc,  alcătuită  din  şapte  romane,  dintre 
care  patru  au  şi  fost  publicate  (Urzeala  tronurilor,  1996  -  Editura  Nemira,  2007; 
încleştarea  regilor,  1999  -  Editura  Nemira,  2008;  Iureşul  săbiilor,  2000  -  Editura 
Nemira,  2009,  Festinul  ciorilor,  2005),  iar  trei  se  află  încă  în  stadiul  de  proiect  (A 
Dance  with  Dragons,  The  Winds  of  Winter  şi  A  Dream  of  Spring).  Saga  Cântec 
de  gheaţă  şi  foc  este  considerată  o  capodoperă  a  genului,  alături  de  trilogia 
Stăpânul  inelelor  de  J.R.R.  Tolkien,  fiind  până  în  prezent  tradusă  în  optsprezece 
limbi,  cu  peste  2  200  000  de  exemplare  vândute  numai  în  Statele  Unite.  Drepturile 
cinematografice  au  fost  achiziţionate  de  HBO,  care  intenţionează  realizarea  unui 
serial.  Primul  volum  al  seriei,  Urzeala  tronurilor,  a  obţinut  Premiul  Locus  în 
1997,  a  fost  finalist  al  premiilor  Nebula  şi  World  Fantasy,  iar  nuvela  Sângele 
dragonului,  care  face  parte  din  roman,  a  obţinut  Premiul  Hugo  în  1997.  Romanul 
încleştarea  regilor  a  câştigat  de  asemenea  Premiul  Locus  în  1 999  şi  a  fost  finalist 
al  Premiului  Nebula,  în  timp  ce  Iureşul  săbiilor  a  fost  recompensat  cu  premiile 
Locus  şi  Geffen  în  2001  şi  respectiv  2002,  fiind  finalist  al  premiilor  Hugo  şi 
Nebula. 

George  R.R.  Martin 


Festinul  ciorilor 


Traducere  din  limba  engleză 

Laura  Bocancios 
Silviu  Genescu 

Pentru  Stephen  Boucher, 
vrăjitor  al  Windows-  ului, 
dragon  al  sistemelor  DOS, 
fără  de  care  această  carte 

ar  fi  fost  scrisă  în  creion 

Prolog 


—  Dragoni,  zise  Mollander.  înhaţă  un  măr  zbârcit  de  pe  jos  şi  îl  azvârli  dintr-o 
mână  în  alta. 

—  Aruncă  mărul,  îl  îndemnă  Alleras  Sfinxul.  Scoase  o  săgeată  din  tolbă  şi  o 
potrivi  în  arc. 

—  Mi-ar  plăcea  să  văd  un  dragon.  Roone  era  cel  mai  tânăr  dintre  ei,  un  băiat 
scund  şi  îndesat,  căruia  îi  mai  lipseau  doi  ani  până  să  devină  bărbat.  Mi-ar  plăcea 
foarte  mult. 

Iar  mie  mi-ar  plăcea  să  dorm  în  braţele  lui  Rosey,  gândi  Pate.  Se  foi  neliniştit 
pe  bancă.  Mâine  fata  putea  să  fie  a  lui.  Am  s-o  duc  departe  de  Oraşul  Vechi,  peste 
marea  îngustă,  într-unui  dintre  Oraşele  Libere.  Acolo  nu  erau  maesteri,  nu  era 
nimeni  care  să-1  învinuiască. 

Auzea  râsul  Emmei  prin  fereastra  oblonită  de  deasupra,  îngemănat  cu  glasul 
mai  grav  al  bărbatului  cu  care  se  întreţinea.  Era  cea  mai  vârstnică  dintre  slujnicele 
de  la  Pana  şi  Stacana,  trecută  de  patruzeci  de  ani,  dar  încă  atrăgătoare  într-un 
anume  fel  plinuţ.  Rosey  era  fiica  ei,  un  boboc  abia  înflorit  de  cincisprezece  ani. 
Emma  decretase  că  fecioria  lui  Rosey  avea  să  coste  un  dragon  de  aur.  Pate 
economisise  nouă  cerbi  de  argint  şi  un  urcior  plin  cu  stele  de  aramă  şi  gologani, 
dar  nu-i  slujeau  la  nimic.  Ar  fi  avut  mai  multe  şanse  să  clocească  un  dragon 
adevărat  decât  să  strângă  toţi  banii  de  care  avea  nevoie  pentru  un  dragon  de  aur. 

—  Te-ai  născut  prea  târziu  pentru  dragoni,  flăcăule,  îi  spuse  lui  Roone  Armen 
Acolitul.  Armen  purta  la  gât  o  curea  de  piele,  pe  care  erau  înşirate  zale  de  metal, 
cositor,  plumb,  aramă  şi,  ca  majoritatea  acoliţilor,  părea  să  creadă  că  novicilor  le 
creşteau  napi  pe  umeri  în  loc  de  capete.  Ultimul  a  pierit  în  timpul  domniei  Regelui 
Aegon  al  Treilea. 

—  Ultimul  dragon  din  Westeros,  spuse  Mollander. 

—  Aruncă  mărul,  îl  îndemnă  Alleras.  Era  un  tânăr  chipeş  Sfinxul  lor.  Toate 
slujnicele  se  dădeau  în  vânt  după  el.  Până  şi  Rosey  îl  atingea  uneori  pe  braţ  când  îi 
aducea  vin,  iar  Pate  nu  putea  decât  să  scrâşnească  din  dinţi,  prefâcându-se  că  nu 
observă. 

—  Ultimul  dragon  din  Westeros  a  fost  ultimul  dragon,  zise  Armen  cu 
încăpăţânare.  E  un  lucru  bine  ştiut. 

—  Mărul,  insistă  Alleras.  Dacă  nu  cumva  ai  de  gând  să-1  mănânci. 

—  Poftim.  Târându-şi  piciorul  şchiop,  Mollander  făcu  un  salt  scurt,  se  răsuci  şi 
azvârli  mărul,  cu  braţul  întins,  direct  în  ceţurile  care  atârnau  deasupra  râului  Mied. 
De  n-ar  fi  fost  piciorul,  ar  fi  devenit  cavaler,  întocmai  ca  tatăl  său.  Dar  avea 
putere  în  braţele  acelea  groase  şi  în  umerii  laţi.  Departe  şi  iute  zbură  mărul. . . 

. . .  dar  nu  la  fel  de  iute  ca  săgeata  care  şuieră  în  urma  lui,  o  vergea  lungă  de  un 

metru  din  lemn  auriu,  cu  pene  stacojii.  Pate  nu  văzu  săgeata  înhăţând  mărul,  dar  o 
auzi.  O  bufnitură  înfundată  răsună  peste  râu,  urmată  de  un  pleoscăit. 
Mollander  fluieră. 

—  L-ai  nimerit.  Frumos. 

Nici  pe  jumătate  la  fel  de  frumos  ca  Rosey.  Pate  adora  ochii  ei  căprui,  sânii  ei 
înmugurind  şi  felul  în  care  zâmbea  ori  de  câte  ori  îl  vedea.  Adora  gropiţele  din 
obrajii  ei.  Uneori  umbla  desculţă  când  servea,  ca  să  simtă  iarba  sub  picioare.  Pate 
adora  şi  asta.  Adora  mirosul  ei  proaspăt  şi  curat,  felul  în  care  i  se  cârlionţa  părul 
pe  după  urechi.  îi  adora  până  şi  degetele  picioarelor.  într-o  seară,  îl  lăsase  să-i 
maseze  picioarele  şi  să  se  joace  cu  ele,  iar  el  născocise  câte  o  istorioară  amuzantă 
pentru  fiecare  deget,  ca  s-o  facă  să  chicotească. 

Poate  că  ar  face  mai  bine  să  rămână  pe  acest  ţărm  al  mării  înguste.  Cu  banii 
strânşi,  ar  putea  să  cumpere  un  măgar,  iar  el  şi  Rosey  ar  putea  să-1  călărească  pe 
rând,  cutreierând  prin  Westeros.  Poate  că  Ebrose  nu-1  socotea  demn  să  poarte 
argintul,  dar  Pate  ştia  să  pună  un  os  la  loc  sau  să  vindece  o  febră  cu  lipitori. 
Oamenii  din  popor  i-ar  fi  recunoscători  pentru  ajutorul  lui.  Dacă  ar  putea  învăţa  să 
tundă  părul  şi  să  bărbierească,  ar  putea  chiar  să  devină  frizer.  Ar  fi  de-  ajuns,  atât 
timp  cât  aş  avea- o  pe  Rosey.  Rosey  era  tot  ce-şi  dorea  pe  lume. 

Nu  fusese  întotdeauna  aşa.  Cândva,  visase  să  devină  maester  într-un  castel,  în 
slujba  unui  lord  cu  dare  de  mână,  care  să-1  preţuiască  pentru  înţelepciunea  lui  şi 
să-i  ofere  un  cal  alb,  de  rasă,  drept  mulţumire  pentru  serviciile  aduse.  Cât  de 
mândru  ar  mai  fi  călărit,  cât  de  măreţ,  zâmbind  oamenilor  de  rând  când  trecea  pe 
lângă  ei  pe  drum... 

într-o  seară,  în  sala  comună  de  la  Pana  şi  Stacana,  după  cea  de-a  doua  stacană 
de  cidru  teribil  de  tare,  Pate  se  fălise  că  nu  va  fi  mereu  un  novice. 

—  Cât  se  poate  de  adevărat,  strigase  Leneşul  Leo.  Vei  fi  un  fost  novice  care  va 
creşte  porci. 

Goli  stacana,  până  la  ultimele  drojdii.  Terasa  hanului,  scăldată  în  lumina 
torţelor,  era,  în  dimineaţa  aceasta,  o  insulă  de  lumină  într-un  ocean  de  neguri.  în 
aval,  flacăra  îndepărtată  a  Turnului  înalt  plutea  în  întunericul  umed  ca  o  lună 
portocalie,  înceţoşată,  dar  lumina  nu  reuşea  să-i  ridice  moralul. 

Alchimistul  ar  fi  trebuit  să  sosească  deja.  Oare  fusese  totul  doar  o  glumă 
nemiloasă,  sau  omul  păţise  ceva?  N-ar  fi  fost  prima  oară  când  norocul  îi  juca  feste 
lui  Pate.  Odată,  se  socotise  norocos  să  fie  ales  să-1  ajute  pe  Arhimaesterul 
Walgrave  la  îngrijirea  corbilor,  fără  să-i  treacă  măcar  prin  minte  că  va  ajunge  să-i 
aducă  bătrânului  mâncarea,  să-i  măture  camerele  şi  să-1  îmbrace  în  fiecare 
dimineaţă.  Toată  lumea  spunea  că  Walgrave  uitase  despre  corbi  mai  multe  decât 
ştiuseră  vreodată  cei  mai  mulţi  dintre  maesteri,  aşa  că  Pate  presupusese  că  putea 
spera  cel  puţin  la  o  verigă  neagră  de  fier,  dar  descoperise  că  Walgrave  nu-i  putea 
acorda  aşa  ceva.  Bătrânul  rămăsese  arhimaester  doar  cu  titlu  onorific.  Chiar  dacă 
fusese  cândva  un  mare  maester,  acum  veşmintele  sale  îi  ascundeau  cel  mai  adesea 

lenjeria  murdară,  şi,  cu  o  jumătate  de  an  în  urmă,  nişte  acoliţi  îl  găsiseră  plângând 
în  bibliotecă,  incapabil  să  găsească  drumul  înapoi  spre  camerele  sale.  Maester 
Gormon  stătea  în  spatele  măştii  de  fier  în  locul  lui  Walgrave,  acelaşi  Gormon  care 
îl  acuzase  cândva  de  furt  pe  Pate. 

în  mărul  de  pe  malul  apei,  o  privighetoare  începu  să  cânte.  Era  un  sunet  dulce, 
o  bine -venită  alinare  după  ţipetele  stridente  şi  nesfârşitele  cârâieli  ale  corbilor  pe 
care-i  îngrijise  ziua  întreagă.  Corbii  albi  îi  ştiau  numele  şi  şi-1  murmurau  unul 
altuia,  ori  de  câte  ori  dădeau  cu  ochii  de  el:  Pate,  Pate,  Pate,  până  când  îi  venea  să 
urle.  Păsările  mari  şi  albe  erau  mândria  Arhimaesterului  Walgrave.  Voia  să  fie 
mâncat  de  ele  după  ce  va  muri,  dar  Pate  avea  o  bănuială  că  păsările  voiau  să-1 
mănânce  şi  pe  el. 

Poate  că  de  vină  era  cidrul  teribil  de  tare  -  nu  venise  aici  cu  gând  să  bea,  dar 
Alleras  făcea  cinste,  sărbătorindu-şi  veriga  de  aramă,  iar  sentimentul  de  vinovăţie 
îi  făcuse  sete  -  însă  aproape  că  i  se  părea  că  trilurile  privighetorii  spuneau:  Aur 
pentru  fier,  aur  pentru  fier,  aur  pentru  fier.  Ceea  ce  era  de-a  dreptul  ciudat,  căci 
erau  vorbele  pe  care  i  le  spusese  străinul  în  seara  când  Rosey  îi  adusese  faţă  în 
faţă. 

—  Cine  eşti?  îl  întrebase  Pate,  iar  bărbatul  răspunsese: 

—  Un  alchimist.  Pot  preschimba  fierul  în  aur.  Şi  pe  urmă  moneda  se  afla  în 
mâna  lui,  dansându-i  pe  deasupra  degetelor,  cu  aurul  moale,  galben,  strălucind  în 
lumina  lumânărilor.  Pe  o  parte  era  un  dragon  cu  trei  capete,  pe  cealaltă,  capul  unui 
rege  mort.  Aur  pentru  fier,  îşi  amintea  Pate,  n-ai  să  mai  găseşti  o  asemenea 
ocazie.  O  doreşti?  O  iubeşti? 

—  Nu  sunt  hoţ,  îi  răspunsese  omului  care-şi  zicea  alchimist.  Sunt  un  novice  al 
Citadelei. 

Alchimistul  îşi  înclinase  capul  şi  spusese: 

—  Dacă  te  răzgândeşti,  mă  voi  întoarce  aici  peste  trei  zile,  cu  dragonul  meu. 
Trecuseră  trei  zile.  Pate  revenise  la  Pana  şi  Stacana,  încă  neştiind  sigur  ce 

anume  era,  dar  în  loc  de  alchimist,  dăduse  peste  Mollander  şi  Armen  Sfinxul,  cu 
Roone  după  ei.  Ar  fi  dat  de  bănuit  dacă  nu  li  s-ar  fi  alăturat. 

Pana  şi  Stacana  nu  se  închidea  niciodată.  De  şase  sute  de  ani,  hanul  stătea 
neclintit  pe  insula  sa  de  pe  Mied  şi  nici  măcar  o  dată  uşile  lui  nu  fuseseră  închise. 
Deşi  clădirea  înaltă,  din  lemn,  era  înclinată  spre  sud,  aşa  cum  se  înclinau  uneori 
novicii  după  ce  dădeau  pe  gât  o  halbă,  Pate  se  aştepta  ca  hanul  să  rămână  în 
picioare  încă  şase  sute  de  ani,  vânzând  vin  şi  bere  şi  cidru  teribil  de  tare  oamenilor 
râului  şi  ai  mării,  fierarilor  şi  cântăreţilor,  preoţilor  şi  prinţilor,  novicilor  şi 
acoliţilor  Citadelei. 

—  Oraşul  Vechi  nu  e  lumea  întreagă,  declară  Mollander,  zgomotos.  Era  fiul 
unui  cavaler  şi  cât  se  poate  de  beat. 

De  când  primise  vestea  că  tatăl  său  murise  la  Apa  Neagră,  se  îmbăta  aproape 
în  fiecare  seară.  Chiar  şi  în  Oraşul  Vechi,  departe  de  lupte  şi  apărat  de  ziduri, 

Războiul  Celor  Cinci  Regi  îi  atinsese  pe  toţi...  deşi  Arhimaesterul  Benedict 
insista  că  nu  avusese  loc  niciodată  un  război  dus  de  cinci  regi,  de  vreme  ce  Renly 
Baratheon  fusese  ucis  înainte  ca  Balon  Greyjoy  să  se  încoroneze. 

—  Tatăl  meu  spunea  mereu  că  lumea  e  mai  mare  decât  castelul  oricărui  lord, 
continuă  Mollander.  Dragonii  trebuie  să  fie  cele  mai  neînsemnate  dintre  lucrurile 
pe  care  le  poţi  găsi  în  Qarth,  Asshai  şi  Yi  Ti.  Poveştile  marinarilor. . . 

—  ...  sunt  poveşti  marinăreşti,  îl  întrerupse  Armen.  Marinari,  dragul  meu 
Mollander.  Du-te  la  docuri  şi  pun  rămăşag  că  vei  găsi  mateloţi  care  să-ţi 
povestească  despre  sirenele  cu  care  s-au  culcat  sau  cum  şi-au  petrecut  un  an  în 
burta  unui  peşte. 

—  Şi  de  unde  ştii  tu  că  nu-i  adevărat?  Mollander  umbla  prin  iarbă,  cu  pas 
apăsat,  căutând  mere.  Ar  trebui  să  fi  fost  şi  tu  în  burta  peştelui,  ca  să  poţi  jura  că 
nu  s-au  aflat  acolo.  O  poveste  spusă  de  un  singur  marinar,  da,  pe  seama  asta  am 
putea  râde,  însă  când  vâslaşii  de  pe  patru  corăbii  diferite  spun  aceeaşi  poveste  în 
patru  limbi  diferite. . . 

—  Poveştile  nu  sunt  aceleaşi,  insistă  Armen.  Dragoni  în  Asshai,  dragoni  în 
Qarth,  dragoni  în  Meereen,  dragoni  Dothraki,  dragoni  eliberând  sclavi...  fiecare 
istorisire  e  altfel  decât  precedenta. 

—  Diferă  doar  în  amănunte.  Mollander  devenea  mai  încăpăţânat  la  beţie,  şi  era 
căpos  chiar  şi  treaz.  Cu  toţii  vorbesc  despre  dragoni  şi  despre  o  frumoasă  tânără 
regină. 

Singurul  dragon  de  care-i  păsa  lui  Pate  era  făcut  din  aur  galben.  Se  întreba  ce 
se  întâmplase  cu  alchimistul.  Cea  de- a  treia  zi.  A  spus  că  va  fi,  aici. 

—  Mai  e  un  măr  lângă  piciorul  tău,  îi  strigă  Alleras  lui  Mollander,  iar  eu  mai 
am  două  săgeţi  în  tolbă. 

—  La  naiba  cu  tolba  ta!  Mollander  ridică  fructul  căzut.  Ăsta  e  plin  de  viermi, 
se  plânse  el,  dar  îl  aruncă.  Săgeata  ajunse  mărul  din  urmă  în  timp  ce  începea  să 
coboare  şi  îl  despică  în  două.  O  jumătate  ateriza  pe  acoperişul  unui  turnuleţ,  se 
rostogoli  pe  un  acoperiş  aflat  mai  jos,  săltă  şi  căzu  la  două  palme  de  Armen.  Dacă 
tai  un  vierme  în  două,  ai  doi  viermi,  îi  informă  acolitul. 

—  Dacă  ar  merge  aşa  şi  cu  merele,  nimeni  n-ar  mai  trebui  să  sufere  vreodată 
de  foame,  zise  Alleras,  afişând  unul  dintre  zâmbetele  sale  blajine.  Sfinxul  zâmbea 
mereu,  ca  şi  cum  ar  fi  ştiut  vreo  ghiduşie  secretă.  Asta  îi  dădea  un  aer  răutăcios, 
care  se  potrivea  de  minune  cu  bărbia-i  ascuţită,  cu  şuviţa  de  păr  coborâtă  pe 
mijlocul  frunţii  şi  cu  desişul  de  bucle  negre  ca  tăciunele,  tunse  scurt. 

Alleras  avea  să  devină  maester.  Se  afla  doar  de  un  an  la  Citadelă,  dar  îşi 
făurise  deja  trei  zale  în  colanul  de  maester.  Armen  avea  într-adevăr  mai  multe,  dar 
pe  fiecare  şi-o  dobândise  cu  câte  un  an  de  trudă.  Cu  toate  acestea,  avea  să  devină 
şi  el  maester.  Roone  şi  Mollander  rămăseseră  novici  cu  gâturile  goale,  dar  Roone 
era  prea  tânăr,  iar  Mollander  prefera  să  bea  în  loc  să  citească. 

însă  Pate... 

Era  de  cinci  ani  la  Citadelă,  sosit  pe  când  nu  avea  mai  mult  de  treisprezece  ani, 
dar  gâtul  îi  rămânea  la  fel  de  golaş  ca  în  ziua  în  care  venise  din  ţinuturile 
Apusului.  De  două  ori  se  considerase  pregătit.  Prima  oară,  i  se  înfăţişase 
Arhimaesterului  Vaellyn  ca  să-şi  demonstreze  cunoştinţele  de  astronomie.  în 
schimb,  aflase  de  unde  i  se  trăgea  lui  Vaellyn  Oţet  porecla.  Doi  ani  i-au  trebuit  lui 
Pate  să-şi  adune  curajul  să  încerce  din  nou.  De  data  aceasta  s-a  supus  examinării 
bunului,  bătrânului  Arhimaester  Ebrose,  renumit  pentru  glasul  său  blajin  şi 
mâinile  delicate,  dar  suspinele  lui  Ebrose  se  dovediseră  la  fel  de  dureroase  ca 
înţepăturile  lui  Vaellyn. 

—  Un  ultim  măr,  promise  Alleras,  şi  am  să-ţi  spun  care  e  bănuiala  mea  despre 
aceşti  dragoni. 

—  Ce-ai  putea  să  ştii  tu  şi  să  nu  ştiu  eu?  mormăi  Mollander.  Ochi  un  măr  de  pe 
o  creangă,  făcu  un  salt,  îl  culese  şi-1  aruncă.  Alleras  trase  coarda  arcului  lângă 
ureche,  întorcându-se  cu  graţie  pentru  a  urmări  ţinta  în  zbor.  Slobozi  săgeata  în 
clipa  în  care  mărul  începu  să  coboare. 

—  întotdeauna  ratezi  ultima  oară,  zise  Roone. 
Mărul  căzu  în  apele  râului,  neatins. 

—  Vezi?  adăugă  novicele. 

—  Ziua  în  care  le  nimereşti  pe  toate  e  ziua  în  care  încetezi  să  mai  progresezi. 
Alleras  destinse  coarda  şi  vârî  arcul  în  husa  lui  de  piele.  Era  sculptat  din 
inimă-de-aur,  un  lemn  rar  şi  legendar  din  Insulele  Verii.  Pate  încercase  odată  să-1 
îndoaie,  dar  nu  reuşise.  Sfinxul  pare  sfrijit,  dar  are  putere  în  braţele- i  subţiri, 
cugetă  el,  în  timp  ce  Alleras  îşi  azvârli  un  picior  peste  bancă,  întinzându-se  după 
cupa  cu  vin.  Dragonul  are  trei  capete...  anunţă  el,  cu  vorba  lui  tărăgănată, 
dornisheană. 

—  Asta  e  o  şaradă?  vru  să  ştie  Roone.  în  poveşti,  sfincşii  vorbesc  întotdeauna 
în  şarade. 

—  Nicio  şaradă.  Alleras  sorbi  din  vin.  Ceilalţi  dădeau  pe  gât  stacane  din  cidrul 
teribil  de  tare  pentru  care  era  renumit  hanul  Pana  şi  Stacana,  dar  el  prefera 
vinurile  exotice,  dulci,  din  ţara  mamei  sale.  Nici  măcar  în  Oraşul  Vechi  asemenea 
vinuri  nu  se  vindeau  pe  puţin. 

Cel  care  îl  poreclise  Sfinxul  pe  Alleras  fusese  Leo  Leneşul.  Un  sfinx  are  puţin 
de  ici,  puţin  de  colo:  chip  de  om,  trup  de  leu,  aripi  de  şoim.  Alleras  era  la  fel:  tatăl 
său  era  dornishean,  mama,  o  băştinaşă  cu  pielea  tuciurie  din  Insulele  Verii.  Avea 
şi  el  pielea  neagră  ca  tăciunele.  Şi,  asemeni  sfmcşilor  din  marmură  verde  care 
străjuiau  poarta  principală  a  Citadelei,  Alleras  avea  ochii  de  onix. 

—  Nu  s-a  pomenit  vreodată  un  dragon  cu  trei  capete,  doar  pe  scuturi  şi 
flamuri,  zise  hotărât  Armen  Acolitul.  A  fost  o  figură  heraldică,  nimic  mai  mult.  în 
plus,  Targaryenii  sunt  toţi  morţi. 

—  Nu  toţi,  spuse  Alleras.  Regele  Cerşetor  avea  o  soră. 

—  Credeam  că  i-au  zdrobit  capul  de  zid,  zise  Roone. 

—  Nu,  preciza  Alleras.  Capul  lui  Aegon,  fiul  cel  mic  al  Prinţului  Rhaegar,  a 
fost  zdrobit  de  zid,  de  către  bravii  oameni  ai  Leului  de  Lannister.  Noi  vorbim  de- 
spre sora  lui  Rhaegar,  născută  la  Piatra  Dragonului,  înainte  de  căderea  sa.  Cea 
căreia  i  se  spune  Daenerys. 

—  Născută  din  Furtună,  acum  îmi  amintesc.  Mollander  ridică  stacana, 
împroşcând  cidrul  rămas:  în  cinstea  ei!  înghiţi  cu  nesaţ,  izbi  stacana  de  masă, 
râgâi  şi  se  şterse  la  gură  cu  dosul  palmei.  Unde  e  Rosey?  Regina  noastră  de  drept 
merită  încă  un  rând  de  cidru,  ce  ziceţi? 

Armen  Acolitul  îl  privi  alarmat: 

—  Coboară  glasul,  nebunule.  N-ar  trebui  nici  să  glumeşti  cu  asemenea  lucruri. 
Nu  ştii  niciodată  cine  te  poate  auzi.  Păianjenul  are  urechi  peste  tot. 

—  Hai,  nu  face  pe  tine,  Armen.  Propuneam  o  băută,  nu  o  rebeliune. 
Pate  auzi  un  chicot.  Un  glas  molcom,  mucalit,  strigă  din  spatele  lui: 

—  Ştiam  eu  că  eşti  un  trădător,  Broscoiule!  Leo  Leneşul  se  clătina  lângă 
piciorul  podului  vechi  de  lemn,  în  haine  de  satin  cu  dungi  verzi  şi  aurii  şi  o  capă 
scurtă  din  mătase  neagră  prinsă  pe  umăr  cu  un  trandafir  de  jad.  Vinul  pe  care  şi-1 
vărsase  pe  piept  fusese  un  vin  roşu,  vârtos,  judecând  după  culoarea  petelor.  O 
şuviţă  de  păr  blond-cenuşiu  îi  cădea  peste  un  ochi. 

Văzându-1,  Mollander  se  zbârli: 

—  La  naiba!  Pleacă!  N-ai  ce  căuta  aici.  Alleras  îi  aşeză  o  mână  pe  braţ  ca  să-1 
liniştească,  iar  Armen  se  încruntă: 

—  Leo.  Lordul  meu,  înţelesesem  că  eşti  tot  închis  în  Citadelă  pentru. . . 

—  ...  încă  trei  zile.  Leo  Leneşul  ridică  din  umeri.  Perestan  zice  că  lumea  e 
veche  de  patruzeci  de  mii  de  ani.  Mollos  vorbeşte  de  cinci  sute  de  mii.  Ce 
înseamnă  trei  zile,  te-ntreb  eu?  Deşi  erau  o  duzină  de  mese  libere  pe  terasă,  Leo  se 
aşeză  lângă  ei.  Plăteşte-mi  o  cupă  de  vin  auriu  de  Arbor,  Broscoiule,  şi  poate  că 
n-am  să-1  informez  pe  tata  despre  toastul  tău.  Am  avut  ghinion  la  Hanul  cu  Noroc 
şi  mi-am  dat  ultimul  cerb  pe  masa  de  cină.  Purcel  de  lapte  cu  sos  de  prune,  umplut 
cu  castane  şi  trufe.  Omul  mai  trebuie  să  şi  mănânce.  Voi  ce-aţi  mâncat? 

—  Carne  de  oaie,  mormăi  Mollander.  Nu  părea  prea  încântat.  Am  împărţit  o 
pulpă  de  oaie  fiartă. 

—  Sunt  convins  c-a  fost  săţioasă.  Leo  se  întoarse  către  Alleras:  Fiul  unui  lord 
ar  trebui  să  fie  cu  dare  de  mână,  Sfinxule.  înţeleg  că  ţi-ai  dobândit  zaua  de  aramă. 
Voi  bea  pentru  asta. 

Alleras  îi  răspunse  cu  un  zâmbet: 

—  Nu  dau  de  băut  decât  prietenilor.  Şi  nu  sunt  fiul  unui  lord,  ţi-am  mai  spus. 
Mama  mea  era  negustoreasă. 

Ochii  căprui  ai  lui  Leo  sclipeau  de  răutate  şi  de  vin. 

—  Mama  ta  a  fost  o  maimuţă  din  Insulele  Verii.  Dornishenii  se  dau  la  tot  ce 
are  o  gaură  între  picioare.  Fără  supărare.  Poate  că  eşti  brun  ca  o  nucă,  dar  cel 
puţin  te  speli.  Spre  deosebire  de  porcarul  nostru  pătat.  Flutură  o  mână  către  Pate. 

Dacă  l-aş  lovi  în  gură  cu  stacana,  i-aş  putea  sparge  jumătate  din  dinţi,  gândi 
Pate. 

Pate  Pătatul,  porcarul,  era  un  erou  din  mii  de  snoave  picante,  un  mocofan  de 
treabă,  nătâng,  care  reuşea  întotdeauna  să-i  înfrângă  pe  graşii  lorzi  mărunţi,  pe 
cavalerii  trufaşi  şi  pe  septonii  pompoşi  care  îl  hărţuiau.  Cumva,  prostia  lui  se 
dovedea,  în  cele  din  urmă,  un  fel  de  şiretenie  grosolană,  iar  poveştile  se  sfârşeau 
întotdeauna  cu  Pate  Pătatul  aşezat  în  jilţul  lordului  sau  culcându-se  cu  fiica 
vreunui  cavaler.  Dar  acelea  erau  poveşti.  în  lumea  reală,  băieţii  porcari  nu  o 
duceau  niciodată  atât  de  bine.  Pate  se  gândea  uneori  că  mama  lui  trebuie  să-1  fi 
urât  ca  să-i  dea  aşa  un  nume.  Alleras  nu  mai  zâmbea. 

—  Ai  să-ţi  ceri  scuze. 

—  Oare?  făcu  Leo.  Cum  aş  putea,  cu  gâtlejul  aşa  de  uscat. . . 

—  îţi  faci  Casa  de  ruşine  cu  fiecare  cuvânt  pe  care-1  rosteşti,  îi  spuse  Alleras. 
Faci  de  ruşine  Citadela  fiindcă  eşti  unul  de-al  nostru. 

—  Ştiu.  Aşa  că  dă-mi  nişte  vin,  ca  să-mi  pot  îneca  şi  eu  ruşinea. 
Mollander  spuse: 

—  Am  să-ţi  smulg  limba  din  rădăcină. 

—  Serios?  Şi  atunci  cum  am  să  vă  mai  spun  despre  dragoni?  Leo  ridică  din 
umeri.  Corcitura  are  dreptul  să  ştie.  Fiica  Regelui  Nebun  trăieşte  şi  a  clocit  trei 
dragoni. 

—  Trei?  făcu  Roone  uluit. 
Leo  îl  bătu  uşor  pe  mână. 

—  Mai  mulţi  de  doi  şi  mai  puţini  de  patru.  în  locul  tău,  deocamdată  n-aş 
încerca  să  obţin  zaua  de  aur. 

—  Lasă-1  în  pace,  îl  avertiză  Mollander. 

—  Ce  Broscoi  galant!  Cum  vrei  tu.  Fiecare  om  de  pe  fiecare  corabie  care  a 
călătorit  la  o  sută  de  leghe  de  Qarth  vorbeşte  despre  dragonii  ăştia.  Câţiva  chiar  îţi 
vor  spune  că  i-au  văzut.  Magul  e  înclinat  să-i  creadă. 

Armen  îşi  strânse  buzele,  dezaprobator. 

—  Marwyn  e  nebun.  Arhimaesterul  Perestan  e  primul  care  poate  să-ţi  spună 
asta. 

—  Şi  Arhimaesterul  Ryam  zice  la  fel,  punctă  Roone. 
Leo  căscă. 

—  Marea  e  udă,  soarele  e  cald  şi  animalele  din  menajerie  urăsc  mastiful. 

Are  o  poreclă  pentru  fiecare,  gândi  Pate,  dar  nu  putea  nega  faptul  că  Marwyn 
aducea  mai  mult  a  mastif  decât  a  maester.  Se  spunea  că  se  însoţea  cu  târfele  şi 
vrăjitorii  rătăcitori,  că  vorbea  cu  ibbanezii  păroşi  şi  băştinaşii  negri  ca  smoala  din 
Insulele  Verii,  pe  limba  lor,  şi  că  aducea  jertfe  unor  zei  ciudaţi  în  templele  mici 
ale  marinarilor,  jos,  la  cheiuri.  Oamenii  spuneau  că  l-au  văzut  în  oraşul  subteran, 
în  gropile  şobolanilor  şi  în  bordelurile  negre,  în  tovărăşia  comedianţilor,  a 
cântăreţilor,  a  mercenarilor  şi  chiar  a  cerşetorilor.  Unii  chiar  şopteau  că  omorâse 

cândva  un  om  cu  pumnii. 

Când  Marwyn  se  întorsese  în  Oraşul  Vechi,  după  ce  îşi  petrecuse  opt  ani  în 
îndepărtatele  ţinuturi  răsăritene,  căutând  cărţi  pierdute  şi  studiind  cu  vrăjitorii  şi 
descântătorii,  Vaellyn  Oţet  îl  poreclise  Marwyn  Magul.  în  scurt  timp,  numele  se 
răspândise  în  tot  Oraşul  Vechi,  spre  nemărginita  iritare  a  lui  Vaellyn. 

—  Lasă  farmecele  şi  rugăciunile  pe  seama  preoţilor  şi  a  septonilor  şi 
îndreaptă-ţi  mintea  spre  învăţarea  adevărurilor  în  care  omul  se  poate  încrede,  îl 
sfătuise  cândva  Arhimaesterul  Ryam  pe  Pate,  însă  inelul  şi  sceptrul  şi  masca  lui 
Ryam  erau  din  aur,  iar  colanul  maesterului  său  nu  avea  nicio  za  de  oţel  valyrian. 

Armen  se  uită  în  josul  nasului  la  Leo  Leneşul.  Avea  nasul  perfect  pentru  aşa 
ceva,  lung,  subţire  şi  ascuţit. 

—  Arhimaesterul  Marwayn  crede  în  multe  lucruri  ciudate,  spuse  el,  dar  nu  are 
mai  multe  dovezi  despre  existenţa  dragonilor  decât  Mollander.  Nu  sunt  decât  alte 
poveşti  marinăreşti. 

—  Te  înşeli,  spuse  Leo.  în  apartamentul  Magului  arde  o  lumânare  de  sticlă. 
Peste  terasa  luminată  de  torţe  se  aşternu  liniştea.  Armen  oftă  şi  clătină  din  cap. 

Mollander  începu  să  râdă.  Sfinxul  îl  cercetă  pe  Leo  cu  ochii  săi  mari  şi  negri. 
Roone  avea  un  aer  pierdut. 

Pate  ştia  despre  lumânările  de  sticlă,  deşi  nu  văzuse  niciodată  una  arzând.  Erau 
secretul  cel  mai  prost  păzit  al  Citadelei.  Se  spunea  că  fuseseră  aduse  în  Oraşul 
Vechi  din  Valyria,  cu  o  mie  de  ani  înaintea  Urgiei.  Auzise  că  erau  patru,  una 
verde  şi  trei  negre,  toate  înalte  şi  răsucite. 

—  Ce  sunt  aceste  lumânări  de  sticlă?  întrebă  Roone. 
Armen  Acolitul  îşi  drese  glasul. 

—  Cu  o  noapte  înainte  ca  un  acolit  să-şi  rostească  jurămintele,  trebuie  să  stea 
de  veghe  în  criptă.  Nu  i  se  îngăduie  să  aprindă  niciun  opaiţ,  nicio  torţă,  nicio 
lampă,  nicio  candelă...  doar  o  lumânare  de  obsidian.  Trebuie  să-şi  petreacă 
noaptea  în  întuneric,  dacă  nu  poate  aprinde  acea  lumânare.  Unii  încearcă.  Cei 
nechibzuiţi  şi  cei  încăpăţânaţi,  cei  care  au  cercetat  aceste  aşa-zise  mistere  înalte. 
Adesea  se  taie  la  degete,  căci  se  spune  că  muchiile  lumânării  sunt  ascuţite  ca 
briciul.  Apoi,  cu  mâinile  însângerate,  trebuie  să  aştepte  zorile,  cugetând  la  eşecul 
lor.  Cei  mai  înţelepţi  se  culcă  pur  şi  simplu  sau  îşi  petrec  noaptea  în  rugăciune, 
dar  în  fiecare  an  se  găsesc  câţiva  care  trebuie  să  încerce. 

—  Da.  Pate  auzise  aceleaşi  poveşti.  Dar  la  ce  bun  o  lumânare  care  nu 
luminează  defel? 

—  E  o  lecţie,  răspunse  Armen,  ultima  lecţie  pe  care  trebuie  s-o  învăţăm  înainte 
de  a  primi  colanurile  de  maesteri.  Lumânarea  de  sticlă  e  menită  să  semnifice 
adevărul  şi  învăţătura,  lucruri  rare,  frumoase  şi  fragile.  E  în  formă  de  lumânare  ca 
să  ne  reamintească  faptul  că  un  maester  trebuie  să  răspândească  lumină  oriunde 
slujeşte,  şi  este  ascuţită  ca  să  ne  aducă  aminte  că,  uneori,  cunoaşterea  poate  fi 
periculoasă.  Oamenii  învăţaţi  pot  deveni  aroganţi  în  ştiinţa  lor,  dar  un  maester 

trebuie  să  rămână  mereu  umil.  Lumânarea  de  sticlă  ne  reaminteşte  şi  asta.  Chiar  şi 
după  ce  a  rostit  jurămintele,  a  primit  colanul  de  maester  şi  a  purces  să-şi 
îndeplinească  misiunea,  un  maester  se  va  gândi  la  bezna  privegherii  sale  şi  îşi  va 
aminti  cum  nimic  din  ce-a  făcut  n-a  putut  aprinde  lumânarea...  căci,  fie  şi  cu 
învăţătură,  unele  lucruri  nu  sunt  posibile. 
Leo  Leneşul  izbucni  în  râs. 

—  Nu  sunt  posibile  pentru  tine,  vrei  să  zici.  Am  văzut  cu  ochii  mei  lumânarea 
arzând. 

—  Ai  văzut  arzând  o  lumânare,  nu  mă  îndoiesc,  răspunse  Armen.  O  lumânare 
din  ceară  neagră,  probabil. 

—  Ştiu  ce-am  văzut.  Lumina  era  stranie  şi  strălucitoare,  mult  mai  strălucitoare 
decât  cea  pe  care  o  răspândeşte  oricare  lumânare  din  ceară  de  albine  sau  din  seu. 
Arunca  umbre  ciudate  şi  flacăra  nu  pâlpâia  deloc,  nici  măcar  când  prin  uşa 
deschisă  din  spatele  meu  a  pătruns  un  curent  de  aer. 

Armen  îşi  încrucişa  braţele. 

—  Obsidianul  nu  arde. 

—  Sticla  dragonului,  preciza  Pate.  Oamenii  din  popor  îi  spun  sticla 
dragonului.  Cumva,  lucrul  acesta  i  se  părea  important. 

—  Aşa  e,  cugetă  Alleras  Sfinxul,  şi  dacă  în  lume  există  din  nou  dragoni. . . 

—  Dragoni  şi  lucruri  mai  întunecate,  zise  Leo.  Oile  cenuşii  au  închis  ochii,  dar 
mastiful  vede  adevărul.  Puterile  străvechi  se  deşteaptă.  Umbrele  se  mişcă.  O  eră 
de  spaimă  şi  de  uimire  se  va  pogorî  curând  asupra  noastră,  o  eră  a  zeilor  şi  a 
eroilor.  Se  întinse,  cu  zâmbetul  său  leneş  pe  buze.  Asta  merită  încă  un  rând,  aş 
zice. 

—  Suntem  destul  de  beţi,  se  împotrivi  Armen.  Zorile  vor  veni  peste  noi  mai 
repede  decât  ne-ar  plăcea  şi  Arhimaesterul  Ebrose  ne  va  vorbi  despre  proprietăţile 
urinei.  Cei  care  au  de  gând  să  dobândească  o  za  de  argint  ar  face  bine  să  nu-i 
piardă  prelegerea. 

—  Departe  de  mine  gândul  să  vă  opresc  de  la  degustarea  de  urină,  zise  Leo. 
Eu,  unul,  prefer  gustul  vinului  auriu  de  Arbor. 

—  Dacă  am  de  ales  între  tine  şi  urină,  am  să  beau  urină.  Mollander  se 
îndepărtă  de  masă.  Haide,  Roone. 

Sfinxul  întinse  mâna  după  husa  arcului. 

—  Mă  duc  şi  eu  la  culcare.  Sper  să  visez  dragoni  şi  lumânări  de  sticlă. 

—  Toţi?  Leo  ridică  din  umeri.  Ei,  bine,  Rosey  va  rămâne.  Poate  că  am  s-o 
stârnesc  pe  dulcea  noastră  bucăţică  şi  am  s-o  fac  femeie. 

Alleras  observă  căutătura  lui  Pate. 

—  Dacă  nu  are  un  gologan  pentru  o  cupă  de  vin,  nu  poate  avea  niciun  dragon 
de  aur  pentru  fată. 

—  Da,  întări  Mollander.  Pe  lângă  asta,  e  nevoie  de  un  bărbat  ca  s-o  facă 
femeie.  Hai  cu  noi,  Pate.  Bătrânul  Walgrave  se  va  trezi  la  răsăritul  soarelui.  Va 

avea  nevoie  de  tine  să-1  duci  la  privată. 

Dacă  astăzi  îşi  aminteşte  cine  sunt.  Walgrave  deosebea  un  corb  de  altul  fără 
nicio  dificultate,  dar  cu  oamenii  nu  se  descurca  la  fel  de  bine.  Uneori  părea  să 
creadă  că  Pate  era  cineva  pe  nume  Cressen. 

—  Nu  chiar  acum,  le  spuse  prietenilor  săi.  Mai  rămân  un  pic.  Nu  se  crăpase 
încă  de  ziuă,  nu  tocmai.  Alchimistul  mai  putea  să  vină  şi  Pate  voia  să  fie  acolo 
dacă  apărea. 

—  Cum  vrei,  zise  Armen.  Alleras  îl  privi  lung  pe  Pate,  apoi  îşi  aruncă  arcul 
peste  un  umăr  zvelt  şi  porni  către  pod,  după  ceilalţi.  Mollander  era  atât  de  beat, 
încât  era  nevoit  să  se  sprijine  cu  o  mână  de  umărul  lui  Roone,  ca  să  nu  cadă. 
Citadela  nu  era  la  mare  depărtare  după  cum  zboară  vulturul,  însă  niciunul  dintre  ei 
nu  era  vultur,  iar  Oraşul  Vechi  era  un  adevărat  labirint,  un  oraş  împânzit  de 
ulicioare,  alei  întortocheate  şi  străzi  înguste,  sinuoase. 

—  Cu  grijă!  îl  auzi  Pate  spunând  pe  Armen,  în  timp  ce  negurile  râului  îi 
înghiţeau  pe  toţi  patru.  E  o  noapte  umedă  şi  pietrele  sunt  alunecoase. 

Când  dispărură,  Leo  Leneşul  îl  cercetă  ursuz  pe  Pate,  peste  masă. 

—  Ce  trist!  Sfinxul  a  şters-o  cu  tot  argintul  lui,  lăsându-mă  pe  mâna  lui  Pate 
Pătatul,  porcarul.  Se  întinse,  căscând.  Ce  face  drăgălaşa  noastră  Rosey,  mă  rog? 

—  Doarme,  i-o  tăie  scurt  Pate. 

—  Goală,  fără  îndoială.  Leo  rânji.  Chiar  crezi  că  merită  un  dragon?  Cred  că 
într-o  zi  trebuie  să  aflu. 

Pate  era  destul  de  chibzuit  cât  să  nu  răspundă  la  asta.  Leo  nu  avea  nevoie  de 
niciun  răspuns. 

—  Mă  gândesc  că  după  ce-i  iau  fecioria,  o  să-i  scadă  preţul  într-atât  încât  şi-o 
vor  putea  permite  până  şi  porcarii.  Ar  trebui  să-mi  mulţumeşti. 

Ar  trebui  să  te  omor,  gândi  Pate,  dar  nu  era  nici  pe  departe  destul  de  beat  cât 
să-şi  pună  viaţa  la  bătaie.  Leo  învăţase  meşteşugul  armelor  şi  era  cunoscut  pentru 
înverşunarea  cu  care  mânuia  sabia  şi  pumnalul.  Iar  dacă  Pate  ar  reuşi  cumva  să-1 
omoare,  asta  ar  însemna  să-şi  piardă  capul.  Pate  avea  un  singur  nume,  în  vreme  ce 
Leo  avea  două,  iar  cel  de-al  doilea  era  Tyrell.  Ser  Morun  Tyrell,  comandant  al 
Gărzii  Oraşului  Vechi,  era  tatăl  lui  Leo.  Mace  Tyrell,  Lord  de  Highgarden  şi 
Păzitor  al  Sudului,  era  vărul  lui  Leo.  Iar  Bătrânul  Oraşului  Vechi,  Lordul  Leyton 
de  Hightower,  care  avea  printre  numeroasele  sale  titluri  pe  acela  de  „Protector  al 
Citadelei",  era  un  stegar  jurat  al  Casei  Tyrell.  Nu-l  lua  în  seamă,  îşi  zise  Pate. 
Spune  lucrurile  astea  doar  ca  să  te  rănească. 

Către  răsărit,  negurile  se  luminau.  Zorile,  îşi  dădu  seama  Pate.  Au  sosit  zorile, 
iar  alchimistul,  nu.  Nu  ştia  dacă  ar  trebui  să  râdă  sau  să  plângă.  Oare  rămân  hoţ, 
chiar  dacă  pun  totul  înapoi  şi  nu  află  nimeni?  Era  o  altă  întrebare  la  care  nu  avea 
răspuns,  ca  acelea  pe  care  i  le  puseseră  cândva  Ebrose  şi  Vaellyn. 

Când  se  ridică  de  pe  bancă,  cidrul  teribil  de  tare  i  se  urcă  dintr-odată  la  cap. 
Puse  o  mână  pe  masă,  ca  să  se  sprijine. 

—  Las-o  pe  Rosey  în  pace,  spuse  el,  în  loc  de  bun-rămas.  Fă  bine  şi  las-o  în 
pace,  altfel  s-ar  putea  să  te  omor. 

Leo  Tyrell  îşi  dădu  la  o  parte  părul  din  ochi. 

—  Nu  mă  duelez  cu  porcari.  Pleacă. 

Pate  se  întoarse  şi  traversă  terasa.  Paşii  îi  răsunau  pe  scândurile  îmbătrânite  ale 
vechiului  pod.  Când  ajunse  pe  malul  celălalt,  cerul  răsăritului  se  înroşea.  Lumea  e 
largă,  îşi  spuse.  Dacă  aş  cumpăra  măgarul  ăla,  aş  putea  încă  să  cutreier 
drumurile  şi  cărările  Celor  Şapte  Regate,  punăndu-le  oamenilor  lipitori  şi 
pigulindu-  le  ouăle  de  păduchi  din  păr.  Aş  putea  să  mă  îmbarc  pe  o  corabie,  să 
trag  la  vâsle  şi  să  călătoresc  spre  Qarth,  pe  la  Porţile  de  Jad,  să  văd  cu  ochii  mei 
dragonii  ăia  afurisiţi.  Nu  trebuie  să  mă  întorc  la  bătrânul  Walgrave  şi  la  corbi. 

însă  picioarele  îl  purtară  înapoi  spre  Citadelă. 

Când  prima  rază  de  lumină  străpunse  norii  la  răsărit,  clopotele  dimineţii 
începură  să  răsune  dinspre  Septul  Marinarilor,  de  lângă  port.  Septul  Lordului  li  se 
alătură  o  clipă  mai  târziu,  apoi  Cele  Şapte  Sanctuare,  din  grădinile  lor  de  dincolo 
de  Mied  şi,  în  cele  din  urmă,  Septul  înstelat,  care  fusese  reşedinţa  înaltului  Septon 
vreme  de  o  mie  de  ani,  înainte  ca  Aegon  să  poposească  la  Debarcaderul  Regelui. 
Sunetul  clopotelor  era  o  muzică  grandioasă.  Dar  nu  atât  de  dulce  ca  a  unei  mici 
privighetori. 

Auzea  şi  cântec  de  glasuri,  dincolo  de  dangătul  clopotelor.  în  fiecare 
dimineaţă,  la  primele  raze  de  lumină,  preoţii  roşii  se  adunau  să  dea  bineţe  soarelui 
în  faţa  modestului  lor  templu  de  lângă  chei.  Căci  noaptea  e  neagră  şi  plină  de 
spaime.  Pate  îi  auzise  strigând  aceste  vorbe  de  sute  de  ori,  cerându-i  zeului  lor, 
R'hllor,  să-i  apere  de  întuneric.  Lui,  Cei  Şapte  îi  erau  de-ajuns,  dar  auzise  că 
Stannis  Baratheon  se  închina  acum  la  focurile  de  noapte.  Mersese  până  acolo 
încât  aşezase  pe  stindardele  sale  inima  înflăcărată  în  locul  cerbului  încoronat. 
Dacă  are  să  cucerească  Tronul  de  Fier,  va  trebui  să  învăţăm  cu  toţii  cuvintele 
cântecului  preoţilor  roşii,  gândi  Pate,  dar  nu  era  de  aşteptat  ca  asta  să  se  întâmple. 
Tywin  Lannister  îl  zdrobise  pe  Stannis,  cu  tot  cu  al  său  R'hllor,  la  Apa  Neagră  şi, 
cât  de  curând,  avea  să  îi  vină  de  hac  şi  să  înalţe  capul  lui  Baratheon,  pretendentul 
la  tron,  într-o  suliţă,  deasupra  porţilor  Debarcaderului  Regelui. 

Pe  măsură  ce  negurile  nopţii  se  risipeau,  Oraşul  Vechi  prindea  contur  în  jurul 
său,  ivindu-se,  ca  o  nălucă,  din  umbrele  primilor  zori.  Pate  nu  văzuse  niciodată 
Debarcaderul  Regelui,  dar  ştia  că  era  un  oraş  de  chirpici,  o  întindere  răsfirată  de 
străzi  noroioase,  acoperişuri  de  paie  şi  colibe  de  lemn.  Oraşul  Vechi  era  zidit  din 
piatră  şi  toate  străzile  sale,  până  la  ultima  uliţă,  erau  pietruite.  Când  se  crăpa  de 
ziuă,  oraşul  era  mai  frumos  ca  oricând.  La  vest  de  Mied,  Castelele  Ghildelor 
mărgineau  ţărmul,  ca  un  şir  de  palate.  în  amonte,  cupolele  şi  turnurile  Citadelei  se 
înălţau  pe  ambele  maluri  ale  râului,  legate  între  ele  prin  poduri  de  piatră,  înţesate 
de  castele  şi  case.  în  aval,  sub  zidurile  de  marmură  neagră  şi  ferestrele  arcuite  ale 
Septului  înstelat,  casele  celor  evlavioşi  se  îngrămădeau  ca  nişte  copii  adunaţi  la 

picioarele  unei  bătrâne  doamne. 

Iar  mai  departe,  acolo  unde  Miedul  se  lărgea,  pătrunzând  în  Golful  Şoaptelor, 
se  ridica  semeţ  Turnul  înalt,  cu  făcliile  sale  strălucind  în  întuneric.  Din  locul  în 
care  se  afla,  sus,  pe  faleza  Insulei  Bătăliei,  umbrele  sale  tăiau  oraşul  ca  o  sabie. 
Cei  născuţi  şi  crescuţi  în  Oraşul  Vechi  cunoşteau  fiecare  ceas  al  zilei  după  locul  în 
care  cădea  umbra  aceea.  Unii  susţineau  că,  din  vârf,  puteai  ajunge  cu  privirea 
până  la  Zid.  Probabil  că  de  aceea,  de  mai  mult  de  zece  ani,  Lordul  Leyton  nu  mai 
coborâse  de  acolo,  preferând  să-şi  conducă  oraşul  din  nori. 

Carul  unui  măcelar  trecu  huruind  pe  lângă  Pate,  pe  drumul  râului,  cu  cinci 
purceluşi  guiţând  speriaţi  în  spate.  Ferindu-se  din  calea  lui,  Pate  scăpă  în  ultima 
clipă  să  fie  împroşcat  de  un  orăşean  care  îşi  deşerta  oala  de  noapte  pe  fereastră, 
chiar  deasupra  lui.  Când  voi  fi  maester  într-un  castel,  voi  avea  un  cal  pe  care  să-l 
călăresc,  gândi  el.  Apoi  se  împiedică  de  o  piatră  de  pavaj  şi  se  întrebă  pe  cine 
păcălea.  N-avea  să  aibă  nici  colan,  nici  loc  la  masa  unui  lord,  nici  armăsar  alb,  de 
călărit.  Avea  să-şi  petreacă  zilele  ascultând  croncănitul  corbilor  şi  frecând  petele 
de  rahat  de  pe  izmenele  Arhimaesterului  Walgrave. 

Stătea  pe  un  genunchi,  încercând  să-şi  şteargă  noroiul  de  pe  veşminte,  când 
auzi  un  glas  spunând: 

—  'Neaţa,  Pate. 
Alchimistul  stătea  deasupra  lui. 
Pate  se  ridică: 

—  Cea  de-a  treia  zi. . .  spuneai  că  vei  putea  fi  găsit  la  Pana  şi  Stacana. 

—  Erai  cu  prietenii  tăi.  N-am  vrut  să  mă  amestec  în  anturajul  tău.  Alchimistul 
purta  o  mantie  cu  glugă,  maro  şi  fără  semne  distinctive.  Soarele  la  răsărit  se  mijea 
peste  acoperişuri,  dincolo  de  umărul  lui,  astfel  că  Pate  distingea  cu  greu  chipul 
ascuns  de  glugă.  Te-ai  hotărât  ce  eşti? 

Chiar  trebuie  să  mă  facă  s-o  spun? 

—  Bănuiesc  că  sunt  un  hoţ. 

—  Aşa  mă  gândeam  şi  eu. 

Partea  cea  mai  grea  fusese  atunci  când  se  aşezase  în  patru  labe,  să  scoată  cutia 
de  valori  de  sub  patul  Arhimaesterului  Walgrave.  Deşi  cutia  era  solidă  şi  legată  cu 
fier,  lacătul  era  spart.  Maester  Gormon  îl  bănuise  pe  Pate  de  spargerea  acestuia, 
dar  nu  era  adevărat.  Walgrave  însuşi  îl  spărsese,  după  ce  pierduse  cheia  care  îl 
deschidea. 

înăuntru,  Pate  găsise  o  pungă  cu  cerbi  de  argint,  o  şuviţă  de  păr  blond  legată  cu 
o  panglică,  miniatura  pictată  a  unei  femei  care  semăna  cu  Walgrave  (chiar  şi  la 
mustaţă)  şi  o  mănuşă  de  cavaler,  din  solzi  de  oţel.  Walgrave  susţinea  că  mănuşa 
aparţinuse  unui  prinţ,  deşi  nu  părea  să-şi  mai  poată  aminti  care  anume.  Când  Pate 
o  scuturase,  cheia  căzuse  din  ea,  pe  podea. 

îşi  amintea  că  gândise:  Dacă  o  ridic,  sunt  un  hoţ.  Cheia  era  veche  şi  grea,  din 
fier  negru,  şi  ar  fi  trebuit  să  deschidă  orice  uşă  a  Citadelei.  Doar  arhimaesterii 

aveau  asemenea  chei.  Ceilalţi  le  purtau  asupra  lor  sau  le  ascundeau  la  loc  sigur, 
dar  dacă  Walgrave  ar  fi  ascuns-o  pe  a  lui,  n-ar  mai  fi  văzut-o  nimeni,  niciodată. 
Pate  înhăţase  cheia  şi  era  deja  la  jumătatea  drumului  spre  uşă  când  se  întorsese  să 
ia  şi  argintul.  Un  hoţ  era  un  hoţ,  fie  că  fura  mult,  fie  că  puţin.  Pate  îl  strigase  unul 
dintre  corbii  albi.  Pate,  Pate,  Pate. 

—  Mi-ai  adus  dragonul?  îl  întrebă  pe  alchimist. 

—  Dacă  ai  ceea  ce-mi  trebuie. 

—  Dă-mi-1  aici,  vreau  să-1  văd.  Pate  nu  avea  de  gând  să  se  lase  păcălit. 

—  Drumul  râului  nu  e  locul  potrivit.  Vino. 

N-avea  timp  să  se  gândească,  să-şi  cântărească  opţiunile.  Alchimistul  se 
îndepărta.  Pate  n-avea  decât  să-1  urmeze  sau  să  rămână  pe  vecie  şi  fără  Rosey,  şi 
fără  dragon.  îl  urmă.  în  timp  ce  mergeau,  îşi  strecură  palma  în  mânecă.  Simţea 
cheia,  ascunsă  în  buzunarul  secret  pe  care  îl  cususe  acolo.  Veşmintele  maesterilor 
erau  pline  de  buzunare.  Ştia  asta  încă  de  pe  vremea  când  era  copil. 

Trebuia  să  alerge  ca  să  ţină  pasul  cu  mersul  mai  întins  al  alchimistului, 
înaintară  pe  o  ulicioară,  cotiră  pe  după  un  colţ,  străbătură  Piaţa  Hoţilor  şi  Uliţa 
Zdrenţăroşilor.  în  cele  din  urmă,  omul  o  luă  pe  o  altă  ulicioară,  mai  îngustă  decât 
prima. 

—  E  destul  de  departe,  spuse  Pate.  Nu  e  nimeni  prin  preajmă.  O  facem  aici. 

—  Cum  doreşti. 

—  Vreau  dragonul  meu. 

—  Negreşit.  Moneda  ieşi  la  iveală.  Alchimistul  şi-o  plimbă  peste  degete,  aşa 
cum  făcuse  atunci  când  Rosey  îi  adusese  laolaltă. 

în  lumina  dimineţii,  dragonul  scânteia,  poleind  cu  aur  degetele  alchimistului. 

Pate  înhaţă  dragonul  din  mâna  alchimistului.  Simţea  aurul  cald  în  palmă.  Duse 
moneda  la  gură  şi  o  muşcă,  aşa  cum  îi  văzuse  pe  alţii  făcând.  La  drept  vorbind,  nu 
prea  ştia  ce  gust  trebuia  să  aibă  aurul,  dar  nu  voia  să  pară  prost. 

—  Cheia?  întrebă  alchimistul  politicos. 
Ceva  îl  făcu  pe  Pate  să  şovăie. 

—  Ce  cauţi,  vreo  carte?  Se  spunea  că  unele  dintre  vechile  suluri  valyriene 
încuiate  în  beciuri  erau  singurele  exemplare  care  mai  rămăseseră  pe  lume. 

—  Nu-i  treaba  ta  ce  caut. 

—  Nu.  Gata,  s-a  încheiat,  îşi  spuse  Pate.  Du- te.  Aleargă  înapoi  la  Pana  şi 
Stacana,  trezeşte- o  pe  Rosey  şi  spune-  i  că  e  a  ta.  însă  mai  zăbovea.  Arată-ţi 
chipul. 

—  Cum  doreşti.  Alchimistul  îşi  dădu  gluga  la  o  parte.  Era  un  om  ca  oricare,  iar 
chipul  lui  era  un  chip  ca  oricare.  Un  chip  obişnuit,  de  bărbat  tânăr,  cu  obrajii 
cărnoşi  şi  umbra  unei  bărbi.  Pe  obrazul  drept,  se  desluşea  vag  o  cicatrice.  Avea 
nasul  coroiat  şi  un  smoc  de  păr  negru,  des,  care  îi  cădea  în  bucle  strânse  în  jurul 
urechilor.  Nu  era  un  chip  pe  care  Pate  să-1  recunoască. 

—  Nu  te  cunosc. 

—  Nici  eu  pe  tine. 

—  Cine  eşti? 

—  Un  străin.  Nimeni.  Zău. 

—  Oh.  Pate  rămăsese  fără  cuvinte.  Scoase  cheia  şi  o  aşeză  în  mâna  străinului, 
simţindu-se  ameţit,  aproape  buimac.  Rosey,  îşi  reaminti.  Atunci,  s-a  făcut. 

Străbătuse  jumătate  din  ulicioară  când  pietrele  de  pavaj  începură  să  se  mişte 
sub  picioarele  lui.  Pietrele  sunt  alunecoase  şi  ude,  gândi  el,  dar  nu  despre  asta  era 
vorba.  îşi  simţea  inima  bubuind  în  piept. 

—  Ce  se  întâmplă?  întrebă  el.  I  se  înmuiaseră  picioarele.  Nu  înţeleg. 

—  Şi  nu  vei  înţelege  niciodată,  îi  răspunse  un  glas,  cu  tristeţe. 

Pietrele  se  ridicară  năvalnic  să-1  sărute.  Pate  încercă  să  strige  după  ajutor,  dar 
glasul  îl  părăsea  şi  el.  Ultimul  său  gând  se  îndreptă  către  Rosey. 

PROFETUL 

Profetul  îneca  oameni  la  Marele  Wyk  când  veniră  să-i  spună  că  regele  e  mort. 

Era  o  dimineaţă  mohorâtă  şi  rece,  iar  marea  era  plumburie,  asemenea  cerului. 
Primii  trei  oameni  îi  oferiseră  Zeului  înecat  vieţile  lor  fără  teamă,  dar  cel  de-al 
patrulea  avea  credinţa  şubredă  şi,  cu  plămânii  râvnind  după  aer,  începu  să  se 
zvârcolească.  Stând  în  valuri  până  la  brâu,  Aeron  îl  înhaţă  de  umeri  şi  îi  cufundă 
capul  înapoi  în  apă,  în  timp  ce  băiatul  gol  încerca  să  fure  o  gură  de  aer. 

—  Fii  curajos,  spuse  el.  Din  mare  am  venit  şi  în  mare  trebuie  să  ne  întoarcem. 
Deschide  gura  şi  soarbe  adânc  din  binecuvântarea  zeului.  Umple-ţi  plămânii  cu 
apă,  ca  să  poţi  muri  şi  renaşte.  N-are  niciun  rost  să  te  împotriveşti. 

Fie  băiatul  nu-1  putea  auzi  cu  capul  sub  apă,  fie  credinţa  îl  părăsise  cu  totul, 
începu  să  dea  din  picioare  şi  să  se  smucească  atât  de  sălbatic,  încât  Aeron  fu 
nevoit  să  strige  după  ajutor.  Patru  dintre  oamenii  săi  înecaţi  se  avântară  în  valuri, 
să-1  înşface  pe  nenorocit  şi  să-1  ţină  sub  apă. 

—  Stăpâne  care  te-ai  înecat  pentru  noi,  se  rugă  preotul,  cu  glasul  adânc  ca 
marea,  fie  ca  Emmond,  slujitorul  tău,  să  renască  din  mare,  asemeni  ţie.  Dă-i 
binecuvântarea  sării,  dă-i  binecuvântarea  pietrei,  dă-i  binecuvântarea  oţelului. 

în  cele  din  urmă,  totul  se  isprăvi.  Din  gura  băiatului  nu  se  mai  ridicau  bule  de 
aer  şi  membrele  îi  rămaseră  fără  vlagă.  Emmond  plutea,  cu  faţa  în  jos,  la  malul 
mării,  palid,  rece  şi  liniştit. 

în  acel  moment,  Părumed  îşi  dădu  seama  că  trei  călăreţi  se  alăturaseră 
oamenilor  săi  înecaţi,  pe  prundişul  malului.  Aeron  îl  cunoştea  pe  Sparr,  un  bătrân 
tras  la  faţă,  cu  ochii  umezi,  al  cărui  glas  tremurat  era  lege  în  această  parte  a 
Vechiului  Wyk.  Era  însoţit  de  fiul  său  Steffarion  şi  de  un  alt  tânăr  a  cărui  mantie 
roşie,  tivită  cu  blană,  era  prinsă  pe  umăr  cu  o  broşa  somptuoasă  înfăţişând  cornul 
de  război,  negru  cu  auriu,  al  Casei  Goodbrother.  Unul  dintre  fiii  lui  Gorold,  hotărî 

pe  dată  preotul.  Trei  fii  înalţi  născuse  soţia  lui  Goodbrother  la  bătrâneţe,  după  o 
duzină  de  fiice,  şi  se  spunea  că  nimeni  nu-i  putea  deosebi.  Preotul  nu  avea  timp  să 
cugete  dacă  acesta  era  Greydon  sau  Gormond  sau  Gran. 

Mormăi  un  ordin  răstit  şi  oamenii  săi  înecaţi  îl  înhăţară  de  mâini  şi  de  picioare 
pe  băiatul  mort,  pentru  a-1  duce  la  mal.  Preotul  îi  urmă,  despuiat,  doar  cu  o  piele 
de  focă  acoperindu-i  părţile  ruşinoase.  Cu  pielea  zgribulită,  picurând,  se  apropie 
de  ţărm,  împroşcând  în  jur,  păşind  pe  nisipul  ud  şi  rece  şi  pe  pietrişul  spălat  de 
ape.  Unul  dintre  oamenii  săi  înecaţi  îi  întinse  o  robă  grea  din  pânză  aspră, 
marmorată,  vopsită  în  nuanţe  de  verde,  albastru  şi  gri,  culorile  mării  şi  ale  Zeului 
înecat.  Aeron  îşi  îmbrăcă  roba  şi  îşi  scutură  părul.  Negru  şi  ud,  părul  său  nu  mai 
fusese  atins  de  nicio  lamă  de  când  Aeron  se  ridicase  din  mare.  îi  acoperea  umerii 
ca  o  mantie  zdrenţuită,  scămoşată,  revărsându-i-se  până  mai  jos  de  brâu.  Aeron  îşi 
ţesuse  şuviţe  de  alge  prin  păr  şi  prin  barba-i  încâlcită,  netunsă. 

Oamenii  lui  înecaţi  formară  un  cerc  în  jurul  băiatului  mort,  rugându-se.  Norjen 
îi  mişca  mâinile,  în  timp  ce  Rus  îngenunchease  călare  peste  el,  pompându-i 
pieptul,  dar  cu  toţii  se  dădură  la  o  parte  pentru  Aeron.  Acesta  despărţi  cu  degetele 
buzele  reci  ale  băiatului  şi  îi  dădu  lui  Emmond  sărutul  vieţii,  iarăşi  şi  iarăşi,  până 
când  marea  ţâşni  din  gura  sa.  Băiatul  începu  să  tuşească  şi  să  scuipe,  iar  ochii  i  se 
deschiseră,  clipind,  plini  de  spaimă. 

încă  unul  reîntors.  Se  spunea  că  era  un  semn  al  îngăduinţei  Zeului  înecat.  Tot 
al  doilea  preot  pierdea  câte  un  om,  din  când  în  când,  chiar  şi  Târle  Cel-de-Trei- 
Ori-înecat,  care  fusese  cândva  considerat  atât  de  sfânt  încât  fusese  ales  să 
încoroneze  un  rege.  Dar  niciodată  Aeron  Greyjoy.  El  era  Părumed,  cel  care 
văzuse  castelele  scufundate  ale  zeului  şi  se  întorsese  să  povestească  despre  ele. 

—  Ridică-te,  îi  spuse  băiatului  care  scuipa  apă,  lovindu-1  peste  spatele  gol. 
Te-ai  înecat  şi  te-ai  întors  la  noi.  Ce-i  mort  nu  poate  muri  niciodată. 

—  ...  Ci  se  ridică.  Băiatul  tuşi  violent,  împroşcând  apă.  Renaşte.  Fiecare 
cuvânt  rostit  era  un  supliciu.  Renaşte.  Emmond  se  ridică,  clătinându-se,  în 
picioare.  Mai  tare.  Şi  mai  puternic. 

—  Acum  aparţii  zeului,  îl  înştiinţa  Aeron.  Ceilalţi  oameni  înecaţi  se  strânseră 
în  jurul  lui  şi  fiecare  îi  dădu  un  pumn  şi  un  sărut,  primindu-1  în  rândul  frăţiei. 
Unul  îl  ajută  să  îmbrace  o  robă  din  pânză  aspră,  în  nuanţe  de  albastru,  verde  şi  gri. 
Un  altul  îi  înmâna  o  măciucă  din  lemn  adus  la  mal  de  valuri.  Acum  eşti  al  mării, 
iar  marea  te-a  înarmat,  continuă  Aeron.  Ne  rugăm  să  mânuieşti  măciuca  fără 
cruţare  împotriva  tuturor  vrăjmaşilor  zeului  nostru.  Abia  apoi  se  întoarse  preotul 
către  cei  trei  călăreţi,  care  priveau  din  şa:  Aţi  venit  să  fiţi  înecaţi,  lorzii  mei? 

Sparr  tuşi: 

—  Eu  am  fost  înecat  pe  când  eram  copil,  spuse  el.  Iar  fiul  meu,  când  a  fost 
botezat. 

Aeron  pufni:  Nu  avea  nicio  îndoială  că  Steffarion  Sparr  fusese  dat  Zeului 
înecat  curând  după  naştere.  Cunoştea  şi  obiceiul,  o  cufundare  iute  într-o  cadă  cu 

apă  de  mare  care  abia  dacă  uda  capul  pruncului.  Nu  era  de  mirare  că  oamenii  de 
fier  fuseseră  învinşi,  ei  care  odinioară  stăpâneau  oriunde  se  făcea  auzit  sunetul 
valurilor. 

—  Ăsta  nu  e  un  înec  adevărat,  le  spuse  călăreţilor.  Cel  care  nu  moare  cu 
adevărat  nu  poate  spera  să  se  ridice  din  morţi.  De  ce  aţi  venit,  dacă  nu  ca  să  vă 
dovediţi  credinţa? 

—  Fiul  Lordului  Gorold  a  venit  la  tine  cu  veşti.  Sparr  făcu  semn  către  tânărul 
în  mantie  roşie. 

Băiatul  nu  părea  să  aibă  mai  mult  de  şaisprezece  ani. 

—  Da,  şi  care  dintre  ei  eşti  tu?  vru  să  ştie  Aeron. 

—  Gormond.  Gormond  Goodbrother,  cu  voia  ta,  stăpâne. 

—  Voia  Zeului  înecat  trebuie  s-o  împlinim  noi.  Ai  fost  înecat,  Gormond 
Goodbrother? 

—  în  ziua  botezului,  Părumed.  Tatăl  meu  m-a  trimis  să  te  caut  şi  să  te  duc  la 
el.  Trebuie  să  te  vadă. 

—  Iată-mă  aici.  Lordul  Gorold  poate  să  vină  să-şi  desfete  ochii.  Aeron  luă  din 
mâna  lui  Rus  o  ploscă  de  piele,  abia  umplută  cu  apă  din  mare.  Preotul  scoase 
dopul  şi  luă  o  înghiţitură. 

—  Trebuie  să  te  duc  la  fortăreaţă,  insistă  tânărul  Gormond,  de  pe  cal. 
Se  teme  să  descalece,  ca  să  nu- şi  ude  cizmele. 

—  Trebuie  să  împlinesc  misiunea  zeului.  Aeron  Greyjoy  era  un  profet.  Nu 
suporta  să  primească  ordine  de  la  lorzii  mărunţi,  ca  un  rob  oarecare. 

—  La  Gorold  a  venit  o  pasăre,  interveni  Sparr. 

—  Corbul  unui  maester,  de  la  Pyke,  confirmă  apoi  Gormond. 

Aripi  întunecate,  vorbe  întunecate. 

—  Păsările  zboară  peste  sare  şi  piatră.  Dacă  sunt  veşti  care  mă  privesc, 
spune-le  acum. 

—  Veştile  pe  care  le  aducem  sunt  doar  pentru  urechile  tale,  Părumed,  spuse 
Sparr.  Nu  sunt  lucruri  pe  care  să  le  pot  rosti  aici,  de  faţă  cu  ceilalţi. 

—  Aceşti  ceilalţi  sunt  oamenii  mei  înecaţi,  slujitorii  zeului,  întocmai  ca  mine. 
N-am  secrete  faţă  de  ei,  nici  faţă  de  zeul  nostru,  a  cărui  mare  sfântă  se  află  lângă 
mine. 

Călăreţii  schimbară  priviri. 

—  Spune-i,  hotărî  Sparr,  şi  tânărul  în  mantie  roşie  îşi  luă  inima-n  dinţi. 

—  Regele  e  mort,  spuse  el,  fără  ocolişuri.  Trei  cuvinte  simple,  dar  marea  însăşi 
se  cutremură  când  le  rosti. 

Patru  regi  erau  în  Westeros,  dar  Aeron  nu  trebui  să  întrebe  despre  care  dintre 
ei  era  vorba.  Balon  Greyjoy  era  cel  care  domnea  peste  Insulele  de  Fier,  nimeni 
altul.  Regele  e  mort.  Cum  e  cu  putinţă?  Aeron  îşi  văzuse  fratele  mai  mare  cu  mai 
puţin  de  o  lună  în  urmă,  când  se  întorsese  la  Insulele  de  Fier,  după  atacul  asupra 
Ţărmului  Stâncos.  Părul  sur  al  lui  Balon  încărunţise  pe  jumătate  cât  timp  preotul 

fusese  plecat,  iar  umerii  îi  erau  mai  încovoiaţi  decât  atunci  când  corabia  pornise  în 
larg,  totuşi,  una  peste  alta,  regele  nu  păruse  bolnav. 

Aeron  Greyjoy  îşi  clădise  viaţa  pe  doi  piloni  puternici.  Acele  trei  cuvinte 
simple  doborâseră  unul  dintre  ei.  Nu- mi  mai  rămâne  decât  Zeul  înecat.  Fie  ca  el 
să  mă  facă  puternic  şi  neobosit  ca  marea. 

—  Spune-mi  cum  a  murit  fratele  meu. 

—  înălţimea  Sa  traversa  un  pod  la  Pyke,  când  a  căzut  şi  s-a  izbit  de  stâncile  de 
dedesubt. 

Cetatea  Casei  Greyjoy  se  înălţa  pe  un  promontoriu  abrupt,  cu  fortăreţele  şi 
turnurile  construite  pe  mormane  masive  de  piatră  care  ţâşneau  din  mare.  Cetatea 
Pyke  era  străbătută  de  poduri  arcuite,  din  piatră  cioplită  şi  de  corzi  unduitoare  din 
funie  de  cânepă  şi  scânduri  de  lemn. 

—  Era  furtună  când  a  căzut?  îi  întrebă  Aeron. 

—  Da,  răspunse  tânărul,  era. 

—  Zeul  Furtunii  1-a  doborât,  decretă  preotul.  Mii  şi  mii  de  ani,  marea  şi  cerul 
fuseseră  în  război. 

Din  mare  se  născuseră  oamenii  de  fier  şi  peştii  care  le  erau  sprijin  chiar  şi  în 
toiul  iernii,  dar  furtunile  aduceau  numai  chin  şi  jale. 

—  Fratele  meu  Balon  ne-a  redat  măreţia,  continuă  Aeron,  ceea  ce  a  atras 
mânia  Zeului  Furtunii.  Acum  petrece  în  castelele  scufundate  ale  Zeului  înecat,  cu 
sirenele  care-i  împlinesc  orice  dorinţă.  Noi,  cei  care  am  rămas  în  urma  lui  în 
această  vale  stearpă  şi  mohorâtă,  suntem  cei  care  trebuie  să  isprăvim  măreaţa  lui 
lucrare.  Astupă  plosca  la  loc.  Voi  sta  de  vorbă  cu  nobilul  tău  tată.  Cât  avem  de 
mers  până  la  Hammerhorn? 

—  Şase  leghe.  Poţi  călări  pe  acelaşi  cal  cu  mine. 

—  Un  singur  om  călăreşte  mai  repede  ca  doi.  Dă-mi  calul  tău,  şi  Zeul  înecat  te 
va  binecuvânta. 

—  Ia  calul  meu,  Părumed,  se  oferi  Steffarion  Sparr. 

—  Nu,  al  lui  e  mai  puternic.  Calul  tău,  băiete. 

Băiatul  şovăi  preţ  de  o  clipă,  apoi  descăleca  şi  îi  întinse  hăţurile  lui  Părumed. 
Aeron  îşi  azvârli  piciorul  gol,  ars  de  soare,  în  scară  şi  săltă  în  şa.  Nu-i  plăceau  caii 
-  erau  fiinţe  din  ţinuturile  verzi  şi  îi  făceau  pe  oameni  mai  slabi  -,  dar  nevoia  îl 
împingea  să  călărească.  Aripi  întunecate,  vorbe  întunecate.  Se  pregătea  o  furtună, 
o  auzea  în  valuri,  iar  furtunile  nu  aduceau  decât  nenorocire. 

—  Ne  întâlnim  la  Pebbleton,  lângă  turnul  Lordului  Merlyn,  le  spuse  oamenilor 
săi  înecaţi,  în  timp  ce  întorcea  capul  calului. 

Drumul  era  bolovănos,  pe  dealuri,  prin  păduri  şi  defileuri  stâncoase,  de-a 
lungul  unei  cărări  înguste  care  adesea  părea  că  dispare  sub  copitele  calului. 
Marele  Wyk  era  cea  mai  întinsă  dintre  Insulele  de  Fier,  atât  de  vastă  încât  unii 
dintre  lorzii  săi  aveau  pământuri  care  nu  se  mărgineau  cu  marea  sfântă.  Gorold 
Goodbrother  era  unul  dintre  aceştia.  Fortăreaţa  lui  era  pe  Măgurile  de  Cremene, 

mai  departe  de  tărâmul  Zeului  înecat  decât  oricare  alt  loc  de  pe  insule.  Oamenii 
lui  Gorold  trudeau  în  minele  lui,  în  bezna  de  piatră  din  măruntaiele  pământului. 
Unii  trăiau  şi  mureau  fără  să  vadă  apa  sărată.  Nu  e  de  mirare  că  asemenea  oameni 
sunt  morocănoşi  şi  nebuni. 

în  timp  ce  călărea,  gândurile  i  se  îndreptau  către  fraţii  săi. 

Nouă  fii  se  zămisliseră  din  trupul  lui  Quellon  Greyjoy,  Lordul  Insulelor  de 
Fier.  Harlon,  Quenton  şi  Donel  fuseseră  născuţi  de  prima  soţie  a  lui  Quellon,  o 
femeie  din  Casa  Stonetree.  Balon,  Euron,  Victarion,  Urrigon  şi  Aeron  erau  fiii 
celei  de-a  doua,  o  Sunderly  de  la  Saltcliffe.  A  treia  oară  Quellon  îşi  luase  ca  soţie 
o  fată  din  ţinuturile  verzi,  care  îi  dăruise  un  băiat  bolnăvicios,  debil,  pe  nume 
Robin,  fratele  pe  care  era  cel  mai  bine  să-1  uite.  Preotul  nu  ţinea  minte  nimic  de- 
spre Quenton  sau  Donel,  care  muriseră  în  faşă.  Pe  Harlon  şi-1  amintea  doar  vag, 
stând  livid  şi  neclintit  în  camera  fără  ferestre  din  turn  şi  vorbind  cu  glas  şoptit,  tot 
mai  slab  cu  fiecare  zi,  pe  măsură  ce  vărsatul-de-vânt  îi  transforma  în  piatră  limba 
şi  buzele,  într-o  zi  ne  vom  ospăta  cu  peşte  în  castelele  scufundate  ale  Zeului 
înecat,  toţi  patru,  împreună  cu  Urri. 

Nouă  fii  se  zămisliseră  din  trupul  lui  Quellon  Greyjoy,  însă  doar  patru  trăiseră 
să  devină  bărbaţi.  Aşa  era  ursita  în  această  lume  rece,  unde  bărbaţii  pescuiau  în 
mare,  munceau  pământul  şi  mureau,  în  timp  ce  femeile  aduceau  pe  lume,  în  paturi 
de  sânge  şi  suferinţă,  copii  cu  zilele  numărate.  Aeron  fusese  ultimul  şi  cel  mai 
neînsemnat  dintre  cei  patru  krakeni,  Balon,  cel  dintâi  şi  cel  mai  viteaz,  un  băiat 
aprig  şi  neînfricat,  care  trăise  doar  ca  să  redea  oamenilor  de  fier  străvechea  lor 
glorie.  La  zece  ani,  urcase  Stâncile  de  Cremene  către  turnul  bântuit  al  Lordului 
Orb.  La  treisprezece,  ştia  să  tragă  vâslele  unei  corăbii  lungi  şi  să  danseze  dansul 
degetelor  la  fel  de  bine  ca  orice  bărbat  al  insulelor.  La  cincisprezece,  navigase 
împreună  cu  Dagmer  Cleftjaw  către  Treptele  de  Piatră  şi  participase  o  vară 
întreagă  la  jafuri.  Acolo  omorâse  primul  om  şi  îşi  luase  primele  două  neveste  de 
sare.  La  şaptesprezece  ani,  Balon  era  căpitan  al  propriei  corăbii.  Era  tot  ceea  ce 
trebuia  să  fie  un  frate  mai  mare,  deşi  nu-i  arătase  vreodată  lui  Aeron  altceva  decât 
dispreţ.  Eram  slab  şi  păcătos,  iar  dispreţul  era  mai  mult  decât  meritam.  Mai  bine 
să  fii  dispreţuit  de  Balon  Viteazul  decât  iubit  de  Euron  Ochi-  de-  Cioară.  Şi  dacă 
vârsta  şi  suferinţa  îl  aspriseră  pe  Balon  mai  mult  cu  fiecare  an,  îl  făcuseră,  în 
acelaşi  timp,  mai  dârz  ca  orice  om  de  pe  pământ.  S-a  născut  fiu  de  lord  şi  a  murit 
rege,  ucis  de  un  zeu  gelos,  gândi  Aeron,  iar  acum  se  apropie  furtuna,  o  furtună 
cum  nu  au  mai  cunoscut  aceste  insule. 

Se  întunecase  de  mult  când  preotul  zări  zidurile  crenelate  ale  Hammerhornului 
înălţându-se  către  semiluna  de  pe  cer.  Fortăreaţa  lui  Gorold  era  masivă  şi 
impunătoare,  construită  din  bucăţi  mari  de  piatră  smulse  din  stâncile  care  se 
conturau  în  spatele  ei.  La  poalele  zidurilor,  intrările  peşterilor  şi  ale  vechilor  mine 
se  căscau  ca  nişte  guri  negre,  ştirbe.  Porţile  de  fier  ale  Hammerhornului  fuseseră 
închise  şi  zăvorâte  pentru  noapte.  Aeron  le  izbi  cu  o  piatră  până  când  zdrăngănitul 

trezi  străjerul. 

Tânărul  care  îl  lăsă  să  intre  era  copia  fidelă  a  lui  Gormond,  al  cărui  cal  îl  luase. 

—  Tu  care  eşti?  îl  întrebă  Aeron. 

—  Gran.  Tatăl  meu  te  aşteaptă  înăuntru. 

Castelul  era  umed  şi  rece,  bântuit  de  umbre.  Una  dintre  fiicele  lui  Gorold  îi 
oferi  preotului  un  corn  cu  bere.  O  alta  scormonea  un  foc  mohorât,  care  răspândea 
mai  mult  fum  decât  căldură.  Gorold  Goodbrother  însuşi  vorbea  în  şoaptă  cu  un 
bărbat  subţire,  în  veşminte  gri,  alese,  purtând  la  gât  un  colan  din  multe  metale 
care  îl  recomanda  drept  maesterul  Citadelei. 

—  Unde  e  Gormond?  întrebă  Gorold  când  îl  văzu  pe  Aeron. 

—  Se  întoarce  pe  jos.  Cere-le  femeilor  tale  să  iasă,  lordul  meu.  Şi  maesterului. 
Lui  Aeron  nu-i  plăceau  maesterii.  Corbii  lor  erau  făpturi  ale  Zeului  Furtunii,  şi  nu 
avea  încredere  în  leacurile  lor,  de  când  cu  Urri.  Niciun  bărbat  adevărat  nu  ar 
alege  o  viaţă  de  robie,  nici  nu  şi- ar  făuri  un  colan  al  sclaviei  pe  care  să- 1  poarte 
la  gât. 

—  Gysella,  Gwin,  lăsaţi-ne  singuri,  zise  scurt  Goodbrother.  Şi  tu,  Gran. 
Marele  Maester  Murenmure  va  rămâne. 

—  Va  pleca,  insistă  Aeron. 

—  Acesta  e  castelul  meu,  Părumed.  Nu  eşti  tu  cel  care  decide  cine  trebuie  să 
plece  şi  cine  să  rămână.  Maesterul  rămâne. 

Omul  ăsta  trăieşte  prea  departe  de  mare,  îşi  spuse  Aeron. 

—  Atunci  voi  pleca  eu,  îi  spuse  el  lui  Goodbrother.  Paiele  uscate  foşniră  sub 
picioarele  lui  negre  şi  goale  când  se  întoarse  şi  se  îndepărtă  cu  paşi  mari.  Se  părea 
că  făcuse  tot  drumul  degeaba. 

Aeron  era  aproape  lângă  uşă  când  maesterul  îşi  drese  glasul  şi  spuse: 

—  Euron  Ochi-de-Cioară  şade  pe  Stânca  Mării. 

Părumed  se  întoarse.  Sala  deveni  dintr-odată  mai  rece.  Ochi-de-Cioară  e  la 
capătul  lumii.  Balon  l-a  alungat  acum  doi  ani  şi  a  jurat  că,  dacă  se  întoarce,  va 
plăti  cu  viaţa. 

—  Povesteşte,  zise  el  cu  glas  răguşit. 

—  A  sosit  la  Lordsport  a  doua  zi  după  moartea  regelui  şi  a  revendicat  castelul 
şi  coroana,  în  calitate  de  frate  mai  mare  al  lui  Balon,  spuse  Gorold  Goodbrother. 
Acum  trimite  corbi,  chemând  în  Pyke  căpitanii  şi  regii  din  toate  insulele,  să  plece 
genunchiul  şi  să  i  se  închine,  ca  rege  al  lor. 

—  Nu.  Aeron  Părumed  nu-şi  măsura  cuvintele.  Doar  un  om  credincios  poate 
să  stea  pe  Stânca  Mării.  Ochi-de-Cioară  nu-şi  venerează  decât  propria  mândrie. 

—  Ai  fost  la  Pyke  nu  de  mult  şi  te-ai  întâlnit  cu  regele,  spuse  Goodbrother. 
Ţi-a  spus  Balon  ceva  despre  succesorul  lui? 

Da.  Vorbiseră  în  Turnul  Mării,  cu  vântul  şuierând  în  spatele  ferestrelor  şi 
marea  fremătând  dedesubt.  Balon  clătinase  din  cap  cu  disperare  când  auzise  ce 
avea  de  spus  Aeron  despre  ultimul  său  fiu  în  viaţă. 

—  Lupii  au  făcut  din  el  un  nevolnic,  aşa  cum  mă  temeam,  spusese  regele.  Mă 
rog  zeului  să-1  fi  omorât,  ca  să  nu  se  poată  pune  în  calea  Ashei. 

Aceea  era  slăbiciunea  lui  Balon:  se  regăsea  în  fiica  lui  sălbatică  şi  îndărătnică 
şi  credea  că-i  poate  urma  la  tron.  Se  înşela  şi  Aeron  încercase  să-i  deschidă  ochii. 

—  Nicio  femeie  nu  va  reuşi  vreodată  să  stăpânească  oamenii  de  fier,  nici 
măcar  o  femeie  ca  Asha,  îi  explicase  el,  dar  Balon  era  surd  la  lucrurile  pe  care  nu 
voia  să  le  audă. 

înainte  ca  preotul  să  apuce  să-i  răspundă  lui  Gorold  Goodbrother,  gura 
maesterului  se  deschise  din  nou. 

—  De  drept,  Stânca  Mării  le  aparţine  lui  Theon  sau  Ashei,  dacă  prinţul  e  mort. 
Aşa  e  rânduiala. 

—  Rânduiala  ţinuturilor  verzi,  zise  Aeron  cu  dispreţ.  Ce  ne  pasă  nouă?  Noi 
suntem  oameni  de  fier,  fiii  mării,  aleşi  de  Zeul  înecat.  Nicio  femeie  nu  poate 
domni  peste  noi,  niciun  bărbat  necredincios. 

—  Dar  Victarion?  întrebă  Gorold  Goodbrother.  El  are  Flota  de  Fier.  Crezi  că 
Victarion  va  ridica  pretenţii,  Părumed? 

—  Euron  este  fratele  cel  mai  mare. . .  începu  timid  maesterul. 

Aeron  îl  reduse  la  tăcere  cu  o  privire.  în  micile  oraşe  de  pescari  şi  în  marile 
cetăţi  de  piatră  deopotrivă,  o  asemenea  privire  din  partea  lui  Părumed  făcea 
fecioarele  să  leşine  şi  copiii  să  alerge  ţipând  la  mamele  lor  şi  era  mai  mult  decât 
destul  ca  să-1  potolească  pe  robul  cu  colan  la  gât. 

—  Euron  e  mai  în  vârstă,  spuse  preotul,  dar  Victarion  e  mai  credincios. 

—  Se  va  ajunge  la  război  între  ei?  întrebă  maesterul. 

—  Oamenii  de  fier  n-au  voie  să  verse  sângele  oamenilor  de  fier. 

—  Un  sentiment  pios,  Părumed,  spuse  Goodbrother,  dar  fratele  tău  nu-1 
împărtăşeşte.  A  poruncit  înecarea  lui  Sawane  Botley  pentru  că  a  spus  că  Stânca 
Mării  îi  aparţine  de  drept  lui  Theon. 

—  Dacă  a  fost  înecat  înseamnă  că  nu  s-a  vărsat  sânge,  răspunse  Aeron. 
Maesterul  şi  lordul  schimbară  o  privire. 

—  Trebuie  să  trimit  vorbă  la  Pyke,  şi  asta  curând,  spuse  Gorold  Goodbrother. 
Părumed,  am  nevoie  de  sfatul  tău.  Ce  să  fie,  loialitate  sau  sfidare? 

Aeron  îşi  mângâie  barba,  gândind:  Am  văzut  furtuna  şi  numele  ei  este  Euron 
Ochi-  de-  Cioară. 

—  Deocamdată,  trimite-i  doar  tăcere,  îi  spuse  lordului.  Trebuie  să  mă  rog 
pentru  a  afla  răspunsul. 

—  Roagă-te  cât  pofteşti,  spuse  maesterul.  Asta  nu  schimbă  rânduiala  cu  nimic. 
Theon  e  moştenitorul  de  drept  şi  Asha  după  el. 

—  Tăcere!  răcni  Aeron.  Prea  mult  te-au  ascultat  oamenii  de  fier,  maester, 
trăncănind  despre  ţinuturile  verzi  şi  legile  lor.  E  timpul  să  dăm  din  nou  ascultare 
mării.  E  timpul  să  ascultăm  glasul  zeului.  Glasul  lui  Aeron  răsuna  în  sala  plină  de 
fum,  atât  de  încărcat  de  putere  încât  nici  Gorold  Goodbrother,  nici  maesterul  său 

nu  îndrăzniră  să-i  răspundă.  Zeul  înecat  este  cu  mine,  gândi  Aeron.  Mi-  a  arătat 
calea. 

Goodbrother  îi  propuse  să  înnopteze  în  tihnă  la  castel,  însă  preotul  refuză. 
Arareori  dormea  sub  acoperişul  unui  castel  şi  niciodată  atât  de  departe  de  mare. 

—  Tihna  mi-o  voi  găsi  în  adâncul  mării,  în  castelele  scufundate  ale  Zeului 
înecat.  Ne-am  născut  pentru  suferinţă,  pentru  ca  suferinţa  noastră  să  ne  întărească. 
N-am  nevoie  decât  de  un  cal  odihnit  care  să  mă  ducă  la  Pebbleton. 

Goodbrother  i-1  oferi  bucuros.  îl  trimise  cu  el  pe  fiul  său  Greydon  ca  să-i  arate 
preotului  cea  mai  scurtă  cale  printre  munţi,  către  mare.  Mai  era  o  oră  până  să  se 
crape  de  ziuă  când  porniră  la  drum,  dar  caii  lor  erau  vânjoşi  şi  sprinteni  şi  înaintau 
repede,  în  ciuda  întunericului.  Aeron  închise  ochii  şi  rosti  în  gând  o  rugăciune,  iar 
după  o  vreme  începu  să  moţăie  în  şa. 

Sunetul  veni  domol,  un  scârţâit  de  balamale  ruginite. 

—  Uni,  murmură  el  şi  se  trezi  speriat.  Nu  e  nicio  balama  aici,  nicio  uşă, 
niciun  Urri.  Un  topor  tăiase  în  zbor  jumătate  din  mâna  lui  Urri  la  paisprezece  ani, 
în  timp  ce  juca  dansul  degetelor,  pe  când  tatăl  şi  fraţii  lui  mai  mari  erau  plecaţi  la 
război.  Cea  de-a  treia  soţie  a  Lordului  Quellon  fusese  din  Casa  Piper  de  la 
Castelul  Pinkmaiden,  o  fată  cu  sâni  mari  şi  moi  şi  ochi  de  căprioară.  în  loc  să-1 
tămăduiască  pe  Urri  după  Vechea  Rânduială,  cu  foc  şi  apă  de  mare,  1-a  dat  pe 
mâna  maesterului  ei  din  ţinuturile  verzi,  care  a  jurat  că  poate  să-i  coasă  la  loc 
degetele  lipsă.  A  făcut-o  şi,  mai  târziu,  a  folosit  poţiuni  şi  alifii  şi  ierburi,  dar 
mâna  a  putrezit  şi  Urri  a  făcut  febră.  Când  maesterul  i-a  tăiat  braţul,  era  deja  prea 
târziu. 

Lordul  Quellon  nu  s-a  mai  întors  niciodată  din  ultima  sa  călătorie.  Zeul  înecat, 
în  mărinimia  sa,  i-a  oferit  o  moarte  pe  mare.  Cel  care  s-a  întors  a  fost  Lordul 
Balon,  cu  fraţii  săi  Euron  şi  Victarion.  Când  a  auzit  de  cele  întâmplate  cu  Urri, 
Balon  i-a  tăiat  maesterului  trei  degete  cu  un  satâr  şi  a  trimis-o  pe  soţia  tatălui  său 
să  i  le  coasă  la  loc.  Alifiile  şi  poţiunile  l-au  lecuit  pe  maester  la  fel  de  bine  ca  pe 
Urrigon.  A  murit  delirând,  iar  cea  de-a  treia  nevastă  a  Lordului  Quellon  1-a  urmat 
curând  după  aceea,  când  moaşa  i-a  scos  un  prunc  născut  mort  din  pântece.  Aeron 
se  bucurase.  Securea  lui  fusese  cea  care  retezase  mâna  lui  Urri,  pe  când  dansau 
împreună  dansul  degetelor,  ca  nişte  prieteni  şi  fraţi  ce  erau. 

Şi  acum  se  simţea  ruşinat  amintindu-şi  anii  care  urmaseră  după  moartea  lui 
Urri.  La  şaisprezece  ani  îşi  zicea  bărbat,  dar  de  fapt  era  un  butoi  de  vin  cu 
picioare.  Cânta,  dansa  (dar  nu  dansul  degetelor,  asta  niciodată),  glumea, 
pălăvrăgea  şi  îşi  bătea  joc.  Cânta  la  fluier,  făcea  jonglerii,  călărea  şi  era  în  stare  să 
bea  mai  mult  decât  toţi  cei  din  Casele  Wynch  şi  Botley  şi  chiar  decât  jumătate  din 
Casa  Harlaw.  Zeul  înecat  hărăzea  pe  fiecare  cu  un  dar,  chiar  şi  pe  el:  nimeni  nu 
urina  mai  mult  şi  mai  departe  decât  Aeron  Greyjoy,  după  cum  o  dovedea  la 
fiecare  ospăţ.  Odată,  făcuse  prinsoare  pe  noua  sa  corabie  împotriva  unei  turme  de 
capre  că  poate  să  stingă  un  foc  doar  cu  mădularul  său.  Aeron  se  ospătase  cu  carne 

de  capră  preţ  de  un  an  întreg  şi  dăduse  corăbiei  sale  numele  de  Potopul  Auriu,  dar 
Balon  1-a  ameninţat  că-1  spânzură  de  catarg  când  a  auzit  ce  fel  de  berbec  avea  de 
gând  să  aşeze  la  prora  sa. 

în  cele  din  urmă,  Potopul  Auriu  s-a  scufundat  la  Insula  Frumoasă  în  timpul 
primei  rebeliuni  a  lui  Balon,  spintecată  în  două  de  falnica  galeră  de  război  numită 
Furia,  când  Stannis  Baratheon  1-a  prins  pe  Victarion  în  cursă  şi  a  zdrobit  Flota  de 
Fier.  însă  zeul  nu  isprăvise  cu  Aeron  şi  1-a  purtat  la  mal.  Nişte  pescari  l-au  luat 
ostatic  şi  l-au  dus  în  lanţuri  la  Lannisport,  iar  restul  războiului  şi  1-a  petrecut  în 
măruntaiele  pământului,  la  Casterly  Rock,  dovedind  că  krakenii  pot  să  urineze 
mai  mult  şi  mai  departe  decât  leii,  mistreţii  sau  găinile. 

Omul  acela  e  mort.  Aeron  se  înecase  şi  renăscuse  din  mare,  ca  profet  al  zeului. 
Niciun  muritor  nu-1  înspăimânta,  aşa  cum  nu-1  înspăimântau  nici  întunericul... 
nici  amintirile,  oasele  sufletului.  Sunetul  unei  uşi  deschizăndu-se,  ţipătul 
balamalelor  ruginite  de  fier.  Euron  s-a  întors.  N-avea  importanţă.  El  era  preotul 
Părumed,  iubit  de  zeu. 

—  Se  va  ajunge  la  război?  întrebă  Greydon  Goodbrother,  pe  când  soarele 
lumina  dealurile.  Un  război  al  fratelui  împotriva  fratelui? 

—  Dacă  asta  e  voia  Zeului  înecat.  Niciun  om  necredincios  nu  poate  sta  pe 
Stânca  Mării. 

Ochi- de- Cioară  va  lupta,  asta  e  sigur.  Nicio  femeie  nu-1  putea  înfrânge,  nici 
măcar  Asha.  Femeile  erau  făcute  să-şi  poarte  bătăliile  pe  patul  de  naştere.  Iar 
Theon,  dacă  era  în  viaţă,  era  la  fel  de  lipsit  de  speranţă,  un  băiat  cu  ifose  şi 
capricii.  La  Winterfell  îşi  dovedise  valoarea,  atâta  câtă  era,  dar  Ochi-de-Cioară  nu 
era  un  copil  infirm.  Punţile  corăbiilor  lui  Euron  erau  pictate  în  roşu,  ca  să  ascundă 
sângele  de  care  erau  îmbibate.  Victarion.  Rege  trebuie  să  fie  Victarion,  altfel 
furtuna  ne  va  nimici  pe  toţi. 

Greydon  îl  părăsi  când  soarele  era  sus,  ca  să  ducă  vestea  morţii  lui  Balon 
verilor  săi,  în  turnurile  lor  de  la  Downdelving,  Pana  Ciorii  şi  Lacul  Leşului.  Aeron 
îşi  văzu  singur  de  drum,  urcând  dealuri  şi  coborând  văi  de-a  lungul  unei  cărări 
pietroase  care  devenea  tot  mai  largă  şi  mai  umblată  pe  măsură  ce  se  apropia  de 
mare.  Poposea  ca  să  propovăduiască  în  fiecare  sat  şi  în  curţile  lorzilor  mărunţi. 

—  Din  mare  suntem  născuţi  şi  în  mare  ne  vom  întoarce  cu  toţii,  le  spunea. 
Glasul  său  era  adânc  ca  marea  şi  răsuna  ca  valurile.  Zeul  Furtunii,  în  mânia  lui,  1-a 
smuls  pe  Balon  din  castelul  său  şi  1-a  doborât,  iar  acum  el  se  desfată  în  castelele 
de  apă  ale  Zeului  înecat.  Ridica  mâniile:  Balon  a  murit!  Regele  a  murit!  Dar  un 
rege  se  va  ridica  din  nou!  Căci  ce  e  mort  nu  moare  niciodată,  ci  renaşte,  mai  tare 
şi  mai  puternic!  Un  rege  se  va  ridica! 

Unii  dintre  cei  care  îl  auzeau  îşi  aruncau  sapa  şi  târnăcopul  pentru  a-1  urma, 
astfel  că,  atunci  când  ajunse,  în  cele  din  urmă,  să  audă  vuietul  valurilor,  o  duzină 
de  oameni  veneau  în  urma  lui,  înrâuriţi  de  zeu  şi  dornici  să  fie  înecaţi. 

Pebbletonul  găzduia  mai  multe  mii  de  pescari,  ale  căror  colibe  se  îngrămădeau 

la  poalele  unui  bastion  cu  câte  un  turnuleţ  în  fiecare  colţ.  Patruzeci  dintre  oamenii 
înecaţi  ai  lui  Aeron  îl  aşteptau  acolo,  aşezaţi  de-a  lungul  unei  plaje  gri  de  nisip,  în 
corturi  din  piele  de  focă  şi  colibe  din  lemn.  Aveau  mâinile  aspre  de  sare,  zgâriate 
de  năvoade  şi  parâme,  bătătorite  de  vâsle,  târnăcoape  şi  securi,  dar  acum  acele 
mâini  ţineau  măciuci  din  lemn  plutitor,  tari  ca  fierul,  căci  zeul  le  dăduse  arme  din 
arsenalul  său  din  adâncul  mării. 

Construiseră  un  adăpost  pentru  preotul  lor,  dincolo  de  linia  valurilor.  Aeron  se 
vârî  bucuros  în  el,  după  ce  îşi  înecase  cei  mai  noi  adepţi.  Zeul  meu,  se  rugă  el, 
vorbeşte-mi  cu  vuietul  valurilor  şi  spune- mi  ce  să  fac.  Căpitanii  şi  regii  aşteaptă 
cuvântul  tău.  Cine  să  fie  regele  nostru  în  locul  lui  Balon?  Cântă- mi  în  limba 
leviatanului,  ca  să-  i  pot  afla  numele.  Spune-  mi,  o,  Stăpâne  de  sub  ape,  cine  are 
puterea  să  înfrunte  furtuna  ce  se  abate  peste  Pyke? 

Deşi  drumul  la  Hammerhorn  îl  ostenise,  Aeron  Părumed  nu-şi  găsea  odihna  în 
coliba  sa  de  lemn  acoperită  cu  ierburi  negre  din  mare.  Norii  se  îngrămădeau, 
acoperind  ca  o  manta  luna  şi  stelele,  iar  întunericul  se  aşternea  gros  peste  mare  şi 
peste  sufletul  său.  Balon  o  prefera  pe  Asha,  trup  din  trupul  său,  dar  o  femeie  nu 
poate  domni  peste  oamenii  de  fier.  Trebuie  să  fie  Victarion.  Nouă  fii  se  născuseră 
din  trupul  lui  Quellon  Greyjoy  şi  Victarion  era  cel  mai  puternic  dintre  ei,  un  taur 
de  bărbat,  neînfricat  şi  respectuos.  Iar  aici  se  ascunde  pericolul  nostru.  Un  frate 
mai  mic  e  dator  să-i  dea  ascultare  celui  mai  mare,  iar  Victarion  nu  era  omul  care 
să  se  împotrivească  tradiţiei.  Dar  nu-l  mai  iubeşte  pe  Euron,  de  când  a  murit 
femeia. 

Afară,  peste  sforăiturile  oamenilor  săi  înecaţi  şi  peste  bocetul  vântului,  Aeron 
auzea  bubuitul  valurilor,  ciocanul  zeului  chemând  la  luptă.  Aeron  se  furişă  din 
micul  său  adăpost,  afară,  în  răcoarea  nopţii.  Gol  rămase,  palid,  sfrijit  şi  înalt,  şi 
gol  păşi  în  marea  neagră  de  sare.  Apa  era  rece  ca  gheaţa,  dar  nu  se  retrase  din  faţa 
mângâierii  zeului  său.  Un  val  îl  izbi  în  piept,  fâcându-1  să  se  clatine.  Următorul  se 
sparse  deasupra  capului  său.  Simţea  gustul  sării  pe  buze  şi  prezenţa  zeului  în 
preajmă-i,  iar  în  urechi  îi  răsuna  slava  cântecului  său.  Nouă  fii  s-au  născut  din 
trupul  lui  Quellon  Greyjoy,  iar  eu  am  fost  cel  mai  neînsemnat,  slab  şi  speriat  ca  o 
fată.  Dar  s-a  isprăvit.  Omul  acela  s-a  înecat,  iar  zeul  m-a  făcut  puternic.  Marea 
rece  şi  sărată  îl  înconjura,  îl  îmbrăţişa,  pătrundea  prin  carnea-i  slabă,  de  om,  şi-i 
atingea  oasele.  Oase,  gândi  el.  Oasele  sufletului.  Oasele  lui  Balon  şi  ale  lui  Urri. 
Adevărul  se  află  în  oasele  noastre,  căci  carnea  putrezeşte,  iar  oasele  dăinuie.  Iar 
pe  dealul  Naggăi,  oasele  Castelului  Regelui  Cenuşiu... 

Şi  astfel,  slab,  palid  şi  tremurând,  Aeron  Părumed  se  întoarse  la  ţărm, 
luptându-se  cu  valurile,  mai  înţelept  decât  atunci  când  pusese  piciorul  în  mare. 
Căci  găsise  răspunsul  în  oasele  sale,  iar  calea  se  deschidea  limpede  în  faţa  lui. 
Noaptea  era  atât  de  rece  încât  trupul  său  parcă  scotea  aburi  în  timp  ce  se  întorcea, 
clătinându-se,  la  coliba  lui,  dar  în  cămin  ardea  focul  şi  somnul  veni  uşor  de  data 
aceasta,  netulburat  de  ţipătul  balamalelor  de  fier. 

Când  se  trezi,  era  o  zi  senină  şi  vântoasă.  Aeron  mancă  supă  de  scoici  şi  alge, 
fiartă  deasupra  unui  foc  de  lemne  plutitoare.  De  îndată  ce  termină,  Merlyn  coborî 
din  bastion  cu  câţiva  străjeri,  ca  să-1  viziteze. 

—  Regele  a  murit,  îi  spuse  Părumed. 

—  Da.  A  venit  o  pasăre.  Şi  acum  o  alta.  Merlyn  era  un  bărbat  pleşuv,  rotofei  şi 
cărnos  care  îşi  zicea  „Lord",  după  obiceiul  ţinuturilor  verzi,  şi  se  îmbrăca  în 
blănuri  şi  catifele.  Un  corb  m-a  chemat  la  Pyke,  celălalt  la  Zece  Turnuri.  Voi, 
krakenii,  aveţi  prea  multe  braţe,  sfârtecaţi  omul  în  bucăţi.  Ce  zici,  preotule?  Unde 
să-mi  trimit  corăbiile? 

Aeron  se  încruntă. 

—  Zece  Turnuri,  zici?  Care  kraken  te  cheamă  acolo?  Zece  Turnuri  era 
reşedinţa  Lordului  de  Harlaw. 

—  Prinţesa  Asha.  A  ridicat  pânzele  şi  se  îndreaptă  spre  casă.  Cititorul  trimite 
corbi,  chemându-i  pe  toţi  prietenii  ei  la  Harlaw.  Spune  că  Balon  voia  ca  ea  să  şadă 
pe  Stânca  Mării. 

—  Zeul  înecat  va  hotărî  cine  şade  pe  Stânca  Mării,  decretă  preotul.  îngenun- 
chează, ca  să-ţi  dau  binecuvântarea.  Lordul  Merlyn  îngenunche,  iar  Aeron  destupă 
plosca  şi  turnă  un  şuvoi  de  apă  de  mare  pe  ţeasta  lui  pleşuvă.  Stăpâne,  care  te -ai 
înecat  pentru  noi,  fie  ca  Meldred,  slujitorul  tău,  să  renască  din  mare.  Dă-i 
binecuvântarea  mării,  dă-i  binecuvântarea  pietrei,  dă-i  binecuvântarea  oţelului. 
Apa  se  prelinse  pe  obrajii  dolofani  ai  lui  Merlyn,  udându-i  barba  şi  mantia  din 
blană  de  vulpe.  Ce  e  mort  nu  moare  niciodată,  încheie  Aeron,  ci  renaşte,  mai  tare 
şi  mai  puternic.  Dar  când  Merlyn  se  ridică,  îi  spuse:  Stai  şi  ascultă,  ca  să  poţi 
răspândi  cuvântul  zeului. 

La  un  metru  deasupra  apei,  valurile  se  spărgeau  în  jurul  unui  bolovan  de 
granit.  Acolo  stătea  Aeron  Părumed,  ca  toţi  discipolii  săi  să-1  poată  vedea  şi  să 
poată  auzi  cuvintele  pe  care  le  rosteşte. 

—  Din  mare  ne-am  născut  şi  în  mare  ne  vom  întoarce,  începu  el,  aşa  cum  mai 
făcuse  de  zeci  de  ori.  Zeul  Furtunii,  în  mânia  sa,  1-a  smuls  pe  Balon  din  castelul 
său  şi  1-a  doborât,  iar  acum  el  se  desfată  în  adâncul  mării.  Ridică  mâinile:  Regele 
de  fier  a  murit!  Dar  un  alt  rege  se  va  ridica  din  nou.  Căci  ce  e  mort  nu  moare 
niciodată,  ci  renaşte,  mai  tare  şi  mai  puternic! 

—  Un  rege  se  va  ridica!  strigară  oamenii  înecaţi. 

—  Aşa  va  face.  Trebuie.  Dar  cine?  Părumed  ascultă  o  clipă,  însă  doar  valurile 
îi  răspunseră.  Cine  va  fi  regele  nostru? 

Oamenii  înecaţi  începură  să-şi  lovească  ciomegele  unele  de  altele. 

—  Părumed!  strigară  ei.  Părumed  Rege!  Aeron  Rege!  II  vrem  pe  Părumed! 
Aeron  clătină  din  cap. 

—  Dacă  un  tată  are  doi  fii  şi  unuia  îi  dă  o  secure,  iar  altuia  un  năvod,  pe  care 
dintre  ei  vrea  să-1  vadă  ajuns  războinic? 

—  Securea  e  pentru  războinic,  îi  răspunse  Rus,  năvodul  pentru  pescarul 

mărilor. 

—  Dă,  încuviinţă  Aeron.  Zeul  m-a  dus  în  adâncul  mării  şi  a  înecat  omul 
nevrednic  care  eram.  Când  m-a  aruncat  la  mal,  mi-a  dat  ochi  să  văd,  urechi  să  aud 
şi  glas  ca  să-i  răspândesc  cuvântul,  ca  să  pot  fi  profetul  său  şi  să  aduc  învăţătura 
lui  celor  care  au  uitat.  N-am  fost  făcut  să  stau  pe  Stânca  Mării. . .  aşa  cum  n-a  fost 
făcut  nici  Euron  Ochi-de-Cioară.  Căci  am  auzit  glasul  zeului,  care  spune:  Niciun 
om  necredincios  nu  poate  sta  pe  tronul  meu,  Stânca  Mării. 

Merlyn  îşi  încrucişa  braţele  peste  piept. 

—  Atunci  să  fie  Asha?  Sau  să  fie  Victarion?  Spune-ne,  preotule! 

—  Zeul  înecat  vă  va  spune,  dar  nu  aici.  Aeron  întinse  mâna  către  faţa  rotundă 
şi  palidă  a  lui  Merlyn.  Nu  căuta  la  mine,  nici  la  legile  oamenilor,  ci  la  mare. 
Ridică  pânzele  şi  întinde  vâslele,  lordul  meu,  şi  du-te  în  Vechiul  Wyk.  Tu, 
împreună  cu  toţi  căpitanii  şi  regii.  Nu  vă  duceţi  la  Pyke,  să  vă  închinaţi  în  faţa 
celor  necredincioşi,  nici  la  Harlaw,  să  vă  însoţiţi  cu  femeile  uneltitoare.  îndreptaţi 
prora  către  Vechiul  Wyk,  unde  s-a  înălţat  Castelul  Regelui  Cenuşiu.  în  numele 
Zeului  înecat,  vă  chem.  Vă  chem  pe  toţi!  Lăsaţi-vă  palatele  şi  bordeiele,  castelele 
şi  cetăţile  şi  întoarceţi-vă  pe  dealul  Naggăi  să  faceţi  un  plebiscit!  Merlyn  îl  privi 
cu  gura  căscată. 

—  Un  plebiscit?  N-a  mai  avut  loc  un  plebiscit  adevărat  de. . . 

—  ...  de  prea  mult  timp!  strigă  Aeron  în  agonie.  însă  la  începutul  vremurilor, 
oamenii  de  fier  îşi  alegeau  propriii  regi  ridicându-i  pe  cei  mai  destoinici  dintre  ei. 
E  timpul  să  ne  întoarcem  la  Vechea  Rânduială,  căci  numai  astfel  ne  vom  ridica 
din  nou.  Printr-un  plebiscit  a  fost  ales  Urras  Picior-de-Fier  ca  Mare  Rege  şi  i  s-a 
aşezat  o  coroană  de  lemn  pe  frunte.  Sylas  Flatnose,  Harrag  Hoare,  Bătrânul 
Kraken. . .  plebiscitul  i-a  ridicat  pe  toţi.  Iar  din  acest  plebiscit  se  va  ivi  un  om  care 
va  isprăvi  lucrarea  începută  de  Regele  Balon  şi  ne  va  redobândi  libertatea.  Vă 
repet:  nu  vă  duceţi  la  Pyke,  nici  la  Cele  Zece  Turnuri  din  Harlaw,  ci  la  Vechiul 
Wyk.  Căutaţi  dealul  Naggăi  şi  rămăşiţele  Castelului  Regelui  Cenuşiu,  căci  în  acel 
loc  sacru,  unde  luna  s-a  înecat  şi  s-a  ridicat,  ne  vom  găsi  un  rege  demn,  un  rege 
credincios.  Aeron  îşi  înălţă  din  nou  mâinile  osoase  spre  cer.  Ascultaţi!  Ascultaţi 
valurile!  Ascultaţi  glasul  zeului!  Ne  vorbeşte  şi  spune:  Numai  printr-un  plebiscit 
ne  vom  afla  regele! 

Un  vuiet  se  înălţă  la  acestea  şi  oamenii  înecaţi  îşi  loviră  ciomegele  unul  de 
altul. 

—  Plebiscit!  strigau  ei.  Plebiscit,  plebiscit.  Rege  doar  prin  plebiscit!  Şi 
tumultul  lor  răsuna  atât  de  puternic  încât,  cu  siguranţă,  Ochi-de-Cioară  auzea 
strigătele  tocmai  din  Pyke,  iar  Zeul  Furtunii  din  castelul  său  dintre  nori.  Iar  Aeron 
Părumed  ştia  că  izbutise. 

CĂPITANUL  GĂRZILOR 


—  Portocalele  roşii  sunt  răscoapte,  remarcă  prinţul  cu  glas  obosit  când 
căpitanul  îl  scoase  pe  terasă. 

După  aceea,  nu  mai  vorbi  ore  în  şir. 

Era  adevărat.  Câteva  portocale  căzuseră,  desfâcându-se  pe  marmura  rozalie. 
Mirosul  lor  dulceag,  înţepător,  umplea  nările  lui  Hotah  de  fiecare  dată  când  trăgea 
aer  în  piept.  Fără  îndoială,  prinţul  simţea  şi  el  mirosul,  stând  la  umbra  copacilor, 
în  scaunul  rulant  pe  care  i-1  făcuse  Maester  Caleotte,  cu  pernele  din  puf  de  gâscă 
şi  roţile  numitoare  din  abanos  şi  fier. 

Vreme  îndelungată,  nu  se  auzi  decât  bălăceala  copiilor  în  iazuri  şi  izvoare,  iar 
o  dată,  un  molcom  fleoşc,  când  o  altă  portocală  căzu  împrăştiindu-se  pe  terasă.  Pe 
urmă,  din  celălalt  capăt  al  palatului,  căpitanul  desluşi  bocănitul  îndepărtat  al 
cizmelor  pe  marmură. 

Obara.  îi  cunoştea  pasul:  întins,  grăbit,  furios.  în  grajdurile  de  lângă  porţi, 
calul  ei  era,  probabil,  înspumat  şi  însângerat  din  pricina  pintenilor.  întotdeauna 
călărea  armăsari  şi  fusese  auzită  fâlindu-se  că  poate  stăpâni  oricare  cal  din 
Dorne...  şi  oricare  bărbat.  Căpitanul  auzea  şi  alţi  paşi,  cei  iuţi,  târşâiţi,  ai 
Maesterului  Caleotte,  gonind  în  urma  ei. 

Obara  Sand  mergea  întotdeauna  prea  repede.  Aleargă  după  ceva  ce  nu  poate 
prinde  niciodată,  îi  spusese  cândva  prinţul  fiicei  lui,  în  prezenţa  căpitanului. 

Când  îşi  făcu  apariţia  sub  arcul  triplu,  toporul  lui  Areo  Hotah  ţâşni  într-o  parte, 
aţinându-i  calea.  Capul  toporului  era  prins  pe  un  mâner  din  frasin  de  munte,  lung 
de  doi  metri,  astfel  că  Obara  nu  putea  să-1  ocolească. 

—  Doamna  mea,  până  aici.  Glasul  lui  era  un  mârâit  gros,  încărcat  de  accente 
din  Norvos.  Prinţul  nu  vrea  să  fie  deranjat. 

înainte  ca  el  să  vorbească,  chipul  ei  fusese  de  piatră.  Apoi  se  aspri  şi  mai  mult. 

—  îmi  stai  în  cale,  Hotah.  Obara  era  cea  mai  mare  dintre  Şerpoaicele 
Nisipului,  o  femeie  osoasă,  de  aproape  treizeci  de  ani,  cu  ochii  apropiaţi  şi  părul 
castaniu  ca  blana  de  şobolan  al  târfei  din  Oraşul  Vechi  care  o  născuse.  Pe  sub 
mantia  marmorată  de  mătase,  în  nuanţe  de  cenuşiu  şi  auriu,  hainele  ei  de  călărie 
erau  din  piele  veche  maro,  roase  şi  moi.  Erau  cel  mai  delicat  lucru  din  înfăţişarea 
ei.  Peste  un  şold  purta  un  bici  răsucit,  peste  spate  un  scut  rotund  din  oţel  şi  aramă. 
Suliţa  şi-o  lăsase  afară.  Pentru  asta,  Areo  Hotah  mulţumi  zeilor.  Ştia  că,  deşi  era 
ageră  şi  puternică,  femeia  nu  se  putea  măsura  cu  el. . .  însă  ea  nu  ştia,  iar  Areo  nu 
voia  să-i  vadă  sângele  pe  marmura  rozalie. 

Maester  Caleotte  se  mişcă  de  pe  un  picior  pe  altul. 

—  Lady  Obara,  eu  am  încercat  să-ţi  spun. . . 

—  Ştie  că  tatăl  meu  e  mort?  îl  întrebă  Obara  pe  căpitan,  fără  să-i  acorde 
maesterului  mai  multă  atenţie  decât  unei  muşte,  dacă  vreo  muscă  ar  fi  fost  destul 
de  nesăbuită  încât  să-i  bâzâie  în  jurul  capului. 

—  Da,  răspunse  căpitanul.  A  venit  o  pasăre.  Moartea  venise  la  Dorne  pe  aripi 
de  corb,  scrisă  mărunt  şi  pecetluită  cu  un  strop  de  ceară  roşie,  tare.  Caleotte 
trebuie  că  presimţise  ce  cuprindea  scrisoarea  aceea,  căci  i-o  dăduse  lui  Hotah  ca 
s-o  înmâneze.  Prinţul  i-a  mulţumit,  dar  multă  vreme  n-a  rupt  sigiliul.  Toată 
după-masa  şezuse  cu  pergamentul  în  poală,  privind  copiii  la  joacă.  I-a  privit  până 
când  soarele  a  apus  şi  aerul  rece  al  serii  i-a  gonit  în  casă,  apoi  a  privit  lumina 
stelelor  pe  luciul  apei.  Luna  era  pe  cer  când  1-a  trimis  pe  Hotah  să  aducă  o 
lumânare,  ca  să-şi  poată  citi  scrisoarea  sub  portocali,  în  întunericul  nopţii.  Obara 
îşi  atinse  biciul. 

—  Mii  de  oameni  traversează  nisipurile  pe  jos,  spre  Drumul  Oaselor,  ca  s-o 
ajute  pe  Ellaria  să-1  aducă  pe  tatăl  meu  acasă.  Templele  septime  sunt  pline  până  la 
refuz,  iar  preoţii  roşii  au  aprins  focurile.  în  lupanare,  femeile  se  culcă  cu  fiece 
bărbat  care  se  apropie  de  ele  şi  refuză  orice  fel  de  plată.  La  Sunspear,  pe  Braţul 
Frânt,  de-a  lungul  Sângelui  Verde,  în  munţi,  departe,  în  nisipul  adânc, 
pretutindeni,  pretutindeni  femeile  îşi  smulg  părul  din  cap  şi  bărbaţii  urlă  de  furie. 
Aceeaşi  întrebare  se  aude  pe  toate  buzele  -  ce  va  face  Doran?  Ce  va  face  fratele 
său  ca  să-l  răzbune  pe  prinţul  nostru  ucis?  Obara  se  apropie  de  căpitan:  Iar  tu 
spui  că  nu  vrea  să  fie  deranjat? 

—  Nu  vrea  să  fie  deranjat,  repetă  Areo  Hotah.  Căpitanul  gărzilor  îl  cunoştea  pe 
prinţul  pe  care  îl  păzea.  Cândva,  demult,  un  tânăr  neştiutor  venise  din  Norvos,  un 
băiat  cu  umeri  laţi  şi  o  claie  de  păr  negru.  Părul  acela  era  alb  acum,  iar  trupul  său 
purta  urmele  multor  bătălii. . .  dar  puterea  nu-1  părăsise  şi  îşi  păstra  toporul  ascuţit, 
aşa  cum  îl  învăţaseră  preoţii  bărboşi.  Nu  va  trece,  gândi  el  şi  spuse: 

—  Prinţul  priveşte  copiii  la  joacă.  Nu  trebuie  să  fie  deranjat  niciodată  când 
priveşte  copiii  la  joacă. 

—  Hotah,  spuse  Obara  Sand,  te  vei  da  la  o  parte  din  calea  mea,  altfel  am  să-ţi 
iau  toporul  ăla  şi... 

—  Căpitane,  se  auzi  din  spate  comanda,  las-o  să  treacă.  Voi  vorbi  cu  ea. 
Glasul  prinţului  suna  răguşit. 

Areo  Hotah  îşi  ridică  toporul  dintr-o  mişcare  şi  păşi  într-o  parte.  Obara  îi 
aruncă  o  ultimă  privire  lungă  şi  trecu  pe  lângă  el  cu  paşi  mari,  cu  maesterul  zorind 
în  urma  ei.  Caleotte  nu  era  mai  înalt  de  un  metru  şi  jumătate  şi  avea  capul  pleşuv 
ca  un  ou.  Avea  faţa  atât  de  netedă  şi  de  dolofană  încât  era  greu  să-i  ghiceşti 
vârsta,  dar  era  aici  dinaintea  căpitanului,  o  slujise  chiar  şi  pe  mama  prinţului.  în 
ciuda  vârstei  şi  a  dimensiunilor  sale,  era  încă  destul  de  sprinten  şi  isteţ,  dar  blajin. 
Nu  se  poate  pune  cu  nicio  Şerpoaică  a  Nisipului,  gândi  căpitanul. 

La  umbra  portocalilor,  prinţul  şedea  în  scaunul  său,  cu  picioarele  bolnave  de 
gută  sprijinite  în  faţă  şi  pungi  grele  sub  ochi. . .  deşi  Hotah  nu-şi  dădea  seama  dacă 
tristeţea  sau  guta  îi  alungau  somnul.  Jos,  în  izvoare  şi  iazuri,  copiii  erau  încă  la 
joacă.  Cei  mai  mici  nu  aveau  mai  mult  de  cinci  ani,  cei  mai  mari  aveau  nouă  sau 
zece.  Jumătate  erau  fete,  jumătate  băieţi.  Hotah  îi  auzea  bălăcindu-se  şi  strigându- 

se  cu  glasuri  subţiri,  ascuţite. 

—  N-a  trecut  aşa  de  mult  de  când  erai  şi  tu  unul  dintre  copiii  din  iazurile  alea, 
Obara,  spuse  prinţul  când  femeia  îngenunche  în  faţa  scaunului  său  pe  roţi. 

Obara  pufni. 

—  Au  trecut  douăzeci  de  ani,  sau  aproape  la  fel  de  mulţi  ca  să  nu  mai  conteze. 
Şi  nu  am  fost  aici  multă  vreme.  Sunt  progenitura  târfei,  sau  ai  uitat?  Când  el  nu-i 
răspunse,  femeia  se  ridică  şi  îşi  aşeză  mâinile  în  şolduri.  Tatăl  meu  a  fost  ucis. 

—  A  fost  omorât  în  luptă,  în  timpul  unui  duel  judiciar,  punctă  Prinţul  Doran. 
După  lege,  asta  nu  e  o  crimă. 

—  A  fost  fratele  tău. 

—  A  fost. 

—  Ce-ai  de  gând  să  faci  în  privinţa  morţii  sale? 

Prinţul  îşi  întoarse  cu  grijă  scaunul,  ca  s-o  privească  în  faţă.  Deşi  nu  avea  decât 
cincizeci  de  ani,  Doran  Martell  părea  mult  mai  bătrân.  Trupul  i  se  desluşea  moale 
şi  fără  contur  pe  sub  veşmintele  de  pânză,  iar  picioarele  erau  greu  de  privit.  Guta 
îi  înroşise  şi  îi  umflase  încheieturile  într-un  mod  grotesc,  genunchiul  său  stâng  era 
un  măr,  dreptul  un  pepene,  iar  vârfurile  picioarelor  i  se  transformaseră  în  struguri 
roşii,  atât  de  copţi  încât  dădeau  impresia  că  ar  putea  exploda  la  cea  mai  mică 
atingere.  Până  şi  povara  unei  cuverturi  l-ar  fi  făcut  să  tremure,  deşi  purta  durerea 
fără  să  se  plângă.  Tăcerea  este  prietena  prinţilor,  îl  auzise  căpitanul  spunându-i 
odată  fiicei  sale.  Cuvintele  sunt  ca  săgeţile,  Arianne.  Odată  slobozite,  nu  le  mai 
poţi  aduce  înapoi, 

—  I-am  scris  Lordului  Tywin. . . 

—  Scris?  Dacă  ai  fi  pe  jumătate  bărbatul  care  a  fost  tatăl  meu. . . 

—  Nu  sunt  tatăl  tău. 

—  Asta  ştiam.  Glasul  Obarei  era  încărcat  de  dispreţ. 

—  Ai  vrea  să  mă  duc  la  război. 

—  Nu  sunt  atât  de  naivă.  Nici  măcar  nu  trebuie  să-ţi  părăseşti  scaunul. 
Lasă-mă  pe  mine  să-mi  răzbun  tatăl.  Ai  o  oaste  în  Trecătoarea  Prinţului.  Lordul 
Yronwood  are  o  alta  pe  Drumul  Oaselor.  Dă-mi-o  mie  pe  una,  iar  lui  Nym  pe 
cealaltă.  Las-o  să  meargă  pe  drumul  regelui,  în  timp  ce  eu  scot  lorzii  hotarelor  din 
castelele  lor  şi  mă  întorc  spre  Oraşul  Vechi. 

—  Şi  cum  poţi  spera  să  stăpâneşti  Oraşul  Vechi? 

—  Va  fi  de-ajuns  să-1  jefuiesc.  Marea  bogăţie  a  Casei  Hightower. . . 

—  Vrei  aur? 

—  Sânge  vreau. 

—  Lordul  Tywin  ne  va  trimite  capul  Muntelui. 

—  Şi  capul  Lordului  Tywin  cine  ni-1  va  trimite?  Muntele  a  fost  întotdeauna 
jucăria  lui. 

Prinţul  arătă  către  iazuri. 

—  Obara,  uită-te  la  copii,  dacă  doreşti. 

—  Nu  doresc.  Mi-aş  dori  mai  mult  să-mi  vâr  suliţa  în  burta  Lordului  Tywin. 
L-aş  pune  să  cânte  Ploile  din  Castamere  în  timp  ce  i-aş  scoate  maţele  şi  aş  căuta 
aurul. 

—  Uită-  te,  repetă  prinţul.  îţi  poruncesc.  Câţiva  dintre  copiii  mai  mari  stăteau 
întinşi,  cu  faţa  în  jos,  pe  marmura  rozalie  şi  netedă,  bronzându-se  la  soare.  Mai 
încolo,  alţii  se  bălăceau  în  mare.  Trei  copii  construiau  un  castel  de  nisip  cu  o 
ţepuşă  înaltă,  care  semăna  cu  Turnul  Suliţei  de  la  Vechiul  Palat.  Vreo  douăzeci  şi 
ceva  se  adunaseră  în  iazul  mare  ca  să  privească  luptele,  în  timp  ce  copiii  mai  mici 
călăreau  prin  apa  adâncă  până  la  brâu  pe  umerii  celor  mai  voinici  şi  încercau  să  se 
arunce  unul  pe  altul  în  apă.  De  fiecare  dată  când  o  pereche  cădea,  pleoscăitul  era 
urmat  de  hohote  de  râs.  Priviră  o  fată  brună  ca  o  nucă  trăgând  un  băiat  cu  o  claie 
de  păr  blond  de  pe  umerii  fratelui  său  şi  azvârlindu-1  în  iaz  cu  capul  în  jos. 

—  Tatăl  tău  a  jucat  cândva  acelaşi  joc,  aşa  cum  am  făcut  şi  eu  înaintea  lui, 
spuse  prinţul.  Erau  zece  ani  între  noi,  aşa  că  eu  am  părăsit  iazurile  când  el  era 
destul  de  mare  ca  să  se  joace,  dar  îl  priveam  când  veneam  s-o  vizitez  pe  mama. 
Era  atât  de  aprig,  încă  de  mic  copil.  Iute  ca  un  şarpe  de  apă.  L-am  văzut  adesea 
doborând  băieţi  mult  mai  mari  decât  el.  Mi-a  amintit  asta  în  ziua  când  a  plecat 
spre  Debarcaderul  Regelui.  A  jurat  că  va  fi  ultima  oară,  altfel  nu  l-aş  fi  lăsat  să 
plece. 

—  Să-1  laşi  să  plece?  râse  Obara.  De  parcă  l-ai  fi  putut  opri.  Vipera  Roşie  din 
Dome  mergea  unde  voia. 

—  Aşa  e.  Aş  vrea  să  pot  găsi  un  cuvânt  de  alinare. . . 

—  N-am  venit  aici  pentru  alinare.  Glasul  ei  era  plin  de  ranchiună.  în  ziua  când 
tata  a  venit  să  mă  revendice,  mama  n-a  vrut  să  plec.  „E  fată",  a  spus  ea,  „şi  nu 
cred  că  e  a  ta.  Am  mai  avut  o  mie  de  bărbaţi."  Tata  a  aruncat  suliţa  la  picioarele 
mele  şi  i-a  dat  mamei  un  dos  de  palmă,  iar  ea  a  început  să  plângă.  „Fată  sau  băiat, 
ne  purtăm  bătăliile  noastre",  a  spus  el,  „dar  zeii  ne  lasă  să  ne  alegem  armele."  A 
arătat  către  suliţă,  pe  urmă  către  lacrimile  mamei  mele,  iar  eu  am  ridicat  suliţa. 
„Ţi-am  spus  că  e  a  mea",  a  zis  tata  şi  m-a  luat.  Mama  şi-a  înecat  amarul  în  băutură 
şi  a  murit  într-un  an.  Se  spune  că  plângea  când  a  murit.  Obara  se  apropie  de 
scaunul  prinţului.  Lasă-mă  să  folosesc  suliţa,  nu-ţi  cer  mai  mult. 

—  îmi  ceri  foarte  mult,  Obara.  Am  să  mai  stau  să  mă  gândesc. 

—  Ai  stat  deja  prea  mult. 

—  Poate  că  tu  ai  dreptate.  Am  să-ţi  trimit  vorbă  la  Sunspear. 

—  Prea  bine,  dacă  vorba  e  „război".  Obara  se  întoarse  pe  călcâie  şi,  cu  paşi 
mari,  la  fel  de  furioasă  cum  venise,  se  îndreptă  spre  grajduri,  unde  o  aşteptau  un 
cal  odihnit  şi  un  alt  galop. 

Maester  Caleotte  rămase  în  urma  ei. 

—  Prinţul  meu?  întrebă  omuleţul  rotofei.  Acum  te  dor  picioarele? 
Prinţul  schiţă  un  zâmbet. 

—  E  soarele  fierbinte? 

—  Să-ţi  aduc  nişte  prafuri  pentru  durere? 

—  Nu,  vreau  să  am  mintea  limpede. 
Maesterul  şovăi. 

—  Prinţul  meu,  oare  este...  este  prudent  s-o  laşi  pe  Lady  Obara  să  se  întoarcă 
la  Sunspear?  Fără  doar  şi  poate,  va  aţâţa  oamenii  de  rând.  L-au  iubit  şi  ei  pe 
fratele  tău. 

—  Cu  toţii  l-am  iubit.  îşi  apăsă  degetele  pe  frunte.  Nu.  Ai  dreptate.  Trebuie  să 
mă  întorc  şi  eu  la  Sunspear. 

Omuleţul  rotofei  şovăi: 

—  Oare  e  înţelept? 

—  Nu  înţelept,  dar  necesar.  Mai  bine  trimite  un  călăreţ  la  Ricasso  cu  vorbă 
să-mi  deschidă  apartamentele  din  Turnul  Soarelui.  Anunţ-o  pe  fiica  mea  Arianne 
că  mâine  voi  fi  acolo. 

Mica  mea  prinţesă.  Căpitanul  se  topise  de  dorul  ei. 

—  Vei  fi  văzut,  îl  preveni  maesterul. 

Căpitanul  înţelese.  Cu  doi  ani  în  urmă,  când  părăsiseră  Sunspearul  pentru 
pacea  şi  izolarea  Grădinilor  de  Apă,  guta  Prinţului  Doran  nu  fusese  nici  pe 
jumătate  atât  de  gravă.  Pe  atunci,  încă  umbla,  chiar  dacă  încet,  sprijinit  de  un 
toiag,  cu  o  grimasă  la  fiecare  pas.  Prinţul  nu  voia  ca  duşmanii  lui  să  ştie  cât  de 
nevolnic  devenise,  iar  Palatul  Vechi  şi  oraşul  din  umbra  acestuia  mişunau  de  ochi. 
Ochi,  gândi  căpitanul,  şi  trepte  pe  care  prinţul  nu  le  poate  urca.  Va  trebui  să 
zboare  ca  să  ajungă  în  vârful  Turnului  Soarelui. 

—  Trebuie  să  fiu  văzut.  Cineva  trebuie  să  liniştească  apele.  Dornul  trebuie 
să-şi  aducă  aminte  că  încă  are  un  prinţ.  Zâmbi  obosit.  Aşa  bătrân  şi  infirm  cum  e. 

—  Dacă  te  întorci  la  Sunspear,  va  trebui  să-i  acorzi  o  audienţă  Prinţesei 
Myrcella,  spuse  Caleotte.  Cavalerul  ei  alb  va  fi  cu  ea...  şi  ştii  că  acest  cavaler  îi 
trimite  scrisori  reginei  sale. 

—  îmi  închipui. 

Cavalerul  alb.  Căpitanul  se  încruntă.  Ser  Arys  venise  la  Dorne  ca  să-şi 
însoţească  prinţesa,  aşa  cum  odinioară  venise  Areo  Hotah  cu  a  sa.  Până  şi  numele 
lor  sunau  ciudat  de  asemănător.  Areo  şi  Arys.  Dar  asemănarea  se  sfârşea  acolo. 
Căpitanul  părăsise  Norvosul,  cu  preoţii  lui  bărboşi,  dar  Ser  Arys  Oakheart  slujea 
şi  acum  Tronul  de  Fier.  Hotah  simţise  o  anumită  tristeţe  ori  de  câte  ori  îl  văzuse 
pe  omul  în  mantie  lungă,  albă  ca  neaua,  când  prinţul  îl  trimitea  la  Sunspear. 
Simţea  că,  într-o  zi,  se  vor  lupta  şi  atunci  Oakheart  va  muri,  cu  toporul  căpitanului 
zdrobindu-i  ţeasta.  îşi  trecu  mâna  peste  mânerul  neted  de  frasin  al  toporului  şi  se 
întrebă  dacă  ziua  aceea  era  aproape. 

—  După-amiaza  e  pe  sfârşite,  spunea  prinţul.  Vom  aştepta  până  dimineaţă. 
Vezi  să-mi  fie  pregătită  lectica  la  primii  zori. 

—  Cum  porunceşti.  Caleotte  se  înclină  scurt.  Căpitanul  se  dădu  la  o  parte  ca 
să-i  facă  loc  să  treacă  şi  îi  ascultă  paşii  îndepărtându-se. 

—  Căpitane?  Glasul  prinţului  era  domol.  Hotah  se  apropie  cu  paşi  mari,  cu  o 
mână  strânsă  pe  mânerul  toporului.  Simţea  în  palmă  lemnul  de  frasin,  neted  ca 
pielea  unei  femei.  Când  ajunse  lângă  scaunul  rulant,  izbi  cu  capătul  în  pământ,  ca 
să-şi  vestească  prezenţa,  dar  prinţul  nu  avea  ochi  decât  pentru  copii. 

—  Ai  avut  fraţi,  căpitane?  îl  întrebă  el.  La  Norvos,  când  erai  copil?  Dar  surori? 

—  Din  fiecare.  Doi  fraţi,  trei  surori.  Eu  eram  cel  mai  mic.  Cel  mai  mic  şi  cel 
nedorit.  O  gură  în  plus  de  hrănit,  un  băiat  voinic  care  mânca  prea  mult  şi  care 
creştea  repede  din  haine.  Nu  era  de  mirare  că-1  vânduseră  preotului  bărbos. 

—  Eu  am  fost  cel  mai  mare,  spuse  prinţul,  şi  totuşi  sunt  ultimul.  După  ce  Mors 
şi  Olyvar  au  murit  în  leagăn,  am  renunţat  să  mai  sper  la  fraţi.  Aveam  nouă  ani 
când  a  apărut  Elia,  eram  scutier  la  Ţărmul  Sării.  Când  a  sosit  corbul  cu  vestea  că 
mamei  îi  venise  sorocul  cu  o  lună  mai  devreme,  eram  destul  de  mare  ca  să  înţeleg 
că  asta  însemna  că  pruncul  nu  va  trăi.  Chiar  şi  când  Lordul  Gargalen  mi-a  spus  că 
am  o  soră,  l-am  asigurat  că  va  muri  în  scurt  timp.  Dar  ea  a  trăit,  prin  îndurarea 
Mamei.  Şi,  un  an  mai  târziu,  a  sosit  Oberyn,  ţipând  şi  dând  din  picioare.  Eram 
bărbat  în  toată  firea  când  ei  se  jucau  în  iazurile  astea.  Şi  totuşi  iată-mă  aici,  în 
timp  ce  ei  s-au  dus. 

Areo  Hotah  nu  ştia  ce  să  spună.  Era  doar  un  căpitan  al  gărzilor  şi  încă  străin  de 
aceste  meleaguri  şi  de  zeul  lor  cu  şapte  feţe,  chiar  şi  după  toţi  aceşti  ani.  Slujeşte. 
Supune- te.  Apără.  Rostise  acest  jurământ  la  şaisprezece  ani,  în  ziua  când  se 
însoţise  cu  securea  sa.  Jurăminte  simple  pentru  oameni  simpli,  spusese  preotul 
bărbos.  Nu  fusese  pregătit  să  povăţuiască  prinţi  îndureraţi. 

încă  bâjbâia  după  câteva  cuvinte  pe  care  să  le  spună,  când  o  altă  portocală 
căzu,  cu  o  bufnitură  puternică,  la  nici  două  palme  de  locul  unde  era  aşezat  prinţul. 
Doran  se  crispa  la  auzul  sunetului,  ca  şi  cum  l-ar  fi  rănit  cumva. 

—  Ajunge,  oftă  el,  ajunge.  Lasă-mă,  Areo.  Lasă-mă  să  mai  privesc  copiii 
câteva  ore. 

Când  soarele  apuse,  se  făcu  răcoare  şi  copiii  intrară  să  cineze,  însă  prinţul 
rămase  sub  portocali,  privind  în  depărtări,  peste  iazurile  neclintite  şi  marea  de 
dincolo.  Un  slujitor  îi  aduse  un  castron  cu  măsline  violacee,  lipie,  brânză  şi  terci 
de  linte.  Mancă  puţin  şi  bău  o  cupă  din  vinul  tare,  dulce  şi  greu  care  îi  plăcea. 
După  ce  o  goli,  o  umplu  din  nou.  La  un  moment  dat,  în  orele  negre  şi  adânci  ale 
dimineţii,  somnul  îl  găsi  în  scaunul  său.  Abia  atunci  îl  duse  căpitanul  înapoi,  de-a 
lungul  galeriei  luminate  de  lună,  pe  lângă  un  şir  de  piloni  canelaţi  şi  printr-o 
arcadă  fermecătoare,  către  un  pat  mare,  cu  aşternuturi  scrobite  şi  reci,  într-o 
cameră  cu  vedere  la  mare.  Doran  gemu  în  timp  ce  căpitanul  îl  mişca,  însă  zeii 
erau  buni  şi  nu  se  trezi. 

Odaia  căpitanului  era  alături  de  cea  a  prinţului.  Se  aşeză  pe  patul  îngust,  îşi  luă 
gresia  şi  pânza  uleiată  dintr-o  nişă  de  lângă  pat  şi  se  puse  pe  treabă.  Să-ţi  ascuţi 
mereu  toporul,  îi  spusese  preotul  bărbos  în  ziua  când  îl  arseseră  cu  fierul  roşu. 
Aşa  făcea  mereu. 

în  timp  ce-şi  ascuţea  securea,  Hotah  se  gândea  la  Norvos,  la  oraşul  de  sus,  de 
pe  colină,  şi  de  jos,  de  lângă  râu.  îşi  amintea  şi  acum  sunetele  celor  trei  clopote, 
dangătul  grav  al  Noomului  care  îi  făcea  să-i  tremure  fiecare  oscior,  glasul  mândru 
şi  puternic  al  Narrahului  şi  râsul  cristalin  al  Nyelului.  Gustul  prăjiturilor  de  iarnă 
îi  umplu  iarăşi  gura,  încărcat  de  ghimbir,  seminţe  de  pin  şi  bucăţi  de  cireşe, 
alunecând  pe  gât  cu  nahsa,  lapte  fermentat  de  capră  servit  în  cupe  de  fier  şi 
îndulcit  cu  miere.  O  văzu  pe  mama  sa,  în  rochia  ei  cu  guler  de  veveriţă,  cea  pe 
care  o  purta  o  singură  dată  pe  an,  când  se  duceau  să  vadă  urşii  dansând  pe 
Treptele  Păcătosului.  Şi  simţea  mirosul  greu  de  păr  ars,  ca  atunci  când  preotul  îi 
atinsese  coşul  pieptului  cu  fierul  înroşit.  Durerea  fusese  atât  de  cumplită  încât  i  se 
păruse  că  inima  i  s-ar  putea  opri,  dar  Areo  Hotah  nici  nu  clipise.  Părul  nu-i 
crescuse  niciodată  la  loc  peste  semnul  securii. 

Abia  când  ambele  muchii  erau  atât  de  ascuţite  încât  s-ar  fi  putut  bărbieri  cu 
ele,  căpitanul  îşi  aşeză  pe  pat  nevasta  de  frasin  şi  fier.  Căscând,  îşi  scoase 
veşmintele  soioase,  le  azvârli  pe  podea  şi  se  întinse  pe  salteaua  sa  de  paie.  Gândul 
la  fierul  înroşit  îi  provocă  mâncărime  şi,  înainte  să  închidă  ochii,  se  scarpină.  Ar  fi 
trebuit  să  adun  portocalele  căzute,  îşi  zise  el,  şi  adormi  visând  la  gustul  lor  dulce- 
înţepător  şi  la  senzaţia  lipicioasă  a  sucului  roşu  pe  degete. 

Dimineaţa  veni  prea  devreme.  în  faţa  grajdurilor  era  pregătită  cea  mai  mică 
dintre  cele  trei  lectici  purtate  de  cai,  cea  din  lemn  de  cedru  cu  draperii  roşii  de 
mătase.  Căpitanul  alesese  douăzeci  de  suliţaşi  care  să-1  însoţească.  Ceilalţi  zece 
rămaşi  aveau  să  păzească  pământurile  şi  copiii,  dintre  care  unii  erau  fii  şi  fiice  de 
mari  lorzi  şi  negustori  bogaţi. 

Cu  toate  că  prinţul  spusese  că  vor  pleca  la  primii  zori,  Areo  Hotah  ştia  că  avea 
să  întârzie.  în  vreme  ce  maesterul  îl  ajută  pe  Doran  Martell  să  se  îmbăieze  şi  îi 
bandajă  încheieturile  umflate  cu  fâşii  de  pânză  înmuiate  în  loţiuni  calmante, 
căpitanul  îmbrăcă  o  cămaşă  din  solzi  de  aramă,  pe  potriva  rangului  rău,  şi  o 
mantie  amplă  din  mătase  cenuşie  cu  galben,  care  să  ferească  arama  de  soare.  Ziua 
se  anunţa  fierbinte  şi  căpitanul  îşi  lepădase  de  mult  capa  grea  din  păr  de  cal  şi 
tunica  din  piele  cu  ţinte  pe  care  le  purtase  în  Norvos,  veşminte  în  care,  la  Dorne, 
te  puteai  coace  de  viu.  îşi  păstrase  coiful  de  fier,  cu  creasta  din  ţepuşe  ascuţite,  dar 
acum  îl  purta  acoperit  de  mătase  portocalie,  înfăşurată  printre  şi  peste  ţepuşe. 
Altfel,  din  pricina  soarelui  bătând  pe  metal,  capul  i-ar  fi  bubuit  înainte  de  a  apuca 
să  vadă  palatul. 

Prinţul  nu  era  nici  acum  gata  de  drum.  Se  hotărâse  să  ia  micul  dejun  înainte  de 
a  pleca  şi  mâncă  portocale  roşii  şi  o  farfurie  cu  ouă  de  pescăruş  cu  bucăţele  de 
şuncă  şi  ardei  iute.  Apoi  nu  se  lăsă  până  nu-şi  luă  rămas-bun  de  la  copiii  care 
deveniseră  preferaţii  săi:  băiatul  lui  Dalt  şi  odraselele  lui  Lady  Blackmont  şi 
bucălata  fetiţă  orfană  al  cărei  tată  vânduse  postav  şi  mirodenii  în  susul  şi-n  josul 
Sângelui  Verde.  Cât  timp  vorbi  cu  copiii,  Doran  îşi  acoperi  picioarele  cu  o 
superbă  pătură  myrisheză,  ca  să-i  scutească  de  priveliştea  încheieturilor  sale 

umflate  şi  bandajate. 

Porniră  la  drum  abia  la  prânz,  prinţul  în  lectica  sa,  maester  Caleotte  călare  pe 
un  măgar,  ceilalţi  pe  jos.  Cinci  suliţaşi  mergeau  înainte  şi  cinci  în  urmă  şi  câte 
cinci  flancau  lectica  în  fiecare  parte.  Areo  Hotah  îşi  ocupă  locul  obişnuit  la  stânga 
prinţului,  odihnindu-şi  securea  pe  un  umăr  în  timp  ce  mergea.  Drumul  de  la 
Sunspear  la  Grădinile  de  Apă  trecea  pe  lângă  mare,  astfel  că  se  bucurau  de 
mângâierea  unei  brize  proaspete  şi  răcoroase  în  timp  ce  înaintau  prin  ţinutul  golaş, 
brun-roşiatic  de  stâncă,  nisip  şi  copaci  contorsionaţi  şi  piperniciţi. 

La  jumătatea  acelui  drum,  una  dintre  Şerpoaicele  Nisipului  îi  ajunse  din  urmă. 

îşi  făcu  apariţia  dintr-odată,  pe  o  dună,  cocoţată  pe  un  armăsar  auriu  ca  nisipul, 
cu  coama  fină  ca  mătasea  albă.  Chiar  şi  călare,  Lady  Nym  avea  o  înfăţişare 
graţioasă,  într-o  rochie  liliachie,  sclipitoare,  şi  o  capă  de  culoarea  untului  şi  a 
aramei,  care  se  ridica  la  fiecare  pală  de  vânt,  dând  impresia  că  avea  să-şi  ia 
zborul.  Nymeria  Sand  avea  douăzeci  şi  cinci  de  ani  şi  era  mlădioasă  ca  o  trestie. 
Părul  ei  negru  şi  drept,  purtat  într-o  cosiţă  lungă  legată  cu  un  şnur  auriu-roşcat, 
forma  un  „v"  deasupra  ochilor  săi  negri,  aşa  cum  avusese  şi  tatăl  său.  Cu  pomeţii 
săi  înalţi,  buzele  cărnoase  şi  pielea  albă  ca  spuma  laptelui,  era  înzestrată  cu  toată 
frumuseţea  care  îi  lipsea  surorii  sale. . .  însă  mama  Obarei  fusese  o  târfă  din  Oraşul 
Vechi,  în  timp  ce  Nym  se  născuse  din  cel  mai  nobil  sânge  al  vechiului  Volantis.  O 
duzină  de  suliţaşi  călare  o  escortau,  cu  scuturile  rotunde  sclipind  în  soare.  O 
urmară  în  josul  dunei. 

Prinţul  dăduse  la  o  parte  perdelele  lecticii,  ca  să  se  bucure  din  plin  de  briza  ce 
sufla  dinspre  mare.  Lady  Nym  se  apropie  de  el,  strunindu-şi  frumoasa  iapă  aurie, 
ca  să  meargă  în  ritmul  lecticii. 

—  Bine  te-am  găsit,  unchiule,  strigă  ea,  ca  şi  cum  ar  fi  venit  aici  din 
întâmplare.  Pot  să  te  însoţesc  până  la  Sunspear?  Căpitanul  se  afla  în  partea 
cealaltă  a  lecticii  faţă  de  Lady  Nym,  dar  îi  auzea  fiecare  cuvânt. 

—  M-aş  bucura,  răspunse  Prinţul  Doran,  deşi  căpitanul  nu  simţea  bucurie  în 
glasul  lui.  Guta  şi  jalea  nu  sunt  buni  tovarăşi  de  drum.  Căpitanul  ştia  că,  prin  asta, 
prinţul  voia  să  spună  că  fiecare  pietricică  îi  înfigea  o  ţepuşă  în  încheieturile 
umflate. 

—  Cu  guta  n-avem  încotro,  spuse  ea,  dar  tatăl  meu  n-avea  nevoie  de  jelanie. 
Răzbunarea  era  mai  pe  gustul  lui.  Este  adevărat  că  Gregor  Clegane  a  recunoscut 
că  a  omorât-o  pe  Elia,  împreună  cu  copiii  ei? 

—  Şi-a  urlat  vinovăţia  în  faţa  curţii  întregi,  recunoscu  prinţul.  Lordul  Tywin 
ne-a  promis  capul  lui. 

—  Iar  un  Lannister  îşi  plăteşte  întotdeauna  datoriile,  punctă  Lady  Nym,  deşi 
am  impresia  că  Lordul  Tywin  are  de  gând  să  ne  plătească  datoria  cu  propria 
noastră  monedă.  A  venit  o  pasăre  de  la  dragul  nostru  Ser  Daemon  care  jură  că 
tatăl  meu  1-a  gâdilat  pe  monstrul  ăla  de  mai  multe  ori  când  s-au  luptat.  Dacă  e  aşa, 
Ser  Gregor  e  ca  şi  mort,  şi  asta  nu  datorită  lui  Tywin  Lannister. 

Prinţul  făcu  o  grimasă.  Dacă  era  din  pricina  gutei  sau  a  vorbelor  nepoatei  sale, 
căpitanul  nu-şi  putea  da  seama. 

—  Poate  fi  aşa. 

—  Poate?  Eu  zic  că  este. 

—  Obara  ar  vrea  să  mă  trimită  la  război. 
Nym  râse. 

—  Da,  vrea  să  ardă  Oraşul  Vechi  din  temelii.  Urăşte  oraşul  ăla  pe  cât  de  mult 
îl  iubeşte  surioara  noastră. 

—  Şi  tu? 

Nym  aruncă  o  privire  peste  umăr,  către  însoţitorii  ei  care  veneau  călare,  la 
câţiva  paşi  în  urmă. 

—  Eram  în  pat,  cu  gemenele  Fowler,  când  a  ajuns  vorba  la  mine,  o  auzi 
căpitanul  spunând.  Ştii  care  e  deviza  Casei  Fowler?  Lasă-  mă  să  zbor.  E  tot  ce-ţi 
cer.  Lasă-mă  să  zbor,  unchiule.  N-am  nevoie  de  o  oaste  măreaţă,  doar  de  o  dulce 
surioară. 

—  Obara? 

—  Tyene.  Obara  e  prea  gălăgioasă.  Tyene  e  atât  de  dulce  şi  de  blândă  încât 
nimeni  n-o  va  bănui.  Obara  ar  vrea  să  transforme  Oraşul  Vechi  în  rugul  funerar  al 
tatălui  nostru.  Dar  eu  nu  sunt  atât  de  lacomă.  Patru  vieţi  mi-ar  fi  de-ajuns. 
Gemenii  de  aur  ai  Lordului  Tywin,  ca  plată  pentru  copiii  Eliei.  Bătrânul  leu 
pentru  Elia.  Şi,  în  sfârşit,  micul  rege  pentru  tatăl  meu. 

—  Băiatul  nu  ne-a  greşit  cu  nimic. 

—  Băiatul  e  un  bastard  născut  din  trădare,  incest  şi  adulter,  dacă  e  să-i  dăm 
crezare  Lordului  Stannis.  Tonul  zglobiu  dispăruse  din  glasul  ei  şi  căpitanul  se 
pomeni  privind-o  cu  ochii  mijiţi.  Sora  ei,  Obara,  îşi  purta  biciul  la  şold  şi  suliţa  la 
vedere.  Lady  Nym  nu  era  mai  puţin  înverşunată,  însă  îşi  ţinea  pumnalele  bine 
ascunse.  Numai  sângele  regal  poate  spăla  moartea  tatălui  meu. 

—  Oberyn  a  murit  în  duel,  luptând  pentru  o  cauză  care  nu  era  a  lui.  Eu  nu  pot 
numi  asta  crimă. 

—  Numeşte-o  cum  vrei.  Noi  le-am  trimis  cel  mai  de  soi  bărbat  din  Dorne,  iar 
ei  ne  trimit  înapoi  un  sac  de  oase. 

—  A  mers  dincolo  de  tot  ce  i-am  cerut.  „Ia  aminte  la  acest  rege  băieţandru  şi  la 
consiliul  lui  şi  bagă  de  seamă  care  le  e  tăria  şi  care  slăbiciunea."  Aşa  i-am  spus, 
pe  terasă.  Mâneam  portocale.  „Găseşte -ne  prieteni,  dacă  e  vreunul  de  găsit.  Află 
ce  poţi  despre  moartea  Eliei,  dar  ai  grijă  să  nu-1  provoci  pe  Lordul  Tywin  fără 
motiv."  Acestea  au  fost  cuvintele  mele.  Oberyn  a  râs  şi  mi-a  răspuns:  „Când  am 
provocat  eu  pe  cineva. . .  fără  motiv?  Mai  bine  i-ai  preveni  pe  Lannisteri  să  nu  mă 
provoace  ei  pe  mine."  Voia  dreptate  pentru  Elia,  dar  nu  era  dispus  să  aştepte. . . 

—  A  aşteptat  şaptesprezece  ani,  îl  întrerupse  Lady  Nym.  Dacă  ai  fi  fost  tu  cel 
ucis,  tatăl  meu  şi-ar  fi  condus  oştirile  spre  nord  înainte  să  ţi  se  răcească  trupul. 
Dacă  ai  fi  fost  tu,  acum  suliţele  ar  cădea  ca  ploaia  asupra  hotarelor. 

—  Nu  mă  îndoiesc. 

—  Aşa  cum  n-ar  trebui  să  te  îndoieşti  nici  de  asta,  prinţe:  surorile  mele  şi  cu 
mine  nu  vom  aştepta  şaptesprezece  ani  pentru  răzbunarea  noastră.  Dădu  pinteni 
iepei  şi  se  îndepărtă  la  galop  către  Sunspear,  cu  alaiul  gonind  în  urma  ei. 

Prinţul  se  sprijini  pe  perne  şi  închise  ochii,  dar  Hotah  ştia  că  nu  doarme.  Are 
dureri.  Pentru  o  clipă,  se  gândi  să-1  strige  pe  Maester  Caleotte,  dar,  dacă  l-ar  fi 
vrut,  Prinţul  Doran  l-ar  fi  chemat  chiar  el. 

Umbrele  după-amiezii  deveniseră  lungi  şi  întunecate,  iar  soarele  roşu  şi  umflat 
ca  încheieturile  prinţului,  înainte  ca  drumeţii  să  zărească  la  răsărit  turnurile 
Sunspearului.  Prima  dată  Turnul  Suliţei,  înalt  de  cincizeci  de  metri  şi  având  în 
vârf  o  suliţă  din  oţel  aurit  care  adăuga  încă  zece  metri  înălţimii  Sale,  apoi  măreţul 
Turn  al  Soarelui,  cu  a  sa  cupolă  de  aur  şi  vitralii,  iar  la  sfârşit  mohorâta  Corabie 
de  Nisip,  ca  o  monstruoasă  galeră  naufragiată  şi  prefăcută  în  stâncă. 

Doar  trei  leghe  de  coastă  despărţeau  Sunspearul  de  Grădinile  de  Apă,  dar,  cu 
toate  acestea,  erau  două  lumi  diferite.  Acolo,  copiii  zburdau  goi  în  soare,  muzica 
răsuna  în  curţile  pavate  cu  piatră,  iar  aerul  era  încărcat  de  mirosul  de  lămâi  şi  de 
portocale  roşii.  Aici,  aerul  mirosea  a  praf,  sudoare  şi  fum,  iar  nopţile  forfoteau  de 
murmurul  glasurilor.  în  loc  de  marmura  trandafirie  a  Grădinilor  de  Apă,  Sunspear 
era  construit  din  lut  şi  paie,  în  culori  brune  şi  cenuşii.  Străvechea  fortăreaţă  a 
Casei  Martell  se  înălţa  în  capătul  de  est  al  unui  mic  promontoriu  de  piatră  şi  nisip, 
înconjurat  din  trei  părţi  de  mare.  Către  vest,  la  umbra  zidurilor  groase  ale 
Sunspearului,  dughene  din  cărămizi  de  pământ  şi  colibe  fără  ferestre  se  sprijineau 
de  castel  ca  lipitorile  de  carena  unei  galere.  La  vest  de  acestea,  se  iviseră  grajduri, 
hanuri,  crâşme  şi  lupanare,  multe  dintre  ele  înconjurate  de  ziduri  proprii,  însă  şi 
mai  multe  coşmelii  se  ridicaseră  la  poalele  acelor  ziduri.  Aşa  şi  aşa  şi  iar  aşa, 
cum  ar  spune  preotul  bărbos.  Comparativ  cu  Tyrosh,  Myr  sau  Marele  Norvos, 
oraşul  din  umbră  nu  era  decât  o  aşezare  mică,  dar  era  locul  care  aducea  cel  mai 
mult  a  oraş  adevărat  pe  care  îl  aveau  aceşti  dornisheni. 

Lady  Nym  sosise  cu  câteva  ore  înaintea  lor  şi,  fără  îndoială,  îi  anunţase  pe 
străjeri  de  venirea  lor,  căci  Poarta  Triplă  era  deschisă  când  ajunseră  lângă  ea. 
Numai  aici  porţile  erau  înşirate  una  în  spatele  celeilalte,  ca  să  permită  oaspeţilor 
să  treacă  pe  sub  toate  cele  trei  Ziduri  Şerpuitoare  direct  către  Vechiul  Palat,  fără 
să  fie  nevoiţi  să-şi  croiască  drum  prin  nesfârşite  uliţe  înguste,  curţi  tainice  şi 
bazaruri  gălăgioase. 

Prinţul  Doran  trăsese  draperiile  de  îndată  ce  li  se  înfăţişase  Turnul  Suliţei,  însă 
oamenii  de  rând  îl  întâmpinau  cu  strigăte  în  timp  ce  lectica  trecea  printre  ei. 
Şerpoaicele  Nisipului  i-au  aţâţat  la  culme,  gândi  căpitanul  neliniştit.  Traversară 
sordida  semilună  exterioară  şi  trecură  prin  cea  de-a  doua  poartă.  Dincolo,  vântul 
duhnea  a  smoală,  a  apă  sărată  şi  a  alge  în  putrefacţie,  iar  mulţimea  se  îngroşa  cu 
fiecare  pas. 

—  Faceţi  loc  pentru  Prinţul  Doran!  răcnea  Areo  Hotah,  izbind  cărămizile  cu 

capătul  suliţei.  Faceţi  loc  pentru  Prinţul  din  Dorne! 

—  Prinţul  e  mort!  ţipă  o  femeie,  în  spatele  lui. 

—  La  arme!  urlă  un  bărbat  de  la  un  balcon. 

—  Doran!  se  auzi  glasul  unui  om  distins.  La  arme! 

Hotah  renunţă  să  se  mai  uite  după  cei  care  glăsuiau,  gloata  era  prea  numeroasă 
şi  o  treime  din  oameni  strigau.  La  arme!  Răzbunare  pentru  Viperă! 

Când  ajunseră  la  cea  de-a  treia  poartă,  străjerii  împingeau  oamenii  la  o  parte  ca 
să  facă  loc  pentru  lectica  prinţului,  iar  mulţimea  arunca  înspre  ei  cu  tot  ce  apuca. 
Un  băiat  zdrenţăros  ţâşni  pe  lângă  un  suliţaş  cu  o  rodie  pe  jumătate  putredă  într-o 
mână,  dar  când  îl  văzu  pe  Areo  Hotah  în  calea  lui,  cu  securea  pregătită,  lăsă 
fructul  să  cadă  fără  să-1  arunce  şi  dădu  bir  cu  fugiţii.  Alţii,  mai  în  spate,  aruncau 
cu  lămâi  coapte  şi  verzi  şi  cu  portocale,  strigând:  Război!  Război!  La  arme!  Unul 
dintre  străjeri  fu  lovit  în  ochi  cu  o  lămâie,  iar  căpitanul  însuşi  se  pomeni  cu  o 
portocală  strivindu-se  de  piciorul  lui. 

Din  lectică  nu  venea  niciun  răspuns.  Doran  Martell  rămase,  înveşmântat  în 
mantie,  între  pereţii  lui  de  mătase,  până  când  zidurile  mai  groase  ale  castelului  îi 
înghiţiră  pe  toţi,  iar  bariera-ghilotină  coborî  în  spatele  lor,  cu  un  scârţâit  sonor. 

Strigătele  se  pierdură  încet  în  depărtare.  Prinţesa  Arianne  îşi  aştepta  tatăl  în 
curtea  exterioară,  cu  jumătate  din  curteni  în  jurul  ei:  bătrânul  şi  orbul  seneşal 
Ricasso,  Ser  Manfrey  Martell,  castelanul,  tânărul  maester  Myles,  cu  veşmintele 
sale  cenuşii  şi  barba  mătăsoasă  şi  parfumată,  patruzeci  de  cavaleri  dornisheni  în 
veşminte  unduitoare,  în  zeci  de  culori.  Mica  Myrcella  Baratheon  stătea  cu  septa 
ei,  iar  Ser  Arys  din  Garda  Regală  asuda  în  zalele  vopsite  în  alb. 

Prinţesa  Arianne  se  apropie  cu  paşi  mari  de  lectică,  în  sandale  din  piele  de 
şarpe  legate  până  deasupra  genunchilor.  Părul  ei  era  o  coamă  de  cârlionţi  negri  ca 
tăciunele  care  îi  cădeau  până  la  talie,  iar  pe  frunte  purta  o  cunună  din  sori  de 
aramă.  E  încă  o  făptură  mititică,  gândi  căpitanul.  Dacă  Şerpoaicele  Nisipului  erau 
înalte,  Arianne  semăna  cu  mama  sa,  care  nu  avea  mai  mult  de  un  metru  şaizeci. 
Cu  toate  acestea,  sub  cingătoarea  împodobită  cu  nestemate  şi  straturile  vaporoase 
de  mătase  violet  şi  brocart  galben  se  desluşea  un  trup  de  femeie,  cu  forme  rotunde 
şi  voluptuoase. 

—  Tată,  rosti  ea  solemn  când  draperiile  se  dădură  la  o  parte,  întoarcerea  ta  e  o 
bucurie  pentru  Sunspear. 

—  Da,  am  auzit  veselia.  Prinţul  schiţă  un  zâmbet  palid  şi  cuprinse  obrazul 
fiicei  sale  cu  o  mână  roşie  şi  umflată.  Arăţi  bine.  Căpitane,  fii  bun  şi  ajută-mă  să 
cobor  de-aici. 

Hotah  îşi  vârî  securea  în  banduliera  pe  care  o  purta  de-a  curmezişul  spatelui  şi 
îl  cuprinse  pe  prinţ  în  braţe,  cu  blândeţe,  ca  să  nu-i  lovească  încheieturile  umflate. 
Chiar  şi  aşa,  Doran  Martell  îşi  înăbuşi  un  suspin  de  durere. 

—  Le-am  poruncit  bucătarilor  să  pregătească  un  ospăţ  pentru  seara  aceasta, 
spuse  Arianne,  cu  toate  mâncărurile  tale  preferate. 

—  Mă  tem  că  nu  le-aş  putea  aprecia  efortul  cum  se  cuvine.  Prinţul  îşi  roti  încet 
privirea  prin  curte.  N-o  văd  pe  Tyene. 

—  Ar  vrea  să-ţi  vorbească  în  particular.  Am  trimis-o  în  sala  tronului,  să  te 
aştepte  acolo. 

Prinţul  oftă. 

—  Foarte  bine.  Căpitane?  Cu  cât  isprăvesc  mai  iute,  cu  atât  mai  repede  mă  pot 
odihni. 

Hotah  îl  purtă  pe  braţe  pe  treptele  lungi  de  piatră  ale  Turnului  Soarelui,  către 
camera  mare,  circulară,  de  sub  cupolă,  unde  ultimele  raze  de  lumină  ale  după- 
amiezii  coborau  pieziş  prin  ferestrele  groase  din  sticlă  multicoloră,  împestriţând 
marmura  cu  zeci  de  diamante  colorate.  Acolo  îl  aştepta  cea  de-a  treia  Şerpoaică  a 
Nisipului. 

Şedea  cu  picioarele  încrucişate  pe  o  pernă,  lângă  daisul  înalt  unde  se  aflau 
jilţurile,  dar  se  ridică  de  îndată  ce  intrară.  Era  înveşmântată  într-o  rochie  mulată 
din  brocart  azuriu,  cu  mâneci  din  mătase  myrisheză,  care  o  făcea  să  arate  la  fel  de 
nevinovată  ca  Fecioara  însăşi.  într-o  mână  ţinea  broderia  la  care  lucrase,  în 
cealaltă,  o  pereche  de  ace  de  aur.  Tot  de  aur  îi  era  şi  părul,  iar  ochii,  lacuri 
albastre,  adânci...  şi,  totuşi,  cumva,  îi  aminteau  căpitanului  de  cei  ai  tatălui  ei, 
deşi  Oberyn  avusese  ochi  negri  ca  noaptea.  Toate  fiicele  Prinţului  Oberyn  au 
ochii  lui  de  viperă,  îşi  dădu  seama,  dintr-odată,  Hotah.  Culoarea  nu  contează. 

—  Unchiule,  grăi  Tyene  Sand.  Te  aşteptam. 

—  Căpitane,  ajută-mă  să  mă  aşez  în  jilţ. 

Pe  dais  se  aflau  două  jilţuri,  aproape  identice,  numai  că  pe  spătarul  unuia  era 
gravată  suliţa  familiei  Martell,  iar  pe  al  celuilalt,  soarele  orbitor  al  Rhoynului, 
care  fluturase  pe  catargele  corăbiilor  Nymeriei  când  poposiseră  pentru  prima  oară 
la  Dorne.  Căpitanul  îl  aşeză  pe  prinţ  sub  suliţă  şi  se  dădu  la  o  parte. 

—  Te  doare  atât  de  tare?  Glasul  Tyenei  era  blând  şi  înfăţişarea  dulce,  ca  fragii 
verii.  Mama  ei  fusese  preoteasă,  iar  Tyene  avea  un  aer  de  inocenţă  aproape 
nepământeană.  Aş  putea  să-ţi  uşurez  în  vreun  fel  suferinţa? 

—  Spune  ce  ai  de  spus  şi  lasă-mă  să  mă  odihnesc.  Sunt  obosit,  Tyene. 

—  Am  făcut  asta  pentru  tine,  unchiule.  Tyene  desfăcu  broderia  la  care  lucra.  îl 
înfăţişa  pe  tatăl  ei,  Prinţul  Oberyn,  zâmbind,  în  veşminte  roşii  din  cap  până-n 
picioare,  călare  pe  un  armăsar  de  nisip.  Când  o  termin,  îţi  aparţine,  ca  să  te  ajute 
să  ţi-1  aminteşti. 

—  N-am  cum  să-1  uit  pe  tatăl  tău. 

—  Asta  e  bine  de  ştiut.  Mulţi  îşi  pun  întrebări. 

—  Lordul  Tywin  ne-a  promis  capul  Muntelui. 

—  E  atât  de  bun. . .  dar  sabia  unui  călău  nu  e  un  sfârşit  pe  măsura  bravului  Ser 
Gregor.  Ne-am  rugat  atât  de  mult  pentru  moartea  lui,  se  cuvine  să  se  roage  şi  el 
pentru  asta.  Cunosc  otrava  pe  care  a  folosit-o  tatăl  meu  şi  nu  există  alta  mai  lentă 
şi  mai  chinuitoare.  în  curând,  s-ar  putea  să-1  auzim  urlând  până  şi  aici,  la 

Sunspear. 

Prinţul  Doran  oftă. 

—  Obara  îmi  cere  război.  Nym  s-ar  mulţumi  cu  crima.  Iar  tu? 

—  Război,  răspunse  Tyene,  dar  nu  războiul  surorii  mele.  Dornishenii  luptă  cel 
mai  bine  acasă,  aşa  că  eu  zic  să  ne  ascuţim  suliţele  şi  să  aşteptăm.  Când 
Lannisterii  şi  Tyrellii  ne  vor  ataca,  îi  vom  îneca  în  sânge  în  trecători  şi  îi  vom 
îngropa  sub  vârtejurile  de  nisip,  aşa  cum  am  mai  făcut  de  o  sută  de  ori. 

—  Dacă  ne  vor  ataca. 

—  O,  dar  trebuie,  altfel  regatul  va  fi  sfârtecat  din  nou,  aşa  cum  a  fost  înainte  să 
ne  însoţim  cu  dragonii.  Aşa  mi-a  spus  tata.  Spunea  că  trebuie  să-i  mulţumim 
Pezevenghiului  pentru  că  ne-a  trimis-o  pe  Prinţesa  Myrcella.  E  atât  de  frumoasă, 
nu  crezi?  Mi-aş  dori  să  am  bucle  ca  ale  ei.  E  născută  să  fie  regină,  întocmai  ca 
mama  ei.  în  obrajii  lui  Tyene  înfloriră  gropiţe.  Aş  fi  onorată  să  organizez  nunta  şi 
să  mă  ocup  şi  de  făuritul  coroanelor.  Trystane  şi  Myrcella  sunt  atât  de  nevinovaţi, 
mă  gândeam  la  aur  alb,  poate...  cu  smaralde,  să  se  potrivească  ochilor  Myrcellei. 
O,  ar  fi  bune  şi  diamantele  şi  perlele,  atât  timp  cât  copiii  sunt  căsătoriţi  şi 
încoronaţi.  Apoi  nu  mai  trebuie  decât  s-o  salutăm  pe  Myrcella  ca  Prima  pe 
Numele  Său,  Regina  a  Andalilor,  a  Rhoynarilor  şi  a  Primilor  Oameni  şi 
moştenitoarea  de  drept  a  Celor  Şapte  Regate  ale  Westerosului,  şi  să  aşteptăm 
venirea  leilor. 

—  Moştenitoarea  de  drept?  pufni  prinţul. 

—  E  mai  mare  decât  fratele  ei,  explică  Tyene,  ca  şi  când  prinţul  ar  fi  fost  vreun 
nătărău.  După  lege,  Tronul  de  Fier  trebuie  să-i  revină  ei. 

—  După  legea  dornisheană. 

—  Când  bunul  Rege  Daeron  s-a  căsătorit  cu  Prinţesa  Myriah  şi  ne-a  adus  în 
regatul  său,  s-a  convenit  că  legea  dornisheană  va  domni  de-a  pururi  în  Dorne.  Iar 
Myrcella  se  află,  din  întâmplare,  în  Dorne. 

—  Aşa  e.  Tonul  prinţului  era  plin  de  ranchiună.  Lasă-mă  să  mă  gândesc  la 
asta. 

Tyene  deveni  arţăgoasă. 

—  Gândeşti  prea  mult,  unchiule. 

—  Oare? 

—  Aşa  zicea  tata. 

—  Oberyn  gândea  prea  puţin. 

—  Unii  oameni  gândesc  pentru  că  se  tem  să  facă. 

—  E  o  diferenţă  între  teamă  şi  prudenţă. 

—  O,  trebuie  să  mă  rog  să  nu  te  văd  niciodată  speriat,  unchiule.  S-ar  putea  să 
uiţi  să  respiri.  Tyene  ridică  o  mână. . . 

Căpitanul  lăsă  capătul  securii  pe  pardoseala  de  marmură,  cu  o  bufnitură. 

—  Doamna  mea.  Mergi  prea  departe.  Coboară  de  pe  dais,  rogu-te. 

—  N-am  vrut  să-i  fac  niciun  rău,  căpitane.  îmi  iubesc  unchiul,  după  cum  ştiu 

că  şi  el  1-a  iubit  pe  tatăl  meu.  Tyene  plecă  genunchiul  în  faţa  prinţului.  Am  spus 
tot  ce-am  avut  de  spus,  unchiule.  Iartă-mă  dacă  te-am  jignit,  inima  mi-e  zdrobită. 
Mai  am  parte  de  dragostea  ta? 

—  De-a  pururi. 

—  Atunci  dă-mi  binecuvântarea  şi  voi  pleca.  Doran  ezită  o  fracţiune  de 
secundă  înainte  de  a  aşeza  mâna  pe  creştetul  nepoatei  sale. 

—  Fii  curajoasă,  copilă. 

—  O,  cum  nu?  Sunt  fiica  lui. 

De  îndată  ce  plecă,  Maester  Caleotte  se  năpusti  pe  dais. 

—  Prinţul  meu,  ea  n-a...  uite,  lasă-mă  să-ţi  văd  mâna.  Prima  dată  îi  cercetă 
palma,  apoi  o  întoarse  cu  blândeţe,  mirosind  dosul  degetelor  prinţului.  Nu,  bine. 
Asta  e  bine.  Nu  sunt  zgârieturi,  aşa  că. . . 

Prinţul  îşi  retrase  mâna. 

—  Maester,  aş  putea  să  te  rog  să-mi  aduci  nişte  lapte  de  mac?  Un  degetar 
mi-ar  fi  de-ajuns. 

—  Macul.  Da,  negreşit. 

—  Acum,  aş  zice,  îl  îndemnă  cu  blândeţe  Doran  Martell  şi  Caleotte  porni  în 
goană  către  scări. 

Afară,  soarele  apusese.  Lumina  de  sub  cupolă  era  scăldată  în  albastrul 
asfinţitului  şi  toate  diamantele  de  pe  podea  se  stingeau.  Prinţul  stătea  în  jilţul  său, 
sub  suliţa  Martell,  cu  chipul  palid  de  durere.  După  o  lungă  tăcere,  se  întoarse  către 
Areo  Hotah: 

—  Căpitane,  spuse  el,  cât  de  loiali  sunt  străjerii  mei? 

—  Loiali.  Căpitanul  nu  ştia  ce  altceva  să  spună. 

—  Toţi?  Sau  unii? 

—  Sunt  oameni  buni.  Buni  dornisheni.  Vor  face  după  cum  le  ordon.  îşi  izbi 
securea  de  podea.  îţi  voi  aduce  capul  oricărui  om  te  va  trăda. 

—  Nu  vreau  niciun  cap.  Vreau  supunere. 

—  O  ai.  Slujeşte,  Supune-  te.  Apără.  Jurăminte  simple  pentru  un  om  simplu. 
De  câţi  oameni  e  nevoie? 

—  Te  las  pe  tine  să  decizi.  S-ar  putea  ca  o  mână  de  oameni  destoinici  să  ne 
slujească  mai  bine  decât  douăzeci.  Vreau  ca  totul  să  se  termine  cât  mai  repede  şi 
mai  discret  cu  putinţă,  fără  vărsare  de  sânge. 

—  Repede,  discret  şi  fără  vărsare  de  sânge,  da.  Care  ţi-e  porunca? 

—  Le  vei  găsi  pe  fiicele  fratelui  meu,  le  vei  lua  ostatice  şi  le  vei  închide  în 
celulele  din  vârful  Turnului  Suliţei. 

—  Şerpoaicele  Nisipului?  Gâtlejul  căpitanului  era  uscat.  Toate...  toate  opt, 
prinţul  meu?  Şi  cele  mici? 

Prinţul  chibzui. 

—  Fiicele  Ellariei  sunt  prea  mici  ca  să  reprezinte  un  pericol,  dar  unii  ar  putea 
încerca  să  le  folosească  împotriva  mea.  Ar  fi  cel  mai  bine  să  fie  în  mâinile 

noastre.  Da,  şi  pe  cele  mici...  dar  mai  întâi  duceţi-le  la  adăpost  pe  Tyene, 
Nymeria  şi  Obara. 

—  Cum  porunceşte  prinţul  meu.  Inima  căpitanului  era  tulburată.  Micii  mele 
prinţese  nu  îi  va  plăcea  asta.  Dar  Sarella?  E  femeie  în  toată  firea,  are  aproape 
douăzeci  de  ani. 

—  Dacă  nu  se  întoarce  la  Dorne,  n-am  ce  să  fac  în  privinţa  Sarellei,  doar  să  mă 
rog  să  se  dovedească  mai  înţeleaptă  decât  surorile  ei.  Pe  ea  las-o  cu...  jocul  ei. 
Adună-le  pe  celelalte.  Nu-mi  voi  găsi  odihna  până  nu  voi  şti  că  sunt  toate  în 
siguranţă  şi  sub  pază. 

—  Voia  ţi  se  va  împlini.  Căpitanul  şovăi.  Când  se  va  afla,  oamenii  vor  urla  în 
gura  mare  pe  străzi. 

—  întregul  Dorne  va  urla,  spuse  Doran  Martell,  cu  un  glas  obosit.  Nu  pot 
decât  să  mă  rog  ca  Lordul  Tywin  să-i  audă,  la  Debarcaderul  Regelui,  ca  să  ştie  ce 
prieten  loial  are  la  Sunspear. 

CERSEI 

Se  visă  pe  Tronul  de  Fier,  sus,  deasupra  tuturor. 

Dedesubt,  curtenii  erau  nişte  şoricei  multicolori.  Lorzi  semeţi  şi  mândre 
doamne  îngenuncheau  în  faţa  ei.  Bravi  cavaleri  tineri  îşi  aşezau  săbiile  la 
picioarele  sale,  cerându-i  favoruri,  iar  regina  le  zâmbea  de  la  înălţimea  ei.  Până 
când  piticul  apăru  ca  din  senin,  arătând-o  cu  degetul  şi  hohotind  de  râs.  Lorzii  şi 
doamnele  începură  să  chicotească,  ascunzându-şi  zâmbetele  în  spatele  mâinilor. 
Abia  atunci  îşi  dădu  seama  regina  că  era  goală. 

Oripilată,  încercă  să  se  acopere  cu  mâinile.  Ţepii  şi  lamele  Tronului  de  Fier 
muşcară  în  carnea  ei  când  se  ghemui  să-şi  ascundă  ruşinea.  Sângele  îi  şiroia  roşu 
pe  picioare,  în  timp  ce  dinţi  de  oţel  îi  sfârtecau  torsul.  Când  încercă  să  se  ridice, 
piciorul  îi  alunecă  într-o  gaură  din  metalul  răsucit.  Cu  cât  se  zbătea  mai  mult,  cu 
atât  tronul  o  înghiţea,  sfâşiindu-i  halci  de  carne  de  pe  piept  şi  de  pe  pântece, 
spintecându-i  braţele  şi  picioarele  până  când  sclipiră  lipicioase  şi  roşii. 

Şi  în  tot  acest  timp,  fratele  ei  ţopăia  dedesubt,  râzând. 

Glasul  lui  vesel  îi  răsuna  încă  în  urechi  când  simţi  o  uşoară  atingere  pe  umăr  şi 
se  trezi  brusc.  în  prima  clipă,  i  se  păru  că  mâna  face  parte  din  coşmar  şi  Cersei 
ţipă,  însă  era  doar  Senelle.  Chipul  fetei  era  alb  de  spaimă. 

Nu  suntem  singure,  îşi  dădu  seama  regina.  în  jurul  patului  ei  se  înălţau  umbre 
ameninţătoare,  siluete  înalte,  cu  cămăşi  de  zale  scânteind  sub  mantii.  Oamenii 
înarmaţi  nu  aveau  ce  căuta  aici.  Unde  sunt  străjerii  mei?  Camera  era  întunecată, 
luminată  doar  de  lămpaşul  pe  care  unul  dintre  musafirii  nepoftiţi  îl  ţinea  ridicat. 
Nu  trebuie  să  par  speriată.  Cersei  îşi  dădu  pe  spate  părul  răvăşit  de  somn  şi 
întrebă: 


48 


—  Ce  vreţi  de  la  mine?  în  lumina  lămpaşului  păşi  un  bărbat  şi  Cersei  văzu  că 
mantia  îi  era  albă.  Jaime?  Am  visat  un  frate,  dar  celălalt  a  venit  să  mă  trezească. 

—  înălţimea  Ta.  Glasul  nu  era  al  fratelui  ei.  Lordul  Comandant  a  spus  să 
venim  să  te  luăm.  Avea  cârlionţi,  dar  părul  lui  Jaime  era  blond  şi  mat,  ca  al  ei,  în 
timp  ce  al  acestui  bărbat  era  negru  şi  lucios.  Se  holbă  la  el,  nedumerită,  în  timp  ce 
bărbatul  îngăimă  ceva  despre  o  privată  şi  o  arbaletă  şi  rosti  numele  tatălui  ei.  încă 
visez,  gândi  Cersei.  Nu  m-am  trezit,  iar  coşmarul  nu  s-a  sfârşit.  Tyrion  va  ieşi  în 
curând  de  sub  pat  şi  va  râde  de  mine. 

Dar  asta  era  o  nebunie.  Fratele  ei  pitic  era  jos,  în  celulele  negre,  condamnat  să 
moară  chiar  astăzi.  îşi  privi  mâinile,  întorcându-le  ca  să  se  asigure  că  avea  toate 
degetele.  Când  îşi  trecu  o  palmă  de-a  lungul  braţului,  avea  pielea  de  găină,  dar 
neatinsă.  Nu  avea  tăieturi  la  picioare,  nici  răni  pe  tălpi.  Un  vis,  n- a  fost  decât  un 
vis.  Am  băut  prea  mult  aseară,  aceste  temeri  sunt  născute  din  vin.  Eu  voi  fi  cea 
care  va  râde  în  seara  asta.  Copiii  mei  vor  fi  în  afara  primejdiei.  Tronul  lui 
Tommen  va  fi  asigurat,  iar  frăţiorul  meu  pocit  va  putrezi,  mai  scurt  cu  un  cap. 

Jocelyn  Swyft  era  lângă  ea,  zorind-o  să  bea  dintr-o  cupă.  Cersei  luă  o 
înghiţitură  de  apă  amestecată  cu  lămâie,  atât  de  acră  încât  o  scuipă.  Auzea  vântul 
nopţii  zornăind  obloanele  şi  vedea  ciudat  de  limpede.  Jocelyn  tremura  ca  o  frunză, 
la  fel  de  speriată  ca  Senelle.  Ser  Osmund  Kettleblack  se  înălţa  deasupra  ei.  în 
spatele  lui  stătea  Ser  Boros  Blount,  cu  un  lămpaş.  La  uşă  se  aflau  străjeri 
Lannister,  cu  leii  aurii  sclipindu-le  pe  crestele  coifurilor.  Păreau  şi  ei  speriaţi. 
Oare  e  cu  putinţă?  se  întrebă  regina.  E  cu  putinţă  să  fie  adevărat? 

Se  ridică  şi  o  lăsă  pe  Senelle  să-i  aşeze  un  halat  pe  umeri,  ca  să-şi  ascundă 
goliciunea.  Cersei  şi-1  legă  singură,  cu  degetele  ţepene  şi  neîndemânatice. 

—  Nobilul  meu  tată  are  străjeri  în  preajma  lui  zi  şi  noapte,  spuse  ea.  îşi  simţea 
limba  grea.  Mai  luă  o  înghiţitură  de  apă  cu  lămâie  şi  o  învârti  în  gură,  ca  să-şi 
împrospăteze  respiraţia.  Un  fluture  de  noapte  intrase  în  lămpaşul  pe  care-1  ţinea 
Ser  Boros.  Cersei  îi  auzea  bâzâitul  şi  îi  vedea  umbra  aripilor  care  loveau  sticla. 

—  Străjerii  erau  la  locurile  lor,  înălţimea  Ta,  spuse  Osmund  Kettleblack.  Am 
găsit  o  uşă  ascunsă  în  spatele  şemineului.  Un  culoar  secret.  Lordul  Comandant  a 
coborât  să  vadă  unde  duce. 

—  Jaime?  Teroarea  o  cuprinse,  iute  ca  o  furtună.  Jaime  ar  trebui  să  fie  cu 
regele... 

—  Băiatul  n-a  păţit  nimic.  Ser  Jaime  a  trimis  o  duzină  de  oameni  să-1  vegheze, 
înălţimea  Sa  doarme  liniştit. 

Sper  să  aibă  parte  de  un  vis  mai  dulce  decât  mine  şi  de  o  trezire  mai  blândă. 

—  Cine  este  cu  regele? 

—  Ser  Loras  are  onoarea,  dacă  îţi  e  pe  plac.  Nu-i  era  pe  plac.  Tyrellii  erau 
singurii  dregători  pe  care  regii-dragoni  îi  ridicaseră  mult  peste  rangul  lor. 
Vanitatea  le  era  depăşită  doar  de  propria  ambiţie.  Ser  Loras  putea  fi  el  frumos  ca 
un  vis  de  fecioară,  dar  sub  mantia-i  albă  era  un  Tyrell  până  în  măduva  oaselor. 

Din  câte  ştia  ea,  fructul  putred  al  acestei  nopţi  putea  să  fi  fost  plantat  şi  crescut  la 
Highgarden. 

însă  aceasta  era  o  bănuială  pe  care  nu  îndrăznea  s-o  spună  cu  voce  tare. 

—  Lăsaţi-mă  o  clipă  să  mă  îmbrac.  Ser  Osmund,  mă  vei  însoţi  la  Turnul 
Mâinii.  Ser  Boros,  trezeşte-i  pe  temniceri  şi  asigură-te  că  piticul  e  tot  în  celula  lui. 
Cersei  refuza  să-i  rostească  numele.  N-ar  fi  avut  niciodată  curajul  să  ridice  mâna 
împotriva  tatei,  îşi  spuse  ea,  dar  trebuia  să  se  asigure. 

—  Cum  porunceşte  înălţimea  Ta.  Blount  îi  predă  lămpaşul  lui  Ser  Osmund. 
Lui  Cersei  nu-i  displăcea  să-1  vadă  plecând.  Tata  n-ar  fi  trebuit  să-l  reprimească 
în  rândul  mantiilor  albe.  Omul  se  dovedise  un  laş. 

Pe  când  ajunseră  să  părăsească  Fortăreaţa  lui  Maegor,  cerul  se  luminase 
într-un  intens  albastru-cobalt,  dar  stelele  sclipeau  încă.  Toate,  în  afară  de  una, 
gândi  Cersei.  Steaua  strălucitoare  a  Apusului  a  căzut,  iar  nopţile  vor  fii  mai 
întunecoase  de-acum.  Se  opri  pe  podul  basculant  care  traversa  şanţul  uscat, 
rămânând  cu  privirea  pierdută  la  ţepuşele  de  dedesubt.  N-ar  îndrăzni  să  mă  mintă 
despre  aşa  ceva. 

—  Cine  1-a  găsit? 

—  Unul  dintre  străjeri,  răspunse  Ser  Osmund.  Lum.  A  mers  să  se  uşureze  şi  1-a 
găsit  pe  Lordul  Tywin  în  privată. 

Nu,  nu  e  cu  putinţă.  Nu  aşa  moare  un  leu. 

Regina  se  simţea  ciudat  de  calmă.  îşi  amintea  momentul  când,  copilă  fiind,  îi 
căzuse  primul  dinte.  N-o  duruse,  dar  spaţiul  gol  din  gură  îi  părea  atât  de  ciudat 
încât  nu  se  putea  abţine  să-1  atingă  mereu  cu  limba.  Acum,  în  lume  a  rămas  un 
gol,  acolo  unde  s-  a  aflat  tata,  iar  golurile  trebuie  umplute. 

Dacă  Tywin  Lannister  era,  într-adevăr,  mort,  nimeni  nu  era  în  siguranţă...  şi, 
cel  mai  puţin  dintre  toţi,  fiul  ei  urcat  pe  tron.  Când  leul  se  prăbuşeşte,  îşi  fac 
apariţia  fiarele  mai  mici:  şacalii,  vulturii  şi  câinii  sălbatici.  Vor  încerca  s-o  dea  la 
o  parte,  aşa  cum  au  făcut  întotdeauna.  Va  trebui  să  se  mişte  repede,  ca  atunci  când 
murise  Robert.  Ar  putea  fi  isprava  lui  Stannis  Baratheon,  printr-o  unealtă  de-a  lui. 
Ar  putea  foarte  bine  să  fie  preludiul  unui  alt  atac  asupra  oraşului.  Cersei  spera  că 
aşa  stăteau  lucrurile.  Foarte  bine,  să  vină.  II  voi  zdrobi,  întocmai  cum  a  făcut  tata, 
iar  de  data  aceasta  va  muri.  Stannis  n-o  speria,  nu  mai  mult  decât  o  speriase 
Mace  Tyrell.  Nimeni  n-o  speria.  Era  o  fiică  a  neclintitului  Casterly  Rock,  o 
leoaică.  Nimeni  nu  mă  va  mai  obliga  să  mă  recăsătoresc.  Casterly  Rock  era  acum 
al  ei,  împreună  cu  toată  puterea  Casei  Lannister.  Nimeni  nu-i  va  mai  ieşi  din 
cuvânt.  Chiar  şi  atunci  când  Tommen  nu  va  mai  avea  nevoie  de  o  regentă, 
Doamna  de  Casterly  Rock  va  rămâne  o  putere  în  ţinut. 

Răsăritul  soarelui  pictase  vârfurile  turnurilor  într-un  roşu  aprins,  dar  noaptea 
se  cuibărea  încă  la  poalele  zidurilor.  Castelul  era  atât  de  liniştit  încât  Cersei  ar  fi 
putut  crede  că  toţi  oamenii  săi  erau  morţi.  Ar  trebui  să  fie.  Nu  se  cuvine  ca  Tywin 
Lannister  să  moară  singur.  Un  asemenea  om  merită  o  suită  care  să  se  îngrijească 


50 


de  nevoile  lui  în  iad. 

Patru  suliţaşi  în  mantii  roşii  şi  coifuri  cu  creste  în  forma  unor  coame  de  lei 
erau  postaţi  la  poarta  Turnului  Mâinii. 

—  Nimeni  nu  intră  şi  nu  iese  fără  permisiunea  mea,  le  spuse  Cersei.  îi  venea 
uşor  să  poruncească.  Şi  tatăl  meu  avea  oţel  în  glas. 

în  turn,  fumul  torţelor  îi  irită  ochii,  dar  Cersei  nu  lacrimă,  nu  mai  mult  decât  ar 
fi  lăcrimat  tatăl  ei.  Sunt  singurul  fiu  adevărat  pe  care  l-a  avut  vreodată.  Urcând, 
paşii  îi  scârţâiau  pe  treptele  de  piatră.  Continua  să  audă  fluturele  de  noapte  bătând 
sălbatic  din  aripi  în  lămpaşul  lui  Ser  Osmund.  Mori,  îi  transmise  regina  în  gând, 
iritată,  zboară  în  flacără  şi  isprăveşte  odată. 

Alte  două  santinele  în  mantii  roşii  stăteau  în  capul  scărilor.  Lester  cel  Roşu 
murmură  o  vorbă  de  condoleanţe  când  Cersei  trecu  pe  lângă  el.  Regina  răsufla 
greu  şi  îşi  simţea  inima  tremurându-i  în  piept.  Treptele,  îşi  spuse,  turnul  ăsta 
blestemat  are  prea  multe  trepte.  îi  trecu  vag  prin  minte  să-1  doboare. 

Holul  era  plin  de  nătărăi  care  vorbeau  în  şoaptă,  de  parcă  Lordul  Tywin  ar  fi 
dormit,  iar  ei  s-ar  fi  temut  să-1  trezească.  Străjeri  şi  slujitori  deopotrivă  se  dădură 
la  o  parte  din  calea  ei,  mişcându-şi  gurile.  Le  văzu  gingiile  roz  şi  limbile 
bălăbănindu-se,  dar  cuvintele  lor  nu  erau  mai  desluşite  decât  bâzâitul  fluturelui. 
Ce  caută  aici?  De  unde  au  aflat?  După  lege,  pe  ea  trebuiau  s-o  cheme  prima.  Ea 
era  Regina  Regentă,  oare  uitaseră? 

în  faţa  dormitorului  Mâinii  stătea  Ser  Meryn  Trant,  în  armură  şi  mantie  albe. 
Viziera  coifului  îi  era  deschisă  şi  pungile  de  sub  ochi  îl  făceau  să  pară  pe  jumătate 
adormit. 

—  Scoate-i  pe  oamenii  ăştia  afară.  Tatăl  meu  e  în  privată? 

—  L-au  dus  înapoi  în  patul  său,  doamna  mea.  Ser  Meryn  dădu  uşa  în  lături, 
lăsând-o  să  intre. 

Lumina  dimineţii  îşi  croia  drum  printre  obloane,  pictând  zăbrele  aurii  peste 
paiele  risipite  pe  podeaua  dormitorului.  Unchiul  ei  Kevan  era  în  genunchi  lângă 
pat,  încercând  să  se  roage,  dar  abia  reuşea  să-şi  smulgă  cuvintele.  Lângă  şemineu 
se  îngrămădeau  santinele.  Uşa  secretă  despre  care  îi  vorbise  Ser  Osmund  se  căsca 
în  spatele  tăciunilor,  nu  mai  mare  decât  un  cuptor.  Un  om  ar  fi  trebuit  să  se 
târască.  Dar  Tyrion  e  doar  jumătate  de  om.  Gândul  o  înfurie.  Nu,  piticul  e  încuiat 
într-o  celulă  neagră.  Nu  putea  fi  isprava  lui.  Stannis,  îşi  spuse  ea.  Stannis  a  fost 
în  spatele  acestei  fapte.  încă  are  adepţi  în  oraş.  El  sau  Tyrellii... 

Se  vorbise  mereu  despre  un  coridor  secret  în  Fortăreaţa  Roşie.  Se  presupunea 
că  Maegor  cel  Crud  îi  omorâse  pe  cei  care  construiseră  castelul,  ca  să  păstreze 
secretul.  Oare  câte  alte  dormitoare  au  uşi  ascunse?  Dintr-odată,  Cersei  îl  văzu 
aievea  pe  pitic  ieşind  târâş  din  spatele  unei  tapiserii  în  camera  lui  Tommen,  cu  un 
pumnal  în  mână.  Tommen  e  bine  păzit,  îşi  spuse.  Dar  Lordul  Tywin  fusese  şi  el 
bine  păzit. 

Pentru  o  clipă,  nu-1  recunoscu  pe  omul  mort.  Avea  părul  ca  tatăl  ei,  da,  dar 

acesta  era  negreşit  altcineva,  un  bărbat  mai  mic  şi  mult  mai  bătrân.  Cămaşa  de 
noapte  îi  era  adunată  la  piept,  lăsându-1  gol  de  la  brâu  în  jos.  Săgeata  îl  nimerise 
în  pântece,  între  ombilic  şi  mădular,  şi  era  înfiptă  atât  de  adânc  încât  nu  i  se  mai 
zărea  decât  penajul  de  la  capăt.  Părul  pubian  îi  era  năclăit  de  sânge. 
Mirosul  o  făcu  să-şi  încreţească  nasul. 

—  Scoateţi  săgeata,  porunci  ea.  Omul  acesta  e  Mâna  Regelui!  Şi  tatăl  meu. 
Nobilul  meu  tată.  Ar  trebui  să  ţip  şi  să- mi  smulg  părul  din  cap?  Catelyn  Stark,  se 
spunea,  îşi  sfârtecase  faţa  în  fâşii  însângerate  când  Freyii  îl  uciseseră  pe 
nepreţuitul  ei  Robb.  Ţi- ar  plăcea,  tată?  îi  venea  să-1  întrebe.  Sau  ai  vrea  să  fiu 
puternică?  Tu  ai  plâns  după  tatăl  tău?  Bunicul  ei  murise  pe  când  ea  avea  doar  un 
an,  dar  Cersei  ştia  povestea.  Lordul  Tytos  se  îngrăşase  foarte  mult  şi,  într-o  zi,  pe 
când  urca  scările  către  ţiitoarea  lui,  inima  i-a  crăpat.  Tatăl  ei  era  plecat  la 
Debarcaderul  Regelui,  unde  slujea  ca  Mână  a  Regelui  Nebun.  Lordul  Tywin  era 
adesea  plecat  la  Debarcaderul  Regelui,  când  ea  şi  Jaime  erau  mici.  Dacă  a  plâns 
când  a  aflat  despre  moartea  tatălui  său,  a  făcut-o  unde  nimeni  nu  i-a  văzut 
lacrimile. 

Regina  îşi  simţea  unghiile  săpând  în  palme. 

—  Cum  l-aţi  putut  lăsa  aşa?  Tatăl  meu  a  fost  Mână  pentru  trei  regi,  un  om  de 
seamă  cum  n-au  mai  văzut  Cele  Şapte  Regate.  Pentru  el  trebuie  să  sune  clopotele, 
aşa  cum  au  sunat  pentru  Robert.  Trebuie  să  fie  îmbăiat  şi  îmbrăcat  pe  potriva 
rangului  său,  în  veşminte  de  hermină  şi  brocart  şi  mătase  purpurie.  Unde  e 
Pycelle?  Unde  e  Pycelle?  Se  întoarse  către  străjeri.  Puckens,  adu-1  pe  Marele 
Maester  Pycelle.  Trebuie  să-1  vadă  pe  Lordul  Tywin. 

—  L-a  văzut,  înălţimea  Ta,  spuse  Puckens.  A  venit,  a  văzut  şi  a  plecat  să 
cheme  surorile  tăcute. 

După  mine  au  trimis  la  urmă.  Când  îşi  dădu  seama,  se  înfurie  aproape  mai 
presus  de  cuvinte.  Iar  Pycelle  preferă  să  fugă  să  trimită  un  mesaj  în  loc  să-şi 
murdărească  mâinile  zbârcite.  Nu  e  bun  de  nimic. 

—  Găsiţi-1  pe  Maester  Ballabar,  porunci  ea.  Găsiţi-1  pe  Maester  Frenken.  Pe 
oricare  dintre  ei.  Puckens  şi  Ureche- Surdă  alergară  să-i  împlinească  porunca. 
Unde  e  fratele  meu? 

—  A  coborât  în  tunel.  Există  un  culoar  vertical,  cu  trepte  de  fier  prinse  în 
piatră.  Ser  Jaime  s-a  dus  să  vadă  cât  e  de  adânc. 

Are  doar  o  mână,  îi  venea  să  le  strige.  Ar  fi  trebuit  să  meargă  unul  dintre  voi. 
Nu  e  treaba  lui  să  coboare  scări.  Oamenii  care  l-au  omorât  pe  tata  ar  putea  fi 
acolo,  jos,  aşteptându-l.  Geamănul  ei  fusese  întotdeauna  pripit  şi  se  părea  că  nici 
măcar  pierderea  unei  mâini  nu-1  învăţase  ce  e  prudenţa.  Cersei  era  gata  să 
poruncească  străjerilor  să  coboare  după  el  şi  să-1  aducă  înapoi,  când  Puckens  şi 
Ureche- Surdă  se  întoarseră  cu  un  bărbat  cărunt  între  ei. 

—  înălţimea  Ta,  spuse  Ureche-Surdă,  omul  ăsta  susţine  că  e  maester. 
Bărbatul  făcu  o  plecăciune  adâncă. 

—  Cum  pot  să  mă  pun  în  slujba  înălţimii  Tale? 

Chipul  îi  era  vag  cunoscut,  dar  Cersei  nu-1  putea  identifica.  Bătrân,  dar  nu 
atât  de  bătrân  ca  Pycelle.  Omul  ăsta  mai  are  niţică  vlagă  în  el.  Era  înalt,  deşi 
uşor  gârbovit,  cu  riduri  în  jurul  ochilor  săi  albaştri,  îndrăzneţi.  Are  gâtul  gol. 

—  Nu  ai  colan  de  maester. 

—  Mi-a  fost  luat.  Numele  meu  este  Qyburn,  cu  voia  înălţimii  Tale.  Am  tratat 
mâna  fratelui  tău. 

—  Cioata,  vrei  să  spui.  Acum  şi-1  amintea.  Venise  cu  Jaime  de  la  Harrenhal. 

—  N-am  putut  salva  mâna  lui  Ser  Jaime,  e  adevărat.  Dar  priceperea  mea  i-a 
salvat  braţul,  poate  chiar  viaţa.  Citadela  mi-a  luat  colanul,  dar  nu  mi-a  putut  lua 
ştiinţa. 

—  S-ar  putea  să  te  descurci,  hotărî  ea.  Dacă  mă  dezamăgeşti,  vei  pierde  mai 
mult  decât  un  colan,  te  asigur.  Scoate  săgeata  din  burta  tatălui  meu  şi  pregăteşte-1 
pentru  surorile  tăcute. 

—  Cum  porunceşte  regina  mea.  Qyburn  se  duse  lângă  pat,  se  opri  şi  întoarse 
capul.  Şi  cu  fata  ce  să  fac,  înălţimea  Ta? 

—  Fata?  Cersei  nu  observase  cel  de-al  doilea  cadavru.  Se  apropie  de  pat  cu 
paşi  mari,  azvârli  la  o  parte  maldărul  de  cuverturi  însângerate  şi  o  văzu  acolo, 
goală,  rece  şi  roz. . .  mai  puţin  faţa,  care  devenise  la  fel  de  neagră  ca  a  lui  Joff  la 
ospăţul  său  de  nuntă.  Un  lanţ  de  mâini  aurii  era  pe  jumătate  îngropat  în  carnea 
gâtului  ei,  răsucit  atât  de  strâns  încât  îi  sfâşiase  pielea.  Cersei  şuieră  ca  o  pisică 
furioasă.  Ea  ce  caută  aici? 

—  Acolo  am  găsit-o,  înălţimea  Ta,  răspunse  Ureche-Surdă.  E  târfa 
Pezevenghiului.  De  parcă  asta  ar  fi  explicat  de  ce  se  afla  aici. 

Nobilul  meu  tata  nu  avea  nevoie  de  târfe,  gândi  ea.  După  moartea  mamei 
noastre  nu  s-a  mai  atins  niciodată  de  vreo  femeie.  îi  aruncă  străjerului  o  privire 
de  gheaţă. 

—  Asta  nu  e...  când  tatăl  său  a  murit,  Lordul  Tywin  s-a  întors  la  Casterly 
Rock,  unde  a  găsit  o...  o  femeie  de  teapa  ăsteia...  acoperită  de  bijuteriile  mamei 
sale  şi  purtând  una  dintre  rochiile  ei.  A  smuls  de  pe  ea  bijuteriile,  rochia  şi  toate 
celelalte.  Timp  de  două  săptămâni  a  fost  purtată  goală  pe  străzile  Lannisportului, 
să  mărturisească  fiecărui  om  pe  care-1  întâlneşte  că  e  o  hoaţă  şi  o  stricată.  Aşa  se 
ocupa  Lordul  Tywin  Lannister  de  târfe.  Niciodată...  femeia  asta  se  afla  aici  cu 
vreun  alt  scop,  nu  pentru. . . 

—  Poate  că  Lordul  o  interoga  pe  fată  despre  stăpâna  ei,  sugeră  Qyburn.  Şansa 
Stark  a  dispărut  în  noaptea  în  care  a  fost  ucis  regele,  după  câte  am  auzit. 

—  Aşa  e.  Cersei  se  agăţă  cu  aviditate  de  această  idee.  O  interoga,  negreşit.  Nu 
încape  îndoială.  îl  vedea  pe  Tyrion,  cu  căutătura  lui  răutăcioasă,  cu  gura  strâmbată 
a  batjocură  sub  nasu-i  în  ruină.  Şi  cum  altfel  s-o  inter oghezi  mai  bine  decât  goală, 
cu  picioarele  larg  desfăcute?  şoptea  piticul.  Aşa-mi  place  şi  mie  s-o  interoghez. 

Regina  îşi  întoarse  privirea.  N-am  să  mă  uit  la  ea.  Dintr-odată,  era  prea  mult  şi 

să  fie  în  aceeaşi  cameră  cu  femeia  moartă.  Dădu  buzna  pe  lângă  Qyburn,  afară,  în 
hol. 

Lui  Ser  Osmund  i  se  alăturaseră  fraţii  săi,  Osney  şi  Osfryd. 

—  în  dormitorul  Mâinii  se  află  o  femeie  moartă,  le  spuse  Cersei  celor  trei  fraţi 
Kettleblack.  Nimeni  nu  trebuie  să  afle  vreodată  că  a  fost  aici. 

—  Da,  stăpână.  Ser  Osney  avea  cicatrici  pe  obraz,  acolo  unde  îl  zgâriase  alta 
dintre  târfele  lui  Tyrion.  Şi  ce  să  facem  cu  ea? 

—  Daţi-o  hrană  la  câini.  Luaţi-o  de  ţiitoare.  Ce-mi  pasă  mie?  N-  a  fost 
niciodată  aici.  Am  să-i  tai  limba  oricui  va  îndrăzni  să  spună  că  a  fost.  M-aţi 
înţeles? 

Osney  şi  Osfryd  schimbară  o  privire. 

—  Da,  înălţimea  Ta. 

Cersei  îi  urmă  înapoi  în  dormitor  şi  îi  privi  înfâşurând  fata  în  păturile 
însângerate  ale  tatălui  său.  Shae,  o  chema  Shae.  Ultima  oară  vorbiseră  în  seara  de 
dinaintea  duelului  piticului,  după  ce  acel  şarpe  dornishean  zâmbitor  se  oferise  să-i 
fie  campion.  Shae  se  arătase  interesată  de  anumite  giuvaiere  pe  care  i  le  dăduse 
Tyrion  şi  anumite  promisiuni  pe  care  i  le-ar  fi  făcut  Cersei,  un  conac  în  oraş  şi  un 
cavaler  care  s-o  ia  de  nevastă.  Regina  spusese  răspicat  că  târfa  nu  va  primi  nimic 
de  la  ea  până  nu  le  va  spune  unde  plecase  Şansa  Stark. 

—  I-ai  fost  cameristă.  Vrei  să  cred  că  nu  ştiai  nimic  despre  planurile  ei? 
spusese  ea.  Shae  plecase  cu  ochii  în  lacrimi. 

Ser  Osfryd  săltă  trupul  înfăşurat  în  pături  pe  umăr. 

—  Vreau  lanţul  ăla,  spuse  Cersei.  Ai  grijă  să  nu  zgârii  aurul.  Osfryd  dădu  din 
cap  şi  porni  spre  uşă.  Nu,  nu  prin  curte.  Cersei  făcu  semn  către  culoarul  secret. 
Este  un  tunel  care  coboară  în  temniţe.  Pe-acolo. 

Chiar  când  Ser  Osfryd  se  lăsă  pe  un  genunchi  în  faţa  şemineului,  tunelul  se 
lumină  şi  regina  auzi  zgomote.  Jaime  ieşi  cocoşat,  ca  o  bătrână,  stârnind  nori  de 
funingine  din  ultimul  foc  al  Lordului  Tywin. 

—  Daţi-vă  la  o  parte  din  calea  mea!  le  spuse  fraţilor  Kettleblack. 
Cersei  se  năpusti  spre  el. 

—  I-ai  găsit?  I-ai  găsit  pe  criminali?  Câţi  erau?  Era  convinsă  că  erau  mai 
mulţi.  Un  singur  om  nu  l-ar  fi  putut  ucide  pe  tatăl  ei. 

Chipul  fratelui  ei  geamăn  era  răvăşit. 

—  Culoarul  vertical  coboară  într-o  încăpere  unde  se  întâlnesc  mai  multe 
tuneluri.  Sunt  închise  cu  porţi  de  fier,  legate  cu  lanţuri  şi  zăvorâte.  Trebuie  să 
găsesc  cheile.  îşi  roti  privirea  prin  dormitor.  Făptaşul  s-ar  putea  să  stea  ascuns  în 
ziduri.  Acolo  e  un  labirint  şi  e  întuneric. 

Şi-1  imagina  pe  Tyrion  furişându-se  printre  ziduri,  ca  un  şobolan  monstruos. 
Nu.  Eşti  nebună.  Piticul  e  în  celula  lui. 

—  Loviţi  zidurile  cu  ciocanele.  Doborâţi  turnul,  dacă  trebuie.  Vreau  să-i  găsiţi. 
Oricine  a  făcut  asta,  vreau  să  moară. 

Jaime  o  cuprinse  în  braţe,  strângându-i  talia  cu  mâna  cea  bună.  Mirosea  a 
cenuşă,  dar  avea  în  păr  soarele  dimineţii,  scăldându-1  într-o  strălucire  aurie.  îi 
venea  să-i  apropie  faţa,  să-1  sărute.  Mai  târziu,  îşi  spuse,  mai  târziu  va  veni  la 
mine,  căutând  alinare. 

—  Suntem  moştenitorii  lui,  Jaime,  şopti  ea.  De  noi  va  depinde  să-i  ducem 
misiunea  la  bun  sfârşit.  Trebuie  să  iei  locul  tatei  ca  Mână.  Cu  siguranţă,  acum  îţi 
dai  seama.  Tommen  va  avea  nevoie  de  tine. . . 

Jaime  se  smulse  de  lângă  ea  şi  ridică  braţul,  vârându-i  cioata  în  faţă. 

—  O  Mână  fără  mână?  Proastă  glumă,  surioară.  Nu-mi  cere  să  preiau 
conducerea. 

Unchiul  lor  auzi  riposta.  Qyburn  la  fel,  şi  fraţii  Kettleblack,  care  se  căzneau 
să-şi  treacă  povara  prin  cenuşă.  Până  şi  străjerii  auziră,  Puckens  şi  Hoke 
Picior-de-Cal  şi  Ureche-Surdă.  Până  la  apusul  soarelui,  va  afla  tot  castelul. 
Cersei  simţi  căldura  năvălindu-i  în  obraji. 

—  Să  preiei  conducerea?  N-am  spus  nimic  despre  aşa  ceva.  Voi  domni  eu 
până  când  fiul  meu  ajunge  la  vârsta  cuvenită. 

—  Nu  ştiu  pe  cine  să  compătimesc  mai  mult,  răspunse  fratele  ei.  Pe  Tommen 
sau  Cele  Şapte  Regate. 

Cersei  îi  dădu  o  palmă.  Braţul  lui  Jaime  se  ridică  să  pareze  lovitura,  iute  ca  o 
pisică. . .  numai  că  pisica  aceasta  avea  o  cioată  de  schilod  în  loc  de  mâna  dreaptă. 
Degetele  lui  Cersei  lăsară  urme  roşii  pe  obrazul  lui. 

Sunetul  îl  ridică  pe  unchiul  lor  în  picioare. 

—  Tatăl  vostru  zace  aici  mort.  Aveţi  decenţa  să  vă  certaţi  afară! 
Jaime  îşi  plecă  creştetul,  spăşit. 

—  Iartă-ne,  unchiule.  Sora  mea  e  bolnavă  de  durere.  Se  pierde  cu  firea. 

îi  venea  să-1  pălmuiască  din  nou  pentru  asta.  Trebuie  să  fi  fost  nebună  să  cred 
că  poate  fi  Mână.  Mai  bine  ar  desfiinţa  această  funcţie.  Când  i-a  adus  ei  vreo 
Mână  altceva  decât  suferinţă?  Jon  Arryn  i-1  băgase  în  pat  pe  Robert  Baratheon  şi, 
înainte  de  a  muri,  începuse  să  adulmece  în  preajma  ei  şi  a  lui  Jaime.  Eddard  Stark 
preluase  întocmai  rolul  lui  Arryn  şi,  din  cauză  că  se  vârâse  în  treburile  ei,  fusese 
nevoită  să  scape  de  Robert  mai  devreme  decât  ar  fi  vrut,  înainte  să  se  poată  ocupa 
de  fraţii  lui  infecţi.  Tyrion  o  vânduse  pe  Myrcella  dornishenilor,  îl  făcuse  ostatic 
pe  unul  dintre  fiii  ei  şi  îl  ucisese  pe  celălalt.  Iar  când  Lordul  Tywin  se  întorsese  la 
Debarcaderul  Regelui. . . 

Următoarea  Mână  îşi  va  şti  locul,  îşi  promise  Cersei.  Va  trebui  să  fie  Ser 
Kevan.  Unchiul  ei  era  neobosit,  prudent,  de  nădejde,  obedient.  Se  putea  bizui  pe 
el,  la  fel  ca  tatăl  ei.  Mâna  nu  se  ceartă  cu  capul.  Trebuia  să  domnească  peste  un 
regat,  dar  avea  nevoie  de  oameni  noi  care  s-o  ajute  să-1  stăpânească.  Pycelle  era 
un  boşorog  linguşitor,  Jaime  îşi  pierduse  curajul  odată  cu  mâna  săbiei,  iar  Mace 
Tyrell  şi  bunii  săi  amici  Redwyne  şi  Rowan  nu  erau  demni  de  încredere.  După 
cum  îi  cunoştea,  era  posibil  să  fi  avut  un  rol  în  toate  cele  întâmplate.  Lordul  Tyrell 

trebuie  că  ştia  că  nu  va  domni  niciodată  peste  Cele  Şapte  Regate  atât  timp  cât  trăia 
Tywin  Lannister. 

Cu  el  va  trebui  să  fiu  prudentă.  Oraşul  era  plin  de  oamenii  lui,  reuşise  chiar 
să-şi  vâre  unul  dintre  fii  în  Garda  Regală  şi  avea  de  gând  să-şi  vâre  fiica  în  patul 
lui  Tommen.  încă  o  înfuria  gândul  că  tatăl  ei  îşi  dăduse  consimţământul  ca 
Tommen  să  se  însoare  cu  Margaery  Tyrell.  Fata  are  de  două  ori  vârsta  lui  şi  e  de 
două  ori  văduvă.  Mace  Tyrell  susţinea  că  fiica  lui  era  încă  virgină,  dar  Cersei 
avea  îndoieli.  Joffrey  fusese  ucis  înainte  să  apuce  să  se  culce  cu  ea,  dar  prima  oară 
fusese  măritată  cu  Renly...  un  bărbat  poate  prefera  să  guste  dintr-un  vin  cu 
mirodenii,  dar  dacă-  i  pui  o  halbă  de  bere  în  faţă,  o  va  da  pe  gât  cât  ai  clipi. 
Trebuia  să-i  poruncească  Lordului  Varys  să  afle  ce  putea. 

Gândul  o  făcu  să  încremenească.  Uitase  de  Varys.  Ar  trebui  să  fie  de  faţă.  El  e 
mereu  de  faţă.  Ori  de  câte  ori  se  întâmpla  ceva  important  în  Fortăreaţa  Roşie, 
eunucul  îşi  făcea  apariţia  din  senin.  Jaime  e  aici,  şi  unchiul  Kevan,  Pycelle  a  venit 
şi  a  plecat,  dar  Varys  nu.  Un  deget  rece  îi  atinse  şira  spinării.  A  fost  complice. 
Probabil  se  temea  că  tata  avea  de  gând  să-  i  ia  capul,  aşa  că  a  lovit  primul. 

Lordului  Tywin  nu-i  plăcuse  niciodată  maestrul  şoptitorilor,  cu  zâmbetul  lui 
afectat.  Iar  dacă  era  cineva  care  cunoştea  secretele  Fortăreţei  Roşii,  acesta  era  cu 
siguranţă  maestrul  şoptitorilor.  Probabil  că  a  făcut  cauză  comună  cu  Lordul 
Stannis.  Au  fost  împreună  în  consiliul  lui  Robert,  în  definitiv... 

Cersei  se  îndreptă  cu  paşi  mari  spre  uşa  dormitorului,  către  Ser  Meryn  Trant. 

—  Trant,  adu-mi-1  pe  Lordul  Varys.  Scâncind  şi  zvârcolindu-se,  dacă  e  nevoie, 
dar  teafăr. 

—  Cum  porunceşte  înălţimea  Ta. 

Dar  de  îndată  ce  un  străjer  al  Gărzii  Regale  se  îndepărtă,  un  altul  se  întoarse. 
Ser  Boros  Blount  era  roşu  la  faţă  şi  sufla  greu,  după  ce  urcase  în  goană  scările. 

—  Dispărut,  gâfâi  el,  când  o  văzu  pe  regină.  Se  prăbuşi  pe  un  genunchi. 
Piticul. . .  celula  e  deschisă,  înălţimea  Ta. . .  nici  urmă  de  el,  nicăieri. . . 

Visul  era  adevărat. 

—  Am  dat  poruncă,  spuse  ea.  Trebuia  să  fie  ţinut  sub  pază,  zi  şi  noapte. . . 
Pieptul  lui  Blount  sălta. 

—  Unul  dintre  temniceri  a  dispărut  şi  el.  Rugen  îl  chema.  Pe  alţi  doi  i-am  găsit 
dormind. 

îi  venea  să  urle,  dar  se  stăpâni. 

—  Sper  că  nu  i-ai  trezit,  Ser  Boros.  Lasă-i  să  doarmă. 

—  Să  doarmă?  îşi  ridică  privirea,  cu  gura  căscată,  nedumerit.  Da,  înălţimea 
Ta.  Cât  să-i  las... 

—  Pe  vecie.  Vezi  să  doarmă  pe  vecie,  ser.  N-am  să  tolerez  străjeri  care  dorm 
în  post.  E  în  ziduri.  L-a  ucis  pe  tata,  aşa  cum  a  ucis- o  pe  mama,  aşa  cum  l-a  ucis 
pe  Joff  Regina  ştia  că  piticul  va  veni  s-o  omoare  şi  pe  ea,  întocmai  cum  îi 
prezisese  bătrâna,  în  cortul  acela  întunecat,  l-am  râs  în  faţă,  dar  ea  avea  puteri. 

Mi- am  văzut  viitorul  într-o  picătură  de  sânge.  Soarta.  Simţea  că  picioarele  i  se 
scurg,  ca  apa.  Ser  Boros  încercă  s-o  apuce  de  braţ,  dar  regina  se  feri  de  atingerea 
lui.  Din  câte  ştia,  putea  fi  una  dintre  uneltele  lui  Tyrion. 

—  Piei  din  calea  mea,  spuse  ea.  Piei!  Se  clătină,  căutând  să-şi  recapete 
echilibrul. 

—  înălţimea  Ta,  spuse  Blount.  Să-ţi  aduc  o  cană  cu  apă? 

De  sânge  am  nevoie,  nu  de  apă.  De  sângele  lui  Tyrion,  de  sângele  fratelui  meu 
netrebnic.  Torţele  se  învârteau  în  jurul  ei.  Cersei  închise  ochii  şi-1  văzu  pe  pitic 
rânjindu-i.  Nu,  gândi  ea,  nu.  Aproape  scăpasem  de  tine.  Dar  degetele  piticului  se 
închiseră  în  jurul  gâtului  ei  şi  Cersei  simţea  cum  încep  să  se  strângă. 

BRIENNE 

—  Caut  o  fată  de  treisprezece  ani,  îi  spuse  jupânesei  cărunte  de  lângă  fântâna 
satului.  O  fecioară  de  viţă  nobilă  şi  foarte  frumoasă,  cu  ochi  albaştri  şi  păr  arămiu. 
S-ar  putea  să  călătorească  împreună  cu  un  cavaler  trupeş  de  patruzeci  de  ani,  sau 
poate  cu  un  bufon.  Ai  văzut-o? 

—  Nu,  din  câte-mi  amintesc,  răspunse  femeia,  lovindu-se  cu  degetele  peste 
frunte.  Dar  o  să  casc  ochii,  asta  am  să  fac. 

Fierarul  n-o  văzuse  nici  el,  nici  septonul  din  templul  satului,  nici  porcarul  cu 
porcii  lui,  nici  fata  care  scotea  ceapă  din  grădină  şi  nici  vreunul  dintre  localnicii 
pe  care  Fecioara  din  Tarth  îi  găsi  printre  bordeiele  de  chirpici  din  Rosby.  Dar  nu 
se  dădea  bătută.  Acesta  este  cel  mai  scurt  drum  către  Duskendale,  îşi  zise  Brienne. 
Dacă  Şansa  a  venit  pe-aici,  cineva  trebuie  s-o  fi  văzut.  La  porţile  castelului, 
adresă  aceeaşi  întrebare  unor  suliţaşi  ale  căror  blazoane  înfăţişau  trei  „V-uri  roşii 
pe  un  fundal  de  hermină,  însemnele  Casei  Rosby. 

—  Dacă  e  pe  drumuri  în  vremurile  astea,  nu  va  mai  fi  fecioară  pentru  multă 
vreme,  zise  cel  mai  vârstnic  dintre  cei  doi  suliţaşi.  Cel  mai  tânăr  voia  să  ştie  dacă 
fata  avea  părul  arămiu  şi  între  picioare. 

N-am  să  găsesc  aici  niciun  ajutor.  încălecând,  Brienne  zări  în  capul  satului  un 
băiat  uscăţiv,  cocoţat  pe  un  cal  bălţat.  Cu  el  n-am  vorbit,  gândi  ea,  însă  băiatul 
dispăru  în  spatele  septului  înainte  să  apuce  să-1  chestioneze.  Nu  se  osteni  să  alerge 
după  el.  Probabil  că  nu  ştia  mai  multe  decât  ceilalţi.  Rosby  nu  era  altceva  decât  un 
sat  lângă  drum,  întins  ca-n  palmă;  Şansa  n-ar  fi  avut  niciun  motiv  să  zăbovească 
aici.  întorcându-se  la  drum,  Brienne  porni  spre  nord-est,  pe  lângă  livezi  de  meri  şi 
câmpuri  de  ovăz  şi  în  curând  lăsă  castelul  şi  satul  departe  în  urmă.  îşi  spuse  că 
avea  să-şi  găsească  fugara  la  Duskendale.  Dacă  nu  cumva  a  luat- o  în  altă 
direcţie.  „Am  s-o  găsesc  şi  am  s-o  apăr",  îi  promisese  Brienne  lui  Jaime,  la 
Debarcaderul  Regelui.  „De  dragul  mamei  sale.  Şi  al  tău."  Nobile  cuvinte,  dar  de 
vorbit  era  uşor.  Mai  greu  era  cu  faptele.  Zăbovise  prea  mult  în  oraş  şi  aflase  prea 

puţin.  Ar  fi  trebuit  să  pornesc  la  drum  mai  repede...  dar  încotro?  Şansa  Stark 
dispăruse  în  noaptea  morţii  Regelui  Joffrey  şi,  dacă  de  atunci  cineva  o  văzuse  sau 
dacă  avea  vreo  idee  încotro  s-ar  fi  putut  îndrepta,  acel  cineva  păstra  tăcerea.  Faţă 
de  mine,  cel  puţin. 

Brienne  credea  că  fata  părăsise  oraşul.  Dacă  s-ar  fi  aflat  încă  la  Debarcaderul 
Regelui,  mantiile  aurii  ar  fi  dat  de  ea.  Trebuie  să  se  fi  dus  altundeva...  dar 
altundeva  e  un  loc  mare.  Dacă  aş  fi  o  tânără  fecioară,  singură  şi  speriată,  în 
pericol  de  moarte,  ce- aş  face?  se  întrebase.  Unde  m-aş  duce?  Pentru  ea, 
răspunsul  veni  uşor.  S-ar  întoarce  la  Tarth,  la  tatăl  ei.  însă  tatăl  Şansei  fusese 
decapitat  sub  ochii  ei.  Nobila  ei  mamă  era  moartă  şi  ea,  ucisă  la  Gemeni,  iar 
Winterfellul,  marea  fortăreaţă  a  Casei  Stark,  fusese  prădat  şi  pârjolit  şi  oamenii  lui 
ucişi.  Nu  are  o  casă  către  care  să  alerge,  nici  tată,  nici  mamă,  nici  fraţi.  Ar  putea 
la  fel  de  bine  să  fie  în  următorul  oraş  sau  pe  o  corabie  către  Asshai. 

Chiar  dacă  Şansa  Stark  ar  fi  vrut  să  se  ducă  acasă,  cum  ar  fi  putut  ajunge 
acolo?  Drumul  regelui  nu  era  sigur,  până  şi  un  copil  ar  şti  asta.  Oamenii  de  Fier 
ocupaseră  Moat  Cailin,  de-a  curmezişul  Gâtului,  iar  la  Gemeni  se  aflau  Freyii, 
care  îi  omorâseră  pe  fratele  Şansei  şi  pe  nobila  ei  mamă.  Fata  ar  fi  putut  pleca  pe 
mare  dacă  ar  fi  avut  bani,  dar  portul  de  la  Debarcaderul  Regelui  era  şi  acum  o 
ruină,  iar  râul,  un  hăţiş  de  cheiuri  sfărâmate  şi  galere  arse  şi  scufundate.  Brienne 
întrebase  de-a  lungul  docurilor,  dar  nimeni  nu-şi  amintea  ca  vreo  corabie  să  fi 
plecat  de  la  Debarcaderul  Regelui  în  noaptea  morţii  Regelui  Joffrey.  Un  bărbat  îi 
spuse  că  la  mal  erau  ancorate  câteva  corăbii  de  negoţ  care  descărcau  mărfurile  cu 
barca,  dar  şi  mai  multe  se  întindeau  pe  coastă,  până  la  Duskendale,  unde  portul 
era  mai  animat  ca  oricând. 

Iapa  Briennei  era  arătoasă  şi  păşea  ţanţoşă.  Erau  mai  mulţi  călători  decât  s-ar  fi 
aşteptat.  Fraţi  cerşetori  treceau  de-a  valma,  cu  străchinile  atârnate  la  gât  pe  bucăţi 
de  sfoară.  Un  tânăr  septon  trecu  la  galop  pe  lângă  ea,  pe  un  buiestraş  de  soi,  ca  al 
unui  lord,  iar  mai  târziu  întâlni  un  grup  de  surori  tăcute  care  clătinară  din  cap  când 
Brienne  le  adresă  aceeaşi  întrebare.  La  sud,  trecu  greoi  o  caravană  de  care  cu  boi, 
pline  de  grâne  şi  de  saci  cu  lână,  iar  mai  târziu  trecu  pe  lângă  un  porcar  cu  porcii 
lui  şi  o  femeie  bătrână  într-o  lectică  trasă  de  cai,  cu  o  escortă  de  gărzi  călare. 
Brienne  îi  întreba  pe  toţi  dacă  văzuseră  o  fată  de  viţă  nobilă,  de  treisprezece  ani, 
cu  ochi  albaştri  şi  părul  arămiu.  Nimeni  n-o  văzuse.  întrebă  şi  despre  drumul  pe 
care-1  avea  de  străbătut. 

—  De-aici  şi  până  la  Duskendale  drumul  e  destul  de  sigur,  îi  spuse  un  bărbat, 
dar  după  Duskendale,  în  păduri  e  plin  de  proscrişi  şi  rătăciţi. 

Doar  pinii  şi  sequoia  mai  aveau  frunzişul  verde,  foioasele  îşi  îmbrăcaseră 
mantiile  de  aur  şi  purpură  sau  se  dezbrăcau,  întinzându-şi  crengile  brune  şi  golaşe 
către  cer.  Fiecare  pală  de  vânt  ridica  vârtejuri  de  frunze  moarte  peste  drumul 
brăzdat  de  făgaşe.  Foşneau,  alergând  pe  lângă  copitele  vânjoasei  iepe  murge  pe 
care  i-o  dăduse  Jaime  Lannister.  Mai  uşor  găseşti  o  frunză  în  vânt  decât  o  fată 

pierdută  în  Westeros.  Se  pomeni  întrebându-se  dacă  Jaime  îi  dăduse  misiunea 
aceasta  ca  un  fel  de  glumă  crudă.  Poate  că  Şansa  Stark  era  moartă,  decapitată 
pentru  rolul  jucat  în  moartea  Regelui  Joffrey,  îngropată  în  vreun  mormânt  fără 
nume.  Cum  să  ascunzi  mai  bine  uciderea  ei  decât  trimiţând  o  fătucă  mare  şi 
proastă  din  Tarth  s-o  găsească? 

Jaime  n-ar  face  asta.  A  fost  sincer.  Mi- a  dat  sabia  şi  a  botezat- o  Devotata. 
Oricum,  nu  conta.  îi  promisese  Catelynei  că  îi  va  aduce  fiicele  înapoi  şi  nicio 
promisiune  nu  era  mai  solemnă  decât  una  făcută  în  faţa  celor  morţi.  Jaime 
susţinea  că  fata  mai  mică  era  moartă  de  mult;  Arya  pe  care  Lannisterii  o 
trimiseseră  la  nord  să  se  mărite  cu  bastardul  lui  Roose  Bolton  era  o  impostoare. 
Astfel,  mai  rămânea  doar  Şansa.  Brienne  trebuia  s-o  găsească. 

Când  se  lăsă  seara,  Brienne  văzu  un  foc  arzând  în  preajma  unui  pârâu.  Lângă 
el,  doi  bărbaţi  frigeau  peşte,  cu  armele  şi  armurile  aşezate  grămadă  sub  un  copac. 
Unul  era  bătrân  şi  altul  întru  câtva  mai  tânăr,  dar  departe  de  a  fi  în  floarea  vârstei. 
Cel  mai  tânăr  se  ridică  s-o  întâmpine.  Avea  un  burduhan  pe  care  se  întindeau 
şnururile  vestei  sale  din  piele  pătată  de  căprioară.  O  barbă  lăţoasă,  neîngrijită,  de 
culoarea  aurului  vechi  îi  acoperea  obrajii  şi  bărbia. 

—  Avem  destul  păstrăv  pentru  trei,  ser,  strigă  el. 

Nu  era  prima  oară  când  Brienne  era  confundată  cu  un  bărbat.  îşi  dădu  la  o 
parte  coiful,  lăsându-şi  părul  să  se  reverse  liber.  Era  galben,  de  culoarea  paielor 
murdare  şi  aproape  la  fel  de  sfârâmicios.  Lung  şi  firav,  îi  flutura  pe  umeri. 

—  îţi  mulţumesc,  ser. 

Cavalerul  rătăcitor  o  privi  printre  gene  atât  de  atent  încât  Brienne  îşi  dădu 
seama  că  era,  cu  siguranţă,  miop. 

—  Doamnă,  nu-i  aşa?  înarmată  şi  îmbrăcată  în  armură.  Illy,  o,  zei,  uită-te  câtă 

e! 

—  Şi  eu  am  luat-o  drept  cavaler,  spuse  mai  vârstnicul  cavaler,  întorcând 
păstrăvul. 

Dacă  ar  fi  fost  bărbat,  despre  Brienne  s-ar  fi  spus  că  e  mare.  Pentru  o  femeie 
era  imensă.  Monstruoasă  era  cuvântul  pe  care  îl  auzise  toată  viaţa.  Era  lată  în 
umeri  şi  încă  şi  mai  lată  în  şolduri.  Avea  picioare  lungi  şi  braţe  groase.  Pieptul  îi 
era  mai  mult  muşchi  decât  sâni.  Avea  mâini  mari,  tălpi  enorme.  Şi,  în  plus,  era 
urâtă,  cu  o  faţă  pistruiată,  cabalină,  şi  dinţi  care  păreau  aproape  la  fel  de  mari  ca 
gura.  Nu  avea  nevoie  să  i  se  amintească  nimic  din  toate  acestea. 

—  Domnilor,  întrebă  ea,  aţi  văzut  pe  drum  o  fecioară  de  treisprezece  ani?  Are 
ochi  albaştri  şi  păr  arămiu  şi  s-ar  putea  să  fie  însoţită  de  un  bărbat  corpolent,  roşu 
la  faţă,  de  patruzeci  de  ani. 

Miopul  cavaler  rătăcitor  se  scarpină  în  cap. 

—  Nu-mi  amintesc  o  asemenea  fată.  Ce  fel  de  păr  e  cel  arămiu? 

—  Brun-roşcat,  explică  bărbatul  mai  vârstnic.  Nu,  n-am  văzut-o. 

—  N-am  văzut-o,  domniţă,  îi  zise  bărbatul  mai  tânăr.  Hai,  descăleca,  peştele  e 

aproape  gata.  Eşti  înfometată? 

Era,  cum  să  nu,  dar  era  şi  precaută.  Cavalerii  rătăcitori  aveau  o  reputaţie 
proastă.  „Un  cavaler  rătăcitor  şi  un  cavaler  hoţ  sunt  două  feţe  ale  aceleiaşi  săbii", 
aşa  se  spunea.  Ăştia  doi  nu  par  prea  periculoşi. 

—  Aş  putea  şti  cum  vă  numiţi,  domnilor? 

—  Eu  am  onoarea  să  fiu  Ser  Creighton  Longbough,  despre  care  cântă 
cântăreţii,  se  prezentă  cel  pântecos.  Poate  vei  fi  auzit  de  faptele  mele  de  la  Apa 
Neagră.  Tovarăşul  meu  e  Ser  Illifer  Lefterul. 

Dacă  exista  vreun  cântec  despre  Creighton  Longbough,  nu  era  unul  de  care 
Brienne  să  fi  auzit.  Numele  lor  nu  însemnau  pentru  ea  mai  mult  decât  însemnele 
lor.  Scutul  verde  al  lui  Ser  Creighton  înfăţişa  doar  o  căpetenie  brună  şi  o  scobitură 
adâncă  făcută  de  vreun  topor  de  război.  Ser  Illifer  purta  o  giruetă  în  auriu  şi 
culorile  herminei,  deşi  întreaga  lui  înfăţişare  sugera  că  nu  cunoscuse  niciodată 
altceva  decât  aurul  şi  hermina  vopsite.  Avea  pe  puţin  şaizeci  de  ani  şi  o  faţă 
ascuţită  şi  îngustă  sub  gluga  unei  pelerine  din  pânză  aspră.  Purta  haine  de  zale, 
dar  fierul  era  acoperit  de  pete  de  rugină,  ca  nişte  pistrui.  Brienne  era  cu  un  cap 
mai  înaltă  decât  amândoi,  avea  un  cal  mai  bun  şi  era  mai  bine  înarmată.  Dacă  mă 
tem  de  unii  de  teapa  lor,  aş  putea  la  fel  de  bine  să-mi  schimb  sabia  lungă  pe  o 
pereche  de  ace  de  tricotat. 

—  Vă  mulţumesc,  bunii  mei  domni,  spuse  ea.  Voi  gusta  bucuroasă  din 
păstrăvul  vostru.  Brienne  săltă  jos,  îşi  deşeuă  iapa  şi  o  adapă  înainte  s-o 
priponească  la  păscut.  îşi  aşeză  armele,  scutul  şi  desagile  de  şa  la  rădăcina  unui 
ulm.  Până  când  isprăvi,  păstrăvul  era  gata  rumenit.  Ser  Creighton  îi  aduse  un 
peşte,  iar  ea  se  aşeză  pe  pământ,  cu  picioarele  încrucişate,  să  mănânce. 

—  Mergem  la  Duskendale,  domniţă,  îi  spuse  Longbough,  rupându-şi  bucata  de 
păstrăv  cu  degetele.  Ai  face  bine  să  vii  cu  noi.  Drumurile  sunt  primejdioase. 

Brienne  ar  fi  putut  să  le  spună  mai  multe  despre  primejdiile  drumurilor  decât 
ar  fi  vrut  să  ştie. 

—  Mulţumesc,  ser,  dar  n-am  deloc  nevoie  de  protecţia  voastră. 

—  Insist.  Un  adevărat  cavaler  trebuie  să  apere  sexul  slab. 
Brienne  mângâie  mânerul  săbiei. 

—  Asta  mă  va  apăra,  ser. 

—  O  sabie  nu  e  mai  bună  decât  cel  care  o  mânuieşte. 

—  O  mânuiesc  destul  de  bine,  ser. 

—  Cum  pofteşti.  N-ar  fi  politicos  să  contrazic  o  femeie.  Te  vom  conduce  la 
Duskendale.  Trei  împreună  ar  putea  avea  un  drum  mai  lipsit  de  griji  decât  unul 
singur. 

Am  fost  trei  când  am  pornit  de  la  Riverrun,  dar  Jaime  şi- a  pierdut  mâna,  iar 
Cleos  Frey  viaţa. 

—  Caii  voştri  n-ar  putea  ţine  pasul  cu  iapa  mea. 

Juganul  brun  al  lui  Ser  Creighton  era  un  animal  bătrân  şi  cocârjat,  cu  ochi 

urduroşi,  iar  calul  lui  Ser  Illifer  era  costeliv  şi  părea  lihnit  de  foame. 

—  Mârţoaga  mea  m-a  slujit  destul  de  bine  la  Apa  Neagră.  Am  făcut  mare 
măcel  acolo  şi  m-am  ales  cu  o  duzină  de  trofee,  insistă  Ser  Creighton.  Ai  auzit  de 
Ser  Herbert  Bolling?  Acum  nu  vei  mai  avea  ocazia  să-1  întâlneşti.  L-am  omorât  pe 
loc.  Când  săbiile  se  ciocnesc,  nu-1  vei  găsi  niciodată  pe  Ser  Creighton  Longbough 
la  coada  armatei. 

Camaradul  lui  râse  înfundat. 

—  Creigh,  las-o  baltă.  Una  ca  ea  nu  are  nevoie  de  unii  ca  noi. 

—  Una  ca  mine?  Brienne  nu  era  sigură  ce  voia  să  spună. 

Ser  Illifer  îndreptă  un  deget  osos  către  scutul  ei.  Deşi  vopseaua  era  crăpată  şi 
cojită,  blazonul  pe  care  îl  purta  înfăţişa  limpede  un  liliac  negru  pe  un  fond 
împărţit  transversal,  argintiu  şi  auriu. 

—  Porţi  scutul  unui  mincinos,  la  care  nu  ai  niciun  drept.  Stră-străbunicul  meu 
a  contribuit  la  uciderea  ultimului  Lothston.  Nimeni  n-a  îndrăznit  de  atunci  să 
etaleze  liliacul  ăla  negru  ca  faptele  celor  care  l-au  purtat. 

Scutul  era  cel  pe  care  Jaime  îl  luase  din  armurăria  de  la  Harrenhal.  Brienne  îl 
găsise  în  grajduri,  împreună  cu  iapa  şi  multe  altele:  şa  şi  căpăstru,  cămaşă  de  zale 
şi  coif  mare  cu  vizieră,  pungi  cu  aur  şi  argint  şi  un  pergament  mai  valoros  decât 
toate  celelalte. 

—  Mi-am  pierdut  scutul,  explică  ea. 

—  Un  cavaler  adevărat  e  singurul  scut  de  care  are  nevoie  o  fecioară,  declară 
Ser  Creighton  cu  încăpăţânare. 

Ser  Illifer  nu-i  acordă  nicio  atenţie. 

—  Un  om  desculţ  îşi  caută  o  cizmă,  unul  înfrigurat,  o  mantie?  Dar  cine  ar  vrea 
să  se  acopere  de  ruşine?  Lordul  Lucas,  Codoşul,  a  purtat  liliacul  ăla,  şi  fiul  său, 
Manfryd  zis  Gluga  Neagră.  De  ce  să  porţi  asemenea  însemne,  mă  întreb,  dacă  nu 
cumva  propriul  tău  păcat  e  încă  şi  mai  murdar...  şi  mai  proaspăt?  Scoase 
pumnalul  din  teacă,  o  armă  urâtă,  din  fier  de  duzină.  O  femeie  monstruos  de  mare 
şi  monstruos  de  vânjoasă,  care  îşi  ascunde  propriile  însemne.  Creigh,  priveşte-o 
pe  Fecioara  din  Tarth,  cea  care  a  spintecat  beregata  regală  a  lui  Renly. 

—  Asta-i  o  minciună. 

Renly  Baratheon  fusese  pentru  ea  mai  mult  decât  un  rege.  îl  iubise  din  prima 
zi  când  venise  la  Tarth,  în  peregrinarea  lui  tacticoasă  menită  să-i  marcheze 
trecerea  la  maturitate.  Tatăl  ei  îl  întâmpinase  cu  un  ospăţ  şi  îi  poruncise  Briennei 
să  fie  de  faţă,  altfel  s-ar  fi  ascuns  în  camera  ei,  ca  un  animal  rănit.  Avea  pe-atunci 
vârsta  Şansei  şi  se  temea  mai  mult  de  zâmbetele  zeflemitoare  decât  de  săbii. 

—  Vor  şti  despre  trandafir,  i-a  spus  Lordului  Selwyn,  vor  râde  de  mine.  Dar 
Luceafărul  de  Seară  nu  s-a  lăsat  înduplecat. 

Iar  Renly  Baratheon  o  tratase  cu  toată  curtoazia,  ca  şi  cum  ar  fi  fost  o  fecioară 
în  toată  legea,  şi  frumoasă  pe  deasupra.  Chiar  dansase  cu  ea  şi,  în  braţele  lui,  se 
simţise  graţioasă  şi  picioarele  îi  plutiseră  pe  ringul  de  dans.  Mai  târziu,  urmând 

exemplul  lui  Renly,  o  invitaseră  şi  alţii.  Din  ziua  aceea,  nu  îşi  mai  dorise  altceva 
decât  să  fie  aproape  de  Lordul  Renly,  să-1  slujească  şi  să-1  apere.  Dar,  în  cele  din 
urmă,  dăduse  greş.  Renly  a  murit  în  braţele  mele,  dar  nu  eu  l-am  omorât,  gândi 
ea,  însă  aceşti  cavaleri  rătăcitori  n-aveau  cum  să  înţeleagă. 

—  Mi-aş  fi  dat  viaţa  pentru  Regele  Renly  şi  aş  fi  murit  fericită,  spuse  ea.  Nu 
i-am  făcut  niciun  rău.  Jur  pe  sabia  mea. 

—  Doar  un  cavaler  jură  pe  sabia  lui,  remarcă  Ser  Creighton. 

—  Jură  pe  Cei  Şapte,  o  îndemnă  Ser  Illifer  Lefterul. 

—  Pe  Cei  Şapte,  atunci.  Nu  i-am  făcut  niciun  rău  Regelui  Renly.  Jur  pe  Mama. 
Să  n-am  parte  de  îndurarea  ei  dacă  mint.  Jur  pe  Tatăl  şi  cer  să  mă  judece  drept.  Jur 
pe  Fecioară,  pe  Babă,  pe  Fierar  şi  pe  Războinic.  Şi  jur  pe  Străin,  fie  ca  el  să  mă  ia 
acum,  dacă  mint. 

—  Ştie  să  jure,  pentru  o  fată,  recunoscu  Ser  Creighton. 

—  Mda.  Ser  Illifer  Lefterul  ridică  din  umeri.  Ei,  bine,  dacă  a  minţit,  zeii  se  vor 
ocupa  de  ea.  îşi  strecură  înapoi  pumnalul  în  teacă.  Prima  gardă  e  a  ta. 

în  timp  ce  cavalerii  rătăcitori  dormeau,  Brienne  se  plimbă  fără  odihnă 
împrejurul  locului  de  popas,  ascultând  trosnetul  focului.  Ar  trebui  să- mi  văd  de 
drum,  cât  mai  pot.  Nu-i  cunoştea  pe  aceşti  oameni,  dar  nu  se  îndura  să-i  lase  fără 
apărare.  Chiar  şi  în  miez  de  noapte,  pe  drum  treceau  călăreţi  şi  în  pădure  se 
auzeau  zgomote  care  ar  fi  putut  sau  nu  să  fie  bufniţe  sau  vulpi  în  căutare  de  pradă. 
Aşadar,  Brienne  se  plimbă  de  colo-colo,  gata  în  orice  clipă  să  tragă  sabia  din 
teacă. 

Una  peste  alta,  veghea  ei  fu  uşoară.  Abia  apoi  veni  greul,  când  Ser  Illifer  se 
trezi  şi  spuse  că  o  înlocuieşte.  Brienne  întinse  o  pătură  pe  pământ  şi  se  cuibări, 
închizând  ochii.  Nu  voi  dormi,  îşi  spuse,  cu  toate  că  o  dureau  toate  oasele.  Nu-i 
venise  niciodată  uşor  să  doarmă  în  prezenţa  bărbaţilor.  Chiar  şi  în  taberele 
Lordului  Renly,  riscul  de  a  fi  siluită  o  pândise  mereu.  Era  o  lecţie  pe  care  o 
învăţase  la  umbra  zidurilor  Highgardenului  şi,  din  nou,  când  ea  şi  Jaime  căzuseră 
în  mâinile  Bravilor  Camarazi. 

Răcoarea  pământului  se  strecură  prin  păturile  Briennei,  pătrunzându-i,  umedă, 
până  în  oase.  în  scurt  timp,  fiecare  muşchi  îi  era  încordat  şi  amorţit,  de  la  maxilar 
până  în  vârful  picioarelor.  Se  întreba  dacă  şi  Şansei  Stark  îi  era  frig,  oriunde  s-ar 
afla.  Lady  Catelyn  spusese  că  Şansa  era  o  făptură  delicată,  căreia  îi  plăceau 
prăjiturile  cu  lămâie,  rochiile  de  mătase  şi  cântecele  despre  cavaleri,  însă  fata  îşi 
văzuse  tatăl  decapitat  şi,  după  aceea,  fusese  obligată  să  se  mărite  cu  unul  dintre 
ucigaşii  lui.  Dacă  numai  jumătate  din  poveşti  erau  adevărate,  piticul  era  cel  mai 
crud  dintre  toţi  Lannisterii.  Dacă  într- adevăr  ea  l-a  otrăvit  pe  Regele  Joffrey,  cu 
siguranţă  Pezevenghiul  i-a  forţat  mâna.  Era  singură,  fără  prieteni  la  curtea 
aceea.  La  Debarcaderul  Regelui,  Brienne  o  găsise  pe  o  anume  Brella,  care  fusese 
una  dintre  slujnicele  Şansei.  Femeia  îi  spusese  că  între  Şansa  şi  pitic  relaţiile 
fuseseră  mai  degrabă  reci.  Poate  că  fugea  şi  de  el,  aşa  cum  fugea  de  crima 

împotriva  lui  Joffrey. 

Orice  vis  va  fi  visat  Brienne  se  risipi  când  zorile  o  deşteptară.  Picioarele  îi  erau 
înţepenite,  ca  lemnul,  din  pricina  pământului  rece,  dar  nimeni  nu  se  atinsese  de  ea 
şi  toate  lucrurile  îi  rămăseseră  intacte.  Cavalerii  rătăcitori  erau  sculaţi  şi-şi  vedeau 
de  treburi.  Ser  Illifer  tăia  o  veveriţă  pentru  micul  dejun,  în  vreme  ce  Ser  Creighton 
stătea  cu  faţa  la  un  copac,  urinând  pe  îndelete.  Cavaleri  rătăcitori,  gândi  ea, 
bătrâni,  rotofei  şi  de  prisos,  însă  oameni  de  treabă.  Se  bucura  să  afle  că  mai 
existau  oameni  cumsecade  pe  lume. 

Mâncară  veveriţă  friptă  şi  terci  de  ghindă  şi  murături,  în  timp  ce  Ser  Creghton 
o  desfată  cu  isprăvile  lui  de  la  Apa  Neagră,  unde  omorâse  o  duzină  de  cavaleri  de 
temut  de  care  Brienne  nu  mai  auzise  până  atunci. 

—  O,  a  fost  o  bătălie  pe  cinste,  spuse  el,  o  încăierare  straşnică  şi  sângeroasă. 
Mărturisi  că  şi  Ser  Illifer  luptase  vitejeşte  în  bătălie,  dar  Illifer  însuşi  nu  povesti 
prea  multe. 

Când  veni  vremea  să  pornească  din  nou  la  drum,  cavalerii  o  flancară,  ca  nişte 
străjeri  ce  apărau  o  mare  doamnă...  deşi  doamna  aceasta  era  mai  vânjoasă  decât 
cei  doi  protectori  ai  săi  şi  mai  bine  înarmată. 

—  A  trecut  cineva  pe  lângă  noi,  cât  timp  aţi  stat  voi  de  veghe?  îi  întrebă 
Brienne. 

—  Cum  ar  fi  o  fată  de  treisprezece  ani,  cu  părul  arămiu?  făcu  Ser  Illifer 
Lefterul.  Nu,  domniţă,  nu.  Nimeni. 

—  Eu  am  avut  câţiva,  interveni  Ser  Creighton.  Un  argat  pe  un  cal  bălţat  şi,  o 
oră  mai  târziu,  câţiva  bărbaţi  pe  jos,  cu  toiege  şi  coase.  Ne-au  zărit  focul  şi  s-au 
oprit  să  se  uite  lung  la  caii  noştri,  dar  le-am  arătat  o  scânteie  din  sabia  mea  şi 
le-am  spus  să-şi  vadă  de  drum.  Băieţi  răi,  după  cum  arătau,  şi  disperaţi,  dar  nu  atât 
de  disperaţi  încât  să  se  joace  cu  Ser  Creighton  Longbough. 

Nu,  gândi  Brienne,  nu  într-atât  de  disperaţi.  Se  întoarse  ca  să-şi  ascundă 
zâmbetul.  Din  fericire,  Ser  Creighton  era  prea  pătruns  de  povestea  epopeicei  sale 
bătălii  cu  Cavalerul  Găinii  Roşii  ca  să  remarce  veselia  fetei.  îi  plăcea  să  aibă 
tovarăşi  de  drum,  chiar  şi  ca  aceştia  doi. 

Pe  la  prânz,  Brienne  auzi  un  cântec  străbătând  printre  copacii  bruni,  golaşi. 

—  Ce  se  aude?  întrebă  Ser  Creighton. 

—  Glasuri,  ridicate  în  rugăciune.  Brienne  cunoştea  cântarea.  Cer  Războinicu- 
lui să- i  protejeze,  şi  Babei  să  le  lumineze  calea. 

Ser  Illifer  Lefterul  îşi  scoase  sabia  bătătorită  şi  îşi  struni  calul,  aşteptându-i. 

—  Sunt  pe-aproape. 

Cântecul  umplu  pădurile  ca  un  tunet  pios.  Şi,  dintr-odată,  izvorul  sunetului  se 
ivi  pe  drum,  în  faţa  lor.  Un  grup  de  fraţi  cerşetori  venea  în  frunte,  bărbaţi  bărboşi, 
zburliţi,  în  haine  aspre,  unii  desculţi,  alţii  în  sandale.  în  urma  lor  mărşăluiau  vreo 
şaizeci  de  bărbaţi,  femei  şi  copii  jerpeliţi,  o  scroafă  pătată  şi  câteva  oi.  Mulţi 
dintre  bărbaţi  aveau  securi  şi  încă  şi  mai  mulţi  bâte  butucănoase  de  lemn  şi 

ciomege.  în  mijlocul  lor  se  rostogolea  un  car  cu  două  roţi  din  lemn  gri,  crăpat, 
înţesat  de  cranii  şi  bucăţi  de  oase  rupte.  Când  dădură  cu  ochii  de  cavalerii 
rătăcitori,  fraţii  cerşetori  se  opriră  şi  cântecul  se  stinse. 

—  Buni  cavaleri,  grăi  unul,  Mama  vă  iubeşte. 

—  Şi  pe  tine,  frate,  spuse  Illifer.  Cine  sunteţi? 

—  Oameni  sărmani,  zise  un  bărbat  vânjos,  cu  o  secure.  în  ciuda  răcorii 
tomnatice  a  pădurii,  nu  purta  cămaşă,  iar  pe  piept  avea  incrustată  o  stea  cu  şapte 
colţuri.  Războinicii  andali  îşi  gravaseră  asemenea  stele  în  carne  când  trecuseră 
pentru  prima  oară  marea  îngustă,  ca  să  cotropească  regatele  Primilor  Oameni. 

—  Mergem  către  oraş,  zise  o  femeie  înaltă  din  urma  carului,  să  ducem  aceste 
oseminte  sfinte  la  Baelor  cel  Binecuvântat  şi  să  căutăm  sprijin  şi  protecţie  din 
partea  regelui. 

—  Veniţi  cu  noi,  prieteni,  îi  îndemnă  un  bărbat  mic  şi  slab,  într-o  robă 
zdrenţuită  de  septon,  care  purta  la  gât  un  cristal  atârnat  de  o  sfoară.  Westerosul 
are  nevoie  de  fiecare  sabie. 

—  Aveam  de  gând  să  mergem  la  Duskendale,  afirmă  Ser  Creighton,  dar  poate 
că  v-am  putea  conduce  la  Debarcaderul  Regelui. 

—  Dacă  aveţi  bani  să  ne  plătiţi  pentru  escortă,  adăugă  Ser  Illifer,  care  părea  pe 
cât  de  lefter  pe  atât  de  pragmatic. 

—  Vrăbiile  n-au  nevoie  de  aur,  spuse  septonul. 
Ser  Creighton  era  descumpănit. 

—  Vrăbii? 

—  Vrabia  este  cea  mai  umilă  şi  cea  mai  obişnuită  dintre  păsări,  aşa  cum  noi 
suntem  cei  mai  umili  şi  cei  mai  obişnuiţi  dintre  oameni. 

Septonul  avea  o  faţă  suptă  şi  ascuţită  şi  o  barbă  scurtă,  sură,  castanie  cu  fire 
albe.  Părul  său  rar  era  pieptănat  pe  spate  şi  legat  la  ceafă,  iar  picioarele  îi  erau 
desculţe  şi  negre,  noduroase  şi  tari  ca  nişte  rădăcini  de  copac. 

—  Acestea  sunt  oasele  unor  oameni  sfinţi,  ucişi  pentru  credinţa  lor.  I-au  slujit 
pe  Cei  Şapte,  chiar  şi  în  moarte.  Unii  au  murit  de  foame,  alţii  au  fost  torturaţi. 
Templele  au  fost  jefuite,  fecioarele  şi  mamele  siluite  de  păgâni  şi  închinători  la 
demoni.  Până  şi  surorile  tăcute  au  fost  necinstite.  Mama  noastră  din  Ceruri  plânge 
de  durere.  E  timpul  ca  toţi  cavalerii  unşi  să  se  lepede  de  stăpânii  lor  lumeşti  şi  să 
se  pună  în  slujba  Tatăl  nostru  Sfânt.  Veniţi  cu  noi  către  oraş,  dacă-i  iubiţi  pe  Cei 
Şapte. 

—  Eu  îi  iubesc,  nu  zic  ba,  spuse  Illifer,  dar  trebuie  să  şi  mănânc. 

—  La  fel  ca  toţi  copiii  Mamei. 

—  Avem  drum  la  Duskendale,  insistă  Ser  Illifer. 
Unul  dintre  fraţii  cerşetori  scuipă  şi  o  femeie  gemu. 

—  Sunteţi  falşi  cavaleri,  spuse  bărbatul  voinic  cu  steaua  gravată  pe  piept.  Alţi 
câţiva  îşi  agitară  toiegele. 

Septonul  desculţ  îi  potoli  cu  un  cuvânt: 

—  Nu  judecaţi,  căci  judecata  aparţine  Tatălui.  Lăsa-ţi-i  să  treacă  în  pace.  Sunt 
şi  ei  nişte  biete  fiinţe  omeneşti,  pierdute  pe  acest  pământ. 

Brienne  îşi  îndemnă  iapa  să  se  apropie. 

—  Şi  sora  mea  e  pierdută.  O  fată  de  treisprezece  ani,  cu  părul  arămiu,  plăcută 
la  vedere. 

—  Toţi  copiii  Mamei  sunt  plăcuţi  la  vedere.  Fie  ca  Fecioara  să  vegheze  asupra 
acestei  biete  copile...  şi  asupra  ta,  aş  zice.  Septonul  ridică  pe  umăr  una  dintre 
oiştile  carului  şi  începu  să  tragă.  Fraţii  cerşetori  îşi  reluară  cântecul.  Brienne  şi 
cavalerii  rătăcitori  rămaseră  în  şa,  până  când  procesiunea  trecu  agale  pe  lângă  ei, 
pe  drumul  brăzdat  de  făgaşe  către  Rosby.  Sunetul  incantaţiei  lor  se  pierdu  încet, 
apoi  muri. 

Ser  Creighton  ridică  o  bucă  de  pe  şa  şi  se  scarpină. 

—  Ce  fel  de  om  ar  ucide  un  septon  sfânt? 

Brienne  ştia  ce  fel  de  om.  îşi  amintea  că,  lângă  Iazul  Fecioarelor,  Bravii 
Camarazi  legaseră  un  septon  de  călcâie  de  creanga  unui  copac  şi  îi  folosiseră 
trupul  ca  ţintă  de  tras  cu  arcul.  Se  întreba  dacă  oasele  lui  erau  stivuite  în  căruţă, 
împreună  cu  toate  celelalte. 

—  Trebuie  să  fii  nebun  ca  să  siluieşti  o  soră  tăcută,  spunea  Ser  Creighton.  Şi 
să  pui  mâna  pe  ea. . .  se  spune  că  sunt  soţiile  Străinului  şi  că  părţile  lor  femeieşti 
sunt  reci  şi  ude  ca  gheaţa.  Aruncă  o  privire  către  Brienne:  Oh. . .  scuze. 

Brienne  îşi  zori  iapa  către  Duskendale.  După  o  clipă,  Ser  Illifer  se  luă  după  ea, 
iar  Ser  Creighton  îi  urmă. 

Trei  ore  mai  târziu,  dădură  peste  un  alt  grup  care  îşi  croia  drum  către 
Duskendale,  un  negustor  şi  slujitorii  lui,  însoţiţi  de  un  alt  cavaler  rătăcitor. 
Negustorul  călărea  o  iapă  sură,  în  timp  ce  slujitorii  lui  trăgeau  pe  rând  căruţa. 
Patru  se  munceau  în  făgaşe,  în  timp  ce  alţi  doi  mergeau  lângă  roţi,  dar  când  auziră 
tropot  de  cai,  se  grupară  în  jurul  căruţei,  cu  ciomege  de  frasin  în  mâini. 
Negustorul  avea  o  arbaletă,  cavalerul  o  sabie. 

—  Mă  veţi  ierta  dacă  sunt  suspicios,  strigă  negustorul,  dar  vremurile  sunt 
tulburi  şi  îl  am  doar  pe  bunul  Ser  Shadrich  să  mă  apere.  Cine  sunteţi? 

—  Păi,  zise  Ser  Creighton  ofensat,  eu  sunt  renumitul  Ser  Creighton 
Longbough,  proaspăt  întors  din  bătălia  de  la  Apa  Neagră,  iar  acesta  este  tovarăşul 
meu,  Illifer  Lefterul. 

—  Nu  vrem  să  vă  facem  niciun  rău,  spuse  Brienne. 
Negustorul  o  cântări  şovăitor  din  priviri. 

—  Domniţă,  ar  trebui  să  fii  acasă,  la  adăpost.  De  ce  eşti  îmbrăcată  atât  de 
nefiresc? 

—  îmi  caut  sora.  Nu  îndrăznea  să  pomenească  numele  Şansei,  care  era  acuzată 
de  regicid.  E  o  fecioară  de  viţă  nobilă  şi  foarte  frumoasă,  cu  ochi  albaştri  şi  păr 
arămiu.  Poate  că  aţi  văzut-o  cu  un  cavaler  trupeş  de  patruzeci  de  ani  sau  cu  un 
bufon  beţiv. 

—  Drumurile  sunt  pline  de  beţivi  şi  fecioare  zdruncinate.  Cât  despre  cavaleri 
trupeşi,  e  greu  pentru  orice  om  cinstit  să-şi  păstreze  pântecele  rotund  când  atât  de 
mulţi  n-au  ce  mânca. . .  deşi  Ser  Creighton  al  tău  n-a  flămânzit,  s-ar  părea. 

—  Am  oase  mari,  zise  apăsat  Ser  Creighton.  Vrei  să  călătorim  împreună  o 
vreme?  Nu  mă  îndoiesc  de  vitejia  lui  Ser  Shadrich,  dar  pare  mărunţel,  iar  trei  săbii 
sunt  mai  multe  decât  una. 

Patru  săbii,  gândi  Brienne,  dar  îşi  muşcă  limba.  Negustorul  se  uită  către 
escorta  lui. 

—  Ce  spui,  ser? 

—  O,  n-ai  de  ce  să  te  temi  de  ăştia  trei.  Ser  Shadrich  era  un  bărbat  prevăzător, 
cu  căutătură  de  vulpe,  nas  ascuţit  şi  o  claie  de  păr  portocaliu,  călare  pe  un  roib 
mic  şi  sprinten.  Deşi  nu  putea  să  aibă  mai  mult  de  un  metru  şaizeci,  avea  un 
comportament  fudul.  Ăsta  e  bătrân,  celălalt  gras,  iar  cel  voinic  e  femeie.  Lasă-i  să 
vină. 

—  Cum  spui.  Negustorul  coborî  arbaleta. 

Când  îşi  continuară  drumul,  cavalerul  tocmit  rămase  în  urmă  şi  o  privi  pe 
Brienne  de  sus  până  jos,  de  parcă  ar  fi  fost  o  pulpă  bună  de  şuncă  în  saramură. 

—  Eşti  zdravănă,  fătucă,  aş  zice.  Zeflemeaua  lui  Ser  Jaime  o  rănise  adânc, 
vorbele  piticului  abia  o  atingeau. 

—  Uriaşă,  în  comparaţie  cu  unii. 
Bărbatul  râse. 

—  Sunt  destul  de  mare  acolo  unde  contează,  fătucă. 

—  Negustorul  ţi-a  zis  Shadrich. 

—  Ser  Shadrich  de  Viroaga  Umbroasă.  Unii  îmi  zic  Şoarecele  Smintit.  îşi 
întoarse  scutul  şi-i  arătă  blazonul,  un  şoarece  mare  şi  alb,  cu  ochi  roşii,  fioroşi,  pe 
un  fond  cu  romburi  maro  şi  albastru.  Maroul  reprezintă  pământurile  pe  care  le-am 
cutreierat,  albastrul  râurile  pe  care  le-am  traversat.  Şoarecele  sunt  eu. 

—  Şi  eşti  smintit? 

—  O,  da.  Un  şoarece  obişnuit  fuge  de  sânge  şi  război.  Şoarecele  Smintit  le 
caută. 

—  S-ar  părea  că  arareori  le  găseşte. 

—  Găsesc  destule.  E-adevărat,  nu  sunt  un  cavaler  al  turnirurilor,  îmi  păstrez 
vitejia  pentru  câmpul  de  luptă,  femeie. 

Femeie  era  un  termen  oarecum  mai  bun  decât  Jatucă,  presupunea. 

—  Tu  şi  bunul  Ser  Creighton  aveţi  multe  în  comun,  atunci. 
Ser  Shadrich  râse. 

—  O,  mă  îndoiesc,  dar  s-ar  putea  ca  tu  şi  cu  mine  să  căutăm  acelaşi  lucru.  O 
surioară  pierdută.  Cu  ochi  albaştri  şi  păr  arămiu?  Bărbatul  râse  din  nou.  Nu  eşti 
singurul  vânător  din  pădure.  Şi  eu  o  caut  pe  Şansa  Stark. 

Brienne  rămase  cu  chipul  împietrit,  ca  o  mască,  încercând  să-şi  ascundă 
spaima. 

—  Cine  e  această  Şansa  Stark  şi  de  ce  o  cauţi? 

—  Din  dragoste,  de  ce  altceva? 
Brienne  încreţi  fruntea. 

—  Dragoste? 

—  Da,  dragostea  pentru  aur.  Spre  deosebire  de  bunul  Ser  Creighton,  eu  chiar 
am  luptat  la  Apa  Neagră,  dar  de  partea  învinşilor.  Răscumpărarea  m-a  ruinat.  Ştii 
cine  e  Varys,  sper.  Eunucul  a  oferit  o  pungă  dolofană  de  bani  pentru  această  fată 
de  care  tu  n-ai  auzit  niciodată.  Nu  sunt  un  om  lacom.  Dacă  vreo  matahală  de  fată 
m-ar  ajuta  s-o  găsesc  pe  această  copilă  năzdrăvană,  aş  împărţi  banii  Păianjenului 
cu  ea. 

—  Credeam  că  eşti  în  slujba  acestui  negustor. 

—  Numai  până  la  Duskendale.  Hibald  e  pe  cât  de  fricos  pe  atât  de  cărpănos.  Şi 
e  foarte  fricos.  Ce  zici,  fătucă? 

—  Nu  cunosc  nicio  Şansa  Stark,  insistă  ea.  Pe  sora  mea  o  caut,  o  fată  de  viţă 
nobilă... 

—  ...  cu  ochi  albaştri  şi  păr  arămiu,  da.  Şi,  mă  rog,  cine  e  cavalerul  acesta  care 
călătoreşte  cu  sora  ta?  Sau  l-ai  numit  bufon?  Ser  Shadrich  nu  aşteptă  răspunsul, 
ceea  ce  era  bine,  căci  Brienne  nu  avea  niciunul.  Un  oarecare  bufon  a  dispărut  de 
la  Debarcaderul  Regelui  în  noaptea  în  care  a  murit  Regele  Joffrey,  un  bărbat 
voinic,  cu  nasul  plin  de  vene  sparte,  un  anume  Ser  Dontos  cel  Roşu,  fost  cavaler 
de  Duskendale.  Sper  că  sora  ta  şi  bufonul  ei  nu  vor  fi  confundaţi  cu  fata  Stark  şi 
Ser  Dontos.  Ar  fi  mare  ghinion.  Bărbatul  dădu  pinteni  calului  şi  o  luă  la  trap. 

Nici  măcar  Jaime  nu  o  făcuse  prea  des  să  se  simtă  atât  de  neghioabă.  Nu  eşti 
singurul  vânător  din  pădure.  Brella  îi  povestise  cum  îl  văduvise  Joffrey  pe  Ser 
Dontos  de  blazonul  de  cavaler,  cum  se  rugase  Lady  Şansa  pentru  viaţa  lui.  A 
ajutat- o  să  fugă,  hotărâse  Brienne,  când  auzise  povestea.  Găseşte- 1  pe  Ser  Dontos 
şi  o  vei  găsi  pe  Şansa.  Ar  fi  trebuit  să  ştie  că  vor  mai  fi  şi  alţii  care-şi  vor  da 
seama.  Unii  ar  putea  chiar  să  fie  mai  puţin  agreabili  decât  Ser  Shadrich.  Nu 
putea  decât  să  spere  că  Ser  Dontos  o  ascunsese  bine.  Dar  dacă  e  aşa,  cum  s-o 
găsesc  eu  vreodată? 

Se  gârbovi  şi  călări  mai  departe,  încruntată. 

Se  lăsa  noaptea  pe  când  grupul  ajunse  la  un  han,  o  clădire  înaltă,  de  lemn, 
ridicată  la  bifurcaţia  unui  râu,  peste  un  pod  vechi  de  piatră.  Aşa  se  şi  numea 
hanul,  îi  spuse  Ser  Creighton,  Podul  Vechi  de  Piatră.  Hangiul  era  un  prieten  de-al 
lui. 

—  Un  bucătar  bunicel,  iar  camerele  n-au  mai  mulţi  purici  ca  altele,  îi  asigură 
el.  Cine  vrea  un  pat  cald  în  noaptea  asta? 

—  Noi  nu,  dacă  nu  cumva  prietenul  tău  le  dă  de  gratis,  spuse  Ser  Illifer 
Lefterul.  N-avem  bani  de  camere. 

—  Pot  plăti  eu  pentru  toţi  trei. 

Brienne  nu  ducea  lipsă  de  bani.  Jaime  se  îngrijise  de  asta.  Găsise  în  desaga  de 

şa  o  pungă  plină  cu  cerbi  de  argint  şi  steluţe  de  aramă  şi  una  mai  mică,  înţesată  cu 
dragoni  de  aur,  alături  de  un  pergament  care  poruncea  tuturor  supuşilor  loiali  ai 
regelui  s-o  sprijine  pe  cea  care  îl  înfăţişa,  Brienne  din  Casa  Tarth,  care  călătorea 
cu  treburi  pentru  înălţimea  Sa.  Era  semnat,  cu  un  scris  copilăresc,  de  Tommen, 
Primul  pe  Numele  Său,  Rege  al  Andalilor,  al  Rhoynarului,  al  Primilor  Oameni  şi 
Stăpân  al  Celor  Şapte  Regate. 

Hibald  era  şi  el  de  părere  să  facă  un  popas  şi  le  ceru  oamenilor  lui  să  lase  carul 
lângă  grajduri.  O  lumină  caldă,  gălbuie,  strălucea  prin  ochiurile  în  formă  de 
diamant  ale  ferestrelor  hanului,  iar  Brienne  auzi  nechezatul  unui  armăsar  care 
adulmecase  mirosul  iepei  sale.  îşi  desfăcea  şaua  când  pe  uşa  grajdului  ieşi  un 
băiat  şi  spuse: 

—  Lasă-mă  să  te  ajut,  ser. 

—  Nu  sunt  niciun  ser,  îi  răspunse  ea,  dar  poţi  să-mi  iei  iapa.  Vezi  să  fie 
hrănită,  ţesălată  şi  adăpată. 

Băiatul  roşi: 

—  Să-mi  fie  cu  iertare,  domniţă,  credeam. . . 

—  Se  întâmplă  mereu.  Brienne  îi  dădu  căpăstrul  şi  îi  urmă  pe  ceilalţi  în  han,  cu 
desăgile  de  şa  peste  umăr  şi  pătura  vârâtă  sub  un  braţ. 

Podeaua  de  lemn  a  sălii  comune  era  acoperită  de  rumeguş,  iar  aerul  mirosea  a 
fân,  a  hamei  şi  a  carne.  Deasupra  focului  sfârâia  o  friptură,  lăsată,  pentru  moment, 
în  voia  ei.  Şase  localnici  şedeau  la  o  masă,  discutând,  dar  se  întrerupseră  când 
străinii  îşi  făcură  intrarea.  Brienne  le  simţea  privirile.  în  ciuda  zalelor,  a  mantiei  şi 
a  pieptarului,  se  simţea  dezbrăcată.  Când  un  bărbat  spuse:  „Ia  uite-acolo",  Brienne 
ştiu  că  nu  vorbea  despre  Ser  Shadrich. 

Hangiul  apăru  cu  câte  trei  halbe  în  fiecare  mână,  împroşcând  bere  la  fiecare 
pas. 

—  Ai  camere,  jupâne?  îl  întrebă  negustorul. 

—  S-ar  putea,  răspunse  hangiul,  pentru  cine  are  bani. 
Ser  Creighton  Longbough  se  arătă  ofensat. 

—  Naggle,  aşa  întâmpini  tu  un  vechi  prieten?  Sunt  eu,  Longbough. 

—  Ba  bine  că  nu.  îmi  datorezi  şapte  cerbi.  Arată-mi  nişte  arginţi  şi-am  să-ţi 
arăt  un  pat.  Hangiul  aşeză  halbele,  una  câte  una,  împroşcând  în  continuare  bere  pe 
masă. 

—  Am  să  plătesc  eu  o  cameră  pentru  mine  şi  una  pentru  cei  doi  tovarăşi  ai 
mei.  Brienne  făcu  semn  către  Ser  Creighton  şi  Ser  Illifer. 

—  Iau  şi  eu  o  cameră,  zise  negustorul,  pentru  mine  şi  bunul  Ser  Shadrich. 
Slujitorii  mei  vor  dormi  jos,  în  grajduri,  dacă  nu  te  superi. 

Hangiul  îi  măsură  din  priviri. 

—  Ba  mă  supăr,  dar  poate  c-am  să-i  las.  O  să  vreţi  să  cinaţi?  Acolo,  la  frigare, 
e  carne  bună  de  capră. 

—  Eu,  unul,  am  să  judec  singur  cât  e  de  bună,  anunţă  Hibald.  Oamenii  mei  se 


68 


vor  mulţumi  cu  pâine  şi  unsoare. 

Şi  astfel  cinară.  Brienne  gustă  şi  ea  din  friptura  de  capră,  după  ce-1  urmă  pe 
hangiu  pe  scări  în  sus,  îi  vârî  câteva  monede  în  palmă  şi  îşi  lăsă  lucrurile  în  cea 
de-a  doua  cameră  pe  care  acesta  i-o  arătă.  Comandă  carne  şi  pentru  Ser  Creighton 
şi  Ser  Illifer,  de  vreme  ce  şi  ei  îşi  împărţiseră  păstrăvul  cu  ea.  Cavalerii  rătăcitori 
şi  septonul  dădură  pe  gât  şi  nişte  bere,  ca  să  alunece  carnea  mai  bine,  dar  Brienne 
bău  o  cană  cu  lapte  de  capră.  Asculta  discuţiile  de  la  masă,  sperând  că,  printr-o 
minune,  va  auzi  ceva  care  s-o  ajute  s-o  găsească  pe  Şansa. 

—  Veniţi  de  la  Debarcaderul  Regelui,  i  se  adresă  lui  Hibald  unul  dintre 
localnici.  E  adevărat  că  Regicidul  a  fost  schilodit? 

—  Adevărat,  răspunse  Hibald.  Şi-a  pierdut  mâna  dreaptă. 

—  Da,  întări  Ser  Creighton,  mâncată  de  un  lup  străvechi,  după  câte  am  auzit, 
unul  dintre  monştrii  veniţi  din  nord.  Nimic  bun  nu  vine  vreodată  dinspre  nord. 
Până  şi  zeii  lor  sunt  ciudaţi. 

—  N-a  fost  niciun  lup,  se  auzi  Brienne  spunând.  Ser  Jaime  şi-a  pierdut  mâna 
din  cauza  unui  mercenar  din  Qohor. 

—  Nu-i  uşor  lucru  să  lupţi  cu  mâna  stângă,  remarcă  Şoarecele  Smintit. 

—  Aş!  exclamă  Ser  Creighton.  Eu,  unul,  lupt  la  fel  de  bine  cu  ambele  mâini. 

—  O,  n-am  nicio  îndoială.  Ser  Shadrich  ridică  halba  în  cinstea  lui. 

Brienne  îşi  aminti  lupta  ei  cu  Jaime  Lannister,  în  pădure.  Abia  reuşise  să-i  ţină 
sabia  la  distanţă.  Era  slăbit  după  temniţă  şi  legat  cu  lanţuri  la  încheieturi.  Niciun 
cavaler  din  Cele  Şapte  Regate  n-ar  fi  putut  să-i  ţină  piept  dacă  ar  fi  fost  în 
putere,  nestingherit  de  lanţuri.  Jaime  făcuse  multe  lucruri  mârşave,  dar  omul  ştia 
să  lupte!  Schilodirea  lui  fusese  monstruos  de  crudă.  Una  era  să  ucizi  un  leu,  alta 
să-i  tai  laba  şi  să-1  laşi  rănit  şi  derutat. 

Dintr-odată,  simţi  că  nu  mai  poate  suporta  nicio  clipă  larma  din  sala  comună, 
îşi  murmură  saluturile  de  noapte  bună  şi  se  duse  la  culcare.  Tavanul  camerei  ei 
era  scund.  Intrând  cu  o  lumânare  subţire  în  mână,  Brienne  trebuia  să  se  aplece, 
dacă  nu  voia  să-şi  spargă  capul.  Singurele  obiecte  erau  patul  mare,  în  care  ar  fi 
putut  dormi  şase  oameni,  şi  ciotul  unei  lumânări  de  seu  pe  pervaz.  O  aprinse  cu 
lumânarea  ei,  zăvori  uşa  şi  atârnă  centura  săbiei  de  un  stâlp  al  patului.  Avea  o 
teacă  grosolană,  din  lemn  îmbrăcat  în  piele  maro,  crăpată,  şi  o  sabie  încă  şi  mai 
urâtă.  O  cumpărase  la  Debarcaderul  Regelui,  ca  să  înlocuiască  sabia  pe  care  i-o 
furaseră  Bravii  Camarazi.  Sabia  lui  Renly.  Suferea  şi  acum  ştiind  că  o  pierduse. 

Dar  mai  avea  o  sabie  lungă,  ascunsă  în  pătură.  Se  aşeză  pe  pat  şi  o  scoase  la 
iveală.  Aurul  sclipi  galben  în  lumina  lumânării  şi  rubinele  mocniră  roşii.  Când 
scoase  Devotata  din  teaca  împodobită,  i  se  tăie  răsuflarea.  Negre  şi  roşii  erau 
apele,  adânci  în  oţel.  Oţel  valyrian,  făurit  cu  vrăji.  Era  o  sabie  demnă  de  un  erou. 
Când  era  mică,  doica  ei  îi  umpluse  mintea  cu  poveşti  despre  vitejie,  desfătând-o 
cu  nobilele  isprăvi  ale  lui  Ser  Galladon  din  Morne,  ale  lui  Florian  Nebunul,  ale 
Prinţului  Aemon,  ale  Cavalerului  Dragon  şi  ale  altor  campioni.  Fiecare  purta  o 

sabie  renumită  şi,  cu  siguranţă,  locul  Devotatei  era  în  preajma  lor,  chiar  dacă  al  ei 
nu. 

—  O  vei  apăra  pe  fiica  lui  Ned  Stark  cu  propria  lui  sabie,  o  asigurase  Jaime. 
îngenunchind  între  pat  şi  perete,  luă  sabia  în  mâini  şi  rosti  o  rugăciune  mută 

către  Babă,  a  cărei  lampă  de  aur  le  arăta  oamenilor  calea  în  viaţă.  Călăuzeşte- mă, 
se  rugă  ea,  luminează-  mi  calea,  arată-  mi  drumul  care  duce  la  Şansa.  Dăduse  greş 
cu  Renly,  dăduse  greş  cu  Lady  Catelyn.  Nu  avea  voie  să  înşele  şi  aşteptările  lui 
Jaime.  Mi- a  încredinţat  sabia  lui.  Şi  mi- a  încredinţat  onoarea  lui. 

Mai  apoi,  se  întinse  pe  pat  cât  de  bine  putu.  Pe  cât  era  de  lat,  pe  atât  era  de 
scurt,  astfel  că  Brienne  se  culcă  de-a  curmezişul.  De  jos,  auzea  zornăitul  halbelor 
şi  glasuri  răzbătând  pe  scări  în  sus.  Puricii  despre  care  pomenise  Longbough  îşi 
făcură  apariţia.  Scărpinatul  o  ajută  să  rămână  trează. 

îl  auzi  pe  Hibald  urcând  scările  şi,  ceva  mai  târziu,  auzi  şi  cavalerii. 

—  ...  N-am  ştiut  niciodată  cum  îl  cheamă,  spunea  Ser  Creighton,  trecând  pe 
lângă  camera  ei,  dar  pe  scut  purta  o  găină  sângerie,  iar  sabia  lui  picura  sânge. . . 

Glasul  pieri  şi,  undeva,  sus,  o  uşă  se  deschise  şi  se  închise. 

Lumânarea  Briennei  se  stinse.  întunericul  se  lăsă  peste  Podul  Vechi  de  Piatră 
şi  hanul  deveni  atât  de  liniştit  încât  putea  auzi  susurul  râului.  Abia  atunci  se  ridică 
să-şi  adune  lucrurile.  Deschise  uşurel  uşa  şi  ascultă,  apoi  coborî  scările  desculţă. 
Afară,  îşi  încălţă  cizmele  şi  alergă  la  grajduri  ca  să-şi  înşeueze  iapa  murgă, 
cerându-şi  iertare  în  gând  de  la  Ser  Creighton  şi  Ser  Illifer,  în  timp  ce  încăleca. 
Unul  dintre  slujitorii  lui  Hibald  se  trezi  când  trecu  călare  pe  lângă  el,  dar  nu  făcu 
nicio  mişcare  s-o  oprească.  Copitele  iepei  răsunară  pe  podul  vechi  de  piatră.  Apoi 
copacii  se  închiseră  în  jurul  ei,  negri  ca  smoala,  plini  de  fantasme  şi  amintiri.  Vin 
după  tine,  Lady  Şansa,  gândi  ea,  călărind  prin  întuneric.  Nu- ţi  fie  teamă,  nu-mi 
voi  găsi  odihna  până  când  nu  te  voi  găsi. 

SAMWELL 

Sam  citea  despre  Ceilalţi  când  văzu  şoarecele. 

Avea  ochii  roşii  şi  îl  usturau.  N-ar  trebui  să  îi  frec  atât  de  mult,  îşi  spunea 
mereu,  în  timp  ce  se  freca.  Din  cauza  prafului,  ochii  îl  înţepau  şi  îi  lăcrimau,  iar 
praf  era  aici  peste  tot.  Praful  umplea  aerul  de  fiecare  dată  când  întorcea  o  pagină 
şi  se  ridica  în  nori  cenuşii  ori  de  câte  ori  muta  un  morman  de  cărţi  ca  să  vadă  ce 
s-ar  putea  ascunde  dedesubt. 

Nu  ştia  cât  de  mult  trecuse  de  când  dormise  ultima  oară,  dar  nu  mai  rămăseseră 
nici  două  degete  din  lumânarea  groasă  de  seu  pe  care  o  aprinsese  când  se  apucase 
de  maldărul  zdrenţuit  de  pagini  libere  pe  care  le  găsise  legate  cu  sfoară.  Era 
înfiorător  de  obosit,  dar  îi  era  greu  să  se  oprească.  încă  o  carte,  îşi  spusese,  apoi 
mă  opresc.  încă  o  filă,  numai  una.  încă  o  pagină,  apoi  mă  duc  sus,  mă  odihnesc 

şi  iau  o  îmbucătură.  Dar  mereu  mai  era  încă  o  pagină  după  aceea  şi  apoi  încă  una, 
şi  încă  o  carte  care  aştepta  în  josul  maldărului.  Doar  arunc  o  privire,  să  văd  de- 
spre ce  este  asta,  se  gândea  şi,  fără  să-şi  dea  seama,  se  pomenea  la  jumătatea  ei. 
Nu  pusese  nimic  în  gură  de  când  mâncase  strachina  aceea  de  supă  de  fasole  cu 
costiţă  împreună  cu  Pyp  şi  Grenn.  Ei,  bine,  în  afară  de  nişte  pâine  cu  brânză,  dar 
asta  a  fost  doar  o  gustare,  gândi  el.  Atunci  aruncă  o  privire  la  talgerul  gol  şi  zări 
şoarecele  ospătându-se  cu  firimituri  de  pâine. 

Şoarecele  era  cât  jumătate  din  degetul  lui  mic,  avea  ochi  negri  şi  blana  moale, 
gri.  Sam  ştia  că  ar  trebui  să-1  omoare.  Poate  că  şoarecii  preferau  pâinea  şi  brânza, 
dar  mâncau  şi  hârtie.  Găsise  o  grămadă  de  murdărie  de  şoareci  printre  rafturi  şi 
stive,  iar  unele  dintre  copertele  de  piele  ale  cărţilor  dădeau  semne  că  fuseseră 
ronţăite. 

Dar  o  făptură  atât  de  mică.  Şi  de  înfometată.  Cum  ar  putea  să-i  poarte  pică 
pentru  câteva  firimituri?  Mănâncă  totuşi  cărţi... 

După  ore  de  stat  pe  scaun,  spatele  lui  Sam  era  ţeapăn  ca  o  scândură,  iar 
picioarele  îi  erau  pe  jumătate  amorţite.  Ştia  că  nu  era  destul  de  iute  ca  să  prindă 
şoarecele,  dar  poate  ar  reuşi  să-1  strivească.  Lângă  cotul  său  se  odihnea  un 
exemplar  masiv,  legat  în  piele,  al  Analelor  Centaurului  Negru,  relatarea  extrem 
de  detaliată  a  Septonului  Jorquen  despre  cei  nouă  ani  în  care  Orbert  Caswell 
slujise  ca  Lord  Comandant  al  Rondului  de  Noapte.  Exista  câte  o  pagină  pentru 
fiecare  zi  a  misiunii  sale,  fiecare  părând  să  înceapă  cu  „Lordul  Orbert  s-a  sculat  în 
zori  şi  s-a  uşurat",  cu  excepţia  ultimei,  care  spunea:  „Lordul  Orbert  a  fost  găsit 
mort  dimineaţa." 

Niciun  şoarece  nu  se  poate  pune  cu  Septonul  Jorquen.  Foarte  încet,  Sam  apucă 
tomul  cu  mâna  stângă.  Era  gros  şi  greu,  iar  când  încercă  să-1  ridice  cu  o  singură 
mână  îi  alunecă  din  degetele  dolofane  şi  căzu  la  loc,  cu  o  bufnitură.  Şoarecele 
dispăru  într-o  clipită,  iute  ca  săgeata.  Sam  se  simţea  uşurat.  Dacă  ar  fi  strivit  biata 
făptură  mititică,  ar  fi  avut  coşmaruri. 

—  Dar  n-ar  trebui  să  mănânci  cărţile,  spuse  el  cu  voce  tare. 

Poate  că  ar  fi  bine  să  aducă  mai  multă  brânză  data  viitoare  când  avea  să 
coboare  aici. 

Era  surprins  cât  de  mult  din  lumânare  arsese.  Oare  când  mâncase  supa  de 
fasole  cu  costiţă,  astăzi  sau  ieri?  Ieri,  trebuie  să  fi  fost  ieri.  Când  îşi  dădu  seama, 
începu  să  caşte.  Jon  s-o  fi  întrebând  ce  se  întâmplase  cu  el,  deşi  Maester  Aemon 
înţelegea,  fără  doar  şi  poate,  înainte  de  a-şi  pierde  vederea,  maesterul  iubise 
cărţile  la  fel  de  mult  ca  Samwell  Tarly.  înţelegea  cum  uneori  te  cufundai  în  ele,  ca 
şi  cum  fiecare  pagină  ar  fi  fost  un  tunel  către  o  altă  lume. 

Ridicându-se  cu  greu,  Sam  se  strâmbă  simţind  acele  din  picioare.  Scaunul  era 
foarte  tare  şi  îi  tăia  coapsele  când  se  apleca  asupra  unei  cărţi.  Trebuie  să- mi 
amintesc  să  aduc  cu  mine  o  pernă.  Ar  fi  chiar  mai  bine  să  doarmă  aici,  jos,  în 
celula  pe  care  o  găsise,  pe  jumătate  ascunsă  dincolo  de  patru  cufere  pline  de 

pagini  care  fuseseră  rupte  din  cărţile  cărora  le  aparţineau,  dar  nu  voia  să-1  lase  pe 
Maester  Aemon  singur  atât  timp.  în  ultima  vreme,  fusese  slăbit  şi  avea  nevoie  de 
ajutor,  mai  cu  seamă  cu  corbii.  îl  avea  pe  Clydas,  desigur,  dar  Sam  era  mai  tânăr 
şi  se  pricepea  mai  bine  la  păsări. 

Cu  un  vraf  de  cărţi  şi  suluri  sub  braţul  stâng  şi  lumânarea  în  mâna  dreaptă, 
Sam  îşi  croi  drum  prin  tunelurile  pe  care  fraţii  le  numeau  potecile  viermilor.  O 
rază  palidă  lumina  treptele  abrupte  de  piatră  care  duceau  la  suprafaţă,  astfel  că 
Sam  ştiu  că  sus  se  făcuse  ziuă.  Lăsă  lumânarea  arzând  într-o  nişă  a  zidului  şi 
începu  să  urce.  La  cea  de-a  cincea  treaptă  gâfâia.  La  cea  de-a  zecea  se  opri  să 
mute  cărţile  sub  braţul  drept. 

Ieşi  la  lumină  sub  un  cer  de  culoarea  plumbului  alb.  Un  cer  de  zăpadă,  gândi 
el,  ridicându-şi  privirea,  cu  ochii  mijiţi.  Perspectiva  îl  neliniştea.  îşi  amintea 
noaptea  de  la  Pumnul  Primilor  Oameni,  când  arătările  şi  zăpada  veniseră 
împreună.  Nu  fi  atât  de  laş,  gândi  el.  Eşti  înconjurat  de  Fraţii  tăi  Juraţi,  ca  să  nu 
mai  vorbim  de  Stannis  Baratheon  şi  cavalerii  săi.  Donjoanele  şi  turnurile 
Castelului  Negru  se  înălţau  în  preajma  lui,  ca  nişte  jucării  pe  lângă  imensitatea 
Zidului.  Pe  la  jumătatea  distanţei  până  în  vârf,  o  mică  armată  se  târa  pe  gheaţă, 
unde  o  nouă  scară  se  ridica  pentru  a  întâlni  rămăşiţele  celei  vechi.  Sunetele 
fierăstraielor  şi  ale  ciocanelor  se  auzeau  în  jur,  reflectate  de  gheaţă.  Constructorii 
lucrau  zi  şi  noapte,  din  ordinul  lui  Jon.  Sam  îi  auzise  pe  câţiva  dintre  ei 
plângându-se  la  cină,  susţinând  că  Lordul  Mormont  nu-i  muncise  nici  pe  jumătate 
atât  de  mult.  însă  în  absenţa  scării  imense,  nu  era  chip  să  ajungi  pe  creasta  Zidului 
decât  cu  ajutorul  cuştii  cu  lanţuri.  Şi,  oricât  de  mult  ura  scările,  Samwell  Tarly  ura 
cuşca  şi  mai  mult. 

întotdeauna  închidea  ochii  când  urca  în  ea,  convins  că  lanţul  era  gata  să  se 
rupă.  De  fiecare  dată  când  cuşca  de  fier  scârţâia  frecându-se  de  gheaţă,  inima  i  se 
oprea  o  clipă  în  loc. 

Acum  două  sute  de  ani,  aici  au  fost  dragoni,  se  pomeni  Sam  gândind,  în  timp 
ce  privea  cuşca  în  coborârea  ei  domoală.  Probabil  că  zburau  pur  şi  simplu  până 
în  vârful  Zidului.  Regina  Alysanne  vizitase  Castelul  Negru  călare  pe  dragonul  ei, 
iar  Jaehaerys,  regele  ei,  venise  după  ea  pe  al  lui.  Era  posibil,  oare,  ca 
Aripă-de-Argint  să  fi  lăsat  în  urmă-i  un  ou?  Oare  Stannis  găsise  un  ou  la  Piatra 
Dragonului?  Chiar  dacă  are  un  ou,  cum  poate  spera  să-l  însufleţească?  Baelor 
cel  Binecuvântat  se  rugase  lângă  ouăle  lui  de  dragon,  iar  alţi  Targaryeni 
încercaseră  să  le  clocească  prin  vrăjitorii.  Nu  se  aleseseră  în  schimb  decât  cu 
batjocură  şi  suferinţă. 

—  Samwell,  se  auzi  un  glas  ursuz.  Veneam  după  tine.  Mi  s-a  cerut  să  te  aduc 
în  faţa  Lordului  Comandant. 

Un  fulg  de  nea  se  opri  pe  nasul  lui  Sam. 

—  Jon  vrea  să  mă  vadă? 

—  N-aş  putea  spune,  răspunse  Edd  Tollett  cel  Trist.  Eu  n-am  vrut  niciodată  să 

văd  nici  jumătate  din  lucrurile  pe  care  le-am  văzut  şi  niciodată  n-am  văzut  nici 
jumătate  din  lucrurile  pe  care  am  vrut  să  le  văd.  Nu  cred  că  e  pe  vrute.  Dar  ar  fi 
mai  bine  să  te  duci.  Lordul  Snow  vrea  să-ţi  vorbească  de  îndată  ce  termină  cu 
nevasta  lui  Craster. 

—  Gilly? 

—  întocmai.  Dacă  doica  mea  ar  fi  arătat  ca  ea,  aş  fi  şi-acum  la  sânul  ei.  A  mea 
avea  mustăţi. 

—  Majoritatea  caprelor  au,  strigă  Pyp  când  se  ivi  împreună  cu  Grenn  de  după 
colţ,  ambii  cu  arcurile  în  mâini  şi  tolbele  cu  săgeţi  pe  spate.  Unde -ai  fost, 
Ucigaşule?  Ne-ai  lipsit  aseară,  la  cină.  A  rămas  un  bou  fript  întreg. 

—  Nu-mi  mai  spune  Ucigaşule.  Sam  ignoră  înţepătura  cu  boul.  Aşa  era  Pyp. 
Citeam.  Era  un  şoarece. . . 

—  Nu-i  vorbi  lui  Grenn  despre  şoareci.  Este  îngrozit  de  şoareci. 

—  Ba  nu,  declară  Grenn  indignat. 

—  Ţi-ar  fi  prea  frică  şi  să  mănânci  un  şoarece. 

—  Aş  mânca  mai  mulţi  ca  tine. 
Edd  Tollett  cel  Trist  oftă. 

—  Când  eram  flăcău,  mâneam  şoareci  doar  în  zilele  de  sărbătoare.  Eram  cel 
mai  mic,  aşa  că  întotdeauna  primeam  coada.  Pe  coadă  nu  e  pic  de  carne. 

—  Unde  ţi-e  arcul,  Sam?  întrebă  Grenn. 

Ser  Alliser  obişnuia  să-i  spună  Zimbrul  şi  părea  că  numele  i  se  potriveşte  tot 
mai  mult  cu  fiecare  zi.  Când  venise  la  Zid,  era  masiv,  dar  lent,  cu  ceafa  groasă,  cu 
talia  aşijderea,  roşu  la  faţă  şi  stângaci.  Deşi  gâtul  i  se  mai  înroşea  şi  acum  când 
Pyp  îl  antrena  în  vreo  năzbâtie,  orele  de  antrenament  cu  sabia  şi  scutul  îi 
subţiaseră  pântecele,  îi  întăriseră  braţele  şi  îi  lărgiseră  pieptul.  Şi  era  puternic  şi 
lăţos,  ca  un  zimbru. 

—  Ulmer  te  aştepta  la  ţinte,  adăugă. 

—  Ulmer,  făcu  Sam  ruşinat. 

Printre  primele  lucruri  pe  care  le  făcuse  Jon  Snow  ca  Lord  Comandant  fusese 
instituirea  antrenamentelor  zilnice  de  tras  cu  arcul  pentru  întreaga  garnizoană, 
până  şi  pentru  administratori  şi  bucătari.  „Rondul  dă  prea  multă  importanţă  săbiei 
şi  prea  puţină  arcului",  spusese  el,  „o  reminiscenţă  a  vremurilor  când  unul  din 
zece  fraţi  era  cavaler,  în  loc  de  unul  din  o  sută."  Sam  înţelegea  rostul  acelei 
hotărâri,  dar  ura  exerciţiile  cu  arcul  aproape  la  fel  de  mult  ca  urcatul  scărilor. 
Când  purta  mănuşi,  nu  putea  ţinti  nimic,  dar  când  şi  le  scotea,  făcea  băşici  la 
degete.  Arcurile  erau  periculoase.  Satin  îşi  sfârtecase  jumătate  din  buricul 
degetului  cu  arcul. 

—  Am  uitat. 

—  Ai  frânt  inima  prinţesei  sălbatice,  Ucigaşule,  spuse  Pyp.  în  ultimul  timp, 
Val  îşi  făcuse  obiceiul  să-i  privească  de  la  fereastra  camerei  sale  din  Turnul 
Umbrei.  Te  căuta  din  priviri. 

—  Ba  nu!  Să  nu  spui  asta!  Sam  vorbise  cu  Val  doar  de  două  ori,  când  Maester 
Aemon  o  chemase  ca  să  se  asigure  că  pruncii  erau  sănătoşi.  Prinţesa  era  atât  de 
frumoasă  încât  Sam  se  pomenea  adesea  bâlbâindu-se  şi  roşind  în  prezenţa  ei. 

—  De  ce  nu?  întrebă  Pyp.  Vrea  să  aibă  copii  cu  tine.  Poate  că  ar  trebui  să-ţi 
zicem  Sam  Seducătorul. 

Sam  roşi.  Ştia  că  Regele  Stannis  avea  planuri  pentru  ea:  era  liantul  cu  care  voia 
să  pecetluiască  pacea  dintre  oamenii  Nordului  şi  oamenii  liberi. 

—  N-am  timp  de  tras  cu  arcul  astăzi.  Trebuie  să  mă  duc  la  Jon. 

—  Jon?  Jon?  Grenn,  cunoaştem  noi  pe  cineva  cu  numele  de  Jon? 

—  Vrea  să  zică  Lordul  Comandant. 

—  Ohhh.  Marele  Lord  Snow.  Negreşit.  De  ce  vrei  să-1  vezi?  Nu  poate  nici 
măcar  să-şi  mişte  urechile.  Pyp  mişcă  din  urechi,  ca  să  arate  că  el  putea.  Urechile 
lui  erau  mari  şi  roşii  din  pricina  frigului.  Acum  e  Lordul  Snow,  cu  adevărat,  prea 
al  naibii  de  nobil  pentru  unii  ca  noi. 

—  Jon  are  îndatoriri,  îi  luă  Sam  apărarea.  Zidul  e  în  grija  lui,  şi  tot  ce  decurge 
de-aici. 

—  Omul  mai  are  îndatoriri  şi  faţă  de  prieteni.  Dacă  n-am  fi  fost  noi,  poate  că 
acum  lordul  nostru  comandant  ar  fi  Janos  Slynt.  Lordul  Janos  l-ar  fi  trimis  pe 
Snow  în  misiune,  gol,  călare  pe  un  catâr.  „Dă  fuga  la  Fortăreaţa  lui  Craster",  ar  fi 
zis,  „şi  adu-mi  mantia  şi  cizmele  Bătrânului  Urs."  L-am  salvat  de  la  o  soartă  ca 
asta,  dar  acum  are  prea  multe  îndatoriri  ca  să  bea  cu  noi  o  cupă  de  vin  fiert  lângă 
foc? 

Grenn  îi  ţinu  isonul: 

—  îndatoririle  lui  nu-1  împiedică  să  meargă  în  curte.  E  acolo  aproape  în  fiecare 
zi,  luptându-se  cu  cineva. 

Asta  era  adevărat,  Sam  trebuia  să  recunoască.  Odată,  când  Jon  venise  să  se 
consulte  cu  Maester  Aemon,  Sam  îl  întrebase  de  ce-şi  petrece  atât  timp 
duelându-se. 

—  Bătrânul  Urs  nu  s-a  antrenat  niciodată  prea  mult  pe  când  era  Lord 
Comandant,  subliniase  el. 

Drept  răspuns,  Jon  vârâse  Gheara  Lungă  în  palma  lui  Sam.  îi  ceruse  să  simtă 
cât  era  de  uşoară,  de  echilibrată,  îl  pusese  să  întoarcă  lama,  astfel  că  apele  sclipiră 
în  metalul  fumuriu  întunecat. 

—  Oţel  valyrian,  spusese  el,  făurit  cu  vrăji  şi  ascuţit  ca  briciul,  aproape 
indestructibil.  Un  luptător  trebuie  să  fie  la  fel  de  bun  ca  sabia  lui,  Sam.  Gheara 
Lungă  e  din  oţel  valyrian,  dar  eu  nu.  Halfhand  m-ar  fi  putut  omorî  cum  ai  strivi  o 
muscă. 

Sam  îi  dăduse  sabia  înapoi. 

—  Când  încerc  eu  să  strivesc  o  muscă,  mereu  zboară.  Nu  fac  decât  să  mă 
plesnesc  peste  braţ.  Doare. 

Asta  îl  făcuse  pe  Jon  să  râdă. 

—  Cum  vrei  tu.  Qhorin  m-ar  fi  putut  omorî  aşa  cum  ai  mânca  o  strachină  cu 
terci. 

Lui  Sam  îi  plăcea  terciul,  mai  ales  când  era  îndulcit  cu  miere. 

—  N-am  timp  pentru  aşa  ceva.  Sam  îşi  lăsă  prietenii  şi  se  îndreptă  către 
armurărie,  strângându-şi  cărţile  la  piept.  Sunt  scutul  care  păzeşte  tărâmurile 
oamenilor,  îşi  aminti  el.  Se  întreba  ce-ar  spune  acei  oameni  dacă  şi-ar  da  seama  că 
tărâmurile  lor  sunt  păzite  de  unii  ca  Grenn,  Pyp  şi  Edd  cel  Trist. 

Turnul  Lordului  Comandant  fusese  pustiit  de  foc,  iar  Stannis  Baratheon 
revendicase  Turnul  Regelui  ca  reşedinţă,  astfel  că  Jon  Snow  se  stabilise  în 
modesta  locuinţă  a  lui  Donai  Noye,  în  spatele  armurăriei.  Când  Sam  sosi,  Gilly 
tocmai  pleca,  înveşmântată  în  mantia  pe  care  i-o  dăduse  pe  când  fugeau  de  la 
Fortăreaţa  lui  Craster.  Trecu  aproape  în  goană  pe  lângă  el,  dar  Sam  o  prinse  de 
braţ,  scăpând  pe  jos  două  cărţi. 

—  Gilly. 

—  Sam.  Avea  glasul  răguşit.  Gilly  era  brunetă  şi  suplă,  cu  ochi  căprui,  mari, 
ca  de  căprioară.  Se  pierdea  în  faldurile  vechii  mantii  a  lui  Sam,  cu  faţa  pe 
jumătate  ascunsă  de  glugă,  dar  tremurând  cu  toate  astea.  Avea  chipul  palid  şi 
înspăimântat. 

—  Ce  s-a  întâmplat?  o  întrebă  Sam.  Ce  fac  copiii? 
Gilly  se  smulse  din  strânsoare. 

—  Fac  bine,  Sam.  Bine. 

—  Cu  amândoi,  e  de  mirare  că  apuci  să  dormi,  spuse  Sam,  politicos.  Pe  care 
l-am  auzit  plângând  astă-noapte?  Credeam  că  n-o  să  se  mai  oprească  niciodată. 

—  Băiatul  Daliei.  Plânge  când  vrea  la  sân.  Al  meu. . .  al  meu  abia  dacă  plânge. 
Uneori  gângureşte,  dar. . .  Ochii  i  se  umplură  de  lacrimi.  Trebuie  să  plec.  E  timpul 
să-i  hrănesc.  O  să  curgă  tot  laptele  pe  mine  dacă  nu  mă  duc. 

Traversă  curtea  în  grabă,  lăsându-1  pe  Sam  năucit  în  urma  ei. 

Fu  nevoit  să  se  lase  pe  genunchi  ca  să  adune  cărţile  pe  care  le  scăpase.  N-  ar  fi 
trebuit  să  aduc  atât  de  multe,  îşi  spuse  în  timp  ce  ştergea  praful  de  pe 
Compendiul  jadului  al  lui  Colloquo  Votar,  un  volum  gros  de  poveşti  şi  legende 
ale  Apusului,  pe  care  Maester  Aemon  îi  poruncise  să-1  găsească.  Cartea  părea 
nevătămată.  Cartea  Maesterului  Thomax,  Neamul  dragonilor,  o  istorie  a  Casei 
Targaryen  de  la  exil  la  apoteoză,  cu  observaţii  asupra  vieţii  şi  morţii  dragonilor, 
nu  fusese  la  fel  de  norocoasă.  în  cădere,  se  deschisese  şi  câteva  pagini  se 
murdăriseră,  inclusiv  cea  cu  o  ilustraţie  frumoasă  a  lui  Balerion  Teroarea, 
realizată  în  cerneluri  colorate.  în  timp  ce  netezea  paginile  şi  le  ştergea,  Sam  îşi 
zise  că  e  un  mocofan  stângaci.  Prezenţa  lui  Gilly  îl  tulbura  întotdeauna  şi  îi 
stârnea...  ei,  bine,  ce  era  de  stârnit.  Un  Frate  Jurat  al  Rondului  de  Noapte  n-ar 
trebui  să  simtă  ceea  ce  simţea  el  pentru  Gilly,  mai  cu  seamă  când  vorbea  despre 
sâni  şi... 

—  Lordul  Snow  te  aşteaptă.  Doi  străjeri  în  mantii  negre  şi  coifuri  de  fier 

stăteau  la  uşa  armurăriei,  sprijiniţi  în  suliţe.  Cel  care  vorbise  era  Hal  Părosul. 
Mully  îl  ajută  pe  Sam  să  se  ridice.  Bărbatul  mormăi  mulţumiri  şi  trecu  valvârtej 
pe  lângă  ei,  agăţându-se  cu  disperare  de  vraful  de  cărţi  în  timp  ce-şi  croia  drum 
prin  fierărie,  printre  nicovalele  şi  foalele  ei.  Pe  bancul  de  lucru  se  afla  o  cămaşă 
de  zale,  aproape  terminată,  întins  sub  nicovală,  Nălucă  rodea  un  os  de  vită,  ca  să 
ajungă  la  măduvă.  Marele  lup  alb  ridică  privirea  când  Sam  trecu  pe  lângă  el,  dar 
nu  scoase  niciun  sunet. 

Salonul  lui  Jon  era  dincolo  de  rastelele  cu  suliţe  şi  scuturi.  Citea  un  pergament 
când  intră  Sam.  Corbul  Lordului  Comandant  Mormont  se  afla  pe  umărul  lui, 
privind  în  jos,  ca  şi  cum  ar  fi  citit  şi  el,  dar  când  îl  zări  pe  Sam  îşi  desfăcu  aripile 
şi  fâlfâi  înspre  el,  ţipând:  Boabe,  boabe! 

Mutând  cărţile,  Sam  vârî  braţul  în  sacul  de  lângă  uşă  şi  scoase  o  mână  de 
grăunţe.  Corbul  ateriza  pe  încheietura  lui  şi  luă  un  grăunte  din  palmă,  lovind  atât 
de  tare  cu  ciocul  încât  Sam  scânci  şi  îşi  smulse  mâna.  Corbul  se  înălţă  din  nou  în 
aer  şi  grăunţele  galbene  şi  roşii  se  risipiră  peste  tot. 

—  închide  uşa,  Sam.  Obrajii  lui  Jon  erau  încă  brăzdaţi  de  palide  cicatrici, 
acolo  unde,  cândva,  vulturul  încercase  să-i  scoată  ochiul.  Nenorocitul  ăla  ţi-a 
ciupit  pielea? 

Sam  lăsă  jos  cărţile  şi  îşi  scoase  mănuşa. 

—  Da.  îi  venea  să  leşine.  Sângerez. 

—  Cu  toţii  ne  vărsăm  sângele  pentru  Rond.  Să  porţi  mănuşi  mai  groase.  Jon  îi 
împinse  un  scaun  cu  piciorul.  Şezi  şi  uită-te  la  asta.  îi  întinse  un  pergament. 

—  Ce-i  asta?  întrebă  Sam.  Corbul  începu  să  scotocească  după  grăunţe  printre 
paiele  de  pe  podea. 

—  Un  scut  de  hârtie. 

Sam  îşi  sugea  sângele  din  palmă  în  timp  ce  citea.  Recunoscu  imediat  scrisul  lui 
Maester  Aemon.  Avea  un  scris  mărunt  şi  îngrijit,  dar  bătrânul  n-avea  cum  să  vadă 
unde  se  scurgea  cerneala  şi,  uneori,  lăsa  pete  urâte. 

—  O  scrisoare  către  Regele  Tommen. 

—  La  Winterfell,  Tommen  s-a  luptat  cu  fratele  meu  Bran,  cu  săbii  de  lemn. 
Era  atât  de  încotoşmănat  încât  arăta  ca  o  gâscă  umplută.  Bran  1-a  doborât  la 
pământ.  Jon  se  duse  lângă  fereastră.  Dar  Bran  e  mort  şi  Tommen  cel  durduliu  şi 
rozaliu  la  faţă  stă  pe  Tronul  de  Fier,  cu  o  coroană  cuibărită  printre  buclele-i  aurii. 

Bran  nu  e  mort,  îi  venea  lui  Sam  să-i  spună.  A  plecat  dincolo  de  Zid  cu  Mâini 
Reci.  Cuvintele  i  se  opriră  în  gâtlej.  Am  jurat  că  voi  păstra  tăcerea. 

—  N-ai  semnat  scrisoarea. 

—  Bătrânul  Urs  a  cerut  de  o  sută  de  ori  ajutor  Tronului  de  Fier.  I  l-au  trimis  pe 
Janos  Slynt.  Nicio  scrisoare  nu-i  va  face  pe  Lannisteri  să  ne  iubească  mai  mult. 
Mai  ales  dacă  aud  că-1  ajutăm  pe  Stannis. 

—  Doar  pentru  apărarea  Zidului.  Nu-i  sprijinim  rebeliunea.  Sam  citi  încă  o 
dată  scrisoarea,  pe  îndelete.  Asta  scrie  aici. 

—  S-ar  putea  ca  diferenţa  să-i  scape  Lordului  Tywin.  Jon  luă  înapoi  scrisoarea. 
De  ce  ne-ar  ajuta  acum?  Nu  ne-a  ajutat  niciodată. 

—  Ei,  bine,  spuse  Sam,  n-ar  vrea  să  se  spună  că  Stannis  a  venit  în  apărarea 
regatului,  în  timp  ce  Regele  Tommen  se  juca  cu  jucăriile  lui.  Asta  ar  atrage 
batjocura  asupra  Casei  Lannister. 

—  Eu  moarte  şi  distrugere  vreau  să  aduc  asupra  Casei  Lannister,  nu  batjocură. 
Jon  ridică  scrisoarea.  Rondul  de  Noapte  nu  ia  parte  la  războaiele  Celor  Şapte 
Regate,  citi  el.  Ne- am  făcut  jurămintele  faţă  de  ţinut,  iar  ţinutul  e  acum  în  mare 
primejdie.  Stannis  Baratheon  ne  ajută  să  luptăm  împotriva  duşmanilor  noştri  de 
dincolo  de  Zid,  dar  nu  suntem  oamenii  lui... 

—  Ei,  bine,  spuse  Sam,  foindu-se,  nu  suntem,  nu-i  aşa? 

—  I-am  dat  lui  Stannis  mâncare,  adăpost  şi  Fortul  Nopţii,  plus  permisiunea  de 
a  aşeza  câţiva  oameni  liberi  la  Dar.  Atâta  tot. 

—  Lordul  Tywin  spune  că  e  prea  mult. 

—  Stannis  zice  că  nu  e  destul.  Cu  cât  îi  dai  mai  mult  unui  rege,  cu  atât  vrea 
mai  mult.  Umblăm  pe  un  pod  de  gheaţă,  cu  prăpastie  la  stânga  şi  la  dreapta.  Să 
mulţumim  un  rege  e  destul  de  greu.  Să  mulţumim  doi  e  aproape  imposibil. 

—  Da,  dar. . .  dacă  Lannisterii  vor  învinge  şi  Lordul  Tywin  hotărăşte  că  l-am 
trădat  pe  rege  ajutându-1  pe  Stannis,  asta  ar  putea  însemna  sfârşitul  Rondului  de 
Noapte.  îi  are  pe  Tyrelli  în  spate,  cu  toată  puterea  Highgardenului.  Şi  1-a  înfrânt 
pe  Lordul  Stannis  la  Apa  Neagră.  Poate  că  la  vederea  sângelui  îl  apuca  leşinul, 
dar  Sam  ştia  cum  se  câştigă  războaiele.  Tatăl  său  se  îngrijise  de  asta. 

—  Apa  Neagră  a  fost  o  singură  bătălie.  Robb  şi-a  câştigat  toate  bătăliile  şi 
totuşi  şi-a  pierdut  capul.  Dacă  Stannis  poate  ridica  Nordul. . . 

încearcă  să  se  convingă,  îşi  dădu  seama  Sam,  dar  nu  poate.  Corbii  plecaseră 
de  la  Castelul  Negru,  într-o  furtună  de  aripi  negre,  chemând  lorzii  Nordului  să  se 
declare  de  partea  lui  Stannis  Baratheon  şi  să-şi  alăture  forţele  oştirilor  lui.  Sam  îi 
trimisese  personal  pe  majoritatea.  Până  în  prezent,  doar  o  pasăre  se  întorsese,  cea 
pe  care  o  trimisese  la  Karhold.  în  rest,  liniştea  era  apăsătoare. 

Chiar  dacă  ar  reuşi,  cumva,  să  câştige  oamenii  Nordului  de  partea  sa,  Sam  nu 
vedea  cum  ar  putea  spera  Stannis  să  ţină  piept  puterilor  reunite  ale  Casterly  Rock, 
Highgardenului  şi  Gemenilor.  Cu  toate  acestea,  fără  Nord,  soarta  cauzei  sale  era 
cu  siguranţă  pecetluită.  La  fel  de  pecetluită  ca  a  Rondului  de  Noapte,  dacă  Lordul 
Tywin  ne  califică  drept  trădători. 

—  Lannisterii  au  propriii  lor  oameni  ai  Nordului:  Lordul  Bolton  şi  bastardul 

lui. 

—  Stannis  are  Casa  Karstark.  Dacă  putem  cuceri  Portul  Alb. . . 

—  Dacă,  punctă  Sam.  Dacă  nu...  lordul  meu,  până  şi  un  scut  de  hârtie  e  mai 
bun  decât  niciunul. 

Jon  foşni  scrisoarea. 

—  Aşa  cred.  Suspină,  apoi  luă  pana  şi  se  iscăli  în  josul  scrisorii.  Adu  ceara  de 

sigilat.  Sam  încălzi  un  beţişor  de  ceară  neagră  deasupra  unei  lumânări  şi  picură 
câţiva  stropi  pe  pergament,  apoi  îl  privi  pe  Jon  apăsând  sigiliul  Lordului 
Comandant  pe  balta  de  ceară.  Du-o  la  Maester  Aemon  când  pleci,  îi  porunci  el,  şi 
spune-i  să  trimită  o  pasăre  la  Debarcaderul  Regelui. 

—  Aşa  voi  face.  Sam  şovăi.  Lordul  meu,  dacă  aş  putea  întreba. . .  Am  văzut -o 
pe  Gilly  plecând.  îi  venea  să  plângă. 

—  Val  a  trimis-o  să  pledeze  din  nou  pentru  viaţa  lui  Mance. 

—  Oh.  Val  era  sora  femeii  pe  care  Regele-de-Dincolo-de-Zid  o  făcuse  regina 
lui.  Prinţesa  sălbatică,  aşa  îi  spuneau  Stannis  şi  oamenii  lui.  Sora  ei,  Dalia, 
murise  în  timpul  bătăliei,  deşi  nicio  sabie  n-o  atinsese;  murise  în  timp  ce  dădea 
viaţă  fiului  lui  Mance  Rayder.  Rayder  însuşi  avea  s-o  urmeze  în  curând  în 
mormânt,  dacă  şoaptele  pe  care  le  auzise  Sam  aveau  vreun  grăunte  de  adevăr.  Ce 
i-ai  spus? 

—  Că  voi  vorbi  cu  Stannis,  deşi  mă  îndoiesc  că  vorbele  mele  îl  vor  îndupleca. 
Prima  îndatorire  a  unui  rege  e  să  apere  regatul,  iar  Mance  1-a  atacat.  înălţimea  Sa 
nu  e  omul  care  să  uite  asta.  Tatăl  meu  spunea  că  Stannis  Baratheon  e  un  om  drept. 
Nimeni  n-a  spus  că  e  un  om  iertător.  Jon  se  opri,  încruntându-se.  Aş  prefera  să-i 
tai  capul  lui  Mance  cu  mâna  mea.  A  fost  un  om  al  Rondului  de  Noapte  cândva. 
De  drept,  viaţa  lui  ne  aparţine. 

—  Pyp  zice  că  Lady  Melisandre  are  de  gând  să-1  dea  flăcărilor,  să  facă  o 
vrăjitorie. 

—  Pyp  ar  trebui  să  înveţe  să-şi  ţină  gura.  Am  auzit  acelaşi  lucru  de  la  alţii. 
Sângele  regesc,  să  deştepte  dragonul.  Unde  crede  Melisandre  că  găseşte  un 
dragon  adormit,  nimeni  nu  ştie  sigur.  E  o  aiureală.  Sângele  lui  Mance  nu  e  mai 
regal  decât  al  meu.  N-a  purtat  niciodată  coroană,  nici  nu  a  stat  pe  vreun  tron.  E  un 
tâlhar,  nimic  mai  mult.  în  sângele  tâlharilor  nu  există  pic  de  putere. 

Corbul  ridică  privirea  de  la  podea. 

—  Sânge,  ţipă  el. 

Jon  nu-i  acordă  nicio  atenţie. 

—  O  trimit  pe  Gilly  departe. 

—  Oh,  Sam  clătină  din  cap.  Păi,  asta  e. . .  asta  e  bine,  lordul  meu.  Ar  fi  cel  mai 
bun  lucru  pentru  ea  să  plece  într-un  loc  cald  şi  ferit,  departe  de  Zid  şi  de  războaie. 

—  Şi  băiatul,  împreună  cu  ea.  Va  trebui  să  găsim  o  altă  doică  ca  să-i  hrănim 
fratele  de  lapte. 

—  Laptele  de  capră  s-ar  putea  să  fie  de  folos,  până  atunci.  E  mai  bun  pentru  un 
nou-născut  decât  laptele  de  vacă.  Sam  citise  asta  undeva.  Se  foi  în  scaun.  Lordul 
meu,  când  căutam  prin  anale,  am  dat  peste  un  alt  tânăr  comandant.  Cu  patru  sute 
de  ani  înainte  de  Cucerire.  Osric  Stark  avea  zece  ani  când  a  fost  ales,  dar  a  slujit 
timp  de  şaizeci  de  ani.  Cu  el  sunt  patru,  lordul  meu.  Nu  eşti  nici  pe  departe  cel 
mai  tânăr  lord  comandant  ales  vreodată.  Până  acum,  eşti  al  cincilea. 

—  Iar  toţi  cei  patru  mai  tineri  au  fost  fii,  fraţi  sau  bastarzi  ai  Regelui  Nordului. 

Spune-mi  ceva  folositor.  Spune-mi  despre  duşmanul  nostru. 

—  Ceilalţi.  Sam  îşi  umezi  buzele.  Sunt  menţionaţi  în  anale,  deşi  nu  atât  de  des 
cum  aş  fi  crezut.  Analele  pe  care  le-am  găsit  şi  cele  pe  care  le-am  răsfoit,  vreau  să 
spun.  Ştiu,  mai  sunt  şi  altele,  pe  care  nu  le-am  găsit.  Unele  dintre  cărţile  mai  vechi 
sunt  praf  şi  pulbere.  Paginile  se  sfărâmă  când  încerc  să  le  întorc.  Iar  cărţile 
într-adevăr  vechi...  fie  s-au  distrus  cu  totul,  fie  sunt  îngropate  într-un  loc  unde 
încă  n-am  căutat,  sau...  ei,  bine,  s-ar  putea  să  nu  existe  asemenea  cărţi  şi  să  nici 
nu  fi  existat.  Cele  mai  vechi  relatări  pe  care  le  avem  au  fost  scrise  după  venirea 
andalilor  în  Westeros.  Primii  Oameni  ne-au  lăsat  doar  rune  pe  pietre,  aşa  că  tot  ce 
credem  că  ştim  despre  Epoca  Eroilor,  Era  Răsăritului  şi  Noaptea  Lungă  vine  din 
povestiri  aşternute  pe  hârtie  de  septoni,  o  mie  de  ani  mai  târziu.  Unii  arhimaesteri 
de  la  Citadelă  pun  totul  sub  semnul  întrebării.  Acele  vechi  istorisiri  sunt  pline  de 
regi  care  au  domnit  sute  de  ani  şi  de  cavaleri  care  au  umblat  de  colo -colo  o  mie  de 
ani  până  să  devină  cavaleri.  Cunoşti  poveştile:  Brandon  Constructorul,  Symeon 
Ochi-de-Stele,  Regele  Nopţii...  noi  spunem  că  eşti  al  nouă  sute  nouăzeci  şi 
optulea  Lord  Comandant  al  Rondului  de  Noapte,  dar  cea  mai  veche  listă  pe  care 
am  găsit-o  prezintă  şase  sute  şaptezeci  şi  patru  de  comandanţi,  ceea  ce  sugerează 
că  a  fost  scrisă  în  timpul. . . 

—  ...  cu  multă  vreme  în  urmă,  îl  întrerupse  Jon.  Dar  Ceilalţi? 

—  Am  găsit  referiri  la  sticla  dragonului.  Copiii  pădurii  obişnuiau  să  dea 
Rondului  de  Noapte  o  sută  de  pumnale  de  obsidian  pe  an,  în  timpul  Epocii 
Eroilor.  Ceilalţi  îşi  fac  apariţia  când  este  frig.  Majoritatea  poveştilor  susţin  acelaşi 
lucru.  Sau  se  face  frig  când  vin  ei.  Uneori  apar  în  timpul  furtunilor  de  zăpadă  şi  se 
risipesc  când  cerul  se  înseninează.  Se  ascund  de  lumina  soarelui  şi  se  ivesc  din 
noapte...  sau  se  lasă  noaptea  atunci  când  se  ivesc.  Unele  poveşti  îi  descriu  călare 
pe  leşuri  de  animale.  Urşi,  lupi  străvechi,  mamuţi,  cai,  n-are  importanţă,  atâta 
vreme  cât  fiara  e  moartă.  Cel  care  1-a  ucis  pe  Micul  Paul  călărea  un  cal  mort,  aşa 
că  partea  asta  nu  poate  fi  pusă  sub  semnul  îndoielii.  Unele  relatări  vorbesc  şi  de- 
spre păianjeni  uriaşi  de  gheaţă.  Nu  ştiu  ce  sunt.  Oamenii  răpuşi  în  lupta  împotriva 
Celorlalţi  trebuie  să  fie  arşi,  altfel  morţii  se  ridică  din  nou  şi  devin  robii  lor. 

—  Ştiam  toate  astea.  întrebarea  e:  cum  îi  înfruntăm? 

—  Armura  Celorlalţi  nu  poate  fi  străpunsă  de  armele  obişnuite,  dacă  e  să  dăm 
crezare  poveştilor,  răspunse  Sam,  iar  săbiile  lor  sunt  atât  de  reci  încât  zdrobesc 
oţelul.  însă  focul  îi  înspăimântă,  şi  sunt  vulnerabili  la  obsidian.  îşi  aminti  de  cel 
pe  care  îl  întâlnise  în  pădurea  bântuită  şi  cum  se  topise  când  îl  înjunghiase  cu 
pumnalul  din  sticla  dragonului  pe  care  i-1  făcuse  Jon.  Am  găsit  o  relatare  despre 
Noaptea  Lungă  care  pomeneşte  despre  ultimul  erou  care  a  ucis  Ceilalţi  cu  o  sabie 
din  oţelul  dragonului.  Se  presupune  că  nu-i  rezistă. 

—  Oţelul  dragonului?  Jon  se  încruntă.  Oţel  valyrian? 

—  Asta  mi-a  trecut  şi  mie  prin  minte. 

—  Aşadar,  dacă  aş  putea  convinge  lorzii  celor  Şapte  Regate  să  ne  dea  săbiile 

lor  valyriene,  totul  e  salvat?  Nu  va  fi  greu.  Râsul  lui  era  lipsit  de  voioşie.  Ai 
descoperit  cine  sunt  Ceilalţi,  de  unde  vin,  ce  vor? 

—  Nu  încă,  lordul  meu,  dar  s-ar  putea  să  nu  fi  citit  cărţile  care  trebuie.  Sunt 
sute  peste  care  nu  m-am  uitat  încă.  Mai  dă-mi  puţin  timp  şi  voi  găsi  ce  e  de  găsit. 

—  Nu  mai  e  timp.  Glasul  lui  Jon  era  trist.  Trebuie  să-ţi  împachetezi  lucrurile, 
Sam.  Pleci  cu  Gilly. 

—  Plec?  în  prima  clipă,  Sam  nu  înţelese.  Plec?  La  Eastwatch,  lordul  meu? 
Sau...  unde  mă... 

—  La  Oraşul  Vechi. 

—  Oraşul  Vechi?  scânci  el.  Horn  Hill  era  aproape  de  Oraşul  Vechi.  Acasă. 
Ideea  îl  ameţi.  Tata. 

—  Şi  Aemon. 

—  Aemon?  Maester  Aemon?  Dar. . .  are  o  sută  doi  ani,  lordul  meu,  nu  poate. . . 
îl  trimiţi  pe  el  cu  mine?  Cine  va  avea  grijă  de  corbi?  Dacă  sunt  bolnavi  sau  răniţi, 
cine... 

—  Clydas.  E  cu  Aemon  de  ani  de  zile. 

—  Clydas  e  doar  un  administrator,  şi  vede  din  ce  în  ce  mai  rău.  Ai  nevoie  de 
un  maester.  Maester  Aemon  e  atât  de  firav,  o  călătorie  pe  mare...  Se  gândi  la 
Arbor  şi  la  Regina  din  Arbor  şi  aproape  îşi  înghiţi  limba.  S-ar  putea...  e  bătrân 
şi... 

—  îşi  va  risca  viaţa,  sunt  conştient  de  asta,  Sam,  dar  riscul  e  şi  mai  mare  aici. 
Stannis  ştie  cine  este  Aemon.  Dacă  femeia  roşie  cere  sânge  regesc  pentru  vrăjile 
ei... 

—  Oh.  Sam  păli. 

—  Dareon  vi  se  va  alătura  la  Eastwatch.  Nădăjduiesc  că  va  câştiga  câţiva 
oameni  de  partea  noastră  în  sud,  cu  cântecele  lui.  Mierla  vă  va  duce  la  Braavos. 
De  acolo  vă  veţi  organiza  singuri  drumul  către  Oraşul  Vechi.  Dacă  încă  ai  de  gând 
să  spui  că  fiul  lui  Gilly  e  bastardul  tău,  trimite-o  împreună  cu  pruncul  la  Horn 
Hill.  Dacă  nu,  Aemon  îi  va  găsi  un  loc  ca  servitoare  la  Citadelă. 

—  B-b-bastardul  meu?  Spusese  asta,  da,  dar...  Toată  apa  aceea.  M-aş  putea 
îneca.  Din  când  în  când,  corăbiile  se  scufundă,  iar  toamna  e  un  anotimp  furtunos. 
Dar  Gilly  ar  fi  cu  el,  iar  copilul  ar  creşte  în  siguranţă.  Da,  eu...  mama  mea  şi 
surorile  mele  o  vor  ajuta  pe  Gilly  cu  copilul.  Pot  să  trimit  o  scrisoare.  Nu  trebuie 
să  merg  personal  la  Horn  Hill.  Dareon  ar  putea  s-o  conducă  la  Oraşul  Vechi  la  fel 
de  bine  ca  mine.  Eu. . .  mă  antrenez  cu  arcul  în  fiecare  după-amiază,  cu  Ulmer,  aşa 
cum  ai  poruncit. . .  mă  rog,  mai  puţin  când  sunt  în  beciuri,  dar  tu  mi-ai  spus  să  mă 
informez  despre  Ceilalţi.  Din  pricina  arcului  mă  dor  umerii  şi  mi  se  fac  băşici  pe 
degete.  îi  arătă  lui  Jon  locul  unde  se  spărsese  una.  Dar  nu  mă  dau  bătut.  Acum 
lovesc  ţinta  mai  des  decât  o  ratez,  dar  încă  sunt  cel  mai  prost  arcaş  care  a  întins 
vreodată  un  arc.  însă  îmi  plac  poveştile  lui  Ulmer.  Cineva  trebuie  să  le  scrie  şi  să 
le  aşeze  într-o  carte. 

—  Fă-o  tu.  La  Citadelă  au  pergament  şi  cerneală.  Au  şi  arcuri.  Mă  aştept  să-ţi 
continui  antrenamentele.  Sam,  Rondul  de  Noapte  are  sute  de  fraţi  care  pot  să 
slobozească  o  săgeată,  dar  numai  o  mână  de  oameni  care  ştiu  să  scrie  şi  să 
citească.  Vreau  să  devii  noul  meu  maester. 

Cuvântul  îl  făcu  să  tresară.  Nu,  tată,  te  rog.  Nu  voi  mai  pomeni  despre  asta 
niciodată,  jur  pe  Cei  Şapte.  Dă- mi  drumul,  te  rog,  dă- mi  drumul. 

—  Lordul  meu,  eu. . .  munca  mea  e  aici,  cărţile. . . 

—  ...  vor  fi  aici  când  te  vei  întoarce  la  noi. 

Sam  îşi  duse  o  mână  la  gât.  Aproape  simţea  colanul  acolo,  sufocându-1. 

—  Lordul  meu,  Citadela...  acolo  te  pun  să  tai  cadavre.  Te  obligă  să  porţi  un 
colan  la  gât.  Dacă  lanţuri  vrei,  vino  cu  mine.  Timp  de  trei  zile  şi  trei  nopţi  Sam 
adormise  plângând,  legat  cu  cătuşe  de  un  zid,  de  mâini  şi  de  picioare.  Lanţul  de  la 
gât  fusese  atât  de  strâns  încât  îi  sfârteca  pielea  şi,  ori  de  câte  ori  se  rostogolea  prin 
somn,  îi  tăia  respiraţia.  Nu  pot  purta  colan. 

—  Ba  poţi.  Şi  vei  purta.  Maester  Aemon  e  bătrân  şi  orb.  Puterile  îl  părăsesc. 
Cine  să-i  ia  locul  când  moare?  Maester  Mullin  de  la  Turnul  Umbrei  e  mai  mult 
luptător  decât  cărturar,  iar  Maester  Harmune  de  la  Eastwatch  e  mai  mult  beat 
decât  treaz. 

—  Dacă  mai  ceri  Citadelei  alţi  maesteri. . . 

—  Asta  am  de  gând.  Vom  avea  nevoie  de  fiecare.  Dar  Aemon  Targaryen  nu  e 
atât  de  uşor  de  înlocuit.  Jon  părea  nedumerit.  Eram  sigur  că  îţi  va  face  plăcere. 
Sunt  atât  de  multe  cărţi  la  Citadelă  încât  nimeni  nu  poate  spera  să  le  citească  pe 
toate.  Te  vei  descurca  bine  acolo,  Sam,  ştiu  că  te  vei  descurca. 

—  Nu.  Aş  putea  citi  cărţile,  dar. . .  un  m-maester  trebuie  să  fie  vindecător,  iar 
s-s-sângele  mă  face  să  leşin.  întinse  o  mână  tremurătoare,  arătându-i-o  lui  Jon. 
Sunt  Sam  Speriatul,  nu  Sam  Ucigaşul. 

—  Speriat?  De  ce?  De  mustrările  unor  bătrâni?  Sam,  ai  văzut  arătările 
mişunând  în  susul  Pumnului,  un  val  de  morţi  vii  cu  mâini  negre  şi  ochi  albaştri, 
strălucitori.  Ai  ucis  un  Celălalt. 

—  A  fost  s-s-s-sticla  dragonului,  nu  eu. 

—  Taci.  Ai  minţit,  ai  uneltit  şi  ai  complotat  să  mă  faci  pe  mine  Lord 
Comandant.  Mă  vei  asculta.  Te  vei  duce  la  Citadelă  şi  vei  făuri  un  colan,  iar  dacă 
va  trebui  să  tai  cadavre,  aşa  să  fie.  Cel  puţin  în  Oraşul  Vechi  cadavrele  nu  vor 
protesta. 

Nu  înţelege. 

—  Lordul  meu,  zise  Sam.  T-t-t-t-tatăl  meu,  Lordul  Randyll,  el,  el,  el,  el,  el... 
viaţa  unui  maester  e  o  viaţă  de  servitute.  Ştia  că  se  bâlbâie.  Niciun  fiu  al  Casei 
Tarly  nu  va  purta  vreodată  un  lanţ.  Bărbaţii  din  Horn  Hill  nu  se  pleacă  şi  nu  fac 
reverenţe  în  faţa  lorzilor  mărunţi.  Dacă  lanţuri  vrei,  vino  cu  mine.  Jon,  nu  pot  să 
nu-i  dau  ascultare  tatălui  meu. 

Spusese  Jon,  dar  Jon  nu  mai  era.  Cel  care  se  afla  acum  în  faţa  lui  era  Lordul 

Snow,  cu  ochii  cenuşii,  reci  ca  gheaţa. 

—  N-ai  niciun  tată,  spuse  Lordul  Snow.  Doar  fraţi.  Doar  pe  noi.  Viaţa  ta 
aparţine  Rondului  de  Noapte,  aşa  că  du-te  şi  vâră-ţi  hainele  într-un  sac,  împreună 
cu  tot  ce  vrei  să  iei  cu  tine  la  Oraşul  Vechi.  Pleci  cu  o  oră  înainte  de  răsăritul 
soarelui.  Şi  iată  încă  un  ordin.  De  azi  înainte,  nu  îţi  vei  mai  spune  laş.  Ai  înfruntat 
mai  multe  în  anul  ce-a  trecut  decât  înfruntă  cei  mai  mulţi  într-o  viaţă  de  om.  Poţi 
să  dai  piept  cu  Citadela,  dar  vei  da  piept  cu  ea  ca  Frate  Jurat  al  Rondului  de 
Noapte.  Nu-ţi  pot  ordona  să  fii  curajos,  dar  pot  să-ţi  ordon  să-ţi  ascunzi  spaimele. 
Ai  jurat,  Sam.  Ai  uitat? 

Sunt  sabia  din  întuneric.  Dar  se  descurca  jalnic  cu  sabia,  iar  întunericul  îl 
speria. 

—  Eu...  voi  încerca. 

—  Nu  vei  încerca.  Te  vei  supune. 

—  Supune.  Corbul  lui  Mormont  flutură  din  aripile-i  mari  şi  negre. 

—  Cum  porunceşte  stăpânul  meu.  Maester. . .  Maester  Aemon  ştie? 

—  A  fost  în  egală  măsură  ideea  lui.  Jon  îi  deschise  uşa.  Fără  despărţiri.  Cu  cât 
ştiu  mai  puţini  despre  asta,  cu  atât  mai  bine.  O  oră  înainte  de  primii  zori,  lângă 
ţintirim. 

Sam  nu-şi  amintea  cum  părăsise  armurăria.  Când  îşi  veni  în  fire,  se  împleticea, 
prin  noroi  şi  petice  de  zăpadă  veche,  către  camerele  Maesterului  Aemon.  M-aş 
putea  ascunde,  îşi  spuse.  M-aş  putea  ascunde  în  beci,  printre  cărţi.  Aş  putea  să 
trăiesc  acolo,  jos,  cu  şoarecele,  iar  noaptea  să  mă  furişez  să  fur  mâncare. 
Gânduri  nebuneşti,  ştia,  pe  cât  de  disperate,  pe  atât  de  zadarnice.  Beciul  era 
primul  loc  în  care  l-ar  căuta.  Ultimul  loc  în  care  l-ar  căuta  ar  fi  dincolo  de  Zid,  dar 
asta  era  şi  mai  nebunesc.  Sălbaticii  m-ar  prinde  şi  m-ar  omorî  încet.  Poate  m-ar 
arde  de  viu,  aşa  cum  are  de  gând  femeia  roşie  să- 1  omoare  pe  Mance  Rayder. 

Când  îl  găsi  pe  Maester  Aemon  în  cuibul  corbilor,  îi  înmâna  scrisoarea  lui  Jon 
şi  îşi  revărsă  spaimele  într-un  potop  de  cuvinte. 

—  Nu  înţelege.  Sam  avea  senzaţia  că  o  să  vomite.  Dacă  port  colan,  nobilul 
meu  t-t-t-t-tată. . .  el,  el,  el. . . 

—  Şi  tatăl  meu  a  ridicat  aceleaşi  obiecţii  când  am  ales  viaţa  de  slujire,  spuse 
bătrânul.  Tatăl  lui  a  fost  cel  care  m-a  trimis  la  Citadelă.  Regele  Daeron  a  avut 
patru  fii,  iar  trei  dintre  aceştia  au  avut  propriii  lor  fii.  Prea  mulţi  dragoni  sunt  la 
fel  de  periculoşi  ca  prea  puţini,  l-am  auzit  pe  rege  spunându-i  nobilului  meu  tată, 
în  ziua  când  m-au  trimis  de  acasă.  Aemon  ridică  o  mână  pătată  către  colanul  din 
multe  metale  care  îi  atârna  la  gât.  Lanţul  e  greu,  Sam,  dar  bunicul  meu  a  avut 
dreptate.  La  fel  şi  Lordul  Snow. 

Snow,  murmură  un  corb.  Snow,  îl  îngână  un  altul.  Toţi  ceilalţi  li  se  alăturară. 
Snow,  Snow,  Snow,  Snow,  Snow.  Sam  îi  învăţase  cuvântul.  îşi  dădea  seama  că  nu 
găsea  niciun  ajutor  aici.  Maester  Aemon  era  la  fel  de  prins  în  capcană.  Va  muri  pe 
mare,  gândi  Sam  cu  disperare.  E  prea  bătrân  ca  să  supravieţuiască  unei 

asemenea  călătorii.  Copilaşul  lui  Gilly  s-  ar  putea  să  moară  şi  el,  nu  e  la  fel  de 
mare  şi  de  voinic  ca  fiul  Daliei.  Are  Jon  de  gând  să  ne  omoare  pe  toţi? 

în  dimineaţa  următoare,  Sam  se  pomeni  încălecând  iapa  care  îl  adusese  de  la 
Horn  Hill  şi  îndreptându-se  către  ţintirimul  de  lângă  drumul  estic.  Desăgile  de  şa 
erau  umflate  de  brânză,  cârnaţi  şi  ouă  fierte  tari  şi  o  jumătate  de  jambon  sărat  pe 
care  Hobb  Trei-Degete  i-o  dăduse  de  ziua  lui. 

—  Eşti  un  om  care  apreciază  mâncarea,  Ucigaşule,  îi  spusese  bucătarul.  Mai 
avem  nevoie  de  tine.  Jambonul  avea  să-1  ajute,  fără  îndoială.  Până  la  Eastwatch 
era  cale  lungă,  prin  frig,  iar  la  umbra  Zidului  nu  se  găseau  nici  oraşe,  nici  hanuri. 

Era  întuneric  şi  linişte  la  ceasul  de  dinaintea  zorilor.  Castelul  Negru  părea 
ciudat  de  tăcut.  La  ţintirim  îl  aşteptau  două  care  cu  două  roţi,  dimpreună  cu  Jack 
Bulwer  cel  Negru  şi  o  duzină  de  cercetaşi  experimentaţi,  vânjoşi,  asemenea  cailor 
de  luptă  pe  care  îi  călăreau.  Kedge  Albeaţă  înjură  tare  când  singurul  lui  ochi  bun 
îl  zări  pe  Sam. 

—  Nu-1  lua  în  seamă,  Ucigaşule,  zise  Jack  cel  Negru.  A  pierdut  un  rămăşag, 
zicea  că  va  trebui  să  te  târâm  scâncind  de  sub  pat. 

Maester  Aemon  era  prea  plăpând  ca  să  călărească,  astfel  încât  i  se  pregătise  un 
car  cu  un  pat  încărcat  de  un  maldăr  de  blănuri  şi  cu  o  tendă  de  piele  prinsă 
deasupra  capului  ca  să-1  ferească  de  ploaie  şi  zăpadă.  Gilly  şi  copilul  ei  urmau  să 
călătorească  împreună  cu  el.  Cel  de-al  doilea  car  avea  să  le  ducă  hainele  şi 
lucrurile,  împreună  cu  un  cufăr  cu  cărţi  vechi  şi  rare  despre  care  Aemon  credea  că 
s-ar  putea  să  lipsească  la  Citadelă.  Sam  îşi  petrecuse  jumătate  din  noapte 
căutându-le,  dar  găsise  doar  una  din  patru.  Ceea  ce  e  un  lucru  bun,  altfel  am  avea 
nevoie  de  încă  un  car. 

Când  îşi  făcu  apariţia,  maesterul  era  înfofolit  într-o  blană  de  urs  de  trei  ori  cât 
el.  Când  Clydas  îl  conduse  la  car,  se  stârni  o  pală  de  vânt  şi  bătrânul  se  clătină. 
Sam  alergă  lângă  el  şi  îl  cuprinse  cu  un  braţ.  încă  o  pală  ca  asta  şi  zboară  peste 
Zid. 

—  Ţine -te  de  braţul  meu,  Maester.  Nu  e  departe. 

Bătrânul  orb  clătină  din  cap,  în  timp  ce  vântul  le  dădu  glugile  pe  spate. 

—  în  Oraşul  Vechi  e  mereu  cald.  Pe  o  insulă  de  pe  Mied  se  află  un  han,  unde 
mă  duceam  pe  când  eram  tânăr  novice.  Va  fi  o  plăcere  să  stau  din  nou  acolo, 
sorbind  din  cidru. 

După  ce  îl  aşezară  pe  maester  în  car,  îşi  făcu  apariţia  Gilly,  strângându-şi 
copilul  în  braţe.  Pe  sub  glugă,  avea  ochii  roşii  de  plâns.  Jon  sosi  tot  atunci, 
împreună  cu  Edd  cel  Trist. 

—  Lord  Snow,  strigă  Maester  Aemon.  Ţi-am  lăsat  o  carte  în  apartamentul 
meu.  Compendiul  jadului.  A  fost  scrisă  de  un  aventurier  din  Volantis  pe  nume 
Colloquo  Votar,  care  a  călătorit  către  est  şi  a  vizitat  Marea  de  Jad.  Este  un  pasaj 
pe  care  s-ar  putea  să-1  găseşti  interesant.  I-am  spus  lui  Clydas  să  ţi-1  însemneze. 

—  Am  să-1  citesc  negreşit,  răspunse  Jon  Snow. 

Un  firicel  palid  se  scurse  din  nasul  lui  Maester  Aemon.  îl  şterse  cu  dosul 
mănuşii. 

—  Cunoaşterea  e  o  armă,  Jon.  Inarmează-te  bine  înainte  de  a  porni  la  luptă. 

—  Aşa  voi  face.  începu  să  ningă  domol.  Fulgi  mari  şi  pufoşi  coborau  agale  din 
văzduh.  Jon  se  întoarse  către  Jack  Bulwer  cel  Negru:  Mergi  cât  poţi  de  repede, 
fără  să  fii  nesăbuit.  Ai  cu  tine  un  bătrân  şi  un  prunc.  Ai  grijă  să  le  fie  cald  şi  să  fie 
bine  hrăniţi. 

—  Şi  tu  la  fel,  stăp'ne,  spuse  Gilly.  Să  faci  la  fel  cu  celălalt.  Să-i  găseşti  o 
doică,  aşa  cum  ai  spus.  Mi-ai  promis.  Băiatul. . .  fiul  Daliei. . .  micul  prinţ,  vreau  să 
spun. . .  să-i  găseşti  o  doică  bună,  să  crească  mare  şi  voinic. 

—  Ai  cuvântul  meu,  rosti  solemn  Jon  Snow. 

—  Să  nu-1  botezaţi.  Să  nu-1  botezaţi  până  nu  împlineşte  doi  ani.  Aduce  ghinion 
să  li  se  dea  nume  cât  sunt  încă  la  sân.  Poate  că  voi,  ciorile,  nu  ştiţi  asta,  dar  e 
adevărat. 

—  Cum  porunceşti,  doamna  mea. 

Un  spasm  de  furie  străbătu  chipul  lui  Gilly. 

—  Nu-mi  spune  aşa.  Sunt  mamă,  nu  doamnă.  Sunt  nevasta  lui  Craster  şi  fiica 
lui  Craster,  şi  sunt  mamă. 

Edd  cel  Trist  luă  copilul,  iar  Gilly  urcă  în  car  şi  îşi  acoperi  picioarele  cu  câteva 
blănuri  mucede.  Cerul  răsăritului  era  deja  mai  mult  gri  decât  negru.  Lew 
Stângaciul  era  nerăbdător  să  plece.  Edd  îi  dădu  copilul  lui  Gilly,  iar  aceasta  îl 
puse  la  sân.  Poate  că  e  ultima  oară  când  văd  Castelul  Negru,  gândi  Sam,  săltând 
pe  spatele  iepei  sale.  Oricât  de  mult  urâse  cândva  Castelul  Negru,  despărţirea  era 
sfâşietoare. 

—  La  drum,  ordonă  Bulwer.  Un  bici  plesni  şi  carele  se  urniră,  huruind  încet  pe 
drumul  brăzdat  de  făgaşe,  cu  ninsoarea  în  jurul  lor.  Sam  mai  zăbovi  lângă  Clydas, 
Edd  cel  Trist  şi  Jon  Snow. 

—  Aşadar,  spuse  el,  cu  bine. 

—  Cu  bine,  Sam,  răspunse  Edd  cel  Trist.  Corabia  ta  nu  are  cum  să  se 
scufunde,  nu  cred.  Corăbiile  se  scufundă  numai  când  sunt  eu  la  bord. 

Jon  privea  carele. 

—  Prima  oară  când  am  văzut-o  pe  Gilly,  spuse  el,  era  lipită  de  zidul  Fortăreţei 
lui  Craster,  o  fată  slabă,  cu  părul  negru,  cu  burta  ei  mare,  ferindu-se  de  Nălucă. 
Dăduse  iama  printre  iepurii  ei  şi  cred  că  Gilly  se  temea  că  s-ar  putea  s-o  sfâşie  şi 
să-i  devoreze  pruncul. . .  dar  nu  de  lup  ar  fi  trebuit  să  se  teamă,  nu-i  aşa? 

Nu,  gândi  Sam.  Craster  era  pericolul,  propriul  ei  tată. 

—  Are  mai  mult  curaj  decât  îşi  dă  seama. 

—  Şi  tu  la  fel,  Sam.  Să  aveţi  o  călătorie  rapidă  şi  sigură  şi  să  ai  grijă  de  ea,  de 
Aemon  şi  de  copil.  Jon  afişă  un  zâmbet  straniu,  trist.  Şi  trage -ţi  gluga  pe  cap.  Ţi 
se  topesc  fulgii  în  păr. 

Palidă  şi  îndepărtată,  lumina  ardea  jos,  pe  linia  orizontului,  sclipind  prin  aburii 
mării. 

—  Parcă  ar  fi  o  stea,  spuse  Arya. 

—  Steaua  de  acasă,  zise  Denyo. 

Tatăl  său  striga  ordine.  Marinarii  mişunau  în  sus  şi-n  jos  pe  cele  trei  catarge 
înalte  şi  se  mişcau  de-a  lungul  tachelajului,  strângând  pânzele  grele,  purpurii. 
Dedesubt,  vâslaşii  se  opinteau  aplecaţi  peste  două  şiruri  mari  de  vâsle.  Punţile  se 
înclinară,  scârţâind,  când  galera  Fiica  Titanului  se  înclină  către  tribord  şi  începu 
să  se  apropie. 

Steaua  de  acasă.  Arya  stătea  la  prora,  cu  o  mână  aşezată  pe  galionul  aurit, 
reprezentând  o  fecioară  cu  un  vas  cu  fructe.  Preţ  de  o  clipă,  se  lăsă  amăgită  că  în 
faţă  se  afla  casa  ei. 

Dar  era  o  prostie.  Casa  ei  pierise,  părinţii  îi  erau  morţi  şi  toţi  fraţii  ucişi,  în 
afară  de  Jon  Snow,  care  era  la  Zid.  Acolo  voise  ea  să  meargă.  îi  spusese  asta 
căpitanului,  dar  nici  măcar  moneda  de  fier  nu-1  înduplecase. 

Se  părea  că  Arya  nu  găsea  niciodată  locurile  către  care  pornea.  Yoren  jurase 
s-o  ducă  la  Winterfell,  însă  ea  sfârşise  la  Harrenhal,  iar  Yoren  în  mormânt.  Când 
fugise  de  la  Harrenhal  la  Riverrun,  Lem,  Anguy  şi  Tom  de  Şapte  o  luaseră 
ostatică  şi  o  târâseră,  în  schimb,  în  grotă.  Pe  urmă,  Câinele  o  răpise  şi  o  târâse  la 
Gemeni.  Arya  îl  lăsase  să  moară  lângă  râu  şi  plecase  mai  departe,  la  Saltspear, 
sperând  să  ajungă  la  Eastwatch-by-the-Sea,  numai  că. . . 

Poate  că  la  Braavos  nu  e  atât  de  rău.  Syrio  era  din  Braavos,  iar  Jaquen  ar 
putea  fi  acolo  şi  el.  Jaquen  era  cel  care  îi  dăduse  moneda  de  fier.  Nu-i  fusese  cu 
adevărat  prieten,  aşa  ca  Syrion,  dar  ce  bine  îi  făcuseră  ei  prietenii  vreodată?  N-am 
nevoie  de  niciun  prieten,  atât  timp  cât  am  Acul.  îşi  trecu  buricul  degetului  mare 
peste  măciulia  netedă  a  săbiei,  dorind,  dorind. . . 

La  drept  vorbind,  Arya  nu  ştia  ce  să-şi  dorească,  după  cum  nu  ştia  nici  ce  o 
aştepta  dincolo  de  lumina  aceea  îndepărtată.  Căpitanul  o  adusese  până  aici,  dar  nu 
avea  timp  să  stea  de  vorbă  cu  ea.  Unii  dintre  membrii  echipajului  o  ocoleau,  dar 
alţii  îi  făceau  daruri  -  o  furculiţă  de  argint,  mănuşi  fără  degete,  o  pălărie  pleoştită 
de  lână,  peticită  cu  piele.  Un  bărbat  îi  arăta  cum  se  fac  nodurile  marinăreşti.  Un 
altul  îi  umplea  degetare  cu  vin  de  foc.  Cei  prietenoşi  se  loveau  peste  piept, 
repetându-şi  numele  iar  şi  iar,  până  când  Arya  le  spunea  şi  ea,  dar  niciunul  nu  se 
gândise  vreodată  s-o  întrebe  pe  ea  cum  o  cheamă.  îi  spuneau  Salty,  căci  se 
îmbarcase  la  Saltpans,  lângă  gura  Tridentului.  Era  un  nume  la  fel  de  bun  ca 
oricare,  bănuia. 

Ultimele  stele  ale  nopţii  dispăruseră. . .  toate,  în  afară  de  cele  două  aflate  drept 
în  faţă. 

—  Acum  sunt  două  stele. 

—  Doi  ochi,  spuse  Denyo.  Titanul  ne  vede. 

Titanul  din  Braavos.  Bătrâna  Nan  îi  spusese  poveşti  despre  Titan,  demult,  la 
Winterfell.  Era  un  uriaş  înalt  cât  un  munte  şi,  ori  de  câte  ori  braavosii  se  aflau  în 
pericol,  se  deştepta,  cu  flăcări  în  ochi,  înaintând  prin  apă  cu  membrele  de  piatră 
scrâşnind  şi  gemând,  pentru  a  zdrobi  duşmanul. 

—  Braavosii  îl  hrănesc  cu  carnea  rozalie  şi  fragedă  a  fetiţelor  de  viţă  nobilă,  îşi 
încheia  Nan  povestea,  iar  Şansa  lăsa  să-i  scape  un  scâncet  caraghios.  Dar  Maester 
Luwin  spunea  că  Titanul  era  doar  o  statuie,  iar  poveştile  Bătrânei  Nan  doar 
poveşti. 

Winterfellul  e  pârjolit  şi  distrus,  îşi  reaminti  Arya.  Bătrâna  Nan  şi  Maester 
Luwin  erau,  cel  mai  probabil,  morţi  amândoi,  iar  Şansa  la  fel.  Nu  avea  niciun  rost 
să  se  gândească  la  ei.  Orice  om  trebuie  să  moară.  Asta  însemnau  cuvintele, 
cuvintele  pe  care  Jaquen  H'ghar  i  le  spusese  când  îi  dăduse  vechea  monedă  de 
fier.  învăţase  şi  alte  cuvinte  braavosi  de  când  plecaseră  de  la  Saltpans,  cuvintele 
pentru  te  rog  şi  mulţumesc,  pentru  mare  şi  stea  şi  vin  de  foc,  dar  ajunsese  la  ele 
ştiind  că  orice  om  trebuie  să  moară.  Cea  mai  mare  parte  a  echipajului  Fiicei  ştia  o 
brumă  de  limbă  comună  din  timpul  nopţilor  petrecute  pe  ţărm,  în  Oraşul  Vechi,  la 
Debarcaderul  Regelui  şi  Iazul  Fecioarelor,  însă  doar  căpitanul  şi  fiii  săi  o  vorbeau 
destul  de  bine  ca  să  discute  cu  ea.  Denyo  era  mezinul,  un  băiat  dolofan,  vesel,  de 
doisprezece  ani,  care  se  îngrijea  de  cabina  tatălui  său  şi  îşi  ajuta  fratele  mai  mare 
la  socoteli. 

—  Sper  că  Titanului  tău  nu-i  e  foame,  îi  spuse  Arya. 

—  Foame?  făcu  Denyo,  nedumerit. 

—  N-are  importanţă.  Chiar  dacă  Titanul  mânca,  într-adevăr,  carne  roz  şi 
fragedă  de  fată,  Arya  n-avea  de  ce  se  teme.  Era  o  făptură  sfrijită,  nu  o  mâncare 
potrivită  pentru  un  uriaş,  şi  avea  aproape  unsprezece  ani,  practic  femeie  în  toată 
firea.  Iar  Salty  nu  e  de  viţă  nobilă.  Titanul  este  zeul  braavosilor?  întrebă  ea.  Sau  îi 
aveţi  pe  Cei  Şapte? 

—  Toţi  zeii  sunt  cinstiţi  în  Braavos.  Fiului  căpitanului  îi  plăcea  să  vorbească 
despre  oraşul  său  aproape  la  fel  de  mult  cât  despre  corabia  tatălui  său.  Cei  Şapte 
ai  tăi  au  un  templu  aici,  Septul-de-Dincolo-de-Mare,  dar  numai  marinarii  din 
Westeros  se  închină  acolo. 

Nu  sunt  Cei  Şapte  ai  mei.  Erau  zeii  mamei  mele  şi  i-au  lăsat  pe  Frey  s-o 
omoare  la  Gemeni.  Se  întreba  dacă  va  găsi  în  Braavos  o  pădure  a  zeilor,  cu  un 
copac  al  inimii  în  mijloc.  Poate  că  Denyo  ştia,  dar  nu-1  putea  întreba.  Salty  era  din 
Saltpans,  şi  ce-ar  putea  să  ştie  o  fată  din  Saltpans  despre  vechii  zei  ai  Nordului? 
Vechii  zei  sunt  morţi,  îşi  spuse,  cu  mama,  cu  tata,  cu  Robb  şi  Bran  şi  Rickon, 
morţi  cu  toţii.  Şi-1  amintea  pe  tatăl  său  spunând,  cu  multă  vreme  în  urmă,  că 
atunci  când  bat  vânturile  reci,  lupul  singur  moare  şi  haita  supravieţuieşte.  Cu  ea, 
totul  era  invers.  Arya,  lupul  singuratic,  trăia  încă,  dar  lupii  haitei  fuseseră  luaţi, 
ucişi  şi  jupuiţi. 


86 


—  Cântăreţii  Lunii  ne-au  condus  la  acest  loc  de  refugiu,  unde  dragonii 
Valyriei  nu  ne  pot  găsi,  spuse  Denyo.  Cel  mai  mare  templu  este  al  lor.  îl  cinstim 
şi  pe  Tatăl  Apelor,  dar  casa  lui  e  reconstruită  ori  de  câte  ori  îşi  ia  mireasa.  Ceilalţi 
zei  sălăşluiesc  împreună  pe  o  insulă  din  centrul  oraşului.  Acolo  vei  găsi. . .  Zeul  cu 
Multe  Chipuri. 

Ochii  Titanului  păreau  acum  mai  strălucitori  şi  mai  depărtaţi.  Arya  nu 
cunoştea  niciun  Zeu  cu  Multe  Chipuri,  dar  dacă  răspundea  rugăciunilor  ei,  era 
posibil  să  fie  zeul  pe  care-1  căuta.  Ser  Gregor,  rosti  ea  în  gând,  Dunsen,  Rafifi  cel 
Dulce,  Ser  Ilyn,  Ser  Meryn,  Regina  Cersei.  Au  rămas  doar  şase.  Joffrey  era  mort, 
Câinele  îl  omorâse  pe  Polliver,  iar  pe  Gâdilător  îl  înjunghiase  chiar  ea,  ca  şi  pe 
acel  scutier  neghiob  cu  coşurile  lui  de  pe  faţă.  Nu  l-aş  fi  omorât,  dacă  nu  m-ar  fi. 
înhăţat.  Câinele  fusese  pe  moarte  când  îl  părăsise,  pe  malul  Tridentului,  arzând  de 
febră  din  pricina  rănii.  Ar  fii  trebuit  să-  i  dau  darul  îndurării  şi  să-  i  vâr  un  cuţit  în 
inimă. 

—  Salty,  priveşte!  Denyo  o  luă  de  braţ  şi  o  întoarse.  Vezi?  Acolo.  îi  arătă  cu 
mâna. 

Ceţurile  se  risipeau  în  faţa  lor,  cortine  gri,  zdrenţuite,  date  la  o  parte  de  prora 
corăbiei  lor.  Fiica  Titanului  despica  apele  gri-verzui,  plutind  pe  aripi  violet, 
tumultuoase.  Arya  auzea  ţipetele  pescăruşilor  deasupra  capului.  Acolo,  în  locul 
spre  care  arăta  Denyo,  o  linie  de  creste  stâncoase  se  ridica  brusc  din  mare,  cu 
versanţii  abrupţi  acoperiţi  de  pini  şi  molizi  negri.  Dar,  direct  în  faţa  lor,  marea  îşi 
croise  loc  şi  acolo,  deasupra  apei,  se  înălţa  Titanul,  cu  ochii  strălucind  şi  cu  păru-i 
lung  şi  verde  fluturând  în  vânt. 

încăleca  prăpastia,  cu  câte  un  picior  înfipt  pe  fiecare  munte,  cu  umerii 
profilându-se  înalţi  deasupra  crestelor  zdrenţuite.  Picioarele  îi  erau  cioplite  din 
piatră,  acelaşi  negru  granit  ca  munţii  mării  pe  care  stătea,  deşi  în  jurul  şoldurilor 
purta  o  fustanelă  din  zale  de  bronz  verzui.  Platoşa  îi  era  tot  de  bronz,  iar  pe  cap 
purta  un  coif  cu  creastă.  Păru-i  din  funii  de  cânepă  vopsită  în  verde  flutura  în  vânt, 
iar  în  peşterile  care-i  erau  ochi  ardeau  focuri  imense.  O  mână  i  se  odihnea  pe 
creasta  din  stânga,  cu  degetele  de  bronz  curbate  în  jurul  unei  protuberanţe  de 
piatră,  cealaltă  ţâşnea  în  aer,  strângând  mânerul  unei  săbii  frânte. 

E  doar  puţin  mai  mare  decât  statuia  Regelui  Baelor  de  la  Debarcaderul 
Regelui,  îşi  spuse  Arya,  pe  când  se  aflau  încă  departe,  în  larg.  însă,  pe  măsură  ce 
galerele  se  apropiau  de  locul  unde  talazurile  se  spărgeau  de  linia  coastei,  Titanul 
creştea  din  ce  în  ce  mai  mult.  îl  auzea  pe  tatăl  lui  Denyo  răcnind  comenzi  cu 
glasul  său  grav,  iar  sus  mateloţii  strângeau  velele.  Vom  vâsli  la  picioarele 
Titanului.  Arya  vedea  ferestrele  de  tragere  în  platoşa  mare  de  bronz,  urmele  şi 
petele  de  pe  braţele  şi  umerii  Titanului  acolo  unde  îşi  făceau  cuibul  păsările  de 
mare.  Arya  îşi  lungi  gâtul.  Baelor  cel  Binecuvântat  nu  i-ar  ajunge  nici  până  la 
genunchi.  Ar  putea  păşi  direct  peste  zidurile  Winterfellului. 

Atunci  Titanul  scoase  un  urlet  teribil. 

Sunetul  era  imens  ca  şi  el,  un  geamăt  şi  un  scrâşnet  atât  de  colosal  încât  înecă 
până  şi  glasul  căpitanului  şi  zgomotul  valurilor  ce  se  izbeau  de  crestele  acoperite 
de  pini.  O  mie  de  păsări  ţâşniră  deodată  în  aer,  iar  Arya  se  retrase,  tresărind,  până 
când  văzu  că  Denyo  râdea. 

—  Vesteşte  Arsenalului  venirea  noastră,  nimic  altceva!  strigă  el.  N-ai  de  ce  să 
te  temi. 

—  Nu  m-am  temut  nicio  clipă!  îi  strigă  Arya  înapoi.  A  fost  zgomotos,  atâta 

tot. 

Acum  vântul  şi  valul  puneau  stăpânire  pe  Fiica  Titanului,  conducând-o  iute 
către  canal.  Şirurile  duble  de  vâsle  loveau  domol  apa  mării,  transformând-o  într-o 
spumă  albă,  în  timp  ce  umbra  Titanului  cobora  deasupra  lor.  Pentru  o  clipă,  ai  fi 
zis  că  se  vor  izbi,  fără  scăpare,  de  pietrele  de  sub  picioarele  lui.  Cuibărită  lângă 
Denyo,  la  prora,  Arya  simţea  stropi  de  sare  pe  faţă.  Trebuia  să  se  uite  drept  în  sus 
ca  să  vadă  capul  Titanului.  Braavosii  îl  hrănesc  cu  carnea  rozalie  şi  fragedă  a 
fetiţelor  de  viţă  nobilă,  o  auzi  din  nou  pe  bătrâna  Nan  spunând,  dar  ea  nu  era  o 
fetiţă  şi  n-avea  de  gând  să  se  lase  speriată  de  o  statuie  stupidă. 

Oricum,  o  ţinu  în  mână  pe  Ac  când  alunecară  printre  picioarele  Titanului.  Alte 
ferestre  de  tragere  erau  presărate  între  acele  coapse  imense  de  piatră,  iar  când 
Arya  îşi  înălţă  capul  ca  să  privească  cuibul  corbului  alunecând  printre  ele,  la  o 
distanţă  de  zece  metri  buni,  zări  guri  de  aruncare  sub  fustanela  de  zale  a  Titanului 
şi  feţe  holbându-se  la  ei  de  după  zăbrelele  de  fier. 

Şi  pe  urmă  trecură  mai  departe. 

Umbra  se  ridică,  crestele  acoperite  de  pini  rămaseră  în  urma  lor,  de-o  parte  şi 
de  alta,  vântul  se  domoli  şi  se  pomeniră  înaintând  printr-o  imensă  lagună.  în  faţa 
lor  se  ridica  din  mare  un  alt  munte,  o  movilă  de  piatră  care  ţâşnea  din  apă  ca  un 
pumn  cu  ţepuşe,  cu  parapetele  pietroase  gemând  de  bice  cu  ţinte  de  metal, 
aruncătoare  de  flăcări  şi  catapulte. 

—  Arsenalul  Braavosului,  îl  numi  Denyo,  mândru  de  parcă  el  l-ar  fi  ridicat. 
Pot  să  construiască  acolo  o  galeră  de  război  într-o  zi.  Arya  vedea  zeci  de  galere 
legate  la  cheiuri  sau  cocoţate  pe  rampe  de  lansare.  Din  nenumărate  hangare  de 
lemn  aşezate  de-a  lungul  ţărmurilor  ţâşneau  prorele  colorate  ale  altora,  ca  nişte 
câini  de  vânătoare  dintr-un  adăpost,  suple,  haine  şi  înfometate,  aşteptând 
chemarea  cornului  vreunui  vânător.  încercă  să  le  numere,  dar  erau  prea  multe  şi, 
acolo  unde  linia  ţărmului  se  curba,  se  aflau  alte  şi  alte  docuri  şi  hangare  şi  cheiuri. 

Două  galere  le  ieşiseră  în  întâmpinare.  Alunecau  parcă  deasupra  apei,  ca  nişte 
libelule,  cu  vâslele  palide  scânteind.  Arya  îl  auzi  pe  căpitan  strigându-le  ceva, 
apoi  pe  căpitanii  galerelor  strigând  înapoi,  dar  nu  le  înţelegea  cuvintele.  Un  corn 
imens  sună.  Galerele  trecură  de-o  parte  şi  de  alta  a  lor,  atât  de  aproape  încât  Arya 
auzea  sunetul  înăbuşit  al  tobelor  din  calele  lor  violete,  bum,  bum,  bum,  bum,  bum, 
bum,  bum,  bum,  ca  bătăile  unor  inimi  pline  de  viaţă. 

Apoi  galerele  erau  în  urma  lor  şi  Arsenalul  la  fel.  în  faţă  se  deschidea  o  largă 

întindere  de  apă  verde  ca  iarba,  vălurită,  ca  o  coală  de  sticlă  colorată.  Din  inima  ei 
udă  se  înălţa  oraşul,  o  imensă  întindere  de  cupole,  turnuri  şi  poduri,  gri  şi  aurii  şi 
roşii.  Cele  o  sută  de  insule  ale  Braavosului  în  mare. 

Maester  Luwin  îi  învăţase  despre  Braavos,  dar  Arya  uitase  mult  din  ceea  ce  le 
spusese.  Era  un  oraş  cu  o  întindere  lină,  asta  vedea  chiar  şi  de  departe,  nu  ca 
Debarcaderul  Regelui,  cu  cele  trei  coline  înalte  ale  sale.  Singurele  coline  erau  cele 
pe  care  le  ridicaseră  oamenii  din  cărămidă  şi  granit,  bronz  şi  marmură.  Şi  îi  mai 
lipsea  ceva,  deşi  Arya  avu  nevoie  de  câteva  momente  să-şi  dea  seama  ce  anume. 
Oraşul  nu  are  ziduri.  Dar  când  îi  spuse  asta  lui  Denyo,  el  râse. 

—  Zidurile  noastre  sunt  făcute  din  lemn  şi  pictate  în  violet,  îi  spuse.  Galerele 
sunt  zidurile  noastre.  De  altele  n-avem  nevoie. 

Puntea  pârâi  în  spatele  lor.  Arya  se  întoarse,  descoperindu-1  pe  tatăl  lui  Denyo 
înălţându-se  deasupra  lor,  înveşmântat  în  mantaua-i  lungă  de  căpitan  din  lână 
violetă.  Căpitanul-negustor  Ternesio  Terys  nu  purta  barbă,  iar  părul  neted,  tuns 
scurt,  îi  încadra  faţa  pătrată,  dogorită  de  vânt.  Pe  drum,  îl  văzuse  adesea  glumind 
cu  echipajul,  dar  când  se  încrunta,  oamenii  fugeau  din  faţa  lui  ca  din  calea 
furtunii.  Acum  se  încrunta. 

—  Călătoria  noastră  a  luat  sfârşit,  îi  spuse  Aryei.  Ne  îndreptăm  spre  Chequy 
Port,  unde  vameşii  Lordului  Mării  vor  veni  la  bord  ca  să  ne  inspecteze  calele.  Le 
va  lua  o  jumătate  de  zi,  întotdeauna  e  aşa,  dar  nu  e  nevoie  să  stai  şi  tu  după  ei. 
Strânge-ţi  lucrurile.  Voi  coborî  o  barcă,  iar  Yorko  te  va  duce  la  ţărm. 

La  ţărm?  Arya  îşi  muşcă  buza.  Traversase  marea  îngustă  ca  să  ajungă  aici,  dar 
dacă  ar  fi  întrebat-o  căpitanul,  i-ar  fi  spus  că  voia  să  rămână  la  bordul  Fiicei 
Titanului.  Salty  era  prea  mică  şi  nu  putea  mânui  o  vâslă,  acum  ştia  asta,  dar  putea 
învăţa  să  matiseze  funiile  şi  să  cârmească  corabia  peste  mările  verzi  de  sare. 
Denyo  o  dusese  odată  sus,  în  cuibul  ciorii,  iar  ei  nu-i  fusese  frică  deloc,  deşi 
puntea  păruse  un  obiect  minuscul  la  picioarele  ei.  Pot  şi  să  socotesc  şi  să  deretic 
într-o  cabină. 

Dar  galera  nu  avea  nevoie  de  încă  un  copil.  în  afară  de  asta,  trebuia  doar  să  se 
uite  la  chipul  căpitanului  ca  să  ştie  cât  era  de  nerăbdător  să  scape  de  ea.  Aşa  că 
Arya  nu  făcu  decât  să  clatine  din  cap. 

—  La  ţărm,  spuse  ea,  deşi  ţărmul  însemna  doar  străini. 

—  Valar  dohaeris.  îi  atinse  fruntea  cu  două  degete.  Te  rog  să-ţi  aminteşti  de 
Ternesio  Terys  şi  de  serviciul  pe  care  ţi  1-a  făcut. 

—  îmi  voi  aminti,  răspunse  Arya  cu  glas  pierit.  Vântul  o  trăgea  de  mantie, 
stăruitor  ca  o  nălucă.  Era  timpul  să  plece. 

Strânge-ţi  lucrurile,  spusese  căpitanul,  dar  avea  puţine  lucruri.  Doar  hainele  de 
pe  ea,  punguţa  cu  bani,  darurile  pe  care  i  le  dăduse  echipajul,  pumnalul  la  şoldul 
stâng  şi  Acul  la  dreptul. 

Barca  fu  gata  înaintea  ei,  iar  Yorko  era  la  vâsle.  Era  şi  el  fiul  căpitanului,  dar 
mai  mare  decât  Denyo  şi  mai  puţin  prietenos.  Nu  mi-am  luat  rămas-bun  de  la 

Denyo,  gândi  ea,  coborând  să  i  se  alăture.  Se  întreba  dacă-1  va  revedea  vreodată 
pe  băiat.  Ar  fi  trebuit  să-mi  iau  rămas- bun. 

Fiica  Titanului  se  micşora  în  spatele  ei,  în  timp  ce  oraşul  creştea  cu  fiecare 
mişcare  a  vâslelor  lui  Yorko.  în  depărtare,  la  dreapta  ei,  se  zărea  un  port,  o 
învălmăşeală  de  debarcadere  şi  cheiuri  înţesate  de  baleniere  pântecoase  din  Ibben, 
corăbii-lebădă  din  Insulele  Verii  şi  mai  multe  galere  decât  putea  număra  o  fată. 
Un  alt  port,  mai  îndepărtat,  se  afla  la  stânga  ei,  dincolo  de  un  promontoriu 
scufundat,  unde  vârfurile  clădirilor  pe  jumătate  înecate  se  avântau  deasupra 
apelor.  Arya  nu  mai  văzuse  niciodată  atâtea  clădiri  mari  adunate  într-un  singur 
loc.  Debarcaderul  Regelui  avea  Fortăreaţa  Roşie  şi  Marele  Sept  al  lui  Baelor  şi 
Groapa  Dragonilor,  dar  Braavosul  se  mândrea  cu  douăzeci  de  temple,  turnuri  şi 
palate,  la  fel  de  mari  sau  chiar  mai  mari.  Voi  fii  din  nou  un  şoricel,  gândi  ea  cu 
amărăciune,  aşa  cum  am  fost  la  Harrenhal,  înainte  să  fug. 

Din  preajma  Titanului,  oraşul  păruse  o  singură  insulă  mare,  dar,  pe  măsură  ce 
barca  lui  Yorko  îi  aducea  mai  aproape,  Arya  vedea  că  era  format  din  multe 
insuliţe  apropiate,  unite  prin  poduri  de  piatră  arcuite  care  traversau  nenumărate 
canale.  Dincolo  de  port  zări  străzi  cu  case  gri  de  piatră,  construite  atât  de  aproape 
încât  se  sprijineau  unele  de  altele.  Erau  ciudate,  în  ochii  Aryei,  înalte  de  patru  sau 
cinci  etaje  şi  foarte  înguste,  cu  acoperişuri  de  ţiglă  ascuţite,  ca  nişte  pălării.  Nu 
vedea  stuf  şi  remarcase  doar  câteva  case  de  lemn  de  felul  celor  pe  care  le  ştia  în 
Westeros.  N-au  pomi,  îşi  dădu  ea  seama.  Braavosul  e  numai  piatră,  un  oraş  gri 
într-o  mare  verde. 

Yorko  coti  barca  la  nord  de  docuri,  prin  defileul  unui  canal  imens,  o  largă  cale 
navigabilă  verde  care  trecea  direct  prin  inima  oraşului.  Trecură  pe  sub  arcadele 
unui  pod  din  piatră  sculptată  decorat  cu  zeci  de  feluri  de  peşti,  crabi  şi  calmari.  în 
faţa  lor  apăru  un  al  doilea  pod,  de  data  aceasta  sculptat  cu  o  dantelărie  de  viţă 
frunzoasă,  iar  dincolo  de  el  un  al  treilea,  privindu-i  de  sus  cu  o  mie  de  ochi  pictaţi. 
Gurile  canalelor  mai  mici  se  deschideau  în  ambele  părţi,  iar  altele,  şi  mai  mici,  se 
desprindeau  din  acestea.  Unele  case  erau  construite  deasupra  căilor  navigabile, 
transformând  canalele  într-un  fel  de  tuneluri.  Pe  lângă  ei  alunecau  încoace  şi 
încolo  bărci  suple,  în  formă  de  şerpi  de  apă  cu  capetele  pictate  şi  cozile  ridicate. 
Arya  observă  că  acelea  nu  aveau  vâsle,  ci  erau  împinse  cu  prăjini  de  către  oameni 
care  stăteau  la  pupa,  în  mantii  gri,  maro  şi  verzi,  de  culoarea  muşchiului.  Văzu  şi 
şlepuri  imense,  plate,  înţesate  cu  lăzi  şi  butoaie  şi  împinse  de  câte  douăzeci  de 
oameni  cu  prăjini  pe  fiecare  parte,  şi  elegante  case  plutitoare,  cu  felinare  de  sticlă 
colorată,  draperii  de  catifea  şi  galioane  de  bronz.  Departe,  în  zare,  înălţându-se 
deasupra  canalelor  şi  a  caselor,  se  afla  un  fel  de  drum  din  piatră  gri,  masivă, 
sprijinit  de  trei  şiruri  de  arcuri  grandioase,  care  se  pierdea  spre  sud,  într-un  abur 
întunecat. 

—  Ce-i  acolo?  îl  întrebă  Arya  pe  Yorko,  arătând  cu  mâna. 

—  Râul  cu  apă  dulce,  îi  răspunse  el.  Aduce  apă  proaspătă  de  pe  uscat, 

traversând  lagunele  mocirloase  şi  zonele  cu  apă  mică,  sărată.  Aduce  apă  dulce, 
bună,  din  fântâni. 

Când  privi  în  urmă,  portul  şi  laguna  nu  se  mai  zăreau.  în  faţa  ei,  pe  ambele 
maluri  ale  canalului  se  înşirau  statui  măreţe,  oameni  solemni  de  piatră,  în 
veşminte  lungi,  împestriţate  de  murdăria  păsărilor  mării.  Unii  ţineau  cărţi  în 
mâini,  alţii  pumnale  sau  ciocane.  Unul  dintre  ei  strângea  o  stea  aurie  în  mâna-i 
ridicată.  Un  altul  răsturna  o  carafă  de  vin,  revărsând  un  nesfârşit  şuvoi  de  apă  jos, 
în  canal. 

—  Sunt  zei?  întrebă  Arya. 

—  Lorzi  ai  Mării,  răspunse  Yorko.  Insula  Zeilor  e  mai  departe.  Vezi?  Şase 
poduri  mai  jos,  pe  malul  drept.  Acela  e  templul  Cântăreţilor  Lunii. 

Era  unul  dintre  cele  pe  care  le  zărise  Arya  din  lagună,  o  clădire  imensă  din 
marmură  albă  ca  neaua,  acoperită  de  o  uriaşă  cupolă  argintată,  ale  cărei  ferestre 
din  sticlă  opalescentă  înfăţişau  toate  fazele  lunii.  Două  fecioare  de  marmură  îi 
flancau  porţile,  înalte  ca  Lorzii  Mării,  sprijinind  un  linţoliu  boltit. 

Dincolo  de  acesta  se  afla  un  alt  templu,  un  edificiu  din  piatră  roşie,  sobru  ca 
orice  fortăreaţă.  în  vârful  turnului  său  unghiular  strălucea  un  foc,  într-un  mangal 
de  fier  ce  măsura  şapte  metri  de-a  curmezişul,  în  timp  ce  uşile  de  bronz  erau 
flancate  de  alte  focuri,  mai  mici. 

—  Preoţilor  roşii  le  plac  focurile,  îi  explică  Yoren.  Stăpânul  Luminii  este  zeul 
lor,  R'hllor  cel  roşu. 

Ştiu.  Arya  şi-1  amintea  pe  Thoros  din  Myr,  în  bucăţile  sale  de  armură  veche 
purtate  peste  veşmintele  atât  de  decolorate,  încât  părea  mai  degrabă  un  preot  roz 
decât  unul  roşu.  Dar  sărutul  lui  îl  înviase  pe  Lordul  Beric  din  morţi.  Arya  privi 
casa  zeului  roşu  pierzându-se  în  urma  lor  şi  se  întrebă  dacă  aceşti  preoţi  braavosi 
ai  lui  puteau  face  acelaşi  lucru. 

Urmă  o  construcţie  imensă  de  cărămidă,  tivită  cu  licheni.  Arya  ar  fi  putut  s-o 
ia  drept  magazie  dacă  Yorko  n-ar  fi  spus: 

—  Acela  e  Refugiul  Sfânt,  unde  îi  cinstim  pe  zeii  mici  pe  care  lumea  i-a  uitat. 
Vei  auzi  spunându-i-se  şi  Vizuina.  între  zidurile  înalte,  năpădite  de  licheni  ale 
Vizuinii  trecea  un  mic  canal  şi  acolo  Yoren  coti  spre  dreapta.  Trecură  printr-un 
tunel,  apoi  ieşiră  la  lumină.  Alte  temple  se  înălţau  pe  ambele  maluri. 

—  N-am  ştiut  niciodată  că  există  atâţia  zei,  remarcă  Arya. 

Yorko  mârâi.  Cotiră  printr-un  meandru  şi  trecură  pe  sub  un  alt  pod.  La  stânga 
apăru  o  movilă  stâncoasă,  în  vârful  căreia  se  afla  un  templu  fără  ferestre,  din  rocă 
gri,  întunecată.  Un  şir  de  trepte  de  piatră  coborau  de  la  uşile  sale  către  un  doc 
acoperit. 

Yorko  ridică  vâslele  şi  barca  se  lovi  uşor  de  pilonii  de  piatră.  Apucă  strâns  un 
inel  de  fier,  ca  să  oprească  barca  pentru  o  clipă. 

—  Aici  te  las. 

Docul  era  întunecat,  treptele  abrupte.  Acoperişul  negru  de  ţiglă  al  templului 

era  ascuţit,  ca  ale  caselor  înşirate  de-a  lungul  canalelor.  Arya  îşi  frământă  buza. 
Syrio  a  venit  din  Braavos.  Poate  că  a  vizitat  acest  templu.  Poate  că  a  urcat  aceste 
scări.  Apucă  inelul  şi  se  ridică  pe  debarcader. 

—  Ştii  cum  mă  cheamă,  spuse  Yorko  din  barcă. 

—  Yorko  Terys. 

—  Valar  dohaeris.  Yorko  împinse  ambarcaţiunea  cu  vâsla  şi  pluti  încet,  cu 
spatele,  în  apele  mai  adânci.  Arya  îl  privi  vâslind  înapoi  pe  unde  veniseră,  până 
când  dispăru  în  umbra  podului.  Când  foşnetul  ramelor  se  stinse,  aproape  îşi  auzea 
bătăile  inimii.  Dintr-o-dată,  era  altundeva...  înapoi  la  Harrenhal,  cu  Gendry, 
poate,  sau  cu  Câinele  în  păduri,  pe  malurile  Tridentului.  Salty  e  un  copil  prost,  îşi 
spuse.  Eu  sunt  lupoaică  şi  n-  am  să  mă  tem.  Mângâie  mânerul  Acului  pentru  noroc 
şi  se  avântă  în  umbre,  urcând  treptele  două  câte  două,  pentru  ca  nimeni  să  nu 
poată  spune  vreodată  că-i  fusese  frică. 

Sus,  în  vârf,  descoperi  două  uşi  de  lemn  sculptat,  înalte  de  patru  metri.  Uşa  din 
stânga  era  făcută  din  lemn  de  copacul  inimii,  alb  ca  osul,  cea  din  dreapta  din 
abanos  strălucitor.  în  mijloc  se  afla  chipul  sculptat  al  lunii,  din  abanos  pe  partea 
copacului  inimii  şi  din  lemn  de  copac  al  inimii  pe  partea  abanosului.  îi  amintea 
oarecum  de  copacul  din  pădurea  zeilor  de  la  Winterfell.  Uşile  mă  privesc,  gândi 
ea.  împinse  ambele  uşi  deodată,  cu  palmele  înmănuşate,  dar  niciuna  nu  se  clinti. 
închise  şi  zăvorâte. 

—  Lăsaţi-mă  să  intru,  neroadelor,  spuse  ea.  Am  traversat  marea  îngustă. 
Strânse  pumnul  şi  izbi.  Jaqen  mi-a  spus  să  vin.  Am  moneda  de  fier.  O  scoase  din 
pungă  şi  o  ţinu  ridicată.  Vedeţi?  Valar  morghulis. 

Uşile  nu-i  dădură  niciun  răspuns,  dar  se  deschiseră. 

Se  deschiseră  spre  interior,  într-o  linişte  desăvârşită,  fără  ca  vreo  mână  de  om 
să  le  urnească.  Arya  făcu  un  pas  înainte,  apoi  încă  unul.  Uşile  se  închiseră  în 
spatele  ei  şi,  pentru  o  clipă,  fu  orbită.  Acul  era  în  mâna  ei,  deşi  nu-şi  amintea  să-1 
fi  scos  din  teacă. 

Câteva  lumânări  ardeau  de-a  lungul  zidurilor,  dar  răspândeau  atât  de  puţină 
lumină  încât  Arya  nu-şi  putea  vedea  propriile  picioare.  Cineva  şoptea  prea  încet 
ca  să  distingă  cuvintele.  Altcineva  plângea.  Auzi  paşi  uşori,  piele  alunecând  pe 
piatră,  o  uşă  deschizându-se  şi  închizându-se.  Apă.  Aud  şi  apă. 

încet-încet,  ochii  i  se  obişnuiră  cu  întunericul.  Templele  Westerosului  aveau 
şapte  laturi,  cu  şapte  altare  pentru  cei  şapte  zei,  dar  aici  erau  mai  mult  de  şapte 
zei.  Statuile  lor  se  înălţau  de-a  lungul  zidurilor,  masive  şi  ameninţătoare.  în  jurul 
picioarelor  le  pâlpâiau  lumânări  roşii,  palide  ca  nişte  stele  îndepărtate.  Cea  mai 
apropiată  statuie  era  o  femeie  de  marmură,  înaltă  de  patru  metri.  Din  ochi  îi 
şiroiau  lacrimi  adevărate,  care  umpleau  vasul  pe  care-1  ţinea  pe  braţe.  Dincolo  de 
ea  se  afla  un  om  cu  cap  de  leu,  aşezat  pe  un  tron  sculptat  din  abanos.  în  faţa 
uşilor,  un  cal  imens  de  bronz  şi  fier  se  ridica  pe  două  picioare  imense.  Mai 
departe,  desluşea  un  chip  uriaş  de  piatră,  un  copil  palid  cu  o  sabie,  un  ţap  negru, 

lăţos,  de  mărimea  unui  zimbru,  un  bărbat  cu  glugă,  sprijinit  de  un  toiag.  Restul 
erau  pentru  ea  doar  siluete  ameninţătoare,  abia  zărite  prin  întuneric.  între  zei  se 
aflau  alcovuri  ascunse,  încărcate  de  umbre,  unde,  ici  şi  colo,  ardea  câte  o 
lumânare. 

Tăcută  ca  o  umbră,  Arya  înainta  printre  şirurile  de  bănci  lungi  de  piatră,  cu 
sabia  în  mână.  Picioarele  îi  spuneau  că  podeaua  era  din  piatră,  nu  din  marmură 
lustruită  ca  aceea  din  Marele  Sept  al  lui  Baelor,  ci  mai  aspră.  Trecu  pe  lângă 
câteva  femei  care  şuşoteau.  Aerul  era  cald  şi  greu,  atât  de  greu,  încât  Arya  căscă. 
Simţea  mirosul  lumânărilor.  Mireasma  îi  era  necunoscută  şi  o  puse  pe  seama 
vreunui  soi  neobişnuit  de  tămâie,  dar,  pe  măsură  ce  se  adâncea  în  templu, 
lumânările  păreau  să  miroasă  a  zăpadă,  a  ace  de  pin  şi  a  tocană  fierbinte.  Mirosuri 
bune,  îşi  zise  Arya,  şi  prinse  puţin  curaj.  Destul  curaj  ca  să  vâre  Acul  înapoi  în 
teacă. 

în  mijlocul  templului,  găsi  apa  pe  care  o  auzise:  un  bazin  cu  apă,  de  trei  metri 
de-a  curmezişul,  negru  precum  cerneala  şi  luminat  de  lumânări  roşii,  palide. 
Lângă  el  şedea  un  tânăr  în  mantie  argintie,  plângând  încetişor.  îl  privi 
cufundându-şi  o  mână  în  apă,  stârnind  valuri  mici,  stacojii.  Când  îşi  retrase 
degetele,  le  supse,  unul  câte  unul.  Trebuie  că-i  e  sete.  Pe  marginea  bazinului  erau 
cupe  de  piatră.  Arya  umplu  una  şi  i-o  duse,  ca  să  poată  bea.  Tânărul  o  privi  lung 
când  Arya  i-o  întinse. 

—  Valar  morghulis,  spuse  el. 

—  Valar  dohaeris,  răspunse  ea. 

Tânărul  bău  cu  nesaţ  şi  azvârli  cupa  în  apă,  cu  un  molcom  băldăbăc.  Apoi  se 
ridică  în  picioare,  legănându-se  şi  ţinându-se  de  burtă.  Pentru  o  clipă,  Arya  crezu 
că  va  cădea.  Abia  atunci  îi  zări  pata  neagră  de  sub  centură,  lărgindu-se  sub  ochii 
ei. 

—  Eşti  înjunghiat,  izbucni  ea,  dar  bărbatul  nu-i  acordă  nicio  atenţie.  Se 
îndreptă,  împleticindu-se,  către  zid  şi  se  târî  într-un  alcov,  pe  un  pat  tare  de  piatră. 
Când  Arya  privi  împrejur,  văzu  şi  alte  alcovuri.  în  unele  dintre  ele  se  aflau 
oameni  bătrâni,  dormind. 

Nu,  îi  şopti  parcă  o  voce  pe  jumătate  uitată.  Sunt  morţi  sau  muribunzi.  Priveşte 
cu  ochii  tăi.  O  mână  îi  atinse  braţul. 

Arya  se  răsuci,  însă  era  doar  o  fetiţă,  o  fetiţă  palidă  într-o  robă  cu  glugă  care 
părea  s-o  înghită,  neagră  în  partea  dreaptă  şi  albă  în  stânga.  Sub  glugă,  se  aflau  o 
faţă  sfrijită  şi  osoasă,  obraji  supţi  şi  ochi  negri,  care  păreau  cât  nişte  talgere  de 
mari. 

—  Nu  mă  atinge,  o  preveni  Arya  pe  fată.  Pe  băiatul  care  m-a  atins  ultima  oară 
l-am  omorât. 

Fata  rosti  câteva  cuvinte  pe  care  Arya  nu  le  cunoştea.  Clătină  din  cap. 

—  Nu  ştii  limba  comună? 
Un  glas  din  spatele  ei  spuse: 

—  Eu  o  ştiu. 

Aryei  nu-i  plăcea  felul  în  care  o  tot  luau  prin  surprindere.  Bărbatul  cu  glugă 
era  înalt,  înveşmântat  într-o  versiune  mai  mare  a  robei  negre  cu  alb  pe  care  o 
purta  fata.  Sub  glugă,  tot  ceea  ce  putea  vedea  era  sclipirea  roşiatică  a  luminii 
lumânărilor  oglindite  în  ochii  lui. 

—  Ce  loc  e  ăsta?  îl  întrebă  ea. 

—  Un  loc  al  păcii.  Glasul  bărbatului  era  blând.  Eşti  în  siguranţă  aici.  Aceasta 
este  Casa  în  Negru  şi  Alb,  copila  mea.  Deşi  eşti  prea  tânără  ca  să  cauţi  ocrotirea 
Zeului  cu  Multe  Chipuri. 

—  E  ca  zeul  Sudului,  cel  cu  şapte  chipuri? 

—  Şapte?  Nu.  El  are  chipuri  fără  număr,  micuţa  mea,  la  fel  de  multe  ca  stelele 
de  pe  cer.  în  Braavos,  oamenii  venerează  pe  cine  vor...  dar  la  capătul  fiecărui 
drum  aşteaptă  Cel  cu  Multe  Chipuri.  Te  va  aştepta  şi  pe  tine,  într-o  bună  zi,  nu  te 
teme.  Nu  trebuie  să  alergi  în  braţele  lui. 

—  Eu  am  venit  doar  ca  să-1  găsesc  pe  Jaqen  H'ghar. 

—  N-am  auzit  acest  nume. 
Simţi  cum  o  cuprinde  disperarea. 

—  Era  din  Lorath.  Avea  părul  alb  pe-o  parte  şi  roşu  pe  cealaltă.  Spunea  că-mi 
va  dezvălui  taine  şi  mi-a  dat  asta.  Ţinea  strâns  în  pumn  moneda  de  fier.  Când 
desfăcu  degetele,  îi  rămase  lipită  de  palma  asudată. 

Preotul  cercetă  moneda,  dar  nu  se  clinti  s-o  atingă.  Orfelina  cu  ochi  mari  o 
privea  şi  ea.  în  cele  din  urmă,  bărbatul  cu  chipul  umbrit  vorbi: 

—  Spune-mi  cum  te  cheamă,  copilă. 

—  Salty.  Vin  de  la  Saltpans,  de  lângă  Trident.  Deşi  nu-i  vedea  faţa,  cumva  îi 
simţi  zâmbetul. 

—  Nu,  zise  el.  Spune-mi  cum  te  cheamă. 

—  Porumbiţa,  răspunse  ea  de  data  aceasta. 

—  Numele  tău  adevărat,  copilă. 

—  Mama  mi-a  dat  numele  de  Nan,  dar  acum  mi  se  spune  Nevăstuică. . . 

—  Numele  tău. 
înghiţi  în  sec. 

—  Arry.  Sunt  Arry, 

—  Pe-aproape.  Iar  acum  adevărul? 

Teama  taie  mai  adânc  decât  o  sabie,  îşi  spuse. 

—  Arya.  Prima  oară  şopti  cuvântul.  A  doua  oară  i-1  strigă  în  faţă.  Sunt  Arya 
din  Casa  Stark. 

—  Aşa  e,  spuse  el,  dar  Arya  din  Casa  Stark  nu  are  ce  căuta  în  Casa  în  Negru  şi 
Alb. 

—  Te  rog,  spuse  ea.  N-am  unde  să  merg. 

—  Te  temi  de  moarte? 
Arya  îşi  muşcă  buza. 

—  Nu. 

—  Hai  să  vedem.  Preotul  îşi  coborî  gluga.  în  spatele  ei,  nu  avea  chip,  doar  un 
craniu  îngălbenit,  cu  câteva  bucăţi  de  piele  atârnate  de  obraji  şi  un  vierme  alb 
zvârcolindu-se  într-o  orbită  goală.  Sărută-mă,  copilă,  croncăni  el,  cu  un  glas  aspru 
şi  dogit  ca  un  horcăit  de  moarte. 

Crede  că  mă  sperie?  Arya  îl  sărută  în  locul  unde  ar  fi  trebuit  să-i  fie  nasul  şi 
culese  viermele  de  hoit  din  ochiul  său,  cu  gând  să-1  mănânce,  dar  i  se  topi  ca  o 
umbră  în  mână. 

Craniul  galben  se  topea  şi  el,  şi  cel  mai  blajin  om  pe  care-1  văzuse  vreodată  îşi 
plecă  privirea  asupra  ei,  zâmbind. 

—  Nimeni  n-a  mai  încercat  vreodată  să-mi  mănânce  viermele,  spuse  el.  Ţi-e 
foame,  copilă? 

Da,  gândi  ea,  dar  nu  de  mâncare. 

CERSEI 

Ploaia  cădea  rece,  scăldând  zidurile  şi  meterezele  Fortăreţei  Roşii  într-o  beznă 
sângerie.  Regina  îl  ţinea  strâns  de  mână  pe  rege,  conducându-1  prin  curtea 
noroioasă  către  locul  unde  îl  aşteptau  lectica  şi  escorta. 

—  Unchiul  Jaime  a  zis  că  pot  să  călăresc  şi  să  arunc  gologani  oamenilor  din 
popor,  protestă  băiatul. 

—  Vrei  să  răceşti?  N-avea  de  gând  să  rişte.  Tommen  nu  fusese  niciodată  la  fel 
de  robust  ca  Joffrey.  Bunicul  şi-ar  dori  să  vadă  un  adevărat  rege  la  priveghiul  său. 
N-o  să  apărem  la  Marele  Sept  murdari  şi  uzi  leoarcă.  E  destul  de  rău  că  trebuie  să 
port  iarăşi  haine  de  doliu.  Negrul  nu-i  venise  niciodată  bine.  Cu  pielea  ei  albă,  îi 
dădea  un  aer  cadaveric.  Cersei  se  sculase  cu  o  oră  înaintea  răsăritului  ca  să  se 
îmbăieze  şi  să-şi  aranjeze  părul  şi  nu  intenţiona  să  lase  ploaia  să-i  zădărnicească 
eforturile. 

în  lectică,  Tommen  se  sprijini  de  perne  şi  se  uită  afară,  la  ploaia  care  cădea. 

—  Zeii  plâng  pentru  bunicul.  Lady  Jocelyn  spune  că  picăturile  de  ploaie  sunt 
lacrimi. 

—  Jocelyn  Swyft  e  toantă.  Dacă  zeii  ar  putea  plânge,  ar  fi  plâns  după  fratele 
tău.  Ploaia  e  ploaie.  Trage  draperia  până  nu  plouă  şi  mai  mult  înăuntru.  Mantaua 
aia  e  din  zibelină,  vrei  să  se  ude  toată? 

Tommen  îi  dădu  ascultare.  Supuşenia  lui  o  neliniştea.  Un  rege  trebuia  să  fie 
puternic.  Joffrey  ar  fi  protestat.  N-a  fost  niciodată  uşor  de  intimidat. 

—  Nu  te  prăvăli  aşa,  îi  spuse  ea  lui  Tommen.  Stai  ca  un  rege!  îndreaptă-ţi 
umerii  şi  potriveşte-ţi  coroana.  Vrei  să-ţi  cadă  de  pe  cap  în  faţa  tuturor  lorzilor 
tăi? 

—  Nu,  mamă. 

Băiatul  îşi  îndreptă  spatele  şi  ridică  mâinile  ca  să-şi  aranjeze  coroana.  Coroana 
lui  Joff  era  prea  mare  pentru  el.  Tommen  fusese  mereu  dolofan,  dar  acum  părea 
mai  tras  la  faţă.  Oare  mănâncă  bine?  Trebuia  să-şi  amintească  să-1  întrebe  pe 
intendent.  Nu  putea  risca  să  se  îmbolnăvească,  mai  ales  cu  Myrcella  în  mâinile 
dornishenilor.  Cu  timpul,  coroana  lui  Joff  îi  va  fi  pe  măsură.  Până  atunci,  poate  că 
ar  fi  nevoie  de  una  mai  mică,  una  care  nu  ameninţa  să-i  înghită  capul.  Va  discuta 
problema  cu  aurarii. 

Lectica  îşi  croia  drum  încet  în  josul  Muntelui  lui  Aegon.  în  faţa  lor  călăreau 
doi  oşteni  ai  Gărzii  Regale,  cavaleri  albi  pe  cai  albi,  cu  mantii  albe  atârnându-le 
ude  de  pe  umeri.  în  urmă  veneau  cincizeci  de  străjeri  ai  Casei  Lannister,  în  aur  şi 
purpură. 

Tommen  privea  printre  draperii  la  străzile  goale. 

—  Credeam  că  vor  fi  mai  mulţi  oameni.  Când  a  murit  tata,  toată  lumea  a  ieşit 
să-1  vadă  trecând. 

—  Ploaia  asta  i-a  alungat  înăuntru. 

Debarcaderul  Regelui  nu-1  iubise  niciodată  pe  Lordul  Tywin.  Dar  el  n- a  vrut 
niciodată  iubire.  „Nu  poţi  nici  să  mănânci  iubire,  nici  să  cumperi  un  cal  cu  ea, 
nici  să- ţi  încălzeşti  odăile  într-o  noapte  friguroasă",  îl  auzise  spunându-i  odată 
lui  Jaime,  când  fratele  ei  nu  era  mai  mare  decât  Tommen. 

La  Marele  Sept  al  lui  Baelor,  acea  splendoare  de  marmură  din  vârful  Dealului 
Visenyei,  micul  grup  de  îndoliaţi  era  copleşit  de  numeroasele  mantii  aurii  pe  care 
Ser  Addam  Marbrand  le  postase  în  toată  piaţa.  Vor  mai  veni  şi  alţii,  mai  târziu,  îşi 
spuse  regina,  în  timp  ce  Ser  Meryn  Trant  o  ajuta  să  coboare  din  lectică. 

Numai  cei  de  obârşie  nobilă  şi  suita  lor  aveau  să  fie  primiţi  la  ceremonia  de 
dimineaţă.  O  alta  urma  să  aibă  loc  după-amiaza  pentru  oamenii  de  rând,  iar  la 
rugăciunile  de  seară  putea  participa  oricine.  Cersei  va  trebui  să  se  întoarcă  pentru 
asta,  ca  poporul  s-o  vadă  jelind.  Gloata  trebuie  să-şi  capete  spectacolul.  Era  o 
bătaie  de  cap.  Avea  treburi  de  rezolvat,  un  război  de  câştigat,  un  regat  de  condus. 
Tatăl  ei  ar  fi  înţeles  asta. 

înaltul  Septon  îi  întâmpină  în  capul  scărilor.  Bătrân,  gârbovit,  cu  o  barbă  albă, 
rară,  era  atât  de  cocoşat  sub  povara  veşmintelor  sale  brodate  încât  ochii  îi  erau  la 
nivelul  sânilor  reginei...  deşi  coroana  sa,  o  creaţie  semeaţă,  din  cristal  gravat  şi  fir 
de  aur,  adăuga  aproape  o  jumătate  de  metru  înălţimii  Sale. 

Lordul  Tywin  îi  dăduse  acea  coroană  în  locul  celei  pierdute  când  gloata  îl 
omorâse  pe  fostul  înalt  Septon.  îl  dăduseră  jos  din  lectică  pe  nătărăul  grăsan  şi  îl 
sfâşiaseră  în  bucăţi,  în  ziua  când  Myrcella  plecase  pe  mare  către  Dorne.  Ala  a  fost 
un  mare  mâncău  şi  un  om  docil.  Asta...  înaltul  Septon  era  opera  lui  Tyrion,  îşi 
aduse  Cersei  aminte  dintr-odată.  Era  un  gând  neliniştitor. 

Mâna  pătată  a  bătrânului  arăta  ca  o  labă  de  pui  ţâşnind  de  sub  mâneca  brodată 
cu  fir  de  aur  şi  mici  cristale.  Cersei  îngenunche  pe  marmura  udă  şi  îi  sărută 
degetele,  îndemnându-1  pe  Tommen  să  facă  la  fel.  Oare  ce  ştie  despre  mine?  Cât 

i-a  spus  piticul?  înaltul  Septon  zâmbea  în  timp  ce  o  conducea  în  templu.  Dar  era 
un  zâmbet  ameninţător,  plin  de  înţelesuri  nerostite  sau  doar  grimasa  absentă  a 
buzelor  încreţite  ale  unui  bătrân?  Regina  nu-şi  putea  da  seama. 

înaintară  prin  Sala  Lămpilor,  pe  sub  globurile  colorate  din  sticlă  multicoloră, 
cu  mâna  lui  Tommen  în  mâna  ei.  Trant  şi  Kettleblack  îl  flancau,  cu  apa  picurând 
din  mantiile  lor  ude  şi  băltind  pe  podea.  înaltul  Septon  păşea  încet,  sprijinindu-se 
de  un  toiag  din  lemn  de  copac  al  inimii,  cu  o  măciulie  de  cristal.  Şapte  dintre  Cei 
Mai  Cucernici  îl  însoţeau,  sclipind  în  brocarturi  cu  fir  de  argint.  Tommen  purta 
brocart  cu  fir  de  aur  pe  sub  mantaua  de  zibelină,  iar  regina  o  rochie  veche  din 
catifea  neagră,  tivită  cu  hermină.  Nu  fusese  timp  să  i  se  coasă  o  rochie  nouă,  iar 
Cersei  n-o  putea  îmbrăca  pe  cea  pe  care  o  purtase  pentru  Joffrey,  nici  pe  cea  în 
care  îl  îngropase  pe  Robert. 

Cel  puţin,  pentru  Tyrion  nu  se  va  aştepta  nimeni  să  port  doliu.  Pentru  el,  mă 
voi  îmbrăca  în  mătase  purpurie  şi  brocart  cu  fir  auriu  şi  voi  purta  rubine  în  păr. 
Cersei  declarase  că  acela  care  îi  va  aduce  capul  piticului  va  fi  ridicat  la  rangul  de 
lord,  indiferent  cât  de  umilă  ar  fi  obârşia  sau  condiţia  lui.  Corbii  purtau 
promisiunea  ei  în  toate  colţurile  Celor  Şapte  Regate,  şi,  cât  de  curând,  vestea  avea 
să  traverseze  marea  îngustă  şi  să  ajungă  în  cele  Nouă  Oraşe  Libere  şi  în  ţinuturile 
de  dincolo  de  ele.  Pezevenghiul  poate  să  fugă  la  capătul  pământului,  tot  nu- mi  va 
scăpa. 

Procesiunea  regală  intră  pe  uşile  interioare,  în  inima  cavernoasă  a  Marelui 
Sept,  înaintând  pe  un  culoar  larg,  unul  dintre  cele  şapte  care  se  întâlneau  sub 
cupolă.  La  stânga  şi  la  dreapta,  îndoliaţii  de  viţă  nobilă  cădeau  în  genunchi  în 
calea  regelui  şi  a  reginei.  Erau  acolo  mulţi  dintre  purtătorii  de  flamură  ai  tatălui 
său,  şi  cavaleri  care  luptaseră  alături  de  Lordul  Tywin  în  zeci  de  bătălii. 
Văzându-i,  se  simţi  mai  încrezătoare.  Nu  sunt  lipsită  de  prieteni. 

Sub  cupola  înaltă  de  sticlă,  aur  şi  cristal  a  Marelui  Sept,  trupul  Lordului  Tywin 
Lannister  se  odihnea  pe  un  catafalc  de  marmură  cu  trepte.  La  căpătâiul  său  stătea 
de  veghe  Jaime,  cu  singura-i  mână  întreagă  strânsă  în  jurul  mânerului  unei  săbii 
lungi  de  aur,  cu  vârful  aşezat  pe  podea.  Mantia  cu  glugă  pe  care  o  purta  era  albă 
ca  omătul  proaspăt,  iar  zalele  cămăşii  sale  erau  din  mărgăritare  gravate  cu  aur. 
Lordul  Tywin  l-ar  fii  vrut  în  aurul  şi  purpura  Casei  Lannister,  gândi  ea. 
întotdeauna  îl  înfuria  să- 1  vadă  pe  Jaime  în  alb  din  cap  până-  n  picioare.  în  plus, 
fratele  ei  îşi  lăsa  iarăşi  barbă.  Miriştea  îi  acoperea  maxilarul  şi  obrajii,  dând 
chipului  său  o  înfăţişare  aspră  şi  sălbatică.  Ar  fi  trebuit  să  aştepte  măcar  până 
când  oasele  tatei  vor  fi  îngropate  sub  Casterly  Rock. 

Cersei  îl  conduse  pe  rege  pe  cele  trei  trepte  mici,  să  îngenuncheze  lângă  trupul 
neînsufleţit.  Ochii  lui  Tommen  se  umplură  de  lacrimi. 

—  Plângi  în  tăcere,  îi  spuse,  aplecându-se  spre  el.  Eşti  rege,  nu  un  ţânc 
plângăcios.  Lorzii  tăi  te  privesc. 

Băiatul  îşi  şterse  lacrimile  cu  dosul  mâinii.  Avea  ochii  ei,  verzi  ca  smaraldul, 

mari  şi  strălucitori  ca  ochii  lui  Jaime  când  fusese  de  vârsta  lui  Tommen.  Fratele  ei 
fusese  un  băiat  atât  de  drăgălaş...  dar  şi  aprig,  la  fel  de  aprig  ca  Joffrey,  un 
adevărat  pui  de  leu.  Regina  îşi  trecu  mâna  pe  după  umerii  lui  Tommen  şi  îi  sărută 
buclele  aurii.  Va  avea  nevoie  de  mine,  să-l  învăţ  să  domnească  şi  să-l  apăr  de 
duşmani.  Unii  erau  printre  ei  chiar  acum,  prefăcându-se  că  le  sunt  prieteni. 

Surorile  tăcute  îl  îmbrăcaseră  pe  Lordul  Tywin  ca  şi  cum  s-ar  fi  pregătit  pentru 
o  bătălie  decisivă.  Purta  cea  mai  frumoasă  armură  a  sa,  grea,  din  fier  pictat  în 
purpuriu  intens,  întunecat,  cu  incrustaţii  de  aur  la  mănuşi,  la  armurile  de  gambe  şi 
la  pieptar.  Rondelele  armurii  erau  sori  de  aur,  pe  fiecare  umăr  stătea  ghemuită 
câte  o  leoaică  de  aur,  iar  un  leu  cu  coamă  forma  creasta  coifului  mare  aşezat  lângă 
capul  său.  Pe  pieptul  Lordului  Tywin  se  afla  o  sabie  lungă,  într-o  teacă  aurită 
incrustată  cu  rubine,  iar  mâinile  i  se  împreunau  pe  mâner,  în  mănuşi  din  zale  aurii. 

Chiar  şi  în  moarte  chipul  său  e  nobil,  gândi  Cersei,  deşi  gura...  Colţurile 
buzelor  tatălui  său  erau  uşor  curbate  în  sus,  dându-i  un  aer  uşor  amuzat.  Zâmbetul 
n-are  ce  căuta.  îl  învinuia  pe  Pycelle,  ar  fi  trebuit  să  le  spună  surorilor  tăcute  că 
Lordul  Tywin  Lannister  nu  zâmbea  niciodată.  Omul  ăla  e  nefolositor,  ca 
sfârcurile  pe  o  platoşă.  Acel  zâmbet  uşor  îl  făcea  pe  Lordul  Tywin  să  pară, 
cumva,  mai  puţin  înfricoşător.  Asta,  şi  faptul  că  avea  ochii  închişi.  Ochii  tatălui 
său  fuseseră  întotdeauna  de  un  verde-deschis  tulburător,  aproape  incandescenţi,  cu 
pepite  de  aur.  Ochii  săi  vedeau  prin  tine,  vedeau  cât  eşti  de  slab,  de  netrebnic,  de 
urât  în  adâncul  sufletului.  Când  te  privea,  ştiai. 

O  amintire  îi  veni  în  minte,  nechemată,  amintirea  ospăţului  oferit  de  Regele 
Aerys  când  venise  Cersei  la  curte  pentru  prima  oară,  o  fată  fragedă  ca  iarba 
primăverii.  Bătrânul  Merryweather  bodogănea  despre  creşterea  dării  pe  vin,  când 
Lordul  Rykker  spusese: 

—  Dacă  avem  nevoie  de  aur,  înălţimea  Sa  ar  trebui  să-l  aşeze  pe  Lordul  Tywin 
pe  oala  de  noapte. 

Aerys  şi  linguşitorii  lui  au  râs  zgomotos,  în  vreme  ce  tatăl  ei  s-a  uitat  lung  la 
Rykker  peste  cupa  cu  vin.  Mult  după  ce  voioşia  se  stinsese,  privirea  aceea  a  mai 
zăbovit.  Rykker  s-a  sucit,  s-a  răsucit,  a  întâlnit  ochii  tatălui  ei,  apoi  i-a  ignorat,  a 
băut  o  halbă  de  bere  şi  a  plecat,  clătinându-se,  roşu  la  faţă,  înfrânt  de  o  pereche  de 
ochi  neclintiţi. 

Acum,  ochii  Lordului  Tywin  sunt  închişi  pentru  totdeauna,  gândi  Cersei.  De 
privirea  mea  se  vor  feri  de- acum  încolo,  de  căutătura  mea  încruntată  trebuie  să 
se  teamă.  Sunt  leu  şi  eu. 

Cerul  era  atât  de  cenuşiu  afară,  încât  în  templu  era  întuneric.  Dacă  ploaia  s-ar 
fi  oprit,  soarele  ar  fi  coborât  prin  cristalele  atârnate,  înveşmântând  trupul 
neînsufleţit  în  curcubeie.  Lordul  de  Casterly  Rock  merita  curcubeie.  Fusese  un  om 
mare.  Dar  eu  voi  fi  şi  mai  mare.  O  mie  de  ani  de  acum  înainte,  când  maesterii  vor 
scrie  despre  aceste  vremuri,  tu  vei  fi  pomenit  doar  ca  tatăl  Reginei  Cersei. 

—  Mamă.  Tommen  o  trase  de  mânecă.  Ce  miroase  aşa  de  urât? 

Nobilul  meu  tată. 

—  Moartea.  îi  simţea  şi  ea  mirosul,  o  palidă  şoaptă  a  descompunerii  care  îi 
muta  nasul.  Cersei  nu  se  sinchisea.  Cei  şapte  septoni  în  robe  argintii  stăteau  în 
spatele  catafalcului,  implorând  Tatăl  Ceresc  să-1  judece  drept  pe  Lordul  Tywin. 
Când  isprăviră,  şaptezeci  şi  şapte  de  preotese  se  strânseră  în  faţa  altarului  Mamei 
şi  începură  să  cânte,  cerându-i  îndurare.  Tommen  nu  mai  avea  astâmpăr  şi  până  şi 
pe  regină  începuseră  s-o  doară  genunchii.  Aruncă  o  privire  către  Jaime.  Fratele  ei 
geamăn  stătea  ca  o  statuie  de  piatră  şi  se  feri  să-i  întâlnească  privirea. 

Pe  bănci,  unchiul  lor  Kevan  era  îngenuncheat,  cu  umerii  prăbuşiţi,  lângă  fiul 
său.  Lancel  arată  mai  rău  ca  tata.  Deşi  avea  doar  şaptesprezece  ani,  ai  fi  zis  că 
avea  şaptezeci:  faţa  pământie,  trasă,  obrajii  sfrijiţi,  ochii  înfundaţi  în  orbite  şi 
părul  alb  şi  aspru  ca  creta.  Cum  e  cu  putinţă  ca  Lancel  să  fie  printre  cei  vii,  când 
Tywin  Lannister  e  mort?  Oare  zeii  şi-  au  pierdut  minţile? 

Lordul  Gyles  tuşea  mai  mult  decât  de  obicei,  acoperindu-şi  nasul  cu  un  petic 
de  mătase  roşie.  Simte  şi  el  mirosul.  Marele  Maester  Pycelle  avea  ochii  închişi. 
Dacă  a  adormit,  jur  că  am  să  pun  să  fie  biciuit.  La  dreapta  catafalcului,  stăteau  în 
genunchi  Tyrellii:  Lordul  de  Highgarden,  hidoasa  lui  mamă  şi  insipida-i  nevastă, 
fiul  său  Garlan  şi  fiica  sa  Margaery.  Regina  Margaery,  îşi  reaminti  Cersei,  văduva 
lui  Joff  şi  viitoarea  soţie  a  lui  Tommen.  Margaery  semăna  foarte  mult  cu  fratele 
ei,  Cavalerul  Florilor.  Regina  se  întreba  dacă  au  şi  alte  lucruri  în  comun.  Micul 
nostru  trandafir  are  multe  doamne  de  onoare  în  preajmă,  zi  şi  noapte.  Erau  şi 
acum  cu  ea,  aproape  douăzeci.  Cersei  le  cercetă  chipurile,  întrebându-se:  Care 
este  cea  mai  temătoare,  cea  mai  neruşinată,  cea  mai  avidă  de  privilegii?  Care  e 
cea  mai  slobodă  la  gură?  Va  trebui  să  caute  să  afle. 

Fu  o  uşurare  când,  în  cele  din  urmă,  cântecul  se  sfârşi.  Mirosul  pe  care-1 
răspândea  cadavrul  tatălui  său  devenise  parcă  mai  puternic.  Majoritatea  celor 
prezenţi  aveau  decenţa  să  se  poarte  de  parcă  nu  i-ar  deranja  nimic,  însă  Cersei 
văzu  două  dintre  verişoarele  lui  Margaery  strâmbând  din  năsucurile  lor  de  Tyrell. 
în  timp  ce  ea  şi  Tommen  făceau  cale  întoarsă  de-a  lungul  culoarului,  reginei  i  se 
păru  că  aude  pe  cineva  murmurând  „privată"  şi  chicotind,  dar,  când  întoarse  capul 
să  vadă  cine  vorbise,  o  mare  de  feţe  solemne  o  priviră  cu  ochii  goi.  N-ar  fii 
îndrăznit  să  facă  glume  pe  seama  lui  când  era  încă  în  viaţă.  Ar  fii  făcut  pe  ei  la  o 
singură  privire. 

înapoi  în  Sala  Lămpilor,  îndoliaţii  începură  să  roiască  în  jurul  lor  ca  muştele, 
dornici  s-o  asalteze  cu  condoleanţe  deşarte.  Gemenii  Redwyne  îi  sărutară, 
amândoi,  mâna,  iar  tatăl  lor  o  sărută  pe  obraji.  Hallyne  Piromantul  o  încredinţa  că, 
în  ziua  când  osemintele  tatălui  ei  vor  porni  către  vest,  o  mână  înflăcărată  va  arde 
pe  cer,  deasupra  oraşului.  Printre  accese  de  tuse,  Lordul  Gyles  îi  spuse  că 
angajase  un  maestru  cioplitor  în  piatră  să  facă  o  statuie  a  Lordului  Tywin,  care  va 
veghea  etern  lângă  Poarta  Leului.  Ser  Lambert  Turnberry  îşi  făcu  apariţia  cu  un 
petic  pe  ochiul  drept,  jurând  că  îl  va  purta  până  când  va  putea  să-i  aducă  lui  Cersei 

capul  fratelui  ei  pitic. 

Nici  nu  scăpă  bine  din  ghearele  acelui  smintit,  că  regina  se  pomeni  încolţită  de 
Lady  Falyse  de  Stokeworth  şi  de  soţul  ei,  Ser  Balman  Byrch. 

—  Nobila  mea  mamă  îţi  transmite  condoleanţe,  înălţimea  Ta,  bolborosi 
Falyse.  Lollys  a  fost  dusă  la  culcare  şi  mama  a  simţit  nevoia  să  stea  cu  ea.  Te 
roagă  s-o  ierţi  şi  a  zis  să  te  rog. . .  Mama  mea  1-a  admirat  pe  răposatul  tău  tată,  mai 
mult  ca  pe  oricine.  Dacă  sora  mea  va  avea  un  băieţel,  dorinţa  ei  e  să-i  putem  da 
numele  de  Tywin,  dacă. . .  dacă  nu  te  deranjează. 

Cersei  se  holbă  la  ea  îngrozită. 

—  Sora  ta  netoată  se  pomeneşte  siluită  de  jumătate  din  Debarcaderul  Regelui 
şi  Tanda  se  gândeşte  să-1  onoreze  pe  bastard  cu  numele  nobilului  meu  tată?  Cred 
că  nu. 

Falyse  sări  înapoi  de  parcă  ar  fi  primit  o  palmă,  dar  soţul  ei  nu  făcu  decât  să-şi 
mângâie  mustaţa  blondă  şi  deasă  cu  degetul  mare. 

—  Aşa  i-am  spus  şi  eu  lui  Lady  Tanda.  Vom  găsi  un  nume  mai. . .  mai  potrivit 
pentru  bastardul  lui  Lollys,  ai  cuvântul  meu. 

—  Aşa  să  faceţi.  Cersei  le  întoarse  un  umăr  şi  trecu  mai  departe.  Tommen 
căzuse  în  ghearele  lui  Margaery  Tyrell  şi  ale  bunicii  sale.  Regina  Spinilor  era  atât 
de  scundă  încât,  în  prima  clipă,  Cersei  o  luă  drept  un  alt  copil.  înainte  să-şi  poată 
scăpa  copilul  de  trandafiri,  îmbulzeala  o  aduse  pe  Cersei  faţă  în  faţă  cu  unchiul  ei. 
Când  regina  îi  reaminti  de  întâlnirea  lor  de  mai  târziu,  Ser  Kevan  clătină  obosit 
din  cap  şi  ceru  permisiunea  să  se  retragă.  Dar  Lancel  mai  zăbovi,  întruchiparea 
omului  cu  un  picior  în  groapă.  Dar  oare  coboară  sau  urcă? 

Cersei  se  strădui  să  zâmbească. 

—  Lancel,  mă  bucur  să  văd  că  arăţi  mult  mai  în  putere.  Maester  Ballabar  ne-a 
adus  veşti  atât  de  cumplite,  încât  ne-am  temut  pentru  viaţa  ta.  Dar  aş  fi  crezut  că 
eşti  deja  în  drum  spre  Darry,  să-ţi  preiei  rolul  de  lord.  Tatăl  ei  îl  ridicase  pe 
Lancel  la  rangul  de  lord  după  Bătălia  de  la  Apa  Neagră,  ca  răsplată  pentru  fratele 
său  Kevan. 

—  Nu  încă.  în  castelul  meu  sunt  tâlhari.  Glasul  vărului  ei  era  firav  ca  mustaţa 
ce-i  umbrea  buza  de  sus.  Deşi  încărunţise,  puful  mustăţii  îi  rămăsese  nisipiu  la 
culoare.  Cersei  o  privise  adesea  în  timp  ce  băiatul  era  în  trupul  ei,  pompând 
sârguincios.  Arată  ca  o  mâzgă  pe  buza  lui.  Obişnuia  să-1  ameninţe  că  o  va  şterge 
cu  niţică  salivă.  Tatăl  meu  zice  că  ţinuturile  riverane  au  nevoie  de  o  mână 
puternică. 

Păcat  că  se  aleg  cu  mâna  ta,  îi  venea  să  spună.  în  schimb,  zâmbi. 

—  Te  şi  căsătoreşti. 

O  umbră  de  tristeţe  străbătu  chipul  răvăşit  al  tânărului  cavaler. 

—  O  fată  Frey,  şi  nu  la  alegerea  mea.  Nici  măcar  nu  e  fecioară.  E  văduvă,  din 
neamul  Darry.  Tata  zice  că-mi  va  fi  de  folos  cu  ţăranii,  dar  ţăranii  sunt  morţi  cu 
toţii.  O  apucă  de  mână.  E  crud,  Cersei.  înălţimea  Ta  ştie  că  iubesc. . . 

—  Casa  Lannister,  termină  ea  în  locul  lui.  Nimeni  nu  se  poate  îndoi  de  asta, 
Lancel.  Fie  ca  soţia  ta  să-ţi  dăruiască  fii  puternici.  Dar  ar  fi  mai  bine  să  nu- 1  laşi 
pe  nobilul  ei  bunic  să  organizeze  nunta.  Ştiu  că  vei  face  multe  fapte  nobile  în 
Darry. 

Lancel  clătină  din  cap,  cu  suferinţa  întipărită  pe  chip. 

—  Când  se  părea  că  voi  muri,  tatăl  meu  1-a  adus  pe  înaltul  Septon  să  se  roage 
pentru  mine.  E  un  om  bun.  Ochii  vărului  ei  erau  umezi  şi  strălucitori,  ochii  unui 
copil  pe  faţa  unui  bătrân.  Spune  că  Mama  m-a  cruţat  pentru  o  misiune  sfântă,  ca 
să-mi  pot  ispăşi  păcatele. 

Cersei  se  întreba  cum  intenţiona  Lancel  să  plătească  pentru  păcatele  ei.  A  fost 
o  greşeală  să  fie  ridicat  la  rang  de  cavaler,  iar  să-l  iau  în  patul  meu  a  fost  una  şi 
mai  mare.  Lancel  era  o  trestie  firavă,  iar  ei  nu-i  plăcea  deloc  nou-descoperita  lui 
pioşenie.  Fusese  mult  mai  amuzant  când  încerca  să  fie  ca  Jaime.  Ce  i-a  spus 
nătărăul  ăsta  plângăcios  înaltului  Septon?  Şi  ce-i  va  spune  micuţei  sale  Frey 
când  vor  sta  culcaţi  alături,  în  întuneric?  Dacă  mărturisea  că  s-a  culcat  cu  ea,  ei, 
bine,  Cersei  ar  putea  înfrunta  una  ca  asta.  Bărbaţii  minţeau  întotdeauna  despre 
femei,  va  pune  totul  pe  seama  lăudăroşeniei  unui  puştan  fermecat  de  frumuseţea 
ei.  Dar  dacă  se  apucă  să  cânte  despre  Robert  şi  despre  vin... 

—  Răscumpărarea  păcatelor  se  dobândeşte  cel  mai  bine  prin  rugăciune,  îi 
spuse  Cersei.  Rugăciune  mută.  îl  lăsă  să  se  gândească  la  asta  şi  se  pregăti  să 
înfrunte  oastea  Tyrellilor. 

Margaery  o  îmbrăţişa  ca  o  soră,  ceea  ce  reginei  i  se  păru  o  impertinenţă,  dar  nu 
era  momentul  să-i  reproşeze.  Lady  Alerie  şi  verişoarele  ei  se  mulţumiră  să-i  sărute 
degetele.  Lady  Graceford,  care  era  cu  burta  la  gură,  îi  ceru  reginei  permisiunea 
să-i  dea  copilului  numele  de  Tywin,  dacă  va  fi  băiat,  sau  Lanna,  dacă  va  fi  fată. 
încă  una?  fu  cât  pe  ce  să  suspine  Cersei.  Regatul  va  geme  de  Tywini.  îşi  dădu 
încuviinţarea  cât  de  îndatoritor  putu,  prefâcându-se  încântată. 

Dar  Lady  Merryweather  fu  cea  care  o  mulţumi  cu  adevărat. 

—  înălţimea  Ta,  spuse  ea,  cu  accentul  ei  aprig,  myrishez,  am  trimis  vorbă 
prietenilor  mei  de  dincolo  de  marea  îngustă,  cerându-le  să-l  înhaţe  pe  Pezevenghi 
de  îndată  ce-şi  arată  chipul  hidos  în  Oraşele  Libere. 

—  Ai  mulţi  prieteni  dincolo  de  mare? 

—  în  Myr,  mulţi.  Şi  în  Lys,  în  Tyrosh.  Oameni  cu  adevărat  puternici. 

Cersei  putea  să-i  dea  crezare.  Femeia  din  Myr  era  nespus  de  frumoasă,  cu 
picioare  lungi  şi  piept  rotund,  cu  pielea  netedă,  măslinie,  buze  pline,  ochi 
întunecaţi,  imenşi,  şi  un  păr  des  şi  negru  care  arăta  mereu  ca  şi  cum  tocmai  s-ar  fi 
ridicat  din  pat.  Chiar  şi  miroase  a  păcat,  ca  un  lotus  exotic. 

—  Lordul  Merryweather  şi  cu  mine  dorim  doar  să  te  slujim,  înălţimea  Ta,  şi  pe 
micul  rege,  toarse  femeia,  cu  o  privire  la  fel  de  grăitoare  ca  pântecele  lui  Lady 
Graceford. 

E  o  femeie  ambiţioasă,  iar  lordul  ei  e  mândru,  dar  sărac. 

—  Trebuie  să  mai  stăm  de  vorbă,  doamna  mea.  Taena,  nu-i  aşa?  Eşti  foarte 
amabilă.  Ştiu  că  vom  fi  bune  prietene. 

Apoi  o  luă  în  primire  Lordul  de  Highgarden. 

Mace  Tyrell  nu  era  cu  mai  mult  de  zece  ani  mai  vârstnic  decât  Cersei,  dar  ea  îl 
privea  ca  pe  unul  de-o  seamă  cu  tatăl  ei,  nu  cu  ea.  Nu  era  chiar  atât  de  înalt  cum 
fusese  Lordul  Tywin,  dar  altminteri  era  mai  voinic,  cu  pieptul  bombat  şi  un 
burduhan  încă  şi  mai  bombat.  Părul  îi  era  castaniu,  dar  în  barbă  avea  şuviţe  albe  şi 
gri.  Era  adesea  roşu  la  faţă. 

—  Lordul  Tywin  a  fost  un  om  mare,  un  om  extraordinar,  declară  el  ritos,  după 
ce-i  sărută  ambii  obraji.  Mă  tem  că  nu  vom  mai  vedea  vreodată  altul  ca  el. 

Te  uiţi  la  alta  ca  el,  nătărăule,  gândi  Cersei.  Aici,  în  faţa  ta,  se  află  fiica  lui. 
Dar  avea  nevoie  de  Tyrell  şi  de  puterea  Highgardenului  ca  să-1  menţină  pe 
Tommen  pe  tron,  aşa  că  nu  spuse  decât: 

—  Ne  va  lipsi  mult. 

Tyrell  îi  aşeză  o  mână  pe  umăr. 

—  Nimeni  nu  e  vrednic  să  îmbrace  armura  Lordului  Tywin,  asta  e  limpede. 
Totuşi,  regatul  merge  înainte  şi  trebuie  condus.  Dacă  pot  fi  de  vreun  folos  în  acest 
ceas  negru,  înălţimea  Ta  nu  trebuie  decât  să  ceară. 

Dacă  vrei  să  fii  Mâna  Regelui,  lordul  meu,  ai  curajul  s-o  spui  deschis.  Regina 
zâmbi.  Lasă- 1  să  priceapă  din  asta  cât  îi  place. 

—  Cu  siguranţă,  lordul  meu,  este  nevoie  de  tine  la  Reach. 

—  Fiul  meu  Willas  e  un  flăcău  capabil,  răspunse  bărbatul,  refuzând  să  accepte 
aluzia  ei  bine  ţintită.  O  fi  având  el  piciorul  schilodit,  dar  de  înţelepciune  nu  duce 
lipsă.  Iar  Garlan  va  lua  curând  în  stăpânire  Cetatea  Brightwater.  Cu  ei,  Reachul  va 
fi  pe  mâini  bune,  dacă  se  întâmplă  să  fie  nevoie  de  mine  în  altă  parte.  Cârmuirea 
regatului  trebuie  să  aibă  întâietate,  spunea  adesea  Lordul  Tywin.  Şi  îmi  face 
plăcere  să  aduc  înălţimii  Tale  veşti  bune  în  privinţa  aceasta.  Unchiul  meu  Garth  e 
de  acord  să  preia  funcţia  de  maestru  vistiernic,  aşa  cum  voia  nobilul  tău  tată.  E  în 
drum  spre  Oraşul  Vechi  ca  să  se  îmbarce.  Fiii  săi  îl  vor  însoţi.  Lordul  Tywin  a 
pomenit  ceva  şi  despre  ei  doi,  cum  că  le-ar  găsi  şi  lor  un  loc.  Poate  în  Garda 
Oraşului. 

Zâmbetul  reginei  era  atât  de  îngheţat  încât  se  temea  că  s-ar  putea  să-i  crape 
dinţii.  Garth  cel  Mare  în  consiliul  mic  şi  cei  doi  bastarzi  ai  săi  în  mantii  aurii... 
oare  Tyrellii  cred  le  voi  servi  regatul  pe  o  tavă  aurită?  Această  aroganţă  o  lăsă 
mută  de  uimire. 

—  Garth  m-a  slujit  bine  ca  Lord  Seneşal,  aşa  cum  1-a  slujit  pe  tatăl  meu, 
înaintea  mea,  continua  Tyrell.  Degeţel  avea  nas  pentru  aur,  nu  tăgăduiesc,  dar 
Garth... 

—  Lordul  meu,  îl  întrerupse  Cersei.  Mă  tem  că  a  fost  o  neînţelegere.  L-am 
rugat  pe  Lordul  Gyles  Rosby  să  fie  noul  nostru  maestru  vistiernic,  iar  el  mi-a 
făcut  onoarea  de  a  accepta. 

Mace  o  privi  cu  gura  căscată. 

—  Rosby?  Acel. . .  tuşitor?  Dar. . .  a  fost  stabilit,  înălţimea  Ta.  Garth  e  pe  drum 
către  Oraşul  Vechi. 

—  Ar  fi  cel  mai  bine  să  trimiţi  un  corb  la  Lordul  Hightower,  să-1  rogi  să  se 
asigure  că  unchiul  tău  nu  se  îmbarcă.  Ar  fi  păcat  ca  Garth  să  înfrunte  marea 
toamnei  degeaba.  Cersei  afişă  un  zâmbet  prietenos. 

Un  val  de  roşeaţă  urcă  pe  gâtul  gros  al  lui  Tyrell. 

—  Asta. . .  nobilul  tău  tată  m-a  asigurat. . .  îngăimă  el. 

Apoi  îşi  făcu  apariţia  mama  sa  şi  îşi  strecură  braţul  pe  după  al  lui. 

—  S-ar  părea  că  Lordul  Tywin  nu  i-a  împărtăşit  planurile  sale  regentei  noastre. 
Nu-mi  pot  închipui  de  ce.  Oricum,  asta  e,  n-are  rost  s-o  chinuim  pe  înălţimea  Sa. 
Are  perfectă  dreptate,  trebuie  să-i  scrii  Lordului  Leyton  înainte  ca  Garth  să  se 
urce  pe  puntea  unei  corăbii.  Ştii  că  marea  îi  va  face  rău  şi-i  va  provoca  vânturi. 
Lady  Olenna  îi  acordă  lui  Cersei  un  zâmbet  ştirb.  Camerele  consiliului  tău  vor 
mirosi  mai  plăcut  cu  Lordul  Gyles,  dar  îndrăznesc  să  spun  că  tuşea  lui  mă  va 
înnebuni.  îl  adorăm  cu  toţii  pe  bătrânul  unchi  Garth,  dar  omul  dă  vânturi,  asta  nu 
poate  fi  tăgăduit.  Detest  mirosurile  urâte.  Faţa  ei  ridată  se  încreţi  şi  mai  mult.  Am 
simţit  un  iz  neplăcut  în  sfântul  sept,  la  drept  vorbind.  Poate  că  ai  simţit  şi  tu? 

—  Nu,  răspunse  Cersei  cu  răceală.  Un  parfum,  zici? 

—  Mai  degrabă  o  duhoare. 

—  Poate  că  ţi-e  dor  de  trandafirii  tăi  de  toamnă.  Te-am  ţinut  aici  prea  multă 
vreme. 

Cu  cât  avea  să  scape  mai  repede  curtea  de  Lady  Olenna,  cu  atât  era  mai  bine. 
Lordul  Tyrell  va  trimite,  fără  îndoială,  un  număr  apreciabil  de  cavaleri  să  o 
conducă  pe  mama  sa  în  siguranţă  acasă,  şi  cu  cât  mai  puţine  săbii  Tyrell  în  oraş, 
cu  atât  ar  dormi  regina  mai  bine. 

—  într-adevăr,  tânjesc  după  miresmele  Highgardenului,  mărturisesc,  spuse 
bătrâna  doamnă,  dar,  desigur,  nu  pot  pleca  până  când  n-o  văd  pe  dulcea  mea 
Margaery  măritată  cu  nepreţuitul  tău  Tommen. 

—  Aştept  şi  eu  cu  nerăbdare  ziua  aceea,  interveni  Tyrell.  Lordul  Tywin  şi  cu 
mine  eram  pe  cale  să  stabilim  data,  dacă  veni  vorba.  Probabil  noi  doi  ar  trebui  să 
reluăm  discuţia,  înălţimea  Ta. 

—  Curând. 

—  Curând  e  bine,  spuse  Lady  Olenna,  pufnind.  Vino  acum,  Mace,  s-o  lăsăm 
pe  regină  să-şi  continue. . .  jalea. 

Am  să  te  văd  moartă,  bătrâno,  îşi  promise  Cersei,  în  timp  ce  Regina  Spinilor 
se  îndepărta  clătinându-se,  între  străjerii  săi  impunători,  doi  bărbaţi  de  doi  metri 
pe  care  se  amuza  numindu-i  Stângul  şi  Dreptul.  Vom  vedea  ce  cadavru  drăgălaş 
vei  fi.  Bătrâna  era  de  două  ori  mai  deşteaptă  decât  nobilul  ei  fiu,  asta  era  limpede. 

Regina  îşi  salvă  fiul  de  Margaery  şi  de  verişoarele  ei  şi  porni  către  uşă.  Afară, 
ploaia  se  oprise,  în  sfârşit.  Aerul  de  toamnă  avea  un  miros  dulce  şi  proaspăt. 

Tommen  îşi  scoase  coroana. 

—  Pune-ţi-o  înapoi,  îi  porunci  Cersei. 

—  Mă  doare  gâtul,  spuse  băiatul,  dar  se  supuse.  Mă  voi  însura  curând? 
Margaery  spune  că,  de  îndată  ce  ne  căsătorim,  putem  merge  la  Highgarden. 

—  Nu  te  duci  la  Highgarden,  dar  te  poţi  întoarce  la  castel  călare.  Cersei  îi  făcu 
semn  lui  Ser  Meryn  Trant  să  se  apropie.  Adu-i  înălţimii  Sale  un  cal  şi  întreabă-1 
pe  Lordul  Gyles  dacă  îmi  face  onoarea  să  vină  în  lectica  mea.  Lucrurile  se  mişcau 
mai  repede  decât  anticipase,  nu  era  timp  de  pierdut. 

Tommen  era  bucuros  la  perspectiva  de  a  călări  şi,  desigur,  Lordul  Gyles  era 
onorat  de  invitaţia  ei...  deşi,  când  îi  ceru  să-i  fie  maestru  vistiernic,  începu  să 
tuşească  atât  de  violent  încât  Cersei  se  temu  că  s-ar  putea  să  moară  chiar  atunci, 
pe  loc.  însă  Mama  era  îndurătoare,  iar  Gyles  îşi  reveni  în  curând  suficient  ca  să 
accepte  şi  chiar  să  înceapă  să  tuşească  numele  celor  pe  care  voia  să-i  înlocuiască, 
vameşi  şi  samsari  de  lână  numiţi  de  Degeţel,  chiar  şi  unul  dintre  chelari. 

—  Zi-i  vacii  cum  vrei,  atât  timp  cât  dă  lapte.  Şi,  dacă  vine  vorba  cumva,  te-ai 
alăturat  consiliului  ieri. 

—  Ieri...  Se  îndoi,  cuprins  de  un  acces  de  tuse.  Ieri.  Desigur.  Lordul  Gyles 
tuşea  într-un  petic  de  mătase  roşie,  de  parcă  ar  fi  vrut  să-şi  ascundă  sângele  din 
salivă.  Cersei  se  prefăcu  că  nu  observă. 

Când  o  să  moară,  găsesc  pe  altcineva.  Poate  că  îl  va  rechema  pe  Degeţel. 
Regina  îşi  imagina  că  Lordul  Petyr  Baelish  nu  va  fi  lăsat  să  rămână  Lord 
Protector  al  Văii  pentru  multă  vreme,  cu  Lysa  Arryn  moartă.  Lorzii  Văii  se  agitau 
deja,  dacă  era  adevărat  ce  spunea  Pycelle.  După  ce  i-l  vor  lua  pe  acel  băiat 
nenorocit,  Lordul  Petyr  va  veni  târâş  înapoi. 

—  înălţimea  Ta?  Lordul  Gyles  tuşi  şi  îşi  tampona  gura.  Aş  putea. . .  (Tuşi  din 
nou). . .  să  te  întreb. . .  (O  altă  serie  de  tusete  îl  chinui). . .  cine  va  fi  Mâna  Regelui? 

—  Unchiul  meu,  răspunse  ea  absentă. 

Era  o  uşurare  să  vadă  porţile  Fortăreţei  Roşii  înălţându-se  mari  în  faţa  ei.  îl 
dădu  pe  Tommen  în  grija  scutierilor  săi  şi  se  retrase  recunoscătoare  în  camerele 
ei,  să  se  odihnească. 

De  îndată  ce-şi  scoase  pantofii,  Jocelyn  intră  sfioasă,  spunându-i  că  Qyburn 
era  afară  şi  cerea  insistent  să  fie  primit. 

—  Pofteşte-1  înăuntru,  porunci  regina.  Cine  domneşte  nu  are  odihnă. 
Qyburn  era  bătrân,  dar  în  părul  său  era  încă  mai  multă  cenuşă  decât  zăpadă,  iar 

ridurile  de  voioşie  din  jurul  gurii  îl  făceau  să  arate  ca  bunicul  preferat  al  vreunei 
fetiţe.  Un  bunic  destul  de  ponosit,  totuşi.  Gulerul  robei  sale  era  zdrenţuit,  iar  una 
dintre  mâneci  fusese  sfâşiată  şi  prost  cusută. 

—  Trebuie  să  cer  iertare  înălţimii  Tale  pentru  înfăţişarea  mea,  spuse  el.  Eram 
jos,  în  temniţe,  făcând  investigaţii  despre  evadarea  Pezevenghiului,  aşa  cum  ai 
poruncit. 

—  Şi  ce-ai  descoperit? 

—  în  noaptea  în  care  Lordul  Varys  şi  fratele  tău  au  dispărut,  un  al  treilea  om 
s-a  făcut  nevăzut. 

—  Da,  temnicerul.  Ce-i  cu  el? 

—  îl  chema  Rugen.  Un  temnicer  care  se  ocupa  de  celulele  negre.  Şeful 
temnicerilor  îl  descrie  ca  trupeş,  nebărbierit,  arţăgos  la  vorbă.  îşi  avea  numirea  de 
la  bătrânul  rege,  Aerys,  şi  venea  şi  pleca  după  bunul  plac.  Celulele  negre  n-au  fost 
prea  adesea  ocupate  în  ultimii  ani.  Celorlalţi  gardieni  le  era  frică  de  el,  se  pare, 
dar  niciunul  nu  ştia  prea  multe  despre  el.  Nu  avea  nici  prieteni,  nici  rubedenii. 
Nici  nu  obişnuia  să  bea  sau  să  frecventeze  bordelurile.  Celula  în  care  dormea  era 
umedă  şi  mohorâtă,  iar  salteaua  pe  care  se  întindea  era  mucegăită.  Oala  lui  de 
noapte  se  revărsa. 

—  Ştiu  toate  astea. 

Jaime  examinase  celula  lui  Rugen,  iar  mantiile  aurii  ale  lui  Ser  Addam  o 
examinaseră  din  nou. 

—  Da,  înălţimea  Ta,  făcu  Qyburn,  dar  ştiai  că  sub  oala  aia  împuţită  de  noapte 
se  afla  o  piatră  desprinsă  care  se  deschidea  către  o  mică  despărţitură?  Un  loc  în 
care  cineva  ar  putea  ascunde  bunuri  de  preţ  care  n-ar  vrea  să  fie  descoperite? 

—  Bunuri  de  preţ?  Era  o  noutate.  Bani,  vrei  să  spui?  Bănuise  tot  timpul  că 
Tyrion  îl  cumpărase  cumva  pe  acest  temnicer. 

—  Fără  doar  şi  poate.  Desigur,  ascunzătoarea  era  goală  când  am  găsit-o.  Cu 
siguranţă,  când  a  fugit,  Rugen  şi-a  luat  cu  el  comoara  dobândită  pe  căi  mârşave. 
Dar  m-am  ghemuit  deasupra  ascunzătorii,  cu  torţa  în  mână.  Am  văzut  ceva 
sclipind,  aşa  că  am  scormonit  în  noroi  până  am  scos-o.  Qyburn  deschise  palma.  O 
monedă  de  aur. 

Aur,  da,  însă  în  clipa  când  o  luă  în  mână  Cersei  îşi  dădu  seama  că  nu  era  bună. 
Prea  mică,  gândi  ea,  prea  subţire.  Moneda  era  veche  şi  roasă.  Pe  o  parte  se  afla 
profilul  unui  rege,  iar  pe  cealaltă  era  stanţată  o  mână. 

—  Ăsta  nu  e  un  dragon,  decretă  ea. 

—  Nu,  fu  de  acord  Qyburn.  Datează  dinaintea  Cuceririi,  înălţimea  Ta.  Regele 
este  Garth  al  Doisprezecelea,  iar  mâna  e  blazonul  Casei  Gardener. 

De  la  Highgarden.  Cersei  închise  palma  în  jurul  monedei.  Ce  trădare  e  asta? 
Mace  Tyrell  fusese  unul  dintre  judecătorii  lui  Tyrion  şi  ceruse  moartea  lui  în  gura 
mare.  Să  fi  fost  vreun  complot?  E  oare  cu  putinţă  să  fi  complotat  cu  Pezevenghiul 
în  tot  acest  timp,  punând  la  cale  moartea  tatei?  Cu  Tywin  Lannister  în  mormânt, 
era  de  aşteptat  ca  Lordul  Tyrell  să  fie  ales  ca  Mână  a  Regelui,  dar  chiar  şi  aşa. . . 

—  N-ai  să  vorbeşti  cu  nimeni  despre  asta,  porunci  ea. 

—  înălţimea  Ta,  poţi  conta  pe  discreţia  mea.  Oricine  se  alătură  unei  companii 
de  mercenari  învaţă  să-şi  înghită  limba,  altfel  se  alege  fără  ea. 

—  în  compania  mea  e  la  fel.  Regina  puse  moneda  deoparte.  Avea  să  se 
gândească  la  ea  mai  târziu.  Dar  cealaltă  problemă? 

—  Ser  Gregor.  Qyburn  ridică  din  umeri.  L-am  examinat,  aşa  cum  mi-ai 

poruncit.  Otrava  de  pe  suliţa  viperei  era  venin  de  manticor  de  la  Apus.  Aş  băga 
mâna-n  foc  pentru  asta. 

—  Pycelle  susţine  că  nu.  I-a  spus  nobilului  meu  tată  că  veninul  de  manticor 
omoară  de  îndată  ce  ajunge  la  inimă. 

—  Aşa  şi  este.  Dar  veninul  ăsta  a  fost  cumva  îngroşat,  ca  să  întârzie  moartea 
Muntelui. 

—  îngroşat?  Cum?  Cu  vreo  altă  substanţă? 

—  S-ar  putea  să  fie  aşa  cum  sugerezi,  înălţimea  Ta,  dar,  în  cele  mai  multe 
cazuri,  amestecul  unei  otrăvi  nu  face  decât  să-i  slăbească  puterea.  S-ar  putea  să 
avem  de-a  face  cu  o  cauză  mai  puţin. . .  naturală,  să  zicem.  O  vrajă,  aş  crede. 

O  fi  şi  ăsta  un  mare  nătărău,  ca  Pycelle? 

—  Vasăzică,  vrei  să-mi  spui  că  Muntele  e  pe  moarte  din  pricina  vreunei  vrăji 
negre? 

Quiburn  ignoră  ironia  din  glasul  ei. 

—  Moare  din  pricina  veninului,  dar  lent  şi  în  cumplită  agonie.  Eforturile  mele 
de  a-i  domoli  durerea  s-au  dovedit  la  fel  de  zadarnice  ca  ale  lui  Pycelle.  Mă  tem 
că  Ser  Gregor  e  prea  obişnuit  cu  macul.  Scutierul  lui  mi-a  spus  că  suferă  de  dureri 
insuportabile  de  cap  şi  că  adesea  dă  pe  gât  lapte  de  mac,  aşa  cum  beau  oamenii  de 
rând  berea.  Cert  e  că  venele  i  s-au  înnegrit  din  cap  până-n  picioare,  are  urina 
tulbure  de  puroi,  iar  veninul  i-a  săpat  o  gaură  în  coastă,  mare  cât  pumnul  meu.  E  o 
minune  că  omul  e  încă  în  viaţă,  la  drept  vorbind. 

—  Mărimea  lui,  sugeră,  încruntându-se,  regina.  Gregor  e  un  om  foarte 
impunător.  Şi  foarte  prost.  Prea  prost,  se  pare,  ca  să  ştie  când  ar  trebui  să  moară, 
întinse  cupa  şi  Senelle  i-o  umplu  din  nou.  Ţipetele  lui  îl  sperie  pe  Tommen.  M-au 
trezit  chiar  şi  pe  mine  într-o  noapte.  Aş  zice  că  e  timpul  să-1  chemăm  pe  Ilyn 
Payne. 

—  înălţimea  Ta,  spuse  Qyburn,  poate  că  ar  trebui  să-1  mut  pe  Ser  Gregor  în 
carceră.  Acolo,  ţipetele  lui  nu  te  vor  deranja  şi  aş  putea  să  mă  îngrijesc  de  el 
nestingherit. 

—  Să  te  îngrijeşti  de  el?  râse  Cersei.  Lasă-1  pe  Ser  Ilyn  să  se  îngrijească  de  el. 

—  Dacă  asta  e  voia  înălţimii  Tale,  răspunse  Qyburn,  dar  otrava. . .  ne-ar  fi  de 
folos  să  ştim  mai  multe  despre  ea,  nu-i  aşa?  Trimite  un  cavaler  să  omoare  un 
cavaler  şi  un  arcaş  să  omoare  un  arcaş,  cum  se  spune  în  popor.  Ca  să  luptăm  cu 
magia  neagră. . .  Nu-şi  isprăvi  gândul,  ci  doar  îi  zâmbi. 

Nu  e  ca  Pycelle,  atâta  lucru  e  limpede.  Regina  îl  cântări,  chibzuind. 

—  De  ce  ţi-a  luat  Citadela  colanul? 

—  Arhimaesterii  sunt  cu  toţii  laşi  în  adâncul  sufletului.  Oile  gri,  aşa  le  spune 
Marwyn.  Eram  un  vindecător  la  fel  de  priceput  ca  Ebrose,  dar  aspiram  să-1 
depăşesc.  De  sute  de  ani,  oamenii  Citadelei  au  deschis  trupurile  celor  morţi  ca  să 
studieze  natura  vieţii.  Eu  doream  să  înţeleg  natura  morţii,  aşa  că  am  deschis 
trupurile  celor  vii.  Pentru  această  crimă,  oile  gri  m-au  ocărât  şi  m-au  silit  să  plec 

în  exil...  dar  înţeleg  natura  vieţii  şi  a  morţii  mai  bine  decât  oricine  din  Oraşul 
Vechi. 

—  Aşa  să  fie?  Asta  o  intriga.  Foarte  bine.  Muntele  îţi  aparţine.  Fă  cu  el  ce  vrei, 
dar  ascunde-ţi  cercetările  în  celulele  negre.  Când  moare,  adu-mi  capul  lui.  Tatăl 
meu  a  făcut  Dornului  această  promisiune.  Prinţul  Doran  ar  prefera,  fără  îndoială, 
să-1  omoare  pe  Gregor  cu  mâna  lui,  dar  cu  toţii  trebuie  să  suferim  dezamăgiri  în 
această  viaţă. 

—  Prea  bine,  înălţimea  Ta.  Qyburn  îşi  drese  glasul.  Dar  nu  sunt  la  fel  de  bine 
înzestrat  ca  Pycelle.  Trebuie  să  achiziţionez  anumite. . . 

—  II  voi  însărcina  pe  Lordul  Gyles  să  te  înzestreze  cu  suficient  aur  pentru 
nevoile  tale.  Cumpără-ţi  şi  nişte  veşminte  noi.  Arăţi  de  parcă  ai  ieşit  din 
Fundătura  Puricilor.  Cersei  îi  cercetă  ochii,  întrebându-se  până  unde  să 
îndrăznească  să  se  încreadă  în  omul  acesta.  Trebuie  să-ţi  spun  că  n-o  să-ţi  meargă 
bine  dacă  vreo  vorbă  despre...  preocupările  tale...  se  întâmplă  să  treacă  dincolo 
de  aceste  ziduri? 

—  Nu,  înălţimea  Ta.  Qyburn  îi  acordă  un  zâmbet  liniştitor.  Secretele  tale  sunt 
în  siguranţă. 

După  ce  Qyburn  plecă,  Cersei  îşi  turnă  o  cupă  de  vin  tare  şi  o  bău  lângă 
fereastră,  privind  cum  umbrele  se  lungesc  peste  curte  şi  gândindu-se  la  monedă. 
Aur  din  Reach.  De  ce  să  fi  avut  un  temnicer  de  la  Debarcaderul  Regelui  aur  de  la 
Reach,  dacă  nu  fiindcă  era  plătit  să  contribuie  la  înfăptuirea  uciderii  tatălui 
meu? 

Oricât  s-ar  fi  străduit,  Cersei  părea  că  nu  reuşeşte  să-şi  aducă  în  minte  chipul 
Lordului  Tywin  fără  să  vadă  acel  mic  zâmbet  prostesc  şi  să-şi  amintească  mirosul 
fetid  pe  care-1  răspândea  cadavrul  său.  Se  întreba  dacă  nu  cumva  era  şi  asta  opera 
lui  Tyrion.  E  un  lucru  mărunt  şi  crud,  ca  şi  el.  Era  cu  putinţă  ca  Tyrion  să-1  fi 
făcut  pe  Pycelle  unealta  lui?  L-a  trimis  pe  bătrân  în  celulele  negre,  iar  acest 
Rugen  se  ocupa  de  acele  celule,  îşi  aminti  ea.  Toate  iţele  se  încâlceau  într-un  fel 
care  nu-i  plăcea.  Acest  înalt  Septon  e  şi  el  omul  lui  Tyrion,  îşi  aminti  dintr-odată 
Cersei,  iar  bietul  trup  al  tatei  a  fost  în  grija  lui,  de  cu  seară  până-  n  zori. 

Unchiul  său  sosi  neîntârziat,  la  apusul  soarelui,  purtând  o  tunică  vătuită  din 
lână  de  culoarea  cărbunelui,  mohorâtă  ca  faţa  lui.  Asemeni  tuturor  Lannisterilor, 
Ser  Kevan  avea  pielea  albă  şi  era  blond,  deşi,  la  cei  cincizeci  şi  cinci  de  ani  ai  săi, 
îşi  pierduse  aproape  tot  părul.  Nimeni  nu  l-ar  fi  putut  socoti  vreodată  chipeş.  Gros 
în  talie,  cu  umerii  rotunzi  şi  bărbia  pătrată,  proeminentă,  pe  care  barba  sa  galbenă, 
tunsă  scurt,  nu  reuşea  s-o  ascundă,  îi  reamintea  de  un  bătrân  mastif. . .  un  bătrân 
mastif  credincios  era  tocmai  ceea  ce  îi  trebuia. 

Luară  o  cină  frugală,  compusă  din  sfeclă,  pâine  şi  vită  în  sânge,  cu  o  carafă  de 
vin  roşu,  dornishean,  ca  să  alunece  mai  bine.  Ser  Kevan  nu  scoase  aproape  nicio 
vorbă  şi  abia  dacă  se  atinse  de  cupa  cu  vin.  E  prea  măcinat  de  gânduri.  Trebuie 
pus  la  treabă,  să  uite  de  necaz. 

îi  spuse  asta,  după  ce  ultimele  resturi  de  mâncare  fuseseră  luate  de  pe  masă  şi 
servitorii  plecaseră. 

—  Ştiu  cât  de  mult  s-a  bizuit  tata  pe  tine,  unchiule.  Acum  trebuie  să  fac  şi  eu  la 

fel. 

—  Tu  ai  nevoie  de  o  Mână,  spuse  el,  iar  Jaime  te-a  refuzat. 
Vorbeşte  fără  ocolişuri.  Foarte  bine. 

—  Jaime...  Mă  simţeam  atât  de  pierdută,  cu  tata  mort,  încât  nu  ştiam  ce 
vorbesc.  Jaime  e  galant,  dar  puţin  zănatic,  ca  să  fim  sinceri.  Tommen  are  nevoie 
de  un  om  mai  experimentat.  De  cineva  mai  în  vârstă. . . 

—  Mace  Tyrell  e  mai  în  vârstă.  Nările  îi  fremătară. 

—  Niciodată.  Cersei  îşi  dădu  la  o  parte  o  şuviţă  de  păr  de  pe  frunte.  Tyrellii 
întrec  măsura. 

—  Ai  fi  nebună  să-1  faci  pe  Mace  Tyrell  Mâna  ta,  recunoscu  Ser  Kevan,  dar 
una  şi  mai  mare  să  ţi-1  faci  duşman.  Am  auzit  ce  s-a  întâmplat  în  Sala  Lămpilor. 
Mace  n-ar  fi  trebuit  să  abordeze  asemenea  probleme  în  public,  dar,  oricum,  n-a 
fost  înţelept  din  partea  ta  să-1  faci  de  ocară  cu  jumătate  din  curte  de  faţă. 

—  Mai  bine  decât  să  suport  un  alt  Tyrell  în  consiliu.  Reproşul  o  irita.  Rosby  va 
fi  un  maestru  vistiernic  potrivit.  Ai  văzut  lectica  aia  a  lui,  cu  sculpturile  şi 
draperiile  de  mătase.  Caii  lui  sunt  mai  bine  înveşmântaţi  decât  mulţi  dintre 
cavaleri.  Un  om  atât  de  bogat  ar  trebui  să  găsească  aur  fără  nicio  dificultate.  Cât 
despre  rangul  de  Mână...  cine  să  ducă  mai  bine  la  bun  sfârşit  misiunea  tatălui 
meu  decât  fratele  cu  care  s-a  sfătuit  în  toate? 

—  Toţi  avem  nevoie  de  cineva  în  care  să  ne  putem  încrede.  Tywin  m-a  avut  pe 
mine  şi,  cândva,  pe  mama  ta. 

—  A  iubit-o  foarte  mult.  Cersei  refuza  constant  să  se  gândească  la  târfa  moartă 
din  patul  lui.  Ştiu  că  acum  sunt  împreună. 

—  Mă  rog  să  fie  aşa.  Ser  Kevan  îi  cercetă  faţa  multă  vreme,  înainte  de  a 
răspunde.  îmi  ceri  foarte  mult,  Cersei. 

—  Nu  mai  mult  decât  ţi-a  cerut  tata.  Unchiul  ei  întinse  mâna  după  cupa  sa  cu 
vin  şi  luă  o  înghiţitură.  Am  o  soţie  pe  care  n-am  văzut-o  de  doi  ani,  un  fiu  mort  de 
jelit,  un  alt  fiu  pe  cale  să  se  însoare  şi  să-şi  preia  atribuţiile  de  lord.  Castelul  Darry 
trebuie  să  fie  iarăşi  puternic,  cu  pământurile  apărate,  câmpurile  pârjolite  arate  şi 
cultivate  din  nou.  Lancel  are  nevoie  de  ajutorul  meu. 

—  Şi  Tommen  la  fel.  Cersei  nu  se  aşteptase  ca  Ser  Kevan  să  se  ceară 
înduplecat.  Cu  tata  nu  făcea  pe  sfiosul.  Regatul  are  nevoie  de  tine. 

—  Regatul.  Da.  Şi  Casa  Lannister.  Luă  încă  o  sorbitură  de  vin.  Prea  bine,  voi 
rămâne  şi  mă  voi  pune  în  slujba  înălţimii  Sale. . . 

—  Perfect,  începu  ea  să  spună,  dar  Ser  Kevan  ridică  glasul  şi  îi  acoperi 
vorbele. 

—  ...  atât  timp  cât  mă  numeşti  nu  doar  Mână,  ci  şi  regent,  iar  tu  te  întorci  la 
Casterly  Rock. 

Preţ  de  o  clipă,  Cersei  nu  putu  decât  să-1  privească  fără  să  se  mişte. 

—  Eu  sunt  regenta,  îi  reaminti  ea. 

—  Ai  fost.  Tywin  nu  intenţiona  să  te  lase  să  joci  în  continuare  acest  rol.  Mi-a 
spus  că  are  de  gând  să  te  trimită  înapoi  la  Casterly  Rock  şi  să-ţi  găsească  un  nou 
soţ. 

Cersei  simţea  cum  o  cuprinde  mânia. 

—  A  pomenit  despre  aşa  ceva,  da.  Iar  eu  i-am  spus  că  nu  doresc  să  mă 
recăsătoresc. 

Unchiul  ei  rămase  impasibil. 

—  Dacă  eşti  hotărâtă  să  nu  te  recăsătoreşti,  nu  te  voi  obliga.  Cât  despre 
cealaltă  problemă. . .  acum  eşti  Lady  de  Casterly  Rock.  Locul  tău  este  acolo. 

Cum  îndrăzneşti?  îi  venea  să  ţipe.  în  schimb,  spuse: 

—  Dar  sunt,  în  acelaşi  timp,  Regina  Regentă.  Locul  meu  e  alături  de  fiul  meu. 

—  Tatăl  tău  era  de  altă  părere. 

—  Tatăl  meu  e  mort. 

—  Spre  durerea  mea  şi  necazul  întregului  regat.  Deschide  ochii  şi  priveşte  în 
jurul  tău,  Cersei.  Regatul  e  în  ruină.  Poate  că  Tywin  ar  fi  fost  capabil  să  îndrepte 
lucrurile,  dar. . . 

—  Eu  am  să  îndrept  lucrurile!  Cersei  îşi  îndulci  tonul.  Cu  ajutorul  tău, 
unchiule.  Dacă  vrei  să  mă  slujeşti  cu  devotamentul  cu  care  l-ai  slujit  pe  tata. . . 

—  Nu  eşti  tatăl  tău.  Iar  Tywin  1-a  privit  întotdeauna  pe  Jaime  ca  pe 
moştenitorul  său  de  drept. 

—  Jaime...  Jaime  e  legat  prin  jurământ.  Jaime  nu  gândeşte  niciodată,  râde  de 
oricine  şi  de  orice  şi  spune  tot  ce-i  trece  prin  cap.  Jaime  e  un  frumos  nebun. 

—  Şi  totuşi  a  fost  prima  ta  alegere  ca  Mână  a  Regelui.  Atunci  despre  tine  ce  se 
poate  spune,  Cersei? 

—  Ţi-am  spus,  eram  bolnavă  de  durere.  Nu  m-am  gândit. . . 

—  Nu,  o  aprobă  Ser  Kevan.  Şi  tocmai  de  aceea  ar  trebui  să  te  întorci  la 
Casterly  Rock  şi  să  laşi  regatul  pe  seama  celor  care  gândesc. 

—  Regele  e  fiul  meu!  Cersei  se  ridică  în  picioare. 

—  Da,  spuse  unchiul  ei,  şi,  după  cum  l-am  văzut  pe  Joffrey,  nu  eşti  mai 
potrivită  ca  mamă  decât  eşti  ca  regină. 

Cersei  îi  aruncă  vinul  din  cupă  direct  în  faţă.  Atunci  Ser  Kevan  se  ridică  în 
picioare,  cu  o  greoaie  demnitate. 

—  înălţimea  Ta.  Vinul  încă  îi  şiroia  pe  obraji,  picurând  din  barba-i  tunsă  scurt. 
Cu  permisiunea  ta,  aş  putea  să  mă  retrag? 

—  Cu  ce  drept  crezi  că-mi  poţi  pune  mie  condiţii?  Nu  eşti  mai  mult  decât  unul 
dintre  cavalerii  de  curte  ai  tatălui  meu. 

—  Nu  deţin  pământuri,  e  adevărat.  Dar  am  unele  venituri,  şi  cufere  cu  bani 
puse  deoparte.  Tatăl  meu  nu  şi-a  uitat  niciunul  dintre  copii  când  a  murit,  iar 
Tywin  ştia  cum  să  răsplătească  un  slujitor  devotat.  Hrănesc  două  sute  de  cavaleri 

şi,  la  nevoie,  le  pot  dubla  numărul.  Există  călăreţi  liberi  gata  să  vină  sub 
stindardul  meu  şi  am  bani  să  tocmesc  mercenari.  Ai  fi  înţeleaptă  dacă  nu  m-ai 
nesocoti,  înălţimea  Ta...  şi  încă  şi  mai  înţeleaptă  dacă  nu  ţi-ai  face  din  mine  un 
duşman. 

—  Mă  ameninţi? 

—  Te  sfătuiesc.  Dacă  nu  vrei  să-mi  cedezi  regenţa,  numeşte-mă  castelan  la 
Casterly  Rock  şi  fă-i  Mâna  Regelui  fie  pe  Mathis  Rowan,  fie  pe  Randyll  Tarly. 

Lorzi  purtători  de  flamură  ai  Casei  Tyrell,  amândoi.  Sugestia  o  lăsă  fără 
cuvinte.  Oare  e  cumpărat?  se  întrebă  ea.  A  luat  aurul  Tyrellilor,  ca  să  trădeze 
Casa  Lannister? 

—  Mathis  Rowan  e  simţitor,  prudent,  îndrăgit,  continuă  unchiul  său,  impasibil. 
Randyll  Tarly  e  cel  mai  iscusit  soldat  din  regat.  O  Mână  slabă  pe  timp  de  pace, 
dar,  cu  Tywin  mort,  nu  e  altul  mai  bun  să-i  ducă  războiul  la  bun  sfârşit.  Lordul 
Tyrell  nu  se  poate  simţi  jignit  dacă  alegi  unul  dintre  lorzii  lui  purtători  de  flamură 
ca  Mână.  Tarly  şi  Rowan  sunt  ambii  oameni  capabili...  şi  loiali.  Numeşte-1  pe 
oricare  dintre  ei  şi-1  vei  avea  de  partea  ta.  Te  întăreşti  pe  tine  şi  slăbeşti 
Highgardenul,  însă  probabil  că  Mace  îţi  va  mulţumi  pentru  asta.  Ser  Kevan  ridică 
din  umeri.  Acesta  e  sfatul  meu,  primeşte-1  sau  nu.  Din  partea  mea,  poţi  să-1  faci 
Mână  pe  Băiatul  Lunii.  Fratele  meu  e  mort,  femeie.  Am  să-1  duc  acasă. 

Trădătorule,  gândi  ea.  Vănzătorule.  Cersei  se  întreba  cât  îi  dăduse  Mace 
Tyrell. 

—  Vrei  să-ţi  abandonezi  regele  când  are  mai  mare  nevoie  de  tine,  îi  spuse. 
Vrei  să-1  abandonezi  pe  Tommen. 

—  Tommen  o  are  pe  mama  lui.  Ochii  verzi  ai  lui  Ser  Kevan  îi  întâlniră  pe  ai 
ei,  fără  să  clipească.  O  ultimă  picătură  de  vin  îi  tremură  udă  şi  roşie  sub  bărbie  şi, 
în  cele  din  urmă,  căzu.  Da,  adăugă  el  cu  glas  moale,  după  o  pauză,  şi  pe  tatăl  său, 
cred. 


JAIME 

Ser  Jaime  Lannister,  în  alb  din  cap  până-n  picioare,  stătea  lângă  catafalcul 
tatălui  său,  cu  cinci  degete  curbate  în  jurul  mânerului  unei  săbii  mari  de  aur. 

Pe  înserat,  Marele  Sept  deveni  întunecat  şi  sumbru.  Ultimele  raze  de  lumină 
coborâră  pieziş  prin  ferestrele  înalte,  scăldând  statuile  înalte  ale  Celor  Şapte  în 
lumina  roşie  a  amurgului.  în  jurul  altarelor  pâlpâiau  lumânări  parfumate,  în  timp 
ce  umbre  adânci  se  adunau  în  transepturi  şi  se  furişau  tăcute  pe  podelele  de 
marmură.  Ecourile  cântecelor  de  seară  se  stingeau  pe  măsură  ce  ultimii  oameni 
îndoliaţi  se  îndepărtau. 

Balon  Swann  şi  Loras  Tyrell  rămaseră  puţin  în  urma  celorlalţi. 

—  Nimeni  nu  poate  sta  de  veghe  şapte  zile  şi  şapte  nopţi,  spuse  Ser  Balon. 

Când  ai  dormit  ultima  oară,  stăpâne? 

—  Când  nobilul  meu  tată  era  încă  în  viaţă,  răspunse  Jaime. 

—  îngăduie -mi  să  stau  în  noaptea  asta  în  locul  tău,  se  oferi  Ser  Loras. 

—  N-a  fost  tatăl  tău.  Nu  tu  l-ai  ucis,  ci  eu.  Poate  că  Tyrion  a  slobozit  săgeata 
care  l-a  omorât,  dar  eu  l-am  slobozit  pe  Tyrion.  Lăsaţi-mă. 

—  Cum  porunceşte  stăpânul  meu,  se  învoi  Swann. 

Ser  Loras  părea  că  ar  fi  vrut  să  mai  insiste,  dar  Ser  Balon  îl  luă  de  braţ  şi  îl 
trase  după  el.  Jaime  ascultă  ecourile  paşilor  lor  stingându-se  în  depărtare.  Şi  apoi 
era  singur  din  nou  cu  nobilul  său  tată,  printre  lumânări  şi  cristaluri  şi  mirosul 
dulceag,  bolnăvicios,  al  morţii.  Spatele  îl  durea  de  povara  armurii,  iar  picioarele  îi 
erau  aproape  amorţite.  îşi  schimbă  puţin  poziţia  şi  îşi  strânse  degetele  în  jurul 
săbiei  aurii.  Nu  putea  să  mânuiască  sabia,  dar  putea  s-o  ţină  în  mână.  Mâna  lipsă 
îi  pulsa.  Era  aproape  nostim.  Avea  mai  multe  senzaţii  în  mâna  pe  care  o  pierduse 
decât  în  restul  trupului. 

Mâna  mea  tânjeşte  după  o  sabie.  Trebuie  să  omor  pe  cineva.  Pentru  început, 
pe  Varys.  Ar  trebui  să  găsesc  piatra  sub  care  se  ascunde. 

—  I-am  poruncit  eunucului  să-1  ducă  pe  o  corabie,  nu  în  dormitorul  tău,  îi 
spuse  el  cadavrului.  Mâinile  îi  sunt  pătate  de  sânge  la  fel  de  mult  ca  ale...  ale  lui 
Tyrion.  Mâinile  îi  sunt  pătate  de  sânge  la  fel  de  mult  ca  ale  mele  voia  să  spună, 
dar  cuvintele  i  se  opriră  în  gâtlej.  Orice  a  făcut  Varys,  eu  l-am  îndemnat. 

Aşteptase  în  camerele  eunucului  în  noaptea  aceea,  când,  în  sfârşit,  hotărâse  să 
nu-şi  lase  fratele  mai  mic  să  moară.  în  timp  ce  aştepta,  îşi  ascuţise  pumnalul  cu  o 
singură  mână,  găsind  o  stranie  alinare  în  scârţâitul  oţelului  pe  piatră.  La  sunetul 
paşilor,  se  aşezase  lângă  uşă.  Varys  intrase  într-o  revărsare  de  pudră  şi  lavandă. 
Jaime  păşise  în  spatele  lui,  îl  lovise  cu  piciorul  în  spatele  genunchiului, 
îngenunchease  pe  pieptul  lui  şi  îi  vârâse  pumnalul  sub  bărbia  moale  şi  albă, 
trăgându-i  capul  pe  spate. 

—  Ei,  bine,  Lord  Varys,  spusese  el  cu  glas  prietenos,  mă  bucur  să  te  întâlnesc 
aici. 

—  Ser  Jaime?  gâfâise  Varys.  M-ai  speriat. 

—  Asta  am  şi  avut  de  gând.  Când  răsucise  pumnalul,  un  firişor  de  sânge  se 
prelinsese  pe  lamă.  Mă  gândeam  că  m-ai  putea  ajuta  să-1  scot  pe  fratele  meu  din 
celula  lui  înainte  ca  Ser  Ilyn  să-i  taie  capul.  E  un  cap  urât,  te  asigur,  dar  altul 
n-are. 

—  Da. . .  bine. . .  dacă  vrei. . .  să  iei  lama  asta. . .  da,  uşurel,  dacă  eşti  bun,  uşurel, 
oh,  m-ai  înţepat. . .  Eunucul  îşi  atinsese  gâtul  şi  privise  sângele  de  pe  degete  cu 
gura  căscată.  întotdeauna  am  urât  imaginea  propriului  meu  sânge. 

—  Vei  avea  şi  mai  mult  de  urât  cât  de  curând,  dacă  nu  mă  ajuţi. 
Varys  se  căznise  să  se  ridice. 

—  Fratele  tău...  dacă  Pezevenghiul  dispare  fără  urmă  din  celula  sa,  vor  pune 
î-întrebări.  M-aş  t-teme  pentru  viaţa  mea. . . 

—  Viaţa  ta  îmi  aparţine,  nu-mi  pasă  ce  secrete  ştii.  Dacă  Tyrion  moare,  nu-i 
vei  supravieţui  multă  vreme,  îţi  promit. 

—  Ah.  Eunucul  îşi  supsese  sângele  de  pe  degete,  îmi  ceri  un  lucru  îngrozitor. . . 
să-1  eliberez  pe  Pezevenghiul  care  1-a  ucis  pe  măreţul  nostru  rege.  Sau  îl  crezi 
nevinovat? 

—  Vinovat  sau  nevinovat,  răspunsese  Jaime,  ca  un  nătărău  ce  era,  un  Lannister 
îşi  plăteşte  datoriile.  Cuvintele  îi  veniseră  atât  de  uşor. 

Nu  dormise  de-atunci.  Acum  îşi  vedea  fratele  aievea,  felul  în  care  rânjise 
piticul,  sub  cioata  nasului  său,  când  lumina  torţei  îi  atinsese  faţa. 

—  Biet  schilod  nătărău  şi  orb,  mârâise  piticul,  cu  glasul  îngroşat  de  ranchiună. 
Cersei  e  o  târfă  mincinoasă.  S-a  culcat  cu  Lancel,  cu  Osmund  Kettleblack  şi 
probabil  cu  Băiatul  Lunii,  din  câte  ştiu  eu.  Iar  eu  sunt  monstrul  care  se  spune  că 
sunt.  Da,  l-am  ucis  pe  fiul  tău  ticălos. 

N-a  spus  nicio  clipă  că  avea  de  gând  să-l  omoare  pe  tatăl  nostru.  Dacă  ar  fi 
spus,  l-aş  fi  oprit.  Şi  apoi  eu  aş  fi  regicidul,  nu  el. 

Jaime  se  întreba  unde  se  ascundea  Varys.  înţelept,  maestrul  şoptitorilor  nu  se 
întorsese  în  camerele  lui  şi  nu-şi  făcuse  apariţia  nici  când  Fortăreaţa  Roşie  fusese 
scotocită.  S-ar  putea  ca  eunucul  să  fi  ales  să  se  îmbarce  cu  Tyrion  mai  degrabă 
decât  să  rămână  să  răspundă  unor  întrebări  incomode.  Dacă  era  aşa,  amândoi  erau 
deja  departe  în  larg,  împărţind  o  carafă  cu  vin  auriu  de  Arbor,  în  cabina  unei 
galere. 

Dacă  nu  cumva  fratele  meu  l-a  omorât  şi  pe  Varys  şi  i-a  lăsat  trupul  să 
putrezească  sub  castel.  Acolo,  jos,  puteau  trece  ani  până  ce  oasele  să-i  fie  găsite. 
Jaime  coborâse  cu  o  duzină  de  străjeri,  cu  torţe,  funii  şi  felinare.  Ore  în  şir 
bâjbâiseră  prin  coridoarele  întortocheate,  prin  spaţiile  înguste,  de -a  buşilea,  pe 
uşile  ascunse,  scările  secrete  şi  culoarele  care  plonjau  în  bezna  absolută.  Arareori 
îşi  simţise  atât  de  acut  infirmitatea.  Când  are  două  mâini,  omul  ia  totul  de  bun. 
Scările,  de  pildă.  Până  şi  mersul  târâş  îi  era  incomod,  nu  degeaba  se  vorbea  despre 
mersul  în  patru  labe.  Nici  nu  putea  să  ţină  o  torţă  şi  să  se  caţere,  ca  ceilalţi. 

Şi  totul  în  zadar.  Găsiră  doar  întunecime,  praf  şi  şobolani.  Şi  dragoni  pândind 
acolo,  jos.  îşi  amintea  lumina  portocalie,  mohorâtă,  a  cărbunilor  din  gura 
dragonului  de  fier.  Mangalul  încălzea  încăperea  la  baza  unui  culoar  vertical,  unde 
se  întâlneau  mai  multe  tuneluri.  Pe  podea,  descoperise  un  mozaic  ros  înfăţişând 
dragonul  cu  trei  capete  al  Casei  Targaryen,  din  plăci  negre  şi  roşii.  Te  cunosc, 
Regicidule,  părea  să  spună  bestia.  Am  fost  aici  tot  timpul,  aşteptăndu-te.  Iar  lui 
Jaime  acea  voce  i  se  părea  cunoscută,  intonaţia  de  fier  care  cândva  îi  aparţinuse 
lui  Rhaegar,  Prinţul  Pietrei  Dragonului. 

Fusese  o  zi  vântoasă  când  îşi  luase  rămas-bun  de  la  Rhaegar,  în  curtea 
Fortăreţei  Roşii.  Prinţul  se  înveşmântase  în  armura  sa  neagră  ca  noaptea,  cu 
dragonul  cu  trei  capete  conturat  din  rubine  pe  platoşă. 

—  înălţimea  Ta,  se  rugase  Jaime,  lasă-1  pe  Darry  să-1  păzească  pe  rege  de  data 

aceasta,  sau  pe  Ser  Barristan.  Mantiile  lor  sunt  la  fel  de  albe  ca  a  mea. 
Prinţul  Rhaegar  clătinase  din  cap. 

—  înălţimea  Ta,  tatăl  meu  se  teme  de  tatăl  tău  mai  mult  decât  de  vărul  nostru 
Robert.  Te  vrea  prin  preajmă  pentru  ca  Lordul  Tywin  să  nu-i  poată  face  niciun 
rău.  Nu  îndrăznesc  să-i  iau  această  cârjă  tocmai  acum,  la  ceas  de  cumpănă. 

Furia  i  se  ridicase  lui  Jaime  în  gâtlej. 

—  Eu  nu  sunt  o  cârjă,  sunt  chiar  un  cavaler  al  Gărzii  Regale. 

—  Atunci  apără-1  pe  rege,  s-a  răstit  Jon  Darry.  Când  ai  îmbrăcat  mantia  aceea, 
ai  jurat  supunere. 

Rhaegar  îşi  aşezase  mâna  pe  umărul  lui  Jaime. 

—  Când  această  bătălie  va  lua  sfârşit,  am  de  gând  să  convoc  consiliul.  Vor 
avea  loc  schimbări.  Voiam  să  le  fac  de  mult,  dar...  în  orice  caz,  n-are  rost  să 
vorbim  de  căi  neumblate.  Vom  vorbi  când  mă  întorc. 

Acelea  fuseseră  ultimele  cuvinte  pe  care  i  le  adresase  Rhaegar  Targaryen. 
Dincolo  de  porţi  se  adunase  o  oaste,  în  timp  ce  o  alta  cobora  pe  Trident.  Aşadar, 
Prinţul  Pietrei  Dragonului  încălecase  şi  îşi  aşezase  pe  cap  coiful  înalt  şi  negru, 
pornind  să-şi  înfrunte  osânda. 

Avea  mai  multă  dreptate  decât  ştia.  Când  bătălia  s-a  terminat,  au  avut  loc 
schimbări. 

—  Aerys  credea  că  nu  i  se  poate  întâmpla  nimic  rău  dacă  mă  ţinea  aproape,  îi 
spuse  Jaime  cadavrului  tatălui  său.  Nu-i  aşa  că  e  amuzant?  Lordul  Tywin  părea  să 
fie  de  aceeaşi  părere:  zâmbetul  lui  era  mai  larg  decât  înainte.  Se  pare  că- i  place 
să  fie  mort. 

Era  ciudat,  dar  nu  simţea  niciun  fel  de  durere.  Unde-mi  sunt  lacrimile?  Unde 
mi- este  furia?  Jaime  Lannister  nu  dusese  niciodată  lipsă  de  furie. 

—  Tată,  îi  spuse  cadavrului,  tu  mi-ai  spus  că  lacrimile  sunt  semnul  slăbiciunii, 
aşa  că  nu  te  poţi  aştepta  să  plâng  după  tine. 

O  mie  de  lorzi  şi  doamne  veniseră  în  dimineaţa  aceea  şi  trecuseră  pe  rând  pe 
lângă  catafalc,  şi  multe  mii  de  oameni  de  rând  după-amiază.  Aveau  veşminte 
întunecate  şi  feţe  solemne,  dar  Jaime  bănuia  că  foarte  mulţi  erau,  în  taină, 
încântaţi  să-1  vadă  doborât  pe  marele  bărbat.  Chiar  şi  în  vest,  Lordul  Tywin  fusese 
mai  mult  respectat  decât  iubit,  iar  Debarcaderul  Regelui  nu  uitase  Jaful. 

Dintre  toate  feţele  îndoliate,  Marele  Maester  Pycelle  păruse  cel  mai  înnebunit 
de  durere. 

—  Am  slujit  şase  regi,  îi  spusese  el  lui  Jaime  după  cel  de-al  doilea  serviciu 
religios,  adulmecând  neîncrezător  în  preajma  cadavrului,  dar  aici,  în  faţa  noastră, 
zace  omul  cel  mai  măreţ  pe  care  l-am  cunoscut  vreodată.  Lordul  Tywin  nu  purta 
coroană,  dar  era  rege  pe  de-a-ntregul. 

Fără  barbă,  Pycelle  părea  nu  doar  bătrân,  dar  şi  firav.  Să- 1  bărbierească  a  fost 
cel  mai  crud  lucru  pe  care  l-ar  fi  putut  face  Tyrion,  gândi  Jaime,  care  ştia  ce 
însemna  să  pierzi  o  parte  din  tine,  o  parte  care  te  făcea  ceea  ce  eşti.  Pycelle 

avusese  o  barbă  superbă,  albă  ca  zăpada  şi  moale  ca  lâna  de  miel,  o  podoabă 
luxuriantă  care-i  acoperise  obrajii  şi  bărbia,  revărsându-i-se  aproape  până  la  brâu. 
Marele  Maester  obişnuia  să  şi-o  mângâie  când  perora.  îi  dădea  un  aer  de 
înţelepciune  şi  ascundea  tot  felul  de  lucruri  neplăcute:  pielea  lăsată  care-i  atârna 
sub  maxilar,  gura  mică  şi  plângăreaţă,  dinţii  lipsă,  negii,  ridurile  şi  petele  de 
bătrâneţe,  prea  multe  ca  să  le  ţii  numărul.  Deşi  Pycelle  încerca  să-şi  crească  din 
nou  ceea  ce  pierduse,  nu  reuşea.  Din  obrajii  săi  ridaţi  şi  din  bărbia  căzută  creşteau 
doar  smocuri  şi  şomoioage,  atât  de  firave  încât  Jaime  îi  vedea  pielea  rozalie, 
pătată,  de  dedesubt. 

—  Ser  Jaime,  am  văzut  multe  lucruri  înfiorătoare  la  viaţa  mea,  îi  spusese 
bătrânul.  Războaie,  bătălii,  crime  dintre  cele  mai  murdare...  Eram  flăcău,  în 
Oraşul  Vechi,  când  molima  cenuşie  a  secerat  jumătate  din  oraş  şi  trei  sferturi  din 
Citadelă.  Lordul  Hightower  a  ars  fiecare  corabie  din  port,  a  închis  porţile  şi  a 
poruncit  gărzilor  sale  să-i  omoare  pe  cei  care  încercau  să  fugă,  bărbaţi,  femei  sau 
prunci  de  ţâţă.  L-au  omorât  când  molima  a  trecut.  Chiar  în  ziua  când  a  redeschis 
portul,  l-au  tras  jos  de  pe  cal  şi  i-au  despicat  beregata,  după  cum  au  făcut  şi  cu  fiul 
său  cel  mic.  Chiar  şi  astăzi,  ignoranţii  din  Oraşul  Vechi  scuipă  la  auzul  numelui 
său,  dar  Qenton  Hightower  a  făcut  ceea  ce  trebuia.  Şi  tatăl  tău  era  un  astfel  de  om. 
Un  om  care  făcea  ceea  ce  trebuia  făcut. 

—  De  aceea  pare  atât  de  mulţumit? 

Aburii  care  se  ridicau  dinspre  cadavru  făceau  ochii  lui  Pycelle  să  lăcrimeze. 

—  Carnea. . .  pe  măsură  ce  carnea  se  usucă,  muşchii  se  întind  şi  îi  trag  buzele 
în  sus.  Acela  nu  este  un  zâmbet,  doar. . .  uscăciune,  atâta  tot.  Clipi,  alungându-şi 
lacrimile.  Trebuie  să  mă  scuzi,  sunt  foarte,  foarte  obosit. 

Sprijinindu-se  cu  toată  puterea  de  toiagul  său,  Pycelle  părăsise  templul  încet, 
cu  pasul  clătinat.  Şi  omul  acesta  moare,  îşi  dăduse  seama  Jaime.  Nu  era  de  mirare 
că  sora  sa  zicea  că  e  netrebuincios. 

Pe  de  altă  parte,  draga  lui  surioară  părea  să  creadă  că  jumătate  din  curteni  erau 
fie  netrebuincioşi,  fie  trădători.  Pycelle,  Garda  Regelui,  Tyrellii,  Jaime  însuşi... 
până  şi  Ser  Ilyn  Payne,  cavalerul  tăcut  care  slujea  drept  călău.  Ca  Dreptate  a 
Regelui,  temniţele  erau  răspunderea  lui.  De  când  îşi  pierduse  limba,  Payne  lăsase 
administrarea  acelor  temniţe  în  seama  subalternilor  săi,  dar  Cersei  îl  considera  în 
egală  măsură  vinovat  pentru  evadarea  lui  Tyrion.  A  fost  fapta  mea,  nu  a  lui,  îi 
stătuse  lui  Jaime  pe  buze  să  spună.  în  schimb,  jurase  să  afle  ce  putea  de  la 
temnicerul-şef,  un  bătrân  cocoşat  pe  nume  Rennifer  Longwaters. 

—  Văd  că  te  întrebi  ce  fel  de  nume  e  ăsta,  chicotise  omul  când  Jaime  mersese 
să-1  interogheze.  E  un  nume  vechi,  e-adevărat.  Nu-s  eu  omul  care  să  se 
fudulească,  dar  în  venele  mele  curge  sânge  regesc.  Sunt  descendentul  unei 
prinţese.  Tatăl  meu  mi-a  spus  povestea  când  eram  doar  un  băieţandru.  Longwaters 
nu  mai  era  băieţandru  de  o  grămadă  de  ani,  judecând  după  ţeasta  lui  pătată  şi 
firele  de  păr  alb  care-i  creşteau  din  bărbie.  Mama  mea  era  cea  mai  nepreţuită 

comoară  din  Beciul  Fecioarelor.  Lordul  Oakenfist,  marele  amiral,  i-a  dăruit  inima, 
deşi  era  însurat  cu  o  alta.  Prinţesa  i-a  dat  fiului  lor  bastard  numele  de  Waters,  în 
onoarea  tatălui  lui.  Băiatul  a  devenit  un  mare  cavaler,  la  fel  şi  fiul  său,  care  a 
aşezat  cuvântul  „Long"  înaintea  numelui  de  Waters,  ca  lumea  să  ştie  că  el  nu  era 
un  bastard.  Aşa  că,  vezi,  am  în  mine  niţeluş  sânge  de  dragon. 

—  Da,  era  să  te  confund  cu  Aegon  Cuceritorul,  îi  răspunsese  Jaime.  Waters  era 
un  nume  frecvent  de  bastard  în  preajma  Golfului  Apei  Negre;  bătrânul 
Longwaters  era,  mai  degrabă,  descendentul  vreunui  lord  mărunt  decât  al  unei 
prinţese.  Dar,  până  una-alta,  am  preocupări  mai  presante  decât  obârşia  ta. 

Longwaters  îşi  înclinase  capul. 

—  Prizonierul  pierdut. 

—  Şi  temnicerul  dispărut. 

—  Rugen,  îl  completase  bătrânul.  Un  subtemnicer.  Se  ocupa  de  nivelul  al 
treilea,  celulele  negre. 

—  Povesteşte-mi  despre  el,  trebuise  să-i  ceară  Jaime.  O  farsă  nenorocită.  Ştia 
cine  era  Rugen,  chiar  dacă  Longwaters  nu  ştia. 

—  Neîngrijit,  nebărbierit,  arţăgos.  Nu-mi  plăcea,  e-adevărat,  mărturisesc. 
L-am  găsit  aici  la  început,  când  am  venit,  acum  doisprezece  ani.  Fusese  numit  de 
Regele  Aerys.  Omul  stătea  arareori  aici,  trebuie  spus.  Am  pomenit  de  asta  în 
rapoartele  mele,  stăpâne.  Am  făcut-o,  nu  încape  îndoială,  ai  cuvântul  meu, 
cuvântul  unui  om  cu  sânge  regesc. 

Mai  pomeneşte  o  dată  de  sângele  ăla  regesc  şi  s-  ar  putea  să  vărs  niţel  din  el, 
gândise  Jaime. 

—  Cine  a  văzut  rapoartele  astea? 

—  Unele  dintre  ele  au  ajuns  la  maestrul  vistiernic,  altele  la  maestrul 
şoptitorilor.  Toate  au  ajuns  la  temnicerul-şef  şi  la  Dreptatea  Regelui.  Aşa  a  fost 
dintotdeauna  în  temniţe.  Longwaters  îşi  scărpinase  nasul.  Rugen  era  aici  când  era 
nevoie,  lordul  meu.  Asta  trebuie  spus.  Celulele  negre  sunt  folosite  puţin.  înainte 
ca  frăţiorul  Excelenţei  Voastre  să  fie  trimis  jos,  l-am  avut  o  vreme  pe  Marele 
Maester  Pycelle,  iar  înaintea  lui,  pe  Lordul  Stark,  trădătorul.  Au  mai  fost  alţi  trei, 
oameni  de  rând,  dar  pe  ei  Lordul  Stark  i-a  dat  Rondului  de  Noapte.  N-am  văzut  cu 
ochi  buni  eliberarea  ălora  trei,  dar  documentele  erau  în  ordine.  Am  pomenit  de- 
spre asta  şi  într-un  raport,  poţi  fi  sigur. 

—  Povesteşte-mi  ce  ştii  despre  cei  doi  temniceri  care  au  adormit. 

—  Temniceri?  pufnise  Longwaters.  Ăia  nu  erau  niciun  fel  de  temniceri.  Erau 
simpli  paznici.  Coroana  plăteşte  lefuri  pentru  douăzeci  de  paznici,  stăpâne,  nici 
mai  mult,  nici  mai  puţin,  dar,  de  când  sunt  eu  aici,  n-am  avut  niciodată  mai  mult 
de  doisprezece.  Ar  trebui  să  avem  şi  şase  temniceri,  câte  doi  la  fiecare  nivel,  însă 
avem  doar  trei. 

—  Tu  şi  încă  doi? 
Longwaters  pufnise  din  nou. 

—  Eu  sunt  temnicerul-şef  stăpâne.  Eu  sunt  peste  temniceri.  Sarcina  mea  e  să 
ţin  socotelile.  Dacă  stăpânul  ar  vrea  să  se  uite  peste  registrele  mele,  va  vedea  că 
toate  cifrele  sunt  exacte.  Longwaters  consultase  registrul  mare,  îmbrăcat  în  piele, 
deschis  în  faţa  lui.  în  prezent,  avem  patru  prizonieri  la  primul  nivel  şi  unul  la  cel 
de-al  doilea,  pe  lângă  fratele  Excelenţei  Voastre.  Bătrânul  s-a  încruntat.  Care  a 
fugit,  fără  doar  şi  poate.  E-adevărat.  Am  să-1  tai  de  pe  listă.  Luase  un  condei  şi 
începuse  să-1  ascută. 

Şase  prizonieri,  gândise  Jaime  cu  amărăciune,  în  timp  ce  noi  plătim  lefuri 
pentru  douăzeci  de  paznici. 

—  Vreau  neapărat  să  le  pun  câteva  întrebări  acestor  doi  paznici. 

Rennfer  Longwaters  încetase  să-şi  mai  ascută  condeiul  şi  îl  privise 
neîncrezător  pe  Jaime. 

—  Să  le  pui  întrebări,  stăpâne? 

—  M-ai  auzit. 

—  Da,  stăpâne,  am  auzit,  desigur,  dar...  stăpânul  poate  să  interogheze  pe  cine 
vrea,  e  adevărat,  nu  sunt  eu  omul  care  să  spună  că  nu  poate.  Dar,  ser,  dacă  pot  fi 
atât  de  îndrăzneţ,  nu  cred  c-ar  putea  să  răspundă.  Sunt  morţi,  stăpâne. 

—  Morţi?  Din  a  cui  poruncă? 

—  A  ta,  credeam,  sau...  a  regelui,  poate?  N-am  întrebat.  N-am  dreptul  să  pun 
întrebări  Gărzii  Regale. 

Asta  îi  pusese  sare  pe  rană.  Cersei  făcuse  din  oamenii  lui  uneltele  ei  sânge- 
roase, oamenii  lui  împreună  cu  nepreţuiţii  ei  fraţi  Kettleblack. 

—  Nătărăilor,  mârâise  mai  târziu  Jaime,  adresându-li-se  lui  Boros  Blount  şi  lui 
Osmund  Kettleblack,  într-o  temniţă  care  duhnea  a  sânge  şi  a  moarte.  Ce  v-aţi 
închipuit  că  faceţi? 

—  Nimic  altceva  decât  ceea  ce  ni  s-a  spus,  stăpâne.  Ser  Boros  era  mai  scund 
decât  Jaime,  dar  mai  voinic,  înălţimea  Sa  ne-a  poruncit.  Sora  ta. 

Ser  Osmund  îşi  agăţase  degetul  mare  de  centura  săbiei: 

—  Zicea  că  trebuie  adormiţi  pe  vecie.  Aşa  că  fraţii  mei  şi  cu  mine  ne-am 
ocupat  de  asta. 

într- adevăr.  Un  cadavru  zăcea  răşchirat,  cu  faţa  în  jos,  pe  o  masă,  ca  un  om 
beat  la  un  ospăţ,  dar  avea  sub  cap  o  baltă  de  sânge,  nu  una  de  vin.  Cel  de-al  doilea 
paznic  reuşise  să  se  îndepărteze  de  bancă  şi  să-şi  scoată  pumnalul  înainte  să  se 
aleagă  cu  o  sabie  în  coaste.  Sfârşitul  lui  fusese  cel  mai  lent  şi  mai  murdar.  I-am 
spus  lui  Varys  că  nimeni  nu  trebuie  să  păţească  nimic  după  această  evadare,  se 
gândise  Jaime,  dar  ar  fi  trebuit  să  le  spun  asta  fratelui  şi  surorii  mele. 

—  A  fost  o  greşeală,  ser. 

Ser  Osmund  ridicase  din  umeri. 

—  N-o  să  le  simtă  nimeni  lipsa.  Pun  rămăşag  că  erau  şi  ei  implicaţi,  împreună 
cu  cel  care  e  dat  dispărut. 

Nu,  i-ar  fi  putut  spune  Jaime,  Varys  le- a  pus  ceva  în  vin,  ca  să-i  adoarmă. 

—  Dacă  aşa  stau  lucrurile,  poate  că  am  fi  putut  stoarce  adevărul  de  la  ei...  Se 
culcă  cu  Lancel  şi  cu  Osmund  Kettleblack  şi  cu  Băiatul  Lunii,  din  câte  ştiu  eu... 
Dacă  aş  avea  o  fire  bănuitoare,  m-aş  putea  întreba  de  ce  atâta  grabă  să  vă  asiguraţi 
că  cei  doi  n-o  să  fie  luaţi  vreodată  la  întrebări.  Trebuia  să-i  reduceţi  la  tăcere  ca  să 
ascundeţi  propriul  vostru  rol  în  toate  acestea? 

—  Noi?  Kettleblack  se  sufocase  auzind  una  ca  asta.  Noi  n-am  făcut  decât  ce 
ne-a  poruncit  regina.  Pe  cuvântul  meu  de  Frate  Jurat. 

Degetele-fantomă  ale  lui  Jaime  se  crispaseră  când  spusese  categoric: 

—  Adu-i  aici  pe  Osney  şi  pe  Osfryd  şi  curăţaţi  mizeria  asta.  Şi  data  viitoare 
când  dulcea  mea  surioară  îţi  porunceşte  să  omori  un  om,  vino  mai  întâi  la  mine. 
Altfel,  fereşte-te  din  calea  mea,  ser. 

Vorbele  îi  răsunau  în  cap,  în  întunecimea  Septului  lui  Baelor.  Deasupra  lui, 
toate  ferestrele  deveniseră  negre,  lăsând  să  se  zărească  lumina  palidă  a 
îndepărtatelor  stele.  Soarele  apusese  deja.  Miasma  morţii  era  tot  mai  puternică,  în 
ciuda  lumânărilor  parfumate.  Mirosul  îi  amintea  lui  Jaime  Lannister  de 
trecătoarea  de  la  poalele  Dintelui  de  Aur,  unde  obţinuse  o  glorioasă  victorie  în 
primele  zile  ale  războiului.  în  dimineaţa  de  după  bătălie,  ciorile  se  ospătaseră  cu 
învingătorii  şi  învinşii  deopotrivă,  aşa  cum,  cândva,  se  ospătaseră  din  trupul  lui 
Rhaegar  Targaryen,  după  Trident.  Cât  preţuieşte  o  coroană,  dacă  o  cioară  se 
poate  înfrupta  cu  un  rege? 

Jaime  bănuia  că  ciorile  dădeau  ocol  celor  şapte  turnuri  şi  marii  cupole  a 
Septului  lui  Baelor  chiar  acum,  lovind  aerul  nopţii  cu  aripile  lor  negre,  în 
încercarea  de  a  pătrunde  înăuntru.  Fiecare  cioară  din  Cele  Şapte  Regate  ar  trebui 
să- ţi  aducă  omagiile,  tată.  De  la  Castamere  până  la  Apa  Neagră,  le- ai  hrănit 
bine.  Ideea  îi  plăcea  Lordului  Tywin.  Zâmbetul  i  se  lărgi  şi  mai  mult.  La  naiba, 
rânjeşte  ca  un  mire  în  timpul  ritualului  conjugal. 

Imaginea  era  atât  de  grotescă  încât  Jaime  izbucni  într-un  râs  zgomotos. 

Sunetul  răsună  prin  transepturi,  prin  cripte  şi  prin  capele,  ca  şi  cum  morţii 
înhumaţi  în  interiorul  zidurilor  ar  fi  râs  şi  ei.  De  ce  nu?  E  mai  absurd  decât  farsa 
unui  bufon,  eu,  stând  de  veghe  la  căpătâiul  unui  tată  pe  care  l-am  ajutat  să 
moară,  trimiţând  oameni  să-l  captureze  pe  fratele  pe  care  l-am  ajutat  să 
evadeze...  îi  poruncise  lui  Ser  Addam  Marbrand  să  scotocească  Strada  Mătăsii. 

—  Caută  sub  fiece  pat,  ştii  cât  de  mult  îi  plac  fratelui  meu  bordelurile. 
Mantiile  aurii  aveau  să  caute  mai  cu  sârg  sub  fustele  târfelor  decât  sub  paturile 

lor.  Se  întreba  câţi  copii  bastarzi  se  vor  naşte  de  pe  urma  acestei  căutări  zadarnice. 

Pe  nesimţite,  gândurile  i  se  îndreptară  către  Brienne  din  Tarth.  Fătucă  urâtă, 
proastă  şi  încăpăţânată.  Se  întreba  unde  era.  Tată,  dă-i  putere.  Aproape  o 
rugăciune...  dar  oare  pe  cine  invoca  el:  zeul,  Tatăl  Ceresc,  a  cărui  statuie  înaltă, 
aurită  sclipea  în  lumina  lumânărilor,  în  celălalt  capăt  al  templului?  Sau  se  ruga  la 
cadavrul  care  zăcea  în  faţa  lui?  Are  vreo  importanţă?  Nu  m-au  ascultat  niciodată, 
niciunul  dintre  ei.  Războinicul  fusese  zeul  lui  Jaime  de  când  fusese  destul  de  mare 

ca  să  poată  ţine  sabia  în  mână.  Alţi  bărbaţi  puteau  fi  taţi,  fii,  soţi,  dar  niciodată 
Jaime  Lannister,  cu  sabia  sa  la  fel  de  aurie  ca  părul.  El  era  un  războinic,  şi  asta 
avea  să  fie  întotdeauna. 

Ar  trebui  să-i  spun  lui  Cersei  adevărul,  să  recunosc  că  eu  l-am  eliberat  pe 
frăţiorul  nostru  din  celulă.  Adevărul  funcţionase  atât  de  perfect  cu  Tyrion,  în 
definitiv.  Ţi- am  ucis  fiul  ticălos,  iar  acum  mă  duc  să- ţi  ucid  şi  tatăl.  Jaime  auzea 
râsul  Pezevenghiului  în  întuneric,  întoarse  capul  să  se  uite,  dar  sunetul  nu  era 
decât  propriul  său  râs,  întorcându-şi  ecoul  înspre  el.  închise  ochii  şi  îi  deschise 
brusc,  la  fel  de  repede.  Nu  am  voie  să  dorm.  Dacă  ar  dormi,  poate  ar  visa.  O,  cum 
mai  râdea  Tyrion  pe  înfundate...  o  târfă  mincinoasă...  care  se  culcă  cu  Lancel  şi 
Osmund  Kettleblack. . . 

La  miezul  nopţii,  balamalele  Porţilor  Tatălui  gemură  când  sute  de  septoni 
intrară,  unul  câte  unul,  să-şi  aducă  ofrandele.  Unii  purtau  veşmintele  de  brocart  cu 
fir  de  argint  şi  cununi  de  cristal,  însemnele  Celor  mai  Cucernici,  în  timp  ce  fraţii 
lor  mai  umili  îşi  purtau  cristalele  la  gât,  atârnate  pe  sfori,  şi  îşi  legau  robele  albe 
cu  centuri  împletite  în  şapte  culori.  Pe  Porţile  Mamei  veneau  preotese  albe,  din 
mănăstirea  lor,  câte  şapte,  cântând  încet,  în  timp  ce  surorile  tăcute  coborau,  câte 
una,  Treptele  Străinului.  Slujnicele  Morţii  erau  înveşmântate  în  gri-deschis,  cu 
feţele  acoperite  de  glugi  şi  şaluri,  ca  doar  ochii  să  li  se  vadă.  îşi  făcu  apariţia  şi  un 
grup  de  fraţi,  în  veşminte  maro,  alunii  şi  cenuşii  şi  chiar  din  pânză  aspră 
nevopsită,  legată  cu  sfoară  de  cânepă.  Uni  purtau  la  gât  ciocanul  de  fier  al 
Fierarului,  în  timp  ce  alţii  duceau  străchini  în  mâini. 

Niciunul  dintre  cucernici  nu-i  acordă  lui  Jaime  vreo  atenţie.  Dădură  ocol 
templului,  rugându-se  la  fiecare  dintre  cele  şapte  statui  ale  divinităţii.  Fiecărui  zeu 
îi  aduseră  ofrande,  fiecăruia  îi  cântară  un  imn.  Glasurile  lor  se  ridicau  dulci  şi 
solemne.  Jaime  închise  ochii  să  asculte,  dar  îi  redeschise  când  începu  să  se  legene. 
Sunt  mai  obosit  decât  îmi  dau  seama. 

Trecuseră  ani  de  la  ultima  lui  veghe.  Şi  eram  mai  tânăr  pe- atunci,  un  băiat  de 
cincisprezece  ani.  Nu  purtase  armură,  doar  o  tunică  albă,  simplă.  Templul  în  care 
îşi  petrecuse  noaptea  nu  era  nici  cât  o  treime  din  oricare  dintre  cele  şapte  galerii 
ale  Marelui  Sept.  Jaime  îşi  aşezase  sabia  pe  genunchii  Războinicului,  îşi  pusese 
armura  grămadă  la  picioare  şi  îngenunchease  pe  podeaua  aspră  de  piatră,  în  faţa 
altarului.  în  zori,  genunchii  îi  erau  zgâriaţi  şi  plini  de  sânge. 

—  Toţi  cavalerii  trebuie  să  sângereze,  Jaime,  îi  spusese  Ser  Arthur  Dayne  când 
îl  văzuse.  Sângele  este  pecetea  devotamentului  nostru.  Când  se  crăpase  de  ziuă,  îl 
atinsese  pe  umăr.  Sabia  palidă  era  atât  de  ascuţită,  încât  până  şi  uşoara  ei  atingere 
tăiase  prin  tunica  lui  Jaime,  fâcându-1  să  sângereze  din  nou.  Nu  simţise, 
îngenunchease  un  băiat,  se  ridicase  un  cavaler.  Tânărul  Leu,  nu  Regicidul. 

Dar  asta  se  întâmplase  cu  multă  vreme  în  urmă,  iar  băiatul  murise. 

N-ar  fi  putut  spune  când  se  terminaseră  rugăciunile.  Probabil  că  dormise  în 
picioare.  După  ce,  unul  câte  unul,  cucernicii  ieşiră,  Marele  Sept  rămase  din  nou 

neclintit.  Lumânările  erau  un  zid  de  stele  arzând  în  întuneric,  dar  aerul  duhnea  a 
moarte.  Jaime  îşi  mişcă  degetele  pe  sabia  aurie.  Poate  că,  până  la  urmă,  ar  fi 
trebuit  să-1  lase  pe  Ser  Loras  să-1  înlocuiască.  Cersei  ar  fii  urât  asta.  Cavalerul 
Florilor  era  încă  un  băieţandru  arogant  şi  îngâmfat,  dar  avea  în  sânge  dorinţa  de  a 
fi  măreţ,  de  a  înfăptui  lucruri  demne  de  Cartea  Albă. 

După  ce  veghea  lui  Jaime  se  va  sfârşi,  Cartea  Albă  îl  va  aştepta,  deschisă  la 
pagina  lui,  într-un  mut  reproş.  Voi  tăia  cartea  afurisită  în  bucăţi  înainte  s-o 
umplu  de  minciuni.  Cu  toate  acestea,  dacă  n-ar  minţi,  ce  altceva  ar  putea  scrie  în 
afară  de  adevăr? 

în  faţa  lui  stătea  o  femeie. 

Iarăşi  plouă,  gândi  el,  când  observă  cât  era  de  udă.  Apa  îi  şiroia  pe  mantie, 
băltindu-i  în  jurul  picioarelor.  Cum  a  ajuns  aici?  N-am  auzit- o  intrând.  Era 
îmbrăcată  ca  o  slujnică  de  tavernă,  cu  o  mantie  grea,  din  ţesătură  aspră,  prost 
vopsită  în  nuanţe  marmorate  de  maro  şi  zdrenţuită  la  tiv.  O  glugă  îi  ascundea  faţa, 
dar  Jaime  vedea  lumânările  dansând  în  iazurile  verzi  ale  ochilor  ei,  iar  când  se 
mişcă,  o  recunoscu. 

—  Cersei.  Jaime  vorbi  încet,  ca  unul  trezit  din  vis  care  încă  se  întreba  cine  e. 
Ce  oră  este? 

—  Ora  lupului.  Sora  lui  îşi  coborî  gluga  şi  făcu  o  grimasă.  A  lupului  înecat, 
poate.  îi  zâmbi  nespus  de  dulce.  îţi  aminteşti  când  am  venit  la  tine  aşa  pentru 
prima  oară?  Era  într-un  han  mohorât  de  pe  Uliţa  Nevăstuicii,  şi  m-am  îmbrăcat  ca 
o  servitoare  ca  să  trec  de  gărzile  tatei. 

—  îmi  amintesc.  Era  Uliţa  Tiparului.  Vrea  ceva  de  la  mine.  Ce  cauţi  aici,  la 
ora  asta?  Ce  vrei  de  la  mine?  Ultimul  său  cuvânt  răsună  în  susul  şi-n  josul 
templului,  mineminemineminemineminemine,  pierzându-se  într-o  şoaptă.  Pentru  o 
clipă,  îndrăzni  să  spere  că  tot  ceea  ce  voia  era  alinarea  braţelor  lui. 

—  Vorbeşte  încet.  Glasul  ei  suna  ciudat. . .  gâtuit,  aproape  speriat.  Jaime, 
Kevan  m-a  refuzat.  Nu  vrea  să  fie  Mână,  el. . .  ştie  despre  noi.  Mi-a  dat  de  înţeles 
asta. 

—  A  refuzat?  Asta  îl  surprindea.  De  unde  să  ştie?  O  fi  citit  ce-a  scris  Stannis, 
dar  n-are  cum... 

—  Tyrion  ştia,  îi  reaminti  Cersei.  Cine  poate  şti  ce  poveşti  o  fi  spus  piticul  ăla, 
şi  cui?  Şi  Unchiul  Kevan  e  răul  cel  mai  mic.  înaltul  Septon. . .  Tyrion  1-a  încoronat 
când  a  murit  grăsanul.  S-ar  putea  să  ştie  şi  el.  Cersei  se  apropie.  Trebuie  să  fii 
Mâna  lui  Tommen.  N-am  încredere  în  Mace  Tyrell.  Dacă  a  avut  un  rol  de  jucat  în 
moartea  tatălui  nostru?  Poate  că  a  conspirat  cu  Tyrion.  Pezevenghiul  ar  putea  să 
fie  în  drum  spre  Highgarden. 

—  Nu  este. 

—  Fii  Mâna  mea,  se  rugă  ea,  şi  vom  stăpâni  împreună  Cele  Şapte  Regate,  ca 
un  rege  cu  regina  lui. 

—  Tu  ai  fost  regina  lui  Robert.  Şi  totuşi  nu  vrei  să  fii  a  mea. 

—  Aş  vrea,  dacă  aş  îndrăzni.  Dar  fiul  nostru. . . 

—  Tommen  nu  e  fiul  meu,  nu  mai  mult  decât  a  fost  Joffrey.  Glasul  său  era 
neînduplecat.  I-ai  făcut  şi  pe  ei  să  fie  ai  lui  Robert. 

Sora  sa  se  crispa. 

—  Ai  jurat  că  mă  vei  iubi  mereu.  Nu-mi  arăţi  dragoste,  obligându-mă  să  te 
implor. 

Jaime  îi  mirosea  frica,  chiar  şi  peste  duhoarea  cadavrului.  îi  venea  s-o  ia  în 
braţe  şi  s-o  sărute,  să-şi  îngroape  faţa  în  buclele  ei  aurii  şi  să-i  promită  că  nimeni 
nu-i  va  face  niciun  rău. . .  Nu  aici,  gândi  el,  nu  aici,  în  faţa  zeilor  şi  a  tatei. 

—  Nu,  spuse  el.  Nu  pot.  Nu  vreau. 

—  Am  nevoie  de  tine.  Am  nevoie  de  jumătatea  mea.  Simţea  ploaia  răpăind  pe 
ferestre,  sus,  deasupra  lor.  Tu  eşti  eu.  Eu  sunt  tu.  Am  nevoie  să  fii  cu  mine.  în 
mine.  Te  rog,  Jaime.  Te  rog! 

Jaime  aruncă  o  privire  spre  catafalc,  să  se  asigure  că  Lordul  Tywin  nu  se 
ridica,  plin  de  mânie,  însă  tatăl  său  era  neclintit  şi  rece,  putrezind. 

—  Sunt  făcut  pentru  câmpul  de  luptă,  nu  pentru  o  cameră  de  consiliu.  Iar  acum 
s-ar  putea  să  nu  fiu  potrivit  nici  măcar  pentru  asta. 

Cersei  îşi  şterse  lacrimile  cu  o  mânecă  maro,  destul  de  zdrenţuită. 

—  Foarte  bine.  Dacă  vrei  câmpuri  de  luptă,  am  să-ţi  dau  câmpuri  de  luptă.  îşi 
trase  gluga  peste  cap,  cu  o  mişcare  furioasă.  Am  fost  nebună  să  vin.  Am  fost 
nebună  să  te  iubesc  vreodată.  Paşii  ei  răsunară  cu  putere  în  liniştea  templului, 
lăsând  pete  ude  pe  podeaua  de  marmură. 

Zorile  îl  luară  pe  Jaime  aproape  prin  surprindere.  Când  sticla  cupolei  începu  să 
se  lumineze  dintr-odată,  sclipiri  de  curcubeu  se  revărsară  peste  ziduri,  podele  şi 
coloane,  scăldând  cadavrul  Lordului  Tywin  într-un  abur  de  lumină  multicoloră. 
Mâna  Regelui  putrezea  vizibil.  Faţa  lui  căpătase  o  nuanţă  verzuie,  iar  ochii  erau 
mai  afundaţi  în  orbite,  două  văgăuni  negre.  Obrajii  îi  erau  brăzdaţi  de  fisuri,  iar 
prin  încheieturile  măreţei  sale  armuri  aurii  cu  purpuriu  se  prelingea  un  fluid  alb, 
băltindu-i  pe  trup. 

Septonii  fură  primii  care  observară,  când  reveniră  pentru  ritualurile  de 
dimineaţă.  îşi  cântară  cântecele,  îşi  rostiră  rugăciunile  şi  strâmbară  din  nas,  iar 
unuia  dintre  Cei  Mai  Cucernici  i  se  făcu  atât  de  rău  încât  fu  scos  pe  braţe  din 
templu.  La  scurt  timp,  veni  un  grup  de  novici,  legănând  cădelniţe,  iar  aerul  deveni 
atât  de  greu  de  mirosul  de  tămâie  încât  catafalcul  părea  înveşmântat  în  fum.  Toate 
curcubeiele  dispărură  în  ceaţa  aceea  parfumată,  însă  duhoarea  persistă,  un  miros 
dulceag,  de  stricăciune,  care-1  îngreţoşa  pe  Jaime. 

Când  uşile  se  deschiseră,  Tyrellii  intrară  printre  primii,  aşa  cum  se  cuvenea 
rangului  lor.  Margaery  adusese  un  buchet  mare  de  trandafiri  galbeni.  îl  aşeză  cu 
ostentaţie  la  picioarele  catafalcului  Lordului  Tywin,  dar  păstră  o  floare  şi  o  ţinu  la 
nas  în  timp  ce  se  aşeza.  Aşadar,  fata  e  pe  cât  de  frumoasă,  pe  atât  de  isteaţă. 
Tommen  s-ar  fi  putut  alege  cu  o  regina  mult  mai  rea.  Alţii  s-au  ales.  Doamnele 

lui  Margaery  îi  urmară  exemplul. 

Cersei  aşteptă  până  când  ceilalţi  îşi  ocupară  locurile  ca  să-şi  facă  intrarea,  cu 
Tommen  alături.  Ser  Osmund  Kettleblack  păşea  lângă  ei,  în  armura-i  albă, 
smălţuită,  şi  mantia  de  lână  albă. 

...  se  culcă  cu  Lancel  şi  cu  Osmund  Kettleblack  şi  cu  Băiatul  Lunii,  din  câte 
ştiu  eu... 

Jaime  îl  văzuse  pe  Kettleblack  gol,  la  băi,  îi  văzuse  părul  negru  de  pe  piept  şi 
smocul  aspru  dintre  picioare. 

îşi  imagină  pieptul  acela  lipit  de  al  surorii  sale,  părul  acela  zgâriind  pielea 
netedă  a  sânilor  ei.  N-ar  face  una  ca  asta.  Pezevenghiul  a  minţit.  Firul  de  aur  şi 
sârma  neagră  îngemănate,  asudate.  Obrajii  supţi  ai  lui  Kettleblack  încordându-se 
la  fiecare  mişcare.  Jaime  auzea  în  gând  gemetele  surorii  sale.  Nu.  O  minciună. 

Palidă,  cu  ochii  roşii,  Cersei  urcă  treptele  pentru  a  îngenunchea  lângă  tatăl  lor, 
trăgându-1  pe  Tommen  jos,  lângă  ea.  în  faţa  priveliştii,  băiatul  se  crispa,  dar  mama 
lui  îl  înhaţă  de  mână  înainte  să  apuce  să  dea  înapoi. 

—  Roagă-  te,  îi  şopti  ea  şi  Tommen  încercă.  însă  avea  doar  opt  ani,  iar  Lordul 
Tywin  era  o  oroare.  O  singură  gură  disperată  de  aer,  apoi  regele  începu  să  plângă. 
încetează,  spuse  Cersei.  Tommen  întoarse  capul  şi  se  încovoie,  vomitând. 
Coroana  îi  căzu  de  pe  cap  şi  se  rostogoli  pe  podeaua  de  marmură.  Mama  sa  se 
dădu  în  lături,  dezgustată,  şi,  dintr-odată,  regele  fugea  către  uşi,  cât  de  repede  îl 
puteau  duce  picioarele  sale  de  copil  de  opt  ani. 

—  Ser  Osmund,  înlocuieşte-mă,  spuse  aspru  Jaime,  în  timp  ce  Kettleblack  se 
întoarse  să  alerge  după  coroană.  îi  dădu  sabia  de  aur  şi  porni  după  regele  său.  în 
Sala  Lămpilor,  îl  prinse,  sub  ochii  a  două  duzini  de  preotese  uluite. 

—  îmi  pare  rău,  suspină  Tommen.  Mâine  mă  voi  descurca  mai  bine.  Mama 
spune  că  un  rege  trebuie  să  fie  un  exemplu,  dar  mi  s-a  făcut  rău  de  la  miros. 

Nu  merge  aşa.  Prea  multe  urechi  ascuţite  şi  ochi  ageri. 

—  Mai  bine  mergem  afară,  înălţimea  Ta.  Jaime  îl  conduse  pe  băiat  către  locul 
unde  aerul  era  cât  de  proaspăt  şi  de  curat  putea  fi  în  Debarcaderul  Regelui. 
Patruzeci  de  mantii  aurii  fuseseră  postate  de  jur  împrejurul  pieţei,  ca  să  păzească 
lecticile  şi  caii.  îl  duse  pe  rege  departe  de  toată  lumea  şi  îl  aşeză  pe  treptele  de 
marmură. 

—  Nu  m-am  speriat,  insistă  băiatul.  Mi  s-a  făcut  rău  de  la  miros.  Ţie  nu  ţi  s-a 
făcut?  Cum  ai  putut  să-1  suporţi,  unchiule,  ser? 

Mi- am  mirosit  propria  mână  putrezind,  când  Vargo  Hoat  m-a  obligat  s-o  port 
la  gât. 

—  Un  bărbat  poate  suporta  aproape  orice,  dacă  trebuie,  îi  spuse  Jaime  fiului 
său.  Am  mirosit  un  om  rumenindu-se,  când  Regele  Aerys  l-a  prăjit  în  propria- i 
armură.  Lumea  e  plină  de  orori,  Tommen.  Poţi  să  te  lupţi  cu  ele,  sau  să  râzi  de 
ele,  sau  să  priveşti  fără  să  vezi. . .  să  evadezi  înăuntru. 

Tommen  chibzui. 

—  Eu. . .  obişnuiam  să  evadez  înăuntru,  uneori,  mărturisi  el,  când  Joffy. . . 

—  Joffrey.  Cersei  stătea  deasupra  lor,  cu  vântul  biciuindu-i  fustele  în  jurul 
picioarelor.  Pe  fratele  tău  îl  chema  Joffrey.  El  nu  m-ar  fi  făcut  niciodată  de  ruşine 
în  felul  acesta. 

—  N-am  vrut.  Nu  mi-a  fost  frică,  mamă.  Numai  că  nobilul  tău  tată  mirosea  aşa 
de  rău... 

—  Crezi  că  mie  mi-a  mirosit  mai  frumos?  Am  şi  eu  nas.  II  apucă  de-o  ureche 
şi  îl  trase  în  picioare.  Lordul  Tyrell  are  nas.  L-ai  văzut  vomitând  în  sfântul  sept? 
Ai  văzut-o  pe  Lady  Margaery  urlând  ca  un  bebeluş? 

Jaime  se  ridică  în  picioare. 

—  Cersei,  ajunge. 
Nările  ei  fremătau. 

—  Ser?  Ce  cauţi  aici?  Ai  jurat  să  stai  de  veghe  la  căpătâiul  tatălui  nostru  până 
când  se  termină  priveghiul,  din  câte-mi  amintesc. 

—  S-a  terminat.  Du-te  şi  uită-te  la  el. 

—  Nu.  Şapte  zile  şi  şapte  nopţi,  aşa  ai  spus.  Cu  siguranţă,  Lordul  Comandant 
mai  ştie  să  numere  până  la  şapte.  Numără-ţi  degetele  şi  adaugă  doi. 

Alţii  începură  să  iasă,  valuri-valuri,  în  piaţă,  fugind  de  mirosurile  otrăvitoare 
din  templu. 

—  Cersei,  vorbeşte  mai  încet,  o  atenţiona  Jaime.  Se  apropie  Lordul  Tyrell. 
Asta  o  potoli.  Regina  îl  trase  pe  Tommen  lângă  ea.  Mace  Tyrell  se  înclină  în 

faţa  lor. 

—  Sper  că  înălţimea  Sa  nu  se  simte  rău. 

—  Regele  a  fost  copleşit  de  durere,  răspunse  Cersei. 

—  Ca  noi  toţi.  Dacă  pot  să  fac  ceva. . . 

în  înaltul  cerului,  o  cioară  ţipă.  Era  cocoţată  pe  statuia  Regelui  Baelor, 
găinăţând  pe  sfântu-i  creştet. 

—  Poţi  face  o  mulţime  de  lucruri  pentru  Tommen,  lordul  meu,  spuse  Jaime. 
Poate  îi  faci  reginei  onoarea  de  a  cina  cu  ea,  după  rugăciunile  de  seară? 

Cersei  îi  aruncă  o  privire  nimicitoare,  dar,  de  data  aceasta,  avu  înţelepciunea 
să-şi  muşte  limba. 

—  Să  cinez?  Tyrell  părea  surprins.  Presupun. . .  desigur,  am  fi  onoraţi.  Nobila 
mea  soţie  şi  cu  mine. 

Regina  se  forţă  să  zâmbească  şi  gânguri  de  plăcere.  Dar  când  Tyrell  îşi  luă 
rămas-bun  şi  Tommen  fu  trimis  cu  Addam  Marbrand,  se  întoarse  furioasă  către 
Jaime. 

—  Eşti  beat  sau  visezi,  ser?  Spune -mi,  rogu-te,  de  ce  iau  eu  cina  cu  nătărăul 
acela  hrăpăreţ  şi  cu  soţia  sa  puerilă?  O  pală  de  vânt  îi  răvăşi  părul  auriu.  Nu  îl  voi 
numi  Mână,  dacă  asta. . . 

—  Ai  nevoie  de  Tyrell,  o  întrerupse  Jaime,  dar  nu  aici.  Cere-i  să  ia  Capătul 
Furtunii  pentru  Tommen.  Măguleşte-1,  spune-i  că  ai  nevoie  de  el  pe  câmpul  de 

luptă,  să-1  înlocuiască  pe  tata.  Mace  se  crede  un  războinic  măreţ.  Fie  îţi  va  pune  la 
picioare  Capătul  Furtunii,  fie  va  da  greş  şi  va  arăta  ca  un  nătărău.  Indiferent  ce 
s-ar  întâmpla,  tu  vei  fi  în  câştig. 

—  Capătul  Furtunii?  Cersei  părea  preocupată.  Da,  dar. . .  Lordul  Tyrell  a  spus 
limpede  că  nu  va  părăsi  Debarcaderul  Regelui  până  când  nu  se  mărită  Tommen  cu 
Margaery. 

Jaime  suspină. 

—  Atunci  lasă-i  să  se  căsătorească.  Vor  trece  ani  până  când  Tommen  va  fi 
destul  de  mare  să-şi  consume  căsnicia.  Şi,  până  atunci,  uniunea  poate  fi  oricând 
desfăcută.  Dă-i  lui  Tyrell  nunta  pe  care  o  vrea  şi  trimite-1  să  se  joace  de-a 
războiul. 

Un  zâmbet  obosit  străbătu  chipul  surorii  sale. 

—  Până  şi  asediile  au  pericolele  lor,  murmură  ea.  Păi,  Lordul  nostru  de 
Highgarden  ar  putea  chiar  să-şi  piardă  viaţa  într-o  asemenea  aventură. 

—  Există  un  risc,  recunoscu  Jaime.  Mai  cu  seamă  dacă,  de  data  asta,  îşi  pierde 
răbdarea  şi  atacă  poarta. 

Cersei  îl  privi  lung. 

—  Ştii,  spuse  ea,  pentru  o  clipă  ai  vorbit  exact  ca  tata. 

BRIENNE 

Porţile  de  la  Duskendale  erau  închise  şi  zăvorâte.  Prin  întunericul  de  dinaintea 
zorilor,  zidurile  oraşului  revărsau  o  sclipire  palidă.  Pe  metereze,  mănunchiuri  de 
ceaţă  se  mişcau  ca  nişte  fantomatice  santinele.  O  duzină  de  căruţe  şi  care  cu  boi 
poposiseră  în  faţa  porţilor,  aşteptând  răsăritul  soarelui.  Brienne  se  aşeză  în  spatele 
unor  napi.  O  dureau  călcâiele  şi  era  plăcut  să  descalece  şi  să-şi  întindă  picioarele. 
La  scurt  timp,  din  pădure  se  ivi,  huruind,  o  altă  căruţă.  Când  cerul  începu  să  se 
lumineze,  şirul  se  întindea  deja  pe  jumătate  de  kilometru. 

Fermierii  îi  aruncau  priviri  curioase,  dar  nimeni  nu-i  vorbea.  Eu  ar  trebui  să 
intru  în  vorbă  cu  ei,  îşi  spuse  Brienne,  însă  ei  îi  venise  întotdeauna  greu  să  se 
adreseze  unor  străini.  încă  de  copilă  fusese  sfioasă.  Anii  lungi  în  care  îndurase 
batjocura  o  făcuseră  şi  mai  timidă.  Trebuie  să  întreb  de  Şansa.  Cum  altfel  s-o 
găsesc?  îşi  drese  glasul. 

—  Mătuşica,  îi  spuse  ea  femeii  din  carul  cu  napi,  oare  nu  mi-ai  văzut  sora  pe 
drum?  O  fecioară  tânără,  de  treisprezece  ani,  frumoasă  la  chip,  cu  ochi  albaştri  şi 
păr  arămiu.  S-ar  putea  să  fie  împreună  cu  un  cavaler  beţiv. 

Femeia  clătină  din  cap,  dar  soţul  ei  răspunse: 

—  Atunci  nu  e  fecioară,  pun  rămăşag.  Biata  fată  are  şi  un  nume? 

Brienne  îşi  simţea  capul  gol.  Ar  fi  trebuit  să-i  inventez  un  nume.  Orice  nume  ar 
fi  fost  bun,  dar  nu-i  venea  în  minte  niciunul. 

—  Niciun  nume?  Ei,  bine,  drumurile  sunt  pline  de  fete  fără  nume. 

—  Ţintirimul  e  şi  mai  plin,  adăugă  soţia  sa. 

Când  se  crăpă  de  ziuă,  pe  metereze  îşi  făcură  apariţia  străjeri.  Fermierii  se 
urcară  în  căruţele  lor  şi  traseră  de  hăţuri.  Brienne  încalecă  şi  aruncă  o  privire  în 
urma  ei.  Cei  mai  mulţi  dintre  cei  care  aşteptau  la  rând  ca  să  intre  în  Duskendale 
erau  fermieri,  cu  fructe  şi  legume  de  vânzare.  Doi  orăşeni  bogaţi  stăteau  pe 
buiestraşii  lor  de  rasă,  cu  câteva  locuri  în  urma  ei,  iar  undeva,  mai  departe,  zări  un 
băiat  uscăţiv,  călare  pe  un  cal  bălţat.  Nu  era  nici  urmă  de  cei  doi  cavaleri,  nici  de 
Ser  Shadrich,  Şoarecele  Smintit. 

Străjerii  se  agitau  printre  căruţe,  fără  să-i  arunce  nicio  privire,  însă  când 
Brienne  ajunse  lângă  poartă,  se  întrerupseră. 

—  Tu,  stai!  strigă  căpitanul.  Doi  bărbaţi  în  cămăşi  de  zale  îşi  încrucişară 
suliţele,  tăindu-i  calea.  Declară-ţi  scopul  vizitei. 

—  îl  caut  pe  Lordul  de  Duskendale  sau  pe  maesterul  lui. 
Ochii  căpitanului  se  opriră  pe  scutul  ei. 

—  Liliacul  negru  al  Casei  Lothston.  Acest  blazon  are  o  proastă  reputaţie. 

—  Nu  este  al  meu.  Vreau  să  găsesc  pe  cineva  care  să-mi  repare  scutul. 

—  Zău?  Căpitanul  îşi  frecă  bărbia  nerasă.  întâmplător,  sora  mea  se  ocupă  de 
aşa  ceva.  O  vei  găsi  în  casa  cu  uşi  vopsite,  vizavi  de  Şapte  Săbii.  Le  făcu  semn 
străjerilor:  Lăsaţi-o  să  treacă,  flăcăi.  E  doar  o  fetişcană. 

Casa  porţii  se  deschidea  către  o  piaţă  unde  cei  care  intraseră  înaintea  ei  îşi 
descărcau  napii,  ceapa  galbenă  şi  sacii  de  orz  aduşi  pentru  negoţ.  Alţii  vindeau 
armuri,  şi  asta  foarte  ieftin,  judecând  după  preţurile  pe  care  le  strigau  în  timp  ce 
Brienne  trecea  pe  lângă  ei.  Jefuitorii  vin  odată  cu  ciorile  negre,  după  fiecare 
bătălie.  Brienne  îşi  conduse  calul  la  pas  pe  lângă  cămăşi  de  zale  încă  mânjite  de 
sânge  uscat,  printre  coifuri  ciobite  şi  săbii  crestate.  Puteai  cumpăra  şi  haine  şi 
încălţări:  cizme  de  piele,  mantii  de  blană,  tunici  pătate,  de  provenienţă 
îndoielnică.  Cunoştea  multe  dintre  blazoane.  Pumnul  înmănuşat  în  zale,  elanul, 
soarele  alb,  securea  cu  două  tăişuri,  toate  acelea  erau  însemne  ale  Nordului.  însă 
aici  pieriseră  şi  oamenii  Casei  Tarly  şi  mulţi  din  ţinuturile  furtunii.  Văzu  mere 
verzi  şi  roşii,  un  scut  care  înfăţişa  fulgerele  Casei  Leygood,  valtrapuri  cu  furnicile 
Casei  Ambrose.  Hăitaşii  călare  ai  Lordului  Tarly  apăreau  pe  numeroase  insigne, 
broşe  şi  jiletci.  Prieten  sau  vrăjmaş,  ciorile  nu  se  sinchisesc. 

Pentru  câţiva  gologani,  te  puteai  alege  cu  scuturi  de  pin  sau  de  tei,  dar  Brienne 
trecu  pe  lângă  ele.  Avea  de  gând  să  păstreze  scutul  greu  de  stejar  pe  care  i-1 
dăduse  Jaime,  cel  pe  care-1  purtase  el  însuşi  de  la  Harrenhal  la  Debarcaderul 
Regelui.  Un  scut  de  pin  avea  avantajele  lui.  Era  mai  uşor  şi,  de  aceea,  mai  lesne 
de  purtat,  iar  lemnul  moale  putea  prinde  securea  sau  sabia  duşmanului.  însă 
stejarul  oferea  mai  multă  protecţie,  dacă  erai  destul  de  puternic  să-i  porţi  povara. 

Duskendale  era  construit  în  jurul  portului  său.  La  nord  de  oraş  se  ridicau 
falezele  de  calcar;  la  sud,  un  promontoriu  stâncos  adăpostea  corăbiile  de  furtunile 

care  veneau  dinspre  marea  îngustă.  Castelul  se  ridica  deasupra  portului,  cu 
donjonul  său  în  patru  colţuri  şi  turnurile  mari,  circulare,  vizibile  din  orice  parte  a 
oraşului.  Pe  străzile  aglomerate,  pavate  cu  pietre,  era  mai  uşor  să  păşeşti  decât  să 
călăreşti,  astfel  că  Brienne  îşi  lăsă  iapa  într-un  grajd  şi  îşi  continuă  drumul  pe  jos, 
cu  scutul  atârnat  peste  spate  şi  sacul  de  dormit  strâns  sub  un  braţ. 

Sora  căpitanului  nu  era  greu  de  găsit.  Şapte  Săbii  era  cel  mai  mare  han  din 
oraş,  o  construcţie  cu  patru  etaje  care  se  înălţa  deasupra  vecinilor  ei,  iar  uşile 
duble  ale  casei  de  vizavi  erau  superb  pictate.  înfăţişau  un  castel,  într-o  pădure, 
toamna,  cu  copacii  în  nuanţe  de  auriu  şi  roşu-cafeniu.  Pe  trunchiurile  strejarilor 
bătrâni  creştea  iedera,  şi  până  şi  ghindele  erau  realizate  cu  grijă  şi  tandreţe.  Când 
Brienne  privi  mai  atent,  văzu  animale  în  frunziş:  o  vulpe  roşie,  şireată,  două  vrăbii 
pe  o  creangă,  iar  în  spatele  frunzelor  umbra  unui  mistreţ. 

—  Uşa  ta  e  minunată,  îi  spuse  femeii  cu  părul  negru  care  deschise  după  ce 
bătu.  Ce  castel  vrea  să  fie? 

—  Toate  castelele,  răspunse  sora  căpitanului.  Singurul  pe  care-1  ştiu  eu  este 
Fortul  Mohorât  de  lângă  port.  Pe  celălalt  l-am  creat  în  mintea  mea,  cum  ar  trebui 
să  arate  un  castel.  N-am  văzut  niciodată  un  dragon,  nici  vreun  balaur  sau  unicorn. 
Fata  era  o  fire  veselă,  dar  când  Brienne  îi  arătă  scutul,  se  înnegri  la  faţă.  Bunica 
mea  îmi  spunea  că,  în  nopţile  fără  lună,  din  Harrenhal  ies  în  zbor  lilieci  uriaşi,  ca 
să-i  ducă  pe  copiii  răi  la  Danelle  Nebuna,  să-i  pună  în  oală.  Uneori,  îi  auzeam 
zgâriind  obloanele.  îşi  supse  măselele  o  clipă,  gânditoare.  Ce  punem  în  locul  lui? 

însemnele  Casei  Tarth  înfăţişau  un  soare  galben  şi  o  semilună,  pe  un  fond  din 
pătrate  trandafirii  şi  azurii,  dar  câtă  vreme  oamenii  o  credeau  o  criminală,  Brienne 
nu  îndrăznea  să  le  poarte. 

—  Uşa  ta  mi-a  amintit  de  un  vechi  scut,  pe  care  l-am  văzut  cândva  în 
armurăria  tatălui  meu.  îi  descrise  blazonul  cât  putu  mai  bine. 

Femeia  clătină  din  cap. 

—  Pot  să-1  pictez  de  îndată,  dar  vopseaua  va  trebui  să  se  usuce.  Ia  o  cameră  la 
Şapte  Săbii,  dacă  pofteşti.  îţi  voi  aduce  scutul  mâine  dimineaţă. 

Brienne  nu  intenţionase  să  înnopteze  la  Duskendale,  dar  poate  că  era  mai  bine. 
Nu  ştia  dacă  stăpânul  castelului  era  acasă  sau  dacă  va  consimţi  s-o  primească.  îi 
mulţumi  pictoriţei  şi  traversă  piaţa  pavată,  către  han.  Deasupra  uşii  acestuia 
atârnau  şapte  săbii  de  lemn,  sub  o  ţepuşă  de  fier.  Varul  alb  care  le  acoperea  era 
crăpat  şi  scorojit,  dar  Brienne  le  cunoştea  semnificaţia.  îi  reprezentau  pe  cei  şapte 
fii  ai  lui  Darklyn  care  purtaseră  mantiile  albe  ale  Gărzii  Regale.  Nicio  altă  casă 
din  regat  nu  se  putea  mândri  cu  atât  de  mulţi.  Au  fost  gloria  Casei  lor.  Iar  acum 
sunt  un  semn  deasupra  unui  han.  Pătrunse  în  sala  comună  şi  îi  ceru  hangiului  o 
cameră  şi  o  baie. 

Fu  condusă  la  etajul  al  doilea  şi  o  femeie  cu  un  semn  sângeriu  din  naştere  pe 
faţă  aduse  o  albie  de  lemn,  pe  urmă  apa,  găleată  cu  găleată. 

—  A  mai  rămas  vreun  Darklyn  în  Duskendale?  o  întrebă  Brienne,  păşind  în 

scăldătoare. 

—  Păi,  mai  sunt  o  grămadă  cu  numele  de  Darke,  iar  eu  însămi  sunt  una. 
Bărbatul  meu  spune  că  am  fost  neagră,  cum  îmi  zicea  numele,  înainte  de  a  ne 
căsători  şi  am  devenit  şi  mai  neagră  după  aia.  Femeia  râse.  Nu  poţi  să  arunci  o 
piatră  în  Duskendale  fără  să  loveşti  vreun  Darke  sau  Darkwood  sau  Dargood,  dar 
Darklynii  de  viţă  nobilă  s-au  dus  cu  toţii.  Lordul  Denys  a  fost  ultimul  dintre  ei, 
dragul  puştan  nătărău.  Ştiai  că  Darklynii  au  fost  regi  în  Duskendale,  înainte  să 
vină  Andalii?  N-ai  ghici  într-o  mie  de  ani,  uitându-te  la  mine,  dar  am  şi  eu  sânge 
regesc.  îţi  dai  seama?  „înălţimea  Ta,  încă  o  cană  de  bere"  ar  trebui  să-i  fac  să-mi 
spună.  „înălţimea  Ta,  oala  de  noapte  trebuie  golită,  şi  adu  nişte  vreascuri, 
Afurisenia  Ta  Regală,  se  stinge  focul."  Râse  din  nou  şi  scutură  ultimele  picături 
din  găleată.  Ei,  bine,  gata.  Cum  ţi  se  pare  apa,  e  destul  de  fierbinte? 

—  Merge. 
Apa  era  călâie. 

—  Aş  mai  aduce,  dar  s-ar  revărsa.  O  fată  ca  tine. . .  umpli  o  scăldătoare. 
Numai  o  scăldătoare  mică  şi  strâmtă  ca  asta.  La  Harrenhal,  căzile  fuseseră 

imense  şi  făcute  din  piatră.  Baia  fusese  plină  de  aburi  care  se  ridicau  din  apă,  iar 
Jaime  păşise  prin  ceaţa  aceea,  gol  ca  în  ziua  în  care  se  născuse,  arătând  pe 
jumătate  cadavru,  pe  jumătate  zeu.  A  intrat  în  vană  cu  mine,  îşi  aminti  ea,  roşind, 
înhaţă  o  bucată  de  săpun  tare  de  leşie  şi  se  frecă  sub  braţ,  încercând  să-şi  aducă 
din  nou  în  minte  chipul  lui  Renly. 

Când  apa  se  răcise,  Brienne  era  pe  cât  de  curată  putea  să  fie.  îmbrăcă  aceleaşi 
haine  pe  care  şi  le  scosese  şi  îşi  încinse  centura  săbiei  în  jurul  şoldurilor,  însă 
zalele  şi  coiful  le  lăsă  acolo,  ca  să  nu  pară  atât  de  ameninţătoare  la  Fortul 
Mohorât.  Era  plăcut  să-şi  întindă  picioarele.  Străjerii  de  la  porţile  castelului  purtau 
pieptare  de  piele,  cu  un  blazon  care  înfăţişa  două  securi  de  război  încrucişate  pe  o 
cruce  albă. 

—  Vreau  să  vorbesc  cu  stăpânul  vostru,  le  spuse  hotărât  Brienne. 
Unul  dintre  ei  râse. 

—  Atunci  cel  mai  bine-ar  fi  să  strigi  tare. 

—  Lordul  Rykker  a  plecat  la  Iazul  Fecioarelor  cu  Randyl  Tarly,  interveni 
celălalt.  L-a  lăsat  castelan  pe  Ser  Rufus  Leek,  să  aibă  grijă  de  Lady  Rykker  şi  de 
cei  mici. 

Aşadar,  o  conduseră  la  Leek.  Ser  Rufus  era  un  om  scund,  robust,  cu  barba 
căruntă,  al  cărui  picior  stâng  se  termina  cu  o  cioată. 

—  Mă  vei  ierta  dacă  nu  mă  ridic,  spuse  el.  Brienne  îi  întinse  scrisoarea,  însă 
Leek  nu  ştia  să  citească,  aşa  că  o  trimise  la  maester,  un  bărbat  pleşuv,  cu  un  scalp 
pătat  şi  o  mustaţă  roşie,  ţepoasă. 

Când  auzi  numele  Hollard,  maesterul  se  încruntă,  iritat. 

—  Cât  de  des  trebuie  să  cânt  acest  cântec?  Pesemne,  faţa  o  trădase.  Credeai  că 
eşti  prima  care  vine  să-1  caute  pe  Dontos?  Mai  degrabă  a  douăzeci  şi  una.  Mantiile 

aurii  au  fost  aici  la  câteva  zile  după  uciderea  regelui,  cu  mandatul  Lordului 
Tywin.  Iar  tu  ce  ai,  mă  rog? 

Brienne  îi  arătă  scrisoarea,  cu  sigiliul  şi  semnătura  copilărească  a  lui  Tommen. 
Maesterul  făcu  hmmmm  şi  hrrrrr,  piguli  ceara  şi,  în  cele  din  urmă,  i-o  dădu 
înapoi. 

—  Pare  în  ordine.  Se  caţără  într-un  scaun  şi  îi  făcu  semn  lui  Brienne  să  se 
aşeze  pe  altul.  Nu  l-am  cunoscut  pe  Ser  Dontos.  Era  copil  când  a  plecat  de  la 
Duskendale.  Hollard  a  fost  cândva  o  Casă  nobilă,  e  adevărat.  Le  cunoşti 
însemnele?  Dungi  roşii  şi  roz,  cu  trei  coroane  de  aur  pe  un  fond  albastru. 
Darklynii  au  fost  regi  mărunţi  în  Epoca  Eroilor,  iar  trei  dintre  ei  şi-au  luat  neveste 
Hollard.  Mai  târziu,  micul  lor  regat  a  fost  înghiţit  de  regate  mai  mari,  dar 
Darklynii  au  dăinuit  şi  Casa  Hollard  i-a  slujit. . .  da,  chiar  şi  în  timpul  Rezistenţei. 
Ştii  asta? 

—  Puţin.  Propriul  ei  maester  obişnuia  să  spună  că  Rezistenţa  de  la  Duskendale 
fusese  cea  care  îl  dusese  la  nebunie  pe  Regele  Aerys. 

—  în  Duskendale,  oamenii  încă  îl  iubesc  pe  Lordul  Denys,  în  ciuda  nenorocirii 
pe  care  le-a  adus-o.  Pe  Lady  Serala  o  învinuiesc  ei,  soţia  lui  myrisheză.  Şerpoaica 
de  Dantelă  i  se  spune.  Dacă  Lordul  Darklyn  s-ar  fi  însurat  cu  o  Staunton  sau  o 
Stokeworth. . .  mă  rog,  ştii  cum  trăncănesc  oamenii  din  popor.  Se  spune  că 
Şerpoaica  de  Dantelă  i-a  umplut  urechea  soţului  său  cu  otravă  myrisheză,  până 
când  Lordul  Denys  s-a  ridicat  împotriva  regelui  său  şi  1-a  luat  ostatic.  în  timpul 
capturării,  maestrul  său  de  arme,  Ser  Symon  Hollard,  1-a  ucis  pe  Ser  Gwayne 
Gaunt  din  Garda  Regală.  Vreme  de  o  jumătate  de  an,  Aerys  a  fost  ţinut  între 
aceste  ziduri,  în  timp  ce  Mâna  Regelui  stătea  afară,  cu  o  oaste  numeroasă.  Lordul 
Tywin  avea  destulă  putere  să  asedieze  oraşul  în  orice  clipă  ar  fi  dorit,  dar  Lordul 
Denys  a  trimis  vorbă  că,  la  primul  semn  de  asalt,  îl  va  omorî  pe  rege. 

Brienne  îşi  amintea  urmarea: 

—  Regele  a  fost  salvat,  spuse  ea.  Barristan  cel  Viteaz  1-a  eliberat. 

—  Aşa  e,  o  aprobă  maesterul.  După  ce  Lordul  Denys  şi-a  pierdut  ostaticul,  a 
deschis  porţile  şi  a  preferat  să  pună  capăt  revoltei  sale  decât  să-1  lase  pe  Lordul 
Tywin  să  ocupe  oraşul.  A  plecat  genunchiul  şi  a  cerut  îndurare,  dar  regele  nu  era 
un  om  iertător.  Lordul  Denys  şi-a  pierdut  capul,  aşa  cum  s-a  întâmplat  şi  cu  fraţii 
şi  sora  lui,  cu  unchii,  verii  şi  nobilii  Darklyni.  Şerpoaica  de  Dantelă  a  fost  arsă  de 
vie,  biata  de  ea,  dar  mai  întâi  i-au  scos  limba  şi  părţile  femeieşti,  cu  care  se  spune 
că  1-a  înrobit  pe  lord.  Jumătate  din  Duskendale  îţi  va  spune  şi  acum  că  Aerys  a 
fost  prea  blând  cu  ea. 

—  Iar  familia  Hollard? 

—  Stigmatizată  şi  distrusă,  răspunse  maesterul.  îmi  făuream  colanul  la 
Citadelă  pe  când  s-a  întâmplat,  dar  am  citit  dările  de  seamă  despre  procesele  şi 
pedepsele  de  care  au  avut  parte.  Ser  Jon  Hollard  Administratorul  era  căsătorit  cu 
sora  Lordului  Denys  şi  a  murit  împreună  cu  soţia  sa,  după  cum  a  murit  şi  fiul  lor 

cel  mic,  care  era  pe  jumătate  Darklyn.  Robin  Hollard  era  scutier,  şi  când  regele  a 
fost  capturat,  a  dansat  în  jurul  lui  şi  1-a  tras  de  barbă.  A  murit  pe  scaunul  de 
tortură.  Ser  Symon  Hollard  a  fost  ucis  de  Ser  Barristan  în  timpul  evadării  regelui. 
Pământurile  Casei  Hollard  au  fost  luate,  castelele  pustiite,  satele  pârjolite.  Aşa 
cum  s-a  întâmplat  şi  cu  Darklynii,  Casa  Hollard  a  pierit. 

—  în  afară  de  Dontos. 

—  Adevărat.  Tânărul  Dontos  era  fiul  lui  Ser  Steffon  Hollard,  fratele  geamăn  al 
lui  Ser  Symon,  care  murise  de  friguri  cu  câţiva  ani  înainte  şi  nu  a  luat  parte  la 
Rezistenţă.  Oricum,  Aerys  i-ar  fi  tăiat  flăcăului  capul,  dar  Ser  Barristan  i-a  cerut 
să-i  cruţe  viaţa.  Regele  nu-1  putea  refuza  pe  omul  care  1-a  salvat,  astfel  că  Dontos 
a  fost  luat  la  Debarcaderul  Regelui  ca  scutier.  Din  câte  ştiu,  nu  s-a  întors  niciodată 
la  Duskendale,  şi  de  ce  ar  fi  făcut-o?  Nu  avea  pământuri  aici,  nici  rude,  nici  castel. 
Dacă  Dontos  şi  această  fată  a  Nordului  au  contribuit  la  uciderea  scumpului  nostru 
rege,  pare-mi-se  că  dorinţa  lor  va  fi  să  se  îndepărteze  cât  mai  mult  de  locul  de 
judecată.  Caută-i  în  Oraşul  Vechi,  dacă  trebuie,  sau  dincolo  de  marea  îngustă. 
Caută-i  în  Dorne  sau  la  Zid.  Caută-i  altundeva.  Maesterul  se  ridică.  Corbii  mei  mă 
cheamă.  Mă  vei  ierta  dacă  am  să-mi  iau  rămas-bun. 

Drumul  înapoi  la  han  părea  mai  lung  decât  drumul  către  Fortul  Mohorât,  deşi 
probabil  că  de  vină  era  doar  starea  ei  de  spirit.  N-avea  s-o  găsească  pe  Şansa  Stark 
în  Duskendale,  asta  părea  limpede.  Dacă  Ser  Dontos  o  dusese  în  Oraşul  Vechi  sau 
dincolo  de  marea  îngustă,  aşa  cum  părea  să  creadă  maesterul,  căutarea  Briennei 
era  lipsită  de  speranţă.  Ce  să  caute  Şansa  în  Oraşul  Vechi?  se  întrebă  ea. 
Maesterul  n-o  cunoscuse,  după  cum  nu-l  cunoscuse  nici  pe  Hollard.  Şansa  nu 
s-ar  fi  dus  la  străini. 

La  Debarcaderul  Regelui,  Brienne  o  găsise  pe  una  dintre  fostele  slujnice  ale 
Şansei,  o  spălătoreasă  într-un  bordel. 

—  L-am  slujit  pe  Lordul  Renly  înainte  de  doamna  Şansa  şi  ambii  s-au  dovedit 
trădători,  se  plânsese  cu  amărăciune  femeia  pe  nume  Brella.  Niciun  lord  nu  se  va 
mai  atinge  de  mine  acum,  aşa  că  trebuie  să  spăl  pentru  târfe.  Dar  când  Brienne 
întrebase  despre  Şansa,  femeia  răspunsese:  Am  să-ţi  spun  ce  i-am  spus  Lordului 
Tywin.  Fata  aia  se  ruga  mereu.  Se  ducea  la  templu  şi-şi  aprindea  lumânările,  ca  o 
doamnă  cuviincioasă,  dar  în  fiecare  noapte  mergea  în  pădurea  zeilor.  S-a  întors  în 
Nord,  asta  a  făcut.  Acolo  sunt  zeii  ei. 

Dar  Nordul  era  imens,  iar  Brienne  n-avea  nici  cea  mai  vagă  idee  în  care  dintre 
lorzii  stegari  ai  tatălui  său  ar  fi  fost  Şansa  înclinată  să  aibă  mai  multă  încredere. 
Sau,  mai  degrabă,  îşi  va  căuta  propriile  rude?  Deşi  toţi  fraţii  Şansei  fuseseră 
ucişi,  Brienne  ştia  că  mai  avea  un  unchi  şi  un  frate  vitreg  la  Zid,  în  Rondul  de 
Noapte.  Un  alt  unchi,  Edmure  Tully,  era  prizonier  la  Gemeni,  dar  unchiul 
acestuia,  Ser  Brynden,  era  încă  stăpân  peste  Riverrun.  Iar  sora  mai  mică  a  lui 
Catelyn  stăpânea  în  Vale.  Chemarea  sângelui.  Şansa  ar  fi  putut  foarte  bine  să 
alerge  la  unul  dintre  ei.  însă  la  care? 

Cu  siguranţă,  Zidul  era  prea  departe  şi,  în  plus,  era  un  loc  sumbru  şi  aspru.  Iar 
ca  să  ajungă  la  Riverrun,  fata  ar  trebui  să  traverseze  ţinuturile  sfâşiate  de  război  şi 
să  treacă  prin  liniile  de  asediu  ale  Lannisterilor.  Eyrie  ar  fi  mai  accesibil,  iar  Lady 
Lysa  ar  primi-o  cu  braţele  deschise  pe  fiica  surorii  sale,  fără  doar  şi  poate. . . 

în  faţa  ei,  uliţa  cotea.  Cumva  Brienne  greşise  drumul.  Se  pomeni  într-o 
fundătură,  o  curte  mică  şi  noroioasă,  unde  trei  porci  scurmau  în  jurul  unei  fântâni 
scunde  de  piatră.  Unul  guiţă  la  vederea  ei  şi  o  bătrână  care  scotea  apă  o  cercetă  de 
sus  până  jos,  bănuitoare. 

—  Ce  vrei,  oare? 

—  Căutam  hanul  Şapte  Săbii. 

—  înapoi  pe  unde  ai  venit.  La  templu,  fă  stânga. 

—  îţi  mulţumesc.  Brienne  se  întoarse  ca  s-o  ia  înapoi  şi  se  ciocni  de  cineva 
care  dădea  colţul  în  goană. 

Lovitura  îl  doborî  de  pe  picioare,  şi  omul  căzu  cu  fundul  în  noroi. 

—  Scuze,  murmură  Brienne.  Era  doar  un  copil,  un  flăcău  costeliv  cu  părul 
drept,  moale  şi  un  urcior  sub  ochi.  Te-ai  lovit?  Brienne  îi  întinse  mâna  ca  să-1 
ajute  să  se  ridice,  dar  băiatul  se  dădu  înapoi,  pe  coate  şi  călcâie.  Nu  putea  avea 
mai  mult  de  zece,  doisprezece  ani,  deşi  purta  armură  de  zale  şi  avea  o  sabie  lungă, 
atârnată  peste  spate  într-o  teacă  de  piele. 

—  Te  ştiu  de  undeva?  întrebă  Brienne.  Chipul  lui  i  se  părea  oarecum  cunoscut, 
deşi  nu-şi  putea  da  seama  de  unde. 

—  Nu.  Nu  mă  cunoşti.  Niciodată. . .  Se  ridică  în  picioare.  I-i-iartă-mă. 
Domniţă.  Nu  m-am  uitat,  adică  m-am  uitat,  dar  în  jos.  Mă  uitam  în  jos.  La 
picioarele  mele.  Băiatul  îşi  luă  tălpăşiţa,  ţâşnind  înapoi  pe  unde  venise,  cu  capul 
înainte. 

Ceva  din  purtarea  lui  îi  trezea  bănuieli,  dar  Brienne  n-avea  de  gând  să-1 
urmărească  pe  străzile  din  Duskendale.  In  faţa  porţilor,  azi- dimineaţă,  acolo  l-am 
văzut,  îşi  dădu  ea  seama.  Călărea  un  cal  sur.  Şi  i  se  părea  că-1  mai  văzuse  undeva, 
dar  unde? 

Când  găsi  din  nou  hanul  Şapte  Săbii,  camera  comună  era  ticsită.  Patru  septe 
stăteau  cel  mai  aproape  de  foc,  în  veşminte  pătate  şi  pline  de  praf  de  pe  drum. 
Localnicii  umpleau  băncile,  înmuind  bucăţi  de  pâine  în  străchinile  cu  tocană 
fierbinte  de  crab.  Când  simţi  mirosul,  începu  să-i  chiorăie  stomacul,  dar  nu  vedea 
niciun  loc  liber.  Apoi  un  glas  în  spatele  ei  spuse: 

—  Domniţă,  aici,  stai  pe  locul  meu.  Până  când  nu  sări  de  pe  bancă,  Brienne 
nu-şi  dădu  seama  că  bărbatul  care-i  vorbise  era  un  pitic.  Omuleţul  nu  avea  niciun 
metru  şi  jumătate.  Avea  nasul  borcănat,  brăzdat  de  vinişoare,  dinţii  roşii  de  la 
frunzele  acrişoare  şi  purta  veşmintele  maro,  din  pânză  aspră,  ale  unui  frate  jurat, 
cu  ciocanul  de  fier  al  Fierarului  atârnându-i  de  gâtul  gros. 

—  Păstrează-ţi  locul,  spuse  ea.  Pot  sta  în  picioare  la  fel  de  bine  ca  tine. 

—  Da,  dar  eu  nu  pot  da  cu  capul  de  tavan.  Piticul  era  aspru  la  vorbă,  dar 

curtenitor.  Brienne  îi  vedea  coroana  scalpului,  acolo  unde  şi-1  răsese.  Septa  Roelle 
îi  spusese  cândva  că  acest  lucru  era  menit  să  arate  că  nu  aveau  nimic  de  ascuns  în 
faţa  Tatălui. 

—  Dar  Tatăl  nu  poate  să  vadă  prin  păr?  întrebase  Brienne.  O  întrebare 
stupidă.  Fusese  un  copil  încet  la  minte;  Septa  Roelle  îi  spunea  asta  adesea.  Se 
simţea  aproape  la  fel  de  stupidă  acum,  aşa  că  luă  locul  omuleţului,  la  capătul 
băncii,  făcu  semn  să  i  se  aducă  tocană  şi  se  întoarse  să-i  mulţumească  piticului. 

—  Slujeşti  într-o  casă  sfântă  din  Duskendale,  frate? 

—  Era  lângă  Iazul  Fecioarelor,  domniţă,  dar  lupii  ne-au  pârjolit,  răspunse 
omul,  molfăind  un  colţ  de  pâine.  Am  reconstruit  cum  ne-am  priceput  mai  bine, 
până  când  au  venit  mercenarii.  N-aş  putea  spune  ai  cui  oameni  erau,  dar  ne-au 
luat  porcii  şi  ne-au  ucis  fraţii.  Eu  m-am  strecurat  într-o  scorbură  şi  m-am  ascuns, 
dar  ceilalţi  erau  prea  mari.  Mi-a  luat  mult  timp  să-i  îngrop  pe  toţi,  dar  Fierarul 
mi-a  dat  putere.  Când  am  terminat,  am  scos  din  pământ  câteva  monede  pe  care 
fratele  mai  mare  le  ascunsese  în  apropiere  şi  am  pornit  la  drum  de  unul  singur. 

—  Am  mai  întâlnit  şi  alţi  fraţi  care  mergeau  la  Debarcaderul  Regelui. 

—  Da,  sunt  pe  drumuri  cu  sutele.  Nu  numai  fraţi.  Şi  septoni  şi  oameni  de  rând. 
Toţi  sunt  vrăbii.  Poate  că  sunt  şi  eu  o  vrabie.  Fierarul  m-a  făcut  destul  de  mic. 
Chicoti.  Şi  care  e  trista  ta  poveste,  domniţă? 

—  îmi  caut  sora.  E  de  viţă  nobilă,  are  doar  treisprezece  ani,  o  fecioară 
frumoasă,  cu  ochi  albaştri  şi  păr  arămiu.  Poate  c-ai  văzut-o  călătorind  cu  un 
bărbat.  Un  cavaler,  poate  un  bufon.  Am  aur  pentru  cel  care  mă  ajută  s-o  găsesc. 

—  Aur?  Fratele  îi  oferi  un  zâmbet  roşu.  O  strachină  cu  tocană  de  crab  mi-ar 
ajunge  drept  recompensă,  dar  mă  tem  că  nu  te  pot  ajuta.  Bufoni  am  întâlnit,  cu 
duiumul,  dar  nu  prea  multe  fecioare  frumoase.  Piticul  îşi  înclină  capul  şi  chibzui  o 
clipă.  Era  un  bufon  la  Iazul  Fecioarelor,  dacă  mă  gândesc  bine.  Hainele-i  erau 
zdrenţuite  şi  pline  de  noroi,  după  câte  mi-am  dat  seama,  dar  sub  noroi  erau 
veşminte  pestriţe. 

Oare  Dontos  Hollard  purta  veşminte  pestriţe?  Nimeni  nu-i  spusese  Briennei 
că  ar  fi  purtat. . .  dar  nici  că  nu.  Dar  de  ce-ar  fi  în  zdrenţe?  Oare  li  se  întâmplase, 
lui  şi  Şansei,  vreo  nenorocire  după  ce  fugiseră  de  la  Debarcaderul  Regelui?  Era 
posibil,  cu  drumurile  atât  de  primejdioase.  Sau  poate  că  nici  n-a  fost  el. 

—  Bufonul  ăsta  avea  nasul  roşu,  cu  foarte  multe  vinişoare  sparte? 

—  Asta  n-aş  putea  să  jur,  mărturisesc.  Nu  i-am  prea  dat  atenţie.  Plecasem  la 
Iazul  Fecioarelor  după  ce  mi-am  îngropat  fraţii,  gândindu-mă  că  aş  putea  găsi  o 
corabie  să  mă  ducă  la  Debarcaderul  Regelui.  Prima  oară  l-am  zărit  pe  bufon  lângă 
docuri.  Părea  un  om  ascuns  şi  avea  grijă  să  se  ferească  de  soldaţii  Lordului  Tarly. 
Mai  târziu  l-am  întâlnit  din  nou,  la  Gâscă  împuţită. 

—  Gâscă  împuţită?  se  miră  ea. 

—  Un  loc  dezgustător,  recunoscu  piticul.  Oamenii  Lordului  Tarly  patrulau  prin 
portul  de  la  Iazul  Fecioarelor,  dar  Gâscă  era  mereu  plină  de  marinari,  iar 

marinarii,  se  ştie,  transportă  pasageri  clandestini  pe  corăbiile  lor,  pentru  un  preţ 
bun.  Bufonul  ăsta  căuta  să  treacă  trei  oameni  peste  marea  îngustă.  L-am  văzut 
acolo  adesea,  stând  de  vorbă  cu  vâslaşii  galerelor.  Uneori  le  cânta  cântece 
amuzante. 

—  Căuta  să  treacă  trei,  nu  doi? 

—  Trei,  domniţă.  Asta  aş  jura  pe  Cei  Şapte. 

Trei,  gândi  ea.  Şansa,  Ser  Dontos...  dar  cine  să  fie  al  treilea?  Pezevenghiul? 

—  Bufonul  şi-a  găsit  corabia? 

—  Asta  n-aş  putea  spune,  răspunse  piticul,  dar  într-o  noapte,  câţiva  dintre 
soldaţii  Lordului  Tarly  au  trecut  pe  la  Gâscă,  în  căutarea  lui,  iar  câteva  zile  mai 
târziu  am  auzit  pe  cineva  fălindu-se  că  păcălise  un  bufon  şi  că  avea  aurul  cu  care 
s-o  dovedească.  Era  beat  şi  dădea  de  băut  pentru  toată  lumea. 

—  Păcălise  un  bufon,  repetă  ea.  Ce-o  fi  vrut  să  spună  cu  asta? 

—  Habar  n-am.  îl  chema  Dick  Dibaciul,  asta  îmi  amintesc.  Piticul  îşi  desfăcu 
braţele.  Mă  tem  că  asta  e  tot  ce-ţi  pot  oferi,  în  afară  de  rugăciunile  unui  om 
mărunt. 

Ţinându-se  de  cuvânt,  Brienne  îi  plăti  o  strachină  de  tocană  fierbinte  de  crab. . . 
şi  nişte  pâine  caldă  şi  o  cupă  de  vin.  în  timp  ce  piticul  mânca,  stând  în  picioare 
lângă  ea,  Brienne  cugetă  la  lucrurile  pe  care  i  le  spusese.  E  posibil  ca 
Pezevenghiul  să  fi  fost  cu  ei?  Dacă  Tyrion  Lannister  era  în  spatele  dispariţiei 
Şansei,  şi  nu  Dontos  Hollard,  era  de  la  sine  înţeles  că  trebuiau  să  fugă  dincolo  de 
marea  îngustă. 

Când  omuleţul  îşi  goli  strachina  de  tocană,  termină  şi  ce  mai  rămăsese  dintr-a 

ei. 

—  Ar  trebui  să  mănânci  mai  mult,  spuse  el.  O  femeie  bine  făcută,  ca  tine,  ar 
trebui  să-şi  păstreze  puterile.  Nu  suntem  departe  de  Iazul  Fecioarelor,  dar  drumul 
e  primejdios  în  vremurile  astea. 

Ştiu.  Pe  acel  drum  murise  Ser  Cleos  Frey,  iar  ea  şi  Ser  Jaime  fuseseră  luaţi 
ostatici  de  Măştile  însângerate.  Jaime  a  încercat  să  mă  omoare,  îşi  aminti,  dar 
era  sfrijit  şi  sleit  de  puteri  şi  avea  încheieturile  legate  în  lanţuri.  Chiar  şi  aşa, 
fusese  pe-aproape,  dar  asta  se  întâmplase  înainte  ca  Zollo  să-i  taie  mâna.  Zollo, 
Rorge  şi  Shagwell  ar  fi  siluit-o  de  zeci  de  ori  dacă  nu  le-ar  fi  spus  Ser  Jaime  că 
valora  greutatea  ei  în  safire. 

—  Domniţa  mea?  Pari  tristă.  Te  gândeşti  la  sora  ta?  Piticul  îi  mângâie  mâna. 
Baba  îţi  va  lumina  calea,  nu  te  teme.  Fecioara  te  va  avea  în  paza  ei. 

—  Mă  rog  să  ai  dreptate. 

—  Am.  Piticul  făcu  o  plecăciune.  Dar  acum  e  timpul  să  plec.  Am  drum  lung  de 
străbătut  până  la  Debarcaderul  Regelui. 

—  Ai  un  cal?  Un  catâr? 

—  Doi  catâri.  Omuleţul  râse.  Uite-i  acolo,  în  picioarele  mele.  Mă  duc  unde 
vreau  eu.  Se  înclină  şi  porni  către  uşă,  legănându-se  la  fiecare  pas. 

După  plecarea  lui,  Brienne  rămase  la  masă,  zăbovind  lângă  o  cupă  de  vin.  Nu 
obişnuia  să  îl  bea  prea  des,  dar,  din  când  în  când,  îi  potolea  stomacul.  Şi  încotro 
vreau  să  mă  îndrept?  se  întrebă  ea.  Către  Iazul  Fecioarelor,  în  căutarea  unui 
bărbat  pe  nume  Dick  Dibaciul,  într-un  loc  numit  Gâscă  împuţită? 

Ultima  oară  când  văzuse  Iazul  Fecioarelor,  oraşul  era  o  ruină,  stăpânul  lui 
închis  în  castel,  oamenii  morţi,  rugiţi  sau  ascunşi.  îşi  amintea  case  pârjolite  şi 
străzi  pustii,  porţi  zdrobite  şi  doborâte  la  pământ.  Câinii  sălbatici  li  se  furişaseră  în 
spatele  cailor,  în  timp  ce  cadavrele  umflate  pluteau  ca  nişte  nuferi  albi,  imenşi, 
deasupra  iazului  care  dădea  numele  oraşului.  Jaime  a  cântat  Şase  fecioare  într-un 
iaz  şi  a  râs  când  l-am  rugat  să  tacă.  Iar  Randyll  Tarly  se  afla  şi  el  la  Iazul 
Fecioarelor,  un  alt  motiv  pentru  ca  Brienne  să  evite  oraşul.  Poate  că  cel  mai  bine 
ar  fi  fost  să  se  îmbarce  pe  o  corabie  cu  drum  spre  Gulltown  sau  Portul  Alb.  Totuşi 
le- aş  putea  face  pe  amândouă.  Să  trec  pe  la  Gâscă  împuţită  şi  să  vorbesc  cu  Dick 
Dibaciul,  apoi  să  găsesc  o  corabie  la  Iazul  Fecioarelor,  care  să  mă  ducă  mai 
departe  către  nord. 

Camera  comună  începuse  să  se  golească.  Brienne  rupse  o  bucată  de  pâine  în 
două,  ascultând  discuţiile  de  la  celelalte  mese.  Majoritatea  erau  despre  moartea 
Lordului  Tywin  Lannister. 

—  Ucis  de  propriul  său  fiu,  se  spune,  zicea  un  localnic,  un  cizmar,  după 
înfăţişare.  Piticul  ăla  ticălos. 

—  Iar  regele  e  doar  un  copil,  spuse  cea  mai  bătrână  dintre  cele  patru  preotese. 
Cine  ne  va  cârmui  până  când  ajunge  el  la  vârsta  maturităţii? 

—  Fratele  Lordului  Tywin,  interveni  un  străjer.  Sau  poate  că  acel  Lord  Tyrell. 
Sau  Regicidul. 

—  El  nu,  declară  hangiul.  Nu  un  sperjur.  Hangiul  scuipă  în  foc.  Brienne  lăsă 
pâinea  să-i  cadă  din  mâini  şi  îşi  şterse  firimiturile  de  pe  pantaloni.  Auzise  destul. 

în  noaptea  aceea,  se  visă  iarăşi  în  cortul  lui  Renly.  Toate  lumânările  pâlpâiau, 
gata  să  se  stingă,  iar  frigul  era  cumplit  în  jurul  ei.  Ceva  se  mişca  prin  întunericul 
verde,  ceva  dezgustător  şi  oribil  se  îndrepta  cu  repeziciune  către  regele  ei.  Ea  voia 
să-1  apere,  dar  mâinile  şi  picioarele  îi  erau  înţepenite  şi  îngheţate,  şi  îi  trebuia  mai 
multă  putere  decât  avea  doar  ca  să  ridice  mâna.  Iar  când  sabia  fantomatică  tăie 
prin  grumăjerul  verde  de  oţel  şi  sângele  începu  să  şiroiască,  Brienne  văzu  că 
regele  care  murea  nu  era  de  fapt  Renly,  ci  Jaime  Lannister,  iar  ea  îi  înşelase 
aşteptările. 

Sora  căpitanului  o  găsi  în  camera  comună,  bând  o  cană  de  lapte  îndulcit  cu 
miere  şi  amestecat  cu  trei  ouă  crude. 

—  Te-ai  descurcat  de  minune,  spuse  ea  când  femeia  îi  arătă  scutul  proaspăt 
pictat.  Era  mai  degrabă  un  tablou  decât  un  blazon  propriu-zis  şi  imaginea  lui  o 
purtă  pe  Brienne  înapoi  prin  anii  lungi,  către  întunecimea  rece  din  armurăria 
tatălui  său.  îşi  amintea  cum  îşi  trecuse  vârfurile  degetelor  peste  vopseaua  crăpată 
şi  decolorată,  peste  frunzele  verzi  ale  copacului  şi  peste  dâra  stelei  căzătoare. 

Brienne  îi  plăti  surorii  căpitanului  cu  jumătate  mai  mult  decât  suma  asupra 
căreia  conveniseră  şi,  după  ce  cumpără  nişte  pâine  tare,  brânză  şi  faină  de  la 
bucătar,  părăsi  hanul,  aruncându-şi  scutul  pe  umăr.  Ieşi  din  oraş  pe  poarta  nordică, 
călărind  domol  prin  câmpurile  şi  gospodăriile  unde,  când  lupii  năvăliseră  peste 
Duskendale,  avuseseră  loc  luptele  cele  mai  grele. 

Lordul  Randyll  Tarly  fusese  la  comanda  armatei  lui  Joffrey,  formată  din 
oameni  ai  Apusului,  ai  ţinuturilor  furtunii  şi  din  cavaleri  de  la  Reach.  Acei  oameni 
ai  lui  care  muriseră  aici  fuseseră  duşi  înapoi  între  ziduri,  să  se  odihnească  în 
morminte  de  eroi  în  adâncurile  templelor  septone  de  la  Duskendale.  Morţii 
Nordului,  de  departe  mai  numeroşi,  erau  înmormântaţi  într-o  groapă  comună, 
lângă  mare.  Deasupra  tumulului  care  le  marca  locul  de  veci,  învingătorii  aşezaseră 
o  butucănoasă  placă  comemorativă  din  lemn:  AICI  ODIHNESC  LUPII  era  tot  ce 
stătea  scris  acolo.  Brienne  se  opri  lângă  el  şi  rosti  o  rugăciune  mută  pentru  ei, 
pentru  Catelyn  Stark  şi  fiul  ei  Robb  şi  pentru  toţi  cei  care  muriseră  împreună  cu 
ei. 

îşi  aminti  seara  în  care  Lady  Catelyn  aflase  că  fiii  ei  erau  morţi,  cei  doi  băieţi 
mai  mici  pe  care-i  lăsase  la  Winterfell  ca  să  fie  în  siguranţă.  Brienne  ştia  că  se 
întâmplase  ceva  grav.  O  întrebase  dacă  avea  veşti  de  la  fiii  ei. 

—  N-am  niciun  fiu  în  afară  de  Robb,  răspunsese  Lady  Catelyn,  cu  glas  pierit, 
de  parcă  un  pumnal  i-ar  fi  sfredelit  pântecele.  Brienne  întinsese  mâna  peste  masă, 
să-i  ofere  alinare,  dar  se  oprise  înainte  ca  degetele  să  le  atingă  pe  cele  ale  mai 
vârstnicei  femei,  de  teamă  că  se  va  retrage.  Catelyn  îşi  răsucise  mâinile,  ca  să-i 
arate  Briennei  cicatricile  de  pe  palme  şi  degete,  acolo  unde,  cândva,  cuţitul  îi 
muşcase  adânc  în  carne.  Apoi  începuse  să  vorbească  despre  fiicele  sale.  „Şansa 
era  o  domnişoară",  spusese  ea,  „mereu  curtenitoare  şi  dornică  să-i  mulţumească 
pe  cei  din  jur.  îi  plăceau  poveştile  cu  cavaleri  viteji.  Va  deveni  o  femeie  mult  mai 
frumoasă  decât  mine,  îţi  poţi  da  seama.  Adesea  îi  pieptănam  eu  părul.  Avea  părul 
arămiu,  des  şi  mătăsos. . .  nuanţele  de  roşu  străluceau  ca  arama  în  lumina  torţelor." 

Catelyn  îi  vorbise  şi  despre  Arya,  fiica  ei  cea  mică,  dar  ea  era  pierdută, 
probabil  moartă  acum.  Dar  Şansa. . .  O  voi  găsi,  doamna  mea,  îi  jură  Brienne 
umbrei  fără  odihnă  a  lui  Lady  Catelyn.  Nu  voi  înceta  niciodată  să  o  caut.  îmi  voi 
da  viaţa,  dacă  va  fi  nevoie,  îmi  voi  da  onoarea,  voi  renunţa  la  toate  visurile  mele, 
dar  o  voi  găsi. 

Dincolo  de  câmpul  de  luptă,  drumul  se  întindea  pe  lângă  ţărm,  între 
tumultuoasa  mare  gri-verzuie  şi  un  şir  de  coline  de  calcar.  Brienne  nu  era  singurul 
drumeţ.  De-a  lungul  coastei,  pe  mulţi  kilometri,  erau  presărate  sate  de  pescari,  iar 
locuitorii  lor  foloseau  acest  drum  ca  să-şi  ducă  peştele  la  piaţă.  Brienne  trecu  pe 
lângă  o  nevastă  de  pescar  şi  fiicele  ei,  care  se  îndreptau  spre  casă  cu  coşurile 
goale  pe  umeri.  înveşmântată  în  armură,  o  luară  drept  un  cavaler  până  când  îi 
văzură  chipul.  Apoi  fetele  începură  să  şuşotească  şi  să-i  arunce  priviri  curioase. 

—  Aţi  văzut  o  fată  de  treisprezece  ani  pe  drum?  le  întrebă  ea.  O  fecioară  de 

viţă  nobilă,  cu  ochi  albaştri  şi  părul  arămiu?  După  întâlnirea  cu  Ser  Shadrich 
devenise  precaută,  dar  trebuia  să  încerce  în  continuare.  S-ar  putea  să  fie  însoţită 
de  un  bufon.  Dar  cele  trei  nu  făcură  decât  să  clatine  din  cap  şi  să  chicotească  pe 
după  mâini  în  urma  ei. 

în  primul  sat  care-i  ieşi  în  cale,  câţiva  băieţi  desculţi  începură  să  alerge  în  urma 
calului.  îşi  pusese  coiful,  rănită  de  chicotelile  pescarilor,  astfel  că  o  luară  drept 
bărbat.  Unul  dintre  băieţi  se  oferi  să-i  vândă  moluşte,  un  altul  crabi,  iar  altul  i-o 
oferi  pe  sora  lui. 

Brienne  cumpără  trei  crabi  de  la  cel  de-al  doilea  băiat.  Până  când  părăsi  satul, 
începuse  să  plouă,  iar  vântul  se  stârnea  tot  mai  puternic.  Vine  furtuna,  gândi 
Brienne,  aruncând  o  privire  în  largul  mării.  Picăturile  de  ploaie  îi  şuierau  pe  oţelul 
coifului,  ţiuindu-i  în  urechi,  însă  era  mai  bine  decât  pe  mare,  într-o  barcă. 

La  o  oră  de  mers  către  nord,  drumul  se  despărţea  în  dreptul  unui  maldăr  de 
pietre  care  marcau  ruinele  unui  mic  castel.  Bifurcaţia  din  dreapta  urma  linia 
coastei,  şerpuind  în  sus,  de-a  lungul  ţărmului,  către  Capul  Ghearei  Despicate,  un 
ţinut  mohorât,  plin  de  mlaştini  şi  păduri  aride  de  pini,  iar  cea  din  stânga  ducea 
printre  dealuri,  câmpii  şi  păduri,  către  Iazul  Fecioarelor. 

Ploaia  se  înteţise.  Brienne  descăleca  şi  părăsi  drumul,  cu  iapa  de  căpăstru, 
pentru  a  căuta  adăpost  printre  ruine.  Conturul  zidurilor  castelului  încă  se  profila 
printre  mărăcini,  ierburi  şi  ulmi  sălbatici,  dar  pietrele  din  care  fuseseră  construite 
erau  împrăştiate,  asemeni  unor  cuburi  de  jucărie,  între  cele  două  drumuri.  O  parte 
din  fortăreaţa  principală  era  încă  în  picioare,  totuşi.  Turnurile  sale  triple  erau  din 
granit  gri,  asemeni  zidurilor  sfărâmate,  dar  merloanele  erau  din  gresie  galbenă. 
Trei  coroane,  îşi  dădu  ea  seama,  în  timp  ce  le  privea  lung,  prin  ploaie.  Trei 
coroane  aurii.  Acesta  fusese  un  castel  al  Casei  Hollard.  Ser  Dontos  se  născuse 
aici,  probabil. 

îşi  conduse  iapa  printre  dărâmături,  către  intrarea  principală  a  fortăreţei.  Din 
poartă  mai  rămăseseră  doar  balamalele  ruginite  de  fier,  dar  acoperişul  era  încă 
intact,  iar  înăuntru  era  uscat.  Brienne  îşi  legă  iapa  de  un  sfeşnic  de  perete,  îşi 
scoase  coiful  şi-şi  scutură  părul.  Căuta  nişte  lemn  uscat  ca  să  aprindă  un  foc  când 
auzi  un  alt  cal  apropiindu-se.  Din  instinct,  se  retrase  în  umbră,  unde  nu  putea  fi 
văzută  de  pe  drum.  Era  acelaşi  drum  pe  care  ea  şi  Jaime  fuseseră  capturaţi.  Nu 
avea  de  gând  să  mai  îndure  asta  încă  o  dată. 

Călăreţul  era  un  om  mărunt.  Şoarecele  Smintit,  gândi  ea,  la  prima  vedere. 
Cumva,  m- a  urmărit.  Mâna  i  se  îndreptă  spre  mânerul  săbiei  şi  Brienne  se  pomeni 
întrebându-se  dacă  Ser  Shadrich  ar  considera-o  o  pradă  uşoară  doar  fiindcă  era 
femeie.  Castelanul  Lordului  Grandison  făcuse  cândva  această  greşeală.  Humfrey 
Wagstaff  era  numele  său,  un  bătrân  trufaş,  de  şaizeci  şi  cinci  de  ani,  cu  nas  de 
şoim  şi  ţeasta  pătată.  în  ziua  în  care  se  logodiseră,  o  prevenise  pe  Brienne  că  se 
aştepta  de  la  ea  să  fie  o  femeie  cum  se  cuvine  după  căsătorie. 

—  N-am  să  accept  ca  soţia  mea  să  ţopăie  de  colo-colo  în  armură  de  bărbat.  în 

privinţa  asta  îmi  vei  da  ascultare,  altfel  voi  fi  obligat  să  te  pedepsesc. 

Avea  pe  atunci  şaisprezece  ani  şi  sabia  nu-i  era  străină,  dar,  în  ciuda  dibăciei 
sale,  era  încă  sfioasă.  Cu  toate  acestea,  găsise  cumva  curajul  să-i  spună  lui  Ser 
Humfrey  că  ar  accepta  pedeapsa  numai  de  la  un  bărbat  care  ar  putea  s-o  învingă  în 
luptă.  Bătrânul  se  făcuse  roşu  ca  racul,  dar  acceptase  să-şi  îmbrace  armura,  ca  să-i 
arate  femeii  sale  care-i  era  locul.  Se  luptaseră  cu  arme  boante  de  turnir,  aşa  că 
buzduganul  Briennei  nu  avea  ţepi.  Rupsese  logodna,  clavicula  şi  două  coaste  ale 
lui  Ser  Humfrey.  Fusese  cel  de-al  treilea  posibil  soţ  al  ei  şi  ultimul.  Tatăl  ei  nu 
mai  insistase. 

Dacă  într-adevăr  Ser  Shadrich  se  furişa  pe  urmele  ei,  era  foarte  posibil  ca 
Brienne  să  trebuiască  să  lupte.  Nu  intenţiona  să  se  alieze  cu  el,  nici  să-1  lase  s-o 
urmărească  până  la  Şansa.  Avea  genul  de  aroganţă  degajată  pe  care  ţi- o  dă 
iscusinţa  în  mânuitul  armelor,  gândi  ea,  dar  era  mic.  Am  să- 1  domin  şi  va  trebui 
să  fiu  şi  mai  puternică. 

Brienne  nu  era  mai  puţin  capabilă  decât  majoritatea  cavalerilor,  iar  bătrânul  ei 
maestru  de  arme  îi  spunea  adesea  că  e  mai  ageră  decât  te-ai  fi  putut  aştepta  de  la  o 
femeie  atât  de  voinică.  Zeii  o  înzestraseră  şi  cu  rezistenţă,  ceea  ce  Ser  Goodwin 
socotea  că  e  un  dar  nobil.  Lupta  cu  sabia  şi  scutul  era  o  treabă  istovitoare,  iar 
victoria  îi  revenea  adesea  celui  care  se  dovedea  mai  rezistent.  Ser  Goodwin  o 
învăţase  să  lupte  cu  prudenţă,  ca  să-şi  păstreze  puterile  în  timp  ce-i  lăsa  pe 
duşmanii  ei  să  şi  le  risipească  în  atacuri  furibunde. 

—  Bărbaţii  te  vor  subestima  întotdeauna,  i-a  spus  el,  iar  mândria  îi  va  face  să 
dorească  să  te  înfrângă  repede,  ca  să  nu  se  spună  că  le-a  dat  de  furcă  o  femeie. 

Brienne  aflase  adevărul  acestor  vorbe  după  ce  plecase  în  lume.  Până  şi  Jaime 
Lannister  se  luptase  cu  ea  în  felul  acesta,  în  pădurile  de  lângă  Iazul  Fecioarelor. 
Dacă  zeii  erau  buni,  Şoarecele  Smintit  avea  să  facă  aceeaşi  greşeală.  Poate  că  e 
un  cavaler  experimentat,  dar  nu  e  Jaime  Lannister.  îşi  scoase  sabia  din  teacă. 

însă  cel  care  îşi  făcu  apariţia  la  bifurcaţia  drumurilor  nu  era  hăitaşul  castaniu  al 
lui  Ser  Shadrich,  ci  un  cal  bălţat,  bătrân  şi  sfrijit,  cu  un  băiat  uscăţiv  pe  spate. 
Când  zări  calul,  Brienne  se  dădu  înapoi,  năucită.  Doar  un  băiat  oarecare,  gândi 
ea,  până  când  văzu  faţa  din  spatele  glugii.  Băiatul  din  Duskendale,  cel  care  s-a 
ciocnit  de  mine.  El  este. 

Băiatul  nu  aruncă  nici  măcar  o  privire  către  ruinele  castelului,  ci  se  uită  de-a 
lungul  unuia  dintre  drumuri,  apoi  îl  cercetă  pe  celălalt.  După  o  clipă  de  ezitare,  îşi 
întoarse  hăitaşul  către  dealuri  şi  îşi  continuă  greoi  mersul.  Brienne  îl  privi 
pierzându-se  în  ploaie  şi  dintr-odată  îşi  dădu  seama  că-1  mai  văzuse  pe  acelaşi 
băiat  la  Rosby.  Mă  urmăreşte,  îşi  dădu  ea  seama,  dar  ăsta  e  un  joc  care  se  poate 
juca  în  doi.  îşi  dezlegă  iapa,  încalecă  şi  porni  după  el. 

Băiatul  mergea  cu  ochii  în  pământ,  privind  făgaşele  drumului  umplându-se  de 
apă.  Ploaia  înăbuşea  sunetele  apropierii  ei  şi,  fără  îndoială,  gluga  băiatului  avea  şi 
ea  un  rol.  Nu  întoarse  capul  nici  măcar  o  dată,  până  când  Brienne  se  apropie  la 

trap  şi-i  dădu  hăitaşului  o  lovitură  zdravănă  cu  latul  săbiei  peste  crupă. 

Calul  se  cabra  şi  băiatul  uscăţiv  zbură,  cu  mantia  fluturând  ca  două  aripi. 
Ateriza  în  mocirlă  şi  dădu  să  se  ridice,  plin  de  noroi  şi  cu  iarbă  uscată  între  dinţi, 
pentru  a  o  descoperi  pe  Brienne  deasupra  lui.  Era  acelaşi  băiat,  fără  doar  şi  poate, 
îi  recunoscu  urciorul  de  la  ochi. 

—  Cine  eşti?  întrebă  ea  cu  glas  poruncitor. 

Gura  băiatului  fremăta,  mută.  Ochii  îi  erau  mari  cât  cepele. 

—  Mm,  reuşi  el  să  rostească.  Tremura,  cu  cămaşa  de  zale  zornăind. 

—  Te  rog?  întrebă  Brienne.  Vrei  să  spui  milă?  îi  aşeză  vârful  săbiei  pe  nodul 
gâtului.  Spune-mi,  te  rog,  cine  eşti  şi  de  ce  mă  urmăreşti. 

—  Nu-m-m-mz'/d  îşi  vârî  un  deget  în  gură  şi  scoase  o  bucată  de  noroi, 
scuipând.  M-m-mă  cheamă  Pod.  V-Podrick.  P-Payne. 

Brienne  coborî  sabia.  Se  simţi  dintr-odată  înduioşată  de  băiat.  îşi  aminti  o  zi  de 
la  Evenfall  şi  un  tânăr  cavaler  cu  un  trandafir  în  mână.  Adusese  trandafirul  ca  să 
mi- 1  dea  mie.  Sau  aşa  îi  spusese  septa  ei.  Tot  ce  trebuia  să  facă  era  să-i  ureze  bun 
venit  în  castelul  tatălui  ei.  Băiatul  avea  optsprezece  ani  şi  un  păr  lung,  roşcat,  care 
i  se  revărsa  pe  umeri.  Ea  avea  doisprezece  ani  şi  era  încorsetată  într-o  rochie 
nouă,  băţoasă,  cu  corsajul  strălucind  de  rubine.  Erau  de  aceeaşi  înălţime,  dar  ea 
nu-1  putea  privi  în  ochi  şi  nici  nu  putea  rosti  cuvintele  învăţate  de  la  septa  ei:  Ser 
Ronnet,  bine  ai  venit  în  castelul  nobilului  meu  tată.  Mă  bucur  să- ţi  văd,  în  sfârşit, 
chipul. 

—  De  ce  mă  urmăreşti?  îl  întrebă  pe  băiat.  Ţi  s-a  cerut  să  mă  spionezi?  Eşti 
omul  lui  Varys  sau  al  reginei? 

—  Nu.  Nicicare.  Niciunul. 

Brienne  îi  dădea  zece  ani,  dar  nu  se  pricepea  deloc  să  aprecieze  vârsta  unui 
copil.  întotdeauna  îi  credea  mai  mici  decât  erau,  probabil  din  cauză  că  ea  fusese 
mereu  mare  pentru  vârsta  ei.  înfiorător  de  mare,  obişnuia  să  spună  septa  Roelle, 
şi  de  bărbătoasă. 

—  Drumul  ăsta  este  mult  prea  periculos  pentru  un  băiat  singur. 

—  Nu  şi  pentru  un  scutier.  Sunt  scutierul  lui.  Scutierul  Mâinii. 

—  Al  Lordului  Tywin?  Brienne  vârî  sabia  în  teacă. 

—  Nu.  Altă  Mână.  Cea  de  dinainte.  Fiul  lui.  Am  luptat  alături  de  el  în  bătălie. 
Am  strigat:  Piticul!  Piticul! 

Scutierul  Pezevenghiului.  Brienne  nici  măcar  nu  ştiuse  că  avea  un  scutier. 
Tyrion  Lannister  nu  era  cavaler.  Te-ai  fi  putut  aştepta  să  aibă  un  servitor,  doi,  să-1 
slujească  un  paj,  un  paharnic,  cineva  să-1  ajute  la  îmbrăcat.  Dar  un  scutier? 

—  De  ce  te  ţii  după  mine?  întrebă  ea.  Ce  vrei? 

—  S-o  găsesc.  Băiatul  se  ridică  în  picioare.  Pe  doamna  lui.  Tu  o  cauţi.  Mi-a 
spus  Brella.  E  soţia  lui.  Nu  Brella.  Lady  Şansa.  Aşa  că  m-am  gândit,  dacă  ai 
găsi-o. . .  Faţa  i  se  crispa,  chinuită.  Sunt  scutierul  lui,  repetă  el,  cu  ploaia  şiroindu-i 
pe  faţă,  dar  el  m-a  părăsit. 

Cândva,  pe  când  era  doar  o  fetiţă,  un  trubadur  stătuse  cu  ei  la  Winterfell  o 
jumătate  de  an.  Era  un  om  bătrân,  cu  părul  alb  şi  obrajii  tăbăciţi,  dar  cânta  despre 
cavaleri,  aventuri  şi  doamne  frumoase,  iar  Şansa  plânsese  cu  lacrimi  amare  când  îi 
părăsise  şi  îl  implorase  pe  tatăl  său  să  nu-1  lase  să  plece. 

—  Omul  ne-a  cântat  fiecare  cântec  pe  care-1  ştie  de  câte  trei  ori,  îi  spusese 
Lordul  Eddard  cu  blândeţe.  Nu-1  pot  ţine  aici  împotriva  voinţei  sale.  Dar  n-ai  de 
ce  să  plângi.  Vor  veni  alţi  cântăreţi,  îţi  promit. 

Dar  nu  mai  venise  niciunul  mulţi  ani  după  aceea.  Şansa  se  rugase  la  Cei  Şapte 
din  templu  şi  la  vechii  zei  ai  copacului  inimii,  cerându-le  să-1  aducă  înapoi  pe 
bătrân,  sau,  şi  mai  bine,  să  trimită  un  alt  cântăreţ,  tânăr  şi  chipeş.  Dar  zeii  nu  îi 
răspunseseră,  iar  sălile  Winterfellului  rămăseseră  tăcute. 

însă  asta  se  întâmplase  pe  când  era  doar  o  copilă,  şi  nesăbuită  pe  deasupra. 
Acum  era  o  fecioară  de  treisprezece  ani,  deja  înflorită.  Toate  nopţile  îi  erau  pline 
de  cântec,  iar  ziua  se  ruga  să  aibă  parte  de  linişte. 

Dacă  Eyrie  ar  fi  fost  construit  ca  alte  castele,  doar  şobolanii  şi  temnicerii  l-ar  fi 
auzit  pe  condamnatul  la  moarte  cântând.  Zidurile  temniţelor  subterane  erau  destul 
de  groase  încât  să  înăbuşe  cântecele  şi  ţipetele  deopotrivă.  Dar  celulele  cerului 
aveau  un  zid  cu  totul  din  aer,  astfel  că  fiecare  sunet  pe  care-1  cânta  condamnatul 
zbura  liber,  lovindu-se  cu  ecou  de  umerii  de  piatră  ai  Lăncii  Uriaşului.  Cât  despre 
cântecele  pe  care  le  alegea...  Cânta  despre  Dansul  Dragonilor,  despre  frumoasa 
Jonquil  şi  bufonul  ei,  despre  Jenny  de  la  Pietrele  Vechi  şi  despre  Prinţul 
Libelulelor.  Cânta  despre  trădări,  despre  crimele  cele  mai  odioase,  despre  oameni 
spânzuraţi  şi  răzbunări  sângeroase.  Cânta  despre  suferinţă  şi  tristeţe. 

Oriunde  se  ducea  în  castel,  Şansa  nu  putea  scăpa  de  acea  muzică.  Urca  plutind 
treptele  şerpuitoare  ale  turnului,  o  găsea  goală  în  baie,  cina  cu  ea  pe  înserat  şi  se 
furişa  în  dormitorul  ei  chiar  şi  atunci  când  închidea  bine  obloanele.  Intra  cu  aerul 
rece,  rarefiat  şi,  asemenea  aerului,  o  înfrigura.  Cu  toate  că  nu  ninsese  peste  Eyrie 
din  ziua  în  care  căzuse  Lady  Lysa,  nopţile  erau  nespus  de  reci. 

Glasul  cântăreţului  era  puternic  şi  dulce.  Şansa  era  de  părere  că  acum  cânta 
mai  frumos  ca  niciodată,  cu  glasul  cumva  mai  răsunător,  mai  plin  de  durere,  de 
spaimă  şi  de  dor.  Nu  înţelegea  de  ce  îi  dăduseră  zeii  un  asemenea  glas  unui  om 
atât  de  nemernic.  M-ar  fii  siluit,  la  Degete,  dacă  Petyr  nu  l-ar  fi  pus  pe  Ser  Lothor 
să  mă  păzească,  trebui  ea  să-şi  amintească.  Şi  a  cântat  ca  să-mi  acopere  ţipetele 
când  mătuşa  Lysa  a  încercat  să  mă  omoare. 

Asta  nu  făcea  cântecele  mai  uşor  de  ascultat. 

—  Te  rog,  îl  imploră  ea  pe  Lordul  Petyr,  nu-1  poţi  face  să  înceteze? 

—  I-am  dat  cuvântul  meu,  draga  mea.  Petyr  Baelish,  Lord  de  Harrenhal,  Lord 
Suprem  al  Tridentului  şi  Lord  Protector  al  Ţinutului  Eyrie  şi  al  Văii  lui  Arryn 
ridică  privirea  de  la  scrisoarea  pe  care  o  compunea.  Scrisese  o  sută  de  scrisori  de 

când  căzuse  Lady  Lysa.  Şansa  văzuse  corbii  venind  şi  plecând  dinspre  cuib. 
Prefer  să-1  aud  cântând  decât  să-i  ascult  hohotele  de  plâns. 
E  mai  bine  să  cânte,  da,  dar... 

—  Trebuie  să  cânte  toată  noaptea,  lordul  meu?  Lordul  Robert  nu  poate  dormi. 
Plânge... 

—  ...  după  mama  lui.  N-avem  ce  face,  femeia  e  moartă.  Petyr  ridică  din  umeri. 
Nu  va  mai  dura  mult.  Lordul  Nestor  va  urca  mâine. 

Şansa  îl  mai  întâlnise  o  dată  pe  Lordul  Nestor  Royce,  după  nunta  lui  Petyr  cu 
mătuşa  sa.  Royce  era  Păzitor  al  Castelului  Lunii,  care  se  înălţa  măreţ  la  poalele 
muntelui,  străjuind  treptele  care  duceau  la  Eyrie.  Tinerii  căsătoriţi  şi  suita  lor 
înnoptaseră  la  el  înainte  să-şi  înceapă  urcuşul.  Lordul  Nestor  abia  dacă-i  aruncase 
o  privire,  dar  perspectiva  venirii  lui  o  speria.  Era  şi  înalt  Administrator  al  Văii, 
omul  de  încredere  al  lui  Jon  Arryn  şi  al  lui  Lady  Lysa. 

—  Nu  va. . .  nu-1  vei  lăsa  pe  Lordul  Nestor  să-1  vadă  pe  Marillion,  nu-i  aşa? 
Oroarea  i  se  citise  probabil  pe  chip,  căci  Petyr  lăsă  din  mână  condeiul. 

—  Dimpotrivă.  Am  să  insist  să-1  vadă.  îi  făcu  semn  Şansei  să  se  aşeze  lângă  el. 
Am  ajuns  la  o  înţelegere,  Marillion  şi  cu  mine.  Mord  ştie  să  fie  foarte 
convingător.  Şi  dacă  muzicantul  nostru  ne  dezamăgeşte  şi  cântă  un  cântec  pe  care 
nu  vrem  să-1  auzim,  ei,  bine,  tu  şi  cu  mine  nu  trebuie  decât  să  spunem  că  minte. 
Pe  cine  crezi  că  va  crede  Lordul  Nestor? 

—  Pe  noi?  Şansa  şi-ar  fi  dorit  să  poată  fi  sigură. 

—  Bineînţeles.  Va  avea  de  câştigat  de  pe  urma  minciunilor  noastre. 
Salonul  era  destul  de  cald,  focul  trosnea  vesel,  dar  Şansa  tremura. 

—  Da,  dar. . .  dar  dacă. . . 

—  Dacă  Lordul  Nestor  preţuieşte  onoarea  mai  mult  decât  câştigul?  Petyr  o 
cuprinse  cu  un  braţ.  Dacă  vrea  adevăr  şi  dreptate  pentru  stăpâna  lui  ucisă?  Zâmbi, 
îl  cunosc  pe  Lordul  Nestor,  scumpa  mea.  Crezi  că  l-aş  lăsa  să-i  facă  vreun  rău 
fiicei  mele? 

Nu  sunt  fiica  ta,  gândi  ea.  Sunt  Şansa  Stark,  fiica  Lordului  Eddard  şi  a  lui 
Lady  Catelyn,  sângele  Winterfellului.  Dar  nu  spuse  asta.  Dacă  n-ar  fi  fost  Petyr 
Baelish,  Şansa  ar  fi  fost  cea  care,  în  locul  Lysei  Arryn,  ar  fi  zburat,  învârtindu-se, 
în  văzduhul  albastru  şi  rece,  către  moartea  necruţătoare  printre  stânci,  la  două  sute 
de  metri  dedesubt.  E  atât  de  îndrăzneţ.  Şansa  îşi  dorea  să  aibă  curajul  lui.  îi  venea 
să  se  vâre  înapoi  în  pat  şi  să  se  ascundă  sub  pătură,  să  doarmă  şi  iar  să  doarmă. 

Nu  dormise  nicio  noapte  întreagă  de  la  moartea  Lysei  Arryn. 

—  N-ai  putea  să-i  spui  Lordului  Nestor  că  nu  mă  simt  bine,  sau. . . 

—  Va  dori  să  audă  versiunea  ta  despre  moartea  Lysei. 

—  Lordul  meu,  dacă. . .  dacă  Marillion  spune  acum  ceea  ce  într-adevăr. . . 

—  Dacă  minte,  vrei  să  spui? 

—  Să  mintă?  Da. . .  dacă  minte,  dacă  e  cuvântul  meu  împotriva  cuvântului  lui 
şi  Lordul  Nestor  mă  priveşte  în  ochi  şi  vede  cât  sunt  de  speriată. . . 

—  Puţină  teamă  nu  va  fi  nelalocul  ei,  Alayne.  Ai  văzut  un  lucru  înfricoşător. 
Nestor  va  fi  mişcat.  Petyr  îi  cercetă  ochii,  ca  şi  cum  i-ar  fi  văzut  pentru  prima 
oară.  Ai  ochii  mamei  tale.  Ochi  sinceri  şi  inocenţi.  Albaştri  ca  marea  scăldată  în 
razele  soarelui.  Când  ai  să  mai  creşti  puţin,  mulţi  bărbaţi  se  vor  îneca  în  ochii 
aceştia. 

Şansa  nu  ştia  ce  să  spună. 

—  Nu  va  trebui  decât  să-i  repeţi  Lordului  Nestor  povestea  pe  care  i-ai  spus-o 
Lordului  Robert,  continuă  Petyr. 

Robert  e  doar  un  băieţel  bolnav,  gândi  ea.  Lordul  Nestor  e  bărbat  în  toată 
firea,  neînduplecat  şi  bănuitor.  Robert  nu  era  puternic  şi  trebuia  protejat,  până  şi 
de  adevăr. 

Petyr  o  asigurase  că  unele  minciuni  sunt  dovezi  de  iubire.  Şansa  îi  reaminti 
asta: 

—  Când  l-am  minţit  pe  Lordul  Robert,  am  făcut-o  doar  ca  să-1  cruţăm,  spuse 

ea. 

—  Iar  această  minciună  ne  poate  cruţa  pe  noi.  Altfel  tu  şi  cu  mine  va  trebui  să 
părăsim  Eyrie  pe  aceeaşi  uşă  pe  care  a  ieşit  Lysa.  Petyr  îşi  luă  din  nou  condeiul.  îi 
vom  servi  minciuni  şi  vin  auriu  de  Arbor.  Le  va  bea  pe  amândouă  şi  va  mai  cere, 
te  asigur. 

îmi  serveşte  şi  mie  minciuni,  îşi  dădu  seama  Şansa,  dar  erau  minciuni 
liniştitoare  şi  fata  le  considera  bine  intenţionate.  O  minciună  nu  e  aşa  de  rea  dacă 
e  bine  intenţionată.  Numai  de  le-ar  putea  crede. . . 

Lucrurile  pe  care  le  spusese  mătuşa  ei  chiar  înainte  de  a  cădea  o  tulburau  încă 
mult  pe  Şansa. 

—  Aiureli,  le  numi  Petyr.  Soţia  mea  era  nebună,  ai  văzut  singură, 
într-adevăr,  văzuse.  N-am  făcut  decât  să  construiesc  un  castel  de  zăpadă,  iar 

ea  a  vrut  să  mă  arunce  pe  Poarta  Lunii.  Petyr  m-a  salvat.  A  iubit- o  mult  pe 
mama  şi... 

Şi  pe  ea?  Cum  se  putea  îndoi  de  asta?  O  salvase. 

Pe  Alayne  a  salvat- o,  pe  fiica  lui,  îi  şopti  un  glas  interior.  Dar  ea  era  şi 
Şansa...  şi  uneori  i  se  părea  că  şi  Lordul  Petyr  era  doi  oameni.  Era  Petyr, 
protectorul  ei,  cald,  vesel  şi  blând. . .  dar  era  şi  Degeţel,  lordul  pe  care-1  cunoscuse 
la  Debarcaderul  Regelui,  zâmbind  şiret  şi  mângâindu-şi  barba  în  timp  ce  îi  şoptea 
la  ureche  Reginei  Cersei.  Iar  Degeţel  nu-i  era  prieten  Şansei.  Când  Joff  poruncise 
să  fie  bătută,  Pezevenghiul  o  apărase,  nu  Degeţel.  Când  gloata  încercase  s-o 
siluiască,  Câinele  o  salvase,  nu  Degeţel.  Când  Lannisterii  o  măritaseră  cu  Tyrion 
împotriva  voinţei  ei,  Ser  Garlan  Galantul  îi  oferise  alinare,  nu  Degeţel.  Degeţel  nu 
ridicase  nici  măcar  degetul  mic  pentru  ea. 

Doar  că  m-a  scos  de- acolo.  Asta  a  făcut  pentru  mine.  Credeam  că  era  Ser 
Dontos,  bietul  meu  Florian  bătrân  şi  beţiv,  dar  în  tot  acel  timp  a  fost  Petyr. 
Degeţel  era  doar  o  mască  pe  care  trebuia  s-o  poarte.  Uneori  Şansei  îi  venea  greu 

să-şi  dea  seama  unde  se  sfârşea  omul  şi  unde  începea  masca.  Degeţel  şi  Lordul 
Petyr  semănau  atât  de  mult.  Ar  fi  fugit  de  amândoi,  probabil,  dar  nu  avea  unde  să 
se  ducă.  Winterfellul  era  pârjolit  şi  pustiu.  Bran  şi  Rickon,  morţi  şi  reci.  Robb 
fusese  trădat  şi  omorât  la  Gemeni,  împreună  cu  nobila  ei  mamă.  Tyrion  fusese 
condamnat  la  moarte  pentru  uciderea  lui  Joffrey,  iar  dacă  Şansa  se  întorcea 
vreodată  la  Debarcaderul  Regelui,  regina  i-ar  fi  luat  şi  ei  capul.  Mătuşa  despre 
care  sperase  că  o  va  apăra  încercase  s-o  omoare.  Unchiul  ei  Edmure  era 
prizonierul  Freyilor,  în  timp  ce  Peştele  Negru,  celălalt  unchi,  era  sub  asediu  la 
Riverrun.  N-am  alt  loc  decât  acesta,  gândi  Şansa  nefericită,  şi  n-am  alt  prieten 
adevărat  în  afară  de  Petyr. 

în  noaptea  aceea,  condamnatul  la  moarte  cântă  Ziua  când  l-au  spânzurat  pe 
Robin  cel  Negru,  Lacrimile  mamei  şi  Ploile  din  Castamere.  Se  opri  o  vreme,  doar 
cât  să  aţipească  Şansa,  apoi  începu  să  cânte  din  nou.  Cântă  Şase  regrete,  Frunze 
moarte  şi  Alysanne.  Cântece  atât  de  triste,  gândi  ea.  Când  închidea  ochii,  îl  vedea 
în  celula  cerului,  cuibărit  într-un  cotlon,  departe  de  văzduhul  negru  şi  rece, 
ghemuit  sub  o  blană,  cu  harpa  de  lemn  la  piept.  Nu  trebuie  să- 1  compătimesc,  îşi 
spuse.  A  fost  înfumurat  şi  crud  şi  în  curând  va  fi  mort,  Nu-1  putea  salva.  Şi  de 
ce-ar  vrea  s-o  facă?  Marillion  încercase  s-o  siluiască,  iar  Petyr  îi  salvase  viaţa  nu 
o  dată,  ci  de  două  ori.  Unele  minciuni  trebuie  spuse.  Numai  minciunile  o  ţinuseră 
în  viaţă  la  Debarcaderul  Regelui.  Dacă  nu  l-ar  fi  minţit  pe  Joffrey,  Garda  lui 
Regală  ar  fi  bătut-o  până  la  sânge. 

După  Alysanne,  cântăreţul  se  opri  din  nou,  destul  ca  Şansa  să  fure  o  oră  de 
somn.  Dar,  când  primele  raze  de  lumină  se  strecurau  prin  obloane,  auzi  refrenul 
domol  al  Dimineţii  ceţoase  ridicându-se  către  ea  şi  se  trezi  dintr-odată.  Era  mai 
degrabă  un  cântec  de  femeie,  o  lamentaţie  cântată  de  o  mamă  în  zori,  după  o 
bătălie  crâncenă,  în  timp  ce  caută  printre  cadavre  trupul  singurului  ei  fiu.  Mama 
îşi  cântă  durerea  pentru  fiul  ei  mort,  gândi  Şansa,  dar  Marillion  plânge  după 
degetele  sale,  după  ochii  săi.  Cuvintele  cântecului  se  înălţau  ca  nişte  săgeţi, 
străpungând-o  prin  întuneric. 

O,  bunule  domn,  l-ai  văzut  pe- al  meu  fiu? 
Avea  părul  brun,  castaniu, 
Mi-  a  promis  că  acasă  revine, 
în  Oraşul  Wendish,  la  mine. 

Şansa  îşi  acoperi  urechile  cu  o  pernă  din  pene  de  gâscă,  să  înăbuşe  cântecul, 
dar  era  în  zadar.  Veniseră  zorile  şi  se  trezise,  iar  Lordul  Nestor  se  apropia,  urcând 
muntele. 

înaltul  Administrator  şi  suita  lui  ajunseră  la  Eyrie  după-amiaza,  târziu,  lăsând 
în  urma  lor  valea  scăldată  în  nuanţe  de  roşu  şi  auriu  şi  înfruntând  vântul  care  se 
stârnea.  îl  adusese  cu  el  pe  fiul  său,  Ser  Albar,  împreună  cu  o  duzină  de  cavaleri  şi 

douăzeci  de  oşteni.  Atât  de  mulţi  străini.  Şansa  le  privi  chipurile,  neliniştită, 
întrebându-se  dacă  erau  prieteni  sau  duşmani. 

Petyr  îşi  întâmpină  oaspeţii  într-o  tunică  de  catifea  neagră  cu  mâneci  gri  care 
se  asorta  cu  pantalonii  de  lână  şi  împrumuta  ochilor  săi  gri-verzui  o  oarecare 
întunecime.  Maester  Colemon  stătea  lângă  el,  cu  colanul  din  multe  metale  atârnat 
în  jurul  gâtului  său  lung,  osos.  Deşi  maesterul  era  cel  mai  înalt  dintre  cei  doi, 
Lordul  Protector  era  cel  care  atrăgea  privirea.  Se  părea  că,  pentru  astăzi,  îşi  lăsase 
zâmbetele  deoparte.  îl  ascultă  solemn  pe  Royce  prezentându-i  pe  cavalerii  care-1 
însoţiseră,  apoi  spuse: 

—  Lorzii  mei,  sunteţi  bine-veniţi  aici.  îl  cunoaşteţi,  desigur  pe  Maester 
Colemon.  Lord  Nestor,  ţi-o  aminteşti  pe  Alayne,  fiica  mea  naturală? 

—  Negreşit.  Lordul  Nestor  Royce  era  un  bărbat  cu  ceafa  groasă,  pieptul 
bombat,  pleşuv,  cu  barba  sură  şi  o  căutătură  încruntată.  îşi  înclină  capul  nici  mai 
mult,  nici  mai  puţin  de-un  centimetru,  salutând. 

Şansa  făcu  o  reverenţă,  prea  speriată  ca  să  vorbească,  de  teamă  că  ar  putea 
spune  ceva  greşit.  Petyr  o  ridică  în  picioare. 

—  Scumpa  mea,  fii  fetiţă  cuminte  şi  adu-1  pe  Lordul  Robert  în  Sala  înaltă  ca 
să-şi  primească  oaspeţii. 

—  Da,  tată.  Glasul  îi  sună  firav  şi  gâtuit.  Un  glas  de  mincinoasă,  gândi  ea, 
urcând  în  goană  scările  şi  traversând  veranda,  către  Turnul  Lunii.  Un  glas 
vinovat. 

Gretchel  şi  Maddy  îl  ajutau  pe  Robert  Arryn  să-şi  tragă  pantalonii  când  Şansa 
intră  în  dormitor.  Lordul  de  Eyrie  plânsese  din  nou.  Avea  ochii  roşii  şi  iritaţi, 
genele  scorţoase,  iar  nasul  umflat  îi  curgea.  Un  strat  de  muci  îi  sclipea  sub  o  nară, 
iar  buza  de  sus  îi  sângera,  acolo  unde  şi-o  muşcase.  Lordul  Nestor  nu  trebuie  să- 1 
vadă  aşa,  gândi  Şansa,  disperată. 

—  Gretchel,  adu-mi  ligheanul.  îl  luă  pe  băiat  de  mână  şi  îl  duse  lângă  pat. 
Prigorelul  meu  a  dormit  bine  azi-noapte? 

—  Nu.  Băiatul  îşi  trase  nasul.  N-am  dormit  niciun  pic,  Alayne.  Iarăşi  a  cântat, 
iar  uşa  mea  era  încuiată.  I-am  strigat  să  mă  lase  să  ies,  dar  n-a  venit  nimeni. 
Cineva  m-a  încuiat  în  cameră. 

—  Urât  din  partea  lui.  înmuind  o  bucată  de  pânză  moale  în  apă,  Şansa  începu 
să-i  cureţe  faţa...  cu  blândeţe,  o,  cu  nespusă  blândeţe.  Dacă-1  frecai  pe  Robert 
prea  tare,  putea  începe  să  tremure.  Băiatul  era  firav  şi  îngrozitor  de  mic  pentru 
vârsta  lui.  Avea  opt  ani,  dar  Şansa  văzuse  băieţi  de  cinci  ani  mai  mari  decât  el. 

începu  să-i  tremure  buza. 

—  Voiam  să  vin  să  dorm  cu  tine. 

Ştiu  că  voiai.  Prigorelul  era  obişnuit  să  se  caţere  în  pat,  lângă  mama  lui,  până 
când  aceasta  se  căsătorise  cu  Lordul  Petyr.  De  la  moartea  Lysei,  se  apucase  să 
hoinărească  prin  Eyrie,  în  căutarea  altor  paturi.  Cel  mai  mult  îi  plăcea  patul 
Şansei...  fapt  pentru  care  ea  îi  ceruse  lui  Ser  Luthor  Brune  să-i  încuie  uşa  în 

noaptea  trecută.  Nu  ar  fi  deranjat-o  dacă  doar  ar  fi  dormit,  dar  mereu  încerca  să  se 
ghemuiască  la  pieptul  ei,  iar  când  îl  apucau  convulsiile,  adesea  uda  patul. 

—  Lordul  Nestor  Royce  a  venit  de  la  Castelul  Lunii  să  te  vadă.  Şansa  îl  şterse 
sub  nas. 

—  Eu  nu  vreau  să-1  văd  pe  el,  răspunse  băiatul.  Vreau  o  poveste.  O  poveste  de- 
spre Cavalerul  înaripat. 

—  Mai  târziu,  spuse  Şansa.  Acum  trebuie  să-1  primeşti  pe  Lordul  Nestor. 

—  Lordul  Nestor  are  o  aluniţă,  spuse  el,  foindu-se.  Robert  se  temea  de  oamenii 
cu  aluniţe.  Mămica  spunea  că  e  îngrozitor. 

—  Bietul  meu  Prigorel.  Şansa  îi  netezi  părul  pe  spate.  Ţi-e  dor  de  ea,  ştiu.  Şi 
Lordului  Petyr  îi  e  dor  de  ea.  A  iubit-o  întocmai  ca  tine.  Era  o  minciună,  dar  bine 
intenţionată.  Singura  femeie  pe  care  o  iubise  Petyr  vreodată  era  mama  ucisă  a 
Şansei.  îi  mărturisise  asta  Lysei  chiar  înainte  de  a  o  împinge  pe  Poarta  Lunii.  Era 
nebună  şi  periculoasa.  Şi-a  ucis  soţul  şi  m-ar  fi  omorât  şi  pe  mine,  dacă  n-ar  fi 
venit  Petyr  să  mă  salveze. 

Dar  Robert  nu  trebuia  să  ştie  asta.  Era  doar  un  băieţel  bolnav,  care  îşi  iubise 
mama. 

—  Gata,  zise  Şansa,  arăţi  ca  un  adevărat  lord  acum.  Maddy,  adu-i  mantia. 

Era  o  mantie  din  lână  de  miel,  moale  şi  călduroasă,  de  un  bleu  frumos  care 
punea  în  evidenţă  culoarea  crem  a  tunicii  băiatului.  I-o  legă  în  jurul  umerilor  cu  o 
broşa  de  argint  în  formă  de  semilună  şi  îl  luă  de  mână.  Robert  o  urmă  supus,  o 
dată  în  viaţă. 

Sala  înaltă  fusese  închisă  de  la  moartea  lui  Lady  Lysa,  iar  pe  Şansa  o  treceau 
fiorii  să  intre  din  nou  acolo.  Sala  era  lungă,  somptuoasă  şi  frumoasă,  bănuia,  dar 
nu-i  plăcea  aici.  Era  un  loc  palid  şi  rece.  Pilaştrii  supli  arătau  ca  nişte  degete 
osoase,  iar  vinişoarele  subţiri  din  marmură  semănau  cu  venele  de  pe  picioarele 
unei  baborniţe.  Deşi  pe  pereţi  erau  înşirate  cincizeci  de  suporturi  de  argint,  doar 
douăzeci  de  torţe  fuseseră  aprinse,  astfel  că  umbrele  dansau  pe  podele  şi  bălteau 
în  fiecare  cotlon.  Paşii  lor  răsunau  pe  marmură,  iar  Şansa  auzea  vântul  şuierând  la 
Poarta  Lunii.  Nu  trebuie  să  mă  uit  la  ea,  altfel  încep  să  tremur  mai  rău  decât 
Robert. 

Cu  ajutorul  lui  Maddy,  îl  aşeză  pe  Robert  pe  tronul  său  din  lemn  de  copac  al 
inimii,  pe  un  maldăr  de  perne,  şi  trimise  vorbă  că  Excelenţa  Sa  e  gata  să-şi 
primească  oaspeţii.  Doi  străjeri  în  mantii  azurii  deschiseră  uşile,  în  capătul  celălalt 
al  sălii,  iar  Petyr  îi  pofti  înăuntru  şi  îi  conduse  de-a  lungul  covorului  albastru  care 
se  întindea  printre  şirurile  de  pilaştri  albi  ca  osul. 

Băiatul  îl  întâmpină  pe  Lordul  Nestor  cu  o  politeţe  miorlăită  şi  nu  pomeni 
nimic  de  aluniţa  lui.  Când  înaltul  Administrator  îl  întrebă  despre  mama  lui, 
mâinile  lui  Robert  începură  să  tremure  uşor. 

—  Marillion  i-a  făcut  rău  mamei  mele.  A  aruncat-o  pe  Poarta  Lunii. 

—  Excelenţa  Ta  a  văzut  asta?  întrebă  Ser  Marwyn  Belmore,  un  cavaler  deşirat, 

cu  părul  roşcat,  care  fusese  căpitanul  străjerilor  Lysei  până  când  Petyr  îl  înlocuise 
cu  Ser  Lothor  Brune. 

—  Alayne  a  văzut,  răspunse  biatul.  Şi  nobilul  meu  tată  vitreg. 

Lordul  Nestor  o  privi.  Ser  Albar,  Ser  Marwyn,  Maester  Colemon,  toţi  o 
priveau.  A  fost  mătuşa  mea,  dar  a  vrut  să  mă  omoare,  gândi  Şansa.  M-  a  târât  la 
Poarta  Lunii  şi  a  încercat  să  mă  împingă.  N-am  vrut  să  fiu  sărutată.  Construiam 
un  castel  de  zăpadă.  îşi  încrucişa  braţele,  ca  să-şi  oprească  tremurul. 

—  Iertaţi-o,  lorzii  mei,  spuse  Petyr  Baelish  cu  glas  domol.  încă  are  coşmaruri 
legate  de  ziua  aceea.  Nu  e  de  mirare  că  nu  suportă  să  vorbească  despre  asta.  Se 
apropie  de  ea  şi  o  cuprinse  cu  blândeţe  pe  după  umeri.  Ştiu  cât  ţi-e  de  greu, 
Alayne,  dar  prietenii  noştri  trebuie  să  audă  adevărul. 

—  Da.  îşi  simţea  gâtul  atât  de  uscat  şi  de  încordat  încât  aproape  că  era  dureros 
să  vorbească.  Am  văzut. . .  Eram  cu  Lady  Lysa  când. . .  O  lacrimă  i  se  rostogoli  pe 
obraz.  E  bine,  o  lacrimă  e  bună...  Când  Marillion. . .  a  împins-o.  Şi  spuse  povestea 
din  nou,  abia  auzind  vorbele  care-i  ţâşneau  de  pe  buze. 

Nici  nu  ajunse  la  jumătate,  că  Robert  începu  să  plângă,  cu  pernele  clătinându- 
se  periculos  sub  el. 

—  A  omorât-o  pe  mama.  Vreau  să  zboare!  Palmele  îi  tremurau  tot  mai  tare,  iar 
braţele  i  se  scuturau  şi  ele.  Capul  băiatului  se  smuci  şi  dinţii  începură  să-i 
clănţăne.  Să  zboare,  să  zboare.  Braţele  şi  picioarele  i  se  zbăteau  sălbatic.  Lothor 
Brune  se  apropie  cu  paşi  mari  de  dais,  tocmai  la  timp  să-1  prindă  pe  băiat  când 
alunecă  de  pe  tron.  Maester  Colemon  se  afla  doar  cu  un  pas  în  spate,  dar  nu  era 
nimic  de  făcut. 

Neajutorată  ca  şi  ceilalţi,  Şansa  nu  putea  decât  să  stea  şi  să  privească  cum 
convulsiile  îşi  urmau  cursul.  Unul  dintre  picioarele  lui  Robert  îl  lovi  pe  Ser 
Lothor  în  faţă.  Brune  înjură,  dar  rămase  pe  loc,  în  timp  ce  băiatul  se  zvârcolea,  se 
zbătea  şi  îşi  uda  pantalonii.  Oaspeţii  nu  scoaseră  o  vorbă.  Lordul  Nestor,  cel  puţin, 
mai  asistase  la  asemenea  crize.  Se  scurseră  momente  lungi  până  când  spasmele  lui 
Robert  începură  să  cedeze.  La  sfârşit,  micul  lord  era  atât  de  slăbit  încât  nu  se 
putea  ţine  pe  picioare. 

—  Mai  bine  duceţi-1  înapoi  în  pat  şi  puneţi-i  lipitori,  spuse  Lordul  Petyr.  Brune 
îl  ridică  pe  băiat  în  braţe  şi  îl  duse  spre  uşă.  Maester  Colemon  îi  urmă,  întunecat  la 
faţă. 

Când  sunetele  paşilor  se  stinseră,  Sala  înaltă  a  Castelului  Eyrie  se  cufundă  în 
linişte.  Şansa  auzea  vântul  nopţii  gemând  afară  şi  zgâriind  la  Poarta  Lunii.  Era 
foarte  înfrigurată  şi  foarte  obosită.  Trebuie  să  spun  povestea  din  nou?  se  întrebă 
ea. 

Dar  pesemne  fusese  suficient  de  convingătoare.  Lordul  Nestor  îşi  drese  glasul. 

—  Nu  mi-a  plăcut  cântăreţul  acela  de  la  bun  început,  mormăi  el.  Am  rugat-o 
pe  Lady  Lysa  să-1  alunge.  De  multe  ori  am  rugat-o. 

—  întotdeauna  i-ai  dat  sfaturi  bune,  lordul  meu,  spuse  Petyr. 

—  Nu  se  sinchisea  de  ele,  se  plânse  Royce.  Mă  asculta  fără  tragere  de  inimă  şi 
nu  se  sinchisea. 

—  Doamna  mea  era  prea  încrezătoare  pentru  lumea  aceasta.  Petyr  vorbi  atât  de 
tandru  încât  Şansa  ar  fi  putut  crede  că-şi  iubise  soţia.  Lysa  nu  putea  vedea  răul  din 
oameni,  doar  partea  lor  bună.  Marillion  cânta  melodii  frumoase,  iar  ea  a 
confundat  asta  cu  caracterul  lui. 

—  Ne-a  făcut  porci,  interveni  Ser  Albar  Royce.  Un  cavaler  grosolan,  lat  în 
umeri,  care-şi  rădea  bărbia,  dar  îşi  creştea  perciuni  negri  şi  deşi  care-i  încadrau 
faţa  hâdă  ca  nişte  garduri  vii,  Ser  Albar  era  varianta  mai  tânără  a  tatălui  său.  A 
compus  un  cântec  despre  doi  porci  care  grohăiau  în  jurul  unui  munte,  mâncând 
găinaţ  de  şoim,  continuă  el.  Ăştia  eram  noi,  dar  când  i-am  spus  asta,  mi-a  râs  în 
nas.  „Păi,  ser,  ăsta  e  un  cântec  despre  nişte  porci",  a  zis. 

—  Şi  de  mine  şi-a  bătut  joc,  interveni  Ser  Marwyn  Belmore.  Ser  Ding-Dong, 
aşa  m-a  poreclit.  Când  am  jurat  c-am  să-i  tai  limba,  a  alergat  la  Lady  Lysa  şi  s-a 
ascuns  sub  fustele  ei. 

—  După  cum  făcea  adesea,  punctă  Lordul  Nestor.  Era  un  laş,  dar  privilegiile 
de  care  se  bucura  din  partea  Lysei  îl  făceau  insolent.  îl  îmbrăca  în  straie  de  lord, 
i-a  dat  inele  de  aur  şi  o  cingătoare  din  pietre  ale  lunii. 

—  I-a  dat  până  şi  şoimul  preferat  al  Lordului  Jon.  Pieptarul  cavalerului  înfăţişa 
cele  şase  lumânări  albe  ale  Casei  Waxley.  Alteţa  Sa  iubea  pasărea  aceea.  I-o 
dăduse  Regele  Robert. 

Petyr  Baelish  suspină. 

—  Era  scandalos,  fu  el  de  acord,  iar  eu  am  pus  capăt  acestor  lucruri.  Lysa  a 
acceptat  să-1  alunge.  De  aceea  s-a  întâlnit  cu  el  aici,  în  ziua  aceea.  Ar  fi  trebuit  să 
fiu  cu  ea,  dar  nu  mi-am  închipuit  nicio  clipă...  dacă  n-aş  fi  insistat...  eu  am 
omorât-o. 

Nu,  gândi  Şansa,  n-ai  voie  să  spui  asta,  n-ai  voie  să  le  spui,  n-ai  voie.  Dar 
Albar  Royce  clătina  din  cap. 

—  Nu,  lordul  meu,  nu  trebuie  să  te  învinovăţeşti,  spuse  el. 

—  A  fost  mâna  cântăreţului,  fu  de  acord  tatăl  său.  Adu-1  aici,  Lord  Petyr.  Să 
punem  capăt  acestei  dezolante  afaceri. 

Petyr  Baelish  îşi  veni  în  fire  şi  spuse: 

—  Cum  doreşti,  lordul  meu.  Se  întoarse  către  străjerii  săi  şi  rosti  un  ordin,  iar 
cântăreţul  fu  adus  din  temniţe.  împreună  cu  el  veni  şi  temnicerul  Mord,  un  bărbat 
monstruos,  cu  ochi  mici  şi  negri  şi  o  faţă  lătăreaţă,  plină  de  cicatrici.  O  ureche  şi  o 
parte  dintr-un  obraz  îi  fuseseră  despicate  în  timpul  unei  bătălii,  dar  îi  rămăsese  o 
halcă  de  carne  albă,  cadaverică.  Hainele  îi  veneau  prost  şi  răspândeau  un  miros 
jilav,  stătut. 

Prin  contrast,  Marillion  arăta  aproape  elegant.  Cineva  îl  îmbăiase  şi  îl 
îmbrăcase  cu  o  pereche  de  pantaloni  azurii  şi  o  tunică  albă,  largă,  cu  mâneci 
bufante,  legată  la  brâu  cu  o  eşarfa  argintie,  un  dar  de  la  Lady  Lysa.  Mâinile  îi  erau 

acoperite  de  mănuşi  albe  de  mătase,  în  timp  ce  un  bandaj  de  mătase  albă  îi  scutea 
pe  lorzii  prezenţi  de  priveliştea  ochilor  lui. 

Mord  stătea  în  spatele  lui  cu  un  bici.  Când  temnicerul  îl  împunse  în  coaste, 
cântăreţul  se  lăsă  pe  un  genunchi. 

—  Bunii  mei  lorzi,  vă  cer  iertare. 
Lordul  Nestor  îl  privi  mânios. 

—  îţi  mărturiseşti  crima? 

—  Dacă  aş  avea  ochi,  aş  plânge.  Glasul  cântăreţului,  atât  de  puternic  şi  de 
hotărât  pe  timpul  nopţii,  era  acum  o  şoaptă  gâtuită.  Am  iubit-o  atât  de  mult,  nu 
puteam  suporta  s-o  văd  în  braţele  altuia,  să  ştiu  că  împărţea  patul  cu  el.  N-am  vrut 
să-i  fac  niciun  rău  iubitei  mele,  jur.  Am  zăvorât  uşa,  ca  să  nu  ne  tulbure  nimeni  în 
timp  ce-mi  declaram  pasiunea,  dar  Lady  Lysa  a  fost  atât  de  rece. . .  când  mi-a  spus 
că  poartă  în  pântece  copilul  Lordului  Petyr  m-a. . .  m-a  cuprins  o  nebunie. 

Şansa  nu-şi  dezlipea  ochii  de  la  mâinile  lui.  Grasa  Maddy  susţinea  că  Mord  îi 
tăiase  trei  degete,  ambele  degete  mici  şi  inelarul.  Cele  mici  păreau  într-adevăr 
oarecum  mai  ţepene  decât  celelalte,  dar,  cu  mănuşile  acelea,  era  greu  să-ţi  dai 
seama.  Poate  că  n-a  fost  decât  o  poveste.  De  unde  să  ştie  Maddy? 

—  Lordul  Petyr  a  fost  destul  de  bun  să  mă  lase  să-mi  păstrez  harpa,  spuse 
cântăreţul  orb.  Harpa  mea  şi...  limba...  ca  să-mi  pot  cânta  cântecele.  Lysei  îi 
plăceau  nespus  cântecele  mele. . . 

—  Luaţi  de  aici  creatura  asta,  altfel  am  s-o  omor  cu  mâinile  mele,  mârâi 
Lordul  Nestor.  Mi-e  silă  şi  să-1  privesc. 

—  Mord,  du-1  înapoi  în  celula  cerului,  spuse  Petyr. 

—  Da,  stăpâne.  Mord  îl  înhaţă  pe  Marillion  de  guler  cu  brutalitate.  Gura!  Când 
vorbi,  Şansa  văzu,  uluită,  că  dinţii  temnicerului  erau  din  aur.  Priviră  cum  îl  duce 
pe  cântăreţ  spre  uşă,  când  târându-1,  când  îmbrâncindu-1. 

—  Trebuie  să  moară,  decretă  Ser  Marywn  Belmore  după  ce  plecară.  Ar  fi 
trebuit  să  iasă  după  Lady  Lysa  pe  Poarta  Lunii. 

—  Fără  limbă,  adăugă  Ser  Albar  Royce.  Fără  limba  aia  mincinoasă  şi 
zeflemitoare. 

—  Am  fost  prea  blând  cu  el,  ştiu,  spuse  Petyr  Baelish,  pe  ton  de  scuză.  La 
drept  vorbind,  îl  compătimesc.  A  ucis  din  dragoste. 

—  Din  dragoste  sau  din  ură,  zise  Belmore,  trebuie  să  moară. 

—  Cât  de  curând,  zise  Lordul  Nestor  ţâfnos.  Nimeni  nu  zăboveşte  prea  mult  în 
celulele  cerului.  Văzduhul  îl  va  chema. 

—  S-ar  putea,  spuse  Petyr  Baelish,  dar  numai  el  ştie  când  va  răspunde  acestei 
chemări.  Făcu  un  semn  şi  străjerii  deschiseră  uşile  de  la  capătul  sălii.  Domnilor, 
ştiu  că  trebuie  să  fiţi  obosiţi  de  pe  drum.  Aveţi  cu  toţii  camere  pregătite  pentru 
noapte,  iar  mâncarea  şi  vinul  vă  aşteaptă  în  Sala  de  Jos.  Se  întoarse  către  Nestor 
Royce:  Lordul  meu,  mă  însoţeşti  în  salon,  la  o  cupă  de  vin?  Alayne,  draga  mea, 
vino  să  ne  serveşti. 

Un  foc  mocnit  ardea  în  salon,  unde  îi  aştepta  o  carafă  cu  vin.  Vin  auriu  de 
Arbor.  Şansa  umplu  cupa  Lordului  Nestor,  în  timp  ce  Petyr  scormonea  buştenii  cu 
un  vătrai  de  fier. 

Lordul  Nestor  se  aşeză  lângă  foc. 

—  Nu  se  termină  aici,  îi  spuse  lui  Petyr,  de  parcă  Şansa  nu  ar  fi  fost  de  faţă. 
Vărul  meu  are  de  gând  să-1  interogheze  el  însuşi  pe  cântăreţ. 

—  Yohn  Bronz  nu  are  încredere  în  mine.  Petyr  dădu  la  o  parte  un  buştean. 

—  Vrea  să  vină  în  forţă.  Symond  Templeton  îl  va  însoţi,  să  nu  te  îndoieşti.  Şi 
Lady  Waynwood,  mă  tem. 

—  Şi  Lordul  Belmore,  tânărul  Lord  Hunter,  Horton  Redfort.  îi  vor  aduce  pe 
Vânjosul  Sam  Stone,  pe  cei  din  Casele  Tollett,  Shett,  Coldwater,  câţiva  Corbray. 

—  Eşti  bine  informat.  Care  Corbray?  Nu  Lordul  Lyonel? 

—  Nu,  fratele  lui.  Ser  Lyn  nu  mă  place,  din  nu  ştiu  ce  motiv. 

—  Lyn  Corbray  e  un  om  periculos,  zise  Lordul  Nestor  evaziv.  Ce-ai  de  gând 
să  faci? 

—  Ce  pot  să  fac  decât  să-i  primesc  cu  braţele  deschise,  dacă  vin?  Petyr  mai 
aţâţă  încă  o  dată  flăcările  şi  lăsă  vătraiul  jos. 

—  Vărul  meu  vrea  să-ţi  ia  titlul  de  Lord  Protector. 

—  Dacă  e  aşa,  nu-1  pot  opri.  Eu  am  o  garnizoană  de  douăzeci  de  oameni. 
Lordul  Royce  şi  prietenii  lui  pot  aduna  douăzeci  de  mii.  Petyr  se  duse  la  cufărul 
de  stejar  aşezat  lângă  fereastră.  Yohn  Bronz  va  face  ce  va  voi,  spuse  el,  îngenun- 
chind. Deschise  cufărul,  scoase  un  sul  de  pergament  şi  i-1  aduse  Lordului  Nestor. 
Lordul  meu.  Acesta  e  un  semn  al  dragostei  pe  care  ţi-o  purta  doamna  mea. 

Şansa  îl  privi  pe  Royce  desfăşurând  pergamentul. 

—  Este. . .  este  neaşteptat,  lordul  meu. 
Şansa  era  uluită  să  vadă  lacrimi  în  ochii  lui. 

—  Neaşteptat,  dar  nu  nemeritat.  Doamna  mea  te  preţuia  mai  presus  de  toţi 
lorzii  ei  stegari.  Erai  stânca  ei,  îmi  spunea. 

—  Stânca  ei.  Lordul  Nestor  roşi.  A  spus  ea  asta? 

—  Adesea.  Iar  asta  -  Petyr  arătă  către  pergament  -  este  dovada. 

—  Asta...  asta  e  bine  de  ştiut.  Jon  Arryn  mă  preţuia,  ştiu,  dar  Lady  Lysa... 
Mi-a  arătat  dispreţ  când  am  venit  s-o  curtez  şi  m-am  temut. . .  Lordul  Nestor  îşi 
încreţi  fruntea.  Poartă  pecetea  Arryn,  după  câte  văd,  dar  semnătura. . . 

—  Lysa  a  fost  ucisă  înainte  ca  documentul  să-i  poată  fi  înfăţişat  pentru 
semnare,  aşa  că  am  semnat  eu,  ca  Lord  Protector.  Ştiu  că  asta  ar  fi  fost  dorinţa  ei. 

—  înţeleg.  Lordul  Nestor  înfăşură  pergamentul.  Eşti...  devotat,  lordul  meu. 
Da,  şi  nu  lipsit  de  curaj.  Unii  vor  socoti  nepotrivită  această  numire  şi  te  vor 
învinui  pentru  ea.  Postul  de  Păzitor  nu  s-a  moştenit  niciodată.  Arrynii  au  ridicat 
Castelul  Lunii,  în  zilele  când  încă  purtau  Coroana  Şoimului  şi  domneau  în  Vale  ca 
regi.  Eyrie  era  reşedinţa  lor  de  vară,  dar  când  începeau  să  cadă  ninsorile,  curtea  îşi 
făcea  coborârea.  Unii  consideră  Castelul  Lunii  ca  fiind  la  fel  de  regal  ca  Eyrie. 

—  De  trei  sute  de  ani,  Valea  n-a  mai  avut  niciun  rege,  sublinie  Petyr  Baelish. 

—  Au  venit  dragonii,  îl  aprobă  Lordul  Nestor.  Dar,  şi  după  aceea,  Castelul 
Lunii  a  rămas  al  Arrynilor.  Jon  Arryn  însuşi  a  fost  Păzitor  al  Castelului  cât  timp  a 
trăit  tatăl  său.  După  ce  a  urcat,  1-a  numit  pe  fratele  său  Ronnel  în  această  funcţie, 
iar  mai  târziu  pe  vărul  său  Denys. 

—  Lordul  Robert  nu  are  fraţi,  ci  doar  veri  îndepărtaţi. 

—  Adevărat.  Lordul  Nestor  strânse  pergamentul  în  mână.  Nu  voi  spune  că 
n-am  sperat  la  asta.  Cât  timp  Lordul  Jon  a  cârmuit  regatul,  ca  Mână,  mi-a  trecut 
prin  minte  să  fiu  stăpân  peste  Vale,  în  numele  lui.  Am  făcut  tot  ce  mi-a  cerut  şi  nu 
i-am  cerut  nimic  pentru  mine.  Dar,  cu  voia  zeilor,  am  dobândit  asta! 

—  Aşa  e,  spuse  Petyr,  iar  Lordul  Robert  doarme  mai  liniştit  ştiind  că  eşti 
mereu  acolo,  un  prieten  de  nădejde  la  poalele  muntelui  său.  Petyr  ridică  cupa: 
Aşadar,  un  toast,  lordul  meu.  Pentru  Casa  Royce,  Păzitori  ai  Castelului  Lunii... 
acum  şi  pentru  vecie. 

—  Acum  şi  pentru  vecie,  da!  Cupele  se  ciocniră. 

Mai  târziu,  mult  mai  târziu,  când  carafa  de  vin  auriu  de  Arbor  era  goală, 
Lordul  Nestor  îşi  luă  rămas-bun,  pentru  a  se  alătura  suitei  sale  de  cavaleri.  Şansa 
dormea  deja  în  picioare,  aşteptând  doar  să  se  vâre  în  pat,  dar  Petyr  o  prinse  de 
încheietura  mâinii. 

—  Vezi  ce  minuni  se  pot  făuri  cu  minciuni  şi  vin  auriu  de  Arbor? 

Oare  de  ce-i  venea  să  plângă?  Era  bine  că  Nestor  Royce  era  de  partea  lor. 

—  Au  fost  toate  minciuni? 

—  Nu  toate.  Lysa  îl  numea  adesea  pe  Nestor  stânca  ei,  deşi  nu  cred  că  era  un 
compliment.  Fiului  ei  îi  spunea  cocoloş.  Ştia  că  Lordul  Nestor  visează  să 
stăpânească  în  lege  Castelul  Lunii  cu  fapta,  nu  doar  cu  numele,  dar  Lysa  visa  să 
mai  aibă  fii  şi  voia  castelul  pentru  fratele  mai  mic  al  lui  Robert.  Petyr  se  ridică  în 
picioare:  înţelegi  ce  s-a  petrecut  aici,  Alayne? 

Şansa  şovăi  o  clipă. 

—  I-ai  dat  Lordului  Nestor  Castelul  Lunii,  ca  să-ţi  asiguri  sprijinul  lui. 

—  Aşa  e,  recunoscu  Petyr,  dar  stânca  noastră  este  un  Royce,  ceea  ce  înseamnă 
că  e  nespus  de  trufaş  şi  ţâfnos.  Dacă  l-aş  fi  întrebat  care  este  preţul  lui,  s-ar  fi 
umflat  ca  o  broască  furioasă,  simţindu-şi  onoarea  atinsă.  Dar  aşa...  omul  nu  e 
prost  pe  de-a-ntregul,  dar  minciunile  pe  care  i  le-am  servit  au  fost  mai  dulci  decât 
adevărul.  Vrea  să  creadă  că  Lysa  1-a  preţuit  mai  mult  decât  pe  alţi  lorzi  stegari. 
Unul  dintre  aceştia  este,  în  definitiv,  Yohn  Bronz,  iar  Nestor  e  foarte  conştient  că 
s-a  născut  din  ramura  mai  joasă  a  Casei  Royce.  Vrea  mai  mult  pentru  fiul  său. 
Oamenii  de  onoare  fac  pentru  copiii  lor  lucruri  pe  care  nu  s-ar  gândi  niciodată  să 
le  facă  pentru  ei  înşişi. 

Şansa  clătină  din  cap. 

—  Semnătura...  ai  fi  putut  să-1  pui  pe  Lordul  Robert  să  pună  degetul  şi  s-o 
sigilezi,  dar  în  schimb. . . 

—  ...  am  semnat  eu  însumi,  ca  Lord  Protector.  De  ce? 

—  Ca. . .  dacă  vei  fi  înlocuit  sau. . .  sau  omorât. . . 

—  Pretenţiile  Lordului  Nestor  faţă  de  Castelul  Lunii  vor  fi  puse  la  îndoială.  îţi 
garantez  că  e  conştient  de  asta.  Ai  fost  isteaţă  că  ţi-ai  dat  seama.  Dar  nici  nu  mă 
aşteptam  la  altceva  de  la  propria-mi  fiică. 

—  Mulţumesc.  Se  simţea  absurd  de  mândră  că  desluşise  lucrurile,  dar,  în 
acelaşi  timp,  nedumerită.  Dar  nu  sunt.  Fiica  ta.  Nu  chiar.  Vreau  să  spun,  mă 
prefac  a  fi  Alayne,  dar  tu  ştii. . . 

Degeţel  îi  duse  degetele  la  buze. 

—  Ştiu  ce  ştiu,  şi  tu  la  fel.  E  mai  bine  ca  unele  lucruri  să  rămână  nespuse, 
scumpa  mea. 

—  Chiar  şi  când  suntem  singuri? 

—  Mai  cu  seamă  când  suntem  singuri.  Altfel,  va  veni  o  zi  când  un  servitor  va 
intra  neanunţat  în  cameră,  sau  un  străjer  de  la  uşă  va  auzi  din  întâmplare  ceva  ce 
n-ar  trebui.  Vrei  să  mai  vezi  sânge  pe  sărmanele  noastre  mâini,  draga  mea? 

Chipul  lui  Marillion  plutea  parcă  în  faţa  ei,  cu  bandajul  alb  peste  ochi.  în 
spatele  lui,  îl  vedea  pe  Ser  Dontos,  cu  săgeţile  în  trup. 

—  Nu,  răspunse  Şansa.  Te  rog. 

—  Sunt  ispitit  să  spun  că  acesta  nu  este  un  joc,  fiica  mea,  dar  este,  desigur. 
Jocul  tronurilor. 

Eu  n-am  cerut  niciodată  să-l  joc.  Jocul  era  prea  periculos.  O  singură  scăpare 
şi  sunt  moartă. 

—  Oswell. . .  lordul  meu,  Oswell  m-a  adus  cu  barca  de  la  Debarcaderul 
Regelui,  în  noaptea  când  am  evadat.  Trebuie  să  ştie  cine  sunt. 

—  Dacă  e  pe  jumătate  la  fel  de  deştept  ca  o  căcărează  de  oaie,  aşa  ai  crede.  Ser 
Lothor  ştie  şi  el.  Dar  Oswell  e  în  slujba  mea  de  mult  timp,  iar  Brune  e  de  felul  lui 
un  om  scump  la  vorbă  .  Kettleblack  îl  urmăreşte  pe  Brune  pentru  mine,  iar  Brune 
îl  urmăreşte  pe  Kettleblack.  Să  n-ai  încredere  în  nimeni,  i-am  spus  cândva  lui 
Eddard  Stark,  dar  n-a  vrut  să-mi  dea  ascultare.  Tu  eşti  Alayne  şi  trebuie  să  fii 
Alayne  tot  timpul.  îi  puse  două  degete  pe  sânul  stâng.  Chiar  şi  aici.  în  inima  ta. 
Poţi  face  asta?  Poţi  să  fii  fiica  mea  în  inima  ta? 

—  Eu...  Nu  ştiu,  lordul  meu,  îi  venea  să  spună,  dar  nu  era  ceea  ce  el  voia  să 
audă.  Minciuni  şi  vin  auriu  de  Arbor,  gândi  ea.  Sunt  Alayne,  tată.  Cine  altcineva 
să  fiu? 

Lordul  Degeţel  o  sărută  pe  obraz. 

—  Cu  mintea  mea  şi  frumuseţea  Catelynei,  lumea  va  fi  a  ta,  scumpa  mea. 
Acum  du-te  la  culcare. 

Gretchel  aprinsese  un  foc  în  şemineu  şi  îi  aranjase  patul  de  puf.  Şansa  se 
dezbrăcă  şi  se  furişă  sub  pături.  în  noaptea  asta  nu  va  cânta,  se  rugă  ea,  nu  cu 
Lordul  Nestor  şi  ceilalţi  în  castel.  Nu  va  îndrăzni.  închise  ochii. 

Cândva  în  timpul  nopţii  se  trezi,  când  micul  Robert  se  cocoţă  în  patul  ei.  Am 

uitat  să-  i  spun  lui  Lothor  să- 1  încuie  din  nou,  îşi  dădu  ea  seama.  Nu  era  nimic  de 
făcut,  aşa  că-1  cuprinse  pe  după  umeri. 

—  Prigorel?  Poţi  să  rămâi,  dar  încearcă  să  nu  te  foieşti.  închide  ochii  şi  dormi, 
micuţule. 

—  Aşa  am  să  fac.  Băiatul  se  cuibări  mai  aproape  şi  îşi  aşeză  capul  între  sânii 
ei.  Alayne?  Acum  tu  eşti  mama  mea? 

—  Bănuiesc  că  da,  răspunse  ea. 

Dacă  o  minciună  era  bine  intenţionată,  nu  făcea  niciun  rău. 

FIICA  KRAKENULUI 

Sala  răsuna  de  glasurile  cherchelite  ale  bărbaţilor  Harlaw,  toţi  veri  îndepărtaţi. 
Fiecare  lord  îşi  atârnase  flamura  în  spatele  băncilor  pe  care  şedeau  oamenii  lui. 
Prea  puţini,  gândi  Asha  Greyjoy,  privind  în  jos  de  la  galerie,  mult  prea  puţini. 
Băncile  erau  pe  trei  sferturi  goale. 

Qarl  Fecioara  îi  spusese  asta,  pe  când  Vântul  Negru  se  apropia  dinspre  mare. 
Numărase  corăbiile  lungi  acostate  la  poalele  castelului  unchiului  său  şi  gura  i  se 
încleştase. 

—  N-au  venit,  remarcase  el,  sau  nu  destui.  Nu  se  înşela,  dar  Asha  nu  putea  să-i 
dea  dreptate  în  prezenţa  echipajului  ei,  care  i-ar  fi  putut  auzi.  Nu  le  punea  la 
îndoială  devotamentul,  însă  până  şi  oamenii  de  fier  ar  şovăi  să-şi  dea  viaţa  pentru 
o  cauză  pierdută. 

Oare  am  atât  de  puţini  prieteni?  Printre  flamuri,  văzu  peştele  argintiu  al  Casei 
Botley,  copacul  de  piatră  al  Casei  Stonetree,  leviatanul  negru  al  Casei  Volmark, 
ştreangurile  Casei  Myre.  Celelalte  erau  coasele  Casei  Harlaw.  Boremund  şi-o 
aşezase  pe-a  lui  pe  un  fond  albastru  palid,  Hotho  şi-o  înconjurase  cu  un  tiv 
crenelat,  iar  Cavalerul  o  alăturase  cocoşului  bălţat  al  Casei  mamei  sale,  pe  un 
blazon  scartelat.  Până  şi  Sigfryd  Păr-de-Argint  etala  două  coase,  simetric 
contrastante,  pe  un  fond  împărţit  pe  diagonală.  Doar  Lordul  Harlaw  însuşi  etala 
coasa  de  argint  simplă,  pe  un  fond  negru,  aşa  cum  fluturase  la  începutul 
vremurilor:  Rodrik,  zis  Cititorul,  Lord  al  Celor  Zece  Turnuri,  Lord  de  Harlaw, 
Harlaw  de  Harlaw. . .  unchiul  său  preferat. 

Jilţul  Lordului  Rodrik  era  gol.  Două  coase  din  argint  bătut  se  încrucişau 
deasupra  lui,  atât  de  mari  încât  până  şi  unui  uriaş  i-ar  fî  fost  greu  să  le  mânuiască, 
dar  sub  ele  nu  erau  decât  perne  goale.  Asha  nu  era  surprinsă.  Ospăţul  se  terminase 
de  mult.  Pe  mesele  de  lemn  mai  rămăseseră  doar  oase  şi  talere  unsuroase.  Restul 
era  băutură,  iar  unchiul  ei  Rodrik  nu  fusese  niciodată  atras  de  tovărăşia  beţivilor 
scandalagii. 

Asha  se  întoarse  către  Trei-Dinţi,  o  femeie  înfiorător  de  bătrână,  care  era 
îngrijitoarea  unchiului  său  încă  de  când  era  cunoscută  ca  Doisprezece-Dinţi. 

—  Unchiul  meu  e  cu  cărţile  sale? 

—  Da,  unde  să  fie?  Femeia  era  atât  de  bătrână  încât  un  septon  spusese  cândva 
că  trebuie  să  fi  fost  moaşa  Babei.  Asta  se  întâmpla  pe  când  Credinţa  era  încă 
tolerată  pe  insule.  Lordul  Rodrik  păstrase  septoni  la  Zece  Turnuri,  nu  pentru 
binele  sufletului  său,  ci  pentru  cărţi.  E  cu  cărţile  şi  cu  Botley.  Era  şi  el  acolo. 

Stindardul  lui  Botley  atârna  în  sală,  un  banc  de  peşti  argintii  pe  un  fond  verzui, 
deşi  Asha  nu-i  văzuse  Aripioara  Iute  printre  celelalte  corăbii. 

—  Am  auzit  că  unchiul  meu  Ochi-de-Cioară  a  poruncit  ca  Sawane  Botley  să 
fie  înecat. 

—  Ăsta  e  Lordul  Tristifer  Botley. 

Tris.  Se  întreba  ce  se  întâmplase  cu  Harren,  fiul  cel  mare  al  lui  Sawane.  Voi 
afla  cât  de  curând,  fără  doar  şi  poate.  Trebuie  să  fie  ciudat.  Nu-1  văzuse  pe  Tris 
Botley  de  când. . .  nu,  n-ar  trebui  să  stăruie  asupra  acestui  lucru. 

—  Şi  nobila  mea  mamă? 

—  în  pat,  răspunse  Trei-Dinţi.  în  Turnul  Umbrei. 

Da,  unde  altundeva?  Văduva  care  dăduse  numele  turnului  era  mătuşa  ei.  Lady 
Gwynesse  venise  acasă  ca  să-şi  jelească  soţul  care  murise  departe,  pe  Insula 
Frumoasă,  în  timpul  primei  rebeliuni  a  lui  Balon  Greyjoy. 

—  Voi  rămâne  doar  până-mi  trece  durerea,  îi  spusese  fratelui  ei,  deşi,  de  drept, 
Zece  Turnuri  ar  trebui  să  fie  al  meu,  căci  sunt  cu  şapte  ani  mai  mare.  Ani  lungi 
trecuseră  de  atunci,  dar  văduva  nu  plecase  încă,  jelind  şi  bodogănind  din  când  în 
când  că  acel  castel  ar  trebui  să  fie  al  ei.  Iar  acum  Lordul  Rodrik  are  sub 
acoperişul  său  o  a  doua  soră  văduvă,  pe  jumătate  nebună,  cugetă  Asha.  Nu  e  de 
mirare  că  îşi  găseşte  consolarea  în  cărţi. 

Chiar  şi  acum,  nu-i  venea  a  crede  că  acea  firavă,  bolnăvicioasă  Lady  Allanys  îi 
supravieţuise  soţului  ei,  Lordul  Balon,  care  păruse  atât  de  viguros  şi  de  puternic. 
Când  se  îmbarcase  ca  să  plece  la  război,  Asha  o  făcuse  cu  inima  grea,  temându-se 
că  mama  ei  ar  putea  să  moară  înainte  să  se  întoarcă.  Nicio  clipă  nu  se  gândise  că, 
în  schimb,  s-ar  putea  stinge  tatăl  ei.  Zeul  înecat  ne  joacă  tuturor  feste  dintre  cele 
mai  crude,  dar  oamenii  sunt  încă  şi  mai  cruzi.  O  furtună  stârnită  pe  neaşteptate  şi 
o  frânghie  ruptă  îl  trimiseseră  pe  Balon  Greyjoy  la  moarte.  Sau  aşa  se  susţine. 

Asha  îşi  văzuse  ultima  oară  mama  când  se  oprise  la  Zece  Turnuri  în  drumul  ei 
spre  nord,  spre  Deepwood  Motte.  Alannys  Harlaw  nu  avusese  niciodată  acel  gen 
de  frumuseţe  pe  care  o  slăveau  cântăreţii,  dar  fiica  ei  îi  iubise  chipul  dârz  şi 
puternic  şi  ochii  râzători.  însă  în  acea  ultimă  vizită  o  găsise  pe  Lady  Alannys  pe 
bancheta  de  lângă  fereastră,  cuibărită  sub  un  maldăr  de  blănuri,  cu  privirea 
pierdută  peste  mare.  Să  fie  aceasta  mama  mea  sau  năluca  ei?  îşi  amintea  că 
gândise  în  timp  ce-o  săruta  pe  obraz. 

Pielea  mamei  sale  era  subţire  ca  pergamentul,  părul  lung  îi  albise.  O  urmă  de 
mândrie  mai  rămăsese  în  felul  în  care-şi  ţinea  capul,  dar  ochii  îi  erau  slabi  şi 
înceţoşaţi,  iar  gura  îi  tremurase  când  se  interesase  de  Theon. 

—  Mi-ai  adus  copilaşul?  întrebase  ea.  Theon  avusese  zece  ani  când  fusese  dus 
la  Winterfell  ca  ostatic  şi  se  părea  că,  în  ceea  ce-o  privea  pe  Lady  Allanys,  avea  să 
fie  mereu  de  zece  ani. 

—  Theon  n-a  putut  veni,  îi  spusese  Asha.  Tata  1-a  trimis  să  pustiască  Ţărmul 
Stâncos.  Lady  Allanys  nu  avusese  nimic  de  zis  la  acestea.  Doar  clătinase  încet  din 
cap,  deşi  se  vedea  limpede  cât  de  adânc  o  răniseră  cuvintele  fiicei  sale. 

Iar  acum  trebuie  să-i  spun  că  Theon  e  mort  şi  să-i  vâr  încă  un  pumnal  în 
inimă.  Erau  deja  două  cuţite  îngropate  acolo.  Pe  lamele  lor  erau  scrise  cuvintele 
Rodrik  şi  Maron,  şi  adesea  se  răsuceau  noaptea  cu  cruzime.  Am  s-o  văd  mâine,  îşi 
jură  Asha.  Călătoria  fusese  lungă  şi  istovitoare,  nu  putea  să  facă  faţă  acum  unei 
întâlniri  cu  mama  ei. 

—  Trebuie  să  vorbesc  cu  Lordul  Rodrik,  îi  spuse  ea  lui  Trei-Dinţi.  Ocupă-te  de 
echipajul  meu,  după  ce  termină  de  descărcat  Vântul  Negru.  Vor  aduce  ostatici. 
Vreau  să  aibă  paturi  calde  şi  o  masă  fierbinte. 

—  Este  carne  rece  de  vită  în  bucătărie.  Şi  muştar,  din  Oraşul  Vechi,  într-un  vas 
mare  de  piatră.  Gândul  la  acel  muştar  o  făcu  pe  bătrână  să  zâmbească.  Un  singur 
dinte  lung  şi  maro  îi  ţâşnea  din  gingii. 

—  Asta  nu  va  ajunge.  Am  avut  un  drum  greu.  Vreau  să  aibă  ceva  fierbinte  în 
burtă.  Asha  îşi  agăţă  degetul  mare  de  centura  ţintată  din  jurul  şoldurilor.  Lady 
Glover  şi  copiii  nu  trebuie  să  ducă  lipsă  nici  de  lemne,  nici  de  căldură.  Puneţi-i 
într-un  turn,  nu  în  carcerele  subterane.  Pruncul  e  bolnav. 

—  Pruncii  sunt  adesea  bolnavi,  majoritatea  mor  şi  oamenilor  le  pare  rău.  îl  voi 
întreba  pe  stăpânul  meu  unde  să-i  duc  pe  aceşti  oameni  din  neamul  lupilor. 

Prinse  nasul  femeii  între  degetul  mare  şi  arătător  şi  îl  ciupi. 

—  Vei  face  cum  spun  eu.  Iar  dacă  acest  prunc  moare,  nimănui  n-o  să-i  pară 
mai  rău  decât  ţie. 

Trei-Dinţi  scânci  şi  promise  să  se  supună  până  când  Asha  îi  eliberă  nasul  şi  se 
duse  să-şi  caute  unchiul. 

Era  plăcut  să  se  plimbe  din  nou  prin  aceste  încăperi.  Asha  se  simţise  mereu  ca 
acasă  la  Zece  Turnuri,  mai  mult  decât  la  Pyke.  Nu  un  singur  castel,  zece  castele 
înghesuite  laolaltă,  gândise  ea,  prima  oară  când  le  văzuse.  îşi  amintea  goana  cu 
sufletul  la  gură,  în  susul  şi  în  josul  scărilor  şi  de-a  lungul  meterezelor  şi  podurilor 
acoperite,  pescuitul  pe  Cheiul  Lung  de  Piatră,  zilele  şi  nopţile  pierdute  în  mijlocul 
puzderiei  de  cărţi  ale  unchiului  său.  Stră-străbunicul  ei  ridicase  castelul,  cel  mai 
nou  de  pe  insule.  Lordul  Theomore  Harlaw  pierduse  trei  fii  în  leagăn  şi  dăduse 
vina  pe  beciurile  inundate,  pietrele  umede  şi  scurgerile  din  străvechiul  Castel 
Harlaw.  Zece  Turnuri  era  mai  aerisit,  mai  confortabil,  mai  bine  aşezat...  dar 
Lordul  Theomore  era  un  om  schimbător,  aşa  cum  ar  fi  putut  confirma  oricare 
dintre  nevestele  sale.  Avusese  şase,  la  fel  de  diferite  precum  cele  zece  turnuri  ale 
castelului. 

Turnul  Cărţii  era  cel  mai  masiv  dintre  toate,  de  formă  octogonală  şi  clădit  din 

blocuri  mari  de  piatră  cioplită.  Scara  era  construită  în  interiorul  grosimii  pereţilor. 
Asha  urcă  repede  către  cel  de-al  cincilea  nivel,  spre  camera  unde  citea  unchiul 
său.  Nu  că  ar  exista  vreo  cameră  unde  nu  citeşte.  Lordul  Rodrik  era  arareori  văzut 
fără  o  carte  în  mână,  fie  în  privată,  pe  puntea  Cântecului  Mării  sau  în  timp  ce 
ţinea  audienţe.  Asha  îl  văzuse  adesea  citind  în  jilţul  său,  sub  coasele  de  argint. 
Dădea  ascultare  fiecărui  caz  pe  măsură  ce  îi  era  prezentat,  îşi  pronunţa  verdictul. . . 
şi  citea  niţel  când  căpitanul  gărzilor  pleca  să-1  aducă  înăuntru  pe  următorul 
petiţionar. 

îl  găsi  aplecat  peste  o  masă  de  lângă  fereastră,  înconjurat  de  suluri  de 
pergament  care  ar  fi  putut  veni  din  Valyria,  dinainte  de  Urgie,  şi  de  cărţi  legate  în 
piele  groasă,  cu  încuietori  de  bronz  şi  fier.  Lumânări  din  ceară  de  albine,  groase  şi 
înalte  cât  braţul  unui  om,  ardeau  de  fiecare  parte  a  sa,  în  sfeşnice  din  fier 
împodobite.  Lordul  Rodrik  Harlaw  nu  era  nici  gras,  nici  slab,  nici  înalt,  nici 
scund,  nici  urât,  nici  frumos.  Avea  părul  castaniu,  la  fel  ca  ochii,  dar  barba-i 
scurtă  şi  îngrijită  încărunţise.  Una  peste  alta,  era  un  om  obişnuit,  care  se  remarca 
doar  prin  dragostea  sa  pentru  cuvântul  scris,  pe  care  atât  de  mulţi  oameni  de  fier  o 
găseau  perversă  şi  lipsită  de  bărbăţie. 

—  Unchiule.  închise  uşa  în  urma  ei.  Ce  aveai  atât  de  urgent  de  citit  încât  să-ţi 
lipseşti  oaspeţii  de  gazda  lor? 

—  Cartea  cărţilor  pierdute  scrisă  de  Arhimaesterul  Marwyn.  îşi  ridică  privirea 
de  pe  pagină,  ca  s-o  cerceteze.  Hotho  mi-a  adus  o  copie  din  Oraşul  Vechi.  Are  o 
fiică  pe  care  ar  vrea  s-o  iau  de  nevastă.  Lordul  Rodrik  lovi  cartea  cu  o  unghie 
lungă.  Vezi  aici?  Marwyn  susţine  că  ar  fi  găsit  trei  pagini  din  Semne  şi  prevestiri, 
viziuni  notate  de  fiica  fecioară  a  lui  Aenar  Targaryen,  înainte  ca  Urgia  să  se  abată 
asupra  Valyriei.  Lanny  ştie  că  eşti  aici? 

—  Deocamdată  nu.  Lanny  era  numele  de  alint  al  mamei  sale.  Doar  Cititorul  îi 
spunea  aşa.  Las-o  să  se  odihnească.  Asha  mută  un  teanc  de  cărţi  de  pe  un  taburet 
şi  se  aşeză.  Trei-Dinţi  pare  să-şi  fi  pierdut  încă  doi  dinţi.  Acum  îi  spui  Un-Dinte? 

—  Rar  se  întâmplă  să-i  spun  eu  cumva.  Femeia  mă  sperie.  Ce  oră  este?  Ser 
Rodrik  aruncă  o  privire  pe  fereastră,  la  marea  luminată  de  razele  lunii.  întuneric, 
deja?  N-am  observat.  Vii  târziu.  Te-am  aşteptat  acum  câteva  zile. 

—  Vânturile  ne-au  fost  potrivnice  şi  am  ostatici  la  care  trebuie  să  mă  gândesc. 
Soţia  şi  copiii  lui  Robert  Glover.  Cel  mai  mic  e  încă  la  sân,  iar  laptele  lui  Lady 
Glover  a  secat  în  timpul  călătoriei.  N-am  avut  de  ales  decât  să  acostez  Vântul 
Negru  pe  Ţărmul  Stâncos  şi  să-mi  trimit  oamenii  să  găsească  o  doică.  în  schimb, 
au  găsit  o  capră.  Copilei  nu-i  merge  bine.  Există  vreo  doică  în  sat?  Deepwood  e 
important  pentru  planurile  mele. 

—  Planurile  tale  trebuie  schimbate.  Vii  prea  târziu. 

—  Târziu  şi  înfometată.  îşi  întinse  picioarele  lungi  sub  masă  şi  întoarse 
paginile  celei  mai  apropiate  cărţi,  tratatul  unui  septon  despre  războiul  lui  Maegor 
cel  Crud  împotriva  Oamenilor  Sărmani.  O,  şi  mi-e  sete,  pe  deasupra.  Un  corn  cu 

bere  ar  aluneca  bine,  unchiule. 
Lordul  Rodrik  strânse  din  buze. 

—  Ştii  că  nu  îngădui  nici  mâncare,  nici  băutură  în  biblioteca  mea.  Cărţile. . . 

—  ...  ar  putea  fi  vătămate. 
Asha  râse.  Unchiul  ei  se  încruntă. 

—  Chiar  că-ţi  place  să  mă  provoci. 

—  O,  nu  fi  aşa  de  ofensat.  N-am  întâlnit  niciodată  un  bărbat  pe  care  să  nu-1 
provoc,  ar  trebui  să  ştii  asta  foarte  bine  de-acum.  Dar  destul  despre  mine.  Tu  cum 
te  simţi? 

Lordul  Rodrik  ridică  din  umeri. 

—  Destul  de  bine.  Ochii  îmi  slăbesc.  Am  trimis  la  Myr  după  lentile,  să  mă 
ajute  să  citesc. 

—  Iar  mătuşa  mea  cum  mai  e? 
Lordul  Rodrik  oftă. 

—  Tot  cu  şapte  ani  mai  în  vârstă  decât  mine  şi  convinsă  că  Zece  Turnuri  ar 
trebui  să  fie  al  ei.  Gwynesse  începe  să-şi  piardă  memoria,  dar  asta  nu  uită.  îşi 
jeleşte  soţul  pierdut  ca  în  ziua  când  a  murit,  deşi  nu  poate  întotdeauna  să-şi 
amintească  numele  lui. 

—  Nu  sunt  sigură  că  1-a  ştiut  vreodată.  Asha  închise  cartea  septonului  cu  o 
bufnitură.  Tata  a  fost  omorât? 

—  Mama  ta  aşa  crede. 

Au  fost  vremuri  când  mama  l-ar  fi  omorât  bucuroasă  cu  mâna  ei,  gândi  ea. 

—  Iar  unchiul  meu  ce  crede? 

—  Balon  a  căzut  şi  a  murit  când  podul  de  sfoară  s-a  rupt  sub  el.  Se  stârnea  o 
furtună  şi  podul  se  legăna  şi  se  răsucea  cu  fiecare  pală  de  vânt.  Rodrik  ridică  din 
umeri.  Sau  aşa  ni  s-a  spus.  Maester  Wendamyr  i-a  trimis  o  pasăre  mamei  tale. 

Asha  îşi  scoase  încet  pumnalul  din  teacă  şi  începu  să-şi  cureţe  murdăria  de  sub 
unghii. 

—  Trei  ani  plecat,  şi  Ochi-de-Cioară  se  întoarce  tocmai  în  ziua  când  moare 
tatăl  meu. 

—  A  doua  zi,  după  câte  am  auzit.  Liniştea  era  încă  pe  mare  când  a  murit 
Balon,  sau  aşa  se  spune.  Oricum,  sunt  de  acord  că  întoarcerea  lui  Euron  a  venit. . . 
la  momentul  potrivit,  să  spunem? 

—  Eu  nu  aş  spune  aşa.  Asha  lovi  cu  vârful  pumnalului  în  masă.  Unde  sunt 
corăbiile  mele?  Am  numărat  patruzeci  de  corăbii  lungi  legate  la  poalele 
castelului,  nici  pe  departe  destule  ca  să-1  alunge  pe  Ochi-de-Cioară  de  pe  scaunul 
tatălui  meu. 

—  Am  trimis  chemarea.  în  numele  tău,  din  dragostea  pe  care  ţi-o  port  şi  pe 
care  i-o  port  mamei  tale.  Casa  Harlaw  a  venit.  La  fel  şi  Casele  Stonetree  şi 
Volmark.  Câţiva  din  Casa  Myre. . . 

—  Toţi  din  insula  Harlaw...  o  singură  insulă  din  şapte.  Am  văzut  un  singur 

stindard  al  Casei  Botley  în  sală.  Unde  sunt  corăbiile  de  la  Saltcliffe,  de  la 
Orkwood  şi  de  la  Wykuri? 

—  Baelor  Blacktyde  a  venit  de  la  Blacktyde  ca  să  se  consulte  cu  mine  şi  a 
ridicat  ancora  de  îndată.  Lordul  Rodrik  închise  Cartea  cărţilor  pierdute.  Acum 
trebuie  să  fie  la  Vechiul  Wyk. 

—  Vechiul  Wyk?  Asha  se  temuse  că  avea  să  spună  că  sunt  cu  toţii  la  Pyke, 
să-şi  prezinte  omagiile  lui  Ochi-de-Cioară.  De  ce  la  Vechiul  Wyk? 

—  Credeam  c-ai  auzit.  Aemon  Părumed  a  cerut  un  plebiscit. 
Asha  îşi  dădu  capul  pe  spate  şi  râse. 

—  Zeul  înecat  trebuie  că  i-a  vârât  unchiului  Aeron  un  nisetru  în  fund.  Un 
plebiscit?  E  vreo  glumă  sau  chiar  vorbeşte  serios? 

—  Părumed  n-a  mai  glumit  de  când  a  fost  înecat.  Iar  ceilalţi  preoţi  au  răspuns 
chemării.  Orbul  Beron  Blackyde,  Târle  Cel-de-Trei-Ori-înecat. . .  până  şi  Bătrânul 
Pescăruş  Cenuşiu  a  părăsit  stânca  aia  pe  care  locuieşte  ca  să  vestească  acest 
plebiscit  pe  tot  cuprinsul  Harlawului.  Căpitanii  se  adună  la  Vechiul  Wyk  chiar  în 
clipa  asta. 

Asha  era  uluită. 

—  Ochi-de-Cioară  a  fost  de  acord  să  participe  la  această  farsă  sacră  şi  să 
accepte  verdictul  ei? 

—  Ochi-de-Cioară  nu  mi  se  destăinuie.  De  când  m-a  chemat  la  Pyke  să-mi 
prezint  omagiile,  n-am  mai  primit  nicio  veste  de  la  Euron. 

Un  plebiscit.  Asta  e  ceva  nou...  sau,  mai  degrabă,  ceva  foarte  vechi. 

—  Şi  unchiul  meu  Victarion?  Ce  părere  are  despre  ideea  lui  Părumed? 

—  Victarion  a  fost  înştiinţat  de  moartea  tatălui  tău.  Şi  despre  acest  plebiscit, 
nu  mă  îndoiesc.  Mai  mult  de-atât,  n-am  ce  să  spun. 

Mai  bine  un  plebiscit  decât  un  război. 

—  Cred  c-am  să  sărut  picioarele  mirositoare  ale  lui  Părumed  şi  am  să-i  culeg 
algele  dintre  degete.  Asha  scoase  pumnalul  din  teacă  şi  îl  vârî  la  loc.  Un  nenorocit 
de  plebiscit. 

—  La  Vechiul  Wyk,  confirmă  Lordul  Rodrik.  Deşi  mă  rog  să  nu  fie  nenorocit. 
Am  consultat  Istoria  oamenilor  de  fier  a  lui  Haereg.  Ultima  oară  când  regii  de 
sare  şi  regii  de  piatră  s-au  întâlnit  la  un  plebiscit,  Urrion  din  Orkmont  a  dat 
drumul  oştenilor  săi,  înarmaţi  cu  securi,  printre  ei,  iar  coastele  Naggăi  s-au  înroşit 
de  sânge.  Casa  Greyiron  a  domnit  fără  să  fie  aleasă  timp  de  o  mie  de  ani,  din  ziua 
aceea  neagră  şi  până  la  venirea  andalilor. 

—  Trebuie  să-mi  împrumuţi  cartea  lui  Haereg,  unchiule.  Asha  trebuia  să  afle 
tot  ce  putea  despre  plebiscite  înainte  să  ajungă  la  Vechiul  Wyk. 

—  Poţi  s-o  citeşti  aici.  E  veche  şi  fragilă.  Lordul  Rodrik  o  cercetă, 
încruntându-se.  Arhimaesterul  Rigney  a  scris  cândva  că  istoria  e  o  roată,  căci 
natura  omului  este  fundamental  neschimbată.  Ceea  ce  s-a  întâmplat,  vrând- 
nevrând,  se  va  mai  întâmpla,  spunea  el.  Mă  gândesc  la  asta  ori  de  câte  ori  meditez 

la  Ochi-de-Cioară.  Vorbele  lui  Euron  Greyjoy  sună  ciudat  de  asemănător  cu  ale 
lui  Urron  Greyiron  în  urechile  astea  bătrâne  ale  mele.  Nu  voi  merge  la  Vechiul 
Wyk.  Şi  n-ar  trebui  să  te  duci  nici  tu. 
Asha  zâmbi. 

—  Şi  să  pierd  primul  plebiscit  organizat  de. . .  cât  timp  a  trecut,  unchiule? 

—  Patru  mii  de  ani,  dacă  e  să-i  dăm  crezare  lui  Haereg.  Jumătate  pe-atât,  dacă 
accepţi  argumentele  Maesterului  Denestan  din  întrebări.  N-are  niciun  rost  să 
mergi  la  Vechiul  Wyk.  Acest  vis  de  domnie  e  o  nebunie  pe  care  o  avem  în  sânge. 
I-am  spus  asta  tatălui  tău  prima  oară  când  s-a  ridicat,  iar  acum  e  mai  adevărat 
decât  atunci.  De  pământ  avem  noi  nevoie,  nu  de  coroane.  Cu  Stannis  Baratheon  şi 
Tywin  Lannister  luptându-se  pentru  Tronul  de  Fier,  aveam  şansa  rară  de  a  ne 
spori  domeniile.  Haide  să  ţinem  partea  unuia  sau  a  altuia,  să-1  ajutăm  să 
dobândească  victoria  cu  flotele  noastre,  iar  apoi  să-i  cerem  regelui  recunoscător 
pământurile  de  care  avem  nevoie. 

—  Ar  merita  să  mă  gândesc  la  asta  după  ce  mă  aşez  pe  Stânca  Mării,  spuse 
Asha. 

Unchiul  ei  oftă. 

—  Nu  vrei  să  auzi  asta,  Asha,  dar  nu  vei  fi  aleasă.  Nicio  femeie  n-a  domnit 
vreodată  asupra  oamenilor  de  fier.  Gwynesse  este  cu  şapte  ani  mai  bătrână  decât 
mine,  dar  când  tatăl  nostru  a  murit,  Zece  Turnuri  mi-a  revenit  mie.  La  fel  se  va 
întâmpla  cu  tine.  Eşti  fiica  lui  Balon,  nu  fiul  lui.  Şi  ai  trei  unchi. 

—  Patru. 

—  Trei  unchi  krakeni.  Eu  nu  sunt  pus  la  socoteală. 

—  Eu  te  pun.  Atât  timp  cât  îl  am  pe  unchiul  meu  de  la  Zece  Turnuri,  insula 
Harlaw  este  a  mea. 

Harlaw  nu  era  cea  mai  mare  dintre  Insulele  de  Fier,  dar  era  cea  mai  bogată  şi 
cea  mai  populată,  iar  puterea  Lordului  Rodrik  nu  avea  să  fie  nesocotită.  Pe  insula 
Harlaw,  Harlaw  nu  avea  rival.  Casele  Volmark  şi  Stonetree  aveau  cele  mai  mari 
proprietăţi  pe  insulă  şi  se  mândreau  cu  renumiţii  lor  căpitani  şi  cu  fioroşii  lor 
războinici,  dar  până  şi  cei  mai  feroce  plecau  genunchiul  în  faţa  coasei.  Casele 
Kenning  şi  Myre,  cândva  duşmani  înverşunaţi,  fuseseră  demult  înfrânte  şi 
subjugate. 

—  Verii  mei  îmi  sunt  loiali  şi  într-un  război  aş  dispune  cu  siguranţă  de  săbiile 
şi  de  corăbiile  lor.  Dar  într-un  plebiscit. . . 

Lordul  Rodrik  clătină  din  cap. 

—  Sub  oasele  Naggăi,  orice  căpitan  este  egal.  S-ar  putea  ca  unii  să-ţi  strige 
numele,  nu  mă  îndoiesc.  Dar  nu  destui.  Iar  când  strigătele  vor  răsuna  pentru 
Victarion  sau  Ochi-de-Cioară,  unii  dintre  cei  care  stau  acum  şi  beau  la  masa  mea 
li  se  vor  alătura  celorlalţi.  Am  spus-o  şi  o  repet,  nu-ţi  îndrepta  corabia  înspre 
această  furtună.  Lupta  ta  este  zadarnică. 

—  Nicio  luptă  nu  este  zadarnică  înainte  de  a  fi  purtată.  Eu  am  întâietate.  Eu 

sunt  moştenitoarea  trupului  lui  Balon. 

—  încă  eşti  un  copil  îndărătnic.  Gândeşte-te  la  biata  ta  mamă.  Eşti  tot  ce  i-a 
mai  rămas  lui  Lanny.  Voi  da  foc  Vântului  Negru,  dacă  va  fi  nevoie,  ca  să  te 
păstrez  aici. 

—  Ce,  şi-ai  să  mă  faci  să  înot  până  la  Vechiul  Wyk? 

—  Un  drum  lung  şi  rece  pentru  o  coroană  pe  care  n-o  poţi  păstra.  Tatăl  tău  a 
avut  mai  mult  curaj  decât  judecată.  Vechiul  Wyk  a  slujit  bine  insulele  când  eram 
un  singur  regat  mic  printre  multe  altele,  dar  Cucerirea  lui  Aegon  a  pus  capăt 
acestui  lucru.  Balon  a  refuzat  să  vadă  ceea  ce  era  limpede  în  faţa  lui.  Vechiul  Wyk 
a  murit  odată  cu  Harren  cel  Negru  şi  fiii  lui. 

—  Ştiu  asta.  Asha  îşi  iubise  tatăl,  dar  nu  se  amăgea.  Balon  fusese  orb  în 
anumite  privinţe.  Un  om  curajos,  dar  un  stăpân  nepriceput.  Asta  înseamnă  că 
trebuie  să  trăim  şi  să  murim  ca  robi  ai  Tronului  de  Fier?  Dacă  sunt  stânci  la 
tribord  şi  o  furtună  la  babord,  un  căpitan  înţelept  virează  în  cea  de-a  treia  direcţie. 

—  Arată-mi  a  treia  direcţie. 

—  Am  să-ţi  arăt. . .  la  plebiscitul  meu.  Unchiule,  cum  te  poţi  gândi  să  nu  iei 
parte?  Va  fi  istoria  vie. . . 

—  Eu  prefer  istoria  mea  moartă.  Istoria  moartă  e  scrisă  cu  cerneală,  cea  vie,  cu 
sânge. 

—  Vrei  să  mori  bătrân  şi  laş  în  patul  tău? 

—  Cum  altfel?  Dar  nu  înainte  de  a  termina  de  citit.  Lordul  Rodrik  se  îndreptă 
către  fereastră.  N-ai  întrebat  de  nobila  ta  mamă. 

Mi-  e  frică. 

—  Cum  se  simte? 

—  Mai  viguroasă.  S-ar  putea  să  ne  îngroape  pe  toţi.  Cu  siguranţă  te  va  îngropa 
pe  tine,  dacă  insişti  în  această  nebunie.  Mănâncă  mai  mult  decât  la  început  când  a 
venit  aici  şi  adesea  doarme  neîntoarsă  toată  noaptea. 

—  Bine.  în  ultimii  ei  ani  de  la  Pyke,  Lady  Alannys  avea  insomnii.  Hoinărea 
noaptea  prin  încăperi,  cu  o  lumânare  în  mână,  căutându-şi  fiii.  „Maron"  striga  ea 
cu  glas  ascuţit.  „Rodrik,  unde  eşti?  Theon,  copilaşul  meu,  vino  la  mama!"  De 
multe  ori  Asha  îl  privise  pe  maester  scoţând  aşchii  din  călcâiele  mamei  sale, 
dimineaţa,  după  ce  traversase  desculţă  podul  unduitor  de  scânduri  către  Turnul 
Mării.  Am  s-o  văd  dimineaţă. 

—  Va  întreba  de  Theon. 
Prinţul  Winterfellului. 

—  Ce  i-ai  spus? 

—  Mai  nimic.  N-am  avut  ce  să-i  spun.  Şovăi.  Eşti  sigură  că  e  mort? 

—  Nu  sunt  sigură  de  nimic. 

—  Ai  găsit  un  cadavru? 

—  Am  găsit  bucăţi  din  multe  cadavre.  Au  fost  acolo  doi  lupi  înaintea 
noastră. . .  din  cei  cu  patru  picioare,  dar  n-au  arătat  pic  de  respect  pentru  rudele  lor 

cu  două.  Oasele  celor  ucişi  erau  împrăştiate,  crăpate  până  la  măduvă.  Mărturisesc 
că  a  fost  greu  să-mi  dau  seama  ce  s-a  petrecut  acolo.  Arăta  de  parcă  nordicii  s-ar 
fi  luptat  între  ei. 

—  Ciorile  se  bat  pentru  carnea  unui  mort  şi  se  omoară  între  ele  pentru  ochii 
lui.  Lordul  Rodrik  privi  în  largul  mării,  urmărind  jocul  razelor  de  lună  deasupra 
valurilor.  Am  avut  un  singur  rege,  apoi  cinci.  Acum  nu  văd  decât  ciori, 
încăierându-se  deasupra  cadavrelor  Westerosului.  închise  obloanele.  Nu  te  duce  la 
Vechiul  Wyk,  Asha.  Rămâi  cu  mama  ta.  Mă  tem  că  n-o  vom  mai  avea  multă 
vreme  printre  noi. 

Asha  se  foi  în  scaun. 

—  Mama  mea  m-a  învăţat  să  fiu  curajoasă.  Dacă  nu  merg,  îmi  voi  petrece  tot 
restul  vieţii  întrebându-mă  ce  s-ar  fi  întâmplat  dacă  aş  fi  mers. 

—  Dacă  te  duci,  s-ar  putea  să-ţi  mai  rămână  din  viaţă  prea  puţin  ca  să-ţi  mai 
pui  întrebări. 

—  Mai  bine  decât  să  mă  lamentez  o  viaţă  întreagă  că  Stânca  Mării  îmi 
aparţinea  mie  de  drept.  Eu  nu  sunt  Gwynesse. 

Asta  îl  făcu  să  tresară. 

—  Asha,  cei  doi  fii  voinici  ai  mei  au  ajuns  hrană  pentru  crabii  din  Insula 
Frumoasă.  Nu  cred  c-am  să  mă  recăsătoresc.  Rămâi,  şi  am  să  te  numesc 
moştenitoare  la  Zece  Turnuri.  Mulţumeşte-te  cu  asta. 

—  Zece  Turnuri?  Aş  vrea  să  pot.  Verilor  tăi  nu  le  va  plăcea  deloc  asta. 
Cavalerul,  bătrânul  Sigfryd,  Hotho  Cocoşatul... 

—  Ei  au  pământurile  şi  reşedinţele  lor. 

Adevărat.  Umed,  în  ruină,  Castelul  Harlaw  aparţinea  bătrânului  Sigfryd 
Harlaw  Păr-de-Argint;  cocoşatul  Hotho  Harlaw  îşi  avea  reşedinţa  la  Turnul 
Sclipirii  pe  un  pisc  deasupra  coastei  de  vest.  Cavalerul,  Ser  Harras  Harlaw,  îşi 
avea  reşedinţa  la  Grădina  Cenuşie;  Boremund  cel  Albastru  domnea  în  vârful 
Colinei  Baborniţei.  Dar  fiecare  era  supusul  Lordului  Rodrik. 

—  Boremund  are  trei  fii,  Sigfryd,  Păr-de-Argint  are  nepoţi,  iar  Hotho  are 
ambiţii,  spuse  Asha.  Cu  toţii  vor  să-ţi  fie  urmaşi,  până  şi  Sigfryd.  Omul  ăla  are  de 
gând  să  trăiască  veşnic. 

—  Cavalerul  va  fi  Lord  de  Harlaw  după  mine,  spuse  unchiul  ei,  dar  poate 
domni  din  Grădina  Cenuşie  la  fel  de  bine  ca  de  aici.  Pentru  castel,  pleacă 
genunchiul  în  faţa  lui  şi  Ser  Harras  te  va  apăra. 

—  Mă  pot  apăra  şi  singură,  unchiule,  sunt  un  kraken.  Asha,  de  Casa  Greyjoy. 
Se  ridică  în  picioare.  Tronul  tatălui  meu  îl  vreau,  nu  al  tău.  Coasele  alea  ale  tale 
par  periculoase.  Una  ar  putea  să  cadă  şi  să-mi  taie  capul.  Nu,  am  să  stau  pe  Stânca 
Mării. 

—  Atunci  eşti  doar  o  altă  cioară  care  ţipă  după  hoituri.  Rodrik  se  aşeză  din  nou 
în  spatele  mesei.  Du-te,  vreau  să  mă  întorc  la  Arhimaesterul  Marwyn  şi  la 
căutarea  lui. 

—  Anunţă-mă  dacă  mai  găseşte  încă  o  pagină.  Unchiul  ei  era  unchiul  ei.  Nu 
avea  să  se  schimbe  niciodată.  Dar  va  veni  la  Vechiul  Wyk,  indiferent  ce  spune. 

Probabil  că  echipajul  îşi  lua  deja  cina  în  castel.  Asha  ştia  că  ar  trebui  să  li  se 
alăture,  să  le  vorbească  despre  adunarea  de  la  Vechiul  Wyk  şi  ce  însemna  ea 
pentru  ei.  Oamenii  ei  o  vor  sprijini,  neclintiţi,  dar  va  avea  nevoie  şi  de  ceilalţi:  de 
verii  ei  Harlaw,  de  Casele  Volmark  şi  Stometree.  Pe  ei  trebuie  să-i  câştig. 
Victoria  ei  la  Deepwood  Motte  avea  să-i  fie  de  mare  ajutor,  odată  ce  oamenii  săi 
începeau  să  se  fălească,  aşa  cum  ştia  că  vor  face.  Echipajul  Vântului  ei  Negru 
simţea  o  mândrie  perversă  faţă  de  faptele  femeii-căpitan.  Jumătate  dintre  ei  o 
iubeau  ca  pe  o  fiică,  iar  cealaltă  jumătate  voiau  să-i  desfacă  picioarele,  dar  şi  unii, 
şi  alţii  şi-ar  fi  dat  viaţa  pentru  ea.  Şi  eu  pentru  ei,  gândea  ea,  în  timp  ce  intră  pe 
uşa  de  la  baza  scărilor,  în  curtea  scăldată  în  lumina  lunii. 

—  Asha?  O  umbră  păşi  de  după  fântână. 

Mâna  i  se  îndreptă  numaidecât  spre  pumnal...  până  când  lumina  lunii 
transformă  silueta  întunecată  într-un  bărbat  cu  mantie  din  piele  de  focă.  O  altă 
nălucă. 

—  Tris,  mă  aşteptam  să  te  găsesc  în  castel. 

—  Voiam  să  te  văd. 

—  Ce  parte  din  mine,  mă  întreb?  Asha  zâmbi  larg.  Ei,  bine,  iată-mă,  în  toată 
firea.  Uită-te  cât  pofteşti. 

—  Văd  o  femeie.  Se  apropie.  Şi  încă  una  frumoasă. 

Tristifer  Botley  se  mai  îngrăşase  de  când  îl  văzuse  ultima  oară,  dar  avea 
aceleaşi  plete  rebele  pe  care  şi  le  amintea  şi  ochii  mari  şi  încrezători  ca  de  focă. 
Ochi  suavi,  într- adevăr.  Asta  era  problema  cu  bietul  Tristifer,  era  prea  suav 
pentru  Insulele  de  Fier.  A  devenit  chipeş,  gândi  ea.  Copil  fiind,  Tris  fusese  chinuit 
de  coşuri.  Asha  îndurase  aceeaşi  năpastă,  poate  tocmai  asta  îi  apropiase. 

—  Mi-a  părut  rău  când  am  auzit  de  tatăl  tău,  îi  spuse  ea. 

—  Iar  eu  îl  plâng  pe  al  tău. 

De  ce?  aproape  întrebă  Asha.  Bolton  fusese  cel  care-1  trimisese  pe  băiat  de  la 
Pyke,  să  fie  pupilul  lui  Baelor  Blacktyde. 

—  E  adevărat  că  acum  eşti  Lord  Botley? 

—  Cu  numele,  cel  puţin.  Harren  a  murit  la  Moat  Cailin.  Unul  dintre  diavolii 
mlaştinilor  1-a  lovit  cu  o  săgeată  otrăvită.  Dar  sunt  lord  peste  nimic.  Când  tata  a 
renunţat  la  pretenţiile  sale  faţă  de  Stânca  Mării,  Ochi-de-Cioară  1-a  înecat  şi  i-a 
obligat  pe  unchii  mei  să-i  jure  credinţă.  Chiar  şi  după  aceea,  a  dat  Crângului  de 
Fier  pământurile  tatălui  meu.  Lordul  Wynch  a  fost  primul  care  a  plecat  genun- 
chiul şi  care  i-a  spus  rege. 

Casa  Wynch  avea  autoritate  în  Pyke,  dar  Asha  avu  grijă  să  nu-şi  arate  spaima. 

—  Wynch  n-a  avut  niciodată  curajul  tatălui  tău. 

—  Unchiul  tău  1-a  cumpărat,  zise  Tris.  Tăcerea  s-a  întors  cu  calele  încărcate  de 
comori.  Argintărie  şi  perle,  smaralde  şi  rubine,  safire  mari  cât  ouăle,  saci  de  bani, 

grei  de  nu-i  putea  ridica  un  singur  om...  Ochi-de-Cioară  cumpăra  prieteni  în 
stânga  şi-n  dreapta.  Unchiul  meu  Germund  îşi  zice  acum  Lord  Botley  şi 
stăpâneşte  Lordsportul,  ca  om  al  unchiului  tău. 

—  Tu  eşti  adevăratul  Lord  Botley,  îl  asigură  ea.  După  ce  Stânca  Mării  va  fi  a 
mea,  pământurile  tatălui  tău  vor  fi  recuperate. 

—  Dacă  vrei.  Pentru  mine  nu  înseamnă  nimic.  Eşti  atât  de  frumoasă  în  lumina 
lunii,  Asha.  Femeie  în  toată  firea  acum,  dar  îmi  amintesc  când  erai  doar  o  fetiţă 
slabă,  cu  faţa  plină  de  coşuri. 

De  ce  toată  lumea  trebuie  să  pomenească  de  coşuri? 

—  îmi  amintesc  şi  eu  asta.  Dar  nu  cu  atâta  duioşie  ca  tine.  Dintre  cei  cinci 
băieţi  pe  care  mama  ei  îi  adusese  la  Pyke  ca  să-i  crească,  după  ce  Ned  Stark  îi 
luase  ostatic  ultimul  fiu  în  viaţă,  Tris  fusese  cel  mai  apropiat  de  vârsta  Ashei.  Nu 
era  primul  băiat  pe  care-1  sărutase,  dar  fusese  primul  care-i  dezlegase  panglicile 
pieptarului  şi  îşi  vârâse  dedesubt  o  mână  asudată,  pentru  a-i  atinge  mugurii 
sânilor. 

L-aş  fi  lăsat  să  atingă  mai  mult  de- atât,  dacă  ar  fi  fost  destul  de  îndrăzneţ. 
Primele  semne  ale  feminităţii  îi  înfloriseră  în  timpul  războiului,  deşteptându-i 
dorinţa,  dar  chiar  şi  înainte  de  asta  Asha  fusese  curioasă.  Era  acolo,  era  al  meu, 
era  de  vârsta  mea  şi  era  dornic,  asta  a  fost  tot...  asta  şi  sângele  lunar.  Chiar  şi 
aşa,  o  numise  iubire,  până  când  Tris  începuse  să  turuie  despre  copiii  pe  care  ea  i-i 
va  naşte,  o  duzină  de  fii,  pe  puţin  şi,  oh,  câteva  fiice. 

—  Nu  vreau  să  am  o  duzină  de  fii,  îi  spusese  ea,  îngrozită.  Vreau  să  am 
aventuri.  Nu  mult  după  aceea,  Maester  Qalen  îi  găsise  zbenguindu-se  şi  tânărul 
Tristifer  Botley  fusese  trimis  la  Blacktyde. 

—  Ţi-am  scris  scrisori,  spuse  el,  dar  Maester  Joseram  n-a  vrut  să  le  trimită.  O 
dată,  i-am  dat  un  cerb  de  aur  unui  vâslaş  de  pe  o  galeră  de  negoţ  care  mergea  la 
Lannisport,  iar  acesta  mi-a  promis  că-ţi  va  înmâna  scrisoarea. 

—  Vâslaşul  tău  te-a  păcălit  şi  ţi-a  aruncat  misiva  în  mare. 

—  M-am  temut  şi  eu  de  asta.  Nu  mi-au  dat  nici  scrisorile  tale. 

N-am  scris  niciuna.  La  drept  vorbind,  fusese  uşurată  când  Tris  fusese  alungat. 
Pipăielile  lui  începuseră  deja  s-o  plictisească.  Dar  asta  nu  era  ceva  ce  i-ar  fi  plăcut 
să  audă. 

—  Aeron  Părumed  a  convocat  un  plebiscit.  Vii  să  vorbeşti  pentru  mine? 

—  Voi  merge  oriunde  cu  tine,  dar. . .  Lordul  Blacktyde  spune  că  acest  plebiscit 
e  o  nebunie  periculoasă.  Crede  că  unchiul  tău  va  tăbărî  asupra  lor  şi-i  va  omorî  pe 
toţi,  aşa  cum  a  făcut  Urron. 

E  destul  de  nebun. 

—  îi  lipseşte  puterea. 

—  Nu  ştii  cât  e  de  puternic.  Adună  oameni  la  Pyke.  Casa  Orkwood  de  la 
Orkmont  i-a  adus  douăzeci  de  corăbii  lungi,  iar  Jon  Myre  Mutră-Acră,  o  duzină. 
Lucas  Codd  Stângaciul  e  cu  ei.  Şi  Harren  Half-Hoare,  Vâslaşul  Roşu,  Kemmett 


159 


Pyke  Bastardul,  Rodrik  Născut-Liber,  Torwold  Dinte-Maro. 

—  Oameni  neînsemnaţi.  Asha  îi  cunoştea  pe  toţi.  Fiii  soţiilor  de  sare,  nepoţii 
sclavilor.  Casa  Codd. . .  le  ştii  deviza? 

—  Deşi  toată  lumea  ne  dispreţuieşte,  spuse  Tris,  dar  dacă  te  prind  în 
năvoadele  alea  ale  lor,  îţi  vei  găsi  moartea,  ca  şi  cum  ar  fi  fost  lorzi  dragoni.  Şi 
asta  nu  e  totul.  Ochi-de-Cioară  a  adus  monştri  de  la  apus. . .  da,  şi  vrăjitori. 

—  Unchiul  a  avut  întotdeauna  o  pasiune  pentru  ciudăţenii  şi  nătărăi,  spuse 
Asha.  Tata  se  certa  cu  el  pe  tema  asta.  Lasă  vrăjitorii  să-şi  invoce  zeii.  Părumed  îi 
va  invoca  pe-ai  noştri  şi  îi  va  îneca.  Voi  avea  glasul  tău  la  plebiscit,  Tris? 

—  Mă  vei  avea  tot,  sunt  al  tău,  pe  vecie,  Asha.  Vreau  să  mă  însor  cu  tine. 
Nobila  ta  mamă  şi-a  dat  deja  consimţământul. 

Asha  îşi  înăbuşi  un  suspin.  Ai  fi  putut  să  mă  întrebi  mai  întâi  pe  mine...  deşi 
s-ar  putea  să  nu- ţi  fi  plăcut  răspunsul  atât  de  mult. 

—  Acum  nu  mai  sunt  al  doilea  fiu,  continuă  el.  Sunt  de  drept  Lordul  Botley, 
aşa  cum  ai  spus  chiar  tu.  Iar  tu  eşti. . . 

—  Ceea  ce  sunt  va  fi  stabilit  la  Vechiul  Wyk.  Tris,  nu  mai  suntem  copii, 
mângâindu-ne  pe  bâjbâite  şi  încercând  să  vedem  ce  unde  se  potriveşte.  Crezi  că 
vrei  să  te  însori  cu  mine,  dar  nu  vrei. 

—  Ba  da.  Nu  visez  decât  la  tine,  Asha.  Jur  pe  oasele  Naggăi.  N-am  mai  atins 
nicio  altă  femeie. 

—  Du-te  şi  atinge  una...  sau  două,  sau  zece.  Eu  am  atins  mai  mulţi  bărbaţi 
decât  pot  număra.  Pe  unii  cu  buzele,  pe  alţii  cu  securea. 

îşi  pierduse  castitatea  la  şaisprezece  ani,  cu  un  chipeş  marinar  cu  părul  blond 
de  pe  o  galeră  de  negoţ  venită  din  Lys.  Nu  ştia  decât  şase  cuvinte  în  limba 
comună,  dar  „sex"  era  unul  dintre  ele  -  tocmai  cuvântul  pe  care  sperase  ea  să-1 
audă.  După  aceea,  Asha  avusese  înţelepciunea  să  caute  o  vrăjitoare  a  pădurilor, 
care  îi  arătase  cum  să  prepare  ceai  de  lună,  ca  să  nu  se  pomenească  cu  burta  la 
gură. 

Botley  clipi,  ca  şi  cum  n-ar  fi  înţeles  tocmai  bine  ceea  ce  spusese  Asha. 

—  Tu...  Credeam  c-ai  să  aştepţi.  De  ce...  Se  frecă  la  gură.  Asha,  ai  fost 
forţată? 

—  Atât  de  forţată  că  i-am  sfâşiat  tunica.  Nu  vrei  să  te  căsătoreşti  cu  mine, 
crede-mă  pe  cuvânt!  Ai  fost  şi  rămâi  un  băiat  drăgălaş,  dar  eu  nu  sunt  o  fată 
drăgălaşă.  Dacă  ne  căsătorim,  vei  ajunge  cât  de  curând  să  mă  urăşti. 

—  Niciodată,  Asha.  Am  jinduit  după  tine. 

Asha  auzise  destul.  O  mamă  bolnavă,  un  tată  ucis  şi  pacostea  unchilor  erau 
de-ajuns  pentru  orice  femeie,  nu  avea  nevoie  şi  de  un  căţeluş  cu  inima  rănită. 

—  Găseşte  un  bordel,  Tris.  Te  vor  vindeca  de  acel  jind. 

—  N-aş  putea. . .  Tristifer  îşi  scutură  capul.  Suntem  făcuţi  unul  pentru  altul, 
Asha.  Am  ştiut  dintotdeauna  că  vei  fi  soţia  mea  şi  mama  fiilor  mei.  O  apucă  de 
braţ. 

într-o  clipă,  pumnalul  Ashei  era  la  gâtul  lui. 

—  Ia  mâna  sau  nu  vei  trăi  destul  ca  să  zămisleşti  un  fiu.  Acum.  Când  el  se 
supuse,  coborî  pumnalul.  Vrei  o  femeie?  Foarte  bine.  Am  să-ţi  vâr  una  la  noapte 
în  pat.  închipuie-ţi  că  sunt  eu,  dacă  asta  te  satisface,  dar  să  nu  te  gândeşti  să  mai 
pui  mâna  pe  mine.  îţi  sunt  regină,  nu  soţie.  Nu  uita  asta.  Asha  îşi  vârî  pumnalul  în 
teacă  şi  îl  lăsă  acolo,  cu  o  picătură  mare  de  sânge  coborându-i  încet  pe  gât,  neagră 
în  lumina  palidă  a  lunii. 

CERSEI 

—  O,  mă  rog  Celor  Şapte  să  nu  îngăduie  ploaie  la  nunta  regelui,  spuse  Jocelyn 
Swyft,  în  timp  ce  lega  rochia  reginei. 

—  Nimeni  nu  vrea  ploaie,  răspunse  Cersei.  în  ceea  ce-o  privea,  ea  voia  burniţă 
şi  gheaţă,  vânturi  dezlănţuite,  tunete  care  să  zguduie  pietrele  Fortăreţei  Roşii. 
Voia  o  furtună  pe  potriva  furiei  sale.  Lui  Jocelyn  îi  spuse:  Mai  strâns.  Leagă  mai 
strâns,  netoată  hlizită. 

Nunta  era  cea  care  o  mâniase,  dar  nătânga  fată  Swyft  era  o  ţintă  mai  uşoară. 
Poziţia  lui  Tommen  pe  Tronul  de  Fier  nu  era  destul  de  sigură  ca  ea  să  rişte  să 
insulte  Highgardenul.  Nu  atât  timp  cât  Stannis  Baratheon  avea  în  mână  Piatra 
Dragonului  şi  Capătul  Furtunii,  cât  Riverrunul  persista  în  sfidare,  atât  timp  cât 
oamenii  de  fier  colindau  mările  lor,  în  căutare  de  pradă,  ca  nişte  lupi.  Aşadar, 
Jocelyn  era  nevoită  să  înghită  mâncarea  pe  care  Cersei  ar  fi  preferat  să  i-o 
servească  lui  Margaery  Tyrell  şi  hidoasei  ei  bunici  zbârcite. 

Pentru  micul  dejun,  regina  trimisese  la  bucătării  după  două  ouă  fierte,  o  bucată 
de  pâine  şi  o  ulcea  cu  miere.  Dar  când  sparse  primul  ou  şi  găsi  înăuntru  un  pui 
însângerat,  pe  jumătate  format,  i  se  întoarse  stomacul  pe  dos. 

—  Ia  asta  de-aici  şi  adu-mi  vin  fierbinte  cu  mirodenii,  îi  spuse  ea  Senellei. 
Frigul  din  aer  îi  pătrundea  în  oase  şi  o  aştepta  o  zi  lungă  şi  neplăcută. 

Nici  Jaime  nu-i  schimbă  dispoziţia  când  îşi  făcu  apariţia  înveşmântat  în  alb  din 
cap  până-n  picioare  şi  încă  nebărbierit,  ca  să-i  spună  cum  avea  de  gând  să-şi 
ferească  fiul  de  otrăvire. 

—  Voi  avea  oameni  la  bucătării,  care  vor  urmări  cum  se  prepară  fiecare  fel  de 
mâncare,  spuse  el.  Mantiile  aurii  ale  lui  Ser  Addam  vor  escorta  servitorii  când  vor 
aduce  mâncarea  la  masă,  ca  să  fim  siguri  că  n-are  loc  niciun  incident  pe  drum.  Ser 
Boros  va  gusta  fiecare  fel  de  mâncare  înainte  ca  Tommen  să  pună  orice  fărâmă  în 
gură.  Iar  dacă  toate  acestea  dau  greş,  Maester  Ballabar  se  va  afla  în  spatele  sălii, 
cu  purgative  şi  antidoturi  pentru  douăzeci  de  otrăvuri  cunoscute.  Tommen  va  fi  în 
siguranţă,  îţi  promit. 

—  în  siguranţă? 

Cuvântul  îi  lăsa  un  gust  amar.  Jaime  nu  înţelegea.  Nimeni  nu  înţelegea.  Doar 

Melara  fusese  în  cort  ca  să  audă  ameninţările  răguşite  ale  bătrânei  vrăjitoare,  iar 
Melara  era  moartă  de  mult. 

—  Tyrion  nu  va  ucide  de  două  ori  în  acelaşi  fel.  E  prea  şiret  pentru  asta.  Ar 
putea  să  fie  sub  podea  chiar  acum,  ascultându-ne  fiecare  cuvinţel  şi  plănuind  să-i 
taie  lui  Tommen  beregata. 

—  Să  zicem  c-ar  fi,  zise  Jaime.  Orice  planuri  ar  face,  rămâne  tot  mic  şi  pricăjit. 
Tommen  va  fi  înconjurat  de  cei  mai  buni  cavaleri  din  Westeros.  Garda  Regală  îl 
va  apăra. 

Cersei  privi  locul  unde  mâneca  tunicii  albe  de  mătase  a  fratelui  ei  fusese  prinsă 
în  ace  peste  ciot. 

—  îmi  amintesc  cât  de  bine  l-au  păzit  pe  Joffrey  aceşti  magnifici  cavaleri  ai 
tăi.  Vreau  să  rămâi  cu  Tommen  toată  noaptea,  m-ai  înţeles? 

—  Voi  posta  un  străjer  în  faţa  uşii. 
Cersei  îl  înhaţă  de  braţ. 

—  Nu  un  străjer.  Tu.  Şi  în  dormitorul  lui. 

—  în  caz  că  Tyrion  va  ieşi  târâş  din  şemineu?  N-o  va  face. 

—  Aşa  spui  tu.  Ai  să-mi  zici  că  aţi  găsit  toate  tunelurile  secrete  din  ziduri? 
Amândoi  ştiau  că  nu  e  aşa.  Nu-1  vreau  pe  Tommen  singur  cu  Margaery  mai  mult 
de  jumătate  de  secundă. 

—  Nu  vor  fi  singuri.  Verişoarele  lui  Margaery  vor  fi  cu  ei. 

—  Aşa  vei  fi  şi  tu.  îţi  poruncesc,  în  numele  regelui.  Cersei  nu  voise  ca 
Tommen  şi  soţia  lui  să  împartă  patul  deloc,  dar  Tyrellii  insistaseră. 

—  Soţul  şi  soţia  trebuie  să  doarmă  împreună,  spusese  Regina  Spinilor,  chiar 
dacă  nu  fac  altceva  decât  să  doarmă.  Patul  înălţimii  Sale  e,  cu  siguranţă,  destul  de 
mare  pentru  doi. 

Lady  Alerie  se  făcuse  ecoul  bunicii  sale. 

—  Să  lăsăm  copiii  să  se  încălzească  unul  pe  altul  în  timpul  nopţii.  Asta  îi  va 
apropia.  Margaery  îşi  împarte  adesea  păturile  cu  verişoarele  ei.  Cântă  şi  se  joacă 
şi  îşi  şoptesc  secrete  când  lumânările  se  sting. 

—  Ce  încântător!  exclamase  Cersei.  Să  le  lăsăm  să  continue,  negreşit.  în 
Beciul  Fecioarelor. 

—  Sunt  convinsă  că  înălţimea  Sa  ştie  cel  mai  bine,  îi  spusese  Lady  Olenna  lui 
Alerie.  E  mama  băiatului,  în  definitiv,  de  asta  suntem  cu  toţii  siguri.  Şi  nu  mă 
îndoiesc  că  putem  cădea  de  acord  în  privinţa  nopţii  nunţii.  Un  bărbat  nu  trebuie  să 
doarmă  departe  de  soţia  sa  în  noaptea  nunţii.  E  de  rău  augur  pentru  căsnicia  lor, 
dacă  se  întâmplă  asta. 

Intr-o  bună  zi  am  să  te  învăţ  ce  înseamnă  „rău  augur",  jurase  regina. 

—  Margaery  poate  dormi  în  camera  lui  Tommen  doar  în  noaptea  aceea,  fusese 
obligată  să  spună.  Nu  mai  mult. 

—  înălţimea  Sa  e  atât  de  binevoitoare,  răspunsese  Regina  Spinilor  şi  cu  toţii 
schimbaseră  zâmbete. 

Degetele  lui  Cersei  săpau  în  braţul  lui  Jaime  destul  de  tare  ca  să-i  lase  urme. 

—  Am  nevoie  de  ochii  tăi  în  camera  aceea,  spuse  ea. 

—  Să  vadă  ce?  întrebă  el.  Nu  există  niciun  pericol  ca  mariajul  să  se  consume. 
Tommen  e  mult  prea  tânăr. 

—  Iar  Ossifer  Plumm  a  fost  mult  prea  mort,  dar  asta  nu  1-a  împiedicat  să 
zămislească  un  copil,  nu-i  aşa? 

Fratele  ei  avea  un  aer  nedumerit. 

—  Cine  a  fost  Ossifer  Plumm?  A  fost  tatăl  Lordului  Philip,  sau. . .  cine? 

E  aproape  la  fel  de  ignorant  ca  Robert.  Toată  isteţimea  i-a  stat  în  mâna 
dreaptă. 

—  Uită-1  pe  Plumm,  adu-ţi  doar  aminte  ce  ţi-am  spus.  Jură-mi  că  vei  sta  lângă 
Tommen  până  la  răsăritul  soarelui. 

—  Cum  porunceşti,  spuse  el,  ca  şi  cum  temerile  ei  ar  fi  fost  neîntemeiate.  încă 
ai  de  gând  să  dai  foc  Turnului  Mâinii? 

—  După  ospăţ.  Era  singurul  moment  din  festivităţile  zilei  pe  care  Cersei  se 
gândea  că  ar  putea  să-1  savureze.  Nobilul  nostru  tată  a  fost  ucis  în  turnul  acela.  Nu 
pot  suporta  să  mă  uit  la  el.  Dacă  zeii  sunt  buni,  s-ar  putea  ca  fumul  să  scoată 
câţiva  şobolani  dintre  dărâmături. 

Jaime  îşi  dădu  ochii  peste  cap. 

—  Pe  Tyrion,  vrei  să  spui. 

—  Pe  el,  pe  Lordul  Varys  şi  pe  temnicerul  ăla. 

—  Dacă  vreunul  dintre  ei  ar  fi  fost  ascuns  în  turn,  l-am  fi  găsit.  Am  avut  o 
mică  armată  care  s-a  ocupat  de  asta,  cu  ciocane  şi  târnăcoape.  Am  scormonit 
zidurile,  am  smuls  podelele  şi  am  deschis  zeci  de  coridoare  secrete. 

—  Şi,  din  câte  ştii,  ar  fi  posibil  să  mai  fie  încă  o  dată  pe-atâtea. 

Unele  dintre  joasele  culoare  secrete  se  dovediseră  a  fi  atât  de  mici,  încât  Jaime 
avusese  nevoie  de  paji  şi  băieţi  de  la  grajduri  ca  să  le  exploreze.  Fuseseră  găsite 
un  coridor  către  celulele  negre  şi  o  fântână  de  piatră  care  părea  să  n-aibă  fund. 
Descoperiseră  o  încăpere  plină  de  cranii  şi  oase  îngălbenite  şi  patru  saci  cu 
monede  de  argint,  coclite  de  vreme,  din  timpul  domniei  primului  Rege  Viserys. 
Mai  găsiseră  şi  o  mie  de  şobolani. . .  dar  nici  Tyrion,  nici  Varys  nu  se  aflaseră 
printre  ei,  iar,  în  cele  din  urmă,  Jaime  insistase  să  pună  capăt  căutării.  Un  băiat  se 
blocase  într-un  coridor  îngust  şi  fuseseră  nevoiţi  să-1  tragă  afară  de  un  picior,  în 
urletele  nefericitului.  Un  altul  căzuse  într-un  culoar  vertical  şi  îşi  rupsese 
picioarele,  iar  doi  străjeri  dispăruseră  în  timp  ce  explorau  un  tunel  lăturalnic.  Unii 
dintre  ceilalţi  străjeri  se  jurau  că  le  aud  strigătele  înăbuşite  prin  piatră,  dar  când 
oamenii  lui  Jaime  doborâseră  zidul,  găsiseră  doar  pământ  şi  moloz  pe  partea 
cealaltă. 

—  Pezevenghiul  e  mic  şi  şiret.  S-ar  putea  să  fie  şi  acum  între  ziduri.  Dacă  e 
aşa,  fumul  îl  va  scoate  de  acolo. 

—  Chiar  dacă  Tyrion  s-ar  mai  ascunde  în  castel,  nu  poate  fi  în  Turnul  Mâinii. 

N-am  mai  lăsat  din  el  decât  carapacea. 

—  Aş  vrea  să  putem  face  la  fel  cu  tot  restul  acestui  mizerabil  castel,  zise 
Cersei.  După  război,  am  de  gând  să  construiesc  un  nou  palat,  dincolo  de  râu.  II 
visase  cu  două  nopţi  în  urmă,  un  castel  alb,  magnific,  înconjurat  de  păduri  şi 
grădini,  departe  de  miasmele  şi  zgomotele  Debarcaderului  Regelui.  Oraşul  acesta 
e  o  hazna.  Pe-o  jumătate  de  gologan  aş  muta  curtea  regală  la  Lannisport  şi  aş 
domni  asupra  regatului  de  la  Casterly  Rock. 

—  Asta  ar  fi  o  nebunie  şi  mai  mare  decât  să  arzi  Turnul  Mâinii.  Câtă  vreme 
Tommen  şade  pe  Tronul  de  Fier,  regatul  îl  vede  ca  pe  adevăratul  rege.  Ascunde -l 
sub  zidurile  de  la  Casterly  Rock  şi  va  deveni  un  simplu  pretendent  la  tron, 
întocmai  ca  Stannis. 

—  Sunt  conştientă  de  asta,  răspunse  tăios  regina.  Spuneam  că  aş  vrea  să  mut 
curtea  la  Lannisport,  nu  că  o  voi  face.  întotdeauna  ai  fost  atât  de  încet  la  minte  sau 
te-ai  prostit  de  când  ţi-ai  pierdut  mâna? 

Jaime  ignoră  remarca. 

—  Dacă  aceste  flăcări  se  întind  până  dincolo  de  turn,  s-ar  putea  să  sfârşeşti 
prin  a  arde  castelul  din  temelii,  fie  că  vrei,  fie  că  nu.  Focul  sălbatic  e  înşelător. 

—  Lordul  Hallyne  m-a  asigurat  că  piromanţii  lui  ştiu  să  controleze  focul. 
Ghilda  Alchimiştilor  prepară  foc  sălbatic  proaspăt  de  două  săptămâni.  Să  vadă  tot 
Debarcaderul  Regelui  flăcările!  Va  fi  o  lecţie  pentru  duşmanii  noştri. 

—  Acum  vorbeşti  ca  Aerys. 
Nările  lui  Cersei  fremătară. 

—  Păzeşte-ţi  limba,  ser. 

—  Şi  eu  te  iubesc,  dragă  surioară. 

Cum  am  putut  iubi  vreodată  fiinţa  asta  nenorocită?  se  întrebă,  după  plecarea 
lui.  A  fost  geamănul  tău,  umbra  ta,  jumătatea  ta,  îi  şopti  un  alt  glas.  Poate, 
cândva,  gândi  ea.  Dar  s-  a  sfârşit.  A  devenit  un  străin  pentru  mine. 

Comparativ  cu  măreţia  festivităţilor  nupţiale  ale  lui  Joffrey,  nunta  Regelui 
Tommen  era  un  eveniment  modest  şi  neînsemnat.  Nimeni  nu  mai  dorea  încă  o 
ceremonie  extravagantă,  cu  atât  mai  puţin  regina,  şi  nimeni  nu  voia  să  plătească 
pentru  aşa  ceva,  cu  atât  mai  puţin  Tyrellii.  Aşadar,  tânărul  rege  o  luă  pe  Margaery 
Tyrell  de  soţie  în  septul  regal  al  Fortăreţei  Roşii,  cu  mai  puţin  de  o  sută  de  oaspeţi 
de  faţă  în  loc  de  cei  o  mie  care  asistaseră  la  uniunea  fratelui  său  cu  aceeaşi  femeie. 

Mireasa  era  senină,  veselă  şi  frumoasă,  mirele  dolofan,  cu  chipul  ingenuu.  îşi 
recită  jurămintele  cu  glas  subţire,  copilăresc,  promiţând  dragoste  şi  devotament 
fiicei  rămase  de  două  ori  văduvă  a  lui  Mace  Tyrell.  Margaery  era  îmbrăcată  la  fel 
ca  atunci  când  se  măritase  cu  Joffrey,  într-o  rochie  vaporoasă  de  mătase  albă  ca 
fildeşul,  cu  dantelă  myrisheză  şi  perle  mărunte.  Cersei  era  tot  în  negru,  în  semn  de 
doliu  pentru  întâiul  ei  născut.  Văduva  lui  putea  să  râdă,  să  bea  şi  să  danseze, 
lăsând  la  o  parte  amintirea  lui  Joff,  dar  mama  lui  n-avea  să-1  uite  atât  de  uşor. 

E  o  greşeală,  îşi  spuse  ea.  E  prea  devreme.  Un  an,  doi  ar  fi  fost  destul  timp. 

Highgardenul  ar  fi  trebuit  să  se  mulţumească  doar  cu  o  logodnă.  Cersei  aruncă  o 
privire  către  locul  unde  stătea  Mace  Tyrell,  între  soţia  şi  mama  lui.  Mi- ai  forţat 
mâna  cu  această  parodie  de  nuntă,  lordul  meu,  şi  n-am  să  uit  asta  curând. 

Când  sosi  momentul  schimbului  de  mantii,  mireasa  se  lăsă  cu  graţie  în 
genunchi  şi  Tommen  îi  acoperi  umerii  cu  monstruozitatea  grea  din  brocart  în  care 
o  înveşmântase  Robert  pe  Cersei  în  ziua  nunţii  lor,  ornată  pe  spate  cu  cerbul 
Baratheonilor  din  pietricele  de  onix.  Cersei  dorise  mantia  roşie,  elegantă,  de 
mătase  pe  care  o  folosise  Joffrey. 

—  E  mantia  pe  care  nobilul  meu  tată  a  utilizat-o  când  a  luat-o  de  soţie  pe 
nobila  mea  mamă,  le  explicase  Tyrellilor,  dar  Regina  Spinilor  i  se  împotrivise  şi 
în  privinţa  aceasta. 

—  Vechitura  aia?  spusese  cotoroanţa.  Mi  se  pare  cam  roasă. . .  şi,  dacă  mi-e 
îngăduit  să  spun,  de  rău  augur.  Şi  n-ar  fi  un  cerb  mai  potrivit  pentru  fiul  legitim  al 
Regelui  Baratheon?  Pe  vremea  mea,  o  mireasă  se  înveşmânta  în  culorile  soţului 
ei,  nu  ale  nobilei  sale  mame. 

Din  pricina  lui  Stannis  şi  a  mârşavei  sale  scrisori,  erau  şi  aşa  prea  multe 
zvonuri  cu  privire  la  paternitatea  lui  Tommen.  Cersei  nu  îndrăznea  să  pună  paie 
pe  foc  insistând  ca  el  să-şi  înveşmânteze  mireasa  în  purpuriul  Lannisterilor. 

Când  toate  jurămintele  fură  rostite,  regele  şi  proaspăta  lui  soţie  ieşiră  din 
templu  ca  să  fie  felicitaţi. 

—  Westerosul  are  acum  două  regine,  şi  cea  tânără  nu  e  mai  puţin  frumoasă 
decât  cea  bătrână!  bubui  Lordul  Crakehall,  un  cavaler  bădăran  care  îi  reamintea 
lui  Cersei  de  defunctul  şi  neregretatul  ei  soţ.  Ar  fi  putut  să-1  pălmuiască.  Gyles 
Rosby  dădu  să-i  sărute  mâna  şi  nu  reuşi  decât  să  tuşească  pe  degetele  ei.  Lordul 
Redwyne  o  sărută  pe  un  obraz,  iar  Mace  Tyrell  pe  amândoi.  Marele  Maester 
Pycelle  îi  spuse  lui  Cersei  că  nu  pierduse  un  fiu,  ci  mai  degrabă  câştigase  o  fiică. 
Fu  scutită,  cel  puţin,  de  îmbrăţişările  înlăcrimate  ale  lui  Lady  Tanda.  Niciuna 
dintre  femeile  Stokeworth  nu-şi  făcuse  apariţia,  şi  măcar  pentru  asta  Cersei  era 
recunoscătoare. 

Printre  ultimii  se  numără  Kevan  Lannister. 

—  înţeleg  că  ai  de  gând  să  ne  părăseşti  pentru  o  altă  nuntă,  îi  spuse  regina. 

—  Stânca  a  curăţat  castelul  Darry  de  rătăciţi,  răspunse  el.  Mireasa  lui  Lancel 
ne  aşteaptă  acolo. 

—  Nobila  ta  soţie  te  va  însoţi  la  nuntă? 

—  Ţinuturile  riverane  sunt  încă  prea  periculoase.  Lepădăturile  lui  Vargo  Hoat 
sunt  încă  pe-afară,  iar  Beric  Dondarion  spânzură  Freyi.  E  adevărat  că  Sandor 
Clegane  i  s-a  alăturat? 

De  unde  ştie  asta? 

—  Unii  aşa  spun.  Informaţiile  sunt  confuze.  Corbul  sosise  noaptea  trecută,  de 
la  o  septistire  de  pe  o  insulă  îndepărtată,  de  la  gura  Tridentului.  Saltpans,  oraşul 
din  apropiere,  fusese  prădat  cu  sălbăticie  de  o  bandă  de  rebeli,  iar  unii  dintre 

supravieţuitori  spuneau  că  printre  ei  se  afla  o  brută  violentă,  cu  un  coif  ce  înfăţişa 
un  cap  de  câine.  Se  presupunea  că  omorâse  o  duzină  de  oameni  şi  că  siluise  o  fată 
de  doisprezece  ani.  Fără  doar  şi  poate,  continuă  Cersei,  Lancel  abia  aşteaptă  să-i 
prindă  pe  Clegane  şi  pe  Lordul  Beric,  ca  să  restaureze  pacea  regelui  în  ţinuturile 
riverane. 

Ser  Kevan  o  privi  cu  ochi  mari  preţ  de  o  clipă. 

—  Fiul  meu  nu  este  omul  potrivit  să  se  ocupe  de  Sandor  Clegane. 
Cel  puţin  în  privinţa  asta  suntem  de  acord. 

—  Dar  s-ar  putea  ca  tatăl  său  să  fie. 
Gura  unchiul  ei  se  încleşta. 

—  Doar  dacă  nu  este  nevoie  de  serviciile  mele  la  Casterly  Rock. 

A  fost  nevoie  de  serviciile  tale  aici.  Cersei  îl  numise  pe  vărul  ei,  Damion 
Lannister,  castelan  la  Casterly  Rock,  iar  pe  un  alt  văr,  Ser  Daven  Lannister, 
Păzitor  al  Apusului.  Insolenţa  are  preţul  ei,  unchiule. 

—  Adu-ne  capul  lui  Sandor,  şi  ştiu  că  înălţimea  Sa  va  fi  cât  se  poate  de 
recunoscător.  Poate  că  Joff  1-a  plăcut,  dar  lui  Tommen  i-a  fost  întotdeauna  frică  de 
el. . .  din  motive  întemeiate,  s-ar  părea. 

—  Când  un  câine  o  ia  razna,  vina  aparţine  stăpânului,  remarcă  Ser  Kevan. 
Apoi  se  întoarse  şi  plecă. 

Jaime  o  escortă  în  Sala  Mică,  unde  se  făceau  pregătirile  pentru  ospăţ. 

—  Tu  eşti  de  vină  pentru  toate  astea,  îi  şopti  Cersei,  în  timp  ce  mergeau. 
„Lasă-i  să  se  căsătorească"  mi-ai  spus.  Margaery  ar  trebui  să-1  jelească  pe  Joffrey, 
nu  să  se  mărite  cu  fratele  lui.  Ar  trebui  să  fie  răpusă  de  durere,  ca  şi  mine.  Nu  cred 
că  e  fecioară.  Renly  era  bărbat,  nu-i  aşa?  Era  fratele  lui  Robert,  cu  siguranţă  era 
bărbat.  Dacă  baborniţa  aia  dezgustătoare  crede  că  voi  îngădui  ca  fiul  meu. . . 

—  Vei  scăpa  de  Lady  Olenna  cât  de  curând,  o  întrerupse  Jaime,  cu  glas  scăzut. 
Se  întoarce  chiar  mâine  la  Highgarden. 

—  Aşa  spune  ea.  Cersei  nu  avea  încredere  în  niciuna  dintre  promisiunile 
Tyrellilor. 

—  Pleacă,  insistă  el.  Mace  duce  jumătate  din  oştirea  Tyrellilor  la  Capătul 
Furtunii,  iar  cealaltă  jumătate  se  va  întoarce  la  Reach,  cu  Ser  Garlan,  ca  să-i 
susţină  revendicarea  asupra  Cetăţii  Brightwater.  în  câteva  zile,  singurii  trandafiri 
rămaşi  la  Debarcaderul  Regelui  vor  fi  Margaery  şi  doamnele  ei,  împreună  cu 
câţiva  străjeri. 

—  Şi  ser  Loras.  Sau  ai  uitat  de  Fratele  tău  Jurat? 

—  Ser  Loras  e  cavaler  al  Gărzii  Regale. 

—  Ser  Loras  e  atât  de  Tyrell  încât  urinează  apă  de  trandafiri.  N-ar  fi  trebuit  să 
primească  niciodată  mantia  albă. 

—  Eu,  unul,  nu  l-aş  fi  ales,  te  asigur.  Nimeni  nu  s-a  ostenit  să  mă  consulte. 
Loras  se  va  purta  destul  de  bine,  presupun.  Mantia  albă  schimbă  oamenii,  odată 
ce-o  îmbracă. 

—  Pe  tine  te-a  schimbat,  cu  siguranţă.  Şi  nu  în  bine. 

—  Şi  eu  te  iubesc,  dragă  surioară. 

îi  ţinu  uşa  şi  o  conduse  către  masa  de  pe  dais  şi  locul  ei  de  lângă  rege. 
Margaery  era  în  dreapta  lui  Tommen,  pe  locul  de  onoare.  Când  intră,  braţ  la  braţ 
cu  micul  ei  rege,  se  opri  cu  emfază  s-o  sărute  pe  Cersei  pe  obraz  şi  s-o  cuprindă  în 
braţe. 

—  înălţimea  Ta,  spuse  fata,  radiind  de  îndrăzneală,  ca  alama  lustruită,  mă  simt 
ca  şi  cum  aş  avea  o  a  doua  mamă.  Mă  rog  să  fim  foarte  apropiate,  unite  de 
dragostea  noastră  pentru  nepreţuitul  tău  fiu. 

—  Mi-am  iubit  ambii  fii. 

—  Joffrey  e  şi  el  în  rugăciunile  mele,  zise  Margaery.  Mi-a  fost  drag,  deşi  n-am 
avut  şansa  să-1  cunosc. 

Mincinoaso,  gândi  regina.  Daca  l-ai  fi  iubit  măcar  o  clipă,  nu  te- ai  fi  grăbit 
aşa  să  te  măriţi  cu  fratele  lui.  Tot  ce  ţi- ai  dorit  vreodată  a  fost  coroana  lui.  Ii  veni 
s-o  pălmuiască  pe  sfioasa  mireasă  chiar  acolo,  pe  dais,  în  văzul  tuturor. 

Ca  şi  ceremonia  religioasă,  ospăţul  de  nuntă  era  modest.  Lady  Alerie  se 
ocupase  de  toate  pregătirile. 

Cersei  nu  fusese  dispusă  să  facă  faţă  din  nou  acelei  sarcini  copleşitoare,  după 
felul  în  care  se  sfârşise  nunta  lui  Joffrey.  Se  serveau  doar  şapte  feluri  de  mâncare. 
Butterbumps  şi  Băiatul  Lunii  întreţineau  oaspeţii  între  feluri,  iar  muzicanţii  cântau 
în  timp  ce  aceştia  mâncau.  Ascultară  fluiere  şi  scripci,  o  lăută  şi-un  flaut,  o  harpă 
înaltă.  Singurul  cântăreţ  era  un  favorit  al  lui  Margaery,  un  tânăr  spilcuit,  jovial, 
înveşmântat  din  cap  până-n  picioare  în  nuanţe  de  azuriu,  care-şi  zicea  Bardul 
Albastru.  Cântă  câteva  cântece  de  dragoste  şi  se  retrase. 

—  Ce  dezamăgire!  se  plânse  Lady  Olenna  cu  glas  tare.  Speram  să  aud  Ploile 
din  Castamere. 

Ori  de  câte  ori  se  uita  Cersei  la  bătrâna  cotoroanţă,  chipul  lui  Maggy  Broasca 
plutea  în  faţa  ochilor  ei,  zbârcit,  înspăimântător  şi  înţelept.  Toate  femeile  bătrâne 
seamănă  între  ele,  încercă  să-şi  spună,  atâta  tot.  De  fapt,  vrăjitoarea  gârbovită  nu 
semănase  deloc  cu  Regina  Spinilor,  însă,  cumva,  imaginea  zâmbetului  maliţios  al 
lui  Lady  Olenna  îi  era  de-ajuns  ca  s-o  arunce  înapoi  în  cortul  lui  Maggy.  îşi 
amintea  şi  acum  de  mirosul  lui,  cu  iz  de  mirodenii  ciudate,  de  la  Răsărit,  şi  de 
gingiile  moi  ale  lui  Maggy,  cum  supsese  sângele  de  pe  degetul  lui  Cersei.  Vei  fi 
regină,  îi  prevăzuse  bătrâna  vrăjitoare,  cu  buzele  încă  roşii,  ude  şi  sclipitoare, 
până  când  va  veni  o  alta,  mai  tânără  şi  mai  frumoasă,  ca  să  te  dea  jos  şi  să- ţi  ia 
tot  ce  ai  mai  de  preţ. 

Cersei  privi  peste  umărul  lui  Tommen,  către  locul  unde  Margaery  stătea  şi 
râdea  cu  tatăl  ei.  E  foarte  frumoasă,  fu  ea  nevoită  să  recunoască,  dar  aproape 
toată  frumuseţea  stă  în  tinereţea  ei.  Chiar  şi  tărăncile  sunt  frumoase  până  la  o 
anumită  vârstă,  când  sunt  încă  fragede,  inocente  şi  necorupte,  iar  majoritatea  au 
acelaşi  păr  castaniu  şi  aceiaşi  ochi  căprui  ca  ea.  Numai  un  nebun  ar  susţine 

vreodată  că  e  mai  frumoasă  ca  mine.  Dar  lumea  era  plină  de  nebuni.  La  fel  şi 
curtea  regală  a  fiului  ei. 

Starea  ei  de  spirit  nu  se  îmbunătăţi  când  Mace  Tyrell  se  ridică  şi  ţinu  un  toast, 
înălţă  un  pocal  de  aur,  zâmbindu-i  drăgălaşei  sale  fiice  şi,  cu  glas  răsunător, 
spuse: 

—  Pentru  rege  şi  regină! 
Celelalte  oi  behăiră  toate  cu  el. 

—  Regele  şi  regina!  strigau  ei,  ciocnindu-şi  cu  putere  cupele.  Regele  şi 
regina! 

Cersei  nu  avu  altceva  de  făcut  decât  să  bea  în  rând  cu  ei,  dorindu-şi  în  tot  acest 
timp  ca  oaspeţii  să  aibă  o  singură  faţă,  ca  să  le  poată  arunca  vinul  în  ochi,  să  le 
aducă  aminte  că  ea  era  adevărata  regină.  Singurul  dintre  lingăii  lui  Tyrell  care 
părea  să-şi  amintească  de  ea  câtuşi  de  puţin  era  Paxter  Redwyne,  care  se  ridică 
să-şi  facă  toastul,  clătinându-se  uşor. 

—  Pentru  ambele  noastre  regine!  ciripi  el.  Pentru  tânăra  regină  şi  pentru  cea 
bătrână! 

Cersei  bău  mai  multe  cupe  de  vin,  jucându-se  cu  mâncarea  prin  talgerul  de  aur. 
Jaime  mancă  şi  mai  puţin  şi  arareori  binevoia  să-şi  ocupe  locul  pe  dais.  E  la  fel  de 
încordat  ca  şi  mine,  îşi  dădu  seama  regina,  privindu-1  cum  dă  târcoale  prin  sală, 
trăgând  de  tapiserii  cu  mâna-i  bună,  ca  să  se  asigure  că  nu  se  ascundea  nimeni 
după  ele. 

în  jurul  clădirii  erau  postaţi  străjeri  ai  Lannisterilor,  ştia  asta.  Ser  Osmund 
Kettleblack  păzea  una  dintre  uşi,  Ser  Meryn  Trant  pe  cealaltă.  Balon  Swann  stătea 
în  spatele  jilţului  regelui,  Loras  Tyrell  în  spatele  celui  al  reginei.  în  sala  de  ospăţ 
nu  fusese  permisă  nicio  sabie  în  afară  de  cele  pe  care  le  purtau  cavalerii  în  alb. 

Fiul  meu  e  în  siguranţă,  îşi  spuse  Cersei.  Nu  i  se  poate  întâmpla  nimic  rău,  nu 
aici,  nu  acum.  Cu  toate  acestea,  de  fiecare  dată  când  se  uita  la  Tommen,  îl  vedea 
pe  Joffrey  ţinându-se  de  gât.  Iar  când  băiatul  începu  să  tuşească,  inima  reginei  se 
opri  o  clipă  în  loc.  Doborî  o  slujnică  în  graba  ei  de  a  ajunge  la  el. 

—  Doar  niţel  vin  care  i-a  alunecat  cum  nu  trebuie,  o  linişti  Margaery  Tyrell, 
zâmbind.  Luă  mâna  lui  Tommen  într-a  ei  şi  îi  sărută  degetele.  Inimioara  mea 
trebuie  să  bea  cu  înghiţituri  mai  mici.  Vezi,  ai  speriat-o  de  moarte  pe  nobila  ta 
mamă. 

—  îmi  pare  rău,  mamă,  zise  Tommen,  ruşinat.  Era  mai  mult  decât  putea 
suporta  Cersei.  Nu-l pot  lăsa  să  mă  vadă  plângând,  gândi  ea  când  simţi  lacrimile 
izvorându-i  din  ochi.  Trecu  pe  lângă  Ser  Meryn  Trant  şi  ieşi  pe  culoar.  Singură, 
sub  o  lumânare  de  seu,  lăsă  să-i  scape  un  suspin  din  toţi  rărunchii,  pe  urmă  un 
altul.  O  femeie  poate  plânge,  dar  o  regină  nu. 

—  înălţimea  Ta,  se  auzi  o  voce  de  undeva,  din  spatele  ei.  Te  deranjez? 

Era  un  glas  de  femeie,  condimentat  cu  accente  de  la  Răsărit.  Preţ  de  o  clipă,  se 
temu  că  Maggy  Broasca  îi  vorbea  din  mormânt.  însă  era  doar  soţia  lui 

Merryweather,  frumuseţea  cu  ochi  negri  ca  tăciunele  cu  care  Lordul  Orton  se 
căsătorise  în  timpul  exilului  şi  pe  care  o  adusese  acasă  cu  el,  la  Longtable. 

—  Sala  Mică  e  prea  sufocantă,  se  auzi  Cersei  spunând,  îmi  lăcrimau  ochii  din 
pricina  fumului. 

—  Şi  mie,  înălţimea  Ta.  Lady  Merryweather  era  de  aceeaşi  înălţime  cu  regina, 
însă  brunetă,  nu  blondă,  cu  părul  ca  pana  corbului  şi  pielea  măslinie  şi  mai  tânără 
cu  zece  ani.  îi  oferi  reginei  o  batistă  azurie  din  mătase  şi  dantelă.  Am  şi  eu  un  fiu. 
Ştiu  că  voi  vărsa  râuri  de  lacrimi  în  ziua  nunţii  sale. 

Cersei  îşi  şterse  obrajii,  furioasă  că  lacrimile  îi  fuseseră  văzute. 

—  Mulţumesc  mult,  spuse  ea  băţoasă. 

—  înălţimea  Ta,  eu. . .  Femeia  myrisheză  coborî  glasul.  Trebuie  să  ştii  ceva. 
Camerista  ta  e  cumpărată.  îi  spune  lui  Lady  Margaery  tot  ce  faci. 

—  Senelle?  Furia  o  cuprinse  dintr-odată,  întorcându-i  stomacul  pe  dos.  Oare 
nu  exista  nimeni  în  care  să  poată  avea  încredere?  Eşti  sigură  de  asta? 

—  Pune  să  fie  urmărită.  Margaery  nu  se  întâlneşte  niciodată  direct  cu  ea.  Corbi 
îi  sunt  verişoarele,  ele  îi  aduc  mesajele.  Uneori  Elinor,  uneori  Alia,  alteori  Megga. 
Toate  sunt  apropiate  de  Margaery,  ca  nişte  surori.  Se  întâlnesc  în  sept  şi  se  prefac 
că  se  roagă.  Mâine,  postează  un  om  de-al  tău  în  balcon  şi  o  va  vedea  pe  Senelle 
şuşotind  cu  Megga  lângă  altarul  Fecioarei. 

—  Dacă  este  adevărat,  de  ce-mi  spui  mie?  Eşti  una  dintre  doamnele  de 
companie  ale  lui  Margaery.  De  ce-ai  trăda-o?  Cersei  învăţase  să  fie  bănuitoare  de 
la  tatăl  său,  de  când  era  de-o  şchioapă.  Putea  foarte  bine  să  fie  o  capcană,  o 
minciună  menită  să  semene  discordie  între  leu  şi  trandafir. 

—  Poate  că  Longtable  e  o  casă  jurată  Highgardenului,  răspunse  femeia, 
scuturându-şi  părul  negru,  dar  eu  sunt  din  Myr  şi  le  sunt  devotată  soţului  şi  fiului 
meu.  Vreau  tot  ce-i  mai  bun  pentru  ei. 

—  înţeleg.  în  coridorul  îngust,  regina  simţea  parfumul  celeilalte  femei,  un 
miros  care  amintea  de  muşchi,  de  pământ  şi  de  flori  sălbatice.  Dincolo  de  el, 
mirosi  ambiţia.  A  depus  mărturie  la  procesul  lui  Tyrion,  îşi  aminti  Cersei  dintr- 
odată.  L-a  văzut  pe  Pezevenghi  punând  otrava  în  cupa  lui  Joff  şi  nu  i-a  fost  frică 
s-o  spună.  Voi  chibzui  la  asta,  promise  ea.  Dacă  este  adevărat  ceea  ce-mi  spui,  vei 
fi  răsplătită.  Iar  dacă  m-ai  minţit,  limba  ta  îmi  va  aparţine,  la  fel  şi  pământurile  şi 
aurul  soţului  tău. 

—  Eşti  bună,  înălţimea  Ta.  Şi  frumoasă.  Lady  Merryweather  zâmbi.  Avea 
dinţii  albi,  buzele  pline  şi  rumene. 

Când  se  întoarse  în  Sala  Mică,  regina  îşi  găsi  fratele  umblând  de  colo-colo 
agitat. 

—  A  fost  doar  o  înghiţitură  de  vin  cu  care  s-a  înecat,  totuşi  m-am  speriat  şi  eu. 

—  Am  un  nod  în  stomac,  nu  pot  mânca  nimic,  i  se  plânse  Cersei.  Vinul  tău  are 
gust  de  fiere.  Nunta  asta  a  fost  o  greşeală. 

—  Nunta  asta  a  fost  necesară.  Băiatul  e  în  siguranţă. 

—  Prostule.  Niciun  om  care  poartă  coroană  nu  e  în  siguranţă  vreodată.  Cersei 
îşi  roti  privirea  prin  sală.  Mace  Tyrell  râdea  în  mijlocul  cavalerilor  săi.  Lorzii 
Redwyne  şi  Rowan  vorbeau  pe  furiş,  Ser  Kevan  stătea  dus  pe  gânduri  deasupra 
vinului  său,  în  spatele  sălii,  în  timp  ce  Lancel  îi  şoptea  ceva  septonului.  Senelle 
înainta  de-a  lungul  mesei,  umplând  cupele  verişoarelor  reginei  cu  vin  roşu  ca 
sângele.  Marele  Maester  Pycelle  adormise.  Nu  mă  pot  bizui  pe  nimeni,  nici  măcar 
pe  Jaime,  îşi  dădu  ea  seama  cu  amărăciune.  Va  trebui  să-i  vântur  pe  toţi  şi  să-l 
înconjor  pe  rege  de  oamenii  mei. 

Mai  târziu,  după  ce  zaharicalele,  nucile  şi  brânza  fuseseră  servite  şi  resturile 
adunate  de  pe  mese,  Margaery  şi  Tommen  deschiseră  dansul,  arătând  mai  mult 
decât  ridicoli  în  vârtejul  lor.  Fata  Tyrell  era  cu  un  cap  mai  înaltă  decât  micul  ei 
soţ,  iar  Tommen  era  un  dansator  stângaci,  fără  nimic  din  graţia  lui  Joffrey.  Cu 
toate  acestea,  îşi  dădea  toată  silinţa  şi  părea  inconştient  de  spectacolul  pe  care  îl 
dădea.  Şi,  de  îndată  ce  Fecioara  Margaery  isprăvi  cu  el,  verişoarele  ei  se 
năpustiră,  una  după  alta,  insistând  ca  înălţimea  Sa  să  danseze  şi  cu  ele.  Până  la 
urmă  o  să-l  facă  să  se  împiedice  şi  să- şi  târşăie  picioarele  ca  un  caraghios,  gândi 
Cersei  iritată,  fără  să-i  scape  din  ochi.  Toată  curtea  va  râde  de  el  pe  la  spate. 

în  timp  ce  Alia,  Elinor  şi  Megga  dansară  pe  rând  cu  Tommen,  Margaery  se  roti 
pe  ring  cu  tatăl  ei,  apoi  cu  fratele  ei  Loras.  Cavalerul  Florilor  purta  mătase  albă. 
Parcă  ar  fi  gemeni,  gândi  Cersei,  privindu-i.  Ser  Loras  era  cu  un  an  mai  mare 
decât  sora  lui,  dar  aveau  aceiaşi  ochi  mari,  căprui,  acelaşi  păr  des,  castaniu,  care 
cădea  în  zulufi  leneşi  pe  umeri,  aceeaşi  piele  netedă,  nepătată.  O  puzderie  de 
coşuri  le-  ar  da  o  lecţie  de  modestie.  Loras  era  mai  înalt  şi  avea  câteva  smocuri  de 
puf  castaniu  şi  moale  pe  faţă,  iar  Margaery  avea  o  conformaţie  de  femeie,  dar, 
altminteri,  semănau  mai  mult  decât  Cersei  şi  Jaime.  Şi  asta  o  irita. 

Fratele  ei  geamăn  îi  întrerupse  şirul  gândurilor. 

—  înălţimea  Ta,  îi  acorzi  cavalerului  tău  onoarea  unui  dans? 
Cersei  îi  aruncă  o  privire  ucigătoare. 

—  Şi  să  te  las  să  bâjbâi  cu  ciotul  ăla?  Nu.  în  schimb,  am  să  te  las  să-mi  umpli 
cupa  cu  vin.  Dacă  crezi  că  te  descurci  fără  să-l  verşi. 

—  Un  schilod  ca  mine?  N-aş  crede. 

Jaime  se  îndepărtă  şi  mai  dădu  o  dată  ocol  sălii.  Cersei  n-avea  decât  să-şi 
umple  singură  cupa. 

Regina  îl  refuză  şi  pe  Mace  Tyrell,  iar  mai  târziu  pe  Lancel.  Ceilalţi  pricepură 
aluzia  şi  nimeni  nu  se  mai  apropie  de  ea.  Bunii  noştri  prieteni  şi  lorzi  devotaţi.  Nu 
putea  avea  încredere  nici  măcar  în  oamenii  Apusului,  în  oştenii  juraţi  şi  în  lorzii 
stegari  ai  tatălui  său.  De  vreme  ce  propriul  ei  unchi  conspira  cu  duşmanii  ei. . . 

Margaery  dansa  cu  verişoara  ei  Alia,  Megga  cu  Ser  Tallad  înaltul.  Cealaltă 
verişoara,  Elinor,  împărţea  o  cupă  de  vin  cu  tânărul  şi  chipeşul  Bastard  de  la 
Driftmark,  Aurane  Waters.  Nu  era  prima  oară  când  regina  îl  remarca  pe  Waters, 
un  tânăr  uscăţiv,  cu  ochi  gri-verzui  şi  păr  lung,  blond-argintiu.  Prima  oară  când  îl 

văzuse,  aproape  crezuse,  pentru  o  clipă,  că  Rhaegar  Targaryen  renăscuse  din 
cenuşă.  E  din  pricina  părului,  îşi  spuse  ea.  Nu  e  nici  pe  jumătate  la  fel  de  frumos 
cum  a  fost  Rhaegar.  Are  faţa  prea  îngustă  şi  despicătura  aia  în  bărbie.  Dar 
Velaryonii  se  trăgeau  din  neamul  valyrienilor,  iar  unii  aveau  părul  argintiu  al 
dragonilor  din  vechime. 

Tommen  se  întoarse  la  locul  său  şi  începu  să  ciugulească  dintr-o  prăjitură  cu 
mere.  Locul  unchiului  său  era  gol.  în  cele  din  urmă,  regina  îl  găsi  într-un  colţ, 
discutând  aprins  cu  fiul  lui  Mace  Tyrell,  Garlan.  Ce- au  de  vorbit?  Poate  că 
Reachul  îl  numea  galant  pe  Ser  Garlan,  dar  Cersei  nu  avea  încredere  în  el  mai 
mult  decât  în  Margaery  sau  în  Loras.  Nu  uitase  de  moneda  de  aur  pe  care  o 
descoperise  Qyburn  sub  oala  de  noapte  a  temnicerului.  O  mână  de  aur  de  la 
Highgarden.  Şi  Margaery  mă  spionează.  Când  Senelle  îşi  făcu  apariţia  ca  să-i 
umple  cupa  cu  vin,  regina  fu  nevoită  să-şi  stăpânească  impulsul  de  a  o  strânge  de 
gât.  Nu- mi  zâmbi  mie  aşa,  mică  târfă  trădătoare.  în  curând  îmi  vei  cerşi 
îndurarea. 

—  Cred  că  înălţimea  Sa  a  băut  destul  vin  pentru  o  singură  seară,  îl  auzi  pe 
fratele  ei  Jaime  spunând. 

Nu,  gândi  regina.  Tot  vinul  din  lume  nu  ar  fi  de- ajuns  ca  să  mă  ajute  să  îndur 
nunta  asta.  Se  ridică  atât  de  repede  încât  fu  cât  pe  ce  să  cadă.  Jaime  o  prinse  de 
braţ  şi  o  sprijini.  Cersei  se  eliberă  şi  bătu  din  palme.  Muzica  se  opri,  glasurile  se 
domoliră. 

—  Lorzi  şi  doamne!  strigă  Cersei  în  gura  mare.  Dacă  sunteţi  atât  de  buni  încât 
să  veniţi  cu  mine  afară,  vom  aprinde  o  lumânare  pentru  a  celebra  uniunea  dintre 
Highgarden  şi  Casterly  Rock  şi  noua  eră  de  pace  şi  belşug  pentru  Cele  Şapte 
Regate  ale  noastre. 

Turnul  Mâinii  se  înălţa  întunecat  şi  pustiu,  cu  goluri  căscate  acolo  unde  cândva 
se  aflaseră  porţi  de  stejar  şi  ferestre  oblonite.  Chiar  şi  aşa,  distrus  şi  părăsit,  se 
profila  ameninţător  deasupra  curţii  exterioare.  Ieşind  pe  rând  din  Sala  Mică, 
nuntaşii  treceau  în  umbra  lui.  Când  ridică  privirea,  Cersei  văzu  parapetele 
crenelate  ale  turnului  muşcând  din  luna  plină  şi,  preţ  de  o  clipă,  se  întrebă  câte 
Mâini  ale  câtor  regi  locuiseră  acolo  în  ultimele  trei  secole. 

La  o  sută  de  metri  de  turn,  trase  aer  în  piept,  ca  să  nu  i  se  mai  învârtă  capul. 

—  Lord  Hallyne!  Poţi  începe. 

Hallyne  piromantul  facu:  Hmmmmmmm  şi  flutură  torţa  pe  care  o  avea  în  mână, 
iar  arcaşii  de  pe  ziduri  îşi  înclinară  arcurile  şi  trimiseră  o  duzină  de  săgeţi  aprinse 
prin  ferestrele  goale. 

Turnul  se  aprinse  cu  un  şuierat.  într-o  clipă,  interiorul  era  scăldat  în  lumini 
roşii,  galbene,  portocalii...  şi  verzi,  un  verde-închis,  ameninţător,  culoarea  fierii,  a 
jadului  şi  a  urinei  piromanţilor.  Alchimiştii  o  numeau  „substanţa",  dar  oamenii 
din  popor  îi  spuneau  foc  sălbatic.  Cincizeci  de  vase  fuseseră  amplasate  în 
interiorul  Turnului  Mâinii,  alături  de  bârne  şi  butoaie  cu  smoală  şi  cea  mai  mare 

parte  a  bunurilor  lumeşti  ale  unui  pitic  pe  nume  Tyrion  Lannister. 

Regina  simţea  căldura  acelor  flăcări.  Piromanţii  spuneau  că  doar  trei  lucruri 
sunt  mai  fierbinţi  decât  substanţa:  flacăra  dragonului,  focurile  de  sub  pământ  şi 
soarele  verii.  Câtorva  dintre  doamne  li  se  tăie  respiraţia  când  primele  flăcări  îşi 
făcură  apariţia  la  ferestre,  lingând  zidurile  exterioare  ca  nişte  limbi  lungi,  verzi. 
Alţii  aclamau  şi  rosteau  toasturi. 

E  frumos,  gândi  ea,  la  fel  de  frumos  ca  Jojfrey,  când  mi  l-au  pus  în  braţe. 
Niciun  bărbat  n-o  făcuse  atât  de  fericită  ca  pruncul  ei  când  îi  luase  sfârcul  în  gură 
şi  începuse  să  sugă. 

Tommen  privi  flăcările  cu  ochi  mari,  pe  cât  de  fascinat  pe  atât  de  speriat,  până 
când  Margaery  îi  şopti  la  ureche  ceva  care-1  făcu  să  râdă.  Unii  dintre  cavaleri 
începură  să  pună  rămăşag  cât  va  dura  până  când  turnul  se  va  prăbuşi.  Lordul 
Hallyne  mormăia  pentru  sine  şi  se  legăna  pe  călcâie. 

Cersei  se  gândea  la  toate  Mâinile  Regelui  pe  care  le  cunoscuse  de-a  lungul 
anilor.  Owen  Merryweather,  Jon  Connington,  Qarlton  Chelsted,  Jon  Arryn, 
Eddard  Stark,  fratele  ei  Tyrion.  Şi  tatăl  ei,  Lordul  Tywin  Lannister,  mai  cu  seamă 
tatăl  ei.  Sunt  morţi  şi  ard  toţi,  cu  toate  urzelile,  comploturile  şi  trădările  lor. 
Acum  e  vremea  mea.  Acesta  e  castelul  meu,  regatul  meu. 

Turnul  Mâinii  gemu  dintr-odată,  atât  de  puternic  încât  toate  discuţiile  se 
curmară  brusc.  Piatra  se  sfărâmă  şi  se  despică  şi  o  parte  din  creasta  zidului  se 
desprinse  şi  căzu  cu  un  bubuit  care  cutremură  dealul,  stârnind  un  nor  de  praf  şi 
fum.  Când  aerul  proaspăt  pătrunse  prin  zidăria  spartă,  focul  ţâşni  în  sus.  Flăcări 
verzi  săltară  în  văzduh,  răsucindu-se.  Tommen  se  retrase,  speriat,  până  când 
Margaery  îi  luă  mâna  şi  spuse: 

—  Uite,  flăcările  dansează.  întocmai  cum  am  dansat  noi,  dragostea  mea. 

—  Chiar  aşa.  Glasul  îi  era  plin  de  uimire.  Mamă,  priveşte,  dansează. 

—  Le  văd.  Lord  Hallyne,  cât  timp  vor  arde  focurile? 

—  Toată  noaptea,  înălţimea  Ta. 

—  E  o  lumânare  frumoasă,  te  asigur,  remarcă  Lady  Olenna  Tyrell,  sprijinindu- 
se  de  toiagul  ei,  între  Dreptul  şi  Stângul.  Destul  de  luminoasă  ca  să  ne  conducă  la 
culcare,  mă  gândesc.  Oasele  bătrâne  obosesc  repede.  E  timpul  ca  regele  şi  regina 
să  fie  duşi  în  pat. 

—  Da.  Cersei  îi  făcu  semn  lui  Jaime:  Lord  Comandant,  fii  bun  şi  escortează-i 
pe  rege  şi  pe  mica  sa  regină  în  culcuşul  lor. 

—  Cum  porunceşti.  Şi  pe  tine? 

—  Nu  e  nevoie.  Cersei  era  prea  plină  de  viaţă  ca  să  doarmă.  Focul  sălbatic  o 
purifica,  arzându-i  toată  furia  şi  teama,  îndârjind-o.  Flăcările  sunt  atât  de 
frumoase,  vreau  să  le  mai  privesc  o  vreme. 

Jaime  şovăi. 

—  N-ar  trebui  să  rămâi  singură. 

—  Nu  voi  fi  singură.  Ser  Osmund  poate  să  stea  cu  mine  şi  să  mă  păzească.  E 

Fratele  tău  Jurat. 

—  Dacă  doreşti,  înălţimea  Ta,  spuse  Kettleblack. 

—  Doresc.  Cersei  îl  luă  de  braţ  şi,  unul  lângă  altul,  priviră  dezlănţuirea 
focului. 

CAVALERUL  ÎNTINAT 

Noaptea  era  nefiresc  de  rece,  chiar  şi  pentru  toamnă.  Un  vânt  umed  şi  răcoros 
trecea  în  vârtejuri  de-a  lungul  străzilor  înguste,  stârnind  colbul  zilei.  Un  vânt 
înfrigurat,  un  vânt  al  nordului.  Ser  Arys  Oakheart  îşi  trase  gluga  peste  faţă.  Era  de 
preferat  să  nu  fie  recunoscut.  Cu  două  săptămâni  în  urmă,  în  oraşul  din  umbră 
fusese  măcelărit  un  negustor,  un  om  nevinovat,  care  venise  la  Dorne  după  fructe, 
dar,  în  loc  de  curmale,  îşi  găsise  moartea.  Singurul  lui  păcat  fusese  că  era  de  la 
Debarcaderul  Regelui. 

Gloata  va  găsi  în  mine  un  duşman  mai  aspru.  Aproape  că  s-ar  fi  bucurat  să  fie 
atacat.  Mâna  îi  coborî,  atingând  uşor  mânerul  săbiei  care  îi  atârna,  pe  jumătate 
ascunsă,  printre  faldurile  veşmintelor  de  pânză,  între  stratul  de  deasupra,  cu 
dungile  sale  turcoaz  şi  rândurile  de  sori  aurii,  şi  cel  mai  subţire,  portocaliu,  de 
dedesubt.  Veşmintele  dornishene  erau  comode,  dar  tatăl  său  ar  fi  fost  îngrozit 
dacă  ar  fi  trăit  să-şi  vadă  fiul  astfel  îmbrăcat.  Era  un  om  al  Reachului  şi 
dornishenii  erau  vrăjmaşii  lui  străvechi,  după  cum  stăteau  mărturie  tapiseriile  de 
la  Old  Oak.  Nu  trebuia  decât  să  închidă  ochii  pentru  a  le  vedea  aievea.  Lordul 
Edgerran  Mână-Largă  aşezat  pe  tron,  în  toată  măreţia,  cu  capetele  a  o  sută  de 
dornisheni  la  picioare.  Cele  Trei  Frunze  din  Trecătoarea  Prinţului,  străpunse  de 
suliţe  dornishene,  Alester  sunându-şi  cornul  de  război,  cu  ultima  suflare.  Ser 
Olyvar  Stejarul  Verde  înveşmântat  în  alb,  murind  lângă  Tânărul  Dragon.  Dornul 
nu  e  un  loc  potrivit  pentru  niciun  Oakheart. 

Chiar  şi  înainte  de  moartea  Prinţului  Oberyn,  cavalerul  era  tulburat  ori  de  câte 
ori  părăsea  pământurile  Sunspearului  pentru  a  străbate  uliţele  oraşului  din  umbră. 
Simţea  ochii  aţintiţi  asupra  lui  oriunde  mergea,  ochi  dornisheni,  mici  şi  negri, 
privindu-1  cu  nedisimulată  ostilitate.  Negustorii  se  străduiau  să-1  înşele  la  orice 
pas  şi  uneori  se  întreba  dacă  nu  cumva  cârciumarii  îi  scuipau  în  băutură.  Odată, 
un  grup  de  băieţi  jerpeliţi  aruncaseră  în  el  cu  pietre,  până  când  îşi  scosese  sabia  şi 
îi  gonise.  Moartea  Viperei  Roşii  îi  întărâtase  şi  mai  mult  pe  dornisheni,  deşi 
străzile  se  mai  potoliseră  de  când  Prinţul  Doran  le  închisese  în  turn  pe  Şerpoaicele 
Nisipului.  Chiar  şi  aşa,  să-şi  poarte  mantia  albă  fără  sfială  în  oraşul  din  umbră  ar 
fi  fost  o  provocare  la  atac.  Adusese  trei  cu  el:  două  de  lână,  una  uşoară  şi  una 
groasă,  iar  cea  de-a  treia  din  mătase  albă,  subţire.  Se  simţea  dezbrăcat  fără  una  pe 
umeri. 

Mai  bine  dezbrăcat  decât  mort,  îşi  spuse.  Tot  oştean  al  Gărzii  Regale  sunt  şi 

fără  mantie.  Trebuie  să  respecte  asta.  Trebuie  s-o  fac  să  înţeleagă.  N-ar  fi  trebuit 
să  se  lase  atras  în  jocul  acesta,  dar  cântăreţul  zicea  că  orice  bărbat  îşi  poate  pierde 
minţile  când  vine  vorba  de  dragoste. 

Oraşul  din  umbra  Sunspearului  părea  adesea  părăsit  în  miezul  fierbinte  al  zilei, 
când  numai  muştele  bâzâitoare  se  mai  mişcau  pe  străzile  prăfuite,  însă,  odată  cu 
lăsarea  serii,  aceleaşi  străzi  prindeau  viaţă.  Ser  Arys  auzea  zvon  de  muzică 
străbătând  prin  ferestrele  oblonite  pe  sub  care  trecea  şi,  undeva,  nişte  tobe  băteau 
ritmul  alert  al  unui  dans  al  suliţei,  făcând  noaptea  să  vibreze.  în  locul  unde,  la 
poalele  celui  de-al  doilea  Zid  Şerpuitor,  se  întâlneau  trei  străduţe,  o  cocotă  îl 
strigă  de  la  balcon.  Trupul  îi  era  acoperit  de  giuvaiere  şi  ulei.  Ser  Arys  îi  aruncă  o 
privire,  îşi  vâri  capul  între  umeri  şi  trecu  mai  departe,  înfruntând  muşcătura 
vântului.  Noi,  bărbaţii,  suntem  atât  de  slabi.  Trupul  îi  trădează  până  şi  pe  cei  mai 
nobili  dintre  noi.  Se  gândi  la  Regele  Baelor  cel  Binecuvântat,  care  postea  până  la 
leşin  ca  să  îmblânzească  poftele  care-1  prihăneau.  Oare  trebuia  să  facă  şi  el  la  fel? 

în  pragul  unei  uşi  boltite  stătea  un  bărbat  scund,  prăjind  bucăţi  de  carne  de 
şarpe  deasupra  unui  mangal,  întorcându-le  cu  cleşti  de  lemn  pe  măsură  ce  se 
rumeneau.  Mirosul  înţepător  al  mirodeniilor  aduse  lacrimi  în  ochii  cavalerului. 
Cel  mai  bun  sos  de  şarpe  avea  în  el  o  picătură  de  venin,  aşa  auzise,  împreună  cu 
seminţe  de  muştar  şi  ardei  iute.  Myrcella  făcuse  o  pasiune  pentru  mâncarea 
dornisheană,  la  fel  de  repede  ca  pentru  prinţul  ei  dornishean  şi,  din  când  în  când, 
Ser  Arys  gusta  un  fel,  două  de  mâncare,  doar  ca  să-i  facă  pe  plac.  Mâncarea  îi 
pârjolea  gura,  făcându-1  să  ceară  vin  cu  răsuflarea  tăiată,  şi  îl  ardea  încă  şi  mai 
tare  când  ieşea  afară.  Dar  micuţei  lui  prinţese  îi  plăcea  la  nebunie. 

0  lăsase  în  apartamentul  ei,  aplecată  asupra  unei  table  de  joc,  faţă  în  faţă  cu 
Prinţul  Trystane,  mutând  piese  frumos  ornamentate  pe  pătratele  de  jad,  calcedonie 
şi  lazurit.  Buzele  cărnoase  ale  Myrcellei  erau  uşor  depărtate,  ochii  ei  verzi, 
îngustaţi  de  concentrare.  Cyvasse  se  numea  jocul.  Fusese  adus  în  Oraşul  Colibelor 
cu  o  galeră  de  negoţ  din  Volantis,  iar  orfanii  îl  răspândiseră  de-a  lungul  Sângelui 
Verde.  Dornishenii  de  la  curte  se  dădeau  în  vânt  după  el. 

Pe  Ser  Arys  îl  scotea  din  minţi.  Erau  zece  piese  diferite,  fiecare  cu  propriile 
atribute  şi  puteri,  iar  tabla  se  schimba  de  la  un  joc  la  altul,  în  funcţie  de  felul  în 
care  îşi  aşezau  jucătorii  casele.  Prinţul  Trystane  îndrăgise  jocul  din  prima  clipă, 
iar  Myrcella  îl  învăţase  ca  să  se  poată  juca  cu  el.  Nu  avea  nici  unsprezece  ani,  iar 
logodnicul  ei  avea  treisprezece,  dar,  în  ultimul  timp,  Myrcella  câştiga  mai  mereu. 
Trystane  nu  părea  să  se  supere.  Nici  că  se  putea  ca  doi  copii  să  fie  mai  diferiţi:  el, 
cu  pielea  măslinie  şi  părul  negru,  drept,  ea,  albă  ca  spuma  laptelui,  cu  un  smoc  de 
zulufi  aurii.  Lumina  şi  întunericul,  ca  Regina  Cersei  şi  Regele  Robert.  Se  ruga  ca 
Myrcella  să  găsească  mai  multă  bucurie  alături  de  logodnicul  ei  din  Dorne  decât 
găsise  mama  ei  alături  de  lordul  furtunii. 

1  se  strângea  inima  s-o  părăsească,  deşi  Myrcella  avea  să  fie  destul  de  ocrotită 
între  zidurile  castelului.  Doar  două  uşi  duceau  spre  camerele  Myrcellei  din  Turnul 

Soarelui,  iar  Ser  Arys  avea  câte  doi  oameni  în  faţa  fiecăreia,  străjeri  de  casă  ai 
Lannisterilor,  oameni  care  veniseră  cu  el  de  la  Debarcaderul  Regelui,  căliţi  în 
lupte,  neînduplecaţi  şi  devotaţi  până-n  măduva  oaselor.  Myrcella  le  avea  alături  şi 
pe  slujnicele  sale,  împreună  cu  Septa  Eglantine,  iar  Prinţul  Trystane  era  însoţit  de 
scutul  său  jurat,  Ser  Gascoyne  de  la  Sângele  Verde.  Nimeni  n-o  va  tulbura,  îşi 
spuse,  şi,  în  două  săptămâni,  vom  fi  amândoi  departe,  în  siguranţă. 

Aşa  îi  promisese  Prinţul  Doran.  Deşi  fusese  şocat  să  constate  cât  de  îmbătrânit 
şi  neputincios  era  prinţul  dornishean,  Arys  nu  se  îndoia  de  cuvântul  lui. 

—  Regret  că  n-am  putut  să  te  primesc  până  acum  sau  s-o  întâlnesc  pe  Prinţesa 
Myrcella,  spusese  Martell  când  Arys  fusese  poftit  în  salonul  său,  dar  nădăjduiesc, 
ser,  că  fiica  mea  Arianne  te-a  făcut  să  te  simţi  bine-venit  aici,  în  Dorne. 

—  Aşa  e,  prinţul  meu,  răspunsese  el,  rugându-se  ca  nicio  undă  de  roşeaţă  să 
nu-1  trădeze. 

—  Ţinutul  nostru  e  aspru  şi  sărac,  dar  nu  lipsit  de  frumuseţe.  Sunt  mâhnit  că 
n-ai  văzut  din  Dorne  decât  Sunspearul,  dar  mă  tem  că  nici  tu,  nici  prinţesa  nu  aţi 
fi  în  siguranţă  dincolo  de  aceste  ziduri.  Noi,  dornishenii,  suntem  oameni  cu  sânge 
clocotitor,  iute  la  mânie  şi  greu  iertători.  Mi-ar  sălta  inima  de  bucurie  dacă  aş 
putea  să  te  asigur  că  Şerpoaicele  Nisipului  sunt  singurele  care  doresc  război,  dar 
nu-ţi  voi  spune  minciuni,  ser.  I-ai  auzit  pe  supuşii  mei  pe  străzi,  strigând  să-mi 
adun  suliţele.  Mă  tem  că  jumătate  din  lorzii  mei  le  dau  dreptate. 

—  Şi  tu,  prinţe?  îndrăznise  să  întrebe  cavalerul. 

—  Mama  mea  m-a  învăţat,  cu  multă  vreme  în  urmă,  că  doar  nebunii  duc 
războaie  pe  care  nu  le  pot  câştiga.  Dacă  francheţea  întrebării  îl  jignise,  Prinţul 
Doran  îşi  ascunsese  foarte  bine  sentimentele.  Şi  totuşi  această  pace  e  fragilă...  la 
fel  de  fragilă  ca  prinţesa  ta. 

—  Doar  o  fiară  s-ar  atinge  de  o  copilă. 

—  Sora  mea  Elia  avea  şi  ea  o  fetiţă.  O  chema  Rhaenys.  Şi  ea  era  prinţesă. 
Prinţul  a  oftat.  Cei  care  ar  vrea  să  înfigă  cuţitul  în  Prinţesa  Myrcella  nu-i  poartă 
pic  de  ranchiună,  nu  mai  multă  decât  Ser  Amory  Lorch  lui  Rhaenys  când  a 
omorât-o,  dacă  într-adevăr  a  făcut-o.  Ei  caută  doar  să-mi  forţeze  mâna.  Căci,  dacă 
Myrcella  ar  fi  ucisă  la  Dorne  în  timp  ce  se  află  sub  protecţia  mea,  cine  ar  da 
crezare  tăgăduielilor  mele? 

—  Nimeni  nu-i  va  face  vreun  rău  Myrcellei  cât  timp  trăiesc  eu. 

—  Un  jurământ  nobil,  spusese  Doran  Martell,  cu  un  zâmbet  palid,  dar  tu  eşti 
doar  un  singur  om,  ser.  Sperasem  că,  întemniţându-mi  îndărătnicele  nepoate, 
apele  se  vor  linişti,  dar  n-am  făcut  decât  să  ascundem  gândacii  sub  paie.  în  fiecare 
noapte  îi  aud  şuşotind  şi  ascuţindu-şi  cuţitele. 

îi  e  frică,  îşi  dăduse  atunci  seama  Ser  Arys.  Uite,  mâna  îi  tremură.  Prinţul 
Dornului  e  îngrozit.  Rămăsese  fără  cuvinte. 

—  Scuzele  mele,  ser,  continuase  Prinţul  Doran.  Sunt  slab  şi  lipsit  de  vlagă,  şi 
uneori...  Sunspearul  mă  oboseşte,  cu  gălăgia,  mizeria  şi  mirosurile  lui.  De  îndată 

ce  datoria  îmi  va  permite,  am  de  gând  să  mă  întorc  la  Grădinile  de  Apă.  Atunci  o 
voi  lua  pe  Prinţesa  Myrcella  cu  mine.  înainte  ca  Ser  Arys  să  protesteze,  prinţul 
ridicase  o  mână  cu  articulaţiile  umflate  şi  roşii.  Vei  merge  şi  tu.  Şi  septa  ei, 
slujnicele  ei,  străjerii  ei.  Zidurile  Sunspearului  sunt  puternice,  dar  la  poalele  lor  se 
află  oraşul  din  umbră.  Chiar  şi  în  castel,  sute  de  oameni  vin  şi  pleacă  în  fiecare  zi. 
Grădinile  sunt  raiul  meu.  Le-a  ridicat  Prinţul  Maron,  ca  dar  pentru  mireasa  lui 
Targaryenă,  ca  să  marcheze  căsătoria  Dornului  cu  Tronul  de  Fier.  Acolo  toamna  e 
un  anotimp  minunat...  zile  fierbinţi,  nopţi  răcoroase,  briza  sărată  a  mării, 
fântânile  şi  heleşteiele.  Tot  acolo  sunt  şi  alţi  copii,  de  obârşie  înaltă  şi  de  soi. 
Myrcella  va  avea  prieteni  de  vârsta  ei  cu  care  să  se  joace.  Nu  se  va  simţi  singură. 

—  Cum  spui. 

Cuvintele  prinţului  îi  răsunau  în  cap.  Va  fi  în  siguranţă  acolo.  însă  de  ce  îl 
îndemnase  Doran  Martell  să  nu  scrie  la  Debarcaderul  Regelui  despre  această 
mutare?  Cel  mai  bine  pentru  Myrcella  e  ca  nimeni  să  nu  ştie  unde  se  află.  Ser 
Arys  fusese  de  acord,  dar  avusese  de  ales?  Era  cavaler  al  Gărzii  Regale,  însă  era 
de  unul  singur,  întocmai  cum  spusese  prinţul. 

Strada  se  deschise  dintr-odată  către  o  curte  scăldată  în  lumina  lunii.  Dincolo 
de  prăvălia  lumănăr arului,  scrisese  ea,  o  poartă  şi  câteva  trepte  exterioare.  Ser 
Arys  pătrunse  pe  poartă  şi  urcă  scările  roase  către  o  uşă  fară  nicio  placă.  Oare  să 
bat?  în  schimb,  împinse  uşa  şi  se  pomeni  într-o  încăpere  mare,  întunecoasă,  cu  un 
tavan  scund,  luminat  de  două  lumânări  care  pâlpâiau  în  nişele  săpate  în  zidurile 
groase  de  pământ.  Văzu  sub  sandalele  sale  covoare  myrisheze  cu  modele,  o 
tapiserie  pe  un  perete,  un  pat. 

—  Doamna  mea?  strigă  el.  Unde  eşti? 

—  Aici.  Fata  păşi  din  umbra  din  spatele  uşii.  Un  şarpe  colorat  i  se  încolăcea  pe 
braţul  drept,  cu  solzii  de  aramă  şi  aur  sclipind  la  fiecare  mişcare.  Era  tot  ce  purta. 

Nu,  avea  de  gând  să-i  spună,  am  venit  doar  să  te  anunţ  că  trebuie  să  plec,  dar 
când  o  văzu  strălucind  în  lumina  lumânărilor,  rămase  parcă  fără  grai.  îşi  simţea 
gâtlejul  uscat  ca  nisipurile  dornishene.  Rămase  tăcut,  sorbindu-i  din  ochi 
splendorile  trupului,  scobitura  gâtului,  sânii  rotunzi  şi  desăvârşiţi,  cu  sfârcurile  lor 
imense,  întunecate,  arcuirile  voluptuoase  ale  taliei  şi  ale  coapselor.  Şi  apoi,  fară 
să-şi  dea  seama,  o  ţinea  în  braţe,  iar  ea  îi  scotea  veşmintele.  Când  ajunse  la 
cămaşa  de  corp,  femeia  o  apucă  de  umeri  şi  sfâşie  mătasea  până  la  brâu,  dar  lui 
Arys  nu-i  mai  păsa.  îi  simţea  pielea  netedă  sub  degete,  caldă  la  atingere  ca  nisipul 
ars  de  soarele  Dornului.  îi  ridică  fruntea  şi-i  căută  buzele.  Gura  ei  se  deschise  sub 
buzele  lui,  iar  sânii  îi  umplură  mâinile.  îi  simţi  sfârcurile  întărindu-se  când  îşi 
trecu  degetele  peste  ele.  Avea  părul  negru  şi  des,  mirosind  a  orhidee,  un  miros 
întunecat  şi  pământesc  care  îl  stârnea  până  la  durere. 

—  Atinge-mă,  ser,  îi  şopti  femeia  la  ureche.  Mâna  lui  alunecă  în  josul 
pântecelui  rotund,  găsind  locul  dulce  şi  umed  de  sub  desişul  de  păr  negru.  Da, 
acolo,  murmură  ea,  în  timp  ce  el  strecură  un  deget  în  trupul  ei.  Femeia  scânci,  îl 

trase  înspre  pat  şi  îl  împinse  jos.  Mai  vreau,  da,  aşa,  dragul  meu,  cavalerul  meu, 
dragul  meu  cavaler  alb,  da,  te  vreau.  Mâinile  ei  îl  conduseră  în  ea,  apoi  alunecară 
pe  după  spatele  lui,  trăgându-1  mai  aproape.  Mai  adânc,  şopti  ea.  O,  da.  Când  îşi 
încolăci  picioarele  în  jurul  lui,  păreau  tari  ca  oţelul.  Unghiile  îi  zgâriau  spatele  în 
timp  ce  o  pătrundea,  iar  şi  iar  şi  iar,  până  când  femeia  ţipă  şi  îşi  arcui  spatele  sub 
el.  Atunci,  degetele  ei  găsiră  sfârcurile  lui,  ciupindu-le  până  când  îşi  revărsă 
sămânţa  în  trupul  ei.  Acum  aş  putea  muri  fericit,  gândi  cavalerul  şi,  preţ  de  câteva 
bătăi  ale  inimii,  fu  împăcat.  Nu  muri. 

Dorinţa  lui  era  profundă  şi  nemărginită  ca  marea,  dar  când  valul  se  retrăgea, 
stâncile  ruşinii  şi  ale  vinovăţiei  ţâşneau  la  fel  de  tăioase  ca  întotdeauna.  Uneori 
valurile  le  acopereau,  dar  ele  rămâneau  sub  ape,  tari,  negre  şi  alunecoase.  Ce  fac? 
se  întrebă  Ser  Arys.  Sunt  cavaler  al  Gărzii  Regale.  Se  rostogoli  pe  spate  şi  rămase 
cu  privirea  în  tavan.  O  crăpătură  mare  îl  străbătea  de  la  un  perete  la  altul.  N-o 
observase  până  atunci,  aşa  cum  nu  observase  nici  imaginea  tapiseriei:  un  tablou  al 
Nymeriei  cu  cele  zece  mii  de  corăbii  ale  sale.  N-o  văd  decât  pe  ea.  Si  dacă  s-ar  fi 
uitat  un  dragon  pe  fereastră,  eu  tot  n-aş  fi  văzut  decât  sănii  ei,  chipul  ei, 
zâmbetul  ei. 

—  Avem  vin,  şopti  ea,  cu  buzele  lipite  de  gâtul  lui.  îşi  trecu  o  mână  peste 
pieptul  lui.  Ţi-e  sete? 

—  Nu.  Se  rostogoli  şi  se  aşeză  pe  marginea  patului.  Camera  era  fierbinte,  însă 
el  tremura. 

—  Sângerezi,  spuse  ea.  Te-am  zgâriat  tare.  Când  îi  atinse  spatele,  tresări,  ca  şi 
cum  degetele  ei  ar  fi  fost  de  foc. 

—  Nu.  Gol,  se  ridică.  Gata. 

—  Am  balsam.  Pentru  zgârieturi. 
Dar  nu  şi  pentru  ruşinea  mea. 

—  Zgârieturile  nu  înseamnă  nimic.  Iartă-mă,  doamna  mea,  trebuie  să  plec. . . 

—  Atât  de  curând?  Avea  un  glas  răguşit,  o  gură  largă,  făcută  pentru  şoapte, 
buze  pline,  numai  bune  de  sărutat.  Părul  îi  cădea,  negru  şi  des,  peste  umerii  goi, 
până  pe  sânii  rotunzi.  Se  ondula  în  bucle  mari,  moi,  leneşe.  Până  şi  părul  de  pe 
colină  îi  era  moale  şi  cârlionţat.  Rămâi  cu  mine  în  noaptea  asta,  ser.  Mai  am  multe 
să  te  învăţ. 

—  Am  învăţat  deja  prea  multe  de  la  tine. 

—  La  momentul  respectiv,  păreai  destul  de  încântat  de  lecţie,  ser.  Eşti  sigur  că 
nu  pleci  spre  alt  pat,  spre  altă  femeie?  Spune-mi  cine  e.  Mă  voi  lupta  cu  ea  pentru 
tine,  cu  sânii  goi,  cuţit  contra  cuţit.  Zâmbi.  Dacă  nu  cumva  e  o  Şerpoaică  a 
Nisipului.  în  această  situaţie,  te  putem  împărţi.  Ţin  la  verişoarele  mele. 

—  Ştii  că  n-am  altă  femeie.  Doar. . .  datoria. 

Se  răsuci,  sprijinindu-se  într-un  cot,  şi  îşi  ridică  privirea  spre  el,  cu  ochii  mari 
şi  negri  strălucind  în  lumina  lumânărilor. 

—  Târfa  aia?  O  cunosc.  Uscată  ca  iasca  între  picioare,  iar  sărutările  ei  te 

umplu  de  sânge.  Lasă  datoria  să  doarmă  singură  de  data  asta  şi  rămâi  cu  mine  la 
noapte. 

—  Locul  meu  e  la  palat. 
Femeia  suspină. 

—  Cu  cealaltă  prinţesă  a  ta.  Mă  vei  face  geloasă.  Cred  că  o  iubeşti  mai  mult 
decât  pe  mine.  Fecioara  e  mult  prea  tânără  pentru  tine.  Tu  ai  nevoie  de  o  femeie, 
nu  de  o  fetiţă,  dar  pot  face  pe  inocenta  dacă  asta  te  stârneşte. 

—  N-ar  trebui  să  vorbeşti  aşa. 

Nu  uita,  e  dornisheană.  în  Reach,  se  spunea  că  mâncarea  îi  face  pe  dornisheni 
aşa  de  iuţi  la  mânie  şi  pe  femeile  lor  atât  de  sălbatice  şi  desfrânate.  Ardeiul  iute  şi 
mirodeniile  ciudate  înfierbântă  sângele,  nu  se  poate  stăpâni. 

—  Pe  Myrcella  o  iubesc  ca  pe  o  fiică.  Cavalerul  nu  putea  avea  niciodată 
propria  lui  fiică,  după  cum  nu  putea  să  aibă  o  nevastă.  Avea  o  mantie  albă  şi 
frumoasă  în  schimb.  Plecăm  la  Grădinile  de  Apă. 

—  La  un  moment  dat,  fu  ea  de  acord,  deşi,  cu  tata,  totul  durează  de  patru  ori 
mai  mult  decât  ar  trebui.  Dacă  spune  că  are  de  gând  să  plece  mâine,  cu  siguranţă 
veţi  porni  peste  două  săptămâni.  Te  vei  simţi  singur  în  grădini,  te  asigur.  Şi  unde  e 
tânărul  amorez  viteaz  care  spunea  că  vrea  să-şi  petreacă  tot  restul  vieţii  în  braţele 
mele? 

—  Eram  beat  când  am  spus  asta. 

—  Băuseşi  trei  cupe  de  vin  cu  apă. 

—  Eram  beat  de  tine.  Trecuseră  zece  ani  de  când. . .  N-am  mai  atins  nicio 
femeie  până  la  tine,  de  când  am  îmbrăcat  mantia  albă.  N-am  ştiut  cum  poate  fi 
dragostea,  dar  acum. . .  mă  tem. 

—  Şi  ce-1  sperie  pe  cavalerul  meu  alb? 

—  Mă  tem  pentru  onoarea  mea,  răspunse  el,  şi  pentru  a  ta. 

—  De  onoarea  mea  am  eu  grijă.  îşi  atinse  sânul  cu  un  deget,  plimbându-1  încet 
în  jurul  sfârcului.  Şi  de  plăcerea  mea,  dacă  e  nevoie.  Sunt  femeie  în  toată  firea. 

Da,  era,  fără  doar  şi  poate.  Văzând-o  pe  patul  de  puf,  cu  zâmbetul  acela 
păcătos,  jucându-se  cu  sânul  ei. . .  a  mai  existat  vreodată  o  femeie  cu  sfârcuri  atât 
de  mari  sau  atât  de  simţitoare?  Nu  se  putea  uita  la  ele  fără  să-i  vină  să  le  atingă,  să 
le  sărute,  până  să  devină  tari,  ude  şi  sclipitoare. . . 

îşi  feri  privirea.  Veşmintele  îi  erau  împrăştiate  pe  podea.  Cavalerul  se  aplecă 
să  le  ridice. 

—  îţi  tremură  mâinile,  remarcă  ea.  Ar  prefera  să  mă  mângâie,  presupun.  Chiar 
trebuie  să  te  grăbeşti  într-atât  să  te  îmbraci,  ser?  Te  prefer  aşa  cum  eşti.  în  pat, 
dezbrăcaţi,  suntem  noi  înşine,  un  bărbat  şi  o  femeie,  amanţi,  un  singur  trup,  cum 
nu  se  poate  mai  apropiaţi.  Veşmintele  ne  schimbă.  Aş  prefera  să  fiu  carne  şi  sânge 
decât  mătăsuri  şi  giuvaiere,  iar  tu. ..  tu  nu  eşti  mantia  ta  albă,  ser. 

—  Ba  da,  răspunse  Ser  Arys.  Sunt  mantia  mea.  Iar  acesta  trebuie  să  fie 
sfârşitul,  pentru  binele  tău,  ca  şi  pentru  al  meu.  Dacă  vom  fi  descoperiţi. . . 

—  Lumea  te  va  socoti  norocos. 

—  Lumea  mă  va  considera  un  trădător.  Ce-ar  fi  dacă  ar  merge  cineva  la  tatăl 
tău  şi  i-ar  spune  cum  te-am  dezonorat? 

—  Despre  tatăl  meu  se  pot  spune  multe,  dar  nimeni  n-a  spus  vreodată  că  e  un 
prost.  Bastardul  de  la  Graţia  Zeilor  mi-a  luat  fecioria  pe  când  aveam  amândoi 
paisprezece  ani.  Ştii  ce-a  făcut  tata  când  a  aflat?  Femeia  strânse  aşternuturile  în 
pumn  şi  le  ridică  sub  bărbie  ca  să-şi  ascundă  goliciunea.  Nimic.  Tata  e  foarte  bun 
la  făcut  nimic.  El  numeşte  asta  gândire.  Spune-mi  adevărul,  ser,  dezonoarea  mea 
te  preocupă  sau  a  ta? 

—  A  amândurora.  Acuzaţia  ei  îl  ustura.  De  aceea,  acum  trebuie  să  fie  pentru 
ultima  dată. 

—  Ai  mai  spus  asta. 

Da,  şi  am  vorbit  serios.  Dar  sunt  slab,  altfel  nu  m-aş  afla  acum  aici.  Nu-i 
putea  spune  asta;  simţea  că  era  genul  de  femeie  care  dispreţuia  slăbiciunea. 
Seamănă  mai  mult  cu  unchiul  decât  cu  tatăl  ei.  Se  întoarse  şi  îşi  găsi  pe  un  scaun 
cămaşa  de  corp  sfâşiată.  Femeia  sfârtecase  mătasea  până  la  brâu  când  i-o  dăduse 
jos,  peste  braţe.  Asta  e  distrusă,  se  plânse  el.  Cum  s-o  mai  port  acum? 

—  Cu  faţa-n  spate,  sugeră  ea.  După  ce  te  îmbraci,  nimeni  nu  va  observa.  Poate 
că  ţi-o  va  coase  mica  ta  prinţesă.  Sau  să-ţi  trimit  una  nouă  la  Grădinile  de  Apă? 

—  Nu-mi  trimite  daruri.  Asta  n-ar  fi  făcut  decât  să  atragă  atenţia.  îşi  scutură 
cămaşa  şi  şi-o  trase  peste  cap,  cu  faţa  la  spate.  Mătasea  era  rece  pe  piele,  dar  i  se 
lipea  pe  spate,  acolo  unde  femeia  îl  zgâriase.  Va  fi  bună  până  la  palat,  cel  puţin. 
Nu  vreau  decât  să  pun  capăt  acestei. . .  acestei. . . 

—  E  politicos,  ser?  Mă  răneşti.  încep  să  cred  că  toate  vorbele  tale  de  iubire  au 
fost  minciuni. 

Nu  te- aş  putea  minţi  niciodată.  Ser  Arys  se  simţi  de  parcă  l-ar  fi  pălmuit. 

—  De  ce  altceva  mi-aş  fi  lăsat  la  o  parte  toată  onoarea,  dacă  nu  din  iubire? 
Când  sunt  cu  tine,  eu...  nici  nu  pot  să  gândesc,  eşti  tot  ce-am  visat  vreodată, 
dar... 

—  Vorbe  în  vânt.  Dacă  mă  iubeşti,  nu  mă  părăsi. 

—  Am  făcut  un  jurământ. . . 

—  ...  să  nu  te  căsătoreşti  şi  să  nu  zămisleşti  copii.  Ei,  bine,  eu  mi-am  băut 
ceaiul  lunii  şi  ştii  că  nu  mă  pot  mărita  cu  tine.  Zâmbi.  Deşi  aş  putea  fi  înduplecată 
să  te  păstrez  drept  amant. 

—  Acum  îţi  râzi  de  mine. 

—  Puţin  poate.  Crezi  că  eşti  singurul  oştean  al  Gărzii  Regale  care  a  iubit 
vreodată  o  femeie? 

—  Au  existat  întotdeauna  oameni  cărora  le  e  mai  uşor  să  rostească  jurăminte 
decât  să  le  respecte,  recunoscu  el.  Ştia  că  lui  Ser  Boros  Blount  nu-i  era  străină 
Strada  Mătăsii  şi  că  Preston  Greenfield  obişnuia  să  treacă  pe  la  casa  unui  anume 
postăvar  când  postăvarul  cu  pricina  era  plecat,  dar  Arys  nu  avea  de  gând  să-şi  facă 

de  ruşine  Fraţii  Juraţi  vorbind  despre  slăbiciunile  lor.  Ser  Terrence  Toyne  a  fost 
găsit  în  pat  cu  ţiitoarea  regelui,  spuse  el,  în  schimb.  A  jurat  că  era  iubire,  dar  1-a 
costat  viaţa  lui  şi  a  ei  şi  a  adus  cu  sine  căderea  Casei  sale  şi  moartea  celui  mai 
nobil  cavaler  care  a  trăit  vreodată. 

—  Da,  şi  ce-i  cu  Lucamore  Desfrânatul,  cu  cele  trei  soţii  şi  cei  şaisprezece 
copii  ai  săi?  Cântecul  mă  face  întotdeauna  să  râd. 

—  Adevărul  nu  e  atât  de  hazliu.  Nu  i-a  spus  nimeni  Lucamore  Desfrânatul  cât 
timp  a  trăit.  Numele  lui  era  Ser  Lucamore  cel  Puternic,  şi  întreaga  lui  viaţă  era  o 
minciună.  Când  minciuna  i-a  fost  dată  în  vileag,  propriii  lui  Fraţi  Juraţi  l-au 
castrat,  iar  Bătrânul  Rege  1-a  trimis  la  Zid.  Cei  şaisprezece  copii  au  fost  lăsaţi 
plângând.  N-a  fost  un  adevărat  cavaler,  nu  mai  mult  decât  Terrence  Toyne. . . 

—  Şi  Cavalerul  Dragon?  Azvârli  păturile  deoparte  şi  îşi  legănă  picioarele  pe 
marginea  patului.  Cel  mai  nobil  cavaler  care  a  trăit  vreodată,  spuneai,  iar  el  a 
luat-o  pe  regină  în  patul  lui  şi  a  lăsat-o  însărcinată. 

—  N-am  să  cred  una  ca  asta,  protestă  el  ofensat.  Povestea  trădării  Prinţului 
Aemon  cu  Regina  Naerys  n-a  fost  decât  atât,  o  poveste,  o  minciună  pe  care  a 
spus-o  fratele  lui  când  a  vrut  să-şi  înlăture  fiul  legitim  în  favoarea  bastardului  său. 
Aegon  n-a  fost  numit  Cel  Netrebnic  fără  pricină.  Ser  Arys  îşi  găsi  centura  şi  şi-o 
prinse  la  brâu.  Deşi  arăta  ciudat  peste  cămaşa  dornisheană  de  mătase,  cunoscuta 
greutate  a  săbiei  lungi  şi  a  pumnalului  îi  reamintea  cine  şi  ce  era.  Nu  voi  rămâne 
în  amintire  drept  Ser  Arys  Netrebnicul,  declară  el.  Nu-mi  voi  pângări  mantia. 

—  Da,  spuse  ea,  mantia  aceea  frumoasă,  albă.  Ai  uitat,  unchiul  meu  a  purtat 
aceeaşi  mantie.  A  murit  când  eram  mică,  dar  încă  mi-1  amintesc.  Era  înalt  ca  un 
turn  şi  obişnuia  să  mă  gâdile  până  când  mă  sufocam  de  râs. 

—  N-am  avut  onoarea  să-1  cunosc  pe  Prinţul  Lewyn,  spuse  Ser  Arys,  dar  toată 
lumea  e  de  acord  că  a  fost  un  mare  cavaler. 

—  Un  mare  cavaler  cu  ţiitoare.  Acum  femeia  e  bătrână,  dar  bărbaţii  spun  că  a 
fost  de  o  rară  frumuseţe  în  tinereţea  ei. 

Prinţul  Lewyn?  Era  o  poveste  pe  care  Ser  Arys  n-o  auzise.  îl  uluia.  Trădarea 
lui  Terrence  Toyne  şi  minciunile  lui  Lucamore  Desfrânatul  erau  menţionate  în 
Cartea  Albă,  dar  nu  se  făcea  referire  la  nicio  femeie  în  pagina  dedicată  Prinţului 
Lewyn. 

—  Unchiul  meu  spunea  mereu  că  vrednicia  unui  bărbat  e  dată  de  sabia  din 
mână,  nu  de  cea  dintre  picioare,  continuă  ea,  aşa  că  scuteşte-mă  de  toată  pioasa  ta 
vorbărie  despre  mantii  pângărite.  Nu  dragostea  noastră  te-a  dezonorat,  ci  monştrii 
pe  care  i-ai  slujit  şi  brutele  pe  care  le  numeşti  fraţii  tăi. 

Asta  tăie  prea  aproape  de  os. 

—  Robert  n-a  fost  un  monstru. 

—  S-a  căţărat  pe  tron  peste  cadavrele  copiilor,  spuse  ea,  deşi  sunt  de  acord  cu 
tine  că  n-a  fost  ca  Joffrey. 

Joffrey.  Fusese  un  flăcău  chipeş,  înalt  şi  vânjos  pentru  vârsta  lui,  dar  altceva 

bun  nu  se  putea  spune  despre  el.  Ser  Arys  se  simţea  şi  acum  ruşinat  când  îşi 
amintea  nenumăratele  dăţi  când  o  lovise  pe  acea  biată  fată  Stark  la  porunca 
băiatului.  Când  Tyrion  îl  alesese  să  meargă  cu  Myrcella  la  Dorne,  aprinsese  o 
lumânare  pentru  Războinic,  în  semn  de  mulţumire. 

—  Joffrey  e  mort,  otrăvit  de  Pezevenghi.  Ser  Arys  nu  l-ar  fi  crezut  niciodată 
capabil  pe  pitic  de  o  asemenea  enormitate.  Tommen  e  rege  acum,  iar  el  nu  e  ca 
fratele  lui. 

—  Nici  ca  sora  lui. 

Era  adevărat.  Tommen  era  un  omuleţ  inimos,  care-şi  dădea  toată  silinţa,  dar 
ultima  oară  când  îl  văzuse  Ser  Arys  plângea  pe  chei.  Myrcella  nu  vărsase  nicio 
lacrimă,  deşi  ea  era  cea  care-şi  părăsea  familia  şi  căminul  pentru  a  pecetlui,  cu 
propria-i  feciorie,  o  alianţă.  Adevărul  era  că  prinţesa  era  mai  curajoasă  decât 
fratele  ei,  mai  ageră  şi  mai  încrezătoare.  Avea  mintea  mai  iute  şi  purtările  mai 
şlefuite.  Nimic  n-o  intimidase  vreodată,  nici  măcar  Joffrey.  Femeile  sunt,  într- 
adevăr,  cele  puternice.  Se  gândea  nu  numai  la  Myrcella,  dar  şi  la  mama  ei,  la 
mama  lui,  la  Regina  Spinilor,  la  frumoasele,  aprigele  Şerpoaice  ale  Nisipului  ale 
Viperei  Roşii.  Şi,  mai  cu  seamă,  la  Prinţesa  Arianne  Martell.  Nu  vreau  să  spun  că 
te  înşeli.  Glasul  îi  suna  răguşit. 

—  Nu  vrei?  Nu  poţi!  Myrcella  e  mai  potrivită  pentru  domnie. . . 

—  Un  fiu  are  întâietate  în  faţa  unei  fiice. 

—  De  ce?  Ce  zeu  ne-a  făcut  aşa?  Eu  sunt  moştenitoarea  tatălui  meu.  Ar  trebui 
să  renunţ  la  drepturile  pe  care  le  am  în  favoarea  fraţilor  mei? 

—  îmi  răstălmăceşti  cuvintele,  n-am  spus  niciodată...  La  Dorne  e  altfel.  Cele 
Şapte  Regate  n-au  avut  niciodată  o  regină  pe  tron. 

—  Viserys  întâiul  a  vrut  ca  fiica  lui,  Rhaenyra,  să-i  urmeze  la  tron,  tăgăduieşti 
asta?  Dar,  pe  când  regele  zăcea  pe  patul  de  moarte,  Lordul  Comandant  al  Gărzii 
Regale  a  hotărât  că  trebuie  să  fie  altfel. 

Ser  Criston  Cole.  Criston  Făcătorul  de  Regi  stârnise  frate  împotriva  surorii  şi 
scindase  Garda  Regală,  pricinuind  teribilul  război  pe  care  cântăreţii  îl  numeau 
Dansul  Dragonilor.  Unii  susţineau  că  fusese  mânat  de  ambiţie,  căci  Prinţul  Aegon 
era  mai  uşor  de  mânuit  decât  îndărătnica  lui  soră  mai  mare.  Alţii  îi  atribuiau 
motive  mai  nobile  şi  căutau  să  arate  că  Făcătorul  de  Regi  apăra  vechea  tradiţie  a 
andalilor.  Câţiva  şuşoteau  că  Ser  Criston  fusese  iubitul  Prinţesei  Rhaenyra  înainte 
să  îmbrace  mantia  albă  şi  că  voia  să  se  răzbune  pe  femeia  care  îl  respinsese. 

—  Făcătorul  de  Regi  a  adus  mult  rău,  spuse  Ser  Arys,  şi  a  plătit  scump  pentru 
asta,  dar. . . 

—  ...  dar  probabil  Cei  Şapte  te-au  trimis  aici  pentru  ca  un  cavaler  în  alb  să 
poată  face  bine  acolo  unde  altul  călcat  strâmb.  Ştii,  nu-i  aşa,  că  tatăl  meu 
intenţionează  s-o  ia  pe  Myrcella  cu  el,  când  se  va  întoarce  la  Grădinile  de  Apă? 

—  Ca  s-o  apere  de  cei  ce  vor  să-i  facă  rău. 

—  Nu.  Ca  s-o  ţină  departe  de  cei  care  ar  încerca  s-o  încoroneze.  Prinţul 

Oberyn  Vipera  i-ar  fi  aşezat  coroana  pe  cap  cu  mâna  lui,  dacă  ar  fi  trăit,  dar  tatălui 
meu  îi  lipseşte  curajul.  Se  ridică  în  picioare:  Spui  c-o  iubeşti  ca  pe  propria  ta  fiică. 
Ţi-ai  lăsa  fiica  deposedată  de  drepturi  şi  închisă  într-o  temniţă? 

—  Grădinile  de  Apă  nu  sunt  o  temniţă,  protestă  el  fără  vlagă. 

—  O  temniţă  nu  are  fântâni  şi  smochini,  aşa  crezi  tu?  Cu  toate  acestea,  odată 
ajunsă  acolo,  nu  i  se  va  îngădui  să  plece.  Nu  mai  mult  decât  ţie.  Hotah  se  va 
ocupa  de  asta.  Nu-1  cunoşti  aşa  cum  îl  cunosc  eu.  E  aprig  la  mânie. 

Ser  Arys  se  încruntă.  Vânjosul  căpitan  din  Norvos,  cu  faţa  lui  brăzdată  de 
cicatrici,  îi  provocase  întotdeauna  o  profundă  nelinişte.  Se  spune  că  doarme  cu 
securea  aia  mare  lângă  el. 

—  Ce-ai  vrea  să  fac? 

—  Nu  mai  mult  decât  ai  jurat.  Apăr-o  pe  Myrcella  cu  viaţa  ta.  Apăr-o  pe  ea... 
şi  drepturile  ei.  Aşază-i  o  coroană  pe  cap. 

—  Am  făcut  un  jurământ. 

—  în  faţa  lui  Joffrey,  nu  a  lui  Tommen. 

—  Da,  dar  Tommen  e  un  băiat  inimos.  Va  fi  un  rege  mai  bun  decât  Joffrey. 

—  Dar  nu  mai  bun  decât  Myrcella.  Şi  ea  îl  iubeşte  pe  băiat.  Ştiu  că  nu  va 
îngădui  să  i  se  întâmple  vreun  rău.  Capătul  Furtunii  îi  aparţine  lui  de  drept,  de 
vreme  ce  Lordul  Renly  nu  a  lăsat  niciun  moştenitor  şi  Lordul  Stannis  e  în 
dizgraţie.  Cu  timpul,  Casterly  Rock  îi  va  reveni  tot  băiatului,  prin  nobila  sa  mamă. 
Va  fi  un  lord  mai  puternic  decât  oricare  altul  din  regat. . .  însă  pe  Tronul  de  Fier  e 
dreptul  Myrcellei  să  şadă. 

—  Legea...  nu  ştiu... 

—  Eu  ştiu.  Când  se  ridică,  desişul  părului  lung  şi  negru  îi  căzu  până  la  brâu. 
Aegon  Dragonul  a  statornicit  Garda  Regală  şi  jurămintele  ei,  dar  ceea  ce  face  un 
rege  un  altul  poate  să  desfacă  sau  să  schimbe.  Odinioară,  în  Garda  Regală  slujeai 
pe  viaţă,  dar  Joffrey  1-a  înlăturat  pe  Ser  Barristan,  ca  să-i  poată  da  câinelui  său  o 
mantie.  Myrcella  ar  vrea  să  fii  fericit  şi  ţine  şi  la  mine.  Ne-ar  da  permisiunea  să  ne 
căsătorim,  dacă  i-ai  cere-o.  Arianne  îl  cuprinse  cu  braţele  şi  îşi  culcă  faţa  pe 
pieptul  lui.  îl  atingea  cu  creştetul  capului  sub  bărbie.  Poţi  să  ne  ai  pe  amândouă, 
pe  mine  şi  mantia  albă,  dacă  asta  e  ceea  ce  vrei. 

Mă  sfâşie. 

—  Ştii  că  vreau,  dar. . . 

—  Sunt  o  prinţesă  a  Dornului,  spuse  ea,  cu  glasu-i  răguşit,  şi  nu  se  cuvine  să 
mă  faci  să  cerşesc. 

Când  se  lipi  de  el,  Ser  Arys  îi  simţi  mirosul  de  parfum  din  păr  şi  bătăile  inimii. 
Trupul  lui  răspundea  apropierii  ei  şi  nu  se  îndoia  că  şi  ea  simţea  asta.  Când  îşi 
aşeză  braţele  pe  umerii  ei,  îşi  dădu  seama  că  tremura. 

—  Arianne?  Prinţesa  mea?  Ce  este,  iubirea  mea? 

—  Trebuie  s-o  spun,  ser?  Mi-e  frică.  îmi  spui  iubirea  mea,  dar  mă  respingi 
când  am  nevoie  disperată  de  tine.  Greşesc  atât  de  mult  să  vreau  un  cavaler  care  să 

mă  ocrotească? 

N-o  mai  văzuse  niciodată  atât  de  vulnerabilă. 

—  Nu,  spuse  el,  dar  ai  străjerii  tatălui  tău  să  te  ocrotească,  de  ce. . . 

—  De  străjerii  tatălui  meu  mă  tem.  în  clipa  aceea,  era  parcă  mai  copilă  decât 
Myrcella.  Străjerii  tatălui  meu  sunt  cei  care  le-au  târât  în  lanţuri  pe  iubitele  mele 
verişoare. 

—  Nu  în  lanţuri.  Eu  am  auzit  că  beneficiază  de  tot  confortul. 
Arianne  râse  amar. 

—  Le-ai  văzut?  Mie  nu-mi  îngăduie  să  le  văd,  ştiai? 

—  îndemnau  la  trădare,  instigau  la  război. . . 

—  Loreza  are  şase  ani,  Dorea  opt.  La  ce  războaie  puteau  ele  să  instige?  Dar 
tata  le-a  întemniţat  împreună  cu  surorile  lor.  L-ai  văzut.  Teama  îndeamnă  până  şi 
oamenii  puternici  la  lucruri  pe  care,  altfel,  poate  că  nu  le-ar  fi  făcut  niciodată,  iar 
tatăl  meu  n-a  fost  niciodată  un  om  puternic.  Arys,  dragostea  mea,  ascultă-mă,  de 
dragul  iubirii  pe  care  spui  că  mi-o  porţi.  N-am  fost  niciodată  neînfricată,  ca 
verişoarele  mele,  căci  m-am  născut  dintr-o  sămânţă  mai  slabă,  dar  Tyene  şi  cu 
mine  suntem  de-o  vârstă  şi  am  fost  mereu  ca  nişte  surori,  încă  de  mici.  N-avem 
secrete.  Dacă  ea  poate  fi  întemniţată,  pot  fi  şi  eu,  şi  din  aceeaşi  pricină. . .  anume, 
Myrcella. 

—  Tatăl  tău  n-ar  face  asta  niciodată. 

—  Nu-1  cunoşti  pe  tatăl  meu.  îl  dezamăgesc  întruna,  de  când  am  venit  pe  lume 
fără  mădular.  A  încercat  de  mai  multe  ori  să  mă  mărite  cu  tot  felul  de  boşorogi 
ştirbi,  unul  mai  vrednic  de  dispreţ  decât  altul.  Nu  mi-a  poruncit  să  mă  mărit  cu 
vreunul,  te  asigur,  dar  propunerile  singure  dovedesc  cât  de  puţin  mă  preţuieşte. 

—  Chiar  şi  aşa,  eşti  moştenitoarea  lui. 

—  Oare? 

—  Te-a  lăsat  să  domneşti  în  Sunspear  când  a  plecat  la  Grădinile  lui  de  Apă, 
nu-i  aşa? 

—  Să  domnesc?  I-a  lăsat  pe  vărul  lui,  Ser  Manfrey,  castelan,  pe  bătrânul  orb 
Ricasso  seneşal,  pe  zapcii  să-i  adune  dările  şi  taxele,  ca  să  aibă  ce  socoti  vistierni- 
cul lui,  Alyse  Ladybright,  vătafii  să  păzească  ordinea  în  oraşul  din  umbră,  juzii  să 
facă  judecată  şi  pe  Maester  Myles  să  se  ocupe  de  toate  scrisorile  care  nu  necesită 
atenţia  personală  a  prinţului.  Deasupra  tuturor  a  aşezat  Vipera  Roşie.  Eu  am 
primit  misiunea  de  a  mă  ocupa  de  ospeţe,  de  giumbuşlucuri  şi  de  buna  dispoziţie  a 
distinşilor  oaspeţi.  Oberyn  vizita  Grădinile  de  Apă  în  fiecare  săptămână.  Pe  mine 
mă  chema  de  două  ori  pe  an.  Nu  sunt  moştenitoarea  pe  care  o  vrea  tatăl  meu,  a 
lăsat  să  se  înţeleagă  limpede.  Legile  noastre  îl  constrâng,  dar  ar  prefera  să-i 
urmeze  fratele  meu,  ştiu  asta. 

—  Fratele  tău?  Ser  Arys  îi  aşeză  mâna  sub  bărbie,  ridicându-i  capul,  ca  s-o 
privească  în  ochi.  Nu  poţi  vorbi  despre  Trystane,  e  doar  un  copil. 

—  Nu  Trys,  Quentyn.  Ochii  ei  erau  cutezători  şi  negri  ca  păcatul,  neşovăitori. 

Ştiu  adevărul  de  la  paisprezece  ani,  din  ziua  când  am  intrat  în  salonul  tatălui  meu 
ca  să-1  sărut  de  noapte  bună  şi  el  nu  era  acolo.  Trimisese  mama  după  el,  după  cum 
am  aflat  mai  târziu.  Tata  lăsase  lumânarea  arzând.  Când  m-am  dus  s-o  sting,  am 
găsit  lângă  ea  o  scrisoare  rămasă  neterminată,  o  scrisoare  către  fratele  meu 
Quentyn,  care  era  la  Yronwood.  Tatăl  meu  îi  spunea  lui  Quentyn  că  trebuie  să 
facă  tot  ce  îi  cer  maestrul  lui  de  arme  şi  maesterul,  căci  într-o  zi  vei  sta  acolo 
unde  stau  eu  şi  vei  stăpâni  peste  întreg  Dornul,  iar  un  domnitor  trebuie  să  fie 
puternic  la  minte  şi  la  trup.  O  lacrimă  se  prelinse  pe  obrazul  catifelat  al  Ariannei. 
Cuvintele  tatălui  meu,  scrise  cu  mâna  lui.  Mi  s-au  întipărit  în  memorie.  Am 
adormit  plângând  în  noaptea  aceea  şi  în  multe  nopţi  care  au  urmat. 

Ser  Arys  nu-1  întâlnise  încă  pe  Quentyn  Martell.  Prinţul  fusese  crescut  de 
Lordul  Yronwood  de  la  o  vârstă  fragedă,  îl  slujise  ca  paj,  apoi  ca  scutier  şi  chiar 
alesese  să  primească  titlul  de  cavaler  din  mâinile  lui,  nu  din  ale  Viperei  Roşii. 
Dacă  aş  fi  tată,  şi  eu  aş  vrea  ca  fiul  meu  să-mi  fie  urmaş,  gândi  el,  dar  auzea 
durerea  din  glasul  ei  şi  ştia  că,  dacă  ar  spune  ceea  ce  gândeşte,  ar  pierde-o. 

—  Poate  că  ai  înţeles  greşit,  spuse  el.  Erai  doar  o  copilă.  Poate  că  prinţul  nu 
spunea  asta  decât  ca  să-1  încurajeze  pe  fratele  tău  să  fie  mai  sârguincios. 

—  Crezi?  Spune-mi,  atunci,  unde  e  Quentyn  acum? 

—  Prinţul  e  cu  oastea  Lordului  Yronwood  pe  Drumul  Oaselor,  răspunse 
prevăzător  Ser  Arys.  Asta  îi  spusese  bătrânul  castelan  când  sosise  la  Dorne. 
Maesterul  cu  barba  mătăsoasă  spunea  la  fel. 

Arianne  protestă: 

—  Aşa  vrea  tatăl  meu  să  ne  facă  să  credem,  dar  am  prieteni  care-mi  spun  că 
altfel  stau  lucrurile.  Fratele  meu  a  traversat  în  taină  marea  îngustă,  dându-se  drept 
un  negustor  de  rând.  De  ce? 

—  De  unde  să  ştiu  eu.  Ar  putea  fi  o  sută  de  motive. 

—  Sau  unul  singur.  Compania  de  Aur  a  rupt  înţelegerea  cu  Myrul,  ştiai? 

—  Mercenarii  rup  înţelegerile  tot  timpul. 

—  Nu  şi  Compania  de  Aur.  Cuvântul  nostru  e  valoros  ca  aurul,  aşa  se  fălesc 
încă  de  pe  vremea  Oţelului  înverşunat.  Myrul  e  pe  picior  de  război  cu  Lysul  şi 
Tyroshul,  de  ce  să  rupă  un  acord  care  le  oferea  perspectiva  unor  câştiguri  bune  şi 
a  unor  prăzi  frumoase? 

—  Poate  că  Lysul  le-a  oferit  câştiguri  mai  bune.  Sau  Tyroshul. 

—  Nu,  zise  ea.  Aş  crede-o  despre  oricare  dintre  companiile  libere,  da. 
Majoritatea  ar  trece  de  partea  cealaltă  pentru  o  jumătate  de  gologan.  Dar 
Compania  de  Aur  e  altfel.  O  frăţie  de  exilaţi  şi  fii  de  exilaţi,  uniţi  de  visul  Oţelului 
înverşunat.  Un  cămin  îşi  doresc  ei,  tot  atât  de  mult  cât  îşi  doresc  aur.  Lordul 
Yronwood  ştie  asta  la  fel  de  bine  ca  mine.  Strămoşii  lui  au  fost  alături  de  Oţelul 
înverşunat  în  trei  dintre  Rebeliunile  Blackfyre.  Arianne  îl  luă  pe  Ser  Arys  de 
mână  şi  îşi  împleti  degetele  printre  ale  lui.  Ai  văzut  vreodată  blazonul  Casei 
Toland  de  la  Măgura  Nălucii? 

Ser  Arys  trebui  să  se  gândească  o  clipă. 

—  Un  dragon  mâncându-şi  propria  coadă? 

—  Dragonul  reprezintă  timpul.  Nu  are  nici  început,  nici  sfârşit,  astfel  că  toate 
lucrurile  o  iau  din  nou  de  la  capăt.  Anders  Yronwood  e  Criston  Cole  renăscut.  îi 
şopteşte  la  ureche  fratelui  meu  că  el  trebuie  să  domnească  după  tata,  că  nu  e  drept 
ca  bărbaţii  să  îngenuncheze  în  faţa  femeilor...  că  Arianne,  mai  cu  seamă,  o 
desfrânată  îndărătnică,  e  nepotrivită  pentru  domnie,  îşi  scutură  părul,  sfidătoare. 
Aşadar,  prinţesele  tale  împărtăşesc  aceeaşi  cauză. . .  şi  mai  au  în  comun  un  cavaler 
care  susţine  că  le  iubeşte  pe  amândouă,  dar  nu  vrea  să  lupte  pentru  ele. 

—  Voi  lupta.  Ser  Arys  se  lăsă  pe  un  genunchi.  Myrcella  este  mai  mare  decât 
Tommen  şi  mai  potrivită  pentru  coroană.  Cine  îi  va  apăra  drepturile,  dacă  nu 
Garda  ei  Regală?  Sabia  mea,  viaţa  mea,  onoarea  mea,  toate  îi  aparţin  ei...  şi  ţie, 
desfătarea  inimii  mele.  îţi  jur,  nimeni  nu-ţi  va  răpi  dreptul  din  naştere  atât  timp  cât 
am  puterea  să  ridic  o  sabie.  Sunt  al  tău.  Ce  vrei  de  la  mine? 

—  Tot.  Arianne  îngenunche  şi  îi  sărută  buzele.  Tot,  dragostea  mea,  adevărata 
mea  dragoste,  dulcea  şi  eterna  mea  dragoste.  Dar  mai  întâi. . . 

—  Cere-mi  şi  mă  voi  supune. 

—  ...  Myrcella. 

BRIENNE 

Zidul  de  piatră  era  vechi  şi  dărăpănat,  dar,  văzându-1  peste  câmp,  Briennei  i  se 
ridică  părul  pe  ceafă. 

Acolo  s-au  ascuns  arcaşii  şi  l-au  omorât  pe  bietul  Cleos  Frey,  gândi  ea. . .  dar, 
după  încă  un  kilometru,  trecu  pe  lângă  un  alt  zid  care  semăna  mult  cu  primul  şi  fu 
cuprinsă  de  îndoieli.  Drumul  brăzdat  de  făgaşe  cotea  şi  şerpuia,  iar  copacii  bruni, 
desfrunziţi,  arătau  altfel  decât  cei  verzi  pe  care  şi-i  amintea.  Oare  trecuse  de  locul 
unde  Ser  Jaime  îi  smulsese  vărului  său  sabia  din  teacă?  Unde  erau  pădurile  în  care 
luptase?  Pârâul  unde  plonjaseră  şi  îşi  încrucişaseră  săbiile  până  când  îi  atrăseseră 
pe  Bravii  Companioni? 

—  Doamna  mea?  Ser?  Podrick  nu  părea  niciodată  sigur  cum  trebuie  să-i 
spună.  Ce  cauţi? 

Năluci. 

—  Un  zid  pe  lângă  care  am  trecut  cândva.  Nu  contează.  S-a  întâmplat  pe  când 
Ser  Jaime  avea  încă  ambele  mâini.  Cum  l-am  mai  urât,  cu  toate  şicanele  şi 
zâmbetele  lui.  Stai  liniştit,  Podrick.  S-ar  putea  să  mai  existe  tâlhari  în  pădurile 
astea. 

Băiatul  se  uita  la  copacii  golaşi,  maro,  la  frunzele  ude,  la  drumul  mocirlos. 

—  Am  o  sabie  lungă  cu  care  pot  lupta. 

Nu  destul  de  bine.  Brienne  nu  se  îndoia  de  curajul  băiatului,  ci  doar  de 

experienţa  lui.  Putea  fi  el  scutier,  cel  puţin  cu  numele,  dar  oamenii  pe  care  îi 
slujise  îi  făcuseră  numai  deservicii. 

Smulsese  cu  cleştele  povestea  de  la  el,  pe  drumul  de  la  Duskendale.  Se  trăgea 
dintr-o  ramură  mai  modestă  a  Casei  Payne,  un  vlăstar  scăpătat,  înmugurit  din 
trupul  unui  fiu  mai  mic.  Tatăl  său  îşi  petrecuse  întreaga  viaţă  slujindu-şi  verii  mai 
bogaţi  şi  îl  zămislise  pe  Podrick  cu  fiica  unui  lumânărar  cu  care  se  însurase 
înainte  de  a  pleca  să  moară  în  Rebeliunea  lui  Greyjoy.  Mama  sa  îl  abandonase  în 
grija  unuia  dintre  acei  veri  pe  când  avea  patru  ani,  ca  să  poată  fugi  după  un 
menestrel  care-i  plantase  un  alt  copil  în  pântece.  Podrick  nu-şi  amintea  cum  arăta 
mama  lui.  Ser  Cedric  Payne  fusese  singurul  părinte  pe  care  îl  cunoscuse,  dar,  din 
poveştile  lui  bâlbâite,  Briennei  i  se  părea  că  vărul  Cedric  îl  tratase  pe  băiat  mai 
degrabă  ca  pe  un  servitor  decât  ca  pe  un  fiu.  Când  Casterly  Rock  îşi  adunase 
flamurile,  cavalerul  îl  luase  cu  el  ca  să  aibă  grijă  de  calul  lui  şi  să-i  cureţe  armura. 
Apoi  Ser  Cedric  fusese  ucis  în  ţinuturile  riverane,  luptând  în  oastea  Lordului 
Tywin. 

Departe  de  casă,  singur  şi  fără  o  lăscaie,  băiatul  se  lipise  de  grăsanul  cavaler 
rătăcitor  zis  Ser  Lorimer  Burtosul,  care  făcea  parte  din  contingentul  Lordului 
Lefford,  însărcinat  cu  paza  convoiului  de  bagaje. 

—  Băieţii  care  păzesc  proviziile  de  hrană  mănâncă  întotdeauna  cel  mai  bine,  îi 
plăcea  lui  Ser  Lorimer  să  spună,  până  când  fusese  prins  cu  o  şuncă  sărată  pe  care 
o  şterpelise  din  rezervele  personale  ale  Lordului  Tywin.  Tywin  Lannister  alesese 
să-1  spânzure,  ca  lecţie  pentru  alţi  hoţi.  Podrick  împărţise  cu  el  din  şuncă  şi  ar  fi 
putut  să  împartă  şi  ştreangul,  dar  îl  salvase  numele  său.  Ser  Kevan  Lannister  îl 
luase  în  grija  lui  şi,  cândva  mai  târziu,  îl  trimisese  să-i  fie  scutier  nepotului  său 
Tyrion. 

Ser  Cedric  îi  arătase  lui  Podrick  cum  să  ţesale  un  cal  şi  cum  să-i  controleze 
potcoavele  de  pietre,  iar  Ser  Lannister  îl  învăţase  cum  să  fure,  însă  niciunul  dintre 
ei  nu-1  instruise  prea  mult  cu  sabia.  Pezevenghiul,  cel  puţin,  îl  trimisese  la 
maestrul  de  arme  al  Fortăreţei  Roşii  când  ajunseseră  la  curte.  însă,  în  timpul 
răscoalelor  pâinii,  Ser  Aron  Santagar  fusese  printre  cei  ucişi  şi  asta  pusese  capăt 
instrucţiei  lui  Podrick. 

Brienne  cioplise  două  săbii  de  lemn  din  crengi  căzute,  ca  să-şi  dea  seama  de 
priceperea  lui  Podrick.  Constatase  cu  plăcere  că  băiatul  era  încet  la  vorbă,  dar  iute 
de  mână.  Deşi  curajos  şi  vigilent,  era  de  asemenea  slăbănog  şi  prost  hrănit  şi  nici 
pe  departe  suficient  de  puternic.  Dacă  supravieţuise  Bătăliei  de  la  Apa  Neagră, 
aşa  cum  susţinea,  asta  se  putuse  întâmpla  numai  fiindcă  nimeni  nu  socotise  că 
merită  osteneala  să-1  omoare. 

—  Poţi  să  te  numeşti  tu  scutier,  îi  spusese  Brienne,  dar  am  văzut  paji  de  două 
ori  mai  tineri  decât  tine  care  te-ar  fi  putut  face  arşice.  Dacă  rămâi  cu  mine,  vei 
merge  la  culcare  cu  băşici  la  mâini  şi  vânătăi  pe  braţe  aproape  în  fiecare  seară  şi 
n-ai  să  poţi  dormi,  aşa  de  tare  te  vor  durea  oasele  şi  muşchii.  Nu  vrei  asta. 

—  Ba  da,  insistase  băiatul.  Vreau  asta.  Vânătăile  şi  băşicile.  Vreau  să  spun,  nu 
le  vreau,  dar  vreau.  Ser.  Doamna  mea. 

Până  acum  băiatul  se  ţinuse  de  cuvânt,  la  fel  şi  Brienne.  Podrick  nu  se 
plânsese.  De  fiecare  dacă  când  se  alegea  cu  o  nouă  băşică  pe  mâna  dreaptă,  simţea 
nevoia  să  i-o  arate  cu  mândrie.  în  plus,  se  îngrijea  de  cai  cum  se  cuvine.  încă  nu  e 
scutier,  îşi  reaminti  ea,  dar  nici  eu  nu  sunt  cavaler,  oricât  de  des  mi- ar  spune 
„  ser ".  L-ar  fi  trimis  să-şi  vadă  de  drum,  dar  n-avea  unde  să  se  ducă.  în  plus,  deşi 
spunea  că  nu  ştia  unde  plecase  Şansa  Stark,  era  posibil  ca  Podrick  să  ştie  mai 
multe  decât  îşi  dădea  seama.  Vreo  remarcă  întâmplătoare,  pe  jumătate  amintită,  ar 
putea  fi  cheia  pentru  căutarea  Briennei. 

—  Ser.  Doamna  mea?  Podrick  îi  arătă:  E  un  car  în  faţa  noastră. 

Brienne  îl  văzu:  un  car  cu  boi,  cu  două  roţi  şi  marginile  înalte.  Un  bărbat  şi  o 
femeie  se  opinteau  la  hamuri,  trăgând  carul  de  lemn  de-a  lungul  făgaşelor,  către 
Iazul  Fecioarelor.  Ţărani,  după  înfăţişare. 

—  încet  acum,  îi  spuse  băiatului.  S-ar  putea  să  ne  ia  drept  tâlhari.  Nu  vorbi 
mai  mult  decât  trebuie  şi  fii  politicos. 

—  Voi  fi,  ser.  Politicos.  Doamna  mea.  Băiatul  părea  aproape  încântat  de 
perspectiva  de  a  fi  luat  drept  tâlhar. 

Ţăranii  îi  priviră  îngrijoraţi  în  timp  ce  se  apropiau  la  trap,  dar  după  ce  Brienne 
le  dădu  de  înţeles  că  nu  le  vrea  răul,  o  lăsară  să  meargă  lângă  ei. 

—  Aveam  un  bou,  îi  spuse  Briennei  bărbatul  în  timp  ce-şi  croiau  drum  prin 
câmpurile  acoperite  de  buruieni,  prin  lacuri  de  noroi  moale  şi  printre  copaci  arşi  şi 
înnegriţi,  dar  lupii  ni  l-au  furat.  Avea  faţa  roşie  de  efort.  Ne-au  luat  şi  fiica  şi  şi-au 
făcut  de  cap  cu  ea.  Dar  s-a  întors  după  bătălia  de  la  Duskendale.  Boul  nu  s-a  mai 
întors.  L-au  mâncat  lupii,  cred  eu. 

Femeia  nu  avu  ce  adăuga.  Era  mai  tânără  decât  bărbatul  cu  douăzeci  de  ani, 
dar  nu  scoase  o  vorbă,  doar  se  uită  la  Brienne  ca  la  un  viţel  cu  două  capete. 
Fecioara  din  Tarth  mai  văzuse  asemenea  priviri.  Lady  Stark  fusese  bună  cu  ea,  dar 
majoritatea  femeilor  erau  la  fel  de  crude  ca  bărbaţii.  N-ar  fi  putut  spune  cine  o 
rănea  mai  tare,  fetele  frumoase,  cu  limbile  lor  ascuţite  şi  râsul  lor  spart,  sau 
doamnele  cu  ochii  reci  care  îşi  ascundeau  dispreţul  în  spatele  unei  măşti  de 
curtoazie.  Iar  femeile  de  rând  erau  mai  rele  decât  oricare. 

—  Iazul  Fecioarelor  era  o  ruină  când  l-am  văzut  ultima  oară,  spuse  Brienne. 
Porţile  erau  sfărâmate  şi  jumătate  din  oraş  pârjolit. 

—  Au  reconstruit  o  parte.  Tarly  ăsta  e  un  om  aspru,  dar  un  lord  mai  viteaz 
decât  Mooton.  Mai  există  tâlhari  prin  păduri,  dar  nu  atât  de  mulţi  ca  înainte.  Tarly 
i-a  vânat  pe  cei  mai  răi  şi  i-a  scurtat  cu  sabia  aia  mare  a  lui.  Bărbatul  îşi  întoarse 
capul  şi  scuipă.  N-aţi  văzut  tâlhari  pe  drum? 

—  Niciunul.  Nu  de  data  asta.  Cu  cât  se  îndepărtaseră  mai  mult  de  Duskendale, 
cu  atât  mai  pustiu  fusese  drumul.  Singurii  drumeţi  pe  care  îi  zăriseră  se  topiseră  în 
păduri  înainte  să  ajungă  la  ei,  cu  excepţia  voinicului  septon  bărbos  pe  care-1 

întâlniseră  în  drumul  său  spre  sud,  însoţit  de  patruzeci  de  adepţi  cu  picioarele 
chinuite  de  durere. 

Hanurile  pe  lângă  care  trecuseră  fuseseră  fie  prădate  şi  abandonate,  fie 
transformate  în  tabere  armate.  Cu  o  zi  în  urmă,  le  ieşise  în  cale  una  dintre 
patrulele  Lordului  Randyll,  gemând  de  arcuri  şi  lănci.  Călăreţii  îi  înconjuraseră  în 
timp  ce  căpitanul  o  interoga  pe  Brienne,  însă,  în  cele  din  urmă,  îi  lăsaseră  să-şi 
vadă  de  drum. 

—  Ai  grijă,  femeie.  Următorii  bărbaţi  pe  care-i  vei  întâlni  s-ar  putea  să  nu  fie 
la  fel  de  cinstiţi  ca  flăcăii  mei.  Câinele  a  trecut  Tridentul  cu  o  sută  de  tâlhari  şi  se 
spune  că  siluiesc  toate  fetele  care  le  ies  în  cale  şi  le  taie  sânii,  drept  trofee. 

Brienne  se  simţi  obligată  să-i  transmită  acel  avertisment  fermierului  şi  soţiei 
sale.  Bărbatul  clătină  din  cap  ascultând-o,  însă,  când  isprăvi,  scuipă  din  nou  şi 
spuse: 

—  Câini,  lupi  şi  lei,  lua-i-ar  Ceilalţi  pe  toţi.  Tâlharii  ăştia  nu  vor  îndrăzni  să  se 
apropie  prea  mult  de  Iazul  Fecioarelor  câtă  vreme  Lordul  Tarly  e  stăpân  acolo. 

Brienne  îl  cunoştea  pe  Lordul  Randyll  Tarly  de  pe  vremea  când  slujise  în 
oastea  Regelui  Renly.  Deşi  nu-i  era  nicicum  pe  plac,  nu  putea  uita  nici  datoria  pe 
care  o  avea  faţă  de  el.  Dacă  zeii  sunt  buni,  vom  trece  de  Iazul  Fecioarelor  înainte 
să  afle  că  sunt  acolo. 

—  Oraşul  va  reveni  în  mâinile  Lordului  Mooton  de  îndată  ce  se  termină 
bătălia,  îi  spuse  ea  fermierului.  Excelenţa  Sa  a  primit  iertarea  regelui. 

—  Iertare?  Bătrânul  râse.  Pentru  ce?  Pentru  că  şi-a  aşezat  fundul  în  castelul  lui 
afurisit?  A  trimis  oameni  la  Riverrun  să  lupte,  dar  el  însuşi  nu  s-a  dus  niciodată. 
Leii  i-au  jefuit  oraşul,  apoi  au  venit  lupii,  pe  urmă  mercenarii,  iar  Excelenţa  Sa  a 
stat  la  adăpost,  în  spatele  zidurilor.  Fratele  lui  nu  s-ar  fi  ascuns  niciodată  aşa.  Ser 
Myles  era  neînfricat  până  când  1-a  omorât  Robert  ăla. 

Alte  năluci,  gândi  Brienne. 

—  îmi  caut  sora,  o  fecioară  frumoasă,  de  treisprezece  ani.  N-aţi  văzut-o 
cumva? 

—  N-am  văzut  niciun  fel  de  fecioară,  nici  frumoasă,  nici  urâtă. 
Nimeni  n- a  văzut.  Dar  ea  trebuia  să  mai  întrebe. 

—  Fiica  lui  Mooton,  ea  e  fecioară,  continuă  omul.  Până  în  noaptea  nunţii,  în 
orice  caz.  Ouăle  astea  pentru  nunta  ei  sunt.  A  ei  şi  a  fiului  lui  Tarly.  Bucătarii  o  să 
aibă  nevoie  de  ouă  pentru  prăjituri. 

—  Aşa  e.  Fiul  Lordului  Tarly.  Tânărul  Dickon  se  însoară.  încercă  să-şi  aducă 
aminte  câţi  ani  avea.  Opt  sau  zece,  gândi  ea.  Brienne  se  logodise  la  şapte,  cu  un 
băiat  cu  trei  ani  mai  mare,  mezinul  Lordului  Caron,  un  băiat  sfios,  cu  o  aluniţă 
deasupra  buzei.  Se  întâlniseră  doar  atunci,  cu  ocazia  logodnei  lor.  Doi  ani  mai 
târziu  era  mort,  răpus  de  aceleaşi  friguri  care  îi  luaseră  pe  Lordul  şi  pe  Lady 
Caron  şi  pe  fiica  lor.  Dacă  ar  fi  trăit,  ar  fi  fost  căsătoriţi  într-un  an  de  la  prima  ei 
înflorire  şi  întreaga  ei  viaţă  ar  fi  luat  un  alt  curs.  Nu  s-ar  fi  aflat  acum  aici, 

îmbrăcată  în  zale  bărbăteşti  şi  purtând  o  sabie,  în  căutarea  copilei  unei  femei 
moarte.  Probabil  s-ar  afla  la  Cântecul  Nopţii,  înfăşând  un  copil  al  ei  şi  alăptând  un 
altul.  Nu  era  un  gând  nou  pentru  Brienne.  întotdeauna  o  făcuse  să  se  simtă  puţin 
tristă,  dar  uşurată  în  acelaşi  timp. 

Soarele  era  pe  jumătate  ascuns  în  spatele  unui  pâlc  de  nori  când,  ieşind  dintre 
copacii  înnegriţi,  dădură  peste  Iazul  Fecioarelor,  cu  apele  adânci  ale  golfului 
dincolo  de  el.  Brienne  văzu  de  îndată  că  porţile  oraşului  fuseseră  reconstruite  şi 
întărite,  iar  arbaletiştii  patrulau  din  nou  pe  zidurile  sale  de  piatră  roz.  Deasupra 
casei  porţii  flutura  flamura  Regelui  Tommen,  un  cerb  negru  şi  un  leu  auriu 
luptându-se  pe  un  fond  împărţit,  auriu  şi  purpuriu.  Alte  flamuri  înfăţişau  vânătorul 
Casei  Tarly,  însă  somonul  roşu  al  Casei  Mooton  flutura  doar  de  pe  castelul  lor  de 
pe  deal. 

La  bariera-ghilotină  dădură  peste  o  duzină  de  străjeri  înarmaţi  cu  halebarde. 
Blazoanele  pe  care  le  purtau  îi  desemnau  drept  soldaţi  în  oastea  Lordului  Tarly, 
deşi  niciunul  nu  era  blazonul  lui  Tarly  însuşi.  Brienne  văzu  doi  centauri,  un 
fulger,  un  cărăbuş  albastru  şi  o  săgeată  verde,  dar  nu  vânătorul  în  mers  de  la  Horn 
Hill.  Comandantul  lor  avea  un  păun  pe  piept,  cu  coada  strălucitoare  decolorată  de 
soare.  Când  fermierii  traseră  carul  mai  aproape,  fluieră. 

—  Asta  ce  mai  e?  Ouă.  Azvârli  unul  în  sus,  îl  prinse  şi  rânji.  Le  luăm. 
Bătrânul  protestă: 

—  Ouăle  noastre-s  pentru  Lordul  Mooton.  Pentru  prăjiturile  de  nuntă  şi  altele 
asemenea. 

—  Pune-ţi  găinile  să  facă  mai  multe.  N-am  mai  mâncat  un  ou  de  o  jumătate  de 
an.  Ţine,  să  nu  spui  că  n-ai  fost  plătit.  Aruncă  o  mână  de  gologani  la  picioarele 
bătrânului. 

Nevasta  fermierului  interveni: 

—  Nu-i  de-ajuns,  spuse  ea.  Nici  pe  departe. 

—  Eu  zic  că  e,  răspunse  comandantul.  Pentru  ouă  şi  pentru  tine.  Aduceţi-o 
aici,  băieţi.  E  prea  tânără  pentru  boşorogul  ăla.  Doi  dintre  străjeri  îşi  sprijiniră 
halebardele  de  zid  şi  traseră  femeia  de  lângă  car  în  timp  ce  se  zbătea.  Fermierul  îi 
privea  alb  la  faţă,  dar  nu  îndrăznea  să  se  mişte. 

Brienne  dădu  pinteni  iepei,  apropiindu-se. 

—  Eliberaţi-o. 

Glasul  ei  îi  făcu  pe  străjeri  să  şovăie  suficient  de  mult  ca  nevasta  fermierului  să 
se  smulgă  din  strânsoare. 

—  Asta  nu-i  treaba  ta,  spuse  unul.  Taci  din  gură,  fătucă. 
în  schimb,  Brienne  scoase  sabia. 

—  Ia  uite,  spuse  comandantul,  oţel  gol.  Mi  se  pare  că  simt  miros  de  trădător. 
Ştii  ce  face  Lordul  Tarly  cu  trădătorii?  Omul  încă  ţinea  în  mână  oul  pe  care -l 
luase  din  car.  Mâna  i  se  închise  şi  albuşul  i  se  scurse  printre  degete. 

—  Ştiu  ce  face  Lordul  Randyll  cu  trădătorii,  răspunse  Brienne.  Ştiu  ce  face  şi 

cu  siluitorii. 

Sperase  că  numele  îi  va  intimida,  însă  căpitanul  doar  îşi  scutură  oul  de  pe 
degete  şi  făcu  semn  oamenilor  lui  să  se  apropie.  Brienne  se  pomeni  înconjurată  de 
vârfuri  de  oţel. 

—  Ce  spuneai,  fătucă?  Ce  le  face  Lordul  Tarly. . . 

—  ...  siluitorilor,  completă  un  glas  mai  gros.  îi  castrează  sau  îi  trimite  la  Zid. 
Uneori,  amândouă.  Iar  hoţilor  le  taie  degetele.  Un  tânăr  fără  vlagă  ieşi  din  casa 
porţii,  cu  centura  săbiei  legată  la  brâu.  Cămaşa  pe  care  o  purta  peste  armură 
fusese  albă  cândva  şi  încă  mai  era,  pe  ici,  pe  colo,  pe  sub  petele  de  iarbă  şi  de 
sânge  uscat.  Blazonul  îi  era  etalat  pe  piept:  o  căprioară  brună  moartă,  legată  şi 
azvârlită  lângă  un  stâlp. 

El.  Glasul  lui  era  un  pumn  în  stomac,  chipul  lui  o  sabie  în  pântece. 

—  Ser  Hyle,  spuse  ea  pe  un  ton  glacial. 

—  Mai  bine  lăsaţi-o  să  treacă,  flăcăi,  îi  preveni  Ser  Hyle  Hunt.  Aceasta  e 
Frumoasa  Brienne,  Fecioara  din  Tarth,  cea  care  a  omorât  jumătate  din  Garda 
Curcubeului  şi  pe  Regele  Renly.  E  pe  cât  de  urâtă,  pe  atât  de  mârşavă,  şi  nu  e 
nimeni  mai  urât  pe  lume  ca  ea. . .  poate  cu  excepţia  ta,  Ţucalule,  dar  tatăl  tău  a  fost 
un  fund  de  zimbru,  aşa  că  tu  ai  o  scuză.  Tatăl  ei  este  Luceafărul  din  Tarth. 

Străjerii  râseră,  dar  halebardele  se  depărtară. 

—  N-ar  trebui  să  punem  mâna  pe  ea,  ser?  întrebă  căpitanul.  Pentru  că  1-a 
omorât  pe  Renly? 

—  De  ce?  Renly  a  fost  un  rebel.  Aşa  am  fost  cu  toţii,  rebeli  până  la  unul,  dar 
acum  suntem  flăcăii  loiali  ai  lui  Tommen.  Cavalerul  făcu  semn  fermierilor  să 
treacă  prin  poartă.  Administratorul  Excelenţei  Sale  va  fi  încântat  să  vadă  ouăle 
astea.  îl  veţi  găsi  în  piaţă.  Bătrânul  se  lovi  cu  degetul  peste  frunte. 

—  Mulţumirile  mele,  stăpâne.  Eşti  un  adevărat  cavaler,  e  limpede.  Haide, 
muiere.  Se  înhămară  din  nou  la  car  şi  trecură  prin  poartă,  huruind. 

Brienne  porni  la  trap  după  ei,  urmată  îndeaproape  de  Podrick.  Un  adevărat 
cavaler,  gândi  ea,  încruntându-se.  în  interiorul  oraşului,  struni  calul.  Undeva  mai 
departe,  la  stânga,  puteau  fi  zărite  ruinele  unui  grajd  ce  dădea  spre  o  uliţă 
noroioasă.  Vizavi  de  el,  trei  târfe  pe  jumătate  dezbrăcate  stăteau  pe  balconul  unui 
bordel,  şuşotind.  Una  semăna  puţin  cu  o  vivandieră  care  venise  odată  la  Brienne 
s-o  întrebe  ce  avea  în  pantaloni. 

—  Cred  că  mârţoaga  aia  e  cel  mai  urât  cal  pe  care  mi-a  fost  dat  să-1  văd,  spuse 
Ser  Hyle,  referindu-se  la  calul  lui  Podrick.  Sunt  surprins  că  nu-1  călăreşti  tu, 
doamna  mea.  Ai  de  gând  să-mi  mulţumeşti  pentru  ajutor? 

Brienne  săltă  de  pe  iapa  sa.  Era  cu  un  cap  mai  înaltă  decât  Ser  Hyle. 

—  într-o  zi  am  să-ţi  mulţumesc  într-un  duel,  ser. 

—  Aşa  cum  i-ai  mulţumit  lui  Ronnet  cel  Roşu?  Hunt  râse.  Avea  un  râs 
răsunător,  amplu,  deşi  avea  o  faţă  antipatică.  O  faţă  cinstită,  i  se  păruse  cândva, 
înainte  să-1  cunoască  mai  bine;  păr  castaniu,  zburlit,  ochi  căprui,  o  mică  cicatrice 

lângă  urechea  stângă.  Avea  bărbia  despicată  şi  nasul  coroiat,  însă,  într-adevăr, 
râdea  des  şi  cu  poftă. 

—  N-ar  trebui  să-ţi  păzeşti  poarta? 
Cavalerul  se  strâmbă  la  ea. 

—  Vărul  meu  Alyn  e  plecat  la  vânătoare  de  tâlhari.  Fără  doar  şi  poate  va  veni 
înapoi  cu  capul  Câinelui,  radiind  şi  încununat  de  glorie.  între  timp,  eu  sunt 
condamnat  să  păzesc  poarta  asta,  mulţumită  ţie.  Sper  că  eşti  încântată,  frumoasa 
mea.  Ce  anume  cauţi? 

—  Un  grajd. 

—  Lângă  poarta  dinspre  est.  Ăsta  a  ars. 
Asta  văd  şi  eu. 

—  Despre  ce  le-ai  spus  oamenilor  ălora. . .  Am  fost  cu  Regele  Renly  când  a 
murit,  dar  1-a  omorât  un  fel  de  vrajă,  ser.  Jur  pe  sabia  mea.  îşi  aşeză  mâna  pe 
mânerul  săbiei,  gata  de  luptă  dacă  Hunt  avea  s-o  facă  mincinoasă  în  faţă. 

—  Da,  şi  Cavalerul  Florilor  a  fost  cel  care  a  destrămat  Garda  Curcubeului, 
într-o  zi  bună  ai  fi  putut  să-1  înfrângi  pe  Ser  Emmon.  Era  un  luptător  nechibzuit  şi 
obosea  repede.  Dar  pe  Royce?  Nu.  Ser  Robar  era  un  săbier  de  două  ori  mai  bun  ca 
tine...  deşi  tu  nu  eşti  săbier,  nu-i  aşa?  Există  vreun  cuvânt  precum  săbieră?  Ce 
vânt  o  aduce  pe  Fecioară  la  Iazul  Fecioarelor,  mă-ntreb? 

îmi  caut  sora,  o  fecioară  de  treisprezece  ani,  îi  stătea  pe  buze  să  spună,  dar  Ser 
Hyle  ştia  că  n-avea  nicio  soră. 

—  Caut  un  bărbat,  într-un  loc  ce  ştiu  că  se  numeşte  Gâscă  împuţită. 

—  Credeam  că  pe  Frumoasa  Brienne  n-o  interesează  bărbaţii.  Zâmbetul  lui 
avea  o  nuanţă  de  cruzime.  Gâscă  împuţită.  Un  nume  potrivit. . .  cel  puţin  partea  cu 
împuţiciunea.  E  lângă  port.  Mai  întâi  vii  cu  mine  să  vorbeşti  cu  nobilul  lord. 

Brienne  nu  se  temea  de  Ser  Hyle,  dar  era  unul  dintre  căpitanii  lui  Randyll 
Tarly.  Un  simplu  fluierat  şi  o  sută  de  oameni  ar  sări  în  apărarea  lui. 

—  Voi  fi  arestată? 

—  Ce,  pentru  Renly?  Cine-a  fost  el?  Am  schimbat  regele  de-atunci,  unii  dintre 
noi  de  două  ori.  Nimănui  nu-i  pasă,  nimeni  nu-şi  aminteşte.  Puse  uşor  o  mână  pe 
braţul  ei.  Pe-aici,  te  rog. 

Brienne  se  feri. 

—  Ţi-aş  mulţumi  dacă  nu  m-ai  atinge. 

—  în  sfârşit  nişte  mulţumiri,  spuse  el  cu  un  zâmbet  strâmb. 

Ultima  oară  când  văzuse  Iazul  Fecioarelor,  oraşul  era  o  ruină,  un  loc  sumbru, 
cu  străzi  pustii  şi  case  pârjolite.  Acum  străzile  erau  pline  de  porci  şi  de  copii,  iar 
majoritatea  clădirilor  arse  fuseseră  demolate.  Pe  locurile  unde  cândva  se  aflaseră 
unele  dintre  acestea  fuseseră  plantate  legume,  iar  altora  le  luau  locul  corturile 
negustorilor  şi  pavilioanele  cavalerilor.  Brienne  văzu  case  noi  înălţându-se,  un 
han  de  piatră  acolo  unde  arsese  unul  de  lemn,  un  nou  acoperiş  de  ardezie  deasupra 
templului  oraşului.  Aerul  răcoros  al  toamnei  răsuna  de  zgomotul  fierăstraielor  şi 

al  ciocanelor.  Pe  străzi  erau  oameni  care  cărau  scânduri  şi  pietrari  care  îşi 
conduceau  carele  pe  drumurile  noroioase.  Mulţi  purtau  blazonul  vânătorului  pe 
piept. 

—  Soldaţii  reconstruiesc  oraşul,  constată  ea,  surprinsă. 

—  Ar  prefera  să  joace  zaruri,  să  bea  şi  să  se  destrăbăleze,  nu  mă  îndoiesc,  dar 
Lordul  Randyll  crede  că  trântorii  trebuie  puşi  la  treabă. 

Brienne  se  aşteptase  să  fie  duşi  la  castel.  în  schimb,  Hunt  îi  conduse  către 
agitatul  port.  Observă  cu  încântare  că  negustorii  reveniseră  la  Iazul  Fecioarelor.  în 
port  se  aflau  o  galeră,  o  galeasă  şi  o  corabie  mare,  cu  trei  catarge,  alături  de  vreo 
douăzeci  de  vase  mici  de  pescuit.  Alţi  pescari  puteau  fi  zăriţi  în  largul  golfului. 
Dacă  Găsea  împuţită  nu-mi  oferă  nimic,  mă  voi  îmbarca  pe  o  corabie,  hotărî  ea. 
Gulltownul  nu  era  departe.  De  acolo,  ar  putea  să-şi  croiască  drum  spre  Eyrie 
destul  de  uşor. 

îl  găsiră  pe  Lordul  Tarly  în  piaţa  de  peşte,  împărţind  dreptate. 

Lângă  apă  fusese  ridicată  o  platformă  de  unde  lordul  îşi  putea  apleca  privirea 
asupra  celor  acuzaţi  de  nelegiuiri.  La  stânga  sa  se  afla  o  spânzurătoare  lungă,  cu 
funii  cât  să  ajungă  pentru  douăzeci  de  oameni.  Patru  cadavre  se  legănau  sub  ea. 
Unul  părea  spânzurat  de  curând,  însă,  în  mod  evident,  ceilalţi  trei  erau  acolo  de 
ceva  vreme.  O  cioară  sfârteca  fâşii  de  carne  de  pe  rămăşiţele  răscoapte  ale  unuia 
dintre  leşuri.  Celelalte  ciori  se  împrăştiaseră,  obosite  de  mulţimea  de  orăşeni  care 
se  adunaseră  în  speranţa  că  vor  vedea  pe  cineva  spânzurat. 

Lordul  Randyll  împărţea  estrada  cu  Lordul  Mooton,  un  bărbat  palid,  molatic  şi 
cărnos,  îmbrăcat  într-o  tunică  albă  şi  pantaloni  roşii,  cu  mantia  de  hermină  prinsă 
pe  umăr  cu  o  broşa  mare,  roşcată-aurie,  în  formă  de  somon.  Tarly  purta  zale  şi 
piele  fiartă  şi  o  platoşă  din  oţel  gri.  Mânerul  săbiei  i  se  iţea  deasupra  umărului 
drept.  Năpasta  Inimii  era  numită,  mândria  Casei  sale. 

Când  se  apropiară,  era  audiat  un  ţânc  îmbrăcat  într-o  mantie  din  pânză  aspră  şi 
o  vestă  soioasă. 

—  N-am  făcut  rău  nimănui,  stăp'ne,  îl  auzi  Brienne  spunând.  Doar  am  luat 
ce-au  lăsat  septonii  când  au  fugit.  Dacă  trebuie  să-mi  tăiaţi  degetul  pentru  asta, 
n-aveţi  decât. 

—  Se  obişnuieşte  ca  unui  hoţ  să-i  fie  tăiat  un  deget,  răspunse  Lordul  Tarly  pe 
un  ton  aspru,  dar  cel  ce  fură  de  la  septoni  fură  de  la  zei.  Se  întoarse  către  căpitanul 
gărzilor:  Şapte.  Lăsaţi-i  degetele  mari. 

—  Şapte?  Hoţul  păli.  Când  străjerii  îl  înhăţară,  încercă  să  se  opună,  dar  fără 
vlagă,  de  parcă  ar  fi  fost  deja  mutilat.  Privindu-1,  Brienne  nu  putu  să  nu  se 
gândească  la  Jaime  şi  la  felul  în  care  ţipase  când  arrakh-ul  lui  Zollo  coborâse, 
sclipind. 

Următorul  era  un  brutar,  acuzat  că  ar  fi  amestecat  rumeguş  în  făină.  Lordul 
Randyll  îl  amendă  cu  cincizeci  de  cerbi  de  argint.  Când  brutarul  jură  că  nu  are 
atâta  argint,  Excelenţa  Sa  declară  că  poate  să  se  aleagă  cu  o  lovitură  de  bici  pentru 

fiecare  cerb  care-i  lipsea.  Brutarul  fu  urmat  de  o  târfă  răvăşită,  cu  faţa  pământie, 
acuzată  că  ar  fi  umplut  de  sifilis  patru  soldaţi  ai  Casei  Tarly. 

—  Spălaţi-i  părţile  ruşinoase  cu  leşie  şi  aruncaţi-o  în  temniţă,  porunci  Tarly.  în 
timp  ce  târfa  care  bocea  era  târâtă  de  acolo,  lordul  o  zări  pe  Brienne  la  marginea 
mulţimii,  stânci  între  Podrick  şi  Ser  Hyle.  Se  încruntă  la  ea,  însă  ochii  lui  nu 
trădară  cu  niciun  licăr  recunoaşterea. 

Apoi  veni  rândul  unui  matelot  al  galeşei.  Acuzatorul  lui  era  un  arcaş  din 
garnizoana  Lordului  Mooton,  cu  o  mână  bandajată  şi  un  somon  pe  piept. 

—  Dacă  nu  ţi-e  cu  supărare,  stăp'ne,  bastardul  ăsta  şi-a  înfipt  pumnalul  în 
mâna  mea.  A  zis  că  trişam  la  zaruri. 

Lordul  Tarly  îşi  luă  privirea  de  la  Brienne  pentru  a-1  cerceta  pe  omul  din  faţa 

lui: 

—  Şi  trişai? 

—  Nu,  stăpâne,  niciodată. 

—  Pentru  hoţie  iau  un  deget.  Minte-mă  şi  am  să  te  spânzur.  Pot  să  văd  zarurile 
alea? 

—  Zarurile?  Arcaşul  se  uită  la  Mooton,  dar  lordul  privea  bărcile  de  pescuit. 
Arcaşul  înghiţi  în  sec.  Poate  că  eu...  zarurile  alea  îmi  aduc  noroc,  e-adevărat,  dar 
eu... 

Tarly  auzise  destul. 

—  Tăiaţi-i  degetul  mic.  E  liber  să-şi  aleagă  mâna.  Un  cui  prin  palmă  pentru 
celălalt.  Se  ridică  în  picioare.  Am  terminat.  Duceţi-i  pe  ceilalţi  înapoi  în  temniţă, 
mă  ocup  mâine  de  ei.  Se  întoarse,  făcându-i  semn  lui  Ser  Hyle  să  se  apropie. 
Brienne  îl  urmă. 

—  Lordul  meu,  spuse  femeia  când  ajunse  în  faţa  lui.  Se  simţea  din  nou  ca  la 
opt  ani. 

—  Domniţă!  Cărui  fapt  datorăm  această...  onoare? 

—  Am  fost  trimisă  să  caut. . .  să  caut. . .  Şovăi. 

—  Cum  poţi  să-1  găseşti  dacă  nu-i  ştii  numele?  L-ai  omorât  pe  Lordul  Renly? 

—  Nu. 

Tarly  cântări  cuvântul.  Mă  judecă,  aşa  cum  i-  a  judecat  pe  ceilalţi. 

—  Nu,  spuse  el  în  cele  din  urmă.  Doar  l-ai  lăsat  să  moară. 

îi  murise  în  braţe,  vărsându-şi  sângele  vieţii  peste  trupul  ei.  Brienne  tresări. 

—  A  fost  o  vrăjitorie.  Eu  niciodată. . . 

—  Tu  niciodată?  Glasul  său  deveni  un  bici.  Da.  N-ar  fi  trebuit  să  îmbraci 
niciodată  zalele,  nici  să-ţi  prinzi  o  sabie  la  cingătoare.  N-ar  fi  trebuit  să  părăseşti 
castelul  tatălui  tău.  Asta  e  un  război,  nu  balul  recoltei.  Pe  toţi  zeii,  ar  trebui  să  te 
trimit  înapoi  la  Tarth. 

—  Fă  asta  şi  răspunzi  în  faţa  tronului.  Glasul  îi  sună  piţigăiat  şi  copilăresc,  nu 
neînfricat  cum  voise.  Podrick,  în  desaga  mea  vei  găsi  un  pergament.  Adu-i-1 
Excelenţei  Sale. 

Tarly  luă  scrisoarea  şi  o  desfăcu,  încruntându-se.  Buzele  i  se  mişcau  în  timp  ce 
citea. 

—  Treburile  regelui.  Ce  fel  de  treburi? 
Minte- mă  şi  am  să  te  spânzur. 

—  S-sansa  Stark. 

—  Dacă  fata  Stark  ar  fi  aici,  aş  şti.  Aş  pune  rămăşag  că  a  fugit  înapoi  la  Nord, 
sperând  să-şi  găsească  refugiul  la  vreunul  dintre  lorzii  stegari  ai  tatălui  său.  Ar 
face  bine  să  spere  că  alege  pe  cine  trebuie. 

—  S-ar  fi  putut  duce  în  schimb  în  Vale,  se  auzi  Brienne  spunând,  la  sora 
mamei  sale. 

Lordul  Tarly  îi  aruncă  o  privire  plină  de  dispreţ. 

—  Lady  Lysa  e  moartă.  Un  oarecare  cântăreţ  a  împins-o  de  pe  munte.  Degeţel 
e  stăpân  acum  peste  Eyrie...  dar  nu  pentru  multă  vreme.  Lorzii  Văii  nu  sunt 
oamenii  care  să  plece  genunchiul  în  faţa  unui  filfizon  parvenit  care  nu  se  pricepe 
decât  la  număratul  banilor.  Lordul  Tarly  îi  înapoie  scrisoarea.  Du-te  unde  vrei  şi 
fă  ce  pofteşti. . .  dar,  de  vei  fi  siluită,  să  nu  vii  la  mine  să-ţi  cauţi  dreptatea.  Numai 
tu,  cu  nesăbuinţa  ta,  vei  fi  de  vină.  îi  aruncă  o  privire  lui  Ser  Hyle:  Iar  tu,  ser,  ar 
trebui  să  fii  la  poarta  ta.  Ţi-am  dat  comanda  acolo,  nu-i  aşa? 

—  Aşa  e,  lordul  meu,  răspunse  Hyle  Hunt,  dar  m-am  gândit. . . 

—  Gândeşti  prea  mult.  Lordul  Tarly  se  îndepărtă  cu  paşi  mari. 

Lysa  Tully  e  moartă.  Brienne  stătea  sub  spânzurătoare,  cu  preţiosul  pergament 
în  mână.  Mulţimea  se  împrăştiase,  iar  ciorile  se  întorseseră  ca  să-şi  continue 
ospăţul.  Un  oarecare  cântăreţ  a  împins- o  de  pe  munte.  Oare  ciorile  se 
înfruptaseră  şi  din  sora  lui  Lady  Catelyn? 

—  Ai  pomenit  de  Gâscă  împuţită,  domniţă,  vorbi  Ser  Hyle.  Dacă  vrei  să-ţi 
arăt. . . 

—  întoarce-te  la  poarta  ta. 

O  undă  de  iritare  îi  străbătu  chipul.  Un  chip  antipatic,  nu  unul  cinstit. 

—  Dacă  asta  ţi-e  dorinţa. 

—  Asta. 

—  A  fost  doar  un  joc,  ca  să  ne  treacă  timpul.  N-am  vrut  să  facem  niciun  rău. 
Bărbatul  şovăi.  Ben  a  murit,  ştii.  Spintecat  la  Apa  Neagră.  Farrow  la  fel,  şi  Will 
Cocostârcul.  Iar  Mark  Mullendore  s-a  ales  cu  o  rană  care  1-a  costat  o  jumătate  de 
braţ. 

Bine,  îi  venea  Briennei  să  spună.  Bine,  o  merita.  Dar  şi-1  aminti  pe  Mullendore 
stând  în  faţa  pavilionului,  ţinând  pe  umăr  maimuţa  lui  îmbrăcată  într-un  mic 
costum  de  zale,  strâmbându-se  unul  la  altul.  Cum  le  spusese  Catelyn  Stark  în 
noaptea  aceea,  la  Podul  Amar?  Cavalerii  verii.  Iar  acum  era  toamnă,  şi  ei  cădeau 
ca  frunzele... 

îi  întoarse  spatele  lui  Hyle  Hunt. 

—  Podrick,  vino. 

Băiatul  alergă  după  ea,  cu  caii  de  căpăstru. 

—  Căutăm  locul  ăla?  Gâscă  împuţită? 

—  Eu  îl  caut.  Tu  te  duci  la  grajduri,  lângă  poarta  de  est.  întreabă-1  pe  grăjdar 
dacă  există  vreun  han  unde  putem  înnopta. 

—  Aşa  am  să  fac,  domniţă.  Podrick  mergea  cu  privirea  în  pământ,  lovind  din 
când  în  când  câte  o  piatră  cu  piciorul.  Ştii  unde  este?  Gâscă?  Gâscă  împuţită, 
adică. 

—  Nu. 

—  Zicea  că  ne  poate  arăta.  Cavalerul  ăla.  Ser  Kyle. 

—  Hyle. 

—  Hyle.  Ce  ţi-a  făcut,  ser?  Adică,  domniţă. 
O  fi  el  bâlbâit,  dar  nu  e  prost  băiatul. 

—  La  Highgarden,  când  Regele  Renly  şi-a  adunat  flamurile,  câţiva  bărbaţi  s-au 
jucat  cu  mine.  Ser  Hyle  era  printre  ei.  A  fost  un  joc  crud,  dureros  şi  lipsit  de 
cavalerism.  Brienne  se  opri.  Poarta  de  est  e  în  direcţia  asta.  Aşteaptă-mă  acolo. 

—  Cum  spui,  domniţă.  Ser. 

Niciun  semn  nu  indica  Gâscă  împuţită.  îi  luă  aproape  o  oră  s-o  găsească,  în 
josul  unui  şir  de  trepte  de  lemn,  sub  un  hambar.  Beciul  era  întunecos,  tavanul 
scund  şi,  când  intră,  Brienne  dădu  cu  capul  de  o  grindă.  Nu  se  zărea  nicio  gâscă. 
Ici  şi  acolo  erau  împrăştiate  câteva  scaune,  iar  de  un  zid  de  pământ  fusese  proptită 
o  bancă.  Mesele  erau  vechi  butoaie  de  vin,  înnegrite  şi  găurite.  Totul  era  îmbibat 
de  anunţata  duhoare.  Erau  mai  cu  seamă  vin,  umezeală  şi  mucegai,  după  cum  îi 
spunea  nasul,  dar  şi  niţel  miros  de  privată  şi  de  ţintirim. 

Singurii  clienţi  erau  trei  marinari  tyroshi  într-un  colţ,  care  mormăiau  unul  la 
altul  prin  bărbi  verzi  şi  purpurii.  O  examinară  scurt  şi  unul  dintre  ei  spuse  ceva 
care-i  făcu  pe  ceilalţi  să  râdă.  Jupâneasa  stătea  în  spatele  unei  tejghele  aşezate 
între  două  butoaie.  Era  o  femeie  rotofeie,  palidă  şi  cu  părul  rar,  cu  sâni  imenşi  şi 
moi  care  se  legănau  sub  un  şorţ  soios.  Arăta  de  parcă  zeii  o  făcuseră  din  cocă 
necoaptă. 

Brienne  nu  îndrăznea  să  ceară  apă  într-un  asemenea  loc.  Comandă  o  cupă  de 
vin  şi  spuse: 

—  Caut  un  bărbat  căruia  i  se  spune  Dick  Dibaciul. 

—  Dick  Crabb.  Vine  aproape  în  fiecare  seară.  Femeia  se  holbă  la  zalele  şi 
sabia  Briennei.  Dacă  ai  de  gând  să-1  tai,  fă-o  altundeva.  Nu  vrem  necazuri  cu 
Lordul  Tarly. 

—  Vreau  să  vorbesc  cu  el.  De  ce  i-aş  face  vreun  rău?  Femeia  ridică  din  umeri. 
Dacă  mi-ai  face  semn  cu  capul  când  intră,  ţi-aş  fi  recunoscătoare. 

—  Cât  de  recunoscătoare? 

Brienne  aşeză  o  stea  de  aramă  între  ele,  pe  tejghea,  şi-şi  căută  un  loc  în  umbră, 
cu  vedere  bună  spre  scări. 

Gustă  vinul.  Era  uleios  pe  limbă  şi  în  el  plutea  un  fir  de  păr.  Un  fir  la  fel  de 

subţire  ca  speranţele  mele  de  a  o  găsi  pe  Şansa,  gândi  ea,  culegându-1.  Goana 
după  Ser  Dontos  se  dovedise  zadarnică,  iar  cu  Lady  Lysa  moartă,  Valea  nu  mai 
părea  un  refugiu  adecvat.  Unde  eşti,  Lady  Şansa?  Ai  fugit  acasă,  la  Winterfell, 
sau  eşti  cu  soţul  tău,  aşa  cum  pare  să  creadă  Podrick?  Brienne  nu  voia  să  meargă 
în  căutarea  fetei  dincolo  de  marea  îngustă,  unde  până  şi  limba  i-ar  fi  străină. 
Acolo  aş  fi  şi  mai  ciudată,  mormăind  şi  gesticulând  ca  să  mă  fac  înţeleasă.  Vor 
râde  de  mine,  aşa  cum  au  râs  la  Highgarden.  Un  val  de  roşeaţă  i  se  ridică  pe 
obraji  când  îşi  aminti. 

La  încoronarea  lui  Renly,  Fecioara  din  Tarth  străbătuse  tot  drumul  până  la 
Reach  ca  să  i  se  alăture.  Regele  însuşi  o  întâmpinase  cu  politeţe  şi  o  primise 
bucuros  în  slujba  lui.  Dar  nu  şi  lorzii  şi  cavalerii  lui.  Brienne  nu  se  aşteptase  la  o 
primire  călduroasă.  Era  pregătită  pentru  răceală,  pentru  batjocură,  pentru 
ostilitate.  Ştia  cu  ce  se  mănâncă  astea.  Nu  dispreţul  celor  mulţi  o  lăsase 
nedumerită  şi  vulnerabilă,  ci  bunătatea  câtorva.  Fecioara  din  Tarly  fusese  logodită 
de  trei  ori,  dar  niciodată  curtată  până  să  vină  la  Highgarden. 

Voinicul  Ben  Părosul  fusese  primul,  unul  dintre  puţinii  bărbaţi  din  tabăra  lui 
Renly  care  era  mai  înalt  decât  ea.  II  trimisese  pe  scutierul  lui  să-i  cureţe  zalele  şi  îi 
dăruise  un  corn  de  băut  din  argint.  Ser  Edmund  Ambrose  îl  întrecuse,  aducându-i 
flori  şi  invitând-o  să  călărească  împreună  cu  el.  Ser  Hyle  Hunt  îi  depăşise  pe 
amândoi.  îi  dăduse  o  carte,  frumos  anluminată  şi  plină  de  sute  de  poveşti 
cavalereşti.  îi  adusese  mere  şi  morcovi  pentru  caii  ei  şi  o  pană  din  mătase  albastră 
pentru  coif.  îi  povestea  bârfele  taberei  şi  spunea  lucruri  spirituale,  tăioase,  care  o 
făceau  să  zâmbească.  într-o  zi,  chiar  se  antrenase  alături  de  ea,  ceea  ce  însemna 
mai  mult  decât  toate  celelalte. 

Credea  că  datorită  lui  începuseră  ceilalţi  să  fie  curtenitori.  Mai  mult  decât 
curtenitori.  La  masă,  bărbaţii  se  băteau  pentru  un  loc  lângă  ea,  oferindu-se  să-i 
umple  cupa  cu  vin  sau  să-i  aducă  momiţe.  Ser  Richard  Farrow  cânta  cântece  de 
dragoste  din  lăută  în  faţa  pavilionului  ei.  Ser  Hugh  Beesbury  îi  adusese  o  ulcea  cu 
miere  „dulce  ca  fecioarele  din  Tarth".  Ser  Mark  Mullendore  o  făcea  să  râdă  cu 
poznele  maimuţei  sale,  o  creatură  ciudată,  neagră  cu  alb,  din  Insulele  Verii.  Un 
cavaler  rătăcitor  pe  nume  Will  Cocostârcul  se  oferise  să-i  maseze  umerii. 

Brienne  îl  refuzase.  îi  refuzase  pe  toţi.  Când  Ser  Owen  Inchfield  o  înhăţase 
într-o  noapte  şi  o  sărutase  cu  forţa,  îl  aruncase  cu  fundul  într-un  foc  de  tabără. 
După  aceea,  Brienne  se  privise  într-un  ciob  de  sticlă.  Faţa  îi  era  la  fel  de  lătăreaţă 
şi  de  pistruiată,  dinţii  la  fel  de  strâmbi  ca  întotdeauna,  buzele  mari,  maxilarul 
proeminent,  urâtă  foc.  Nu  voia  decât  să  fie  cavaler  şi  să-1  slujească  pe  Regele 
Renly,  dar  acum... 

Nu  că  ar  fi  fost  singura  femeie  de  acolo.  Până  şi  vivandierele  erau  mai 
frumoase  decât  ea,  iar  sus,  în  castel,  Lordul  Tyrell  îl  ospăta  pe  Regele  Renly  în 
fiecare  seară,  în  timp  ce  fecioare  frumoase,  de  viţă  nobilă,  şi  doamne  graţioase 
dansau  pe  muzică  de  fluier,  corn  şi  harpă.  De  ce  eşti  bun  cu  mine?  îi  venea  să 

strige  de  fiecare  dată  când  vreun  cavaler  necunoscut  îi  făcea  un  compliment.  Ce 

vrei? 

Randyll  Tarly  elucidase  misterul  în  ziua  în  care  îşi  trimisese  doi  oşteni  s-o 
cheme  în  pavilionul  lui.  Fiul  său  mai  mic,  Dickon,  auzise  patru  cavaleri  râzând  în 
timp  ce  îşi  înşeuau  caii,  şi  îi  relatase  nobilului  său  tată  ce  spuseseră. 

Făcuseră  prinsoare. 

Lordul  Tarly  îi  spusese  că  trei  dintre  cavalerii  mai  tineri  începuseră  totul: 
Ambrose,  Părosul  şi  Hyle  Hunt,  din  propria  lui  casă.  însă,  pe  măsură  ce  vestea  se 
răspândea  în  tabără,  li  se  alăturaseră  şi  alţii.  Fiecăruia  i  se  cerea  să  intre  în  joc  cu 
un  dragon  de  aur,  urmând  ca  întreaga  sumă  să-i  revină  celui  care-i  va  lua  fecioria. 

—  Am  pus  capăt  distracţiei  lor,  îi  spusese  Tarly.  Unii  dintre  aceşti... 
concurenţi. . .  sunt  mai  puţin  onorabili  decât  alţii,  iar  miza  creştea  de  la  o  zi  la  alta. 
Nu  mai  era  mult  şi  unul  dintre  ei  s-ar  fi  hotărât  să-şi  revendice  premiul  cu  forţa. 

—  Dar  sunt  cavaleri,  spusese  ea,  uluită,  cavaleri  unşi. 

—  Şi  oameni  de  onoare.  Vina  îţi  aparţine. 
Acuzaţia  o  făcuse  să  tresară. 

—  Niciodată,  eu  n-aş. . .  stăpâne,  n-am  făcut  nimic  ca  să-i  încurajez. 

—  Prezenţa  ta  aici  i-a  încurajat.  Dacă  o  femeie  se  comportă  ca  o  vivandieră,  nu 
se  poate  plânge  că  este  tratată  ca  atare.  O  fecioară  n-are  ce  căuta  într-o  oaste  de 
război.  Dacă  preţuieşti  câtuşi  de  puţin  virtutea  ta  şi  onoarea  Casei  tale,  îţi  vei 
scoate  zalele,  te  vei  întoarce  acasă  şi-1  vei  ruga  pe  tatăl  tău  să-ţi  găsească  un  soţ. 

—  Am  venit  să  lupt,  insistase  ea.  Să  fiu  cavaler. 

—  Zeii  au  făcut  bărbaţii  pentru  luptă  şi  femeile  să  poarte  copii,  spusese 
Randyll  Tarly.  Războiul  unei  femei  se  duce  pe  patul  de  naştere. 

Cineva  cobora  treptele  cramei.  Brienne  dădu  cupa  la  o  parte  în  timp  ce  un 
bărbat  uscăţiv,  cu  faţa  ascuţită  şi  păr  şaten,  murdar,  intra  în  Gâscă.  Le  aruncă 
marinarilor  tyroshi  o  privire  fugară  şi  Briennei  una  mai  îndelungată,  apoi  se 
îndreptă  către  tejghea. 

—  Vin,  spuse  el,  şi  fără  pisatul  tău  de  cal  în  el,  dacă  eşti  bună. 
Femeia  se  uită  spre  Brienne  şi  clătină  din  cap. 

—  Fac  eu  cinste,  strigă  ea,  pentru  o  vorbă  cu  tine. 
Bărbatul  o  cercetă,  cu  ochi  neîncrezători. 

—  O  vorbă?  Ştiu  o  mulţime  de  vorbe.  Se  aşeză  pe  un  taburet,  faţă  în  faţă  cu  ea. 
Spune-mi  ce  vrea  domniţa  să  audă  şi  Dick  Dibaciul  îi  va  spune. 

—  Am  auzit  că  ai  păcălit  un  bufon. 
Bărbatul  jerpelit  îşi  sorbi  vinul,  chibzuind. 

—  Poate  că  da.  Sau  nu.  Purta  o  jiletcă  spălăcită,  zdrenţuită,  de  pe  care  fusese 
smuls  blazonul  vreunui  lord.  Cine  vrea  să  ştie? 

—  Regele  Robert.  Brienne  aşeză  un  cerb  de  argint  pe  butoiul  dintre  ei.  Pe  o 
faţă  era  capul  lui  Robert,  pe  cealaltă  cerbul. 

—  El  ştie?  Bărbatul  luă  moneda  şi  o  răsuci,  zâmbind,  îmi  place  să  văd  un  rege 

dansând,  tra-la-la,  tra-la-la.  Poate  că  l-am  văzut  pe  bufonul  ăsta  al  tău. 

—  Era  şi  o  fată  cu  el? 

—  Erau  două  fete,  răspunse  el  fără  să  şovăie. 

—  Două  fete. 

Oare  cealaltă  putea  fi  Arya? 

—  Mă  rog,  spuse  bărbatul.  Nu  le-am  văzut  niciodată  pe  mititele,  bagă  de 
seamă,  dar  bufonul  căuta  să  le  îmbarce. 

—  Să  le  îmbarce?  încotro? 

—  Către  malul  celălalt  al  mării. 

—  îţi  aminteşti  cum  arăta? 

—  Un  bufon.  înhaţă  moneda  de  pe  masă  când  începu  să  se  învârtă  mai  încet  şi 
o  făcu  nevăzută.  Un  bufon  speriat. 

—  Speriat  de  ce?  Bărbatul  ridică  din  umeri. 

—  Nu  mi-a  spus,  dar  bătrânul  Dick  Dibaciul  cunoaşte  mirosul  fricii.  Venea 
aici  aproape  în  fiecare  seară,  dând  marinarilor  de  băut,  făcând  glume,  cântând 
cântecele.  Numai  că,  o  dată,  au  intrat  nişte  oameni  cu  vânătorul  ăla  pe  piept  şi 
bufonul  tău  s-a  făcut  alb  ca  laptele  şi  a  rămas  tăcut  până  când  au  plecat.  Omul  îşi 
apropie  scaunul  de  al  ei:  Tarly  ăla  are  oameni  care  mişună  prin  docuri,  urmărind 
fiecare  corabie  care  vine  şi  pleacă.  Cine  vrea  o  căprioară  se  duce  în  pădure.  Cine 
vrea  o  corabie  se  duce  la  docuri.  Bufonul  tău  n-a  îndrăznit.  Aşa  că  i-am  dat  o 
mână  de  ajutor. 

—  Ce  fel  de  ajutor? 

—  Un  fel  de  ajutor  care  costă  mai  mult  decât  un  cerb  de  argint. 

—  Spune-mi  şi  mai  primeşti  unul. 

—  Să-1  vedem,  ceru  el.  Brienne  aşeză  încă  o  monedă  pe  butoi.  Omul  o  răsuci, 
zâmbi,  o  ridică  în  căuşul  palmei.  „Dacă  nu  vine  omul  la  corabie,  vine  corabia  la 
om",  i-am  zis.  Ştiam  un  loc  unde  asta  se  putea  aranja.  Un  loc  ascuns,  cum  ar  veni. 

Braţele  Briennei  fură  străbătute  de  furnicături. 

—  Un  golf  de  contrabandişti.  L-ai  trimis  pe  bufon  la  contrabandişti. 

—  Pe  el  şi  pe  cele  două  fete.  Bărbatul  chicoti.  Numai  că,  mă  rog,  unde  i-am 
trimis  nu  erau  corăbii  de  ceva  vreme.  De  treizeci  de  ani,  să  zicem.  Se  scarpină  la 
nas.  Ce  înseamnă  bufonul  ăsta  pentru  tine? 

—  Cele  două  fete  sunt  surorile  mele. 

—  Aşa  deci?  Bietele  de  ele!  Am  avut  şi  eu  o  soră  cândva.  O  fată  costelivă,  cu 
genunchi  noduroşi,  dar  pe  urmă  i-a  crescut  o  pereche  de  ţâţe  şi  fiul  unui  cavaler  i 
s-a  vârât  între  picioare.  Ultima  oară  când  am  văzut-o  plecase  către  Debarcaderul 
Regelui,  ca  să  facă  nişte  bani  întinsă  pe  spate. 

—  Unde  i-ai  trimis? 
Alţi  umeri  ridicaţi. 

—  Asta  nu-mi  aduc  aminte. 

—  Unde?  Brienne  trânti  încă  un  cerb  de  argint  în  faţa  lui. 

Omul  i-1  azvârli  înapoi,  cu  degetul  arătător. 

—  într-un  loc  pe  care  niciun  cerb  nu  l-ar  găsi. . .  dar  poate  că  un  dragon. . . 
Brienne  îşi  dădea  seama  că  argintul  nu-i  va  smulge  adevărul.  Poate  că  aurul 

ar  reuşi,  sau  poate  că  nu.  Oţelul  ar  fii  mai  sigur.  Brienne  îşi  atinse  pumnalul,  apoi 
se  răzgândi  şi  vârî  mâna  în  pungă.  Găsi  un  dragon  de  aur  şi  îl  aşeză  pe  butoi. 

—  Unde? 

Bărbatul  jerpelit  înhaţă  moneda  şi  o  muşcă. 

—  Dulce.  îmi  aduce  aminte  de  Capul  Ghearei  Despicate.  La  nord  de-aici,  e  un 
ţinut  sălbatic  de  dealuri  şi  mlaştini,  dar  întâmplarea  face  să  fiu  născut  şi  crescut 
acolo.  Dick  Crabb  e  numele  meu,  dar  cei  mai  mulţi  îmi  spun  Dick  Dibaciul. 

Brienne  nu-i  dezvălui  propriul  nume. 

—  Unde  la  Capul  Ghearei  Despicate? 

—  La  Şoapte.  Ai  auzit  de  Clarence  Crabb,  desigur. 

—  Nu. 

Asta  păru  să-1  surprindă. 

—  Ser  Clarence  Crabb,  am  zis.  îmi  curge  sângele  lui  prin  vene.  Era  înalt  de 
doi  metri  jumate  şi  puternic  de  putea  să  scoată  pinii  din  rădăcini  cu  o  singură 
mână  şi  să-i  arunce  la  un  kilometru.  Niciun  cal  nu-i  putea  duce  povara.  Călărea  un 
zimbru. 

—  Şi  ce-are  el  cu  golful  contrabandiştilor? 

—  Nevastă-sa  era  o  vrăjitoare  din  păduri.  Ori  de  câte  ori  Ser  Clarence  omora 
pe  cineva,  îi  aducea  capul  acasă  şi  nevasta  lui  îl  săruta  pe  buze  şi  îl  învia.  Erau 
lorzi  şi  vrăjitori,  cavaleri  renumiţi  şi  piraţi.  Şi  cum  erau  doar  capete,  nu  puteau 
vorbi  prea  tare,  dar  nici  nu-şi  ţineau  gura.  Când  eşti  cap,  n-ai  altceva  de  făcut  ca 
să-ţi  treci  timpul  decât  să  vorbeşti.  Aşa  că  fortăreaţa  lui  Crabb  a  căpătat  numele  de 
Şoaptele.  Aşa  i  se  zice  şi  acum,  deşi  e  în  paragină  de  mii  de  ani.  Un  loc  stingher, 
Şoaptele  astea.  Bărbatul  îşi  plimbă  cu  agilitate  moneda  peste  încheieturile 
degetelor.  Un  dragon  singur  se  plictiseşte.  Zece,  în  schimb. . . 

—  Zece  dragoni  înseamnă  o  avere.  Crezi  că  eu  sunt  smintită? 

—  Nu,  dar  te  pot  duce  la  un  smintit.  Moneda  dansă  într-o  direcţie,  apoi  în 
cealaltă.  Te  pot  duce  la  Şoapte,  domniţă. 

Briennei  nu-i  plăcea  cum  i  se  jucau  degetele  cu  banul  de  aur.  Cu  toate 
acestea. . . 

—  Şase  dragoni  dacă  o  găsim  pe  sora  mea.  Doi,  dacă-1  găsim  pe  bufon.  Nimic, 
dacă  asta  găsim. 

Crabb  ridică  din  umeri. 

—  Şase  e  bine.  Batem  palma. 

Prea  repede.  îl  prinse  de  încheietura  mâinii  înainte  ca  bărbatul  să  apuce  să 
pitească  moneda. 

—  Să  nu  mă  tragi  pe  sfoară.  Nu  sunt  uşor  de  păcălit.  Când  îi  dădu  drumul, 
Crabb  îşi  frecă  încheietura. 

—  La  naiba,  mormăi  el.  Mă  doare. 

—  îmi  pare  rău.  Sora  mea  e  o  fată  de  treisprezece  ani.  Trebuie  s-o  găsesc 
înainte... 

—  ...  înainte  ca  vreun  cavaler  să  i  se  vâre  între  picioare.  Da,  te-am  înţeles.  E 
ca  şi  salvată.  Dick  Dibaciul  e  acum  cu  tine.  Vino  la  poarta  de  est  la  primii  zori. 
Trebuie  să  vorbesc  cu  cineva  pentru  un  cal. 

SAMWELL 

Marea  îi  făcea  rău  lui  Samwell  Tarly. 

Nu  era  din  pricina  spaimei  sale  de  înec,  deşi,  negreşit,  era  şi  asta.  Era  mişcarea 
corăbiei,  felul  în  care  puntea  i  se  rostogolea  sub  picioare. 

—  Mi-e  greaţă,  îi  mărturisi  lui  Dareon  în  ziua  când  plecară  de  la  Eastwatch-by 
-the-Sea.  Cântăreţul  îi  dădu  o  palmă  peste  spate,  spunând: 

—  Cu  un  burduhan  ca  al  tău,  Ucigaşule,  ai  greaţă  cât  cuprinde. 

Sam  încerca  să  înfrunte  situaţia  cu  curaj,  de  dragul  lui  Gilly,  dacă  nu  de 
altceva.  Ea  nu  mai  văzuse  marea.  Pe  când  se  luptau  cu  nămeţii,  după  fuga  de  la 
Fortăreaţa  lui  Craster,  le  ieşiseră  în  cale  mai  multe  lacuri,  iar  ea  se  minunase  până 
şi  de  ele.  Când  Mierla  se  îndepărtase  de  mal,  fata  începuse  să  tremure  şi  pe  obraji 
i  se  rostogoliseră  lacrimi  mari,  sărate. 

—  Zei,  aveţi  îndurare,  o  auzise  Sam  şoptind. 

Eastwatch  dispăru  primul,  iar  Zidul  deveni  din  ce  în  ce  mai  mic,  în  depărtare, 
până  când,  în  cele  din  urmă,  se  făcu  nevăzut.  Vântul  se  stârnea  deja  atunci.  Velele 
erau  de  un  gri  palid,  ca  al  unei  mantii  negre  spălate  prea  des,  iar  faţa  lui  Gilly  era 
albă  de  spaimă. 

—  E  o  corabie  bună,  încercă  Sam  s-o  liniştească.  N-ai  de  ce  te  teme.  Dar  ea  îl 
privi,  îşi  strânse  pruncul  în  braţe  şi  fugi  în  cală. 

în  curând,  Sam  se  pomeni  apucându-se  şi  mai  strâns  de  copastie  şi  urmărind 
baleierea  vâslelor.  Felul  în  care  se  mişcau  toate  deodată  era  cumva  frumos  de 
privit  şi  era  mai  bine  decât  să  se  uite  la  apă.  Apa  nu  făcea  decât  să-1  ducă  cu 
gândul  la  înec.  în  copilărie,  nobilul  său  tată  încercase  să-1  înveţe  să  înoate 
aruncându-1  într-un  heleşteu,  lângă  Horn  Hill.  Apa  îi  intrase  în  nas,  în  gură  şi  în 
plămâni  şi  tuşise  şi  horcăise  ore  în  şir  după  ce  Ser  Hyle  îl  scosese  afară.  După 
aceea,  nu  mai  îndrăznise  niciodată  să  intre  în  apă  mai  adânc  decât  până  la  brâu. 

Golful  Focilor  era  cu  mult  mai  adânc  decât  până  la  brâul  lui,  şi  nu  atât  de 
prietenos  ca  micul  heleşteu  de  la  poalele  castelului  tatălui  său.  Apele  sale  erau  gri 
şi  verzi  şi  agitate,  iar  ţărmul  împădurit  pe  care  îl  urmau  era  o  încâlceală  de  pietre 
şi  vârtejuri.  Chiar  dacă  ar  putea,  cumva,  să  dea  din  picioare  şi  să  se  târască, 
valurile  l-ar  izbi  probabil  de  o  piatră  şi  i-ar  zdrobi  capul. 

—  Cauţi  sirene,  Ucigaşule?  îl  întrebă  Dareon  când  îl  văzu  cu  privirea  pierdută 

peste  golf.  Blond,  cu  ochi  căprui,  tânărul  şi  chipeşul  cântăreţ  din  Eastwatch 
aducea  mai  degrabă  a  prinţ  întunecat  decât  a  frate  în  negru. 

—  Nu.  Sam  nu  ştia  ce  căuta  sau  ce  făcea  pe  corabia  asta.  Mă  duc  la  Citadelă, 
să- mi  făuresc  un  colan  şi  să  devin  maester,  ca  să  pot  sluji  mai  bine  Rondul,  îşi 
spuse,  dar  gândul  nu  făcu  decât  să-1  obosească.  Nu  voia  să  fie  maester,  cu  un 
colan  greu  înfăşurat  în  jurul  gâtului,  rece  pe  piele.  Nu  voia  să-şi  părăsească  fraţii, 
singurii  prieteni  pe  care-i  avusese  vreodată.  Şi  cu  siguranţă  nu  voia  să-1  înfrunte 
pe  tatăl  care-1  trimisese  la  Zid  ca  să  moară. 

Pentru  ceilalţi  era  altfel.  Pentru  ei,  călătoria  avea  să  se  termine  cu  bine.  Gilly 
va  fi  la  adăpost,  la  Horn  Hill,  cu  întreaga  întindere  a  Westerosului  între  ea  şi 
ororile  pe  care  le  cunoscuse  în  pădurea  bântuită.  Ca  slujitoare  în  castelul  tatălui 
său,  va  avea  parte  de  căldură  şi  de  mâncare  bună,  o  părticică  din  lumea  mare  la 
care  nu  ar  fi  îndrăznit  să  viseze  ca  nevastă  a  lui  Craster.  îşi  va  vedea  fiul  crescând 
mare  şi  puternic,  devenind  vânător,  grăjdar  sau  fierar.  Dacă  băiatul  avea  să 
dovedească  vreo  înclinaţie  pentru  arme,  poate  că  un  cavaler  îl  va  lua  scutier. 

Maester  Aemon  mergea  şi  el  spre  un  loc  mai  bun.  Lui  Sam  îi  plăcea  să  se 
gândească  la  el  petrecându-şi  timpul  care  îi  mai  rămăsese  de  trăit  mângâiat  de 
adierile  calde  ale  Oraşului  Vechi,  discutând  cu  tovarăşii  lui,  maesterii, 
împărtăşind  din  înţelepciunea  sa  acoliţilor  şi  novicilor.  îşi  merita  însutit  odihna. 

Până  şi  Dareon  avea  să  fie  mai  fericit.  Susţinuse  întotdeauna  că  nu  era  vinovat 
de  violul  pentru  care  fusese  trimis  la  Zid,  insistând  că  locul  lui  era  la  curtea  unui 
lord,  unde  să-şi  câştige  pâinea  cântând.  Acum  avea  această  şansă.  Jon  îl  numise 
recrutor  în  locul  unui  anume  Yoren,  care  dispăruse  şi  era  considerat  mort.  Sarcina 
sa  era  să  călătorească  în  Cele  Şapte  Regate,  cântând  despre  vitejia  Rondului  de 
Noapte  şi  întorcându-se  din  când  în  când  la  Zid  cu  noi  recruţi. 

Călătoria  avea  să  fie  lungă  şi  anevoioasă,  nimeni  nu  putea  nega  asta,  dar  pentru 
ceilalţi,  cel  puţin,  avea  să  aibă  un  final  fericit.  Aceasta  era  consolarea  lui  Sam.  Eu 
merg  pentru  ei,  îşi  spuse,  pentru  Rondul  de  Noapte  şi  pentru  finaluri  fericite.  însă 
cu  cât  privea  marea  mai  mult,  cu  atât  mai  rece  şi  mai  adâncă  îi  părea. 

Dar  să  nu  privească  apa  era  şi  mai  rău,  îşi  dădu  el  seama  în  cabina  strâmtă  de 
sub  castelul  de  la  pupa  pe  care  o  împărţeau  pasagerii.  încercă  să-şi  mute  gândul  de 
la  greaţa  din  stomac  vorbind  cu  Gilly,  care-şi  alăpta  fiul. 

—  Corabia  asta  ne  va  duce  până  la  Braavos,  spuse  el.  Acolo  vom  găsi  alta  care 
să  ne  ducă  la  Oraşul  Vechi.  Am  citit  o  carte  despre  Braavos  când  eram  mic.  Tot 
oraşul  e  construit  într-o  lagună  cu  o  sută  de  insuliţe  şi  au  acolo  un  titan,  un  om  de 
piatră  înalt  de  treizeci  de  metri.  Au  bărci  în  loc  de  cai,  iar  comedianţii  lor  joacă 
după  poveşti  scrise,  în  loc  să  facă  doar  obişnuitele  farse  stupide.  Şi  mâncarea  lor  e 
foarte  bună,  mai  cu  seamă  peştele.  Au  tot  felul  de  moluşte  şi  de  ţipari  şi  de  stridii, 
proaspete,  din  lagună.  Ar  trebui  să  avem  câteva  zile  între  corăbii.  Dacă  va  fi  aşa, 
putem  să  mergem  să  vedem  un  spectacol  şi  să  mâncăm  nişte  stridii. 

Crezuse  că  asta  o  va  încânta.  Nici  că  se  putea  înşela  mai  mult.  Gilly  se  uită  la 

el  cu  ochi  goi,  obosiţi,  printre  şuviţele  de  păr  nespălat. 

—  Dacă  aşa  vrei,  stăp'ne. 

—  Tu  ce  vrei?  o  întrebă  Sam. 

—  Nimic.  îi  întoarse  spatele  şi  îşi  mută  pruncul  de  la  un  sân  la  celălalt. 
Mişcarea  corăbiei  agita  pâinea  friptă  şi  ouăle  cu  şuncă  pe  care  Sam  le  mâncase 

înainte  de  plecare.  Dintr-odată,  nu  mai  putea  suporta  cabina  nicio  clipă.  Se  ridică 
cu  greu  în  picioare  şi  urcă  scara,  clătinându-se,  pentru  a  da  mării  micul  său  dejun, 
îi  era  atât  de  rău  încât  nu  se  putu  opri  să  vadă  din  ce  direcţie  bate  vântul,  astfel  că 
vomită  peste  alt  parapet  decât  ar  fi  trebuit  şi  sfârşi  prin  a  se  stropi.  Chiar  şi  aşa,  se 
simţi  mult  mai  bine  după  aceea. . .  deşi  nu  pentru  mult  timp. 

Corabia  lor  era  Mierla,  cea  mai  mare  dintre  galerele  Rondului.  Cioara 
Furtunii  şi  Gheara  erau  mai  iuţi,  îi  spusese  Cotter  Pyke  Maesterului  Aemon,  la 
Eastwatch-  by-the-Sea,  dar  erau  nave  de  război,  păsări  de  pradă  suple,  agile,  ai 
căror  vâslaşi  stăteau  sus,  pe  punţi.  Mierla  era  o  alegere  mai  bună  pentru  apele 
învolburate  ale  mării  înguste  de  dincolo  de  Skagos. 

—  Sunt  furtuni,  îi  prevenise  Pyke.  Furtunile  iernii  sunt  mai  rele,  dar  ale 
toamnei  sunt  mai  frecvente. 

Primele  zece  zile  fură  destul  de  calme,  în  timp  ce  Mierla  îşi  croi  drum  prin 
Golful  Focilor,  fără  să  piardă  ţărmul  din  ochi.  Era  frig  când  bătea  vântul,  dar 
mirosul  sărat  din  aer  avea  ceva  înviorător. 

Sam  abia  putea  să  mănânce  şi,  când  se  forţa  să  înghită  ceva,  nu  îi  rămânea  prea 
mult  timp  în  stomac,  dar,  în  afară  de  asta,  nu  se  descurca  prea  rău.  încerca  să-i 
ridice  moralul  lui  Gilly  şi  s-o  înveselească  pe  cât  putea,  dar  asta  se  dovedise 
dificil.  Ea  nu  voia  să  urce  pe  punte,  orice-ar  fi  spus  el,  şi  părea  să  prefere  să  se 
cuibărească  în  întuneric,  cu  fiul  ei.  După  toate  aparenţele,  nici  copilului  nu-i 
plăcea  marea  mai  mult  decât  mamei  sale.  Când  nu  ţipa,  vomita  laptele  supt.  Făcea 
mereu  pe  el,  mânjind  blănurile  în  care-1  înfăşurase  Gilly  ca  să-i  fie  cald,  umplând 
aerul  de  o  duhoare  maronie.  Oricâte  lumânări  de  seu  aprindea  Sam,  mirosul  fetid 
persista. 

Era  mult  mai  plăcut  în  aer  liber,  în  special  când  Dareon  cânta.  Vâslaşii  Mierlei 
îl  cunoşteau  pe  cântăreţ  şi  acesta  le  cânta  în  timp  ce  trăgeau  la  vâsle.  Ştia  toate 
cântecele  lor  preferate:  pe  cele  triste,  precum  Ziua  când  l-au  spânzurat  pe  Robin 
cel  Negru,  Tânguirea  sirenei  şi  Toamna  vieţii  mele,  pe  cele  mobilizatoare,  precum 
Lănci  de  fier  şi  Şapte  săbii  pentru  şapte  fii,  pe  cele  deşucheate,  ca  Cina  Doamnei 
şi  Floricica  ei  şi  Megget  era  o  fată  veselă,  o  fată  veselă  era.  Când  cânta  Ursul  şi 
frumoasa  fecioară  toţi  vâslaşii  i  se  alăturau,  iar  Mierla  părea  să  zboare  pe  apă. 
Sam  ştia  de  pe  vremea  antrenamentelor  cu  Alliser  Thorne  că  Dareon  nu  era  un 
mare  luptător,  dar  avea  un  glas  frumos.  „Miere  turnată  peste  tunet"  îl  numise 
cândva  Maester  Aemon.  Cânta  la  harpa  de  lemn  şi  la  scripcă,  şi  chiar  îşi  scria 
propriile  cântece...  deşi  Sam  nu  le  considera  foarte  bune.  Totuşi  era  plăcut  să  stai 
şi  să  asculţi,  deşi  cufărul  era  atât  de  tare  şi  de  plin  de  aşchii,  încât  Sam  era  aproape 

recunoscător  pentru  şezutul  lui  cărnos.  Oamenii  graşi  iau  o  pernă  cu  ei  oriunde 
se  duc,  gândea  el. 

Maester  Aemon  prefera  şi  el  să-şi  petreacă  zilele  pe  punte,  cuibărit  sub  un 
maldăr  de  blănuri  şi  privind  în  gol  peste  apă. 

—  La  ce  se  uită?  întrebă  într-o  zi  Dareon.  Pentru  el  e  la  fel  de  întuneric  aici, 
sus,  ca  jos,  în  cabină. 

Bătrânul  îl  auzi.  Deşi  ochii  îi  slăbiseră  şi  se  întunecaseră,  Aeron  avea  urechi 
bune. 

—  Nu  m-am  născut  orb,  le  reaminti  el.  Ultima  oară  când  am  trecut  pe-aici,  am 
văzut  fiecare  piatră,  fiecare  copac  şi  fiecare  val  înspumat  şi  am  privit  pescăruşi  gri 
zburând  în  calea  noastră.  Aveam  treizeci  şi  cinci  de  ani  şi  de  şaisprezece  eram 
maester  cu  colan.  Egg  voia  să-1  ajut  să  domnească,  dar  ştiam  că  locul  meu  e  aici. 
M-a  trimis  la  Nord  la  bordul  Dragonului  Auriu  şi  a  insistat  ca  prietenul  lui,  Ser 
Duncan,  să  mă  conducă  la  Eastwatch.  Niciun  recrut  nu  a  sosit  vreodată  la  Zid  cu 
atâta  pompă  de  când  Nymeria  a  trimis  la  Rond  şase  regi  în  lanţuri  de  aur.  Egg 
golise  şi  temniţele,  aşa  că  nu  aveam  să  fiu  nevoit  să-mi  rostesc  singur  jurămintele. 
Garda  mea  de  onoare,  aşa  le  spunea.  Unul  era  nimeni  altul  decât  Brynden  Rivers. 
Mai  târziu,  a  fost  ales  Lord  Comandant. 

—  Corbul  Sângelui,  spuse  Dareon.  Ştiu  un  cântec  despre  el.  O  mie  de  ochi,  şi 
unul.  Dar  credeam  că  a  trăit  acum  o  sută  de  ani. 

—  Cu  toţii  am  trăit  atunci.  Cândva,  am  fost  tânăr  ca  tine.  Asta  părea  să-1 
întristeze.  Tuşi,  închise  ochii  şi  adormi,  legănându-se  sub  blănurile  sale  cu  fiecare 
val  ce  clătina  corabia. 

Navigară  sub  cerul  cenuşiu,  către  sud-est,  apoi  iarăşi  către  sud,  cu  Golful 
Focilor  lărgindu-se  în  jurul  lor.  Căpitanul,  un  frate  încărunţit,  cu  o  burtă  ca  o  bute 
de  bere,  purta  veşminte  negre  atât  de  pătate  şi  de  decolorate,  încât  echipajul  îi 
spunea  Bătrânul  Petic-de-Sare.  Arareori  scotea  o  vorbă.  Secundul  lui  vorbea  şi  în 
locul  lui,  împroşcând  aerul  sărat  cu  înjurături  ori  de  câte  ori  vântul  se  oprea  sau 
vâslaşii  păreau  să  încetinească.  Mâncau  terci  de  ovăz  dimineaţa,  terci  de  mazăre 
la  prânz  şi  vită  sărată,  cod  sărat  sau  oaie  sărată  seara,  şi  le  făceau  să  alunece  pe  gât 
cu  bere.  Dareon  cânta,  Sam  vomita,  Gilly  plângea  şi-şi  alăpta  copilul.  Maester 
Aemon  dormea  şi  tremura,  iar  vânturile  erau  mai  reci  şi  mai  furtunoase  cu  fiecare 
zi  care  trecea. 

Chiar  şi  aşa,  era  o  călătorie  mai  bună  decât  ultima  pe  care  o  făcuse  Sam.  Nu 
avusese  mai  mult  de  zece  ani  când  se  îmbarcase  pe  galeasa  Lordului  Redwyne, 
Regina  din  Arbor.  De  cinci  ori  mai  mare  decât  Mierla,  splendidă  la  înfăţişare, 
avea  trei  vele  mari,  sângerii,  şi  şiruri  de  vâsle  care  aruncau  sclipiri  albe  şi  aurii  în 
lumina  soarelui.  Lui  Sam  i  se  tăiase  răsuflarea  văzându-le  cum  se  ridică  şi 
coboară  când  nava  se  îndepărta  de  Oraşul  Vechi...  însă  aceasta  era  ultima 
amintire  plăcută  pe  care  o  avea  despre  Strâmtorile  Redwyne.  Atunci,  ca  şi  acum, 
avusese  rău  de  mare,  spre  dezgustul  tatălui  său. 

Iar  odată  ajunşi  la  Arbor,  lucrurile  se  înrăutăţiseră  şi  mai  mult.  Fiii  gemeni  ai 
Lordului  Redwyne  îl  dispreţuiseră  pe  Sam  din  prima  clipă.  în  fiecare  dimineaţă 
găseau  o  nouă  metodă  de  a-1  umili  pe  terenul  de  instrucţie.  în  cea  de-a  treia  zi, 
Horas  Redwyne  îl  făcuse  să  guiţe  ca  un  purcel  când  ceruse  îndurare.  în  cea  de-a 
cincea  zi,  fratele  lui,  Hobber,  îmbrăcase  o  fată  de  la  bucătărie  în  armura  sa  şi  o 
lăsase  să-1  bată  pe  Sam  cu  o  sabie  de  lemn,  până  când  băiatul  începuse  să  ţipe. 
Când  fata  îşi  dezvăluise  identitatea,  toţi  scutierii,  pajii  şi  grăjdarii  râseră  în  hohote. 

—  Băiatul  trebuie  pregătit  puţin,  atâta  tot,  îi  spusese  tatăl  său  Lordului 
Redwyne  în  seara  aceea,  dar  bufonul  lui  Redwyne  îşi  zornăise  zornăitoarea  şi 
spusese: 

—  Da,  cu  niţel  piper,  câteva  cuişoare  şi  un  măr  în  gură. 

De  atunci  înainte,  Lordul  Randyll  îi  interzisese  lui  Sam  să  mănânce  mere  cât 
timp  mai  rămăseseră  sub  acoperişul  lui  Paxter  Redwyne.  îi  fusese  rău  şi  pe 
drumul  spre  casă,  dar  era  atât  de  uşurat  să  plece,  încât  aproape  că  îi  plăcea  gustul 
de  vomă  din  fundul  gâtului.  Abia  când  ajunseseră  înapoi  la  Horn  Hill  mama  sa  îi 
spusese  că  tatăl  lui  nu  avusese  de  gând  să-1  aducă  înapoi. 

—  Urma  să  vină  Horas  la  noi  în  locul  tău,  în  timp  ce  tu  trebuia  să  rămâi  la 
Arbor,  ca  paj  şi  paharnic  al  Lordului  Paxter.  Dacă  i-ai  fi  fost  pe  plac,  te-ai  fi 
logodit  cu  fiica  lui.  Sam  îşi  amintea  şi  acum  atingerea  moale  a  mâinii  mamei  sale 
ştergându-i  lacrimile  de  pe  faţă  cu  o  bucată  de  panglică  umezită  cu  salivă.  Bietul 
meu  Sam,  a  murmurat  ea.  Bietul,  bietul  meu  Sam. 

Va  fi  plăcut  s-  o  revăd,  gândi  el,  stând  cu  mâinile  agăţate  de  parapetul  Mierlei 
şi  privind  valurile  care  se  spărgeau  de  ţărmul  stâncos.  Dacă  m-ar  vedea  în 
veşminte  negre,  poate  ar  fi  mândră.  „Acum  sunt  bărbat,  mamă",  i-aş  putea 
spune,  „  sunt  administrator,  omul  Rondului  de  Noapte.  Uneori,  fraţii  mei  îmi  spun 
Sam  Ucigaşul.  "  Şi-ar  vedea  şi  fratele,  Dickon,  şi  surorile.  „  Vedeţi",  le- aş  putea 
spune,  „până  la  urmă  am  fost  bun  de  ceva.  " 

însă  dacă  s-ar  duce  la  Horn  Hill,  tatăl  său  ar  putea  fi  acolo. 

Gândul  îi  întoarse  din  nou  stomacul  pe  dos.  Sam  se  aplecă  peste  copastie  şi 
vomită,  însă  nu  în  direcţia  vântului.  Se  dusese  la  parapetul  din  dreapta  de  data 
aceasta.  începea  să  se  priceapă  la  vomitat. 

Sau  cel  puţin  aşa  crezu,  până  când  Mierla  lăsă  ţărmul  în  urmă  şi  o  luă  spre  est, 
peste  golf,  îndreptându-se  către  malurile  Skogosului. 

Insula  era  situată  la  gura  Golfului  Focilor,  masivă  şi  muntoasă,  un  ţinut  sterp  şi 
respingător,  populat  de  sălbatici.  Sam  citise  că  locuiau  în  peşteri  şi  în  asprele 
fortăreţe  ale  munţilor,  iar  la  război  călăreau  pe  unicorni  lăţoşi.  Skagos  însemna 
„stâncă"  în  limba  veche.  Skagosii  îşi  ziceau  „născuţi  din  stâncă",  însă  semenii  lor 
de  la  nord  îi  numeau  Skagi  şi  nu-i  vedeau  cu  ochi  prea  buni.  Skagosul  se  ridicase 
în  răzmeriţă  doar  cu  o  sută  de  ani  în  urmă.  Durase  ani  buni  până  când  revolta  lor 
fusese  înăbuşită  şi  revendicase  viaţa  Lordului  de  Winterfell  şi  a  sute  dintre  săbiile 
lui  jurate.  Unele  cântece  spuneau  că  Skagii  erau  canibali,  că  luptătorii  lor  mâncau 

inimile  şi  ficaţii  celor  pe  care  îi  omorau.  în  vremurile  de  demult,  Skagosii 
călătoriseră  spre  insula  Skane  din  apropiere,  răpiseră  femeile  şi  omorâseră 
bărbaţii,  pe  care  îi  mâncaseră  pe  o  plajă  pietroasă  într-un  ospăţ  care  durase  două 
săptămâni.  Skane  rămăsese  nepopulată  până  în  ziua  de  azi. 

Dareon  ştia  şi  el  cântecele.  Când  sumbrele  culmi  cenuşii  ale  Skagosului  se 
ridicară  din  mare,  veni  lângă  Sam  la  prora  Mierlei  şi  spuse: 

—  Dacă  zeii  sunt  buni  cu  noi,  s-ar  putea  să  zărim  un  unicorn. 

—  Dacă  e  bun  căpitanul,  nu  ne  vom  apropia  atât  de  mult.  Curenţii  sunt  înşelă- 
tori în  preajma  Skagosului  şi  există  pietre  care  pot  crăpa  cala  unei  corăbii  ca  pe-o 
coajă  de  ou.  Dar  să  nu-i  spui  asta  lui  Gilly.  E  şi  aşa  destul  de  speriată. 

—  Ea  cu  ţâncul  ei  urlător.  Nu  ştiu  care  dintre  ei  e  mai  gălăgios.  Se  opreşte  din 
plâns  doar  când  îi  vâră  un  sfârc  în  gură,  iar  pe  urmă  începe  ea  să  bocească. 

Sam  observase  şi  el  asta. 

—  Poate  că  o  doare,  spuse  el,  fără  convingere.  Dacă  îi  intră  dinţii  în. . . 
Dareon  îşi  ciupi  lăuta  cu  un  deget,  înălţând  o  notă  ironică. 

—  Auzisem  că  sălbaticii  sunt  mai  curajoşi. 

—  Este  curajoasă,  zise  apăsat  Sam,  deşi  trebuia  să  recunoască  şi  el  că  nu  o  mai 
văzuse  pe  Gilly  într-o  stare  atât  de  jalnică.  Deşi  mai  tot  timpul  îşi  ascundea  faţa  şi 
îşi  ţinea  cabina  în  întuneric,  Sam  îşi  dădea  seama  că  avea  mereu  ochii  roşii  şi 
obrajii  uzi  de  lacrimi. 

Dar  când  o  întrebase  ce  era  cu  ea,  Gilly  nu  făcuse  decât  să-şi  scuture  capul, 
lăsându-1  să-şi  găsească  singur  răspunsul.  Marea  o  sperie,  atâta  tot,  îi  spuse  el  lui 
Dareon.  înainte  să  vină  la  Zid,  n-a  cunoscut  altceva  decât  Fortăreaţa  lui  Craster  şi 
pădurile  din  împrejurimi.  Nu  ştiu  să  se  fi  îndepărtat  mai  mult  de  un  kilometru  de 
locul  în  care  s-a  născut.  A  întâlnit  râuri  şi  munţi,  dar  n-a  mai  văzut  niciodată  un 
lac  până  când  am  dat  de  unul,  iar  marea. . .  marea  e  ceva  înfricoşător. 

—  N-am  fost  nicio  clipă  departe  de  ţărm. 

—  Vom  fi.  Sam  nu  era  nici  el  încântat  de  asta. 

—  Sunt  sigur  că  niţică  apă  nu-1  sperie  pe  Ucigaş. 

—  Nu,  minţi  el,  pe  mine  nu.  Dar  Gilly...  poate  dacă  le-ai  cânta  nişte  cântece 
de  leagăn,  pruncul  ar  dormi  mai  bine. 

Gura  lui  Dareon  se  strâmbă  a  dezgust. 

—  Doar  dacă  îi  vâră  un  dop  în  fund.  Nu  suport  mirosul  ăla. 

în  ziua  următoare,  începură  ploile  şi  marea  deveni  mai  agitată. 

—  Am  face  bine  să  mergem  jos,  unde  e  uscat,  îi  spuse  Sam  lui  Aemon,  însă 
bătrânul  maester  doar  zâmbi  şi  spuse: 

—  îmi  place  să  simt  ploaia  pe  faţă,  Sam.  E  ca  lacrimile.  Lasă-mă  să  mai  stau 
puţin,  te  rog.  N-am  mai  plâns  de  mult. 

Dacă  Maester  Aemon  avea  de  gând  să  stea  pe  punte,  aşa  bătrân  şi  firav  cum 
era,  Sam  nu  avea  de  ales  decât  să  facă  la  fel.  Rămase  lângă  bătrân  aproape  o  oră, 
cuibărit  în  mantia  sa,  cu  ploaia  domoală,  mocnită,  udându-1  până  la  piele.  Aemon 

parcă  nici  n-o  simţea.  Suspină  şi  închise  ochii,  iar  Sam  se  apropie  de  el  ca  să-1 
apere  de  rafalele  vântului.  în  curând  îmi  va  cere  să-l  duc  în  cabină,  îşi  spuse. 
Trebuie.  Dar  asta  nu  se  întâmplă  şi,  în  cele  din  urmă,  tunetele  începură  să  bubuie 
în  depărtare,  spre  est. 

—  Trebuie  să  coborâm,  spuse  Sam,  tremurând.  Maester  Aemon  nu  răspunse. 
Abia  atunci  îşi  dădu  seama  că  bătrânul  adormise.  Maester,  zise  el,  scuturându-1 
încet  de  umăr.  Maester  Aemon,  trezeşte-te. 

Ochii  albi,  orbi  ai  lui  Aemon  se  deschiseră. 

—  Egg?  făcu  el,  cu  ploaia  şiroindu-i  pe  obraji.  Egg,  am  visat  că  eram  bătrân. 
Sam  nu  ştia  ce  să  facă.  Ingenunche,  îl  luă  pe  bătrân  în  braţe  şi  îl  duse  jos. 

Nimeni  nu  zisese  vreodată  despre  el  că  era  puternic,  iar  ploaia  îmbibase 
veşmintele  negre  ale  Maesterului  Aemon,  făcându-1  de  două  ori  mai  greu,  dar, 
chiar  şi  aşa,  nu  cântărea  mai  mult  decât  un  copil. 

Când  intră  în  cabină,  cu  Aemon  în  braţe,  descoperi  că  Gilly  lăsase  toate 
lumânările  să  se  stingă.  Pruncul  dormea,  iar  ea  era  ghemuită  într-un  colţ,  plângând 
încetişor  în  faldurile  mantiei  mari,  negre,  pe  care  i-o  dăduse  Sam. 

—  Ajută-mă,  îi  ceru  el  precipitat.  Ajută-mă  să-1  usuc  şi  să-1  încălzesc. 

Gilly  se  ridică  pe  dată  şi,  împreună,  îl  dezbrăcară  pe  bătrânul  maester  de 
veşmintele  ude  şi  îl  îngropară  sub  un  morman  de  blănuri.  Dar  avea  pielea  umedă 
şi  rece  şi  cleioasă  la  atingere. 

—  Intră  lângă  el,  îi  ceru  Sam  lui  Gilly.  Ţine-1  în  braţe,  încălzeşte-1  cu  trupul 
tău.  Trebuie  să-1  încălzim.  Fata  se  supuse  şi  de  data  aceasta,  fără  să  scoată  o 
vorbă,  smiorcăindu-se  în  tot  acest  timp.  Unde  e  Dareon?  întrebă  Sam.  Ne-am 
încălzi  cu  toţii  mai  bine  dacă  am  fi  împreună.  Trebuie  să  fie  şi  el  aici.  Urca  înapoi, 
să-1  caute  pe  cântăreţ,  când  puntea  se  ridică  sub  el,  apoi  căzu  la  picioarele  sale. 
Gilly  urlă,  Sam  se  prăbuşi  şi  îşi  pierdu  echilibrul,  iar  pruncul  se  trezi  ţipând. 

Următoarea  răsucire  a  corăbiei  veni  în  timp  ce  se  căznea  să  se  ridice  în 
picioare.  I-o  aruncă  pe  Gilly  în  braţe,  iar  fata  sălbatică  se  agăţă  cu  atâta  disperare 
de  el  încât  Sam  abia  mai  putea  respira. 

—  Nu  te  speria,  o  linişti  el.  E  doar  o  aventură.  într-o  zi,  îi  vei  spune  fiului  tău 
povestea  asta.  Asta  n-o  făcu  decât  să-şi  înfigă  unghiile  în  braţul  lui.  Gilly  începu 
să  tremure,  cu  tot  trupul  scuturat  de  hohote  violente.  Orice  aş  spune  îi  face  şi  mai 
rău.  O  strânse  cu  putere,  stânjenit  de  apăsarea  sânilor  ei.  Oricât  de  speriat  era, 
această  atingere  îl  stârni.  Va  simţi,  gândi  el,  ruşinat,  dar  dacă  era  aşa,  Gilly  nu 
dădu  niciun  semn,  doar  se  agăţă  de  el  şi  mai  tare. 

După  aceea  zilele  se  scurseră  toate  la  fel.  Nu  mai  văzură  soarele.  Zilele  erau 
cenuşii  şi  nopţile  negre,  cu  excepţia  momentelor  când  fulgerele  luminau  cerul 
deasupra  piscurilor  Skagosului.  Cu  toţi  erau  leşinaţi  de  foame,  dar  nimeni  nu 
putea  mânca.  Căpitanul  desfundă  un  butoi  cu  vin  de  foc,  ca  să-şi  întărească 
vâslaşii.  Sam  gustă  o  cupă  şi  oftă,  în  timp  ce  şerpi  de  foc  i  se  zvârcoleau  pe  gât  în 
jos  şi  prin  piept.  Dareon  prinse  şi  el  gust  de  băutură  şi  arareori  mai  fu  treaz  după 

aceea. 

Pânzele  se  ridicară  şi  coborâră,  iar  una  se  rupse,  desprinzându-se  de  catarg,  şi 
zbură  ca  o  pasăre  mare,  gri.  Când  Mierla  dădu  ocol  coastei  sudice  a  Skagosului, 
zăriră  pe  stânci  rămăşiţele  unei  galere.  Câţiva  dintre  membrii  echipajului  său 
fuseseră  duşi  la  mal  de  valuri,  iar  corbii  şi  crabii  se  adunaseră  să-şi  aducă 
omagiile. 

—  Prea  al  naibii  de  aproape,  mârâi  Bătrânul  Petic-de-Sare  când  văzu 
priveliştea.  O  rafală  zdravănă  şi  ne  zdrobim  lângă  ei.  Aşa  istoviţi  cum  erau, 
vâslaşii  se  aplecară  din  nou  peste  vâslele  lor  şi  vasul  îşi  luă  vânt  spre  sud,  către 
marea  îngustă,  până  când  din  Skagos  nu  se  mai  zăreau  decât  câteva  siluete 
întunecate  pe  cer,  care  ar  fi  putut  fi  nori  de  ploaie  sau  vârfurile  munţilor  înalţi  şi 
negri  sau  amândouă.  După  aceea,  avură  parte  de  opt  zile  şi  şapte  nopţi  de  drum 
senin  şi  liniştit. 

Apoi  veniră  alte  furtuni,  mult  mai  rele  decât  cele  de  dinainte. 
Fuseseră  trei  furtuni  sau  doar  una,  întreruptă  de  perioade  de  acalmie?  Sam  nu 
află,  deşi  încercă  disperat  să  se  concentreze  la  asta. 

—  Ce  contează?  strigă  o  dată  la  el  Dareon,  când  erau  cu  toţi  îngrămădiţi  în 
cabină. 

Nu  contează,  îi  veni  lui  Sam  să-i  spună,  dar  atât  timp  cât  mă  gândesc  la  asta, 
nu  mă  gândesc  la  înec  sau  la  greaţă  sau  la  tremuratul  Maesterului  Aemon. 

—  Nu  contează,  reuşi  el  să  scâncească,  însă  tunetul  îi  înecă  toate  celelalte 
vorbe  şi  puntea  se  clătină  şi  îi  aruncă  într-o  parte.  Gilly  plângea.  Pruncul  ţipa. 

Sus,  îl  auzea  pe  Bătrânul  Petic-de-Sare,  căpitanul  jerpelit  care  nu  scotea 
niciodată  o  vorbă,  răcnind  la  echipajul  său. 

Urăsc  marea,  gândi  Sam.  Urăsc  marea,  urăsc  marea,  urăsc  marea.  Următorul 
fulger  fu  atât  de  strălucitor  încât  lumină  cabina  prin  crăpăturile  din  scândurile  de 
deasupra  capului.  E  o  corabie  bună,  solidă,  o  corabie  bună,  solidă,  o  corabie 
bună,  îşi  spuse.  Nu  se  va  scufunda.  Nu  mi-e  frică. 

în  timpul  uneia  dintre  perioadele  de  acalmie  dintre  furtuni,  în  timp  ce  Sam  se 
agăţa,  cu  degete  albite,  de  parapet,  încercând  cu  disperare  să  vomite,  auzi  câţiva 
membri  ai  echipajului  mormăind  că  aşa  se  întâmpla  dacă  aduceai  o  femeie  la  bord 
şi,  pe  deasupra,  o  femeie  sălbatică. 

—  S-a  culcat  cu  propriul  ei  tată,  îl  auzi  Sam  zicând  pe  unul  dintre  ei,  în  timp  ce 
vântul  se  stârnea  din  nou.  Asta  e  mai  rău  decât  să  curveşti.  Mai  rău  decât  orice.  O 
să  ne  înecăm  cu  toţii  dacă  nu  scăpăm  de  ea  şi  de  monstrul  ăla  pe  care  1-a  fătat. 

Sam  nu  îndrăznea  să-i  înfrunte.  Erau  oameni  mai  în  vârstă,  voinici  şi  vânjoşi, 
cu  braţele  şi  umerii  îngroşaţi  de  anii  petrecuţi  la  vâsle.  Se  îngriji  totuşi  să  aibă 
cuţitul  ascuţit  şi,  ori  de  câte  ori  Gilly  ieşea  din  cabină  să  se  uşureze,  o  însoţea. 

Nici  măcar  Dareon  nu  avea  nimic  bun  de  spus  despre  fata  sălbatică.  O  dată,  la 
insistenţele  lui  Sam,  cântăreţul  cântă  un  cântec  de  leagăn  ca  să-1  liniştească  pe 
copil,  însă,  la  mijlocul  primei  strofe,  Gilly  începu  să  plângă  nestăpânit. 

—  Şapte  iaduri  afurisite!  pufni  Dareon.  Nu  te  poţi  opri  din  plâns  nici  cât  să 
asculţi  un  cântec? 

—  Cântă  numai,  îl  rugă  Sam.  Tu  doar  cântă-i. 

—  N-are  nevoie  de  niciun  cântec,  spuse  Dareon.  Are  nevoie  de  o  scatoalcă 
zdravănă  sau  poate  de  un  futai  sănătos.  Dă-te  la  o  parte  din  calea  mea,  Ucigaşule. 
îl  îmbrânci  pe  Sam  şi  ieşi  din  cabină,  ca  să-şi  caute  alinarea  într-o  cupă  cu  vin  de 
foc  şi  în  aspra  tovărăşie  a  vâslaşilor. 

Sam  era  deja  la  capătul  puterilor.  Aproape  că  se  obişnuise  cu  mirosurile,  dar, 
între  furtuni  şi  planşetele  lui  Gilly,  nu  dormise  de  zile  în  şir. 

—  Nu-i  poţi  da  ceva?  îl  întrebă  pe  Maester  Aemon  foarte  încet,  când  văzu  că 
omul  era  treaz.  Vreo  iarbă  sau  poţiune,  ca  să  nu-i  mai  fie  aşa  de  frică? 

—  Ceea  ce  auzi  nu  e  frică,  îi  răspunse  bătrânul.  E  sunetul  suferinţei  şi  pentru 
asta  nu  există  nicio  poţiune.  Lasă-i  lacrimile  să-şi  urmeze  cursul,  Sam.  Nu  poţi 
zăgăzui  şuvoiul. 

Sam  nu  înţelese. 

—  Se  duce  într-un  loc  sigur.  Un  loc  cald.  De  ce  ar  suferi? 

—  Sam,  şopti  bătrânul,  ai  doi  ochi  buni  şi  cu  toate  astea  nu  vezi.  E  o  mamă 
care-şi  jeleşte  pruncul. 

—  Are  rău  de  mare,  atâta  tot.  Toţi  avem  rău  de  mare.  Odată  ce  ajungem  în 
portul  din  Braavos. . . 

—  ...  pruncul  va  fi  tot  fiul  Daliei  şi  nu  trup  din  trupul  ei. 
Lui  Sam  îi  luă  un  moment  să  priceapă  ceea  ce  sugera  Aemon. 

—  Nu  se  poate...  ea  n-ar...  bineînţeles  că  e  al  ei.  Gilly  nu  ar  fi  părăsit 
niciodată  Zidul  fără  fiul  ei.  II  iubeşte. 

—  I-a  alăptat  pe  amândoi  şi  i-a  iubit  pe  amândoi,  spuse  Aemon,  însă  nu  la  fel. 
Nicio  mamă  nu-şi  iubeşte  toţi  copiii  la  fel,  nici  măcar  Mama  din  Ceruri.  Gilly  n-a 
lăsat  copilul  de  bunăvoie,  sunt  sigur.  Ce  ameninţări  a  rostit  Lordul  Comandant,  ce 
promisiuni,  nu  pot  decât  să  ghicesc...  dar,  cu  siguranţă,  au  fost  ameninţări  şi 
promisiuni. 

—  Nu.  E  un  lucru  rău.  Jon  n-ar  face  aşa  ceva. . . 

—  Jon  n-ar  face  aşa  ceva.  Lordul  Snow  a  făcut-o.  Uneori  nu  există  o  alegere 
fericită,  Sam,  doar  una  mai  puţin  dureroasă  decât  alta. 

Nu  există  o  alegere  fericită.  Sam  se  gândi  la  toate  încercările  prin  care  trecuse 
Gilly,  Fortăreaţa  lui  Craster  şi  moartea  Bătrânului  Urs,  zăpada  şi  gheaţa  şi 
vânturile  reci,  zile  şi  zile  şi  zile  de  mers,  arătările  de  la  Ochiul  Alb,  Mâini  Reci  şi 
copacul  corbilor,  Zidul,  Zidul,  Zidul,  Poarta  Neagră  de  sub  pământ.  La  ce  bune 
toate  acestea?  Nu  există  alegeri  fericite,  nu  există  finaluri  fericite. 

îi  venea  să  urle.  îi  venea  să  zbiere  şi  să  plângă,  să  se  scuture  şi  să  se  strângă 
într-un  ghem  mic  şi  să  scâncească.  A  schimbat  copiii,  îşi  spuse.  A  schimbat  copiii 
ca  să- 1  apere  pe  micul  prinţ,  să- 1  ţină  departe  de  focurile  Melisandrei,  departe  de 
zeul  ei  roşu.  Dacă-l  arde  pe  fiul  lui  Gilly,  cui  îi  va  păsa?  Nimănui,  în  afară  de 

Gilly.  Nu  era  decât  progenitura  lui  Craster,  un  monstru  născut  din  incest,  nu  fiul 
Regelui- de- Dincolo- de- Zid.  Nu  e  bun  de  ostatic,  nu  e  bun  de  sacrificiu,  nu  e  bun 
de  nimic,  nici  măcar  nu  are  un  nume. 

Rămas  fără  cuvinte,  Sam  urcă  pe  punte  clătinându-se,  ca  să  vomite,  însă  nu 
avea  nimic  în  stomac  de  dat  afară.  Noaptea  se  lăsase  peste  ei,  o  noapte  ciudat  de 
liniştită,  cum  nu  mai  văzuseră  de  multe  zile.  Marea  era  neagră  ca  oglinda.  La 
vâsle,  vâslaşii  se  odihneau.  Unul  sau  doi  dormeau  la  locurile  lor.  Vântul  sufla  în 
vele,  iar  spre  nord  Sam  putea  chiar  să  vadă  stele  risipite  şi  pribeagul  roşu  pe  care 
oamenii  liberi  îl  numeau  Furul.  Asta  ar  trebui  să  fie  steaua  mea,  gândi  Sam, 
nefericit.  L-am  făcut  pe  Jon  Lord  Comandant  şi  i  i-am  adus  pe  Gilly  şi  pe  copil. 
Nu  există  finaluri  fericite. 

—  Ucigaşule.  Dareon  îşi  făcu  apariţia  lângă  Sam,  orb  la  durerea  lui.  O  noapte 
frumoasă,  în  sfârşit.  Priveşte,  răsar  stelele.  S-ar  putea  să  avem  parte  şi  de  o 
bucăţică  de  lună.  Poate  că  s-a  sfârşit  ce-a  fost  mai  rău. 

—  Nu.  Sam  se  şterse  la  nas  şi  arătă  către  sud  cu  un  deget  durduliu,  către 
întunecimea  care  se  aduna.  Acolo,  spuse  el.  Nici  nu  isprăvi  bine  de  vorbit,  că  un 
fulger  străluci,  iute,  tăcut  şi  orbitor.  Norii  din  depărtare  scânteiară  o  clipă, 
mormane  de  munţi  peste  munţi,  purpurii,  roşii  şi  galbeni,  mai  înalţi  ca  lumea.  Ce-i 
mai  rău  n-a  trecut.  Ce-i  mai  rău  abia  începe  şi  nu  există  finaluri  fericite. 

—  O,  zei!  exclamă  Dareon,  râzând.  Ucigaşule,  eşti  aşa  de  laş! 

JAIME 

Lordul  Tywin  Lannister  intrase  în  oraş  călare  pe  un  armăsar,  cu  armura-i 
purpurie  lustruită  şi  sclipitoare,  strălucind  de  nestemate  şi  incrustaţii  de  aur.  îl 
părăsea  într-un  car  înalt,  acoperit  de  flamuri  purpurii,  cu  şase  surori  tăcute  călare 
însoţindu-i  oasele. 

Procesiunea  funerară  ieşi  din  Debarcaderul  Regelui  prin  Poarta  Zeilor,  mai 
largă  şi  mai  măreaţă  decât  Poarta  Leului.  Alegerea  i  se  părea  greşită  lui  Jaime. 
Tatăl  său  fusese  leu,  asta  nu  putea  tăgădui  nimeni,  în  schimb  nici  măcar  Lordul 
Tywin  nu  susţinuse  vreodată  că  este  zeu. 

O  gardă  de  onoare  formată  din  cincizeci  de  cavaleri  înconjura  carul  funerar  al 
Lordului  Tywin,  cu  fanioane  purpurii  fluturându-le  pe  lănci.  Lorzii  Apusului  îi 
urmau  îndeaproape.  Vântul  le  agita  flamurile,  făcându-le  blazoanele  să  fluture  şi 
să  danseze.  înaintând  la  trap  de-a  lungul  coloanei,  Jaime  trecu  pe  lângă  mistreţi, 
viezuri  şi  cărăbuşi,  o  săgeată  verde  şi  un  bou  roşu,  halebarde  încrucişate,  suliţe 
încrucişate,  o  pisică  sălbatică,  o  căpşună,  o  mânecă,  patru  răsărituri  de  soare 
contrapuse. 

Lordul  Brax  purta  o  jiletcă  gri-deschis,  cu  fâşii  din  brocart  cu  fir  argintiu  şi  un 
unicorn  de  ametist  prins  în  dreptul  inimii.  Lordul  Jast  avea  armură  din  oţel  negru, 

cu  trei  capete  de  lei  aurii  incrustate  pe  platoşă.  Zvonurile  privind  moartea  sa  nu 
fuseseră  prea  departe  de  adevăr,  judecând  după  felul  în  care  arăta:  rănile  şi 
temniţa  îl  transformaseră  în  umbra  omului  care  fusese.  Lordul  Banefoot  îndurase 
mai  bine  războiul  şi  părea  gata  să  se  întoarcă  din  nou  la  luptă.  Plumm  purta  straie 
violete,  Prester  de  culoarea  herminei,  Moreland  arămii  cu  verde,  dar  fiecare 
îmbrăcase  o  mantie  de  mătase  purpurie  în  onoarea  celui  pe  care-1  însoţeau  acasă. 

în  spatele  lorzilor  veneau  o  sută  de  arbaletişti  şi  trei  sute  de  oşteni,  cu 
purpuriul  fluturând  şi  de  pe  umerii  lor.  în  mantia-i  albă  şi  armura-i  albă  de  solzi, 
Jaime  se  simţea  nelalocul  lui  în  mijlocul  râului  de  roşu. 

Nici  unchiul  său  nu-1  făcea  să  se  simtă  mai  în  largul  său. 

—  Lord  Comandant,  spuse  Kevan  când  Jaime  trecu  pe  lângă  el,  în  fruntea 
coloanei.  Oare  înălţimea  Sa  are  vreo  ultimă  poruncă  pentru  mine? 

—  Nu  mă  aflu  aici  în  numele  lui  Cersei.  O  tobă  începu  să  bată  în  spatele  lor, 
încet,  măsurat,  funebru.  Mort,  părea  să  spună,  mort,  mort.  Am  venit  să-mi  iau 
adio.  A  fost  tatăl  meu. 

—  Şi  al  ei. 

—  Eu  nu  sunt  Cersei.  Am  barbă,  iar  ea  are  sâni.  Şi,  dacă  încă  eşti  nedumerit, 
unchiule,  numără-ne  mâinile.  Cersei  are  două. 

—  Amândurora  vă  place  zeflemeaua,  răspunse  unchiul  său.  Scuteşte-mă  de 
glumele  tale,  nu  mă  amuză. 

—  Cum  pofteşti.  Nu  merge  atât  de  bine  cum  aş  fi  putut  spera.  Cersei  ar  fi  vrut 
să  vă  conducă,  dar  are  multe  îndatoriri  urgente. 

Ser  Kevan  pufni. 

—  Ca  noi  toţi.  Ce  face  regele  tău?  Tonul  său  făcu  din  întrebare  un  reproş. 

—  Destul  de  bine,  zise  Jaime,  bătând  în  retragere.  Balon  Swann  este  cu  el 
dimineaţa.  Un  cavaler  bun  şi  viteaz. 

—  Cândva,  asta  era  de  la  sine  înţeles  când  venea  vorba  despre  cei  ce  purtau 
mantia  albă. 

Nimeni  nu- şi  poate  alege  fraţii,  gândi  Jaime.  Dă- mi  mână  liberă  să-mi  aleg 
oamenii  şi  Garda  Regelui  va  fi  iarăşi  măreaţă.  Dar,  spuse  fără  ocolişuri,  aceste 
vorbe  nu  puteau  să  aibă  ecou;  erau  fanfaronada  goală  a  unui  om  căruia  întreg 
regatul  îi  spunea  Regicidul.  Un  om  cu  rahat  în  loc  de  onoare.  Jaime  alungă  acest 
gând.  Nu  venise  aici  ca  să  se  certe  cu  unchiul  său. 

—  Ser,  spuse  el,  trebuie  să  faci  pace  cu  Cersei. 

—  Suntem  în  război?  Nu  mi-a  spus  nimeni. 
Jaime  ignoră  remarca. 

—  Vrajba  dintre  Lannister  şi  Lannister  nu  poate  decât  să-i  ajute  pe  duşmanii 
Casei  noastre. 

—  Dacă  există  vrajbă,  nu  e  vina  mea.  Cersei  vrea  să  domnească.  Foarte  bine. 
Regatul  îi  aparţine.  Nu  cer  decât  să  fiu  lăsat  în  pace.  Locul  meu  e  la  Darry,  cu  fiul 
meu.  Castelul  trebuie  reparat,  pământurile  cultivate  şi  apărate.  Izbucni  într-un  râs 

amar,  răguşit.  Iar  sora  ta  nu  mi-a  lăsat  aproape  nimic  altceva  cu  care  să-mi  umplu 
timpul.  în  plus,  trebuie  să-1  văd  pe  Lancel  însurat.  Mireasa  lui  a  devenit  nerăbdă- 
toare aşteptându-ne  să  ajungem  la  Darry. 

Văduva  lui  de  la  Gemeni.  Vărul  său,  Lancel,  călărea  la  zece  metri  în  urma  lor. 
Cu  ochii  înfundaţi  în  orbite  şi  păru-i  alb  şi  aspru,  arăta  mai  bătrân  decât  Lordul 
Jast.  Văzându-1,  Jaime  simţi  furnicături  prin  degetele-fantomă.  ...  se  culcă  cu 
Lancel  şi  cu  Osmund  Kettleblack  şi  cu  Băiatul  Lunii,  din  câte  ştiu  eu...  încercase 
să  intre  în  vorbă  cu  Lancel  de  mai  multe  ori  decât  putea  număra,  însă  nu-1  găsise 
niciodată  singur.  Dacă  nu  era  cu  el  tatăl  său,  era  vreun  septon.  Poate  să  fie  fiul  lui 
Kevan,  dar  are  lapte  prin  vene.  Tyrion  m-a  minţit.  A  vrut  să  mă  rănească. 

Jaime  şi-1  scoase  pe  Lancel  din  minte  şi  se  întoarse  la  unchiul  său. 

—  Vei  rămâne  la  Darry  după  nuntă? 

—  O  vreme,  poate.  S-ar  părea  că  Sandor  Clegane  atacă  de-a  lungul 
Tridentului.  Sora  ta  îi  vrea  capul.  E  posibil  să  i  se  fi  alăturat  lui  Dondarrion. 

Jaime  auzise  de  Saltpans.  Jumătate  din  regat  auzise  deja.  Atacul  fusese 
neobişnuit  de  sălbatic.  Femei  siluite  şi  mutilate,  copii  măcelăriţi  în  braţele 
mamelor  lor,  jumătate  din  oraş  trecut  prin  foc. 

—  Randyll  Tarly  se  află  la  Iazul  Fecioarelor.  N-are  decât  să  se  ocupe  el  de 
rebeli.  Aş  prefera  să  te  duci  la  Riverrun. 

—  Acolo  e  la  comandă  Ser  Daven.  Păzitorul  Apusului.  Nu  are  nevoie  de  mine. 
Lancel  are. 

—  Cum  spui  tu,  unchiule.  Lui  Jaime  îi  bubuia  capul  în  ritmul  tobei.  Mort, 
mort,  mort.  Ai  face  bine  să-ţi  păstrezi  cavalerii  prin  preajmă. 

Unchiul  său  îi  aruncă  o  privire  rece. 

—  E  o  ameninţare,  ser? 

O  ameninţare?  Insinuarea  îl  luă  pe  nepregătite. 

—  Un  avertisment.  Voiam  doar  să  spun. . .  Sandor  e  periculos. 

—  Spânzuram  haiduci  şi  cavaleri  tâlhari  pe  când  tu  încă  îţi  udai  scutecele. 
N-am  de  gând  să  mă  duc  în  persoană  să-i  înfrunt  pe  Clegane  şi  pe  Dondarrion, 
dacă  de  asta  te  temi,  ser.  Nu  orice  Lannister  e  nebun  după  glorie. 

Ah,  unchiule,  pare-mi- se  că  vorbeşti  despre  mine. 

—  Addam  Marbrand  s-ar  putea  ocupa  de  tâlharii  ăştia  la  fel  de  bine  ca  tine.  La 
fel  şi  Brax,  Banefort,  Plumm,  oricare  dintre  ei.  Dar  niciunul  n-ar  putea  fi  o  bună 
Mână  a  Regelui. 

—  Sora  ta  îmi  cunoaşte  condiţiile.  Nu  s-au  schimbat.  Spune-i  asta  data  viitoare 
când  eşti  în  dormitorul  ei.  Ser  Kevan  dădu  pinteni  calului  său  şi  se  îndepărtă  la 
galop,  punând  brusc  capăt  discuţiei. 

Jaime  îl  lăsă  să  plece,  cu  un  spasm  în  mâna  dreaptă  pe  care  n-o  avea.  Sperase 
zadarnic  că,  nu  se  ştie  cum,  Cersei  înţelesese  greşit,  însă  era  evident  că  se 
înşelase. 

Ştie  despre  noi  doi.  Despre  Tommen  şi  Myrcella.  Iar  Cersei  ştie  că  el  ştie.  Ser 

Kevan  era  un  Lannister  de  Casterly  Rock.  N-ar  putea  crede  că  ea  i-ar  face  vreun 
rău,  dar...  M-am  înşelat  în  privinţa  lui  Tyrion,  de  ce  nu  şi  a  lui  Cersei?  Când  fiii 
îşi  omoară  taţii,  ce-ar  putea  opri  o  nepoată  să  poruncească  uciderea  unui  unchi? 
Un  unchi  incomod,  care  ştie  prea  multe.  Deşi,  probabil,  Cersei  spera  că  Clegane 
ar  putea  face  treaba  în  locul  ei.  Dacă  Sandor  Clegane  l-ar  spinteca  pe  Ser  Kevan, 
ea  n-ar  fi  nevoită  să-şi  mânjească  mâinile  cu  sânge.  Şi  o  va  face,  dacă  se  vor 
întâlni.  Kevan  Lannister  fusese  cândva  neînfricat  cu  sabia,  dar  nu  mai  era  tânăr, 
iar  Câinele... 

Coloana  îl  ajunsese  din  urmă.  Când  vărul  lui  trecu  pe  lângă  el,  flancat  de  doi 
septoni,  Jaime  îi  strigă: 

—  Lancel.  Vere.  Voiam  să  te  felicit  cu  ocazia  căsătoriei.  Regret  doar  că 
îndatoririle  nu-mi  îngăduie  să  fiu  de  faţă. 

—  Regele  trebuie  protejat. 

—  Şi  va  fi.  Totuşi,  nu-mi  place  să  lipsesc  de  la  nunta  ta.  E  prima  ta  căsătorie  şi 
a  doua  a  ei,  după  câte  înţeleg.  Sunt  sigur  că  doamna  va  fi  încântată  să-ţi  arate  cum 
vine  treaba. 

Remarca  deocheată  smulse  hohote  de  râs  mai  multor  lorzi  aflaţi  prin  preajmă 
şi  o  privire  dezaprobatoare  din  partea  septonilor  lui  Lancel.  Vărul  lui  se  foi 
stânjenit  în  şa. 

—  Mă  descurc  să-mi  fac  datoria  de  soţ,  ser. 

—  Asta  e  tocmai  ce  aşteaptă  o  mireasă  în  noaptea  nunţii,  spuse  Jaime.  Un  soţ 
care  ştie  cum  să-şi  facă  datoria. 

Un  val  de  roşeaţă  cuprinse  obrajii  lui  Lancel. 

—  Mă  rog  pentru  tine,  vere.  Şi  pentru  înălţimea  Sa,  regina.  Fie  ca  Baba  s-o 
călăuzească  spre  înţelepciune  şi  Războinicul  să  o  apere. 

—  De  ce-ar  avea  nevoie  Cersei  de  Războinic?  Mă  are  pe  mine.  Jaime  îşi 
întoarse  calul,  cu  mantia  albă  plesnind  în  vânt.  Pezevenghiul  minţea.  Cersei  ar 
prefera  să  aibă  cadavrul  lui  Robert  între  picioare  decât  un  bufon  cuvios  ca 
Lancel.  Tyrion,  bastard  ticălos  ce  eşti,  ar  fi  trebuit  să  spui  o  minciună  mai 
plauzibilă.  Trecu  în  galop  pe  lângă  carul  funerar  al  nobilului  său  tată,  către  oraşul 
din  zare. 

Străzile  Debarcaderului  Regelui  păreau  aproape  pustii  pe  când  Jaime  Lannister 
îşi  croia  drum  către  Fortăreaţa  Roşie  din  vârful  Muntelui  lui  Aegon.  Soldaţii  care 
împânziseră  casele  de  jocuri  de  noroc  şi  cârciumile  oraşului  erau  plecaţi  acum, 
aproape  toţi.  Garlan  Galantul  dusese  jumătate  din  oastea  Tyrellilor  înapoi  la 
Highgarden,  iar  nobila  sa  mamă  şi  bunica  lui  plecaseră  cu  el.  Cealaltă  jumătate 
pornise  spre  sud,  cu  Mace  Tyrell  şi  Mathis  Rowan,  să  asedieze  Capătul  Furtunii. 

Cât  despre  oastea  Lannister,  două  mii  de  veterani  experimentaţi  rămăseseră 
dincolo  de  zidurile  oraşului,  aşteptând  sosirea  flotei  lui  Paxter  Redwyne  care  să-i 
ducă  la  Piatra  Dragonului,  peste  Golful  Apei  Negre.  Se  părea  că  Lordul  Stannis 
lăsase  doar  o  mică  garnizoană  în  urma  lui  când  plecase  spre  nord,  astfel  că  două 

mii  de  oameni  aveau  să  fie  mai  mult  decât  destui,  judecase  Cersei. 

Ceilalţi  oameni  ai  Apusului  se  întorseseră  la  soţiile  şi  copiii  lor,  să-şi 
reconstruiască  propriile  case,  să-şi  cultive  câmpurile  şi  să  scoată  o  ultimă  recoltă. 
Cersei  îl  dusese  pe  Tommen  prin  taberele  lor  înainte  să  pornească  în  marş,  ca  să-1 
poată  aclama  pe  micul  rege.  Nu  fusese  niciodată  mai  frumoasă  ca  în  ziua  aceea, 
cu  zâmbetul  pe  buze  şi  soarele  toamnei  strălucind  în  păru-i  auriu.  Se  putea  spune 
orice  despre  sora  lui,  dar  ştia  cum  să  facă  bărbaţii  s-o  iubească,  dacă  se  sinchisea 
să  încerce. 

întrând  la  trap  pe  porţile  castelului,  Jaime  întâlni  două  duzini  de  cavaleri  care 
se  întreceau  la  ţintă  în  curtea  exterioară.  încă  un  lucru  pe  care  nu- 1  mai  pot  face, 
gândi  el.  O  suliţă  era  mai  grea  şi  mai  incomodă  ca  o  sabie,  iar  săbiile  se  dovedeau 
şi  ele  o  provocare  destul  de  mare.  Bănuia  că  ar  putea  încerca  să  ţină  o  suliţă  cu 
mâna  stângă,  dar  asta  ar  însemna  să-şi  mute  scutul  în  dreapta.  într-un  atac, 
inamicul  era  întotdeauna  la  dreapta.  Un  scut  pe  braţul  său  drept  s-ar  dovedi  la  fel 
de  folositor  ca  nişte  sfârcuri  pe  o  platoşă.  Nu,  vremea  turnirurilor  s-a  sfârşit 
pentru  mine,  gândi  el,  descălecând. . .  dar,  cu  toate  acestea,  se  opri  să  privească  o 
vreme. 

Ser  Tallad  înaltul  căzu  de  pe  cal  când  sacul  de  nisip  se  apropie  şi-1  izbi  în  cap. 
Strongboar  lovi  scutul  atât  de  tare  încât  îl  crăpă.  Kennos  de  Kayce  termină  treaba. 
Un  nou  scut  fu  atârnat  pentru  Ser  Dermot  de  Rainwood.  Lambert  Turnberry  dădu 
doar  o  lovitură  oblică,  dar  Jon  Beetley  Spânul,  Humfrey  Swyft  şi  Alyn  Stackspear 
dădură  cu  toţii  lovituri  zdravene,  iar  Ronnet  Connington  cel  Roşu  îşi  rupse  suliţa 
în  două.  Apoi  Cavalerul  Florilor  încalecă  şi  îi  ruşina  pe  toţi  ceilalţi. 

Jaime  fusese  întotdeauna  de  părere  că  turnirul  era  trei  sferturi  călărie.  Ser 
Loras  călărea  minunat  şi  mânuia  suliţa  ca  şi  cum  s-ar  fi  născut  cu  ea  în  mână... 
ceea  ce,  fără  îndoială,  explica  expresia  înţepată  a  mamei  sale.  înfige  vârful  exact 
acolo  unde  vrea  şi  pare  să  aibă  un  echilibru  de  pisică.  Poate  că  nu  a  fost  chiar  o 
întâmplare  că  m-a  doborât  de  pe  cal.  Era  păcat  că  nu  va  mai  avea  prilejul  să-şi 
întreacă  din  nou  puterile  cu  el.  îi  lăsă  pe  toţi  cu  distracţia  lor. 

Cersei  se  afla  în  salonul  ei  din  Fortăreaţa  lui  Maegor,  cu  Tommen  şi  soţia 
brunetă  din  Myr  a  Lordului  Merryweather.  Râdeau  de  Marele  Maester  Pycelle. 

—  Am  pierdut  vreo  glumă  isteaţă?  întrebă  Jaime,  năvălind  pe  uşă. 

—  O,  priveşte,  toarse  Lady  Merryweather,  viteazul  tău  frate  s-a  întors, 
înălţimea  Ta. 

—  Cea  mai  mare  parte  a  lui.  Regina  băuse,  îşi  dădu  seama  Jaime.  Mai  nou, 
Cersei  părea  să  aibă  mereu  o  carafă  cu  vin  în  mână,  ea  care  îl  urase  pe  Robert 
Baratheon  pentru  că  obişnuia  să  bea.  Lui  Jaime  nu-i  plăcea  asta,  dar  în  ultimul 
timp  părea  să-i  displacă  aproape  orice  făcea  sora  lui.  Mare  Maester,  spuse  ea,  fii 
bun  şi  împărtăşeşte-i  veştile  Lordului  Comandant. 

Pycelle  părea  stânjenit  până  la  disperare. 

—  A  venit  o  pasăre,  spuse  el.  De  la  Stokeworth.  Lady  Tanda  trimite  vorbă  că 

fiica  ei  Lollys  a  născut  un  fiu  zdravăn  şi  sănătos. 

—  Şi  nu  vei  ghici  niciodată  cum  l-au  botezat  pe  micul  bastard,  frăţioare. 

—  îmi  amintesc  că  au  vrut  să-i  spună  Tywin. 

—  Da,  dar  le-am  interzis.  I-am  spus  lui  Falyse  că  nu  vreau  ca  nobilul  nume  al 
tatălui  meu  să  fie  atribuit  progeniturii  unui  porcar  şi  a  unei  scroafe  slabe  la  minte. 

—  Lady  Stokeworth  susţine  că  nu  e  responsabilă  de  numele  copilului, 
interveni  Marele  Maester  Pycelle.  Broboane  de  sudoare  îi  acopereau  fruntea 
ridată.  Soţul  lui  Lollys  a  făcut  alegerea,  scrie  ea.  Acest  Bronn,  el...  s-ar  părea  că 
el... 

—  Tyrion,  ghici  Jaime.  L-au  numit  pe  copil  Tyrion. 

Bătrânul  clătină  din  cap,  tremurând,  ştergându-şi  fruntea  cu  mâneca  robei. 
Jaime  nu-şi  putu  stăpâni  râsul. 

—  Iată,  surioară.  L-ai  căutat  pretutindeni  pe  Tyrion,  şi  în  tot  acest  timp  el  se 
ascundea  în  burta  lui  Lollys. 

—  Nostim.  Tu  şi  Bronn  sunteţi  amândoi  foarte  nostimi.  Fără  îndoială  că 
bastardul  suge  de  la  una  dintre  ţâţele  lui  Lollys  Nătânga  chiar  în  clipa  asta,  în  timp 
ce  mercenarul  ăla  priveşte,  rânjind  cu  gândul  la  mica  sa  obrăznicie. 

—  Poate  că  pruncul  seamănă  în  vreun  fel  cu  fratele  vostru,  sugeră  Lady 
Merryweather.  Poate  că  s-o  fi  născut  pocit  sau  fără  nas.  Râse,  un  râs  gutural. 

—  Va  trebui  să-i  trimitem  drăgălaşului  băiat  un  dar,  declară  regina.  Nu-i  aşa, 
Tommen? 

—  Am  putea  să-i  trimitem  un  pisoi. 

—  Un  pui  de  leu,  zise  Lady  Merryweather.  Să-  i  sfâşie  micuţa  beregată,  sugera 
zâmbetul  ei. 

—  Eu  mă  gândeam  la  un  altfel  de  dar,  spuse  Cersei. 

Un  nou  tată  vitreg,  mai  degrabă.  Jaime  cunoştea  privirea  aceea  din  ochii 
surorii  sale.  O  mai  văzuse,  ultima  dată  la  nunta  lui  Tommen,  când  dăduse  foc 
Turnului  Mâinii.  Lumina  verde  a  focului  sălbatic  scăldase  chipurile  privitorilor, 
astfel  că  semănaseră  leit  cu  nişte  cadavre  în  putrefacţie,  o  haită  de  hiene  voioase, 
dar  unele  dintre  cadavre  erau  mai  frumoase  decât  altele.  Chiar  şi  în  lumina  aceea 
malefică,  Cersei  fusese  frumoasă.  Stătuse  cu  o  mână  pe  piept,  cu  buzele  depărtate, 
cu  ochii  verzi  strălucind.  Plânge,  observase  Jaime,  dar  dacă  de  tristeţe  sau  extaz, 
asta  nu  ar  fi  putut  spune. 

Imaginea  îl  umpluse  de  nelinişte,  amintindu-i  de  Aerys  Targaryen  şi  de  felul  în 
care  focul  îl  stârnea.  Un  rege  nu  are  secrete  faţă  de  Garda  sa  Regală.  Relaţiile 
dintre  Aerys  şi  regina  lui  fuseseră  încordate  în  timpul  ultimilor  săi  ani  de  domnie. 
Dormeau  separat  şi  se  străduiau  din  răsputeri  să  se  evite  în  timpul  zilei.  Dar,  ori 
de  câte  ori  Aerys  dădea  un  om  flăcărilor,  Regina  Rhaella  avea,  în  noaptea  aceea, 
un  musafir.  în  ziua  în  care  a  ars  Mâna  ce-1  slujea,  Jaime  şi  Jon  Darry  au  stat  de 
strajă  în  faţa  dormitorului  în  timp  ce  regele  se  desfăta. 

—  Mă  doare,  o  auzise  pe  Rhaella  ţipând,  prin  uşa  de  stejar.  Mă  doare. 

într-un  fel  ciudat,  asta  fusese  mai  rău  decât  răcnetele  Lordului  Chelsted. 

—  Am  jurat  s-o  apărăm  şi  pe  ea,  se  văzuse  Jaime,  în  cele  din  urmă,  silit  să 
spună. 

—  Aşa  e,  fusese  de  acord  Darry,  dar  nu  de  el. 

Jaime  nu  o  mai  văzuse  pe  Rhaella  decât  o  singură  dată  după  aceea,  în 
dimineaţa  zilei  când  părăsise  Piatra  Dragonului.  Regina  fusese  acoperită  cu  o 
mantie  şi  o  glugă  când  urcase  în  caleaşca  regală  care  avea  să  o  coboare  de  pe 
Muntele  lui  Aegon  către  corabia  care  o  aştepta,  însă  le  auzise  pe  slujnicele  ei 
şuşotind  după  ce  plecase.  Spuneau  că  regina  arăta  ca  şi  cum  ar  fi  devorat-o  o  fiară, 
sfârtecându-i  coapsele  şi  muşcându-i  sânii.  O  fiară  încoronată,  ştia  Jaime. 

Spre  sfârşit,  Regele  Nebun  devenise  atât  de  temător  încât  nu  îngăduia  nicio 
armă  în  prezenţa  lui,  în  afara  celor  pe  care  le  purtau  oamenii  din  Garda  sa  Regală. 
Avea  barba  încâlcită  şi  nespălată,  părul  îi  era  un  hăţiş  argintiu-auriu  care  îi 
ajungea  până  la  brâu,  unghiile,  gheare  crăpate  şi  îngălbenite,  lungi  de  un  sfert  de 
metru.  Cu  toate  acestea,  tăişurile  continuau  să-1  tulbure,  cele  de  care  nu  putea 
scăpa  niciodată,  ale  Tronului  de  Fier.  Braţele  şi  picioarele  îi  erau  mereu  acoperite 
de  coji  şi  tăieturi  pe  jumătate  vindecate. 

N-are  decât  să  fie  rege  peste  oase  înnegrite  şi  carne  friptă,  îşi  aminti  Jaime, 
cercetând  zâmbetul  surorii  sale.  Nare  decât  să  fie  rege  al  cenuşii. 

—  înălţimea  Ta,  spuse  el,  am  putea  avea  o  vorbă  între  patru  ochi? 

—  Cum  doreşti.  Tommen,  e  timpul  pentru  lecţia  ta  pe  ziua  de  azi.  Du-te  cu 
Marele  Maester. 

—  Da,  mamă.  O  să  învăţăm  astăzi  despre  Baelor  cel  Binecuvântat. 
Lady  Merryweather  se  retrase  şi  ea,  sărutând-o  pe  regină  pe  ambii  obraji. 

—  Să  mă  întorc  la  cină,  înălţimea  Ta? 

—  Am  să  mă  supăr  rău  pe  tine  dacă  n-o  faci. 

Jaime  nu  putu  să  nu  observe  felul  în  care  femeia  din  Myr  îşi  mişca  şoldurile 
când  mergea.  Fiecare  pas  e  o  seducţie.  Când  uşa  se  închise  în  spatele  ei,  Jaime  îşi 
drese  glasul  şi  spuse: 

—  Mai  întâi  acei  fraţi  Kettleblack,  apoi  Qyburn,  acum  ea.  Te-ai  apucat  să  ţii  o 
menajerie  ciudată,  surioară. 

—  încep  să  ţin  foarte  mult  la  Lady  Taena.  Mă  amuză. 

—  E  una  dintre  companioanele  lui  Margaery  Tyrell,  îi  reaminti  Jaime.  îi  dă 
micuţei  regine  informaţii  despre  tine. 

—  Bineînţeles.  Cersei  se  duse  la  bufet  şi  îşi  umplu  cupa  din  nou.  Margaery  a 
fost  încântată  când  i-am  cerut  îngăduinţa  s-o  iau  pe  Taena  ca  doamnă  de 
companie.  S-o  fi  auzit!  Iţi  va  fi  ca  o  soră,  aşa  cum  mi- a  fost  şi  mie.  Desigur, 
trebuie  s-  o  ai.  Eu  le  am  pe  verişoarele  mele  şi  pe  celelalte  doamne.  Mica  noastră 
regină  nu  vrea  să  fiu  singură. 

—  Dacă  ştii  că  e  spioană,  de  ce  o  accepţi? 

—  Margaery  nu  e  nici  pe  jumătate  atât  de  deşteaptă  pe  cât  crede.  N-are  habar 

ce  şarpe  drăgălaş  a  găsit  în  târfa  aia  myrisheză.  O  folosesc  pe  Taena  ca  să-i  pun  pe 
tavă  micuţei  regine  ceea  ce  vreau  eu  să  ştie.  Unele  lucruri  chiar  sunt  adevărate. 
Ochii  lui  Cersei  străluceau  răutăcioşi.  Iar  Taena  îmi  spune  tot  ce  face  Fecioara 
Margaery. 

—  Oare?  Cât  de  multe  ştii  despre  femeia  asta? 

—  Ştiu  că  e  mamă,  cu  un  fiu  pe  care  vrea  să-1  înalţe  cât  mai  sus  în  această 
lume.  Va  face  tot  ce  e  nevoie  ca  să  se  asigure  de  asta.  Mamele  sunt  toate  la  fel. 
Poate  că  Lady  Merryweather  e  un  şarpe,  dar  nu  e  nici  pe  departe  proastă.  Ştie  că 
pot  face  mai  mult  pentru  ea  decât  Margaery,  aşa  că  încearcă  să-mi  fie  de  folos. 
Vei  fi  surprins  să  afli  toate  lucrurile  interesante  pe  care  mi  le-a  spus. 

—  Ce  fel  de  lucruri? 
Cersei  se  aşeză  sub  fereastră. 

—  Ştiai  că  Regina  Spinilor  are  un  cufăr  cu  bani  în  caleaşca?  Aur  vechi,  de 
dinainte  de  Cucerire.  Dacă  vreun  negustor  e  atât  de  nesăbuit  încât  să-şi  ceară 
preţul  în  monede  de  aur,  ea  îl  plăteşte  cu  mâini  de  la  Highgarden,  fiecare  având  pe 
jumătate  greutatea  unui  dragon  de-al  nostru.  Care  neguţător  ar  îndrăzni  să  se 
plângă  că  a  fost  înşelat  de  nobila  mamă  a  lui  Mace  Tyrell?  Sorbi  din  vin  şi  spuse: 
Ţi-a  priit  mica  ta  călătorie? 

—  Unchiul  nostru  a  comentat  absenţa  ta. 

—  Comentariile  unchiului  nostru  nu  mă  preocupă. 

—  Ar  trebui.  Ai  putea  să  te  foloseşti  de  el.  Dacă  nu  la  Riverrun  sau  la  Rock, 
atunci  în  Nord,  împotriva  Lordului  Stannis.  Tata  se  baza  întotdeauna  pe  Kevan 
când. . . 

—  Roose  Bolton  e  Păzitorul  nostru  la  Nord.  Se  va  ocupa  el  de  Stannis. 

—  Lordul  Bolton  e  blocat  mai  jos  de  Gât,  despărţit  de  Nord  de  către  oamenii 
de  fier,  la  Moat  Cailin. 

—  Nu  pentru  multă  vreme.  Fiul  bastard  al  lui  Bolton  va  înlătura  în  curând  acel 
mic  obstacol.  Lordul  Bolton  va  avea  două  mii  de  Frey  în  sprijinul  său,  sub 
comanda  fiilor  Lordului  Walder,  Hosteen  şi  Aenys.  Asta  ar  trebui  să-i  fie  mai 
mult  decât  destul  ca  să  se  ocupe  de  Stannis  şi  de  câteva  mii  de  rătăciţi. 

—  Ser  Kevan. . . 

—  ...  va  fi  ocupat  până  peste  cap  la  Darry,  învăţându-1  pe  Lancel  cum  să  se 
şteargă  la  fund.  Moartea  tatei  1-a  demoralizat.  E  un  om  bătrân  şi  sfârşit.  Daven  şi 
Damion  ne  vor  sluji  mai  bine. 

—  Vor  face  faţă.  Jaime  nu  avea  ce  să  le  reproşeze  verilor  săi.  Cu  toate  acestea, 
ai  nevoie  de  o  Mână.  Dacă  nu  unchiul  nostru,  cine? 

Sora  sa  izbucni  în  râs. 

—  Nu  tu.  Nu  te  teme  în  privinţa  asta.  Poate  soţul  Taenei.  Bunicul  lui  a  fost 
Mână  pe  vremea  lui  Aerys. 

Mâna  cornului  abundenţei.  Jaime  şi-1  amintea  prea  bine  pe  Owen 
Merryweather,  un  om  binevoitor,  dar  ineficient. 

—  Din  câte-mi  amintesc,  s-a  descurcat  atât  de  bine,  încât  Aerys  1-a  exilat  şi  i-a 
confiscat  pământurile. 

—  Robert  i  le-a  dat  înapoi.  Câteva,  cel  puţin.  Taena  ar  fi  mulţumită  dacă  Orton 
le-ar  putea  recupera  pe  celelalte. 

—  E  vorba  să  mulţumim  o  târfă  myrisheză?  Eu  credeam  că  discutăm  despre 
guvernarea  regatului. 

—  Eu  guvernez  regatul. 

Ferească-ne  Cei  Şapte,  aşa  e.  Surorii  sale  îi  plăcea  să  se  considere  Lordul 
Tywin  cu  sâni,  dar  se  înşela.  Tatăl  lor  fusese  neînduplecat  şi  implacabil  ca  un 
gheţar,  pe  când  Cersei  era  numai  foc  sălbatic,  mai  cu  seamă  când  era  contrazisă. 
Se  zăpăcise  ca  o  fecioară  când  aflase  că  Stannis  abandonase  Piatra  Dragonului, 
convinsă  că,  în  sfârşit,  renunţase  la  luptă  şi  pleca  în  exil.  Când  venise  vorbă  de  la 
Nord  că  Stannis  îşi  făcuse  din  nou  apariţia  la  Zid,  furia  lui  Cersei  fusese 
înfricoşătoare.  Nu-i  lipseşte  mintea,  dar  nu  are  judecată  şi  niciun  pic  de  răbdare. 

—  Ai  nevoie  de  o  Mână  să  te  ajute. 

—  Un  conducător  slab  are  nevoie  de  o  Mână  puternică,  aşa  cum  a  avut  nevoie 
Aerys  de  tata.  Un  conducător  puternic  are  nevoie  doar  de  servitori  sârguincioşi, 
care  să-i  ducă  ordinele  la  îndeplinire.  îşi  învârti  vinul.  Lordul  Hallyne  ar  putea  fi 
potrivit.  N-ar  fi  primul  piromant  care  slujeşte  ca  Mână  a  Regelui. 

Nu.  Pe  ultimul  l-  am  omorât  eu. 

—  Se  aude  că  ai  de  gând  să-1  faci  pe  Aurane  Waters  căpitan  al  flotei. 

—  îţi  dă  cineva  informaţii  despre  mine?  Când  Jaime  nu  răspunse,  Cersei  îşi 
dădu  părul  pe  spate  şi  spuse:  Waters  e  foarte  potrivit  pentru  această  funcţie.  A 
petrecut  jumătate  din  viaţă  pe  corăbii. 

—  Jumătate  din  viaţă?  Nu  poate  avea  mai  mult  de  douăzeci  de  ani. 

—  Douăzeci  şi  doi,  şi  ce-i  cu  asta?  Tata  n-avea  nici  măcar  douăzeci  şi  unu 
când  Aerys  Targaryen  1-a  numit  Mână.  E  timpul  ca  Tommen  să  aibă  tineri  în 
preajma  lui,  în  loc  de  toate  aceste  bărbi  albe.  Aurane  e  puternic  şi  viguros. 

Puternic,  viguros  şi  chipeş,  gândi  Jaime...  se  culcă  cu  Lancel  şi  cu  Osmund 
Kettleblack şi  cu  Băiatul  Lunii,  din  câte  ştiu  eu... 

—  Paxter  Redwyne  ar  fi  o  alegere  mai  bună.  E  la  comanda  celei  mai  mari  flote 
din  Westeros.  Aurane  Waters  ar  putea  comanda  o  barcă,  dar  numai  dacă  i-aş 
cumpăra-o  eu. 

—  Eşti  un  copil,  Jaime.  Redwyne  e  lordul  stegar  al  lui  Tyrell  şi  nepotul 
hidoasei  sale  bunici.  Nu  vreau  niciunul  dintre  oamenii  Lordului  Tyrell  în  consiliul 
meu. 

—  Consiliul  lui  Tommen,  vrei  să  spui. 

—  Ştii  ce  vreau  să  spun. 
Prea  bine. 

—  Ştiu  că  Aurane  Waters  e  o  idee  proastă,  iar  Hallyne  e  una  şi  mai  proastă. 
Cât  despre  Qyburn. . .  zeii  să  ne  apere,  Cersei,  a  umblat  cu  Vargo  Hoat.  Citadela 

i-a  luat  colanul! 

—  Oile  cenuşii.  Qyburn  mi  s-a  făcut  foarte  folositor.  Şi  e  loial,  ceea  ce  e  mai 
mult  decât  pot  spune  despre  propriile  mele  rude. 

Ciorile  se  vor  ospăta  cu  noi  toţi  dacă  mergi  pe  acest  drum,  surioară. 

—  Cersei,  bagă  de  seamă  ce  spui.  Vezi  pitici  în  fiecare  umbră  şi  îţi  faci 
duşmani  din  prieteni.  Unchiul  Kevan  nu  e  duşmanul  tău.  Eu  nu  sunt  duşmanul 
tău. 

Faţa  ei  zvâcni  de  furie. 

—  Te-am  rugat  să  mă  ajuţi.  Am  venit  în  genunchi  la  tine,  iar  tu  m-ai  refuzat. 

—  Jurămintele  mele. . . 

—  ...  nu  te-au  împiedicat  să-1  omori  pe  Aerys.  Cuvintele  sunt  vânt.  Ai  fi  putut 
să  mă  ai,  dar  ai  ales  în  locul  meu  o  mantie.  Ieşi. 

—  Surioară... 

—  Ieşi  afară  am  spus.  M-am  săturat  să  mă  uit  la  cioata  aia  urâtă  a  ta.  Ieşi 
afară!  Ca  să-1  zorească,  îi  azvârli  cupa  de  vin  spre  cap.  Rată,  dar  Jaime  înţelese 
aluzia. 

Amurgul  îl  găsi  stând  singur  în  camera  comună  a  Turnului  Săbiei  Albe,  cu  o 
cupă  de  vin  roşu  dornishean  şi  ţinând  Cartea  Albă  în  braţe.  întorcea  paginile  cu 
cioata  mâinii  sale  drepte  când  Cavalerul  Florilor  intră,  îşi  scoase  mantia  şi  centura 
şi  le  atârnă  de  un  cârlig,  lângă  ale  lui  Jaime. 

—  Te-am  văzut  astăzi  în  curte,  spuse  Jaime.  Ai  călărit  bine. 

—  Mai  mult  decât  bine,  cu  siguranţă. 

Ser  Loras  îşi  turnă  o  cupă  de  vin  şi  se  aşeză  în  faţa  lui  Jaime,  la  masa  în  formă 
de  semilună. 

—  Un  om  mai  modest  ar  fi  răspuns:  „Stăpânul  e  nespus  de  amabil"  sau  „Am 
avut  un  cal  bun." 

—  Calul  era  potrivit,  iar  stăpânul  meu  e  pe  atât  de  amabil,  pe  cât  sunt  eu  de 
modest.  Loras  făcu  semn  către  carte:  Cărţile  sunt  pentru  maesteri,  spunea  mereu 
Lordul  Renly. 

—  Asta  e  pentru  noi.  Aici  e  scrisă  istoria  fiecărui  om  care  a  purtat  vreodată 
mantia  albă. 

—  Am  aruncat  o  privire  peste  ea.  Copertele  sunt  frumoase.  Prefer  cărţile  cu 
mai  multe  anluminuri.  Lordul  Renly  avea  câteva  cu  desene  care  ar  fi  orbit  un 
septon. 

Jaime  nu-şi  putu  stăpâni  un  zâmbet. 

—  Aici  nu  e  niciuna  din  acelea,  ser,  dar  istoriile  îţi  vor  deschide  ochii.  Ai  face 
bine  să  ştii  despre  vieţile  celor  care  au  fost  înainte. 

—  Ştiu.  Prinţul  Aemon,  Cavalerul  Dragon,  Ser  Ryam  Redwyne  Mărinimosul, 
Barristan  cel  Viteaz. . . 

—  ...  Gwayne  Corbray,  Alyn  Cunnington,  Demonul  din  Darry,  da.  Vei  fi  auzit 
probabil  şi  de  Lucamore  cel  Puternic. 

—  Ser  Lucamore  Desfrânatul?  Ser  Loras  părea  amuzat.  Trei  neveste  şi  treizeci 
de  copii,  nu-i  aşa?  I-au  tăiat  mădularul.  Să-ţi  fredonez  cântecul,  stăpâne? 

—  Şi  Ser  Terrence  Toyne? 

—  S-a  culcat  cu  ibovnica  regelui  şi  a  murit  urlând.  Lecţia  e:  cei  care  poartă 
pantaloni  albi  trebuie  să-i  ţină  strâns  legaţi. 

—  Gyles  Mantie-Cenuşie?  Orivel  Mână-Largă? 

—  Gyles  a  fost  un  trădător,  Orivel  un  laş.  Oameni  care  au  pângărit  mantia 
albă.  Ce  sugerează  stăpânul  meu? 

—  Mai  nimic.  Nu  trebuie  să  te  simţi  ofensat  atunci  când  nu  e  cazul,  ser.  Dar 
Tom  Castayne  Lungul? 

Ser  Loras  clătină  din  cap. 

—  A  fost  în  garda  Regelui  timp  de  şaizeci  de  ani. 

—  Când  a  fost  asta?  N-am  auzit. . . 

—  Ser  Donnel  de  Duskendale,  atunci? 

—  S-ar  putea  să  fi  auzit  numele,  dar. . . 

—  Addison  Hill?  Bufniţa  Albă,  Michael  Mertyns?  Jeffory  Norcross?  I  se 
spunea  Neînduplecatul.  Robert  Flowers  cel  Roşu?  Ce  poţi  să-mi  spui  despre  ei? 

—  Flowers  e  un  nume  de  bastard.  Hill  la  fel. 

—  Cu  toate  acestea,  amândoi  s-au  ridicat  la  comanda  Gărzii  Regale.  Poveştile 
lor  sunt  scrise  în  carte.  Rolland  Darklyn  e  şi  el  aici.  Cel  mai  tânăr  bărbat  care  a 
slujit  vreodată  în  Garda  Regală,  până  la  mine.  A  primit  mantia  albă  pe  câmpul  de 
luptă  şi  a  murit  la  o  oră  după  ce  a  îmbrăcat-o. 

—  înseamnă  că  n-a  fost  foarte  bun. 

—  Destul  de  bun.  A  murit,  dar  regele  lui  a  rămas  în  viaţă.  O  mulţime  de 
oameni  viteji  au  purtat  mantia  albă.  Cei  mai  mulţi  au  fost  uitaţi. 

—  Cei  mai  mulţi  merită  să  fie  uitaţi.  Eroii  vor  rămâne  mereu  în  amintire.  Cei 
mai  buni. 

—  Cei  mai  buni  şi  cei  mai  răi.  Ca  unul  dintre  noi  să  aibă  şansa  de  a  trăi  în 
cântec.  Şi  câţiva  care  au  fost  câte  puţin  din  amândouă.  Ca  el.  Lovi  cu  palma 
pagina  pe  care  o  citea. 

—  Cine? 

Ser  Loras  îşi  înălţă  capul  ca  să  vadă. 

—  Zece  boabe  negre  pe  un  fond  stacojiu.  Nu  cunosc  însemnele. 

—  I-au  aparţinut  lui  Criston  Cole,  cel  care  1-a  slujit  pe  primul  Viserys  şi  pe  cel 
de-al  doilea  Aegon.  Jaime  închise  Cartea  Albă.  I  s-a  spus  Făcătorul  de  Regi. 

CERSEI 

Trei  neghiobi  nenorociţi  cu  un  sac  de  piele,  gândi  regina  când  îngenuncheară 
în  faţa  ei.  înfăţişarea  lor  n-o  încuraja.  Bănuiesc  că  există  întotdeauna  o  şansă. 

—  înălţimea  Ta,  spuse  Qyburn  cu  glas  scăzut,  micul  consiliu. . . 

—  ...  va  aştepta.  E  posibil  să  le  putem  aduce  vorbă  despre  moartea  unui 
trădător.  Departe,  în  celălalt  capăt  al  oraşului,  clopotele  Septului  lui  Baelor  îşi 
sunau  cântecul  de  jale.  Niciun  clopot  nu  va  suna  pentru  tine,  Tyrion,  gândi  Cersei. 
Am  să- ţi  înmoi  capul  în  smoală  şi  am  să  dau  câinilor  trupul  tău  schimonosit. 
Ridicaţi-vă,  le  spuse  pretendenţilor  la  titlul  de  lord.  Arătaţi-mi  ce  mi-aţi  adus. 

Se  ridicară;  trei  bărbaţi  urâţi,  şi  pe  deasupra  jerpeliţi.  Unul  avea  un  furuncul  pe 
gât  şi  niciunul  nu  se  spălase  de  o  jumătate  de  an.  Perspectiva  de  a-i  ridica  pe  unii 
ca  ei  la  rang  de  lord  o  amuza,  /-  aş  putea  aşeza  lângă  Margaery  la  ospeţe.  Când 
mai-marele  neghiobilor  desfăcu  sacul  şi  îşi  vârî  mâinile  înăuntru,  mirosul 
descompunerii  umplu  sala  de  audienţe,  ca  un  trandafir  ofilit.  Capul  pe  care  îl 
scoase  era  gri-verzui  şi  mişuna  de  viermi.  Miroase  ca  tata.  Dorcas  horcăi,  iar 
Jocelyn  îşi  acoperi  gura  şi  vomită. 

Regina  îşi  cercetă  trofeul,  fără  să  clipească. 

—  Aţi  omorât  alt  pitic,  spuse  ea  în  cele  din  urmă,  rostind  cu  ranchiună  fiecare 
cuvânt. 

—  Nici  pomeneală,  îndrăzni  să  spună  unul  dintre  neghiobi.  Trebuie  să  fie  el, 
ser.  Un  pitic,  uite.  A  putrezit  niţel,  atâta  tot. 

—  Da,  şi  i-a  crescut  alt  nas,  constată  Cersei.  Unul  destul  de  borcănat,  aş  zice. 
Tyrion  şi-a  pierdut  nasul  într-o  bătălie. 

Cei  trei  neghiobi  schimbară  priviri. 

—  Nu  ne-a  spus  nimeni,  zise  cel  cu  capul  în  mână.  Ăsta  ne-a  ieşit  ţanţoş  în 
cale,  un  pitic  urât,  aşa  că  ne-am  gândit. . . 

—  A  spus  că  e  o  vrabie,  adăugă  cel  cu  buboiul,  iar  tu  ai  spus  că  minte. 
Remarca  îi  era  adresată  celui  de-al  treilea  bărbat. 

Regina  era  furioasă  gândindu-se  că  şi-a  făcut  micul  consiliu  să  aştepte  pentru 
farsa  asta. 

—  Mi-aţi  irosit  timpul  şi  aţi  omorât  un  om  nevinovat.  Ar  trebui  să  vă  tai  şi 
vouă  capetele. 

Dar,  dacă  ar  face-o,  poate  că  următorul  ar  şovăi  şi  l-ar  lăsa  pe  Pezevenghi  să-i 
scape.  Prefera  să  ridice  un  morman  de  pitici  morţi  înalt  de  trei  metri,  decât  să  se 
întâmple  una  ca  asta. 

—  Dispăreţi  din  faţa  mea. 

—  Da,  înălţimea  Ta,  zise  buboiul.  îţi  cerem  iertare. 

—  Vrei  capul?  întrebă  omul  care-1  ţinea. 

—  Dă-i-1  lui  Ser  Meryn.  Nu,  în  sac,  nătărăule.  Da.  Ser  Osmund,  condu-i  afară. 
Trant  îndepărtă  capul,  iar  Kettleblack  călăii,  lăsând  doar  mic  dejunul  lui  Lady 

Jocelyn  ca  mărturie  a  vizitei  lor. 

—  Curăţă  imediat,  îi  porunci  regina. 

Cel  puţin  ăsta  a  fost  un  pitic.  Ultimul  fusese  doar  un  copil  urât. 

—  Cineva  îl  va  găsi  pe  pitic,  nu  te  teme,  o  asigură  Ser  Osmund.  Iar  atunci  o 

să-1  omoram  cu  adevărat. 

Oare?  Noaptea  trecută,  Cersei  o  visase  pe  bătrână,  cu  guşa  ei  grăunţoasă  şi 
glasu-i  răguşit.  Maggy  Broasca  i  se  spunea  la  Lannisport.  Dacă  tata  ar  fi  ştiut  ce 
mi- a  spus,  i-ar  fii  tăiat  limba.  Dar  Cersei  nu  povestise  nimănui,  nici  măcar  lui 
Jaime. 

Melara  spunea  că  dacă  nu  pomenim  niciodată  despre  profeţiile  bătrânei,  le 
vom  uita.  Spunea  că  o  profeţie  uitată  nu  se  poate  împlini. 

—  înălţimea  Ta,  am  informatori  care  adulmecă  peste  tot  după  Pezevenghi, 
spuse  Qyburn.  Se  îmbrăcase  în  ceva  foarte  asemănător  veşmintelor  de  maester, 
dar  albe  în  loc  de  gri,  imaculate  ca  mantia  Gărzii  Regale.  Spirale  de  aur  îi 
împodobeau  tivul,  mânecile  şi  gulerul  înalt  şi  tare,  iar  la  brâu  era  legată  o  eşarfă 
aurie. 

—  în  Oraşul  Vechi,  în  Gulltown,  Dorne,  chiar  şi  în  Oraşele  Libere.  Oriunde  ar 
putea  fugi,  şoptitorii  mei  îl  vor  găsi. 

—  Tu  presupui  că  a  părăsit  Debarcaderul  Regelui.  S-ar  putea  ascunde  în  Septul 
lui  Baelor,  până  una-alta,  legănându-se  de  sforile  clopotelor  ca  să  facă  larma  aia 
îngrozitoare.  Cersei  făcu  o  mutră  acră  şi  o  lăsă  pe  Dorcas  s-o  ajute  să  se  ridice  în 
picioare.  Haide,  lordul  meu.  Consiliul  aşteaptă.  îl  luă  pe  Qyburn  de  braţ  în  timp  ce 
coborau  scările.  Ai  îndeplinit  acea  mică  sarcină  pe  care  ţi-am  dat-o? 

—  Da,  înălţimea  Ta.  îmi  pare  rău  că  a  durat  atât  de  mult.  Un  cap  aşa  de  mare! 
Le-a  luat  gândacilor  mai  multe  ore  să  cureţe  carnea.  în  compensaţie,  am  căptuşit  o 
cutie  de  abanos  şi  argint  cu  postav,  ca  să  fac  craniului  o  prezentare 
corespunzătoare. 

—  Un  sac  de  pânză  ar  fi  fost  la  fel  de  bun.  Prinţul  Doran  îi  vrea  capul.  Nu-i  va 
păsa  câtuşi  de  puţin  în  ce  fel  de  cutie  e  prezentat. 

Dangătul  clopotelor  era  mai  puternic  în  curte.  N-a  fost  decât  un  înalt  Septon. 
Cât  trebuie  să  îndurăm  asta?  Sunetul  era  mai  melodios  decât  fuseseră  urletele 
Muntelui,  însă... 

Qyburn  părea  să  simtă  ce  gândea  regina. 

—  Clopotele  se  vor  opri  la  apusul  soarelui,  înălţimea  Ta. 

—  Va  fi  o  mare  uşurare.  De  unde  ştii? 

—  Ştiutul  face  parte  din  munca  mea. 

Varys  ne- a  făcut  pe  toţi  să  credem  că  e  de  neînlocuit.  Ce  proşti  am  fost!  De 
îndată  ce  regina  făcuse  cunoscut  că  Qyburn  luase  locul  eunucului,  lepădăturile 
obişnuite  i  se  prezentaseră  fără  să  piardă  vremea,  ca  să-şi  vândă  şoaptele  pentru 
câteva  monede.  A  fost  argintul  în  tot  acest  timp,  nu  Păianjenul.  Qyburn  ne  va 
sluji  la  fel  de  bine.  Abia  aştepta  să  vadă  figura  lui  Pycelle  când  Qyburn  îşi  ocupa 
locul. 

în  faţa  uşilor  camerelor  de  consiliu  era  postat  întotdeauna  un  cavaler  al  Gărzii 
Regale,  atunci  când  se  întrunea  consiliul  mic.  Astăzi  era  Ser  Boros  Blount. 

—  Ser  Boros,  zise  regina  amabilă,  eşti  cam  posomorât  în  dimineaţa  asta.  Să  fie 

de  la  vreo  mâncare? 

Jaime  îl  numise  degustător  al  regelui.  O  misiune  gustoasă,  însă  ruşinoasă 
pentru  un  cavaler.  Blout  o  ura.  Guşa  lăsată  îi  tremura  când  le  ţinu  uşa. 

Când  intră  regina,  consilierii  tăcură.  Lordul  Gyles  tuşi  în  loc  de  salut,  destul  de 
tare  ca  să-1  trezească  pe  Pycelle.  Ceilalţi  se  ridicară,  declamând  amabilităţi.  Cersei 
le  acordă  cel  mai  palid  zâmbet  al  ei. 

—  Lorzii  mei,  ştiu  că  îmi  veţi  ierta  întârzierea. 

—  Suntem  aici  să  te  slujim,  înălţimea  Ta,  spuse  Ser  Harys  Swyft.  E  plăcerea 
noastră  să-ţi  aşteptăm  venirea. 

—  îl  cunoaşteţi  cu  toţii  pe  Lordul  Qyburn,  sunt  sigură.  Marele  Maester  Pycelle 
nu  o  dezamăgi. 

—  Lord  Qyburn?  reuşi  el  să  articuleze,  roşind.  înălţimea  Ta,  acest. . .  un 
maester  face  jurăminte  solemne  să  nu  aibă  pământuri  ori  titluri  de  nobleţe. . . 

—  Citadela  ta  i-a  luat  colanul,  îi  reaminti  Cersei.  Dacă  nu  e  maester,  nu  poate 
fi  legat  de  jurămintele  de  maester.  Şi  eunucului  i-am  spus  lord,  după  cum  îţi  poţi 
aminti. 

Pycelle  bolborosi: 

—  Omul  ăsta  e. . .  e  nepotrivit. 

—  Să  nu  îndrăzneşti  să-mi  vorbeşti  despre  ce  e  potrivit,  după  batjocura 
puturoasă  pe  care  ai  adus-o  trupului  nobilului  meu  tată. 

—  înălţimea  ta,  nu  poţi  crede  că. . .  Pycelle  ridică  o  mână  pătată,  ca  şi  cum  ar  fi 
vrut  să  pareze  o  lovitură.  Surorile  tăcute  au  scos  intestinele  şi  viscerele  Lordului 
Tywin,  i-au  vărsat  sângele...  au  fost  luate  toate  măsurile...  trupul  i-a  fost  umplut 
cu  săruri  şi  ierburi  parfumate. . . 

—  O,  scuteşte-mă  de  detaliile  dezgustătoare.  Am  mirosit  rezultatul  măsurilor 
tale.  Calităţile  de  vindecător  ale  Lordului  Qyburn  au  salvat  viaţa  fratelui  meu  şi 
nu  mă  îndoiesc  că  îl  va  sluji  pe  rege  cu  mai  multă  pricepere  decât  un  eunuc 
sclifosit.  Lordul  meu,  îi  cunoşti  pe  tovarăşii  tăi  de  consiliu? 

—  Aş  fi  un  prost  informator  dacă  nu  i-aş  cunoaşte,  înălţimea  Ta.  Qyburn  se 
aşeză  între  Orton  Merryweather  şi  Gyles  Rosby. 

Sfetnicii  mei.  Cersei  stârpise  fiecare  trandafir  şi  pe  toţi  cei  îndatoraţi  unchiului 
şi  fraţilor  ei.  în  locul  lor  erau  oameni  care  aveau  să-i  fie  loiali  ei.  Le  dăduse  chiar 
şi  noi  titluri,  împrumutate  din  Oraşele  Libere.  Regina  nu  voia  niciun  „stăpân"  la 
curte,  în  afară  de  ea.  Orton  Merryweather  era  judecătorul  ei,  Gyles  Rosby  lordul 
ei  vistiernic  şi  Aurane  Waters,  tânărul  şi  spilcuitul  Bastard  din  Driftmark,  mare 
amiral. 

Iar  ca  Mână,  Ser  Harys  Swyft. 

Moale,  pleşuv  şi  servil,  Swyft  avea  o  mică  umbră  ridicolă  de  barbă  albă  acolo 
unde  majoritatea  bărbaţilor  aveau  bărbia.  Cocoşul  pitic  albastru  al  Casei  sale  era 
brodat  pe  pieptul  jiletcii  sale  de  velur  galben  cu  mărgele  de  lapis.  Pe  deasupra 
pună  o  mantie  din  catifea  albastră  împodobită  cu  sute  de  mâini  de  aur.  Ser  Harys 


222 


fusese  încântat  de  numirea  sa,  prea  năucit  ca  să-şi  dea  seama  că  era  mai  mult 
ostatic  decât  Mână.  Fiica  lui  era  soţia  unchiului  reginei,  iar  Kevan  îşi  iubea 
nevasta  cea  fără  bărbie,  aşa,  cu  pieptul  plat  şi  cu  picioare  de  găină  cum  era.  Atât 
timp  cât  Cersei  îl  avea  pe  Ser  Harys  în  mână,  Kevan  Lannister  trebuia  să  se 
gândească  de  două  ori  înainte  s-o  contrazică.  Cu  siguranţă,  un  socru  nu  e 
ostaticul  ideal,  dar  mai  bine  un  scut  fragil  decât  niciunul. 

—  Regele  ni  se  va  alătura?  dori  să  afle  Orton  Merryweather. 

—  Fiul  meu  se  joacă  cu  micuţa  lui  regină.  Deocamdată  imaginea  lui  despre 
domnie  se  reduce  la  sigilarea  hârtiilor  cu  pecetea  regală.  înălţimea  Sa  este  încă 
prea  mic  pentru  a  înţelege  afacerile  de  stat. 

—  Şi  bravul  nostru  Lord  Comandant? 

—  Ser  Jaime  este  la  armurierul  său,  i  se  ia  măsura  pentru  mână.  Ştiu  că  am  fost 
cu  toţii  chinuiţi  de  cioata  aia  urâtă.  Şi  îndrăznesc  să  spun  că  ar  găsi  aceste 
dezbateri  la  fel  de  obositoare  ca  şi  Tommen.  La  aceasta,  Aurane  Waters  chicoti. 
Bine,  gândi  Cersei,  cu  cât  râd  mai  mult,  cu  atât  Jaime  e  o  ameninţare  mai  mică. 
N-au  decât  să  râdă.  Avem  vin? 

—  Avem,  înălţimea  Ta.  Orton  Merryweather  nu  era  un  bărbat  chipeş,  cu  nasu-i 
mare  şi  borcănat  şi  claia  de  păr  încâlcit,  roşcat-portocaliu,  dar  nu  era  niciodată 
altfel  decât  curtenitor.  Avem  vin  roşu  de  Dorne  şi  auriu  de  Arbor  şi  un  vin  tonic, 
dulce,  de  la  Highgarden. 

—  Cel  auriu,  aş  zice.  Vinurile  din  Dorne  mi  se  par  acre  ca  dornishenii.  în  timp 
ce  Merryweather  îi  umplea  cupa,  Cersei  spuse:  Bănuiesc  că  am  putea  foarte  bine 
să  începem  cu  ei. 

Buzele  Marelui  Maester  Pycelle  încă  tremurau,  însă,  cumva,  îşi  găsi  graiul. 

—  Cum  porunceşti.  Prinţul  Doran  le-a  arestat  pe  bastardele  răzvrătite  ale 
fratelui  său,  dar  Sunspearul  e  încă  în  fierbere.  Prinţul  scrie  că  nu  poate  spera  să 
liniştească  apele  până  când  nu  i  se  face  dreptatea  promisă. 

—  Negreşit.  O  fiinţă  exasperantă,  prinţul  ăsta.  Lunga  lui  aşteptare  e  pe 
sfârşite.  îl  trimit  pe  Balon  Swann  la  Sunspear,  să-i  dea  capul  lui  Gregor  Clegane. 

Ser  Balon  urma  să  aibă  şi  altă  misiune,  dar  era  mai  bine  ca  partea  aceasta  să 
rămână  nespusă. 

—  Ah.  Ser  Harys  Swyft  îşi  mângâie  bărbuţa  caraghioasă  cu  degetul  mare  şi  cel 
arătător.  E  mort,  aşadar?  Ser  Gregor? 

—  Aşa  aş  crede,  lordul  meu,  remarcă  sec  Aurane  Waters.  Din  câte  am  auzit, 
îndepărtarea  unui  cap  de  trup  e  adesea  mortală. 

Cersei  îi  acordă  un  zâmbet.  îi  plăcea  puţină  ironie,  atât  timp  cât  ţinta  nu  era  ea. 

—  Ser  Gregor  s-a  stins  din  pricina  rănilor  sale,  întocmai  cum  a  prevăzut 
Marele  Maester  Pycelle. 

Pycelle  hârâi  şi  apoi  îi  aruncă  lui  Qyburn  o  privire  ursuză. 

—  Săgeata  era  otrăvită.  Nimeni  nu  l-ar  fi  putut  salva. 

—  Aşa  ai  spus,  îmi  amintesc  foarte  bine.  Regina  se  întoarse  către  Mâna  ei.  De- 

spre  ce  vorbeaţi  când  am  intrat,  Ser  Harys? 

—  Despre  vrăbii,  înălţimea  Ta.  Septonul  Raynard  spune  că  ar  putea  fi  vreo 
două  mii  în  oraş,  şi  cu  fiecare  zi  sosesc  mai  multe.  Conducătorii  lor  predică  de- 
spre osânda  zeilor  şi  venerarea  demonilor. . . 

Cersei  luă  o  sorbitură  de  vin.  Foarte  drăguţ. 

—  Şi  asta  de  prea  multă  vreme,  nu  sunteţi  de  acord?  Cum  poate  fi  numit  acest 
zeu  roşu  pe  care  îl  venerează  Stannis  dacă  nu  demon?  Credinţa  ar  trebui  să  se 
opună  unui  asemenea  păcat.  Qyburn  îi  amintise  de  asta,  isteţul.  Mă  tem  că  ultimul 
nostru  înalt  Septon  a  trecut  prea  multe  cu  vederea.  Bătrâneţea  i-a  slăbit  ochii  şi  1-a 
stors  de  vlagă. 

—  Era  un  om  bătrân,  sfârşit,  înălţimea  Ta.  Qyburn  îi  zâmbi  lui  Pycelle. 
Moartea  sa  n-ar  fi  trebuit  să  ne  surprindă.  Nimeni  nu  poate  cere  mai  mult  decât  să 
moară  liniştit  în  somn,  după  o  viaţă  îndelungată. 

—  Nu,  fu  de  acord  Cersei,  dar  trebuie  să  sperăm  că  succesorul  lui  e  mai 
viguros.  Prietenii  mei  de  pe  cealaltă  colină  îmi  spun  că  va  fi,  probabil,  Torbert  sau 
Raynard. 

Marele  Maester  Pycelle  îşi  drese  glasul. 

—  Am  şi  eu  prieteni  printre  Cei  Mai  Cucernici  şi  ei  vorbesc  despre  Septonul 
Ollidor. 

—  Nu-1  nesocotiţi  nici  pe  Luceon,  spuse  Qyburn.  Aseară  a  ospătat  treizeci 
dintre  Cei  Mai  Cucernici  cu  purcel  de  lapte  şi  vin  auriu  de  Arbor,  iar  ziua  împarte 
pâine  uscată  la  săraci,  ca  să-şi  dovedească  pioşenia. 

Aurane  Waters  părea  la  fel  de  plictisit  ca  regina  de  toată  această  flecăreală  de- 
spre septoni.  La  o  privire  mai  atentă,  părul  lui  era  mai  mult  argintiu  decât  auriu, 
iar  ochii  îi  erau  gri-verzui,  în  timp  ce  ai  Prinţului  Rhaegar  fuseseră  violeţi.  Chiar 
şi  aşa,  asemănarea...  Se  întreba  dacă  Waters  şi-ar  rade  barba  pentru  ea.  Deşi  era 
cu  zece  ani  mai  tânăr,  o  dorea.  Cersei  îşi  dădea  seama  după  cum  o  privea.  Bărbaţii 
se  uitau  la  ea  în  felul  acela  încă  de  când  îi  înmuguriseră  sânii.  Fiindcă  eram  atât 
de  frumoasă,  spuneau  ei,  dar  Jaime  era  şi  el  frumos  şi  la  el  nu  se  uitau  aşa.  Când 
era  mică,  se  îmbrăca  uneori,  ca  să  se  amuze,  în  hainele  fratelui  său.  Era  mereu 
surprinsă  cât  de  diferit  o  tratau  bărbaţii  când  o  luau  drept  Jaime.  Până  şi  Lordul 
Tywin  însuşi... 

Pycelle  şi  Merryweather  continuau  să  despice  firul  în  patru  în  privinţa 
viitorului  înalt  Septon. 

—  Oricare  va  fi  la  fel  de  bun,  anunţă  brusc  regina,  dar  cel  care  va  purta 
coroana  de  cristal  trebuie  să  pronunţe  o  anatemă  asupra  Pezevenghiului.  Ultimul 
înalt  Septon  fusese  surprinzător  de  tăcut  în  privinţa  lui  Tyrion.  Cât  despre  aceste 
vrăbii  roz,  atât  timp  cât  nu  predică  trădarea,  sunt  problema  Credinţei,  nu  a  noastră. 

Lordul  Orton  şi  Ser  Harys  murmurară  aprobator,  încercarea  lui  Gyles  Rosby 
de  a  face  la  fel  se  risipi  într-un  acces  de  tuse.  Cersei  întoarse  capul  cu  dezgust  în 
timp  ce  el  horcăia,  scuipând  o  flegmă  cu  sânge. 

—  Maester,  ai  adus  scrisoarea  din  Vale? 

—  Da,  înălţimea  Ta.  Pycelle  o  scoase  la  iveală  dintr-un  maldăr  de  hârtii  şi  o 
netezi.  E  mai  degrabă  o  declaraţie  decât  o  scrisoare.  Semnată  la  Runestone  de 
către  Yohn  Bronz  Royce,  Lady  Waynwood,  Lorzii  Hunter,  Redfort  şi  Belmore,  şi 
de  Symond  Templeton,  Cavalerul  de  Nouă  Stele.  Toţi  şi-au  aplicat  peceţile. 
Scriu... 

O  grămadă  de  tâmpenii. 

—  Lorzii  mei  pot  citi  scrisoarea  dacă  doresc.  Royce  şi  ceilalţi  masează  oameni 
la  poalele  Castelului  Eyrie.  Au  de  gând  să-1  înlăture  pe  Degeţel  ca  Lord  Protector 
al  Văii,  cu  forţa,  dacă  e  nevoie.  întrebarea  e:  ar  trebui  să  îngăduim  una  ca  asta? 

—  Lordul  Baelish  cere  ajutor?  întrebă  Harys  Swyft. 

—  Nu,  deocamdată.  La  drept  vorbind,  pare  destul  de  liniştit.  Ultima  lui 
scrisoare  pomeneşte  doar  în  treacăt  despre  rebeli,  înainte  să-mi  ceară  să-i  trimit 
nişte  vechi  tapiserii  de-ale  lui  Robert. 

Ser  Harys  îşi  mângâie  bărbuţa. 

—  Iar  aceşti  lorzi  care  semnează  declaraţia,  ei  cer  regelui  să  intervină? 

—  Nu. 

—  Atunci. . .  poate  că  nu  trebuie  să  facem  nimic. 

—  Un  război  în  Vale  ar  fi  cât  se  poate  de  tragic,  punctă  Pycelle. 

—  Război?  Orton  Merryweather  râse.  Lordul  Baelish  e  un  om  foarte  nostim, 
dar  războaiele  nu  se  poartă  cu  glume.  Mă  îndoiesc  că  va  fi  vărsare  de  sânge.  Şi 
oare  contează  cine  e  regentul  Lordului  Robert,  atât  timp  cât  Valea  îşi  plăteşte 
dările? 

Nu,  hotărî  Cersei.  La  drept  vorbind,  Degeţel  fusese  mai  folositor  la  curte.  Avea 
darul  să  găsească  aur  şi  nu  tuşea  niciodată. 

—  Lordul  Orton  m-a  convins.  Maester  Pycelle,  anunţă-i  pe  aceşti  Lorzi 
Declaranţi  că  nimeni  nu  trebuie  să  se  atingă  de  Petyr.  Altminteri,  coroana  e 
mulţumită  cu  orice  hotărâre  vor  lua  în  privinţa  guvernării  Văii  câtă  vreme  Lordul 
Robert  Arryn  e  minor. 

—  Prea  bine,  înălţimea  Ta. 

—  Am  putea  discuta  despre  flotă?  întrebă  Aurane  Waters.  Mai  puţin  de  o 
duzină  dintre  corăbiile  noastre  au  supravieţuit  infernului  de  la  Apa  Neagră. 
Trebuie  să  ne  refacem  puterea  maritimă. 

Merryweather  clătină  aprobator  din  cap. 

—  Puterea  maritimă  este  esenţială.  Putem  să  ne  folosim  de  oamenii  de  fier? 
întrebă  Orton  Merryweather.  Duşmanul  duşmanului  nostru?  Ce  ne-ar  cere  Stânca 
Mării  în  schimbul  unei  alianţe? 

—  Vor  Nordul,  spuse  Marele  Maester  Pycelle,  pe  care  nobilul  tată  al  reginei 
noastre  1-a  promis  Casei  Bolton. 

—  Ce  neplăcut,  spuse  Merryweather.  Totuşi  Nordul  e  mare.  Pământurile  pot  fi 
împărţite.  Nu  trebuie  să  fie  un  aranjament  definitiv.  Poate  că  Bolton  ar  consimţi, 

dacă  l-am  asigura  că  oastea  noastră  va  fi  a  lui,  odată  Stannis  distrus. 

—  Am  auzit  că  Balon  Greyjoy  e  mort,  interveni  Ser  Harys  Swyft.  Ştim  cine 
domneşte  acum  peste  insule?  Lordul  Balon  avea  vreun  fiu? 

—  Leo?  tuşi  Lordul  Gyles.  Theo? 

—  Theon  Greyjoy  a  fost  crescut  la  Winterfell,  ca  pupil  al  lui  Eddard  Stark, 
spuse  Qyburn.  Nu  e  de  aşteptat  să  ne  devină  prieten. 

—  Eu  am  auzit  că  de  fapt  a  fost  omorât,  spuse  Merryweather. 

—  A  existat  un  singur  fiu?  Ser  Harys  Swyft  se  trase  de  bărbuţă.  Fraţi.  A  avut 
fraţi,  nu-i  aşa? 

Varys  ar  fi,  ştiut,  gândi  Cersei  iritată. 

—  Nu  am  de  gând  să  mă  însoţesc  cu  adunătura  aia  jalnică  de  calmari.  Va  veni 
şi  rândul  lor,  după  ce  ne  ocupăm  de  Stannis.  Noi  avem  nevoie  de  flotă. 

—  Propun  să  construim  galere  noi,  spuse  Aurane  Waters.  Zece,  pentru  început. 

—  Şi  de  unde  să  vină  banii?  întrebă  Pycelle.  Lordul  Gyles  luă  întrebarea  ca  pe 
o  invitaţie  de  a  începe  să  tuşească  din  nou.  Mai  scoase  la  iveală  nişte  salivă 
rozalie  şi  o  şterse  cu  un  petic  de  mătase  roşie. 

—  Nu  e  nici...  reuşi  el  să  spună,  înainte  ca  tuşea  să-i  înăbuşe  vorbele...  nu... 
noi  nu... 

Ser  Harys  se  dovedi  destul  de  isteţ  barem  să  ghicească  sensul  printre  accesele 
de  tuse. 

—  Veniturile  coroanei  sunt  mai  mari  ca  niciodată,  obiectă  el.  însuşi  Ser  Kevan 
mi-a  spus  asta. 

Lordul  Gyles  tuşi: 

—  ...  cheltuieli. . .  mantii  aurii. . . 
Cersei  îi  mai  auzise  obiecţiile. 

—  Lordul  nostru  vistiernic  încearcă  să  spună  că  avem  prea  multe  mantii  aurii 
şi  prea  puţin  aur.  Tuşea  lui  Rosby  începuse  s-o  irite.  Poate  că  Garth  cel  Mare 
n-ar  fi  fost  atât  de  rău.  Deşi  consistente,  veniturile  coroanei  nu  sunt  destul  de 
mari  încât  să  ţină  pasul  cu  datoriile  lui  Robert.  în  consecinţă,  am  hotărât  să  amân 
rambursarea  datoriilor  noastre  către  Sfânta  Credinţă  şi  către  Banca  de  Fier  a 
Braavosului  până  la  sfârşitul  războiului.  Noul  înalt  Septon  avea  să-şi  frângă,  fără 
îndoială,  mâinile-i  sfinte,  iar  braavosii  aveau  să  cârâie  şi  să  mârâie  la  ea,  dar  ce 
conta?  Banii  economisiţi  vor  fi  folosiţi  pentru  construirea  noii  noastre  flote. 

—  înălţimea  Sa  e  chibzuită,  remarcă  Lordul  Merryweather.  E  o  măsură 
înţeleaptă.  Şi  necesară,  până  se  isprăveşte  războiul.  Subscriu. 

—  Şi  eu,  spuse  Ser  Harys. 

—  înălţimea  Ta,  interveni  Pycelle  cu  glas  tremurat,  mă  tem  că  asta  va  aduce 
mai  multe  neplăceri  decât  îţi  dai  seama.  Banca  de  Fier. . . 

—  ...  rămâne  la  Braavos,  dincolo  de  mare.  îşi  vor  primi  aurul,  Maester.  Un 
Lannister  îşi  plăteşte  mereu  datoriile. 

—  Braavosii  au  şi  ei  o  vorbă.  Colanul  împodobit  al  lui  Pycelle  scoase  un 

clinchet  uşor.  Banca  de  Fier  îşi  va  primi  datoria,  spun  ei. 

—  Banca  de  Fier  îşi  va  primi  datoria  când  spun  eu.  Până  atunci,  Banca  de  Fier 
va  aştepta  cuviincioasă.  Lord  Waters,  îţi  poruncesc  să  începi  construcţia  galerelor 
noastre. 

—  Prea  bine,  înălţimea  Ta. 

Ser  Harrys  scormoni  printre  nişte  hârtii. 

—  Următoarea  chestiune...  avem  o  scrisoare  de  la  Lordul  Frey,  care 
formulează  nişte  revendicări. . . 

—  Câte  pământuri  şi  onoruri  vrea  omul  ăsta?  pufni  regina.  Mama  lui  trebuie  să 
fi  avut  trei  ţâţe. 

—  Poate  că  lorzii  mei  nu  ştiu,  spuse  Qyburn,  dar  prin  cramele  şi  cârciumile 
oraşului  sunt  unii  care  sugerează  o  anumită  complicitate  a  coroanei  în  crima 
Lordului  Walder. 

Ceilalţi  consilieri  se  holbară  la  el,  nedumeriţi. 

—  Te  referi  la  Nunta  Roşie?  întrebă  Aurane  Waters. 

—  Crima?  făcu  Ser  Harys. 

Pycelle  îşi  drese  glasul  zgomotos.  Lordul  Gyles  tuşi. 

—  Vrăbiile  astea  sunt  deosebit  de  slobode  la  gură,  îi  preveni  Qyburn.  Nunta 
Roşie  a  fost  un  afront  la  adresa  legilor  zeilor  şi  ale  oamenilor,  spun  vrăbiile,  iar 
cei  care  au  avut  vreo  legătură  cu  ea  sunt  blestemaţi. 

Cersei  pricepu  repede  aluzia. 

—  Lordul  Walder  va  înfrunta  în  curând  judecata  Tatălui.  E  foarte  bătrân. 
Lăsaţi  vrăbiile  să  scuipe  cât  vor  pe  reputaţia  lui.  Asta  n-are  nicio  legătură  cu  noi. 

—  Nu,  întări  Ser  Harys. 

—  Nu,  spuse  Lordul  Merryweather. 

—  Nimeni  n-ar  putea  crede  aşa  ceva,  spuse  Pycelle. 
Lordul  Gyles  tuşi. 

—  Niţel  scuipat  pe  mormântul  Lordului  Walder  nu  va  deranja  viermii,  fu  de 
acord  Qyburn,  dar  ar  fi  de  asemenea  folositor  să  fie  cineva  pedepsit  pentru  Nunta 
Roşie.  Câteva  capete  de  Frey  ar  face  mult  pentru  a  domoli  mânia  Nordului. 

—  Lordul  Walder  nu-i  va  sacrifica  niciodată  pe  ai  lui,  spuse  Pycelle. 

—  Nu,  cugetă  Cersei,  dar  poate  că  moştenitorii  lui  sunt  mai  puţin  năzuroşi. 
Putem  spera  că,  în  curând,  Lordul  Walder  ne  va  face  favoarea  să  moară.  Cum  ar 
putea  mai  bine  noul  Lord  de  Crossing  să  scape  de  fraţii  vitregi  incomozi,  de  verii 
dezagreabili  şi  de  surorile  intrigante  decât  declarându-i  vinovaţi? 

—  Până  aşteptăm  moartea  Lordului  Walder,  ar  mai  fi  ceva,  spuse  Aurane 
Waters.  Compania  de  Aur  a  rupt  înţelegerea  cu  Myrul.  Pe  la  docuri  am  auzit 
spunându-se  că  i-a  tocmit  Lordul  Stannis  şi  îi  aduce  peste  mare. 

—  Cu  ce  vrea  să-i  plătească?  se  miră  Merryweather.  Cu  zăpadă?  Li  se  spune 
Compania  de  Aur.  Cât  aur  are  Stannis? 

—  Destul  de  puţin,  îl  asigură  Cersei.  Lordul  Qyburn  a  vorbit  cu  echipajul  unei 

galere  myrisheze,  în  golf.  Oamenii  susţin  că  Compania  de  Aur  se  îndreaptă  spre 
Volantis.  Dacă  au  de  gând  să  traverseze  marea  spre  Westeros,  merg  în  direcţia 
greşită. 

—  Poate  că  s-au  săturat  să  lupte  de  partea  învinşilor,  sugeră  Lordul 
Merryweather. 

—  E  şi  asta,  fu  de  acord  regina.  Doar  un  orb  ar  putea  să  nu  vadă  că  războiul 
nostru  e  ca  şi  câştigat.  Lordul  Tyrell  a  împresurat  Capătul  Furtunii.  Riverrunul  e 
asediat  de  Freyi  şi  de  vărul  meu  Daven,  noul  nostru  Păzitor  al  Apusului.  Corăbiile 
Lordului  Redwyne  au  trecut  prin  Strâmtorile  Tarthului  şi  se  îndreaptă  cu  iuţeală 
către  coastă.  La  Piatra  Dragonului  au  mai  rămas  doar  câteva  nave  de  pescuit  care 
să  se  opună  debarcării  lui  Redwyne.  Poate  că  o  vreme  castelul  va  rezista,  dar  după 
ce  avem  portul,  putem  să  blocăm  ieşirea  garnizoanei  la  mare.  Atunci  doar  Stannis 
însuşi  va  mai  rămâne  să  ne  incomodeze. 

—  Dacă  e  să  dăm  crezare  Lordului  Janos,  Stannis  încearcă  să  se  alieze  cu 
sălbaticii,  îi  preveni  Maester  Pycelle. 

—  Sălbatici  în  blănuri,  declară  Lordul  Merryweather.  Lordul  Stannis  trebuie  să 
fie  într-adevăr  disperat  dacă  are  nevoie  de  asemenea  aliaţi. 

—  Disperat  şi  nesăbuit,  fu  de  acord  regina.  Oamenii  Nordului  urăsc  sălbaticii. 
Pentru  Roose  Bolton  n-ar  trebui  să  fie  o  problemă  să-i  câştige  pentru  cauza 
noastră.  Câţiva  i  s-au  alăturat  deja  fiului  său  bastard  ca  să  cureţe  Moat  Cailin  de 
ticăloşii  oameni  de  fier  şi  să  deschidă  calea  pentru  ca  Lordul  Bolton  să  se 
întoarcă.  Umber,  Ryswell...  am  uitat  celelalte  nume.  Până  şi  Portul  Alb  e  pe 
punctul  de  a  ni  se  alătura.  Lordul  lui  a  fost  de  acord  să  le  mărite  pe  ambele  sale 
nepoate  cu  prietenii  noştri,  Freyii,  şi  să  deschidă  portul  pentru  corăbiile  noastre. 

—  Credeam  că  nu  avem  nicio  corabie,  zise  Ser  Harys,  nedumerit. 

—  Wyman  Manderly  i-a  fost  un  devotat  lord  stegar  lui  Eddard  Stark,  preciza 
Marele  Maester  Pycelle.  Ne  putem  încrede  într-un  asemenea  om? 

Nu  ne  putem  încrede  în  nimeni. 

—  E  un  bătrân  gras  şi  speriat.  Cu  toate  acestea,  se  dovedeşte  îndărătnic  într-o 
anume  privinţă:  insistă  că  nu  va  pleca  genunchiul  până  când  nu-i  este  înapoiat 
moştenitorul. 

—  îl  avem  pe  moştenitorul  lui?  întrebă  Ser  Harys. 

—  Trebuie  să  fie  la  Harrenhal,  dacă  e  încă  în  viaţă.  Gregor  Clegane  1-a  luat 
ostatic.  Muntele  nu  era  întotdeauna  blând  cu  prizonierii  săi,  chiar  dacă 
răscumpărarea  lor  era  mare.  Dacă  e  mort,  bănuiesc  că  va  trebui  să-i  trimitem 
Lordului  Manderly  capetele  celor  care  l-au  omorât,  cu  cele  mai  sincere  scuze  ale 
noastre. 

Dacă  un  singur  cap  era  destul  să-1  potolească  pe  Prinţul  Dornului,  un  sac  de 
capete  trebuia  să  fie  mai  mult  decât  suficient  pentru  grăsanul  nordic  înfăşurat  în 
piei  de  focă. 

—  Oare  Lordul  Stannis  nu  va  încerca  să  se  alieze  şi  cu  Portul  Alb?  întrebă 

Marele  Maester  Pycelle. 

—  O,  a  încercat.  Lordul  Maderly  ne-a  trimis  nouă  scrisorile  lui  şi  i-a  dat 
răspunsuri  evazive.  Stannis  cere  săbiile  şi  argintul  Portului  Alb,  pentru  care 
oferă. . .  ei  bine,  nimic.  într-o  zi,  Cersei  trebuia  să-i  aprindă  Străinului  o  lumânare 
pentru  că  îl  luase  pe  Renly  şi  îl  lăsase  pe  Stannis.  Dacă  ar  fi  fost  invers,  viaţa  ei  ar 
fi  fost  mai  grea.  Chiar  în  dimineaţa  asta  a  mai  venit  o  pasăre.  Stannis  şi-a  trimis 
cavalerul-ceapă  ca  să  trateze  cu  Portul  Alb  în  numele  lui.  Manderly  1-a  închis  pe 
nenorocit  într-o  celulă.  Ne  întreabă  ce  să  facă  cu  el. 

—  Să-1  trimită  aici,  ca  să-1  putem  interoga,  sugeră  Lordul  Merryweather.  S-ar 
putea  să  ştie  destul  de  multe  lucruri  preţioase. 

—  Să  moară,  spuse  Qyburn.  Moartea  lui  va  fi  o  lecţie  pentru  Nord,  să  le  arate 
ce  se  alege  de  trădători. 

—  Sunt  întru  totul  de  acord,  spuse  regina.  L-am  însărcinat  pe  Lordul  Manderly 
să-i  taie  capul  de  îndată.  Asta  va  spulbera  orice  şansă  ca  Portul  Alb  să-1  sprijine 
pe  Stannis. 

—  Stannis  va  avea  nevoie  de  o  altă  Mână,  remarcă  Aurane  Waters,  chicotind. 
Cavalerul-nap,  poate. 

—  Un  cavaler-nap?  se  miră  Ser  Harys  Swyft.  Cine  mai  e  şi  ăsta?  N-am  auzit 
de  el. 

Waters  nu  răspunse,  doar  îşi  dădu  ochii  peste  cap. 

—  Şi  dacă  Lordul  Manderly  refuză?  întrebă  apoi  Merryweather. 

—  Nu  va  îndrăzni.  Cavalerul-ceapă  e  moneda  de  care  va  avea  nevoie  ca  să 
cumpere  viaţa  fiului  său. 

Cersei  zâmbi. 

—  Poate  că  bătrânul  nătărău  grăsan  a  fost  loial  Casei  Stark  în  felul  lui,  dar  cu 
lupii  de  la  Winterfell  nimiciţi. . . 

—  înălţimea  Ta  a  pierdut-o  din  vedere  pe  Lady  Şansa,  spuse  Pycelle. 
Regina  se  zburli. 

—  Cu  siguranţă  nu  am  uitat  de  mica  lupoaică.  Refuza  să  rostească  numele 
fetei.  Ar  fi  trebuit  s-o  închid  în  celulele  negre,  ca  fiică  a  unui  trădător,  dar,  în 
schimb,  am  primit-o  în  casa  mea.  S-a  încălzit  lângă  focul  meu,  a  mâncat  la  masa 
mea,  s-a  jucat  cu  copiii  mei.  Am  hrănit-o,  am  îmbrăcat-o,  am  încercat  să-i  deschid 
puţin  ochii  asupra  acestei  lumi,  şi  cum  m-a  răsplătit  ea  pentru  bunătatea  mea?  A 
contribuit  la  uciderea  fiului  meu.  Când  îl  vom  găsi  pe  Pezevenghi,  o  vom  găsi  şi 
pe  Lady  Şansa.  Nu  e  moartă. . .  dar  înainte  de  a  isprăvi  cu  ea,  vă  asigur  că-i  va 
cânta  Străinului,  cerându-i  în  genunchi  sărutul. 

Urmă  o  tăcere  apăsătoare.  Şi-  au  înghiţit  cu  toţii  limbile?  se  întrebă  Cersei,  cu 
iritare.  Era  destul  ca  s-o  facă  să  se  întrebe  de  ce  se  ostenea  cu  acest  consiliu. 

—  în  orice  caz,  continuă  regina,  fiica  mai  mică  a  Lordului  Eddard  e  cu  Lordul 
Bolton  şi  se  va  căsători  cu  fiul  lui,  Ramsay,  imediat  după  ce  Moat  Cailin  va 
cădea.  Atât  timp  cât  fata  îşi  juca  rolul  destul  de  bine  ca  să  le  întărească  pretenţiile 

asupra  Winterfellului,  nici  Boltonii  n-aveau  să  se  sinchisească  prea  mult  că  era,  de 
fapt,  progenitura  unui  oarecare  slujitor,  ferchezuită  de  Degeţel.  Dacă  Nordul 
trebuie  să  aibă  un  Stark,  îi  vom  da  unul.  II  lăsă  pe  Lordul  Merryweather  să-i 
umple  din  nou  cupa.  însă  la  Zid  a  apărut  o  altă  problemă.  Fraţii  Rondului  de 
Noapte  şi-au  pierdut  minţile  şi  l-au  ales  drept  Lord  Comandant  pe  fiul  bastard  al 
lui  Ned  Stark. 

—  Snow  e  numele  băiatului,  spuse  în  van  Pycelle. 

—  L-am  zărit  o  dată  la  Winterfell,  zise  regina,  deşi  familia  Stark  s-a  străduit 
din  răsputeri  să-1  ascundă.  Seamănă  mult  cu  tatăl  său.  Odraslele  nelegitime  ale 
soţului  ei  semănau  şi  ele  cu  tatăl  lor,  dar  Robert  avusese  cel  puţin  buna  cuviinţă  să 
le  ţină  ascunse.  Odată,  după  acea  regretabilă  întâmplare  cu  pisica,  făcuse  tărăboi 
cum  că  ar  aduce  o  fiică  bastardă  de-a  sa  la  curte. 

—  Fă  cum  vrei,  îi  spusese  Cersei,  dar  s-ar  putea  să  descoperi  că  oraşul  nu  e  un 
loc  sănătos  să  creşti  o  fată. 

Cu  greu  îşi  putuse  ascunde  de  Jaime  vânătăile  cu  care  se  alesese  de  pe  urma 
acelor  cuvinte,  dar  de  fiica  bastardă  nu  s-a  mai  auzit  nimic.  Catelyn  Tully  era  un 
şoarece,  altfel  l-ar  fi  înăbuşit  pe  acest  Jon  Snow  din  faşă.  In  schimb,  mi- a  lăsat 
mie  această  sarcină  murdară. 

—  Snow  împărtăşeşte  şi  gustul  Lordului  Eddard  pentru  trădare,  spuse  ea.  Tatăl 
i-ar  fi  dat  lui  Stannis  regatul.  Fiul  i-a  dat  pământuri  şi  castele. 

—  Rondul  de  Noapte  a  jurat  să  nu  se  implice  în  războaiele  Celor  Şapte  Regate, 
le  reaminti  Pycelle.  De  mii  de  ani,  fraţii  în  negru  au  păstrat  această  tradiţie. 

—  Până  acum,  constată  Cersei.  Bastardul  ne-a  scris  declarând  că  Rondul  de 
Noapte  nu  e  de  partea  nimănui,  însă  acţiunile  sale  îi  dovedesc  minciuna.  I-a  dat 
lui  Stannis  mâncare  şi  adăpost,  dar  are  insolenţa  să  ne  ceară  nouă  arme  şi  oameni. 

—  O  jignire,  declară  Lordul  Merryweather.  Nu  putem  îngădui  ca  Rondul  de 
Noapte  să  se  alăture  oştirii  Lordului  Stannis. 

—  Trebuie  să-1  declarăm  pe  Snow  trădător  şi  rebel,  fu  de  acord  Ser  Harys 
Swyft.  Fraţii  în  negru  trebuie  să-1  înlăture. 

Marele  Maester  Pycelle  clătină  greoi  din  cap. 

—  Propun  să  informăm  Castelul  Negru  că  nu  le  vom  mai  trimite  niciun  om 
până  când  nu  pleacă  Snow. 

—  Noile  noastre  dromoane  vor  avea  nevoie  de  vâslaşi,  spuse  Aurane  Waters. 
Haideţi  să  le  cerem  lorzilor  noştri  să-mi  trimită  mie  hoţii  şi  tâlharii  lor  de  acum 
înainte,  în  loc  să-i  trimită  la  Zid. 

Qyburn  se  aplecă,  zâmbind. 

—  Rondul  de  Noapte  ne  apără  pe  toţi  de  snarci  şi  grumpkini.  Lorzii  mei,  eu  zic 
că  trebuie  să-i  ajutăm  pe  bravii  fraţi  în  negru. 

Cersei  îi  aruncă  o  privire  aspră. 

—  Ce  vrei  să  spui? 

—  Asta,  răspunse  Qyburn.  De  ani  de  zile  Rondul  de  Noapte  cere  cu  insistenţă 

oameni.  Lordul  Stannis  a  răspuns  rugăminţii  lor.  Regele  Tommen  poate  face  mai 
puţin?  înălţimea  Sa  ar  trebui  să  trimită  la  Zid  sute  de  oameni.  Să  îmbrace 
veşmintele  negre,  chipurile,  dar  de  fapt. . . 

—  ...  să-1  înlăture  pe  Jon  Snow  de  la  comandă,  îl  completă  Cersei,  încântată. 
Ştiam  că  am  dreptate  să-l  vreau  în  consiliul  meu.  Tocmai  asta  vom  face.  Râse. 
Dacă  acest  bastard  e  într-  adevăr  fiul  tatălui  său,  nu  va  bănui  nimic.  Poate  chiar 
îmi  va  mulţumi  înainte  ca  sabia  să-i  intre  între  coaste.  Va  trebui  să  acţionăm  cu 
prudenţă,  negreşit.  Lăsaţi  restul  pe  seama  mea,  lorzii  mei.  Aşa  trebuia  să  te  ocupi 
de  un  duşman,  cu  pumnalul,  nu  cu  declaraţii.  Am  făcut  treabă  bună  astăzi,  lorzii 
mei.  Vă  mulţumesc.  Mai  e  ceva? 

—  încă  un  lucru,  înălţimea  Ta,  zise  Aurane  Waters,  pe  ton  de  scuză.  Mă  feresc 
să  irosesc  timpul  consiliului  cu  fleacuri,  dar  în  ultimul  timp  am  auzit  unele  vorbe 
ciudate  pe  la  docuri.  Marinari  de  la  Răsărit.  Vorbesc  despre  dragoni. . . 

—  ...  şi  manticori,  fără  doar  şi  poate,  şi  snarci  cu  barbă?  Cersei  chicoti.  Vino 
la  mine  când  auzi  ceva  despre  pitici,  lordul  meu.  Se  ridică  în  picioare,  în  semn  că 
întrunirea  a  luat  sfârşit. 

Când  Cersei  părăsi  camerele  consiliului,  bătea  un  vânt  vijelios  de  toamnă  şi 
clopotele  lui  Baelor  cel  Binecuvântat  încă  îşi  cântau  cântecul  de  jale  din  capătul 
celălalt  al  oraşului.  în  curte,  patruzeci  de  cavaleri  se  loveau  cu  sabia  şi  scutul, 
sporind  hărmălaia.  Ser  Boros  Blount  o  escortă  pe  regină  înapoi  la  apartamentele 
sale,  unde  o  găsi  pe  Lady  Merryweather  chicotind  cu  Jocelyn  şi  Dorcas. 

—  Ce  găsiţi  voi  atât  de  amuzant? 

—  Gemenii  Redwyne,  răspunse  Taena.  Amândoi  s-au  îndrăgostit  de  Lady 
Margaery.  înainte  se  certau  care  dintre  ei  va  fi  următorul  Lord  de  Arbor.  Acum 
amândoi  vor  să  intre  în  Garda  Regală,  doar  ca  să  fie  aproape  de  mica  regină. 

—  Fraţii  Redwyne  au  avut  întotdeauna  mai  mulţi  pistrui  decât  minte.  Totuşi, 
era  bine  de  ştiut.  Dacă  Oroarea  şi  Bălosul  ar  fi  fost  găsiţi  în  pat  cu  Margaery... 
Cersei  se  întreba  dacă  micuţei  regine  îi  plăceau  pistruii.  Dorcas,  adu-mi-1  pe  Ser 
Osney  Kettleblack. 

Dorcas  roşi. 

—  Cum  porunceşti. 

Când  fata  plecă,  Taena  Merryweather  îi  aruncă  reginei  o  privire  întrebătoare. 

—  De  ce  a  roşit  aşa? 

—  Din  dragoste.  Acum  era  rândul  lui  Cersei  să  râdă.  Visează  la  Ser  Osney  al 
nostru.  Era  cel  mai  tânăr  dintre  fraţii  Kettleblack,  cel  frumos  bărbierit.  Deşi  avea 
acelaşi  păr  negru,  acelaşi  nas  coroiat  şi  acelaşi  zâmbet  degajat  ca  fratele  său 
Osmund,  pe  unul  dintre  obraji  purta  trei  cicatrici  lungi,  prin  bunăvoinţa  uneia 
dintre  târfele  lui  Tyrion.  îi  plac  cicatricile  lui,  cred. 

Ochii  lui  Lady  Merryweather  străluciră  maliţioşi. 

—  întocmai.  Cicatricile  dau  unui  bărbat  o  înfăţişare  periculoasă,  iar  pericolul  e 
provocator. 

—  Mă  şochezi,  doamna  mea,  spuse  regina,  tachinând-o.  Dacă  pericolul  te 
provoacă  într-atât,  de  ce  te-ai  măritat  cu  Lordul  Orton?  Cu  toţii  îl  iubim,  e 
adevărat,  totuşi...  Petyr  remarcase  cândva  că  acel  corn  al  abundenţei  care 
împodobea  blazonul  Casei  Merryweather  i  se  potrivea  de  minune  Lordului  Orton, 
de  vreme  ce  avea  părul  de  culoarea  morcovului,  nasul  borcănat  ca  o  sfeclă  roşie  şi 
terci  de  mazăre  în  loc  de  creier. 

Taena  râse. 

—  Soţul  meu  e  mai  mult  prosper  decât  periculos,  aşa  este.  însă. . .  sper  că 
înălţimea  Ta  nu  mă  va  desconsidera,  dar  nu  am  venit  fecioară  neprihănită  în  patul 
lui  Orton. 

Sunteţi  târfe  cu  toatele  în  Oraşele  Libere,  nu-i  aşa?  Era  bine  de  ştiut.  într-o 
bună  zi,  s-ar  putea  folosi  de  asta. 

—  Şi,  mă  rog,  cine  a  fost  iubitul  ăsta  considerat  atât  de. . .  periculos? 
Pielea  măslinie  a  Taenei  se  întunecă  şi  mai  mult  când  roşi. 

—  O,  mai  bine  aş  fi  tăcut.  înălţimea  Ta,  îmi  vei  păstra  secretul,  nu-i  aşa? 

—  Bărbaţii  au  cicatrici,  femeile  mistere.  Cersei  o  sărută  pe  obraz.  Voi  stoarce 
de  la  tine  numele  lui  cât  de  curând. 

Când  Dorcas  se  întoarse  cu  Ser  Osney  Kettleblack,  regina  le  ceru  doamnelor 
sale  să  se  retragă. 

—  Haide,  stai  cu  mine  lângă  fereastră,  Ser  Osney.  Doreşti  o  cupă  de  vin? 
Cersei  turnă  vin  pentru  sine.  Mantia  ţi-e  jerpelită.  Am  de  gând  să  te  îmbrac  cu  una 
nouă. 

—  Ce,  una  albă?  Cine  a  murit? 

—  Nimeni,  deocamdată,  răspunse  regina.  Asta  îţi  este  dorinţa,  să  te  alături 
fratelui  tău  Osmund  în  Garda  Regelui? 

—  Aş  prefera  să  fiu  în  garda  reginei,  dacă  nu  ţi-e  cu  supărare,  înălţimea  Ta. 
Când  Osney  afişă  un  zâmbet  larg,  cicatricile  căpătară  o  nuanţă  de  roşu  intens. 

Degetele  lui  Cersei  le  trasară  încet  urma  de-a  lungul  obrazului. 

—  Ai  limba  îndrăzneaţă,  ser.  Mă  vei  face  din  nou  să-mi  pierd  minţile. 

—  Bine.  Ser  Osney  o  prinse  de  mână  şi  îi  sărută  nestăpânit  degetele.  Dulcea 
mea  regină. 

—  Eşti  un  bărbat  păcătos,  şopti  regina,  şi  nu  eşti  un  adevărat  cavaler,  pare-mi- 
se.  îl  lăsă  să-i  atingă  sânii  prin  mătasea  rochiei.  Ajunge! 

—  Ba  nu.  Te  doresc. 

—  M-ai  avut. 

—  O  singură  dată.  Osney  îi  cuprinse  din  nou  în  palmă  sânul  stâng  şi  îl  strânse 
neîndemânatic,  ceea  ce  îi  aminti  reginei  de  Robert. 

—  O  noapte  pe  cinste  pentru  un  cavaler  pe  cinste.  M-ai  slujit  cu  vitejie  şi  ţi-ai 
primit  răsplata.  Cersei  îşi  trecu  degetele  de-a  lungul  cingătorii  lui.  îl  simţi 
întărindu-se  prin  pantaloni.  Era  un  cal  nou  cel  pe  care-1  călăreai  în  curte  ieri 
după-masă? 


232 


—  Armăsarul  negru?  Da.  Un  dar  de  la  fratele  meu  Osfryd.  îi  spun  Miez  de 
Noapte. 

Nemaipomenit  de  original! 

—  Un  cal  bun  pentru  luptă.  Pentru  plăcere  însă  nimic  nu  se  compară  cu 
galopul  pe  un  mânz  sprinten.  îi  zâmbi  şi  îi  strânse  mâna.  Spune-mi  adevărul. 
Micuţa  noastră  regină  ţi  se  pare  frumoasă? 

Ser  Osney  se  retrase,  prudent. 

—  Bănuiesc.  Pentru  o  fată.  Eu  aş  prefera  o  femeie. 

—  De  ce  nu  pe  amândouă?  şopti  ea.  Culege-mi  micul  trandafir  şi  nu  mă  vei 
găsi  nerecunoscătoare. 

—  Micul...  Margaery,  vrei  să  spui?  Ardoarea  lui  Ser  Osney  se  topea  în 
pantaloni.  E  soţia  regelui.  Nu  a  fost  un  străjer  al  Gărzii  Regale  care  şi -a  pierdut 
capul  pentru  că  s-a  culcat  cu  soţia  regelui? 

—  Acum  o  veşnicie.  Era  ibovnica  regelui,  nu  soţia,  iar  capul  a  fost  singurul 
lucru  pe  care  nu  şi  l-a  pierdut.  Aegon  l-a  dezmembrat  bucată  cu  bucată  şi  a 
pus- o  pe  femeie  să  privească.  Dar  Cersei  nu  voia  ca  Osney  să  stăruie  asupra 
acelei  întâmplări  nefericite  din  vechime.  Tommen  nu  e  Aegon  cel  Netrebnic.  Nu 
te  teme,  va  face  după  cum  îi  spun  eu.  Vreau  ca  Margaery  să-şi  piardă  capul,  nu  tu. 

Asta  îl  lăsă  pe  gânduri. 

—  Fecioria,  vrei  să  spui? 

—  Şi  asta.  Presupunând  că  încă  e  fecioară.  îi  trasă  din  nou  liniile  cicatricelor. 
în  cazul  în  care  nu  crezi  că  Margaery  ar  rămâne  rece  în  faţa. . .  farmecelor  tale. 

Osney  îi  aruncă  o  privire  rănită. 

—  îi  plac  destul  de  mult.  Verişoarele  ei  îşi  râd  mereu  de  nasul  meu.  Cât  e  de 
mare,  lucruri  de  felul  ăsta.  Ultima  oară  când  Magga  a  făcut  asta,  Margaery  le-a 
cerut  să  înceteze  şi  a  spus  că  am  un  chip  fermecător. 

—  Atunci,  te  descurci. 

—  Mă  descurc,  fu  de  acord  bărbatul,  pe  un  ton  neîncrezător,  dar  cum  am  să  mă 
descurc  dacă  ea. . .  dacă  ei. . .  după  ce  noi. . .? 

—  ...  faceţi  treaba?  Cersei  îi  acordă  un  zâmbet  usturător.  Să  te  culci  cu  regina 
e  un  act  de  trădare.  Tommen  n-ar  avea  de  ales  decât  să  te  trimită  la  Zid. 

—  La  Zid?  făcu  el  îngrozit. 

Cersei  abia  îşi  stăpânea  râsul.  Nu,  mai  bine  nu.  Bărbaţii  nu  suportă  să  fie  luaţi 
în  râs. 

—  O  mantie  neagră  s-ar  potrivi  bine  cu  ochii  tăi  şi  cu  părul  ăla  negru. 

—  Nimeni  nu  se  întoarce  de  la  Zid. 

—  Tu  te  vei  întoarce.  Nu  ai  altceva  de  făcut  decât  să  omori  un  băiat. 

—  Ce  băiat? 

—  Un  bastard  aliat  cu  Stannis.  E  tânăr  şi  necopt,  iar  tu  vei  avea  o  sută  de 
oameni. 

Kettleblack  era  speriat,  îi  simţea  mirosul  fricii,  dar  era  prea  mândru  ca  s-o 

recunoască.  Bărbaţii  sunt  toţi  la  fel. 

—  Am  ucis  mai  mulţi  băieţi  decât  pot  număra,  spuse  el  apăsat.  După  ce  acest 
băiat  e  mort,  primesc  iertarea  regelui? 

—  Asta  şi  titlul  de  lord.  Dacă  nu  cumva  fraţii  lui  Snow  te  spânzură  mai  întâi. 
O  regină  trebuie  să  aibă  un  consort.  Unul  care  nu  cunoaşte  teama. 

—  Lord  Kettleblack?  Un  zâmbet  se  răspândi  încet  pe  chipul  lui,  iar  cicatricile  i 
se  aprinseră,  roşii.  Da,  îmi  place  cum  sună.  Un  lord  semeţ. . . 

—  ...  şi  potrivit  pentru  patul  unei  regine. 
Osney  se  încruntă. 

—  Zidul  e  rece. 

—  Iar  eu  sunt  caldă.  Cersei  îl  cuprinse  cu  braţele  pe  după  gât.  Culcă-te  cu  o 
fată,  omoară  un  băiat  şi  sunt  a  ta.  Ai  curajul? 

Osney  rămase  o  clipă  pe  gânduri  înainte  de  a  clătina  din  cap. 

—  Sunt  omul  tău. 

—  Eşti,  ser.  Regina  îl  sărută  şi  îl  lăsă  să-i  simtă  gustul  limbii  înainte  de  a  se 
desprinde  din  îmbrăţişare.  Destul,  deocamdată.  Restul  trebuie  să  aştepte.  Mă  vei 
visa  la  noapte? 

—  Da.  Avea  glasul  răguşit. 

—  Bine. 

După  plecarea  lui,  Cersei  o  chemă  pe  Jocelyn  să-i  perie  părul,  în  timp  ce  ea  se 
descălţă  şi  se  întinse  ca  o  pisică.  Am  fost  făcută  pentru  asta,  îşi  spuse.  Ceea  ce  o 
încânta  cel  mai  mult  era  desăvârşitul  rafinament  al  planului.  Nici  măcar  Mace 
Tyrell  n-ar  îndrăzni  să-şi  apere  preaiubita  fiică  dacă  ar  fi  prinsă  în  flagrant  cu  unul 
ca  Osney  Kettleblack,  şi  nici  Stannis  Baratheon,  nici  Jon  Snow  n-ar  avea  motiv  să 
se  întrebe  de  ce  a  fost  trimis  Osney  la  Zid.  Ea  va  avea  grijă  ca  Ser  Osmund  să  fie 
cel  care-şi  va  descoperi  fratele  cu  micuţa  regină;  în  felul  acesta,  nu  va  trebui  pusă 
la  îndoială  şi  loialitatea  celorlalţi  doi  fraţi  Kettleblack.  De  m-  ar  putea  vedea  tata 
acum,  nu  s-ar  mai  grăbi  aşa  să  mă  mărite  din  nou.  Păcat  că  e  mort  de- a  binelea. 
El  şi  Robert,  Jon  Arryn,  Ned  Stark,  Renly  Baratheon,  toţi  morţi.  Numai  Tyrion  e 
în  viaţă,  şi  nu  pentru  mult  timp. 

în  seara  aceea  regina  o  chemă  pe  Lady  Merryweather  în  dormitorul  ei. 

—  Vrei  o  cupă  de  vin?  o  întrebă  ea.  Una  mică. 
Femeia  din  Myr  râse. 

—  Una  mare. 

—  Mâine  vreau  să-i  faci  o  vizită  nurorii  mele,  spuse  Cersei  în  timp  ce  Dorcas 
o  îmbrăca  pentru  culcare. 

—  Lady  Margaery  se  bucură  întotdeauna  să  mă  vadă. 

—  Ştiu.  Regina  nu  putu  să  nu  remarce  eleganţa  cu  care  se  referea  Taena  la 
soţioara  lui  Tommen.  Spune-i  că  am  trimis  şapte  lumânări  din  ceară  de  albine  la 
Septul  lui  Baelor,  în  memoria  dragului  nostru  înalt  Septon. 

Taena  râse. 

—  Dacă  e  pe-aşa,  ea  va  trimite  şaptezeci  şi  şapte  de  lumânări,  ca  să  nu  fie 
depăşită. 

—  Voi  fi  foarte  supărată  dacă  n-o  face,  spuse  regina,  zâmbind.  Spune-i,  de 
asemenea,  că  are  un  admirator  secret,  un  cavaler  atât  de  fascinat  de  frumuseţea  ei 
încât  nu  poate  dormi  noaptea. 

—  Aş  putea  să  te  întreb,  înălţimea  Ta,  cine  este  acest  cavaler?  Ochii  negri  ai 
Taenei  sclipiră  maliţios.  Ar  putea  să  fie  Ser  Osney? 

—  Ar  putea,  răspunse  regina,  dar  nu-i  oferi  numele  pe  tavă.  Fă-o  să-1  stoarcă 
de  la  tine.  Faci  asta? 

—  Dacă-ţi  face  plăcere.  Asta  e  tot  ce  doresc,  înălţimea  Ta. 

Afară  se  stârnea  un  vânt  rece.  Rămaseră  treze  târziu,  până  spre  dimineaţă,  bând 
vin  auriu  de  Arbor  şi  spunându-şi  una  alteia  poveşti.  Taena  se  chercheli  destul  de 
bine,  iar  Cersei  scoase  de  la  ea  numele  iubitului  ei  de  taină.  Era  un  căpitan  de  vas 
din  Myr,  pe  jumătate  pirat,  cu  părul  negru  până  la  umeri  şi  o  cicatrice  pe  faţă,  de 
la  bărbie  până  la  ureche. 

—  De  o  sută  de  ori  i-am  spus  nu,  iar  el  a  spus  da,  îi  povesti  cealaltă  femeie, 
până  când  am  spus  da  şi  eu.  Nu  era  genul  de  bărbat  pe  care  să-1  refuzi. 

—  Cunosc  genul,  spuse  regina,  cu  un  zâmbet  strâmb. 

—  înălţimea  Ta  a  cunoscut  vreodată  un  asemenea  bărbat,  mă  întreb? 

—  Robert,  minţi  ea,  gândindu-se  la  Jaime. 

Cu  toate  acestea,  când  închise  ochii,  celălalt  frate  îi  apăru  în  vis,  împreună  cu 
cei  trei  neghiobi  nenorociţi  cu  care  îşi  începuse  ziua.  în  vis,  capul  lui  Tyrion  era 
cel  pe  care  i-1  aduseseră  în  sac.  Se  făcea  că  poruncise  să  fie  turnat  în  bronz  şi  îl 
păstra  în  oala  ei  de  noapte. 

CĂPITANUL  DE  FIER 

Vântul  bătea  dinspre  nord  când  Victoria  Fierului  ocoli  promontoriul  şi  intră  în 
golful  sfânt  numit  Leagănul  Naggăi. 

Victarion  i  se  alătură  lui  Nute  Bărbierul,  la  pupa.  în  faţa  lor  se  înălţa  ţărmul 
sacru  al  Vechiului  Wyk  şi  dealul  împădurit  de  deasupra  lui,  unde  coastele  Naggăi 
se  ridicau  din  pământ  ca  trunchiurile  unor  imenşi  copaci  albi,  groase  cât  catargul 
unei  galere  şi  de  două  ori  mai  înalte. 

Oasele  Castelului  Regelui  Cenuşiu.  Victarion  simţea  vraja  locului. 

—  Balon  a  stat  sub  oasele  acelea  când  s-a  proclamat  rege,  îşi  aminti  el.  Ajurat 
să  ne  recâştige  libertatea,  iar  Târle  Cel-de-Trei-Ori-înecat  i-a  aşezat  o  coroană  de 
lemn  plutitor  pe  cap.  BALON!  au  strigat.  BALON!  BALON  REGE! 

—  Vor  striga  numele  tău  la  fel  de  tare,  spuse  Nute. 

Victarion  încuviinţă  din  cap,  deşi  nu  împărtăşea  siguranţa  Bărbierului.  Balon  a 
avut  trei  fii  şi  o  fiică  pe  care  a  iubit- o  nespus. 

Asta  le  spusese  căpitanilor  săi,  la  Moat  Cailin,  când  îl  îndemnaseră  pentru 
prima  oară  să  revendice  Stânca  Mării. 

—  Fiii  lui  Balon  sunt  morţi,  susţinuse  Ralf  Stonehouse  cel  Roşu,  iar  Asha  e 
femeie.  Tu  ai  fost  braţul  drept,  puternic,  al  tatălui  tău,  trebuie  să  ridici  sabia  pe 
care  el  a  lăsat-o  să  cadă. 

Când  Victarion  le  amintise  că  Balon  îi  poruncise  să  apere  Moat  Cailin 
împotriva  oamenilor  Nordului,  Ralf  Kenning  spusese: 

—  Lupii  sunt  înfrânţi,  stăpâne.  La  ce  bun  să  câştigi  această  mlaştină  şi  să 
pierzi  insulele? 

Iar  Ralf  Şchiopul  adăugase: 

—  Ochi-de-Cioară  e  plecat  de  prea  multă  vreme.  Nu  ne  cunoaşte. 

Euron  Greyjoy,  Rege  al  Insulelor  şi  al  Nordului.  Gândul  îi  deşteptase  în  inimă 
o  veche  furie,  şi  totuşi. . . 

—  Cuvintele  sunt  vânt,  le  spusese  Victarion,  şi  singurul  vânt  bun  e  cel  care  ne 
umflă  pânzele.  Vreţi  să  mă  lupt  cu  Ochi-de-Cioară?  Frate  împotriva  fratelui,  un 
om  de  fier  împotriva  altui  om  de  fier?  Euron  era  totuşi  fratele  lui  mai  mare, 
oricâtă  vrajbă  ar  fi  fost  între  ei.  Nu  e  om  mai  blestemat  decât  fratricidul. 

Dar,  când  venise  chemarea  lui  Părumed,  chemarea  la  plebiscit,  atunci  totul  se 
schimbase.  Aeron  vorbeşte  prin  glasul  Zeului  înecat,  îşi  reamintise  Victarion,  şi 
dacă  Zeul  înecat  vrea  ca  eu  să  stau  pe  Stânca  Mării... 

în  ziua  următoare  îi  dăduse  lui  Ralf  Kenning  comanda  la  Moat  Cailin  şi 
plecase  pe  uscat  spre  Râul  Febra,  unde,  printre  stuf  şi  sălcii,  se  afla  Flota  de  Fier. 
Mările  agitate  şi  vânturile  capricioase  îl  întârziaseră,  dar  pierduse  o  singură 
corabie  şi  era  acasă. 

Tristeţea  şi  Răzbunarea  Fierului  erau  în  spatele  Victoriei  de  Fier  când  trecu  de 
promontoriu.  în  urma  lor  veneau  Mâna  Dură,  Vântul  de  Fier,  Fantoma  Cenuşie, 
Lordul  Quellon,  Lordul  Vickon,  Lordul  Dagon  şi  celelalte  nouă  zecimi  din  Flota 
de  Fier,  plutind  pe  valurile  fluxului  de  seară,  într-o  coloană  dezlânată  care  se 
întindea  pe  multe  leghe  în  urmă.  Privindu-le  pânzele,  Victarion  Greyjoy  era 
cuprins  de  mulţumire.  Nimeni  nu-şi  iubise  vreodată  soţia  nici  pe  jumătate  cât  îşi 
iubea  Lordul  Căpitan  corăbiile. 

De-a  lungul  ţărmului  sacru  al  Vechiului  Wyk,  corăbii  lungi,  cu  catargele 
ridicate  ca  nişte  suliţe,  mărgineau  ţărmul  cât  vedeai  cu  ochii.  în  apele  mai  adânci 
pluteau  trofeele:  bărci  de  pescuit,  caravele  şi  galere  dobândite  în  jafuri  sau 
războaie,  prea  mari  ca  să  se  apropie  de  mal.  La  pupa,  la  prora  şi  pe  catarge 
fluturau  stindarde  cunoscute. 

Nute  Bărbierul  miji  ochii  către  ţărm. 

—  Aceea  e  Cântecul  Mării,  corabia  Lordului  Harlaw?  Bărbierul  era  un  om 
îndesat,  cu  picioare  crăcănate  şi  braţe  lungi,  dar  ochii  lui  nu  erau  la  fel  de  ageri  ca 
în  tinereţe.  Pe  vremea  aceea,  arunca  un  topor  atât  de  bine  încât  se  spunea  că  te 
putea  bărbieri  cu  el. 

—  Cântecul  Mării,  da.  Se  părea  că  Rodrik  Cititorul  îşi  lăsase  cărţile.  Iar  acolo 
e  Tunetul  bătrânului  Drumm,  cu  Zburătorul  Nopţii  a  lui  Blacktyde  după  ea.  Ochii 
lui  Victarion  erau  la  fel  de  pătrunzători  ca  întotdeauna.  Chiar  şi  cu  velele  strânse 
şi  flamurile  atârnând,  le  ştia,  aşa  cum  îi  şedea  bine  Lordului  Căpitan  al  Flotei  de 
Fier.  Şi  Aripioară  de  Argint.  Vreo  rudă  a  lui  Sawane  Botley. 

Ochi-de-Cioară  îl  înecase  pe  Lordul  Botley,  din  câte  auzise  Victarion,  iar 
moştenitorul  lui  murise  la  Moat  Cailin,  însă  mai  avusese  fraţi  şi  alţii  fii.  Câţi? 
Patru?  Nu,  cinci  şi  niciunul  n-are  vreun  motiv  să-l  iubească  pe  Ochi-de-Cioară. 

Iar  apoi  o  zări  pe  ea,  o  galeră  cu  un  singur  catarg,  suplă  şi  joasă,  cu  o  carenă 
roşu-închis.  Pânzele  ei,  acum  strânse,  erau  negre  precum  cerul  fără  stele.  Chiar  şi 
ancorată  Tăcerea  arăta  nemiloasă  şi  iute  în  acelaşi  timp.  La  prora  ei  se  afla  o 
fecioară  de  fier,  cu  un  braţ  întins.  Avea  talia  mlădioasă,  sânii  ridicaţi  şi  semeţi, 
picioarele  lungi  şi  bine  legate.  O  coamă  de  păr  negru  de  fier,  răvăşită  de  vânt,  i  se 
revărsa  pe  umeri,  iar  ochii  îi  erau  din  perle,  însă  nu  avea  gură. 

Palmele  lui  Victarion  se  strânseră  în  pumni.  Omorâse  în  bătaie  patru  oameni 
cu  mâinile  acelea,  şi  o  nevastă,  pe  deasupra.  Deşi  avea  chiciură  în  păr,  era  la  fel 
de  puternic  ca  întotdeauna,  cu  un  piept  de  taur  şi  un  pântece  plat,  de  flăcău. 
Ucigaşul  unei  rude  e  blestemat  în  ochii  zeilor  şi  ai  oamenilor,  îi  reamintise  Balon 
în  ziua  când  îl  trimisese  pe  Euron  pe  mare. 

—  E  aici,  îi  spuse  Victarion  Bărbierului.  Coboară  velele.  Continuăm  doar  cu 
vâslele.  Ordonă  Tristeţii  şi  Răzbunării  Fierului  să  stea  între  Tăcerea  şi  mare. 
Restul  flotei  să  izoleze  golful.  Nimeni  nu  pleacă  decât  la  comanda  mea,  nici  om, 
nici  cioară. 

Oamenii  de  la  ţărm  le  zăriseră  pânzele.  Strigătele  de  bun  venit  ale  rudelor  şi 
prietenilor  răsunară  peste  golf.  Dar  nu  dinspre  Tăcerea.  Pe  puntea  ei,  un  echipaj 
pestriţ  de  muţi  şi  corcituri  nu  scoase  nicio  vorbă  în  timp  ce  Victoria  Fierului  se 
apropia.  Bărbaţi  negri  ca  smoala  şi  alţii,  îndesaţi  şi  păroşi  ca  maimuţele  din 
Sothoros,  se  holbau  la  Victarion.  Monştri,  gândi  el. 

Aruncară  ancora  la  douăzeci  de  metri  de  Tăcerea. 

—  Coborâţi  o  barcă,  vreau  să  merg  pe  ţărm. 

îşi  prinse  centura  în  timp  ce  vâslaşii  îşi  ocupau  locurile.  Sabia  lungă  i  se 
odihnea  pe  un  şold,  un  pumnal  pe  celălalt.  Nute  Bărbierul  îi  prinse  Lordului 
Căpitan  mantia  pe  umeri.  Era  făcută  din  nouă  straturi  de  brocart  auriu,  cusut  în 
forma  krakenului  Casei  Greyjoy,  cu  braţele  atârnându-i  până  la  călcâie.  Pe 
dedesubt,  purta  o  cămaşă  grea  de  zale  gri  peste  piele  fiartă,  neagră.  La  Moat 
Cailin  se  obişnuise  să  poarte  zale  zi  şi  noapte.  Durerea  de  umeri  şi  de  spate  era 
mai  uşor  de  suportat  decât  maţele  însângerate.  Era  de-ajuns  să  fii  zgâriat  de 
săgeţile  otrăvite  ale  diavolilor  smârcurilor  şi,  câteva  ore  mai  târziu,  făceai  pe  tine 
şi  urlai,  cu  viaţa  scurgându-ţi-se  printre  picioare,  în  şuvoaie  roşii  şi  maronii. 
Oricine  va  câştiga  Stânca  Mării,  am  să  mă  ocup  de  diavolii  smârcurilor. 

Victarion  îşi  aşeză  pe  cap  un  coif  înalt  şi  negru  de  război,  făurit  în  forma  unui 

kraken  de  fier,  cu  braţele  ce  i  se  încolăceau  în  jurul  obrajilor  pentru  a  i  se  întâlni 
sub  bărbie.  Până  isprăvi,  barca  era  pregătită. 

—  Las  cuferele  în  seama  ta,  îi  spuse  lui  Nute,  trecând  peste  parapet.  Ai  grijă  să 
fie  bine  păzite.  Multe  atârnă  de  aceste  cufere. 

—  Cum  porunceşti,  înălţimea  Ta. 
Victarion  îi  întoarse  o  privire  încruntată. 

—  încă  nu  sunt  rege. 
Coborî  în  barcă. 

Aeron  Părumed  îl  aştepta  în  valuri,  cu  plosca  de  apă  atârnată  sub  un  braţ. 
Preotul  era  înalt  şi  sfrijit,  dar  mai  scund  decât  Victarion.  Nasul  îi  răsărea  ca  o 
aripioară  de  rechin  de  pe  faţa  osoasă,  iar  ochii  îi  erau  de  fier.  Barba  îi  ajungea 
până  la  brâu  şi  funii  de  păr  încâlcit  îi  plesneau  picioarele  când  bătea  vântul. 

—  Frate,  spuse  el,  în  timp  ce  valurile  se  spărgeau  albe  şi  reci  în  jurul  gleznelor 
lor,  ce  e  mort  nu  poate  muri  niciodată. 

—  Ci  învie,  mai  tare  şi  mai  puternic.  Victarion  îşi  scoase  coiful  şi  îngenunche. 
Apele  golfului  îi  umplură  cizmele  şi  îi  udară  pantalonii,  în  timp  ce  Aeron  îi  turna 
un  şuvoi  de  apă  sărată  pe  frunte.  Şi  astfel  se  rugară. 

—  Unde  e  fratele  tău  Ochi-de-Cioară?  îl  întrebă  Lordul  Căpitan  pe  Aeron 
Părumed  când  rugăciunile  se  încheiară. 

—  Al  lui  e  cortul  imens  de  brocart,  acolo  unde  e  cea  mai  mare  hărmălaie.  Se 
înconjoară  de  necredincioşi  şi  de  monştri,  mai  rău  decât  înainte.  în  el,  sângele 
tatălui  nostru  s-a  stricat. 

—  Şi  al  mamei  noastre.  Victarion  nu  voia  să  vorbească  despre  fratricid  aici,  în 
acest  loc  al  zeilor,  sub  oasele  Naggăi  şi  sub  Castelul  Regelui  Cenuşiu,  dar  în 
multe  nopţi  se  visa  vârând  un  pumn  înmănuşat  în  zale  în  faţa  zâmbitoare  a  lui 
Euron,  până  când  carnea  se  despica  şi  sângele  lui  rău  curgea  roşu  şi  nestăpânit. 
N-am  voie.  I-am  jurat  lui  Balon.  Au  venit  toţi?  îl  întrebă  pe  cuviosul  său  frate. 

—  Toţi  cei  care  contează.  Căpitanii  şi  regii.  Pe  insulele  de  fier  erau  unul  şi 
acelaşi  lucru,  căci  fiecare  căpitan  era  rege  pe  puntea  lui  şi  fiecare  rege  trebuia  să 
fie  căpitan.  Ai  de  gând  să  revendici  coroana  tatălui  nostru? 

Victarion  se  imagină  aşezat  pe  Stânca  Mării. 

—  Dacă  asta  vrea  Zeul  înecat. 

—  Valurile  vor  vorbi,  spuse  Aeron  Părumed,  îndepărtându-se.  Ascultă 
valurile,  frate. 

—  Da.  Se  întreba  cum  ar  suna  numele  lui  şoptit  de  valuri  şi  strigat  de  căpitani 
şi  de  regi.  De  cupa  va  ajunge  în  mâna  mea,  n-am  s-o  las  deoparte.  O  mulţime  se 
adunase  în  jurul  lui,  să-i  ureze  succes  şi  să-i  intre  în  graţii.  Victarion  văzu  oameni 
de  pe  toate  insulele:  membri  ai  Caselor  Blacktyde,  Tawney,  Orkwood,  Stonetree, 
Wynch  şi  multe  altele.  Casa  Goodbrother  de  la  Vechiul  Wyk,  Casa  Goodbrother 
de  la  Marele  Wyk  şi  Casa  Goodbrother  de  la  Orkmont,  toate  veniseră.  Cei  din 
Casa  Codd  erau  acolo,  deşi  orice  om  la  locul  lui  îi  dispreţuia.  Modeşti  oameni  ai 

Caselor  Shepherd,  Weaver  şi  Netley  stăteau  umăr  lângă  umăr  cu  oameni  din  Case 
străvechi  şi  mândre.  Veniseră  până  şi  modeştii  Humble,  sângele  sclavilor  şi  al 
soţiilor  de  sare.  Un  Volmark  îl  bătu  pe  Victarion  peste  spate,  doi  Sparri  îi  îndesară 
o  ploscă  de  vin  în  mâini.  Bău  cu  nesaţ,  se  şterse  la  gură  şi  se  lăsă  dus  la  focurile 
lor,  ca  să  le  asculte  discuţiile  despre  război,  despre  coroane  şi  jafuri,  despre  gloria 
şi  libertatea  domniei  sale. 

In  noaptea  aceea,  oamenii  Flotei  de  Fier  ridicară  un  cort  imens  din  pânză  de 
vele  deasupra  liniei  fluxului,  pentru  ca  Victarion  să  poată  să  ospăteze  zeci  de 
căpitani  renumiţi  cu  ied  proaspăt,  cod  sărat  şi  homar.  Aeron  veni  şi  el.  Mâncă 
peşte  şi  bău  apă,  pe  când  ceilalţi  căpitani  dădeau  pe  gât  bere  cât  să  înece  toată 
Flota  de  Fier.  Mulţi  îi  promiseră  glasurile  lor:  Fralegg  Voinicul,  isteţul  Allyn 
Sharp,  cocoşatul  Hotho  Harlaw.  Hotho  îi  oferi  o  fiică,  să-i  fie  regină. 

—  N-am  noroc  cu  soţiile,  îi  spuse  Victarion.  Prima  lui  soţie  murise  pe  patul  de 
naştere,  dăruindu-i  o  fiică  născută  moartă.  Cea  de-a  doua  fusese  răpusă  de  vărsat. 
Iar  cea  de-a  treia... 

—  Un  rege  trebuie  să  aibă  un  moştenitor,  insistă  Hotho.  Ochi-de-Cioară  aduce 
cu  el  trei  fii  la  plebiscitul  regal. 

—  Bastarzi  şi  corcituri.  Câţi  ani  are  această  fiică? 

—  Doisprezece,  răspunse  Hotho.  Frumoasă  şi  roditoare,  abia  îmbobocită,  cu 
părul  de  culoarea  mierii.  Are  sânii  încă  mici,  dar  are  şolduri  bune.  Seamănă  cu 
mama  ei  mai  mult  decât  cu  mine. 

Victarion  ştia  că  asta  însemna  că  fata  nu  avea  cocoaşă.  Cu  toate  acestea,  când 
încercă  să  şi-o  imagineze,  n-o  văzu  în  faţa  ochilor  decât  pe  soţia  pe  care  o 
omorâse.  Plânsese  la  fiecare  lovitură  pe  care  i-o  dăduse,  şi  apoi  o  dusese  lângă 
stânci,  s-o  dea  crabilor. 

—  Mă  voi  uita  bucuros  la  fată  după  ce  mă  văd  încoronat,  spuse  el.  Era  tocmai 
cât  îndrăznea  să  spere  Hotho,  care  se  îndepărtă  mulţumit,  târşâindu-şi  picioarele. 

Baelor  Blacktyde  era  mai  greu  de  mulţumit.  Stătea  lângă  cortul  lui  Victarion, 
în  tunica  lui  din  lână  de  miel  pestriţă,  în  negru  şi  verde,  frumos  şi  cu  faţa  netedă 
ca  întotdeauna.  Purta  o  mantie  de  zibelină,  prinsă  cu  o  stea  de  argint  în  şapte 
colţuri.  Fusese  vreme  de  opt  ani  ostatic  în  Oraşul  Vechi  şi  se  întorsese  de  acolo  ca 
adept  al  celor  şapte  zei  verzi  ai  pământului. 

—  Balon  a  fost  nebun,  Aeron  e  şi  mai  nebun,  iar  Euron  e  cel  mai  nebun  dintre 
toţi,  decretă  Lordul  Baelor.  Dar  tu,  Lord  Căpitan?  Dacă  strig  numele  tău,  vei  pune 
capăt  acestui  război  nebun? 

Victarion  se  încruntă. 

—  Ai  vrea  să  plec  genunchiul? 

—  Dacă  e  nevoie.  Nu  putem  să  înfruntăm  singuri  întreg  Westerosul.  Regele 
Robert  a  dovedit  asta,  spre  durerea  noastră.  Balon  va  plăti  preţul  de  fier  pentru 
libertate,  spunea  el,  însă  femeile  noastre  au  cumpărat  coroanele  lui  Balon  cu 
paturi  goale.  Mama  mea  a  fost  una  ca  ele.  Vechea  Rânduială  a  pierit. 


239 


—  Ce  e  mort  nu  poate  muri  niciodată,  ci  se  ridică,  mai  tare  şi  mai  puternic. 
Peste  o  sută  de  ani,  oamenii  vor  cânta  despre  Balon  cel  Viteaz. 

—  Spune-i  Balon  Văduvitorul.  Aş  da  bucuros  libertatea  lui  pentru  un  tată.  Ai 
un  tată  să-mi  dai?  Când  Victarion  nu  răspunse,  Blacktyde  mârâi  şi  se  îndepărtă. 

Cortul  deveni  dogoritor  şi  plin  de  fum.  Doi  dintre  fiii  lui  Gorold  Goodbrother 
răsturnară  o  masă,  bătându-se.  Will  Humble  pierdu  o  prinsoare  şi  fu  nevoit  să-şi 
mănânce  gheata.  Micul  Lenwood  Tawney  îl  acompanie  la  vioară  pe  Ronny 
Weaver  care  cântă  Cupa  însângerată,  Ploaie  de  oţel  şi  alte  cântece  vechi.  Qarl 
Fecioara  şi  Eldred  Codd  se  distrau  cu  dansul  degetelor.  Un  hohot  de  râs  izbucni 
când  unul  dintre  degetele  lui  Eldred  căzu  în  cupa  de  vin  a  lui  Ralf  Şchiopul. 

Printre  cei  care  râdeau  se  afla  o  femeie.  Victarion  se  ridică  şi  o  văzu  lângă 
intrarea  cortului,  şoptindu-i  ceva  la  ureche  lui  Qarl  Fecioara,  făcându-1  să  râdă. 
Sperase  că  nu  va  fi  atât  de  nesăbuită  încât  să  vină  aici,  dar,  văzând-o,  nu-şi  putu 
stăpâni  un  zâmbet. 

—  Ashal  strigă  el  pe  un  ton  poruncitor.  Nepoată! 

Asha  îşi  croi  drum  spre  el,  suplă  şi  mlădioasă  în  cizme  de  piele  pătate  de  sare, 
pantaloni  verzi  de  lână,  o  tunică  maro,  vătuită,  şi  un  pieptar  din  piele  pe  jumătate 
desfăcut. 

—  Unchiule.  Asha  Greyjoy  era  înaltă  pentru  o  femeie,  dar  trebui  să  se  ridice 
pe  vârfuri  ca  să-1  sărute  pe  obraz.  Mă  bucur  să  te  văd  la  plebiscitul  pentru  alegerea 
reginei. 

—  A  reginei?  Victarion  râse.  Ai  băut,  nepoată?  Şezi.  Nu  ţi-am  văzut  Vântul 
Negru  la  ţărm. 

—  Am  acostat-o  la  baza  castelului  lui  Norne  Goodbrother  şi  am  străbătut 
insula  călare.  Se  aşeză  pe  un  taburet  şi  se  servi  fără  să  fie  invitată  din  vinul  lui 
Nute  Bărbierul.  Acesta  nu  protestă:  beat,  căzuse  sub  masă  cu  ceva  vreme  în  urmă. 
Cine  e  la  Moat  Cailin? 

—  Ralf  Kenning.  Cu  Tânărul  Lup  mort,  doar  diavolii  smârcurilor  mai  rămân 
să  ne  năpăstuiască. 

—  Casa  Stark  nu  a  dat  singurii  oameni  ai  Nordului.  Tronul  de  Fier  1-a  numit  pe 
Lordul  Dreadfortului  Păzitor  al  Nordului. 

—  Vrei  să-mi  dai  lecţii  despre  război?  Luptam  în  bătălii  pe  când  tu  sugeai 
laptele  mamei. 

—  Şi  ai  şi  pierdut  bătălii.  Asha  sorbi  din  vin.  Lui  Victarion  nu-i  plăcea  să  i  se 
reamintească  de  Insula  Frumoasă. 

—  Oricine  trebuie  să  piardă  o  bătălie  în  tinereţe,  ca  să  nu  piardă  un  război  la 
bătrâneţe.  Sper  că  n-ai  venit  să  revendici  coroana? 

Ea  îl  tachina  cu  un  zâmbet. 

—  Şi  dacă  am  venit? 

—  Unii  îşi  amintesc  de  tine  de  pe  vremea  când  erai  mică,  înotând  goală  în 
mare  şi  jucându-te  cu  păpuşa. 

—  M-am  jucat  şi  cu  topoare. 

—  Aşa  e,  fu  el  nevoit  s-o  aprobe,  dar  o  femeie  are  nevoie  de  un  soţ,  nu  de  o 
coroană.  Când  voi  fi  rege,  am  să-ţi  dau  unul. 

—  Unchiul  e  bun  cu  mine.  Să-ţi  găsesc  o  nevastă  drăguţă  când  voi  fi  regină? 

—  N-am  noroc  la  neveste.  De  când  eşti  aici? 

—  De  suficient  de  mult  timp  ca  să  văd  că  unchiul  Părumed  a  deşteptat  mai 
mulţi  decât  intenţiona.  Casa  Drumm  are  de  gând  să  ridice  pretenţii,  iar  Târle 
Cel-de-Trei-Ori-înecat  a  fost  auzit  spunând  că  Maron  Volmark  e  adevăratul 
moştenitor  pe  linia  lui  Harren  cel  Negru. 

—  Regele  trebuie  să  fie  un  kraken. 

—  Ochi-de-Cioară  e  kraken.  Fratele  mai  mare  are  întâietate  faţă  de  cel  mai 
mic.  Asha  se  aplecă  spre  el.  Dar  eu  sunt  născută  din  trupul  Regelui  Balon,  aşa  că 
eu  am  întâietate  faţă  de  amândoi.  Ascultă- mă,  unchiule. . . 

Dar  apoi  se  lăsă  dintr-odată  tăcerea.  Cântecul  se  opri,  Micul  Lenwood  Tawney 
coborî  scripca,  oamenii  întoarseră  capetele.  Până  şi  zornăitul  farfuriilor  şi  al 
cuţitelor  încetă. 

O  duzină  de  nou-veniţi  pătrunseră  în  cortul  de  ospăţ.  Victarion  îi  văzu  pe  Jon 
Myre  Mutră-Acră,  Torwold  Dinte -Negru,  Lucas  Codd  Stângaciul.  Germund 
Botley  îşi  încrucişa  braţele  peste  platoşa  aurită  pe  care  o  luase  de  la  un  căpitan 
Lannister  în  timpul  primei  rebeliuni  a  lui  Balon.  Orkwood  de  Orkmont  stătea 
lângă  ei.  în  spatele  lor  erau  Stonehand,  Quellon  Humble  şi  Vâslaşul  Roşu,  cu 
părul  lui  învăpăiat  împletit  în  cosiţe.  Erau  acolo  şi  Ralf  Shepherd  şi  Ralf  de 
Lordsport  şi  Qarl  Sclavul. 

Şi  Ochi-de-Cioară,  Euron  Greyjoy. 

E  neschimbat,  gândi  Victarion.  Arată  la  fel  ca  în  ziua  când  şi- a  râs  de  mine  şi 
a  plecat.  Euron  era  cel  mai  chipeş  dintre  fiii  Lordului  Quellon  şi  trei  ani  de  exil  nu 
schimbaseră  asta.  Avea  încă  părul  negru  ca  marea  nopţii,  fără  niciun  fir  alb,  iar 
faţa  îi  era  la  fel  de  netedă  şi  de  palidă  pe  sub  îngrijită  barbă  întunecată.  Un  petic 
de  piele  neagră  îi  acoperea  ochiul  stâng,  dar  ochiul  drept  al  lui  Euron  era  albastru 
ca  un  cer  de  vară. 

Ochiul  lui  zâmbitor,  gândi  Victarion. 

—  Ochi-de-Cioară,  zise  el. 

—  Rege  Ochi-de-Cioară,  frăţioare.  Euron  zâmbi.  în  lumina  lămpii,  buzele  îi 
păreau  foarte  întunecate,  vinete  şi  albastre. 

—  Nu  vom  avea  niciun  rege  decât  cel  ales  prin  plebiscit.  Părumed  se  ridică. 
Niciun  om  necredincios. . . 

—  ...  nu  poate  sta  pe  Stânca  Mării,  da.  Euron  îşi  roti  privirea  prin  cort. 
întâmplarea  face  să  stau  destul  de  des  pe  Stânca  Mării  în  ultima  vreme.  Nu  ridică 
niciun  fel  de  obiecţii.  Ochiul  său  zâmbitor  sclipea.  Cine  ştie  mai  multe  despre  zei 
decât  mine?  Zei-cai  şi  zei-foc,  zei  făcuţi  din  aur  cu  ochi  de  nestemate,  sculptaţi 
din  lemn  de  cedru,  zei  dăltuiţi  în  munte,  zei  de  aer...  Pe  toţi  îi  cunosc.  Le -am 

văzut  popoarele  împodobindu-i  cu  ghirlande  de  flori  şi  vărsând  sângele  caprelor  şi 
taurilor  şi  copiilor  în  numele  lor.  Şi  le-am  auzit  rugăciunile,  rostite  în  zeci  de 
limbi.  Vindecă-mi  piciorul  veştejit,  fa-o  pe  fecioară  să  mă  iubească,  dă-mi  un  fiu 
sănătos.  Salvează-mă,  ajută-mă,  fă-mă  bogat. . .  apără-mă!  Apără-mă  de  vrăjmaşii 
mei,  apără-mă  de  întuneric,  apără-mă  de  viermii  din  burtă,  de  lorzii  călăreţi,  de 
stăpânii  de  sclavi,  de  mercenarii  de  la  uşa  mea.  Apără-mă  de  Tăcere.  Râse. 
Necredincios?  Păi,  Aeron,  eu  sunt  cel  mai  credincios  om  care  a  ridicat  vreodată 
ancora!  Tu  slujeşti  un  singur  zeu,  Părumed,  dar  eu  am  slujit  zece  mii.  De  la  Ib  la 
Asshai,  unde  oamenii  văd  pânzele  mele,  se  roagă. 
Preotul  ridică  un  deget  osos. 

—  Se  roagă  la  copaci  şi  zei  auriţi  şi  la  monştri  cu  capete  de  ţapi.  Zei  falşi. . . 

—  întocmai,  spuse  Euron,  şi  pentru  acest  păcat  îi  omor  pe  toţi.  Le  vărs  sângele 
în  mare  şi  îmi  sădesc  sămânţa  în  femeile  lor  care  urlă.  Micii  lor  zei  nu  mă  pot 
opri,  aşadar  e  limpede  că  sunt  idoli  falşi.  Sunt  mai  cucernic  chiar  decât  tine, 
Aeron.  Poate  că  tu  ar  trebui  să  îngenunchezi  în  faţa  mea,  pentru  binecuvântare. 

Vâslaşul  Roşu  râse  zgomotos  la  auzul  acestor  vorbe,  iar  ceilalţi  îi  ţinură  isonul. 

—  Proşti,  spuse  preotul,  proşti  şi  sclavi  şi  orbi,  asta  sunteţi.  Nu  vedeţi  ce  aveţi 
în  faţa  voastră? 

—  Un  rege,  spuse  Quellon  Humble. 

Părumed  scuipă  şi  se  pierdu  în  noapte,  cu  paşi  mari.  După  ce  plecă, 
Ochi-de-Cioară  îşi  întoarse  ochiul  zâmbitor  spre  Victarion. 

—  Lord  Căpitan,  n-ai  niciun  cuvânt  de  bun  venit  pentru  fratele  tău  de  multă 
vreme  plecat?  Nici  tu,  Asha?  Ce  face  nobila  ta  mamă? 

—  Rău,  răspunse  Asha.  Cineva  a  făcut-o  văduvă. 
Euron  ridică  din  umeri. 

—  Eu  am  auzit  că  Zeul  Furtunii  a  fost  cel  care  i-a  adus  lui  Balon  pieirea.  Cine 
e  acest  om  care  1-a  omorât?  Spune-mi  cum  îl  cheamă,  nepoată,  ca  să  mă  pot 
răzbuna. 

Asha  se  ridică  în  picioare. 

—  Ştii  cum  îl  cheamă,  la  fel  de  bine  ca  mine.  Trei  ani  ai  fost  plecat  şi  totuşi 
Tăcerea  se  întoarce  la  o  zi  după  moartea  nobilului  meu  tată. 

—  Mă  acuzi  pe  mine?  întrebă  Euron  blajin. 

—  Ar  trebui?  Asprimea  din  glasul  Ashei  îl  făcu  pe  Victarion  să  se  încrunte. 
Era  periculos  să-i  vorbeşti  aşa  lui  Ochi-de-Cioară,  chiar  dacă  ochiul  său  zâmbitor 
sclipea  amuzat. 

—  Poruncesc  eu  vânturilor?  îşi  întrebă  Euron  supuşii. 

—  Nu,  înălţimea  Ta,  răspunse  prompt  Orkwood  de  Orkmont. 

—  Niciun  om  nu  porunceşte  vânturilor,  întări  Germund  Botley. 

—  Aş  vrea  să  poţi,  adăugă  Vâslaşul  Roşu.  Ai  naviga  oriunde  ai  vrea  şi  n-ai  fi 
niciodată  oprit. 

—  Ai  auzit,  din  gurile  a  trei  bărbaţi  viteji,  spuse  Euron.  Tăcerea  era  pe  mare 

când  a  murit  Balon.  Dacă  te  îndoieşti  de  cuvântul  unui  unchi,  eşti  liberă  să-mi 
întrebi  echipajul. 

—  Un  echipaj  de  muţi.  Da,  asta  mi-ar  fi  de  folos. 

—  Ţi-ar  fi  de  folos  un  soţ.  Euron  se  întoarse  din  nou  către  însoţitorii  lui. 
Torwold,  nu-mi  aduc  aminte,  tu  ai  nevastă? 

—  Una  şi  bună.  Torwold  Dinte -Negru  zâmbi,  arătând  de  unde  i  se  trăgea 
numele. 

—  Eu  sunt  neînsurat,  anunţă  Lucas  Codd  Stângaciul. 

—  Şi  nu  e  de  mirare,  spuse  Asha.  Toate  femeile  îi  dispreţuiesc  pe  cei  din  Casa 
Codd.  Nu  te  uita  aşa  trist  la  mine,  Lucas.  încă  mai  ai  mâna  aia  celebră.  Asha  făcu 
o  mişcare  obscenă  cu  pumnul. 

Codd  înjură,  până  când  Ochi-de-Cioară  îl  prinse  de  piept. 

—  A  fost  politicos,  Asha?  L-ai  rănit  pe  Lucas  în  adâncul  sufletului. 

—  E  mai  uşor  decât  să-i  rănesc  mădularul.  Arunc  securea  la  fel  de  bine  ca 
oricare  bărbat,  dar  când  ţinta  e  aşa  de  mică. . . 

—  Fata  şi-a  pierdut  minţile,  pufni  Jon  Myre  Mutră-Acră.  Balon  a  lăsat-o  să  se 
creadă  bărbat. 

—  Tatăl  tău  a  făcut  aceeaşi  greşeală  cu  tine,  replică  imediat  Asha. 

—  Dă-mi-o  mie,  Euron,  sugeră  Vâslaşul  Roşu.  Am  s-o  bat  până  i  se  face 
fundul  roşu  ca  părul  meu. 

—  încearcă  numai,  spuse  Asha,  şi  o  să  ţi  se  spună  Eunucul  Roşu.  în  mână  avea 
un  topor.  îl  azvârli  în  aer  şi  îl  prinse  cu  dibăcie.  Iată  soţul  meu,  unchiule.  Orice 
bărbat  mă  vrea,  trebuie  să-1  ia  cu  el. 

Victarion  lovi  cu  pumnul  în  masă. 

—  Nu  vreau  vărsare  de  sânge  aici.  Euron,  ia-ţi. . .  căţeluşii. . .  şi  pleacă. 

—  Mă  aşteptam  la  o  primire  mai  călduroasă  din  partea  ta,  frăţioare.  Sunt 
fratele  tău  mai  mare. . .  şi  în  curând  voi  fi  regele  tău  de  drept. 

Victarion  se  întunecă  la  faţă. 

—  Când  se  va  anunţa  rezultatul  plebiscitului,  vom  vedea  cine  va  purta  coroana 
de  lemn. 

—  în  privinţa  asta  suntem  de  acord.  Euron  ridică  două  degete  către  peticul  care 
îi  acoperea  ochiul  stâng  şi  plecă.  Ceilalţi  îl  urmară  îndeaproape,  ca  nişte  câini  de 
pripas.  în  urma  lor  se  lăsă  tăcerea,  până  când  Micul  Lenwood  Tawney  îşi  luă 
scripca.  Vinul  şi  berea  începură  să  curgă  din  nou,  însă  mai  multor  oaspeţi  le 
trecuse  setea.  Eldred  Codd  se  strecură  afară,  legănându-şi  mâna  însângerată.  îl 
urmară  Will  Humble,  Hotho  Harlaw  şi  o  mare  parte  din  membrii  Casei 
Goodbrother. 

—  Unchiule.  Asha  îi  puse  o  mână  pe  umăr.  Haide  cu  mine  la  o  plimbare,  te 
rog. 

Afară  din  cort,  se  stârnise  vântul.  Norii  goneau  peste  faţa  palidă  a  lunii. 
Aduceau  cu  nişte  galere,  vâslind  din  greu.  Stelele  erau  puţine  şi  palide.  De-a 

lungul  ţărmului  se  odihneau  corăbii  lungi,  cu  catargele  înalte  ridicându-se  din 
valuri,  ca  o  pădure.  Victarion  le  auzea  carenele  scârţâind  când  se  aşezau  pe  nisip. 
Remarcă  geamătul  funiilor,  sunetul  flamurilor  fâlfâind.  Mai  departe,  în  apele  mai 
adânci  ale  golfului,  corăbii  mari  se  legănau  ancorate,  umbre  mohorâte  încununate 
de  ceţuri. 

Păşiră  alături  de-a  lungul  ţărmului,  chiar  deasupra  valurilor,  departe  de  tabere 
şi  de  focuri. 

—  Spune-mi  adevărul,  unchiule,  îi  ceru  Asha,  de  ce  a  plecat  Euron  aşa, 
dintr-odată? 

—  Ochi-de-Cioară  e  plecat  adesea  să  jefuiască. 

—  Nu  pentru  atât  de  mult  timp. 

—  A  pornit  cu  Tăcerea  spre  est.  O  călătorie  lungă. 

—  Am  întrebat  de  ce  a  plecat,  nu  unde.  Neprimind  niciun  răspuns,  Asha  spuse: 
Nu  eram  aici  când  Tăcerea  a  ridicat  ancora.  Pornisem  cu  Vântul  Negru  în  jurul 
Arborului,  către  Treptele  de  Piatră,  să  şterpelesc  câteva  fleacuri  de  la  piraţii  din 
Lys.  Când  m-am  întors,  Euron  era  plecat  şi  ultima  ta  soţie,  moartă. 

—  Era  doar  o  soţie  de  sare. 

Nu  mai  atinsese  altă  femeie  de  când  o  dăduse  crabilor.  Va  trebui  să-  mi  găsesc 
o  nevastă  când  voi  fi  rege.  O  nevastă  adevărată,  care  să- mi  fie  regină  şi  să- mi 
nască  fii.  Un  rege  trebuie  să  aibă  un  moştenitor. 

—  Tata  refuză  să  vorbească  despre  ea,  zise  Asha. 

—  Nu  foloseşte  la  nimic  să  vorbeşti  despre  lucruri  pe  care  nu  le  poţi  schimba. 
Subiectul  îl  obosea.  Am  văzut  corabia  lungă  a  Cititorului. 

—  Mi-am  folosit  toate  farmecele  ca  să-1  smulg  din  Turnul  Cărţii. 

Aşadar,  Casa  Harlaw  e  de  partea  ei.  Căutătura  încruntată  a  lui  Victarion  se 
adânci. 

—  Nu  poţi  spera  să  domneşti.  Eşti  femeie. 

—  Oare  de-aia  pierd  întotdeauna  concursurile  de  pişat?  Asha  râse.  Unchiule, 
mă  întristează  s-o  spun,  dar  s-ar  putea  să  ai  dreptate.  De  patru  zile  şi  patru  nopţi 
beau  cu  căpitanii  şi  cu  regii,  ascultând  ce  spun. . .  şi  ce  nu  vor  să  spună.  Oamenii 
mei  sunt  cu  mine,  şi  mulţi  din  Casa  Harlaw.  Tris  Botley  e  şi  el  de  partea  mea,  şi 
alţi  câţiva.  Nu  destui.  Lovi  o  piatră  cu  piciorul,  trimiţând-o  în  apă,  între  două 
corăbii.  M-am  hotărât  să  strig  numele  unchiului  meu. 

—  Care  dintre  ei?  vru  el  să  ştie.  Ai  trei. 

—  Patru.  Unchiule,  ascultă-mă.  îţi  voi  aşeza  coroana  de  lemn  pe  frunte  cu 
mâna  mea. . .  dacă  vei  fi  de  acord  să  împărţi  domnia. 

—  Să  împart  domnia?  Cum  vine  asta?  Nu  pricepea  ce  vrea  să  spună.  Vrea 
să- mi  fie  regină?  Victarion  se  pomeni  privind-o  pe  Asha  într-un  fel  în  care  n-o 
mai  privise  până  atunci.  îşi  simţea  bărbăţia  începând  să  se  întărească.  E  fiica  lui 
Balon,  gândi.  Şi-o  amintea  copilă,  aruncând  cu  toporul  în  uşă.  îşi  încrucişa  braţele 
peste  piept.  Pe  Stânca  Mării  nu  poate  sta  decât  un  singur  om. 

—  Atunci  să  stea  unchiul  meu,  spuse  Asha.  Voi  fi  în  spatele  tău,  să  te  păzesc  şi 
să-ţi  şoptesc  la  ureche.  Niciun  rege  nu  poate  domni  singur.  Chiar  şi  dragonii,  când 
au  stat  pe  Tronul  de  Fier,  au  avut  oameni  care  să-i  ajute.  Mâinile  Regelui. 
Lasă-mă  să-ţi  fiu  Mână,  unchiule. 

Niciun  Rege  al  Insulelor  nu  avusese  vreodată  nevoie  de  o  Mână,  cu  atât  mai 
puţin  de  una  care  să  fie  femeie.  Căpitanii  şi  regii  vor  râde  de  mine  la  băutură. 

—  De  ce-ai  vrea  să  fii  Mâna  mea? 

—  Ca  să  termin  acest  război  înainte  să  ne  termine  el  pe  noi.  Am  câştigat  tot  ce 
era  de  câştigat. . .  şi  avem  şanse  să  pierdem  totul  la  fel  de  uşor,  dacă  nu  facem 
pace.  M-am  purtat  cu  Lady  Glover  cu  toată  amabilitatea,  iar  ea  jură  că  soţul  ei  va 
trata  cu  mine.  Dacă  îi  dăm  înapoi  Deepwood  Motte,  Castelul  lui  Torrhen  şi  Moat 
Cailin,  zice  ea,  oamenii  Nordului  ne  vor  ceda  Capul  Dragonului  Mării  şi  tot 
Ţărmul  Stâncos.  Acele  ţinuturi  sunt  slab  populate,  însă  de  zece  ori  mai  mari  decât 
toate  insulele  la  un  loc.  Un  schimb  de  ostatici  ar  pecetlui  pactul  şi  fiecare  parte  va 
fi  de  acord  să  o  sprijine  pe  cealaltă  dacă  Tronul  de  Fier. . . 

Victarion  râse  înfundat. 

—  Această  Lady  Glover  te  ia  de  proastă,  nepoată.  Capul  Dragonului  Mării  şi 
Ţărmul  Stâncos  sunt  ale  noastre.  De  ce  să  le  înapoiem  ceva?  Winterfellul  e 
pârjolit  şi  distrus,  iar  Tânărul  Lup  putrezeşte  decapitat  în  pământ.  Noi  vom  avea 
tot  Nordul,  aşa  cum  a  visat  nobilul  tău  tată. 

—  Când  corăbiile  vor  învăţa  să  vâslească  printre  copaci,  poate.  Un  pescar 
poate  să  prindă  un  leviatan  cenuşiu,  dar  acesta  îl  va  trage  în  jos,  spre  moarte,  dacă 
nu-1  eliberează.  Nordul  e  prea  mare  pentru  noi  şi  prea  plin  de  nordici. 

—  Intoarce-te  la  păpuşile  tale,  nepoată.  Lasă  războaiele  pe  seama 
războinicilor.  Victarion  îi  arătă  pumnii.  Am  două  mâini.  Niciun  bărbat  nu  are 
nevoie  de  trei. 

—  Dar  eu  cunosc  un  bărbat  care  are  nevoie  de  Casa  Harlaw. 

—  Hotho  Cocoşatul  mi-a  oferit-o  pe  fiica  lui  drept  regină.  Dacă  o  iau,  Casa 
Harlaw  va  fi  a  mea. 

Asta  o  luă  pe  Asha  prin  surprindere. 

—  Lordul  Rodrik  e  stăpânul  Casei  Harlaw. 

—  Rodrik  n-are  nicio  fiică,  doar  cărţi.  Hotho  va  fi  moştenitorul  lui,  iar  eu  voi 
fi  rege.  Odată  rostite,  cuvintele  păreau  adevărate.  Ochi-de-Cioară  a  fost  prea 
multă  vreme  plecat. 

—  Unii  oameni  par  mai  mari  de  la  distanţă,  îl  preveni  Asha.  Plimbă-te  printre 
focuri,  dacă  îndrăzneşti,  şi  ascultă.  Nu  spune  nimeni  poveşti  despre  puterea  ta, 
nici  despre  celebra  mea  frumuseţe.  Vorbesc  numai  despre  Ochi-de-Cioară,  despre 
locurile  îndepărtate  pe  care  le-a  văzut,  despre  femeile  pe  care  le-a  siluit  şi  despre 
bărbaţii  pe  care  i-a  ucis,  despre  oraşele  pe  care  le-a  pustiit  şi  despre  cum  a  pârjolit 
flota  Lordului  Tywin. 

—  Eu  am  ars  flota  leului,  zise  apăsat  Victarion.  Cu  mâinile  mele  am  aruncat 

prima  torţă  în  nava  lui  comandant. 

—  Ochi-de-Cioară  a  urzit  planul.  Asha  îşi  puse  mâna  pe  braţul  lui.  Şi  tot  el  ţi-a 
omorât  nevasta. . .  nu-i  aşa? 

Balon  le  poruncise  să  nu  vorbească  despre  asta,  dar  Balon  era  mort. 

—  I-a  plantat  un  prunc  în  pântece  şi  m-a  obligat  pe  mine  s-o  omor.  L-aş  fi 
omorât  şi  pe  el,  dar  Balon  nu  voia  fratricid  în  castelul  lui.  L-a  trimis  pe  Euron  în 
exil,  să  nu  se  mai  întoarcă. . . 

—  ...  atât  timp  cât  trăia  Balon? 
Victarion  îşi  privi  pumnii. 

—  Mi-a  pus  coarne.  N-am  avut  de  ales.  Dacă  s-ar  fi  aflat,  oamenii  ar  fi  râs  de 
mine,  aşa  cum  a  râs  Ochi-de-Cioară  când  i-am  cerut  socoteală.  „A  venit  la  mine 
dornică",  se  fălise.  „Se  pare  că  Victarion  e  mare  peste  tot,  numai  acolo  unde 
contează,  nu.  "  Dar  asta  nu-i  putea  spune  Ashei. 

—  îmi  pare  rău  pentru  tine,  zise  Asha,  şi  încă  şi  mai  rău  pentru  ea. . .  dar  nu-mi 
dai  de  ales  decât  să  revendic  Stânca  Mării  pentru  mine. 

Nu  poţi. 

—  Eşti  liberă  să-ţi  răceşti  gura  de  pomană,  femeie. 

—  Sunt,  spuse  ea  şi  plecă. 

OMUL  ÎNECAT 

Abia  când  braţele  şi  picioarele  îi  fură  amorţite  de  frig  o  luă  Aeron  Greyjoy 
pieptiş  înapoi  spre  ţărm  şi-şi  îmbrăcă  veşmintele. 

Fugise  din  faţa  lui  Ochi-de-Cioară  de  parcă  încă  ar  fi  fost  făptura  slabă  care 
fusese,  însă  când  valurile  i  se  spărseseră  deasupra  capului,  îi  reamintiseră  că 
făptura  aceea  era  moartă.  Am  renăscut  din  mare,  un  om  mai  tare  şi  mai  puternic. 
Niciun  muritor  nu-1  putea  înspăimânta,  nu  mai  mult  decât  întunericul,  sau  decât 
oasele  sufletului  său,  oasele  cenuşii  şi  aspre  ale  sufletului  său.  Sunetul  unei  uşi 
deschizăndu- se,  scărţăitul  unor  balamale  ruginite  de  fier. 

Veşmintele  preotului  pârâiră  când  şi  le  trase  peste  cap,  încă  înţepenite  de  sare 
de  la  ultima  spălare,  de  cu  două  săptămâni  în  urmă.  Lâna  i  se  lipi  de  pieptul  ud, 
absorbind  apa  sărată  care  îi  şiroia  din  păr.  îşi  umplu  plosca  şi  şi-o  atârnă  pe  umăr. 

Străbătând  plaja  cu  paşi  mari,  un  om  înecat  care  se  uşurase  în  mijlocul  naturii 
se  împiedică  de  el  prin  întuneric. 

—  Părumed,  mormăi  el.  Aeron  îi  puse  o  mână  pe  creştet,  îl  binecuvânta  şi 
trecu  mai  departe.  Pământul  se  ridică  sub  picioarele  lui,  domol  la  început,  apoi 
mai  abrupt.  Când  simţi  iarba  aspră  sub  tălpi,  ştiu  că  lăsase  plaja  în  urmă.  Urcă 
încet,  ascultând  valurile.  Marea  nu  osteneşte  niciodată.  Trebuie  să  fiu  la  fel  de 
neobosit. 

Pe  coama  dealului,  patruzeci  şi  patru  de  coaste  monstruoase  se  înălţau  din 

pământ  ca  trunchiurile  unor  imenşi  copaci  palizi.  Văzându-le,  inima  lui  Aeron 
începu  să  bată  mai  repede.  Nagga  fusese  primul  dragon  de  mare,  cel  mai  puternic 
care  se  ridicase  vreodată  din  valuri.  Se  hrănea  cu  krakeni  şi  leviatani  şi  îneca 
insule  întregi  la  mânie,  însă  Regele  Cenuşiu  o  omorâse  şi  Zeul  înecat  îi  prefăcuse 
oasele  în  piatră,  pentru  ca  oamenii  să  nu  înceteze  niciodată  să  se  minuneze  de 
curajul  primilor  regi.  Coastele  Naggăi  deveniseră  stâlpii  şi  pilonii  castelului 
regelui,  întocmai  cum  fălcile  îi  erau  tron.  Timp  de  o  mie  şapte  ani  a  domnit  aici 
Regele  Cenuşiu,  îşi  aminti  Aeron.  Aici  şi-a  luat  soţia- sirenă,  aici  şi-a pus  la  cale 
războaiele  împotriva  Zeului  Furtunii.  De  aici  a  domnit  peste  piatră  şi  peste  sare 
deopotrivă,  purtând  veşminte  ţesute  din  alge  şi  o  coroană  înaltă,  alburie,  făcută 
din  dinţii  Naggăi. 

Dar  asta  se  întâmplase  demult,  când  pe  pământ  şi  pe  mare  vieţuiau  încă 
oameni  măreţi.  Castelul  fusese  încălzit  de  focul  viu  al  Naggăi,  pe  care  Regele 
Cenuşiu  îl  înrobise.  Pe  pereţi  atârnau  tapiserii  ţesute  din  alge  argintii,  care -ţi 
încântau  privirile.  Războinicii  Regelui  Cenuşiu  se  ospătaseră  din  roadele  mării  la 
o  masă  în  forma  unei  imense  stele-de-mare,  aşezaţi  pe  jilţuri  sculptate  din  perle. 
S-a  dus,  toată  gloria  s-a  dus.  Oamenii  erau  mai  mici  acum.  Vieţile  lor  se 
scurtaseră.  Zeul  Furtunii  înecase  focul  Naggăi  după  moartea  Regelui  Cenuşiu, 
scaunele  şi  tapiseriile  fuseseră  furate,  acoperişul  şi  zidurile  putreziseră.  Până  şi 
marele  tron  din  colţi  al  Regelui  Cenuşiu  fusese  înghiţit  de  mare.  Numai  oasele 
Naggăi  mai  dăinuiau,  ca  să  le  amintească  oamenilor  de  fier  de  toată  măreţia  de 
odinioară. 

E  de- ajuns,  gândi  Aeron  Greyjoy. 

Nouă  trepte  late  fuseseră  cioplite  în  culmea  pietroasă  a  dealului.  Dincolo  de 
ele,  se  înălţau  înfricoşătoarele  dealuri  ale  Vechiului  Wyk,  profilate  pe  munţii 
negri  şi  nemiloşi  din  zare. 

Aeron  se  opri  pe  locul  unde  cândva  se  aflaseră  porţile,  îşi  destupă  plosca,  luă  o 
înghiţitură  de  apă  sărată  şi  îşi  întoarse  faţa  către  mare.  Din  mare  ne-  am  născut  şi 
în  mare  trebuie  să  ne  întoarcem.  Chiar  şi  aici  auzea  vuietul  neîncetat  al  valurilor 
şi  simţea  puterea  zeului  care  pândea  sub  ape.  Aemon  îngenunche.  Mi-ai  trimis 
oamenii  tăi,  se  rugă  el.  Şi- au  lăsat  casele  şi  bordeiele,  castelele  şi  fortăreţele  şi 
au  venit  aici,  la  oasele  Naggăi,  din  fiecare  sat  de  pescari  şi  din  fiecare  vale 
ascunsă.  Acum  dă- le  înţelepciune  să- 1  recunoască  pe  adevăratul  rege  când  va  sta 
în  faţa  lor  şi  putere  să  se  ferească  de  cei  falşi.  Toată  noaptea  se  rugă,  căci  atunci 
când  zeul  era  în  el,  Aeron  Greyjoy  n-avea  nevoie  de  somn,  întocmai  ca  valurile  şi 
ca  peştii  mării. 

Nori  negri  alergau  înaintea  vântului  când  primele  raze  de  lumină  se  furişară  în 
lume.  Cerul  negru  deveni  gri  ca  ardezia,  marea  neagră  se  făcu  gri-verzuie,  munţii 
negri  al  Marelui  Wyk,  de  dincolo  de  golf,  îmbrăcară  nuanţele  albastre-verzui  ale 
pinilor.  în  timp  ce  culoarea  se  strecura  înapoi  în  lume,  o  sută  de  flamuri  se 
ridicară  şi  începură  să  fluture  în  vânt.  Aeron  desluşi  peştele  argintiu  al  Casei 

Botley,  luna  însângerată  a  Casei  Wynch,  copacii  verzi  ai  Casei  Orkwood.  Văzu 
corni  de  război  şi  leviatani  şi  coase  şi  pretutindeni  krakenii,  mari  şi  aurii.  Sub  ele, 
începură  să  se  mişte  de  colo-colo  sclavi  şi  neveste  de  sare,  scormonind  cărbunii 
pentru  a-i  face  să  prindă  viaţă  din  nou  şi  curăţând  peşti  pentru  masa  de  dimineaţă 
a  căpitanilor  şi  a  regilor.  Lumina  zorilor  mângâia  plaja  pietroasă  şi  Aeron  privi 
oamenii  deşteptându-se  din  somn,  dând  la  o  parte  păturile  din  piele  de  focă  şi 
cerându-şi  cornul  de  bere.  Beţi  cu  nesaţ,  gândi  el,  căci  astăzi  trebuie  să  împlinim 
misiunea  zeului. 

Marea  se  deştepta  şi  ea.  Valurile  crescură  din  ce  în  ce  mai  mari,  pe  măsură  ce 
vântul  se  stârnea,  spărgându-şi  apele  înspumate  de  corăbii.  Zeul  înecat  se  trezeşte, 
gândi  Aeron.  Simţea  cum  glasul  său  ţâşneşte  din  adâncurile  mării.  Astăzi  voi  fi 
aici,  cu  tine,  slujitorul  meu  puternic  şi  credincios,  spunea  glasul.  Niciun  om 
necredincios  nu  se  va  aşeza  pe  Stânca  Mării. 

Acolo,  sub  arcul  coastelor  Naggăi,  îl  găsiră  oamenii  lui  înecaţi,  înalt  şi 
încruntat,  cu  păru-i  lung  şi  negru  fluturând  în  vânt. 

—  E  timpul?  întrebă  Rus. 
Aeron  clătină  din  cap  şi  răspunse: 

—  Da.  Duceţi-vă  şi  vestiţi  adunarea.  Oamenii  înecaţi  îşi  luară  ciomegele  de 
lemn  şi  începură  să  le  lovească  unul  de  altul  în  timp  ce  coborau  dealul.  Alţii  li  se 
alăturară  şi  zgomotul  se  răspândi  de-a  lungul  ţărmului.  Bocănitul  era  atât  de 
înfricoşător,  de  parcă  o  sută  de  copaci  s-ar  fi  cotonogit  cu  crengile.  Timpanele 
începură  şi  ele  să  bată,  bum- bum- bum- bum- bum,  bum- bum- bum- bum- bum.  Un 
corn  de  război  zbieră,  pe  urmă  un  altul:  AAAAÂA  oooooooo  oooooooooooooooo. 

Oamenii  îşi  părăsiră  focurile,  croindu-şi  drum  către  oasele  Castelului  Regelui 
Cenuşiu:  vâslaşi,  timonieri,  constructori  de  corăbii,  marangozi,  luptători  cu 
securile  lor  şi  pescari  cu  năvoadele.  Unii  aveau  sclavi  să-i  slujească,  unii  neveste 
de  sare.  Alţii,  care  navigaseră  mai  des  spre  ţinuturile  verzi,  erau  însoţiţi  de 
maesteri,  cântăreţi  şi  cavaleri.  Oamenii  de  rând  se  îngrămădiră  în  semicerc,  la 
poalele  colinei,  cu  sclavii,  copiii  şi  femeile  mai  în  spate.  Căpitanii  şi  cavalerii  îşi 
croiră  drum  pe  versanţi.  Aeron  Părumed  îi  văzu  pe  Sigfry  Stonetree,  Andrik  cel 
Posomorât,  Ser  Harras  Harlaw,  cavalerul.  Lordul  Baelor  Blacktyde,  în  mantia  lui 
de  zibelină,  stătea  lângă  Clanul  Stonehouse,  cei  în  haine  jerpelite  din  piele  de 
focă.  Victarion  îi  domina  cu  statura  sa  pe  toţi,  în  afară  de  Andrik. 

Fratele  său  nu  purta  coif,  însă  altminteri  era  în  armură,  cu  mantia  ce  purta 
însemnul  krakenului  atârnându-i  aurie  de  pe  umeri.  El  va  fi.  regele  nostru.  Cine, 
privindu-l,  ar  putea  să  se  îndoiască? 

Când  Părumed  îşi  ridică  mâinile  osoase,  timpanele  şi  cornii  de  război  tăcură, 
oamenii  înecaţi  îşi  coborâră  ciomegele  şi  toate  glasurile  amuţiră.  Rămase  doar 
sunetul  valurilor,  un  muget  pe  care  niciun  om  nu-1  putea  domoli. 

—  Din  mare  ne-am  născut  şi  în  mare  ne  vom  întoarce,  glăsui  Aeron,  încet  la 
început,  pentru  ca  oamenii  să  se  străduiască  să-1  asculte.  Zeul  Furtunii,  în  mânia 


248 


lui,  1-a  smuls  pe  Balon  din  castelul  său  şi  1-a  azvârlit  în  prăpastie,  însă  acum  el  se 
ospătează  sub  valuri,  în  castelele  de  apă  ale  Zeului  înecat.  îşi  ridică  ochii  către 
cer.  Balon  e  mort!  Regele  de  fier  e  mort! 

—  Regele  e  mort!  strigară  oamenii  lui  înecaţi. 

—  Dar  ce  e  mort  nu  moare  niciodată,  ci  renaşte,  mai  tare  şi  mai  puternic!  le 
reaminti  el.  Balon  a  căzut.  Balon,  fratele  meu,  care  a  cinstit  Vechea  Rânduială  şi  a 
plătit  preţul  de  fier.  Balon  cel  Viteaz,  Balon  cel  Binecuvântat,  Balon-Cel-de- 
Două-Ori-încoronat,  care  ne-a  readus  libertatea  şi  zeul.  Balon  e  mort...  dar  un 
rege  de  fier  se  va  ridica  în  locul  lui,  să  se  aşeze  pe  Stânca  Mării  şi  să  domnească 
peste  insulele  noastre. 

—  Un  rege  se  va  ridica!  veni  răspunsul.  Se  va  ridica! 

—  Se  va  ridica.  Trebuie!  Glasul  lui  Aeron  bubui,  ca  valurile.  Dar  cine?  Cine 
va  sta  pe  locul  lui  Balon?  Cine  va  domni  peste  aceste  insule  sfinte?  Se  află  printre 
noi  acum?  Preotul  îşi  desfăcu  larg  braţele:  Cine  va  fi  rege  peste  noi? 

Un  pescăruş  îi  răspunse,  ţipând.  Mulţimea  începu  să  se  agite,  ca  deşteptată 
dintr-un  vis.  Fiecare  se  uita  la  vecinul  lui,  să  vadă  care  dintre  ei  ar  putea  îndrăzni 
să  revendice  o  coroană.  Ochi- de- Cioară  n-a  fost  niciodată  răbdător,  îşi  spuse 
Părumed.  Poate  că  va  vorbi  el  primul.  Una  ca  asta  i-ar  aduce  pieirea.  Căpitanii  şi 
regii  veniseră  cale  lungă  la  acest  ospăţ  şi  nu  aveau  să  aleagă  primul  fel  care  li  se 
aşeza  în  faţă.  Vor  fi  dornici  să  guste  şi  să  aleagă,  o  muşcătură  din  ăsta,  o  fărâmă 
din  celălalt,  până  când  îl  vor  găsi  pe  cel  care  le  e  pe  plac. 

Trebuie  că  Euron  ştiuse  şi  el  asta.  Stătea  cu  braţele  încrucişate  în  mijlocul 
muţilor  şi  al  monştrilor  săi.  Doar  vântul  şi  valurile  răspunseră  chemării  lui  Aeron. 

—  Oamenii  de  fier  trebuie  să  aibă  un  rege,  insistă  preotul,  după  o  lungă  tăcere. 
Vă  întreb  din  nou.  Cine  va  fi  rege  peste  noi? 

—  Eu,  veni  răspunsul  de  jos. 

De  îndată,  se  ridicară  strigăte  răzleţe: 

—  Gylbert!  Gylbertrege! 

Căpitanii  se  dădură  în  lături,  lăsându-i  pe  pretendent  şi  pe  susţinătorii  lui  să 
urce  dealul  pentru  a  se  aşeza  lângă  Aeron,  sub  coastele  Naggăi. 

Aspirantul  acesta  era  un  lord  înalt  şi  uscăţiv,  cu  un  aer  melancolic  şi  obrajii 
scofâlciţi  proaspăt  bărbieriţi.  Cei  trei  susţinători  îşi  ocupară  poziţiile  cu  doi  paşi 
mai  jos,  purtându-i  sabia,  scutul  şi  stindardul.  Semănau  oarecum  cu  lordul  înalt  şi 
Aeron  îi  luă  drept  fiii  lui.  Unul  dintre  ei  desfăşură  flamura,  o  corabie  mare, 
neagră,  pe  fundalul  unui  apus  de  soare. 

—  Sunt  Gylbert  Farwynd,  Lord  de  Lumina  Solitară,  se  adresă  el  adunării. 
Aeron  cunoştea  câţiva  membri  ai  Casei  Farwynd,  un  neam  ciudat,  care  deţinea 

pământuri  pe  malurile  din  capătul  de  vest  al  Marelui  Wyk  şi  în  insulele  risipite  de 
dincolo,  stânci  atât  de  mici  încât  majoritatea  nu  puteau  susţine  decât  o  singură 
gospodărie.  Dintre  acestea,  Lumina  Solitară  era  cea  mai  îndepărtată,  la  opt  zile  de 
drum  către  nord-vest,  printre  colonii  de  foci  şi  lei-de-mare,  în  mijlocul 

nemărginitului  ocean  gri.  Oamenii  Casei  Farwynd  erau  chiar  mai  ciudaţi  decât 
ceilalţi.  Unii  spuneau  că  erau  oameni-fiare,  fiinţe  necredincioase  care  puteau  lua 
forma  leilor-de-mare  sau  a  morselor,  chiar  şi  a  balenelor  pătate,  lupii  mării 
sălbatice. 

Lordul  Gylbert  începu  să  vorbească.  Le  povesti  despre  un  tărâm  minunat  de 
dincolo  de  Marea  Apusului,  un  tărâm  fără  iarnă  sau  nevoi,  peste  care  moartea  nu 
avea  stăpânire. 

—  Faceţi-mă  rege  şi  vă  voi  duce  acolo,  strigă  el.  Vom  construi  zece  mii  de 
corăbii,  aşa  cum  a  făcut  odinioară  Nymeria,  şi  vom  porni  cu  toţii  către  ţara  de 
dincolo  de  apus.  Acolo,  fiecare  bărbat  va  fi  rege  şi  fiecare  femeie  va  fi  regină. 

Aeron  observă  că  ochii  lui  nu  erau  nici  gri,  nici  albaştri,  ci  schimbători  ca 
marea.  Ochi  demenţi,  gândi  el,  ochi  de  nebun.  Himera  despre  care  vorbea  era,  fără 
îndoială,  o  nadă  întinsă  de  Zeul  Furtunii,  ca  să-i  atragă  pe  oamenii  de  fier  spre 
pieire.  Printre  ofrandele  pe  care  oamenii  lui  le  revărsară  în  faţa  adunării  se 
numărau  blănuri  de  focă  şi  colţi  de  morsă,  brăţări  din  os  de  balenă,  corni  de  război 
înveliţi  în  bronz.  Căpitanii  priviră  şi  întoarseră  capetele,  lăsându-i  pe  cei  mai 
neînsemnaţi  să  se  servească  din  daruri.  Când  nebunul  isprăvi  de  vorbit  şi 
susţinătorii  lui  începură  să-i  strige  numele,  doar  cei  din  Casa  Farwynd  li  se 
alăturară,  şi  nici  măcar  dintre  ei  toţi.  în  curând,  strigătele  de  „Gylbert!  Gylbert 
rege!"  se  stinseră.  Pescăruşul  ţipă  deasupra  lor  şi  poposi  pe  una  dintre  coastele 
Naggăi  în  timp  ce  Lordul  Luminii  Solitare  îşi  croia  drum  înapoi  în  josul  dealului. 

Aeron  Părumed  păşi  din  nou  în  faţa  mulţimii. 

—  Vă  întreb  din  nou.  Cine  va  fi  rege  peste  noi? 

—  Eu!  bubui  un  glas  grav  şi  din  nou  mulţimea  se  dădu  în  lături. 

Cel  care  vorbise  fu  adus  în  vârful  dealului  într-un  scaun  din  lemn  sculptat,  pe 
umerii  nepoţilor  lui.  O  imensă  paragină  de  om,  greu  de  o  sută  treizeci  de 
kilograme  şi  bătrân  de  nouăzeci  de  ani,  bărbatul  purta  o  mantie  din  blană  de  urs 
alb.  Şi  părul  lui  era  alb,  iar  barba  imensă  îl  acoperea  ca  o  pătură,  de  la  obraji  până 
la  coapse,  astfel  încât  era  greu  să-ţi  dai  seama  unde  se  termina  barba  şi  unde 
începea  blana.  Deşi  nepoţii  lui  erau  bărbaţi  cât  se  poate  de  voinici,  se  căzneau  cu 
greutatea  lui  pe  treptele  abrupte  de  piatră.  în  faţa  Castelului  Regelui  Cenuşiu  îl 
lăsară  jos  şi  trei  dintre  ei  rămaseră  la  picioarele  lui,  în  calitate  de  susţinători. 

Cu  şaizeci  de  ani  în  urmă,  poate  că  omul  ăsta  ar  fi  câştigat  bunăvoinţa 
mulţimii,  gândi  Aeron,  dar  vremea  lui  a  trecut  de  mult. 

—  Da,  eu!  răcni  bărbatul  de  unde  se  afla,  cu  un  glas  pe  măsura  lui.  De  ce  nu? 
Cine  e  mai  bun?  Eu  sunt  Erik  Fierarul,  pentru  cei  care  sunt  orbi.  Erik  cel  Drept, 
Erik  Rupe-Nicovală.  Arată-le  ciocanul  meu,  Thormor.  Unul  dintre  nepoţi  îl  ridică, 
pentru  ca  întreaga  adunare  să-1  poată  vedea.  Era  un  obiect  monstruos,  cu  coada 
îmbrăcată  în  piele  veche  şi  cu  capul,  o  bucată  de  oţel,  mare  cât  o  pâine.  Nu  pot 
număra  câte  mâini  am  făcut  terci  cu  ciocanul  ăla,  zise  Erik,  dar  poate  că  vreun  hoţ 
v-ar  putea  spune.  Nu  ştiu  nici  câte  capete  am  zdrobit  de  nicovala  mea,  dar  sunt 

câteva  văduve  care  ar  şti.  V-aş  putea  înşira  toate  faptele  mele  de  arme,  dar  am 
optzeci  şi  opt  de  ani  şi  nu  voi  trăi  destul  ca  să  isprăvesc.  Dacă  bătrâneţea 
înseamnă  înţelepciune,  nimeni  nu  e  mai  înţelept  decât  mine.  Dacă  mare  înseamnă 
puternic,  nimeni  nu  mă  întrece.  Vreţi  un  rege  cu  moştenitori?  Am  mai  mulţi  decât 
pot  număra.  Regele  Erik,  da,  îmi  place  cum  sună.  Haideţi,  repetaţi  după  mine: 
ERIK!  ERIK  R  UPE-  NICOLA  VĂ!  ERIK  REGE! 

în  timp  ce  nepoţii  preluară  strigătul,  propriii  lor  fii  se  apropiară,  cu  cufere  pe 
umeri.  Când  le  deşertară  la  poalele  scării  de  piatră,  se  revărsă  un  torent  de  argint, 
bronz  şi  oţel:  brăţări,  colane,  pumnale,  stilete  şi  topoare  de  luptă.  Câţiva  dintre 
căpitani  înhăţară  cele  mai  alese  obiecte  şi  îşi  uniră  glasul  în  scandarea  ce  creştea. 
Dar  de  îndată  ce  strigătul  începu  să  sporească,  un  glas  de  femeie  îl  curmă. 

—  Erik!  Oamenii  se  dădură  la  o  parte,  făcându-i  loc  să  treacă.  Cu  un  picior  pe 
ultima  treaptă,  femeia  spuse:  Erik,  ridică-te. 

Se  lăsă  tăcerea.  Vântul  bătea,  valurile  se  spărgeau  de  mal,  oamenii  îşi  şopteau 
unul  altuia  la  ureche.  Erik  Fierarul  se  holbă  în  jos,  la  Asha  Greyjoy. 

—  Fată.  Fată  de  trei  ori  blestemată.  Ce-ai  spus? 

—  Ridică-te,  Erik!  strigă  ea.  Ridică-te  şi  am  să-ţi  strig  numele  alături  de 
ceilalţi.  Ridică-te  şi  am  să  fiu  prima  care  te  urmează.  Vrei  o  coroană,  da.  Ridică-te 
şi  ia-o. 

Altundeva,  în  mulţime,  Ochi-de-Cioară  râse.  Erik  îi  aruncă  o  privire  furioasă. 
Mâinile  voinicului  se  strânseră  în  jurul  braţelor  tronului  de  lemn.  Faţa  i  se  înroşi, 
apoi  deveni  stacojie.  Mâinile  îi  tremurau  de  efort.  Aeron  îi  vedea  vena  groasă, 
albastră,  pulsându-i  în  gât,  în  timp  ce  încerca  să  se  ridice.  Pentru  o  clipă,  dădu 
impresia  că  ar  putea  s-o  facă,  dar  îşi  pierdu  suflarea  dintr-odată  şi  răcni, 
prăbuşindu-se  înapoi  în  perna  sa.  Euron  râse  cel  mai  tare.  Bărbatul  voinic  îşi  lăsă 
capul  să  cadă  şi  îmbătrâni,  totul  cât  ai  clipi.  Nepoţii  lui  îl  coborâră  dealul. 

—  Cine  va  domni  peste  oamenii  de  fier?  întrebă  din  nou  Aeron  Părumed.  Cine 
va  fi  rege  peste  noi? 

Oamenii  se  uitară  de  la  unul  la  altul.  Unii  îl  priviră  pe  Euron,  alţii  pe  Victarion, 
câţiva  pe  Asha.  Valurile  se  spărgeau  verzi  şi  albe  de  corăbiile  lungi.  Pescăruşul 
ţipă  încă  o  dată,  un  ţipăt  răguşit,  deznădăjduit. 

—  Prezintă-ţi  pretenţiile,  Victarion,  strigă  Merlyn.  Să  isprăvim  cu  farsa  asta! 

—  Când  voi  fi  pregătit!  îi  răspunse  Victarion.  Aeron  era  mulţumit.  E  mai  bine 
dacă  aşteaptă.  Urmă  Drumm,  un  alt  om  bătrân,  deşi  nu  atât  de  bătrân  ca  Erik. 
Urcă  dealul  pe  propriile-i  picioare,  iar  la  şold  îi  atârna  Ploaia  Roşie,  renumita  lui 
sabie,  făurită  din  oţel  valyrian  în  vremurile  de  dinaintea  Urgiei.  Susţinătorii  săi 
erau  oameni  de  seamă:  fiii  săi  Denys  şi  Donnel,  amândoi  luptători  neînfricaţi,  iar 
între  ei,  Andrik  cel  Posomorât,  o  namilă  cu  braţe  groase  cât  copacii.  Sprijinul  unui 
asemenea  om  făcea  cinste  Casei  Drumm. 

—  Unde  stă  scris  că  regele  nostru  trebuie  să  fie  un  kraken?  începu  Drumm.  Ce 
drept  are  Insula  Pyke  să  ne  conducă?  Marele  Wyk  este  insula  cea  mai  întinsă, 

Harlaw  cea  mai  bogată,  Vechiul  Wyk  cea  mai  sfântă.  Când  neamul  negru  a  fost 
mistuit  de  focul  dragonilor,  oamenii  de  fier  i-au  dat  întâietate  lui  Vickon  Greyjoy, 
da. . .  însă  ca  lord,  nu  ca  rege. 

Era  un  început  bun.  Aeron  auzi  strigăte  de  aprobare,  dar  acestea  se  domoliră 
când  bătrânul  se  porni  să  povestească  despre  gloria  Casei  Drumm.  Vorbi  despre 
Dale  cel  Cumplit,  despre  Roryn  Tâlharul,  despre  sutele  de  fii  ai  lui  Gormond 
Drumm,  Bătrânul  Părinte.  Scoase  din  teacă  Ploaia  Roşie  şi  le  povesti  cum  Hilmar 
Drumm  cel  Viclean  îi  luase  sabia  unui  cavaler  în  armură,  cu  isteţime  şi  o  măciucă 
de  lemn.  Vorbi  despre  corăbii  demult  pierdute  şi  despre  bătălii  uitate  de  opt  sute 
de  ani,  iar  mulţimea  începu  să  se  plictisească.  Vorbi,  vorbi  şi  iarăşi  vorbi. 

Iar  când  cuferele  Casei  Drumm  fură  deschise,  căpitanii  văzură  darurile 
meschine  pe  care  le  adusese.  Niciun  tron  n-a  fost  vreodată  cumpărat  cu  bronz, 
gândi  Părumed.  Acest  adevăr  era  uşor  de  desluşit,  în  strigătele  de  Drumm! 
Drumm!  Dunstan  Rege!  cave  se  stinseră  imediat. 

Aeron  simţea  un  nod  în  stomac  şi  i  se  părea  că  valurile  bubuiau  mai  tare  ca 
înainte.  E  timpul,  gândi  el.  E  timpul  ca  Victarion  să-şifacă  revendicarea. 

—  Cine  va  fi  rege  peste  noi?  strigă  din  nou  preotul,  însă  de  data  aceasta  ochii 
săi  negri  şi  aprigi  îl  găsiră  pe  fratele  său  în  mulţime.  Nouă  fii  s-au  născut  din 
trupul  lui  Quellon  Greyjoy.  Unul  era  mai  măreţ  decât  ceilalţi  şi  nu  cunoştea 
teama. 

Victarion  îi  întâlni  privirea  şi  clătină  din  cap.  Căpitanii  se  dădură  la  o  parte  din 
calea  lui  în  timp  ce  urca  treptele. 

—  Frate,  dă-mi  binecuvântarea,  spuse  el  când  ajunse  în  vârf.  îngenunche  şi 
plecă  creştetul.  Aeron  îşi  destupă  plosca  şi  îi  turnă  un  şuvoi  de  apă  de  mare  pe 
frunte. 

—  Ce  e  mort  nu  poate  muri  niciodată,  spuse  preotul,  iar  Victarion  răspunse: 

—  ...  ci  renaşte,  mai  tare  şi  mai  puternic. 

Când  Victarion  se  ridică,  susţinătorii  săi  se  aliniară  la  picioarele  lui.  Ralf 
Şchiopul,  Ralf  Stonehouse  cel  Roşu  şi  Nute  Bărbierul,  războinici  vestiţi  cu  toţii. 
Stonehouse  purta  stindardul  Casei  Greyjoy,  krakenul  galben  pe  un  fond  negru  ca 
marea  nopţii.  De  îndată  ce-1  desfăcu,  regii  şi  căpitanii  începură  să  strige  numele 
Lordului  Căpitan.  Victarion  aşteptă  până  când  tăcură,  apoi  spuse: 

—  Mă  cunoaşteţi  cu  toţii.  Dacă  vreţi  cuvinte  dulci,  căutaţi  în  altă  parte.  N-am 
gură  de  cântăreţ.  Am  o  secure  şi  am  astea.  îşi  ridică  braţele  imense,  îmbrăcate  în 
zale,  în  văzul  mulţimii,  iar  Nute  Bărbierul  le  arătă  securea  sa,  o  fioroasă  bucată  de 
oţel.  Am  fost  un  frate  credincios,  continuă  Victarion.  Când  Balon  s-a  căsătorit,  eu 
am  fost  cel  pe  care  1-a  trimis  la  Harlaw  ca  să-i  aducă  mireasa.  I-am  condus 
corăbiile  în  multe  bătălii  şi  n-am  pierdut  nici  măcar  una.  Prima  oară  când  Balon  a 
fost  încoronat,  eu  am  plecat  pe  mare  la  Lannisport,  să  pârlesc  coada  leului.  A 
doua  oară,  pe  mine  m-a  trimis  să-1  jupoi  pe  Tânărul  Lup,  dacă  vine  urlând  acasă. 
De  la  mine  veţi  primi  ceea  ce  aţi  primit  şi  de  la  Balon,  numai  că  mai  mult.  Asta  e 

tot  ce  am  de  spus. 

Cu  acestea,  susţinătorii  lui  începură  să  scandeze:  VICTARION!  VICTARION! 
VICTARION  REGE!  Mai  jos,  oamenii  lui  revărsau  cuf erele,  o  cascadă  de  argint, 
aur  şi  nestemate,  o  pradă  îmbelşugată.  Căpitanii  se  îngrămădeau  să  înhaţe  piesele 
cele  mai  valoroase,  strigând,  în  tot  acest  timp:  VICTARION!  VICTARION! 
VICTARIONREGE!  Aeron  se  uită  la  Ochi-de-Cioară.  Oare  va  vorbi  acum  sau  va 
lăsa  plebiscitul  să- şi  urmeze  cursul?  Orkwood  de  Orkmont  şuşotea  la  urechea  lui 
Euron. 

Dar  nu  Euron  fu  cel  care  puse  capăt  strigătelor,  ci  femeia.  Duse  două  degete  la 
gură  şi  fluieră,  un  şuierat  ascuţit,  care  trecu  prin  vacarm  ca  un  cuţit  prin  brânză. 

—  Unchiule!  Unchiule!  Aplecându-se,  înşfacă  un  colan  răsucit  de  aur  şi  urcă 
treptele  în  salturi.  Nute  o  înhaţă  de  braţ  şi,  preţ  de  o  clipă,  Aeron  speră  că  oamenii 
fratelui  său  o  vor  reduce  la  tăcere,  însă  Asha  se  eliberă  din  mâna  Bărbierului  şi  îi 
spuse  lui  Ralf  cel  Roşu  ceva  care  îl  făcu  să  se  dea  la  o  parte.  în  timp  ce-şi  croia 
drum  printre  ei,  ovaţiile  se  potoliră.  Era  fiica  lui  Balon  Greyjoy  şi  lumea  era 
curioasă  s-o  audă  vorbind. 

—  A  fost  frumos  din  partea  ta  să  aduci  asemenea  daruri  la  plebiscitul  meu, 
unchiule,  îi  spuse  ea  lui  Victarion,  dar  nu  era  nevoie  să-ţi  acoperi  tot  trupul  cu 
armură.  Promit  să  nu  te  rănesc.  Asha  îşi  întoarse  chipul  către  căpitani.  Nu  e  altul 
mai  viteaz  ca  unchiul  meu,  altul  mai  puternic,  altul  mai  neînfricat  în  luptă.  Şi 
numără  până  la  zece  mai  iute  ca  oricine!  L-am  văzut...  însă  când  trebuie  să 
meargă  până  la  douăzeci,  îşi  scoate  cizmele.  Remarca  stârni  hohote  de  râs.  Dar 
n-are  niciun  fiu.  Soţiile  sale  mor  întruna.  Ochi-de-Cioară  e  fratele  lui  mai  mare  şi 
e  mai  îndreptăţit. . . 

—  Aşa  e!  strigă  de  jos  Vâslaşul  Roşu. 

—  A,  dar  eu  sunt  încă  şi  mai  îndreptăţită.  Asha  îşi  aşeză  colanul  pe  cap,  într-o 
poziţie  neglijentă,  şi  aurul  străluci  pe  păru-i  negru.  Fratele  lui  Balon  nu  poate  veni 
înaintea  fiului  lui  Balon! 

—  Fiii  lui  Balon  sunt  morţi,  strigă  Ralf  Şchiopul.  N-o  văd  decât  pe  fetiţa  lui! 

—  Fetiţa?  Asha  îşi  strecură  o  mână  sub  pieptar.  Oho!  Ce-i  asta?  Să  vă  arăt? 
Unii  dintre  voi  n-au  văzut  aşa  ceva  de  când  au  fost  înţărcaţi.  Mulţimea  râse  din 
nou.  „Un  rege  cu  sâni  dăruit  e  un  lucru  cumplit",  aşa  sună  cântecul?  Ralf,  m-ai 
prins.  Sunt  femeie. . .  dar  nu  o  femeie  bătrână,  ca  tine.  Ralf  Şchiopul. . .  n-ar  trebui 
să  ţi  se  spună  Ralf  Mototolul?  Asha  scoase  un  pumnal  dintre  sâni.  Sunt  şi  mamă, 
pe  deasupra,  şi  iată-mi  pruncul.  îl  ridică.  Iar  aici,  susţinătorii  mei.  Trecură  pe 
lângă  cei  trei  ai  lui  Victarion,  aşezându-se  la  picioarele  ei:  Qarl  Fecioara,  Tristifer 
Botley  şi  Ser  Harras  Harlaw,  cavalerul,  a  cărui  sabie,  Apusul,  era  la  fel  de 
legendară  ca  Ploaia  Roşie  a  lui  Dunstan  Drumm.  Unchiul  meu  a  spus  că-1 
cunoaşteţi.  Mă  cunoaşteţi  şi  pe  mine. . . 

—  Eu  vreau  să  te  cunosc  mai  bine,  strigă  cineva. 

—  Du-te  acasă  şi  cunoaşte-ţi  nevasta,  îi  răspunse  Asha.  Unchiul  spune  că  vă  va 

da  mai  mult  decât  v-a  dat  tatăl  meu.  Ei  bine,  el  ce  v-a  dat?  Aur  şi  glorie,  vor  spune 
unii.  Libertate,  veşnic  dulce.  Da,  aşa  este,  ne-a  dat  asta. . .  dar  şi  văduve,  după  cum 
vă  va  spune  Lordul  Blacktyde.  Câţi  dintre  voi  v-aţi  ales  cu  casele  pârjolite  când  a 
venit  Robert?  Câţi  aţi  avut  fiice  siluite  şi  răpite?  Oraşe  arse  şi  castele  dărâmate, 
asta  v-a  dat  tatăl  meu.  înfrângere  e  ceea  ce  v-a  dat.  Unchiul  meu,  aici  de  faţă,  vă 
va  da  acelaşi  lucru,  înzecit.  Nu  eu. 

—  Dar  tu  ce  ne  vei  da?  întrebă  imediat  Lucas  Codd.  împletituri? 

—  Da,  Lucas,  am  să  împletesc  pentru  noi  toţi  un  regat.  îşi  azvârli  pumnalul 
dintr-o  mână  în  alta.  Trebuie  să  luăm  aminte  la  lecţia  Tânărului  Lup,  care  a 
câştigat  fiecare  bătălie. . .  şi  a  pierdut  totul. 

—  Un  lup  nu  e  un  kraken,  protestă  Victarion.  Krakenul  nu  pierde  ceea  ce 
înhaţă,  fie  că  e  o  corabie  sau  un  leviatan. 

—  Şi  ce  am  înhăţat  noi,  unchiule?  Nordul?  Ce  înseamnă  Nordul,  în  afară  de 
leghe  şi  leghe  peste  leghe,  departe  de  sunetul  mării?  Am  cucerit  Moat  Cailin, 
Deepwood  Motte,  Castelul  lui  Torrhen,  până  şi  Winterfellul.  Şi  cu  ce  ne  putem 
mândri?  La  un  semn,  oamenii  ei  de  pe  Vântul  Negru  aduseră  pe  umeri  cufere  de 
stejar  şi  fier.  Priviţi  bogăţia  Ţărmului  Stâncos,  spuse  Asha  când  primul  cufăr  fu 
răsturnat.  în  faţa  lor  zornăi  o  avalanşă  de  pietricele,  revărsându-se  de  pe  trepte; 
pietricele  gri  şi  negre  şi  albe,  netezite  de  mare.  Priviţi  bogăţiile  Deepwoodului, 
spuse  ea,  când  fu  deschis  cel  de-al  doilea  cufăr.  Conuri  de  pin  se  răspândiră, 
rostogolindu-se  şi  săltând  jos,  în  mulţime.  Şi,  în  cele  din  urmă,  aurul  Winterfell- 
ului.  Din  cel  de-al  treilea  cufăr  ieşiră  napi  aurii,  tari  şi  rotunzi,  mari  cât  o  căpăţână 
de  om.  Poposiră  în  mijlocul  pietricelelor  şi  conurilor  de  pin.  Asha  străpunse  unul 
cu  pumnalul.  Harmund  Sharp,  strigă  ea,  fiul  tău  Harrag  a  murit  la  Winterfell 
pentru  asta.  Scoase  napul  de  pe  lama  săbiei  şi  i-1  aruncă.  Mai  ai  şi  alţi  fii, 
bănuiesc.  Dacă  ai  da  vieţile  lor  pe  napi,  strigă  numele  unchiului  meu! 

—  Şi  dacă  strig  numele  tău?  vru  să  ştie  Harmund.  Atunci,  ce  ne  aşteaptă? 

—  Pace,  răspunse  Asha.  Pământ.  Biruinţă.  Vă  voi  da  Capul  Dragonului  Mării 
şi  Ţărmul  Pietros,  pământ  negru  şi  copaci  înalţi  şi  pietre  îndeajuns  de  multe  ca 
fiecare  fiu  mai  tânăr  să-şi  construiască  un  castel.  Vom  avea  şi  oamenii  Nordului. . . 
ca  prieteni  care  să  se  împotrivească,  alături  de  noi,  Tronului  de  Fier.  Alegerea 
voastră  e  simplă:  încoronaţi-mă  pe  mine  pentru  pace  şi  biruinţă.  Sau  încoronaţi-1 
pe  unchiul  meu  pentru  alte  războaie  şi  înfrângeri.  îşi  vârî  pumnalul  înapoi  în 
teacă.  Ce  alegeţi,  oameni  de  fier? 

—  BIRUINŢĂ!  strigă  Rodrik  Cititorul,  cu  mâinile  căuş  la  gură.  Biruinţă  şi  pe 
Asha! 

—  ASHA!  îl  urmă  Lordul  Baelor  Blacktyde.  ASHA  REGINĂ! 

Echipajul  Ashei  prelua  strigătul:  ASHA!  ASHA!  ASHA  REGINĂ!  Băteau  din 
picioare  şi  îşi  agitau  pumnii,  strigând,  în  timp  ce  Părumed  asculta  uimit.  Va  lăsa 
lucrarea  tatălui  său  neisprăvită!  Cu  toate  acestea,  Tristifer  Botley  striga  numele 
ei,  împreună  cu  numeroşi  membri  ai  Casei  Harlaw,  cu  câţiva  dintre  cei  ai  Casei 

Goodbrother,  cu  îmbujoratul  Lord  Merlyn  şi  cu  mai  mulţi  decât  ar  fi  crezut 
vreodată  preotul. . .  pentru  o  femeie! 

Dar  alţii  tăceau  sau  mormăiau  în  surdină  către  vecinii  lor. 

—  Nu  vrem  nicio  pace  laşă!  strigă  Ralf  Şchiopul.  Ralf  Stonehouse  cel  Roşu 
flutură  flamura  Greyjoy  şi  răcni: 

—  Victarion!  VICTARION!  VICTARION! 

Oamenii  începură  să  se  îmbrâncească.  Cineva  aruncă  un  con  de  pin  înspre 
capul  Ashei.  Când  se  feri,  coroana  improvizată  îi  căzu.  Pentru  o  clipă,  preotului  i 
se  păru  că  stă  în  vârful  unui  muşuroi  uriaş,  cu  mii  de  furnici  mişunându-i  la 
picioare.  Strigăte  de  Asha!  şi  Victarion!  se  revărsau  din  toate  părţile,  ca  şi  cum  o 
furtună  sălbatică  era  pe  cale  să-i  înghită  pe  toţi.  Zeul  Furtunii  e  printre  noi,  gândi 
preotul,  semănând  furie  şi  discordie. 

Ascuţit  ca  o  lovitură  de  sabie,  sunetul  cornului  despică  aerul. 

Limpede  şi  ucigător  era  glasul  lui,  un  ţipăt  fierbinte,  cutremurător,  care  parcă 
făcea  oasele  să-ţi  zornăie  în  trup.  Strigătul  zăbovi  în  aerul  umed  al  mării: 
aaaaRREEEEeeeeeeeeeeeeeeeeeeeeeeee, 

Toţi  ochii  se  întoarseră  în  direcţia  sunetului.  Cel  care  sufla  chemarea  era  unul 
dintre  corciturile  lui  Euron,  un  bărbat  monstruos  cu  ţeasta  rasă.  Pe  braţele  lui 
sclipeau  brăţări  de  aur,  jad  şi  jais,  iar  pe  pieptu-i  lat  era  tatuată  o  pasăre  de  pradă, 
cu  ghearele  picurând  de  sânge. 

aaaaRREEEEeeeeeeeeeeeeeeeeeeeeeeee. 

Cornul  din  care  sufla  era  negru,  lucios,  răsucit  şi  mai  înalt  decât  un  stat  de  om, 
când  îl  ţinea  cu  ambele  mâini.  Era  legat  de  jur  împrejur  cu  fâşii  de  aur  roşu  şi  oţel 
negru,  gravate  cu  hieroglife  valyriene  străvechi  care  păreau  să  strălucească  roşii 
când  sunetul  cornului  crescu. 

aaaaaaaRRREEEEEEEEEEEEeeeeeeeeeeeeeeeeeeeeee  eeeeeeeee. 

Era  un  sunet  îngrozitor,  un  bocet  de  durere  şi  furie  care  parcă  îţi  ardea 
urechile.  Aeron  Părumed  şi  le  acoperi,  rugându-se  la  Zeul  înecat  să  ridice  un  val 
puternic  şi  să  zdrobească  cornul,  amuţindu-1,  dar,  cu  toate  acestea,  ţipătul  nu  mai 
contenea.  E  cornul  iadului!  îi  venea  să  strige,  deşi  nimeni  nu  l-ar  fi  auzit.  Obrajii 
bărbatului  tatuat  erau  atât  de  umflaţi  încât  păreau  gata  să  plesnească,  iar  muşchii 
pieptului  i  se  zbăteau,  ca  şi  cum  o  pasăre  ar  fi  fost  gata  să  se  smulgă  din  carnea  lui 
şi  să-şi  ia  zborul.  Iar  acum  hieroglifele  ardeau  mai  strălucitor,  cu  fiecare  linie  şi 
literă  licărind  de  lumina  unui  foc  alb.  Sunetul  suna  necontenit,  revărsându-şi  ecoul 
printre  dealurile  din  spatele  lor  şi  peste  apele  Leagănului  Naggăi  şi  răsunând 
printre  munţii  Marelui  Wyk,  iar  şi  iar  şi  iar,  până  când  umplu  întreaga  lume  udă. 

Iar  când  se  părea  că  sunetul  nu  va  conteni  niciodată,  se  opri. 

Cornistul  îşi  pierdu,  în  cele  din  urmă,  răsuflarea.  Se  clătină,  cât  pe  ce  să  cadă. 
Preotul  îl  văzu  pe  Orkwood  de  Orkmont  prinzându-1  de  un  braţ,  ca  să-1  sprijine,  în 
timp  ce  Lucas  Codd  Stângaciul  îi  luă  cornul  negru,  răsucit,  din  mâini.  O  dâră 
palidă  de  fum  se  ridica  din  corn  şi  preotul  văzu  sânge  şi  vezicule  pe  buzele  celui 

care-1  sunase.  Pasărea  de  pe  pieptul  său  sângera  şi  ea. 

Euron  Greyjoy  urcă  dealul  încet,  cu  toţi  ochii  aţintiţi  asupra  lui.  în  văzduh, 
pescăruşul  ţipă  şi  iarăşi  ţipă.  Niciun  om  necredincios  nu  poate  şedea  pe  Stânca 
Mării,  gândi  Aeron,  dar  ştia  că  trebuie  să-şi  lase  fratele  să  vorbească.  Buzele  i  se 
mişcară  într-o  rugăciune  mută. 

Susţinătorii  Ashei  se  dădură  în  lături,  la  fel  şi  cei  ai  lui  Victarion.  Preotul  făcu 
un  pas  înapoi  şi  aşeză  o  mână  pe  piatra  aspră  a  coastelor  Naggăi.  Ochi-de-Cioară 
se  opri  în  capul  scărilor,  la  porţile  Castelului  Regelui  Cenuşiu,  şi  îşi  întoarse 
ochiul  zâmbitor  asupra  căpitanilor  şi  regilor,  însă  Aeron  îi  simţea  şi  celălalt  ochi, 
cel  pe  care-1  ţinea  ascuns. 

—  OAMENI  DE  FIER,  spuse  Euron  Greyjoy,  mi-aţi  auzit  cornul.  Acum 
ascultaţi-mi  cuvintele.  Sunt  fratele  lui  Balon,  cel  mai  mare  fiu  în  viaţă  al  lui 
Quellon.  în  venele  mele  curge  sângele  Lordului  Vickon  şi  al  Bătrânului  Kraken. 
Cu  toate  acestea,  am  călătorit  mai  departe  decât  oricare  dintre  ei.  Un  singur 
kraken  dintre  cei  în  viaţă  n-a  cunoscut  niciodată  înfrângerea.  Un  singur  kraken  n-a 
plecat  niciodată  genunchiul.  Un  singur  kraken  a  călătorit  până  la  Asshai  din 
Umbră  şi  a  văzut  minunăţii  şi  orori  de  neînchipuit. . . 

—  Dacă  ţi-a  plăcut  Umbra  atât  de  mult,  întoarce-te  acolo,  strigă  Qarl  Fecioara, 
cel  cu  obraji  rozalii,  unul  dintre  susţinătorii  Ashei. 

Ochi-de-Cioară  îl  ignoră. 

—  Frăţiorul  meu  vrea  să  termine  războiul  lui  Balon  şi  să  revendice  Nordul. 
Dulcea  mea  nepoată  vrea  să  ne  dăruiască  pace  şi  conuri  de  pin.  Buzele  sale 
albastre  se  strâmbară  într-un  zâmbet.  Asha  preferă  biruinţa  în  locul  înfrângerii. 
Victarion  vrea  un  regat,  nu  câteva  palme  de  pământ.  De  la  mine,  le  veţi  avea  pe 
amândouă.  Ochi-de-Cioară  îmi  spuneţi.  Ei,  bine,  cine  are  un  ochi  mai  ager  decât 
cioara?  După  fiece  bătălie,  ciorile  vin  cu  sutele  şi  miile  să  se  ospăteze  din 
trupurile  celor  căzuţi.  O  cioară  poate  zări  moartea  de  departe.  Iar  eu  spun  că 
întregul  Westeros  e  pe  moarte.  Cei  care  mă  vor  urma  se  vor  ospăta  până  la  capătul 
zilelor. 

Suntem  oameni  de  fier  şi  cândva  am  fost  cuceritori.  Noi  făceam  legea 
pretutindeni  unde  se  făcea  auzit  sunetul  valurilor.  Fratele  meu  vrea  să  vă 
mulţumiţi  cu  Nordul  cel  rece  şi  aspru,  nepoata  mea  cu  şi  mai  puţin. . .  dar  eu  am  să 
vă  dau  Lannisportul,  Highgardenul,  Arborul,  Oraşul  Vechi,  ţinuturile  riverane  şi 
Reachul,  pădurea  zeilor  şi  pădurea  ploilor,  Dornul  şi  mlaştinile,  Munţii  Lunii  şi 
Valea  lui  Arryn,  Tarthul  şi  Treptele  de  Piatră.  Eu  zic  să  le  luăm  pe  toate!  Eu  zic 
să  luăm  Westerosul.  Aruncă  o  privire  către  preot:  Toate  acestea,  cu  siguranţă, 
pentru  gloria  şi  mai  mare  a  Zeului  nostru  înecat. 

Preţ  de  o  clipă,  până  şi  Aeron  Părumed  fu  uluit  de  îndrăzneala  cuvintelor 
fratelui  său.  Preotul  visase  acelaşi  vis,  atunci  când  văzuse  prima  oară  cometa  roşie 
pe  cer.  Vom  trece  pământurile  verzi  prin  foc  şi  sabie,  vom  stârpi  cei  şapte  zei  ai 
septonilor  şi  copacii  albi  ai  oamenilor  Nordului... 

—  Ochi-de-Cioară!  strigă  Asha.  Ţi-ai  lăsat  minţile  la  Asshai?  Dacă  nu  putem 
stăpâni  Nordul  -  şi  nu  putem  -,  cum  să  cucerim  toate  Cele  Şapte  Regate? 

—  Păi,  asta  s-a  mai  întâmplat.  Oare  Balon  şi-a  învăţat  fiica  atât  de  puţine 
lucruri  despre  căile  războiului?  Victarion,  s-ar  părea  că  fiica  fratelui  nostru  n-a 
auzit  niciodată  de  Aegon  Cuceritorul. 

—  Aegon?  Victarion  îşi  încrucişa  braţele  peste  pieptul  ce  îi  era  acoperit  de 
armură.  Ce  legătură  are  cu  noi  Cuceritorul? 

—  Ştiu  despre  război  la  fel  de  multe  ca  tine,  Ochi-de-Cioară,  zise  Asha.  Aegon 
Targaryen  a  cucerit  Westerosul  cu  dragorii. 

—  Şi  aşa  vom  face  şi  noi,  promise  Euron  Greyjoy.  Cornul  ăla  pe  care  l-aţi 
auzit  l-am  găsit  între  ruinele  fumegânde  ale  Valyriei,  unde  nimeni,  în  afară  de 
mine,  n-a  îndrăznit  vreodată  să  pună  piciorul.  E  un  corn  de  dragon,  legat  cu  fâşii 
de  aur  roşu  şi  oţel  valyrian  făurit  cu  farmece.  Lorzii  Dragoni  din  vechime  suflau 
asemenea  corni  înainte  să-i  devoreze  Urgia.  Cu  acest  corn,  oamenii  mei  de  fier,  eu 
pot  stăpâni  dragonii. 

Asha  râse  zgomotos. 

—  Un  corn  care  să  adune  caprele  ar  fi  mai  folositor,  Ochi-de-Cioară.  Dragoni 
nu  mai  există. 

—  Te  înşeli  din  nou,  fetiţo.  Mai  sunt  trei,  iar  eu  ştiu  unde  să-i  găsesc.  Cu 
siguranţă,  asta  merită  o  coroană  de  lemn. 

—  EURON!  strigă  Lucas  Codd  Stângaciul. 

—  EURON!  EURON  OCHI-DE-  CIOARĂ!  strigă  Vâslaşul  Roşu. 

Muţii  şi  corciturile  de  pe  Tăcerea  desfâcură  cuferele  lui  Euron  şi  îi  revărsară 
darurile  în  faţa  căpitanilor  şi  a  regilor.  Pe  urmă  preotul  auzi  glasul  lui  Hotho 
Harlaw,  care-şi  umplea  mâinile  de  aur.  Gorold  Goodbrother  striga  şi  el,  la  fel  şi 
Erik  Sparge-Nicovală. 

—  EURON!  EURON!  EURON! 
Strigătul  se  înteţi,  devenind  un  urlet. 

—  EURON!  EURON!  OCHI-DE  CIOARĂ!  EURON  REGE! 

Sunetul  se  rostogolea  pe  dealul  Naggăi,  ca  şi  cum  Zeul  Furtunii  ar  fi  zornăit 
norii.  EURON!  EURON!  EURON!  EURON!  EURON!  EURON! 

Chiar  şi  un  preot  poate  avea  îndoieli.  Chiar  şi  un  profet  poate  cunoaşte  spaima. 
Aeron  Părumed  îşi  cercetă  sufletul,  căutându-şi  zeul,  dar  găsi  numai  tăcere.  în 
timp  ce  o  mie  de  glasuri  strigau  numele  fratelui  său,  nu  putea  auzi  decât  scârţâitul 
unei  balamale  ruginite  de  oţel. 

BRIENNE 

La  est  de  Iazul  Fecioarelor  munţii  se  înălţau  sălbatici,  iar  pinii  se  închideau  în 
jurul  lor  ca  o  oştire  tăcută  de  soldaţi  gri-verzui. 

Dick  Dibaciul  spunea  că  drumul  de  coastă  era  calea  cea  mai  scurtă  şi  mai 
uşoară,  aşa  că  arareori  se  îndepărtau  de  golf.  Pe  măsură  ce  înaintau,  oraşele  şi 
satele  aflate  de-a  lungul  ţărmului  erau  din  ce  în  ce  mai  mici  şi  mai  răzleţe.  Când 
se  însera,  căutau  un  han.  Crabb  împărţea  sala  comună  cu  ceilalţi  drumeţi,  în  timp 
ce  Brienne  lua  o  cameră  pentru  ea  şi  pentru  Podrick. 

—  E  mai  ieftin  dacă  dormim  toţi  în  acelaşi  pat,  domniţă,  zicea  Dick  Dibaciul. 
Ai  putea  să-ţi  aşezi  sabia  între  noi.  Bătrânul  Dick  e  un  om  inofensiv.  Curtenitor  ca 
un  cavaler  şi  cinstit  cât  e  ziulica  de  lungă. 

—  Zilele  se  scurtează,  remarcă  Brienne. 

—  Mă  rog,  se  prea  poate.  Dacă  nu  ai  încredere  să  împărţi  patul  cu  mine,  m-aş 
putea  cuibări  pe  podea,  domniţă. 

—  Nu  pe  podeaua  mea. 

—  S-ar  putea  zice  că  nu  te  încrezi  în  nimeni. 

—  încrederea  se  câştigă.  Ca  aurul. 

—  Cum  spui,  domniţă,  zise  Crabb,  dar  înspre  Nord,  unde  drumul  se  sfârşeşte, 
va  trebui  să  ai  încredere  în  Dick.  Dacă  aş  vrea  să-ţi  iau  aurul  cu  vârful  săbiei,  cine 
să  mă  oprească? 

—  Tu  n-ai  sabie.  Eu  am. 

Brienne  închise  uşa  între  ei  şi  rămase  acolo,  ascultând,  până  se  convinse  că 
bărbatul  plecase.  Oricât  de  dibaci  ar  fi  fost,  Dick  Crabb  nu  era  Jaime  Lannister, 
nici  Şoarecele  Nebun,  nici  măcar  Humfrey  Wagstaff.  Era  sfrijit  şi  prost  hrănit,  iar 
singura  sa  bucată  de  armură  era  o  cască  ciobită,  pătată  de  rugină.  în  loc  de  sabie 
purta  un  pumnal  vechi  şi  ştirb.  Cât  timp  era  trează,  nu  reprezenta  niciun  pericol 
pentru  ea. 

—  Podrick,  spuse  ea,  va  veni  o  vreme  când  nu  vor  mai  fi  hanuri  care  să  ne 
adăpostească.  N-am  încredere  în  călăuza  noastră.  Când  ne  oprim,  poţi  să-mi 
veghezi  somnul? 

—  Să  rămân  treaz,  domniţă?  Ser?  Podrick  chibzui.  Am  o  sabie.  Dacă  Crabb 
încearcă  să  se  atingă  de  tine,  am  să-1  omor. 

—  Nu,  zise  ea  cu  asprime.  Nici  să  nu-ţi  treacă  prin  minte  să  te  lupţi  cu  el.  Nu-ţi 
cer  decât  să-mi  veghezi  somnul  şi  să  mă  trezeşti  dacă  face  vreun  gest  care  ar  putea 
da  de  bănuit.  Vei  descoperi  că  mă  trezesc  uşor. 

Crabb  îşi  dădu  arama  pe  faţă  în  ziua  următoare,  când  se  opriră  să  adape  caii. 
Brienne  trebui  să  facă  doi  paşi  în  spatele  unor  tufişuri,  să  se  uşureze.  în  timp  ce 
stătea  pe  vine,  îl  auzi  pe  Podrick  spunând: 

—  Ce  faci?  Du -te  de-aici! 

Brienne  îşi  isprăvi  treaba,  îşi  trase  nădragii  şi  se  întoarse  la  drum,  unde-1  găsi 
pe  Dick  Dibaciul  ştergându-şi  degetele  de  făină. 

—  Nu  vei  găsi  niciun  dragon  în  desagile  mele  de  şa,  îi  spuse  ea.  îmi  ţin  aurul 
asupra  mea. 

O  parte  se  afla  în  punga  de  la  brâu,  restul  era  ascuns  într-o  pereche  de 

buzunare  cusute  în  interiorul  veşmintelor.  Punga  grasă  din  desaga  de  şa  era  plină 
de  monede  de  aramă,  mari  şi  mici,  gologani  şi  creiţari,  cruceri  şi  stele...  şi  faină 
bună  şi  albă,  s-o  îngroaşe  şi  mai  mult.  Cumpărase  făina  de  la  bucătarul  de  la  Şapte 
Săbii  în  dimineaţa  în  care  plecaseră  de  la  Duskendale. 

—  Dick  n-a  vrut  să-ţi  facă  niciun  rău,  domniţă.  îşi  răsuci  degetele  pătate  de 
făină,  ca  să-i  arate  că  nu  avea  nicio  armă.  Doar  mă  uitam,  să  văd  dacă  ai  dragonii 
ăia  pe  care  mi  i-ai  promis.  Lumea  e  plină  de  mincinoşi  gata  să  înşele  un  om 
cinstit.  Nu  că  tu  ai  fi  printre  ei. 

Brienne  spera  că  era  o  călăuză  mai  bună  decât  era  ca  tâlhar. 

—  Am  face  bine  să  plecăm.  Brienne  încalecă.  Dick  cânta  adesea  în  timp  ce 
călăreau  unul  lângă  altul.  Nu  era  niciodată  un  cântec  întreg,  doar  niţel  de  aici,  un 
vers  de  acolo.  Bănuia  că  voia  s-o  farmece,  ca  s-o  dezarmeze.  Uneori  încerca  să-i 
facă  pe  ea  şi  pe  Podrick  să  cânte  cu  el,  dar  în  zadar.  Băiatul  era  prea  sfios  şi  legat 
la  limbă,  iar  Brienne  nu  cânta.  îi  cântai  tatălui  tău?  o  întrebase  odată  Lady  Stark, 
la  Riverrun.  Lui  Renly  i-ai  cântat?  Nu  le  cântase,  nici  măcar  o  dată,  deşi  ar  fi 
vrut. . .  ar  fi  vrut. . . 

Când  nu  cânta,  Dick  Dibaciul  vorbea,  desfătându-i  cu  poveştile  Capului 
Ghearei  Despicate.  Fiecare  vale  mohorâtă  avea  lordul  ei,  spunea  el,  cei  mai  mulţi 
uniţi  de  neîncrederea  lor  comună  faţă  de  străini.  în  venele  lor  curgea,  întunecat  şi 
puternic,  sângele  Primilor  Oameni. 

—  Andalii  au  încercat  să  pună  stăpânire  pe  Capul  Ghearei  Despicate,  dar  i-am 
însângerat  în  văi  şi  i-am  înecat  în  mlaştini.  Numai  că  ceea  ce  nu  puteau  să 
cucerească  fiii  lor  cu  săbii,  cucereau  frumoasele  lor  fiice  cu  sărutări.  Se  măritau  în 
casele  pe  care  nu  le  puteau  cuceri,  da. 

Regii  Darklyn  din  Duskendale  încercaseră  să-şi  impună  domnia  asupra 
Capului  Ghearei  Despicate,  Mootonii  de  la  Iazul  Fecioarelor  încercaseră  şi  ei,  iar, 
mai  târziu,  trufaşii  Celtigari  din  Insula  Crabilor.  Dar  oamenii  Ghearei  Despicate 
îşi  cunoşteau  smârcurile  şi  pădurile  aşa  cum  nu  le  putea  cunoaşte  niciun  străin  şi, 
dacă  erau  prinşi  la  strâmtoare,  dispăreau  în  peşterile  care  le  împânzeau  munţii,  ca 
un  fagure  de  miere.  Când  nu  se  războiau  cu  aşa-zişii  cuceritori,  se  luptau  între  ei. 
Duşmăniile  lor  ancestrale  era  adânci  şi  întunecate,  ca  mlaştinile  dintre  dealurile 
lor.  Din  când  în  când,  vreun  luptător  aducea  pacea  la  Capul  Ghearei  Despicate, 
însă  aceasta  nu  dura  niciodată  mai  mult  decât  viaţa  lui.  Lordul  Lucifer  Hardy 
fusese  un  cavaler  măreţ,  iar  fraţii  Brune  la  fel.  Legendarul  Sfarmă-Oase  îi 
întrecea,  dar  Crabbii  erau  cei  mai  măreţi  dintre  toţi.  Dick  încă  refuza  să  creadă  că 
Brienne  nu  auzise  niciodată  de  Ser  Clarence  Crabb  şi  de  isprăvile  lui. 

—  De  ce-aş  minţi?  îl  întrebă  ea.  Fiecare  ţinut  îşi  are  propriii  eroi.  De  unde  vin 
eu,  menestrelii  cântă  despre  Galladon  de  Morne,  Cavalerul  Desăvârşit. 

—  Ser  Galla-cine-de-Ce?  Pufni.  N-am  auzit  niciodată  de  el.  De  ce  era  aşa  de  al 
naibii  de  desăvârşit? 

—  Ser  Galladon  a  fost  un  campion  atât  de  viteaz,  încât  însăşi  Fecioara  şi-a 

pierdut  inima  în  faţa  lui.  I-a  dăruit  o  sabie  fermecată,  numită  Dreapta  Fecioară,  ca 
semn  al  iubirii  sale.  Nicio  sabie  obişnuită  n-o  putea  respinge,  niciun  scut  nu  putea 
rezista  sărutului  ei.  Ser  Galladon  era  mândru  de  Dreapta  Fecioară,  însă  a  scos-o 
din  teacă  doar  de  trei  ori.  Nu  voia  să  folosească  Fecioara  împotriva  muritorilor, 
căci  era  atât  de  puternică  încât  ar  fi  făcut  ca  orice  luptă  să  fie  nedreaptă. 
Lui  Crabb  asta  i  se  păru  ilar. 

—  Cavalerul  Desăvârşit?  Nătărăul  Desăvârşit.  La  ce  bun  să  ai  o  sabie  vrăjită 
dacă  nu  poţi  naibii  s-o  foloseşti? 

—  La  onoare,  spuse  ea.  îţi  slujeşte  la  onoare.  Asta  nu  reuşi  decât  să-1  facă  să 
râdă  şi  mai  tare. 

—  Ser  Clarence  Crabb  şi-ar  fi  şters  fundul  păros  cu  Cavalerul  tău  Desăvârşit, 
domniţă.  Dacă  s-ar  fi  întâlnit,  ar  mai  exista  un  cap  nenorocit  aşezat  pe  raftul  de  la 
Şoapte,  ascultă  la  mine.  „Ar  fi  trebuit  să  folosesc  sabia  fermecată",  le-ar  spune 
tuturor  celorlalte  capete.  „Ar  fi  trebuit  să  folosesc  afurisita  aia  de  sabie." 

Brienne  nu-şi  putu  stăpâni  un  zâmbet. 

—  Poate,  recunoscu  ea,  dar  Ser  Galladon  n-a  fost  nătărău.  împotriva  unui 
duşman  înalt  de  doi  metri  şi  jumătate,  călare  pe  un  zimbru,  poate  că  ar  fi  scos 
Dreapta  Fecioară  din  teacă.  Se  spune  că,  odată,  a  folosit-o  să  omoare  un  dragon. 

Dick  Dibaciul  nu  era  impresionat. 

—  Şi  Sfarmă-Oase  a  luptat  cu  un  dragon,  dar  n-a  avut  nevoie  de  nicio  sabie 
fermecată.  Pur  şi  simplu  i-a  legat  gâtul  într-un  nod,  aşa  că  de  fiecare  dată  când 
scuipa  foc,  îşi  prăjea  singur  fundul. 

—  Şi  ce-a  făcut  Sfarmă-Oase  când  au  venit  Aegon  şi  surorile  sale?  îl  întrebă 
Brienne. 

—  Era  mort.  Domniţa  trebuie  să  ştie  asta.  Crabb  îi  aruncă  o  privire  piezişă. 
Aegon  şi-a  trimis  sora  la  Gheara  Despicată,  pe  acea  Visenya.  Lorzii  auziseră  de 
sfârşitul  lui  Harren.  Nu  erau  nătărăi,  aşa  că  şi-au  aşezat  săbiile  la  picioarele  ei. 
Regina  i-a  făcut  oamenii  ei  şi  le-a  spus  că  nu  vor  mai  fi  datori  faţă  de  Iazul 
Fecioarelor,  Insula  Crabului  sau  Duskendale.  Asta  nu-i  opreşte  pe  afurisiţii  de 
Celtigari  să  trimită  oameni  pe  malul  estic,  să-i  adune  dările.  Dacă  trimite  destui, 
câţiva  mai  apucă  să  se  întoarcă  la  el. . .  altminteri,  noi  ne  înclinăm  doar  în  faţa 
lorzilor  noştri  şi  a  regelui.  Adevăratul  rege,  nu  Robert  şi  cei  de  teapa  lui.  Crabb 
scuipă.  Au  fost  oameni  din  Casele  Crabb,  Brune  şi  Boggs  cu  Prinţul  Rhaegar  la 
Trident,  şi  în  Garda  Regelui.  Un  Hardy,  un  Cave,  un  Pyne  şi  trei  Crabbi,  Clement, 
Rupert  şi  Clarence  Scundul.  Măsura  un  metru  nouăzeci,  dar  era  scund  pe  lângă 
adevăratul  Ser  Clarence.  Suntem  cu  toţii  oameni  destoinici  ai  dragonului,  la 
Gheara  Despicată. 

Pe  măsură  ce  înaintau  spre  nord-est,  drumul  era  din  ce  în  ce  mai  pustiu,  până 
când,  în  cele  din  urmă,  nu  mai  era  de  găsit  niciun  han.  Drumul  de  coastă  era  deja 
mai  mult  bălării  decât  făgaşe.  în  noaptea  aceea  se  adăpostiră  într-un  sat  de 
pescari.  Brienne  le  plăti  sătenilor  câţiva  gologani,  ca  să-i  lase  să  înnopteze  într-un 

hambar  de  fân.  Revendică  podul  pentru  ea  şi  Podrick  trase  scara  sus,  după  ei. 

—  Mă  lăsaţi  singur  aici.  Aş  putea  foarte  bine  să  vă  fur  caii,  strigă  Crabb  de  jos. 
Mai  bine  i-ai  urca  şi  pe  ei  pe  scară,  domniţă.  Când  văzu  că  Brienne  îl  ignoră, 
Crabb  continuă,  spunând:  La  noapte  o  să  plouă.  O  ploaie  rece  şi  aspră.  Tu  şi  Pods 
veţi  dormi  la  căldurică,  iar  bietul  Dick  va  tremura  aici,  jos,  de  unul  singur.  Clătină 
din  cap,  mormăind  în  timp  ce-şi  făcea  culcuş  într-un  morman  de  fân.  Nu  mi-a  fost 
dat  să  mai  cunosc  o  fată  aşa  de  bănuitoare  ca  tine. 

Brienne  se  cuibări  sub  mantie,  cu  Podrick  căscând  alături.  N-am  fost  mereu 
prudentă,  ar  fi  putut  să-i  strige  lui  Crabb.  Când  eram  mică,  credeam  că  toţi 
bărbaţii  sunt  la  fel  de  nobili  ca  tata.  Chiar  şi  bărbaţii  care  îi  spuneau  cât  e  de 
drăgălaşă,  cât  e  de  înaltă,  de  strălucitoare  şi  de  isteaţă,  cât  de  graţioasă  e  când 
dansează.  Septa  Roelle  fusese  cea  care  îi  ridicase  vălul  de  pe  ochi. 

—  Spun  lucrurile  astea  doar  ca  să  câştige  bunăvoinţa  tatălui  tău,  îi  spusese 
femeia.  Vei  găsi  adevărul  în  oglindă,  nu  pe  buzele  oamenilor. 

Fusese  o  lecţie  aspră,  care  o  lăsase  plângând,  dar  îi  fusese  de  folos  la 
Harrenhal  când  Ser  Hyle  şi  prietenii  lui  îşi  jucaseră  jocul.  O  fecioară  trebuie  să 
fie  neîncrezătoare  în  această  lume,  altfel  nu  va  mai  fi  pentru  mult  timp  fecioară, 
gândi  ea,  când  ploaia  începu  să  cadă. 

în  turnirul  de  la  Podul  Amar,  îşi  căutase  peţitorii  şi-i  bătuse  unul  câte  unul. 
Farrow  şi  Ambrose  şi  Părosul,  Mark  Mullendore,  Raymond  Nayland  şi  Will 
Cocostârcul.  îl  învinsese  pe  Harry  Sawyer  şi  zdrobise  coiful  lui  Robin  Potter, 
lăsându-i  o  cicatrice  urâtă,  iar  când  ultimul  dintre  ei  căzuse,  Mama  i-1  trimisese  pe 
Cunnington.  De  data  aceasta,  Ser  Ronnet  avea  în  mână  o  sabie,  nu  un  trandafir. 
Fiecare  lovitură  pe  care  i-o  servea  Brienne  era  mai  dulce  decât  un  sărut. 

Loras  Tyrell  rămăsese  ultimul  să  dea  piept  cu  mânia  ei  în  ziua  aceea.  El  n-o 
curtase  niciodată,  abia  dacă  îi  aruncase  vreo  privire,  însă  purta  trei  trandafiri 
galbeni  pe  scut  în  acea  zi,  iar  Brienne  ura  trandafirii.  Văzându-i,  căpătase  o  putere 
încărcată  de  furie. 

Adormi  visând  lupta  pe  care  o  purtaseră  şi  pe  Ser  Jaime  legându-i  o  mantie- 
curcubeu  pe  umeri. 

încă  ploua  a  doua  zi  dimineaţă.  în  timp  ce-şi  luau  micul  dejun,  Dick  Dibaciul 
propuse  să  aştepte  până  când  se  opreşte. 

—  Când  va  fi  asta?  Mâine?  în  două  săptămâni?  Când  vine  iarăşi  vara?  Nu. 
Avem  mantii  şi  cale  lungă  de  străbătut. 

Plouă  toată  ziua.  Cărarea  îngustă  pe  care  o  urmăreau  se  transformă  în  curând 
în  mocirlă  sub  picioarele  lor.  Toţi  copacii  pe  care  îi  văzură  erau  despuiaţi,  iar 
ploaia  domoală  transformase  frunzele  căzute  într-un  covor  ud,  maroniu.  în  ciuda 
căptuşelii  din  piele  de  veveriţă,  mantia  lui  Dick  se  îmbibă  de  apă  şi  Brienne  îl 
vedea  tremurând.  Preţ  de  o  clipă,  i  se  făcu  milă  de  el.  N-a  mâncat  bine,  se  vede 
limpede.  Se  întrebă  dacă  exista  într-adevăr  un  golf  al  piraţilor  sau  un  castel 
părăginit  numit  Şoaptele.  Oamenii  înfometaţi  fac  lucruri  disperate.  Totul  putea  să 

fie  doar  un  plan  ca  s-o  ademenească.  Suspiciunea  îi  strânse  stomacul. 

O  vreme,  ropotul  egal  al  ploii  era  parcă  singurul  sunet  din  lume.  Dick  Dibaciul 
îi  dădea  înainte,  nepăsător.  II  privi  mai  îndeaproape,  remarcând  felul  cum  se 
apleca,  de  parcă  ar  fi  putut  rămâne  uscat  dacă  se  cuibărea  în  şa.  De  data  aceasta, 
când  întunericul  coborî  asupra  lor  nu  mai  era  niciun  sat  prin  apropiere.  Nici 
copaci  care  să-i  adăpostească  nu  erau.  Fură  nevoiţi  să  se  oprească  între  nişte 
stânci,  la  cincizeci  de  metri  deasupra  liniei  ţărmului.  Pietrele,  cel  puţin,  aveau  să-i 
ferească  de  vânt. 

—  Ar  fi  bine  să  stăm  de  veghe  la  noapte,  domniţă,  îi  spuse  Crabb,  în  timp  ce  se 
căznea  să  aprindă  un  foc  din  lemne  plutitoare.  într-un  loc  ca  acesta,  ar  putea  fi 
foşnitori. 

—  Foşnitori?  Brienne  îi  aruncă  o  privire  bănuitoare. 

—  Monştri,  îi  explică  Dick  Dibaciul,  satisfăcut.  Arată  ca  nişte  oameni,  până 
când  te  apropii  mai  mult,  dar  capetele  lor  sunt  prea  mari  şi  au  solzi  acolo  unde  un 
om  obişnuit  are  păr.  Sunt  albi  ca  burta  peştelui,  cu  pieliţe  între  degete.  Sunt  mereu 
uzi  şi  miros  a  peşte,  dar  în  spatele  buzelor  vineţii  au  şiruri  de  dinţi  verzi,  ascuţiţi 
ca  nişte  ace.  Unii  zic  că  Primii  Oameni  i-au  omorât  pe  toţi,  dar  să  nu  crezi  aşa 
ceva.  Vin  noaptea  şi  îi  fură  pe  copiii  răi,  furişându-se  pe  picioarele  lor  cu  pieliţe, 
cu  un  mic  foşnet.  Pe  fete  le  ţin  ca  să  le  nască  copii,  dar  pe  băieţi  îi  mănâncă, 
sfâşiindu-i  cu  dinţii  ăia  verzi  şi  ascuţiţi.  îi  rânji  lui  Podrick.  Pe  tine  te-ar  mânca, 
băiete.  Te-ar  mânca  de  viu. 

—  Dacă  încearcă,  îi  omor.  Podrick  îşi  mângâie  sabia. 

—  încearcă.  încearcă  numai.  Foşnitorii  nu  mor  cu  una,  cu  două.  îi  făcu  lui 
Brienne  cu  ochiul.  Tu  eşti  fetiţă  rea,  domniţă? 

—  Nu.  Doar  proastă.  Lemnul  era  prea  ud  ca  să  poată  fi  aprins,  oricâte  scântei 
scotea  Brienne  cu  cremenea  şi  oţelul  ei.  Vreascurile  ridicară  puţin  fum,  dar  atâta 
tot.  Dezgustată,  se  propti  cu  spatele  de  o  stâncă,  îşi  trase  mantia  peste  ea  şi  se 
resemna  cu  gândul  la  o  noapte  rece  şi  udă.  Visând  la  o  mâncare  fierbinte,  molfâi  o 
fâşie  tare  de  carne  sărată  de  vită,  în  timp  ce  Dick  Dibaciul  vorbea  despre 
vremurile  când  Ser  Clarence  Crabb  luptase  cu  regele  foşnitorilor.  Povestea  e 
plină  de  viaţă,  fu  ea  nevoită  să  recunoască,  dar  şi  Mark  Mullendore  era  amuzant, 
cu  maimuţica  lui. 

Cerul  era  prea  ud  ca  să  vadă  soarele  coborând,  prea  cenuşiu  ca  să  vadă  luna 
răsărind.  Noaptea  era  neagră  şi  fără  stele.  Crabb  îşi  epuiza  toate  poveştile  şi 
adormi.  Podrick  sforăia  şi  el  în  curând.  Brienne  rămase  cu  spatele  la  stâncă, 
ascultând  valurile.  Eşti  în  apropierea  mării,  Şansa?  se  întrebă.  Aştepţi  la  Şoapte  o 
corabie  care  nu  va  veni  niciodată?  Cine  e  cu  tine?  O  călătorie  pentru  trei,  a  spus. 
Oare  Pezevenghiul  e  cu  tine  şi  cu  Ser  Dontos  sau  ţi- ai  găsit  sora? 

Fusese  o  zi  lungă  şi  Brienne  era  obosită.  Chiar  şi  cu  spatele  lipit  de  stâncă  şi  cu 
ploaia  răpăind  domol  în  jurul  ei,  pleoapele  i  se  îngreunau.  Aţipi  de  două  ori.  A 
doua  oară  se  trezi  brusc,  cu  inima  bubuind,  convinsă  că  deasupra  ei  se  afla  cineva. 

Avea  picioarele  înţepenite,  iar  mantia  i  se  lipise  de  glezne.  Se  eliberă  dând  din 
picioare  şi  se  ridică.  Dick  Dibaciul  era  ghemuit  lângă  un  bolovan,  dormind  pe 
jumătate  îngropat  în  nisipul  greu  şi  ud.  Un  vis.  A  fost  un  vis. 

Poate  că  fusese  o  greşeală  să-i  părăsească  pe  Ser  Creighton  şi  pe  Ser  Illifer. 
Păruseră  oameni  cinstiţi.  Aş  vrea  ca  Jaime  să  fi  venit  cu  mine,  gândi  ea. . .  dar  el 
era  cavaler  al  Gărzii  Regale,  locul  lui  era  alături  de  regele  său.  în  plus,  Renly  era 
cel  pe  care  îl  voia...  Am  jurat  să-l  apăr,  dar  am  dat  greş.  Apoi  am  jurat  să-l 
răzbun,  şi  am  dat  greş  din  nou.  Am  fugit,  în  schimb,  cu  Lady  Catelyn  şi  i-am 
înşelat  şi  ei  aşteptările.  Vântul  îşi  schimbase  direcţia  şi  ploaia  îi  şiroia  pe  faţă. 

A  doua  zi,  drumul  se  subţie  într-o  potecă  acoperită  cu  pietriş  şi,  în  cele  din 
urmă,  într-o  dâră  vagă.  Spre  prânz,  se  sfârşi  brusc,  la  poalele  unei  creste  cioplite 
de  vânt.  Deasupra,  un  mic  castel  privea  încruntat  peste  valuri,  profilându-şi  cele 
trei  turnuri  cocârjate  pe  fundalul  unui  cer  de  plumb. 

—  Am  ajuns  la  Şoapte?  întrebă  Podrick. 

—  Ţi  se  pare  o  afurisită  de  ruină?  Crabb  scuipă.  Asta  e  Grota  Cumplită,  unde 
sălăşluieşte  bătrânul  Lord  Brune.  Dar  drumul  se  termină  aici.  De  aici  încolo  ne 
aşteaptă  pinii. 

Brienne  cercetă  creasta. 

—  Cum  ajungem  acolo,  sus? 

—  Uşor.  Dick  Dibaciul  îşi  întoarse  calul.  Ţineţi-vă  aproape  de  Dick.  Foşnitorii 
sunt  gata  să-i  înhaţe  pe  leneşi. 

Suişul  se  dovedi  o  cărare  abruptă  şi  pietroasă,  ascunsă  în  crăpătura  unei  stânci. 
Cea  mai  mare  parte  era  sălbatic,  dar  ici  şi  colo  fuseseră  cioplite  trepte  care  uşurau 
urcuşul.  Pereţi  râpoşi  de  stâncă,  mâncaţi  de  secolele  de  vânturi  şi  valuri,  îi 
strângeau  din  ambele  părţi.  Prin  unele  locuri  luaseră  forme  fantastice.  Dick 
Dibaciul  îi  arătă  Briennei  câteva,  în  timp  ce  urcau. 

—  Uite  un  cap  de  căpcăun,  vezi?  făcu  el,  iar  ea  zâmbi,  zărindu-1.  Iar  cel  de 
acolo  e  un  dragon  de  piatră.  Cealaltă  aripă  s-a  prăbuşit  când  tatăl  meu  era  copil. 
Deasupra  sunt  ugerele  căzute,  ca  nişte  ţâţe  de  vrăjitoare.  Aruncă  o  privire  către 
pieptul  ei. 

—  Ser?  Domniţă?  zise  Podrick.  Uite  un  călăreţ. 

—  Unde?  Niciuna  dintre  stânci  nu-i  sugera  un  călăreţ. 

—  Pe  drum.  Nu  un  călăreţ  de  piatră.  Unul  adevărat.  Ne  urmăreşte.  Acolo,  jos. 
Podrick  îi  arătă. 

Brienne  se  răsuci  în  şa.  Urcaseră  destul  de  sus  ca  să  vadă  hăt,  departe,  de-a 
lungul  ţărmului.  Calul  venea  pe  acelaşi  drum  pe  care  o  apucaseră  ei,  la  trei-patru 
kilometri  în  urma  lor.  Iarăşi?  îi  aruncă  lui  Dick  Dibaciul  o  privire  bănuitoare. 

—  Nu  te  chiori  la  mine,  zise  Crabb.  N-are  de-a  face  nimic  cu  bătrânul  Dick 
Dibaciul,  oricine-ar  fi  el.  E  vreun  om  de-al  lui  Brune,  probabil,  întorcându-se  din 
războaie.  Sau  vreun  cântăreţ,  hoinărind  din  loc  în  loc.  îşi  întoarse  capul  şi  scuipă. 
Nu  e  vreun  foşnitor,  asta-i  sigur.  Ei  nu  călăresc  pe  cai. 

—  Nu,  întări  Brienne.  Cel  puţin  în  privinţa  asta  erau  de  acord. 

Ultimii  treizeci  de  metri  de  urcuş  se  dovediră  cei  mai  abrupţi  şi  cei  mai 
periculoşi.  Sub  copitele  cailor  se  rostogoleau  pietricele,  zornăind  în  josul  cărării 
pietroase  din  spatele  lor.  Când  ieşiră  din  crăpătura  stâncii,  se  pomeniră  la  poalele 
zidurilor  castelului.  Deasupra,  pe  un  parapet,  un  chip  se  uită  pe  furiş  la  ei,  pe  urmă 
dispăru.  Brienne  fu  de  părere  că  ar  putea  fi  o  femeie  şi  îi  spuse  asta  lui  Dick 
Dibaciul.  Acesta  o  aprobă: 

—  Brune  e  prea  bătrân  ca  să  se  caţere  pe  metereze,  iar  fiii  şi  nepoţii  lui  au 
plecat  la  războaie.  N-au  mai  rămas  aici  decât  fetişcane  şi  un  ţânc  mucos  de  trei 
ani. 

îi  stătea  pe  buze  să-şi  întrebe  călăuza  de  partea  cărui  rege  se  postase  Lordul 
Brune,  dar  nu  mai  conta.  Fiii  lui  Brune  erau  plecaţi,  era  posibil  ca  unii  să  nu  se 
mai  întoarcă.  Nu  vom  găsi  adăpost  aici  la  noapte.  Nu  era  de  aşteptat  ca  un  castel 
plin  de  bătrâni,  femei  şi  copii  să-şi  deschidă  porţile  în  faţa  unor  străini  înarmaţi. 

—  Vorbeşti  despre  Lordul  Brune  de  parcă  l-ai  cunoaşte,  îi  spuse  ea  lui  Dick 
Dibaciul. 

—  Poate  că  l-am  cunoscut,  cândva. 

Brienne  aruncă  o  privire  la  pieptul  jiletcii  lui.  Fire  deşirate  şi  un  petic  jerpelit 
de  material  mai  închis  la  culoare  arătau  locul  de  unde  fusese  sfârtecat  un  blazon. 
Fără  doar  şi  poate,  călăuza  ei  era  un  dezertor.  Călăreţul  din  spatele  lor  putea  fi, 
oare,  unul  dintre  tovarăşii  lui  de  arme? 

—  Ar  trebui  să  ne  continuăm  drumul,  îi  îndemnă  Dick,  înainte  ca  Brune  să 
înceapă  să  se  întrebe  ce  căutăm  aici,  sub  zidurile  sale.  Până  şi  o  fetişcană  ştie  să 
tragă  cu  o  afurisită  de  arbaletă.  Dick  făcu  semn  către  dealurile  de  calcar  care  se 
ridicau  în  spatele  castelului,  cu  pantele  lor  împădurite.  De-aici  nu  mai  sunt 
drumuri,  doar  pâraie  şi  poteci,  dar  domniţa  n-are  de  ce  se  teme.  Dick  Dibaciul 
cunoaşte  locurile  astea. 

Tocmai  de  asta  se  temea  Brienne.  Vântul  sufla  cu  putere  de-a  lungul  crestei, 
dar  ea  nu  simţea  în  aer  decât  miros  de  capcană. 

—  Dar  călăreţul  ăla? 

Dacă  nu  cumva  calul  lui  ştia  să  umble  pe  valuri,  avea  să  urce  în  curând  costişa. 

—  Ce-i  cu  el?  Dacă  e  vreun  nebun  din  Iazul  Fecioarelor,  s-ar  putea  să  nici  nu 
găsească  afurisita  de  potecă.  Iar  dacă  o  găseşte,  o  să-1  pierdem  în  păduri.  Acolo  nu 
va  avea  niciun  drum  pe  care  să-1  urmeze. 

Doar  urmele  noastre.  Brienne  se  întreba  dacă  n-ar  fi  mai  bine  să-1  aştepte  pe 
călăreţ  acolo,  cu  sabia  în  mână.  Voi  părea  nebună  de  legat  dacă  e  vreun  cântăreţ 
sau  unul  dintre  fiii  Lordului  Brune.  Crabb  avea  dreptate,  bănuia.  Dacă  e  tot  pe 
urmele  noastre  şi  mâine,  pot  să  mă  ocup  atunci  de  el. 

—  Cum  doreşti,  spuse  ea,  întorcându-şi  iapa  în  direcţia  copacilor. 

Castelul  Lordului  Brune  se  micşoră  în  spatele  lor  şi  în  curând  se  pierdu  în 
depărtare.  Sequoia  şi  pini  se  înălţau  în  jurul  lor,  suliţe  înalte,  înveşmântate  în 

verde,  ţâşnind  spre  cer.  Covorul  pădurii  era  un  pat  de  ace  căzute,  gros  ca  zidul 
unui  castel,  aşternut  cu  conuri  de  pin.  Copitele  cailor  nu  scoteau  parcă  niciun 
sunet.  Plouă  puţin,  se  opri  o  vreme,  pe  urmă  se  stârni  din  nou,  dar  printre  pini  abia 
dacă  simţeau  câte  o  picătură. 

înaintau  mult  mai  încet  prin  păduri.  Brienne  îşi  îndemnă  iapa  prin  întunericul 
verde,  croindu-şi  drum  printre  copaci.  îşi  dădu  seama  că  ar  fi  foarte  uşor  să  se 
rătăcească  aici.  Oriîncotro  privea,  totul  părea  la  fel.  însuşi  aerul  părea  cenuşiu, 
verde  şi  neclintit.  Conuri  de  pini  îi  zgâriară  braţele,  frecându-se  zgomotos  de 
scutu-i  proaspăt  pictat.  Liniştea  stranie  o  agasa  din  ce  în  ce  mai  mult  cu  fiecare 
oră  care  trecea. 

îl  deranja  şi  pe  Dick  Dibaciul.  Târziu  în  ziua  aceea,  pe  când  se  lăsa  asfinţitul, 
încercă  să  cânte. 

—  A  fost  odat-  un  urs,  un  urs,  un  urs,  negru  şi  maro  şi  acoperit  de  păr,  cântă 
el,  cu  glasu-i  aspru  ca  o  pereche  de  pantaloni  de  lână.  Pinii  îi  înghiţiră  cântecul, 
aşa  cum  înghiţeau  vântul  şi  ploaia.  După  o  vreme  se  opri. 

—  E  rău  aici,  zise  Podrick.  E  un  loc  rău. 

Brienne  simţea  la  fel,  însă  n-ar  fi  slujit  la  nimic  s-o  recunoască. 

—  O  pădure  de  pini  e  un  loc  posomorât,  dar,  până  la  urmă,  nu  e  decât  o 
pădure.  Nu  e  nimic  aici  de  care  trebuie  să  ne  temem. 

—  Cum  rămâne  cu  foşnitorii?  Şi  cu  capetele? 

—  Ce  băiat  isteţ,  zise  Dick,  râzând. 
Brienne  îi  aruncă  o  privire  iritată. 

—  Nu  există  niciun  foşnitor,  îi  spuse  ea  lui  Podrick,  şi  niciun  cap. 
Dealurile  urcau,  dealurile  coborau.  Brienne  se  pomeni  rugându-se  ca  Dick 

Dibaciul  să  fie  cinstit  şi  să  ştie  unde  îi  duce.  Nici  măcar  nu  era  convinsă  că  ar  găsi 
din  nou  marea  de  una  singură.  Zi  sau  noapte,  cerul  era  cenuşiu  şi  înnorat,  fără 
soare  sau  stele  care  s-o  ajute  să-şi  găsească  drumul. 

Poposiră  devreme  în  seara  aceea,  după  ce  coborâră  un  deal  şi  se  pomeniră  pe 
marginea  unui  smârc  verde,  sclipitor.  în  lumina  gri-verzuie,  pământul  din  faţa  lor 
părea  destul  de  solid,  însă  când  se  porniră  să-1  străbată,  le  înghiţi  caii  până  la  brâu. 
Fură  nevoiţi  să  se  întoarcă  şi  să-şi  croiască  drum  înapoi,  pe  pământ  mai  ferm. 

—  Nu  contează,  îi  asigură  Crabb.  Vom  urca  dealul  şi  vom  coborî  pe  altundeva. 
A  doua  zi  decurse  la  fel.  Călăriră  printre  pini  şi  mlaştini,  sub  ceruri  întunecate 

şi  ploi  intermitente,  pe  lângă  doline  şi  peşteri  şi  ruinele  străvechilor  fortăreţe  cu 
pietrele  înnegrite  de  muşchi.  Fiecare  morman  de  pietre  avea  o  poveste,  iar  Dick 
Dibaciul  le  spuse  pe  toate.  Dacă  stăteai  să-i  dai  crezare,  oamenii  de  la  Capul 
Ghearei  Despicate  îşi  udaseră  pinii  cu  sânge.  Brienne  începu  să-şi  piardă 
răbdarea. 

—  Cât  mai  avem?  ceru  ea,  în  cele  din  urmă,  să  ştie.  Trebuie  să  fi  văzut  până 
acum  fiecare  copac  de  la  Capul  Ghearei  Despicate. 

—  Nu  tocmai,  răspunse  Crabb.  Suntem  aproape.  Vezi,  pădurea  se  răreşte. 

Suntem  lângă  marea  îngustă. 

S-  ar  părea  că  nebunul  pe  care  mi  l-  a  promis  e  propria  mea  imagine  oglindită 
într-un  iaz,  gândi  Brienne,  dar  n-avea  niciun  sens  să  se  întoarcă,  după  ce  ajunsese 
până  aici.  însă  era  frântă,  nu  putea  tăgădui  asta.  Coapsele  îi  erau  tari  ca  fierul  din 
pricina  şeii,  iar  în  ultima  vreme  dormea  doar  patru  ore  pe  noapte,  în  timp  ce 
Podrick  o  veghea.  Dacă  Dick  Dibaciul  ar  încerca  să-i  omoare,  era  convinsă  că  aici 
ar  face-o,  într-un  loc  pe  care-1  cunoştea  bine.  Poate  că-i  ducea  într-un  bârlog  de 
hoţi,  unde  să  aibă  rubedenii  la  fel  de  primejdioase  ca  el,  sau  poate  doar  îi  plimba 
în  cercuri,  aşteptând  să  fie  ajunşi  din  urmă  de  călăreţ.  Nu  mai  văzuseră  nici  urmă 
de  el  de  când  plecaseră  de  la  castelul  Lordului  Brune,  dar  asta  nu  însemna  că 
omul  renunţase  să-i  vâneze. 

S-  ar  putea  să  fiu  nevoită  să- 1  omor,  îşi  spuse  Brienne  într-o  noapte,  pe  când  se 
plimba  în  jurul  locului  de  popas.  Ideea  o  scârbi.  Bătrânul  ei  maestru  de  arme  se 
întrebase  întotdeauna  dacă  Brienne  era  destul  de  aspră  pentru  bătălie. 

—  Ai  în  braţe  puterea  unui  bărbat,  îi  spusese  Ser  Goodwin  de  mai  multe  ori, 
însă  inima  ta  e  blândă  ca  a  oricărei  fecioare.  Una  e  să  te  antrenezi  în  curte,  cu  o 
sabie  boantă  în  mână,  şi  alta  să  vâri  două  palme  de  oţel  ascuţit  în  burta  unui  om  şi 
să  vezi  lumina  stingându-se  în  ochii  lui. 

Ca  s-o  întărească,  Ser  Goodwin  obişnuia  s-o  trimită  la  măcelarul  tatălui  său,  să 
taie  miei  şi  purcei  de  lapte.  Purceluşii  guiţau  şi  mieii  ţipau  ca  nişte  copii  speriaţi. 
Până  când  se  sfârşea  măcelul,  ochii  Briennei  erau  orbi  de  lacrimi,  iar  hainele  atât 
de  pline  de  sânge  încât  le  dădea  slujitoarelor  sale  să  le  ardă.  Dar  Ser  Goodwin 
continua  să  aibă  îndoieli. 

—  Un  purcel  e  un  purcel.  Cu  un  om  e  altă  treabă.  Pe  când  eram  scutier,  la  fel 
de  tânăr  ca  tine,  aveam  un  prieten  puternic,  iute  şi  agil,  neîntrecut  în  curtea  de 
instrucţie.  Ştiam  cu  toţii  că,  într-o  bună  zi,  va  deveni  un  cavaler  desăvârşit.  Apoi 
la  Treptele  de  Piatră  a  venit  războiul.  Mi-am  văzut  prietenul  îngenunchindu-şi 
duşmanul  şi  doborându-i  securea  din  mână,  dar  când  ar  fi  putut  să-şi  isprăvească 
treaba,  a  ezitat  o  clipă.  în  bătălie,  o  clipă  e  o  viaţă.  Omul  şi-a  scos  pumnalul  şi  a 
găsit  o  crăpătură  în  armura  prietenului  meu.  Puterea,  iuţeala,  curajul,  toată 
îndemânarea  dobândită  cu  sudoare...  n-au  făcut  nici  doi  bani,  fiindcă  a  şovăit  să 
ucidă.  Ţine  minte  asta,  fetiţo. 

Voi  ţine,  făgădui  ea  umbrei  lui,  acolo,  în  pădurea  de  pini.  Se  aşeză  pe  o  piatră, 
îşi  luă  sabia  şi  începu  să-i  ascută  tăişul.  Voi  ţine  minte  şi  mă  rog  să  nu  şovăi. 

Ziua  următoare  se  ivi  mohorâtă,  rece  şi  înnorată.  Nu  văzuseră  soarele  răsărind, 
însă  când  întunericul  negru  se  lumină  în  gri,  Brienne  ştiu  că  era  timpul  să  încalece 
din  nou.  în  frunte  cu  Dick  Dibaciul,  se  întoarseră  între  pini.  Brienne  îl  urmă 
îndeaproape,  cu  Podrick  venind  în  spate,  pe  calul  lui  de  povară. 

Castelul  le  ieşi  în  faţă  pe  neaşteptate.  Acum  erau  în  adâncul  pădurii, 
înconjuraţi  de  pini  cât  vedeau  cu  ochii,  în  clipa  următoare  ocoliră  un  bolovan  şi  în 
faţa  lor  se  ivi  o  deschidere.  După  niciun  kilometru,  pădurea  se  termina  brusc. 

Dincolo  era  cer  şi  mare...  şi  străvechiul,  părăginitul  castel,  părăsit  şi  năpădit  de 
buruieni,  la  marginea  unei  stânci. 

—  Şoaptele,  anunţă  Dick  Dibaciul.  Ia  ascultaţi.  Puteţi  auzi  capetele. 
Podrick  rămase  cu  gura  deschisă. 

—  Le  aud. 

Brienne  le  auzea  şi  ea.  Un  murmur  domol,  abia  auzit,  care  părea  să  vină  din 
pământ  şi  din  castel  deopotrivă.  Când  se  apropiară  de  faleză,  sunetul  crescu  în 
intensitate.  Era  marea,  îşi  dădu  ea  seama  dintr-odată.  Valurile  săpaseră  găuri  în 
stâncile  de  dedesubt  şi  huruiau  prin  beciurile  şi  tunelurile  castelului,  sub  pământ. 

—  Nu  e  niciun  cap,  spuse  ea.  Sunt  valurile  care  se  aud  şoptind. 

—  Valurile  nu  şoptesc.  Sunt  capete. 

Castelul  era  construit  din  pietre  vechi,  netencuite,  şi  nu  erau  două  la  fel.  în 
crăpăturile  dintre  pietre  muşchiul  creştea  gros,  iar  din  fundaţii  se  înălţau  copaci. 
Majoritatea  castelelor  vechi  aveau  o  pădure  a  zeilor.  După  cum  se  înfăţişa, 
Şoaptele  nu  avea  mai  nimic  altceva.  Brienne  îşi  conduse  iapa  la  marginea  stâncii, 
unde  zidul  de  apărare  se  prăbuşise.  Mormane  de  iederă  roşie,  otrăvitoare,  creşteau 
sub  o  grămadă  de  pietre  sfărâmate,  îşi  priponi  iapa  de  un  copac  şi  se  apropie  de 
prăpastie,  cât  de  mult  îndrăzni.  Douăzeci  de  metri  mai  jos,  valurile  se  învolburau 
peste  rămăşiţele  unui  turn  prăbuşit.  în  spatele  lui,  Brienne  zări  gura  unei  peşteri 
uriaşe. 

—  Acesta  este  vechiul  turn  de  veghe,  spuse  Dick  Dibaciul  când  ajunse  lângă 
ea.  A  căzut  când  aveam  eu  jumătate  din  vârsta  lui  Pods.  Cândva  aici  erau  trepte 
care  coborau  către  golf,  dar  când  stânca  s-a  prăbuşit,  s-au  dus  şi  ele.  După  asta, 
contrabandiştii  nu  s-au  mai  oprit  aici.  A  fost  o  vreme  când  îşi  puteau  duce  bărcile 
în  golf,  dar  s-a  isprăvit.  Vezi?  îi  puse  o  mână  pe  spate,  iar  cu  cealaltă  arătă. 

Pe  Brienne  o  trecură  fiori.  Un  brânci  şi  sunt  acolo,  jos,  cu  turnul.  Se  dădu  un 
pas  înapoi. 

—  Ia  mâinile  de  pe  mine. 
Crabb  se  strâmbă. 

—  Eu  doar. . . 

—  Nu-mi  pasă  ce  făceai  tu  doar.  Unde  e  poarta? 

—  în  partea  cealaltă.  Omul  şovăi.  Bufonul  acesta  al  tău  nu  e  omul  care  să 
poarte  pică,  nu?  zise  el  agitat.  Vreau  să  zic,  aseară  mi-a  trecut  prin  minte  că  s-ar 
putea  să  fie  supărat  pe  bătrânul  Dick  Dibaciul  pentru  harta  aia  pe  care  i-am 
vândut-o  şi  fiindcă  am  omis  să-i  spun  de  contrabandişti,  că  nu  mai  acostează  aici. 

—  Cu  aurul  care  te  aşteaptă,  poţi  să-i  înapoiezi  tot  ce  ţi-o  fi  plătit  pentru 
ajutorul  tău.  Brienne  nu  şi-1  putea  imagina  pe  Dontos  Hollard  ca  pe  o  ameninţare. 
Asta,  dacă  e  aici. 

Dădură  ocol  zidurilor.  Castelul  fusese  construit  în  trei  laturi,  cu  turnuri  drepte 
la  fiecare  colţ.  Porţile  erau  mâncate  de  putregai.  Când  Brienne  trase  de  una, 
lemnul  trosni  şi  se  desprinse  în  aşchii  lungi,  ude,  şi  o  jumătate  de  poartă  căzu 

înspre  ea.  înăuntru,  altă  întunecime  verde.  Pădurea  străpunsese  zidurile  şi 
năpădise  donjonul  şi  zidul  exterior.  Dar  în  spatele  porţii  era  o  barieră-ghilotină,  cu 
dinţii  adânc  înfipţi  în  pământul  moale,  noroios.  Fierul  era  roşu  de  rugină,  însă  nu 
cedă  când  Brienne  trase  de  el,  zornăindu-1. 

—  Nimeni  n-a  folosit  poarta  asta  de  multă  vreme. 

—  Aş  putea  să  mă  caţăr,  se  oferi  Podrick.  Pe  lângă  stâncă.  Unde  a  căzut  zidul. 

—  E  prea  periculos.  Pietrele  alea  mi  s-au  părut  şubrede,  iar  iedera  aia  roşie  e 
otrăvitoare.  Trebuie  să  existe  o  poartă  lăturalnică. 

O  găsiră  în  partea  de  nord  a  castelului,  pe  jumătate  ascunsă  în  spatele  unui 
mur.  Toate  murele  fuseseră  culese  şi  jumătate  din  tufiş  fusese  tăiat  pentru  a 
deschide  calea  către  uşă.  Văzând  crengile  rupte,  Brienne  fu  cuprinsă  de  nelinişte. 

—  Cineva  a  trecut  pe-aici,  şi  asta  de  curând. 

—  Bufonul  tău  şi  fetele  alea,  spuse  Crabb.  Ţi-am  zis  eu. 

Şansa?  Briennei  nu-i  venea  să  creadă.  Până  şi  un  beţivan  îmbibat  de  vin  ca 
Dontos  Hollard  ar  avea  mai  multă  minte  decât  s-o  aducă  în  acest  loc  sumbru. 
Ceva  o  neliniştea  la  aceste  ruine.  N-avea  s-o  găsească  aici  pe  fata  Stark...  dar 
trebuia  să  arunce  o  privire.  Cineva  a  fost  aici,  gândi  ea.  Cineva  care  trebuia  să 
stea  ascuns. 

—  Eu  intru,  zise  ea.  Crabb,  tu  vii  cu  mine.  Podrick,  vreau  să  ai  grijă  de  cai. 

—  Vreau  să  vin  şi  eu.  Sunt  scutier.  Ştiu  să  lupt. 

—  De-aceea  vreau  să  rămâi  tu  aici.  S-ar  putea  să  fie  tâlhari  prin  pădurile  astea. 
Nu  putem  să  lăsăm  caii  nesupravegheaţi. 

Podrick  râcâi  o  piatră  cu  piciorul. 

—  Cum  spui  tu. 

Brienne  îşi  croi  drum  printre  crengile  murului  şi  trase  de  un  inel  ruginit  de  fier. 
Poarta  rezistă  o  clipă,  apoi  se  dădu  în  lături,  cu  balamalele  protestând  cu  un 
scârţâit.  Sunetul  îi  ridică  părul  de  pe  ceafă.  Scoase  sabia  din  teacă.  Chiar  şi  în  zale 
şi  piele  fiartă,  se  simţea  dezbrăcată. 

—  Hai,  domniţă,  o  îndemnă  Dick  Dibaciul  din  spate.  Ce  mai  aştepţi?  Bătrânul 
Crabb  e  mort  de  o  mie  de  ani. 

într-adevăr,  ce  aştepta?  Brienne  îşi  spuse  că  era  caraghioasă.  Sunetul  era  doar 
marea,  răsunând  la  nesfârşit  prin  beciurile  castelului,  înălţându-se  şi  prăbuşindu- 
se  cu  fiecare  val.  Dar  chiar  suna  ca  un  şoptit  şi,  preţ  de  o  clipă,  aproape  că  văzu 
aievea  capetele  stând  pe  rafturile  lor  şi  şuşotindu-şi.  Ar  fi  trebuit  să  folosesc 
sabia,  zicea  unul  dintre  ele.  Ar  fi  trebuit  să  folosesc  sabia  fermecată. 

—  Podrick,  spuse  Brienne.  în  sacul  meu  de  dormit  se  află  înfăşurate  o  sabie  şi 
o  teacă.  Adu-mi-le  aici. 

—  Da,  ser.  Domniţă.  Aşa  voi  face.  Băiatul  o  luă  imediat  la  goană. 

—  O  sabie?  Dick  Dibaciul  se  scarpină  după  ureche.  Ai  o  sabie  în  mână.  La 
ce-ţi  mai  trebuie  una? 

—  Asta  e  pentru  tine.  Brienne  îi  întinse  mânerul. 

—  Adevărat?  Crabb  întinse  mâna  şovăitor,  de  parcă  sabia  l-ar  fi  putut  muşca. 
Fecioara  neîncrezătoare  îi  dă  bătrânului  Dick  o  sabie? 

—  Ştii  s-o  foloseşti,  nu-i  aşa? 

—  Sunt  un  Crabb.  înhaţă  sabia  lungă  din  mâna  ei.  Am  acelaşi  sânge  cu  Ser 
Clarence.  Spintecă  aerul  şi  îi  rânji.  Sabia  îl  face  pe  lord,  zic  unii. 

Când  Podrick  Payne  se  întoarse,  ducea  Devotata  cu  atâta  grijă  de  parcă  ar  fi 
fost  un  copil.  Dick  Dibaciul  fluieră  la  vederea  tecii  împodobite  cu  un  şir  de  capete 
de  lei,  însă  rămase  tăcut  când  Brienne  scoase  sabia  şi  schiţă  o  lovitură.  Până  şi 
sunetul  e  mai  ascuţit  decât  al  unei  săbii  obişnuite. 

—  După  mine,  îi  spuse  ea  lui  Crabb.  Se  strecură  pieziş,  aplecându-şi  capul 
când  trecu  pe  sub  arcul  porţii. 

Curtea  interioară  se  deschise  în  faţa  ei,  năpădită  de  buruieni.  La  stânga  se  aflau 
poarta  principală  şi  scheletul  prăbuşit  a  ceea  ce  fusese,  poate,  un  grajd.  Prin  jumă- 
tate dintre  staule  ţâşneau  lăstari,  crescuţi  prin  stuful  uscat,  maro,  al  acoperişului. 
La  dreapta,  Brienne  văzu  un  şir  de  trepte  de  lemn  putrezite  coborând  spre  bezna 
unei  temniţe  sau  a  unei  pivniţe.  Pe  locul  unde  se  aflase  donjonul  era  acum  un 
morman  de  pietre  căzute,  năpădite  de  muşchi  verde  şi  purpuriu.  Curtea  era  numai 
buruieni  şi  ace  de  pin.  Erau  pini  pretutindeni,  aliniaţi  în  şiruri  solemne.  în 
mijlocul  lor  se  afla  un  străin  palid,  un  tânăr  şi  mlădios  copac  al  inimii,  cu 
trunchiul  alb  ca  o  fecioară  în  sihăstrie.  De  pe  crengile-i  întinse  încolţeau  frunze  de 
un  roşu  întunecat.  Dincolo  se  zărea  întinderea  pustie  a  cerului  şi  a  mării,  acolo 
unde  se  prăbuşise  zidul. . . 

...  şi  rămăşiţele  unui  foc. 

Şoaptele  îi  ciuguleau  urechile,  insistente.  Brienne  îngenunche  lângă  foc. 
Ridică  un  băţ  înnegrit,  îl  mirosi,  scormoni  cenuşa.  Cineva  a  încercat  să  se 
încălzească  noaptea  trecută.  Sau  a  încercat  să  trimită  un  semnal  unei  corăbii 
care  trecea. 

—  Heeeeeei,  strigă  Dick  Dibaciul.  E  cineva  aici? 

—  Taci  din  gură,  îi  spuse  Brienne. 

—  Poate  că  se  ascunde  cineva.  Poate  că  aşteaptă  să  ne  cerceteze,  înainte  să  se 
arate.  Dick  Dibaciul  păşi  către  locul  unde  treptele  coborau  sub  pământ  şi  privi  în 
întuneric.  Heeeeeeeeei,  strigă  el  din  nou.  E  cineva  aici? 

Brienne  văzu  un  lăstar  legănându-se.  Dintre  tufişuri  se  strecură  un  bărbat,  atât 
de  năclăit  de  noroi  încât  arăta  de  parcă  ar  fi  ieşit  din  pământ.  în  mână  avea  o  sabie 
ruptă,  dar  chipul  lui,  ochii  mici  şi  nările  largi  o  puseră  pe  gânduri. 

Cunoştea  nasul  acela.  Cunoştea  acei  ochi.  Pyg  îi  ziseseră  amicii  lui. 

Totul  păru  să  se  petreacă  într-o  clipă.  Un  al  doilea  bărbat  se  strecură  deasupra 
buzei  puţului,  fără  să  facă  mai  multă  gălăgie  decât  ar  face  un  şarpe  alunecând 
peste  un  morman  de  frunze  ude.  Purta  un  coif  de  fier,  înfăşurat  în  mătase  roşie, 
pătată,  şi  avea  în  mână  o  suliţă  scurtă,  pentru  aruncat.  Brienne  îl  cunoştea  şi  pe  el. 
Din  spatele  ei  se  auzi  un  foşnet  şi  un  cap  ţâşni  în  jos,  prin  frunzele  roşii.  Crabb 

stătea  sub  copacul  inimii.  Ridică  privirea  şi  văzu  chipul. 

—  Aici,  o  strigă  el  pe  Brienne.  E  bufonul  tău. 

—  Dick,  strigă  ea  pe  un  ton  imperativ,  la  mine! 
Shagwell  sări  din  copacul  inimii,  râzând  răguşit. 

Era  înveşmântat  în  haine  pestriţe,  dar  atât  de  decolorate  şi  de  pătate  încât  erau 
mai  mult  maro  decât  gri  sau  roz.  în  locul  biciului  de  bufon  avea  un  buzdugan,  trei 
gheme  cu  ţepi  legate  cu  lanţuri  de  un  mâner  de  lemn.  îl  legănă  în  jos  cu  putere  şi 
unul  dintre  genunchii  lui  Crabb  explodă  într-un  şuvoi  de  sânge  şi  os. 

—  Asta  e  nostim,  jubilă  Shagwell  când  Dick  căzu.  Sabia  pe  care  i-o  dăduse 
Brienne  îi  zbură  din  mână  şi  dispăru  printre  buruieni.  Crabb  se  zvârcoli,  răcnind  şi 
ţinându-se  de  rămăşiţele  genunchiului.  O,  ia  te  uită,  zise  Shagwell,  e  Dick 
Contrabandistul,  cel  care  ne-a  făcut  harta.  Ai  bătut  tot  drumul  ăsta  să  ne  dai  aurul 
înapoi? 

—  Te  rog,  scânci  Dick,  nu,  te  rog,  piciorul. . . 

—  Te  doare?  Pot  face  să  nu  te  mai  doară. 

—  Lăsaţi-1  în  pace,  zise  Brienne. 

—  NU!  ţipă  Dick,  ridicându-şi  mâinile  însângerate  ca  să-şi  apere  capul. 
Shagwell  răsuci  ghemul  ţepos  o  dată  în  jurul  capului  şi  îl  coborî,  lovind  în  plin 
faţa  lui  Crabb.  Se  auzi  un  pârâit  dezgustător.  în  liniştea  care  urmă,  Brienne  îşi 
auzi  bătăile  inimii. 

—  Shags  cel  rău,  zise  omul  care  ieşise  furişându-se  din  puţ.  Când  văzu  chipul 
Briennei,  izbucni  în  râs.  Iarăşi  tu,  femeie?  Ce,  ai  venit  să  ne  urmăreşti?  Sau  ţi-a 
fost  dor  de  feţele  noastre  prietenoase? 

Shagwell  săltă  de  pe  un  picior  pe  altul,  răsucindu-şi  mândru  buzduganul. 

—  Pentru  mine  a  venit.  Mă  visează  în  fiecare  noapte,  când  îşi  trece  degetele 
prin  crăpătură.  Mă  doreşte,  flăcăi,  iapa  mare  îi  duce  dorul  voiosului  Shags!  Am  să 
i-o  trag  în  dos  şi  am  s-o  umplu  de  sămânţă  pestriţă  până  când  fată  un  mititel  leit 
cu  mine. 

—  Pentru  asta  trebuie  să  foloseşti  altă  gaură,  Shags,  spuse  Timeon,  cu  accentul 
tărăgănat  al  dornishenilor. 

—  Mai  bine  i-aş  folosi  toate  găurile.  Doar  ca  să  fiu  sigur.  Veni  în  dreapta  ei,  în 
timp  ce  Pyg  îi  dădea  ocol  către  stânga,  împingând-o  cu  spatele  către  marginea 
zdrenţuită  a  stâncii.  O  corabie  pentru  trei,  îşi  aminti  Brienne. 

—  Sunteţi  numai  trei? 
Timeon  ridică  din  umeri. 

—  Ne-am  văzut  fiecare  de  drum,  după  ce  am  părăsit  Harrenhalul.  Urswyck  şi 
şleahta  lui  au  plecat  spre  sud,  către  Oraşul  Vechi.  Rorge  s-a  gândit  că  poate  s-o 
şteargă  la  Saltpans.  Eu  şi  flăcăii  mei  am  pornit  spre  Iazul  Fecioarelor,  dar  n-am 
putut  să  ne  apropiem  de  vreo  corabie.  Dornisheanul  îşi  înălţă  suliţa.  I-ai  fâcut-o 
lui  Vargo  cu  urechea  aia,  ştii.  I  s-a  înnegrit  şi  a  început  să  puroieze.  Rorge  şi 
Urswyck  susţineau  că  trebuie  să  plecăm,  dar  Ţapul  zicea  că  trebuie  să-i  apărăm 

castelul,  îşi  zice  Lord  de  Harrenhal.  Nimeni  nu  i  l-ar  fi  luat.  A  zis-o  îngălat,  aşa 
cum  vorbea  întotdeauna.  Am  auzit  că  Muntele  1-a  omorât  bucată  cu  bucată.  O 
mână  azi,  mâine  un  picior,  1-a  tuns  încetişor.  I-au  bandajat  cioatele,  ca  să  nu 
moară.  Voia  să-i  lase  mădularul  pentru  la  urmă,  însă  1-a  chemat  o  pasăre  la 
Debarcaderul  Regelui,  aşa  că  1-a  terminat  şi  a  plecat. 

—  Nu  pentru  voi  sunt  aici.  îmi  caut. . .  fu  cât  pe  ce  să  spună  sora...  un  bufon. 

—  Eu  sunt  un  bufon,  anunţă  vesel  Shagwell. 

—  Dar  nu  cel  care  trebuie,  i-o  trânti  Brienne.  Cel  pe  care-1  vreau  eu  e  cu  o  fată 
de  viţă  nobilă,  fiica  Lordului  Stark  de  Winterfell. 

—  Atunci  tu  pe  Câine  îl  cauţi,  zise  Timeon.  Nici  el  nu-i  aici,  din  întâmplare. 
Doar  noi. 

—  Sandor  Clegane?  se  miră  Brienne.  Ce  vrei  să  spui? 

—  El  o  are  pe  fata  Stark.  După  câte  am  auzit,  se  îndrepta  spre  Riverrun  şi  el  a 
furat-o.  Câine  blestemat. 

Riverrun,  gândi  Şansa.  Se  ducea  la  Riverrun.  La  unchiul  ei. 

—  De  unde  ştii? 

—  Am  auzit  de  la  un  om  de-al  lui  Beric.  Lordul  fulgerului  o  caută  şi  el.  Şi-a 
trimis  oamenii  în  susul  şi-n  josul  Tridentului,  adulmecând  după  ea.  Am  dat  de  trei 
dintre  ei  după  Harrenhal  şi  am  smuls  povestea  de  la  unul,  înainte  de  a-1  omorî. 

—  S-ar  putea  să  fi  minţit. 

—  S-ar  putea,  dar  n-a  făcut-o.  Mai  târziu,  am  auzit  cum  Câinele  a  omorât  trei 
dintre  oamenii  fratelui  său  la  un  han  de  răscruce.  Fata  era  cu  el  acolo.  Hangiul  a 
jurat,  înainte  ca  Rorge  să-1  omoare,  iar  târfele  au  zis  acelaşi  lucru.  O  şleahtă  de 
urâte.  Nu  aşa  de  urâte  ca  tine,  ia  aminte,  totuşi. . . 

încearcă  să-mi  distragă  atenţia,  îşi  dădu  seama  Brienne,  să  mă  adoarmă  cu 
glasul  lui.  Pyg  se  apropia.  Shagwell  făcu  un  salt  în  faţa  ei.  Brienne  se  dădu  în 
spate.  Mă  vor  face  să  cad  de  pe  stâncă,  dacă-  i  las. 

—  Nu  vă  apropiaţi,  îi  avertiză  ea. 

—  Cred  că  am  să  ţi-o  trag  în  nas,  fătucă,  anunţă  Shagwell.  N-ar  fi  nostim? 

—  Are  un  mădular  foarte  mic,  îi  explică  Timeon.  Aruncă  sabia  aia  frumoasă  şi 
poate  o  să  fim  blânzi  cu  tine,  femeie.  Avem  nevoie  de  aur  ca  să  plătim  contraban- 
diştii, atâta  tot. 

—  Şi  dacă  vă  dau  aur,  ne  lăsaţi  să  plecăm? 

—  Da.  Timeon  zâmbi.  După  ce  ţi-o  tragem  toţi.  Te  vom  plăti  ca  pe  o  târfă 
adevărată.  Un  argint  pentru  fiecare  tură.  Sau  luăm  aurul  şi  ţi-o  tragem  oricum  şi 
facem  cu  tine  cum  a  făcut  Muntele  cu  Lordul  Vargo.  Ce  alegi? 

—  Asta.  Brienne  se  aruncă  înspre  Pyg. 

Cu  o  smucitură,  acesta  îşi  ridică  sabia  ruptă  ca  să-şi  apere  faţa,  însă  ea  lovi  jos. 
Devotata  muşcă  prin  piele,  lână  şi  muşchi,  până  în  coapsa  mercenarului.  Pyg  lovi 
sălbatic  în  timp  ce  piciorul  îi  plecă  de  sub  el.  Sabia  frântă  zgârie  cămaşa  de  zale  a 
Briennei  înainte  ca  Pyg  să  cadă  pe  spate.  Brienne  îi  înfipse  sabia  în  gât,  o  învârti 

cu  putere  şi  o  scoase,  răsucindu-se,  tocmai  în  clipa  când  suliţa  lui  Timeon  trecu 
fulgerător  pe  lângă  faţa  ei.  N-am  şovăit,  gândi  ea,  cu  sângele  şiroindu-i  pe  obraz. 
Ai  văzut,  Ser  Goodwin?  Nici  nu  simţea  zgârietura. 

—  E  rândul  tău,  îi  spuse  lui  Timeon  când  dornisheanul  scoase  o  a  doua  suliţă, 
mai  scurtă  şi  mai  groasă  decât  prima.  Arunc-o. 

—  Ca  să  poţi  tu  să  ţopăi  în  lături  şi  să  mă  ataci?  Aş  sfârşi  ca  Pyg.  Nu. 
Prinde-o,  Shags. 

—  Prinde-o  tu,  răspunse  Shagwell.  Ai  văzut  ce  i-a  făcut  lui  Pyg?  E  în  călduri. 
Bufonul  era  în  spatele  ei,  Timeon  în  faţă.  Oricum  se  întorcea,  unul  dintre  ei  îi  era 
în  spate. 

—  Pune  mâna  pe  ea,  îl  îndemnă  Timeon,  şi  poţi  să-i  violezi  cadavrul. 

—  O,  chiar  mă  iubeşti.  Buzduganul  se  învârtea.  Alege  unul,  îşi  spuse  Brienne. 
Alege  unul  şi  omoară- 1  repede.  Pe  urmă  o  piatră  se  ivi  din  senin  şi  îl  lovi  pe 
Shagwell  în  cap.  Brienne  nu  şovăi.  Se  năpusti  asupra  lui  Timeon. 

Era  mai  bun  decât  Pyg,  dar  avea  doar  o  suliţă  scurtă,  pentru  aruncat,  iar  ea 
avea  o  sabie  din  oţel  valyrian.  Devotata  prinse  viaţă  în  mâinile  ei.  Brienne  nu 
fusese  niciodată  mai  ageră.  Lama  deveni  un  abur  cenuşiu.  Pyg  o  răni  în  umăr  când 
se  apropie  de  el,  dar  ea  îi  tăie  o  ureche  şi  jumătate  din  obraz,  îi  reteză  jumătate  din 
suliţă  şi  vârî  două  palme  de  oţel  vălurit  în  pântecele  lui,  prin  zalele  cămăşii  lungi 
pe  care  o  purta. 

Timeon  continua  să  încerce  să  lupte  când  ea  scoase  lama  din  trupul  lui,  cu 
striaţiile  şiroind  roşii  de  sânge.  Bărbatul  îşi  duse  degetele  la  centură  şi  scoase  un 
pumnal,  aşa  că  Brienne  îi  tăie  mâna.  Asta  a  fost  pentru  Jaime. 

—  Mamă,  ai  milă,  gâfâi  dornisheanul,  cu  sângele  clocotindu-i  pe  buze  şi 
ţâşnindu-i  din  încheietură.  Isprăveşte-ţi  treaba.  Trimite-mă  înapoi  la  Dorne,  târfă 
nenorocită. 

Aşa  şi  făcu. 

Când  Brienne  se  întoarse,  Shagwell  era  în  genunchi,  bâjbâind  după  buzdugan, 
cu  un  aer  năuc.  Când  se  ridică  în  picioare,  clătinându-se,  o  altă  piatră  îl  lovi  în 
ureche.  Podrick  escaladase  zidul  prăbuşit  şi  stătea  în  mijlocul  iederei,  cu  o 
căutătură  feroce  şi  o  altă  piatră  în  mână. 

—  Ţi-am  spus  că  ştiu  să  lupt!  strigă  el. 
Shagwell  încercă  să  se  îndepărteze  târâş. 

—  Mă  predau,  strigă  bufonul.  Mă  predau.  Nu  trebuie  să-i  faci  rău  bunului 
Shagwell.  Sunt  prea  nostim  ca  să  mor. 

—  Nu  eşti  mai  bun  decât  ceilalţi.  Ai  jefuit,  ai  siluit  şi  ai  ucis. 

—  O,  da,  da,  n-am  să  tăgăduiesc...  dar  sunt  nostim,  cu  toate  glumele  şi  farsele 
mele.  Fac  oamenii  să  râdă. 

—  Şi  femeile  să  plângă. 

—  E  vina  mea?  Femeile  n-au  simţul  umorului. 
Brienne  coborî  Devotata. 

—  Sapă  o  groapă.  Acolo,  sub  copacul  inimii.  îi  arătă  cu  sabia. 

—  N-am  lopată. 

—  Ai  două  mâini.  Cu  una  mai  mult  decât  i-ai  lăsat  lui  Jaime. 

—  De  ce  atâta  osteneală?  Lasă-i  ciorilor. 

—  Timeon  şi  Pyg  pot  hrăni  ciorile.  Dick  Dibaciul  va  avea  un  mormânt.  A  fost 
un  Crabb.  Aici  e  locul  lui. 

Pământul  era  moale  din  cauza  ploilor,  dar,  chiar  şi  aşa,  îi  luă  bufonului  tot 
restul  zilei  să  sape  destul  de  adânc.  Se  lăsa  înserarea  când  isprăvi,  iar  mâinile  îi 
erau  pline  de  sânge  şi  de  băşici.  Brienne  vârî  Devotata  în  teacă,  îl  adună  pe  Dick 
Crabb  şi  îl  duse  la  groapă.  Era  greu  să-i  priveşti  faţa. 

—  îmi  pare  rău  că  n-am  avut  încredere  în  tine.  Nu  mai  ştiu  cum  vine  asta. 
îngenunchind  ca  să-i  aşeze  trupul  pe  pământ,  Brienne  gândi:  Bufonul  îşi  va 

încerca  acum  norocul,  când  sunt  întoarsă  cu  spatele. 

îi  auzi  respiraţia  gâfâită  cu  o  clipă  înainte  ca  Podrick  să  strige  ca  s-o  avertize- 
ze. Shagwell  avea  o  piatră  colţuroasă  într-o  mână.  Brienne  avea  pumnalul  în 
mânecă. 

Un  pumnal  învingea  o  piatră  aproape  de  fiecare  dată. 
Brienne  îi  doborî  braţul  şi  îi  înfipse  brusc  oţelul  în  măruntaie. 

—  Râzi,  mârâi  ea.  în  schimb,  el  gemu.  Râzi,  repetă  ea,  înhăţându-1  de  gât  cu  o 
mână  şi  înţepându-i  pântecele  cu  cealaltă.  Râzi!  continuă  să  repete,  iar  şi  iar,  până 
când  mâna  îi  era  roşie  până  la  încheietură  şi  duhoarea  bufonului  murind  era  gata 
s-o  sufoce.  Dar  Shagwell  nu  râse.  Hohotele  pe  care  le  auzea  Brienne  erau  ale  ei. 
Când  îşi  dădu  seama  de  asta,  aruncă  pumnalul  şi  se  cutremură. 

Podrick  o  ajută  să-1  coboare  pe  Dick  Dibaciul  în  groapă.  Când  erau  gata,  luna 
se  ridica.  Brienne  îşi  şterse  murdăria  de  pe  mâini  şi  aruncă  doi  dragoni  de  aur  în 
mormânt. 

—  De  ce-ai  făcut  asta,  domniţă?  Ser?  întrebă  Pod. 

—  E  recompensa  pe  care  i-am  promis-o  dacă-mi  găseşte  bufonul. 

Din  spatele  lor,  răsună  un  hohot  de  râs.  Brienne  smulse  Devotata  din  teacă  şi 
se  răsuci,  aşteptând  să  vadă  alte  Măşti  însângerate...  dar  nu  era  decât  Hyle  Hunt 
în  vârful  zidului  sfărâmat,  cu  picioarele  încrucişate. 

—  Dacă  sunt  bordeluri  în  iad,  prăpăditul  o  să-ţi  mulţumească,  strigă  cavalerul. 
Altminteri,  e  aur  bun  irosit. 

—  Eu  îmi  ţin  promisiunile.  Tu  ce  faci  aici? 

—  Lordul  Randyll  mi-a  cerut  să  vă  urmăresc.  Dacă,  prin  cine  ştie  ce 
întâmplare  ciudată,  ai  fi  dat  de  Şansa  Stark,  trebuia  să  o  duc  la  Iazul  Fecioarelor. 
Nu  te  teme,  mi  s-a  poruncit  să  nu-ţi  fac  niciun  rău. 

Brienne  pufni. 

—  De  parcă  ai  putea. 

—  Ce-ai  să  faci  acum,  domniţă? 

—  Am  să-1  acopăr. 

—  Cu  fata,  vreau  să  spun.  Cu  Lady  Şansa. 
Brienne  chibzui  o  clipă. 

—  Se  îndrepta  către  Riverrun,  dacă  Timeon  spunea  adevărul.  Undeva,  pe 
drum,  a  luat-o  Câinele.  Dacă  îl  găsesc. . . 

—  ...  o  să  te  omoare. 

—  Sau  am  să-1  omor  eu,  spuse  ea  cu  îndârjire.  Mă  ajuţi  să-1  acopăr  pe  bietul 
Crabb,  ser? 

—  Niciun  cavaler  adevărat  nu  poate  refuza  o  asemenea  frumuseţe.  Ser  Hyle 
coborî  de  pe  zid.  împreună,  aruncară  pământ  peste  trupul  lui  Dick  Dibaciul,  în 
timp  ce  luna  creştea  pe  cer,  iar  jos,  sub  pământ,  capetele  regilor  uitaţi  şopteau 
secrete. 

FĂURITORUL  DE  REGINE 

Sub  soarele  arzător  al  Dornului,  bogăţia  era  măsurată  nu  doar  în  aur,  ci  şi  în 
apă,  astfel  că  fiecare  fântână  era  păzită  cu  străşnicie.  Dar  fântâna  de  la 
Shandystone  secase  cu  o  sută  de  ani  în  urmă,  iar  străjerii  ei  plecaseră  către  un  loc 
mai  umed,  abandonându-şi  modesta  fortăreaţă,  cu  coloanele  sale  canelate  şi 
arcurile  triple.  După  aceea,  nisipurile  se  strecuraseră  înapoi,  revendicându-şi 
teritoriul. 

Arianne  Martell  sosi  cu  Drey  şi  Sylva  tocmai  când  soarele  cobora,  transfor- 
mând apusul  într-o  tapiserie  de  aur  şi  purpură  şi  făcând  norii  să  strălucească  în 
nuanţe  de  roşu  aprins.  Ruinele  păreau  şi  ele  îmbujorate,  coloanele  căzute  sclipeau 
trandafirii,  umbre  roşii  se  furişau  de-a  lungul  podelelor  crăpate  de  piatră,  iar 
nisipurile  însele  treceau  de  la  auriu  la  portocaliu  şi  purpuriu,  pe  măsură  ce  lumina 
pălea.  Garin  sosise  cu  câteva  ore  mai  devreme,  iar  cavalerul  zis  Steaua  întunecată, 
cu  o  zi  înainte. 

—  E  minunat  aici,  remarcă  Drey,  în  timp  ce-1  ajuta  pe  Garin  să  adape  caii.  îşi 
aduseseră  apa  cu  ei.  Armăsarii  de  nisip  ai  Dornului  erau  iuţi  şi  neobosiţi  şi 
continuau  să  meargă  kilometri  în  şir  după  ce  alţi  cai  obosiseră,  dar  nici  măcar  unii 
ca  ei  nu  puteau  alerga  pe  uscat.  De  unde-ai  ştiut  de  locul  acesta? 

—  Unchiul  meu  m-a  adus  aici,  cu  Tyene  şi  Sarella.  Amintirea  o  făcu  pe 
Arianne  să  zâmbească.  A  prins  nişte  vipere  şi  i-a  arătat  Tyenei  cel  mai  sigur  mod 
de  a  le  mulge  de  venin.  Sarella  a  răsturnat  pietre,  a  şters  nisipul  de  pe  mozaicuri  şi 
a  vrut  să  ştie  tot  ce  era  de  ştiut  despre  oamenii  care  locuiseră  aici. 

—  Iar  tu,  prinţesă,  ce-ai  făcut?  întrebă  Sylva  Pătata. 

Eu  am  stat  lângă  fântână  şi  mi- am  închipuit  că  am  fost  adusă  aici  de  un 
cavaler  tâlhar  care  voia  să- şi  facă  de  cap  cu  mine,  gândi  ea,  un  bărbat  înalt, 
voinic,  cu  ochi  negri  şi  o  şuviţă  pe  frunte.  Amintirea  o  stânjeni. 

—  Am  visat,  spuse  ea,  iar  când  a  coborât  soarele,  m-am  aşezat  la  picioarele 

unchiului  meu  şi  l-am  rugat  să-mi  spună  o  poveste. 

—  Prinţul  Oberyn  era  un  izvor  nesecat  de  poveşti!  Garin  fusese  şi  el  cu  ei  în 
ziua  aceea.  Era  fratele  de  lapte  al  Ariannei  şi  erau  de  nedespărţit  de  când  făcuseră 
primii  paşi.  Mi-a  povestit  despre  Prinţul  Garin,  îmi  amintesc.  Cel  după  care  am 
fost  botezat. 

—  Garin  cel  Mare,  sugeră  Drey,  minunea  Roynului. 

—  Chiar  el.  Făcea  Valyria  să  tremure. 

—  A  tremurat,  zise  Ser  Gerold,  apoi  l-au  ucis.  Dacă  aş  conduce  un  sfert  de 
milion  de  oameni  la  moarte,  mi  s-ar  spune  Gerold  cel  Mare?  Pufni.  Voi  rămâne 
Steaua  întunecată,  bănuiesc.  Cel  puţin  mi  se  potriveşte,  îşi  scoase  sabia  lungă  din 
teacă,  se  aşeză  pe  marginea  fântânii  secate  şi  începu  să  ascută  lama  cu  o  piatră  de 
şlefuit. 

Arianne  îl  cercetă  cu  băgare  de  seamă.  Are  sânge  destul  de  nobil  ca  să  fie  un 
demn  consort,  gândi  ea.  Tata  mi- ar  pune  la  îndoială  judecata,  dar  copiii  noştri  ar 
fii  la  fel  de  frumoşi  ca  lorzii  dragoni.  Dacă  exista  vreun  bărbat  mai  chipeş  în  Dorn, 
ea,  una,  nu-1  cunoştea.  Ser  Gerold  Dayne  avea  nasul  acvilin,  pomeţii  înalţi, 
maxilarul  puternic.  Era  mereu  proaspăt  bărbierit,  dar  părul  des  îi  cădea  până  la 
umeri,  ca  un  gheţar  de  argint  străbătut  de  o  şuviţă  de  păr  negru  ca  noaptea.  Dar 
gura  lui  exprimă  cruzime,  iar  limba  şi  mai  şi.  Ochii  lui  păreau  negri,  cum  stătea 
acum,  profilat  pe  soarele  la  asfinţit,  ascuţindu-şi  oţelul,  dar  Arianne  îi  privise  mai 
de  aproape  şi  ştia  că  erau  violeţi.  Violet- închis.  întunecaţi  şi  plini  de  mânie. 

Trebuie  că-i  simţise  privirea,  căci  ridică  ochii,  îi  întâlni  pe  ai  ei  şi  zâmbi. 
Arianne  simţi  căldura  năvălindu-i  în  obraji.  N-ar  fi  trebuit  să-l  aduc.  Dacă  mă 
priveşte  aşa  când  e  Arys  de  faţă,  vom  avea  sânge  pe  nisip.  Al  cui,  nu  putea  spune. 
Prin  tradiţie,  oamenii  Gărzii  Regale  erau  cei  mai  iscusiţi  cavaleri  din  Cele  Şapte 
Regate. . .  dar  Steaua  întunecată  era  Steaua  întunecată. 

Nopţile  dornishene  erau  reci  afară,  în  mijlocul  nisipurilor.  Garin  adună  lemne, 
crengi  albite  din  copacii  care  se  uscaseră  şi  muriseră  cu  o  sută  de  ani  în  urmă. 
Drey  făcu  focul,  fluierând  în  timp  ce  scotea  scântei  din  cremenea  sa. 

Odată  vreascurile  aprinse,  se  aşezară  în  jurul  flăcărilor  şi  îşi  trecură  din 
mână-n  mână  o  ploscă  de  vin. . .  toţi  în  afară  de  Steaua  întunecată,  care  prefera  să 
bea  apă  cu  lămâie,  neîndulcită.  Garin  era  bine  dispus  şi  îi  întreţinea  pe  toţi  cu 
ultimele  poveşti  de  la  Oraşul  Colibelor  de  la  gura  Sângelui  Verde,  unde  orfanii 
râului  veneau  să  facă  negoţ  cu  caravelele,  corăbiile  şi  galerele  de  dincolo  de 
marea  îngustă.  Dacă  marinarii  puteau  fi  crezuţi,  Apusul  fremăta  de  minunăţii  şi 
orori:  o  revoltă  a  sclavilor  în  Astapor,  dragoni  în  Qarth,  molimă  cenuşie  în  Yi  Ti. 
Un  nou  rege  corsar  se  ridicase  în  Insulele  Baziliscului  şi  cotropise  Oraşul 
Copacilor  înalţi,  iar  în  Qohor  adepţii  preoţilor  roşii  se  răzvrătiseră  şi  încercaseră 
să  ardă  Ţapul  Negru  din  temelii. 

—  Iar  Compania  de  Aur  a  rupt  înţelegerea  cu  Myrul,  tocmai  când  myrishenii 
erau  pe  cale  să  pornească  război  împotriva  Lysului. 

—  I-au  cumpărat  lysenii,  sugeră  Sylva. 

—  Isteţi,  lysenii,  remarcă  Drey.  Isteţi  şi  laşi,  lysenii. 

Arianne  ştia  adevărul.  Dacă  Quentyn  are  în  spate  Compania  de  Aur...  „In 
spatele  aurului,  oţelul  aspru",  era  strigătul  lor.  Vei  avea  nevoie  de  oţel  aspru  şi  nu 
doar  de- atât,  frăţioare,  dacă  te  gândeşti  să  mă  înlături.  Arianne  era  iubită  în 
Dorn,  Quentyn  era  puţin  cunoscut.  Nicio  companie  de  mercenari  nu  putea 
schimba  asta. 

Ser  Gerold  se  ridică. 

—  Cred  că  am  să  mă  uşurez. 

—  Ai  grijă  pe  unde  calci,  îl  preveni  Drey.  A  trecut  ceva  vreme  de  când  Prinţul 
Oberyn  a  muls  viperele  de  prin  partea  locului. 

—  Am  fost  înţărcat  cu  venin,  Dalt.  Orice  viperă  care  ia  o  muşcătură  din  mine 
se  va  căi.  Ser  Gerold  se  făcu  nevăzut  printr-un  arc  sfărâmat. 

Când  dispăru,  ceilalţi  schimbară  priviri. 

—  Iartă-mă,  prinţesă,  zise  blajin  Garin,  dar  nu-mi  place  omul  ăla. 

—  Păcat,  zise  Drey.  Cred  că  e  pe  jumătate  îndrăgostit  de  tine. 

—  Avem  nevoie  de  el,  le  reaminti  Arianne.  S-ar  putea  să  avem  nevoie  de  sabia 
lui  şi  cu  siguranţă  vom  avea  nevoie  de  castelul  lui. 

—  înaltul  Ermitaj  nu  e  singurul  castel  din  Dorn,  sublinie  Sylva  Pătata,  iar  tu  ai 
şi  alţi  cavaleri  care  te  iubesc.  Drey  e  cavaler. 

—  Sunt,  confirmă  el.  Am  un  cal  minunat  şi  o  sabie  foarte  bună,  iar  vitejia  mea 
e  întrecută  doar  de. . .  ei,  bine,  mai  mulţi,  de  fapt. 

—  Mai  degrabă  mai  multe  sute,  ser,  punctă  Garin. 

Arianne  îi  lăsă  să  se  hârjonească.  Drey  şi  Sylva  Pătata  erau  cei  mai  buni 
prieteni  ai  ei,  în  afară  de  verişoara  sa  Tyene,  iar  Garin  o  tachina  de  când  sugeau 
amândoi  de  la  sânul  mamei  lui,  dar  în  clipa  asta  Arianne  nu  avea  chef  de  glume. 
Soarele  dispăruse  şi  cerul  era  plin  de  stele.  Atât  de  multe.  Se  sprijini  cu  spatele  de 
un  stâlp  canelat  şi  se  întrebă  dacă  fratele  ei  se  uita  în  noaptea  asta  la  aceleaşi  stele, 
oriunde  s-ar  afla.  O  vezi  pe  cea  albă,  Quentyn?  Aceea  e  steaua  Nymeriei,  arzând 
strălucitoare,  iar  linia  lăptoasă  de  dincolo  de  ea,  acelea  sunt  zece  mii  de  corăbii. 
Nymeria  a  fost  la  fel  de  strălucită  ca  orice  bărbat,  iar  eu  voi  fi  la  fel.  Nu- mi  vei 
fura  dreptul  din  născare! 

Quentyn  fusese  foarte  tânăr  când  fusese  trimis  la  Yronwood;  prea  tânăr,  după 
spusele  mamei  lor.  Norvoshii  nu-şi  dădeau  copiii  în  grija  altora,  iar  Lady  Mellario 
nu-1  iertase  niciodată  pe  Prinţul  Doran  pentru  că  îi  smulsese  fiul  de  lângă  ea. 

—  Nu-mi  place  mai  mult  decât  ţie,  îl  auzise  Arianne  pe  tatăl  ei  spunând,  dar  e 
o  datorie  de  sânge,  iar  Quentyn  e  singura  monedă  pe  care  Lordul  Ormond  o  va 
accepta. 

—  Monedă!  ţipase  mama  ei.  E  fiul  nostru.  Ce  tată  îşi  foloseşte  propriul  fiu, 
trup  din  trupul  lui,  ca  să-şi  plătească  datoriile? 

—  Un  prinţ,  îi  răspunsese  Doran  Martell. 

Prinţul  Doran  continua  să  susţină  că  fratele  ei  era  la  Lordul  Yronwood,  dar 
mama  lui  Garin  îl  văzuse  în  Oraşul  Colibelor,  dându-se  drept  negustor.  Unul 
dintre  tovarăşii  lui  se  uita  cruciş,  întocmai  ca  Cletus  Yronwood,  fiul  mitocan  al 
Lordului  Anders.  Cu  ei  călătorea  şi  un  maester,  un  cunoscător  al  limbilor.  Fratele 
meu  nu  e  aşa  de  isteţ  cum  se  crede.  Un  om  isteţ  ar  fi  plecat  în  Oraşul  Vechi,  chiar 
dacă  asta  ar  fi  însemnat  o  călătorie  mai  lungă.  în  Oraşul  Vechi  ar  fii  putut  trece 
neobservat.  Arianne  avea  prieteni  printre  orfanii  din  Oraşul  Colibelor,  iar  unii 
deveniseră  curioşi  de  ce  ar  călători  un  prinţ  şi  fiul  unui  lord  sub  nume  false, 
căutând  să  treacă  marea  îngustă.  într-o  noapte,  unul  dintre  ei  se  strecurase  pe  o 
fereastră,  gâdilase  o  încuietoare  de  la  cufărul  lui  Quentyn  şi  găsise  sulurile 
dinăuntru. 

Arianne  ar  fi  dat  orice  să  ştie  că  această  călătorie  secretă  pe  marea  îngustă  era 
isprava  lui  Quentyn  şi  numai  a  lui...  dar  pergamentele  pe  care  le  ducea  cu  el 
fuseseră  pecetluite  cu  soarele  şi  suliţa  Dornului.  Vărul  lui  Garin  nu  îndrăznise  să 
rupă  sigiliul  ca  să  le  citească,  dar. . . 

—  Prinţesă.  Ser  Gerold  Dayne  stătea  în  spatele  ei,  jumătate  luminat  de  stele, 
jumătate  în  umbră. 

—  Cum  te-ai  uşurat?  îl  întrebă  Arianne  şireată. 

—  Nisipurile  mi-au  fost  profund  recunoscătoare.  Dayne  puse  un  picior  pe 
capul  unei  statui  care  putea  să  fi  fost  Fecioara,  înainte  ca  nisipurile  să-i  macine 
faţa.  în  timp  ce  mă  uşuram,  mi-a  trecut  prin  minte  că  s-ar  putea  ca  planul  ăsta  al 
tău  să  nu-ţi  aducă  ceea  ce  vrei. 

—  Şi  ce  anume  vreau,  ser? 

—  Eliberarea  Şerpoaicelor  Nisipului.  Răzbunare  pentru  Oberyn  şi  Elia.  Ştiu 
cântecul?  Vrei  un  strop  de  sânge  de  leu. 

Asta  şi  dreptul  meu  din  naştere.  Vreau  Sunspearul  şi  scaunul  tatălui  meu. 
Vreau  Dornul. 

—  Vreau  dreptate. 

—  Spune-i  cum  vrei.  încoronarea  fetei  Lannister  e  un  gest  zadarnic.  Ea  nu  va 
sta  niciodată  pe  Tronul  de  Fier.  Şi  nici  tu  nu  vei  avea  războiul  pe  care-1  doreşti. 
Leul  nu  e  atât  de  uşor  de  provocat. 

—  Leul  e  mort.  Cine  ştie  ce  pui  preferă  leoaica? 

—  Pe  cel  din  bârlogul  ei.  Ser  Gerold  scoase  sabia  din  teacă.  Sclipea  în  lumina 
stelelor,  ascuţită  ca  minciunile.  Aşa  se  începe  un  război.  Nu  cu  o  coroană  de  aur, 
ci  cu  o  sabie  de  oţel. 

Nu  sunt  ucigaşă  de  copii. 

—  Las-o  deoparte.  Myrcella  e  sub  protecţia  mea,  iar  Ser  Arys  nu  va  îngădui  să 
i  se  întâmple  niciun  rău  nepreţuitei  sale  prinţese,  ştii  asta. 

—  Nu,  doamna  mea.  Ceea  ce  ştiu  eu  e  că  oamenii  Casei  Dayne  îi  omoară  pe 
cei  ai  Casei  Oakheart  de  mii  de  ani. 

Aroganţa  lui  îi  lăsă  cu  gura  căscată. 

—  Mie  mi  se  pare  că  oamenii  Casei  Oakheart  îi  omoară  pe  cei  din  Casa  Dayne 
de  tot  atât  timp. 

—  Avem  cu  toţii  tradiţiile  noastre  de  familie.  Steaua  întunecată  îşi  vârî  sabia 
în  teacă.  Răsare  luna  şi-1  văd  pe  adoratul  tău  apropiindu-se. 

Avea  ochi  ageri.  Călăreţul  de  pe  buiestraşul  sur  şi  înalt  se  dovedi  a  fi,  într- 
adevăr,  Ser  Arys,  cu  mantia  albă  fluturând  vitejeşte  în  timp  ce  gonea  peste 
nisipuri.  Prinţesa  Myrcella  era  în  spatele  lui  pe  şa,  înfăşurată  într-o  pelerină  care-i 
ascundea  buclele  aurii. 

în  timp  ce  Arys  o  ajuta  să  coboare  din  şa,  Drey  plecă  un  genunchi  în  faţa  ei. 

—  înălţimea  Ta. 

—  Doamna  mea.  Sylva  Pătata  îngenunche  lângă  el. 

—  Regina  mea,  sunt  omul  tău.  Garin  se  lăsă  pe  ambii  genunchi. 
Năucită,  Myrcella  îl  apucă  pe  Arys  de  braţ. 

—  De  ce  îmi  spun  înălţimea  Ta,  întrebă  ea  cu  glas  plângător.  Ser  Arys,  ce  e 
locul  acesta  şi  ei  cine  sunt? 

Nu  i-a  spus  nimic?  Arianne  se  apropie  zâmbind,  într-un  vârtej  de  mătase,  şi  o 
linişti  pe  copilă. 

—  Sunt  prietenii  mei  adevăraţi  şi  loiali,  înălţimea  Ta. . .  şi  vor  să  fie  şi  prietenii 

tăi. 

—  Prinţesă  Arianne?  Fata  îşi  aruncă  braţele  în  jurul  ei.  De  ce  mă  numesc  pe 
mine  regină?  S-a  întâmplat  ceva  cu  Tommen? 

—  S-a  întovărăşit  cu  oameni  răi,  înălţimea  Ta,  spuse  Arianne,  şi  mă  tem  că  au 
uneltit  să-ţi  fure  tronul. 

—  Tronul  meu?  Vrei  să  spui,  Tronul  de  Fier?  Fata  era  mai  năucită  ca  oricând. 
Nu  1-a  furat,  Tommen  e. . . 

—  ...  mai  mic  decât  tine,  nu-i  aşa? 

—  Sunt  mai  mare  cu  un  an. 

—  Asta  înseamnă  că,  de  drept,  Tronul  de  Fier  îţi  aparţine,  îi  explică  Arianne. 
Fratele  tău  e  doar  un  copil,  nu  trebuie  să-1  învinuieşti.  Are  proşti  sfătuitori...  dar 
tu  ai  prieteni.  Pot  avea  onoarea  să  ţi-i  prezint?  Arianne  o  luă  pe  copilă  de  mână: 
înălţimea  Ta,  acesta  este  Ser  Andrey  Dalt,  moştenitorul  Lemonwoodului. 

—  Prietenii  îmi  spun  Drey,  zise  el,  şi  aş  fi  profund  onorat  dacă  înălţimea  Ta  ar 
face  la  fel. 

Deşi  Drey  avea  o  figură  deschisă  şi  un  zâmbet  plăcut,  Myrcella  îl  privi  cu 
suspiciune. 

—  Până  când  te  cunosc,  trebuie  să-ţi  spun  ser. 

—  Orice  nume  preferă  înălţimea  Sa.  Sunt  omul  ei. 
Sylva  îşi  drese  glasul,  la  care  Arianne  spuse: 

—  îngăduie-mi,  regina  mea,  să  ţi-o  prezint  pe  Lady  Sylva  Santagar.  Draga  mea 
Sylva  Pătata. 

—  De  ce  ţi  se  spune  aşa?  întrebă  Myrcella. 

—  Din  cauza  pistruilor,  înălţimea  Ta,  răspunse  Sylva,  deşi  cu  toţii  susţin  că  e 
din  cauză  că  sunt  moştenitoarea  Pădurii  Petelor. 

Următorul  era  Garin,  un  flăcău  deşirat,  oacheş,  cu  nasul  lung  şi  un  cercel  de 
jad  într-o  ureche. 

—  Iar  acesta  este  zglobiul  Garin,  unul  dintre  orfani,  care  mă  face  să  râd,  zise 
Arianne.  Mama  lui  a  fost  doica  mea. 

—  îmi  pare  rău  că  a  murit,  spuse  Myrcella. 

—  Nu  e  moartă,  dulce  regină.  Lui  Garin  îi  străluci  dintele  de  aur  pe  care  i-1 
cumpărase  Arianne  ca  să-1  înlocuiască  pe  cel  pe  care  i-1  rupsese.  Sunt  unul  dintre 
orfanii  Sângelui  Verde,  asta  vrea  să  spună  doamna  mea. 

Myrcella  urma  să  aibă  destul  timp  să  afle  povestea  orfanilor,  în  călătoria  ei  în 
susul  râului.  Arianne  o  conduse  pe  viitoarea  regină  către  ultimul  membru  al 
micului  său  grup. 

—  Ultimul,  dar  primul  în  vitejie,  ţi-1  prezint  pe  Ser  Gerold  Dayne,  un  cavaler 
de  la  Starfall. 

Ser  Gerold  se  lăsă  pe  un  genunchi.  Lumina  lunii  strălucea  în  ochii  lui 
întunecaţi,  în  timp  ce  o  cerceta  pe  copilă  cu  răceală. 

—  A  existat  un  Arthur  Dayne,  spuse  Myrcella.  A  fost  cavaler  al  Gărzii  Regale, 
pe  vremea  Regelui  Nebun  Aerys. 

—  A  fost  Sabia  Dimineţii.  E  mort. 

—  Acum  tu  eşti  Sabia  Dimineţii? 

—  Nu.  Oamenii  îmi  spun  Steaua  întunecată  şi  sunt  al  nopţii. 
Arianne  o  luă  pe  copilă  deoparte. 

—  Trebuie  să-ţi  fie  foame.  Avem  curmale  şi  brânză  şi  limonada  de  băut.  Dar 
n-ar  trebui  să  mănânci  sau  să  bei  prea  mult.  După  niţică  odihnă,  trebuie  să  plecăm. 
Acolo,  între  nisipuri,  e  întotdeauna  mai  bine  să  călătoreşti  noaptea,  înainte  să  se 
ridice  soarele  pe  cer.  E  mai  uşor  pentru  cai. 

—  Şi  pentru  călăreţi,  adăugă  Sylva  Pătata.  Haide,  înălţimea  Ta,  încălzeşte-te. 
Aş  fi  onorată  dacă  m-ai  lăsa  să  te  servesc. 

Conducând-o  pe  prinţesă  lângă  foc,  Arianne  se  pomeni  cu  Ser  Gerold  în 
spatele  ei. 

—  Casa  mea  e  veche  de  o  mie  de  ani,  vine  de  la  începutul  veacurilor,  se  plânse 
el.  De  ce  vărul  meu  e  singurul  Dayne  pe  care  şi-1  aminteşte  cineva? 

—  Pentru  că  a  fost  un  mare  cavaler,  interveni  Ser  Arys  Oakheart. 

—  Avea  o  sabie  măreaţă,  zise  Steaua  întunecată. 

—  Şi  o  inimă  măreaţă.  Ser  Arys  o  luă  pe  Arianne  de  braţ.  Prinţesă,  aş  vrea 
să-ţi  vorbesc  o  clipă. 

—  Haide.  îl  conduse  pe  Ser  Arys  mai  departe,  printre  ruine. 

Pe  sub  mantie,  cavalerul  purta  un  pieptar  din  brocart  pe  care  erau  brodate  cele 
trei  frunze  verzi  de  stejar  ale  Casei  sale.  Pe  cap  purta  un  coif  din  oţel  uşor,  cu  o 
ţepuşă  zimţată  în  vârf,  înfăşurată  cu  o  eşarfă  galbenă,  după  obiceiul  dornishean. 

Ar  fi  putut  trece  drept  un  cavaler  oarecare,  dacă  nu  ar  fi  fost  mantia.  Era  dintr-o 
mătase  albă,  sclipitoare,  palidă  ca  lumina  lunii  şi  vaporoasă  ca  o  boare.  în  mod 
clar  o  mantie  a  Gărzii  Regale.  Nătărăul  galant. 

—  Cât  ştie  copila? 

—  Destul  de  puţin.  înainte  de  a  părăsi  Debarcaderul  Regelui,  unchiul  ei  i-a 
reamintit  că  eu  sunt  protectorul  ei  şi  că  orice  porunci  i-aş  putea  da  sunt  menite  s-o 
apere.  I-a  auzit  şi  pe  străzi,  strigând  după  răzbunare.  Ştia  că  nu  e  un  joc.  Fata  e 
curajoasă  şi  înţeleaptă  pentru  vârsta  ei.  A  făcut  tot  ce  i-am  cerut,  fără  să  pună  vreo 
întrebare.  Cavalerul  o  luă  de  braţ,  aruncă  o  privire  împrejur  şi  coborî  glasul.  Mai 
sunt  alte  veşti  pe  care  ar  trebui  să  le  auzi:  Tywin  Lannister  e  mort. 

Vestea  veni  ca  un  şoc. 

—  Mort? 

—  Ucis  de  Pezevenghi.  Regina  a  preluat  regenţa. 

—  Chiar  aşa?  O  femeie  pe  Tronul  de  Fier?  Arianne  cugetă  o  clipă  la  asta  şi 
hotărî  că  era  totul  spre  bine.  Dacă  lorzii  Celor  Şapte  Regate  se  obişnuiau  cu 
domnia  Reginei  Cersei,  avea  să  le  fie  cu  atât  mai  uşor  să  plece  genunchiul  în  faţa 
Reginei  Myrcella.  Iar  Lordul  Tywin  fusese  un  duşman  periculos;  fără  el  vrăjmaşii 
Dornului  vor  fi  mult  mai  slabi.  Lannisterii  omoară  Lannisteri,  ce  drăguţ!  Ce  s-a 
ales  de  pitic? 

—  A  fugit,  răspunse  Ser  Arys.  Cersei  oferă  titlul  de  lord  oricui  îi  aduce  capul 

într-o  curte  interioară  pardosită,  pe  jumătate  îngropată  de  nisipurile  mişcătoa- 
re, Arys  o  împinse  cu  spatele  la  o  coloană  şi  o  sărută,  ducându-şi  mâna  la  sânul  ei. 
O  sărută  lung  şi  pătimaş  şi  i-ar  fi  ridicat  fustele,  dar  Arianne  se  eliberă,  râzând. 

—  Văd  că  făuritul  reginelor  te  stârneşte,  ser,  dar  n-avem  timp  pentru  asta.  Mai 
târziu,  îţi  promit.  îi  atinse  obrazul.  Ai  întâmpinat  vreo  problemă? 

—  Doar  Trystane.  Voia  să  stea  lângă  patul  Myrcellei  şi  să  se  joace  cyvasse  cu 

ea. 

—  Ţi-am  spus  că  a  avut  pojar  la  patru  ani.  Nu  poţi  face  decât  o  singură  dată. 
Ar  fi  trebuit  să  dai  de  ştire  că  Myrcella  suferă  de  vărsat-de-vânt,  asta  l-ar  fi  ţinut 
departe. 

—  Pe  băiat,  probabil,  dar  nu  şi  pe  maesterul  tatălui  tău. 

—  Caleotte,  zise  ea.  A  încercat  s-o  vadă? 

—  Nu  după  ce  i-am  descris  petele  roşii  de  pe  faţă.  Zicea  că  nu  poate  fi  făcut 
nimic  înainte  ca  boala  să  îşi  urmeze  cursul  şi  mi-a  dat  nişte  alifie,  ca  să-i  potoleas- 
că mâncărimile. 

Nimeni  sub  vârsta  de  zece  ani  nu  murise  vreodată  de  pojar,  dar  pentru  adulţi 
boala  putea  fi  fatală,  iar  Maester  Caleotte  n-o  avusese  în  copilărie.  Arianne  aflase 
asta  când  suferise  ea  însăşi  de  pojar,  la  opt  ani. 

—  Bun,  zise  ea.  Iar  slujnica?  E  convingătoare? 

—  De  departe.  Pezevenghiul  a  ales-o  în  acest  scop,  dintre  multe  fete  de  obârşie 

nobilă.  Myrcella  a  ajutat-o  să-şi  onduleze  părul  şi  i-a  pictat  cu  mâna  ei  picăţele  pe 
faţă.  Sunt  rude  îndepărtate.  Lannisportul  mişună  de  Lanny,  Lannett,  Lantell  şi 
Lannisteri  mai  mărunţi,  şi  jumătate  dintre  ei  au  părul  acela  blond.  îmbrăcată  în 
cămaşa  de  noapte  a  Myrcellei,  cu  faţa  mânjită  de  alifia  maesterului...  m-ar  fi 
putut  păcăli  chiar  şi  pe  mine,  într-o  lumină  slabă.  Mult  mai  greu  a  fost  să  găsim 
un  bărbat  care  să-mi  ia  mie  locul.  Dake  e  cel  mai  apropiat  de  înălţimea  mea,  dar  e 
prea  gras,  aşa  că  l-am  îmbrăcat  pe  Rolder  în  armura  mea  şi  i-am  spus  să-şi  ţină 
viziera  coborâtă.  Omul  e  mai  scund  cu  o  palmă  decât  mine,  dar  poate  că  nimeni 
nu  va  observa,  dacă  nu  sunt  eu  de  faţă,  lângă  el.  Nu  se  va  îndepărta  de  camerele 
Myrcellei,  în  orice  caz. 

—  N-avem  nevoie  decât  de  câteva  zile.  Până  atunci,  prinţesa  va  fi  departe  de 
tatăl  meu. 

—  Unde?  O  trase  mai  aproape  şi  o  sărută  pe  gât.  E  timpul  să-mi  spui  restul 
planului,  nu  crezi? 

Ea  râse,  alungându-1. 

—  Nu,  e  timpul  să  plecăm. 

Luna  încununase  Fecioara  Lunii  când  plecară  dintre  ruinele  prăfuite  ale 
Castelului  Shandystone,  către  sud-vest.  Arianne  şi  Ser  Arys  preluară  conducerea, 
cu  Myrcella  între  ei,  călare  pe  o  iapă  zburdalnică.  Garin  îi  urma  îndeaproape,  cu 
Sylva  Pătata,  iar  cei  doi  cavaleri  dornisheni  ai  ei  preluară  ariergarda.  Suntem 
şapte,  îşi  dădu  seama  Arianne,  pe  drum.  Nu  se  mai  gândise  la  asta,  dar  i  se  părea 
un  semn  bun  pentru  cauza  lor.  Şapte  călăreţi  în  drumul  lor  spre  glorie.  într-o 
bună  zi,  cântăreţii  ne  vor  face  pe  toţi  nemuritori.  Drey  ar  fi  vrut  un  grup  mai 
mare,  dar  asta  ar  fi  putut  atrage  în  mod  nedorit  atenţia,  şi  fiecare  om  în  plus  dubla 
riscul  trădării.  Măcar  atâta  m-a  învăţat  tata.  Chiar  şi  când  era  mai  tânăr  şi  mai 
puternic,  Doran  Martell  fusese  un  om  prevăzător,  foarte  tăcut  şi  secretos.  E  timpul 
să-şi  lepede  poverile  de  pe  umeri,  dar  nu  voi  îngădui  nicio  ofensă  la  adresa 
onoarei  sau  a  persoanei  lui.  Arianne  voia  să-1  ducă  înapoi  la  Grădinile  lui  de  Apă, 
să-şi  trăiască  ultimii  ani  ai  vieţii  înconjurat  de  râsetele  copiilor  şi  de  mirosul  de 
lămâi  şi  portocale.  Da,  iar  Quentyn  poate  să-i  ţină  de  urât.  După  ce  o  încoronez 
pe  Myrcella  şi  le  eliberez  pe  Şerpoaicele  Nisipului,  tot  Dornul  se  va  aduna  sub 
flamurile  mele.  Casa  Yronwood  avea  să  se  declare,  poate,  de  partea  lui  Queyton, 
dar  singuri  nu  reprezentau  o  ameninţare.  Dacă  s-ar  duce  la  Tommen  şi  la 
Lannisteri,  i-ar  porunci  lui  Ser  Gorold  să-i  nimicească  din  temelii. 

—  Sunt  obosită,  se  plânse  Myrcella,  după  câteva  ore  în  şa.  Mai  e  mult?  Unde 
mergem? 

—  Prinţesa  Arianne  te  duce,  înălţimea  Ta,  într-un  loc  unde  vei  fi  în  siguranţă, 
o  asigură  Ser  Arys. 

—  E  o  călătorie  lungă,  spuse  Arianne,  dar  va  fi  mai  uşoară  după  ce  ajungem  la 
Sângele  Verde.  Acolo  ne  aşteaptă  câţiva  dintre  oamenii  lui  Garin,  orfanii  râului. 
Trăiesc  în  bărci  şi  le  împing  în  susul  şi-n  josul  Sângelui  Verde  şi  afluenţilor  lui, 

pescuind,  culegând  fructe  şi  făcând  ce  mai  trebuie  făcut. 

—  Da,  strigă  vesel  Garin,  iar  noi  cântăm  şi  dansăm  pe  apă,  şi  ştim  câte  şi  mai 
câte  leacuri.  Mama  e  cea  mai  bună  moaşă  din  Westeros,  iar  tata  vindecă  negi. 

—  Cum  puteţi  fi  orfani,  dacă  aveţi  mame  şi  taţi?  întrebă  fata. 

—  Ei  sunt  Rhoynarii,  explică  Arianne,  iar  Mama  lor  a  fost  râul  Rhoyne. 
Myrcella  nu  înţelegea. 

—  Credeam  că  voi  sunteţi  Rhoynarii.  Voi,  dornishenii,  vreau  să  spun. 

—  Suntem,  în  parte,  înălţimea  Ta.  Prin  vene  îmi  curge  sângele  Nymeriei  şi  al 
acelui  Mors  Martell,  lordul  dornishean  cu  care  s-a  măritat.  în  ziua  nunţii  lor, 
Nymeria  şi-a  ars  corăbiile,  pentru  ca  oamenii  ei  să  înţeleagă  că  nu  mai  era  cale  de 
întors.  Cei  mai  mulţi  s-au  bucurat  să  vadă  flăcările  acelea,  căci  avuseseră  parte  de 
călătorii  lungi  şi  teribile  înainte  să  ajungă  la  Dorn  şi  o  mulţime  pieriseră  răpuşi  de 
furtuni,  molime  şi  sclavie.  Dar  au  fost  câţiva  care  s-au  întristat.  Nu  iubeau  acest 
ţinut  roşu  şi  uscat,  nici  zeul  lui  cu  şapte  chipuri,  aşa  că  şi -au  păstrat  vechile 
obiceiuri,  au  făurit  împreună  bărci  din  carenele  corăbiilor  pârjolite  şi  au  devenit 
orfanii  Sângelui  Verde.  Mama  din  cântecele  lor  nu  e  Mama  noastră,  ci  Mama 
Rhoyne,  ale  cărei  ape  i-au  hrănit  de  când  lumea. 

—  Am  auzit  că  Rhoynarii  au  un  zeu-ţestoasă,  spuse  Ser  Arys. 

—  Bătrânul  Râului  e  un  zeu  mai  puţin  important,  explică  Garin.  S-a  născut  şi 
el  din  Mama-Râu  şi  a  luptat  cu  Regele-Crab  ca  să  stăpânească  peste  tot  ce  mişcă 
în  apele  curgătoare. 

—  Oh!  exclamă  Myrcella. 

—  Am  înţeles  că  ai  purtat  şi  tu  câteva  bătălii  măreţe,  înălţimea  Ta,  zise  Drey, 
cu  glas  cât  se  poate  de  voios.  Se  spune  că  eşti  nemiloasă  la  masa  de  cyvasse  cu 
bravul  nostru  Prinţ  Trystane. 

—  El  îşi  aranjează  mereu  piesele  la  fel,  cu  toţi  munţii  în  faţă  şi  elefanţii  în 
trecători,  răspunse  Myrcella.  Aşa  că  eu  îmi  trimit  dragonul  să-i  mănânce  elefanţii. 

—  Şi  slujnica  ta  joacă?  întrebă  Drey. 

—  Rosemund?  întrebă  Myrcella.  Nu,  am  încercat  s-o  învăţ,  dar  a  spus  că 
regulile  sunt  prea  grele. 

—  E  şi  ea  o  Lannister?  întrebă  Lady  Sylva. 

—  O  Lannister  de  Lannisport,  nu  o  Lannister  de  Casterly  Rock.  Părul  ei  are 
aceeaşi  culoare  cu  al  meu,  dar  e  drept  în  loc  să  fie  ondulat.  Rosemund  nu  prea 
seamănă  cu  mine,  dar  când  se  îmbracă  în  hainele  mele,  oamenii  care  nu  ne  cunosc 
ne  confundă. 

—  Aşadar,  aţi  mai  făcut  asta? 

—  O,  da.  Am  schimbat  rolurile  pe  Săgeata  Mării,  în  drum  spre  Braavos.  Septa 
Eglantine  mi-a  vopsit  părul  în  castaniu.  Zicea  că  ne  jucăm,  dar  era  ca  să  fiu  în 
siguranţă,  dacă  unchiul  meu  Stannis  ar  fi  capturat  corabia. 

Era  limpede  că  fata  era  obosită,  aşa  că  Arianne  ceru  un  popas.  Adăpară  din 
nou  caii,  se  odihniră  puţin  şi  mâncară  nişte  brânză  şi  fructe.  Myrcella  împărţi  o 

portocală  cu  Sylva  Pătata,  iar  Garin  mancă  măsline,  scuipând  sâmburii  înspre 
Drey. 

Arianne  sperase  să  ajungă  la  râu  înainte  de  răsăritul  soarelui,  dar  plecaseră 
mult  mai  târziu  decât  planificase,  aşa  că  erau  încă  în  şa  când  cerul  se  înroşi  la 
răsărit.  Steaua  întunecată  veni  lângă  ea  într-un  galop  mic. 

—  Prinţesă,  zise  el.  Eu  aş  grăbi  pasul,  dacă  nu  vrei  să  omori  copila,  până  la 
urmă.  Nu  avem  corturi,  iar  ziua  nisipurile  sunt  nemiloase. 

—  Cunosc  nisipurile  la  fel  de  bine  ca  tine,  ser,  îi  spuse  ea,  dar  făcu  aşa  cum  îi 
sugerase.  Era  greu  pentru  cai,  dar  mai  bine  să  piardă  şase  cai  decât  o  prinţesă. 

Curând  vântul  veni  în  rafale  dinspre  vest,  fierbinte,  uscat  şi  plin  de  nisip. 
Arianne  îşi  trase  vălul  peste  faţă.  Era  făcut  din  mătase  subţire,  verzuie  deasupra  şi 
galbenă  dedesubt,  îngemănându-şi  culorile.  Mici  perle  verzi  îi  dădeau  greutate  şi 
zuruiau  încet,  lovindu-se  una  de  alta  în  mişcarea  calului. 

—  Ştiu  de  ce  prinţesa  mea  poartă  văl,  zise  Ser  Arys  în  timp  ce  Arianne  şi-1 
prindea  la  tâmplele  coifului  de  aramă.  Altfel,  frumuseţea  ei  ar  întrece  soarele  de 
pe  cer. 

Arianne  nu-şi  putu  stăpâni  un  hohot  de  râs. 

—  Nu,  prinţesa  ta  poartă  văl  ca  să  nu-i  intre  lumina  în  ochi  şi  nisipul  în  gură. 
Ar  trebui  să  faci  la  fel,  ser.  Se  întrebă  de  când  îşi  şlefuia  cavalerul  ei  alb 
plicticoasa  curtoazie.  Ser  Arys  era  o  companie  plăcută  în  pat,  dar  îi  lipseau  sarea 
şi  piperul. 

Dornishenii  ei  îşi  acoperiră  feţele  întocmai  ca  ea,  iar  Sylva  Pătata  o  ajută  pe 
mica  prinţesă  să-şi  aşeze  vălul,  ca  să  se  ferească  de  soare,  dar  Ser  Arys  rămase 
neclintit.  Nu  după  mult  timp,  sudoarea  îi  şiroia  pe  faţă  şi  obrajii  i  se  îmbujorară. 
Nu  mai  e  mult  şi  se  va  coace  în  hainele  alea  grele,  cugetă  ea.  N-ar  fi  fost  primul, 
în  secolele  trecute,  multe  oştiri  coborâseră  din  Trecătoarea  Prinţului,  cu  flamurile 
fluturând,  doar  ca  să  se  usuce  şi  să  se  coacă  pe  fierbinţile  nisipuri  dornishene. 

„Blazonul  Casei  Martell  înfăţişează  soarele  şi  suliţa,  cele  două  arme  preferate 
ale  dornishenilor",  scrisese  cândva  Tânărul  Dragon  în  elogioasa  sa  Cucerire  a 
Dornului,  „dar  dintre  cele  două,  soarele  e  cel  mai  primejdios." 

Din  fericire,  nu  era  nevoie  să  traverseze  nisipurile  adânci,  ci  doar  o  fâşie  din 
ţinuturile  secetoase.  Când  Arianne  zări  un  şoim  rotindu-se  deasupra  lor  pe  cerul 
fără  nori,  ştiu  că  lăsaseră  în  urmă  ce  era  mai  rău.  Curând  întâlniră  un  copac.  Era 
strâmb  şi  cioturos,  cu  tot  atâţia  spini  câte  frunze,  de  felul  celor  cărora  li  se  spunea 
cerşetorii  nisipului,  dar  prezenţa  lui  însemna  că  nu  erau  departe  de  apă. 

—  Aproape  am  ajuns,  înălţimea  Ta,  îi  spuse  vesel  Garin  Myrcellei  când  zăriră 
şi  alţi  cerşetori  ai  nisipului  în  faţa  lor,  o  adevărată  pădure  care  creştea  pe  tot 
cuprinsul  albiei  secate  a  unui  pârâu.  Soarele  bătea  ca  un  ciocan  incandescent,  dar 
nu  mai  conta,  acum,  că  drumul  lor  era  pe  sfârşite.  Se  opriră  din  nou  să  adape  caii, 
băură  cu  nesaţ  din  ploşti  şi  îşi  udară  voalurile,  pe  urmă  încălecară,  pentru  un  ultim 
efort.  După  vreo  doi  kilometri,  treceau  călare  peste  rogoz  şi  pe  lângă  crânguri  de 

măslini.  în  spatele  unui  şir  de  dealuri  pietroase,  iarba  creştea  mai  verde  şi  mai 
abundentă,  şi  aici  se  găseau  livezi  de  lămâi  udate  de  o  reţea  de  vechi  canale.  Garin 
fu  cel  dintâi  care  zări  râul,  cu  sclipirile  lui  verzi.  Scoase  un  strigăt  şi  o  luă  la 
goană  înainte. 

Arianne  Martell  traversase  odată  Manderul,  când  se  dusese  cu  trei  dintre 
Şerpoaicele  Nisipului  s-o  viziteze  pe  mama  lui  Tyene.  Pe  lângă  acea  curgere 
măreaţă  de  apă,  Sângele  Verde  abia  dacă  îşi  merita  numele  de  râu,  însă  el 
rămânea  viaţa  Dornului.  Numele  i  se  trăgea  de  la  verdele  întunecat  al  apelor  sale 
vâscoase,  dar,  pe  măsură  ce  se  apropiau,  acele  ape  deveneau  parcă  aurii  în  lumina 
soarelui.  Arareori  mai  văzuse  o  privelişte  atât  de  încântătoare.  Următoarea  parte 
trebuie  să  fie  simplă  şi  lentă,  gândi  ea,  în  susul  Sângelui  Verde  şi  pe  Vaith,  până 
unde  poate  ajunge  o  luntre.  Astfel,  va  avea  destul  timp  s-o  pregătească  pe 
Myrcella  pentru  tot  ce  avea  să  vină.  Dincolo  de  Vaith  aşteptau  nisipurile 
nesfârşite.  Vor  avea  nevoie  de  ajutor  de  la  Sandstone  şi  Hellholt  ca  să  le 
traverseze,  dar  nu  se  îndoia  că  acest  ajutor  le  va  veni  în  întâmpinare.  Vipera  Roşie 
fusese  crescut  la  Sandstone,  iar  ibovnica  prinţului  Oberyn,  Elaria  Sand,  era  fiica 
naturală  a  Lordului  Uller;  patru  dintre  Şerpoaicele  Nisipului  erau  nepoatele  lui.  O 
voi  încorona  pe  Myrcella  la  Helholt  şi  îmi  voi  ridica  flamurile  acolo. 

Găsiră  nava  la  doi  kilometri  în  aval,  ascunsă  între  crengile  aplecate  ale  unei 
uriaşe  sălcii  verzi.  Cu  ruful  scund,  late  la  travers,  luntrile  abia  dacă  aveau  pescaj. 
Tânărul  Dragon  le  desconsiderase,  numindu-le  „cocioabe  construite  pe  plute",  dar 
nu  era  drept.  Toate,  până  la  cele  mai  sărace  bărci  ale  orfanilor,  erau  minunat 
sculptate  şi  pictate.  Aceasta  era  în  nuanţe  de  verde,  cu  o  cârmă  de  lemn  curbat  în 
formă  de  sirenă  şi  cu  chipuri  de  peşti  privind  printre  copastii.  Pe  punte  se 
învălmăşeau  stâlpi  şi  frânghii  şi  vase  cu  ulei  de  măsline,  iar  la  pupa  şi  la  prora  se 
legănau  felinare  de  fier.  Arianne  nu  văzu  niciun  orfan.  Unde  e  echipajul?  se 
întrebă  ea. 

Garin  struni  calul  sub  salcie. 

—  Treziţi-vă,  puturoşi  cu  ochi  de  peşte!  strigă  el,  săltând  din  şa.  Regina 
voastră  e  aici  şi  îşi  aşteaptă  primirea  regală.  Sculaţi-vă,  ieşiţi  de  acolo,  vrem  nişte 
cântece  şi  nişte  vin  dulce.  Mi-e  gura. . . 

Uşa  de  pe  luntre  se  dădu  în  lături.  în  lumina  soarelui  păşi  Areo  Hotah,  cu 
securea  în  mână. 

Garin  se  opri,  ca  trăsnit.  Arianne  se  simţea  de  parcă  securea  ar  fi  nimerit -o  în 
burtă.  Nu  trebuia  să  se  termine  aşa.  Asta  nu  trebuia  să  se  întâmple.  Când  îl  auzi 
pe  Drey  spunând:  „Iată  ultimul  chip  pe  care  speram  să-1  văd",  ştiu  că  trebuia  să 
acţioneze. 

—  La  o  parte!  strigă  ea,  sărind  înapoi  în  şa.  Arys,  apăr-o  pe  prinţesă. . . 
Hotah  lovi  puntea  cu  coada  securii.  în  spatele  copastiilor  împodobite  ale 

luntrii,  o  duzină  de  străjeri  se  ridicară,  înarmaţi  cu  suliţe  şi  arbalete.  Alţii  apărură 
deasupra  cabinei. 

—  Predă-te,  prinţesa  mea,  strigă  căpitanul,  altfel  trebuie  să-i  omoram  pe  toţi  în 
afară  de  copilă  şi  de  tine,  din  porunca  tatălui  tău. 

Prinţesa  Myrcella  stătea  nemişcată  pe  iapa  ei.  Garin  se  îndepărtă  încet  de 
luntre,  cu  mâinile  ridicate.  Drey  îşi  desfăcu  centura  săbiei. 

—  Se  pare  că  e  cel  mai  înţelept  să  ne  predăm,  îi  strigă  el  Ariannei,  în  timp  ce 
sabia  îi  căzu  cu  o  bufnitură  la  pământ. 

—  Nu!  Ser  Arys  Oakheart  îşi  aşeză  calul  între  Arianne  şi  arbaletişti,  cu  sabia 
aruncând  sclipiri  argintii  în  mâna  sa.  îşi  dezlegase  scutul  şi  îşi  strecurase  braţul 
stâng  printre  chingi.  N-o  vei  lua  cât  timp  mai  respir  eu. 

Nebun  nesăbuit,  fu  tot  ce  mai  avu  timp  Arianne  să  gândească,  ce  crezi  că  faci? 
Râsul  Stelei  întunericului  răsună. 

—  Eşti  orb  sau  prost,  Oakheart?  Sunt  prea  mulţi.  Lasă  sabia. 

—  Fă  cum  îţi  spune,  Ser  Arys,  îl  îndemnă  Drey. 

Suntem  ostatici,  ser,  ar  fi  putut  striga  Arianne.  Moartea  ta  nu  ne  va  elibera. 
Dacă  îţi  iubeşti  prinţesa,  predă-te.  Dar  când  încercă  să  vorbească,  cuvintele  i  se 
opriră  în  gâtlej. 

Ser  Arys  Oakheart  îi  aruncă  o  ultimă  privire  plină  de  dor,  apoi  îşi  vârî  pintenii 
aurii  în  coapsele  calului  şi  atacă. 

Năvăli  cu  capul  înainte  către  luntre,  cu  mantia  albă  fluturând  în  urma  lui. 
Arianne  Martell  nu  mai  văzuse  niciodată  ceva  pe  jumătate  atât  de  cutezător  sau  de 
nesăbuit. 

—  Nuuuul  ţipă  ea,  dar  îşi  găsise  glasul  prea  târziu.  O  săgeată  zbârnâi,  pe  urmă 
o  alta.  Hotah  răcni  un  ordin.  De  la  o  distanţă  atât  de  mică,  armura  unui  cavaler  alb 
ar  fi  putut  la  fel  de  bine  să  fie  din  pergament.  Prima  săgeată  pătrunse  direct  prin 
scutu-i  greu  de  stejar,  ţintuindu-i-1  de  umăr.  Cea  de-a  doua  îi  zgârie  tâmpla.  O 
suliţă  aruncată  nimeri  calul  lui  Ser  Arys  în  coaste,  însă  calul  înainta,  clătinându-se 
când  se  lovi  de  pasarelă. 

—  Nul  striga  o  fată,  o  oarecare  fetiţă  prostuţă.  Nu,  vă  rog,  nu  trebuia  să  se 
întâmple  asta! 

O  auzea  şi  pe  Myrcella  ţipând,  cu  glasul  subţiat  de  teamă. 

Sabia  lui  Ser  Arys  lovi  în  stânga  şi-n  dreapta  şi  doi  suliţaşi  fură  doborâţi.  Calul 
lui  se  cabra  şi  lovi  cu  picioarele  în  faţă  un  arbaletist  care  încerca  să  reîncarce,  dar 
ceilalţi  trăgeau,  acoperind  calul  cu  penele  săgeţilor.  Loviră  în  plin,  doborând  calul 
într-o  parte.  Picioarele  se  lăsară  sub  el  şi  calul  se  prăbuşi  pe  punte.  Cumva,  Arys 
Oakheart  se  eliberă  dintr-un  salt.  Reuşi  chiar  să-şi  păstreze  sabia.  Se  ridică  în 
genunchi,  lângă  calul  muribund. 

...  şi  se  pomeni  cu  Areo  Hotah  stând  în  picioare  deasupra  lui. 

Cavalerul  alb  ridică  sabia  prea  încet.  Securea  lui  Hotah  îi  luă  braţul  drept  din 
umăr,  se  răsuci  împroşcând  sânge  şi  se  întoarse  ca  un  fulger,  într-o  teribilă 
lovitură  cu  două  mâini  care  tăie  capul  lui  Arys  Oakheart  şi  îl  trimise  învârtindu-se 
în  aer.  Capul  căzu  printre  ierburi  şi  Sângele  Verde  înghiţi  roşeaţa  cu  un  pleoscăit 

domol. 

Arianne  nu-şi  amintea  când  descălecase.  Probabil  căzuse.  Nu-şi  amintea  nici 
asta.  Dar  se  pomeni  în  nisip,  în  patru  labe,  tremurând,  suspinând  şi  vomitându-şi 
cina.  Nu,  era  tot  ce-i  trecea  prin  minte,  nu,  nimeni  nu  trebuia  să  păţească  nimic, 
totul  era  plănuit.  Am  fost  atât  de  atentă.  îl  auzi  pe  Areo  Hotah  răcnind: 

—  După  el.  Nu  trebuie  să  ne  scape.  După  el! 

Myrcella  era  la  pământ,  plângând,  tremurând,  cu  faţa-i  palidă  în  mâini,  cu 
sângele  şiroindu-i  printre  degete.  Arianne  nu  înţelegea.  Unii  se  căţărau  pe  cai,  în 
timp  ce  alţii  se  căţărau  peste  ea  şi  tovarăşii  ei,  dar  nimic  din  toate  acestea  nu  avea 
vreun  înţeles.  Căzuse  într-un  vis,  un  vis  roşu,  înfricoşător.  Nu  poate  fi  adevărat. 
In  curând  mă  voi  trezi  şi  voi  râde  de  spaimele  nopţii  mele. 

Când  încercară  să-i  lege  mâinile  la  spate,  nu  opuse  rezistenţă.  Unul  dintre 
străjeri  o  ridică  în  picioare,  cu  o  smucitură.  Purta  culorile  tatălui  său.  Un  altul  făcu 
o  plecăciune  şi  înhaţă  cuţitul  pe  care  Arianne  îl  purta  în  cizmă,  un  dar  de  la 
verişoara  ei,  Lady  Nym. 

Areo  Hotah  îl  luă  de  la  omul  acela  şi  se  încruntă. 

—  Prinţul  a  spus  că  trebuie  să  te  duc  înapoi  la  Sunspear,  anunţă  el.  Fruntea  şi 
obrajii  îi  erau  pătaţi  de  sângele  lui  Arys  Oakheart.  îmi  pare  rău,  mică  prinţesă. 

Arianne  îşi  ridică  faţa  brăzdată  de  lacrimi. 

—  De  unde  a  ştiut?  îl  întrebă  ea  pe  căpitan.  Am  fost  atât  de  prudentă.  De  unde 
a  ştiut? 

—  I-a  spus  cineva.  Hotah  ridică  din  umeri.  întotdeauna  e  cineva  care  spune. 

ARYA 

în  fiecare  seară,  înainte  de  a  adormi,  îşi  murmura  rugăciunea  în  pernă. 

—  Ser  Gregor,  zicea,  Dunsen,  Raff  cel  Dulce,  Ser  Ilyn,  Ser  Meryn,  Regina 
Cersei.  Ar  fi  şoptit  şi  numele  Freyilor  de  la  Crossing,  dacă  le-ar  fi  ştiut.  într-o 
bună  zi  le  voi  şti,  îşi  spuse,  şi  atunci  îi  voi  omorî. 

Nicio  şoaptă  nu  era  prea  slabă  ca  să  fie  auzită  în  Casa  în  Negru  şi  Alb. 

—  Copilă,  spuse  omul  blajin  într-o  zi,  ce  sunt  numele  acelea  pe  care  le  şopteşti 
seară  de  seară? 

—  Nu  şoptesc  niciun  nume,  răspunse  ea. 

—  Minţi,  spuse  el.  Oricine  minte  când  se  teme.  Unii  spun  multe  minciuni,  alţii 
puţine.  Unii  au  doar  o  mare  minciună  pe  care  o  spun  atât  de  des  încât  aproape 
ajung  s-o  creadă...  deşi  o  părticică  din  ei  va  şti  mereu  că  e  o  minciună,  şi  asta  se 
vede  pe  chipurile  lor.  Spune-mi  despre  numele  astea. 

îşi  muşcă  buza. 

—  Numele  nu  contează. 

—  Ba  da,  insistă  omul  blajin.  Spune-mi,  copilă. 


286 


Spune- mi,  altfel  te  izgonim,  înţelese  ea. 

—  Sunt  oameni  pe  care  îi  urăsc.  Vreau  să  moară. 

—  Auzim  multe  asemenea  rugăciuni  în  Casă. 

—  Ştiu,  zise  Arya.  Jaqen  H'ghar  îi  împlinise  cândva  trei  dintre  rugăciuni.  Nu  a 
trebuit  decât  să  şoptesc... 

—  De-asta  ai  venit  la  noi?  continuă  omul  blajin.  Ca  să  ne  înveţi  meşteşugul,  ca 
să-i  poţi  omorî  pe  aceşti  oameni  pe  care-i  urăşti? 

Arya  nu  ştia  ce  să  răspundă. 

—  Poate. 

—  Atunci  n-ai  venit  la  locul  potrivit.  Nu  eşti  tu  în  măsură  să  spui  cine  trebuie 
să  trăiască  şi  cine  trebuie  să  moară.  Darul  acela  îi  aparţine  Celui  Cu  Multe 
Chipuri.  Noi  nu  suntem  decât  slujitori,  legaţi  prin  jurământ  să-i  îndeplinim  voinţa. 

—  Oh!  Arya  aruncă  o  privire  către  statuile  înşirate  de-a  lungul  zidurilor,  cu 
lumânările  pâlpâind  la  picioarele  lor.  Care  zeu  este  el? 

—  Păi,  toţi,  zise  preotul  în  negru  şi  alb. 

El  nu-i  spusese  ce  nume  purta.  Nici  orfelina,  micuţa  fată  cu  ochi  mari  şi  obrajii 
supţi  care  îi  amintea  de  o  altă  fetiţă,  zisă  Nevăstuica.  Asemeni  Aryei,  fetiţa  locuia 
sub  templu,  alături  de  trei  acoliţi,  doi  slujitori  şi  o  bucătăreasă  pe  nume  Umma. 
Ummei  îi  plăcea  să  vorbească  în  timp  ce  lucra,  dar  Arya  nu  înţelegea  nicio  vorbă 
din  ce  spunea.  Ceilalţi  nu  aveau  nume  sau  nu  aleseseră  să  le  facă  cunoscute.  Unul 
dintre  servitori  era  foarte  bătrân,  cu  spatele  încovoiat  ca  un  arc.  Un  altul  era  roşu 
la  faţă,  cu  păr  în  urechi.  îi  luă  pe  amândoi  drept  muţi  până  când  îi  auzi  rugându- 
se.  Acoliţii  erau  mai  tineri.  Cel  mai  vârstnic  era  de-un  leat  cu  tatăl  ei,  ceilalţi  doi 
nu  puteau  fi  mai  mari  decât  Şansa,  care  fusese  sora  ei.  Acolitele  purtau  veşminte 
în  alb  şi  negru,  dar  robele  nu  aveau  glugă  şi  erau  negre  în  partea  stângă  şi  albe  în 
dreapta.  La  omul  blajin  şi  la  orfelină  era  invers.  Arya  primise  haine  de  slujitoare, 
o  tunică  de  lână  nevopsită,  nădragi  lăbărţaţi,  lenjerie  de  pânză,  papuci  de  postav  în 
picioare.  Doar  omul  blajin  ştia  limba  comună. 

—  Cine  eşti?  o  întreba  în  fiecare  zi. 

—  Nimeni,  răspundea  ea,  ea  care  fusese  Arya  de  Casa  Stark,  Arya  Desculţa, 
Arya  Chip-de-Cal.  Fusese  Arry  şi  Nevăstuica  şi  Porumbiţa  şi  Salty,  Nan 
paharnica,  un  şoarece  cenuşiu,  o  oaie,  năluca  de  la  Harrenhal...  dar  nu  cu 
adevărat,  nu  în  adâncul  inimii.  Acolo  era  Arya  de  Winterfell,  fiica  Lordului 
Eddard  Stark  şi  a  lui  Lady  Catelyn,  care  cândva  avusese  fraţi  pe  nume  Robb, 
Brann  şi  Rickon,  o  soră  pe  nume  Şansa,  o  lupoaică  zisă  Nymeria,  un  frate  vitreg 
pe  nume  Snow.  în  inima  ei,  era  cineva. . .  dar  acesta  nu  era  răspunsul  pe  care  îl 
voia  el. 

Fără  să  aibă  o  limbă  în  comun,  Arya  nu  avea  cum  să  vorbească  cu  ceilalţi,  dar 
îi  asculta  şi  repeta  cuvintele  pe  care  le  auzea,  în  timp  ce-şi  vedea  de  treburi.  Deşi 
cel  mai  tânăr  dintre  acoliţi  era  orb,  el  răspundea  de  lumânări.  Se  plimba  prin 
templu  în  papuci  moi,  înconjurat  de  murmurele  femeilor  bătrâne  care  veneau  în 

fiecare  zi  să  se  roage.  Chiar  şi  fără  ochi,  ştia  întotdeauna  care  lumânare  se 
stinsese. 

—  II  călăuzeşte  mirosul,  îi  explicase  omul  blajin,  şi  aerul  e  mai  cald  acolo 
unde  arde  o  lumânare.  îi  spusese  Aryei  să  închidă  ochii  şi  să  încerce  şi  ea. 

Se  rugau  în  zori,  înainte  să-şi  ia  micul  dejun,  îngenunchind  în  jurul  bazinului 
negru,  neclintit.  Arya  ştia  doar  câteva  cuvinte  în  limba  braavosi,  cele  care  erau  la 
fel  în  valyriana  cultă,  aşa  că  îşi  rostea  propria  rugăciune  în  faţa  Zeului  cu  Multe 
Chipuri,  cea  care  zicea  „Ser  Gregor,  Dunsen,  Raff  cel  Dulce,  Ser  Ilyn,  Ser  Meryn, 
Regina  Cersei".  Se  ruga  în  tăcere.  Dacă  Zeul  cu  Multe  Chipuri  era  un  zeu 
adevărat,  avea  s-o  audă. 

Credincioşii  veneau  la  Casa  în  Negru  şi  Alb  în  fiecare  zi.  Majoritatea  veneau 
singuri  şi  stăteau  singuri;  aprindeau  lumânări  la  un  altar  sau  altul,  se  rugau  lângă 
apă  şi  uneori  plângeau.  Câţiva  sorbeau  din  cupa  neagră  şi  adormeau,  dar  cei  mai 
mulţi  nu  beau.  Nu  erau  predici,  nici  cântece  şi  nici  imnuri  de  slavă  pentru 
mulţumirea  zeului.  Templul  nu  era  niciodată  plin.  Din  când  în  când,  câte  un 
credincios  cerea  să  vadă  un  preot,  iar  omul  blajin  sau  orfelina  îl  ducea  jos,  în 
sanctuar,  dar  asta  nu  se  întâmpla  des. 

Treizeci  de  zei  diferiţi  erau  înşiraţi  de-a  lungul  zidurilor,  înconjuraţi  de 
luminiţele  lor.  Arya  observă  că  Femeia  înlăcrimată  era  preferata  bătrânelor; 
bogaţii  alegeau  Leul  Nopţii,  săracii,  Drumeţul  cu  Glugă.  Soldaţii  îi  aprindeau 
lumânări  lui  Bakkalon,  Copilul  Palid,  marinarii,  Fecioarei  Palide-ca-Luna  şi 
Regelui  Merlan.  Străinul  îşi  avea  şi  el  altarul  său,  deşi  mai  nimeni  nu  venea  la  el. 
în  cea  mai  mare  parte  a  timpului,  la  picioarele  lui  pâlpâia  o  singură  lumânare. 
Omul  blajin  spunea  că  nu  contează. 

—  Are  multe  chipuri  şi  multe  urechi  de  auzit. 

Colina  pe  care  se  înălţa  templul  era  ciuruită  de  culoare  săpate  în  stâncă.  Preoţii 
şi  acoliţii  îşi  aveau  chiliile  la  primul  nivel,  Arya  şi  servitorii  la  al  doilea.  Nivelul 
cel  mai  de  jos  era  interzis  pentru  toată  lumea,  cu  excepţia  preoţilor.  Acolo  se  afla 
sfântul  sanctuar. 

Când  nu  lucra,  Arya  era  liberă  să  hoinărească  după  placul  inimii  prin  cripte  şi 
cămări,  atât  timp  cât  nu  părăsea  templul  şi  nu  cobora  la  cel  de-al  treilea  nivel. 
Descoperi  o  încăpere  plină  de  arme  şi  armuri:  coifuri  împodobite  şi  ciudate 
platoşe  vechi,  săbii  lungi,  pumnale  şi  stilete,  arbalete  şi  suliţe  înalte,  cu  capete  în 
formă  de  frunze.  O  altă  criptă  era  înţesată  de  haine:  blănuri  groase  şi  mătăsuri 
splendide,  în  zeci  de  culori,  lângă  maldăre  de  zdrenţe  urât  mirositoare  şi  haine  de 
pânză  jerpelite.  Trebuie  să  existe  şi  vistierii,  hotărî  Arya.  îşi  imagină  mormane  de 
taleri  de  aur,  saci  de  bani  de  argint,  safire  albastre  ca  marea,  şiraguri  de  perle 
verzi,  dolofane. 

într-o  zi,  omul  blajin  veni  la  ea  pe  neaşteptate  şi  o  întrebă  ce  face.  îi  spuse  că 
se  rătăcise. 

—  Minţi.  Mai  rău,  minţi  prost.  Cine  eşti? 

—  Nimeni. 

—  Altă  minciună.  Omul  suspină. 

Weese  ar  fi  bătut-o  cu  cruzime  dacă  ar  fi  prins-o  cu  minciuna,  dar  altfel  stăteau 
lucrurile  în  Casa  în  Negru  şi  Alb.  Când  ajuta  la  bucătărie,  Umma  o  plesnea  uneori 
cu  lingura,  dacă-i  stătea  în  cale,  dar  nimeni  altcineva  nu  ridica  vreodată  mâna  la 
ea.  Ridică  mâinile  doar  ca  să  ucidă,  gândi  ea. 

Se  înţelegea  destul  de  bine  cu  bucătăreasa.  Umma  îi  vâra  un  cuţit  în  mână  şi  îi 
arăta  către  o  ceapă,  iar  Arya  o  tăia.  Umma  o  îmbrâncea  către  un  munte  de  aluat  şi 
Arya  îl  frământa  până  când  bucătăreasa  spunea  „gata"  (gata  era  primul  cuvânt  pe 
care-1  învăţase  în  limba  braavosi).  Umma  îi  dădea  un  peşte,  iar  Arya  îl  curăţa,  îl 
felia  şi  îl  tăvălea  prin  nucile  pe  care  le  spărgea  bucătăreasa.  Apele  sălcii  care 
înconjurau  Braavosul  mişunau  de  peşti  şi  scoici  de  toate  felurile,  îi  explicase  omul 
blajin.  Un  râu  domol,  maroniu,  intra  în  lagună  dinspre  sud,  cutreierând  printr-o 
vastă  întindere  de  stuf,  smârcuri  şi  limbi  noroioase  de  pământ,  împrejurimile 
colcăiau  de  scoici  şi  moluşte;  midii  şi  peşti-bizami,  brotaci  şi  ţestoase,  crabi  de 
mlaştină  şi  crabi-leopard  şi  crabi-căţărători  şi  ţipari  roşii,  ţipari  negri,  ţipari 
vărgaţi,  mrene  şi  stridii,  toate  erau  apariţii  obişnuite  pe  masa  sculptată  de  lemn 
când  mâncau  slujitorii  Zeului  cu  Multe  Chipuri.  în  unele  seri,  Umma  condimenta 
peştele  cu  sare  de  mare  şi  boabe  de  piper  pisate  sau  gătea  tipării  cu  usturoi  tăiat. 
Din  când  în  când,  foarte  rar,  bucătăreasa  folosea  chiar  şi  nişte  şofran.  Lui  Plăcintă 
Fierbinte  i-ar  fi  plăcut  aici,  gândi  Arya. 

Cina  era  momentul  ei  preferat.  Trecuse  multă  vreme  de  când  Arya  se  dusese  la 
culcare  în  fiecare  seară  cu  burta  plină.  Uneori,  omul  blajin  chiar  îi  îngăduia  să-i 
pună  întrebări.  Odată,  îl  întrebă  de  ce  oamenii  care  veneau  la  templu  păreau 
mereu  atât  de  liniştiţi.  Acasă,  oamenii  erau  speriaţi  de  moarte.  îşi  amintea  cum 
plânsese  acel  scutier  cu  coşuri  pe  faţă  când  îl  înţepase  în  pântece  şi  cum  cerşise 
îndurare  Ser  Amory  Lorch  când  îl  aruncase  Ţapul  în  groapa  urşilor.  îşi  amintea 
satul  de  lângă  Ochiul  Zeilor  şi  felul  în  care  ţipau,  urlau  şi  scânceau  ţăranii  ori  de 
câte  ori  începea  Gâdilătorul  să  întrebe  de  aur. 

—  Moartea  nu  e  cel  mai  rău  lucru,  îi  răspunse  omul  blajin.  E  darul  Lui  pentru 
noi,  un  sfârşit  al  nevoilor  şi  al  durerii.  în  ziua  în  care  ne  naştem,  Zeul  cu  Multe 
Chipuri  ne  trimite  fiecăruia  un  înger  negru  care  să  ne  însoţească  prin  viaţă.  Când 
păcatele  şi  suferinţele  noastre  devin  prea  mari  ca  să  poată  fi  suportate,  îngerul  ne 
ia  de  mână  şi  ne  conduce  în  ţinuturile  nopţii,  acolo  unde  stelele  ard  mereu 
strălucitoare.  Cei  care  vin  să  bea  din  cupa  neagră  îşi  caută  îngerii.  Dacă  se  tem, 
lumânările  îi  liniştesc.  Când  miroşi  lumânările  noastre  aprinse,  la  ce  te  duce 
gândul,  copila  mea? 

La  Winterfell,  ar  fi  putut  răspunde.  Simt  miros  de  zăpadă,  de  fum  şi  de  ace  de 
pin.  Simt  miros  de  grajduri.  Simt  mirosul  lui  Hodor  râzând,  al  lui  Jon  şi  Robb 
luptăndu-se  în  curte,  şi  al  Şansei  cântând  despre  nu  ştiu  ce  frumoasă  domniţă. 
Simt  mirosul  pădurii  zeilor,  simt  mirosul  lupoaicei  mele,  îi  miros  blana,  aproape 

ca  şi  cum  ar  fi  încă  lângă  mine. 

—  Nu  simt  niciun  miros,  zise  ea,  ca  să  vadă  ce  va  spune  el. 

—  Minţi,  spuse  el,  dar  poţi  să-ţi  păstrezi  secretele,  dacă  vrei,  Arya  din  Casa 
Stark.  îi  spunea  aşa  doar  când  îl  supăra.  Ştii  că  poţi  părăsi  locul  acesta.  Nu  eşti 
una  dintre  noi,  nu  încă.  Poţi  pleca  acasă  oricând  doreşti. 

—  Mi-ai  spus  că,  dacă  aş  pleca,  nu  m-aş  mai  putea  întoarce  niciodată. 

—  întocmai. 

Asta  o  întrista.  Syrio  obişnuia  să  spună  la  fel,  îşi  amintea  Arya.  Spunea  asta 
tot  timpul.  Syrio  Forel  o  învăţase  să  lucreze  cu  acul  şi  murise  pentru  ea. 

—  Nu  vreau  să  plec. 

—  Atunci  rămâi...  dar,  nu  uita,  Casa  în  Negru  şi  Alb  nu  e  un  cămin  pentru 
orfani.  Sub  acest  acoperiş,  toată  lumea  trebuie  să  slujească.  Valar  dohaeris,  aşa 
zicem  noi  aici.  Rămâi,  dacă  vrei,  dar  să  ştii  că-ţi  vom  cere  supunere.  Mereu  şi  în 
toate.  Dacă  nu  te  poţi  supune,  trebuie  să  pleci. 

—  Mă  pot  supune. 

—  Vom  vedea. 

Avea  şi  alte  sarcini,  în  afară  de  cea  de  a  o  ajuta  pe  Umma.  Mătura  podelele 
templului,  servea  şi  turna  în  pahare  la  masă,  sorta  mormane  de  haine  de  la 
oamenii  morţi,  le  golea  buzunarele  şi  număra  grămezi  de  monede  ciudate.  în 
fiecare  dimineaţă  se  plimba  alături  de  omul  blajin,  în  timp  ce  acesta  făcea  turul 
templului  ca  să-i  găsească  pe  cei  morţi.  Tăcută  ca  o  umbră,  îşi  spunea,  amintindu- 
şi  de  Syrio.  Ducea  un  felinar  cu  obloane  groase  de  fier.  în  dreptul  fiecărui  alcov, 
deschidea  puţin  oblonul  şi  se  uita  după  cadavre. 

Morţii  nu  erau  niciodată  greu  de  găsit.  Veneau  la  Casa  în  Negru  şi  Alb,  se 
rugau  preţ  de  o  oră,  o  zi  sau  un  an,  beau  apă  dulce  şi  întunecată  din  bazin  şi  se 
întindeau  pe  un  pat  de  piatră,  în  spatele  unui  zeu  sau  al  altuia.  închideau  ochii, 
adormeau  şi  nu  se  mai  trezeau  niciodată. 

—  Darul  Zeului  cu  Multe  Chipuri  ia  miriade  de  forme,  îi  spuse  omul  blajin, 
dar  el  e  întotdeauna  blând. 

Când  găseau  un  cadavru,  omul  blajin  rostea  o  rugăciune  şi  se  asigura  că  viaţa  îl 
părăsise,  iar  Arya  îi  aducea  pe  slujitori,  a  căror  sarcină  era  să  ducă  trupul  jos,  în 
cripte.  Acolo,  acoliţii  dezbrăcau  şi  spălau  cadavrele.  Veşmintele,  banii  şi  obiectele 
de  preţ  ale  celor  morţi  ajungeau  într-o  ladă,  pentru  a  fi  sortate.  Trupurile  reci  erau 
duse  în  sanctuarul  de  jos,  unde  numai  preoţii  puteau  pătrunde;  ce  se  întâmpla 
acolo,  Aryei  nu-i  era  îngăduit  să  ştie.  Odată,  pe  când  lua  cina,  o  cuprinse  o  teribilă 
bănuială.  Lăsă  cuţitul  jos  şi  privi  bănuitoare  la  felia  de  carne  albicioasă.  Omul 
blajin  văzu  oroarea  de  pe  chipul  ei. 

—  E  carne  de  porc,  copilă,  doar  carne  de  porc. 

Patul  ei  era  de  piatră  şi  îi  reamintea  de  Harrenhal  şi  de  patul  în  care  dormise  pe 
când  freca  treptele  lui  Weese.  Salteaua  era  umplută  cu  cârpe,  nu  cu  paie,  ceea  ce  o 
făcea  mai  plină  de  cocoloaşe  decât  cea  de  la  Harrenhal,  însă  mai  puţin  ţepoasă. 


290 


Putea  folosi  câte  pături  dorea;  pături  groase,  de  lână,  roşii,  verzi  şi  cadrilate.  Iar 
chilia  era  numai  a  ei.  Acolo  îşi  ţinea  comorile,  furculiţa  de  argint,  pălăria  pleoştită 
şi  mănuşile  fără  degete  pe  care  le  primise  de  la  marinarii  de  pe  Fiica  Titanului; 
pumnalul,  cizmele  şi  centura,  mica  ei  rezervă  de  monede,  hainele  pe  care  le  purta. 
Şi  Acul. 

Deşi  îndatoririle  îi  lăsau  puţin  timp  pentru  lucrul  cu  Acul,  exersa  ori  de  câte  ori 
putea,  duelându-se  cu  umbra  ei  la  lumina  unei  lumânări  albastre.  într-o  seară,  se 
întâmplă  ca  orfelina  să  treacă  pe-acolo  şi  s-o  vadă  pe  Arya  jucându-se  cu  sabia. 
Fata  nu  scoase  o  vorbă,  dar,  a  doua  zi,  omul  blajin  o  conduse  pe  Arya  în  chilia  ei. 

—  Trebuie  să  te  descotoroseşti  de  toate  astea,  spuse  el,  referindu-se  la  como- 
rile ei. 

Arya  se  simţi  rănită. 

—  Sunt  ale  mele. 

—  Şi  cine  eşti  tu? 

—  Nimeni. 

Omul  blajin  luă  furculiţa  de  argint. 

—  Asta  îi  aparţine  Aryei  din  Casa  Stark.  Toate  aceste  lucruri  sunt  ale  ei.  Nu-şi 
au  locul  aici.  Ea  nu-şi  are  locul  aici.  Numele  ei  e  prea  trufaş,  iar  noi  nu  avem  loc 
pentru  trufie.  Aici  suntem  slujitori. 

—  Slujesc,  spuse  ea,  jignită.  îi  plăcea  furculiţa  de  argint. 

—  Te  joci  de-a  slujitoarea,  dar  în  inima  ta  eşti  fiica  unui  lord.  Ţi-ai  luat  alte 
nume,  dar  le-ai  purtat  cu  uşurinţă,  aşa  cum  ai  purta  o  rochie.  Pe  dedesubt  a  fost 
mereu  Arya. 

—  Eu  nu  port  rochii.  Nu  poţi  lupta  cum  trebuie  într-o  rochie  stupidă. 

—  De  ce  ai  vrea  să  lupţi?  Eşti  vreun  asasin  care  păşeşte  ţanţoş  pe  străzi,  pus  pe 
harţă?  Suspină.  înainte  să  bei  din  cupa  rece,  trebuie  să-i  dăruieşti  tot  ce  eşti  Celui 
cu  Multe  Feţe.  Trupul  tău.  Sufletul  tău.  Fiinţa  ta.  Dacă  nu  poţi  să  faci  asta,  trebuie 
să  părăseşti  acest  loc. 

—  Moneda  de  fier. . . 

—  ...  ţi-a  cumpărat  drumul  până  aici.  Din  acest  moment,  trebuie  să-ţi  plăteşti 
singură  drumul,  iar  preţul  e  mare. 

—  N-am  aur. 

—  Ceea  ce  oferim  noi  nu  poate  fi  cumpărat  cu  aur.  Preţul  eşti  tu,  întreagă. 
Oamenii  aleg  multe  cărări  prin  această  vale  de  lacrimi  şi  durere.  A  noastră  e  cea 
mai  aspră.  Puţini  sunt  făcuţi  s-o  străbată.  E  nevoie  de  o  tărie  neobişnuită  a 
trupului  şi  a  spiritului,  de  o  inimă  dârză  şi  puternică  deopotrivă. 

Eu  am  un  gol  în  locul  unde  ar  trebui  să- mi  fie  inima,  gândi  ea,  şi  n-am  unde 
să  merg  altundeva. 

—  Sunt  puternică.  La  fel  ca  tine.  Sunt  dârză. 

—  Crezi  că  e  singurul  loc  pentru  tine.  Parcă  i-ar  fi  auzit  gândurile.  Te  înşeli  în 
privinţa  asta.  Ai  găsi  o  slujbă  mai  uşoară  în  casa  unui  negustor.  Sau,  mai  degrabă, 

ai  putea  fi  o  curtezană  şi  frumuseţea  ta  ar  fi  cântată  în  cântece.  Nu  trebuie  să  spui 
decât  o  vorbă  şi  te  vom  trimite  la  Perla  Neagră  sau  la  Fiica  Amurgului.  Vei  dormi 
pe  petale  de  trandafir  şi  vei  purta  rochii  de  mătase  care  foşnesc  când  păşeşti,  şi 
lorzi  mari  se  vor  întrece  pentru  fecioria  ta.  Sau  dacă  doreşti  să  te  căsătoreşti  şi  să 
ai  copii,  spune-mi  şi-ţi  vom  găsi  un  soţ.  Un  ucenic  cinstit,  un  bătrân  bogat,  un 
navigator,  orice  doreşti. 

Nu  voia  nimic  din  toate  acestea.  Fără  să  scoată  o  vorbă,  îşi  scutură  capul. 

—  La  Westeros  visezi,  copilă?  Doamna  Strălucitoare  a  lui  Luco  Prestayn 
pleacă  mâine  la  Gulltown,  Duskendale,  Debarcaderul  Regelui  şi  Tyrosh.  Să-ţi 
găsim  un  loc  acolo? 

—  Numai  ce-am  venit  din  Westeros.  Uneori  i  se  părea  că  trecuseră  o  mie  de 
ani  de  când  fugise  de  la  Debarcaderul  Regelui,  iar  alteori  i  se  părea  că  se 
întâmplase  ieri,  dar  ştia  că  nu  se  putea  întoarce.  Plec  dacă  nu  mă  vrei,  dar  nu  mă 
duc  acolo. 

—  Ce  vreau  eu  nu  contează,  spuse  omul  blajin.  S-ar  putea  ca  Zeul  cu  Multe 
Chipuri  să  te  fi  condus  aici  ca  să  fii  unealta  Lui,  dar  când  mă  uit  la  tine,  văd  un 
copil...  sau,  mai  rău,  o  copilă.  Mulţi  l-au  slujit  pe  Zeul  cu  Multe  Chipuri  de-a 
lungul  secolelor,  însă  doar  câţiva  dintre  slujitorii  lui  au  fost  femei.  Femeile  aduc 
viaţă  în  această  lume.  Noi  aducem  darul  morţii.  Nimeni  nu  le  poate  face  pe 
amândouă. 

încearcă  să  mă  sperie,  gândi  Arya,  aşa  cum  a  făcut  cu  viermele. 

—  Nu-mi  pasă  de  asta. 

—  Ar  trebui  să-ţi  pese.  Rămâi  şi  Zeul  cu  Multe  Chipuri  îţi  va  lua  urechile, 
nasul,  limba.  îţi  va  lua  ochii  trişti  şi  cenuşii,  care  au  văzut  atât  de  multe.  îţi  va  lua 
palmele  şi  tălpile,  braţele  şi  picioarele,  părţile  ascunse.  îţi  va  lua  speranţele  şi 
visurile,  iubirea  şi  ura.  Cei  care  se  pun  în  slujba  Lui  trebuie  să  renunţe  la  tot  ceea 
ce  sunt.  Poţi  face  asta?  îi  luă  bărbia  în  palmă  şi  o  privi  adânc  în  ochi,  atât  de 
adânc,  încât  o  făcu  să  tremure.  Nu,  spuse  el.  Nu  cred  că  poţi. 

Arya  îi  dădu  mâna  la  o  parte. 

—  Aş  putea,  dacă  aş  vrea. 

—  Aşa  spune  Arya  din  Casa  Stark,  mâncătoarea  de  viermi. 

—  Pot  renunţa  la  tot  ce  vreau! 
Omul  făcu  un  semn  către  comorile  ei. 

—  Atunci  începe  cu  astea. 

în  seara  aceea,  după  cină,  Arya  se  întoarse  în  chilia  ei,  îşi  scoase  veşmântul  şi 
îşi  şopti  numele,  dar  somnul  refuza  să  vină.  Se  zvârcolea  pe  salteaua  ei  umplută 
cu  zdrenţe,  muşcându-şi  buza.  Simţea  golul  din  trupul  ei,  acolo  unde  avusese 
inima. 

în  toiul  nopţii  se  ridică  din  nou,  îşi  puse  hainele  pe  care  le  purtase  pe  drumul 
de  la  Westeros  şi  îşi  legă  centura  săbiei.  Acul  îi  atârna  pe  un  şold,  pumnalul  pe 
celălalt.  Cu  pălăria-i  pleoştită  pe  cap,  mănuşile  fără  degete  vârâte  în  centură  şi 

furculiţa  de  argint  într-o  mână,  se  furişă  pe  scări  în  sus.  Locul  Aryei  era  la 
Winterfell,  numai  că  Winterfellul  pierise.  Când  cad  zăpezile  şi  bat  vânturile  albe, 
lupul  singuratic  moare,  dar  haita  supravieţuieşte.  Dar  nu  avea  nicio  haită.  Ii 
omorâseră  haita,  Ser  Ilyn,  Ser  Meryn  şi  regina,  iar  când  încercase  să  adune  alta, 
fugiseră  cu  toţii,  Plăcintă  Fierbinte,  Gendry,  Yoren  şi  Lommy  Mâini-Verzi,  până 
şi  Harwin,  care  fusese  omul  tatălui  ei.  Ieşi  valvârtej  pe  poartă,  afară,  în  noapte. 

Era  prima  oară  când  era  afară,  de  când  intrase  în  templu.  Cerul  era  înnorat, 
ceaţa  acoperea  pământul  ca  o  pătură  gri,  zdrenţuită.  Undeva  la  dreapta  auzi  sunet 
de  vâsle  dinspre  canal.  Braavos,  Oraşul  Secret,  gândi  ea.  Numele  i  se  părea  foarte 
potrivit.  Se  strecură  în  josul  treptelor  abrupte  către  docul  acoperit,  cu  ceţurile 
rotindu-se  în  vârtejuri  în  jurul  picioarelor  ei.  Pâcla  era  atât  de  deasă  încât  nu  putea 
vedea  apa,  dar  o  auzea  clipocind  încet  pe  stâlpii  de  piatră.  în  depărtare,  prin 
întuneric,  strălucea  o  lumină:  focul  de  noapte  de  la  templul  preoţilor  roşii,  gândi 
ea. 

La  malul  apei  se  opri,  cu  furculiţa  de  argint  în  mână.  Era  din  argint  adevărat, 
argint  masiv  în  întregime.  Nu  e  furculiţa  mea.  Lui  Salty  i-a  dat- o.  O  aruncă  pe 
sub  mână  şi  auzi  pleoscăitul  domol  când  furculiţa  se  scufundă  sub  apă. 

Urmă  pălăria  pleoştită,  apoi  mănuşile.  Erau  tot  ale  lui  Salty.  îşi  deşertă  punga 
în  palmă:  cinci  cerbi  de  argint,  nouă  stele  de  aramă,  câteva  parale,  jumătăţi  de 
parale  şi  gologani.  îi  împrăştie  deasupra  apei.  Urmară  cizmele.  Acestea  pleoscăiră 
cel  mai  tare.  Apoi  pumnalul,  cel  pe  care  îl  luase  de  la  arcaşul  care  îi  ceruse 
Câinelui  îndurare.  Centura  săbiei  se  duse  în  canal.  Apoi  mantia,  tunica,  pantalonii, 
lenjeria,  toate.  Toate  în  afară  de  Ac. 

Rămase  la  capătul  docului,  palidă,  cu  pielea  zbârlită,  tremurând  în  ceaţă.  în 
mână,  Acul  părea  să-i  şoptească:  înţeapă- i  cu  vârful  ascuţit,  spunea,  şi:  Nu-i 
spune  Şansei!  Semnul  lui  Mikken  era  pe  lamă.  E  doar  o  sabie.  Dacă  avea  nevoie 
de  o  sabie,  găsea  o  sută  sub  templu.  Acul  era  prea  mic  ca  să  fie  o  sabie  adevărată, 
abia  dacă  era  mai  mult  decât  o  jucărie.  Fusese  o  fetiţă  prostuţă  când  i-o  făcuse 
Jon. 

—  E  doar  o  sabie,  spuse  ea  tare,  de  data  aceasta. . . 
. . .  dar  nu  era. 

Acul  era  Robb  şi  Bran  şi  Rickon,  era  mama  şi  tatăl  ei,  chiar  şi  Şansa.  Acul  era 
zidurile  cenuşii  ale  Winterfellului  şi  râsul  oamenilor  săi.  Acul  era  zăpezile  verii, 
poveştile  bătrânei  Nan,  copacul  inimii,  cu  frunzele  sale  roşii  şi  chipul  înfricoşător, 
mirosul  cald  şi  argilos  al  grădinilor  de  sticlă,  sunetul  vântului  Nordului  zdrăngă- 
nind obloanele  camerei  ei.  Acul  era  zâmbetul  lui  Jon  Snow.  îmi  ciufulea  părul  şi- 
mi  spunea  „surioară",  îşi  aminti  ea  şi,  dintr-odată,  ochii  i  se  umplură  de  lacrimi. 

Polliver  îi  furase  sabia  când  o  luaseră  ostatică  oamenii  Muntelui,  dar  când 
intrase,  împreună  cu  Câinele,  în  hanul  de  la  răscruce,  era  acolo.  Zeii  au  vrut  s-o 
am.  Nu  Cei  Şapte,  nici  Cel  cu  Multe  Chipuri,  ci  zeii  tatălui  ei,  vechii  zei  ai 
Nordului.  Zeul  cu  Multe  Chipuri  poate  să  le  aibă  pe  celelalte,  gândi  ea,  dar  pe 

asta  n- o  poate  avea. 

Urcă  tiptil  scările,  goală  ca  un  nou-născut,  strângând  Acul  în  mână.  La  jumăta- 
tea drumului,  una  dintre  pietre  i  se  clătină  sub  picioare.  Arya  îngenunche  şi  săpă 
cu  degetele  în  jurul  marginilor  ei.  La  început  nu  se  clinti,  dar  Arya  insistă,  scoţând 
cu  unghiile  mortarul  crăpat.  în  cele  din  urmă,  piatra  se  mişcă.  Gemând,  o  prinse 
cu  ambele  mâini  şi  trase.  în  faţa  ei  se  deschise  o  crăpătură. 

—  Vei  fi  în  siguranţă  aici,  îi  spuse  Acului.  Nu  va  şti  nimeni  unde  te  afli,  în 
afară  de  mine.  împinse  sabia  şi  teaca  sub  treaptă,  pe  urmă  îndesă  piatra  la  loc, 
până  când  arătă  ca  toate  celelalte.  Urcând  către  templu,  numără  treptele,  ca  să  ştie 
cum  s-o  regăsească.  Poate  că  într-o  zi  va  avea  nevoie  de  ea. 

—  într-o  zi,  îşi  şopti  Arya. 

Nu-i  spuse  omului  blajin  ce  făcuse,  însă  el  ştia.  în  seara  următoare,  după  cină, 
veni  în  chilia  ei. 

—  Copilă,  spuse  el,  haide,  stai  lângă  mine.  Am  o  poveste  să-ţi  spun. 

—  Ce  fel  de  poveste?  întrebă  ea,  neliniştită. 

—  Povestea  începuturilor  noastre.  Dacă  vrei  să  fii  una  de-a  noastră,  ai  face 
bine  să  ştii  cine  suntem  şi  cum  am  ajuns  aici.  Lumea  poate  şuşoti  despre  Oamenii 
Fără  Chip  din  Braavos,  dar  suntem  mai  bătrâni  decât  Oraşul  Secret.  înainte  de 
înălţarea  Titanului,  înainte  de  Demascarea  lui  Uthero,  înainte  de  întemeiere,  noi 
am  existat.  Am  înflorit  în  Braavos,  printre  aceste  neguri  ale  Nordului,  dar  prima 
dată  am  prins  rădăcini  în  Valyria,  printre  sclavii  obidiţi  care  trudeau  în  minele 
adânci  de  sub  Cele  Paisprezece  Flăcări  care  luminau  în  vechime  nopţile  Ţinutului 
Liber.  Majoritatea  minelor  sunt  locuri  umede  şi  friguroase,  săpate  în  piatră  rece, 
moartă,  dar  Cele  Paisprezece  Flăcări  erau  munţi  vii,  cu  filoane  de  rocă  topită  şi 
miezuri  de  foc.  Aşa  că  minele  vechii  Valyrii  erau  mereu  fierbinţi  şi  deveneau  din 
ce  în  ce  mai  fierbinţi  pe  măsură  ce  tunelurile  erau  săpate  mai  adânc,  tot  mai 
adânc.  Sclavii  trudeau  fără  încetare.  Pietrele  din  jurul  lor  erau  prea  fierbinţi  şi  nu 
le  puteau  atinge.  Aerul  duhnea  a  pucioasă  şi  le  pârjolea  plămânii  când  respirau. 
Tălpile  îi  ardeau  şi  se  umpleau  de  băşici,  chiar  şi  prin  cele  mai  groase  sandale. 
Uneori,  când  spărgeau  un  perete  în  căutarea  aurului,  găseau,  în  schimb,  abur  sau 
apă  fiartă  sau  rocă  topită.  Unele  tuneluri  erau  atât  de  scunde  încât  sclavii  nu 
puteau  să  stea  în  picioare,  ci  erau  nevoiţi  să  meargă  pe  brânci  sau  aplecaţi.  Iar  în 
acea  întunecime  roşie  erau  balauri. 

—  Balauri  de  pământ?  întrebă  ea,  încruntându-se. 

—  Balauri  de  foc.  Unii  spun  că  se  înrudesc  cu  dragonii,  căci  balaurii  scuipă  şi 
ei  flăcări.  în  loc  să  se  avânte  în  văzduh,  sfredelesc  în  pământ  şi  piatră.  Dacă 
putem  da  crezare  vechilor  poveşti,  au  existat  balauri  prin  Cele  Paisprezece  Flăcări 
chiar  înainte  de  apariţia  dragonilor.  Cei  tineri  nu  sunt  mai  mari  decât  braţul  ăla 
sfrijit  al  tău,  dar  pot  ajunge  la  dimensiuni  monstruoase  şi  nu  le  plac  oamenii. 

—  Au  omorât  sclavii? 

—  Cadavre  arse  şi  carbonizate  erau  adesea  găsite  în  tuneluri,  unde  pietrele 

erau  crăpate  sau  pline  de  găuri.  Cu  toate  acestea,  minele  erau  săpate  tot  mai 
adânc.  Sclavii  piereau  cu  zecile,  dar  stăpânilor  lor  nu  le  păsa.  Aurul  roşu,  aurul 
galben  şi  argintul  erau  considerate  mult  mai  preţioase  decât  vieţile  sclavilor,  căci 
sclavii  erau  ieftini  în  Ţinutul  Liber.  în  timpul  războiului,  valyrienii  îi  luau  cu 
miile.  în  vreme  de  pace,  îi  înmulţeau,  dar  numai  cei  mai  lipsiţi  de  valoare  erau 
trimişi  să  moară  jos,  în  întunecimea  roşie. 

—  Sclavii  nu  s-au  ridicat  la  luptă? 

—  Unii  da,  răspunse  el.  Revoltele  erau  un  lucru  obişnuit  în  mine,  dar  puţine 
duceau  la  vreun  rezultat.  Lorzii  dragoni  ai  vechiului  Ţinut  Liber  erau  pricepuţi  la 
vrăjitorii,  iar  oamenii  mai  neînsemnaţi  îi  sfidau  pe  riscul  lor.  Primul  Om  Fără 
Chip  a  fost  unul  care  a  făcut-o. 

—  Cine-a  fost?  se  repezi  Arya,  fără  să  se  gândească. 

—  Nimeni,  răspunse  el.  Unii  zic  că  era  el  însuşi  un  sclav.  Alţii  susţin  că  era 
fiul  unui  om  din  Ţinutul  Liber,  născut  dintr-o  plămadă  nobilă.  Unii  chiar  îţi  vor 
spune  că  era  un  supraveghetor  căruia  i  s-a  făcut  milă  de  cei  pe  care-i  avea  în  grijă. 
Adevărul  e  că  nimeni  nu  ştie.  Oricine  a  fost,  umbla  printre  sclavi  şi  le  asculta 
rugăciunile.  Oameni  de  o  mie  de  naţii  diferite  trudeau  în  mine  şi  fiecare  se  ruga 
propriului  zeu,  în  limba  lui,  dar  cu  toţii  se  rugau  pentru  acelaşi  lucru.  Izbăvire 
cereau  ei,  sfârşitul  suferinţei.  Un  lucru  mărunt  şi  simplu.  Cu  toate  acestea,  zeii  lor 
nu  dădeau  niciun  răspuns,  iar  chinul  lor  continua.  Oare  toţi  zeii  sunt  surzi?  se 
întreba  el. . .  până  când,  într-o  noapte,  în  întunecimea  roşie,  îşi  dădu  seama. 

Toţi  zeii  au  unelte,  bărbaţi  şi  femei  care  îi  slujesc  şi  ajută  la  înfăptuirea  voinţei 
lor  pe  pământ.  Sclavii  nu  invocau  o  sută  de  zei  diferiţi,  aşa  cum  se  părea,  ci  unul 
singur,  cu  o  sută  de  chipuri  diferite...  iar  el  era  acea  unealtă  a  zeului.  Chiar  în 
noaptea  aceea,  a  ales  cel  mai  nenorocit  dintre  sclavi,  cel  care  se  rugase  cel  mai 
zelos  pentru  izbăvire,  şi  1-a  eliberat  din  robie.  Primul  dar  fusese  făcut. 

Arya  se  dădu  înapoi. 

—  L-a  omorât  pe  sclav?  Asta  nu  i  se  părea  drept.  Ar  fi  trebuit  să-i  omoare  pe 
stăpâni. 

—  Avea  să  le  aducă  şi  lor  darul. . .  dar  asta  e  o  poveste  pentru  o  altă  zi,  una  pe 
care  e  cel  mai  bine  să  n-o  spui  nimănui.  îşi  înclină  capul:  Iar  tu  cine  eşti,  copilă? 

—  Nimeni. 

—  O  minciună. 

—  De  unde  ştii?  Printr-o  vrajă? 

—  Nu  trebuie  să  fii  vrăjitor  ca  să  deosebeşti  adevărul  de  minciună,  dacă  ai 
ochi.  Trebuie  doar  să  înveţi  să  citeşti  un  chip.  Priveşte  ochii.  Gura.  Muşchii  de 
aici,  de  la  colţurile  maxilarului,  şi  de  aici,  de  unde  gâtul  se  uneşte  cu  umerii.  O 
atinse  uşor,  cu  două  degete.  Unii  mincinoşi  clipesc.  Alţii  se  uită  fix.  Unii  îşi  feresc 
privirea.  Alţii  îşi  ling  buzele.  Mulţi  îşi  acoperă  gura,  chiar  înainte  de  a  spune  o 
minciună,  ca  şi  cum  ar  vrea  să  ascundă  înşelăciunea.  Alte  semne  pot  fi  mai 
subtile,  dar  ele  există  întotdeauna.  Un  zâmbet  fals  şi  unul  sincer  pot  semăna,  dar 

ele  sunt  la  fel  de  diferite  ca  amurgul  de  răsărit.  Poţi  deosebi  amurgul  de  răsărit? 
Arya  încuviinţă  din  cap,  deşi  nu  era  sigură  că  putea. 

—  Atunci  poţi  învăţa  să  vezi  o  minciună. . .  şi  când  ai  s-o  faci,  niciun  secret  nu 
va  mai  fi  în  siguranţă  în  faţa  ta. 

—  învaţă-mă.  Avea  să  fie  nimeni,  dacă  asta  trebuia.  Un  nimeni  nu  avea  goluri 
în  trup. 

—  Ea  te  va  învăţa,  spuse  omul  blajin,  când  orfelina  îşi  făcu  apariţia  în  faţa  uşii. 
începând  cu  limba  Braavosului.  La  ce  eşti  de  folos,  dacă  nu  ştii  să  vorbeşti  sau  să 
înţelegi?  Iar  tu  o  vei  învăţa  limba  ta.  Veţi  învăţa  împreună,  una  de  la  cealaltă.  Vrei 
să  faci  asta? 

—  Da,  răspunse  ea  şi,  din  clipa  aceea,  deveni  o  novice  în  Casa  în  Negru  şi  Alb. 
Veşmintele  de  servitoare  îi  fură  luate  şi  primi  o  robă  în  negru  şi  alb,  la  fel  de 
moale  ca  vechea  pătură  roşie  pe  care  o  avusese  cândva  la  Winterfell.  Pe  dedesubt 
purta  lenjerie  albă  din  pânză  fină  şi  o  cămaşă  neagră  care  îi  atârna  până  sub 
genunchi. 

Pe  urmă  ea  şi  orfelina  îşi  petrecură  timpul  împreună,  atingând  obiecte  şi 
arătând,  fiecare  încercând  s-o  înveţe  pe  cealaltă  câteva  cuvinte  în  limba  ei. 
Cuvinte  simple,  la  început,  cupă,  lumânare  sau  pantof,  apoi  mai  grele,  pe  urmă 
propoziţii.  Odinioară,  Syrio  Forell  obişnuia  s-o  pună  pe  Arya  să  stea  într-un  picior 
până  când  începea  să  tremure.  Mai  târziu,  o  trimitea  să  alerge  după  pisici. 
Interpretase  dansul  apei  pe  crengi  de  copaci,  cu  o  sabie  de  lemn  în  mână.  Toate 
acele  lucruri  fuseseră  grele,  dar  ceea  ce  făcea  acum  era  şi  mai  greu. 

Până  şi  cusutul  era  mai  distractiv  decât  limbile,  îşi  spuse,  după  o  seară  când 
uitase  jumătate  din  cuvintele  pe  care  credea  că  le  ştie  şi  pronunţase  cealaltă 
jumătate  atât  de  prost,  încât  orfelina  râsese  de  ea.  Propoziţiile  mele  sunt  la  fel  de 
strâmbe  cum  îmi  erau  cusăturile.  Dacă  fata  nu  ar  fi  fost  atât  de  mică  şi  de 
nehrănită,  Arya  i-ar  fi  zdrobit  faţa  netoată.  In  schimb,  îşi  muşcă  buza.  Prea 
proastă  ca  să  învăţ  şi  prea  proastă  ca  să  renunţ. 

Orfelina  învăţa  mai  repede  limba  comună.  într-o  zi,  la  cină,  se  întoarse  spre 
Arya  şi  o  întrebă: 

—  Cine  eşti? 

—  Nimeni,  răspunse  Arya,  în  limba  braavosi. 

—  Minţi,  zise  orfelina.  Trebuie  să  minţi  mai  bună. 
Arya  râse: 

—  Mai  bună?  Vrei  să  spui  mai  bine,  toanto. 

—  Mai  bine  toanto.  Am  să-ţi  arăt. 

în  ziua  următoare,  începură  un  joc  al  minciunilor,  punându-şi,  pe  rând, 
întrebări  una  alteia.  Uneori  răspundeau  sincer,  alteori  minţeau.  Cea  care  punea 
întrebarea  trebuia  să  încerce  să  deosebească  adevărul  de  minciună.  Orfelina  părea 
să  ştie  de  fiecare  dată.  Arya  trebuia  să  ghicească.  De  cele  mai  multe  ori  greşea. 

—  Câţi  ani  ai?  o  întrebă  la  un  moment  dat  orfelina,  în  limba  comună. 

—  Zece,  răspunse  Arya,  ridicând  zece  degete.  Credea  că  avea  tot  zece,  deşi  îi 
era  greu  să  ştie  sigur.  Braavosii  numărau  zilele  altfel  decât  cei  din  Westeros.  Din 
câte  ştia,  ziua  ei  putea  să  fi  venit  şi  trecut  deja. 

Orfelina  clătină  din  cap.  Arya  făcu  la  fel  şi,  în  cea  mai  bună  limbă  braavosi  de 
care  era  în  stare,  spuse: 

—  Tu  câţi  ani  ai? 

Orfelina  arătă  zece  degete.  Apoi  încă  zece  şi  iarăşi  zece.  Apoi  şase.  Chipul  ei 
rămase  neclintit  ca  o  apă  lină.  Nu  poate  avea  treizeci  şi  şase,  gândi  Arya.  E  o 
fetiţă. 

—  Minţi,  spuse  ea. 

Orfelina  îşi  scutură  capul  şi  îi  arătă  încă  o  dată:  zece,  zece,  zece  şi  şase.  Spuse 
cuvintele  pentru  treizeci  şi  pentru  şase  şi  o  puse  pe  Arya  să  le  repete. 
A  doua  zi,  Arya  îi  spuse  omului  blajin  ce  susţinuse  orfelina. 

—  N-a  minţit,  zise  preotul,  râzând  pe  înfundate.  Cea  căreia  îi  spui  orfelină  e  o 
femeie  în  toată  firea,  care  şi-a  petrecut  viaţa  slujindu-1  pe  Cel  cu  Multe  Chipuri. 
I-a  dăruit  lui  tot  ce  era,  tot  ce  ar  fi  putut  fi,  toate  vieţile  care  erau  în  ea. 

Arya  îşi  muşcă  buza. 

—  Voi  fi  şi  eu  ca  ea? 

—  Nu,  răspunse  el,  dacă  nu  vrei.  Otrăvurile  au  făcut-o  aşa  cum  o  vezi. 
Otrăvuri.  Atunci  înţelese.  în  fiecare  seară,  după  rugăciune,  orfelina  golea  o 

carafă  de  piatră  în  apele  bazinului  negru. 

Orfelina  şi  omul  blajin  nu  erau  singurii  slujitori  ai  Zeului  cu  Multe  Chipuri. 
Din  când  în  când,  şi  alţii  vizitau  Casa  în  Negru  şi  Alb.  Grăsanul  avea  ochi  negri, 
fioroşi,  un  nas  coroiat  şi  o  gură  largă,  plină  de  dinţi  galbeni.  Chipul  încruntat  nu 
zâmbea  niciodată,  avea  ochii  palizi,  buzele  groase  şi  întunecate.  Bărbatul  chipeş 
avea  barba  de  altă  culoare  şi  un  nas  diferit  de  fiecare  dată  când  îl  vedea,  dar  nu  era 
niciodată  lipsit  de  graţie.  Aceştia  trei  veneau  cel  mai  des,  dar  mai  erau  şi  alţii: 
saşiul,  lordul  mărunt,  înfometatul.  O  dată,  grăsanul  şi  saşiul  veniseră  împreună. 
Umma  o  trimisese  pe  Arya  să  le  toarne  în  cupe. 

—  Când  nu  torni,  trebuie  să  stai  neclintită  ca  o  statuie,  îi  spusese  omul  blajin. 
Poţi  face  asta? 

—  Da.  înainte  de  a  învăţa  să  te  mişti,  trebuie  să  înveţi  să  stai  neclintită,  o 
instruise  Syrio  Forell,  demult,  la  Debarcaderul  Regelui,  iar  ea  învăţase.  II  slujise 
ca  paharnică  pe  Roose  Bolton,  la  Harrenhal,  iar  el  te  biciuia  dacă  îi  vărsai  vinul. 

—  Bine,  zisese  omul  blajin.  Ar  fi  cel  mai  bine  dacă  ai  fi  surdă  şi  oarbă.  S-ar 
putea  să  auzi  anumite  lucruri,  dar  trebuie  să  le  laşi  să-ţi  intre  pe-o  ureche  şi  să-ţi 
iasă  pe  cealaltă.  Nu  asculta. 

Arya  auzi  o  grămadă  de  lucruri  în  seara  aceea,  dar  aproape  toate  erau  în  limba 
Braavosului,  iar  ea  abia  dacă  înţelese  un  cuvânt  din  zece.  Neclintită  ca  o  statuie, 
îşi  spuse.  Partea  cea  mai  grea  era  să  se  străduiască  să  nu  caşte.  înainte  ca  seara  să 
ia  sfârşit,  mintea  îi  hoinărea.  Stând  acolo,  cu  carafa  în  mâini,  se  visa  lup,  alergând 

liberă  prin  pădurea  scăldată  în  lumina  lunii,  cu  o  haită  mare  urlând  în  urma  ei. 

—  Ceilalţi  sunt  preoţi?  îl  întrebă  pe  omul  blajin  a  doua  zi  dimineaţă.  Acelea 
erau  feţele  lor  adevărate? 

—  Tu  ce  crezi,  copilă? 
Ea  credea  că  nu. 

—  Jaqen  H'ghar  e  preot  şi  el?  Ştii  dacă  Jaqen  H'ghar  se  va  întoarce  la 
Braavos? 

—  Cine?  întrebă  el,  numai  inocenţă. 

—  Jaqen  H'ghar.  Cel  care  mi-a  dat  moneda  de  fier. 

—  Nu  cunosc  pe  nimeni  cu  acest  nume,  copilă. 

—  L-am  întrebat  cum  şi-a  schimbat  faţa,  iar  el  a  spus  că  nu  era  mai  greu  decât 
să-ţi  iei  un  nume  nou,  dacă  ştii  cum  s-o  faci. 

—  Zău? 

—  îmi  arăţi  cum  să-mi  schimb  faţa? 

—  Dacă  vrei.  îi  ridică  bărbia  în  palmă  şi  îi  întoarse  capul.  Umflă-ţi  obrajii  şi 
scoate  limba. 

Arya  îşi  umflă  obrajii  şi  scoase  limba. 

—  Iată.  Faţa  ţi  s-a  schimbat. 

—  Nu  asta  am  vrut  să  spun.  Jaqen  folosea  magia. 

—  Orice  vrăjitorie  are  preţul  ei,  copilă.  Ani  de  rugăciuni,  de  sacrificii  şi  de 
studiu  sunt  necesari  ca  să-ţi  reuşească  un  descântec. 

—  Ani?  se  miră  ea,  demoralizată. 

—  Dacă  ar  fi  uşor,  ar  face-o  toată  lumea.  Trebuie  să  ştii  să  mergi  înainte  de  a 
alerga.  De  ce  să  foloseşti  o  vrajă,  când  e  de-ajuns  un  şiretlic? 

—  Nu  cunosc  nici  şiretlicuri. 

—  Atunci  exersează  strâmbăturile.  Sub  piele  ai  muşchi,  învaţă  să-i  foloseşti.  E 
faţa  ta.  Sunt  obrajii  tăi,  buzele  tale,  urechile  tale.  Zâmbetele  şi  încruntăturile  nu 
trebuie  să  năvălească  peste  tine  ca  o  furtună  din  senin.  Un  zâmbet  trebuie  să  fie  un 
slujitor  şi  să  vină  doar  atunci  când  îl  chemi.  învaţă  să-ţi  domini  faţa. 

—  Arată-mi  cum. 

—  Umflă-ţi  obrajii.  Arya  făcu  întocmai.  Ridică  sprâncenele.  Nu,  mai  sus.  Făcu 
şi  asta.  Bun.  Vezi  cât  poţi  să  stai  aşa.  Nu  va  fi  mult.  Mâine  încearcă  din  nou.  Vei 
găsi  o  oglindă  myrisheză  în  pivniţe.  Exersează  în  faţa  ei  timp  de  o  oră  în  fiecare 
zi.  Ochii,  nările,  obrajii,  urechile,  buzele,  învaţă  să  le  stăpâneşti.  îi  ridică  bărbia  în 
palmă.  Cine  eşti? 

—  Nimeni. 

—  O  minciună.  O  jalnică  minciună,  copilă. 

Găsi  oglinda  myrisheză  în  ziua  următoare  şi  în  fiecare  dimineaţă  şi  în  fiecare 
seară  se  aşeza  în  faţa  ei,  cu  câte  o  lumânare  în  stânga  şi-n  dreapta,  strâmbându-se. 
Stăpâneşte- ţi  faţa,  îşi  spunea,  şi  vei  putea  minţi. 

Curând  după  aceea,  omul  blajin  îi  porunci  să  le  ajute  pe  celelalte  acolite  să 


298 


pregătească  trupurile  celor  morţi.  Munca  nu  era  nici  pe  departe  la  fel  de  grea  ca 
frecatul  scărilor  pentru  Weese.  Uneori,  dacă  trupul  era  mare  sau  gras,  se  lupta  cu 
greutatea  lui,  dar  majoritatea  cadavrelor  erau  bătrâne  oase  uscate,  în  piei  zbârcite. 
Arya  se  uita  la  trupurile  celor  morţi  în  timp  ce  le  spăla,  întrebându-se  ce-i  adusese 
la  bazinul  negru,  îşi  amintea  o  poveste  pe  care  o  auzise  de  la  bătrâna  Nan,  despre 
cum  uneori,  în  timpul  unei  ierni  lungi,  oamenii  care  trăiseră  prea  mult  anunţau  că 
pleacă  la  vânătoare.  Şi  fiicele  lor  plângeau  şi  fiii  lor  îşi  întorceau  faţa  către  foc, 
parcă  o  auzea  pe  bătrâna  Nan  spunând,  dar  nimeni  nu-  i  oprea  şi  nu-  i  întreba  ce 
fel  de  vânat  au  de  gând  să  prindă,  pe  o  zăpadă  atât  de  mare  şi  cu  vântul  rece 
vuind.  Se  întreba  ce  le  spuneau  bătrânii  braavosi  fiilor  şi  fiicelor  lor  înainte  de  a 
porni  către  Casa  în  Negru  şi  Alb. 

Luna  se  schimba  şi  se  schimba  iarăşi,  dar  Arya  n-o  vedea  niciodată.  Ea  slujea, 
spăla  morţii,  se  strâmba  în  oglindă,  învăţa  limba  braavosi  şi  încerca  să-şi  aducă 
aminte  că  nu  era  nimeni. 

într-o  zi,  omul  blajin  trimise  după  ea. 

—  Accentul  tău  e  o  oroare,  spuse  el,  dar  ştii  destule  cuvinte  ca  să-ţi  faci 
înţelese  nevoile  într-un  fel.  E  timpul  să  ne  părăseşti  o  vreme.  Singura  cale  ca  să 
stăpâneşti  limba  e  s-o  vorbeşti  în  fiecare  zi,  de  dimineaţa  până  seara.  Trebuie  să 
pleci. 

—  Când?  întrebă  ea.  Unde? 

—  Acum,  răspunse  el.  Dincolo  de  zidurile  acestea,  vei  găsi  cele  o  sută  de 
insule  ale  Braavosului  în  mare.  Ai  învăţat  cuvintele  pentru  midii,  moluşte  sau 
scoici,  nu-i  aşa? 

—  Da.  Le  repetă,  în  cea  mai  bună  limbă  braavosi  de  care  era  în  stare. 
Cea  mai  bună  limbă  braavosi  de  care  era  ea  în  stare  îl  făcu  să  zâmbească. 

—  O  să  te  descurci.  De-a  lungul  cheiului,  mai  jos  de  Oraşul  înecat,  vei  găsi  un 
negustor  de  peşte  pe  nume  Brusco,  un  om  bun,  dar  rău  de  spate.  Are  nevoie  de  o 
fată  care  să-i  împingă  căruciorul  şi  să  le  vândă  marinarilor  de  pe  corăbii 
moluştele,  scoicile  şi  midiile  lui.  Tu  vei  fi  fata  aceea.  înţelegi? 

—  Da. 

—  Şi,  când  te  întreabă  Brusco,  cine  eşti? 

—  Nimeni. 

—  Nu.  Asta  nu  e  de  folos  în  afara  acestor  ziduri. 
Arya  şovăi. 

—  Aş  putea  fi  Salty,  de  la  Saltpans. 

—  Pe  Salty  o  cunosc  Ternesio  Terys  şi  oamenii  de  pe  Fiica  Titanului.  Te 
trădează  felul  în  care  vorbeşti,  aşa  că  trebuie  să  fii  o  fată  oarecare  din  Westeros, 
dar  o  altă  fată,  cred. 

îşi  muşcă  buza. 

—  Aş  putea  fi  Cat? 

—  Cat.  Omul  blajin  chibzui.  Da.  Braavosul  e  plin  de  pisici.  Una  în  plus  nu  va 

fi  observată.  Eşti  Cat,  o  orfană  de  la. . . 

—  Debarcaderul  Regelui.  Vizitase  Portul  Alb  cu  tatăl  ei  de  două  ori,  dar 
cunoştea  mai  bine  Debarcaderul  Regelui. 

—  întocmai.  Tatăl  tău  a  fost  căpitanul  vâslaşilor  pe  o  galeră.  Când  mama  ta  a 
murit,  te-a  luat  cu  el  pe  mare.  Apoi  a  murit  şi  el,  iar  căpitanul  lui  n-a  avut  nevoie 
de  tine,  aşa  că  te-a  îmbarcat  pe  o  corabie  spre  Braavos.  Şi  care  era  numele 
corăbiei? 

—  Nymeria,  răspunse  ea  pe  dată. 

în  seara  aceea  părăsi  Casa  în  Negru  şi  Alb.  Avea  un  cuţit  lung  de  fier  la  şold, 
ascuns  sub  mantie,  o  haină  peticită  şi  decolorată,  aşa  cum  ar  putea  să  poarte  o 
orfană.  Pantofii  o  strângeau,  tunica  era  atât  de  jerpelită,  încât  vântul  tăia  direct 
prin  ea.  Dar  Braavosul  se  afla  în  faţa  ei.  Aerul  nopţii  mirosea  a  fum,  a  sare  şi  a 
peşte.  Canalele  erau  întortocheate,  uliţele  şi  mai  întortocheate.  Oamenii  îi  aruncau 
priviri  curioase  când  trecea  pe  lângă  ei,  iar  copiii  cerşetori  strigau  cuvinte  pe  care 
nu  le  înţelegea.  în  scurt  timp,  era  pierdută  cu  totul. 

—  Ser  Gregor,  murmură  ea,  traversând  un  pod  de  piatră  sprijinit  de  patru  arce. 
Din  mijlocul  lui,  vedea  catargele  corăbiilor  din  Portul  Peticarului.  Dunsen,  Raff 
cel  Dulce,  Ser  Ilyn,  Ser  Meryn,  Regina  Cersei.  Ploaia  începu  să  cadă.  Arya  îşi 
întoarse  faţa,  lăsând  picăturile  să-i  spele  obrajii,  atât  de  fericită  încât  îi  venea  să 
danseze.  Valar  morghulis,  spuse  ea,  valar  morghulis,  valar  morghulis. 

ALAYNE 

Când  lumina  răsăritului  de  soare  se  revărsă  prin  ferestre,  Alayne  se  ridică  în 
pat  şi  se  întinse.  Gretchel  o  auzi  şi  se  sculă  de  îndată  ca  să-i  aducă  halatul. 
Camerele  deveniseră  friguroase  în  timpul  nopţii.  Va  fi  şi  mai  rău  când  iarna  ne  va 
prinde  în  gheara  ei,  gândi  ea.  Iarna,  locul  acesta  va  fi  rece  ca  un  mormânt. 
Alayne  îşi  trase  halatul  pe  ea  şi  îl  legă  în  jurul  taliei. 

—  Focul  stă  să  se  stingă,  remarcă  ea.  Mai  pune  un  buştean,  fii  bună. 

—  Cum  doreşte  doamna  mea,  răspunse  femeia.  Apartamentele  Alaynei  din 
Turnul  Fecioarei  erau  mai  mari  şi  mai  confortabile  decât  micul  dormitor  în  care 
fusese  ţinută  când  trăia  Lady  Lysa.  Avea  o  garderobă  şi  o  privată  numai  ale  ei  şi 
un  balcon  din  piatră  albă,  sculptată,  cu  vedere  deasupra  Văii.  în  timp  ce  Gretchel 
se  îngrijea  de  foc,  Alayne  străbătu  camera  tiptil  şi  se  furişă  desculţă  afară.  Piatra 
era  rece  sub  picioarele  ei,  iar  vântul  bătea  cu  furie,  aşa  cum  bătea  întotdeauna  aici, 
sus,  însă  priveliştea  o  făcu  să  uite  de  toate  pentru  o  clipă.  Dintre  cele  şapte  turnuri 
suple  de  la  Eyrie,  cel  al  Fecioarei  era  ultimul  dinspre  est,  astfel  că  Valea  i  se 
deschidea  în  faţă,  cu  pădurile,  râurile  şi  câmpurile  înceţoşate  în  lumina  zorilor. 
Felul  în  care  soarele  atingea  munţii  îi  făcea  să  pară  din  aur  masiv. 

Ce  încântător.  Vârful  înveşmântat  în  nea  al  Lăncii  Uriaşului  se  înălţa  deasupra 

ei,  o  imensitate  de  piatră  şi  gheaţă  care  copleşea  castelul  cocoţat  pe  umărul  lui. 
Ţurţuri  lungi  de  şapte  metri  împodobeau  buza  prăpastiei,  de  unde  vara  cădeau 
Lacrimile  Alyssei.  Un  şoim  plana  deasupra  cascadei  îngheţate,  profilându-şi 
aripile  albastre,  larg  desfăcute,  pe  cerul  dimineţii.  Aş  vrea  să  am  aripi  şi  eu. 

îşi  sprijini  mâinile  de  balustrada  din  piatră  sculptată  şi  se  strădui  să  privească 
peste  margine.  Vedea  Cerul,  la  două  sute  de  metri  dedesubt,  şi  treptele  de  piatră 
săpate  în  munte,  drumul  şerpuitor  care  ducea  pe  lângă  Zăpada  şi  Piatra,  până  în 
albia  văii.  Vedea  turnurile  şi  donjoanele  Castelului  Lunii,  mici  ca  nişte  jucării  de 
copil.  în  jurul  zidurilor,  oştenii  Lorzilor  Declaranţi  se  puneau  în  mişcare,  ieşind 
din  corturi  ca  nişte  furnici  dintr-un  muşuroi.  De- ar  fi  într- adevăr  furnici,  gândi 
ea,  am  putea  să-  i  călcăm  în  picioare  şi  să-  i  zdrobim. 

Tânărul  Lord  Hunter  şi  recruţii  lui  se  alăturaseră  celorlalţi  cu  două  zile  în 
urmă.  Nestor  Royce  închisese  porţile  Castelului  în  faţa  lor,  dar  avea  mai  puţin  de 
trei  sute  de  oameni  în  garnizoana  sa.  Fiecare  dintre  Lorzii  Declaranţi  adusese  o 
mie,  şi  erau  şase  cu  toţii.  Alayne  le  ştia  numele  ca  pe-al  ei:  Benedar  Belmore, 
Lord  de  Strongsong.  Symond  Templeton,  Cavalerul  de  Ninestars.  Horton  Redfort, 
Lord  de  Redfort.  Anya  Waynwood,  Lady  de  Ironoaks.  Gilwood  Hunter,  căruia 
toată  lumea  îi  zicea  Tânărul  Lord  Hunter,  Lord  al  Castelului  Longbow.  Şi  Yohn 
Royce,  cel  mai  puternic  dintre  toţi,  redutabilul  Yohn  Bronz,  Lord  de  Runestone, 
vărul  lui  Nestor  şi  capul  ramurii  vârstnice  a  Casei  Royce.  Cei  şase  se  adunaseră  la 
Runestone  după  moartea  Lysei  Arryn  şi  acolo  făcuseră  un  pact,  jurând  să-1  apere 
pe  Lordul  Robert,  să  apere  Valea  şi  să  se  apere  unul  pe  altul.  Declaraţia  lor  nu 
pomenea  nimic  despre  Lordul  Protector,  dar  vorbea  despre  „proasta  guvernare" 
care  trebuia  să  ia  sfârşit  şi  despre  „falşi  prieteni  şi  răi  sfătuitori". 

O  pală  rece  de  vânt  îi  trecu  peste  picioare.  Se  duse  înăuntru  ca  să-şi  aleagă  o 
rochie  pe  care  s-o  poarte  la  micul  dejun.  Petyr  îi  dăduse  garderoba  răposatei  sale 
soţii,  o  bogăţie  de  mătăsuri,  satin,  catifele  şi  blănuri  care  depăşea  orice  vis  al  ei, 
deşi  majoritatea  veşmintelor  îi  erau  mult  prea  mari.  Lady  Lysa  devenise  foarte 
trupeşă  în  timpul  lungului  şir  de  sarcini,  naşteri  eşuate  şi  avorturi  spontane,  dar 
câteva  dintre  rochiile  cele  mai  vechi  fuseseră  făcute  pentru  tânăra  Lysa  Tully  de 
Riverrun,  iar  pe  altele  Gretchel  reuşise  să  le  ajusteze  pe  măsura  Alaynei,  care,  la 
cei  treisprezece  ani  ai  ei,  avea  picioarele  aproape  la  fel  de  lungi  ca  ale  mătuşii  sale 
la  douăzeci. 

în  dimineaţa  aceasta,  îi  atrase  atenţia  o  rochie  colorată,  în  nuanţele  de  roşu  şi 
albastru  ale  Casei  Tully,  tivită  cu  sângeap.  Gretchel  o  ajută  să-şi  strecoare  braţele 
în  mânecile-clopot  şi  o  legă  la  spate,  apoi  îi  pieptănă  şi-i  prinse  părul.  Alayne  îl 
înnegrise  din  nou  în  seara  precedentă,  înainte  de  a  se  duce  la  culcare.  Loţiunea  pe 
care  i-o  dăduse  mătuşa  ei  îi  schimba  culoarea  arămie  în  castaniul-închis  al 
Alaynei,  dar  arareori  trecea  mult  timp  până  când  roşcatul  începea  să  se  strecoare 
înapoi  la  rădăcini.  Şi  ce  mă  fac  atunci  când  nu  voi  mai  avea  vopsea?  Loţiunea 
fusese  adusă  de  la  Tyrosh,  peste  marea  îngustă. 

Coborând  să  ia  micul  dejun,  Alayne  fu  din  nou  uimită  de  tăcerea  de  la  Eyrie. 
Nu  era  castel  mai  liniştit  în  toate  Cele  Şapte  Regate.  Servitorii  erau  puţini  şi 
bătrâni  şi  vorbeau  cu  glas  scăzut,  ca  să  nu-1  agite  pe  micul  lord.  Nu  erau  cai  pe 
munte,  nici  câini  care  să  latre  sau  să  mârâie,  nici  cavaleri  antrenându-se  în  curte. 
Până  şi  paşii  străjerilor  păreau  ciudat  de  înăbuşiţi  când  se  plimbau  prin  sălile  de 
piatră  palidă.  Auzea  vântul  gemând  şi  suspinând  în  jurul  turnurilor,  dar  asta  era 
tot.  La  început,  când  venise  la  Eyrie,  se  auzise  şi  murmurul  Lacrimilor  Alyssei, 
dar  cascada  era  acum  îngheţată.  Gretchel  spunea  că  avea  să  rămână  tăcută  până  în 
primăvară. 

II  găsi  pe  Lordul  Robert  singur,  în  Sala  Zorilor,  deasupra  bucătăriilor,  împin- 
gând apatic  o  lingură  de  lemn  printr-un  castron  mare  de  terci  cu  miere. 

—  Am  vrut  ouă,  se  plânse  el  când  o  văzu.  Am  vrut  trei  ouă  fierte  moi  şi  nişte 
şuncă  slabă. 

Nu  aveau  ouă,  după  cum  nu  aveau  nici  şuncă.  Grânarele  de  la  Eyrie  aveau 
destul  ovăz,  porumb  şi  orz  ca  să-i  hrănească  timp  de  un  an,  dar  depindeau  de  o 
fată  bastardă,  pe  nume  Mya  Stone,  pentru  mâncărurile  proaspete  din  vale.  Cu 
tabăra  Lorzilor  Declaranţi  la  poalele  muntelui,  nu  era  chip  ca  Mya  să  răzbată. 
Lordul  Belmore,  primul  dintre  cei  şase  care  ajunsese  la  Castelul  Lunii,  trimisese 
un  corb  să-i  spună  lui  Degeţel  că  la  Eyrie  nu  va  mai  urca  pic  de  hrană  până  când 
nu-1  va  trimite  jos  pe  Lordul  Robert.  Nu  era  tocmai  un  asediu,  cel  puţin  deocam- 
dată, dar  era  pe-aproape. 

—  Vei  putea  mânca  oricâte  ouă  pofteşti  când  vine  Mya,  îi  promise  Alayne 
micului  lord.  Va  aduce  ouă,  unt  şi  pepeni,  tot  felul  de  lucruri  gustoase. 

Băiatul  era  neîmpăcat. 

—  Eu  am  vrut  ouă  astăzi. 

—  Prigorel,  nu  avem  ouă,  ştii  asta.  Te  rog,  mănâncă-ţi  terciul,  e  foarte  bun. 
Luă  şi  ea  o  lingură. 

Robert  îşi  împinse  lingura  peste  strachină  şi  înapoi,  dar  nu  o  duse  la  gură. 

—  Nu  mi-e  foame,  hotărî  el.  Vreau  să  mă  culc  înapoi.  N-am  dormit  astă- 
noapte.  Am  auzit  cântece.  Maester  Colemon  mi-a  dat  vin  de  vise,  dar  tot  le-am 
auzit. 

Alayne  îşi  lăsă  lingura  jos. 

—  Dacă  ar  fi  fost  cântece,  ar  fi  trebuit  să  le  aud  şi  eu.  Ai  avut  un  coşmar,  atâta 

tot. 

—  Nu,  n-a  fost  un  vis.  Ochii  i  se  umplură  de  lacrimi.  Marillion  cânta  iarăşi. 
Tatăl  tău  zice  că  e  mort,  dar  nu  e. 

—  Ba  da.  O  speria  să-1  audă  vorbind  astfel.  E  destul  de  rău  că  e  mic  şi 
bolnăvicios,  dacă  e  şi  nebun?  Prigorel,  este  mort.  Marillion  a  iubit-o  pe  nobila  ta 
mamă  prea  mult  şi  n-ar  fi  putut  trăi  cu  ceea  ce  i-a  făcut,  aşa  că  a  păşit  în  văzduh. 
Alayne  nu  văzuse  trupul,  aşa  cum  nu-1  văzuse  nici  Robert,  dar  nu  se  îndoia  de 
faptul  că  era  mort.  S-a  dus,  zău. 

—  Dar  îl  aud  în  fiecare  noapte.  Chiar  şi  când  închid  obloanele  şi-mi  pun  o 
pernă  pe  cap.  Tatăl  tău  ar  fi  trebuit  să-i  taie  limba.  7-  am  spus,  dar  n-a  vrut. 

Avea  nevoie  de  limbă,  ca  să  mărturisească. 

—  Fii  băiat  cuminte  şi  mănâncă-ţi  terciul,  îl  rugă  Alayne.  Te  rog?  De  dragul 
meu? 

—  Nu  vreau!  Robert  îşi  azvârli  lingura  prin  încăpere.  Se  lovi  de  o  tapiserie 
atârnată  pe  perete  şi  lăsă  o  dâră  de  terci  pe  o  lună  albă  de  mătase.  Lordul  vrea 
ouă! 

—  Lordul  va  mânca  terci  şi  va  fi  recunoscător  pentru  asta,  se  auzi  glasul  lui 
Petyr  în  spatele  lor. 

Alayne  se  întoarse  şi  îl  văzu  în  cadrul  arcuit  al  uşii,  cu  Maester  Colemon 
alături. 

—  Ar  trebui  să-1  asculţi  pe  Lordul  Protector,  stăpâne,  zise  maesterul.  Lorzii  tăi 
stegari  urcă  muntele  ca  să-ţi  aducă  omagiile  lor,  aşa  că  va  trebui  să  fii  în  toate 
puterile. 

Robert  îşi  frecă  ochiul  stâng  cu  un  deget. 

—  Alungă-i.  Nu-i  vreau.  Dacă  totuşi  vin,  am  să-i  fac  să  zboare. 

—  Mă  ispiteşti  amarnic,  lordul  meu,  dar  mă  tem  că  le-am  dat  garanţii,  zise 
Petyr.  în  orice  caz,  e  prea  târziu  să-i  întoarcem.  Probabil  că  au  urcat  deja  până  la 
Stâncă. 

—  De  ce  nu  ne  lasă  în  pace?  se  plânse  Alayne.  Nu  le-am  făcut  niciun  rău.  Ce 
vor  de  la  noi? 

—  Doar  pe  Lordul  Robert.  Pe  el  şi  Valea.  Petyr  zâmbi.  Vor  veni  opt.  Lordul 
Nestor  îi  conduce,  şi  îl  vor  avea  pe  Lyn  Corbray  cu  ei.  Ser  Lyn  nu  e  genul  de  om 
care  să  stea  deoparte  când  se  vede  sânge  la  orizont. 

Cuvintele  lui  nu-i  potoliră  temerile.  Lyn  Corbray  omorâse  în  dueluri  aproape 
la  fel  de  mulţi  oameni  ca  în  bătălii.  Alayne  ştia  că  îşi  câştigase  renumele  în  timpul 
Rebeliunii  lui  Robert,  luptând  mai  întâi  împotriva  Lordului  Jon  Arryn,  la  porţile 
Gulltownului,  iar  mai  târziu  sub  flamurile  lui,  la  Trident,  unde  îl  doborâse  pe 
Prinţul  Lewyn  din  Dorne,  un  cavaler  alb  al  Gărzii  Regale.  Petyr  spunea  că  prinţul 
Lewyn  fusese  deja  grav  rănit  când  cursul  bătăliei  îl  purtase  spre  ultimul  său  dans 
cu  Doamna  Deznădejdii,  însă  adăugă: 

—  Dar  acesta  nu  este  un  subiect  pe  care  ai  vrea  să-1  abordezi  cu  Corbray.  Cei 
care  o  fac  au  curând  ocazia  să-1  întrebe  pe  Martell  însuşi  care  e  adevărul,  jos  în 
castelele  iadului.  Dacă  măcar  jumătate  din  ce  auzise  de  la  gărzile  Lordului  Robert 
era  adevărat,  Lyn  Corbray  era  mai  periculos  decât  toţi  cei  şase  Lorzi  Declaranţi 
laolaltă. 

—  De  ce  vine?  întrebă  ea.  Credeam  că  cei  din  Casa  Corbray  sunt  alături  de 
tine. 

—  Lordul  Lyonel  Corbray  e  binevoitor  faţă  de  mine,  zise  Petyr,  dar  fratele  lui 
merge  pe  alt  drum.  La  Trident,  când  tatăl  lor  a  căzut  rănit,  Lyn  a  fost  cel  care  a 

înhăţat  Doamna  Deznădejdii  şi  1-a  omorât  pe  cel  care  îl  doborâse.  în  timp  ce 
Lyonel  îl  căra  pe  bătrân  la  maesteri,  în  spatele  frontului,  Lyn  a  condus  atacul 
împotriva  dornishenilor  care  ameninţau  flancul  stâng  al  lui  Robert,  le-a  zdrobit 
rândurile  şi  1-a  omorât  pe  Lewyn  Martell.  Aşadar,  când  bătrânul  Lord  Corbray  a 
murit,  i-a  încredinţat  Doamna  Deznădejdii  fiului  său  mai  mic.  Lyonel  s-a  ales  cu 
pământurile  lui,  cu  titlul,  cu  castelul  şi  toţi  banii,  dar  încă  se  crede  văduvit  de 
dreptul  său  din  naştere,  în  timp  ce  Ser  Lyn. . .  ei,  bine,  el  îl  iubeşte  pe  Lyonel  la  fel 
de  mult  cât  mă  iubeşte  pe  mine.  Voia  mâna  Lysei  pentru  sine. 

—  Nu-mi  place  Ser  Lyn,  zise  apăsat  Robert.  Nu-1  vreau  aici.  Trimite-1  înapoi 
de  unde  a  venit,  n-am  spus  că  poate  veni.  Nu  aici.  Eyrie  e  invincibil,  aşa  a  spus 
mama. 

—  Mama  ta  e  moartă,  lordul  meu.  Până  împlineşti  şaisprezece  ani,  eu  sunt 
stăpân  la  Eyrie.  Petyr  se  întoarse  către  slujitoarea  cocârjată  care  stătea  nehotărâtă 
lângă  treptele  bucătăriei.  Mela,  adu-i  lordului  altă  lingură.  Vrea  să-şi  mănânce 
terciul. 

—  Ba  nu.  N-are  decât  să  zboare!  De  data  aceasta  Robert  azvârli  strachina,  cu 
tot  cu  terci  şi  cu  miere.  Petyr  Baelish  îşi  feri  sprinten  capul,  dar  Maester  Colemon 
nu  era  la  fel  de  iute.  Strachina  de  lemn  îl  nimeri  direct  în  piept  şi  conţinutul  ei 
ţâşni,  împroşcându-i  faţa  şi  umerii.  Scânci  într-o  manieră  cât  se  poate  de 
nefirească  pentru  un  maester,  în  timp  ce  Alayne  se  întoarse  să-1  liniştească  pe 
micul  lord,  dar  prea  târziu.  Criza  începuse.  Un  urcior  cu  lapte  îşi  luă  zborul  când 
mâna  băiatului  îl  înşfacă,  tremurând.  Când  încercă  să  se  ridice,  îşi  răsturnă 
scaunul  şi  căzu  peste  el.  Un  picior  o  nimeri  pe  Alayne  în  burtă,  lovind-o  atât  de 
tare  încât  îi  tăie  răsuflarea. 

—  O,  zei,  aveţi  milă,  îl  auzi  pe  Petyr  exclamând,  dezgustat. 

Cocoloaşe  de  terci  împestriţară  faţa  şi  părul  Maesterului  Colemon  când 
îngenunche  deasupra  pacientului  său,  şoptind  cuvinte  liniştitoare.  Un  cocoloş  i  se 
prelinse  încet  pe  obrazul  drept,  ca  o  lacrimă  gloduroasă,  gri-maronie.  Nu  e  o  criză 
atât  de  rea  ca  ultima,  gândi  Alayne,  încercând  să  fie  optimistă.  Când  tremurul 
încetă,  doi  străjeri  în  mantii  azurii  şi  cămăşi  argintii  de  mătase  erau  acolo,  la 
chemarea  lui  Petyr. 

—  Duceţi-1  înapoi  în  pat  şi  puneţi-i  lipitori,  spuse  Lordul  Protector,  iar 
străjerul  mai  înalt  îl  ridică  pe  băiat  în  braţe.  Aş  putea  să-l  duc  şi  eu,  gândi  Alayne. 
Nu  e  mai  greu  decât  o  păpuşă. 

Colemon  şovăi  o  clipă,  înainte  de  a  continua: 

—  Lordul  meu,  aceste  tratative  ar  fi  mai  bine  să  fie  lăsate  pe  altă  dată.  Crizele 
Excelenţei  Sale  s-au  agravat  de  când  a  murit  Lady  Lysa.  Sunt  mai  dese  şi  mai 
violente.  îi  pun  lipitori  cât  de  des  îndrăznesc,  şi  îi  amestec  vinul  viselor  şi  laptele 
macului  ca  să-1  ajut  să  doarmă,  dar. . . 

—  Doarme  douăsprezece  ore  pe  zi,  remarcă  Petyr.  Am  nevoie  de  el  treaz  din 
când  în  când. 

Maesterul  îşi  trecu  degetele  prin  păr,  picurând  cocoloaşe  de  terci  pe  podea. 

—  Lady  Lysa  îl  lua  la  sân  ori  de  câte  ori  era  surescitat.  Arhimaesterul  Ebrose 
susţine  că  laptele  de  mamă  are  multe  proprietăţi  terapeutice. 

—  Acesta  e  sfatul  tău,  maester?  Să  găsim  o  doică  pentru  Lordul  de  Eyrie  şi 
Apărătorul  Văii?  Când  o  să-1  înţărcăm,  în  ziua  nunţii?  în  felul  acesta,  poate  să 
treacă  direct  de  la  sfârcurile  doicii  la  cele  ale  soţiei.  Râsul  Lordului  Petyr  exprima 
limpede  ce  părere  avea  despre  una  ca  asta.  Nu,  cred  că  nu.  îţi  sugerez  să  găseşti 
altceva.  Băiatului  îi  plac  dulciurile,  nu? 

—  Dulciuri?  se  miră  Colemon. 

—  Dulciuri.  Prăjituri  şi  plăcinte,  gemuri  şi  peltea,  faguri  de  miere.  Poate  un 
strop  de  somn-dulce  în  lapte,  asta  ai  încercat?  Doar  un  strop,  ca  să-1  liniştească  şi 
să-i  potolească  tremuratul  ăsta  nenorocit. 

—  Un  strop?  Mărul  din  gâtlejul  maesterului  se  mişcă  în  sus  şi-n  jos,  în  timp  ce 
înghiţea.  Un  strop  mic...  poate,  poate.  Nu  prea  mult  şi  nu  prea  des,  da,  aş  putea 
încerca. . . 

—  Un  strop,  zise  Lordul  Petyr,  înainte  să-1  aduci  la  întâlnirea  cu  lorzii. 

—  Cum  porunceşti,  stăpâne.  Maesterul  ieşi  în  grabă,  cu  colanul  zornăind 
domol  la  fiecare  pas. 

—  Tată,  întrebă  Alayne  după  ce  maesterul  ieşi,  vrei  o  strachină  cu  terci  la 
micul  dejun? 

—  Urăsc  terciul.  O  privi  cu  ochii  lui  Degeţel.  Aş  prefera  să-mi  iau  dejunul  cu 
un  sărut. 

O  fiică  adevărată  nu  i-ar  refuza  tatălui  ei  un  sărut,  astfel  că  Alayne  se  duse 
lângă  el  şi-1  sărută,  o  grăbită  atingere  uscată  pe  obraz,  şi  la  fel  de  repede  se  dădu 
în  lături. 

—  Cât  de. . .  respectuos.  Degeţel  zâmbi  cu  gura,  dar  nu  şi  cu  ochii.  în  orice  caz, 
întâmplarea  face  să  am  alte  sarcini  pentru  tine.  Spune-i  bucătarului  să  încălzească 
nişte  vin  roşu  cu  miere  şi  stafide.  Oaspeţii  noştri  vor  fi  înfriguraţi  şi  însetaţi  după 
lungul  lor  urcuş.  Ai  să-i  întâmpini  când  vor  veni  şi  ai  să  le  oferi  o  gustare.  Vin, 
pâine  şi  brânză.  Ce  fel  de  brânză  mai  avem? 

—  Din  cea  albă  şi  iute  şi  din  cea  albastră,  puturoasă. 

—  Albă.  Şi  ai  face  bine  să  te  schimbi. 

Alayne  privi  în  jos,  la  rochia  ei,  la  albastrul-închis  şi  roşul-întunecat  al 
Riverrunului. 

—  Eprea... 

—  E  prea  Tully.  Lorzii  Declaranţi  nu  vor  fi  încântaţi  să-mi  vadă  fiica  bastardă 
fandosindu-se  în  hainele  defunctei  mele  soţii.  Alege  altceva.  Trebuie  să-ţi 
amintesc  să  eviţi  azuriul  şi  cremul? 

—  Nu.  Azuriul  şi  cremul  erau  culorile  Casei  Arryn.  Opt,  zici. . .  unul  dintre  ei  e 
Yohn  Bronz? 

—  Singurul  care  contează. 

—  Yohn  Bronz  mă  cunoaşte,  îi  reaminti  ea.  A  fost  oaspete  la  Winterfell  când 
fiul  lui  a  plecat  spre  nord  ca  să  îmbrace  veşmintele  negre.  îşi  amintea  vag  că  se 
îndrăgostise  nebuneşte  de  Ser  Waymar,  dar  asta  se  întâmplase  acum  o  viaţă,  când 
era  doar  o  fetiţă  prostuţă.  Şi  nu  a  fost  singura  oară.  Lordul  Royce  a  văzut...  a 
văzut-o  pe  Şansa  Stark  din  nou,  la  Debarcaderul  Regelui,  în  timpul  turnirului 
Mâinii. 

Petyr  îi  aşeză  un  deget  sub  bărbie. 

—  Nu  mă  îndoiesc  că  Royce  a  zărit  chipul  acesta  drăgălaş,  dar  a  fost  un  chip 
dintr-o  mie.  Un  bărbat  care  luptă  într-un  turnir  are  mai  multe  lucruri  care  să-1 
preocupe  decât  un  copil  oarecare  în  mulţime.  Iar  la  Winterfell,  Şansa  a  fost  o 
fetiţă  cu  părul  arămiu.  Fiica  mea  e  o  fecioară  înaltă  şi  frumoasă,  cu  părul  castaniu. 
Oamenii  văd  ce  se  aşteaptă  să  vadă,  Alayne.  O  sărută  pe  nas.  Pune-o  pe  Maddy  să 
aprindă  un  foc  în  salon.  Am  să-i  primesc  pe  Lorzii  noştri  Declaranţi  acolo. 

—  Nu  în  Sala  înaltă? 

—  Nu.  Ferească  zeii  să  mă  vadă  lângă  jilţul  Arrynilor,  s-ar  putea  să  creadă  că 
am  de  gând  să  mă  aşez  pe  el.  Un  fund  cu  o  obârşie  atât  de  joasă  cum  e  al  meu  nu 
trebuie  să  aspire  niciodată  la  asemenea  perne  înalte. 

—  Salonul.  Ar  fi  trebuit  să  se  oprească  aici,  dar  cuvintele  îi  ţâşniră  de  pe  buze. 
Dacă  li  l-ai  da  pe  Robert. . . 

—  ...  şi  Valea? 

—  Valea  o  au. 

—  O,  e  adevărat,  o  mare  parte  din  ea.  Dar  nu  toată.  Sunt  îndrăgit  în  Gulltown 
şi  am  şi  eu  câţiva  prieteni  de  viţă  nobilă.  Grafton,  Lynderly,  Lyonel  Corbray... 
deşi,  recunosc,  nu  se  pot  pune  cu  Lorzii  Declaranţi.  Cu  toate  acestea,  unde  ai  vrea 
să  mergem,  Alayne?  înapoi  la  măreaţa  mea  cetate  de  la  Degete? 

Se  gândise  la  asta. 

—  Joffrey  ţi-a  dat  Harrenhalul.  Acolo  eşti  lord  cu  drepturi  depline. 

—  Cu  titlul.  Aveam  nevoie  de  un  scaun  mare  ca  să  mă  însor  cu  Lysa,  şi  doar 
nu  era  ca  Lannisterii  să-mi  dea  Casterly  Rock. 

—  Da,  dar  castelul  e  al  tău. 

—  Ah,  şi  ce  castel  e  acesta?  Săli  cavernoase  şi  turnuri  părăginite,  fantome  şi 
curenţi  de  aer,  catastrofal  de  încălzit  şi  imposibil  de  fortificat...  şi  mai  e  mica 
problemă  a  unui  blestem. 

—  Blestemele  sunt  numai  în  cântece  şi  poveşti. 
Asta  păru  să-1  amuze. 

—  A  făcut  cineva  vreun  cântec  despre  Gregor  Clegane  murind  de  vârful 
otrăvit  al  unei  suliţe?  Sau  despre  mercenarul  dinaintea  lui,  căruia  Ser  Gregor  i-a 
tăiat  membrele  bucată  cu  bucată?  Acela  a  luat  castelul  de  la  Ser  Amory  Lorch, 
care  1-a  primit  de  la  Lordul  Tywin.  Un  urs  1-a  ucis  pe  unul,  piticul  tău  pe  celălalt. 
Lady  Whent  a  murit  şi  ea,  din  câte  am  auzit.  Casele  Lothston,  Strong,  Harroway, 
Strong. . .  Harrenhalul  a  ofilit  fiecare  mână  care  1-a  atins. 

—  Atunci  dă-i-1  Lordului  Frey. 
Petyr  râse. 

—  Poate  că  am  s-o  fac.  Sau,  şi  mai  bine,  iubitei  noastre  Cersei.  Deşi  n-ar 
trebui  să  vorbesc  aspru  despre  ea,  îmi  trimite  nişte  tapiserii  minunate.  Nu-i  aşa  că 
e  amabilă? 

La  auzul  numelui  reginei,  Alaya  se  îmbăţoşă: 

—  Nu  e  amabilă.  Mă  sperie.  Dacă  află  unde  sunt. . . 

—  ...  s-ar  putea  să  fiu  nevoit  s-o  scot  din  joc  mai  repede  decât  am  plănuit.  Cu 
condiţia  să  nu  se  scoată  singură.  Petyr  o  şicană  cu  un  mic  zâmbet.  în  jocul 
tronurilor,  până  şi  cele  mai  umile  piese  pot  avea  voinţă  proprie.  Uneori,  refuză  să 
facă  mişcările  pe  care  le-ai  planificat  pentru  ele.  Ţine  bine  minte,  Alayne.  E  o 
lecţie  pe  care  Cersei  Lannister  o  mai  are  încă  de  învăţat.  Acum,  n-ai  cumva  nişte 
treburi  de  făcut? 

într-adevăr,  avea.  Mai  întâi  se  îngriji  de  încălzitul  vinului,  găsi  o  roată 
potrivită  de  brânză  albă  şi  îi  porunci  bucătarului  să  coacă  pâine  destulă  pentru 
douăzeci  de  persoane,  în  cazul  în  care  Lorzii  Declaranţi  ar  aduce  mai  mulţi 
oameni  decât  se  aşteptau.  Odată  ce  ne  mănâncă  pâinea  şi  sarea,  sunt  oaspeţii 
noştri  şi  nu  ne  pot  face  rău.  Freyii  încălcaseră  toate  legile  ospitalităţii  când  îi 
omorâseră  nobila  mamă  şi  fratele,  la  Gemeni,  dar  nu-i  venea  să  creadă  că  unui 
lord  atât  de  nobil  precum  Yohn  Royce  i-ar  trece  măcar  prin  minte  să  facă  la  fel. 

Urmă  salonul.  Podelele  erau  acoperite  de  un  covor  myrishez,  aşa  că  nu  era 
nevoie  să  fie  aşternute  paie.  Alayne  puse  doi  servitori  să  monteze  masa  din 
scânduri  şi  să  aducă  opt  scaune  grele  din  stejar  şi  piele.  Pentru  un  ospăţ,  ar  fi 
aşezat  unul  în  capul  mesei,  unul  în  capăt  şi  câte  trei  pe  fiecare  parte,  dar  nu  era 
vorba  de  un  ospăţ.  Ceru  oamenilor  să  aranjeze  şase  scaune  pe-o  parte  a  mesei, 
două  pe  cealaltă.  Trebuia  ca  Lorzii  Declaranţi  să  fi  ajuns  deja  la  Zăpadă.  Urcuşul 
dura  aproape  o  zi  întreagă,  chiar  şi  pe  spatele  catârilor.  Pe  jos,  majoritatea  aveau 
nevoie  de  mai  multe  zile. 

Era  posibil  ca  lorzii  să  stea  de  vorbă  până  târziu  în  noapte.  Vor  avea  nevoie  de 
lumânări  noi.  După  ce  Maddy  făcu  focul,  o  trimise  jos,  ca  să  caute  lumânările 
parfumate  din  ceară  de  albine  pe  care  i  le  dăduse  Lysei  Lordul  Waxley,  când 
încercase  să-i  câştige  mâna.  Apoi  trecu  încă  o  dată  pe  la  bucătării,  ca  să  se  asigure 
de  vin  şi  de  pâine.  Totul  părea  sub  control  şi  mai  avea  încă  timp  destul  să  facă 
baie,  să-şi  spele  părul  şi  să  se  schimbe. 

Şovăia  între  o  rochie  de  mătase  purpurie  şi  o  alta  din  catifea  albastru-închis,  cu 
cute  argintii,  care  i-ar  fi  deşteptat  toate  culorile  din  ochi,  dar  în  cele  din  urmă  îşi 
aminti  că  Alayne  era,  în  definitiv,  o  bastardă  şi  nu  trebuia  să  se  îmbrace  mai 
presus  de  statutul  ei.  Rochia  pe  care  o  alese  era  din  lână  maro -închis  de  miel,  cu  o 
croială  simplă,  cu  frunze  şi  lujeri  de  viţă  brodate  cu  fir  auriu  pe  corsaj,  pe  mâneci 
şi  pe  tiv.  Era  simplă  şi  îi  şedea  bine,  deşi  nu  mai  bogată  decât  ce  ar  fi  putut  purta  o 
servitoare.  Petyr  îi  dăduse  şi  toate  bijuteriile  Lysei  şi  probă  mai  multe  coliere,  dar 

toate  păreau  ostentative.  în  cele  din  urmă,  alese  o  panglică  simplă  de  catifea,  în 
nuanţa  aurie  a  toamnei.  Când  Gretchel  îi  aduse  oglinda  argintată  a  Lysei,  culoarea 
i  se  păru  potrivită  cu  claia  de  păr  castaniu  al  Alaynei.  Lordul  Royce  nu  mă  va 
recunoaşte,  gândi  ea.  Păi,  abia  mă  recunosc  eu. 

Simţindu-se  aproape  la  fel  de  curajoasă  ca  Petyr  Baelish,  Alayne  Stone  îşi 
afişă  zâmbetul  şi  coborî  ca  să-şi  întâmpine  oaspeţii. 

Eyrie  era  singurul  castel  din  Cele  Şapte  Regate  unde  intrarea  principală  era 
mai  jos  de  temniţe.  Trepte  abrupte  de  piatră  se  strecurau  în  sus,  pe  coasta  munte- 
lui, pe  lângă  castelele  Piatra  şi  Zăpada,  dar  la  Cer  se  sfârşeau.  Ultimele  două  sute 
de  metri  de  urcuş  erau  verticali,  obligând  vizitatorii  să  descalece  de  pe  catâri  şi  să 
aleagă.  Puteau  să  urce  în  coşul  din  lemn  care  era  folosit  pentru  ridicatul 
proviziilor  sau  să  se  caţere  printr-o  crăpătură  în  stâncă,  folosind  locaşurile  săpate 
în  piatră  pentru  mâini. 

Lordul  Redfort  şi  Lady  Waynwood,  cei  mai  vârstnici  dintre  Lorzii  Declaranţi, 
aleseră  să  fie  ridicaţi  cu  troliul,  după  care  coşul  fu  folosit  încă  o  dată  pentru 
Lordul  Belmore.  Ceilalţi  lorzi  făcură  escalada.  Alayne  îi  întâmpină  în  Camera 
Semilunii,  lângă  un  foc  călduros,  unde  le  ură  bun  venit  în  numele  Lordului  Robert 
şi  îi  servi  cu  pâine,  brânză  şi  vin  fierbinte  cu  mirodenii,  în  cupe  de  argint.  Petyr  îi 
dăduse  să  studieze  un  catastif  cu  blazoane,  astfel  că  heraldica  le-o  cunoştea,  chiar 
dacă  nu  şi  chipurile.  Castelul  roşu  era,  evident,  Redfort,  un  bărbat  scund,  cu  o 
barbă  sură,  îngrijită,  şi  ochi  blajini.  Lady  Anya  era  singura  femeie  printre  Lorzii 
Declaranţi  şi  purta  o  mantie  verde-închis,  cu  roata  frântă  a  Casei  Waynwood 
reliefată  din  mărgele  de  jais.  Şase  clopote  de  argint  pe  fond  purpuriu,  acesta  era 
Belmore,  cu  burta  ţuguiată  şi  umerii  rotunjiţi.  Barba  sa  era  o  oroare  gri-roşcată, 
ţâşnind  dintr-o  sumedenie  de  bărbii.  Prin  contrast,  cea  a  lui  Symond  Templeton 
era  neagră  şi  ascuţită.  Nasul  ca  un  cioc  şi  ochii  albaştri,  glaciali,  îl  făceau  pe 
Cavalerul  de  Ninestars  să  semene  cu  o  elegantă  pasăre  de  pradă.  Jiletca  sa  înfăţişa 
nouă  stele  negre,  într-o  cruce  aurie.  Mantia  de  hermină  a  tânărului  Lord  Hunter  o 
încurcă,  până  când  zări  broşa  cu  care  era  prinsă,  cinci  săgeţi  de  argint  în  formă  de 
evantai.  Alayne  ar  fi  zis  că  era  mai  aproape  de  cincizeci  decât  de  patruzeci  de  ani. 
Tatăl  lui  domnise  la  Castelul  Longbow  aproape  şaizeci  de  ani,  doar  pentru  a  muri 
atât  de  neaşteptat  încât  unii  şuşoteau  că  actualul  lord  îşi  grăbise  succesiunea. 
Obrajii  şi  nasul  lui  Hunter  erau  roşii  ca  merele,  ceea  ce  sugera  o  anumită 
predilecţie  spre  struguri.  Alayne  avea  grijă  să-i  umple  cupa  de  îndată  ce  o  golea. 

Cel  mai  tânăr  bărbat  din  grup  avea  trei  corbi  pe  piept,  fiecare  strângând  în 
gheare  o  inimă  roşie  ca  sângele.  Părul  castaniu  îi  cădea  pe  umeri,  cu  o  buclă 
rebelă  peste  frunte.  Ser  Lyn  Corbray,  gândi  Alayne,  aruncând  o  privire  precaută 
către  gura  lui  aspră  şi  ochii  fără  astâmpăr. 

Ultimii  sosiră  verii  Royce,  Lordul  Nestor  şi  Yohn  Bronz.  Lordul  de  Runestone 
era  înalt  cât  Câinele.  Deşi  avea  părul  alb  şi  chipul  ridat,  Lordul  Yohn  arăta  şi 
acum  ca  unul  capabil  să  frângă  ca  pe  o  nuia  aproape  orice  bărbat  mai  tânăr,  cu 

braţele  sale  imense,  cioturoase.  Faţa  lui  zbârcită  şi  solemnă  îi  redeşteptă  Şansei 
toate  amintirile  legate  de  vizita  sa  la  Winterfell.  îl  vedea  la  masă,  vorbind  în 
şoaptă  cu  mama  ei.  îi  auzea  glasul  bubuind  de  răsunau  zidurile  când  se  întorcea  de 
la  o  vânătoare,  cu  un  căprior  pe  şa.  îl  vedea  aievea  în  curte,  cu  o  sabie  de 
instrucţie  în  mână,  doborându-1  pe  tatăl  ei  la  pământ  şi  întorcându-se  să-1  înfrângă 
şi  pe  Ser  Rodrik.  Mă  va  recunoaşte.  Cum  ar  putea  să  nu  mă  recunoască?  Se 
gândi  să  se  arunce  la  picioarele  lui,  cerându-i  protecţie.  N-a  luptat  niciodată 
pentru  Robb,  de  ce  ar  lupta  pentru  mine?  Războiul  s-a  sfârşit  şi  Winterfellul  a 
căzut. 

—  Lord  Royce?  întrebă  ea  sfioasă.  Doreşti  o  cupă  cu  vin,  să  te  încălzeşti? 
Yohn  Bronz  avea  ochi  cenuşii,  ca  ardezia,  pe  jumătate  ascunşi  sub  cele  mai 

stufoase  sprâncene  pe  care  le  văzuse  vreodată.  Se  încreţiră  când  îşi  coborî  privirea 
asupra  ei. 

—  Te  cunosc  de  undeva,  copilă? 

Alayne  se  simţi  de  parcă  şi-ar  fi  înghiţit  limba,  dar  o  salvă  Lordul  Nestor. 

—  Alayne  este  fiica  naturală  a  Lordului  Protector,  îi  explică  el  morocănos 
vărului  său. 

—  Degeţelul  lui  Degeţel  a  fost  harnic,  remarcă  Lyn  Corbray,  cu  un  zâmbet 
pervers. 

Belmore  râse,  iar  Alayne  simţi  roşeaţa  năvălindu-i  în  obraji. 

—  Câţi  ani  ai,  copilă?  întrebă  Lady  Waynwood. 

—  Pai...  paisprezece,  doamna  mea.  Pentru  o  clipă,  uită  câţi  ani  trebuia  să  aibă 
Alayne.  Şi  nu  sunt  copilă,  ci  fecioară  înflorită. 

—  Dar  nu  deflorată,  putem  spera.  Mustaţa  stufoasă  a  tânărului  Lord  Hunter  îi 
ascundea  gura  îi  întregime. 

—  Nu  încă,  zise  Lyn  Corbray,  de  parcă  ea  n-ar  fi  fost  de  faţă.  Dar  gata  să  fie 
culeasă  în  curând,  aş  zice. 

—  Asta  trece  drept  curtoazie  la  Casa  Inimii?  Părul  Anyei  Waynwood 
încărunţea,  în  jurul  ochilor  avea  laba-gâştei,  iar  sub  bărbie  pielea  căzută,  însă 
aerul  de  nobleţe  pe  care  îl  emana  era  de  netăgăduit.  Fata  e  tânără  şi  gingaşă,  şi  a 
îndurat  destule  orori.  Bagă  de  seamă  cum  vorbeşti,  ser. 

—  Cum  vorbesc  e  treaba  mea,  răspunse  Corbray.  Domnia  Ta  ar  face  bine  să-şi 
vadă  de  treburile  ei.  Nu  mi-au  plăcut  niciodată  muştruluielile,  după  cum  ar  putea 
să-ţi  spună  o  sumedenie  de  oameni  morţi. 

Lady  Waynwood  îi  întoarse  spatele. 

—  Ar  fi  mai  bine  să  ne  duci  la  tatăl  tău,  Alayne.  Cu  cât  isprăvim  mai  repede, 
cu  atât  mai  bine. 

—  Lordul  Protector  vă  aşteaptă  în  salon.  Dacă  vreţi  să  mă  urmaţi,  lorzii  mei. 
Din  Camera  Semilunii  urcară  un  şir  de  trepte  abrupte  de  marmură  care  ocoleau 
atât  beciurile,  cât  şi  temniţele,  şi  treceau  pe  sub  trei  găuri  de  tragere,  pe  care 
Lorzii  Declaranţi  se  prefăcură  că  nu  le  observă.  Belmore  gâfâia  în  curând,  ca  o 

pereche  de  foaie,  iar  faţa  lui  Redfort  deveni  albă,  ca  părul  său.  Străjerii  din  capul 
scărilor  ridicară  bariera-ghilotină  în  calea  lor. 

—  Pe  aici,  vă  rog,  lorzii  mei. 

Alayne  îi  conduse  în  josul  galeriei  boltite,  pe  lângă  o  duzină  de  splendide 
tapiserii.  Ser  Lothor  Brune  se  afla  în  faţa  salonului.  Le  deschise  uşa  şi  îi  urmă 
înăuntru. 

Petyr  era  aşezat  la  o  masă  de  lemn,  cu  o  cupă  de  vin  în  mână,  cercetând  un 
pergament  alb,  sfărâmicios.  Ridică  privirea  când  Lorzii  Declaranţi  pătrunseră  pe 
rând  în  încăpere. 

—  Lorzii  mei,  fiţi  bine-veniţi.  Şi  tu,  doamna  mea.  Urcuşul  e  obositor,  ştiu.  Vă 
rog,  luaţi  loc.  Alayne,  draga  mea,  mai  adu  nişte  vin  pentru  nobilii  noştri  oaspeţi. 

—  Cum  spui,  tată. 

Era  mulţumită  să  vadă  că  lumânările  fuseseră  aprinse;  salonul  mirosea  a 
nucşoară  şi  a  alte  mirodenii  alese.  Se  duse  să  aducă  carafa,  în  timp  ce  musafirii  se 
rânduiră  unul  lângă  altul...  toţi,  în  afară  de  Nestor  Royce,  care  şovăi  înainte  de  a 
ocoli  masa,  ca  să  se  aşeze  pe  scaunul  gol  de  lângă  Lordul  Petyr,  şi  de  Lyn 
Corbray,  care  preferă  să  se  ducă  să  stea  în  picioare  lângă  şemineu.  Rubinul  în 
formă  de  inimă  de  pe  măciulia  săbiei  sale  arunca  sclipiri  roşietice  în  timp  ce 
bărbatul  îşi  încălzea  mâinile.  Alayne  îl  văzu  zâmbindu-i  lui  Ser  Lothor  Brune.  Ser 
Lyn  e  foarte  chipeş  pentru  un  om  mai  în  vârstă,  gândi  ea,  dar  nu- mi  place 
zâmbetul  lui. 

—  Citeam  această  remarcabilă  declaraţie  a  voastră,  începu  Petyr.  Minunat. 
Maesterul  care  a  scris-o  e  meşteşugit  la  vorbe.  Nu-mi  doresc  decât  să  mă  fi  invitat 
s-o  iscălesc  şi  eu. 

Asta  îi  luă  pe  nepregătite. 

—  Tu?  se  miră  Belmore.  Să  iscăleşti? 

—  Mânuiesc  condeiul  la  fel  de  bine  ca  oricine,  şi  nimeni  nu-1  iubeşte  pe 
Lordul  Robert  mai  mult  decât  mine.  Cât  despre  aceşti  falşi  prieteni  şi  răi 
sfătuitori,  haideţi  să-i  stârpim,  cu  orice  chip.  Lorzii  mei,  sunt  alături  de  voi,  trup  şi 
suflet.  Arătaţi-mi  unde  să  iscălesc,  vă  rog. 

Turnând  în  cupe,  Alayne  îl  auzi  pe  Lyn  Corbray  chicotind.  Ceilalţi  păreau 
pierduţi,  până  când  Yohn  Bronz  Royce  îşi  pocni  degetele  şi  spuse: 

—  N-am  venit  după  iscălitura  ta.  Nici  nu  avem  de  gând  să  facem  schimb  de 
vorbe  cu  tine,  Degeţel. 

—  Ce  păcat.  îmi  place  atât  de  mult  o  vorbă  bine  plasată.  Petyr  lăsă  pergamen- 
tul deoparte.  Cum  doriţi.  Haideţi  să  vorbim  deschis.  Ce  vreţi  de  la  mine,  lorzii  mei 
şi  doamna  mea? 

—  Nu  vrem  nimic  de  la  tine.  Syttiond  Templeton  îl  fixă  pe  Lordul  Protector  cu 
privirea  lui  rece  şi  albastră.  Vrem  să  pleci. 

—  Să  plec?  Petyr  se  prefăcu  surprins.  Unde  să  plec? 

—  Coroana  te-a  făcut  Lord  de  Harrenhal,  sublinie  Tânărul  Lord  Hunter.  Asta 

ar  fi  de-ajuns  pentru  oricine. 

—  Ţinuturile  riverane  au  nevoie  de  un  stăpân,  spuse  Horton  Redfort. 
Riverrunul  e  sub  asediu,  Casele  Bracken  şi  Blackwood  sunt  în  război  deschis,  iar 
tâlharii  hoinăresc  liberi  pe  ambele  maluri  ale  Tridentului,  jefuind  şi  omorând  după 
bunul  plac.  Cadavre  neîngropate  zac  împrăştiate  prin  întreg  ţinutul. 

—  Sună  foarte  ispititor,  Lord  Redfort,  răspunse  Petyr,  dar  întâmplarea  face  să 
am  îndatoriri  presante  aici.  Şi  mai  e  şi  Lordul  Robert  de  luat  în  calcul.  Vreţi  să 
târăsc  un  copil  bolnăvicios  în  mijlocul  unui  asemenea  carnagiu? 

—  Excelenţa  Sa  va  rămâne  în  Vale,  declară  Yohn  Royce.  Am  de  gând  să  iau 
băiatul  cu  mine  la  Runestone  şi  să  fac  din  el  un  cavaler  de  care  Jon  Arryn  ar  fi 
mândru. 

—  De  ce  la  Runestone?  Petyr  rămase  pe  gânduri.  De  ce  nu  la  Ironoaks  sau  la 
Redfort?  De  ce  nu  la  Castelul  Longbow? 

—  Oricare  dintre  acestea  ar  fi  potrivite,  declară  Lordul  Belmore,  iar  Excelenţa 
Sa  le  va  vizita  pe  fiecare  pe  rând,  la  timpul  potrivit. 

—  Oare?  Tonul  lui  Petyr  sugera  îndoiala. 
Lady  Waynwood  oftă. 

—  Lord  Petyr,  dacă  te  gândeşti  să  ne  învrăjbeşti,  nu  te  osteni.  Aici  vorbim  cu 
un  singur  glas.  Cu  toţii  suntem  de  acord  cu  Runestone.  Lordul  Yohn  a  crescut  trei 
fii  destoinici,  nu  e  altul  mai  potrivit  să  aibă  grijă  de  tânărul  lord.  Maester 
Helliweg  e  mult  mai  vârstnic,  are  mult  mai  multă  experienţă  decât  Maester 
Colemon  al  tău,  şi  e  mult  mai  indicat  să  se  ocupe  de  slăbiciunile  Lordului  Robert. 
La  Runestone,  băiatul  va  învăţa  meşteşugul  războiului  de  la  Vânjosul  Sam  Stone. 
Nimeni  n-ar  putea  spera  la  un  maestru  de  arme  mai  priceput.  Septonul  Lucos  îl  va 
iniţia  în  cele  spirituale.  La  Runestone  va  găsi,  de  asemenea,  alţi  băieţi  de  vârsta 
lui,  tovarăşi  mai  nimeriţi  decât  femeile  bătrâne  şi  mercenarii  care  îl  înconjoară  în 
momentul  de  faţă. 

Petyr  Baelish  îşi  mângâie  barba. 

—  Excelenţa  Sa  are  nevoie  de  tovarăşi,  n-am  să  te  contrazic.  Dar  Alayne  nu  e 
nici  pe  departe  o  femeie  bătrână.  Lordul  Robert  ţine  mult  la  fiica  mea,  va  fi 
bucuros  să  vă  spună  asta  chiar  el.  Şi,  din  întâmplare,  le-am  cerut  Lordului  Grafton 
şi  Lordului  Lynderly  să-mi  trimită  fiecare  câte  un  băiat,  drept  pupil.  Fiecare  are 
câte  un  fiu  de  vârsta  lui  Robert. 

Lyn  Corbray  izbucni  în  râs. 

—  Doi  căţeluşi  de  la  o  pereche  de  câini  linguşitori. 

—  Robert  ar  trebui  să  aibă  în  preajma  sa  şi  un  băiat  mai  mare.  Un  tânăr  scutier 
promiţător,  să  zicem.  Cineva  pe  care  să-1  admire  şi  pe  care  să  încerce  să-1  imite. 
Petyr  se  întoarse  către  Lady  Waynwood:  Ai  un  asemenea  băiat  la  Ironoaks, 
doamna  mea.  Poate  ai  fi  de  acord  să  mi-1  trimiţi  pe  Harrold  Hardyng. 

Anya  Waynwood  părea  amuzată. 

—  Lord  Petyr,  ce  tâlhar  îndrăzneţ  eşti! 

—  Nu  vreau  să-1  fur  pe  băiat,  zise  Petyr,  dar  el  şi  Lordul  Robert  ar  trebui  să  fie 
prieteni. 

Yohn  Royce  Bronzul  se  aplecă: 

—  E  cât  se  poate  de  nimerit  ca  Lordul  Robert  să-1  aibă  prieten  pe  tânărul 
Harry,  şi  aşa  va  fi...  la  Runestone,  în  grija  mea,  sub  protecţia  mea,  ca  pupil  şi 
scutier  al  meu. 

—  Dă-ni-1  pe  băiat,  zise  Lordul  Belmore,  şi  poţi  pleca  din  Vale  nevătămat  ca 
să-ţi  ocupi  scaunul  cuvenit  la  Harrenhal. 

Petyr  îi  aruncă  o  privire  dojenitoare. 

—  Sugerezi  că,  altfel,  s-ar  putea  să  păţesc  ceva,  lordul  meu?  Nu-mi  pot 
închipui  de  ce.  Răposata  mea  soţie  părea  să  considere  că  acesta  e  scaunul  meu 
cuvenit. 

—  Lord  Baelish,  spuse  Lady  Waynwood,  Lysa  Tully  a  fost  văduva  lui  Jon 
Arryn  şi  mama  copilului  său,  şi  a  domnit  ca  regentă.  Tu...  hai  să  fim  sinceri,  nu 
eşti  un  Arryn,  iar  Lordul  Robert  nu  e  de-un  sânge  cu  tine.  Cu  ce  drept  crezi  că  poţi 
domni  aici? 

—  Lysa  m-a  numit  Lord  Protector,  parcă  aşa  îmi  amintesc. 
Tânărul  Lord  Hunter  spuse: 

—  Lysa  Tully  n-a  aparţinut  niciodată  Văii  cu  adevărat,  nici  nu  avea  dreptul  să 
dispună  de  noi. 

—  Şi  Lordul  Robert?  întrebă  Petyr.  Excelenţa  Ta  susţine,  de  asemenea,  că 
Lady  Lysa  nu  ar  avea  niciun  drept  să  dispună  de  propriul  ei  fiu? 

Nestor  Royce  tăcuse  în  tot  acest  timp,  dar  acum  vorbi  răspicat. 

—  Cândva  am  sperat  şi  eu  să  mă  căsătoresc  cu  Lady  Lysa.  Aşa  cum  au  sperat 
tatăl  Lordului  Hunter  şi  fiul  lui  Lady  Anya.  Corbray  s-a  ţinut  de  capul  ei  o 
jumătate  de  an.  Dacă  l-ar  fi  ales  pe  unul  dintre  noi,  nimeni  dintre  cei  prezenţi  nu 
i-ar  fi  contestat  dreptul  de  a  fi  Lord  Protector.  întâmplarea  face  să-1  fi  ales  pe 
Degeţel  şi  să-i  fi  dat  în  grijă  propriul  ei  fiu. 

—  Era  şi  fiul  lui  Jon  Arryn,  vere,  zise  Yohn  Bronz,  încruntându-se  la  Păzitor. 
Aparţine  Văii. 

Petyr  se  prefăcu  nedumerit. 

—  Eyrie  aparţine  Văii  la  fel  de  mult  ca  Runestone,  dacă  nu  cumva  1-a  mutat 
cineva. 

—  Poţi  glumi  cât  vrei,  Degeţel,  spuse  Lordul  Belmore.  Băiatul  va  veni  cu  noi. 

—  Regret  să  te  dezamăgesc,  Lord  Belmore,  dar  fiul  meu  vitreg  va  rămâne  aici, 
cu  mine.  Nu  e  un  copil  robust,  după  cum  ştiţi  cu  toţii.  Călătoria  l-ar  costa  scump. 
Ca  tată  vitreg  şi  Lord  Protector,  nu  pot  îngădui  una  ca  asta. 

Symond  Templeton  îşi  drese  glasul  şi  spuse: 

—  Fiecare  dintre  noi  are  o  mie  de  oameni  la  poalele  muntelui,  Degeţel. 

—  Ce  loc  minunat  pentru  ei. 

—  La  nevoie,  putem  chema  mult  mai  mulţi. 

—  Mă  ameninţi  cu  războiul,  ser? 
Petyr  nu  părea  câtuşi  de  puţin  speriat. 
Yohn  Bronz  spuse: 

—  //  vom  avea  pe  Lordul  Robert. 

Preţ  de  o  clipă,  i  se  păru  că  ajunseseră  într-un  impas,  până  când  Lyn  Corbray 
îşi  întoarse  faţa  de  la  foc. 

—  Toată  discuţia  asta  mă  îmbolnăveşte.  Degeţel  vă  va  învârti  cum  vrea,  dacă-1 
mai  ascultaţi  mult.  Asemenea  lucruri  se  rezolvă  doar  cu  sabia.  îşi  scoase  sabia 
lungă. 

Petyr  îşi  desfăcu  braţele. 

—  Nu  port  sabie,  ser. 

—  Uşor  de  rezolvat.  Lumina  lumânărilor  se  răspândi  pe  oţelul  fumuriu  al 
săbiei  lui  Corbray,  atât  de  întunecat,  încât  îi  aminti  Şansei  de  Gheaţă,  sabia  mare  a 
tatălui  său. 

—  Mâncătorul  tău  de  mere  are  o  sabie.  Spune-i  să  ţi-o  dea,  sau  scoate  pumna- 
lul ăla. 

îl  văzu  pe  Lothor  Brune  întinzând  mâna  după  sabie,  dar  înainte  ca  săbiile  să  se 
întâlnească,  Yohn  Bronz  se  ridică,  plin  de  mânie: 

—  Lasă  arma,  ser!  Eşti  un  Corbray  sau  un  Frey?  Suntem  oaspeţi  aici. 
Lady  Waynwood  îşi  strânse  buzele  şi  spuse: 

—  Nu  se  cuvine. 

—  Vâră  sabia  în  teacă,  Corbray,  se  auzi  ca  un  ecou  tânărul  Lord  Hunter.  Ne 
faci  pe  toţi  de  ruşine. 

—  Haide,  Lyn,  îl  dojeni  Redfort,  cu  un  glas  mai  potolit.  Asta  nu  va  sluji  la 
nimic.  Du-o  pe  Doamna  Deznădejdii  la  culcare. 

—  Doamna  mea  e  însetată,  răspunse  apăsat  Ser  Lyn.  Ori  de  câte  ori  iese  la 
dans,  vrea  un  strop  de  sânge. 

—  Doamna  ta  trebuie  să  rămână  însetată.  Bronz  se  aşeză  de-a  curmezişul  în 
calea  lui  Corbray. 

—  Lorzii  Declaranţi,  pufni  Lyn  Corbray.  Ar  fi  trebuit  să  vă  ziceţi  Cele  Şase 
Babe.  Vârî  sabia  întunecată  înapoi  în  teacă  şi  îi  părăsi,  trecând  pe  lângă  Yohn 
Bronz,  de  parcă  n-ar  fi  fost  acolo.  Alayne  îi  ascultă  paşii  ce  se  îndepărtau. 

Anya  Waynwood  şi  Horton  Redfort  schimbară  priviri.  Hunter  dădu  pe  gât 
cupa  de  vin  şi  o  întinse  ca  să-i  fie  reumplută. 

—  Lord  Baelish,  vorbi  Ser  Symond,  trebuie  să  ne  ierţi  pentru  această  scenă. 

—  Trebuie?  Glasul  lui  Degeţel  se  răcise.  Voi  l-aţi  adus  aici,  lorzii  mei. 
Yohn  Bronz  spuse: 

—  N-a  fost  intenţia  noastră. . . 

—  Voi  l-aţi  adus  aici.  Aş  avea  tot  dreptul  să-mi  chem  străjerii  şi  să  vă  arestez 
pe  toţi. 

Hunter  se  clătina  pe  picioare  atât  de  straşnic,  încât  aproape  doborî  carafa  din 

mâna  Alaynei. 

—  Ne-ai  dat  garanţii! 

—  Da.  Fiţi  recunoscători  că  am  mai  multă  onoare  decât  alţii.  Glasul  lui  Petyr 
răsuna  mai  furios  decât  îl  auzise  Alayne  vreodată.  V-am  citit  declaraţia  şi  v-am 
ascultat  revendicările.  Acum  ascultaţi-le  voi  pe  ale  mele.  Retrageţi-vă  armatele  de 
pe  acest  munte.  Mergeţi  acasă  şi  lăsaţi-mi  fiul  în  pace.  Proastă  guvernare  a  fost, 
n-am  să  tăgăduiesc,  dar  asta  a  fost  mâna  Lysei,  nu  a  mea.  Daţi-mi  un  singur  an  şi, 
cu  ajutorul  Lordului  Nestor,  vă  promit  că  niciunul  dintre  voi  nu  va  avea  vreun 
motiv  să  se  plângă. 

—  Aşa  spui  tu,  zise  Belmure.  Dar  cum  să  avem  încredere  în  tine? 

—  îndrăzneşti  să  mă  numeşti  pe  mine  nedemn  de  încredere?  Nu  eu  am  fost  cel 
care  a  scos  sabia  în  timpul  tratativelor.  Scrieţi  despre  ocrotirea  Lordului  Robert 
chiar  în  timp  ce-1  lipsiţi  de  hrană.  Asta  trebuie  să  înceteze.  Nu  sunt  un  războinic, 
dar  voi  lupta  cu  voi  dacă  nu  ridicaţi  acest  asediu.  Mai  sunt  la  Vale  şi  alţi  lorzi  în 
afară  de  voi,  iar  Debarcaderul  Regelui  îmi  va  trimite  şi  el  oameni.  Dacă  vreţi 
război,  spuneţi  acum,  şi  Valea  va  sângera. 

Alayne  vedea  îndoiala  încolţind  în  ochii  Lorzilor  Declaranţi. 

—  Un  an  nu  e  aşa  de  mult,  zise  Lordul  Redfort,  şovăitor.  Poate  că. . .  dacă  ne-ai 
da  asigurări... 

—  Niciunul  dintre  noi  nu  vrea  război,  întări  Lady  Waynwood.  Toamna  e  pe 
sfârşite  şi  trebuie  să  ne  pregătim  pentru  iarnă. 

Belmore  îşi  drese  glasul. 

—  La  sfârşitul  acestui  an. . . 

—  ...  dacă  n-am  făcut  ordine  în  Vale,  voi  renunţa  de  bună  voie  la  titlul  de 
Lord  Protector,  le  promise  Petyr. 

—  Eu  zic  că  e  mai  mult  decât  cinstit,  interveni  Lordul  Nestor  Royce. 

—  Nu  trebuie  să  fie  represalii,  insistă  Templeton.  Nicio  vorbă  despre  trădare 
sau  rebeliune.  Trebuie  să  juri  şi  asta. 

—  Bucuros,  răspunse  Petyr.  Prieteni  îmi  doresc,  nu  duşmani.  Vă  voi  ierta  pe 
toţi,  în  scris  dacă  doriţi.  Până  şi  pe  Lyn  Corbray.  Fratele  lui  e  un  om  bun,  nu  e 
cazul  să  facem  de  ocară  o  casă  nobilă. 

Lady  Waynwood  se  adresă  Lorzilor  Declaranţi: 

—  Lorzii  mei,  poate  că  ar  trebui  să  ne  sfătuim. 

—  Nu  e  nevoie.  E  limpede  că  a  câştigat.  Ochii  cenuşii  ai  lui  Yohn  Bronz  îl 
cercetară  pe  Petyr  Baelish.  Nu-mi  placi,  dar  s-ar  părea  că  ai  obţinut  un  an.  Ar  fi 
bine  să-1  foloseşti  cum  trebuie,  lordul  meu.  Nu  ne-ai  prostit  pe  toţi.  Deschise  uşa 
cu  atâta  putere  încât  fu  cât  pe  ce  s-o  smulgă  din  ţâţâni. 

Mai  târziu,  avu  loc  un  fel  de  ospăţ,  deşi  Petyr  fu  nevoit  să-şi  ceară  scuze  pentru 
mâncarea  modestă.  Robert  fu  înfăţişat  într-o  jiletcă  crem  cu  albastru  şi  jucă  chiar 
graţios  rolul  de  mic  lord.  Yohn  Bronz  nu  era  acolo  ca  să-1  vadă,  plecase  deja  de  la 
Eyrie,  începându-şi  lungul  coborâş,  la  fel  cum  făcuse  Ser  Lyn  Corbray  înaintea 

lui.  Ceilalţi  lorzi  rămaseră  până  dimineaţă. 

I-a  vrăjit,  gândi  Alayne,  în  noaptea  aceea,  în  timp  ce  zăcea  în  pat,  ascultând 
vuietul  vântului  dincolo  de  ferestre.  N-ar  fi  putut  spune  de  unde  provenea  această 
bănuială,  dar  după  ce  îi  veni  în  minte,  nu-i  mai  dădu  pace.  Se  foi  şi  se  răsuci, 
rumegând  ideea,  ca  un  câine  un  os  vechi.  în  cele  din  urmă,  se  ridică  şi  se  îmbrăcă, 
lăsând-o  pe  Gretchel  cu  visele  ei. 

Petyr  era  încă  treaz,  scriind  o  scrisoare. 

—  Alayne,  zise  el.  Draga  mea.  Ce  te  aduce  aici  atât  de  târziu? 

—  Trebuia  să  ştiu.  Ce  se  va  întâmpla  într-un  an? 
Petyr  lăsă  pana  jos. 

—  Redfort  şi  Waynwood  sunt  bătrâni.  Unul  sau  amândoi  ar  putea  muri. 
Gilwood  Hunter  va  fi  omorât  de  fraţii  lui.  Cel  mai  probabil  de  tânărul  Harlan,  care 
a  pus  la  cale  moartea  Lordului  Eon.  Cine  fură  azi  un  ou  mâine  va  fura  un  bou, 
cum  zic  eu  mereu.  Belmore  e  corupt  şi  poate  fi  cumpărat.  Pe  Templeton  am  să 
mi-1  fac  prieten.  Yohn  Bronz  va  continua  să  fie  ostil,  mă  tem,  dar  atât  timp  cât  e 
singur,  nu  reprezintă  un  mare  pericol. 

—  Şi  Ser  Lyn  Corbray? 

Lumina  lumânărilor  îi  dansa  în  ochi. 

—  Ser  Lyn  va  rămâne  duşmanul  meu  implacabil.  Va  vorbi  despre  mine  cu 
ciudă  şi  dispreţ  oricui  îi  va  ieşi  în  cale  şi  îşi  va  pune  sabia  în  slujba  oricărui 
complot  ca  să  mă  doboare. 

în  acel  moment  bănuiala  deveni  certitudine. 

—  Şi  cum  îl  vei  răsplăti  pentru  acest  serviciu? 
Degeţel  râse  zgomotos. 

—  Cu  aur,  băieţi  şi  promisiuni,  desigur.  Ser  Lyn  e  un  om  cu  gusturi  simple, 
draga  mea.  Nu-i  plac  decât  aurul,  băieţii  şi  măcelul. 

CERSEI 

Regele  îşi  ţuguia  buzele. 

—  Vreau  să  stau  pe  Tronul  de  Fier,  îi  spuse  mamei  sale.  Pe  Joff  l-ai  lăsat 
întotdeauna  să  stea  acolo,  sus. 

—  Joffrey  avea  doisprezece  ani. 

—  Dar  eu  sunt  regele.  Tronul  îmi  aparţine. 

—  Cine  ţi-a  spus  asta?  Cersei  trase  adânc  aer  în  piept,  ca  Dorcas  s-o  poată  lega 
mai  strâns.  Era  o  fată  voinică,  mult  mai  puternică  decât  Senelle,  însă  şi  mai 
neîndemânatică. 

Tommen  se  făcu  roşu  la  faţă. 

—  Nu  mi- a  spus  nimeni. 

—  Nimeni?  Aşa  îi  spui  tu  nobilei  tale  soţii?  Regina  simţea  că  toată  această 

revoltă  mirosea  a  Margaery  Tyrell.  Dacă  mă  minţi,  nu  voi  avea  de  ales  şi  voi 
trimite  după  Pate,  să  fie  bătut  până  se  umple  de  sânge.  Pate  era  ţapul  ispăşitor  al 
lui  Tommen,  aşa  cum  fusese  şi  al  lui  Joffrey.  Asta  vrei? 

—  Nu,  murmură  regele  posomorât. 

—  Cine  ţi-a  spus? 

Tommen  se  mută  de  pe  un  picior  pe  altul. 

—  Lady  Margaery.  Ştia  că  nu  era  cazul  să-i  spună  regina  în  prezenţa  mamei 
sale. 

—  Aşa  e  mai  bine.  Tommen,  am  probleme  serioase  de  rezolvat,  probleme  pe 
care  eşti  prea  mic  ca  să  le  înţelegi.  N-am  nevoie  de  un  băieţel  nătâng  care  să  se 
foiască  pe  tron  în  spatele  meu  şi  să-mi  distragă  atenţia  cu  întrebări  copilăreşti. 
Bănuiesc  că  Margaery  crede  că  ar  trebui  să  iei  parte  şi  la  întrunirile  mele  de 
consiliu,  nu-i  aşa? 

—  Da,  recunoscu  el.  Spune  că  trebuie  să  învăţ  să  fiu  rege. 

—  Când  vei  fi  mai  mare,  poţi  să  iei  parte  la  câte  întruniri  de  consiliu  pofteşti,  îi 
spuse  Cersei.  Te  vei  sătura  în  curând  de  ele,  te  asigur.  Robert  obişnuia  să 
aţipească  între  sesiuni.  Când  se  ostenea  să  fie  de  faţă.  Prefera  să  vâneze  cu  câinii 
sau  cu  şoimii  şi  să  lase  plictiseala  pe  seama  bătrânului  Lord  Arryn.  Ţi-1  aminteşti? 

—  A  murit  de  colici. 

—  într-adevăr,  bietul  de  el.  întrucât  eşti  aşa  de  dornic  să  înveţi,  poate  că  ar 
trebui  să  înveţi  numele  tuturor  regilor  din  Westeros  şi  ale  Mâinilor  care  i-au  slujit. 
Ai  putea  să  mi  le  spui  mâine. 

—  Da,  mamă,  răspunse  el  supus. 

—  Aşa  te  vreau,  băieţelul  meu  cuminte.  Puterea  era  a  ei;  Cersei  nu  avea  de 
gând  să  renunţe  la  ea  până  când  Tommen  nu  ajungea  la  majorat.  Eu  am  aşteptat, 
poate  şi  el.  Am  aşteptat  jumătate  din  viaţă.  Jucase  rolul  de  fiică  ascultătoare,  de 
mireasă  sfioasă,  de  soţie  înţelegătoare.  îndurase  pipăielile  lui  Robert  la  beţie, 
gelozia  lui  Jaime,  batjocura  lui  Renly,  chicotelile  lui  Varys,  nesfârşitul  scrâşnet 
din  dinţi  al  lui  Stannis.  Se  luptase  cu  Jon  Arryn,  cu  Ned  Stark  şi  cu  ticălosul, 
perfidul,  criminalul  ei  frate  pitic,  promiţându-şi  în  tot  acest  timp  că,  într-o  zi,  va 
veni  rândul  ei.  Dacă  Margaery  Tyrell  se  gândeşte  să-mi  răpească  ceasul  de 
glorie,  ar  trebui  să  se  gândească  de  două  ori. 

Totuşi  începuse  prost  şi  ziua  lui  Cersei  nu  avea  să  se  schimbe  prea  curând  în 
bine.  Petrecu  restul  dimineţii  cu  Lordul  Gyles  şi  catastifele  lui,  ascultându-1  tuşind 
despre  stele  şi  cerbi  şi  dragoni.  După  el  sosi  Lordul  Waters  ca  să-i  raporteze  că 
primele  dromoane  erau  aproape  gata  şi  ca  să  ceară  mai  mult  aur  pentru  a  le 
termina  în  splendoarea  pe  care  o  meritau.  Regina  fu  încântată  să  dea  curs 
solicitării  lui.  Băiatul  Lunii  ţopăi  în  timp  ce  regina  îşi  luă  masa  de  prânz  cu 
breslele  negustorilor  şi  îi  ascultă  plângându-se  de  vrăbiile  care  cutreierau  pe  străzi 
şi  dormeau  în  pieţe.  Poate  că  va  trebui  să  folosesc  mantiile  aurii  să  alunge  aceste 
vrăbii  din  oraş,  gândea  ea,  când  intră  pe  neaşteptate  Pycelle. 

Marele  Maester  fusese  deosebit  de  cârcotaş  în  consiliu  în  ultima  vreme.  La 
întrunirea  precedentă,  se  plânsese  amarnic  de  oamenii  pe  care  îi  alesese  Aurane 
Waters  drept  căpitani  ai  noilor  ei  dromoane.  Waters  voia  să  dea  corăbiile  unora 
mai  tineri,  în  timp  ce  Pycelle  pleda  pentru  experienţă,  insistând  că  trebuia  să  le 
revină  comanda  acelor  căpitani  care  supravieţuiseră  flăcărilor  de  la  Apa  Neagră. 

„Oameni  cu  experienţă,  care  şi-au  dovedit  loialitatea"  îi  numise  el. 

Cersei  îi  numise  bătrâni  şi  se  situase  de  partea  Lordului  Waters. 

—  Singurul  lucru  pe  care  aceşti  căpitani  l-au  dovedit  este  că  ştiu  să  înoate, 
spusese  ea.  Nicio  mamă  n-ar  trebui  să  supravieţuiască  mai  mult  decât  fiii  ei  şi 
niciun  căpitan  n-ar  trebui  să  supravieţuiască  mai  mult  decât  corabia  sa. 

Pycelle  înghiţise  cu  greu  dojana.  Astăzi  părea  mai  puţin  irascibil  şi  chiar  reuşi 
să  schiţeze  un  fel  de  zâmbet  tremurător. 

—  înălţimea  Ta,  veşti  bune,  anunţă  el.  Wyman  Manderly  a  făcut  aşa  cum  i-ai 
poruncit  şi  1-a  decapitat  pe  cavalerul-ceapă  al  Lordului  Stannis. 

—  Ştim  sigur? 

—  Capul  şi  mâinile  omului  au  fost  urcate  pe  zidurile  Portului  Alb.  Lordul 
Wyman  jură  asta,  iar  Freyii  confirmă.  Au  văzut  capul  acolo,  cu  o  ceapă  în  gură.  Şi 
mâinile,  dintre  care  una  uşor  de  recunoscut  după  degetele  scurtate. 

—  Foarte  bine,  spuse  Cersei.  Trimite-i  lui  Manderly  o  pasăre  şi  informează-1 
că  fiul  îi  va  fi  înapoiat  de  îndată,  acum  că  şi-a  demonstrat  loialitatea. 

Portul  Alb  avea  să  se  întoarcă  în  curând  la  pacea  regelui,  iar  Roose  Bolton  şi 
fiul  său  bastard  se  apropiau  de  Moat  Cailin,  unul  dinspre  sud,  altul  dinspre  nord. 
Odată  ce  Moat  Cailin  era  al  lor,  aveau  să-şi  unească  forţele  şi  să  scoată  oamenii 
de  fier  din  Castelul  lui  Torrhen  şi  Deepwood  Motte.  Asta  ar  trebui  să  le  aducă 
sprijinul  ultimilor  lorzi  stegari  ai  lui  Ned  Stark,  când  va  veni  vremea  să  pornească 
împotriva  Lordului  Stannis. 

între  timp,  la  sud,  Mace  Tyrell  ridicase  un  oraş  de  corturi  lângă  Capătul 
Furtunii  şi  avea  două  duzini  de  catapulte  care  aruncau  pietre  spre  zidurile  masive 
ale  castelului,  dar  fără  să  fi  reuşit  să  provoace  distrugeri  majore.  Lordul  Tyrell 
războinicul,  cugetă  regina.  Blazonul  lui  ar  trebui  să  fie  un  om  gras  stând  în  fund. 

în  după-amiaza  aceea,  încăpăţânatul  sol  braavosi  se  prezentă  pentru  audienţă. 
Cersei  îl  amânase  două  săptămâni  şi  l-ar  fi  amânat  bucuroasă  încă  un  an,  dar 
Lordul  Gyles  susţinea  că  nu  se  mai  înţelegea  cu  el...  deşi  regina  începea  să  se 
întrebe  dacă  Gyles  era  în  stare  să  mai  facă  orice  altceva  în  afară  de  tuşit. 

Noho  Dimittis,  aşa  îşi  zicea  omul  din  Braavos.  Un  nume  agasant  pentru  un  om 
agasant.  Şi  glasul  lui  era  agasant.  Cersei  se  foi  în  scaun  în  timp  ce  el  turuia, 
întrebându-se  cât  mai  trebuie  să-1  suporte.  în  spatele  ei  se  înălţa  Tronul  de  Fier,  cu 
ţepii  şi  lamele  aruncând  umbre  contorsionate  peste  podea.  Numai  regele  şi  Mâna 
lui  puteau  să  şadă  pe  tron.  Cersei  stătea  la  picioarele  lui,  într-un  jilţ  din  lemn  aurit, 
pe  un  maldăr  de  perne  stacojii. 

Când  omul  din  Braavos  se  opri  să-şi  tragă  suflul,  profită  de  ocazie: 

—  Aceasta  este  mai  degrabă  o  chestiune  pentru  lordul  nostru  vistiernic. 
Răspunsul  nu-1  mulţumi  pe  nobilul  Noho,  se  părea. 

—  Am  vorbit  cu  Lordul  Gyles  de  şase  ori.  Tuşeşte  şi  găseşte  scuze,  înălţimea 
Ta,  dar  aurul  nu  se  întrevede. 

—  Vorbeşte  cu  el  a  şaptea  oară,  îi  sugeră  Cersei  cu  amabilitate.  Numărul  şapte 
e  sacru  pentru  zeii  noştri. 

—  înălţimea  Ta  vrea  să  facă  o  glumă,  înţeleg. 

—  Când  fac  o  glumă,  zâmbesc.  Mă  vezi  zâmbind?  Mă  auzi  râzând?  Te  asigur, 
când  glumesc,  oamenii  râd. 

—  Regele  Robert. . . 

—  . . .  e  mort,  îl  întrerupse  ea  cu  asprime.  Banca  de  Fier  îşi  va  primi  aurul  după 
ce  această  rebeliune  va  fi  înăbuşită. 

Bărbatul  avu  insolenţa  să  se  încrunte  la  ea. 

—  înălţimea  Ta. . . 

—  Această  audienţă  a  luat  sfârşit.  Cersei  suportase  destul  pentru  o  singură  zi. 
Ser  Meryn,  condu-1  pe  nobilul  Noho  Dimittis  la  uşă.  Ser  Osmund,  tu  mă  poţi 
însoţi  înapoi  la  apartamentele  mele. 

Oaspeţii  ei  aveau  să  sosească  în  curând,  şi  Cersei  trebuia  să  se  îmbăieze  şi  să 
se  schimbe.  Cina  se  anunţa  la  fel  de  dificilă.  Nu  era  lucru  uşor  să  stăpâneşti  un 
regat,  cu  atât  mai  puţin  pe  toate  şapte. 

Ser  Osmund  Kettleblack  păşea  pe  trepte  alături  de  ea,  înalt  şi  suplu  în 
veşmintele  albe  ale  Gărzii  Regale.  Când  Cersei  fu  convinsă  că  erau  singuri,  îşi 
trecu  braţul  pe  sub  al  lui. 

—  Ce  face  frăţiorul  tău,  mă  rog? 
Ser  Osmund  avea  un  aer  stânjenit. 

—  Ah. . .  destul  de  bine,  numai  că. . . 

—  Numai  că?  Regina  lăsă  o  undă  de  mânie  să  se  strecoare  în  glasul  ei.  Trebuie 
să  mărturisesc,  încep  să-mi  pierd  răbdarea  cu  dragul  nostru  Osney.  Era  timpul  să 
dreseze  mânza  aia.  L-am  numit  scutul  jurat  al  lui  Tommen  ca  să-şi  poată  petrece 
fiecare  zi  în  preajma  lui  Margaery.  Ar  fi  trebuit  să  culeagă  trandafirul  până  acum. 
Micuţa  regină  e  oarbă  la  farmecele  lui? 

—  Cu  farmecele  stă  bine.  Doar  e  un  Kettleblack,  nu?  Să-mi  fie  cu  iertare.  Ser 
Osmund  îşi  trecu  degetele  prin  păru-i  negru,  uleios.  Problema  e  ea. 

—  Şi  de  ce,  mă  rog?  Regina  începuse  să  nutrească  îndoieli  în  privinţa  lui  Ser 
Osney.  Poate  că  altul  ar  fi  fost  mai  pe  placul  lui  Margaery.  Aurane  Waters,  cu 
părul  lui  argintiu,  sau  un  bărbat  vânjos,  ca  Ser  Tallad.  Fecioara  ar  prefera  pe 
altcineva?  Chipul  fratelui  tău  nu-i  e  pe  plac? 

—  îi  place  chipul  lui.  Mi-a  spus  că,  acum  două  zile,  i-a  atins  cicatricile.  „Ce 
femeie  ţi-a  făcut  asta?"  1-a  întrebat.  Osney  nu  i-a  spus  niciodată  că  a  fost  o  femeie, 
dar  ea  a  ştiut.  Poate  că  i-a  spus  altcineva.  întotdeauna  îl  atinge  când  stau  de  vorbă, 
aşa  mi-a  zis.  îi  îndreaptă  catarama  mantiei,  îi  mângâie  părul  negru,  lucruri  de  felul 

acesta.  O  dată,  la  ţinte,  1-a  pus  să-i  arate  cum  se  ţine  un  arc,  aşa  că  el  a  trebuit  s-o 
cuprindă  cu  braţele.  Osney  îi  spune  glume  deocheate,  iar  ea  râde  şi,  în  replică,  îi 
spune  una  şi  mai  şi.  Nu,  îl  vrea,  asta  e  limpede,  dar. . . 

—  Dar?  îl  îndemnă  Cersei. 

—  Nu  sunt  niciodată  singuri.  Regele  e  cu  ei  aproape  tot  timpul,  iar  când  nu  e 
el,  e  altcineva.  Doarme  în  pat  cu  două  dintre  doamnele  ei,  altele  în  fiecare  noapte. 
Alte  două  îi  aduc  micul  dejun  şi  o  ajută  să  se  îmbrace.  Se  roagă  cu  septa  ei,  citeşte 
cu  verişoara  Elinor,  cântă  cu  verişoara  Alia,  coase  cu  verişoara  Megga.  Când  nu 
merge  cu  şoimii,  împreună  cu  Janna  Fossoway  şi  Merry  Crane,  se  joacă 
vino-în-castelul-meu  cu  fetiţa  Bulwer.  Nu  merge  niciodată  la  călărit  fără  să-şi  ia 
un  alai,  patru  sau  cinci  însoţitoare  şi  pe  puţin  o  duzină  de  străjeri.  Şi  întotdeauna 
sunt  bărbaţi  în  preajma  ei,  chiar  şi  în  Beciul  Fecioarelor. 

—  Bărbaţi?  Asta  era  ceva.  Asta  deschidea  posibilităţi.  Ce  fel  de  bărbaţi? 
Spune -mi,  rogu-te. 

Ser  Osmund  ridică  din  umeri. 

—  Cântăreţi.  E  nebună  după  cântăreţi,  jongleri  şi  alţii  ca  ei.  Cavaleri,  veniţi  să 
le  dea  târcoale  verişoarelor  ei.  Ser  Tallad  e  cel  mai  nesuferit,  zice  Osney. 
Mocofanul  ăla  pare  să  nu  ştie  dacă  fata  pe  care  o  vrea  este  Elinor  sau  Alia,  dar  ştie 
că  o  doreşte  amarnic.  Gemenii  Redwyne  o  vizitează  şi  ei.  Bălosul  aduce  flori  şi 
fructe,  iar  Oroarea  cântă  la  lăută.  După  cum  zice  Osney,  ai  obţine  un  sunet  mai 
plăcut  strangulând  o  pisică.  Insularul  Verii  e  şi  el  mereu  în  cale. 

—  Jalabhar  Xho?  Cersei  pufni  batjocoritor.  îi  cerşeşte  aur  şi  săbii  ca  să-şi 
recâştige  ţinutul  natal,  probabil. 

în  spatele  giuvaierelor  şi  al  penelor  sale,  Xho  nu  era  altceva  decât  un  cerşetor 
de  obârşie  nobilă.  Robert  ar  fi  putut  pune  capăt  pisălogelii  lui  pentru  totdeauna  cu 
un  „Nu"  categoric,  dar  ideea  de  a  cuceri  Insulele  Verii  îi  surâsese  bădăranului 
beţiv  care  îi  fusese  soţ.  Fără  îndoială,  visase  la  fetişcane  cu  pielea  arsă  de  soare, 
goale  pe  sub  mantii,  cu  sfârcurile  negre  ca  tăciunele.  Aşa  că,  în  loc  de  „Nu", 
Robert  îi  spunea  mereu  lui  Xho:  „Anul  viitor",  deşi,  nu  se  ştie  cum,  anul  viitor  nu 
venea  niciodată. 

—  N-aş  putea  spune  dacă  cerşeşte,  înălţimea  Ta,  răspunse  Ser  Osmund.  Osney 
zice  că  le  învaţă  limba  Verii.  Nu  pe  Osney,  pe  reg. . .  pe  mânză  şi  pe  verişoarele  ei. 

—  Un  cal  care  vorbeşte  limba  Verii  ar  face  mare  senzaţie,  remarcă  sec  regina. 
Spune-i  fratelui  tău  să-şi  ţină  pintenii  ascuţiţi.  Voi  găsi  o  cale  să  încalece  în 
curând  pe  mânză,  poţi  fi  sigur  de  asta. 

—  Am  să-i  spun,  înălţimea  Ta.  E  dornic,  să  nu  crezi  că  nu.  E  o  făptură 
drăgălaşă,  mânza  noastră. 

Pe  mine  mă  doreşte,  nătărăule,  gândi  regina.  Tot  ce  vrea  de  la  Margaery  e 
titlul  de  lord  dintre  picioarele  ei.  Oricât  de  mult  ar  fi  ţinut  la  Osmund,  uneori  i  se 
părea  la  fel  de  mocăit  ca  Robert.  Sper  că  sabia  îi  e  mai  iute  decât  mintea.  S-ar 
putea  să  vină  ziua  când  Tommen  să  aibă  nevoie  de  ea. 

Treceau  în  umbra  ruinelor  Turnului  Umbrei  când  se  revărsă  peste  ei  sunet  de 
ovaţii.  în  partea  cealaltă  a  curţii,  un  scutier  trecu  razant  pe  lângă  ţintă,  făcându-i 
braţul  transversal  să  se  învârtă.  Tonul  ovaţiilor  era  dat  de  Margaery  şi  de  găinile 
ei.  Mult  zgomot  pentru  nimic.  Ai  crede  că  băiatul  a  câştigat  un  turnir.  Pe  urmă 
constată  cu  uimire  că  pe  cal  se  afla  Tommen,  în  armură  aurită  din  cap  până-n 
picioare. 

Regina  nu  avu  altceva  de  făcut  decât  să  afişeze  un  zâmbet  şi  să  se  ducă  să-şi 
vadă  fiul.  Ajunse  lângă  el  când  Cavalerul  Florilor  îl  ajuta  să  descalece.  Băiatul 
gâfâia  de  emoţie. 

—  Aţi  văzut?  întreba  pe  toată  lumea.  Am  făcut  întocmai  ca  Ser  Loras.  Ai 
văzut,  Ser  Osney? 

—  Am  văzut,  răspunse  Osney  Kettleblack.  O  privelişte  încântătoare. 

—  Te  ţii  mai  bine  în  şa  decât  mine,  sire,  interveni  Ser  Dermot. 

—  Şi  am  rupt  şi  lancea.  Ser  Loras,  ai  auzit? 

—  Tare  ca  un  pârâit  de  tunet.  Un  trandafir  de  jad  şi  aur  prindea  mantia  albă  a 
lui  Ser  Loras  pe  umăr,  iar  vântul  îi  răvăşea  meşteşugit  buclele  castanii.  A  fost  o 
cursă  splendidă,  dar  o  dată  nu  e  suficient.  Trebuie  s-o  mai  faci  şi  mâine.  Trebuie 
să  călăreşti  în  fiecare  zi,  până  când  fiecare  lovitură  cade  drept  şi  precis,  iar  lancea 
devine  parte  din  braţul  tău. 

—  Vreau. 

—  Ai  fost  minunat.  Margaery  se  lăsă  pe  un  genunchi,  îl  sărută  pe  rege  pe  obraz 
şi  îl  cuprinse  cu  un  braţ.  Frate,  bagă  de  seamă.  Cred  că  bravul  meu  soţ  te  va 
doborî  de  pe  cal  în  câţiva  ani.  Cele  trei  verişoare  ale  sale  o  aprobară,  iar  biata  fată 
Bulwer  începu  să  ţopăie,  cântând: 

—  Tommen  va  fi  campionul,  campionul,  campionul. 

—  Când  va  fi  mare,  zise  Cersei. 

Zâmbetele  se  ofiliră  ca  trandafirii  sărutaţi  de  îngheţ.  Bătrâna  septă  cu  faţa 
ciupită  de  vărsat  fu  prima  care  plecă  genunchiul.  Ceilalţi  o  urmară,  cu  excepţia 
micii  regine  şi  a  fratelui  ei. 

Tommen  nu  păru  să  observe  răceala  bruscă  din  aer. 

—  Mamă,  m-ai  văzut?  ganguri  el  vesel.  Mi-am  rupt  lancea  de  scut  şi  sacul  nu 
m-a  lovit! 

—  M-am  uitat  din  capătul  celălalt  al  curţii.  Te-ai  descurcat  foarte  bine, 
Tommen.  Nu  m-aş  aştepta  la  mai  puţin  de  la  tine.  Ai  turnirul  în  sânge.  într-o  zi, 
vei  stăpâni  arenele,  aşa  cum  a  făcut  tatăl  tău. 

—  Nimeni  nu-i  va  ţine  piept.  Margaery  Tyrell  îi  aruncă  reginei  un  zâmbet 
sfios.  Dar  n-am  ştiut  că  Regele  Robert  a  fost  atât  de  destoinic  în  turnir.  Rogu-te, 
înălţimea  Ta,  spune -ne,  ce  turniruri  a  câştigat?  Ce  mari  cavaleri  a  doborât  din  şa? 
Ştiu  că  regelui  i-ar  plăcea  să  audă  despre  victoriile  tatălui  său. 

Un  val  de  roşeaţă  se  ridică  pe  gâtul  lui  Cersei.  Fata  o  prinsese  pe  picior  greşit, 
în  realitate,  Robert  Baratheon  fusese  un  cavaler  mediocru.  în  timpul  turnirurilor, 

prefera  busculadele,  unde  putea  să  lovească  fără  milă  cu  securea  boantă  sau 
toporul.  La  Jaime  se  gândise  ea  când  vorbise.  Nu-mi  stă  în  obicei  să  mă  pierd  cu 
firea. 

—  Robert  a  câştigat  turnirul  Tridentului,  fu  ea  nevoită  să  spună.  L-a  înfrânt  pe 
Prinţul  Rhaegar  şi  m-a  numit  pe  mine  regina  dragostei  şi  a  frumuseţii.  Mă  mir  că 
nu  cunoşti  această  poveste,  nora  mea.  Nu-i  dădu  timp  lui  Margaery  să  formuleze 
un  răspuns.  Ser  Osmund,  ajută-1  pe  fiul  meu  să-şi  scoată  armura,  fii  bun.  Ser 
Loras,  fă  cu  mine  câţiva  paşi.  Am  o  vorbă  cu  tine. 

Cavalerul  Florilor  nu  avu  de  ales  decât  s-o  urmeze  îndeaproape,  ca  un  căţeluş 
ce  era.  Cersei  aşteptă  până  când  ajunseră  la  scările  şerpuitoare,  apoi  spuse: 

—  A  cui  a  fost  ideea  asta,  mă  rog? 

—  A  surorii  mele,  recunoscu  el.  Ser  Tallad,  Ser  Dermot  şi  Ser  Portifer 
călăreau  la  ţintă,  iar  regina  a  sugerat  că  s-ar  putea  ca  înălţimii  Sale  să-i  placă  să 
încerce. 

îi  spune  aşa  fetei  ca  să  mă  sâcâie. 

—  Şi  rolul  tău? 

—  L-am  ajutat  pe  rege  să-şi  îmbrace  armura  şi  i-am  arătat  cum  să-şi  ţină 
lancea,  răspunse  el. 

—  Calul  ăla  era  mult  prea  mare  pentru  el.  Dacă  ar  fi  căzut?  Dacă  sacul  de  nisip 
i-ar  fi  zdrobit  capul? 

—  Vânătăile  şi  buzele  însângerate  fac  parte  din  viaţa  unui  cavaler. 

—  încep  să  înţeleg  de  ce  fratele  tău  e  infirm.  Cersei  fu  încântată  să  observe  că 
remarca  ei  şterse  zâmbetul  de  pe  chipul  lui  frumos.  Poate  că  fratele  meu  a  uitat 
să-ţi  explice  îndatoririle  pe  care  le  ai,  ser.  Eşti  aici  să-mi  aperi  fiul  de  duşmani. 
Instrucţia  lui  e  de  competenţa  maestrului  de  arme. 

—  Fortăreaţa  Roşie  n-are  niciun  maestru  de  arme  de  când  Aron  Santagar  a  fost 
ucis,  remarcă  Ser  Loras,  cu  o  undă  de  reproş  în  glas.  înălţimea  Sa  are  aproape 
nouă  ani  şi  e  dornic  să  înveţe.  La  vârsta  lui,  ar  trebui  să  fie  scutier.  Cineva  trebuie 
să-1  înveţe. 

Cineva  o  va  face,  dar  acela  nu  vei  fi  tu. 

—  Spune-mi,  rogu-te,  tu  al  cui  scutier  ai  fost,  ser?  îl  întrebă  ea  suav.  Al 
Lordului  Renly,  nu-i  aşa? 

—  Am  avut  onoarea. 

—  Da,  aşa  mă  gândeam  şi  eu. 

Cersei  văzuse  cât  de  strâns  se  legau  relaţiile  dintre  scutieri  şi  cavalerii  pe  care 
îi  slujeau.  Nu  voia  ca  Tommen  să  se  apropie  de  Loras  Tyrell.  Cavalerul  Florilor 
nu  era  genul  de  bărbat  care  să-i  fie  model  unui  copil. 

—  Am  dat  dovadă  de  neglijenţă.  Cu  un  regat  de  condus,  un  război  de  purtat  şi 
un  tată  de  jelit,  am  pierdut  din  vedere  problema  numirii  unui  nou  maestru  de 
arme.  Voi  corecta  această  eroare  de  îndată. 

Ser  Loras  îşi  dădu  la  o  parte  o  buclă  castanie  care-i  căzuse  pe  frunte. 

—  înălţimea  Ta  nu  va  găsi  un  altul  mai  priceput  cu  sabia  şi  lancea  decât  mine. 
Suntem  modeşti,  nu-i  aşa? 

—  Tommen  ţi-e  rege,  nu  scutier.  Trebuie  să  lupţi  şi  să  mori  pentru  el,  dacă  e 
nevoie.  Nimic  mai  mult. 

îl  lăsă  lângă  podul  basculant  care  trecea  peste  şanţul  uscat,  acoperit  de  ţepuşe 
de  fier,  care  ducea  doar  spre  Fortăreaţa  lui  Maegor.  Unde  să  găsesc  eu  un  maestru 
de  arme?  se  întrebă  Cersei,  urcând  către  apartamentele  ei.  Refuzându-1  pe  Ser 
Loras,  nu  îndrăznea  să  se  îndrepte  spre  niciunul  dintre  cavalerii  Gărzii  Regale, 
asta  ar  fi  sarea  pe  rană  care  cu  siguranţă  ar  înfuria  Highgardenul.  Ser  Tallad?  Ser 
Dermot?  Trebuie  să  existe  cineva.  Tommen  începea  să  se  ataşeze  de  noul  său 
protector,  dar  Osney  se  dovedea  mai  puţin  capabil  decât  sperase  în  problema 
Fecioarei  Margaery,  iar  pentru  fratele  său,  Osfryd,  Cersei  avea  în  vedere  o  altă 
funcţie.  Era  chiar  păcat  că  pe  Câine  îl  lovise  turbarea.  Lui  Tommen  îi  fusese 
întotdeauna  frică  de  glasul  aspru  şi  de  faţa  arsă  a  lui  Sandor  Clegane,  iar 
zeflemeaua  lui  ar  fi  fost  antidotul  perfect  pentru  cavalerismul  afectat  al  lui  Loras 
Tyrell. 

Aron  Santagar  era  dornishean,  îşi  aminti  Cersei.  Aş  putea  să  trimit  vorbă  la 
Dorn.  Secole  de  sânge  şi  război  se  întindeau  între  Sunspear  şi  Highgarden.  Da,  un 
dornishean  ar  putea  să-mi  servească  admirabil  nevoile.  Trebuie  să  existe  câteva 
săbii  pricepute  în  Dorn. 

Când  intră  în  salonul  ei,  Cersei  îl  găsi  pe  Lordul  Qyburn  citind  într-un  scaun 
de  lângă  fereastră. 

—  înălţimea  Ta,  dacă  nu  te  superi,  am  rapoarte. 

—  Alte  intrigi  şi  trădări?  întrebă  Cersei.  Am  avut  o  zi  lungă  şi  obositoare. 
Spune-mi  repede. 

Lordul  Qyburn  îi  zâmbi  înţelegător. 

—  Cum  doreşti.  Se  vorbeşte  că  Arhontele  Tyroshului  a  propus  Lysului  termeni 
pentru  a  pune  capăt  actualului  război  comercial.  Se  zvonea  că  Myrul  e  pe  cale  să 
intre  în  război  de  partea  Tyroshului,  dar  fără  Compania  de  Aur,  myrishezii  nu 
cred  că. . . 

—  ...  ce  cred  myrishezii  nu  mă  interesează.  Oraşele  Libere  se  luptau  mereu 
între  ele.  Nesfârşitele  lor  trădări  şi  alianţe  nu  însemnau  nimic  pentru  Westeros.  Ai 
vreo  veste  de  mai  mare  însemnătate? 

—  Revolta  sclavilor  din  Astapor  s-a  răspândit  la  Meereen,  s-ar  părea. 
Marinarii  de  pe  o  duzină  de  corăbii  vorbesc  despre  dragoni. . . 

—  Harpii.  La  Meereen  sunt  harpii.  îşi  amintea  asta  de  undeva.  Meereenul  era 
în  celălalt  capăt  al  lumii,  la  răsărit,  dincolo  de  Valyria.  Sclavii  n-au  decât  să  se 
revolte.  Ce-mi  pasă  mie?  Noi  n-avem  sclavi  în  Westeros.  Asta  e  tot  ce  ai  să-mi 
spui? 

—  Sunt  nişte  veşti  din  Dorn  pe  care  înălţimea  Ta  ar  putea  să  le  găsească  mai 
importante.  Prinţul  Doran  1-a  întemniţat  pe  Ser  Daemon  Sand,  un  bastard  care  a 

fost  cândva  scutierul  Viperei  Roşii. 

—  Mi-1  amintesc.  Ser  Daemon  fusese  printre  cavalerii  dornisheni  care  îl 
însoţiseră  pe  Prinţul  Oberyn  la  Debarcaderul  Regelui.  Ce-a  făcut? 

—  A  cerut  eliberarea  fiicelor  Prinţului  Oberyn. 

—  Nătărăul. 

—  De  asemenea,  continuă  Lordul  Qyburn,  fata  Cavalerului  de  Pădurea  Pătată 
s-a  logodit  pe  neaşteptate  cu  Lordul  Estermont,  după  cum  ne  informează  prietenii 
noştri  din  Dorn.  A  fost  trimisă  la  Piatra  Verde  în  aceeaşi  noapte  şi  se  spune  că  ea 
şi  Estermont  s-au  căsătorit  deja. 

—  Un  bastard  în  pântece  ar  explica  asta.  Cersei  începu  să  se  joace  cu  o  şuviţă 
de  păr.  Câţi  ani  are  sfioasa  mireasă? 

—  Douăzeci  şi  trei,  înălţimea  Ta.  în  timp  ce  Lordul  Estermont. . . 

—  ...  trebuie  să  aibă  şaptezeci,  ştiu  asta.  Erau  rudele  ei  prin  alianţă,  după 
Robert,  al  cărui  tată  îşi  luase  nevastă  din  Casa  Estermont,  în  ceea  ce  trebuie  să  fi 
fost  un  acces  de  patimă  sau  nebunie.  Când  Cersei  se  măritase  cu  regele,  nobila 
mamă  a  lui  Robert  era  moartă  demult,  dar  ambii  ei  fraţi  veniseră  la  nuntă  şi 
rămăseseră  o  jumătate  de  an.  Mai  târziu,  Robert  insistase  să  întoarcă  curtoazia 
printr-o  vizită  la  Estermont,  o  insuliţă  muntoasă  lângă  Capul  Mâniei.  Cele  două 
săptămâni  umede  şi  mohorâte  pe  care  le  petrecuse  Cersei  la  Piatra  Verde, 
reşedinţa  Casei  Estermont,  fuseseră  cele  mai  lungi  din  tinereţea  ei.  Din  prima 
clipă,  Jaime  poreclise  castelul  Rahatul  Verde  şi  curând  Cersei  făcuse  la  fel. 
Altminteri,  îşi  petrecuse  zilele  privindu-şi  nobilul  soţ  vânând  şi  bând  cu  unchii  lui 
şi  ciomăgind  diverşi  veri  până  la  leşin  în  curtea  Rahatului  Verde. 

Existase  şi  o  verişoară,  o  văduvioară  îndesată,  cu  sâni  cât  pepenii,  căreia  îi 
muriseră  şi  soţul,  şi  tatăl  în  timpul  atacului  de  la  Capătul  Furtunii. 

—  Tatăl  ei  a  fost  bun  cu  mine,  spusese  Robert,  iar  cu  ea  mă  jucam  când  eram 
mici. 

Nu  îi  luase  mult  până  să  înceapă  să  se  joace  din  nou  cu  ea.  De  îndată  ce  soţia 
lui  închidea  ochii,  regele  se  furişa  s-o  consoleze  pe  biata  făptură  singură.  într-o 
noapte,  îl  pusese  pe  Jaime  să-1  urmărească,  pentru  a-i  confirma  bănuielile.  Când 
se  întorsese,  fratele  ei  o  întrebase  dacă-1  voia  pe  Robert  mort. 

—  Nu,  răspunsese  ea.  îl  vreau  încornorat.  îi  plăcea  să  creadă  că  aceea  era 
noaptea  în  care  fusese  conceput  Joffrey. 

—  Eldon  Estermont  şi-a  luat  o  soţie  cu  cincizeci  de  ani  mai  tânără,  îi  spuse  ea 
lui  Qyburn.  De  ce  m-ar  privi  asta  pe  mine? 

Bărbatul  ridică  din  umeri. 

—  Nu  zic  că  ar  trebui...  însă  Daemon  Sand  şi  această  fată  Santagar  erau 
amândoi  apropiaţi  ai  fiicei  Prinţului  Doran,  Arianne,  sau  cel  puţin  aşa  vor  să  ne 
facă  să  credem  dornishenii.  Poate  că  nu  înseamnă  nimic,  dar  m-am  gândit  că 
înălţimea  Ta  ar  trebui  să  ştie. 

—  Acum  ştiu.  Cersei  îşi  pierdea  răbdarea.  Mai  ai? 

—  încă  ceva.  O  problemă  măruntă.  îi  oferi  un  zâmbet  spăşit  şi  îi  povesti  de- 
spre un  spectacol  de  marionete  care  în  ultimul  timp  devenise  popular  printre 
oamenii  de  rând  ai  oraşului,  un  spectacol  unde  regatul  fiarelor  era  condus  de  o 
haită  de  lei  trufaşi.  Leişorii  devin  lacomi  şi  aroganţi  pe  măsură  ce  se  derulează 
această  poveste  trădătoare,  până  când  încep  să-şi  devoreze  propriii  supuşi.  Când 
nobilul  cerb  protestează,  leii  îl  devorează  şi  pe  el  şi  rag  că  e  dreptul  lor,  fiind  cele 
mai  puternice  dintre  animale. 

—  Şi  aşa  se  termină?  întrebă  Cersei,  amuzată.  Privită  în  lumina  potrivită,  ar 
putea  fi  văzută  ca  o  lecţie  salutară. 

—  Nu,  înălţimea  Ta.  La  sfârşit,  un  dragon  iese  dintr-un  ou  şi  devorează  toţi 
leii. 

Finalul  ducea  spectacolul  de  la  simplă  insolenţă  la  trădare. 

—  Nebuni  fără  minte.  Doar  nişte  imbecili  şi-ar  primejdui  capetele  pentru  un 
dragon  de  lemn.  Chibzui  o  clipă.  Trimite  câţiva  şoptitori  la  aceste  spectacole  ca  să 
bage  de  seamă  cine  le  frecventează.  Dacă  printre  ei  sunt  oameni  de  seamă,  vreau 
să  le  ştiu  numele. 

—  Ce  se  va  întâmpla  cu  ei,  dacă  pot  îndrăzni  să  întreb? 

—  Orice  om  cu  dare  de  mână  va  fi  amendat.  Jumătate  din  averea  lor  ar  trebui 
să  fie  îndeajuns  ca  să  le  dea  o  lecţie  aspră  şi  să  umple  la  loc  cuferele  noastre,  fără 
să-i  ruineze  complet.  Cei  prea  săraci  ca  să  plătească  pot  pierde  un  ochi,  fiindcă  au 
privit  trădarea.  Pentru  păpuşari,  securea. 

—  Sunt  patru.  Poate  înălţimea  Ta  mi-ar  putea  îngădui  să  păstrez  doi  pentru 
scopurile  mele.  O  femeie  ar  fi  deosebit  de. . . 

—  Ţi-am  dat-o  pe  Senelle,  zise  aspru  regina. 

—  Din  păcate,  biata  fată  e  cam. . .  istovită. 

Lui  Cersei  nu-i  plăcea  să  se  gândească  la  asta.  Fata  venise  cu  ea  încrezătoare, 
gândind  că  avea  să  servească  şi  să  toarne  în  cupe.  Nici  măcar  când  Qyburn  îi 
prinsese  lanţul  în  jurul  încheieturii  nu  păruse  că  înţelege.  Amintirea  o  dezgusta  şi 
acum  pe  regină.  Celulele  erau  îngrozitor  de  reci.  Până  şi  torţele  tremurau.  Şi 
creatura  aia  scârboasă  urlând  în  beznă... 

—  Da,  poţi  să  iei  o  femeie.  Două,  dacă  pofteşti.  Dar  mai  întâi  vreau  numele. 

—  Cum  porunceşti.  Qyburn  se  retrase. 

Afară,  soarele  apunea.  Dorcas  îi  pregătise  baia.  Regina  se  înmuia  liniştită  în 
apa  caldă,  cugetând  la  ceea  ce  avea  să  le  spună  oaspeţilor  ei  de  la  cină,  când  Jaime 
năvăli  pe  uşă  şi  le  porunci  lui  Jocelyn  şi  lui  Dorcas  să  părăsească  încăperea. 
Fratele  ei  arăta  mai  puţin  imaculat  şi  mirosea  a  cal.  Era  şi  Tommen  cu  el. 

—  Dulce  surioară,  spuse  el,  regele  vrea  să-ţi  vorbească. 

Cosiţele  aurii  ale  lui  Cersei  pluteau  în  apa  din  cadă.  Camera  era  plină  de  aburi. 
O  picătură  de  sudoare  îi  şiroia  pe  obraz. 

—  Tommen,  zise  ea,  cu  un  glas  periculos  de  blând.  Ce  mai  e  acum? 
Băiatul  cunoştea  tonul  acela.  Se  dădu  înapoi. 

—  înălţimea  Sa  îşi  vrea  gonaciul  alb  mâine,  spuse  Jaime.  Pentru  exerciţii. 
Cersei  se  ridică  în  cadă. 

—  Nu  va  fi  niciun  exerciţiu. 

—  Ba  da,  va  fi.  Tommen  îşi  umflă  buza  de  jos.  Trebuie  să  călăresc  în  fiecare 

zi. 

—  Şi  aşa  vei  face,  declară  regina,  după  ce  vom  avea  un  maestru  de  arme 
potrivit,  care  să-ţi  poată  supraveghea  antrenamentul. 

—  Nu  vreau  un  maestru  de  arme  potrivit.  îl  vreau  pe  Ser  Loras. 

—  Faci  prea  mult  caz,  băiete.  Soţioara  ta  ţi-a  umplut  capul  cu  idei  absurde  de- 
spre vitejia  lui,  ştiu,  dar  Osmund  Kettleblack  e  de  trei  ori  mai  cavaler  decât  Loras. 

Jaime  râse. 

—  Nu  Osmund  Kettleblack  pe  care-1  ştiu  eu. 

îi  venea  să-1  strângă  de  gât.  Poate  că  trebuie  să-  i poruncesc  lui  Ser  Loras  să-l 
lase  pe  Ser  Osmund  să-l  doboare  de  pe  cal.  Asta  ar  putea  să-i  mai  potolească  lui 
Tommen  elanul.  Sărează  un  melc  şi  umileşte  un  cavaler,  şi  se  vor  zbârci  pe  dată. 

—  Am  să  trimit  după  un  dornishean  să  te  instruiască,  spuse  ea.  Dornishenii 
sunt  cei  mai  pricepuţi  cavaleri  din  regat. 

—  Ba  nu,  protestă  Tommen.  Oricum,  eu  nu  vreau  niciun  dornishean  idiot,  îl 
vreau  doar  pe  Ser  Loras.  Poruncesc! 

Jaime  izbucni  în  râs.  Nu  mă  ajută  deloc.  I  se  pare  amuzant?  Regina  lovi  apa 
cu  furie. 

—  Trebuie  să  trimit  după  Pate?  Nu-mi  porunceşti  tu  mie,  sunt  mama  ta. 

—  Da,  dar  eu  sunt  regele.  Margaery  zice  că  toată  lumea  trebuie  să  facă  după 
cum  spune  regele.  îmi  vreau  gonaciul  alb  înşeuat  mâine  dimineaţă,  pentru  ca  Ser 
Loras  să  mă  poată  învăţa  să  lupt.  Şi  mai  vreau  un  pisoi  şi  nu  vreau  să  mănânc 
sfeclă.  îşi  încrucişă  braţele. 

Jaime  continua  să  râdă.  Regina  îl  ignoră. 

—  Tommen,  vino  aici.  Când  băiatul  şovăi,  ea  oftă. 

—  Ţi-e  frică?  Un  rege  nu  trebuie  să-şi  arate  teama.  Băiatul  se  apropie  de  cadă, 
cu  ochii  plecaţi.  Cersei  întinse  mâna  şi  îi  mângâie  buclele  aurii.  Rege  sau  nu,  eşti 
un  băieţel.  Până  când  creşti,  eu  sunt  stăpână.  Vei  învăţa  să  lupţi,  îţi  promit.  Dar  nu 
de  la  Loras.  Cavalerii  Gărzii  Regale  au  sarcini  mai  importante  decât  să  se  joace  cu 
un  copil.  întreabă-1  pe  Lordul  Comandant.  Nu-i  aşa,  ser? 

—  Sarcini  foarte  importante.  Jaime  schiţă  un  zâmbet  firav.  Să  călărească  în 
jurul  zidurilor  oraşului,  de  pildă. 

Tommen  arăta  de  parcă  era  gata  să  izbucnească  în  plâns. 

—  Mai  pot  avea  un  pisoi? 

—  Poate,  lăsă  de  la  ea  regina.  Atât  timp  cât  nu  mai  aud  aiureli  despre  turniruri. 
îmi  poţi  promite? 

Tommen  se  foi. 

—  Da. 

—  Bine.  Acum  ia-o  din  loc.  Oaspeţii  mei  vor  fi  în  scurt  timp  aici. 
Tommen  plecă,  dar  înainte  de  a  ieşi  se  întoarse  şi  spuse: 

—  Când  voi  fi  rege  în  toată  puterea,  voi  interzice  definitiv  sfecla. 
Fratele  ei  trânti  uşa  cu  cioata. 

—  înălţimea  Ta,  spuse  el  când  rămaseră  singuri,  mă  întrebam:  eşti  beată  sau 
doar  proastă? 

Cersei  lovi  din  nou  apa,  trimiţând  încă  un  val  pe  picioarele  lui  Jaime. 

—  Vezi  cum  vorbeşti,  ser,  sau. . . 

—  ...  sau  ce?  Mă  trimiţi  să  mai  inspectez  o  dată  zidurile  oraşului?  Jaime  se 
aşeză  picior  peste  picior.  Zidurile  tale  afurisite  sunt  în  regulă.  M-am  târât  pe 
fiecare  centimetru  şi  m-am  uitat  la  toate  cele  şapte  porţi.  Balamalele  Porţii  de  Fier 
sunt  ruginite,  iar  Poarta  Regelui  şi  Poarta  Noroiului  trebuie  înlocuite,  după 
izbiturile  la  care  le-a  supus  Stannis  cu  berbecii  lui.  Zidurile  sunt  la  fel  de  solide 
cum  au  fost  întotdeauna. . .  dar  oare  înălţimea  Ta  a  uitat  că  prietenii  noştri  de  la 
Highgarden  se  află  în  interiorul  lor? 

—  Eu  nu  uit  nimic,  îi  răspunse  ea,  gândindu-se  la  o  anume  monedă  de  aur,  cu 
o  mână  pe  o  faţă  şi  capul  unui  rege  uitat  pe  cealaltă.  Cum  a  ajuns  un  temnicer 
nenorocit  să  aibă  o  asemenea  monedă  ascunsă  sub  oala  lui  de  noapte?  Cum 
poate  un  om  ca  Rugen  să  ajungă  să  aibă  aur  vechi  de  la  Highgarden? 

—  E  prima  oară  când  aud  de  un  nou  maestru  de  arme.  Va  trebui  să  cauţi  mult 
şi  bine  ca  să  găseşti  un  luptător  mai  bun  ca  Loras  Tyrell.  Ser  Loras  este. . . 

—  Ştiu  ce  este.  Nu-1  vreau  în  preajma  fiului  meu.  Ai  face  bine  să-i  reaminteşti 
care-i  sunt  îndatoririle.  Apa  din  cadă  se  răcise. 

—  îşi  cunoaşte  îndatoririle,  şi  nu  e  lance  mai  bună. . . 

—  Tu  ai  fost  mai  bun,  înainte  de  a-ţi  pierde  mâna.  Ser  Barristan,  în  tinereţe. 
Arthur  Dayne  a  fost  mai  bun  şi  Prinţul  Rhaegar  se  putea  pune  chiar  şi  cu  el. 
Nu-mi  îndruga  mie  despre  cât  e  de  fioros  Cavalerul  Florilor.  E  doar  un  băiat. 

Se  săturase  de  piedicile  lui  Jaime.  Nimeni  nu  se  pusese  vreodată  de-a 
curmezişul  în  faţa  nobilului  ei  tată.  Când  vorbea  Tywin  Lannister,  oamenii  se 
supuneau.  Când  vorbea  Cersei,  se  simţeau  liberi  s-o  sfătuiască,  s-o  contrazică, 
chiar  şi  s-o  refuze.  Toate  astea  fiindcă  sunt  femeie.  Fiindcă  nu  pot  să-i  înving  cu 
sabia,  i-  au  acordat  lui  Robert  mai  mult  respect  decât  mie,  dar  Robert  a  fost  un 
beţivan  neghiob.  Nu  suporta  una  ca  asta,  mai  cu  seamă  din  partea  lui  Jaime. 
Trebuie  să  scap  de  el,  şi  asta  curând.  Cândva,  visase  că  vor  stăpâni  împreună 
peste  Cele  Şapte  Regate,  unul  lângă  altul,  dar  Jaime  devenise  mai  mult  un 
obstacol  decât  un  ajutor. 

Cersei  se  ridică  din  vană.  Apa  îi  şiroia  pe  picioare  şi  îi  picura  din  păr. 

—  Când  voi  avea  nevoie  de  sfatul  tău,  am  să  ţi-1  cer.  Lasă-mă,  ser.  Trebuie  să 
mă  îmbrac. 

—  Oaspeţii  de  la  cină,  ştiu.  Ce  intrigă  mai  e  şi  asta?  Sunt  atât  de  multe  că  le 
pierd  şirul.  Privirea  îi  căzu  pe  picăturile  de  apă  care-i  atârnau  din  părul  blond 

dintre  picioare. 

încă  mă  doreşte. 

—  Tânjeşti  după  ce  ai  pierdut,  frăţioare? 
Jaime  ridică  ochii. 

—  Şi  eu  te  iubesc,  dulce  surioară.  Dar  eşti  o  proastă.  O  proastă  frumoasă  de 
aur. 

Vorbele  o  usturau.  Mi- ai  spus  cuvinte  mai  tandre  la  Piatra  Verde,  în  noaptea 
când  l- ai  plantat  pe  Joff  în  trupul  meu,  gândi  Cersei. 

—  Ieşi  afară.  îi  întoarse  spatele  şi  ascultă  cum  pleacă,  dibuind  la  uşă  cu  cioata, 
în  timp  ce  Jocelyn  se  asigura  că  totul  era  pregătit  pentru  cină,  Dorcas  o  ajută 

pe  regină  să-şi  îmbrace  rochia.  Avea  dungi  de  satin  verde,  lucios,  alternând  cu 
dungi  de  catifea  neagră,  pluşată,  şi  o  complicată  dantelă  neagră  myrisheză 
deasupra  corsajului.  Dantela  myrisheză  era  scumpă,  dar  o  regină  trebuia  să  se 
pună  în  orice  moment  în  valoare,  iar  nenorocitele  ei  de  spălătorese  făcuseră  multe 
dintre  rochiile  ei  vechi  să  intre  la  apă,  astfel  că  nu  o  mai  încăpeau.  Le-ar  fi  biciuit 
pentru  neglijenţa  lor,  dar  Taena  o  îndemnase  să  fie  îngăduitoare. 

—  Oamenii  din  popor  te  vor  iubi  mai  mult  dacă  vei  fi  bună,  spusese  ea,  aşa  că 
Cersei  porunci  ca  valoarea  rochiilor  să  fie  reţinută  din  lefurile  femeilor,  o  soluţie 
mult  mai  elegantă. 

Dorcas  îi  aşeză  o  oglindă  de  argint  în  mână.  Foarte  bine,  gândi  regina, 
zâmbindu-şi.  Era  plăcut  să  iasă  din  veşmintele  de  doliu.  Negrul  o  făcea  să  pară 
palidă.  Păcat  că  nu  cinez  cu  Lady  Merryweather,  cugetă  regina.  Fusese  o  zi  lungă, 
iar  umorul  Taenei  o  înveselea  întotdeauna.  Cersei  nu  avusese  o  prietenă  în 
compania  căreia  să  se  simtă  bine  de  la  Melara  Hetherspoon  încoace,  iar  Melara  se 
dovedise  a  fi  o  mică  intrigantă  lacomă  care  nu-şi  vedea  lungul  nasului.  N-ar 
trebui  să  gândesc  rău  despre  ea.  E  moartă  şi  înecată,  şi  m-a  învăţat  să  n-am 
încredere  în  nimeni  în  afară  de  Jaime. 

Când  li  se  alătură  în  salon,  oaspeţii  ei  deja  începuseră  vinul  tonic.  Lady  Falyse 
nu  numai  că  seamănă  cu  un  peşte,  ci  şi  bea  ca  un  peşte,  reflectă  Cersei,  când 
observă  carafa  pe  jumătate  goală. 

—  Scumpa  mea  Falyse,  exclamă  ea,  sărutând-o  pe  obraz,  şi  bravul  Ser 
Balman.  Am  fost  atât  de  tulburată  când  am  auzit  despre  nepreţuita  ta  mamă.  Ce 
face  Lady  Tanda  a  noastră? 

Lady  Falyse  arăta  de  parcă  îi  venea  să  plângă. 

—  înălţimea  Ta  e  bună  că  întreabă.  Maester  Frenke  spune  că  şoldul  mamei  a 
fost  zdrobit  în  cădere.  A  făcut  ce-a  putut.  Acum  ne  rugăm,  dar. . . 

Rugaţi- vă  cât  vreţi,  oricum  va  fi  moartă  până  la  sfârşitul  lunii.  Femeile  de 
vârsta  Tandei  Stokeworth  nu  supravieţuiau  unui  şold  rupt. 

—  Am  să-mi  alătur  şi  eu  rugăciunile,  spuse  Cersei.  Lordul  Qyburn  mi-a  spus 
că  Tanda  a  fost  aruncată  de  pe  cal. 

—  Chinga  şeii  a  plesnit  în  timp  ce  călărea,  explică  Ser  Balman  Byrch.  Băiatul 

de  la  grajduri  ar  fi  trebuit  să  vadă  că  era  uzată.  A  fost  pedepsit. 

—  Aspru,  sper.  Regina  se  aşeză  şi  făcu  semn  că  oaspeţii  ei  ar  trebui  să  facă  la 
fel.  Mai  doreşti  o  cupă  de  vin  tonic,  Falyse?  Parcă-mi  amintesc  că  întotdeauna  ţi-a 
plăcut. 

—  Eşti  amabilă  că-ţi  aminteşti,  înălţimea  Ta. 

Cum  aş  fi  putut  să  uit?  gândi  Cersei.  Jaime  zicea  că  e  de  mirare  că  nu-ţi  iese 
vin  din  băşica  udului. 

—  Cum  aţi  călătorit? 

—  Incomod,  se  plânse  Falyse.  A  plouat  aproape  tot  timpul.  Ne-am  gândit  să 
înnoptăm  la  Rosby,  dar  acel  tânăr  pupil  al  Lordului  Gyles  a  refuzat  să  ne 
primească.  Pufni.  Ia  aminte  la  ce  spun,  când  Gyles  va  muri,  nemernicul  ăla  de 
neam  prost  o  va  şterge  cu  aurul  lui.  S-ar  putea  chiar  să  încerce  să  revendice 
pământurile  şi  titlul  de  lord,  deşi,  de  drept,  Rosby  ar  trebui  să  ne  revină  nouă  după 
ce  Gyles  nu  va  mai  fi.  Nobila  mea  mamă  a  fost  mătuşa  celei  de-a  doua  soţii  a  lui 
şi  verişoară  de  gradul  trei  cu  Gyles  însuşi. 

Blazonul  tău  e  un  miel,  doamna  mea,  sau  vreo  maimuţă  avară?  întrebă  Cersei 
în  gând. 

—  Lordul  Gyles  dă  semne  că  moare  de  când  îl  ştiu,  dar  e  încă  printre  noi  şi, 
sper  din  suflet,  va  mai  fi  încă  mulţi  ani.  Zâmbi  cu  amabilitate.  Fără  îndoială  că  ne 
va  vârî  pe  mulţi  dintre  noi  în  mormânt. 

—  Se  prea  poate,  fu  de  acord  Ser  Balman.  Pupilul  lui  Rosby  n-a  fost  singurul 
care  ne-a  ofensat,  înălţimea  Ta.  Pe  drum  am  întâlnit  şi  bandiţi.  Făpturi  mârşave, 
jegoase,  cu  scuturi  de  piele  şi  topoare.  Unii  aveau  stele  cusute  pe  pieptare,  stele 
sacre,  în  şapte  colţuri,  dar,  cu  toate  acestea,  aveau  priviri  haine. 

—  Erau  plini  de  purici,  sunt  convinsă,  adăugă  Falyse. 

—  îşi  zic  vrăbii,  preciza  Cersei.  O  pacoste  peste  ţinut.  Noul  nostru  înalt 
Septon  va  trebui  să  se  ocupe  de  ei,  după  ce  va  fi  încoronat.  Dacă  nu,  am  să  mă 
ocup  eu  personal. 

—  Preacucernicia  Sa  a  fost  deja  ales?  întrebă  Falyse. 

—  Nu,  trebui  să  mărturisească  regina.  Septonul  Ollidor  era  cât  pe  ce  să  fie 
ales,  până  când  nişte  vrăbii  din  astea  l-au  urmărit  într-un  bordel  şi  l-au  târât  gol 
afară,  în  stradă.  Luceon  pare  acum  cea  mai  probabilă  alegere,  deşi  prietenii  noştri 
de  pe  dealul  celălalt  spun  că  îi  mai  lipsesc  câteva  voturi  din  numărul  necesar. 

—  Fie  ca  Baba  să  călăuzească  deliberările  cu  lampa  de  aur  a  înţelepciunii  sale, 
spuse  Lady  Falyse,  cât  se  poate  de  pioasă. 

Ser  Balman  se  foi  în  scaun. 

—  înălţimea  Ta,  o  chestiune  stânjenitoare,  dar. . .  ca  între  noi  să  nu  existe 
resentimente,  trebuie  să  ştii  că  nici  buna  mea  soţie,  nici  mama  ei  n-au  avut  de-a 
face  cu  numele  acestui  copil  bastard.  Lollys  e  o  fiinţă  naivă,  iar  soţul  ei  are 
predilecţie  spre  umorul  negru.  I-am  spus  să  aleagă  pentru  băiat  un  nume  mai 
potrivit.  A  râs. 

Regina  îşi  sorbi  vinul,  cercetându-1.  Ser  Balman  fusese  cândva  un  campion  de 
seamă  şi  unul  dintre  cei  mai  chipeşi  cavaleri  din  Cele  Şapte  Regate.  Se  putea 
mândri  şi  acum  cu  o  mustaţă  arătoasă,  dar  altminteri  nu  îmbătrânise  frumos. 
Păru-i  blond,  cârlionţat,  se  retrăsese  dinspre  frunte,  în  timp  ce  burta  îi  avansase 
inexorabil  în  jiletcă.  Ca  unealtă,  lasă  mult  de  dorit,  cugetă  ea.  Totuşi  va  fi  de 
folos. 

—  Tyrion  a  fost  numele  unui  rege,  înainte  de  venirea  dragonilor.  Pezevenghiul 
1-a  întinat,  dar  poate  că  acest  copil  îi  va  reda  onoarea.  Dacă  bastardul  trăieşte 
atâta.  Ştiu  că  nu  sunteţi  de  vină.  Lady  Tanda  e  sora  pe  care  n-am  avut-o  niciodată, 
iar  tu. . .  Glasul  i  se  frânse.  Iertaţi-mă,  trăiesc  cu  spaima. 

Falyse  deschise  şi  închise  gura,  ceea  ce  o  făcu  să  arate  ca  un  peşte  ridicol. 

—  Cu. . .  spaima,  înălţimea  Ta? 

—  N-am  dormit  o  noapte  întreagă  de  când  a  murit  Joffrey.  Cersei  umplu 
pocalele  cu  vin  tonic.  Prieteni...  voi  sunteţi  prietenii  mei,  nădăjduiesc.  Şi  ai 
Regelui  Tommen. 

—  Flăcăul  acela  drăgălaş,  afirmă  solemn  Ser  Balman.  înălţimea  Ta,  însăşi 
deviza  Casei  Stokeworth  este  Mândria  de  a  fi.  credincios. 

—  Mi-aş  dori  să  fie  mai  mulţi  ca  tine,  bunule  ser.  Vă  spun  sincer,  am  grave 
îndoieli  în  privinţa  lui  Ser  Bronn  de  la  Apa  Neagră. 

Soţul  şi  soţia  schimbară  o  privire. 

—  Omul  e  insolent,  înălţimea  Ta,  spuse  Falyse.  Bădăran  şi  spurcat  la  gură. 

—  Nu  e  un  adevărat  cavaler,  adăugă  Ser  Balman. 

—  Nu.  Cersei  zâmbi,  numai  pentru  el.  Iar  tu  eşti  un  om  care  ştie  să  recunoască 
un  adevărat  cavaler,  îmi  amintesc  când  te-am  văzut  în  turnir. . .  care  turnir  a  fost 
acela  când  ai  luptat  atât  de  strălucit,  ser? 

Ser  Balman  zâmbi  cu  modestie. 

—  întâmplarea  aceea  de  la  Duskendale,  de-acum  şase  ani?  Nu,  n-ai  fost  acolo, 
altfel  ai  fi  fost  cu  siguranţă  încoronată  regina  dragostei  şi  a  frumuseţii.  Să  fie 
turnirul  de  la  Lannisport,  după  Rebeliunea  lui  Greyjoy?  Atunci  am  doborât  de  pe 
cal  o  grămadă  de  cavaleri  destoinici. . . 

—  Despre  acela  e  vorba.  Chipul  Lui  Cersei  se  întunecă.  Pezevenghiul  a 
dispărut  în  noaptea  în  care  tatăl  meu  a  murit,  lăsând  în  urma  lui  doi  temniceri 
cinstiţi,  în  bălţi  de  sânge.  Unii  susţin  că  ar  fi  fugit  dincolo  de  marea  îngustă,  dar 
eu  mă  îndoiesc.  Piticul  e  viclean.  Poate  că  stă  la  pândă  pe-aproape,  plănuind  alte 
crime.  Poate  că  vreun  prieten  îl  ascunde. 

—  Bronn?  Ser  Balman  îşi  mângâie  mustaţa  stufoasă. 

—  A  fost  mereu  omul  Pezevenghiului.  Numai  Străinul  ştie  câţi  oameni  a  trimis 
în  iad  la  porunca  lui  Tyrion. 

—  înălţimea  Ta,  cred  c-aş  fi  observat  un  pitic  pitindu-se  prin  ţinuturile  noastre, 
zise  Ser  Balman. 

—  Fratele  meu  e  mic.  E  făcut  să  se  pitească.  Cersei  îşi  lăsă  mâna  să  tremure. 

Numele  unui  copil  e  un  lucru  neînsemnat...  dar  insolenţa  nepedepsită  naşte 
rebeliune.  Iar  acest  Bronn  adună  mercenari  în  jurul  lui,  după  câte  mi-a  spus 
Qyburn. 

—  A  luat  patru  cavaleri  în  casa  lui,  explică  Falyse. 
Ser  Balman  pufni. 

—  Buna  mea  soţie  îi  flatează  numindu-i  cavaleri.  Sunt  mercenari  parveniţi, 
fără  urmă  de  cavalerism  la  vreunul  dintre  ei. 

—  După  cum  mă  temeam.  Bronn  adună  săbii  pentru  pitic.  Cei  Şapte  să-mi 
apere  fiul!  Pezevenghiul  îl  va  ucide,  aşa  cum  1-a  ucis  pe  fratele  lui.  Cersei  suspină. 
Prieteni,  îmi  pun  onoarea  în  mâinile  voastre...  dar  ce  înseamnă  onoarea  unei 
regine  faţă  de  spaimele  unei  mame? 

—  Continuă,  înălţimea  Ta,  o  asigură  Ser  Balman.  Vorbele  tale  nu  vor  părăsi 
această  încăpere. 

Cersei  se  întinse  peste  masă  şi-i  strânse  mâna. 

—  Eu...  eu  aş  dormi  noaptea  mai  liniştită  dacă  aş  auzi  că  Ser  Bronn  a 
suferit. . .  un  accident. . .  la  vânătoare,  poate. 

Ser  Balman  cumpăni  o  clipă. 

—  Un  accident  mortal? 

Nu,  vreau  să-i  rupi  degetul  mic!  Cersei  îşi  muşcă  buza.  Sunt  înconjurată  de 
duşmani,  iar  prietenii  mei  sunt  nişte  nătărăi. 

—  Te  implor,  ser,  şopti  ea,  nu  mă  obliga  s-o  spun. . . 

—  înţeleg.  Ser  Balman  ridică  un  deget. 
Un  nap  ar  fi  priceput  mai  repede. 

—  Eşti  un  adevărat  cavaler,  ser.  Răspunsul  la  rugăciunile  unei  mame  speriate. 
Cersei  îl  sărută.  Fă-o  repede,  dacă  eşti  bun.  Acum  Bronn  are  doar  câţiva  oameni 
în  preajma  lui,  dar,  dacă  nu  acţionăm,  va  aduna,  cu  siguranţă,  mai  mulţi.  O  sărută 
pe  Falyse.  Nu  voi  uita  asta  niciodată,  prieteni.  Adevăraţii  mei  prieteni  din  Casa 
Stokeworth.  Mândri  să  fim  credincioşi.  Aveţi  cuvântul  meu,  îi  vom  găsi  lui  Lollys 
un  soţ  mai  bun  când  totul  se  isprăveşte.  Un  Kettleblack,  poate.  Noi,  Lannisterii, 
ne  plătim  datoriile. 

Ce-a  urmat  a  fost  vin  tonic  şi  sfeclă  cu  unt,  pâine  fierbinte,  ştiucă  coaptă  cu 
ierburi  şi  coaste  de  mistreţ.  Lui  Cersei  începuse  să-i  placă  foarte  mult  mistreţul,  de 
la  moartea  lui  Robert.  Nici  măcar  n-o  deranja  compania,  deşi  Falyse  se  fandosi 
întruna  şi  Balman  se  umflă  în  pene  de  la  supă  până  la  desert.  Era  trecut  de  miezul 
nopţii  când  reuşi  să  scape  de  ei.  Ser  Balman  se  întrecu  pe  sine,  propunând  încă  o 
carafă,  iar  regina  se  gândi  că  nu  era  prudent  să-1  refuze.  Aş  fii  putut  tocmi  un  Om 
Fără  Chip  să-l  omoare  pe  Bronn  pentru  jumătate  din  cât  am  cheltuit  pe  vinul 
tonic,  cugetă  ea  când,  în  cele  din  urmă,  îi  văzu  plecaţi. 

La  ora  aceea,  fiul  ei  dormea  dus,  dar  Cersei  trecu  pe  la  el  înainte  de  a  merge  la 
culcare.  Fu  surprinsă  să  găsească  trei  pisoi  negri  cuibăriţi  lângă  el. 

—  De  unde  au  apărut  ăştia?  îl  întrebă  ea  pe  Ser  Meryn  Trant,  în  faţa  dormito- 

rului  regal. 

—  Mica  regină  i  i-a  dat.  A  vrut  să-i  dea  numai  unul,  dar  el  nu  s-a  putut  hotărî 
care-i  place  mai  mult. 

Mai  bine  decât  să-i  scoată  cu  pumnalul  din  pântecele  mamei,  bănuiesc. 
încercările  stângace  de  seducţie  ale  lui  Margaery  erau  atât  de  evidente,  încât  erau 
caraghioase.  Tommen  e  prea  mic  pentru  sărutări,  aşa  că  îi  dă  pisoi.  Dar  Cersei  ar 
fi  preferat  să  nu  fie  negri.  Pisicile  negre  aduceau  ghinion,  după  cum  descoperise 
fetiţa  lui  Rhaegar  chiar  în  acest  castel.  Ar  fi  fost  fiica  mea,  dacă  Regele  Nebun  nu 
i-ar  fii  fiăcut  tatei  fiar sa  aceea  crudă.  Trebuie  că  nebunia  fusese  cea  care  îl  făcuse 
pe  Aerys  s-o  refuze  pe  fiica  Lordului  Tywin,  şi  în  schimb  să-i  ia  fiul,  însurându-şi 
în  acelaşi  timp  propriul  fiu  cu  o  plăpândă  prinţesă  dornisheană  cu  ochii  negri  şi 
pieptul  plat. 

Amintirea  acelui  refuz  o  chinuia  şi  acum,  după  atâţia  ani.  în  multe  nopţi  îl 
privise  pe  Prinţul  Rhaegar  plimbându-şi  degetele  lungi  şi  elegante  peste  strunele 
de  argint  ale  harpei  sale.  Mai  existase  vreodată  un  bărbat  atât  de  frumos?  Dar  era 
mai  mult  decât  un  bărbat.  Sângele  lui  era  sângele  Valyriei,  sângele  dragonilor  şi 
al  zeilor.  Când  era  doar  o  fetiţă,  tatăl  ei  îi  promisese  că  se  va  mărita  cu  Rhaegar. 
Nu  putea  să  fi  avut  mai  mult  de  şase,  şapte  ani  pe-atunci. 

—  Să  nu  vorbeşti  despre  asta,  copilă,  îi  spusese  tatăl  ei,  afişându-şi  zâmbetul 
secret  pe  care  doar  Cersei  îl  văzuse  vreodată.  Până  când  înălţimea  Sa  nu  e  de 
acord  cu  logodna.  Trebuie  să  rămână  deocamdată  secretul  nostru.  Şi  aşa  rămăsese, 
deşi,  odată,  Cersei  făcuse  un  desen  cu  ea  zburând  pe  un  dragon,  în  spatele  lui 
Rhaegar,  cu  braţele  strânse  în  jurul  pieptului  său.  Când  îl  descoperise  Jaime,  ea  îi 
spusese  că  erau  Regina  Alysanne  şi  Regele  Jaehaerys. 

Avea  zece  ani  când,  în  sfârşit,  îşi  văzuse  prinţul  în  carne  şi  oase,  la  turnirul 
organizat  de  tatăl  ei  în  cinstea  venirii  Regelui  Aerys  în  vest.  Sub  zidurile 
Lannisportului  fuseseră  înălţate  tribune,  iar  ovaţiile  spectatorilor  răsunaseră  la 
Casterly  Rock  ca  o  avalanşă  de  tunete.  L-au  aclamat  pe  tata  de  două  ori  mai  tare 
decât  pe  rege,  îşi  amintea  regina,  însă  doar  pe  jumătate  cât  pe  Prinţul  Rhaegar. 

în  vârstă  de  şaptesprezece  ani,  proaspăt  cavaler,  Rhaegar  Targaryen  purtase  o 
platoşă  neagră  peste  o  cămaşă  aurie  de  zale  când  intrase  la  galop  în  arenă.  Fâşii 
lungi  de  mătase  roşie  şi  aurie  fluturau,  ca  nişte  flăcări,  în  urma  coifului  său.  Doi 
dintre  unchii  lui  Cersei  căzuseră  în  faţa  lăncii  sale,  alături  de  o  duzină  dintre  cei 
mai  buni  campioni  ai  tatălui  ei,  floarea  Apusului.  Seara,  prinţul  cântase  la  harpa 
lui  de  argint,  făcând-o  să  lăcrimeze.  Când  îi  fusese  prezentată,  Cersei  aproape  că 
se  înecase  în  adâncimile  ochilor  săi  trişti,  violeţi.  A  fost  rănit,  îşi  amintea  că  se 
gândise,  dar  am  să-  i  vindec  inima  când  vom  fi  căsătoriţi.  Pe  lângă  Rhaegar,  până 
şi  frumosul  ei  Jaime  păruse  doar  un  ţânc.  Prinţul  va  fi  soţul  meu,  gândise  ea,  beată 
de  emoţie,  iar  când  bătrânul  rege  va  muri,  voi  fi  regină.  Mătuşa  ei  îi  dezvăluise 
acest  adevăr  înainte  de  turnir. 

—  Trebuie  să  fii  deosebit  de  frumoasă,  îi  spusese  Lady  Genna,  aranjându-i 

rochia,  căci,  la  sfârşitul  ospăţului,  se  va  anunţa  logodna  ta  cu  Prinţul  Rhaegar. 

Cersei  fusese  atât  de  fericită  în  ziua  aceea!  Altfel  n-ar  fi  îndrăznit  niciodată  să 
viziteze  cortul  lui  Maggy  Broasca.  O  făcuse  doar  ca  să  le  arate  lui  Jeyne  şi 
Melarei  că  leoaica  nu  se  teme  de  nimic.  Urma  să  fiu  regină.  De  ce  s-  ar  fii  temut  o 
regină  de  o  bătrână  hidoasă?  Amintindu-şi  acea  previziune,  o  treceau  fiori  şi 
acum,  după  o  viaţă.  Jeyne  a  fugit  din  cort  ţipând  înspăimântată,  îşi  aminti  regina, 
dar  Melara  a  rămas,  şi  ia  fel  am  făcut  şi  eu.  Am  lăsat- o  să  ne  guste  sângele  şi  am 
râs  de  profeţiile  ei  prosteşti.  Niciuna  dintre  ele  nu  avea  pic  de  sens.  Avea  să  fie 
soţia  Prinţului  Rhaegar,  orice-ar  fi  spus  femeia.  Tatăl  ei  îi  promisese  asta,  iar 
cuvântul  lui  Tywin  Lannister  era  de  aur. 

Râsul  îi  pierise  la  sfârşitul  turnirului.  în  încheiere,  nu  se  ţinuse  niciun  ospăţ, 
niciun  toast  în  cinstea  logodnei  sale  cu  Prinţul  Rhaegar.  Doar  tăceri  reci  şi  priviri 
de  gheaţă  între  rege  şi  tatăl  ei.  Mai  târziu,  când  Aerys,  fiul  său  şi  toţi  bravii 
cavaleri  plecaseră  spre  Debarcaderul  Regelui,  fata  se  dusese  la  mătuşa  ei,  cu  ochii 
în  lacrimi,  neînţelegând. 

—  Tatăl  tău  a  propus  uniunea,  îi  spusese  Lady  Genna,  dar  Aerys  a  refuzat  să 
audă  de  aşa  ceva.  „Eşti  cel  mai  capabil  slujitor  al  meu,  Tywin",  a  spus  regele,  „dar 
nimeni  nu-şi  însoară  moştenitorul  cu  fiica  unui  servitor."  Usucă  lacrimile  alea, 
micuţo.  Ai  văzut  vreodată  un  leu  plângând?  Tatăl  tău  va  găsi  alt  bărbat  pentru 
tine,  unul  mai  bun  decât  Rhaegar. 

Dar  mătuşa  ei  o  minţise  şi  tatăl  ei  îi  înşelase  aşteptările,  întocmai  cum  i  le 
înşela  Jaime  acum.  Tata  n-a  găsit  un  bărbat  mai  bun.  în  schimb,  mi  l-a  dat  pe 
Robert,  iar  blestemul  lui  Maggy  a  înflorit  ca  o  plantă  otrăvitoare.  Dacă  s-ar  fi 
măritat  cu  Rhaegar,  aşa  cum  voiseră  zeii,  el  nici  nu  s-ar  fi  uitat  la  lupoaică. 
Rhaegar  ar  fi  astăzi  regele  nostru,  iar  eu  i-aş  fi  regină,  mama  fiilor  lui. 

Nu-1  putuse  ierta  niciodată  pe  Robert  pentru  că  îl  omorâse. 

Dar,  la  drept  vorbind,  leii  nu  ştiau  să  ierte.  După  cum  avea  să  afle  în  curând 
Ser  Bronn  de  la  Apa  Neagră. 

BRIENNE 

Hyle  Hunt  era  cel  care  insistase  să  ia  capetele. 

—  Tarly  le  va  dori  pentru  ziduri,  spusese  el. 

—  Nu  avem  smoală,  subliniase  Brienne.  Carnea  va  putrezi.  Lasă-le.  Nu  voia  să 
călătorească  prin  întunecimea  verde  a  pădurilor  de  pin  cu  capetele  celor  pe  care-i 
omorâse. 

El  nu  voise  să  asculte.  Tăiase  gâturile  celor  morţi  cu  mâna  lui,  legase  cele  trei 
capete  laolaltă  de  păr  şi  le  atârnase  de  şaua  lui. 

Brienne  nu  avea  de  ales  decât  să-şi  spună  că  nu  erau  acolo,  dar  uneori,  mai  cu 
seamă  noaptea,  le  simţea  ochii  morţi  în  ceafă,  iar  o  dată  visase  că  le  aude 


332 


şuşotind. 

Era  frig  şi  umezeală  la  Capul  Ghearei  Despicate,  în  timp  ce  făceau  cale 
întoarsă.  Uneori  ploua,  alteori  stătea  să  plouă.  Nu  le  era  cald  niciodată.  Chiar  şi 
când  poposeau,  era  greu  să  găsească  lemne  uscate  pentru  foc. 

Când  ajunseră  la  porţile  Iazului  Fecioarelor,  erau  însoţiţi  de  o  armată  de  muşte, 
o  cioară  mâncase  ochii  lui  Shagwell,  iar  Pyg  şi  Timeon  mişunau  de  viermi. 
Brienne  şi  Podrick  se  obişnuiseră  de  mult  să  meargă  la  o  sută  de  metri  în  faţă,  ca 
să  ţină  la  distanţă  mirosul  de  putreziciune.  Ser  Hyle  susţinea  că-şi  pierduse  deja 
orice  simţ  al  mirosului. 

—  Ingroapă-i,  îi  cerea  Brienne  de  fiecare  dată  când  se  opreau  ca  să  înnopteze, 
dar  Hunt  era  mai  mult  decât  încăpăţânat.  Probabil  îi  va  spune  Lordului  Randyll 
că  i-a  omorât  el  pe  toţi  trei. 

Dar,  spre  cinstea  lui,  cavalerul  nu  făcu  nimic  de  felul  acesta. 

—  Scutierul  bâlbâit  a  aruncat  o  piatră,  spuse  el,  când  el  şi  Brienne  fură  aduşi  în 
faţa  lui  Tarly,  în  curtea  castelului  Mooton.  Capetele  îi  fuseseră  prezentate  unui 
căpitan  al  gărzilor,  căruia  i  se  spusese  să  se  ocupe  de  spălarea,  smolirea  şi  urcarea 
lor  deasupra  porţii.  Săbiera  a  făcut  restul,  preciza  Hunt. 

—  Toţi  trei?  Lordul  Randyll  era  neîncrezător. 

—  După  cum  luptă,  ar  fi  putut  să  omoare  încă  trei. 

—  Şi  ai  găsit-o  pe  fata  Stark?  o  întrebă  apoi  Tarly  pe  Brienne. 

—  Nu,  lordul  meu. 

—  în  schimb,  ai  omorât  câţiva  şobolani.  Ţi-a  plăcut? 

—  Nu,  lordul  meu. 

—  Păcat.  In  orice  caz,  ţi-ai  luat  porţia  de  sânge.  Ai  dovedit  ce-ai  vrut  să 
dovedeşti.  E  timpul  să  scoţi  zalele  şi  să  îmbraci  din  nou  veşminte  potrivite.  Sunt 
corăbii  în  port.  Una  se  va  opri  la  Tarth.  Te  voi  îmbarca  pe  ea. 

—  Mulţumesc,  lordul  meu,  dar  nu. . . 

Faţa  Lordului  Tarly  sugera  că  nu  i-ar  fi  plăcut  nimic  mai  mult  decât  să-i  înfigă 
ei  capul  în  ţeapă  şi  să-1  ridice  deasupra  porţilor  Iazului  Fecioarelor,  alături  de 
Timeon,  Pyg  şi  Shagwell. 

—  Ai  de  gând  să  continui  cu  nebunia  asta? 

—  Am  de  gând  s-o  găsesc  pe  Şansa. 

—  Dacă  nu  te  superi,  interveni  Ser  Hyle,  am  văzut-o  luptând  cu  Măştile.  E  mai 
puternică  decât  mulţi  bărbaţi,  şi  iute. . . 

—  Sabia  e  iute,  izbucni  Tarly.  Aşa  e  oţelul  valyrian.  Mai  puternică  decât  mulţi 
bărbaţi?  Da.  E  o  ciudăţenie  a  naturii,  departe  de  mine  să  neg  una  ca  asta. 

Cei  ca  el  nu  mă  vor  iubi  niciodată,  gândi  Brienne,  orice- aş  face. 

—  Lordul  meu,  s-ar  putea  ca  Sandor  Clegane  să  ştie  câte  ceva  despre  fată. 
Dacă  l-aş  putea  găsi. . . 

—  Clegane  s-a  făcut  haiduc.  Acum  umblă  cu  Beric  Dondarrion,  s-ar  părea.  Sau 
nu.  Circulă  poveşti  diferite.  Arată-mi  unde  se  ascund  şi  am  să  le  spintec  burţile 

bucuros,  am  să  le  scot  maţele  şi  am  să  le  dau  foc.  Am  spânzurat  zeci  de  haiduci, 
dar  căpeteniile  lor  încă  ne  scapă.  Clegane,  Dondarrion,  preotul  roşu,  iar  acum 
femeia  asta,  Inimă  de  Piatră. . .  cum  propui  tu  să-i  găseşti,  când  eu  nu  reuşesc? 

—  Lordul  meu,  eu. . .  Nu  putea  să-i  dea  un  răspuns  bun.  Nu  pot  decât  să  încerc. 

—  încearcă,  atunci.  Ai  scrisoarea,  nu-ţi  trebuie  permisiunea  mea,  dar  am  să 
ţi-o  dau  oricum.  Dacă  eşti  norocoasă,  nu  te  vei  alege  de  pe  urma  ostenelii  tale 
decât  cu  bătături  de  şa.  Dacă  nu,  poate  că  Clegane  te  va  lăsa  să  trăieşti  după  ce  el 
şi  şleahta  lui  te  violează.  Te  poţi  târî  înapoi  la  Tarth  cu  bastardul  vreunui  câine  în 
burtă. 

Brienne  îl  ignoră. 

—  Dacă  nu  ţi-e  cu  supărare,  lordul  meu,  câţi  oameni  sunt  cu  Câinele? 

—  Şase  sau  şaizeci  sau  şase  sute.  S-ar  părea  că  depinde  pe  cine  întrebăm.  Era 
limpede  că  Randyll  Tarly  se  săturase  de  discuţie.  Dădu  să  se  întoarcă. 

—  Dacă  scutierul  meu  şi  cu  mine  ţi-am  cere  găzduire  până  când. . . 

—  Cere  ce  vrei.  N-am  să  vă  tolerez  sub  acoperişul  meu. 
Ser  Hyle  Hunt  făcu  un  pas  înainte. 

—  Dacă  nu  ţi-e  cu  supărare,  lordul  meu,  înţelesesem  că  încă  este  acoperişul 
Lordului  Mooton. 

Tarly  îi  aruncă  o  privire  înveninată. 

—  Mooton  are  curajul  unui  vierme.  Nu-mi  vorbi  mie  de  Mooton.  Cât  despre 
tine,  domniţa  mea,  se  spune  că  tatăl  tău  e  un  om  bun.  Dacă  e  aşa,  îl  compătimesc. 
Unii  oameni  sunt  binecuvântaţi  cu  fii,  alţii  cu  fiice.  Nimeni  nu  merită  să  fie 
blestemat  cu  fiinţe  ca  tine.  Trăieşte  sau  mori,  Lady  Brienne,  dar  nu  te  întoarce  la 
Iazul  Fecioarelor  cât  timp  sunt  eu  stăpân  aici. 

Vorbele  sunt  vânt,  îşi  spuse  Brienne.  Nu  te  pot  răni.  Lasă- le  să  treacă  pe 
lângă  tine. 

—  Cum  porunceşti,  lordul  meu,  încercă  ea  să-i  răspundă,  însă  Tarly  plecase 
înainte  să  apuce  ea  să  vorbească.  Părăsi  curtea  ca  o  somnambulă,  fără  să  ştie 
încotro  se  îndrepta. 

Ser  Hyle  o  ajunse  din  urmă. 

—  Există  hanuri. 

Brienne  scutură  din  cap.  Nu  voia  să  stea  de  vorbă  cu  Hyle  Hunt. 

—  îţi  aduci  aminte  de  Gâscă  împuţită? 
Mantia  ei  îi  păstra  şi  acum  mirosul. 

—  De  ce? 

—  Vino  acolo  mâine  la  prânz.  Vărul  meu  Alyn  a  fost  unul  dintre  cei  trimişi 
să-1  caute  pe  Câine.  Voi  vorbi  cu  el. 

—  De  ce-ai  face  asta? 

—  De  ce  nu?  Dacă  reuşeşti  acolo  unde  Alyn  a  dat  greş,  voi  putea  să-1  tachinez 
pe  seama  asta  ani  de  zile. 

Mai  erau  hanuri  la  Iazul  Fecioarelor,  Ser  Hyle  nu  se  înşelase.  Dar  unele 

arseseră  în  timpul  unui  atac  sau  al  altuia  şi  trebuiau  reconstruite,  iar  cele  care 
rămăseseră  în  picioare  erau  pline  până  la  refuz  de  oameni  din  oastea  Lordului 
Tarly.  Brienne  şi  Podrick  le  vizitară  pe  toate  în  după-amiaza  aceea,  dar  nu  erau 
paturi  libere  nicăieri. 

—  Ser?  Domniţă?  făcu  Podrick  când  soarele  era  la  apus.  Există  corăbii. 
Corăbiile  au  paturi.  Hamacuri.  Sau  priciuri. 

Oamenii  Lordului  Randyll  mişunau  încă  prin  docuri,  ca  muştele  pe  capetele 
celor  trei  Măşti  însângerate,  dar  căpitanul  lor  o  recunoscu  pe  Brienne  şi  o  lăsă  să 
treacă.  Pescarii  localnici  îşi  legau  bărcile  la  mal  pentru  noapte  şi  strigau  captura 
zilei,  dar  pe  ea  o  interesau  vasele  mai  mari  care  făceau  curse  în  apele  stâncoase 
ale  mării  înguste.  Câteva  erau  în  port,  dar  una,  o  galeasă  numită  Fiica  Titanului, 
îşi  dezlega  parâmele  ca  să  plece  cu  fluxul  de  seară.  Ea  şi  Podrick  Payne  făcură 
turul  corăbiilor  care  rămăseseră.  Căpitanul  Fetei  din  Gulltown  o  luă  pe  Brienne 
drept  târfă  şi  le  spuse  că  nava  lui  nu  era  bordel,  iar  un  harponier  de  pe  o  balenieră 
ibbaneză  se  oferi  să-i  cumpere  băiatul,  dar  avură  mai  mult  noroc  în  altă  parte. 
Brienne  îi  cumpără  lui  Podrick  o  portocală  de  pe  Goana  Mării,  un  pescador  care 
tocmai  venise  dinspre  Oraşul  Vechi  pe  la  Tyrosh,  Pentos  şi  Duskendale. 

—  Urmează  Gulltown,  îi  spuse  căpitanul,  apoi  pe  după  Degete,  la  Sisterton  şi 
Portul  Alb,  dacă  ne  îngăduie  furtunile.  E  o  corabie  curată  Goana,  fără  atâţia 
şobolani  ca  majoritatea  şi  avem  la  bord  ouă  proaspete  şi  unt  abia  ales.  Domniţa 
caută  să  meargă  la  Nord? 

—  Nu.  Nu  încă.  Era  ispitită,  dar. . . 

în  timp  ce-şi  croiau  drum  către  următoarea  dană,  Podrick  se  foi  şi  spuse: 

—  Ser?  Domniţă?  Da'  dacă  domniţa  mea  a  mers,  într-adevăr,  acasă?  Cealaltă 
domniţă  a  mea,  vreau  să  spun,  ser.  Lady  Şansa. 

—  I-au  ars  casa. 

—  Totuşi,  acolo  îi  sunt  zeii.  Iar  zeii  nu  pot  muri. 
Zeii  nu  pot  muri,  dar  fetele  pot. 

—  Timeon  a  fost  un  om  crud  şi  un  criminal,  dar  nu  cred  că  a  minţit  în  privinţa 
Câinelui.  Nu  putem  merge  la  Nord  până  când  nu  ştim  cu  certitudine.  Vor  mai  fi  şi 
alte  corăbii. 

în  capătul  estic  al  portului  găsiră,  în  cele  din  urmă,  adăpost  pentru  noapte,  la 
bordul  unei  galere  de  negoţ  distruse  de  furtună,  numite  Doamna  din  Myr.  Se 
canarisea  rău,  căci  îşi  pierduse  cârma  şi  jumătate  din  echipaj  într-o  furtună,  dar 
căpitanul  ei  nu  avea  banii  necesari  s-o  repare,  aşa  că  fu  bucuros  să  ia  câţiva 
gologani  de  la  Brienne,  ca  să  le  îngăduie  ei  şi  lui  Pod  să  împartă  o  cabină  goală. 

Avură  parte  de  o  noapte  agitată.  Brienne  se  trezi  de  trei  ori.  Prima  dată  fu  când 
începu  ploaia,  iar  apoi  la  un  scârţâit  care  o  făcu  să  se  gândească  la  Dick  Dibaciul 
furişându-se  s-o  omoare.  Se  trezi  cu  un  cuţit  în  mână,  dar  nu  era  nimic.  în 
întunericul  cabinei  înghesuite,  îi  luă  o  clipă  să-şi  aducă  aminte  că  Dick  Dibaciul 
era  mort.  Când,  în  cele  din  urmă,  alunecă  din  nou  în  somn,  visă  oamenii  pe  care  îi 

omorâse.  Dansau  în  jurul  ei,  batjocorind-o,  ciupind-o  în  timp  ce  ea  dădea  să-i 
lovească  cu  sabia.  îi  sfârtecă  pe  toţi,  făcându-i  fâşii  însângerate,  dar  continuau  să 
roiască  în  jurul  ei...  Shagwell,  Timeon  şi  Pyg,  da,  dar  şi  Randyll  Tarly  şi  Vargo 
Hoat  şi  Ronnet  Connington  cel  Roşu.  Ronnet  avea  un  trandafir  între  degete.  Când 
i-1  întinse,  ea  îi  tăie  mâna. 

Se  trezi  lac  de  sudoare  şi  îşi  petrecu  tot  restul  nopţii  cuibărită  sub  mantie, 
ascultând  ropotul  ploii  pe  punte,  deasupra  capului  ei.  Era  o  noapte  dezlănţuită. 
Din  când  în  când,  auzea  sunetul  unui  tunet  îndepărtat  şi  se  gândea  la  corabia 
braavosi  care  plecase  cu  fluxul  de  seară. 

A  doua  zi  dimineaţă,  găsi  din  nou  Gâscă  împuţită,  o  trezi  pe  hangiţa  şleampătă 
şi  îi  plăti  pentru  nişte  cârnaţi  graşi,  pâine  prăjită,  o  jumătate  de  cupă  de  vin,  o 
carafă  de  apă  fiartă  şi  două  cupe  curate.  Femeia  o  privi  chiorâş  pe  Brienne  în  timp 
ce  punea  apa  la  fiert. 

—  Tu  eşti  aia  vânjoasă  care  a  plecat  cu  Dick  Dibaciul,  îmi  amintesc.  Te-a 
înşelat? 

—  Nu. 

—  Te-a  siluit? 

—  Nu. 

—  Ţi-a  furat  calul? 

—  Nu.  A  fost  omorât  de  tâlhari. 

—  Tâlhari?  Femeia  părea  mai  mult  curioasă  decât  tulburată.  întotdeauna 
mi-am  închipuit  că  Dick  va  fi  spânzurat  sau  trimis  la  Zidul  ăla. 

Mâncară  pâinea  friptă  şi  jumătate  din  cârnaţi.  Podrick  Payne  îi  stropi  cu  apă 
dreasă  cu  vin,  în  timp  ce  Brienne  sorbi  o  cupă  de  vin  îndoit  cu  apă,  întrebându-se 
de  ce  venise  aici.  Hyle  Hunt  nu  era  un  cavaler  adevărat.  Chipul  său  cinstit  era 
doar  o  mască.  N-am  nevoie  de  ajutorul  lui.  N-am  nevoie  de  protecţie  şi  n-am 
nevoie  de  el,  îşi  spuse.  Probabil  că  nici  nu  va  veni.  Să-mi  dea  întâlnire  aici  a  fost 
doar  o  altă  farsă. 

Tocmai  se  ridica  să  plece  când  îşi  făcu  apariţia  Ser  Hyle. 

—  Domniţă.  Podrick.  Aruncă  o  privire  către  cupe,  către  farfurii  şi  către  carnaţii 
pe  jumătate  mâncaţi,  care  se  răceau  într-o  baltă  de  unsoare,  şi  spuse:  O,  zei,  sper 
că  n-aţi  mâncat  aici. 

—  Ce-am  mâncat  nu-i  treaba  ta,  i-o  întoarse  Brienne.  Ţi-ai  găsit  vărul?  Ce  ţi-a 
spus? 

—  Sandor  Clegane  a  fost  văzut  ultima  oară  în  Saltpans,  în  ziua  atacului.  După 
aceea,  a  plecat  spre  vest,  de-a  lungul  Tridentului. 

Brienne  se  încruntă. 

—  Tridentul  e  un  râu  lung. 

—  Da,  dar  nu  cred  să  se  fi  îndepărtat  prea  mult  de  gura  lui.  S-ar  părea  că 
Westerosul  şi-a  pierdut  farmecul  pentru  el.  La  Saltpans  căuta  o  corabie.  Ser  Hyle 
scoase  din  cizmă  un  sul  de  piele  de  oaie,  dădu  carnaţii  la  o  parte  şi  îl  desfăşură.  Se 

dovedi  a  fi  o  hartă. 

—  Câinele  a  măcelărit  trei  dintre  oamenii  fratelui  său  la  vechiul  han  de  la 
răscruce,  aici.  A  condus  atacul  la  Saltpans,  aici.  Lovi  cu  vârful  degetului  peste 
Saltpans.  S-ar  putea  să  fie  prins  în  capcană.  Freyii  sunt  aici,  sus,  la  Gemeni,  Darry 
şi  Harrenhalul  se  află  la  sud,  pe  malul  celălalt  al  Tridentului,  la  vest  are  Casele 
Blackwood  şi  Bracken  luptându-se  şi  pe  Lordul  Randyll  aici,  la  Iazul  Fecioarelor. 
Drumul  prin  munţi  spre  Vale  e  înzăpezit.  Chiar  dacă  ar  putea  trece  de  clanurile 
munţilor,  unde  să  se  ducă  un  Câine? 

—  Dacă  e  cu  Dondarrion. . .? 

—  Nu  e.  Alyn  e  sigur  de  asta.  Oamenii  lui  Dondarrion  îl  caută  şi  ei.  Au  dat  de 
veste  că  au  de  gând  să-1  spânzure  pentru  ceea  ce  a  făcut  la  Saltpans.  Ei  n-au  avut 
niciun  rol  acolo.  Lordul  Randyll  răspândeşte  vorba  că  au  avut,  în  speranţa  de  a 
întoarce  oamenii  de  rând  împotriva  lui  Beric  şi  a  frăţiei  lui.  Nu-1  va  captura 
niciodată  pe  lordul  fulgerului  atât  timp  cât  oamenii  îl  protejează.  Şi  mai  e  şi 
cealaltă  ceată,  condusă  de  femeia  asta,  Inimă  de  Piatră...  iubita  Lordului  Beric, 
după  cum  spun  unii.  Cică  ar  fi  fost  spânzurată  de  Freyi,  dar  Dondarrion  ar  fi 
sărutat-o  şi  ar  fi  readus-o  la  viaţă,  iar  acum  nu  are  moarte,  la  fel  ca  el.  Brienne 
cercetă  harta. 

—  Dacă  Clegane  a  fost  văzut  ultima  oară  la  Saltpans,  acolo  trebuie  să-i  dăm  de 
urmă. 

—  Alyn  zicea  că  n-a  mai  rămas  nimeni  la  Saltpans,  în  afară  de  un  cavaler 
bătrân  care  se  ascunde  în  castel. 

—  Totuşi  ar  fi  un  început. 

—  Ar  fi  cineva,  spuse  Ser  Hyle.  Un  septon.  Mi-a  trecut  pragul  cu  o  zi  înainte 
de  sosirea  ta.  Meribald  e  numele  lui.  E  născut  şi  crescut  pe  râu  şi  a  slujit  aici  toată 
viaţa.  Pleacă  mâine  să-şi  facă  itinerarul  şi  trece  mereu  pe  la  Saltpans.  Ar  trebui  să 
mergem  cu  el. 

Brienne  ridică  o  privire  tăioasă. 

—  Să  mergem? 

—  Vin  cu  voi. 

—  Ba  nu. 

—  Bine,  mă  duc  cu  Septonul  Meribald  la  Saltpans.  Tu  şi  Podrick  puteţi  să 
mergeţi  unde  naiba  vreţi. 

—  Ţi-a  poruncit  Lordul  Randyll  să  mă  urmăreşti  din  nou? 

—  Mi-a  poruncit  să  mă  ţin  departe  de  tine.  Lordul  Randyll  crede  că  s-ar  putea 
să  ai  parte  de  un  viol  pe  cinste. 

—  Atunci  de  ce  vrei  să  vii  cu  mine? 

—  Ori  asta,  ori  mă  întorc  la  paza  porţii. 

—  Dacă  stăpânul  tău  ţi-a  poruncit. . . 

—  Nu  mai  e  stăpânul  meu. 
Asta  o  luă  prin  surprindere. 

—  Nu  mai  eşti  în  slujba  lui? 

—  Nobilul  lord  m-a  informat  că  nu  mai  are  nevoie  de  sabia  sau  de  insolenţa 
mea.  E  acelaşi  lucru.  De  acum  înainte,  mă  voi  bucura  de  viaţa  aventuroasă  a  unui 
cavaler  rătăcitor. . .  deşi,  dacă  vom  reuşi  să  o  găsim  pe  Şansa  Stark,  îmi  închipui 
că  vom  fi  răsplătiţi  cum  se  cuvine. 

Aur  şi  pământ,  asta  aşteaptă. 

—  Am  de  gând  s-o  salvez,  nu  s-o  vând.  Am  făcut  un  jurământ. 

—  Eu  nu-mi  amintesc  să  fi  făcut. 

—  Tocmai  de  aceea  n-ai  să  vii  cu  mine. 

Porniră  la  drum  a  doua  zi  dimineaţă,  la  răsăritul  soarelui. 

Era  o  procesiune  ciudată:  Ser  Hyle  pe  un  hăitaş  roib,  Brienne  pe  iapa  ei  mare 
şi  sură,  Podrick  Payne  călare  pe  mârţoaga  lui  spetită,  iar  Septonul  Meribald 
păşind  alături  de  ei,  cu  toiagul  lui,  conducând  un  măgăruş  şi  un  dulău.  Măgarul 
purta  o  povară  atât  de  mare,  încât  Brienne  se  temea  că  o  să-şi  rupă  spatele. 

—  Hrană  pentru  cei  săraci  şi  flămânzi  din  ţinuturile  riverane,  le  spuse  Septonul 
Meribald  la  porţile  Iazului  Fecioarelor.  Seminţe,  nuci  şi  fructe  uscate,  păsat  de 
ovăz,  făină,  pâine  de  orz,  trei  roţi  de  caşcaval  de  la  hanul  de  lângă  Poarta 
Nebunului,  cod  sărat  pentru  mine,  oaie  sărată  pentru  Dulău...  o,  şi  sare.  Ceapă, 
morcovi,  napi,  doi  saci  de  fasole,  patru  de  orz  şi  nouă  de  portocale.  Am  o 
slăbiciune  pentru  portocale,  mărturisesc.  Pe  astea  le  am  de  la  un  marinar  şi  mă 
tem  că  vor  fi  ultimele  pe  care  le  voi  gusta  până  la  primăvară. 

Meribald  era  un  septon  fără  templu,  doar  cu  o  treaptă  mai  sus  în  ierarhia 
Credinţei  decât  un  frate  cerşetor.  Erau  sute  ca  el,  o  ceată  zdrenţuită  a  cărei  umilă 
misiune  era  să  bată  drumul  de  la  un  cătun  la  altul,  ţinând  sfinte  slujbe,  încheind 
căsătorii  şi  iertând  păcate.  Cele  pe  care  le  vizita  era  de  aşteptat  să-1  hrănească  şi 
să-1  găzduiască,  dar  majoritatea  erau  la  fel  de  sărmane  ca  şi  el,  aşa  că  Meribald  nu 
putea  zăbovi  prea  mult  într-un  loc  fără  să  fie  o  povară  pentru  gazdele  sale.  Hangiii 
binevoitori  îi  îngăduiau  uneori  să  doarmă  în  bucătăriile  sau  în  grajdurile  lor,  şi 
existau  septistiri  şi  cetăţi  şi  chiar  câteva  castele  unde  ştia  că  va  găsi  ospitalitate. 
Când  asemenea  locuri  nu  erau  prin  apropiere,  dormea  la  rădăcina  copacilor  sau 
sub  tufişuri. 

—  Sunt  multe  desişuri  plăcute  în  ţinuturile  riverane,  le  spusese  Meribald.  Cele 
bătrâne  sunt  cele  mai  bune.  Nimic  nu  se  compară  cu  un  tufăriş  de  o  sută  de  ani. 
Poţi  dormi  înăuntru  comod  ca  într-un  han,  şi  fără  teamă  de  purici. 

Septonul  nu  ştia  nici  să  scrie,  nici  să  citească,  după  cum  mărturisise  nonşalant 
pe  drum,  dar  ştia  o  sută  de  rugăciuni  diferite  şi  putea  să  reproducă  din  memorie 
pasaje  lungi  din  Steaua  în  Şapte  Colţuri,  ceea  ce  era  tot  ce-i  trebuia  în  sate.  Avea 
o  faţă  zbârcită  şi  tăbăcită,  o  claie  de  păr  des,  încărunţit,  şi  riduri  în  colţurile 
ochilor.  Deşi  era  un  bărbat  impunător,  înalt  de  doi  metri,  avea  un  fel  de-a  se 
cocoşa  când  mergea  care  îl  făcea  să  pară  mult  mai  scund.  Avea  mâinile  mari  şi 
bătucite,  cu  încheieturi  roşii  şi  murdărie  sub  unghii,  şi  cele  mai  mari  picioare  pe 


338 


care  le  văzuse  Brienne  vreodată,  desculţe,  negre,  tari  şi  cornoase. 

—  N-am  mai  purtat  încălţări  de  douăzeci  de  ani,  îi  spuse  Briennei.  în  primul 
an,  am  avut  mai  multe  băşici  decât  degete,  iar  rănile  îmi  sângerau  ca  purceii  ori  de 
câte  ori  mă  loveam  de  o  piatră  tare,  dar  m-am  rugat  şi  Pietrarul  din  Ceruri  mi-a 
întărit  tălpile. 

—  Nu  există  niciun  pietrar  în  ceruri,  protestă  imediat  Podrick. 

—  Ba  există,  băiete...  deşi  s-ar  putea  să  i  te  adresezi  cu  alt  nume.  Spune-mi, 
care  dintre  cei  şapte  zei  îţi  e  cel  mai  drag? 

—  Războinicul,  răspunse  Podrick  fără  să  clipească. 
Brienne  îşi  drese  glasul. 

—  La  Evenfall,  septonul  tatălui  meu  spunea  mereu  că  nu  există  decât  un  singur 
zeu. 

—  Un  zeu  cu  şapte  înfăţişări.  Aşa  este,  domniţă,  şi  ai  dreptate  să  subliniezi 
asta,  dar  misterul  Celor  Şapte  Care  Sunt  Unul  nu  e  uşor  de  înţeles  pentru  oamenii 
simpli,  iar  eu  sunt  un  om  cât  se  poate  de  simplu,  aşa  că  vorbesc  despre  şapte  zei. 
Meribald  reveni  la  Podrick:  N-am  cunoscut  niciun  băiat  care  să  nu-1  iubească  pe 
Războinic.  Eu  sunt  bătrân  însă,  şi  fiind  bătrân  îl  iubesc  pe  Fierar.  Fără  munca  lui 
ce-ar  apăra  Războinicul?  Fiecare  oraş  are  un  fierar.  Şi  fiecare  castel.  Ei  fac 
plugurile  de  care  avem  nevoie  ca  să  ne  cultivăm  recoltele,  cuiele  pe  care  le 
folosim  ca  să  ne  construim  navele,  potcoavele  de  fier  care  apără  copitele 
credincioşilor  cai,  săbiile  strălucitoare  ale  lorzilor  noştri.  Nimeni  nu  s-ar  putea 
îndoi  de  valoarea  unui  fierar,  aşa  că  am  numit  unul  dintre  Cei  Şapte  în  cinstea  lui, 
dar  am  fi  putut  la  fel  de  bine  să-i  spunem  Ţăranul  sau  Pescarul,  Tâmplarul  sau 
Pietrarul.  Nu  contează  care  e  munca  lui.  Ceea  ce  contează  este  că  munceşte.  Tatăl 
conduce,  Războinicul  luptă,  Fierarul  trudeşte  şi  împreună  ei  fac  tot  ceea  ce  e 
cuvenit  pentru  om.  întocmai  cum  Fierarul  e  o  înfăţişare  a  divinităţii,  Pietrarul  e  o 
înfăţişare  a  Fierarului.  El  a  fost  cel  care  mi-a  auzit  rugăciunile  şi  mi-a  tămăduit 
picioarele. 

—  Zeii  sunt  buni,  zise  Ser  Hyle  cu  glas  răguşit,  dar  de  ce  să-i  deranjezi  când  ai 
fi  putut  la  fel  de  bine  să-ţi  păstrezi  încălţările? 

—  Mersul  desculţ  a  fost  penitenţa  mea.  Până  şi  înalţii  septoni  pot  fi  păcătoşi, 
iar  carnea  mea  a  fost  cât  se  poate  de  slabă.  Eram  tânăr  şi  plin  de  vigoare,  iar 
fetele...  un  septon  poate  părea  nobil  ca  un  prinţ,  dacă  e  singurul  bărbat  pe  care-1 
cunoşti  care  s-a  îndepărtat  vreodată  mai  mult  de  un  kilometru  de  satul  tău.  Le 
recitam  din  Steaua  în  Şapte  Colţuri.  Cartea  Fecioarelor  mergea  cel  mai  bine.  O, 
am  fost  un  om  păcătos  înainte  de  a-mi  arunca  încălţările.  Mi-e  ruşine  să  mă 
gândesc  la  toate  fecioarele  pe  care  le-am  deflorat. 

Brienne  se  foi  stânjenită  în  şa,  amintindu-şi  de  tabăra  de  sub  zidurile 
Highgardenului  şi  de  rămăşagul  pe  care  îl  făcuseră  Ser  Hyle  şi  ceilalţi,  ca  să  vadă 
cine  se  poate  culca  primul  cu  ea. 

—  Căutăm  o  fecioară,  îi  mărturisi  Podrick  Payne.  O  fată  de  obârşie  nobilă,  de 

treisprezece  ani,  cu  părul  arămiu. 

—  înţelesesem  că  sunteţi  în  căutare  de  tâlhari. 

—  Şi  asta,  recunoscu  Podrick. 

—  Cei  mai  mulţi  călători  fac  tot  ce  pot  ca  să  ocolească  asemenea  oameni, 
remarcă  Septonul  Meribald,  însă  voi  îi  căutaţi. 

—  Căutăm  unul  singur,  îi  explică  Brienne.  Câinele. 

—  Aşa  mi-a  spus  Ser  Hyle.  Cei  Şapte  să  te  apere,  copilă.  Se  spune  că  lasă  un 
alai  de  prunci  măcelăriţi  şi  fecioare  siluite  în  urma  lui.  Câinele  Nebun  de  la 
Saltpans,  aşa  am  auzit  că  i  se  spune.  Ce-ar  putea  să  vrea  nişte  oameni  cumsecade 
de  la  o  asemenea  fiinţă? 

—  Fecioara  despre  care  vorbea  Podrick  ar  putea  fi  cu  el. 

—  Adevărat?  Atunci  trebuie  să  ne  rugăm  pentru  biata  fată. 

Şi  pentru  mine,  gândi  Brienne,  o  rugăciune  şi  pentru  mine.  Să-  i  ceri  Babei 
să- şi  ridice  felinarul  şi  să  mă  conducă  la  Lady  Şansa,  iar  Războinicului  să- mi 
dea  tărie  în  braţ,  ca  să  pot  s-o  apăr.  Dar  nu  rosti  aceste  cuvinte,  nu  cu  Hyle  Hunt 
prin  preajmă,  care  putea  s-o  audă  şi  să  râdă  de  slăbiciunile  ei  femeieşti. 

Cu  Septonul  Meribald  pe  jos  şi  măgarul  lui  ducând  o  asemenea  povară, 
înaintară  încet  toată  ziua.  Nu  apucaseră  pe  drumul  principal  către  vest,  drumul  pe 
care  îl  străbătuse  cândva  Brienne  împreună  cu  Ser  Jaime,  când  se  întorseseră  prin 
cealaltă  parte  şi  găsiseră  Iazul  Fecioarelor  pustiit  şi  plin  de  leşuri.  Ei  porniră  către 
nord-vest,  urmărind  ţărmul  Golfului  Crabilor  pe  o  cărare  şerpuită  atât  de  îngustă 
încât  nu  apărea  pe  niciuna  dintre  preţioasele  hărţi  din  piele  de  oaie  ale  lui  Ser 
Hyle.  Dealurile  abrupte,  mlaştinile  negre  şi  pădurile  de  pin  ale  Capului  Ghearei 
Despicate  nu  erau  nicăieri  de  găsit  în  această  parte  a  Iazului  Fecioarelor. 
Ţinuturile  prin  care  treceau  erau  joase  şi  umede,  o  întindere  pustie  de  dune  de 
nisip  şi  de  mlaştini  sărate,  sub  imensa  boltă  albastră-cenuşie  a  cerului.  Drumul 
tindea  să  dispară  printre  trestii  şi  smârcuri,  doar  pentru  a  reapărea  un  kilometru 
mai  departe.  Brienne  ştia  că,  fără  Meribald,  s-ar  fi  rătăcit.  Pământul  era  adesea 
moale  astfel  că,  pe  alocuri,  septonul  o  lua  înainte,  tatonând  cu  ciomagul,  ca  să  fie 
sigur  unde  calcă.  Nu  se  zărea  niciun  copac  preţ  de  kilometri  jur-împrejur,  doar 
mare,  cer  şi  nisip. 

Niciun  tărâm  n-ar  fi  putut  fi  mai  diferit  de  Tarth,  cu  munţii  şi  cascadele  sale, 
cu  poienile  înalte  şi  văile  umbroase,  deşi  locul  acesta  îşi  avea  frumuseţea  lui. 
Traversară  o  duzină  de  pâraie  domoale,  mişunând  de  broaşte  şi  greieri,  priviră 
rândunelele-de-mare  plutind  în  văzduh,  deasupra  golfului,  auziră  becaţele  strigând 
dintre  dune. 

Şi  erau  şi  oameni  acolo.  Unii  locuiau  printre  trestii,  în  case  construite  din 
pământ  şi  paie,  în  timp  ce  alţii  pescuiau  în  golf  în  luntrii  de  piele  şi  îşi  ridicau 
casele  pe  catalige  şubrede  de  lemn,  deasupra  dunelor.  Majoritatea  păreau  să 
locuiască  singuri,  departe  de  orice  aşezare  omenească  în  afară  de  a  lor.  Păreau 
oameni  sfioşi  în  cea  mai  mare  parte,  dar,  aproape  de  prânz,  câinele  începu  să  latre 

din  nou  şi  trei  femei  ieşiră  dintre  trestii  şi-i  dădură  lui  Meribald  un  coş  plin  de 
moluşte.  El  le  dădu  fiecăreia  câte  o  portocală  în  schimb,  deşi  moluştele  erau  la  fel 
de  des  întâlnite  ca  noroiul  în  lumea  aceasta,  iar  portocalele  erau  rare  şi  preţioase. 
Una  dintre  femei  era  foarte  bătrână,  una  era  însărcinată,  iar  alta  era  o  fată  fragedă 
şi  drăgălaşă  ca  o  floare  de  primăvară.  Când  Meribald  le  luă  deoparte  ca  să  le 
asculte  păcatele,  Ser  Hyle  chicoti  şi  râse: 

—  S-ar  părea  că  zeii  sunt  lângă  noi. . .  cel  puţin  Fecioara,  Mama  şi  Baba. 
Podrick  păru  atât  de  uimit,  încât  Brienne  fu  nevoită  să-1  asigure  că  erau  doar 

trei  femei  ale  mlaştinilor. 

După  aceea,  când  îşi  reluară  călătoria,  se  îndreptă  către  septon  şi  spuse: 

—  Oamenii  aceştia  locuiesc  la  mai  puţin  de  o  zi  călare  de  la  Iazul  Fecioarelor 
şi  totuşi  războiul  nu  i-a  atins. 

—  Au  puţine  lucruri  de  atins,  domniţă.  Comorile  lor  sunt  scoicile,  pietrele  şi 
bărcile  de  piele,  cele  mai  bune  pumnale  sunt  din  fier  ruginit.  Se  nasc,  trăiesc, 
iubesc  şi  mor.  Ştiu  că  Lordul  Mooton  e  stăpân  peste  pământurile  lor,  dar  puţini 
sunt  cei  care  l-au  văzut,  iar  Riverrunul  şi  Debarcaderul  Regelui  sunt  pentru  ei 
doar  nume. 

—  Şi  totuşi  cunosc  zeii,  remarcă  Brienne.  Asta  e  isprava  ta,  bănuiesc.  De  când 
cutreieri  ţinuturile  riverane? 

—  în  curând  se  împlinesc  patruzeci  de  ani,  răspunse  septonul,  iar  câinele  lui 
scoase  un  lătrat  sonor.  De  la  Iazul  Fecioarelor  înapoi  la  Iazul  Fecioarelor,  circuitul 
meu  îmi  ia  o  jumătate  de  an  şi  adesea  mai  mult,  dar  nu  voi  spune  că  Tridentul 
mi-e  cunoscut.  Zăresc  castelele  marilor  lorzi  doar  de  la  distanţă,  dar  ştiu  târgurile 
şi  fortăreţele,  satele  prea  mici  ca  să  aibă  un  nume,  desişurile  şi  dealurile,  râurile 
care -ţi  pot  ostoi  setea  şi  peşterile  care  te  pot  adăposti.  Şi  drumurile  pe  care  le 
folosesc  oamenii  de  rând,  cărările  întortocheate,  mocirloase,  care  nu  apar  pe  hărţi, 
le  ştiu  şi  pe  ele.  Râse  înfundat.  Aşa  ar  şi  trebui.  Picioarele  mele  au  bătut  fiecare 
kilometru  de  câte  zece  ori. 

Drumurile  negre  sunt  cele  pe  care  le  folosesc  tâlharii,  iar  peşterile  sunt 
ascunzători  bune  pentru  oamenii  urmăriţi.  Fiorul  unei  îndoieli  o  făcu  pe  Brienne 
să  se  întrebe  cât  de  bine  îl  cunoştea  Ser  Hyle  pe  acest  om. 

—  Trebuie  că  duci  o  viaţă  singuratică,  septonule. 

—  Cei  Şapte  sunt  mereu  cu  mine,  răspunse  Meribald,  şi  îl  am  pe  slujitorul  meu 
credincios.  Şi  Dulăul. 

—  Dulăul  tău  are  un  nume?  întrebă  Podrick  Payne. 

—  Trebuie,  zise  Meribald,  dar  nu  e  câinele  meu.  Nu  el. 

Dulăul  latră  şi  dădu  din  coadă.  Era  o  făptură  imensă,  lăţoasă,  cântărea  şaizeci 
de  kilograme  pe  puţin,  dar  era  prietenos. 

—  Cui  îi  aparţine?  întrebă  Podrick. 

—  Păi,  lui  şi  Celor  Şapte.  Cât  despre  nume,  nu  mi  1-a  dezvăluit.  Eu  îi  spun 
Dulăul. 

—  Oh!  Era  limpede  că  Podrick  nu  ştia  ce  să  priceapă  despre  un  dulău  pe  nume 
Dulăul.  Băiatul  rumegă  ideea  o  clipă,  apoi  spuse:  Aveam  şi  eu  un  câine  când  eram 
mic.  îi  spuneam  Eroul. 

—  Era? 

—  Ce  să  fie? 

—  Un  erou? 

—  Nu,  dar  a  fost  un  câine  bun.  A  murit. 

—  Dulăul  mă  păzeşte  pe  drumuri,  chiar  şi  în  vremuri  atât  de  încercate  ca 
acestea.  Nici  lup,  nici  tâlhar  nu  îndrăznesc  să  mă  atace  când  e  Dulăul  lângă  mine. 
Septonul  se  încruntă.  Lupii  au  devenit  fioroşi  în  ultimul  timp.  Sunt  locuri  unde  un 
om  singur  ar  face  bine  să-şi  găsească  un  copac  în  care  să  doarmă.  în  toţi  anii  mei, 
cea  mai  mare  haită  pe  care  am  văzut-o  vreodată  avea  mai  puţin  de  o  duzină  de 
lupi,  dar  haita  cea  mare  care  bântuie  de-a  lungul  Tridentului  numără  acum  cu 
sutele. 

—  Ţi-au  ieşit  şi  ţie  în  cale?  întrebă  Ser  Hyle. 

—  Am  fost  cruţat  de  asta,  cu  ajutorul  Celor  Şapte,  dar  i-am  auzit  noaptea,  nu  o 
dată.  Atâtea  glasuri. . .  un  sunet  care-ţi  îngheaţă  sângele.  L-a  făcut  şi  pe  Dulău  să 
tremure,  şi  Dulăul  a  omorât  lupi  cu  duzina.  Ciufuli  capul  câinelui.  Unii  vă  vor 
spune  că  sunt  demoni.  Ei  zic  că  haita  e  condusă  de  o  lupoaică  monstruoasă,  o 
umbră  care  stă  la  pândă,  feroce,  gri  şi  imensă.  Vă  vor  spune  că  a  doborât  zimbri 
de  una  singură,  că  nici  capcană,  nici  laţ  n-o  poate  ţine,  că  nu  se  teme  nici  de  oţel  şi 
nici  de  foc,  că  omoară  orice  lup  care  încearcă  s-o  încalece  şi  că  nu  devorează  altă 
carne  decât  cea  de  om. 

Ser  Hyle  izbucni  în  râs. 

—  Acum  ai  făcut-o,  septonule.  Ochii  bietului  Podrick  sunt  mari  ca  nişte  ouă 
fierte. 

—  Ba  nu,  făcu  Podrick  indignat. 
Dulăul  latră. 

în  noaptea  aceea,  îndurară  frig  printre  dune.  Brienne  îl  trimise  pe  Podrick  să 
cutreiere  ţărmul,  în  căutarea  unor  lemne  plutitoare  pentru  foc,  dar  el  se  întoarse  cu 
mâna  goală,  plin  de  noroi  până  la  genunchi. 

—  Fluxul  s-a  terminat,  ser.  Domniţă.  Nu  e  pic  de  apă.  Doar  limbi  de  noroi. 

—  Fereşte-te  de  noroi,  copile,  îl  sfătui  Septonul  Meribald.  Noroiul  nu  e 
prietenos  cu  străinii.  Dacă  păşeşti  unde  nu  trebuie,  se  va  deschide  şi  te  va  înghiţi. 

—  E  doar  noroi,  zise  apăsat  Podrick. 

—  Până  când  îţi  umple  gura  şi  începe  să  ţi  se  strecoare  în  nas.  Apoi  e  moarte. 
Zâmbi,  ca  să-şi  îndulcească  vorbele.  Şterge-te  şi  ia  o  felie  de  portocală,  băiete. 

Ziua  următoare  se  scurse  aproape  la  fel.  Dimineaţa,  mâncară  cod  sărat  şi  alte 
felii  de  portocală  şi  porniră  la  drum  înainte  ca  soarele  să  răsară  de-a  binelea,  cu  un 
cer  roşu  în  spate  şi  unul  purpuriu  în  faţă.  Dulăul  o  luă  înainte,  adulmecând  fiecare 
pâlc  de  trestii  şi  oprindu-se  din  când  în  când  să  urineze  pe  una;  părea  să  cunoască 

drumul  la  fel  de  bine  ca  Meribald.  Ţipetele  rândunelelor-de-mare  tremurau  în 
aerul  zorilor  când  valurile  fluxului  năvăliră  spre  ţărm. 

Spre  prânz  se  opriră  într-un  sătuc,  primul  care  le  ieşi  în  cale,  unde  opt  case  pe 
piloni  se  înălţau  deasupra  unui  pârâiaş.  Bărbaţii  erau  plecaţi  la  pescuit  cu  luntrile, 
dar  femeile  şi  copiii  coborâră,  bălăbănind  scări  de  sfoară,  şi  se  adunară  în  jurul 
septonului  Meribald  ca  să  se  roage.  După  slujbă,  septonul  îi  iertă  de  păcate  şi 
plecă,  lăsându-le  câţiva  napi,  un  sac  de  fasole  şi  două  dintre  nepreţuitele  sale 
portocale. 

Când  porniră  din  nou  la  drum,  septonul  spuse: 

—  Am  face  bine,  prieteni,  să  stăm  de  veghe  în  noaptea  asta.  Sătenii  spun  că  au 
văzut  trei  rătăciţi  dând  târcoale  prin  preajma  dunelor,  la  vest  de  vechiul  turn  de 
veghe. 

—  Doar  trei?  Ser  Hyle  zâmbi.  Trei  sunt  un  mizilic  pentru  fătuca  noastră.  Nu  e 
de  aşteptat  să  se  lege  de  nişte  oameni  înarmaţi. 

—  Dacă  nu  cumva  sunt  morţi  de  foame,  zise  septonul.  Se  găseşte  mâncare  în 
mlaştinile  astea,  dar  numai  pentru  cei  care  au  ochi  s-o  găsească,  iar  aceşti  oameni 
sunt  străini  aici,  supravieţuitori  din  vreo  bătălie.  Dacă  ne  vor  acosta,  ser,  te  rog, 
lasă-i  pe  seama  mea. 

—  Şi  ce-ai  să  faci  cu  ei? 

—  Am  să-i  hrănesc.  Am  să  le  cer  să-şi  mărturisească  păcatele,  ca  să  pot,  la 
rândul  meu,  să-i  iert.  Am  să-i  invit  să  vină  cu  noi  pe  Insula  Tăcerii. 

—  E  ca  şi  cum  i-ai  pofti  să  ne  taie  beregata  în  somn,  zise  Hyle  Hunt.  Lordul 
Randyll  are  metode  mai  bune  de  a  se  ocupa  de  oamenii  rătăciţi:  oţel  şi  funie  de 
cânepă. 

—  Ser?  Domniţa  mea?  spuse  Podrick.  Un  om  rătăcit  e  un  haiduc? 

—  Mai  mult  sau  mai  puţin,  răspunse  Brienne. 
Septonul  Meribald  era  de  altă  părere: 

—  Mai  degrabă  mai  puţin  decât  mai  mult.  Sunt  multe  feluri  de  proscrişi,  aşa 
cum  există  mai  multe  feluri  de  păsări.  O  becaţă  şi  un  vultur-de-mare  au  aripi,  dar 
nu  sunt  acelaşi  lucru.  Cântăreţilor  le  place  să  cânte  despre  oameni  buni,  siliţi  să 
iasă  în  afara  legii  ca  să  lupte  cu  vreun  lord  netrebnic,  dar  majoritatea  proscrişilor 
seamănă  mai  degrabă  cu  acest  Câine  rapace  decât  cu  lordul  fulgerului.  Sunt 
oameni  răi,  mânaţi  de  lăcomie,  înveninaţi  de  ranchiună,  care  îi  dispreţuiesc  pe  zei 
şi  se  iubesc  doar  pe  ei  înşişi.  Oamenii  rătăciţi  merită  mai  mult  compasiunea 
noastră,  deşi  s-ar  putea  să  fie  la  fel  de  periculoşi.  Aproape  toţi  sunt  de  obârşie 
modestă,  oameni  simpli  care  nu  s-au  îndepărtat  vreodată  mai  mult  de  un  kilometru 
de  casa  în  care  s-au  născut,  până  când  n-a  venit  un  lord  sau  altul  să-i  ia  la  război. 
Prost  încălţaţi  şi  prost  îmbrăcaţi,  mărşăluiesc  sub  flamurile  sale,  adesea  fără  alte 
arme  decât  o  seceră,  o  săpăligă  ascuţită  sau  un  mai  pe  care  şi-1  fac  singuri,  legând 
cu  fâşii  de  piele  o  piatră  de  un  băţ.  Fraţii  mărşăluiesc  cu  fraţii,  fiii  cu  taţii, 
prietenii  cu  prietenii.  Au  auzit  cântecele  şi  poveştile,  aşa  că  merg  cu  inimile 

înflăcărate,  visând  la  minunile  pe  care  le  vor  vedea,  la  bogăţia  şi  gloria  pe  care  le 
vor  dobândi.  Războiul  li  se  pare  o  aventură  frumoasă,  singura  pe  care  cei  mai 
mulţi  dintre  ei  o  vor  cunoaşte. 
Apoi  se  întâlnesc  cu  războiul. 

Pentru  unii,  acea  singură  întâlnire  e  de-ajuns  ca  să-i  facă  să  cedeze.  Alţii 
continuă  ani  de-a  rândul,  până  când  pierd  şirul  bătăliilor  în  care  au  luptat,  dar 
chiar  şi  un  om  care  a  supravieţuit  după  o  sută  de  bătălii  poate  ceda  în  cea  de -a  o 
sută  una.  Fraţii  îşi  privesc  fraţii  murind,  taţii  îşi  pierd  fiii,  prietenii  îşi  văd  prietenii 
încercând  să-şi  ţină  măruntaiele  după  ce  le-au  fost  scoase  cu  securea. 

II  văd  pe  lordul  care  i-a  condus  acolo  sfârtecat,  şi  un  alt  lord  strigând  că  acum 
sunt  ai  lui.  Se  aleg  cu  o  rană  şi,  când  aceasta  e  pe  jumătate  vindecată,  se  aleg  cu  o 
alta.  Nu  au  niciodată  mâncare  destulă,  încălţările  li  se  rup  în  bucăţi  de  atâta  mers, 
au  hainele  sfâşiate  şi  putrede,  şi  jumătate  se  scapă  în  pantaloni  din  pricina  apei 
rele  pe  care  o  beau. 

Dacă  vor  cizme  noi  sau  o  mantie  mai  caldă,  sau  poate  un  coif  ruginit,  trebuie 
să  le  ia  de  la  vreun  cadavru  şi  nu  trece  mult  până  când  încep  să  fure  şi  de  la  cei 
vii,  de  la  oamenii  pe  ale  căror  pământuri  se  luptă,  oameni  foarte  asemănători  cu 
cei  care  au  fost  ei  cândva.  Le  măcelăresc  oile  şi  le  fură  găinile  şi  de  acolo  nu  e 
decât  un  pas  mic  până  la  a  le  răpi  şi  fiicele.  Şi,  într-o  bună  zi,  privesc  împrejur 
şi-şi  dau  seama  că  prietenii  şi  rudele  lor  nu  mai  sunt,  că  luptă  alături  de  străini, 
sub  flamuri  pe  care  nici  nu  le  recunosc.  Nu  ştiu  unde  se  află  sau  cum  să  se 
întoarcă  acasă,  iar  lordul  pentru  care  luptă  nu  ştie  cum  îi  cheamă,  dar  vine 
strigându-le  să  se  adune,  să  formeze  un  şir  cu  suliţele  în  mâini,  cu  coasele  şi 
maiurile  ascuţite,  să  stea  pe  poziţii.  Şi  cavalerii  năvălesc  asupra  lor,  oameni  fără 
chipuri,  în  oţel  din  cap  până-n  picioare,  şi  tunetul  de  fier  al  atacului  lor  pare  să 
umple  lumea. . . 

Şi  omul  cedează. 

Se  întoarce  şi  fuge  sau  se  târăşte  după  aceea  în  patru  labe  peste  leşurile  celor 
ucişi  sau  se  furişează  în  toiul  nopţii  şi  găseşte  un  loc  unde  să  se  ascundă.  Acasă 
ajunge  să  nu  mai  reprezinte  nimic  pentru  el,  iar  regii,  lorzii  şi  zeii  înseamnă  mai 
puţin  decât  o  bucată  de  carne  stricată  care-1  va  ajuta  să  mai  trăiască  încă  o  zi  sau  o 
ploscă  de  vin  acru  care  i-ar  putea  îneca  teama  pentru  câteva  ore.  Omul  rătăcit 
trăieşte  de  pe  o  zi  pe  alta,  de  la  o  masă  la  alta,  mai  mult  animal  decât  om.  Lady 
Brienne  nu  se  înşală.  în  vremuri  ca  acestea,  călătorul  trebuie  să  se  ferească  de 
oamenii  rătăciţi  şi  să  se  teamă  de  ei. . .  dar  trebuie  şi  să-i  compătimească. 

După  ce  Meribald  isprăvi,  o  tăcere  adâncă  se  lăsă  peste  micul  lor  grup.  Brienne 
auzea  vântul  foşnind  printr-un  pâlc  de  sălcii  şi,  undeva,  ţipătul  îndepărtat  al  unui 
cufundar.  Auzea  gâfâitul  molcom  al  Dulăului  care  înainta  în  salturi  lângă  septon 
şi  măgarul  lui,  cu  limba  atârnându-i.  Tăcerea  se  prelungi,  se  prelungi,  până  când, 
în  cele  din  urmă,  Brienne  spuse: 

—  Câţi  ani  ai  avut  când  te-au  dus  la  război? 

—  Păi,  nu  mai  mulţi  decât  băiatul  ăsta  al  tău,  răspunse  Meribald.  Prea  tânăr 
pentru  aşa  ceva,  la  drept  vorbind,  dar  fraţii  mei  mergeau  cu  toţii  şi  nu  voiam  să  fiu 
lăsat  în  urmă.  William  spunea  că  aş  putea  fi  scutierul  lui,  deşi  Will  nu  era  cavaler, 
doar  un  argat  înarmat  cu  un  cuţit  de  bucătărie  pe  care-1  furase  de  la  han.  A  murit 
la  Treptele  de  Piatră  şi  n-a  apucat  să  dea  nicio  lovitură.  Febra  a  fost  cea  care  i-a 
venit  de  hac,  lui  şi  fratelui  meu  Robin.  Owen  a  murit  lovit  de  o  ghioagă  care  i-a 
despicat  ţeasta,  iar  prietenul  lui,  Jon  Pox,  a  fost  spânzurat  pentru  viol. 

—  Războiul  Regilor  de  Nouă  Parale?  întrebă  Hyle  Hunt. 

—  Aşa  i  s-a  spus,  deşi  n-am  văzut  niciun  rege,  nici  n-am  câştigat  vreo  para. 
Totuşi  a  fost  război.  Asta  a  fost. 

SAMWELL 

Sam  stătea  în  faţa  ferestrei,  legănându-se  nervos  în  timp  ce  privea  ultimele 
raze  de  soare  pierind  în  spatele  unui  şir  de  acoperişuri  ascuţite.  Probabil  că  iar 
s-a  îmbătat,  gândi  el  posomorât.  Sau  iar  a  întâlnit  o  fată.  Nu  ştia  dacă  să  înjure 
sau  să  plângă.  Dareon  trebuia  să  fie  fratele  lui.  Cere-i  să  cânte  şi  e  mai  bun  ca 
oricare  altul.  Cere-i  să  facă  orice  altceva... 

Negurile  serii  începuseră  să  se  ridice,  înălţând  degete  cenuşii  pe  zidurile 
clădirilor  care  străjuiau  bătrânul  canal. 

—  A  promis  că  se  va  întoarce,  spuse  Sam.  L-ai  auzit  şi  tu. 

Gilly  îl  privi  cu  ochi  umflaţi,  tiviţi  cu  roşu.  Părul  îi  atârna  în  jurul  feţei,  încâlcit 
şi  nespălat.  Arăta  ca  un  animal  speriat  iscodind  dintr-un  tufiş.  Trecuseră  zile  de 
când  nu  mai  avuseseră  foc,  dar,  cu  toate  astea,  fetei  sălbatice  îi  plăcea  să  se 
cuibărească  lângă  şemineu,  ca  şi  cum  cenuşa  rece  ar  mai  fi  păstrat  puţină  căldură. 

—  Nu-i  place  aici,  cu  noi,  spuse  ea  în  şoaptă,  ca  să  nu  trezească  pruncul.  E  trist 
aici.  îi  place  acolo  unde  găseşte  vin  şi  zâmbete. 

Da,  gândi  Sam,  şi  vinul  e  peste  tot,  mai  puţin  aici.  Braavosul  era  plin  de 
hanuri,  crâşme  şi  bordeluri,  iar  Dareon  prefera  un  foc  şi  o  cupă  de  vin  cald  cu 
mirodenii  în  loc  de  pâinea  râncedă  şi  compania  unei  femei  plângăcioase,  a  unui 
grăsan  laş  şi  a  unui  bătrân  bolnav.  Cine-1  putea  învinui?  Eu  aş  putea  să- 1  învinu- 
iesc. A  spus  că  se  întoarce  înainte  de  asfinţit.  A  spus  că  ne  aduce  vin  şi  mâncare. 

Privi  din  nou  pe  fereastră,  sperând  zadarnic  să-1  vadă  pe  cântăreţ  grăbindu-se 
spre  casă.  întunericul  cădea  peste  oraşul  secret,  furişându-se  pe  uliţe  şi  de-a 
lungul  canalelor.  Bunii  oameni  ai  Braavosului  aveau  să  tragă  în  curând  obloanele 
şi  să-şi  zăvorască  uşile.  Noaptea  era  a  bandiţilor  şi  a  curtezanelor.  Noii  amici  ai 
lui  Dareon,  gândi  Sam  cu  amărăciune.  Numai  despre  ei  mai  vorbea  cântăreţul  în 
ultima  vreme.  încerca  să  scrie  un  cântec  despre  o  curtezană,  o  femeie  căreia  i  se 
zicea  Umbra  Lunii,  care  îl  auzise  cântând  lângă  Iazul  Lunii  şi  îl  răsplătise  cu  un 
sărut. 

—  Ar  fi  trebuit  să-i  ceri  argint,  îi  spusese  Sam.  De  bani  avem  nevoie,  nu  de 
sărutări. 

însă  cântăreţul  doar  zâmbise. 

—  Unele  sărutări  sunt  mai  de  preţ  decât  aurul  galben,  Ucigaşule. 

Şi  asta  îl  înfuria.  Dareon  nu  trebuia  să  compună  cântece  despre  curtezane. 
Trebuia  să  cânte  despre  Zid  şi  despre  vitejia  Rondului  de  Noapte.  Jon  sperase  că, 
poate,  cântecele  lui  vor  reuşi  să  convingă  câţiva  tineri  să  îmbrace  veşmintele 
negre.  însă  el  cânta  despre  săruturi  de  aur,  păr  argintiu  şi  buze  roşii,  roşii.  Nimeni 
n-a  îmbrăcat  vreodată  veşmintele  negre  de  dragul  unor  buze  roşii,  roşii. 

Pe  deasupra,  uneori  cântecele  lui  trezeau  pruncul.  Atunci  începea  să  plângă, 
Daeron  striga  la  el  să  tacă,  Gilly  plângea  şi  cântăreţul  pleca  furios  şi  nu  se  mai 
întorcea  zile  în  şir. 

—  Toată  smiorcăiala  aia  mă  face  să-mi  vină  să-i  trag  o  palmă,  se  plângea  el,  şi 
abia  pot  dormi  din  cauza  suspinelor  ei. 

Ai  plânge  şi  tu  dacă  ai  fi  avut  un  fiu  şi  l-ai  fi  pierdut,  îi  stătea  lui  Sam  pe  buze 
să-i  spună.  Nu  putea  s-o  învinuiască  pe  Gilly  pentru  durerea  ei.  în  schimb,  îl 
învinuia  pe  Jon  Snow  şi  se  întreba  când  îi  împietrise  inima.  îi  adresase  şi  lui 
Maester  Aemon  aceeaşi  întrebare,  odată,  când  Gilly  era  jos,  la  canal,  să  le  aducă 
apă. 

—  Când  l-ai  ridicat  tu  la  rangul  de  Lord  Comandant,  răspunsese  bătrânul. 
Chiar  şi  acum,  putrezind  în  încăperea  rece  de  sub  acoperiş,  o  parte  din  Sam 

refuza  să  creadă  că  Jon  făcuse  ceea  ce  credea  Maester  Aemon.  Dar  trebuie  să  fie 
adevărat.  De  ce  altceva  ar  plânge  Gilly  atât  de  mult?  Nu  trebuia  decât  s-o  întrebe 
al  cui  era  copilul  pe  care-1  hrănea  la  sân,  dar  nu  avea  curajul.  Se  temea  de 
răspunsul  pe  care  l-ar  putea  primi.  Sunt  tot  un  laş,  Jon.  Oriunde  se  ducea  în  lumea 
largă,  spaimele  îl  însoţeau. 

Un  bubuit  sec  răsună  pe  acoperişurile  Braavosului,  ca  sunetul  unui  tunet 
îndepărtat:  Titanul  vestind  venirea  nopţii,  de  dincolo  de  lagună.  Zgomotul  fu 
destul  de  puternic  ca  să  trezească  pruncul,  iar  plânsul  său  nestăpânit  îl  trezi  pe 
Maester  Aemon.  Când  Gilly  se  duse  să-i  dea  copilului  să  sugă,  bătrânul  deschise 
ochii  şi  se  mişcă  uşor  în  patul  lui  îngust. 

—  Egg?  E  aşa  de  întuneric!  De  ce  e  aşa  de  întuneric? 

Pentru  că  eşti  orb.  Aemon  o  lua  razna  din  ce  în  ce  mai  mult  de  când  sosiseră  la 
Braavos.  în  unele  zile,  părea  că  nu  ştie  unde  se  află.  în  altele,  se  zăpăcea  când 
încerca  să  spună  ceva  şi  începea  să  bată  câmpii  despre  tatăl  sau  despre  fratele  lui. 
Are  o  sută  doi  ani,  îşi  reamintea  Sam,  dar  fusese  la  fel  de  bătrân  şi  la  Castelul 
Negru,  şi  acolo  nu  era  niciodată  cu  minţile  rătăcite. 

—  Sunt  eu,  fu  el  nevoit  să  spună.  Samwell  Tarly.  Administratorul  tău. 

—  Sam.  Maester  Aemon  îşi  linse  buzele  şi  clipi.  Da.  Şi  ne  aflăm  la  Braavos. 
Iartă-mă,  Sam.  Se  luminează  de  ziuă? 

—  Nu.  Sam  atinse  fruntea  bătrânului.  Avea  pielea  umedă  de  sudoare,  rece  şi 

lipicioasă  la  atingere,  iar  fiecare  răsuflare  a  sa  era  un  horcăit  uşor.  E  noapte, 
maester.  Ai  dormit. 

—  Prea  mult.  E  frig  aici. 

—  N-avem  lemne,  îi  explică  Sam,  iar  hangiul  nu  ne  mai  dă  dacă  nu  avem  bani. 
Era  a  patra  sau  a  cincea  oară  când  purtau  aceeaşi  conversaţie.  Ar  fi  trebuit  să 
folosesc  banii  pentru  lemne,  se  mustra  Sam  de  fiecare  dată.  Ar  fii  trebuit  să  mă 
gândesc  să- 1  ţin  la  căldură. 

însă  el  risipise  ultimii  arginţi  pe  un  tămăduitor  de  la  Casa  Mâinilor  Roşii,  un 
bărbat  înalt  şi  palid,  în  veşminte  brodate  cu  arabescuri  roşii  şi  albe.  Argintul  nu-i 
cumpărase  decât  o  jumătate  de  butelcă  de  vin  al  viselor. 

—  Asta  poate  să-i  facă  trecerea  mai  uşoară,  îi  spusese  omul  din  Braavos,  nu 
fără  blândeţe.  Când  Sam  întrebase  dacă  nu  mai  putea  face  nimic,  tămăduitorul 
clătinase  din  cap:  Alifii  am,  poţiuni  şi  infuzii,  fineturi  şi  otrăvuri  şi  cataplasme.  Aş 
putea  să-i  iau  sânge,  să-i  curăţ  stomacul,  să-i  pun  lipitori...  dar  la  ce  bun?  Nicio 
lipitoare  nu-1  poate  face  din  nou  tânăr.  E  un  om  bătrân  şi  are  moartea  în  plămâni. 
Dă-i  asta  şi  lasă-1  să  doarmă. 

Şi  aşa  făcuse,  zi  şi  noapte,  dar  acum  bătrânul  se  căznea  să  se  ridice. 

—  Trebuie  să  mergem  la  corăbii. 
Iarăşi  corăbiile. 

—  Eşti  prea  slăbit  ca  să  ieşi,  trebui  să-i  spună. 

O  răceală  pătrunsese  în  trupul  Maesterului  Aemon  în  timpul  călătoriei  şi  se 
localizase  în  piept.  Până  când  ajunseseră  la  Braavos,  era  atât  de  slăbit  încât 
trebuiseră  să-1  ducă  pe  braţe  la  mal.  Atunci  încă  aveau  o  pungă  grasă  cu  arginţi, 
aşa  că  Dareon  ceruse  patul  cel  mai  mare  al  hanului.  Cel  pe  care -l  primiseră  era 
atât  de  mare  încât  în  el  puteau  dormi  opt  oameni,  aşa  că  hangiul  insistase  să-i 
taxeze  pentru  atâţia. 

—  Mâine  putem  să  mergem  la  docuri,  îi  promise  Sam.  Poţi  să  te  interesezi  şi 
să  afli  care  e  următoarea  corabie  care  pleacă  la  Oraşul  Vechi. 

Chiar  şi  toamna,  Braavosul  era  un  port  aglomerat.  După  ce  Aemon  se  întrema 
îndeajuns  încât  să  poată  călători,  aveau  să  găsească  fără  probleme  o  navă  potrivită 
care  să-i  ducă  unde  aveau  de  mers.  Mai  dificilă  avea  să  se  dovedească  plata 
călătoriei.  O  corabie  din  Cele  Şapte  Regate  ar  fi  singura  lor  speranţă.  O  corabie 
de  negoţ  din  Oraşul  Vechi,  poate,  cu  rubedenii  în  Rondul  de  Noapte.  Trebuie  să 
mai  existe  unii  care  îi  cinstesc  pe  cei  care  străjuiesc  Zidul. 

—  Oraşul  Vechi?  horcăi  Maester  Aemon.  Da,  am  visat  cu  Oraşul  Vechi,  Sam. 
Eram  iarăşi  tânăr  şi  fratele  meu  Egg  era  de  faţă,  cu  cavalerul  ăla  mare  pe  care  îl 
slujea.  Beam  în  vechiul  han,  acolo  unde  se  face  acel  cidru  înfiorător  de  tare. 
încercă  din  nou  să  se  ridice,  dar  efortul  se  dovedi  prea  mare  pentru  el.  După  o 
clipă,  se  aşeză  la  loc.  Corăbiile,  repetă  el.  Vom  găsi  răspunsul  acolo.  Despre 
dragoni.  Trebuie  să  ştiu. 

Nu,  gândi  Sam,  mâncare  şi  căldură  îţi  trebuie  ţie,  o  burtă  plină  şi  un  foc 

părăind  în  şemineu. 

—  Ţi-e  foame,  maester?  Mai  avem  nişte  pâine  şi  niţică  brânză. 

—  Nu  chiar  acum,  Sam.  Mai  târziu,  când  o  să  mă  simt  mai  puternic. 

—  Cum  să  te  faci  mai  puternic,  dacă  nu  mănânci?  Niciunul  dintre  ei  nu 
mâncase  prea  mult  pe  mare,  mai  ales  după  Skagos.  Furtunile  de  toamnă  îi 
urmăriseră  pe  tot  cuprinsul  mării  înguste.  Uneori  veneau  dinspre  sud,  clocotind  de 
tunete,  fulgere  şi  ploi  negre  care  cădeau  zile  în  şir.  Alteori  veneau  dinspre  nord, 
reci  şi  neîmblânzite,  cu  vânturi  sălbatice  care-ţi  pătrundeau  până-n  oase.  O  dată, 
se  făcuse  atât  de  frig,  încât  Sam  găsise  la  trezire  o  corabie  întreagă  învelită  în 
gheaţă,  strălucind  ca  o  perlă  albă.  Căpitanul  îi  coborâse  catargul  şi-1  legase  de 
punte,  ca  să  termine  drumul  doar  cu  vâslele.  Până  când  ajunseseră  să  vadă 
Titanul,  nimeni  nu  mai  mânca. 

Dar  odată  ajunşi  în  siguranţă  la  mal,  Sam  se  pomenise  hămesit.  La  fel  se 
întâmplă  cu  Dareon  şi  cu  Gilly.  Până  şi  pruncul  începuse  să  sugă  mai  grăbit. 
Aemon  însă. . . 

—  Pâinea  s-a  întărit,  dar  pot  să  cer  nişte  zeamă  de  carne  de  la  bucătărie,  s-o 
înmoi  în  ea,  îi  spuse  Sam  bătrânului. 

Hangiul  era  un  bărbat  aspru,  cu  ochii  reci,  suspicios  la  prezenţa  acestor  străini 
în  haine  negre  sub  acoperişul  său,  însă  bucătarul  lui  era  mai  blând. 

—  Nu.  Dar  poate  o  înghiţitură  de  vin? 

Vin  nu  aveau.  Dareon  îi  promisese  să  cumpere  nişte  vin  cu  banii  din  cântat. 

—  Vom  avea  vin  mai  târziu,  fu  nevoit  Sam  să-i  spună.  Avem  apă,  dar  nu  e  apă 
bună. 

Apa  bună  venea  prin  arcurile  unui  apeduct  mare  de  cărămidă  pe  care  braavosii 
îl  numeau  râul  apei  dulci.  Bogaţii  îşi  duceau  apa  în  casele  lor  prin  conducte, 
săracii  îşi  umpleau  găleţile  şi  sacalele  de  la  fântânile  publice.  Sam  o  trimisese  pe 
Gilly  să  aducă  nişte  apă,  uitând  că  fata  sălbatică  trăise  toată  viaţa  în  preajma 
Fortăreţei  lui  Craster  şi  nu  văzuse  niciodată  nici  măcar  un  târg.  Labirintul  pietros 
de  insule  şi  canale  care  era  Braavosul,  lipsit  de  iarbă  şi  copaci  şi  mişunând  de 
străini  care  îi  vorbeau  cu  cuvinte  pe  care  nu  le  înţelegea,  o  speriase  atât  de  tare, 
încât  îşi  pierduse  harta  şi  în  curând  se  pierduse  pe  sine.  Sam  o  găsise  plângând  la 
picioarele  de  piatră  ale  unui  lord  al  mărilor,  mort  demult. 

—  Nu  avem  decât  apă  din  canal,  îi  spuse  Maesterului  Aemon,  dar  bucătarul  a 
dat-o  în  clocot.  Avem  şi  vin  de  vise,  dacă  mai  ai  nevoie. 

—  Am  visat  destul  deocamdată.  Apa  de  canal  e  de-ajuns.  Ajută-mă,  rogu-te. 
Sam  îl  ajută  pe  bătrân  să  se  ridice  şi  îi  ţinu  cupa  în  dreptul  buzelor  uscate  şi 

crăpate.  Chiar  şi  aşa,  jumătate  din  apă  se  prelinse  pe  pieptul  maesterului. 

—  Ajunge,  tuşi  Aemon,  după  câteva  sorbituri.  Ai  să  mă  îneci.  Tremura  în 
braţele  lui  Sam.  De  ce  e  aşa  frig  în  încăpere? 

—  Nu  mai  avem  lemne. 

Dareon  plătise  hangiului  dublu  pentru  o  cameră  cu  şemineu,  dar  niciunul 

dintre  ei  nu-şi  dăduse  seama  cât  de  scump  era  lemnul  aici.  în  Braavos  nu  erau 
copaci  decât  în  curţile  şi  în  grădinile  celor  puternici,  iar  braavosii  nu  tăiau  pinii 
care  acopereau  insulele  dimprejurul  marii  lagune,  pentru  că  funcţionau  ca  nişte 
paravânturi,  apărându-i  de  furtuni.  Lemnul  de  foc  era  adus  cu  şlepurile  în  susul 
râurilor  şi  de  dincolo  de  lagună.  Chiar  şi  bălegarul  era  scump  aici;  braavosii 
foloseau  bărci  în  loc  de  cai.  Nimic  din  toate  acestea  nu  ar  fi  contat  dacă  ar  fi 
plecat  în  Oraşul  Vechi,  aşa  cum  plănuiseră,  dar  acest  lucru  se  dovedise  imposibil 
cu  Maester  Aemon  atât  de  slab.  încă  o  călătorie  în  largul  mării  l-ar  fi  ucis. 
Mâna  lui  Aemon  se  furişă  peste  pături,  bâjbâind  după  mâna  lui  Sam. 

—  Trebuie  să  mergem  la  docuri,  Sam. 

—  Când  te  întremezi.  Bătrânul  nu  era  în  stare  să  înfrunte  valurile  sărate  şi 
vânturile  ude  de  pe  linia  coastei,  iar  Braavosul  era  tot  numai  un  ţărm.  Către  nord 
se  afla  Portul  Violet,  unde  negustorii  braavosi  acostau  mai  jos  de  cupolele  şi 
turnurile  Palatului  Lordului  Mării.  La  vest  se  afla  Portul  Peticarului,  înţesat  de 
corăbii  din  celelalte  Oraşe  Libere,  de  la  Westeros  la  Ibben  şi  până  la  legendarele 
insule  îndepărtate  ale  Estului.  Iar  oriunde  altundeva  erau  mici  dane,  cheiuri  şi 
debarcadere  vechi  şi  cenuşii,  unde  negustorii  de  creveţi,  cei  de  crabi  şi  pescarii 
acostau  după  ce  scormoneau  mlaştinile  şi  gurile  râurilor.  Ar  fi  un  efort  prea  mare 
pentru  tine. 

—  Atunci  du-te  în  locul  meu,  îl  îndemnă  Aemon,  şi  adu-mi  pe  cineva  care  a 
văzut  aceşti  dragoni. 

—  Eu?  Ideea  îl  îngrozea  pe  Sam.  Maester,  era  doar  o  poveste.  O  poveste 
marinărească.  Tot  Dareon  era  de  vină  şi  pentru  asta.  Cântăreţul  venea  cu  tot  soiul 
de  poveşti  ciudate  de  la  crâşme  şi  bordeluri.  Din  nefericire,  fusese  băut  când  o 
auzise  pe  cea  despre  dragoni  şi  nu-şi  putea  aminti  detaliile.  Poate  că  Dareon  a 
inventat  toată  povestea.  Cântăreţii  obişnuiesc  să  facă  asta.  Inventează  una-alta. 

—  E-adevărat,  răspunse  Maester  Aemon,  dar  până  şi  cel  mai  fantezist  cântec 
are  un  sâmbure  de  adevăr.  Găseşte-mi  acel  adevăr,  Sam. 

—  N-aş  şti  pe  cine  să  întreb,  sau  cum  să  întreb.  Ştiu  doar  puţină  valyriană  cultă 
şi,  când  vorbesc  cu  mine  în  limba  braavosi,  nu  înţeleg  nici  jumătate  din  ceea  ce 
spun.  Tu  vorbeşti  mai  multe  limbi  decât  mine;  după  ce  te  întremezi  poţi  să. . . 

—  Când  am  să  mă  întremez  eu,  Sam?  Spune-mi  şi  mie. 

—  în  curând.  Dacă  te  odihneşti  şi  mănânci.  Când  ajungem  în  Oraşul  Vechi. . . 

—  N-am  să  mai  revăd  Oraşul  Vechi,  acum  ştiu  asta.  Bătrânul  strânse  braţul  lui 
Sam  cu  mai  multă  putere.  în  curând  voi  fi  cu  fraţii  mei.  Unii  au  fost  legaţi  de  mine 
prin  jurăminte,  alţii  prin  sânge,  dar  au  fost  cu  toţii  fraţii  mei.  Iar  tata. . .  el  n-a 
crezut  niciodată  că  tronul  îi  va  reveni  lui  şi  totuşi  aşa  s-a  întâmplat.  Obişnuia  să 
spună  că  asta  îi  era  pedeapsa  pentru  lovitura  care  i-a  ucis  fratele.  Mă  rog  să-şi  fi 
găsit  în  moarte  pacea  pe  care  n-a  cunoscut-o  niciodată  în  viaţă.  Septonii  cântă  de- 
spre dulcea  poposire,  despre  lăsarea  poverilor  şi  călătoria  către  un  minunat  tărâm, 
unde  putem  râde,  iubi  şi  petrece  până  la  sfârşitul  zilelor...  dar  dacă  nu  există 

niciun  tărâm  al  luminii  şi  al  mierii,  ci  numai  frig,  întunecime  şi  durere,  dincolo  de 
zidul  numit  moarte? 

Se  teme,  îşi  dădu  seama  Sam. 

—  Nu  eşti  pe  moarte.  Eşti  bolnav,  atâta  tot.  O  să-ţi  treacă. 

—  Nu,  Sam,  nu  de  data  asta.  Am  visat. . .  în  toiul  nopţii,  omul  îşi  pune  toate 
întrebările  pe  care  nu  îndrăzneşte  să  le  formuleze  la  lumina  zilei.  Pentru  mine,  în 
aceşti  ultimi  ani,  a  rămas  o  singură  întrebare:  De  ce  au  vrut  zeii  să-mi  ia  ochii  şi 
puterea,  dar  m-au  condamnat  să  zăbovesc  aici  atât  de  mult,  îngheţat  şi  uitat?  La  ce 
le  foloseşte  un  om  bătrân  şi  sfârşit  ca  mine?  Degetele  lui  Aemon  tremurau,  nuiele 
acoperite  de  piele  pătată.  îmi  amintesc,  Sam.  încă  îmi  amintesc.  Vorbea  fără 
noimă. 

—  Ce-ţi  aminteşti? 

—  Dragonii,  şopti  Aemon.  Au  fost  durerea  şi  gloria  Casei  mele. 

—  Ultimul  dragon  a  murit  înainte  să  te  naşti,  spuse  Sam.  Cum  ai  putea  să  ţi-i 
aminteşti? 

—  îi  văd  în  vise,  Sam.  Văd  o  stea  roşie  sângerând  pe  cer.  încă  îmi  amintesc 
roşul.  Le  văd  umbra  pe  zăpadă,  aud  pârâitul  aripilor  de  piele,  le  simt  răsuflarea 
fierbinte.  Fraţii  mei  au  visat  şi  ei  dragoni,  iar  visele  i-au  ucis,  pe  fiecare.  Sam,  noi 
pâlpâim  la  hotarul  profeţiilor  pe  jumătate  uitate,  al  minunilor  şi  al  spaimelor  pe 
care  niciun  om  de  pe  pământ  nu  poate  spera  să  le  cuprindă. . .  sau. . . 

—  Sau?  îl  îndemnă  Sam. 

—  ...  sau  nu.  Aemon  râse  înfundat.  Sau  sunt  un  om  bătrân,  febril  şi  muribund, 
îşi  închise  obosit  ochii  albi,  apoi  îi  forţă  să  se  deschidă  încă  o  dată.  N-ar  fi  trebuit 
să  părăsesc  Zidul.  Lordul  Snow  n-ar  fi  avut  cum  să  ştie,  dar  eu  ar  fi  trebuit  să  văd. 
Focul  mistuie,  dar  frigul  conservă.  Zidul...  dar  e  prea  târziu  să  dau  fuga  înapoi. 
Străinul  aşteaptă  la  uşa  mea  şi  nu  se  vrea  refuzat.  Sam,  m-ai  slujit  cu  credinţă.  Fă 
un  ultim  lucru  curajos  pentru  mine:  du-te  la  corăbii,  Sam.  Află  tot  ce  poţi  despre 
aceşti  dragoni. 

Sam  îşi  eliberă  braţul  din  strânsoarea  bătrânului. 

—  Am  s-o  fac,  dacă  aşa  vrei.  Eu  doar. . .  Nu  ştia  ce  altceva  să  spună.  Nu- 1  pot 
refuza.  în  acelaşi  timp,  ar  putea  să-1  caute  şi  pe  Dareon,  prin  docurile  şi  cheiurile 
Portului  Peticarului.  Am  să- 1  găsesc  mai  întâi  pe  Dareon  şi  vom  merge  la  corăbii 
împreună.  Iar  când  ne  vom  întoarce,  vom  aduce  mâncare,  vin  şi  lemne.  Vom  avea 
un  foc  şi  o  mâncare  bună,  fierbinte.  Se  ridică:  Bine,  atunci  ar  trebui  să  plec.  Dacă 
mă  duc,  Gilly  va  fi  aici.  Gilly,  zăvorăşte  uşa  după  ce  plec.  Străinul  mă  aşteaptă  în 
faţa  uşii. 

Gilly  clătină  aprobator  din  cap,  legănând  pruncul  la  sân,  cu  ochii  plini  de 
lacrimi.  O  să  plângă  din  nou,  îşi  dădu  seama  Sam.  Era  mai  mult  decât  putea 
suporta.  Centura  săbiei  îi  atârna  de  un  cârlig  în  perete,  lângă  vechiul  corn  crăpat 
pe  care  i-1  dăduse  Jon.  O  smulse,  şi-o  legă  la  brâu,  apoi  îşi  aruncă  mantia  neagră 
de  lână  peste  umerii  săi  rotunjiţi,  năvăli  pe  uşă  afară  şi  tropăi  în  josul  unei  scări  de 

piatră,  cu  treptele  scârţâind  sub  povara  lui.  Hanul  avea  două  uşi  principale,  una 
care  dădea  către  o  stradă,  iar  alta  cu  ieşire  către  un  canal.  Sam  o  luă  pe  prima,  ca 
să  evite  sala  comună  unde  cu  siguranţă  hangiul  i-ar  fi  aruncat  privirea  acră  pe  care 
o  rezerva  oaspeţilor  care  zăboveau  mai  mult  decât  erau  bine-veniţi. 

Aerul  era  răcoros,  dar  noaptea  nu  era  nici  pe  jumătate  atât  de  ceţoasă  ca  altă 
dată.  Pentru  asta,  Sam  era  recunoscător.  Uneori,  ceţurile  acopereau  pământul 
într-un  strat  atât  de  gros  încât  nu-ţi  puteai  vedea  propriile  picioare.  O  dată,  fusese 
cât  pe  ce  să  calce  într-un  canal. 

Copil  fiind,  Sam  citise  o  poveste  despre  Braavos  şi  visase  că  într-o  zi  va  veni 
aici.  Voia  să  privească  Titanul  ridicându-se  aspru  şi  fioros  din  mare,  să  alunece  pe 
canale  într-o  barcă-şarpe,  pe  lângă  toate  palatele  şi  templele,  şi  să  privească 
braavosii  dansându-şi  dansul  apei,  cu  săbiile  scânteind  în  lumina  stelelor.  Dar 
acum,  că  era  aici,  nu  voia  decât  să  plece  şi  să  ajungă  în  Oraşul  Vechi. 

Cu  gluga  ridicată  şi  mantia  fluturând,  îşi  croia  drum  pe  lângă  bolovani,  către 
Portul  Peticarului.  Centura  săbiei  ameninţa  şi  acum  să-i  cadă  în  vine,  aşa  că  era 
nevoit  să  şi-o  tragă  întruna  la  loc  în  timpul  mersului.  Se  ţinu  pe  străzile  mai  mici 
şi  mai  întunecoase,  unde  avea  mai  puţine  şanse  să  întâlnească  pe  cineva,  dar 
fiecare  pisică  pe  care  o  zărea  trecând  îi  făcea  inima  să  tresară...  iar  Braavosul 
mişuna  de  pisici.  Trebuie  să- 1  găsesc  pe  Dareon,  gândi  el.  E  un  om  al  Rondului 
de  Noapte,  Fratele  meu  Jurat,  împreună  vom  desluşi  ce  avem  de  făcut.  Puterea  lui 
Aemon  pierise,  iar  Gilly  ar  fi  fost  pierdută  aici,  chiar  şi  dacă  n-ar  fi  fost  copleşită 
de  durere,  însă  Dareon. ..  N-ar  trebui  să- 1  gândesc  de  rău.  Ar  putea  fi  rănit,  poate 
de  aceea  nu  s-a  întors.  Ar  putea  fi  mort,  zăcând  pe  cine  ştie  ce  uliţă,  într-o  baltă 
de  sânge,  sau  ar  putea  pluti  cu  faţa  în  jos  pe  unul  dintre  canale.  Noaptea 
braavosii  se  plimbau  ţanţoşi  prin  oraş,  în  gătelile  lor  multicolore,  omorând  doar  ca 
să-şi  arate  dibăcia  cu  acele  săbii  zvelte  pe  care  le  purtau. 

Unii  se  luptau  din  orice  motiv,  alţii  fără  pricină,  iar  Dareon  era  slobod  la  gură 
şi  iute  la  mânie,  mai  cu  seamă  când  era  băut.  Doar  fiindcă  un  om  ştie  să  cânte  de- 
spre bătălii  nu  înseamnă  că  se  pricepe  la  luptă. 

Cele  mai  bune  crâşme,  hanuri  şi  bordeluri  erau  lângă  Hanul  Violet  sau  lângă 
Iazul  Lunii,  însă  Dareon  prefera  Portul  Peticarului,  unde  aveai  mai  multe  şanse  să 
găseşti  muşterii  care  să  vorbească  limba  comună.  Sam  îşi  începu  căutarea  la 
Hanul  Tiparului  Verde,  la  Barcagiul  Negru  şi  la  La  Moroggo,  locuri  unde  Dareon 
mai  cântase.  Nu  era  de  găsit  în  niciunul  dintre  ele.  în  faţa  Casei  Ceţii  mai  multe 
bărci  erau  legate  la  mal,  aşteptând  muşterii,  iar  Sam  încercă  să-i  întrebe  pe  vâslaşi 
dacă  văzuseră  un  cântăreţ  îmbrăcat  în  negru,  dar  niciunul  nu  îi  înţelese  valyriana 
cultă.  Asta,  sau  preferă  să  nu  înţeleagă.  Sam  scrută  crama  soioasă  de  sub  cel  de-al 
doilea  arc  al  Podului  lui  Nabbo,  care  abia  dacă  putea  găzdui  zece  oameni.  Dareon 
nu  era  printre  ei.  încercă  la  Hanul  Proscrişilor,  la  Casa  celor  Şapte  Felinare  şi  la 
bordelul  numit  Crescătoria  de  Pisici,  unde  se  alese  cu  priviri  ciudate,  dar  fără 
niciun  ajutor. 

Plecând,  aproape  că  se  ciocni  de  doi  tineri  care  stăteau  sub  felinarul  roşu  al 
Crescătoriei  de  Pisici.  Unul  era  brunet,  unul  blond.  Cel  brunet  spuse  ceva  în  limba 
braavosi. 

—  îmi  pare  rău,  fu  Sam  nevoit  să  spună.  Nu  înţeleg. 

Se  îndepărtă  de  ei,  speriat.  în  Cele  Şapte  Regate,  nobilii  se  îmbrăcau  în 
catifele,  mătăsuri  şi  brocarturi  în  zeci  de  culori,  în  timp  ce  ţăranii  şi  oamenii  de 
rând  purtau  lână  aspră  şi  pânză  maro,  mohorâtă. 

în  Braavos  era  altfel.  Bandiţii  se  plimbau  ţanţoşi  ca  nişte  cocoşi,  mângâindu-şi 
săbiile,  în  timp  ce  oamenii  înstăriţi  se  îmbrăcau  în  cenuşiu,  violet,  albastru-închis, 
aproape  negru  şi  nuanţe  de  negru,  întunecate  ca  o  noapte  fără  lună. 

—  Amicul  meu  Terro  zice  că  eşti  aşa  de  gras  că-i  faci  greaţă,  spuse  banditul 
cel  blond,  care  purta  o  jachetă  croită  din  catifea  verde  pe  o  parte  şi  brocart  cu  fir 
de  argint  pe  alta.  Terro  zice  că  zornăitul  săbiei  tale  îi  provoacă  dureri  de  cap. 
Vorbea  în  limba  comună.  Celălalt,  un  bandit  brunet  în  brocart  rubiniu,  cu  o 
mantie  galbenă,  al  cărui  nume  părea  să  fie  Terro,  făcu  un  comentariu  în  limba 
braavosi,  la  care  prietenul  său  blond  râse  şi  spuse:  Amicul  meu  Terro  zice  că  eşti 
prea  bine  îmbrăcat.  Eşti  vreun  mare  lord  de  porţi  negru? 

Lui  Sam  îi  venea  să  fugă,  dar,  dacă  fugea,  avea  toate  şansele  să  se  împiedice  în 
propria-i  centură.  Nu  atinge  sabia,  îşi  spuse.  Chiar  şi  un  deget  pe  mâner  ar  fi 
destul  pentru  ca  unul  sau  altul  dintre  bandiţi  să  considere  că  e  o  provocare, 
încercă  să  găsească  nişte  cuvinte  care  să-i  liniştească. 

—  Nu  sunt. . .  fu  tot  ce  reuşi  să  spună. 

—  Nu  e  lord,  interveni  un  glas  de  copil.  E  în  Rondul  de  Noapte,  nătărăule.  Din 
Westeros.  O  fată  se  ivi  în  lumină,  împingând  o  roabă  plină  cu  iarbă-de-mare,  o 
făptură  zdrenţăroasă,  sfrijită,  în  cizme  mari,  cu  părul  ciufulit  şi  nespălat.  Mai  e 
unul  la  Portul  Vesel,  care  cântă  la  Nevasta  Marinarului,  îi  informă  ea  pe  cei  doi 
bandiţi.  Lui  Sam  îi  spuse:  Dacă  întreabă  cine  e  cea  mai  frumoasă  femeie  din  lume, 
să  spui  că  Privighetoarea,  altfel  te  provoacă  la  luptă.  Vrei  să  cumperi  nişte 
moluşte?  Mi-am  vândut  toate  stridiile. 

—  N-am  niciun  ban,  zise  Sam. 

—  N-are  niciun  ban,  îl  luă  în  râs  banditul  cel  blond.  Amicul  său  brunet  rânji  şi 
spuse  ceva  în  limba  braavosi.  Amicului  meu  Terro  îi  e  frig.  Fii  bunul  nostru 
prieten  grăsan  şi  dă-i  mantia  ta. 

—  Nici  asta  să  nu  faci,  zise  fata  cu  roaba,  altfel  o  să-ţi  ceară  pe  urmă  cizmele 
şi,  cât  ai  clipi,  te  trezeşti  gol. 

—  Pisicuţele  care  miaună  prea  tare  se  îneacă  în  canale,  o  avertiză  banditul  cel 
brunet. 

—  Nu  şi  dacă  au  gheare.  Şi,  dintr-odată,  în  mâna  stângă  a  fetei  era  un  cuţit,  cu 
lama  la  fel  de  subţire  ca  ea.  Cel  pe  nume  Terro  îi  spuse  ceva  amicului  său  blond  şi 
cei  doi  se  îndepărtară,  chicotind. 

—  Mulţumesc,  îi  spuse  Sam  fetei,  imediat  după  ce  plecaseră  cei  doi. 


352 


Cuţitul  fetei  dispăru. 

—  Dacă  porţi  sabie  noaptea,  înseamnă  că  poţi  fi  provocat.  Ai  vrut  să  te  lupţi  cu 

ei? 

—  Nu.  Cuvântul  îi  ieşi  de  pe  buze  ca  un  ţipăt  care  îl  înfiora. 

—  Sigur  eşti  în  Rondul  de  Noapte?  N-am  mai  văzut  până  acum  un  frate  în 
negru  ca  tine.  Fata  făcu  semn  către  roabă.  Poţi  lua  ultimele  moluşte,  dacă  vrei.  E 
întuneric,  nimeni  nu  le  va  mai  cumpăra  acum.  Mergi  la  Zid? 

—  La  Oraşul  Vechi.  Sam  luă  una  dintre  moluştele  prăjite  şi  o  înghiţi.  Suntem 
între  corăbii.  Moluştele  erau  bune.  Mai  luă  una. 

—  Bandiţii  nu  sâcâie  niciodată  pe  nimeni  fără  sabie.  Nici  măcar  nişte  bădărani 
idioţi  ca  Terro  şi  Orbelo. 

—  Tu  cine  eşti? 

—  Nimeni.  Fata  duhnea  a  peşte.  Cândva,  am  fost  cineva,  dar  acum  nu  mai 
sunt.  Poţi  să-mi  spui  Cat,  dacă  vrei.  Tu  cine  eşti? 

—  Samwell  din  Casa  Tarly.  Vorbeşti  limba  comună. 

—  Tatăl  meu  a  fost  comandant  al  vâslaşilor  pe  Nymeria.  Un  bandit  1-a  omorât 
fiindcă  a  spus  că  mama  mea  e  mai  frumoasă  decât  Privighetoarea.  Nu  unul  ca 
aceşti  bădărani  idioţi  pe  care  i-ai  întâlnit,  ci  un  bandit  adevărat.  într-o  zi  am  să-i 
tai  gâtul.  Căpitanul  a  spus  că  Nymeria  nu  are  nevoie  de  fetiţe,  aşa  că  m-a 
abandonat.  Brusco  m-a  luat  la  el  şi  mi-a  dat  o  roabă.  Fata  ridică  privirea  spre  el: 
Pe  ce  corabie  vei  călători? 

—  Am  plătit  să  mergem  pe  Lady  Ushanora. 
Fata  îl  privi  cu  coada  ochiului,  bănuitoare. 

—  A  plecat.  Nu  ştii?  A  plecat  cu  zile  şi  zile  în  urmă. 

Ştiu,  ar  fi  putut  să  spună  Sam.  El  şi  Dareon  stătuseră  pe  chei  privindu-i 
ridicarea  şi  coborârea  vâslelor,  în  timp  ce  se  îndrepta  către  Titan  şi  către  largul 
mării. 

—  Da,  spusese  cântăreţul,  cu  asta  s-a  isprăvit.  Dacă  Sam  ar  fi  fost  mai  curajos, 
l-ar  fi  îmbrâncit  în  apă.  Când  venea  vorba  să  dezbrace  fetele,  Dareon  avea  limba 
unsă  cu  miere,  însă  în  cabina  căpitanului  vorbise  doar  Sam,  încercând  să-1 
convingă  pe  braavosi  să-i  aştepte. 

—  Trei  zile  am  aşteptat  după  bătrânul  acesta,  spusese  căpitanul.  Am  calele 
pline  şi  marinarii  mei  s-au  culcat  de  adio  cu  nevestele.  Cu  sau  fără  voi,  Doamna 
mea  pleacă  la  reflux. 

—  Te  rog,  îl  implorase  Sam.  Doar  câteva  zile,  atât  îţi  cer.  Ca  Maester  Aemon 
să-şi  recapete  puterile. 

—  N-are  nicio  putere.  Căpitanul  vizitase  hanul  cu  o  seară  în  urmă,  ca  să-1  vadă 
pe  Maester  Aemon  cu  ochii  lui.  E  un  om  bătrân  şi  nu  vreau  să-mi  moară  pe 
Doamna.  Rămâneţi  cu  el  sau  părăsiţi-1,  pe  mine  nu  mă  interesează.  Eu  plec.  Şi 
mai  rău,  refuzase  să  le  înapoieze  banii  de  drum  pe  care  i-i  plătiseră,  argintul  care 
trebuia  să-i  ducă  teferi  spre  Oraşul  Vechi.  Aţi  plătit  cea  mai  bună  cabină.  E  acolo, 

vă  aşteaptă.  Dacă  nu  alegeţi  s-o  ocupaţi,  nu-i  vina  mea.  De  ce  să  suport  eu 
pierderea? 

Ar  putea  fi  deja  la  Duskendale,  gândi  Sam  cu  jale.  Poate  că  am  fi,  ajuns  chiar 
la  Pentos,  dacă  vânturile  ar  fi  fost  prielnice. 

Dar  nimic  din  toate  acestea  n-ar  avea  vreo  importanţă  pentru  o  fată  cu  o  roabă. 

—  Ziceai  că  ai  văzut  un  cântăreţ. . . 

—  Da.  La  Portul  Vesel.  Se  însoară  cu  Nevasta  Marinarului. 

—  Se  însoară? 

—  Ea  nu  se  culcă  decât  cu  cine  o  ia  de  nevastă. 

—  Unde  e  Portul  Vesel? 

—  Vizavi  de  Corabia  Măscăriciului.  Pot  să  te  conduc  acolo. 

—  Ştiu  drumul.  Sam  văzuse  Corabia  Măscăriciului.  Dareon  nu  se  poate 
însura.  A  jăcut  jurământ.  Trebuie  să  plec. 

O  luă  la  fugă.  Fu  un  drum  lung  peste  pietrele  alunecoase  de  pavaj.  în  scurt 
timp,  gâfâia,  cu  mantia  mare  şi  neagră  fluturând  zgomotos  în  urma  lui.  Trebuia 
să-şi  ţină  o  mână  pe  centura  săbiei  în  timp  ce  fugea.  Puţinii  oameni  care-i  ieşiră  în 
cale  îi  aruncară  priviri  curioase,  iar  o  dată  o  pisică  se  ridică  pe  labele  din  spate  şi 
îl  sâsâi.  Când  ajunse  la  Corabie,  se  clătina.  Portul  Vesel  era  vizavi. 

De  îndată  ce  intră,  îmbujorat  şi  cu  răsuflarea  tăiată,  o  femeie  cu  un  singur  ochi 
îşi  aruncă  braţele  de  gâtul  său. 

—  Opreşte-te,  îi  spuse  Sam.  N-am  venit  aici  pentru  asta.  Femeia  îi  răspunse  în 
limba  braavosi.  Nu  vorbesc  limba  aceea,  îi  explică  Sam  în  valyriana  cultă. 

Lumânările  se  stingeau  şi  un  foc  trosnea  în  cămin.  Cineva  cânta  la  vioară  şi 
Sam  văzu  două  fete  dansând  în  jurul  unui  preot  roşu,  ţinându-se  de  mâini.  Femeia 
chioară  îşi  lipi  sânii  de  pieptul  lui. 

—  Opreşte-te!  Nu  sunt  aici  pentru  asta! 

—  Sam?  răsună  glasul  cunoscut  al  lui  Dareon.  Tu,  lasă-1  în  pace,  ăla  e  Sam 
Ucigaşul.  Fratele  meu  Jurat! 

Femeia  cu  un  singur  ochi  se  dezlipi  de  el,  dar  continuă  să-i  ţină  o  mână  pe  braţ. 
Una  dintre  dansatoare  strigă: 

—  Poate  să  mă  omoare  pe  mine  dacă  pofteşte! 
Iar  cealaltă  spuse: 

—  Crezi  că  m-ar  lăsa  să-i  ating  sabia? 

în  spatele  lor,  pe  perete,  fusese  pictată  o  galeră  violetă,  cu  un  echipaj  de  femei 
care  purtau  cizme  înalte  până  la  coapse  şi  nimic  altceva.  Un  marinar  tyroshi  era 
leşinat  într-un  colţ,  sforăind  în  barba-i  imensă,  stacojie.  în  altă  parte,  o  femeie  mai 
în  vârstă,  cu  sâni  imenşi,  juca  pietre  cu  un  masiv  băştinaş  al  Insulelor  Verii,  în 
pene  negre  şi  stacojii.  în  mijloc  şedea  Dareon,  giugiulind  gâtul  femeii  din  poala 
lui.  Femeia  îi  purta  mantia  neagră. 

—  Ucigaşule!  strigă  cântăreţul,  cu  glas  cherchelit,  haide  să-mi  cunoşti  nevasta. 
Părul  lui  era  nisip  şi  miere,  zâmbetul  cald.  îi  cânt  cântece  de  dragoste.  Femeile  se 

topesc  ca  untul  când  cânt  eu.  Cum  aş  putea  rezista  unui  asemenea  chip?  îi  sărută 
nasul.  Nevastă,  dă-i  Ucigaşului  un  sărut,  e  fratele  meu.  Când  fata  se  ridică  în 
picioare,  Sam  văzu  că  era  goală  pe  sub  mantie.  Să  nu  te-apuci  acum  să-mi  mângâi 
nevasta,  Ucigaşule,  adăugă  Dareon,  râzând.  Dar  dacă  vrei  una  dintre  surorile  ei, 
eşti  liber.  Am  încă  destui  bani,  cred. 

Bani  cu  care  ar  fi  putut  cumpăra  mâncare,  gândi  Sam,  bani  cu  care  am  fi 
putut  cumpăra  lemne,  ca  Maester  Aemon  să  stea  la  căldură. 

—  Ce-ai  făcut?  Nu  te  poţi  însura.  Ai  rostit  jurământul,  la  fel  ca  mine.  Ar  putea 
să-ţi  ia  capul  pentru  asta. 

—  Suntem  căsătoriţi  doar  pentru  noaptea  asta,  Ucigaşule.  Nici  măcar  în 
Westeros  nu-ţi  ia  nimeni  capul  pentru  aşa  ceva.  N-ai  mers  niciodată  în  Oraşul 
Cârtiţei,  să  sapi  după  comori  ascunse? 

—  Nu.  Sam  roşi.  Niciodată  eu  n-aş. . . 

—  Şi  cum  rămâne  cu  fetişcana  sălbatică?  Trebuie  să  te  fi  culcat  cu  ea  o  dată, 
de  două  ori.  în  toate  acele  nopţi  în  pădure,  cuibăriţi  împreună  sub  mantia  ta,  să 
nu-mi  spui  că  nu  i-ai  vârât-o  niciodată?  Dareon  îşi  flutură  mâna  către  un  scaun. 
Stai  jos,  Ucigaşule.  Ia  o  cupă  de  vin.  Ia  o  târfă.  Ia  de-amândouă. 

Sam  nu  voia  o  cupă  de  vin. 

—  Ai  promis  că  te  întorci  înainte  de  asfinţit.  Să  ne  aduci  vin  şi  mâncare. 

—  Aşa  l-ai  omorât  pe  Celălalt?  L-ai  ocărât  până  a  murit?  Dareon  râse.  Ea  e 
nevasta  mea,  nu  tu.  Dacă  nu  bei  în  cinstea  căsătoriei  mele,  pleacă. 

—  Vino  cu  mine,  spuse  Sam.  Maester  Aemon  s-a  trezit  şi  vrea  să  audă  despre 
dragonii  ăia.  Vorbeşte  despre  stele  însângerate,  despre  umbre  albe  şi  vise  şi... 
Dacă  am  reuşi  să  aflăm  mai  multe  despre  aceşti  dragoni,  i-am  putea  aduce  alinare. 
Ajută-mă. 

—  Mâine.  Nu  în  noaptea  nunţii.  Dareon  se  ridică  în  picioare,  îşi  luă  mireasa  de 
mână  şi  porni  către  scări,  trăgând-o  după  el. 

Sam  îi  ţinu  calea. 

—  Ai  promis,  Dareon.  Ai  rostit  cuvintele.  Eşti  fratele  meu. 

—  în  Westeros.  Aici  ţi  se  pare  că  eşti  în  Westeros? 

—  Maester  Aemon. . . 

—  ...  e  pe  moarte.  Vraciul  ăla  vărgat  pe  care  ţi-ai  irosit  tot  argintul  a  spus 
limpede.  Gura  lui  Dareon  se  încleştase.  Ia  o  fată  sau  pleacă,  Sam.  îmi  strici  nunta. 

—  Am  să  plec,  răspunse  Sam,  dar  vii  cu  mine. 

—  Nu.  Am  terminat  cu  tine.  Am  terminat  cu  negrul.  Dareon  sfâşie  mantia  sa 
neagră  de  pe  mireasa-i  goală  şi  i-o  azvârli  lui  Sam  în  faţă:  Ţine.  Aruncă  zdreanţă 
pe  bătrân,  poate  că-1  mai  încălzeşte  puţin.  N-o  să  mai  am  nevoie  de  ea.  în  curând, 
voi  fi  înveşmântat  în  catifea.  La  anul,  voi  purta  blănuri  şi  voi  mânca. . . 

Sam  îl  pocni. 

Nu  se  gândi  la  ce  face.  Mâna  i  se  ridică,  se  strânse  în  pumn  şi  izbi  în  gura 
cântăreţului.  Dareon  înjură,  mireasa  lui  despuiată  scoase  un  ţipăt,  iar  Sam  se 

năpusti  asupra  cântăreţului,  doborându-1  pe  spate,  peste  o  măsuţă  joasă.  Erau 
aproape  de  aceeaşi  înălţime,  dar  Sam  cântărea  de  două  ori  mai  mult  şi,  pentru 
prima  oară  în  viaţă,  era  prea  furios  ca  să-i  fie  frică.  II  lovi  pe  cântăreţ  în  faţă  şi  în 
burtă,  apoi  începu  să-i  care  pumni  în  umeri,  cu  ambele  mâini.  Când  Dareon  îi 
înhaţă  încheieturile,  Sam  izbi  cu  capul  şi-i  sparse  buza.  Cântăreţul  îi  dădu  drumul 
şi  Sam  îl  pocni  în  nas.  Undeva,  un  bărbat  râdea,  o  femeie  înjura.  Lupta  celor  doi 
părea  să  încetinească,  ca  şi  cum  ar  fi  fost  două  muşte  negre  zbătându-se  în 
chihlimbar.  Apoi  cineva  îl  târî  pe  Sam  de  pe  pieptul  cântăreţului.  îl  lovi  şi  pe 
acela  şi  ceva  tare  îi  trosni  în  cap. 

Apoi  se  pomeni  afară,  gonind  cu  capul  înainte,  prin  ceaţă.  Preţ  de  o  clipă,  văzu 
o  apă  neagră  sub  picioarele  lui.  Pe  urmă  canalul  se  ridică  şi-1  izbi  în  faţă. 

Sam  se  scufundă  ca  o  piatră,  ca  un  bolovan,  ca  un  munte.  Apa  îi  intră  în  ochi  şi 
pe  nas  în  sus,  neagră,  rece  şi  sărată.  Când  încercă  să  strige  după  ajutor,  înghiţi  şi 
mai  multă.  Lovind  cu  picioarele  şi  căutând  aer,  se  rostogoli,  cu  bule  ţâşnindu-i  din 
nări.  înoată,  îşi  spuse,  înoată.  Când  deschise  ochii,  apa  sărată  îl  înţepă,  orbindu-1. 
Ieşi  la  suprafaţă,  doar  o  clipă,  trase  aer  în  piept  şi  lovi  disperat  cu  o  mână,  în  timp 
ce  se  apuca  de  peretele  canalului  cu  cealaltă.  Dar  pietrele  erau  alunecoase  şi 
cleioase,  şi  nu  reuşi  să  se  agate.  Se  scufundă  din  nou. 

Simţea  răcoarea  pe  piele,  în  timp  ce  apa  îi  trecea  prin  haine.  Centura  săbiei  îi 
alunecă  pe  picioare  şi  i  se  încâlci  în  jurul  gleznelor.  Am  să  mă  înec,  gândi  el, 
cuprins  de  o  panică  neagră,  oarbă.  Se  răsuci,  încercând  să-şi  croiască  drum  înapoi 
spre  suprafaţă,  dar,  în  schimb,  se  izbi  cu  faţa  de  fundul  canalului.  Sunt  cu  capul  în 
jos,  îşi  dădu  el  seama.  Mă  înec.  Ceva  se  mişcă  sub  o  mână  care  se  zbătea,  un  tipar 
sau  un  peşte,  alunecându-i  printre  degete.  Nu  pot  să  mă  înec.  Maester  Aemon  va 
muri  fără  mine,  iar  Gilly  nu  va  avea  pe  nimeni.  Trebuie  să  înot,  trebuie... 

Urmă  un  pleoscăit  imens  şi  ceva  se  răsuci  în  jurul  lui,  pe  sub  braţe  şi  în  jurul 
pieptului.  Tiparul,  fu  primul  lui  gând,  m-a  înhăţat  tiparul,  mă  va  trage  în  jos. 
Deschise  gura  să  ţipe  şi  înghiţi  iarăşi  apă.  Sunt  înecat,  fu  ultimul  lui  gând.  O,  zei, 
aveţi  milă,  sunt  înecat. 

Când  deschise  ochii,  era  pe  spate  şi  un  băştinaş  voinic  şi  negru  al  Insulelor 
Verii  îl  lovea  în  burtă  cu  pumni  cât  jamboanele.  încetează,  mă  doare,  încercă  Sam 
să  strige.  în  loc  de  cuvinte,  scoase  pe  gură  apă  şi  gâfâi.  Era  ud  până  la  piele  şi 
tremura,  zăcând  pe  pietre,  într-o  baltă  de  apă  de  canal.  Insularul  îl  izbi  din  nou  în 
burtă  şi  mai  multă  apă  îi  ţâşni  pe  nas. 

—  încetează,  bolborosi  Sam.  Nu  m-am  înecat.  Nu  m-am  înecat. 

—  Nu.  Salvatorul  se  aplecă  deasupra  lui,  uriaş,  negru  şi  picurând.  îi  datorezi 
lui  Xhondo  multe  pene.  Apa  a  distrus  mantia  frumoasă  a  lui  Xhondo. 

Era  adevărat,  văzu  Sam.  Mantia  cu  pene  atârna  pe  umerii  imenşi  ai  bărbatului 
negru,  îmbibată  de  apă  şi  plină  de  noroi. 

—  Eu  n-am  vrut. . . 

—  ...  să  înoţi?  Xhondo  a  văzut.  Zbătut  prea  mult.  Oamenii  graşi  trebuie  să 

plutească.  Omul  înhaţă  jiletca  neagră  a  lui  Sam  cu  un  uriaş  pumn  negru  şi  îl  ridică 
în  picioare.  Xhondo  marinar  pe  Vântul  Cafeniu.  Multe  limbi  vorbeşte,  puţin, 
înăuntru  Xhondo  râde,  să  vadă  cum  loveşti  pe  cântăreţ.  Şi  Xhondo  aude.  Un 
zâmbet  larg,  alb,  se  lăbărţa  pe  chipul  lui.  Xhondo  cunoaşte  aceşti  dragoni. 

JAIME 

—  Sperasem  că  până  acum  te-ai  săturat  de  barba  aia  nenorocită.  Tot  părul  ăla 
te  face  să  semeni  cu  Robert. 

Sora  lui  lăsase  deoparte  doliul  în  favoarea  unei  rochii  verde -jad,  cu  mâneci  din 
dantelă  myrisheză  argintie.  Un  smarald  de  dimensiunea  unui  ou  de  porumbel  îi 
atârna  la  gât,  pe  un  lanţ  de  aur. 

—  Barba  lui  Robert  era  neagră.  A  mea  e  aurie. 

—  Aurie?  Sau  argintie?  Cersei  îi  smulse  un  fir  de  păr  de  sub  bărbie  şi  îl  ridică. 
Era  cărunt.  Toată  culoarea  ţi  se  scurge,  încetul  cu  încetul,  frăţioare.  Ai  devenit  o 
nălucă  a  ceea  ce  ai  fost,  o  apariţie  palidă,  schiloadă.  Şi  atât  de  anemic,  mereu  în 
alb.  Aruncă  firul  de  păr.  Te  prefer  îmbrăcat  în  purpură  şi  în  aur. 

Eu  te  prefer  împestriţată  de  lumina  soarelui,  cu  mărgele  de  apă  pe  pielea 
goală.  îi  venea  s-o  sărute,  s-o  ducă  pe  braţe  în  dormitor,  s-o  arunce  pe  pat. . .  se 
culcă  cu  Lancel  şi  cu  Osmund  Kettleblack  şi  cu  Băiatul  Lunii... 

—  Voi  face  un  târg  cu  tine.  Eliberează-mă  de  această  îndatorire  şi  sunt  la 
dispoziţia  ta. 

Gura  lui  Cersei  se  încleşta.  Băuse  vin  fierbinte  cu  mirodenii  şi  mirosea  a 
nucşoară. 

—  Crezi  că  te  târguieşti  cu  mine?  E  nevoie  să-ţi  amintesc:  eşti  dator  prin 
jurământ  să  te  supui. 

—  Am  jurat  să-1  apăr  pe  rege.  Locul  meu  e  lângă  el. 

—  Locul  tău  e  oriunde  te  trimite. 

—  Tommen  îşi  pune  pecetea  pe  orice  hârtie  îi  aşezi  în  faţă.  Asta  e  isprava  ta  şi 
e  o  nebunie.  De  ce  să-1  numeşti  pe  Daven  Păzitorul  Apusului,  dacă  n-ai  pic  de 
încredere  în  el? 

Cersei  se  aşeză  lângă  fereastră.  în  spatele  ei,  Jaime  vedea  ruinele  înnegrite  ale 
Turnului  Mâinii. 

—  De  ce  te  împotriveşti  aşa,  ser?  Ţi-ai  pierdut  curajul  odată  cu  mâna? 

—  I-am  jurat  lui  Lady  Stark  să  nu  mai  pornesc  vreodată  război  împotriva 
Caselor  Stark  sau  Tully. 

—  O  promisiune  făcută  la  beţie,  cu  sabia  la  beregată. 

—  Cum  pot  să-1  apăr  pe  Tommen  dacă  nu  sunt  cu  el? 

—  învingându-i  duşmanii.  Tata  spunea  mereu  că  o  lovitură  iute  de  sabie  e  o 
apărare  mai  bună  decât  orice  scut.  Ce-i  drept,  pentru  cele  mai  multe  lovituri  de 

sabie  e  nevoie  de  o  mână.  Totuşi  şi  un  leu  schilodit  poate  inspira  teamă.  Vreau 
Riverrunul.  îl  vreau  pe  Brynden  Tully  înlănţuit  sau  mort.  Şi  cineva  trebuie  să  facă 
ordine  la  Harrenhal.  Avem  urgent  nevoie  de  Wylis  Manderly,  presupunând  că  e 
încă  în  viaţă  şi  prizonier,  dar  garnizoana  nu  a  răspuns  la  niciunul  dintre  corbii 
noştri. 

—  Cei  de  la  Harrenhal  sunt  oamenii  lui  Gregor,  îi  reaminti  Jaime.  Muntelui  îi 
plac  oamenii  cruzi  şi  proşti.  Probabil  că  ţi-au  mâncat  corbii,  cu  mesaje  cu  tot. 

—  Tocmai  de  aceea  te  trimit  pe  tine.  S-ar  putea  să  te  mănânce  şi  pe  tine, 
bravul  meu  frăţior,  dar  nădăjduiesc  că  nu  le  vei  provoca  indigestie.  Cersei  îşi 
netezi  rochia.  II  vreau  pe  Ser  Osmund  la  comanda  Gărzii  Regale,  în  absenţa  ta. 

...  se  culcă  cu  Lancel  şi  cu  Osmund  Kettleblack  şi  cu  Băiatul  Lunii,  din  câte 
ştiu  eu... 

—  Asta  nu  e  la  alegerea  ta.  Dacă  trebuie  să  plec,  Ser  Loras  va  avea  comanda 
aici,  în  locul  meu. 

—  E  o  glumă?  Ştii  ce  părere  am  despre  Ser  Loras. 

—  Dacă  nu  l-ai  fi  trimis  pe  Balon  Swann  la  Dorn. . . 

—  Am  nevoie  de  el  acolo.  Aceşti  dornisheni  nu  sunt  de  încredere.  Şarpele  roşu 
a  fost  campionul  lui  Tyrion,  ai  uitat?  Nu-mi  voi  lăsa  fiica  la  cheremul  lor.  Şi  nu  îl 
vreau  pe  Loras  Tyrell  la  comanda  Gărzii  Regale. 

—  Ser  Loras  este  de  trei  ori  mai  bărbat  decât  Ser  Osmund. 

—  Ideile  tale  despre  bărbăţie  s-au  schimbat  oarecum,  frăţioare. 
Jaime  se  simţi  cuprins  de  furie. 

—  Adevărat,  Loras  nu  se  uită  lacom  la  sânii  tăi,  aşa  cum  face  Ser  Osmund,  dar 
mi-e  greu  să  mă  gândesc. . . 

—  Gândeşte-te  la  asta.  Cersei  îl  pălmui. 

Jaime  nu  schiţă  niciun  gest  ca  să  oprească  lovitura. 

—  Văd  că  am  nevoie  de  o  barbă  mai  deasă,  să  mă  ferească  de  mângâierile 
reginei  mele.  îi  venea  să-i  sfâşie  rochia  şi  să-i  transforme  loviturile  în  sărutări. 
Mai  făcuse  asta,  demult,  pe  când  avea  două  mâini  bune.  Ochii  reginei  erau  o 
gheaţă  verde. 

—  Ai  face  bine  să  pleci,  ser. 

...  Lancel,  Osmund  Kettleblack  şi  Băiatul  Lunii... 

—  Eşti  şi  surd,  pe  deasupra?  Vei  găsi  uşa  în  spatele  tău,  ser. 

—  Cum  porunceşti. 

Jaime  se  întoarse  pe  călcâie  şi  o  părăsi. 

Undeva,  zeii  râdeau.  Lui  Cersei  nu-i  plăcuse  niciodată  să  fie  înfruntată,  Jaime 
ştia  asta.  Poate  că  nişte  vorbe  mai  blânde  ar  fi  înmuiat-o,  dar,  în  ultimul  timp,  se 
înfuria  numai  când  o  vedea. 

O  parte  din  el  se  bucura  să  lase  în  urmă  Debarcaderul  Regelui.  Nu-i  plăcea 
compania  linguşitorilor  şi  a  nătărăilor  care  o  înconjurau  pe  Cersei.  „Consiliul  cel 
mai  mic"  li  se  spunea  în  Fundătura  Puricilor,  după  cum  povestea  Addam 

Marbrand.  Şi  Qyburn. . .  îi  salvase  lui  Jaime  viaţa,  dar  era  tot  o  Mască  însângerată. 

—  Qyburn  plesneşte  de  secrete,  o  prevenise  pe  Cersei.  Nu  reuşise  decât  s-o 
facă  să  râdă. 

—  Cu  toţii  avem  secrete,  frăţioare,  îi  răspunsese  ea. 

...  se  culcă  cu  Lancel  şi  Osmund  Kettleblack  şi  cu  Băiatul  Lunii,  din  câte  ştiu 
eu... 

Patruzeci  de  cavaleri  şi  tot  atâţia  scutieri  îl  aşteptau  în  faţa  grajdurilor 
Fortăreţei  Roşii.  Jumătate  din  ei  erau  oameni  ai  Apusului,  juraţi  Casei  Lannister, 
ceilalţi  duşmani  până  de  curând,  transformaţi  în  prieteni  îndoielnici.  Ser  Dermot 
de  la  Rainwood  avea  să  ducă  stindardul  lui  Tommen,  Ronnet  Connington  cel 
Roşu,  flamura  albă  a  Gărzii  Regale.  Un  Paege,  un  Piper  şi  un  Peckedon  aveau  să 
împartă  onoarea  de  a  fi  scutierii  Lordului  Comandant. 

—  Ţine-ţi  prietenii  la  spate  şi  duşmanii  acolo  unde-i  poţi  vedea,  îl  sfătuise 
cândva  Sumner  Crakehall.  Sau  fusese  tatăl  său? 

Buiestraşul  lui  era  roib,  calul  de  luptă  un  superb  armăsar  sur.  Trecuseră  ani 
lungi  de  când  Jaime  nu-şi  mai  botezase  vreun  cal;  văzuse  prea  mulţi  murind  în 
bătălie  şi  asta  era  mai  greu  de  suportat  când  le  dădeai  nume.  Dar  când  băiatul 
Piper  începuse  să  le  zică  Onoare  şi  Glorie,  râsese  şi  le  lăsase  numele  aşa.  Glorie 
purta  harnaşamente  vopsite  în  purpuriul  Lannisterilor.  Onoare  era  echipat  în  albul 
Gărzii  Regale.  Josmyn  Peckledon  ţinu  buiestraşul  de  hăţuri  când  Ser  Jaime 
încalecă.  Scutierul  era  subţire  ca  o  suliţă,  cu  braţe  şi  picioare  lungi,  păr  unsuros, 
pământiu,  şi  obraji  moi,  cu  puf  de  piersică.  Mantia  era  de  culoarea  purpurie  a 
Lannisterilor,  dar  cămaşa  purtată  peste  zale  înfăţişa  cele  zece  stele  violete  ale 
casei  sale,  înşirate  pe  un  fond  galben. 

—  Stăpâne,  întrebă  flăcăul,  îţi  vrei  mâna  cea  nouă? 

—  Poart-o,  Jaime,  îl  îndemnă  Ser  Kennos  de  Kayce.  Flutur-o  în  faţa  oamenilor 
din  popor  şi  oferă-le  o  poveste  de  spus  copiilor. 

—  Cred  că  nu.  Jaime  nu  voia  să  arate  mulţimilor  o  minciună  de  aur.  N-au 
decât  să  vadă  cioata.  N-au  decât  să  vadă  schilodul.  Dar  eşti  liber  să-mi 
compensezi  neajunsul,  Ser  Kennos.  Flutură  amândouă  mâinile  şi  dă  din  picioare, 
dacă  pofteşti.  Jaime  strânse  hăţurile  în  mâna  stângă  şi  îşi  întoarse  calul.  Payne! 
strigă  el,  în  timp  ce  ceilalţi  se  grupau.  Vei  călări  lângă  mine. 

Ser  Ilyn  Payne  îşi  croi  drum  lângă  Jaime,  arătând  ca  un  cerşetor  la  bal.  Cămaşa 
lui  de  zale  era  veche  şi  ruginită,  purtată  peste  un  pieptar  uzat  de  piele  fiartă.  Nici 
bărbatul,  nici  calul  său  nu  purtau  vreun  blazon.  Scutul  era  atât  de  rupt  şi  de  tocit, 
încât  era  greu  să-ţi  dai  seama  ce  culoare  putea  să  fi  avut  vopseaua  care  îl 
acoperise  cândva.  Cu  chipul  său  îndârjit  şi  ochii  adânciţi  în  orbite,  Ser  Ilyn  ar  fi 
putut  trece  drept  moartea  în  persoană. . .  aşa  cum  se  şi  întâmplase,  ani  şi  ani  la 
rând. 

Dar  s-a  isprăvit.  Ser  Ilyn  fusese  jumătate  din  preţul  pe  care  îl  ceruse  Jaime  ca 
să  înghită  porunca  micului  său  rege  ca  un  Lord  Comandant  cuminte.  Cealaltă 

jumătate  fusese  Ser  Addam  Marbrand. 

—  Am  nevoie  de  ei,  îi  spusese  surorii  sale,  iar  Cersei  nu  se  împotrivise. 
Probabil  e  încântată  să  scape  de  ei.  Ser  Addam  era  un  prieten  din  copilărie 

de-al  lui  Jaime,  iar  tăcutul  călău  fusese  omul  tatălui  său,  dacă  fusese  vreodată 
omul  cuiva.  Payne  era  căpitanul  gărzii  Mâinii  când  fusese  auzit  fălindu-se  că 
Lordul  Tywin  conducea  în  fapt  Cele  Şapte  Regate,  spunându-i  Regelui  Aerys  ce 
să  facă.  Aerys  Targaryen  îi  tăiase  limba  pentru  asta. 

—  Deschideţi  porţile,  spuse  Jaime,  iar  Mistreţul,  cu  glasul  său  răsunător, 
strigă: 

—  DESCHIDEŢI  PORŢILE! 

Când  Mace  Tyrell  ieşise  pe  Poarta  Noroiului,  în  sunet  de  tobe  şi  scripci,  mii  de 
oameni  se  înşiraseră  de-a  lungul  străzilor  ca  să-1  ovaţioneze  la  plecare.  Băieţii  se 
alăturaseră  marşului,  mergând  cu  paşi  mari  alături  de  soldaţii  Tyrellilor,  cu 
capetele  ridicate  şi  călcând  apăsat,  în  timp  ce  surorile  lor  trimiteau  sărutări  de  la 
ferestre. 

Astăzi  nu  era  la  fel.  Câteva  târfe  le  făceau  invitaţii  pe  când  treceau,  iar  un 
negustor  de  plăcinte  cu  carne  îşi  striga  marfa.  în  Piaţa  Cârpaciului,  două  vrăbii 
jerpelite  predicau  în  faţa  mai  multor  sute  de  oameni,  vestind  osânda  asupra 
capetelor  celor  necredincioşi  şi  a  închinătorilor  la  demoni. 

—  Le  place  mirosul  trandafirilor,  dar  nu  iubesc  leii,  remarcă  Jaime.  Sora  mea 
ar  fi  înţeleaptă  să  ia  aminte  la  asta. 

Ser  Ilyn  nu  răspunse.  însoţitorul  perfect  pentru  un  drum  lung.  îmi  va  plăcea 
conversaţia  lui. 

Cea  mai  mare  parte  a  escortei  sale  îl  aştepta  dincolo  de  zidurile  oraşului:  Ser 
Addam  Marbrand  cu  avangarda  sa,  Ser  Steffon  Swyft  şi  convoiul  de  bagaje,  Cei  o 
Sută  de  Cucernici  ai  bătrânului  Ser  Bonifer  cel  Bun,  arcaşii  călare  ai  lui  Sarsfield, 
Maester  Gulian  cu  patru  colivii  pline  de  corbi,  două  sute  de  soldaţi  din  cavaleria 
grea  sub  comanda  lui  Ser  Florent  Brax.  Una  peste  alta,  nu  era  o  oştire  mare;  avea 
mai  puţin  de  o  mie  de  oameni  în  total.  O  oaste  numeroasă  era  ultimul  lucru  de 
care  era  nevoie  la  Riverrun.  O  armată  Lannister  împresurase  deja  castelul,  şi  o 
oştire  încă  şi  mai  mare  de  Freyi.  Ultimul  corb  pe  care-1  primiseră  sugera  că 
atacatorii  întâmpinau  dificultăţi  cu  hrana. 

Brynden  Tully  pustiise  ţinutul  înainte  de  a  se  retrage  în  spatele  zidurilor  sale. 

Nu  că  a  avut  prea  mult  de  pustiit.  Din  câte  văzuse  Jaime  din  ţinuturile 
riverane,  nu  rămăsese  câmp  nepârjolit,  oraş  nejefuit,  fecioară  nesiluită.  Iar  acum, 
draga  mea  surioară  mă  trimite  să  isprăvesc  treaba  începută  de  Amory  Lorch  şi 
Gregor  Clegane.  Asta  îi  lăsa  un  gust  amar. 

Atât  de  aproape  de  Debarcaderul  Regelui,  drumul  regelui  era  cât  putea  fi  de 
sigur  un  drum  în  vremuri  ca  acestea,  însă  Jaime  îl  trimise  pe  Marbrand  cu 
avangarda  lui  în  cercetare. 

—  Robb  Stark  m-a  luat  prin  surprindere  la  Pădurea  Şoaptelor,  spuse  el.  Asta 

nu  se  va  mai  repeta. 

—  Ai  cuvântul  meu.  Marbrand  părea  vizibil  uşurat  să  fie  din  nou  călare, 
îmbrăcat  în  mantia  fumurie  a  Casei  sale  în  locul  celei  din  lână  aurie  a  Gărzii 
Oraşului.  Dacă  vreun  duşman  se  va  apropia,  pe  o  rază  de  zeci  de  kilometri,  vei 
afla  dinainte. 

Jaime  dăduse  ordine  precise  ca  nimeni  să  nu  se  îndepărteze  de  coloană  fără 
permisiunea  sa.  Altfel,  ştia  că  i-ar  fi  sâcâit  pe  tinerii  lorzi  mărunţi,  traversându-le 
câmpurile,  împrăştiind  animalele  şi  călcând  în  picioare  recoltele.  încă  se  mai 
zăreau  vaci  şi  oi  în  apropierea  oraşului,  mere  în  pomi  şi  fructe  de  pădure  în 
tufişuri,  recolte  de  orz  şi  grâu  de  iarnă,  căruţe  şi  care  cu  boi  pe  drum.  însă,  mai 
departe,  lucrurile  nu  stăteau  atât  de  roz. 

Călărind  în  fruntea  oştirii,  cu  Ser  Ilyn  tăcut  lângă  el,  Jaime  se  simţea  aproape 
mulţumit.  Soarele  îi  încălzea  spatele  şi  vântul  îi  răvăşea  părul,  ca  degetele  unei 
femei.  Când  Micul  Lew  Piper  veni  în  goană  cu  un  coif  plin  de  mure,  Jaime  mancă 
o  mână  din  ele  şi  îi  spuse  băiatului  să  împartă  restul  cu  ceilalţi  scutieri  şi  cu  Ser 
Ilyn  Payne. 

Payne  părea  că  se  simte  la  fel  de  bine  în  tăcerea  lui  ca  în  cămaşa  ruginită  de 
zale  şi  piele  fiartă.  Tropotul  copitelor  şi  zăngănitul  săbiei  în  teacă,  ori  de  câte  ori 
se  mişca  în  şa,  erau  singurele  sunete  pe  care  le  scotea.  Deşi  faţa-i  mâncată  de 
vărsat  era  înverşunată  şi  ochii  reci  ca  gheaţa  pe  un  lac  în  toiul  iernii,  Jaime  simţea 
că  îi  părea  bine  că  venise.  L-am  lăsat  să  aleagă,  îşi  reaminti  el.  Ar  fi  putut  să  mă 
refuze  şi  să  rămână  Dreptatea  Regelui. 

Numirea  lui  Ser  Ilyn  fusese  un  dar  de  nuntă  de  la  Robert  Baratheon  pentru 
tatăl  miresei  sale,  o  sinecură  care  să-1  despăgubească  pe  Payne  pentru  limba  pe 
care  o  pierduse  în  slujba  Casei  Lannister.  Era  un  călău  desăvârşit.  Nu  dăduse  greş 
la  nicio  execuţie  şi  rar  se  întâmpla  să  aibă  nevoie  de  o  a  doua  lovitură.  Şi  era  ceva 
în  liniştea  lui  care  inspira  groază.  Arareori  păruse  un  Călău  al  Regelui  atât  de 
potrivit  pentru  munca  sa. 

Când  hotărâse  să-1  ia  cu  el,  Jaime  vizitase  camerele  lui  Ser  Ilyn  de  la  capătul 
Aleii  Trădătorului.  Etajul  superior  al  turnului  turtit,  semicircular,  era  împărţit  în 
celule  pentru  prizonierii  care  impuneau  un  anumit  confort,  cavaleri  sau  lorzi 
mărunţi  ostatici  ce  aşteptau  răscumpărarea  sau  schimbul.  Intrarea  în  temniţa 
propriu-zisă  era  la  nivelul  de  jos,  printr-o  uşă  de  fier  forjat  şi  o  a  doua  din  lemn 
gri,  aşchios.  La  etajele  intermediare  se  aflau  camere  rezervate  Temnicerului- Şef, 
Lordului  Confesor  şi  Dreptăţii  Regelui.  Dreptatea  era  un  călău,  dar,  conform 
tradiţiei,  avea  ca  sarcină  şi  supravegherea  temniţelor  şi  a  oamenilor  care  le 
îngrijeau. 

Iar  pentru  această  sarcină  Ser  Ilyn  Payne  era  de-a  dreptul  nepotrivit.  întrucât 
nu  putea  nici  să  scrie,  nici  să  citească  şi  nici  să  vorbească,  Ser  Ilyn  lăsase 
conducerea  temniţelor  pe  seama  subordonaţilor  săi,  atâţia  câţi  erau.  însă  regatul 
nu  avusese  un  Lord  Confesor  de  la  cel  de-al  doilea  Daeron  încoace,  iar  ultimul 

Temnicer-Şef  fusese  un  postăvar  care  cumpărase  funcţia  de  la  Degeţel  în  timpul 
domniei  lui  Robert.  Fără  îndoială,  profitase  din  plin  de  pe  urma  asta  timp  de 
câţiva  ani,  până  când  făcuse  greşeala  de  a  conspira  cu  alţi  nătărăi  bogaţi  să-i  dea 
lui  Stannis  Tronul  de  Fier.  îşi  ziceau  „Oamenii  cu  Coarne",  aşa  că  Joff  le  prinsese 
coarne  în  cap,  înainte  de  a-i  arunca  de  pe  zidurile  oraşului.  Astfel,  îi  rămăsese  lui 
Rennifer  Longwaters,  cocârjatul  comandant  al  temnicerilor,  care  susţinea  cu  o 
insistenţă  plictisitoare  că  avea  „un  strop  de  sânge  de  dragon",  sarcina  de  a-i 
descuia  uşile  lui  Jaime  şi  de  a-1  conduce,  urcând  treptele  înguste,  înăuntrul 
zidurilor,  către  locul  unde  locuise,  vreme  de  cincisprezece  ani,  Ilyn  Payne. 

încăperile  duhneau  a  mâncare  stricată,  iar  paiele  mişunau  de  insecte.  Intrând, 
Jaime  fusese  cât  pe  ce  să  se  împiedice  de  un  şobolan.  Sabia  mare  a  lui  Payne  se 
odihnea  pe  o  masă  de  lemn,  lângă  o  bucată  de  gresie  şi  o  pânză  unsuroasă.  Oţelul 
era  imaculat,  cu  marginile  aruncând  sclipiri  albastre  în  lumina  palidă,  dar,  în  rest, 
mormane  de  haine  soioase  zăceau  risipite  pe  podele,  iar  bucăţile  de  zale  şi  de 
armuri  împrăştiate  ici  şi  colo  erau  roşii  de  rugină.  Jaime  nu  putea  număra 
urcioarele  de  vin  sparte.  Nu-  i  place  nimic  altceva  decât  să  ucidă,  gândise  el  când 
Ser  Ilyn  îşi  făcuse  apariţia  dintr-un  dormitor  care  duhnea  a  oale  de  noapte  pline 
până  la  refuz. 

—  înălţimea  Sa  îmi  porunceşte  să-i  câştig  înapoi  ţinuturile  riverane,  îi  explica- 
se Jaime.  Aş  vrea  să  te  iau  cu  mine. . .  dacă  nu  ţi-e  greu  să  renunţi  la  toate  astea. 

Tăcerea  îi  fusese  răspunsul,  şi  o  lungă,  neclintită  privire.  Dar  tocmai  când 
Jaime  era  pe  cale  să  se  întoarcă  şi  să  plece,  Payne  clătinase  aprobator  din  cap.  Şi 
iată-l  aici.  Jaime  aruncă  o  privire  către  tovarăşul  său.  Poate  că  mai  există  încă 
speranţă  pentru  amândoi. 

în  noaptea  aceea,  îşi  aşezară  tabăra  mai  jos  de  castelul  din  vârf  de  deal  al  Casei 
Hayford.  Când  soarele  apuse,  o  sută  de  corturi  răsăriră  la  poalele  dealului,  de-a 
lungul  malurilor  râului  care  curgea  în  apropiere  de  el.  Jaime  stabili  el  însuşi 
străjile.  Nu  se  aştepta  la  necazuri  atât  de  aproape  de  oraş,  dar,  cândva,  unchiul  său 
Stafford  se  crezuse  şi  el  în  siguranţă  la  Oxcross.  Era  cel  mai  bine  să  nu  rişte 
nimic. 

Când  de  la  castel  veni  invitaţia  să  cineze  alături  de  castelanul  lui  Lady 
Hayford,  Jaime  îl  luă  cu  el  pe  Ser  Ilyn,  împreună  cu  Ser  Addam  Marbrand,  Ser 
Bonifer  Hasty,  Ronnet  Connington  cel  Roşu,  Mistreţul  şi  o  duzină  de  alţi  cavaleri 
şi  lorzi  mărunţi. 

—  Presupun  că  ar  trebui  să  port  mâna,  îi  spuse  el  lui  Peck,  înainte  să-şi  înceapă 
urcuşul. 

Flăcăul  i-o  aduse  îndată.  Mâna  era  făurită  din  aur,  foarte  veridică,  incrustată  cu 
unghii  din  perle  şi  degetele  pe  jumătate  închise,  ca  să  se  poată  mula  în  jurul 
piciorului  unui  pocal.  Nu  pot  să  lupt,  dar  pot  să  beau,  cugetă  Jaime,  în  timp  ce 
flăcăul  îi  strângea  cureluşele  care-i  legau  mâna  de  cioată. 

—  De-acum  înainte,  lumea  îţi  va  spune  Mână-de-Aur,  stăpâne,  îl  asigurase 

armurierul  prima  oară  când  o  potrivise  la  încheietura  lui  Jaime.  S-a  înşelat.  Voi  fi 
Regicidul  până  la  moarte. 

Mâna  de  aur  fu  prilejul  multor  comentarii  admirative  de-a  lungul  cinei,  cel 
puţin  până  când  Jaime  răsturnă  un  pocal  cu  vin.  Atunci,  îşi  pierdu  răbdarea: 

—  Dacă  admiri  afurisenia  asta  aşa  de  mult,  taie-ţi  mâna  cu  care  mânuieşti 
sabia  şi  o  poţi  avea,  îi  spuse  lui  Flement  Brax. 

După  aceea,  nu  se  mai  discută  nimic  despre  mâna  lui  şi  Jaime  reuşi  să  bea 
liniştit  nişte  vin. 

Doamna  castelului  era  o  Lannister  prin  căsătorie,  o  copilă  dolofană  care  fusese 
măritată  cu  Tyrek,  vărul  lui  Jaime,  înainte  să  împlinească  un  an.  Lady  Ermesande 
le  fu  înfăţişată  cum  se  cuvine,  înfăşurată  într-o  rochiţă  de  brocart,  cu  împletitura 
verde  şi  ondulaţiile  verzui  ale  Casei  Hayford  redate  din  mărgele  minuscule  de  jad. 
Dar  în  curând  copila  începu  să  ţipe,  aşa  că  doica  ei  o  duse  îndată  la  culcare. 

—  Nu  s-a  auzit  nimic  despre  Lord  Tyrek  al  nostru?  întrebă  castelanul  ei,  când 
se  servi  păstrăvul. 

—  Nimic. 

Tyrek  Lannister  dispăruse  în  timpul  revoltelor  de  la  Debarcaderul  Regelui,  pe 
când  Jaime  era  încă  prizonier  la  Riverrun.  Băiatul  trebuia  să  fi  împlinit  până  acum 
paisprezece  ani,  presupunând  că  era  încă  în  viaţă. 

—  Am  condus  eu  însumi  o  misiune  de  căutare,  la  porunca  Lordului  Tywin, 
remarcă  Addam  Marbrand,  curăţându-şi  peştele  de  oase,  dar  n-am  găsit  mai  mult 
decât  reuşise  Bywater,  înaintea  mea.  Băiatul  a  fost  văzut  ultima  oară  călare,  când 
presiunea  mulţimii  a  rupt  rândul  de  mantii  aurii.  După  aceea. . .  a  fost  găsit  calul, 
dar  nu  şi  călăreţul.  Cel  mai  probabil,  l-au  tras  jos  şi  l-au  omorât.  Dar  dacă  e  aşa, 
unde  îi  e  trupul?  Gloata  a  lăsat  celelalte  cadavre  să  zacă  acolo,  de  ce  nu  şi  pe -al 
lui? 

—  Ar  fi  mai  valoros  viu,  sugeră  Mistreţul.  Orice  Lannister  ar  aduce  o  răscum- 
părare grasă. 

—  Fără  doar  şi  poate,  fu  de  acord  Marbrand,  dar  n-a  fost  făcută  nicio  cerere  de 
răscumpărare.  Băiatul  a  dispărut  pur  şi  simplu. 

—  Băiatul  e  mort.  Jaime  băuse  trei  cupe  de  vin  şi  mâna  lui  de  aur  părea  să 
devină,  cu  fiece  clipă,  mai  grea  şi  mai  neîndemânatică.  Un  cârlig  m- ar  sluji  la  fel 
de  bine.  Dacă  şi-au  dat  seama  pe  cine  au  omorât,  fără  îndoială  că  l-au  aruncat  în 
râu,  de  frica  urgiei  tatălui  meu.  îi  cunosc  gustul  în  Debarcaderul  Regelui.  Lordul 
Tywin  şi-a  plătit  întotdeauna  datoriile. 

—  întotdeauna,  îl  aprobă  Mistreţul,  şi  cu  asta  discuţia  se  încheie. 

Cu  toate  acestea,  mai  târziu,  singur  în  camera  din  turn  care-i  fusese  oferită 
pentru  noapte,  Jaime  se  pomeni  punându-şi  întrebări.  Tyrek  îl  slujise  pe  Regele 
Robert  ca  scutier,  alături  de  Lancel.  Cunoaşterea  putea  fi  mai  preţioasă  decât 
aurul,  mai  periculoasă  decât  un  pumnal.  Atunci  îi  veni  în  minte  Varys,  zâmbitor  şi 
mirosind  a  lavandă.  Eunucul  avea  spioni  şi  informatori  în  tot  oraşul.  Ar  fi  fost 


363 


simplu  pentru  el  să  aranjeze  răpirea  lui  Tyrek  în  timpul  confuziei. . .  cu  condiţia  să 
fi  ştiut  dinainte  că  era  de  aşteptat  ca  gloata  să  se  revolte.  Iar  Varys  ştia  tot,  sau  cel 
puţin  aşa  voia  să  ne  facă  să  credem.  Totuşi  nu  a  prevenit-  o  în  niciun  fel  pe  Cersei 
despre  revolta  aceea.  Nici  n-a  mers  la  corăbii,  s-o  conducă  pe  Myr cella. 

Deschise  obloanele.  Se  făcea  frig  şi  o  semilună  plutea  pe  cer.  Mâna  îi  străluci 
vag  în  lumina  ei.  Nu  foloseşte  la  strangulat  eunuci,  dar  e  destul  de  grea  ca  să- i 
transforme  zâmbetul  ăla  slinos  într-o  distrugere  roşie.  Ii  venea  să  bată  pe  cineva. 

îl  găsi  pe  Ser  Ilyn  ascuţindu-şi  sabia. 

—  E  timpul,  îi  spuse  Jaime. 

Călăul  se  ridică  şi  îl  urmă,  hârşâindu-şi  cizmele  de  piele  crăpate  pe  treptele  de 
piatră  în  timp  ce  coborau.  O  curte  mică  se  deschidea  în  faţa  armurăriei.  Jaime  găsi 
acolo  două  scuturi,  două  coifuri  şi  o  pereche  de  săbii  boante  pentru  turnir.  îi  oferi 
una  lui  Payne,  iar  pe  cealaltă  o  luă  în  mâna  stângă,  strecurându-şi  dreapta  prin 
chingile  scutului.  Degetele  sale  de  aur  erau  destul  de  curbate  încât  să  agaţe,  dar  nu 
puteau  apuca,  aşa  că  nu  ţinea  scutul  strâns. 

—  Ser,  cândva  ai  fost  cavaler,  spuse  Jaime.  Şi  eu  la  fel.  Hai  să  vedem  ce 
suntem  acum. 

Ser  Ilyn  ridică  sabia  drept  răspuns,  iar  Jaime  porni  îndată  la  atac.  Payne  era  la 
fel  de  ruginit  ca  zalele  sale  şi  nu  la  fel  de  puternic  ca  Brienne,  însă  para  fiecare 
lovitură  cu  sabia  sau  ridica  scutul.  Dansară  sub  semilună,  în  timp  ce  săbiile  boante 
îşi  cântau  cântecul  de  oţel.  Cavalerul  tăcut  fu  mulţumit  să-1  lase  pe  Jaime  să 
conducă  dansul  o  vreme,  dar,  în  cele  din  urmă,  începu  să  contraatace  fiecare 
lovitură.  O  dată,  trecu  el  la  atac,  îl  lovi  pe  Jaime  în  coapsă,  în  umăr,  în  antebraţ.  îi 
făcu  să  răsune  capul  de  trei  ori,  cu  lovituri  în  coif.  Una  dintre  lovituri  îi  smulse 
scutul  de  pe  mâna  dreaptă  şi  fu  cât  pe  ce  să-i  rupă  curelele  care  îi  legau  mâna  de 
aur  de  cioată.  Când  îşi  coborâră  săbiile,  Jaime  era  dărâmat  şi  plin  de  vânătăi,  dar 
vinul  se  mistuise  şi  avea  capul  limpede. 

—  Vom  mai  dansa,  îi  promise  lui  Ser  Ilyn.  Mâine  şi  poimâine.  în  fiecare  zi 
vom  dansa,  până  când  voi  fi  la  fel  de  bun  cu  mâna  stângă  pe  cât  am  fost 
întotdeauna  cu  dreapta. 

Ser  Ilyn  deschise  gura  şi  scoase  un  sunet  gutural.  Un  hohot  de  râs,  îşi  dădu 
seama  Jaime.  Ceva  îi  întoarse  maţele  pe  dos. 

A  doua  zi  dimineaţă,  niciunul  dintre  ceilalţi  nu  avu  îndrăzneala  să  pomenească 
de  vânătăile  lui.  Se  părea  că  niciunul  dintre  ei  nu  auzise  sunetul  duelului  în 
noapte.  Cu  toate  acestea,  când  coborâră  înapoi  la  tabără,  Micul  Lew  Piper  dădu 
glas  întrebării  pe  care  cavalerii  şi  lorzii  mărunţi  nu  îndrăzneau  s-o  rostească. 
Jaime  îi  zâmbi  larg. 

—  Au  fătuci  dezmăţate  în  Casa  Hayford.  Sunt  muşcături  de  dragoste,  flăcăule. 
O  altă  zi  senină  şi  vântoasă  fu  urmată  de  una  înnorată,  apoi  de  trei  zile  de 

ploaie.  Vântul  şi  apa  nu  contau.  Coloana  continua  să  înainteze  în  acelaşi  ritm,  spre 
nord,  de-a  lungul  drumului  regelui  şi,  în  fiecare  noapte,  Jaime  găsea  un  loc  retras 

unde  să  mai  capete  câteva  muşcături  de  dragoste.  Luptară  într-un  grajd,  sub 
privirea  unui  catâr  chior,  şi  în  beciul  unui  han,  printre  butoaie  de  vin  şi  bere. 
Luptară  între  ruinele  înnegrite  ale  unui  hambar  de  piatră,  pe  o  insulă  împădurită 
de  pe  un  râu  cu  apă  mică  şi  într-un  câmp  deschis,  cu  ploaia  răpăind  domol  pe 
coifurile  şi  scuturile  lor. 

Jaime  găsea  scuze  pentru  escapadele  lui  nocturne,  dar  nu  era  atât  de  naiv  încât 
să-şi  închipuie  că  erau  crezute.  Addam  Marbrand  ştia,  cu  siguranţă,  cu  ce  se 
ocupa,  iar  câţiva  dintre  ceilalţi  căpitani  bănuiau,  probabil.  Dar  nimeni  nu  vorbea 
despre  asta  în  prezenţa  lui...  şi,  de  vreme  ce  singurului  martor  îi  lipsea  limba, 
Jaime  nu  trebuia  să  se  teamă  că  va  auzi  cineva  ce  spadasin  inept  devenise 
Regicidul. 

Curând,  semnele  războiului  puteau  fi  văzute  la  tot  pasul.  Buruieni,  mărăcini  şi 
arbuşti  stufoşi  creşteau  până  la  capul  calului  pe  câmpuri  unde  grâul  toamnei  ar  fi 
trebuit  să  fie  copt,  drumul  regelui  era  lipsit  de  călători,  iar  lupii  domneau  în  lumea 
istovită  de  la  apus  până  la  răsărit.  Majoritatea  animalelor  erau  destul  de  precaute 
ca  să  se  ţină  la  distanţă,  dar  calul  unuia  dintre  oamenii  din  avangarda  lui  Martin 
fusese  fugărit  şi  omorât  când  el  descălecase  ca  să  se  uşureze. 

—  Nicio  fiară  sălbatică  n-ar  fi  atât  de  curajoasă,  declarase  Ser  Bonifer  cel  Bun, 
cu  chipul  trist  şi  încruntat.  Sunt  demoni  în  piei  de  lupi,  trimişi  să  ne  pedepsească 
pentru  păcatele  noastre. 

—  Trebuie  să  fi  fost  un  cal  deosebit  de  păcătos,  remarcase  Jaime,  stând 
deasupra  rămăşiţelor  bietului  animal.  Dădu  ordin  ca  restul  carcasei  să  fie  tăiată  în 
bucăţi  şi  sărată;  se  putea  să  aibă  nevoie  de  carne. 

într-un  loc  numit  Cornul  Scroafei  găsiră  un  aspru  cavaler  bătrân  zis  Ser  Roger 
Vierul,  care  se  încăpăţâna  să  se  cuibărească  în  turnul  său,  cu  şase  oşteni  şi  patru 
arbaletişti  şi  vreo  douăzeci  de  ţărani.  Ser  Roger  era  mare  şi  zbârlit,  ca  numele  pe 
care-1  purta,  iar  Ser  Kennos  sugeră  că  putea  să  fie  vreun  Crakehall  rătăcit,  de 
vreme  ce  blazonul  lor  era  mistreţul  vărgat.  Mistreţul  părea  să-i  dea  crezare  şi  îşi 
petrecu  o  oră  întreagă  întrebându-1  pe  Ser  Roger  despre  strămoşii  lui. 

Jaime  era  mai  interesat  de  ce  avea  de  spus  Vierul  despre  lupi. 

—  Am  avut  nişte  necazuri  cu  o  haită  de  lupi  cu  stea  albă,  îi  spuse  bătrânul.  Vin 
după  tine,  adulmecând,  stăpâne,  dar  noi  le-am  ţinut  piept  şi  am  îngropat  trei  lângă 
napi.  înaintea  lor,  a  fost  o  haită  de  lei  sângeroşi,  să-mi  fie  cu  iertare.  Cel  care  era 
în  fruntea  lor  avea  un  manticor  pe  scut. 

—  Ser  Amory  Lorch,  sugeră  Jaime.  Nobilul  meu  tată  i-a  poruncit  să  distrugă 
ţinuturile  riverane. 

—  Din  care  noi  nu  facem  parte,  spuse  dârz  Ser  Roger  Vierul.  Eu  sunt  devotat 
Casei  Hayford,  iar  Lady  Ermesande  îşi  pleacă  micul  genunchi  la  Debarcaderul 
Regelui,  sau  aşa  va  face  când  va  fi  destul  de  mare  ca  să  umble.  I-am  spus-o,  dar 
Lorch  ăsta  nu  stătea  să  asculte.  Mi-a  măcelărit  jumătate  din  oi  şi  trei  capre  bune 
de  lapte  şi  a  încercat  să  mă  ardă  în  turnul  meu.  Dar  zidurile  mele  sunt  din  piatră 

tare,  groase  de  doi  metri  şi  jumătate,  aşa  că,  după  ce  i  s-a  stins  focul,  a  plecat 
plictisit.  Lupii  au  venit  mai  târziu,  cei  cu  patru  picioare.  Au  mâncat  oile  pe  care 
mi  le-a  lăsat  manticorul.  M-am  ales  în  schimb  cu  câteva  blănuri  bune,  dar  astea  nu 
ne  umplu  burţile.  Ce-ar  trebui  să  facem,  stăpâne? 

—  Să  cultivaţi,  răspunse  Jaime,  şi  să  vă  rugaţi  să  aveţi  o  ultimă  recoltă.  Nu  era 
un  răspuns  încurajator,  dar  era  singurul  pe  care-1  avea. 

în  ziua  următoare,  coloana  traversă  un  pârâu  care  forma  un  hotar  între 
ţinuturile  loiale  Debarcaderului  Regelui  şi  cele  care  plăteau  tribut  Riverrunului. 
Maester  Gulian  cercetă  o  hartă  şi  anunţă  că  aceste  dealuri  erau  ale  fraţilor  Wode, 
doi  cavaleri  cu  moşii,  juraţi  Harrenhalului. . .  dar  castelele  lor  fuseseră  din  pământ 
şi  din  lemn,  şi  din  ele  nu  mai  rămăseseră  decât  bârnele  înnegrite. 

Niciun  Wode  nu-şi  făcu  apariţia,  şi  nici  vreunul  dintre  oamenii  lor,  deşi  câţiva 
tâlhari  se  adăpostiseră  într-un  beci  aflat  sub  donjonul  fratelui  cel  mic.  Unul  dintre 
ei  purta  rămăşiţele  unei  mantii  purpurii,  dar  Jaime  îl  spânzură  împreună  cu 
ceilalţi.  îi  făcu  plăcere.  Făcuse  dreptate.  Fă- ţi  un  obicei  din  asta,  Lannister,  şi, 
într-o  zi,  lumea  îţi  va  spune,  până  la  urmă,  Mână- de- Aur.  Mână- de- Aur  cel 
Drept. 

Lumea  devenea  şi  mai  cenuşie  pe  măsură  ce  se  apropiau  de  Harrenhal.  Treceau 
pe  sub  ceruri  de  ardezie,  pe  lângă  ape  ce  sclipeau  bătrâne  şi  reci,  ca  o  coală  de  oţel 
bătut.  Jaime  se  pomeni  întrebându-se  dacă  Brienne  ar  fi  putut  trece  pe  aici 
înaintea  lui.  Dacă  s-a  gândit  că  Şansa  Stank  a  plecat  spre  Riverrun...  Dacă  ar  fi 
întâlnit  alţi  drumeţi,  poate  că  i-ar  fi  oprit  să-i  întrebe  dacă  vreunul  dintre  ei  a  văzut 
din  întâmplare  o  fecioară  frumoasă,  cu  părul  arămiu,  sau  una  mare  şi  urâtă,  cu  o 
faţă  care  ar  putea  acri  laptele.  Dar  nu  era  nimeni  pe  drumuri,  doar  lupi,  iar  urletele 
lor  nu  aveau  niciun  răspuns. 

Dincolo  de  apele  de  plumb  ale  lacului,  se  iviră,  în  sfârşit,  turnurile  bazaconiei 
lui  Harren  cel  Negru,  cinci  degete  strâmbe  din  piatră  neagră,  hidoasă,  agăţându-se 
de  cer.  Deşi  Degeţel  fusese  numit  Lord  de  Harrenhal,  nu  părea  prea  grăbit  să-şi 
ocupe  noua  reşedinţă,  aşa  că  îi  revenise  lui  Jaime  Lannister  misiunea  de  a  „face 
ordine"  la  Harrenhal,  în  drumul  său  spre  Riverrun. 

Că  era  nevoie  de  ordine  nu  se  îndoia.  Gregor  Clegane  smulsese  imensul, 
mohorâtul,  castel  din  mâinile  Măştilor  însângerate  înainte  să  fie  rechemat  de 
Cersei  la  Debarcaderul  Regelui.  Fără  îndoială,  oamenii  Muntelui  zornăiau  şi  acum 
înăuntru,  de  colo-colo,  ca  tot  atâtea  boabe  de  mazăre  uscată  într-o  păstaie,  dar  nu 
erau  tocmai  potriviţi  să  restaureze  pacea  regelui  pe  Trident.  Singura  pace  pe  care 
şleahta  lui  Ser  Gregor  o  dăduse  vreodată  cuiva  era  pacea  mormântului. 

Călăreţii  din  avangarda  lui  Ser  Addam  raportaseră  că  porţile  Harrenhalului 
erau  închise  şi  zăvorâte.  Jaime  îşi  adună  oamenii  în  faţa  lor  şi  îi  porunci  lui  Ser 
Kennos  de  Kayce  să  sune  Cornul  Pietrei,  un  obiect  negru,  răsucit  şi  bandat  cu  aur 
vechi. 

Când  cornul  sunase  de  trei  ori,  lovindu-se  cu  ecou  de  ziduri,  auziră  geamătul 

balamalelor  de  fier  ale  porţilor  deschizându-se  încet.  Atât  de  groase  erau  zidurile 
bazaconiei  lui  Harren  cel  Negru,  încât  Jaime  trecu  pe  sub  o  duzină  de  găuri  de 
tragere  înainte  de  a  ieşi  în  lumina  orbitoare  a  soarelui  din  curtea  unde  îşi  luase 
rămas-bun  de  la  Măştile  însângerate,  nu  cu  multă  vreme  în  urmă.  Buruienile 
răsăreau  din  pământul  bătătorit  şi  muştele  bâzâiau  în  jurul  unui  hoit  de  cal. 

O  mână  de  oameni  ai  lui  Ser  Gregor  ieşiră  din  turnuri  ca  să-1  privească 
descălecând,  o  şleahtă  de  oameni  încruntaţi,  înverşunaţi.  N-au  cum  să  fie  altfel, 
alături  de  Munte.  Cel  mai  bun  lucru  care  se  putea  spune  despre  oamenii  lui 
Gregor  era  că  nu  se  dovedeau  chiar  aşa  de  ticăloşi  şi  de  violenţi  ca  Bravii 
Camarazi. 

—  Să  fiu  al  naibii,  Jaime  Lannister,  izbucni  un  oştean  palid  şi  cărunt.  Băieţi,  e 
nenorocitul  de  Regicid.  Băga-mi-ai  suliţa! 

—  Tu  cine  să  fii?  întrebă  Jaime. 

—  Ser  obişnuia  să-mi  spună  Gură-Spurcată,  stăp'ne.  Omul  scuipă  în  palme  şi 
îşi  şterse  obrajii  cu  ele,  ca  şi  cum  asta  l-ar  fi  făcut  cumva  mai  prezentabil. 

—  încântător.  Tu  eşti  şeful  aici? 

—  Eu?  Rahat!  Nu,  stăp'ne.  Băga-mi-ai  suliţa!  Gură-Spurcată  avea  în  barbă 
destule  firimituri  încât  să  hrănească  toată  garnizoana.  Jaime  nu-şi  putu  stăpâni 
râsul.  Omul  luă  asta  drept  încurajare.  Băga-mi-ai  suliţa!  repetă  şi  începu  să  râdă  şi 
el. 

—  L-ai  auzit,  îi  spuse  Jaime  lui  Ilyn  Payne.  Găseşte  o  suliţă  lungă  şi  vâră-i-o  în 
fund. 

Ser  Ilyn  nu  avea  suliţă,  dar  Jon  Bettley  Spânul  fu  bucuros  să-i  arunce  una. 
Râsul  cherchelit  al  lui  Gură-Spurcată  se  opri  brusc. 

—  Nu  mă  atinge  cu  afurisenia  aia. 

—  Hotărăşte-te,  zise  Jaime.  Cine  e  şeful  aici?  A  numit  Ser  Gregor  un  castelan? 

—  Polliver,  zise  un  altul,  însă  Câinele  1-a  omorât,  stăp'ne.  Pe  el  şi  pe 
Gâdilător,  pe  amândoi.  Şi  pe  băiatul  ăla  Sarsfield. 

Iarăşi  Câinele. 

—  Ştiţi  că  a  fost  Sandor?  L-aţi  văzut? 

—  Nu  noi,  stăp'ne.  Ne-a  spus  hangiul  ăla. 

—  S-a  întâmplat  la  hanul  de  la  răscruce,  stăpâne.  Cel  care  vorbise  era  un 
bărbat  mai  tânăr,  cu  o  chică  de  păr  nisipiu.  Purta  lanţul  de  monede  care  cândva  îi 
aparţinuse  lui  Vargo  Hoat,  monede  din  zeci  de  oraşe  îndepărtate,  de  aur,  argint, 
aramă  şi  bronz,  monede  pătrate,  monede  rotunde,  triunghiuri  şi  cercuri  şi  bucăţi 
de  os.  Hangiul  a  jurat  că  omul  avea  o  jumătate  din  faţă  arsă.  Târfele  lui  au  spus 
aceeaşi  poveste.  Sandor  avea  un  băiat  cu  el,  un  ţăran  jerpelit.  I-au  tăiat  pe  Polly  şi 
pe  Gâdilător  în  bucăţi  şi  au  plecat  în  josul  Tridentului,  din  câte  ni  s-au  spus. 

—  Aţi  trimis  oameni  după  el? 

Gură-Spurcată  se  încruntă,  de  parcă  gândul  ar  fi  fost  dureros. 

—  Nu,  stăp'ne.  Să  fim  ai  naibii  toţi,  n-am  trimis. 


367 


—  Când  un  câine  turbează,  îi  tai  beregata. 

—  Păi,  zise  bărbatul,  ştergându-se  la  gură.  Polly  nu  mi-a  plăcut  niciodată  prea 
mult,  rahatul  ăla,  iar  Câinele  era  fratele  lui  ser,  aşa  că. . . 

—  Suntem  răi,  stăp'ne,  interveni  omul  care  purta  monedele,  dar  ar  trebui  să  fii 
nebun  ca  să-1  înfrunţi  pe  Câine. 

Jaime  îl  cercetă.  Mai  îndrăzneţ  decât  ceilalţi  şi  nu  atât  de  beat  ca  Gură- 
Spurcată. 

—  V-a  fost  frică  de  el. 

—  N-aş  zice  frică,  stăp'ne.  Aş  zice  că  îl  lăsam  pentru  alţii  mai  buni.  Cineva  ca 
ser.  Sau  ca  tine. 

Eu,  când  aveam  două  mâini.  Jaime  nu  se  amăgea,  Sandor  ar  termina  repede  cu 

el. 

—  Ai  un  nume? 

—  Rafford,  dacă  nu  ţi-e  cu  supărare.  Cei  mai  mulţi  îmi  zic  Raff. 

—  Raff,  adună  garnizoana  în  Castelul  Celor  O  Sută  de  Inimi.  Cu  tot  cu 
prizonieri.  Vreau  să-i  văd.  Şi  pe  târfele  alea  de  la  răscruce.  O,  şi  Hoat.  Am  fost 
tulburat  să  aud  că  a  murit.  Aş  vrea  să-i  văd  capul. 

Când  i-1  aduseră,  descoperi  că  buza  Ţapului  fusese  tăiată,  împreună  cu  urechile 
şi  cea  mai  mare  parte  a  nasului.  Ciorile  îi  mâncaseră  ochii,  dar  Hoat  era  încă  de 
recunoscut.  Jaime  i-ar  fi  cunoscut  barba  oriunde,  o  sfoară  ridicolă  de  păr,  lungă  de 
o  jumătate  de  metru,  atârnând  dintr-o  bărbie  ascuţită.  Altminteri,  doar  câteva  fâşii 
uscate  de  carne  mai  atârnau  de  craniul  bărbatului  din  Qohor. 

—  Unde  e  restul?  întrebă  el. 

Nimeni  nu  voia  să-i  spună.  în  cele  din  urmă,  Gură-Spurcată  îşi  plecă  ochii  şi 
murmură: 

—  Putrezit,  ser.  Şi  mâncat. 

—  Unul  dintre  prizonieri  cerşea  mereu  de  mâncare,  recunoscu  Rafford,  aşa  că 
ser  a  zis  să-i  dăm  ţap  prăjit.  Dar  Ţapul  nu  avea  prea  multă  carne  pe  el.  La  început, 
ser  i-a  luat  mâinile  şi  labele  picioarelor,  pe  urmă  braţele  şi  pulpele. 

—  Grăsanul  nenorocit  a  primit  aproape  tot,  stăp'ne,  îi  explică  Gură-Spurcată, 
dar  ser  zicea  să  avem  grijă  ca  toţi  prizonierii  să  primească  o  bucăţică.  Şi  Hoat  în 
persoană.  Nenorocitul  ăla  bălea  când  îl  hrăneam,  şi  unsoarea  îi  şiroia  pe  barba  aia 
sfrijită. 

Tată,  gândi  Jaime,  câinii  tăi  au  înnebunit  amândoi,  îşi  aminti  poveştile  pe  care 
le  auzise  în  copilărie  la  Casterly  Rock,  despre  Lady  Lothston  nebuna,  care  se 
îmbăia  în  sânge  şi  patrona  ospeţe  cu  carne  de  om  chiar  între  aceste  ziduri. 

Cumva,  răzbunarea  îşi  pierdu  savoarea. 

—  Luaţi-1  de-aici  şi  aruncaţi-1  în  lac.  Jaime  îi  azvârli  lui  Peck  capul  lui  Hoat  şi 
se  întoarse  pentru  a  se  adresa  garnizoanei.  Până  când  Lordul  Petyr  va  veni  să-şi 
revendice  scaunul,  Ser  Bonifer  Hasty  va  stăpâni  la  Harrenhal  în  numele  coroanei. 
Cei  care  vor  i  se  pot  alătura,  dacă  îi  primeşte.  Ceilalţi  vor  veni  cu  mine  la 

Riverrun. 

Oamenii  Muntelui  schimbară  priviri. 

—  Ne  datorează,  spuse  unul.  Ser  ne-a  promis.  Recompense  grase,  spunea. 

—  întocmai  vorbele  lui,  întări  Gură-Spurcată.  Recompense  grase  pentru  cei 
care  vin  cu  mine.  Alţi  câţiva  începură  să-şi  scâncească  aprobarea. 

Ser  Bonifer  ridică  o  mână  înmănuşată. 

—  Oricine  va  rămâne  cu  mine  va  primi  o  bucată  de  pământ  s-o  lucreze,  o  a 
doua  când  îşi  ia  nevastă  şi  o  a  treia  la  naşterea  primului  copil. 

—  Pământ,  ser?  Gură-Spurcată  scuipă.  Mă  piş  pe  el.  Dacă  voiam  să  punem 
mâna  pe  afurisitul  de  noroi,  am  fi  putut  foarte  bine  să  stăm  acasă,  să  ne  fie  cu 
iertare,  ser.  Recompense  grase,  a  spus  ser.  Adică  aur. 

—  Dacă  aveţi  vreo  nemulţumire,  duceţi-vă  la  Debarcaderul  Regelui  şi  vorbiţi 
cu  sora  mea.  Jaime  se  întoarse  către  Rafford.  Vreau  să  văd  prizonierii  ăia  acum. 
începând  cu  Ser  Wylis  Manderly. 

—  Grăsanul?  întrebă  Rafford. 

—  Sper  din  suflet.  Şi  nu-mi  spune  nicio  poveste  tristă  despre  cum  a  murit,  sau 
o  să  i-o  luaţi  pe  urme. 

Orice  speranţe  ar  fi  putut  nutri  să-i  găsească  pe  Shagwell,  Pyg  sau  Zollo 
chinuindu-se  în  temniţe  îi  fură  amarnic  spulberate.  Se  părea  că  Bravii  Camarazi  îl 
abandonaseră  pe  Vargo  Hoat  până  la  ultimul.  Dintre  oamenii  lui  Lady  Whent, 
doar  trei  rămăseseră  -  bucătarul,  care  deschisese  porţile  din  spate  pentru  Ser 
Gregor,  un  armurier  cocârjat  zis  Ben  Deget-Negru  şi  o  fată  pe  nume  Pia,  care  nu 
era  nici  pe  departe  aşa  de  drăguţă  ca  atunci  când  o  văzuse  Jaime  ultima  oară. 
Cineva  îi  rupsese  nasul  şi  îi  spărsese  jumătate  din  dinţi.  Când  îl  văzu  pe  Jaime, 
fata  căzu  în  genunchi,  plângând  cu  suspine  şi  agăţându-se  de  piciorul  lui,  cu  o 
putere  isterică,  până  când  Mistreţul  o  îndepărtă. 

—  Nimeni  nu-ţi  va  mai  face  niciun  rău,  îi  spuse  el,  dar  asta  nu  reuşi  decât  s-o 
facă  să  plângă  mai  tare. 

Ceilalţi  prizonieri  fuseseră  mai  bine  trataţi.  Ser  Wylis  Manderly  era  printre  ei, 
alături  de  numeroşi  alţi  nordici  de  obârşie  nobilă,  pe  care  Muntele  Care  Călăreşte 
îi  luase  ostatici  în  lupta  de  la  vadurile  Tridentului.  Ostatici  folositori,  toţi  demni 
de  o  răscumpărare  frumuşică.  Erau  zdrenţăroşi,  murdari  şi  lăţoşi  până  la  unul,  iar 
câţiva  aveau  vânătăi  proaspete,  dinţi  crăpaţi  sau  degete  lipsă,  dar  rănile  le  fuseseră 
spălate  şi  bandajate  şi  niciunul  nu  îndurase  foame.  Jaime  se  întrebă  dacă  aveau 
habar  ce  mâncaseră  şi  hotărî  că  era  mai  bine  să  nu  întrebe. 

Nici  urmă  de  sfidare  nu  se  mai  citea  pe  chipurile  lor,  cu  atât  mai  puţin  pe  cel  al 
lui  Ser  Wylis,  un  ciubăr  de  seu  guşat,  cu  faţa  ţepoasă  şi  ochi  palizi  şi  goi.  Când 
Jaime  îi  spuse  că  va  fi  escortat  la  Iazul  Fecioarelor,  unde  urma  să  fie  îmbarcat  pe 
o  corabie  spre  Portul  Alb,  Ser  Wylis  se  prăbuşi  ca  o  băltoacă  pe  podea  şi  hohoti 
mai  îndelung  şi  mai  zgomotos  decât  Pia.  Fu  nevoie  de  patru  oameni  ca  să-1  ridice 
în  picioare.  Prea  mult  ţap  fript,  cugetă  Jaime.  Zei,  dar  urăsc  castelul  acesta 

blestemat!  Harrenhalul  fusese  martor  la  mai  multe  orori  în  cei  trei  sute  de  ani  ai 
săi  decât  Casterly  Rock  în  trei  mii. 

Jaime  porunci  să  fie  aprinse  focurile  în  Sala  Celor  O  Mie  de  Inimi  şi  trimise 
bucătarul  şchiopătând  înapoi  în  bucătărie,  să  prepare  o  masă  caldă  pentru  oamenii 
din  escorta  sa. 

—  Orice  în  afară  de  ţap. 

El  luă  cina  în  Sala  Vânătorului  cu  Ser  Bonifer  Hasty,  un  cocostârc  de  om, 
solemn,  înclinat  să-şi  presare  discursul  cu  apeluri  la  Cei  Şapte. 

—  Nu  vreau  niciunul  dintre  adepţii  lui  Ser  Gregor,  declară  el,  tăind  o  pară  la 
fel  de  ofilită  ca  el,  ca  să  se  asigure  că  sucul  inexistent  nu-i  păta  impecabila  jiletcă 
violetă,  brodată  pe  margini  cu  o  bentiţa  albă  a  Casei  sale.  Nu-mi  trebuie  asemenea 
păcătoşi  în  subordinea  mea. 

—  Septonul  meu  spunea  că  toţi  oamenii  sunt  păcătoşi. 

—  Nu  se  înşela,  fu  de  acord  Ser  Bonifer,  dar  unele  păcate  sunt  mai  negre  decât 
altele  şi  mai  scârboase  pentru  nasul  Celor  Şapte. 

Iar  tu  nu  ai  nas  nici  cât  frăţiorul  meu,  altfel  păcatele  mele  te- ar  face  să  te 
îneci  cu  para. 

—  Prea  bine.  Voi  lua  şleahta  lui  Gregor  din  mâinile  tale. 

Putea  găsi  întotdeauna  o  întrebuinţare  pentru  luptători.  Dacă  nu  altceva,  Jaime 
putea  să-i  trimită  primii  pe  scări  în  sus,  dacă  va  trebui  să  asedieze  zidurile 
Riverrunului. 

—  Ia  şi  târfele,  îl  îndemnă  Bonifer.  O  ştii  pe  aia.  Fata  din  temniţă. 

—  Pia.  Ultima  oară  când  fusese  aici,  Qyburn  îi  trimisese  o  fată  în  pat, 
gândindu-se  că-i  va  face  plăcere.  Dar  Pia  pe  care  o  scoseseră  din  temniţă  era  o 
alta  decât  fiinţa  dulce,  simplă,  veselă  care  i  se  strecurase  sub  pături.  Făcuse 
greşeala  să  vorbească  în  clipa  când  Ser  Gregor  voia  tăcere,  aşa  că  Muntele  îi 
spărsese  dinţii  cu  pumnul  înmănuşat  în  zale  şi  îi  rupsese  şi  năsucul  drăgălaş.  Ar  fi 
făcut  şi  mai  rău,  fără  îndoială,  dacă  nu  l-ar  fi  chemat  Cersei  la  Debarcaderul 
Regelui,  să  înfrunte  suliţa  Viperei  Roşii.  Jaime  n-avea  să-1  jelească.  Pia  s-a  născut 
în  acest  castel,  îi  spuse  el  lui  Ser  Bonifer.  E  singurul  cămin  pe  care  1-a  cunoscut. 

—  E  un  izvor  de  destrăbălare,  răspunse  Ser  Bonifer.  N-o  vreau  prin  preajma 
oamenilor  mei,  etalându-şi...  trupul. 

—  Presupun  că  vremurile  acelea  au  trecut  pentru  ea,  spuse  Jaime,  dar  dacă  o 
găseşti  atât  de  inacceptabilă,  am  s-o  iau  eu.  Bănuia  că  ar  fi  putut  s-o  facă 
spălătoreasă.  Scutierii  lui  nu  se  supărau  să-i  ridice  cortul,  să-i  ţesale  calul  sau  să-i 
cureţe  armura,  dar  sarcina  de  a  se  ocupa  de  haine  li  se  părea  lipsită  de  bărbăţie. 
Poţi  să  ţii  în  mână  Harrenhalul  doar  cu  Cei  O  Sută  de  Cucernici?  întrebă  Jaime. 

De  fapt,  ar  fi  trebuit  să  se  numească  Cei  Optzeci  şi  Şase  de  Cucernici,  după  ce 
pierduseră  paisprezece  oameni  la  Apa  Neagră,  dar,  fără  doar  şi  poate,  Ser  Bonifer 
avea  să  completeze  numărul  lor  de  îndată  ce  va  găsi  nişte  recruţi  îndeajuns  de 
pioşi. 

—  Nu  prevăd  nicio  dificultate.  Baba  ne  va  lumina  calea,  iar  Războinicul  va  da 
putere  braţelor  noastre. 

Sau  poate  va  veni  Străinul  după  toată  sfânta  voastră  adunare.  Jaime  nu  putea 
fi  sigur  cine  o  convinsese  pe  sora  lui  că  Ser  Bonifer  ar  trebui  numit  castelan  de 
Harrenhal,  dar  întâlnirea  mirosea  a  Orton  Merryweather. 

Parcă-şi  amintea  vag  că  Hasty  îl  slujise  cândva  pe  bunicul  lui  Merryweather, 
iar  justiţiarul  cu  părul  de  culoarea  morcovului  era  tocmai  genul  de  nătărău  care 
putea  să  presupună  că  cineva  zis  „cel  Bun"  era  nici  mai  mult,  nici  mai  puţin  decât 
leacul  de  care  ţinuturile  riverane  aveau  nevoie  ca  să  vindece  rănile  lăsate  de 
Roose  Bolton,  Vargo  Hoat  şi  Gregor  Clegane. 

Dar  s-  ar  putea  să  nu  se  înşele.  Hasty  se  trăgea  din  ţinuturile  furtunii,  astfel  că 
nu  avea  de-a  lungul  Tridentului  nici  prieteni,  nici  duşmani,  nicio  ceartă  ancestrală, 
nicio  datorie  de  plătit,  niciun  prieten  de  recompensat.  Era  sobru,  drept  şi  respec- 
tuos, iar  Cei  Optzeci  şi  Şase  de  Cucernici  ai  săi  erau  la  fel  de  disciplinaţi  ca 
oricare  soldat  din  Cele  Şapte  Regate,  şi  erau  o  privelişte  încântătoare  când  îşi 
întorceau  şi  îşi  cabrau  juganii  suri.  Degeţel  glumise  cândva  că  Ser  Bonifer  trebuie 
să  fi  jugănit  şi  călăreţii,  atât  de  nepătată  le  era  reputaţia. 

în  acelaşi  timp,  Jaime  îşi  punea  întrebări  despre  orice  soldaţi  care  erau  mai 
bine  cunoscuţi  pentru  caii  lor  încântători  decât  pentru  duşmanii  pe  care-i 
omorâseră.  Se  roagă  bine,  bănuiesc,  dar  să  lupte  ştiu?  Nu  se  făcuseră  de  ruşine  la 
Apa  Neagră,  după  câte  auzise,  dar  nici  nu  fuseseră  remarcaţi.  Ser  Bonifer  însuşi 
fusese  un  cavaler  promiţător  în  tinereţe,  dar  i  se  întâmplase  ceva,  suferise  o 
înfrângere  sau  o  ruşine  sau  o  atingere  uşoară  a  morţii,  iar  după  aceea  hotărâse  că 
turnirul  era  o  vanitate  goală  şi  îşi  lepădase  suliţa  pentru  totdeauna. 

Dar  Harrenhalul  trebuie  stăpânit,  iar  acest  Baelor  Căcănarul  e  omul  pe  care 
l-a  ales  Cersei  ca  să-l  stăpânească. 

—  Castelul  acesta  are  o  faimă  proastă,  îl  preveni  el.  Şi-o  merită  pe  deplin.  Se 
spune  că  Harren  şi  fiii  lui  bântuie  şi  acum  noaptea,  arzând.  Cei  care-i  privesc 
izbucnesc  în  flăcări. 

—  Nu  mă  tem  de  nicio  umbră,  ser.  Stă  scris  în  Steaua  în  Şapte  Colţuri  că 
spiritele,  arătările  şi  fantomele  nu  pot  face  vreun  rău  unui  om  pios,  atât  timp  cât 
poartă  armura  credinţei  sale. 

—  Atunci  îmbracă  armura  credinţei,  negreşit,  dar  poartă,  în  acelaşi  timp,  un 
costum  de  zale  şi  o  platoşă.  Fiecare  om  care  stăpâneşte  acest  castel  pare  să-şi 
găsească  un  sfârşit  prost.  Muntele,  Ţapul,  până  şi  tatăl  meu. . . 

—  Iartă-mă  că  ţi-o  spun,  ei  nu  au  fost  oameni  credincioşi,  aşa  cum  suntem  noi. 
Războinicul  ne  apără  şi  ajutorul  e  mereu  aproape,  iar  dacă  e  să  ne  ameninţe  vreun 
duşman,  Maester  Gulian  rămâne  cu  corbii,  Lordul  Lancel  e  aproape  la  Darry  cu 
garnizoana  lui,  iar  Lordul  Randyl  e  stăpân  peste  Iazul  Fecioarelor,  împreună,  noi 
trei  vom  vâna  şi  vom  distruge  orice  tâlhar  care  umblă  după  pradă  prin  părţile 
astea.  Odată  făcut  acest  lucru,  Cei  Şapte  vor  conduce  oamenii  buni  înapoi  în 

satele  lor,  să  are,  să  semene  şi  să  construiască  din  nou. 

Cei  pe  care  nu  i-  a  ucis  Ţapul,  cel  puţin.  Jaime  apucă  piciorul  cupei  de  vin  cu 
degetele-i  de  aur. 

—  Dacă  vreunul  dintre  Bravii  Camarazi  ai  Ţapului  cade  în  mâinile  noastre, 
trimite-mi  vorbă  de  îndată. 

Poate  că  Străinul  fugise  cu  Ţapul  înainte  ca  Jaime  să  poată  ajunge  în  preajma 
lui,  dar  Zollo  grăsanul  era  încă  pe  acolo,  cu  Shagwell,  Rorge,  Credinciosul 
Urswyck  şi  ceilalţi. 

—  Ca  să-i  poţi  tortura  şi  omorî? 

—  Bănuiesc  că  tu,  în  locul  meu,  i-ai  ierta? 

—  Dacă  s-ar  căi  sincer  pentru  păcatele  lor. . .  da,  i-aş  îmbrăţişa  pe  toţi  ca  pe 
nişte  fraţi  şi  m-aş  ruga  cu  ei  înainte  de  a-i  trimite  la  buştean.  Greşelile  pot  fi 
iertate.  Crimele  trebuie  pedepsite.  Hasty  îşi  împreună  mâinile  în  faţa  lui,  ca  o 
clopotniţă,  într-un  fel  care  îi  amintea  stânjenitor  de  tatăl  său.  Dacă  ne  iese  în  cale 
Sandor  Clegane,  ce-ai  vrea  să  fac? 

Roagă-  te  aprins  şi  fugi. 

—  Trimite-1  să  i  se  alăture  iubitului  său  frate  şi  bucură-te  că  zeii  au  făcut  şapte 
iaduri.  Unul  n-ar  fi  de-ajuns  să-i  ţină  pe  amândoi  fraţii  Clegane.  Se  ridică  greoi  în 
picioare.  Cu  Beric  Dondarrion  e  altă  poveste.  Dacă  îl  capturezi,  ţine-1  până  mă 
întorc.  Voi  dori  să-1  trimit  înapoi  la  Debarcaderul  Regelui  cu  o  funie  de  gât  şi  să-1 
pun  pe  Ser  Ilyn  să-i  ia  capul  într-un  loc  unde  îl  poate  vedea  jumătate  din  regat. 

—  Iar  acest  preot  din  Myr  care  fuge  cu  el?  Se  spune  că  îşi  răspândeşte  falsa 
credinţă  peste  tot. 

—  Omoară-1,  sărută-1  sau  roagă-te  cu  el.  Cum  pofteşti. 

—  N-am  nicio  poftă  să-1  sărut,  stăpâne. 

—  Fără  îndoială  că  ar  spune  şi  el  acelaşi  lucru  despre  tine.  Zâmbetul  lui  Jaime 
se  transformă  într-un  căscat.  Scuzele  mele,  am  să  mă  retrag,  dacă  nu  ai  nicio 
obiecţie. 

—  Niciuna,  lordul  meu,  spuse  Hasty. 
Fără  doar  şi  poate,  voia  să  se  roage. 

Jaime  voia  să  lupte.  Sări  treptele  din  două  în  două  până  afară,  acolo  unde  aerul 
nopţii  era  mai  rece  şi  mai  înviorător.  în  curtea  luminată  de  torţe,  Mistreţul  şi  Ser 
Flement  se  luptau,  înconjuraţi  de  un  cerc  de  oşteni  care  îi  aclamau.  Ser  Lyle  îl  va 
învinge  pe  celălalt,  ştiu  Jaime.  Trebuie  să- 1  găsesc  pe  Ser  Ilyn.  II  mâncau  iarăşi 
degetele.  Paşii  îl  purtară  departe  de  zgomot  şi  de  lumină.  Trecu  pe  sub  un  pod 
acoperit  şi  prin  Curtea  de  Calcar,  înainte  de  a-şi  da  seama  încotro  se  îndrepta. 

Când  se  apropie  de  groapa  ursului,  văzu  strălucirea  unei  felinar  revărsându-şi 
lumina-i  palidă  şi  rece  peste  rândurile  abrupte  de  scaune  de  piatră.  Cineva  a  venit 
înaintea  mea,  s-ar  părea.  Groapa  putea  fi  un  loc  bun  pentru  dans;  poate  că  Ser 
Ilyn  îl  anticipase. 

Dar  cavalerul  care  stătea  deasupra  gropii  era  mai  voinic;  o  matahală  de  om 

bărbos,  într-o  cămaşă  roşie  cu  alb,  împodobită  cu  grifoni.  Connington.  Ce  face 
aici?  Jos,  hoitul  unui  urs  se  lăbărţa  pe  nisip,  deşi  numai  oasele  şi  blana  zdrenţuită 
mai  rămăseseră,  pe  jumătate  îngropate.  Jaime  fu  străbătut  de  un  fior  de  milă 
pentru  animal.  Cel  puţin  a  murit  în  luptă. 

—  Ser  Ronnet,  strigă  el,  te-ai  rătăcit?  E  un  castel  mare,  ştiu. 
Ronnet  cel  Roşu  îşi  ridică  felinarul. 

—  Am  vrut  să  văd  unde  a  dansat  ursul  cu  fecioara  nu-atât-de-frumoasă.  Barba 
îi  strălucea  în  lumină  de  parcă  ar  fi  fost  în  flăcări.  Jaime  simţea  miros  de  vin  în 
răsuflarea  lui.  E  adevărat  că  fătuca  a  luptat  goală? 

—  Goală?  Nu.  Se  întrebă  cum  fusese  adăugată  acea  înfloritură  poveştii. 
Măştile  au  îmbrăcat-o  într-o  rochie  roz  de  mătase  şi  i-au  vârât  o  sabie  de  turnir  în 
mână.  Ţapul  voia  ca  moartea  ei  să  fie  amuzantă.  Altfel. . . 

—  ...  poate  că  imaginea  Briennei  goală  l-ar  fi  făcut  pe  urs  să  fugă  îngrozit. 
Connington  râse.  Jaime  nu. 

—  Vorbeşti  de  parcă  ai  cunoaşte-o. 

—  Am  fost  logodit  cu  ea. 

Asta  îl  luă  prin  surprindere.  Brienne  nu  pomenise  niciodată  de  vreo  logodnă. 

—  Tatăl  ei  i-a  găsit  perechea. . . 

—  De  trei  ori,  spuse  Connington.  Eu  am  fost  al  doilea.  Ideea  tatei.  Auzisem  că 
fătuca  e  urâtă  şi  i-am  spus-o,  dar  el  a  zis  că  toate  femeile  sunt  la  fel  când  stingi 
lumânarea. 

—  Tatăl  tău?  Jaime  se  uită  la  cămaşa  lui  Ronnet  cel  Roşu,  unde  doi  grifoni 
stăteau  faţă  în  faţă  pe  un  fond  roşu  cu  alb.  Grifoni  dansând.  Fratele...  regretatei 
noastre  Mâini,  nu-i  aşa? 

—  Vărul.  Lordul  Jon  nu  avea  fraţi. 

—  Nu.  Jaime  îşi  aminti  totul.  Jon  Connington  fusese  prietenul  Prinţului 
Rhaegar.  Când  Merryweather  eşuase  atât  de  lamentabil  în  înfrângerea  Rebeliunii 
lui  Robert  şi  Prinţul  Rhaegar  nu  putuse  fi  găsit,  Aerys  se  îndreptase  spre 
următorul  şi  îl  ridicase  pe  Connington  la  rangul  de  Mână.  Dar  Regele  Nebun  îşi 
reteza  întotdeauna  Mâinile.  II  retezase  şi  pe  Lordul  Jon,  după  Bătălia  Clopotelor, 
deposedându-1  de  onoruri,  pământuri  şi  bogăţii  şi  trimiţându-1  dincolo  de  mare,  să 
moară  în  exil,  unde  îşi  băuse  minţile  şi  murise  curând.  însă  vărul  său  -  tatăl  lui 
Ronnet  cel  Roşu  -  se  alăturase  rebeliunii  şi  fusese  răsplătit  cu  Cuibarul 
Grifonului,  după  Trident.  Dar  nu  se  alesese  decât  cu  castelul;  Robert  păstrase 
aurul  şi  împărţise  o  mare  parte  din  pământurile  Conningtonilor  unor  susţinători 
mai  fervenţi. 

Ser  Ronnet  era  doar  un  cavaler  împroprietărit,  nimic  mai  mult.  Pentru  unul  ca 
el,  Fecioara  din  Tarth  ar  fi  fost,  într-adevăr,  un  fruct  dulce. 

—  Cum  de  voi  nu  v-aţi  căsătorit?  îl  întrebă  Jaime  pe  Ronnet. 

—  Păi,  m-am  dus  la  Tarth  s-o  văd.  Aveam  cu  şase  ani  mai  mult  decât  ea,  dar, 
cu  toate  astea,  fătuca  nu  mă  putea  privi  în  ochi.  Era  o  purcea  în  mătase,  deşi 

majoritatea  purcelelor  au  ţâţe  mai  mari.  Când  a  încercat  să  vorbească,  aproape  şi-a 
înghiţit  limba.  I-am  dat  un  trandafir  şi  i-am  spus  că  asta  era  tot  ce  avea  să 
primească  vreodată  de  la  mine.  Connington  aruncă  o  privire  către  groapă.  Ursul 
era  mai  puţin  păros  decât  ciudata  aia,  aş. . . 

Mâna  de  aur  a  lui  Jaime  îl  pocni  peste  gură  atât  de  tare  încât  celălalt  cavaler 
veni  de-a  rostogolul  pe  scări.  Felinarul  îi  veni  şi  se  sparse,  apoi  uleiul  se  revărsă 
arzând. 

—  Vorbeşti  despre  o  domniţă  de  obârşie  nobilă,  ser.  Spune-i  pe  nume.  Spune-i 
Brienne. 

Connington  se  dădu  în  lături  din  calea  flăcărilor  care  i  se  împrăştiau  pe  mâini 
şi  pe  genunchi. 

—  Brienne,  dacă  aşa  pofteşti,  stăpâne.  Scuipă  o  flegmă  de  sânge  lângă  piciorul 
lui  Jaime.  Frumoasa  Brienne. 


CERSEI 

Urcau  încet  spre  vârful  Dealului  Visenyei.  în  timp  ce  caii  se  opinteau  cu 
urcuşul,  regina  se  sprijinea  pe  o  dolofană  pernă  roşie.  De  afară  se  auzea  glasul  lui 
Ser  Osmund  Kettleblack: 

—  Faceţi  loc.  Eliberaţi  strada.  Faceţi  loc  pentru  înălţimea  Sa  Regina. 

—  Margaery  chiar  întreţine  veselia  la  curte,  spunea  Lady  Merryweather.  Avem 
jongleri,  comedianţi,  poeţi,  păpuşari... 

—  Cântăreţi?  întrebă  Cersei. 

—  Câţi  şi  mai  câţi,  înălţimea  Ta.  Hamish  Harpistul  cântă  pentru  ea  la  fiecare 
două  săptămâni  şi  uneori  Alaric  din  Eysen  face  atmosferă  în  câte-o  seară.  Dar 
Bardul  Albastru  e  preferatul  ei. 

Cersei  şi-1  amintea  de  la  nunta  lui  Tommen.  Tânăr  şi  chipeş.  Ar  putea  fi  ceva 
aici? 

—  Mai  sunt  şi  alţii,  am  auzit.  Cavaleri  şi  curteni.  Admiratori.  Spune-mi 
adevărul,  doamna  mea.  Crezi  că  Margaery  mai  e  fecioară? 

—  Ea  aşa  zice,  înălţimea  Ta. 

—  Bineînţeles.  Dar  tu  ce  spui? 
Ochii  negri  ai  Taenei  sclipiră  maliţios. 

—  Când  s-a  măritat  cu  Lordul  Renly  la  Highgarden,  am  participat  la 
dezbrăcarea  lui,  în  ritualul  nupţial.  Lordul  era  un  bărbat  bine  făcut,  şi  era  dornic. 
Am  văzut  dovada  când  l-am  răsturnat  în  patul  conjugal,  unde  îl  aştepta  mireasa 
lui,  goală  ca  un  nou-născut,  roşind  drăgălaş  sub  cuverturi.  Ser  Loras  însuşi  o 
purtase  în  braţe  pe  scări.  Margaery  poate  să  spună  că  mariajul  lor  nu  s-a 
consumat,  că  Lordul  Renly  băuse  prea  mult  vin  la  ospăţul  de  nuntă,  dar,  te  asigur, 
bucăţica  dintre  picioare  nu-i  era  câtuşi  de  puţin  obosită  când  l-am  văzut  eu  ultima 

oară. 

—  Ai  avut  cumva  ocazia  să  vezi  patul  nupţial  a  doua  zi  dimineaţă?  întrebă 
Cersei.  Margaery  a  sângerat? 

—  N-am  văzut  niciun  cearceaf,  înălţimea  Ta. 

Păcat.  Cu  toate  acestea,  absenţa  unui  aşternut  însângerat  însemna,  în  sine,  prea 
puţin.  Ţărăncuţele  sângerau  ca  nişte  porci  la  tăiere  în  noaptea  nunţii,  după  câte 
auzise,  dar  asta  era  mai  puţin  valabil  când  venea  vorba  de  fecioare  de  obârşie 
nobilă,  ca  Margaery  Tyrell.  Fiica  unui  lord  îşi  pierdea  mai  degrabă  fecioria  pe  cal 
decât  în  patul  conjugal,  iar  Margaery  călărea  de  când  învăţase  să  meargă. 

—  înţeleg  că  micuţa  regină  are  mulţi  admiratori  printre  cavalerii  casei. 
Gemenii  Redwyne,  Ser  Tallad. . .  Cine  altcineva?  Spune-mi,  rogu-te. 

Lady  Merryweather  ridică  din  umeri. 

—  Ser  Lambert,  nătărăul  care-şi  ascunde  un  ochi  bun  sub  un  petic.  Bayard 
Norcross.  Courtenay  Greenhill.  Fraţii  Woodwright,  uneori  Portifer  şi  adesea 
Lucantine.  O,  şi  Marele  Maester  Pycelle  e  un  vizitator  frecvent. 

—  Pycelle?  Zău?  Să  fi  părăsit  bătrânul  vierme  tremurător  leul  pentru  trandafir? 
Dacă  e  aşa,  o  va  regreta.  Cine  altcineva? 

—  Insularul,  cu  mantia  lui  cu  pene.  Cum  am  putut  să-1  uit,  cu  pielea-i  neagră 
precum  cerneala.  Alţii  vin  să  le  curteze  pe  verişoarele  ei.  Elinor  e  promisă 
băiatului  Ambrose,  dar  îi  place  să  flirteze,  iar  Megga  are  câte  un  nou  peţitor  la 
fiecare  două  săptămâni.  Odată,  a  sărutat  un  ajutor  de  bucătar.  Am  auzit  vorbindu- 
se  despre  căsătoria  ei  cu  fratele  lui  Lady  Bulwer,  dar,  dacă  ar  fi  să  aleagă  singură, 
Megga  l-ar  prefera  pe  Mark  Mullendore,  sunt  convinsă. 

Cersei  izbucni  în  râs. 

—  Cavalerul-fluture  care  şi-a  pierdut  braţul  la  Apa  Neagră?  La  ce  bun  o 
jumătate  de  om? 

—  Megga  îl  găseşte  încântător.  A  rugat-o  pe  Lady  Margaery  s-o  ajute  să 
găsească  o  maimuţă  pentru  el. 

—  O  maimuţă?  Regina  nu  ştia  ce  să  spună.  Vrăbii  şi  maimuţe.  într-  adevăr, 
regatul  o  ia  razna.  Dar  bravul  nostru  Ser  Loras?  Cât  de  des  îşi  vizitează  sora? 

—  Mai  mult  decât  oricare  dintre  ceilalţi.  Când  Taena  se  încruntă,  o  cută 
minusculă  îi  apăru  între  ochii  negri.  O  vizitează  în  fiecare  dimineaţă  şi  în  fiecare 
seară,  dacă  datoria  nu-1  împiedică.  Fratele  ei  îi  e  devotat,  împart  totul  cu...  o... 
Pentru  o  clipă,  femeia  din  Myr  păru  aproape  şocată.  Apoi  un  zâmbet  i  se  întinse 
pe  faţă.  Am  avut  cel  mai  pervers  gând,  înălţimea  Ta. 

—  Mai  bine  păstrează-1  pentru  tine.  Dealul  e  plin  de  vrăbii  şi  ştim  cu  toţii  că 
vrăbiile  detestă  perversiunea. 

—  Am  auzit  că  mai  detestă  apa  şi  săpunul,  înălţimea  Ta. 

—  Poate  că  prea  multă  rugăciune  îi  răpeşte  omului  simţul  mirosului.  Am  să-1 
întreb  negreşit  pe  Prea-cucernicia  Sa. 

Draperiile  se  unduiră  într-o  parte  şi  în  alta,  într-o  revărsare  de  mătase  purpurie. 

—  Orton  mi-a  spus  că  înaltul  Septon  nu  are  nume,  zise  Lady  Taena.  Să  fie 
adevărat?  în  Myr,  avem  cu  toţii  nume. 

—  A  avut  un  nume  cândva.  Toţi  au.  Regina  flutură  o  mână  a  nepăsare.  Fiecare 
septon  născut  din  sânge  nobil  rămâne  numai  cu  numele  mic  după  ce  şi-a  rostit 
jurămintele.  Când  unul  dintre  ei  e  ridicat  la  rangul  de  înalt  Septon,  îşi  leapădă  şi 
acest  nume.  Credinţa  îţi  va  spune  că  un  septon  nu  mai  are  nevoie  de  un  nume 
omenesc,  căci  a  devenit  avatarul  zeilor. 

—  Şi  cum  deosebiţi  un  înalt  Septon  de  altul? 

—  Cu  greu.  Trebuie  să  spunem  „cel  gras"  sau  „cel  de  dinaintea  celui  gras"  sau 
„cel  bătrân  care  a  murit  în  somn".  Poţi  întotdeauna  să  le  smulgi  numele  de  botez, 
dacă  vrei,  dar  se  ofensează  dacă  le  foloseşti.  Le  aminteşte  că  s-au  născut  oameni 
obişnuiţi,  şi  asta  nu  le  place. 

—  Nobilul  meu  soţ  mi-a  spus  că  noul  septon  s-a  născut  cu  murdărie  sub 
unghii. 

—  Aşa  bănuiesc  şi  eu.  Ca  regulă,  Cei  Mai  Cucernici  îl  ridică  pe  unul  de -al  lor, 
dar  au  existat  şi  excepţii.  Marele  Maester  Pycelle  îi  prezentase  pe  larg  istoria, 
până  în  cele  mai  plictisitoare  amănunte.  în  timpul  domniei  regelui  Baelor  cel 
Binecuvântat,  continuă  Cersei,  un  simplu  pietrar  a  fost  ales  înalt  Septon.  Lucra 
piatra  cu  atâta  măiestrie  încât  Baelor  a  hotărât  că  era  Fierarul  renăscut,  în  trup  de 
muritor.  Omul  nu  ştia  nici  să  scrie,  nici  să  citească  şi  nu  putea  ţine  minte  nici 
cuvintele  celor  mai  simple  rugăciuni.  Unii  susţineau  şi  acum  că  Mâna  lui  Baelor 
poruncise  să  fie  otrăvit,  ca  să  scutească  regatul  de  ruşine.  După  moartea  acestuia, 
a  fost  ridicat  un  băiat  de  opt  ani,  şi  de  data  aceasta  la  insistenţele  Regelui  Baelor. 
înălţimea  Sa  a  declarat  că  băiatul  făcea  miracole,  dar  nici  măcar  micile  sale  mâini 
tămăduitoare  nu  l-au  putut  salva  pe  Baelor  în  timpul  ultimului  său  ospăţ. 

Lady  Merryweather  râse. 

—  Opt  ani?  Poate  că  fiul  meu  ar  putea  deveni  înalt  Septon.  Are  aproape  şapte. 

—  Se  roagă  mult?  întrebă  regina. 

—  Preferă  să  se  joace  cu  săbiile. 

—  E  un  băiat  adevărat,  atunci.  Ştie  numele  celor  şapte  zei? 

—  Cred  că  da. 

—  Va  trebui  să  mă  gândesc  la  el.  Cersei  nu  se  îndoia  că  existau  o  sumedenie 
de  băieţi  care  ar  fi  făcut  mai  multă  cinste  coroanei  de  cristal  decât  nenorocitul 
căruia  Cei  Mai  Cucernici  aleseseră  să  i-o  confere.  Aici  se  ajunge  când  laşi 
nebunii  şi  fricoşii  să- şi  facă  legea.  Data  viitoare,  le  voi  alege  eu  stăpânul.  Iar 
data  viitoare  putea  fi  aproape,  dacă  noul  înalt  Septon  continua  s-o  sâcâie.  Cersei 
nu  avea  multe  de  învăţat  de  la  Mâna  lui  Baelor  când  era  vorba  de  asemenea 
lucruri. 

—  Faceţi  loc!  striga  Ser  Osmund  Kettelblack.  Faceţi  loc  pentru  înălţimea  Sa 
Regina! 

Lectica  începu  să  încetinească,  ceea  ce  nu  putea  să  însemne  decât  că  se 

apropiau  de  vârful  dealului. 

—  Ar  trebui  să-1  aduci  pe  acest  fiu  al  tău  la  curte,  îi  spuse  Cersei  lui  Lady 
Merryweather.  Nu  e  prea  mic  la  şase  ani.  Tommen  are  nevoie  de  alţi  băieţi  în 
preajma  lui.  De  ce  nu  fiul  tău? 

Joffrey  nu  avusese  niciodată  un  prieten  apropiat  de  vârsta  lui,  asta  îşi  amintea. 
Bietul  băiat  era  mereu  singur.  Eu  l-am  avut  pe  Jaime  când  eram  copil...  şi  am 
avut- o  pe  Melara,  până  când  a  căzut  în  fântână.  Joff  se  ataşase  de  Câine,  fără 
doar  şi  poate,  dar  aceea  nu  era  prietenie.  Căuta  în  el  tatăl  pe  care  nu-1  găsise 
niciodată  în  Robert.  Un  frăţior  vitreg  ar  putea  fi  tocmai  ce-  i  trebuie  lui  Tommen 
ca  să-l  lecuiască  de  Margaery  şi  de  cârdul  ei  de  găini.  Cu  timpul,  ar  fi  putut 
deveni  la  fel  de  apropiaţi  ca  Robert  şi  prietenul  lui  din  copilărie,  Ned  Stark.  Un 
nebun,  dar  un  nebun  loial.  Tommen  va  avea  nevoie  de  prieteni  loiali,  care  să-i 
poarte  de  grijă. 

—  Eşti  bună,  înălţimea  Ta,  dar  Russell  n-a  cunoscut  altă  casă  decât  Longtable. 
Mă  tem  că  ar  fi  pierdut  în  acest  oraş  mare. 

—  La  început,  îi  dădu  dreptate  regina,  dar  curând  va  trece  peste  asta.  Când 
tatăl  meu  a  trimis  după  mine  la  curte,  am  plâns,  iar  Jaime  a  clocotit  de  furie,  până 
când  mătuşa  mea  s-a  aşezat  cu  mine  în  Grădina  de  Piatră  şi  mi-a  spus  că  nu  era 
nimeni  de  care  să  mă  tem  la  Debarcaderul  Regelui.  „Eşti  o  leoaică",  mi-a  spus,  „şi 
toate  animalele  mai  mici  trebuie  să  se  teamă  de  tine."  Fiul  tău  îşi  va  găsi  şi  el 
curajul.  Ai  prefera,  nu-i  aşa,  să-1  ai  aproape,  să-1  poţi  vedea  în  fiecare  zi?  E 
singurul  tău  copil,  nu? 

—  Deocamdată.  Nobilul  meu  soţ  a  cerut  zeilor  să  ne  binecuvânteze  cu  încă  un 
fiu,  în  caz  că. . . 

—  Ştiu. 

Cersei  se  gândi  la  Joffrey  ţinându-se  cu  mâinile  de  gât.  în  ultimele  sale  clipe,  o 
privise  cu  o  chemare  disperată.  O  amintire  neaşteptată  îi  opri  inima  în  loc,  o 
picătură  de  sânge  roşu  sfârâind  în  flacăra  unei  lumânări,  un  glas  răguşit  care 
vorbea  despre  coroane  şi  giulgiu,  despre  moarte  de  mâna  unui  valonqar. 

Afară  din  lectică,  Ser  Osmund  striga  ceva  şi  cineva  îi  răspundea.  Lectica  se 
opri  brusc. 

—  Sunteţi  morţi  cu  toţii?  răcni  Kettleblack.  Daţi-vă  naibii  în  lături! 
Regina  dădu  la  o  parte  un  colţ  al  draperiei  şi  îi  făcu  semn  lui  Ser  Meryn  Trant. 

—  Care  pare  să  fie  problema? 

—  Vrăbiile,  înălţimea  Ta.  Ser  Meryn  purta  o  armură  albă  de  solzi  pe  sub 
mantie.  Coiful  şi  scutul  îi  erau  atârnate  de  şa.  îşi  aşază  tabăra  în  drum!  O  să-i 
facem  să  se  mişte. 

—  Aşa  să  faci,  dar  cu  blândeţe.  Nu-mi  doresc  să  fiu  iarăşi  prinsă  într-o 
răzmeriţă.  Cersei  lăsă  draperia  să  cadă:  E  absurd. 

—  Este,  înălţimea  Ta,  o  aprobă  Lady  Merryweather.  înaltul  Septon  ar  fi  trebuit 
să  vină  la  tine.  Iar  aceste  vrăbii  nenorocite. . . 

—  Le  hrăneşte,  le  răsfaţă,  le  binecuvântează.  Dar  pe  rege  nu  vrea  să-1 
binecuvânteze.  Ştia  că  binecuvântarea  era  un  ritual  gol,  dar  ritualurile  şi 
ceremoniile  aveau  putere  în  ochii  celor  neştiutori.  Aegon  Cuceritorul  însuşi  a 
datat  începutul  regatului  său  din  ziua  când  înaltul  Septon  1-a  uns  în  Oraşul  Vechi. 
Acest  preot  nenorocit  se  va  supune,  sau  va  afla  cât  de  slab  şi  omenesc  e  încă. 

—  Orton  spune  că  aurul  îl  vrea,  de  fapt.  Că  are  de  gând  să  refuze 
binecuvântarea  până  când  coroana  îşi  va  relua  plăţile. 

—  Credinţa  îşi  va  primi  aurul  de  îndată  ce  vom  avea  pace. 

Septonul  Torbert  şi  Septonul  Raynard  fuseseră  cât  se  poate  de  înţelegători  în 
privinţa  obligaţiilor  ei...  spre  deosebire  de  ticălosul  braavosi,  care  îl  hărţuise  pe 
Lordul  Gyles  fără  milă,  încât  căzuse  la  pat,  tuşind  şi  scuipând  sânge.  Trebuia  să 
avem  acele  corăbii.  Nu  se  putea  bizui  pe  Arbor  pentru  flota  ei,  Casa  Redwyne  era 
prea  apropiată  de  Tyrelli.  Avea  nevoie  de  propria  forţă  maritimă. 

Dromoanele  care  se  construiau  pe  râu  aveau  să-i  ofere  acest  lucru.  Nava  ei 
comandant  avea  să  cufunde  în  apă  de  două  ori  mai  multe  vâsle  decât  Ciocanul 
Regelui  Robert.  Aurane  îi  ceruse  permisiunea  s-o  numească  Lordul  Tywin,  iar 
Cersei  acceptase  cu  plăcere.  Abia  aştepta  să  audă  oameni  vorbind  despre  tatăl  ei 
ca  despre  o  „ea".  O  altă  corabie  avea  să  fie  numită  Dulcea  Cersei  şi  urma  să 
poarte  un  galion  auriu,  sculptat  după  înfăţişarea  ei,  înveşmântată  în  zale,  cu  coiful 
leului  pe  cap  şi  suliţa  în  mână.  Bravul  Joffrey,  Lady  Joanna  şi  Leoaica  aveau  s-o 
urmeze  pe  mare,  alături  de  Regina  Margaery,  Trandafirul  de  Aur,  Lordul  Renly, 
Lady  Olenna  şi  Prinţesa  Myrcella.  Regina  făcuse  greşeala  să-i  spună  lui  Tommen 
că  poate  să  dea  nume  ultimelor  cinci.  De  fapt,  el  alesese  Băiatul  Lunii  pentru  una 
dintre  ele.  Abia  când  Lordul  Aurane  sugerase  că  poate  nimeni  nu  va  dori  să 
slujească  pe  o  corabie  ce  poartă  numele  unui  bufon,  băiatul  acceptase,  fără  tragere 
de  inimă,  să  onoreze  numele  surorii  sale. 

—  Dacă  acest  septon  jerpelit  crede  că  mă  face  să  cumpăr  binecuvântarea  lui 
Tommen,  va  vedea  el  cât  de  curând!  îi  spuse  Taenei.  Regina  nu  avea  de  gând  să 
se  ploconească  în  faţa  unei  clici  de  preoţi. 

Lectica  se  opri  din  nou,  atât  de  brusc,  încât  Cersei  tresări. 

—  O,  asta  mă  scoate  din  minţi.  îşi  iţi  capul  afară  şi  văzu  că  ajunseseră  în  vârful 
Dealului  Visenyei.  în  faţa  lor  se  înălţa  Marele  Sept  al  lui  Baelor,  cu  magnifica  sa 
cupolă  şi  cele  şapte  turnuri  sclipitoare,  dar  între  ea  şi  treptele  de  marmură  se 
întindea  o  mare  ursuză  de  umanitate,  pământie,  zdrenţăroasă  şi  nespălată.  Vrăbii, 
gândi  ea,  pufnind,  deşi  nicio  vrabie  nu  mirosise  vreodată  atât  de  urât. 

Cersei  era  oripilată.  Qyburn  o  înştiinţase  despre  numărul  lor,  dar  să  audă  de- 
spre ei  era  una,  iar  să-i  vadă,  cu  totul  alta.  Sute  de  oameni  îşi  aşezaseră  tabăra  în 
piaţă,  alte  sute  în  grădini.  Focurile  lor  umpleau  aerul  de  fum  şi  de  mirosuri  grele. 
Corturi  de  pânză  aspră  şi  colibe  mizere  făcute  din  noroi  şi  surcele  mânjeau 
marmura  albă,  imaculată.  Erau  îngrămădite  pe  trepte,  lângă  uşile  înalte  ale 
Marelui  Sept. 

Ser  Osmund  se  întoarse  la  trap  lângă  ea.  Lângă  el  venea  Ser  Osfryd,  călare  pe 
un  armăsar  la  fel  de  auriu  ca  mantia  pe  care  o  purta.  Osfryd  era  cel  de-al  doilea 
frate  Kettleblack,  mai  liniştit  decât  ceilalţi  şi  dispus  mai  mult  să  zâmbească  decât 
să  se  încrunte.  Şi,  în  acelaşi  timp,  mai  crud,  dacă  poveştile  sunt  adevărate.  Poate 
că  ar  fi  trebuit  să- 1  trimit  la  Zid. 

Marele  Maester  Pycelle  dorise  la  comanda  mantiilor  aurii  un  om  mai  în  vârstă, 
„mai  experimentat  în  treburile  războiului",  şi  mulţi  dintre  ceilalţi  sfetnici  ai  săi 
fuseseră  de  acord  cu  el. 

—  Ser  Osfryd  e  destul  de  experimentat,  le  spusese  ea,  dar  nici  măcar  asta  nu  îi 
redusese  la  tăcere.  Latră  la  mine  ca  o  haită  de  căţeluşi  sâcâitori.  îşi  pierduse 
răbdarea  cu  Pycelle.  Avusese  chiar  îndrăzneala  să  obiecteze  la  hotărârea  ei  de  a 
căuta  un  maestru  de  arme  la  Dorn,  pe  motiv  că  asta  i-ar  putea  jigni  pe  Tyrelli. 

—  De  ce  crezi  c-o  fac?  îl  întrebase  Cersei  cu  dispreţ. 

—  Să-mi  fie  cu  iertare,  înălţimea  Ta,  spuse  Ser  Osmund.  Fratele  meu  cheamă 
mai  multe  mantii  aurii.  Vom  elibera  calea,  nu  te  teme. 

—  N-am  timp.  Voi  continua  drumul  pe  jos. 

—  Te  rog,  înălţimea  Ta.  Taena  o  prinse  de  braţ.  Mă  sperie.  Sunt  cu  sutele,  şi 
atât  de  murdari. 

Cersei  o  sărută  pe  obraz: 

—  Leul  nu  se  teme  de  vrabie. . .  dar  e  frumos  din  partea  ta  că-ţi  pasă.  Ştiu  că  ţii 
la  mine,  doamna  mea.  Ser  Osmund,  fii  bun  şi  ajută-mă  să  cobor. 

Dacă  aş  fi  ştiut  că  voi  face  o  plimbare,  m- aş  fi  îmbrăcat  pentru  asta.  Cersei 
purta  o  roche  albă,  cu  fâşii  de  brocart,  dantelată,  dar  sobră.  Trecuseră  mulţi  ani  de 
când  o  îmbrăcase,  şi  regina  o  găsea  incomod  de  strâmtă  în  talie. 

—  Ser  Osmund,  Ser  Meryn,  mă  veţi  însoţi.  Ser  Osfryd,  ai  grijă  ca  lectica  mea 
să  rămână  neatinsă. 

Unele  dintre  vrăbii  erau  destul  de  sfrijite  şi  înfometate  încât  să-i  mănânce  caii. 

în  timp  ce-şi  croia  drum  prin  gloata  jerpelită,  pe  lângă  focurile,  căruţele  şi 
adăposturile  lor  improvizate,  regina  se  pomeni  amintindu-şi  de  o  altă  mulţime 
care  se  adunase  cândva  în  aceeaşi  piaţă.  în  ziua  în  care  se  căsătorise  cu  Robert 
Baratheon,  mii  de  oameni  ieşiseră  să-i  ovaţioneze.  Toate  femeile  erau  îmbrăcate 
în  hainele  lor  cele  mai  bune  şi  jumătate  din  bărbaţi  aveau  copii  pe  umeri.  Când 
ieşise  din  templu,  mână  în  mână  cu  tânărul  rege,  mulţimea  izbucnise  într-un 
strigăt  atât  de  puternic,  încât  putuse  fi  auzit  de  la  Lannisport. 

—  Te  plac,  doamna  mea,  îi  şoptise  Robert  la  ureche.  Vezi,  fiecare  chip 
zâmbeşte.  Preţ  de  acea  scurtă  clipă  fusese  fericită  în  căsnicie. . .  până  când  apucase 
să  dea  cu  ochii  de  Jaime.  Nu,  îşi  amintea  ea  că  gândise,  nu  fiecare  chip,  stăpâne. 

Nimeni  nu  zâmbea  acum.  Privirile  pe  care  i  le  aruncau  vrăbiile  erau 
posomorâte,  ursuze,  ostile.  Se  dădeau  la  o  parte,  dar  fără  tragere  de  inimă.  Dacă 
ar  fi  vrăbii  adevărate,  un  singur  strigăt  le-  ar  alunga.  O  sută  de  mantii  aurii  cu 
ciomege,  săbii  şi  buzdugane  ar  putea  împrăştia  gloata  asta  destul  de  repede. 

Lordul  Tywin  asta  ar  fi  făcut,  l-ar  fi  călcat  în  picioare  în  loc  să  treacă  printre  ei. 

Când  văzu  ce  făcuseră  cu  Baelor  cel  Iubit,  regina  începu  să-şi  regrete  miloste- 
nia. Statuia  mare  de  marmură  care,  vreme  de  o  sută  de  ani,  îşi  revărsase  zâmbetul 
senin  în  piaţa  aceea,  era  cufundată  până  la  brâu  într-un  morman  de  oase  şi  cranii. 
Pe  unele  încă  atârnau  fâşii  de  carne.  O  cioară  stătea  în  vârful  unui  asemenea 
craniu,  ospătându-se  cu  carnea  uscată,  tăbăcită.  Muştele  erau  pretutindeni. 

—  Ce  înseamnă  asta?  întrebă  Cersei  mulţimea.  Vreţi  să-1  îngropaţi  pe  Baelor 
cel  Binecuvântat  într-un  morman  de  hoituri? 

Un  bărbat  olog  ieşi  în  faţă,  sprijinindu-se  de  o  cârjă  de  lemn. 

—  înălţimea  Ta,  acestea  sunt  oasele  femeilor  şi  bărbaţilor  sfinţi  ucişi  pentru 
credinţa  lor.  Septoni,  septoane,  fraţii  în  veşminte  maro,  cenuşii  sau  verzi,  surori  în 
alb,  albastru  sau  gri.  Unii  au  fost  spânzuraţi,  alţii  înjunghiaţi.  Templele  au  fost 
jefuite,  fecioarele  şi  mamele  siluite  de  oameni  fără  de  credinţă  şi  de  închinători  la 
demoni.  Până  şi  surorile  tăcute  au  fost  molestate.  Mama  din  Ceruri  îşi  strigă 
durerea.  Le-am  adus  oasele  aici  de  pe  tot  cuprinsul  regatului,  să  stea  mărturie 
pentru  agonia  Sfintei  Credinţe. 

Cersei  simţea  povara  ochilor  aţintiţi  asupra  ei. 

—  Regele  va  lua  cunoştinţă  despre  aceste  atrocităţi,  răspunse  ea  solemn. 
Tommen  vă  va  împărtăşi  mânia.  Aceasta  e  lucrarea  lui  Stannis  şi  a  vrăjitoarei 
roşii  şi  a  sălbaticilor  oameni  ai  Nordului  care  se  închină  la  copaci  şi  la  lupi.  Cersei 
ridică  glasul:  Oameni  buni,  morţii  voştri  vor  fii  răzbunaţi! 

Câţiva  ovaţionară,  dar  numai  câţiva. 

—  Nu  cerem  răzbunare  pentru  morţii  noştri,  spuse  ologul,  doar  protecţie 
pentru  cei  vii.  Pentru  temple  şi  locurile  sfinte. 

—  Tronul  de  Fier  are  datoria  să  apere  credinţa,  răcni  o  matahală  de  om,  cu 
steaua  în  şapte  colţuri  pictată  pe  frunte.  Un  rege  care  nu-şi  apără  poporul  nu  se 
poate  numi  rege.  Murmure  de  aprobare  se  înălţară  dinspre  cei  din  jurul  lui.  Unul 
dintre  ei  avu  îndrăzneala  să-1  înhaţe  pe  Ser  Meryn  de  încheietură  şi  să  spună: 

—  E  timpul  ca  toţi  cavalerii  unşi  să  se  lepede  de  stăpânii  lor  pământeşti  şi  să 
apere  Sfânta  Credinţă.  Vino  alături  de  noi,  ser,  dacă-i  iubeşti  pe  Cei  Şapte. 

—  Dă-mi  drumul,  spuse  Ser  Meryn,  eliberându-se. 

—  Te-am  auzit,  spuse  Cersei.  Fiul  meu  e  tânăr,  dar  îi  iubeşte  pe  Cei  Şapte. 
Veţi  avea  parte  de  protecţia  lui.  Şi  de  a  mea. 

Omul  cu  steaua  în  frunte  nu  se  potoli. 

—  Războinicul  ne  va  apăra,  spuse  el,  nu  micul  rege  dolofan. 

Meryn  Trant  întinse  mâna  după  sabie,  dar  Cersei  îl  opri  înainte  s-o  scoată  din 
teacă.  Avea  doar  doi  cavaleri  în  mijlocul  unei  mări  de  vrăbii.  Văzu  bâte  şi  coase, 
măciuci  şi  ciomege,  mai  multe  securi. 

—  Nu  vreau  vărsare  de  sânge  în  acest  loc  sfânt,  ser.  De  ce  sunt  bărbaţii  atât 
de  copii?  Omoară- 1,  şi  ceilalţi  ne  vor  sfâşia  bucată  cu  bucată.  Suntem  cu  toţii 
copiii  Mamei.  Vino,  Preacucernicia  Sa  ne  aşteaptă. 

Dar,  când  îşi  croia  drum  către  scările  templului,  un  grup  de  oameni  înarmaţi 
ieşi  din  mulţime,  aşezându-se  în  faţa  uşilor.  Purtau  zale  şi  piele  fiartă,  iar  ici  şi 
colo  se  vedea  câte  unul  cu  o  platoşă  zdrenţuită.  Unii  aveau  suliţe  şi  unii  aveau 
săbii  lungi.  Mai  mulţi  preferau  securile  şi  aveau  cusute  stele  roşii  pe  cămăşile 
albite.  Doi  dintre  ei  avură  insolenţa  să-şi  încrucişeze  suliţele,  tăindu-i  calea. 

—  Aşa  vă  primiţi  regina?  îi  întrebă  Cersei.  Unde  sunt  Raynard  şi  Torbert,  mă 
rog? 

Era  de  mirare  să  piardă  ei  doi  ocazia  de  a  se  gudura  pe  lângă  ea.  Torbert  se 
dădea  întotdeauna  în  spectacol,  aruncându-se  în  genunchi  ca  să-i  spele  picioarele. 

—  Nu-i  cunosc  pe  cei  despre  care  vorbeşti,  spuse  unul  dintre  cei  cu  steaua 
roşie  pe  cămaşă,  dar,  dacă  sunt  oameni  ai  Credinţei,  fără  îndoială  că  Cei  Şapte  au 
avut  nevoie  de  serviciile  lor. 

—  Septonul  Raynard  şi  Septonul  Torbert  sunt  dintre  Cei  Mai  Cucernici,  spuse 
Cersei,  şi  se  vor  înfuria  să  afle  că  mi-aţi  ţinut  calea.  Aveţi  de  gând  să-mi 
interziceţi  intrarea  în  Sfântul  Sept? 

—  înălţimea  Ta,  interveni  un  om  cu  barba  sură  şi  un  umăr  înclinat.  Eşti  bine- 
venită aici,  dar  oamenii  tăi  trebuie  să-şi  lase  săbiile.  Nicio  armă  nu  e  îngăduită 
înăuntru,  după  porunca  înaltului  Septon. 

—  Cavalerii  Gărzii  Regale  nu-şi  leapădă  săbiile,  nici  măcar  în  prezenţa 
regelui. 

—  în  casa  regelui,  cuvântul  lui  e  lege,  răspunse  bătrânul  cavaler,  dar  aceasta  e 
casa  zeilor. 

Culoarea  i  se  ridică  în  obraji.  Un  singur  cuvânt  adresat  lui  Meryn  Trant  şi 
cocoşatul  cărunt  şi-ar  întâlni  zeii  mai  repede  decât  i-ar  fi  plăcut.  Nu  aici,  totuşi. 
Nu  acum. 

—  Aşteptaţi-mă,  le  porunci  ea  scurt  cavalerilor  din  Garda  Regală. 

Singură,  urcă  treptele.  Suliţaşii  îşi  despărţiră  armele.  Alţi  doi  oameni  se 
împinseră  în  uşi  şi,  cu  un  geamăt  puternic,  acestea  se  dădură  în  lături. 

în  Sala  Felinarelor,  Cersei  găsi  douăzeci  de  septoni  îngenuncheaţi,  dar  nu  în 
rugăciune.  Aveau  găleţi  de  săpun  şi  apă  şi  frecau  podeaua.  Veşmintele  din  pânză 
aspră  şi  sandalele  lor  o  făcură  pe  Cersei  să-i  ia  drept  vrăbii,  până  când  unul  îşi 
înălţă  creştetul.  Avea  faţa  roşie  ca  racul  şi  pe  mâini  avea  băşici  sparte,  sângerând. 

—  înălţimea  Ta. 

—  Septon  Raynard?  Reginei  nu-i  venea  să-şi  creadă  ochilor.  Ce  faci  în 
genunchi? 

—  Spală  duşumeaua.  Cel  care  vorbise  era  mai  scund  decât  regina  cu  câţiva 
centimetri  şi  slab  ca  o  coadă  de  mătură.  Munca  e  o  formă  de  rugăciune,  deosebit 
de  plăcută  Fierarului.  Omul  se  ridică,  ţinând  peria  în  mână.  înălţimea  Ta.  Te 
aşteptam. 

Barba-i  gri  cu  castaniu  era  tunsă  scurt,  părul  legat  într-un  nod  strâns  la  ceafă. 
Deşi  curate,  veşmintele  îi  erau  zdrenţuite  şi  peticite.  îşi  suflecase  mânecile  până  la 

cot  în  timp  ce  freca,  dar  mai  jos  de  genunchi  pânza  era  îmbibată  de  apă.  Avea  o 
faţă  ascuţită,  cu  ochii  adânciţi  în  orbite,  maro  ca  noroiul.  Are  picioarele  goale, 
văzu  ea,  îngrozită.  Şi  erau  hidoase,  aspre  şi  cornoase,  pline  de  bătături. 

—  Tu  eşti  Cucernicia  Sa? 

—  Noi  suntem. 

Tată,  dă-mi  putere.  Regina  ştia  că  ar  trebui  să  îngenuncheze,  dar  podeaua  era 
udă  şi  plină  de  săpun  şi  apă  murdară,  iar  ea  nu  voia  să-şi  strice  rochia.  Aruncă  o 
privire  la  bătrânii  îngenuncheaţi. 

—  Nu-1  văd  pe  prietenul  meu,  Septonul  Torbert. 

—  Septonul  Torbert  a  fost  închis  într-o  celulă  a  penitenţei,  cu  pâine  şi  apă.  E 
un  păcat  ca  un  om  să  fie  atât  de  rotofei  când  jumătate  din  regat  moare  de  foame. 

Cersei  îndurase  destul  pentru  o  singură  zi.  îl  lăsă  să-i  vadă  mânia. 

—  Aşa  mă  întâmpini?  Cu  o  perie  în  mână,  şiroind  de  apă?  Ştii  cine  sunt? 

—  înălţimea  Ta  e  Regina  Regentă  a  Celor  Şapte  Regate,  răspunse  omul,  dar  în 
Steaua  în  Şapte  Colţuri  stă  scris  că,  aşa  cum  oamenii  se  închină  în  faţa  lorzilor  lor 
şi  lorzii  în  faţa  regilor,  tot  aşa  regii  şi  reginele  trebuie  să  se  închine  în  faţa  Celor 
Şapte  Care  Sunt  Unul. 

îmi  spune  să  îngenunchez?  Dacă  era  aşa,  nu  o  cunoştea  prea  bine. 

—  După  lege,  ar  fi  trebuit  să  mă  întâmpini  pe  scări,  în  cele  mai  bune  veşminte 
ale  tale,  cu  coroana  de  cristal  pe  cap. 

—  Noi  nu  avem  coroană,  înălţimea  Ta. 
Cersei  se  încruntă  şi  mai  mult. 

—  Nobilul  meu  tată  a  dat  predecesorului  tău  o  coroană  de  o  rară  frumuseţe, 
făurită  din  cristal  şi  fir  de  aur. 

—  Şi  pentru  acel  dar  îl  cinstim  în  rugăciunile  noastre,  spuse  înaltul  Septon,  dar 
săracii  au  nevoie  de  mâncare  în  burţile  lor  mai  mult  decât  avem  noi  nevoie  de  aur 
şi  cristal  pe  cap.  Coroana  aceea  a  fost  vândută.  La  fel  şi  celelalte  din  vistieriile 
noastre,  şi  toate  inelele  şi  veşmintele  de  brocart  cu  fir  de  aur  şi  argint.  Lâna  ţine  la 
fel  de  bine  de  cald.  De  aceea  ne-au  dat  oi  Cei  Şapte. 

E  complet  nebun.  Cei  Mai  Cucernici  trebuie  că  erau  nebuni  şi  ei,  dacă  ridicase- 
ră în  rang  o  asemenea  fiinţă...  nebuni,  sau  îngroziţi  de  cerşetorii  de  la  porţile  lor. 
Şoptitorii  lui  Qyburn  susţineau  că  Septonul  Luceon  fusese  la  nouă  voturi  distanţă 
când  acele  uşi  cedaseră  şi  vrăbiile  năvăliseră  în  Marele  Sept,  cu  conducătorul  lor 
pe  umeri  şi  securile  în  mâini. 

îl  fixă  pe  omuleţ  cu  o  privire  glacială. 

—  Putem  vorbi  undeva  între  patru  ochi,  Cucernicia  Ta? 

înaltul  Septon  îi  încredinţa  peria  sa  unuia  dintre  Cei  Mai  Cucernici. 

—  Dacă  înălţimea  Ta  vrea  să  ne  urmeze. 

O  conduse  dincolo  de  uşile  interioare,  în  templul  propriu-zis.  Paşii  lor  răsunau 
pe  podeaua  de  marmură.  Fire  de  praf  pluteau  în  lumina  razelor  colorate  care  se 
povârneau  prin  vitraliile  imensei  cupole.  Aerul  avea  mireasmă  de  tămâie,  iar 

lângă  cele  şapte  altare  lumânările  străluceau  ca  stelele.  O  mie  pâlpâiau  pentru 
Mamă  şi  aproape  tot  atâtea  pentru  Fecioară,  dar  ca  să  numeri  lumânările 
Străinului  nu-ţi  trebuiau  toate  degetele  de  la  două  mâini. 

Chiar  şi  aici  năvăliseră  vrăbiile.  O  duzină  de  cavaleri  rătăcitori  nepieptănaţi 
erau  îngenuncheaţi  în  faţa  Războinicului,  rugându-1  stăruitor  să  binecuvânteze 
săbiile  pe  care  le  aşezaseră  grămadă  la  picioarele  lui.  La  altarul  Mamei,  un  septon 
călăuzea  o  sută  de  vrăbii  în  rugăciune,  cu  glasurile  risipindu-se  ca  valurile  pe  un 
ţărm.  înaltul  Septon  o  conduse  pe  Cersei  către  locul  unde  Baba  îşi  înălţa  lămpaşul. 
Când  septonul  îngenunche  în  faţa  altarului,  ea  nu  avu  de  ales  şi  îl  urmă.  Din 
fericire,  acest  înalt  Septon  nu  era  vorbă-lungă,  aşa  cum  fusese  cel  gras.  Presupun 
că  ar  trebui  să  fiu  recunoscătoare  măcar  pentru  atâta. 

Când  rugăciunea  se  isprăvi,  Preacucernicia  Sa  nu  schiţă  niciun  gest  să  se 
ridice.  Se  părea  că  discuţia  lor  trebuia  să  fie  purtată  în  genunchi.  Şiretlicul  unui 
om  mărunt,  gândi  ea  amuzată. 

—  Preacucernicia  Ta,  spuse  Cersei,  aceste  vrăbii  înspăimântă  oraşul.  Vreau  să 
plece. 

—  Unde  să  plece,  înălţimea  Ta? 

Există  şapte  iaduri,  oricare  dintre  ele  ar  fit  bun. 

—  înapoi  de  unde  au  venit,  mi-aş  închipui. 

—  Au  venit  de  pretutindeni.  Aşa  cum  vrăbiile  sunt  cele  mai  umile  şi  mai 
obişnuite  păsări,  aşa  şi  ei  sunt  cei  mai  umili  şi  cei  mai  obişnuiţi  dintre  oameni. 

Sunt  obişnuiţi,  în  privinţa  asta  suntem  de  acord. 

—  Ai  văzut  ce-au  făcut  cu  statuia  lui  Baelor  cel  Binecuvântat?  Mânjesc  piaţa 
cu  porcii,  cu  caprele  şi  cu  scârnăvia  lor. 

—  Scârnăvia  poate  fi  spălată  mult  mai  uşor  decât  sângele,  înălţimea  Ta.  Dacă 
piaţa  a  fost  mânjită,  a  fost  mânjită  de  execuţia  care  a  avut  loc  aici. 

îndrăzneşte  să  mi-l  arunce  în  faţă  pe  Ned  Stark? 

—  Cu  toţii  regretăm  cele  întâmplate.  Joffrey  era  tânăr  şi  nu  atât  de  înţelept 
cum  ar  fi  putut  să  fie.  Lordul  Stark  ar  fi  trebuit  decapitat  în  altă  parte,  din  respect 
pentru  Baelor  cel  Binecuvântat. . .  dar,  să  nu  uităm,  omul  a  fost  un  trădător. 

—  Regele  Baelor  i-a  iertat  pe  cei  care  au  complotat  împotriva  lui. 

Regele  Baelor  şi- a  întemniţat  propriile  surori,  a  căror  singură  crimă  a  fost 
aceea  de  a  fi  frumoase.  Prima  oară  când  auzise  povestea,  Cersei  se  dusese  în 
camera  lui  Tyrion  şi  îl  ciupise  pe  micul  monstru  până  când  începuse  să  plângă.  Ar 
fi  trebuit  să-l  strâng  de  nas  şi  să-i  îndes  ciorapul  meu  în  gură.  Se  strădui  să 
zâmbească. 

—  Regele  Tommen  va  ierta  şi  el  vrăbiile,  după  ce  se  vor  întoarce  la  casele  lor. 

—  Majoritatea  şi-au  pierdut  casele.  Suferinţa  e  peste  tot...  durerea  şi  moartea, 
înainte  de  a  veni  la  Debarcaderul  Regelui,  am  slujit  în  zeci  de  cătune,  prea  mici  ca 
să  aibă  un  septon  al  lor.  Am  umblat  de  la  unul  la  altul,  oficiind  căsătorii, 
absolvind  păcătoşii  de  păcatele  lor,  botezând  copiii  nou-născuţi.  Acele  sate  nu  mai 

există,  înălţimea  Ta.  Buruienile  şi  mărăcinii  cresc  acolo  unde  cândva  grădinile 
erau  în  floare,  iar  oasele  zac  risipite  pe  marginea  drumului. 

—  Războiul  e  un  lucru  îngrozitor.  Aceste  atrocităţi  sunt  isprava  nordicilor  şi  a 
Lordului  Stannis,  cu  închinătorii  lui  la  demoni. 

—  Unele  dintre  vrăbiile  mele  vorbesc  despre  haite  de  lei  care  i-au  jefuit...  şi 
despre  Câine,  care  a  fost  omul  tău  credincios.  La  Saltpans  a  ucis  un  septon  bătrân 
şi  a  necinstit  o  fată  de  doisprezece  ani,  o  copilă  inocentă  promisă  Credinţei.  Purta 
armură  când  a  siluit-o  şi  carnea  ei  fragedă  a  fost  sfâşiată  şi  zdrobită  de  zalele  de 
fier.  Când  a  isprăvit,  a  dat-o  pe  mâna  oamenilor  săi,  care  i-au  tăiat  nasul  şi 
sfârcurile. 

—  Regele  nu  poate  fi  făcut  răspunzător  pentru  crimele  oricărui  om  care  a  slujit 
vreodată  Casa  Lannister.  Sandor  Clegane  e  un  trădător  şi  o  brută.  De  ce  crezi  că 
l-am  izgonit?  Acum  luptă  pentru  tâlharul  Beric  Dondarrion,  nu  pentru  Regele 
Tommen. 

—  Cum  spui  tu.  Cu  toate  acestea,  trebuie  să  ne  întrebăm:  unde  au  fost  cavalerii 
regelui  când  se  întâmplau  aceste  lucruri?  Oare  n-a  jurat  cândva  Jaehaerys 
Conciliatorul,  pe  însuşi  Tronul  de  Fier,  că  Credinţa  va  fi  de-a  pururi  ocrotită  şi 
apărată  de  coroană? 

Cersei  n-avea  habar  ce  ar  fi  putut  să  jure  Jaehaerys  Conciliatorul. 

—  Ba  da,  fu  ea  de  acord,  iar  înaltul  Septon  1-a  binecuvântat  şi  1-a  uns  rege. 
Tradiţia  cere  ca  fiecare  nou  înalt  Septon  să-i  dea  regelui  binecuvântarea. . .  şi,  cu 
toate  acestea,  tu  ai  refuzat  să-1  binecuvântezi  pe  Regele  Tommen. 

—  înălţimea  Ta  se  înşală.  Nu  am  refuzat. 

—  Nu  ai  venit. 

—  Vremea  nu  e  încă  pârguită. 
Eşti  preot  sau  legumicultor? 

—  Şi  ce-aş  putea  să  fac  ca  să  fie. . .  pârguită?  Dacă  îndrăzneşte  să  pomenească 
de  aur,  mă  voi  ocupa  şi  de  el  cum  m-am  ocupat  de  cel  dinainte  şi  voi  găsi  un 
băiat  pios  de  opt  ani  care  să  poarte  coroana  de  cristal. 

—  Ţara  e  plină  de  regi.  Ca  să  înalţe  unul  deasupra  celorlalţi,  Credinţa  trebuie 
să  fie  sigură.  Cu  trei  sute  de  ani  în  urmă,  când  Aegon  Dragonul  a  poposit  chiar  la 
poalele  acestui  deal,  înaltul  Septon  s-a  încuiat  în  Septul  Stelat  al  Oraşului  Vechi  şi 
s-a  rugat  şapte  zile  şi  şapte  nopţi,  hrănindu-se  doar  cu  pâine  şi  apă.  Când  a  ieşit,  a 
anunţat  că  Credinţa  nu  li  se  va  opune  lui  Aegon  şi  surorilor  sale,  căci  Baba  îşi 
ridicase  lămpaşul  ca  să-i  arate  ce  se  aşternea  înainte.  Dacă  Oraşul  Vechi  ar  fi 
pornit  război  împotriva  Dragonului,  ar  fi  fost  pârjolit,  iar  Casa  Hightower, 
Citadela  şi  Septul  Stelat  ar  fi  fost  înfrânte  şi  distruse.  Lordul  Hightower  era  un  om 
credincios.  Când  a  auzit  profeţia  şi-a  ţinut  oastea  în  frâu  şi  a  deschis  porţile 
oraşului  în  faţa  lui  Aegon.  Iar  Preacucernicia  Sa  1-a  uns  pe  Cuceritor  cu  şapte 
miruri.  Trebuie  să  fac  şi  eu  aşa  cum  a  făcut  el,  acum  trei  sute  de  ani.  Trebuie  să 
mă  rog  şi  să  postesc. 

—  Timp  de  şapte  zile  şi  şapte  nopţi? 

—  Atât  timp  cât  e  nevoie. 

Cersei  ardea  de  dorinţa  de  a-i  pălmui  faţa  solemnă  şi  pioasă.  Aş  putea  să  te 
ajut  să  posteşti,  gândi  ea.  Aş  putea  să  te  închid  într-  un  turn  şi  să  am  grijă  să  nu-ţi 
aducă  nimeni  de  mâncare  până  când  nu  vorbesc  zeii. 

—  Aceşti  falşi  regi  adoptă  falşi  zei,  îi  reaminti  ea.  Doar  Regele  Tommen  apără 
Sfânta  Credinţă. 

—  Cu  toate  acestea,  peste  tot  templele  sunt  arse  şi  jefuite.  Până  şi  surorile 
tăcute  sunt  siluite  şi-şi  plâng  suferinţa  la  cer.  înălţimea  Ta,  ai  văzut  oasele  şi 
craniile  sfinţilor  noştri  morţi? 

—  Le-am  văzut,  fu  ea  nevoită  să  spună.  Dă-i  lui  Tommen  binecuvântarea  şi  va 
pune  capăt  acestor  orori. 

—  Şi  cum  va  face  el  asta,  înălţimea  Ta?  Va  trimite  un  cavaler  care  să  umble  pe 
drumuri  cu  fiecare  frate  cerşetor?  Ne  va  da  oameni  care  să  ne  păzească  templele 
împotriva  lupilor  şi  a  leilor? 

Mă  voi  preface  că  n- ai  pomenit  de  lei. 

—  Regatul  e  în  război.  înălţimea  Sa  are  nevoie  de  fiecare  om.  Cersei  nu  avea 
de  gând  să  irosească  oştenii  lui  Tommen  făcând  pe  dădacele  vrăbiilor,  sau  păzind 
fundurile  zbârcite  ale  sutelor  de  preotese  acre.  Jumătate  din  ele  se  roagă, 
probabil,  să  aibă  parte  de  un  viol  pe  cinste. 

—  Vrăbiile  tale  au  bâte  şi  securi.  N-au  decât  să  se  apere  singure. 

—  Legile  Regelui  Maegor  interzic  asta,  după  cum  înălţimea  Ta  trebuie  să  ştie. 
Prin  decretul  lui  Credinţa  şi-a  lepădat  săbiile. 

—  Acum  Tommen  e  rege,  nu  Maegor.  Ce-i  păsa  ce  decretase  Maegor  cel  Crud 
acum  trei  sute  de  ani?  In  loc  să  ia  săbiile  din  mâinile  credincioşilor,  ar  fi  trebuit 
să  le  folosească  pentru  propriile  sale  interese.  Cersei  arătă  către  locul  unde  stătea 
Războinicul,  deasupra  altarului  său  din  marmură  roşie.  Ce  are  în  mână? 

—  O  sabie. 

—  Oare  a  uitat  cum  s-o  folosească? 

—  Legile  lui  Maegor. . . 

—  ...  pot  fi  desfăcute. 

Lăsă  vorba  să  plutească  în  aer,  aşteptând  ca  înalta  Vrabie  să  muşte  momeala. 
N-o  dezamăgi. 

—  Credinţa  Militantă  renăscută...  acesta  ar  fi  răspunsul  la  trei  sute  de  ani  de 
rugăciuni,  înălţimea  Ta.  Războinicul  şi-ar  ridica  din  nou  sabia  strălucitoare  şi  ar 
curăţa  acest  regat  păcătos  de  tot  ce-i  rău.  Dacă  înălţimea  Sa  mi-ar  îngădui  să 
restaurez  străvechile  ordine  binecuvântate,  Sabia  şi  Steaua,  fiecare  om  credincios 
din  Cele  Şapte  Regate  l-ar  recunoaşte  drept  adevăratul  şi  legitimul  nostru  stăpân. 

Era  plăcut  să  audă  asta,  dar  Cersei  avu  grijă  să  nu  pară  prea  entuziasmată. 

—  Preacucernicia  Ta  vorbea  mai  devreme  despre  iertare.  în  aceste  vremuri 
tulburi,  Regele  Tommen  ar  fi  cât  se  poate  de  recunoscător  dacă  ai  putea  să  ierţi 

coroana  de  datoria  sa.  Se  pare  că  datorăm  Credinţei  vreo  nouă  sute  de  mii  de 
dragoni. 

—  Nouă  sute  de  mii  şase  sute  şaptezeci  şi  patru  de  dragoni.  Aur  care  i-ar  putea 
hrăni  pe  cei  înfometaţi  şi  ar  putea  reconstrui  o  mie  de  temple. 

—  Aur  vrei?  întrebă  regina.  Sau  vrei  ca  aceste  legi  prăfuite  ale  lui  Maegor  să 
fie  înlăturate? 

înaltul  Septon  cumpăni  o  clipă. 

—  Cum  doreşti.  Aceste  datorii  vor  fi  uitate  şi  Regele  Tommen  îşi  va  primi 
binecuvântarea.  Fiii  Războinicului  mă  vor  însoţi  la  el,  strălucind  de  gloria 
Credinţei  lor,  în  timp  ce  vrăbiile  mele  vor  porni  în  apărarea  celor  blânzi  şi  umili, 
renăscuţi  ca  Fraţii  Sărmani  din  vechime. 

Regina  se  ridică  şi-şi  netezi  rochia. 

—  Voi  porunci  să  fie  întocmite  hârtiile,  iar  înălţimea  Sa  le  va  semna  şi  le  va 
sigila  cu  pecetea  regală. 

Dacă  era  ceva  din  viaţa  lui  de  rege  care  să-i  placă  lui  Tommen,  acest  lucru  era 
să  se  joace  cu  sigiliul. 

—  Cei  Şapte  să-1  apere  pe  Rege.  Fie  să  aibă  o  domnie  lungă.  înaltul  Septon  îşi 
împreună  mâinile  şi  ridică  ochii  spre  ceruri.  Fie  ca  păcătoşii  să  tremure! 

Ai  auzit,  Lord  Stannis?  Cersei  nu-şi  putu  stăpâni  un  zâmbet.  Nici  chiar  nobilul 
ei  tată  nu  s-ar  fi  putut  descurca  mai  bine.  Dintr-o  lovitură,  scăpase  Debarcaderul 
Regelui  de  năpasta  vrăbiilor,  asigurase  binecuvântarea  lui  Tommen  şi  diminuase 
datoriile  coroanei  cu  aproape  un  milion  de  dragoni.  Inima  îi  sălta  în  timp  ce  se 
lăsa  condusă  de  înaltul  Septon  înapoi  în  Sala  Lămpilor. 

Lady  Merryweather  împărtăşi  încântarea  reginei,  deşi  nu  auzise  niciodată  de 
Fiii  Războinicului  sau  de  Fraţii  Sărmani. 

—  Datează  dinaintea  lui  Aegon  Cuceritorul,  îi  explică  Cersei.  Fiii  Războinicu- 
lui a  fost  numele  unui  ordin  de  cavaleri  care  renunţau  la  pământurile  şi  la  aurul  lor 
şi  îşi  puneau  săbiile  în  slujba  Preacucerniciei  Sale.  Fraţii  Sărmani...  ei  erau  mai 
umili,  dar  cu  mult  mai  numeroşi.  Un  fel  de  fraţi  cerşetori,  numai  că  purtau  securi 
în  loc  de  străchini.  Cutreierau  drumurile,  însoţind  călătorii  de  la  un  templu  la 
altul,  de  la  un  oraş  la  altul.  Blazonul  lor  era  steaua  în  şapte  colţuri,  roşie  pe  fond 
alb,  astfel  că  oamenii  i-au  numit  Stelele.  Fiii  Războinicului  erau  îmbrăcaţi  în 
mantii-curcubeu  şi  armuri  placate  cu  argint  peste  cămăşile  aspre  din  păr  de  cal,  iar 
în  mânerele  săbiilor  aveau  cristale  în  formă  de  stea.  Ei  erau  Săbiile.  Oameni  sfinţi, 
asceţi,  fanatici,  vrăjitori,  ucigaşi  de  dragoni  şi  vânători  de  demoni...  au  existat 
multe  poveşti  despre  ei.  Dar  toate  sunt  de  acord  că  ura  lor  pentru  toţi  duşmanii 
Sfintei  Credinţe  era  de  nezdruncinat. 

Lady  Merryweather  înţelese  imediat. 

—  Duşmani  precum  Lordul  Stannis  şi  preoteasa  sa  roşie,  poate? 

—  Păi,  da,  din  întâmplare,  spuse  Cersei,  chicotind  ca  o  fetişcană.  Să 
deschidem  o  carafă  de  vin  cu  mirodenii  şi  să  bem  în  drum  spre  casă  pentru  râvna 

Fiilor  Războinicului? 

—  Pentru  râvna  Fiilor  Războinicului  şi  pentru  dibăcia  Regine  Regente.  Pentru 
Cersei,  Prima  pe  Numele  Său! 

Vinul  era  dulce  şi  savuros  ca  triumful  lui  Cersei  şi  lectica  reginei  parcă  plutea, 
străbătând  oraşul,  în  drumul  de  întoarcere.  însă  la  poalele  Muntelui  lui  Aegon  se 
întâlniră  cu  Margaery  Tyrell  şi  cu  verişoarele  ei,  care  veneau  de  la  o  plimbare 
călare.  Mă  urmăreşte  peste  tot,  gândi  Cersei  iritată  când  dădu  cu  ochii  de  mica 
regină. 

în  urma  lui  Margaery  venea  un  lung  alai  de  curteni,  străjeri  şi  slujitori,  mulţi 
dintre  ei  încărcaţi  de  coşuri  cu  flori  proaspete.  Fiecare  dintre  verişoarele  ei  avea 
câte  un  admirator  în  preajmă:  deşiratul  scutier  Alyn  Ambrose  călărea  alături  de 
Elinor,  cu  care  era  logodit,  Ser  Tallad  era  cu  sfioasa  Alia,  ciuntul  Mark 
Mullendore  cu  Magga,  dolofană  şi  hlizită.  Gemenii  Redwyne  escortau  două  dintre 
celelalte  doamne  ale  lui  Margaery,  Meredyth  Crane  şi  Janna  Fossoway.  Toate 
femeile  purtau  flori  în  păr.  Jalabhar  Xho  se  lipise  şi  el  de  grup,  alături  de  Ser 
Lambert  Turnberry,  cu  peticul  său  pe  ochi,  şi  de  chipeşul  cântăreţ  cunoscut  sub 
numele  de  Bardul  Albastru. 

Şi,  desigur,  un  cavaler  al  Gărzii  Regale  trebuie  s-o  însoţească  pe  micuţa 
regină,  şi,  desigur,  acesta  este  Cavalerul  Florilor.  în  armura  albă  de  solzi  gravată 
cu  aur,  Ser  Loras  sclipea.  Deşi  nu-şi  mai  îngăduia  să-1  iniţieze  pe  Tommen  în 
meşteşugul  armelor,  regele  continua  să-şi  petreacă  prea  mult  timp  în  tovărăşia  lui. 
De  fiecare  dată  când  băiatul  se  întorcea,  la  sfârşitul  unei  după-amiezi  petrecute  cu 
soţioara  lui,  avea  o  nouă  poveste  de  istorisit  despre  ceva  ce  spusese  sau  făcuse 
Cavalerul  Florilor. 

Margaery  le  dădu  bineţe  când  cele  două  coloane  se  întâlniră  şi  veni  lângă 
lectica  reginei.  Avea  obrajii  îmbujoraţi,  iar  buclele  castanii  îi  cădeau  despletite  pe 
umeri,  fluturând  la  fiecare  pală  de  vânt. 

—  Am  cules  flori  de  toamnă  pe  drumul  regelui,  spuse  ea. 

Ştiu  unde  aţi  fost,  gândi  regina.  Şoptitorii  ei  nu  uitau  s-o  înştiinţeze  despre 
mişcările  lui  Margaery.  O  fată  atât  de  neobosită,  micuţa  noastră  regină.  Arareori 
lăsa  să  treacă  mai  mult  de  trei  zile  fără  să  iasă  la  plimbare  călare.  în  unele  zile 
călăreau  pe  drumul  către  Rosby,  să  culeagă  scoici  şi  să  mănânce  la  malul  mării. 
Alteori,  îşi  ducea  suita  dincolo  de  râu,  pentru  o  după-amiază  de  vânat  cu  şoimii. 
Micuţei  regine  îi  plăceau  şi  plimbările  cu  barca,  în  susul  şi-n  josul  Apei  Negre, 
fără  nicio  ţintă.  Când  se  simţea  pioasă,  părăsea  castelul  pentru  a  se  ruga  în  Septul 
lui  Baelor.  Dădea  comenzi  la  o  grămadă  de  cusătorese  diferite,  era  binecunoscută 
în  rândul  aurarilor  din  oraş  şi  chiar  fusese  văzută  vizitând  piaţa  de  peşte,  lângă 
Poarta  Noroiului,  ca  să  arunce  o  privire  la  captura  zilei.  Oriunde  se  ducea, 
oamenii  se  gudurau  pe  lângă  ea,  iar  Lady  Margaery  făcea  tot  ce-i  stătea  în  putere 
ca  să  le  întreţină  ardoarea.  Dădea  mereu  de  pomană  cerşetorilor,  cumpăra  plăcinte 
fierbinţi  de  la  carele  brutarilor  şi  se  oprea  să  stea  de  vorbă  cu  negustorii  de  rând. 

Dacă  ar  fi  fost  după  ea,  l-ar  fi  pus  şi  pe  Tommen  să  facă  toate  aceste  lucruri.  îl 
invita  întruna  să  le  însoţească,  pe  ea  şi  pe  găinile  ei,  în  aventurile  lor,  iar  băiatul  o 
ruga  mereu  pe  mama  lui  să-1  lase.  Regina  îşi  dăduse  consimţământul  de  câteva 
ori,  măcar  pentru  a-i  îngădui  lui  Ser  Osney  să  petreacă  în  compania  lui  Margaery 
câteva  ore  în  plus.  La  cât  o  fi  folosit  asta.  Osney  s-a  dovedit  o  mare  dezamăgire. 

—  îţi  aminteşti  ziua  în  care  sora  ta  a  plecat  la  Dorn?  îşi  întrebase  Cersei  fiul. 
îţi  aminteşti  gloata  urlând,  când  ne-am  întors  la  castel?  Pietrele,  înjurăturile? 

Dar  regele  era  surd  la  argumente,  graţie  micuţei  sale  regine. 

—  Dacă  ne  amestecăm  cu  oamenii  de  rând,  ne  vor  iubi  mai  mult. 

—  Gloata  1-a  iubit  pe  înaltul  Septon  cel  gras  atât  de  mult  încât  1-a  sfâşiat  în 
bucăţi,  şi  el  era  un  om  sfânt,  îi  reamintise  Cersei. 

Nu  reuşise  decât  să  şi-1  îndepărteze.  întocmai  cum  doreşte  Margaery,  pun 
rămăşag.  In  fiecare  zi,  în  orice  chip,  încearcă  să  mi-l  fure.  Joffrey  ar  fi  văzut 
dincolo  de  zâmbetul  ei  de  intrigantă  şi  ar  fi  pus-o  la  punct,  dar  Tommen  era  mai 
naiv.  Ştia  că  Joff  era  prea  puternic  pentru  ea,  gândi  Cersei,  amintindu-şi  de 
moneda  de  aur  găsită  de  Qyburn.  Pentru  ca  Tyrellii  să  poată  spera  la  domnie,  a 
trebuit  înlăturat.  îşi  aduse  aminte  că  Margaery  şi  hidoasa  ei  bunică  puseseră 
cândva  la  cale  s-o  mărite  pe  Şansa  Stark  cu  Willas,  fratele  schilod  al  micuţei 
regine.  Lordul  Tywin  le  dejucase  planurile,  luându-le-o  înainte  şi  măritând-o  pe 
Şansa  cu  Tyrion,  dar  legătura  existase.  Sunt  cu  toţii  implicaţi,  îşi  dădu  ea  seama, 
tresărind.  Tyrellii  au  mituit  temnicerii  să-l  elibereze  pe  Tyrion  şi  l-au  furişat 
repede  pe  drumul  rozelor,  să  i  se  alăture  ticăloasei  sale  soţii.  Acum,  amândoi 
sunt  la  Highgarden,  ascunşi  în  spatele  unui  zid  de  trandafiri. 

—  Ar  fi  trebuit  să  vii  cu  noi,  înălţimea  Ta,  continua  să  gângurească  micuţa 
intrigantă,  în  timp  ce  urcau  Muntele  lui  Aegon.  Am  fi  putut  petrece  împreună 
clipe  atât  de  minunate.  Copacii  sunt  înveşmântaţi  în  auriu,  roşu  şi  portocaliu  şi 
sunt  flori  peste  tot.  Şi  castane.  Am  prăjit  câteva,  în  drum  spre  casă. 

—  Eu  n-am  timp  să  mă  plimb  prin  păduri  şi  să  culeg  flori,  spuse  Cersei.  Am 
un  regat  de  condus. 

—  Numai  unul,  înălţimea  Ta?  Cine  le  conduce  pe  celelalte  şase?  Margaery 
izbucni  într-un  râs  zglobiu,  îmi  vei  ierta  gluma,  nădăjduiesc.  Ştiu  ce  povară  porţi. 
Ar  trebui  să-mi  îngădui  s-o  împart  cu  tine.  Trebuie  să  fie  unele  lucruri  la  care  să  te 
pot  ajuta.  Asta  ar  pune  capăt  tuturor  acestor  discuţii  cum  că  noi  două  am  rivaliza 
pentru  rege. 

—  Aşa  se  spune?  Cersei  zâmbi.  Ce  ridicol.  Nu  te-am  privit  niciodată  ca  pe  o 
rivală,  nici  măcar  o  clipă. 

—  Sunt  atât  de  încântată  să  aud  asta.  Fata  nu  părea  să-şi  dea  seama  că  fusese 
înţepată.  Tu  şi  cu  Tommen  trebuie  să  veniţi  cu  noi  data  viitoare.  Ştiu  că  înălţimii 
Sale  i-ar  plăcea.  Bardul  Albastru  ne-a  cântat,  iar  Ser  Tallad  ne-a  arătat  cum  să 
luptăm  cu  bâtele,  ca  oamenii  din  popor.  Pădurea  e  atât  de  frumoasă  toamna. 

—  Răposatul  meu  soţ  iubea  şi  el  pădurea. 

în  primii  ani  ai  căsniciei  lor,  Robert  o  implora  mereu  să  vâneze  cu  el,  dar 
Cersei  ceruse  întotdeauna  să  fie  scutită  de  asta.  Partidele  lui  de  vânătoare  îi  lăsau 
timp  pentru  Jaime.  Zile  de  aur  şi  nopţi  de  argint.  Era  periculos  dansul  pe  care-1 
dansaseră,  cu  siguranţă.  Fortăreaţa  Roşie  era  împânzită  de  ochi  şi  urechi,  şi  nu 
puteau  şti  niciodată  când  se  va  întoarce  Robert.  Cumva,  pericolul  făcuse  ca  timpul 
petrecut  împreună  să  fie  cu  atât  mai  plin  de  pasiune. 

—  Cu  toate  acestea,  o  preveni  Cersei  pe  mica  regină,  frumuseţea  poate 
ascunde  pericole  de  moarte.  Robert  şi-a  pierdut  viaţa  în  pădure. 

Margaery  îi  zâmbi  lui  Ser  Loras,  un  zâmbet  dulce,  de  soră,  plin  de  căldură. 

—  înălţimea  Ta,  eşti  atât  de  bună  că  te  temi  pentru  mine,  dar  fratele  meu  are 
grijă  de  mine. 

Du-  te  şi  vânează,  îl  îndemnase  Cersei  pe  Robert,  de  zeci  de  ori.  Fratele  meu 
are  grijă  de  mine.  îşi  aminti  ce-i  spusese  Taena  mai  devreme  şi  un  hohot  de  râs  îi 
ţâşni  de  pe  buze. 

—  înălţimea  Ta  râde  atât  de  frumos.  Lady  Margaery  îi  aruncă  o  privire 
întrebătoare.  Am  putea  să  aflăm  şi  noi  ce  te  amuză? 

—  Vei  afla,  răspunse  regina.  îţi  promit,  vei  afla. 

„Oare  George  R.R.  Martin  chiar  există  în  realitate?  Poate  un 
fantasy  sâ  devină  mai  bun  cu  fiecare  nou  volum?  Da.  da, 
da!  Aceasta  serie  este  Ine  real  deal,  iar  Martin  îşi  merită 
coroana  de  rege  al  povestirii.  Urzeala  tronurilor  a  debutai  în 
forţă,  incleştarea  regilor  a  depăşit  aşteptările,  dar  volumele 
care  au  urmat  l-au  consacrat  pe  Martin  ărepl  cel  mat  vrednic 
de  laudă  autor  de  fantasy  care  a  apărut  după  dispariţia 
primului  R.R.  :Tolkien|." 

Paul  Hughes 

